मत्तीइ प्रुःक्योक

याःबु लेःङ्‍गो

पेज्याइ ङोःसी

दीखो पेज्या मत्ती लाःकेन मीःइ प्रुःक्योक याःबु लेःङ्‍गो इःङे। दीखो पेज्याइ तोःङमीःजीकरा ताःम्ज्या पेःक्योक थार्च्युगेन्दी येशुरा इःङे लाःती लाःकुए। ताःङ्बुइ तीःनामला कोन्ज्योइ राःङगीइ मीःक्या यहुदीक्याला मेःन्दा चीग थार्च्युगेन्दी ताङ्तेर्के लाःती ताःम्ज्या पेःदी एःके। ओः ताःम्ज्यादी कोन्ज्योइ येशुला जाम्बुलीङला ताङ्दी पुरा पेःसी। दी याःबु लेःङ्‍गो येशु केक्योक ओःले छार्क्योक क्युःपा यहुदीक्याइ लागी चीग्रा मीःङे तर जाम्बुलीङगीइ थाम्जेर मीःक्याइ लागी इःङे।

दीखो पेज्यालादी काःल्क्योक तामक्या याःबुले टीदी ज्यादी एः। दीखो पेज्याला येशु केमीःजीक खुङ सीक्योक ओःले खुङ फीर्च्या सोम्बो लोःक्योक तामक्याइ बारेला प्रुःदी एः। दीखो पेज्याला खुङ केक्योक, बप्‍तिस्मा लेःङ्क्योक, खुङला परीक्षा लेःङ्क्योक ओःले खुङगीइ गालीलला प्रचार पेःक्योक, लोप्क्योक ओःले टाःच्युक्योक तामक्याइ बारेला प्रुःदी एः। खुङ तीङगीइ खेप यरूशलेमला काःल्क्योक, ओःला तीङगीइ हप्‍ताला काःल्क्योक तामक्या, खुङला क्रुसला प्याङ्क्योक ओःले फीर्च्या सोम्बो काःल्क्योक तामक्याइ बारेला प्रुःदी एः।

दीखो याःबु लेःङ्‍गोला येशु छेइ ठीम ओःले नाःम्खालीङगीइ क्याःल्खापकीइ बारेला लोप्चेला आङ्ज्या ज्योर्क्योक छ्‍योम्बो गुरु इःङे लाःती लाःती एः। खुङगीइ लोप्चे छोल्क्योक तामक्यादी दी विषयक्याइ बारेला एः,

(१) काःङला तेर्क्योक लेःङ्‍गो– नाःम्खालीङगीइ क्याःल्खापकीइ मीःक्याङीमु ओःङ्‍कोःन तामक्याइ बारेला (अध्याय ५-७)

(२) चीङङीरा लोबेनक्याला प्रचार पेःदो लाःती तेर्क्योक आज्ञा (अध्याय १०)

(३) नाःम्खालीङगीइ क्याःल्खापकीइ बारेला पेदामक्या (अध्याय १३)

(४) चेलापनगीइ बारेला लोप्क्योक (अध्याय १८)

(५) ताःसेइ तीःनाम सीःङेन बारेला ओःले येशु ख्रीष्ट तीङ्ला ओःङेन बारेला लोप्क्योक (अध्याय २४-२५)

थीमी सूची

येशु ख्रीष्टकीइ फाफामुक्या ओःले खुङगीइ केबु १:१–२:२३

बप्‍तिस्मा तेर्केन यूहन्‍नाइ सेवाकार्य ३:१-१२

येशुइ बप्‍तिस्मा रा परीक्षा ३:१३–४:११

येशुइ गालीलला पेःक्योक सेवाकार्या ४:१२–१८:३५

गालीलमीःजीक यरूसलेमथुप १९:१–२०:३४

यरूशलेमला तीङ्‍गीइ हप्‍ता २१:१–२७:६६

येशु सीक्योकलाःम्‍ले सोम्बो काःल्क्योक ओःले लोबेनक्याइ कील्‍ला थोङ्क्योक २८:१-२०

मत्तीइ प्रुःक्योक

याःबु लेःङ्‍गो

येशु ख्रीष्टकीइ फाफामुक्या

(लूका ३:२३-३८)

१

१ अब्राहाम ओःले दाउदकीइ छार्क्युफुर्क्यु येशु ख्रीष्टीकीइ फाफामुक्या दीक्यारा इःङे–

२ अब्राहाम इसहाककीइ आबा एःके, इसहाक याकुबकीइ आबा एःके, याकुब यहुदा रा खुङगीइ आतानोःक्याइ आबा एःके,

३ यहुदादी फारेस रा जाहेरकीइ आबा एःके (खुङक्याइ आमा तामार एःके), फारेस हेस्रोनगीइ आबा, हेस्रोन आरामगीइ आबा,

४ आराम अम्मीनादाबकीइ आबा, अम्मीनादाब नहशोनगीइ आबा, नहशोन सल्मोनगीइ आबा,

५ सल्मोन बोअजकीइ आबा एःके (बोअजकीइ आमा राहाब एःके), बोअज ओबेदकीइ आबा एःके (ओबेदकीइ आमाइ मीःनदी रूथ एःके), ओबेत यिशैगीइ आबा,

६ यिशै दाउद क्याःल्बुइ आबा एःके।

दाउद सोलोमनगीइ आबा एःके (सोलोमनगीइ आमा तोःङ्ला उरियाहइ पेःमे एःके),

७ सोलोमन रहबामगीइ आबा, रहबाम अबियाइ आबा, अबिया आसाइ आबा,

८ आसा यहोशापातकीइ आबा, यहोशापात यहोरामगीइ आबा, यहोराम उज्जियाहइ आबा,

९ उज्जियाह योतामगीइ आबा, योताम आहाजकीइ आबा, आहाज हिजकियाइ आबा,

१० हिजकिया मनश्शेइ आबा, मनश्शे अमोनगीइ आबा, अमोन योशियाहइ आबा,

११ योशियाह यकोनियास रा खुङगीइ नोःक्याइ आबा एःके, खुङक्यादी यहूदीक्याला बेबिलोन देशला बन्दी जोदी खेर्केन समय तोःङ्ला केःदी एःके।

१२ खुङक्याला बेबीलोन देशला बन्दी जोदी खेर्मीःजीक यकोनियास शालतिएलगीइ आबा एःके, शालतिएल यरुबाबेलगीइ आबा,

१३ यरुबाबेल अबिउदकीइ आबा, अबिउद एल्याकीमगीइ आबा, एल्याकीम आजोरकीइ आबा,

१४ आजोर सादोककीइ आबा, सादोक आखिमगीइ आबा, आखिम एलिउदकीइ आबा,

१५ एलिउद एलाजारकीइ आबा, एलाजार मत्तानगीइ आबा, मत्तान याकुबकीइ आबा,

१६ याकुब योसेफकीइ आबा एःके, खुङ येशुइ आमा मरियमगीइ ख्योबो एःके, मरियमगीइरा थार्च्युगेन ख्रीष्ट लाःकेन येशुला केसी।

१७ एःन्डुले अब्राहाममीःजीक दाउदथुप पुस्ता च्युप्सी काःल्सी ओःले दाउदमीःजीक इस्राएलीक्याला बेबीलोनला बन्दी जोदी खेर्क्योक बेलाथुप च्युप्सी पुस्ता काःल्सी। ओःले ओः समयमीःजीक थार्च्युगेन खीष्‍ट केगेन समयथुप च्युप्सी पुस्ता काःल्सी।

येशु ख्रीष्टकीइ केबु

(लूका २:१-७)

१८ येशु ख्रीष्टकीइ केबु एःन्डुले काःल्सी– खुङगीइ आमा मरियम योसेफला लाङ्दी एःके, तर खुङक्याइदी याःर्का क्याःप्चे तोःङ्लारा मरीयम चाङ्मा लालाःम्‍ले जुबु ङीःपाक काःल्दी एःके।

१९ तर योसेफ ताःक्पा मीः एःक्योक सोङ्‍गारा, खुङला ङोःछाबु माःजोबा पेःदी खुङला नाःङ-नाःङ्लारा पोःर्तेकेन सेम पेःसी।

२० खुङगीइ एःन्डुबा ठीवा चेतेरा एःकासुना, मीलामला प्रभुइ स्वर्गदुत चीग खुङसाःला थोङ्सी, ओःले खुङला एःन्डु लाःसी, “योसेफ, दाऊदकीइ छार्क्युफुर्क्यु, मरियमला ख्योइ पेःमे जोजेला स्वीकार पेःजेला माःजी, चीलेलाःना खुङ चाङ्मा लाइ ल्हेलाःम्‍ले जुबु ङीःपाक काःल्‍योक इःङे।

२१ खुङगीइ पुः चीग केगेन्दी एः, ओःले ख्योइ खुङगीइ मीःन येशु† ज्यो, चीलेलाःना खुङगीइ राःङगीइ मीःक्याला खुङक्याइ लाःयोलाःम्‍ले थार्च्युगेन एः।”

२२ कोन्ज्योइ लेःङ्‍गो तेर्केनलाःम्‍ले प्रभुइ लाःक्योक ताम पुरा डोजेलारा दीखो थाम्जेर ताम काःल्क्योक इःङे–

२३ “तादो, कन्या पेःन्पीःजा जुबु ङीःपाक ओःङेन एः ओःले खुङगीइ पुः चीग केगेन एः। ओःले मीःक्याइ खुङला इम्मानुएल लाःकेन एः।” (इम्मानुएल लाःक्योकदी कोन्ज्यो उःङीमु एः लाःक्योक इःङे।)

२४ योसेफ ङी छेसी ओःले प्रभुइ स्वर्गदुतकीइ मीलामला लाःक्योक ताम ङीःन्दी मरियमला याःर्का क्याःप्‍ती राःङङीमु ख्योङ्सी।

२५ तर मरियमगीइ पुः माकेथुप योसेफ मरियमङीमु तेन चीगला माःङ्‍याल। मरीयमगीइ पुः केमीःजीक योसेफकीइ ओः पीःजाइ मीःन येशु ज्यासी।

† 

१:२१ येशु येशु लाःकेन शब्ददी हिब्रु तामगीइ “यहोशु” लाःकेन शब्द इःङे, ओःखो लाःक्योक दी “प्रभुइ थार्च्युए।”

स्यारलाःम्‍ले मीःक्या येशुला फ्या छाल्जेला ओःङ्क्योक

२

१ हेरोद क्याःल्बुइ समयला यहुदियाइ बेथलेहेम युःलला येशु केमीःजीक, स्यारकीइ ज्योतिषीक्या यरूशलेमला लेप्सी ओःले

२ खुङक्याइ लाःसी, “यहुदीक्याइ क्याःल्बु काःल्दी केक्योक पीःजा काःला एःपा? चीलेलाःना खुङगीइ कार्मा स्यार्कासुना ङीःइ थोङ्सी ओःले खुङला फ्या छाल्जेला ओःङ्दी एः।”

३ दीखो ताम कोःदी हेरोद क्याःल्बु छाबा छुबे काःल्सी, ओःन्डुलेरा यरूशलेमगीइ मीःक्याइ सेममाङ छाबाछुबे काःल्सी।

४ ओःले खुङगीइ थाम्जेर छेस्यो पूजाहारीक्या ओःले धर्मगुरुक्याला रुःप जोसी, ओःले टीःसी, “थार्च्युगेन ख्रीष्ट काःला केगेन एःपा?”

५ खुङक्याइ लाःसी, “यहुदियाइ बेथलेहेम युःलला चीलेलाःना छेइ पेज्याला कोन्ज्योइ लेःङ्‍गो तेर्केन्दीइ दीखोइ बारेला एःन्डुले प्रुःदी एः,

६ ‘ए यहुदियाइ बेथलेहेम,

ख्यो यहुदियाइ सहरक्याइ कील्‍ला काःन्डुबा पेःदीङ छीमी म्याः,

चीलेलाःना ख्योलाःम्‍ले क्याःल्बु चीग थेङ्दी ओःङेन एः,

ओःले खुङगीइरा कोःरालुइ च्योःङ्‍रारा ङाःइ मीःक्या इस्राएलला तागेन एः।’”

७ दीखो ताम कोःदी हेरोदकीइ ओः स्यारलाःम्‍ले ओःङ्क्योक ज्योतिषीक्याला छ्‍यो चीगला खेर्ती टीःसी ओःले कार्मा थोङ्क्योक समय छोर्सी।

८ ओः तीङ्ला खुङगीइ ज्योतिषीक्याला बेथलेहेमला ताङ्देरा लाःसी, “ख्याक्या सुङ ओःले ओः पीःजाला छोल्दो। खुङला फ्रेमीःजीक ङाःला लेःङ्‍गो ना ओःले ङाःङ काःल्दी खुङला फ्या छाल्गे।”

९ ओःले क्याःल्बुइ लाःक्योक ताम कोःदी खुङक्या राःङगीइ लाःम स्युःसी। तोःङ्ला स्यारला थोङ्क्योक कार्मा खुङक्याइ फीर्च्या थोङ्सी। ओःखो कार्मा खुङक्याइ तोःङ तोःङ्ला काःल्सी ओःले पीःजा एःक्योक ठाउँगीइ चोला लेःप्मीजीक ओःखो कार्मा ओःलारा तेःसी।

१० ओःले खुङक्याइ ओः कार्माला थोङ्दी खुङक्या माःङ्बुरा खाम्साङ्बु काःल्दी केःदाङ पेःसी।

११ ओःले ओः खीमला लेप्मीःजीक खुङक्या नाःङ्ला स्युःसी ओःले पीःजाला खुङगीइ आमा मरियमङीमु थोङ्सी, ओःले खुङक्याइ खाप्लु क्याःप्‍ती पीःजाला फ्या छाल्सी। ओःले राःङगीइ काःम फ्यादी खुङला सेर, सीःम्बु टीःमाइ साङ ओःले सीःम्बु टीःमा तेर्केन माःर्कु भेटी च्योल्सी।

१२ ओःले हेरोदसाःला लोःदी माःन्डो लाःती मीलामला कोन्ज्योइ आज्ञा ज्योर्ती खुङक्या राःङ्सारा लाःम पेःदी राःङगीइ देशला लोःसी।

योसेफ रा मरीयम मिश्रला छ्‍योङ्क्योक

१३ ओः ज्योतिषीक्या काःल्सीःङमीःजीक योसेफकीइ मीलामला प्रभुइ स्‍वर्गदुतला थोङ्सी ओःले स्वर्गदुतकीइ खुङला लाःसी, “लोःङ ओःले गेबुरा आमा पुःला खेर्ती मिश्रला छ्‍योङ्दो। ओःले ङाःइ लोःदी स्यो माःलापथुप ख्योक्या ओःला तेः चीलेलाःना पीःजाला सेचेला हेरोदकीइ छोल्देरा एः।”

१४ एःन्डुबा मीलाम थोङ्मीःजीक योसेफकीइ आमा पुःला खेर्ती कुःङ्‍मुरा मिश्र देशछ्‍योले काःल्सी।

१५ ओःले हेरोद मासीथुप खुङक्या ओःलारा तेःसी। प्रभुइ राःङगीइ लेःङ्‍गो तेर्केन मीःइ लाःक्योक ताम पुरा डोजेला दी ताम काःल्क्योक इःङे, “ङाःइ मिश्र देशलाःम्‍ले राःङगीइ पुःला केक्याःप्सी।”

हेरोदकीइ पीःजाक्याला सेच्युक्योक

१६ ज्योतिषीक्याइ राःङला स्योप क्युःर्क्योक ताम छोर्मीःजीक हेरोद सीःताङगीइ मार्थुम खील्सी। ओः सोङ्‍गारा थेक्या ताङ्दी बेथलेहेम ओःले ओःलाइ छुरफारकीइ लोः ङी ओःले ओः भन्दा छीमी पुः पीःजाक्या थाम्जेरला सेकेन आज्ञा तेर्सी। ओः ज्योतिषीक्याइ कार्मा थोङ्क्योक समय अनुसार खुङगीइ दी लेःगा पेःदी एःके।

१७ ओःले कोन्ज्योइ लेःङ्‍गो लाःकेन यर्मियालाःम्‍ले लाःक्योक ताम पुरा काःल्सी,

१८ “रामाला छ्‍योम्बो के चीग कोःदेरा एः,

ङुःदेरा पेःक्योक ओःले तुःङाल पेःक्योक के।

राहेल राःङगीइ पीःजाक्याइ लागी ङुःदेरा एः।

खुङला सुइयाङ छ्‍याबे ज्यामाःखु

चीलेलाःना थाम्जेर पीःजा सीदी एः।”

१९ हेरोद सीमीःजीक प्रभुइ स्वर्गदूत मिश्र देशला योसेफसाःला मीलामला थोङ्सी,

२० ओःले एःन्डु लाःसी, “लोःङ, पीःजा ओःले खुङगीइ आमा ङीमुरा खेर्ती इस्राएल देशला लोदी सुङ, चीलेलाःना पीःजाला सेचे छोल्गेन मीःक्या सीसीःङ्दी एः।”

२१ ओः सोङ्‍गारा खुङ लाःङ्दी पीःजा ओःले पीःजाइ आमाला ङीमुरा खेर्ती इस्राएल देशला लोःसी।

२२ तर हेरोदकीइ पुः अर्खिलाउस यहुदियाइ क्याःल्बु काःल्दी एः लाःक्योक ताम कोःदी योसेफ ओःछ्‍योले डोजेला जीसी। खुङला मीलामला कोन्ज्योइ चेतावनी तेर्क्योक सोङ्‍गारा खुङ गालील प्रदेशला काःल्सी।

२३ खुङ काःल्दी नासरत लाःकेन सहरला तेःसी। एःन्डुले कोन्ज्योइ लेःङ्‍गो तेर्केन मीःक्यालाःम्‍ले लाःक्योक ताम पुरा काःल्सी, “खुङला नासरी लाःकेन एः।”

बप्‍तिस्मा तेर्केन यूहन्‍नाइ लेःङ्‍गो

(मर्कूस १:१-८; लूका ३:१-१८; यूहन्‍ना १:१९-२८)

३

१ माःङ्बुरा लोः तीङ्ला बप्‍तिस्मा तेर्केन यूहन्‍ना यहुदियाइ उजाड स्थानला ओःङ्सी, ओःले एःन्डु लाःतेर लेःङ्‍गो फेल्गाला स्युःसी,

२ “स्याबा पेःदी राःङ राःङगीइ लाःयोला पोर्तो, चीलेलाःना नाःम्खालीङगीइ क्याःल्खाप थामालारा ओःङ्सीःङ्दी एः।”

३ चीलेलाःना कोन्ज्योइ लेःङ्‍गो तेर्केन यशैयाइयाङ यूहन्‍नाइ बारेला तोःङ्लारा एःन्डु लाःती एःके,

“उजाड ठाउँला मेःराङ चीगकीइ छ्‍योम्बो के तेङ्दी एःन्डु लाःतेरा एः,

‘प्रभु ओःङेन लाःम तयार जोदो,

खुङ डोगेन लाःमक्या थेका जोदो।’”

४ यूहन्‍नाइ उँटकीइ पुलाःम्‍ले थाक्‍योक केःला केःङ्‍गुके, ओःले खुङगीइ केपाला कोबाइ कारा चीङ्‍गुके, ओःले खुङगीइ साःप्च्यादी पेबाक ओःले रीःइ ङार्मु साःउके।

५ यरूशलेम ओःले थाम्जेर यहुदिया, ओःले यर्दन लुःङ्बाइ छुर्केन फार्केनगीइ इलाकाइ थाम्जेर मीःक्या खुङसाःला काःल्सी,

६ ओःले राःङ राःङगीइ लाःयो ङीःन्दी पोःर्सी ओःले यूहन्‍नालाःम्‍ले यर्दन चाङ्बुला खुङक्याइ बप्‍तिस्मा लेःङ्सी।

७ फारीसी रा सदुकी लाःकेन ङीथाल ताःक्पा छोबाइ माःङ्बुरा मीःक्याङ बप्‍तिस्मा लेःङ्जेला यूहन्‍नासाःला ओःङ्सी। खुङक्याला ओःङ्क्योक थोङ्दी यूहन्‍नाइ एःन्डु लाःसी, “ए प्रुःलगीइ छार्क्युफुर्क्युक्या, कोन्ज्योइ पेःजे छोल्क्योक न्यायलाःम्‍ले थार्खुए लाःती ख्याक्याला सुइ लोप्पा?

८ ख्याक्याइ राःङ राःङगीइ लाःयो पोःर्ती स्याबा पेःदी कोन्ज्योछ्‍योले लोःक्योक तेङ्जेला याःबु लेःगा पेःगेन पेःदो।

९ ख्याक्या अब्राहामगीइ छार्क्युफुर्क्युक्या इःङे लाःती ख्‍याक्‍या लाःयोलाःम्‍ले स्‍योर्खुए लाःती टेःम्‍बा मासाल। ङाः ख्‍याक्‍याला लाःके, कोन्‍ज्‍योइ अब्रहामगीइ छार्क्यु फुर्क्युक्‍यानी दी तोःक्‍यालाःम्‍लेङ केच्युखुउए।

१० तोःङ्‌बोइ डाकला तारीइ फोजे छोल्सीःङ्दी एः। याःबु ब्रुम्दो मेःकोङेन्दी थाम्जेर तोःङ्‍बोक्‍याला तुप्‍ती मेःला क्‍युर्केन एः।

११ ख्याक्याइ राःङ राःङगीइ स्याबा पेःदी लाःयो पोःर्क्योक इःङे लाःती तेङ्जेला ङाः ख्याक्याला छ्‍युइ बप्‍तिस्मा तेर्तेरा एः, तर ङालेङ छ्‍योम्बो मेःराङ चीग ओःङ्देरा एः। ङाः नी खुङगीइदी लेखाम खुर्चेला रीःक्पु म्याः। खुङगीइ ख्याक्याला चाङ्‌मा ला रा मेःइ बप्‍तिस्मा तेर्केन एः।

१२ खुङगीइ डु टाप्चेला लोमा लाःक्पाला लेङ्सीःङ्दी एः। डु टाप्‍ती सीःङ्मीःजीक न्याःदी योःङला ज्यागेन एः, ओःले पोलादी नाःमाङ मीसीगेन मेःला सातेर्केन एः।”

येशुइ बप्‍तिस्‍मा लेःङ्क्योक

(मर्कूस १:९-११; लूका ३:२१-२२; यूहन्‍ना १:३२-३४)

१३ ओः तेःकासु येशु गालीललाःम्‍ले ओःङ्सी ओःले यूहन्‍नालाःम्‍ले बप्‍तिस्मा लेङ्जेला यर्दन चाङ्बुला काःल्सी।

१४ तर यूहन्‍नाइ एःन्डु लाःती काजे छ्‍योल्सी, “ङाःलाका ख्याइ बप्‍तिस्मा तेर्कोःन्दी, ओःले ख्या चीले ङाःसाःला का ओःङ्क्योक?”

१५ तर येशुइ खुङला लाःसी, “ताःसे एःन्डुबारा ओःङ्जे तेर। चीलेलाःना कोन्ज्योला सेम थेक्योक ताम एःन्डुलेरा उःक्याइ थाम्जेर पुरा पेःकोउए।” ओः सोङ्‍गारा यूहन्‍नाइ खुङला बप्‍तिस्मा तेर्चेला ङीःन्सी।

१६ येशुइ बप्‍तिस्मा लेःङ्लुङसाथ खुङ छ्‍युनाःङ्ले याःर्ला थेङ्सी। ओःले नाःम्‍खालीङ फ्‍यासी, ओःले चाङ्‍मा ला तुःकुःरकुर च्योःङ्‍रारा माःर्ला ओःङ्‍देरा पेःक्योक ओःले खुङखाला तेःक्योक थोङ्सी।

१७ ओःले ओः तेःकासुरा नाःम्‍खालीङले एःन्‍डुबा के कोःसी, “दीखो ङाःइ च्‍याःम्‍बु पेःक्योक पुः इःङे, खुङङीमु ङाः माःङ्‍बुरा केःदाङ काल्‍दी एः।”

शैतानगीइ येशुला परीक्षा लेःङ्क्योक

(मर्कूस १:१२-१३; लूका ४:१-१३)

४

१ ओः तीङ्ला चाङ्मा लाइ येशुला शैतानलाःम्‍ले खुङगीइ परीक्षा पेःज्युक लाःती उजाड ठाउँला खेर्सी।

२ येशु ङीःमा खाल ङी रा कुःङ्मु खाल ङीथुप खा चाङ्मा तेःमीःजीक खुङला माःङ्बुरा तोःपा तोदी एःके।

३ ओःले शैतान खुङसाःला ओःङ्दी लाःसी, “तेःन्दामरा ख्या कोन्ज्योइ पुः इःङेलाःना दी तोःक्याला खुरा काःल्ज्‍युक लाःती लोःप।”

४ ओःले येशुइ लेःन लोदी लाःसी, “छेइ पेज्याला एःन्डुबा प्रुःदी एः, ‘खुराइ चीग्रा साःदी मीः मेसेन एः, तर कोन्ज्योइ खालाःम्‍ले थेङ्क्योक थाम्जेर तामगीइ सेनगोइ।’”

५ ओःले शैतानगीइ येशुला चाङ्मा सहर यरूशलेमला खेर्सी ओःले कोन्ज्योइ मन्दिरकीइ थाम्जेरभन्दा थोम्बो ठाउँला ज्यासी,

६ ओःले लाःसी, “तेःन्‍दामरा ख्‍या कोन्‍ज्‍योइ पुः इःङेलाना ताः ख्या दीलाःम्‍ले माःर्ला फीर्तो, चीलेलाःना छेइ पेज्याला एःन्‍डुले प्रुःदी एः,

‘ख्‍याला ह्रुङ्जेला कोन्ज्योइ स्वर्गदुतक्‍याला ताङ्तेर्केन्‍दी एः,

ओःले ख्‍याइ काङ्‍बा तोःक्याला माःफोज्युक लाःती

खुङक्याइ ख्याला लाःक्पा लाःक्पालारा सेःकेन्‍दी एः।’”

७ येशुइ लेःन लोदी लाःसी, “छेइ पेज्याला एःन्डुबाङ प्रुःदी एः, ‘ख्‍याइ प्रभु राःङगीइ कोन्‍ज्‍योला परीक्षा माःलेङ।’”

८ ओःले शैतानगीइ येशुला माःङ्बुरा थोम्‍बो काःङला खेर्सी ओःले जाम्‍बुलीङगीइ थाम्‍जेर क्‍याःल्खापक्‍या ओःले खुङक्याइ याःबु याःबु तामक्या तेङ्सी।

९ ओःले शैतानगीइ खुङला लाःसी, “ख्याइ ङाःला पीमु चुदी फ्‍या छाल्‍सीलाःना ङाः दी थाम्‍जेर क्याःल्खापक्या ख्‍याला तेर्के।”

१० येशुइ लाःसी, “ए शैतान, दीलाःम्‍ले सुङ! चीलेलाःना छेइ पेज्याला एःन्डुबा प्रुःदी एः, ‘ख्‍याइ प्रभु राःङगीइ कोन्‍ज्‍योला चीग्रा पीमु चुदी फ्‍या छाल्‍दो ओःले खुङ्‍ला चीग्रा मेःबा पेःदो।’”

११ ओःले शैतानगीइ येशुला पोःर्ती काःल्सी ओःले स्वर्गदुतक्या ओःङ्दी येशुइ मेःबा पेःसी।

येशुइ गालीलला राःङगीइ लेःगा छुक्योक

(मर्कूस १:१४-१५; लूका ४:१४-१५)

१२ बप्‍तिस्मा तेर्केन यूहन्‍नाला चेङाङला कादी एः लाःकेन ताम कोःगारा येशु गालीलछ्‍योले काःल्सी।

१३ ओःले खुङ नासरत सहर पोःर्ती कफर्नहुम सहरला तेःकाला काःल्सी। कफर्नहुम सहरदी गालील छोइ थामालारा जबूलून रा नप्‍ताली कुलगीइ क्षेत्रला एः।

१४ एःन्डुले कोन्ज्योइ लेःङ्‍गो तेर्केन यशैयाइ लाःक्योक दी ताम पुरा काःल्सी,

१५ “यर्दन लुःङ्बाइ फार्केनला चाङ्बुछ्‍योले डोगेन लाःमला एःक्योक जबूलून रा नप्‍तालीइ मीःक्या,

ओःले गालीलला तेःकेन राःङ्सा क्युःपाइ मीःक्या,

१६ नाक्जुकला तेःकेन मीःक्याइ छ्‍योम्बो साङ्बु थोङेन एः।

सीगेन रा नाकचुःकला एःकेन मीःक्या,

खुङक्याखाला ओः साङ्बु स्यार्ती एः।”

१७ ओः तेःकासुमीःजीक येशुइ एःन्डु लाःतेरा लेङ्‍गो टाःम्गाला स्युःसी, “स्याबा पेःदी राःङ राःङगीइ लाःयोला पोःर्तो चीलेलाःना नाःम्खालीङगीइ क्याःल्खाप थामालारा एः।”

येशुइ ङ्‍याः सेकेन मेःन्दा सीःक्याला केक्याःप्क्योक

(मर्कूस १:१६-२०; लूका ५:१-११)

१८ ङीःमा चीग येशु गालील छोइ सुःरी सुःर डोदेरा एःकासु खुङगीइ मेःराङ ङी ङ्‍या सेकेनक्याइ जाल क्याःप्‍तेरा पेःक्योक थोङ्सी। खुङक्या पत्रुस लाःकेन सिमोन ओःले खुङगीइ नोः अन्द्रियास एःके।

१९ येशुइ खुङ ङीला लाःसी, “ङाःला ब्य्राङ्दो, ङाः ख्योक्याला ङ्‍याः जुम्क्योक च्योःङ्‍रारा मीःक्याला जुम्गेन्दी ज्योगे।”

२० दी ताम कोःलुङम्याःपा खुङक्याइ राःङगीइ जालक्या पोःर्ती येशुइ तीङ्ला काःल्सी।

२१ ओः तीङ्ला खुङगीइ जब्दियाइ पुः ङी याकुब रा यूहन्‍नाला थोङ्सी। खुङक्या राःङगीइ आबा जब्दियाङीमु टुःला तेःती जाल जोदेरा एःके। येशुइ खुङक्यालाङ केक्याःप्सी।

२२ ओः तेःकासुरा खुङक्याइ टुःला ओःले राःङगीइ आबाला पोःर्ती येशुइ तीङ्ला काःल्सी।

गालीलला येशुइ लोप्क्योक, लेःङ्‍गो टाःम्क्योक ओःले टाःच्युक्योक

(लूका ६:१७-१९)

२३ ओःले येशुइ जोम्सा खीमक्याला लोप्‍तेर, नाःम्खालीङगीइ क्याःल्खापकीइ याःबु लेःङ्‍गो टाःम्देरा ओःले थाम्जेर खाले नाःजाक्या क्याःप्क्योक रा नेःपा काःल्क्योक मीःक्याला टाःच्युदेरा गालिलकाःङ्‍रा काःल्सी।

२४ ओः सोङ्‍गारा खुङगीइ बारेला सिरिया ठाउँकाःङ्‍रा फेल्सी। मीःक्याइ नेःपा काःल्क्योक थाम्जेर मीःक्या, थाम्जेर खालेइ नाःजाक्या क्याःप्क्योक मीःक्या, स्युःसेरकीइ सताइतीक्योक नेःपाक्याला येशुसाःला ख्योङ्सी। खुङक्यानाःङ्ला काःजेलादी हेन्डी क्याःप्‍ती एःके, काःजेलादी उप्केन नाःजा क्याःप्‍ती एःके ओःले काःजेदी चा खोङ्क्योक एःके। ओःले येशुइ थाम्जेरला टाःच्युसी।

२५ माःङ्बुरा मीःक्याइ खुङला ब्य्राङ्सी। ओः मीःक्या गालील क्षेत्रले, डेकापोलिस लाःकेन च्युथाल सहरलाःम्‍ले, यरूशलेम सहरले, यहुदिया क्षेत्रले ओःले यर्दन लुःङ्‍बाइ फार्केनलाःम्‍ले ओःङ्दी एःके।

काःङ्ला तेर्क्योक उपदेश

(लूका ६:२०-२६)

५

१ मीःक्याइ पोर्चोमला थोङ्दी येशु काःङला काःल्दी साला तेःसी† ओःले लेबेनक्याङ ओःङ्दी खुङगीइ सुःर साःरला जोम्सी।

२ ओःले येशुइ खुङक्याला लोप्‍तेर एःन्डु लाःसी,

३ “राःङगीइ सेमला तुःक्सी टेःम्बा साल्गेनक्या ओःले राःङला कोन्ज्यो कोःउए लाःकेनक्याइ काःजे मोलाम ज्योर्ती एः,

चीलेलाःना नाःम्खालीङगीइ क्याःल्खाप खुङक्याइदीरा इःङे।

४ तुःङाल पेःगेनक्याइ काःजे मोलाम ज्योर्ती एः,

चीलालाःना कोन्ज्योइ खुङक्याइ सेमला खाम्साङ्बु तेर्केन एः।

५ याङ्छाबु एःकेःनक्याइ काःजे मोलाम ज्योर्ती एः,

चीलेलाःना खुङक्याइ थाम्जेर साजाम्बुलीङ ज्योर्केन एः।

६ कोन्ज्योइ थाम्जेर आज्ञा रा खुङला सेम थेकेन ताम पुरा काःल्ज्युक लाःती सेम मीःजीकरा तोःपा तोगेनक्याइ ओःले कोम्जे पेःगेनक्याइ काःजे मोलाम ज्योर्ती एः,

चीलेलाःना खुङक्या डाङेन एः।

७ राःङ्साला नीङ च्योःगेनक्याइ काःजे मोलाम ज्योर्ती एः,

चीलेलाःना कोन्ज्योइयाङ खुङक्याला नीङ च्योःगेन एः।

८ चाङ्मा सेम एःकेनक्याइ काःजे मोलाम ज्योर्ती एः,

चीलेलाःना खुङक्याइ कोन्ज्योला थोङेन एः।

९ डीक्‍ती तेःकेनक्याइ काःजे मोलाम ज्योर्ती एः,

चीलेलाःना खुङक्याला कोन्ज्योइ छार्क्युफुर्क्युक्या लाःती केक्याःप्केन एः।

१० कोन्ज्योइ आज्ञाक्या ङीःन्गासुःना सताइतीक्योक मीःक्याइ काःजे मोलाम ज्योर्ती एः,

चीलेलाःना नाःम्खालीङगीइ क्याःल्खाप खुङक्याइदीरा इःङे।

११ “ख्योक्याइ ङाःला सेमल्हुक लुक्योक सोङ्‍गारा मीःक्याइ ख्याक्याला ङ्‍याप्च्युक पेःसीलाःना, सताइतीसीलाःना ओःले ख्याक्याइ बारेला थाम्जेर खालगीइ माःरीक्पा ताम लाःसी लाःना ख्याक्याइ मोलाम ज्योर्केन एः।

१२ ओः तेःकासु ख्याक्या केःदाङ पेःदो ओःले खाम्साङ्बु पेःदो चीलेलाःना ख्याक्याइ लागी नाःम्खालीङला छ्‍योम्बो इनाम ज्यादी एः। एःन्डुलेरा कोन्ज्योइ लेःङ्‍गो तेर्केन्दी ताःङ्‍बुइ मीःक्यालाङ सताइतीदी एःके।

छा ओःले साङ्बु

(मर्कूस ९:५०; लूका १४:३४-३५; ११:३३)

१३ “ख्याक्या नी जाम्बुलीङगीइ लागी छा च्योःङ्‍रा इःङे। तर छाइ प्व्राः तोर्सी लाःना ओःखोला फीर्च्या चीइ छालोक जोगेन्दी? ओःखो नी चीङ लेःगाइदी मेःयुङेन एः, ओः सोङ्‍गारा ओःखोला क्युर्तेर्केन एः ओःले मीःक्याइ नेम्ङेन एः।

१४ “ख्याक्यादी जाम्बुलीङगीइ लागी साङ्बु च्योःङ्‍रा इःङे। काःङ्ला जोक्योक सहर इःप्चे मीःखुए।

१५ ओःले छेमी थेप्‍ती सुइयाङ पातीइ मीउप एः। बरु खीम नाःङ्ला ओःङेन मीःक्याला साङ्बु काःल्ज्युक लाःती थोम्बो साला ज्यातेर्कोइ।

१६ ओःन्डुलेरा ख्याक्याइ साङ्बु मीःक्याइ तोःङ्ला बार्च्युक, ओःले खुङक्याइ ख्याक्याइ पेःक्योक याःबु लेःगाक्या थोङेन एः ओःले नाःम्खालीङला एःक्योक ख्योक्याइ आबा कोन्ज्योला महिमा पेःगेन एः।

छेइ ठीमगीइ बारेला लोप्क्योक

(लूका १६:१७)

१७ “मोशाइ तेर्क्योक छेइ ठीम ओःले कोन्ज्योइ लेःङ्‍गो तेर्केनक्याइ लाःक्योक ताम रद्ध पेःजेला ङाः ओःङ्क्योक इःङे लाःती टेःम्बा मासाल। ङाः ओःक्याला रद्ध पेःजेला मीःङे, तर पुरा पेःजेला ओःङ्क्योक इःङे।

१८ तेःन्दामरा ङाः ख्याक्याला लाःके, नाःम्खालीङ रा साजाम्बुलीङ तोर्ती डोजेतोःङ्ला छेइ पेज्याला प्रुःक्योक थाम्जेर ताम पुरा माःकालथुप ओःलाइ छीमीभन्दा छीमी ताम चीगकाङ मेतोर्केन एः।

१९ छेला प्रुःक्योक छीमीभन्दा छीमी आज्ञाला माःङीनलाःना ओःले राःङ्सालाङ ओःन्डुरा पेःजे लोप्सीलाःना ओः मीः नाःम्खालीङगीइ क्याःल्खापला थाम्जेरभन्दा छीमी ओःङेन एः। तर छेला प्रुःक्योक तामक्या राःङगीइ ङीःन्सीलाःना ओःले राःङ्सालाङ ओःन्डुरा पेःजे लोप्सीलाःना ओःखो नाःम्खालीङगीइ क्याःल्खापला छ्‍योम्बो ओःङेन एः।

२० ओः सोङ्‍गारा ङाः ख्याक्याला लाःके, छेइ आज्ञाला धर्मगुरु रा फारीसीक्याइ भन्दा याःपेःदी माःङीनलाःना ख्याक्या नाःम्खालीङगीइ क्याःल्खापला स्युःजे मेःज्योर्केन एः।

सीःताङगीइ बारेला येशुइ लोप्क्योक

२१ “ख्योक्याइ कोःदीरा एः ताःङ्बुइ मीःक्याला एःन्डु लाःकुके, ‘मीः मासे, सेसी लाःना दण्ड ज्योर्केन एः।’

२२ तर ङाः ख्याक्याला लाःके, ख्योक्याइ राःङ्सा मीःङीमु सीःताङ पेःसीलाःना ख्योक्याइ दण्ड ज्योर्केन एः। ख्योक्या सुइयाङ राःङ्सा मीःला चीङ लेःगा म्याःक्योक लाःसी लाःना ख्योक्याइ महासभाला लेःन तेर्कोन्दी एः। ख्योक्याइ राःङ्सा मीःला आक्याक्पा लाःसीलाःना नी ताःरुङ ङ्‍याल्वाइ मेःलारा लेप्केन एः।

२३ “ओ सोङ्‍गारा कोन्ज्योला भेटी फुल्जे तोःङ्ला राःङ्सा मीः ख्योङीमु सीःताङ पेःक्योक छोर्सी लाःना,

२४ राःङगीइ भेटी वेदीइ तोःङ्ला पोर्ती गेबुरा काःल्दी ओः मीःङीमु डीक्‍तो। ओः तीङ्ला चीग्रा ओःङ्दी राःङगीइ भेटी कोन्ज्योला फुल्दो।

२५ “ख्योला माःताक्पा च्याःङेन्दीइ ख्योला अदालतला खेर्सीलाःना, मौका एःसुनारा अदालतला लेप्चो तोःङ्लारा राःङगीइ टाःलाङङीमु डीक्‍तो। मीङेलाःना खुङगीइ ख्याला न्यायाधीशकीइ लाःक्पाला तेर्केन एः ओःले न्यायादीशकीइ ख्योला थेक्याइ लाःक्पाला तेर्केन एः, ओःले ख्योला चेङाङला लुगेन एः।

२६ तेःन्दामरा ङाः ख्योला लाःके, ख्योइ च्याल्कोन डेबाक्या थाम्जेर माच्यालथुप ख्यो ओःलाःम्‍ले स्योर्चे मीःखुगेन एः।

व्यभिचारकीइ बारेला लोप्क्योक

२७ “ख्याक्याइ कोःदीरा एः, ‘व्यभिचार पेःजे मेःयोङे।’

२८ तर ङाः ख्याक्याला लाःके, सुइयाङ काःदीङ पेःन्पीःजाला माःरीक्पा सेमगीइ तासी लाःनाङ ओःखोइ सेमला व्यभिचार पेःसीःङ्क्योक ओःङ्‍गोइ।

२९ ख्योइ च्याःबु मीइ ख्योला लाःयो पेःच्युए लाःना ओःखोला तेङ्दी क्युर्तेर। चीलेलाःना ख्योइ थाम्जेर जुबु ङ्‍याल्वाला डोजेभन्दा बरु ख्योइ अङ्‍गा चीग गुमाइतीजे ख्याइ लागी याःबु इःङे।

३० ओःन्डुलेरा ख्योइ च्याःबु लाःक्पाइ ख्योला लाःयो पेःच्युए लाःना ओःखोला तुप्‍ती क्युर्तेर। चीलेलाःना ख्योइ थाम्जेर जुबु ङ्‍याल्वाला डोजेभन्दा बरु ख्योइ लाःक्पा चीग गुमाइतीजे ख्याइ लागी याःबु इःङे।

ख्योबो छ्‍युङ्मा खाफ्यागेन बारेला लोप्क्योक

(मत्ती १९:९; मर्कूस १०:११-१२; लूका १६:१८)

३१ “एःन्डुबाङ लाःती एः, ‘काःखोइ राःङगीइ पेःमेला पोःर्पा, ओःखोइ राःङगीइ पेःमेला राःङगीइ पोःर्क्योक इःङे लाःती इःगी प्रुःदी तेर्कोःउए।’

३२ तर ङाः ख्योक्याला लाःके, व्यभिचारकीइ कारणबाहेक राःङ्सा कारणला काःखोइ राःङगीइ पेःमेला पोःर्पा, ओःखोइ खुङगीइ पेःमेइ फीर्च्या राःङ्साङीमु याःर्का क्याःप्सीलाःना ओः पेःन्पीःजाला व्यभिचार पेःगेन्दी जोउए। ओःले काँःदीइ ओः पेःन्पीःजाङीमु याःर्का क्याःप्पा ओःखोइयाङ व्यभिचार पेःउए।

येशुइ ना लुगेनगीइ बारेला लोप्क्योक

३३ “ताःङ्बुइ मीःक्याला लाःक्योक ख्योक्याइ कोःदीरा एः, ‘ख्योइ स्योप क्युःर्ती ना मालु, तर प्रभुङीमु पेःगे लाःती ना लुक्योक ताम पुरा पेःदो।’

३४ तर ङाः ख्योक्याला लाःके, ना लुरा मालु। नाःम्खालीङगीइ मीःन लेःङ्दी ना मालु, चीलेलाःना ओःखो कोन्ज्योइ छेसा इःङे।

३५ साजाम्बुलीङगीइ मीःन लेःङ्दीङ ना मालु, चीलेलाःना ओःखो नी कोन्ज्योइ काङ्बा चुसा इःङे। ओःले यरूशलेमगीइ मीःन लेङ्दीङ ना माःलु, चीलेलाःना ओःखो छ्‍योम्बो क्याःल्बुइ सहर इःङे।

३६ राःङगीइ गो देदीङ ना लुजे मेःयुङे चीलेलाःना ख्योक्या राःङगीइ गोइ टा चीगकाङ कार्मु की नाःक्पु जोजे मीःखुए।

३७ ख्योक्याइ लाःक्योक तामदी इःङे लाःना ‘इःङे,’ मीःङे लाःना ‘मीःङे’ लोःप। ओःभन्दा माःङ्बु तामदी हेन्डीलाःम्‍ले ओःङ्‍गुए।

कीम्बा मेःलेङेन बारेला येशुइ लोप्क्योक

(लूका ६:२९-३०)

३८ “ख्योक्याइ एःन्डु लाःक्योक कोःदीरा एः, ‘मीइ कीम्बा मी, ओःले सोइ कीम्बा सो।’

३९ तर ङाः ख्योक्याला लाःके, ख्योक्याला सुइयाङ माःताक्पा ताम लाःसीलाःना खुङक्याला विरोध माःबे। सुइयाङ ख्योइ च्याःबु डाम्बाला रोप्सीलाःला योमा डाम्बाङ सेःतेर।

४० सुइयाङ मुद्दा लुदी ख्योइ दौरा खेर्चे छोल्सीलाःना ओःखोला ख्योइ फोँस्योककाङ खेर्चे तेर।

४१ थेक्याइ ख्योला ग्याक पेःदी खुङगीइ खुर्पु किलोमिटर चीगथुप खेर्च्युसीलाःना ओः खुर्पु किलोमिटर ङीथुपरा खुर्तेर।

४२ ओःले सुइयाङ ख्योला चीङ लाःङ्सीलाःना ओःखोला तेर ओःले सुइयाङ ख्योला पेःलेन लाङ्सीलाःना ओःखोला तेर।

टाःलाङलाङ च्याःम्बु पेःदो

(लूका ६:२७-२८, ३२-३६)

४३ “ख्योक्याइ एःन्डु लाःक्योक कोःदीरा एः, ‘टोःङ्‍रीक्याला च्याःम्बु पेःदो ओःले टाःलाङक्यालादी ङ्‍याप्च्युक पेःदो।’

४४ तर ङाः ख्योक्याला लाःके, टाःलाङक्यालाङ च्याःम्बु पेःदो। ख्योक्याला तुःक्पु तेर्केन्दीक्याइ लागी रेःम्दो।

४५ ओःन्डु पेःसीलाःना ख्योक्या नाःम्खालीङला तेःकेन ख्योक्याइ आबा कोन्ज्योइ पुःपोःमोक्या ओःङेन एः। चीलेलाःना खुङगीइ माःताक्पा रा ताःक्पा ङीक्‍कारला ङीःमा स्यार्च्युदी एः, ओःले खुङगीइ ताःक्पा रा माःताक्पा ङीक्‍कारकीइ लागी नाम क्याःप्च्युदी एः।

४६ राःङला च्याःम्बु पेःगेन्दीला चीग्रा च्याःम्बु पेःसीलाःना ख्योक्याइ ची इनाम ज्योर्चे खुउबा रा? एःन्डुबा च्याःम्बु नी च्याल्गो च्याल्गेनक्याइयाङ नी पेःउए!

४७ ख्योक्याइ राःङगीइ मीःक्याला चीग्रा तोःङ्ज्याङ पेःउए लाःना ख्योक्याइ राःङ्साक्याइ भन्दा माःङ्बु ची याःबु पेःबारा? एःन्डुबा लेःगा नी कोन्ज्योला ङोःमेसेगेनक्याइयाङ पेःउए!

४८ ओः सोङ्‍गारा नाःम्खालीङला तेःकेन आबा कोन्ज्योङीमु चीङ माःताक्पा म्याःक्योक च्योःङ्‍रारा ख्योक्याङ ओःन्डुबारा ओःङ्‍कोउए।”

† 

५:१ साला तेःसी ओः तीःनामलादी सुइयाङ मीःक्याला लोप्कोःसी लाःना, खुङ साला तेःकुके ओःले लोप्कुके।

कोःकेनक्याला तेर्केन बारेला येशुइ लोप्क्योक

६

१ “च्यागाताःक्पु पेःदी तेः, ख्योक्याइ मीःक्याला तेङ्जेइ लागी धर्मकर्म माःबे। मीःङे लाःना नी नाःम्खालीङला तेःकेन ख्योक्याइ आबा कोन्ज्योलाःम्‍ले ख्योक्याइ चीङ इनाम मेःज्योर्केन एः।

२ “ओः सोङ्‍गारा ख्योक्याइ कोःकेन मीःक्याला चीङ तेर्कासुना लाःक्पा माःतुःङ। एःन्डुबा नी खोक्नाकक्याइ का मीःक्यालाःम्‍ले प्रशंसा ज्योर्चेला जोम्सा खीम ओःले लाःमक्याला पेःउए। तेःन्दामरा ङाः ख्योक्याला लाःके, खुङक्याइ ज्योर्कोःन इनाम खुङक्याइ ज्योर्सीःङ्क्योक ओःङ्‍गुए।

३ ओः सोङ्‍गारा कोःकेन मीःक्याला तेर्कासुना च्याःबु लाःक्पाइ तेर्क्योक योमा लाःक्पाइ माःछोर्च्युक।

४ तेर्कासुना खाजुम्माले तेर ओःले खाजुम्माले तेर्कासुना थोङेन ख्योक्याइ आबा कोन्ज्योइ ख्योक्याला इनाम तेर्केन एः।

प्रार्थना पेःगेन बारेला लोप्क्योक

(लूका ११:२-४)

५ “ख्याक्या प्रार्थना पेःगासुना खोक्नाकक्याइ च्योःङ्‍रा पेःदी प्रर्थना माःबे। खुङक्या नी राःङ्सा मीःक्याइ थोङ्ज्युक लाःती जोम्साखीमक्याला ओःले लाःमगीइ सुःर साःरला लाःङ्दी प्रार्थना पेःजेला सेम थेकोइ। तेःन्दामरा ङाः ख्योक्याला लाःके, खुङक्याइ ज्योर्कोःन इनामदी ज्योर्सीःङ्क्योक ओःङ्‍गुए।

६ तर ख्योक्यादी प्रार्थना पेःगासुना कोठा नाःङ्ला स्युःदी कोः चेती सुइयाङ मेःथोङेन आबा कोन्ज्योला प्रार्थना पेःदो। ओःले ख्योक्याइ खाजुम्माले पेःक्योक लेःगा थोङेन आबा कोन्ज्योइ ख्योक्याला इनाम तेर्केन एः।

७ “राःङ्सा क्युःपाइ मीःक्याइ पेःक्योक च्योःङ्‍रा एःन्दाराङ सेफार क्याःप्‍ती प्रार्थना माःबे। खुङक्या नी रीःबु रीःङ्बु प्रार्थना पेःमीःजीक का लेःन ज्योर्कोइ लाःती ठीवा चेकोइ।

८ ओः सोङ्‍गारा ख्योक्यादी खुङक्याइ च्योःङ्‍रा माःबे चीलेलाःना लाङ्जेभन्दा तोःङ्लारा ख्योक्याला ची तामगीइदी ताःसुक एःपा लाःकेन ताम नाःम्खालीङला तेःकेन ख्योक्याइ आबा कोन्ज्योइ सेउए।

९ ख्योक्यादी एःन्डुले प्रार्थना पेःगेन्दी पेःदो,

‘नाःम्खालीङला तेःकेन उःइ आबा कोन्ज्यो,

मीःक्याइ ख्या चाङ्‍मा कोन्ज्यो इःङे लाःती ङोःसेज्युक।

१० ख्याइ क्याःल्खाप ओःङ्ज्युक,

ख्याइ सेम थेक्योक ताम नाःम्खालीङला चोङ्‍रारा दी साजाम्बुलीङलाङ पुरा काःल्ज्युक।

११ ङीःमारी टाःङ्‍मा कोःकेन साःप्च्या ङीःला तीःरीङाङ ना।

१२ ङीःइ विरुद्धला लाःयो पेःगेन्दीक्याला ङीः क्षमा पेःक्योक च्योःङ्‍रारा,

ङीःइ लाःयोक्या क्षमा पेःतेर।

१३ ङीःला छ्‍योम्बो परीक्षाला लेप्माच्यु,

तर ङीःला मारीक्पा लालाःम्‍ले थार्च्युतेर।

[चीलेलाःना क्याःल्खाप, ल्हे ओःले महिमा तेन्दुइ लागी ख्याइदीरा इःङे, आमेन।]’†

१४ “ख्योइ विरुद्धला लाःयो पेःगेन्दीला क्षमा पेःसीलाःना नाःम्खालीङला तेःकेन ख्योइ आबा कोन्ज्योइयाङ ख्योक्याला क्षमा तेर्केन एः।

१५ तर ख्योक्याइ राःङ्साला क्षमा माःबेलाःना ख्योक्याइ आबा कोन्ज्योइयाङ ख्योक्याइ लाःयो क्षमा मेःबेगेन एः।

खा चाङ्मा तेःकेन बारेला लोप्क्योक

१६ “खा चाङ्मा तेःकासुना खोक्नाकक्याइ च्योःङ्‍रा पेःदी ख्योक्या छेन्दा नाःक्पु माःजो। खोक्नाकक्या नी खा चाङ्मा तेःती एः लाःती राःङ्साला तेङ्जेला छेन्दा नाःक्पु जोदी तेःकोइ। तेःन्दामरा ङाः ख्याक्याला लाःके, खुङक्याइ ज्योर्कोःन्दी इनाम ज्योर्सीःङ्दी एः।

१७ तर ख्योदी खा चाङ्मा तेःकासु तोःङ्बा ठुदो ओःले गोला माःर्कु टुःल्दी तेः।

१८ एःन्डु पेःगासुना मीःक्याइ मीःङे, तर मीःक्याइ मेःथोङेन ख्योइ आबा कोन्ज्योइ चीग्रा ख्यो खा चाङ्मा तेःक्योक थोङेन एः, ओःले ख्योइ खाजुम्माले पेःक्योक लेःगा थोङेन ख्योइ आबा कोन्ज्योइ ख्योला इनाम तेर्केन एः।

नाःम्खालीङगीइ नोःरक्युःक्या

(लूका १२:३३-३६; १६:१३)

१९ “राःङगीइ लागी साजाम्बुलीङला नोःर क्युःक्या रुःप माःजो। दीला रुःप ज्योक्योक नोःर क्युःक्याला नी बु क्याःप्क्योइ, चाइ साःउए ओःले कुमेनगीइ कुउए।

२० बरु राःङगीइ लागी नाःम्खालीङलारा नोःर क्युःक्या रुःप ज्योदो। ओःला रुःप जोक्योक नोःर क्युःक्या नी बुङ मेःक्यापए, चाइयाङ मेःसाए ओःले कुमेनगीइयाङ मीकुए।

२१ चीलेलाःना काःला ख्याक्याइ नोःर-क्युः एःपा, ओःलारा ख्याक्याइ सेमाङ ओःङ्‍गोइ।

२२ “जुबुइ छेमीदी मी इःङे। मी याःबु एः† लाःना थाम्जेर जुबु साङ्बु ओःङ्‍गोइ।

२३ तर ख्याइ मी माःइबा एः लाःना थाम्जेर जुबु नाःक्पु ओःङ्‍गोइ। ओःन्डुलेरा ख्याइ सेमला एःक्योक साङ्बुदी नाःक्जुक काःल्सीलाःना ओःखो ताःरुङ काःजे नाःक्जुक ओःङ्डो!

२४ “काःदीङ लाबुइदी ङीथाल ताःक्पुक्या ओःङ्‍मीःखुए, चीलेलाःना खुङगीइ चीगला हेला पेःउए ओःले राःङ्साला च्याःम्बु पेःउए, की खुङगीइ चीगकीइ लाःक्योक ङीःन्गुए ओःले राःङ्साइ लाःक्योक मीःङीन एः। ओःन्डुलेरा ख्योक्याइयाङ कोन्ज्यो ओःले नोःर ङीःक्‍कारकीइ लेःगा थाङ्‍मा चीगलारा पेःमीःखुए।

तुःङाल पेःजे मेःयुङे

(लूका १२:२२-३१)

२५ “ओः सोङ्‍गारा ङाः ख्याक्याला लाःके, सेन्जेइ लागी ‘ची साःगा ओःले ची थुङ्‍गा’ लाःती ओःले राःङगीइ जुबुइ लागी ‘ची केःङ्‍गा’ लाःती तुःङाल माःबे। ची मीःजी साःगेन स्याःभन्दा ओःले जुबु केःङेन केःलाभन्दा छ्‍योम्बो मीःङे रा?

२६ च्याःज्युङ्माक्याला तादो, खुङक्याइ ना सेन ताप्कुबा, ना डु तुःदी योःङला ज्याउबा, तर ख्योक्याइ नाःम्खालीङला तेःकेन आबा कोन्ज्योइ ओःखोक्याला साःजे तेर्कोइ। ची ख्योक्या ओः च्याःज्युङ्माक्याभन्दा माःङ्बु रीःनगीइदी म्याःपा रा?

२७ ख्योक्यानाःङ्ला सुइयाङ तुःङाल पेःदी राःङगीइ छे तीबी चीग रीःङ्बु जोजे खुउबा रा?

२८ “ओःले ख्योक्या चीले केःङेन केःलाइ लागी तुःङ्ला पेःउबा? रीःइ लिली मेःन्दोक्या छार्क्योक तादो, ओःखोक्याइ लेःगाङ मेःबेए, केःङ्जेला केःलाङ मेःथाए।

२९ तर ङाः ख्योक्याला लाःके, सोलोमन क्याःल्बुइ ओःजेइ नोःर क्युःक्या एःकासुनाङ खुङ ओः मेःन्दो चीगकीइ चेङ छेदी म्याःके।

३० तीःरीङ एःकेन्दी ओःले ङार्तो मेःला सातेर्केन मेःन्दोइ चाला नी कोन्ज्योइ एःन्डुले छेदी ज्याउए लाःना, ची खुङगीइ ताःरुङ माःङ्बु पेःदी ख्योक्याला मेःज्याबा रा? ख्योक्याइ सेमल्हुक खोइ ले?

३१ “ओः सोङ्‍गारा ची साःगा, ची थुङ्‍गा ओःले ची केःङ्‍गा लाःती तुःङाल माःबे।

३२ आबा कोन्ज्योला सेमल्हुक मीलुगेन राःङ्सा क्युःपाक्याइ का एःन्डुबा तुःङाल पेःउए। दी थाम्जेर ताम ख्योक्याला कोःउए लाःती नाःम्खालीङला तेःकेन आबा कोन्ज्योइ छोर्ती एः।

३३ तर तोःङ्ला कोन्ज्योइ क्याःल्खाप छोल्दो ओःले खुङगीइ आज्ञाक्या ङीःन्दो, ओःले खुङगीइ दी थाम्जेर ताम ख्योक्याला पाःतेर्केन एः।

३४ ओः सोङ्‍गारा ङार्तोइ लागी तुःङाल माःबे, चीलेलाःना ङार्तोइ ङीःमाइ लागी ङार्तोइ राःङगीइ तुःङालरा ओःङेन एः। तीःरीङगीइ तुःक्पु तीःरीङलारा दाङ्जे एः।”

† 

६:१३ काःजे ग्रीक तामगीइ तोःङ्‍गीइ कोन्ज्योइ छेला दीखो बो म्याः।

† 

६:२२ मी याःबु एः यहुदीक्याइ लागी “मी याःबु एः” लाःक्योकदी खुङक्याइ राःङ्सा मीःक्याला नीङ च्योःउए लाःक्योक इःङे। ओःन्डुलेरा “मी माःइबा एः” लाःक्योकदी खुङक्याइ राःङ्सा मीःक्याला ताःम्बु सेम पेःउए लाःकयोक इःङे।

राःङ्साला माःताक्पा माःच्याङ

(लूका ६:३७-३८, ४१-४२)

७

१ येशुइ ताःरुङ लाःतेर काःल्सी, “राःङ्साला माःताक्पा माःच्याःङ, ओः सोङ्‍गारा कोन्ज्योइयाङ ख्योक्याला माःताक्पा मेःच्याःङेन एः।

२ चीलेलाःना काःन्डुले ख्योक्याइ राःङ्साला माःताक्पा च्याःङ्बा, ओःन्डुलेरा कोन्ज्योइयाङ ख्योक्याला माःताक्पा च्याःङेन एः। ख्योक्याइ राःङ्‍साक्याला काःन्डुले ताःप्‍पी तेर्पा, ओःन्डुले कोन्ज्योइयाङ ख्योक्याला ताःप्‍ती तेर्केन एः।

३ राःङ्साइ गोखाला सीक थोङेन्दीइ राःङगीइ जुबुइ माःइ चीले मेःथोङ्‍बा?

४ राःङगीइ जुबुइ माःइ मेःथोङेन्दीइ राःङ्साला काःन्डुले लाःचे खुउबा, ‘खोइ खोइ, ङाः ख्याइ गोइ सीक तेङ्तेर्के’?

५ ए खोक्‍नाक! तोःङ्ला राःङगीइ मीइ माःइ तेङ्‍दी क्युर्तो ओःले का राःङ्‍साइ गोइ सीक तेःमुलेरा तेङ्‍खुउए ओःले सेखुउए।

६ “चाङ्मा स्याःक्या खीला मातेर, ओःक्याइ लोःदी ख्योक्याला काःप्टो। राःङगीइ मोतीक्या फाइ तोःङ्ला माक्युर, मीःङे लाःना ओःखोइ राःङगीइ काःङ्बाइ ओःक्या नेम्ङेन एः।†

लाङ्दो, छोल्दो ओःले कोः तुःङ्दो

(लूका ११:९-१३)

७ “लाङ्‍दो ले ज्योर्केन एः, छोल्दो ले फ्रेकेन एः, कोः तुःङ्‍दो ले ख्योक्याइ लागी कोः फ्यागेन एः।

८ चीलेलाःना काःखोइ लाङ्‍गुबा ओःखोइ ज्योर्कोइ, काःखोइ छोल्गुबा ओःखोइ फ्रेकोइ, ओःले काःखोइ कोः तुःङ्‍गुबा ओःखोइ लागी कोः फ्याउए।

९ ख्योक्यानाःङ्ला सुदी एःन्डुबा आबा एःस्वाँ, ओःखोइ राःङगीइ पुःइ खुरा लाङ्‍गासुना तोः तेर्कुबा?

१० ओःले ङ्‍याः लाङ्‍गासुना प्रुःल तेर्कुबा?

११ ख्योक्या माःइबा एःनाङ राःङगीइ पुःपोःमोला याःबु ताम तेर्चे सेउए लाःना, ताःरुङ ख्योक्या भन्दाङ नाःम्खालीङला तेःकेन ख्योक्याइ आबाइ खुङङीमु लाङेनक्याला याःबु स्याः तेर्कोइ।”

१२ “राःङ्‍साइ ख्योक्याला ची पेःतेर्क्योक सेम थेकुबा, ख्योक्याइयाङ राःङ्‍साक्याला ओःन्डुरा पेःदो। दीखोरा मोशाइ ठीम ओःले कोन्ज्योइ लेःङ्‍गो तेर्केनक्याइ लाःक्योक तामक्याइ लेःन इःङे।

छीमी कोः ओःले छीमी लाःम

(लूका १३:२४)

१३ “छीमी कोःलाःम्‍ले नाःङ्ला स्युःदो चीलेलाःना ङ्‍याल्वाला क्याल्गेन कोः छ्‍योम्बो ओःले लाःम तेःमु ओःङ्‍गोइ। दीखो लाःमला डोगेन मीःक्या माःङ्बुरा ओःङ्‍गोइ।

१४ तर मीःलीला क्याल्गेन कोः छीमी ओःले लाःम काःबु ओःङ्‍गोइ। ओःले तीःबी मीःक्याइ चीगरा दी लाःम फ्रेकुए।

तोःङ्बो ओःले ओःखोइ ब्रुम्दो

(लूका ६:४३-४६; १३:२५-२७)

१५ “स्योप क्युःर्केन कोन्ज्योइ लेःङ्‍गो तेर्केनक्याङीमु च्यागाताःक्पु पेःदी तेः। खुङक्या लुःक च्योःङ्‍रा छेन्दा लेःङ्दी ओःङ्‍गोइ, तर नाःङ्ला जीबा लाःङ्जे च्योःङ्‍रा फारा च्योःङ्‍रा ओःङ्‍गोइ।

१६ ख्योक्याइ खुङक्याला खुङक्याइ लेःगालाःम्‍लेरा ङोःसेगेन एः। ची छेर्माङगीइ पुःङला अङ्‍गुर मेःकोःङ्ए, ओःले सिउँडीइ पुःङला नेभारा मेःकोःङ्ए।

१७ ओःन्डुलेरा याःबु तोःङ्बोइ याःबु ब्रुम्दो कोःङ्च्युए। तर माःइबा तोःङ्बोइ माःइबा ब्रुम्दो कोःङ्च्युए।

१८ ओःले याःबु तोःङ्बोइ माःइबा ब्रुम्दो कोःङ्च्यु मीःखुए, ओःले माःइबा तोःङ्बोयाङ याःबु ब्रुम्दो कोःङ्च्यु मीःखुए।

१९ याःबु ब्रुम्दो कोःङ्मीच्युगेन थाम्जेर तोःङ्बो तुप्‍ती मेःला सागेन एः।

२० ओः सोङ्‍गारा ख्योक्याइ स्योप क्युःर्केन कोन्ज्योइ लेःङ्‍गो तेर्केनक्याला खुङक्याइ लेःगालाःम्‍लेरा ङोःसेगेन एः।

२१ “ङाःला ‘प्रभु, प्रभु’ लाःकेन्दी थाम्जेर नाःम्खालीङगीइ क्याःल्खापला स्युःजे मेःज्योर्केन एः। नाःम्खालीङला तेःकेन ङाःइ आबाइ लाःक्योक ङीःङेन मीःक्या चीग्रा ओःखोला स्युःजे ज्योर्केन एः।

२२ न्यायइ ङीमु ङाःला माःङ्बुरा मीःक्याइ लाःकेन एः, ‘प्रभु, ए प्रभु, ची ङीःइ ख्याइ मीःनला कोन्ज्योइ लेःङ्‍गो माःलाप्पा रा? ख्याइ मीःनला हेन्डीक्या माःत्याःबारा? ओःले ङीःइ ख्याइ मीःनला याःमाछाककीइ माःङ्बुरा लेःगाक्या माःबेबा रा?’

२३ ओः तेःकासु ङाः खुङक्याला लाःके, ‘ए माःरीक्पा लेःगा पेःगेनक्या, ख्योक्याला ङाःइ नाःमाङ ङोःसेदीरा म्याः। ङाःलाःम्‍ले थारीःङ्बु सुङ!’

खीम जोगेन मेःन्दा ङी मीःक्या

(लूका ६:४७-४९)

२४ “ओः सोङ्‍गारा ङाःइ लाःक्योक दी ताम कोःदी ङीःङेन मीःदी राःङगीइ खीम राःम्बु तोःखाला जोगेन नावा साल्बु मीः च्‍योःङ्‍रा इःङे।

२५ खीम जोमीःजीक नाम क्याःप्सी, हेन ओःङ्सी ओःले ल्हाबालुजुप ओःङ्दी खीमला फ्रोसी, तर चार राःम्बु एःकारा खीम माःरील।

२६ तर ङाःइ लाःक्योक ताम कोःदीङ मीःनीङेनदीदी पेःमाखाला खीम जोगेन आक्‍याक्‍पा मीः च्योःङ्‍रा इःङे।

२७ खीम जोमीःजीक नाम क्याःप्सी, हेन ओःङ्सी, ल्हाबालुजुप ओःङ्दी खीमला फ्रोसी ओःले ओः खीम रोःम्सी। ओःले ओः खीमगीइदी जीबालाःङ्जे च्योःङ्‍रा सीःङ्दाक काःल्सी।”

२८ येशुइ लोबेनक्याला एःन्डुले लोप्क्योक कोःदी मीःक्या याःमाछाक नेसी।

२९ चीलेलाःना खुङगीइ राःङ्सा धर्मगुरुक्याइ च्योःङ्‍रा मीःङे, तर आङ्ज्या एःक्योक मीःइ च्योःङ्‍रा पेःदी लोप्कुके।

† 

७:६ यहुदीक्याइ खीक्याला क्युक्ट्वा पेःउके। ओःले फाक्यालादी असुद्ध लाःकुके।

येशुइ जे नाःजा क्याःप्क्योक मीःला टाःच्युक्योक

(मर्कूस १:४०-४५; लूका ५:१२-१६)

८

१ येशु काःङलाःम्‍ले माःर्ला पाःप्मीःजीक मीःइ छ्‍योम्बो पोर्चोम खुङगीइ तीङ्ला ओःङ्सी।

२ ओःले मेःराङ चीग जे नाःजा थेङ्क्योक मीः ओःङ्दी खुङगीइ तोःङ्ला पीमु चुदी लाःसी, “ए प्रभु, ख्याइ सेम थेसीलाःना ङाःला टाःच्युखुउए।”

३ येशुइ खुङखाला लाःक्पा ज्यादी लाःसी, “ङाः सेम पेःगे, ख्यो टाःज्युक!” ओः तेःकासुरा ओः मीःइ जे नाःजा टाःसी।

४ ओःले येशुइ ओःखो मीःला लाःसी, “दी ताम सुलाङ माःलाप, तर पुजाहारीसाःला काःल्दी राःङला ताच्युदो ओःले मोशाइ आज्ञा तेर्क्योक च्योःङ्‍रारा एः तेर्ती ख्यो चाङ्‍मा काःल्क्योक प्रमाण थाम्जेरला तेर।”†

रोमी कप्‍तानगीइ लाबु टाःक्योक

(लूका ७:१-१०)

५ येशु कफर्नहुम सहरला ओःङ्‍गासुना मेःराङ चीग रोमी कप्‍तान ओःङ्दी खुङला वासी पेःदी लाःसी,

६ “ए प्रभु, ङाःइ लाबु चा खोङेन नाःजा क्याःप्‍ती खीमला लाःङ्‍रा मीःखुगेन्दी काःल्दी ङ्‍याःल्दी तेःती एः।”

७ येशुइ खुङला लाःसी, “ङाः काःल्दी खुङला टाःच्युगे।”

८ तर कप्‍तानगीइ लाःसी, “ए प्रभु, ख्याला ङाःइ राःङगीइ खीमनाःङ्ला च्युजेला ङाः लायककीइदी म्याः।† ख्याइ आज्ञा चीग्रा तेर ओःले ङाःइ लाबु टाःगेन एः।

९ ङाः राःङाङ छ्‍योम्बो हाकिमक्याइ आङ्ज्याला तेःती एः, ओःले ङाःइ आङ्ज्यालाङ थेक्या एः। चीगला ‘सुङ’ लाःसी, ओःखो डोउए, राःङ्साला ‘स्यो’ लाःसी ओःखो ओःङ्‍गुए ओःले राःङगीइ लाबुलाङ ‘एःन्डु पेःदो’ लाःसी, ओःखोइ पेःउए।”

१० दीखो ताम कोःदी येशु याःमाछाक काःल्सी ओःले राःङला ब्य्राङ्दी ओःङ्क्योक मीःक्याइ पोर्चोमछ्‍योले तादी खुङगीइ लाःसी, “ङाः ख्योक्याला लाःके, एःजे छ्‍योम्बो सेमल्हुक लुगेन मीः नी ङाःइ इस्राएलीक्या नाःङ्लाङ थोङ्दी म्याः।

११ तेःन्दामरा ङाः ख्योक्याला लाःके, स्यार रा नुःपलाःम्‍ले राःङ्सा क्युःपाइ माःङ्बुरा मीःक्या नाःम्खालीङगीइ क्याःल्खापला ओःङेन एः, ओःले अब्राहाम, इसहाक रा याकुबङीमु साःजेला तेःकेन एः।

१२ तर नाःम्खालीङगीइ क्याःल्खापला ओःङ्‍कोःन इस्राएलीक्यालादी फीला नाक्जुकला क्युर्तेर्केन एः ओःले ओःला खुङक्या ङुःदेर सो मुःर्ती तेःकेन एः।”

१३ ओःले येशुइ कप्‍तानला लाःसी, “ख्यो खीमला सुङ, ओःले ख्योइ सेमल्हुक लुक्योक च्योःङ्‍रारा ओःङेन एः।” ओः तेःकासुरा कप्‍तानगीइ लाबु टाःसी।

येशुइ माःङ्बुरा मीःक्याला टाःच्युक्योक

(मर्कूस १:२९-३४; लूका ४:३८-४१)

१४ येशु पत्रुसकीइ खीमला काःल्सी। ओःला खुङगीइ पत्रुसकीइ क्युःमुला छावा केःदी ङ्‍याःल्दी तेःक्योक थोङ्सी।

१५ येशुइ खुङगीइ लाःक्पाला देसी ओःले खुङला छावाइ पोःर्सी, ओःले खुङ लाःङ्दी येशुला मेःबा पेःगाला स्युःसी।

१६ कुःङ्से काःल्मीःजीक मीःक्याइ हेन्डी क्याःप्क्योक माःङ्बुरा नेःपाक्याला येशुसाःला ख्योङ्सी।† ओःले येशुइ राःङगीइ तामगीइरा हेन्डीक्याला तेङ्सी ओःले थाम्जेर नेःपाक्याला टाःच्युसी।

१७ एःन्डुले कोन्ज्योइ लेःङ्‍गो तेर्केन याशैयाइ लाःक्योक दी ताम पुरा काःल्सी,

“खुङ राःङगीइरा उःइ तुःक्पुक्या लेःङ्तेर्सी

ओःले उःइ नाःजाक्या खुङगीइ खुर्ती खेर्सी।”

लोबेनगीइ खुर्कोःन तुःक्पु

(लूका ९:५७-६२)

१८ येशुइ राःङगीइ सुःर साःरला मीःक्याइ पोर्चोम चीग थोङ्मीःजीक राःङगीइ लोबेनक्याला आज्ञा तेर्ती लाःसी, “उः छोइ फार्केनला डोगा।”

१९ मेःराङ चीग धर्मगुरु खुङसाःला ओःङ्दी एःन्डु लाःसी, “गुरुज्यु, ख्या काःला काःल्बा ङाःङ ख्याइ तीङ तीङ्लारा ओःङे।”

२० येशुइ खुङला लेःन लोदी लाःसी, “लुःन्डीक्याइदी ङ्‍याःल्गेन्दी फुकक्या एः, च्याःज्युङ्‍माक्याइदी छाङक्या एः, तर ङाः मीःइ पुःइदी लाःना ङाःल सोजेला गो ज्यागेन सा चीगकाङ म्याः।”

२१ ओःले लोबेनक्या नाःङ्ला मेःराङ चीगकीइ लाःसी, “प्रभु, ङाः ख्याला ब्य्राङे, तर तोःङ्ला ङाःला डोजे तेर ओःले ङाःइ आबाला तीःप्चे तेर।”

२२ तर येशुइ खुङला लाःसी, “ङाःला ब्य्राङ्दो, मीःलीला सीक्योकक्याइरा फुम्बुला तीःप्च्युक।”†

येशुइ ल्हाबालुजुपला छ्‍याबे जोक्योक

(मर्कूस ४:३५-४१; लूका ८:२२-२५)

२३ येशु टुःला जासी ओःले खुङगीइ लोबेनक्याङ खुङङीमुरा काःल्सी।

२४ इःक्पु चीगलारा छोला छ्‍योम्बो ल्हाबालुजुप ओःङ्सी ओःले छ्‍युइ हादी टुःला स्युःगाला स्युःसी। तर येशुदी ङीचुलोःदी एःके।

२५ ओःले लोबेनक्या येशुइ सुःरला काःल्दी खुङला लाङ्सी ओःले लाःसी, “प्रभु, उःक्याला सेन्च्युदो! उःक्या नी सीजे छोल्सी!”

२६ येशुइ लाःसी, “ख्योक्या चीले जीक्योक? खोइ ख्योक्याइ सेमल्हुक लुक्योक?” ओः तीङ्ला खुङ लाःङ्सी ओःले ल्हाबालुजुपला ओःले छ्‍युइ हादीला हाप्स्याल तेङ्सी। ओःले ओः थाम्जेर छ्‍याबे तेःसी।

२७ एःन्डुबा काःल्योक थोङ्दी थाम्जेर याःमाछाक काःल्दी एःन्डु लाःसी, “दी मीः नी काःन्डुबा दुबा? दीखोइ लाःक्योक नी ल्हाबालुजुपकीइ ओःले छ्‍युइ हादीइयाङ ङीःनगुदु!”

हेन्डी क्याःप्क्योक मेःराङ ङी मीः टाःक्योक

(मर्कूस ५:१-२०; लूका ८:२६-३९)

२८ येशु छोइ फार्केनछ्‍योले गदरिनीक्याइ छेत्रला लेप्कासुना, तुःर्साइ फुकक्यालाःम्‍ले थेङ्दी ओःङ्क्योक मेःराङ ङीः हेन्डी क्याःप्क्योक मीःक्याइ खुङला फ्रेसी। खुङक्या एःजे जीबा लाःङ्जे च्योःङ्‍रा एःके, ओः लाःम पेःदी सुङ मेःन्डोके।

२९ ओःले खुङक्या एःन्डु लाःतेर केताङ्‍गाला स्युःसी, “ए कोन्ज्योइ पुः, ख्याइ ङीःला ची पेःजे छोल्क्योक? डीक्पु समयरा माःकाल्बारा ख्या ङीःला तुःक्पु तेर्काला ओःङ्क्योक इःङे?”

३० तीबी चीग फार्च्योछ्‍योले पोर्चोम चीग फाक्या चार्तीदेरा एःके।

३१ ओःले ओः हेन्डीक्याइ येशुला वासी पेःदेर लाःसी, “ख्याइ ङीःला तेङेनरा इःङेलाःना, ओः फाक्याइ पोर्चोमनाःङ्ला स्युःगेन आज्ञा ना।”

३२ ओःले येशुइ ओः हेन्डीक्याला लाःसी, “सुङ” ओःले ओः हेन्डीक्या थेङ्दी फाक्यानाःङ्ला स्युःसी, ओःले फाइक्याइ थाम्जेर पोर्चोम प्य्राःलाःम्‍ले माःर्ला छोङ्देरा काःल्सी ओःले छोला ताःप्‍ती बीङ्दी सीसी।

३३ फा छोगेन मीःक्या सहरछ्‍योले छ्‍योङ्देरा काःल्सी। ओःले खुङक्याइ ओःला काःल्क्योक थाम्जेर ताम ओःले ओः हेन्डी क्याःप्क्योक मीःक्या काःन्डुले टाःबा लाःकेन ताम लाःतेर्सी।

३४ दी ताम कोःमीःजीक सहरकीइ थाम्जेर मीःक्या येशुला फ्रेचेला ओःङ्सी, ओःले खुङक्याइ येशुला खुङक्याइ छेत्रलाःम्‍ले सुङ लाःती खुङला वासी पेःसी।

† 

८:४ यहुदीक्याइ ओः तीःनामलादी जे नाःजा थेङ्क्योक मीः राःङ्सा मीःक्याङीमु तेःचे मेःयोःङ्‍के। खुङलादी खुङक्याइ युःललाःम्‍ले पाङ्ला तेःच्युउके। ओःन्डुबा नाःजा क्याःप्क्योक मीः टाःबा की माःटाःबा लाःती पुजाहारीइ चीग्रा ताजे ज्योर्कुके। ओःले ओः मीः ओःङ्दी राःङ्सा मीःक्याइङीमु तेःचे तोःङ्ला मोशाइ ठीमगीइ लाःक्योक च्योःङ्‍रा खुङगीइ कोन्ज्योइ मन्दिरला काःल्दी एः तेर्कोःउके।

† 

८:८ यहुदीक्या नाःमाङ खुङक्याइ छीबा क्युःपाइ खीमक्याला मीःस्युःके लाःती ओः थेइ छोर्ती एःके।

† 

८:१६ यहुदीक्याइ ङाःल सोगेन ङीःलादी सुइयाङ चीङ लेःगा पेःजे मेःज्योर्के। तर ङीःमा डुप्मीःजीक लाःना खुङक्याइ थाङ सोगेन ङीःमा सीःङ्‍गुके, ओःले खुङक्याइ सेम थेक्योक लेःगा पेःजे ज्योर्कुके।

† 

८:२२ सीक्योक मीःइ फुम्बुला तीःप्केन ताम यहुदीक्याइ लागी माःङ्बुरा छ्‍योम्बो एःके। तर येशुला ब्य्राङ्जे लाःक्योक सीक्योक मीःइ फुम्बुला तीःप्चे भन्दाङ माःङ्बु छ्‍योम्बो इःङे लाःती येशुइ लाःक्योक इःङे।

मेःराङ चीग चा खोङ्क्योक मीः टाःक्योक

(मर्कूस २:१-१२; लूका ५:१७-२६)

९

१ ओः तीङ्ला येशु टुःला जादी छोइ फार्केनला काःल्सी, ओःले खुङ राःङगीइ सहरला लोःदी ओःङ्सी।†

२ ओःला मीःक्याइ चा खोङ्क्योक मेःन्दा चीग मीःला तेनलारा ङ्‍याल्दी खुर्ती खुङसाःला ख्योङ्सी। ओः मीःक्याइ सेमल्हुक लुक्योक थोङ्दी येशुइ ओः चा खोङ्क्योक मीःला लाःसी, “ए पुः, साहस पेःदो, ख्योइ लाःयो क्षमा काःल्दी एः।”

३ येशुइ लाःक्योक दीखो ताम कोःदी धर्मगुरुक्याइ राःङ राःङलारा लाःकाला स्युःसी, “दीखोइ नी कोन्ज्योला निन्दा पेःउदु।”

४ खुङक्याइ सेमगीइ ताम येशुइ सेसी ओःले खुङगीइ लाःसी, “ख्योक्या चीले एःन्डुबा माःरीक्पा ठीवा चेकुबा?

५ ताः लोःप ले, दीखो मीःला ‘ख्याइ लाःयो क्षमा काःल्दी एः’ लाःचे रा ‘ख्यो लाःङ्दी डो’ लाःचेला काःखोदी तेःमु एःस्वाँ?

६ तर, तादो दी साजाम्बुलीङला ङाः मीःइ पुःङीमु मीःइ लाःयो क्षमा पेःगेन आङ्ज्या एः।” ओःले येशुइ ओः चा खोङ्क्योक मीःला लाःसी, “ताः लोःङ, राःङगीइ तेन खुर्ती खीमला सुङ।”

७ ओःले ओः मीः जुरुक्‍का लाःङ्दी राःङगीइ खीमला काःल्सी।

८ दी याःमाछाककीइ लेःगा थोङ्दी ओः मीःक्या जीसी, ओःले मीःला एःन्डुबा आङ्ज्या तेर्केन कोन्ज्योइ प्रशंसा पेःसी।

येशुइ मत्तीला केक्याःप्क्योक

(मर्कूस २:१३-१७; लूका ५:२७-३२)

९ येशु ओःलाःम्‍ले डोदेरा एःकासुना मत्ती† लाःकेन मेःराङ चीग च्याल्गो तुःगेन्दी मीःला च्याल्गो च्याल्साला तेःक्योक थोङ्सी। येशुइ खुङला लाःसी, “ङाःइ तीङ्ला स्यो।” ओःले मत्ती लाःङ्दी खुङगीइ तीङ्ला काःल्सी।

१० येशु लोबेनक्याङीमु मत्तीइ खीमला साःप्च्या साःजेला तेःसी। ओःला माःङ्बुरा च्योःङ्‍रा च्याल्गो तुःगेनक्या ओःले लाःयो पेःगेन राःङ्सा मीःक्याङ एःके।

११ दीखो थोङ्दी चीङ फारीसीक्याइ येशुइ लोबेनक्याला लाःसी, “ख्योक्याइ गुरुइ चीले एःन्डुबा च्याल्गो तुःगेन्दीक्या ओःले लाःयो पेःगेनक्याङीमु† तेःती साःक्योक?”

१२ खुङक्याइ लाःक्योक ताम कोःदी येशुइ एःन्डुबा लेःन लोदी लाःसी, “डाक्टर नी मेःनाःगेनक्याला मीःङे, तर नाःगेनक्याला चीग्रा कोःउए।

१३ ताः सुङ ओःले छेइ पेज्याला प्रुःक्योक दी तामगीइ लेःन ची इःङे चाल्दो, ‘ङाःला पशुक्याइ एः मेःको, तर ख्योक्याइ राःङ्साक्याला नीङ च्योःक्योक सेम थेकुए।’ ङाः नी ताःक्पाक्याला केक्याःप्काला ओःङ्क्योक मीःङे, तर माःताक्पाक्याला केक्याःप्काला ओःङ्क्योक इःङे।”

खा चाङ्मा तेःकेन बारेला

(मर्कूस २:१८-२२; लूका ५:३३-३९)

१४ ओः तीङ्ला बप्‍तिस्मा तेर्केन यूहन्‍नाइ लोबेनक्या येशुसाःला ओःङ्दी खुङला टीःसी, “ङीःक्या ओःले फारीसीक्या माःङ्बुरा खेप खा चाङ्मा तेःकुए, तर ख्याइ लोबेनक्यादी चीले नाःमाङ खा चाङ्मा मेःतेपा?”

१५ येशुइ लेःन लोदी लाःसी, “ची याःर्का क्याःप्साइ डेनला माःक्पा सेम्बा ङीमुरा एःथुप जन्तीक्याला खा चाङ्‍मा ज्याउबा रा? तर ओःन्डुबा ङीःमाक्याङ ओःङ्‍गोइ, काःखोङीःमु माःक्पा सेम्बा खुङक्यालाःम्‍ले खेर्केन एः, ओःले ओः तेःकासुका जन्तीक्या खा चाङ्‍मा तेःकेन एः।

१६ “सुइयाङ सेम्बा केःला राल्दी नीङ्बा केःलाला लेःम्बा मेःक्याःपए, चीलेलाःना सेम्बा केःला खुम्चीइतीउए ओःले नीङ्बा केःलाला ताःरुङ राल्तेर्कोइ।

१७ सुइयाङ सेम्बा अङ्‍गुरकीइ नीःङ्‍गार नीङ्बा कोबाइ काःल्दाला मेःज्याए, चीङ पेःदी ज्यासीलाःनाङ काःल्दा केःकुए ओःले नीःङ्‍गार पुःङ्‍गुए। सेम्बा अङ्‍गुरकीइ नीःङ्‍गारदी सेम्बा कोबाइ काःल्दालारा ज्याकोःउए ओःले ओः ङीक्‍कार खाती मेःन्डोए।”

यहुदी शासककीइ पोःमो रा मेःराङ चीग पेःन्पीःजा टाःक्योक

(मर्कूस ५:२१-४३; लूका ८:४०-५६)

१८ येशुइ खुङक्याला दी ताम लाःसुना लाःसुनारा मेःराङ चीग यहुदी शासक ओःला लेप्सी। ओःले खुङगीइ येशुइ तोःङ्ला पीमु चुदी लाःसी, “ङाःइ पोःमो ताःसेरा सीसी, तर ख्या ओःङ्दी ओः खुङखाला ख्याइ लाःक्पा ज्यातेर्सीलाःना खुङ सेन्गेन एः।”

१९ येशु लाःङ्सी ओःले राःङगीइ लोबेनक्याङीमु खुङगीइ तीङ्ला काःल्सी।

२० ओः तेःकासुरा लोः चीङ्‍ङीमीःजीक माःङ्बुरा ठा डोगेन नाःजालाःम्‍ले तुःक्पु ज्योर्क्योक मेःराङ चीग पेःनपीःजा येशुइ तीङ्लाःम्‍ले ओःङ्दी खुङगीइ केःलाइ सुःरला देसी,

२१ चीलेलाःना खुङगीइ, “येशुइ केःला चीग्रा देजे ज्योर्सीलाःनाङ ङाः टाःजेके” लाःती ठीवा साल्दी एःके।

२२ ओःले येशु छ्‍याक लोःदी क्याःपछ्‍योले तासुना ओः पेःन्पीःजाला थोङ्सी ओःले लाःसी, “पोःमो, साहस पेःदो। ख्योइ सेमल्हुक लुक्योक सोङ्‍गारा ख्यो टाःदी एः।” ओः पेःन्पीःजा ओः तेःकासुरा टाःसी।

२३ ओः तीङ्ला येशु यहुदी शासककीइ खीमला काःल्सी। खुङगीइ ओःला तुःङालगीइ लेमु फुगेनक्या ओःले ङुःदेर तुःङाल पेःगेन मीःक्याला थोङ्सी।

२४ येशुइ खुङक्याला लाःसी, “ख्योक्या थाम्जेर फीला सुङ। दी पीःजा सीदी म्याः, खुङ ङी चीग्रा लोःदी एः।” दीखो कोःदी खुङक्याइ येशुला केःमु क्याःप्सी।

२५ तर येशुइ ओः मीःक्यालला फीला तेङमीःजीक खुङ नाःङ्ला स्युःसी, ओःले ओः पीःजाइ लाःक्पा जुम्दी लाङ्सी ओःले ओः पीःजा जुरुक्‍क लाःङ्सी।

२६ ओः तीङ्ला दीखो लेःङ्‍गो ओः देशकाःङ्‍रा टाःम्सी।

मेःराङ ङी मी मेःथोङेन्दी ओःले मेःराङ चीग लेम्बा मीः टाःक्योक

२७ येशु ओःलाःम्‍ले डोदेर एःकासुना लाःमला मेःराङ ङीः मी मेःथोङेनक्याइ खुङला ब्य्राङ्दी केताङ्देर लाःसी, “हे दाउदकीइ पुः, ङीःला नीङ च्योःदो!”

२८ येशु खीमनाःङ्ला स्युःमीःजीक ओः मेःराङ ङी मी मेःथोङेनक्याङ ओःलारा लेप्सी। येशुइ खुङक्याला टीःसी, “ची ङाःइ ख्योक्याला टाःच्युखुउए लाःती सेमल्हुक लुउबा?” खुङक्याइ लाःसी, “इःङे, प्रभु।”

२९ ओःले येशुइ खुङक्याइ मीला देदेरा लाःसी, “ख्योक्याइ सेमल्हुक लुक्योक सोङ्‍गारा ख्योक्याला टाःज्युक।”

३० ओःले खुङक्या थोङेनदी काःल्सी। येशुइ खुङक्याला आज्ञा तेर्ती लाःसी, “दी ताम सुलाङ माःलाप!”

३१ तर खुङक्या ओःलाःम्‍ले काःल्सी ओःले येशुइ बारेला ओः क्षेत्रइ थाम्जेरछ्‍योले लाःतेर काःल्सी।

३२ खुङक्या काःल्मीःजीक मीःक्याइ हेन्डी क्याःप्‍ती लेःम्बा काःल्क्योक मीःला येशुसाःला ख्योङ्सी।

३३ येशुइ हेन्डी तेङ्लुङ म्याःपा ओः मीः ताम लाःकेन्दी काःल्सी, ओःले मीःक्या याःमाछाक नेतेर लाःकाला स्युःसी, “एःन्डुबा नी इस्राएलला उःइ नाःमाङ थोङ्दी म्याःके!”

३४ तर फारीसीक्याइ लाःकाला स्युःसी, “दीखोला नी हेन्डीइ क्याःल्बुइरा हेन्डी तेङेन ल्हे तेर्क्योक इःङे।”

तीबी लेःमीक्या

(मर्कूस ६:३४; लूका १०:२)

३५ येशुइ थाम्जेर सहरक्याला ओःले युःलक्याइ जोम्सा खीमक्याला लोप्‍तेरा काःल्सी ओःले नाःम्खालीङगीइ क्याःल्खापकीइ याःबु लेःङ्‍गो लाःतेर मीःक्याइ थाम्जेर नाःजाक्या टाःच्युसी।

३६ मीःइ पोर्चोमला थोङ्दी खुङगीइ सेमला नीङ च्योःदी ओःङ्सी चीलेलाःना खुङक्या नी कोःरालु म्याःक्योक लुःक च्योःङ्‍रारा जोल्क्योक ओःले सहारा माःज्योर्क्योक मीःक्या एःके।

३७ खुङगीइ लोबेनक्याला लाःसी, “तादो, तुःकोःन डु नी माःङ्बुरा एः, तर तुःगेन लेःमीक्या लाःना तीबी एः।

३८ ओः सोङ्‍गारा ख्योक्याइ डुइ ताःक्पुङीमु डु तुःजेला लेःमीक्या ताङ्‍तेर लाःती रेःम्दो।”

† 

९:१ ओः तेःकासु येशु कपर्नहुम लाःकेन सहरला तेःकुके

† 

९:९ मत्ती खुङला लेवीङ लाःकुके।

† 

९:११ लाःयो पेःगेनक्याङीमु यहुदीक्याइ गोछेस्यो मीःक्याइ येशुङीमु साःदेरा पेःक्योक लाःयो पेःगेनक्यालादी असुद्ध मीःक्या लाःकुके। ओःले खुङक्याङीमु तेःती सुइ साःबा, ओःखो मीःङ असुद्ध ओःङ्‍गोइ लाःकुके।

मेःन्दा चीङ्‍ङी प्रेरितक्याइ लेःगा

(मर्कूस ३:१३-१९; ६:७-१३; लूका ६:१२-१६; ९:१-६)

१०

१ येशुइ राःङगीइ चीङ्‍ङीरा लोबेनक्याला केक्याःप्‍ती रुःप जोसी ओःले खुङक्याला हेन्डी तेङेन्दी ओःले थाम्जेर खालगीइ नाःजाक्या टाःच्युगेन आङ्ज्या तेर्सी।

२ दी चीङ्‍ङी प्रेरितक्या दीखोरा इःङे– तोःङगीइदी पत्रुस लाःकेन सिमोन ओःले खुङगीइ नोः अन्द्रियास, जब्दियाइ पुः याकुब रा खुङगीइ नोः यूहन्‍ना,

३ फिलिप रा बारथोमाइ, थोमा रा च्याल्गो तुःगेन मत्ती, अल्फयसकीइ पुः याकूब, थेदियस,

४ देशभक्ति सिमोन ओःले येशुला तुःक तेर्केन यहुदा इस्करियोत।

५ येशुइ दी मेःन्दा चीङ्‍ङी प्रेरितक्याला एःन्डु लाःती ताङ्सी, “ख्याक्या राःङ्सा क्युःपाइ मीःक्यासाःला ओःले सामरीक्याइ सहरला माःन्डो।

६ तर इस्राएल क्युःपाइ मीःक्यासाःला चीग्रा सुङ चीलेलाःना खुङक्या तोर्क्योक लुःकक्याइ छोबा च्योःङ्‍रा एः।

७ मीःक्याला ‘नाःम्खालीङगीइ क्याःल्खाप थामालारा ओःङ्सीःङ्दी एः’ लाःतेरा लोःप।

८ नेःपाक्याला टाःच्युदो, सीक्योकक्याला सोम्बो लोदो, जे नाःजा क्याःप्क्योकक्याला टाःच्युदो ओःले हेन्डीक्याला तेङ्दो। ख्योक्याइ एःन्दाराङ ज्योर्सी, ओःले एःन्दाराङरा तेर।

९ ख्योक्या राःङगीइ केपाला सेर, ङुल ओःले साःङगीइ टाङ्‍गा डेबा माःखुर,

१० लाःमगीइ लागी काःल्दा, केःला, लेखाम ओःले चुजेला पेःर्का माःखुर, चीलेलाःना लेःमीक्याइ साःजे ज्योर्कोःउए।

११ “ख्योक्या युःल ओःले सहरला डोगासुना, ख्योक्याला तोःङ्ज्याङ पेःजे छोल्गेन मीःला छोल्दो ओःले ओः ठाउँ माःपोःरथुप खुङङीमुरा तेः।

१२ ख्योक्या खीमला स्युःगासुना ‘ख्याला खाम्साङ्बु काःल्ज्युक।’ लाःती लोःप।

१३ ओः खीमगीइ फेबेक्याइ ख्योक्याला तोःङ्ज्याङ पेःसीलाःना ओः खाम्साङ्बु ओः खीमला ज्योर्च्युक। तर खुङक्याइ ख्योक्याला तोःङ्ज्याङ माःबेलाःना ओः खाम्साङ्बु ख्योक्यासाःलारा लोःदी ओःङ्ज्युक।

१४ काःदीङ खीमला ओःले सहरला मीःक्याइ ख्योक्याला तोःङ्ज्याङ माःबेलाःना ओःले ख्योक्याइ लाःक्योक माःकोःलाःना ओः ठाउँ पोर्ती सुङ। ओः मीःक्याला कोन्ज्योइ पेःगेन न्यायइ चेतावानी तेर्चेला ख्योक्याइ राःङगीइ स्याःप्टाइ तुःल प्रुदी सुङ।

१५ तेःन्दामरा ङाः ख्योक्याला लाःके, न्यायइ ङीःमाला ओः सहरकीइ मीःक्याइ दशा नी सदोम ओःले गमोराइ† मीःक्याइ हालत भन्दाङ माःङ्बु नासी ओःङेन एः।

तुःक्पुइ बारेला चेतवानी

(मर्कूस १३:९-१३; लूका २१:१२-१७)

१६ “कोःदो, फाराक्याइ कील्‍ला लुःकक्याला ताङ्क्योक च्योःङ्‍रारा ङाः ख्योक्याला मीःक्याइ कील्‍ला ताङ्देरा एः। ओः सोङ्‍गारा ख्योक्या प्रुःलक्या च्योःङ्‍रा च्याङ्बु ओःले तुःकुःरकुरक्या च्योःङ्‍रा थेका ओःङ्‍कोःउए।

१७ तर मीःक्यालाःम्‍ले च्यागाताःक्पु तेः, चीलेलाःना खुङक्याइ ख्योक्याला जुम्दी अदालातला खेर्केन एः ओःले जोम्साखीमक्याला खेर्ती कोर्रा क्याःप्केन एः।

१८ ङाःइ पेःगासुना खुङक्याइ ख्योक्याला छ्‍योम्बो हाकिम ओःले क्याःल्बुक्याइ तोःङ्ला खेर्केन एः। ओः तेःकासु ख्योक्याइ लागी खुङक्याला ओःले राःङ्सा क्युःपाइ मीःक्याला ङाःइ बारेला लाःकेन मौका ओःङेन एः।

१९ ख्योक्याला जुम्दी खेर्केन बेलाला ची लाःकोन्दी ओःले काःन्डुले लाःकेन्दी लाःती तुःङाल माःबे, चीलेलाःना ख्योक्याइ लाःकोन ताम ओः तेःकासुःरा ख्योक्याला तेर्केन एः।

२० चीलेलाःना ओः तेःकासु ख्योक्या राःङगीइ सेमलाःम्‍ले मीःङे, तर आबा कोन्ज्योइ लाइ ख्योक्यालाःम्‍ले ताम लाःकेन एः।

२१ “मीःक्याइ राःङगीइ आतानोःक्याला सेचेला तेर्केन एः। आबाक्याइ पुःपोःमोक्याला ओःले पुःपोःमोक्याइ आबा आमाक्याला विरोध पेःदी सेच्युगेन एः।

२२ ङाःइ पेःगासुना ख्योक्याला थाम्जेरकीइ ङ्‍याप्च्युक पेःगेन एः। तर तीङथुप ङाःला सेमल्हुक लुदी तेःकेनक्यालादी सेन्च्युगेन एः।

२३ मीःक्याइ ख्योक्याला युःल चीगला तुःक्पु तेर्सीलाःना राःङ्सा युःलला छ्‍योङ्दी सुङ। तेःन्दामरा ङाः ख्योक्याला लाःके, ङाः मीःइ पुः ओःङ्जे तोःङ्ला ख्योक्याइ राःङगीइ थाम्जेर लेःगा इस्राएलगीइ थाम्जेर युःल सहरला पेःमीःसीःङेन एः।

२४ “काःदीङ लोबेन राःङगीइ गुरुभन्दा छ्‍योम्बो मीःङे, ओःले काःदीङ लाबु राःङगीइ ताःक्पुभन्दा छ्‍योम्बो मीःङे।

२५ लोबेन राःङगीइ गुरु च्योःङ्‍रा ओःले लाबु राःङगीइ ताःक्पु च्योःङ्‍रा ओःङ्‍गासुना राःङगीइ सेम सन्तोष पेःज्युक। खीमगीइ गोछेस्योलारा बालजिबुल† लाःती केक्याःप्कुए लाःना, खीमगीइ राःङ्सा फेबेक्याला ताःरुङ काःन्डुबा माःइबा लाःटो?

सु थोङ्दी जीको?

(लूका १२:२-७)

२६ “ओः सोङ्‍गारा मीःक्याङीमु माःजी। चीलेलाःना उप्‍क्योक ताम ची काःजे एःपा, ओःखो थाम्जेर फ्यागेन एः, ओःले इप्‍क्योक ची काःजे ताम एःपा, ओःखो थाम्जेरकीइ छोर्केन एः।

२७ ङाःइ ख्योक्याला नाक्चुःकला लाःक्योक ताम ख्योक्याइ साङ्बुला थाम्जेरला लाःकेन एः, ओःले ङाःइ ख्योक्याइ नाम्ज्योला खाजुम्माले लाःक्योक ताम ख्योक्याइ छ्‍योम्बो के तेङ्दी थाम्जेरकीइ कोःगेन पेःदी लाःकेन एः।

२८ जुबुला चीग्रा सेचे खुगेन मीःक्याङीमु माःजी, चीलेलाःना खुङक्याइ ख्योक्याइ लाला सेमीःखुए। बरु ला ओःले जुबु ङीक्‍कारला ङ्‍याल्‍वाला सीःङ्दाक थाखुगेन कोन्ज्योङीमु जीबा पेःदो।

२९ ची टाङ्‍गा चीग डेबाइ ङीथाल भङ्‍गेराक्या ङ्‍योःजे मेःज्योर्पारा? एःनाङ ख्योक्याइ आबा कोन्ज्योइ सेम माःबेथुप ओः भङ्‍गेराक्या नाःङ्ला चीगकाङ मीसीगेन एः।

३० ओःले ख्योक्याइ लागी नी ख्योक्याइ गोइ टाथुपाङ टाःङ्दी एः।

३१ ओः सोङ्‍गारा माःजी, ख्योक्या नी माःङ्बुरा भङ्‍गेराक्याभन्दाङ माःङ्बुरा रीःनगीइदी एः।

३२ “ओः सोङ्‍गारा काःखोइ ङाःला मीःक्याइ तोःङ्ला राःङगीइ प्रभु लाःती स्वीकार पेःबा, ओःखोला ङाःङ नाःम्खालीङला तेःकेन ङाःइ आबा कोन्ज्योइ तोःङ्ला राःङगीइदी इःङे लाःती स्वीकार पेःगे।

३३ तर काःखोइ ङाःला मीःक्याइ तोःङ्ला ङोःमेसेए लाःती लाःपा, ओःखोला ङाःङ नाःम्खालीङला तेःकेन ङाःइ आबा कोन्ज्योइ तोःङ्ला ङोः मेसेए लाःकेन एः।

येशुला ब्य्राङेनक्याइ खुर्कोःन तुःक्पु

(लूका १२:५१-५३; १४:२६-२७)

३४ “ङाः साजाम्बुलीङला मीःक्याला डीक्च्युजेला ओःङ्क्योक इःङे लाःती ठीवा माचे। मीःक्याला डीक्च्युजेला मीःङे, तर ङाः नी तुःक्पु ख्योङ्जेला ओःङ्क्योक इःङे।

३५ ङाः नी पुःक्याला राःङगीइ आबाक्याइ विरुद्धला, पोःमोक्याला राःङगीइ आमाक्याइ विरुद्धला ओःले नामाक्याला राःङगीइ क्युःमुक्याइ विरुद्धला लाःङ्जेला ओःङ्क्योक इःङे।

३६ ख्योक्याइ छ्‍योम्बो टाःलाङदी राःङगीइ खीमगीइ मीःरा ओःङेन एः।

३७ “काःखोइ ङाःलाभन्दा माःङ्बु राःङगीइ आबा आमाला च्याःम्बु पेःउबा, ओःखो ङाःइ लोबेन ओःङ्मीःखुए। ओःन्डुलेरा काःखोइ ङाःलाभन्दा माःङ्बु राःङगीइ पुः पोःमोला च्याःम्बु पेःगेन्दीङ, ङाःइ लोबेन ओःङ्मीःखुए।

३८ काःखोइ राःङगीइ क्रुस खुर्ती† ङाःइ तीङ्ला माःयुङ्बा, ओःखो ङाःइ लोबेन ओःङ्मीःखुए।

३९ काःखोइ राःङगीइ मीःजी थार्च्युजे छोल्बा, ओःखोइ सीच्युगेन एः, ओःले राःङगीइ मीःजी ङाःइ लागी सीच्युगेन्दीइ, ओःखो सेच्युगेन एः।

लोबेनगीइ ज्योर्केन इनाम

(मर्कूस ९:४१; लूका १०:१६)

४० “ख्योक्याला तोःङ्ज्याङ पेःगेन्दीइ ङाःला तोःङ्ज्याङ पेःउए, ओःले ङाःला तोःङ्ज्याङ पेःगेनदीइ ङाला ताङेन्दीला तोःङ्ज्याङ पेःउए।

४१ काःखोइ कोन्ज्योइ लेःङ्‍गो तेर्केनदीला कोन्ज्योइ लेःङ्‍गो तेर्केन्दीरा लाःती तोःङ्ज्याङ पेःबा, ओःखोइ कोन्ज्योइ लेःङ्‍गो तेर्केन्दीइ इनामरा ज्योर्केन एः। ओःन्डुलेरा काःखोइ ताःक्पा मीःला ताःक्पारा लाःती तोःङ्ज्याङ पेःबा, ओःखोइ ताःक्पा मीःइ इनामरा ज्योर्केन एः।

४२ तेःन्दामरा ङाः लाःके, सुइयाङ दी ङाःइ लोबेनक्यानाःङ्‍ला थाम्जेरभन्दा छीमीला ङाःइ लोबेन इःङे लाःती मेःन्ज्या काःङ टाःङ्मु छ्‍यु चीग्रा थुङ्जे तेर्सी लाःनाङ, खुङगीइ तेःन्दामरा इनाम ज्योर्केन एः।”

† 

१०:१५ सदोम ओःले गमोराइ कोन्ज्योइ दी ङीःथाल युःल ओःले ओःलाइ मीःक्याला खुङक्याइ माःङ्बुरा लाःयोक्याइ पेःगासुना सीःङ्दाक थादी एःके।

† 

१०:२५ बालजिबुल बालजिबुलदी शैतानगीइ राःङ्सा मीःन इःङे।

† 

१०:३८ राःङगीइ क्रुस खुर्ती क्रुस खुर्चे लाःक्योकदी काःखोङ मीःला तुःक्पु ओःङ्नाङ ओःले येशुइ लागी सीकोःनाङ सीजे तयार ओःङ्जे इःङे।

येशु ओःले बप्‍तिस्मा तेर्केन यूहन्‍ना

(लूका ७:१८-३५)

११

१ राःङगीइ मेःन्दा चीङ्‍ङी लोबेनक्याला दी ताम लाःमीःजीक येशु थामाइ युःलक्याला मीःक्याला लोप्‍चेला ओःले प्रचार पेःजेला काःल्सी।

२ बप्‍तिस्मा तेर्केन यूहन्‍नाइ चेङाङला एःकासुना खुङगीइ थार्च्युगेन ख्रीष्टकीइ पेःक्योक लेःगाक्याइ बारेला कोःसी। ओः सोङ्‍गारा खुङगीइ राःङगीइ चीङ लोबेनक्याला खुङसाःला ताङ्सी।

३ खुङक्या ओःङ्दी येशुला टीःसी, “ङीःइ आशा पेःदी तेःक्योक थार्च्युगेन क्याःल्बु ख्यारा इःङे की ङीःइ राःङ्साइदीरा लाःम ताकोःन इःम्बा?”

४ येशुइ खुङक्याला लाःसी, “सुङ ओःले ख्योक्याइ कोःक्योक ओःले थोङ्क्योक तामक्या यूहन्‍नाला लाःतेर–

५ मी मेःथोङेनक्या थोङ्देरा एः, स्याःल्ठाकक्या डोदेरा एः, जे नाःजा थेङ्क्योकक्या चाङ्‍मा काःल्देरा एः, नाम्ज्यो मेःकोःगेनक्याइ कोःदेरा एः, सीक्योकक्या सोम्बो लोःदेरा एः, ओःले तुःक्सी-प्राङ्नाक्याइ कोन्ज्योइ याःबु लेःङ्‍गो कोःदेरा एः।

६ ङाःइ बारेला पाःकेन मेःबेन मीःक्याइ तेःन्दामरा मोलाम ज्योर्ती एः।”

७ यूहन्‍नाइ लोबेनक्या लोःमीःजीक येशुइ यूहन्‍नाइ बारेला मीःक्याला एःन्डु लाःसी, “ख्योक्या उजाड ठाउँला ची तागाला काःल्दी एःके? ची ल्हाबाइ योङ्देरा पेःक्योक मीमाला?

८ ख्योक्या ची तागाला काःल्क्योक? ची याःबु याःबु केःला केःङ्क्योक मीःला? याःबु याःबु केःला केःङेन मीः नी क्याःल्खाङक्याला का तेःकोइ।

९ तेःन्दामरा ख्योक्या ची तागाला काःल्दी एःके? ची कोन्ज्योइ लेःङ्‍गो तेर्केन मीःला? इःङे, ङाः तेःन्दामरा लाःके, ख्योक्याइ कोन्ज्योइ लेःङ्‍गो तेर्केन्दीलेङ छ्‍योम्बो मेःराङ चीगला थोङ्दी एः।

१० चीलेलाःना यूहन्‍नाइ बारेला छेइ पेज्याला कोन्ज्योइ एःन्डुले लाःती एः–

‘तादो, ङाः ख्योभन्दा तोःङ तोःङ्ला ङाःइ लेःङ्‍गो तेर्केन्दीला ताङ्देरा एः।

ओःले खुङगीइ ख्योइ लागी लाःम जोगेन एः।’

११ “तेःन्दामरा ङाः ख्योक्याला लाःके, दी जाम्बुलीङला केक्योकक्या नाःङ्ला बप्‍तिस्मा तेर्केन यूहन्‍नाभन्दा छ्‍योम्बो मीः सुङ म्याः। तर नाःम्खालीङगीइ क्याःल्खापला काःखो थाम्जेरभन्दा छीमी एःपा, ओःखो खुङभन्दा ताःरुङ छ्‍योम्बो इःङे।

१२ बप्‍तिस्मा तेर्केन यूहन्‍नाइ लेःङ्‍गो फेल्मीःजीक ताःसेथुप नाःम्खालीङगीइ क्याःल्खापला मीःक्याइ क्याःप्‍तेरा एः, ओःले टालाङक्याइदी ओःखोखाला फ्रोगेन प्रयास पेःदेरा एः।

१३ चीलेलाःना यूहन्‍नाइ तीःनामथुप थाम्जेर कोन्ज्योइ लेःङ्‍गो तेर्केनक्याइ ओःले मोसाइ तेर्क्योक छेइ ठीमगीइ नाःम्खालीङगीइ क्याःल्खापकीइ बारेला लेःङ्‍गो लाःसी।

१४ ख्योक्याइ ङाःइ लाःक्योकला सेमल्हुक लुउए लाःना, खुङक्याइ ओःङ्‍गोइ लाःक्योक एलियादी यूहन्‍नारा इःङे।

१५ कोगेन नाम्ज्यो एः लाःना कोःदो।

१६ “तीःङ्साङ्‍गीइ मीःक्याला ङाः चीङीमु कार्का? खुङक्या नी छोङ्‍साला तेःती राःङगीइ रोःक्याला केक्याःप्कुए ओःले एःन्डुले ताम लाःकेन पीःजाक्या च्योःङ्‍रा एः–

१७ ‘ङीःइ ख्याक्याइ लागी लेमु फुतेर्सुना ख्याक्या माःछ्‍याम।

ङीःइ तुङालगीइ लु लेःङ्‍गासुना ख्याक्या माःङु।’

१८ “चीलेलाःना राःङ्सा मीःक्याइ च्योःङ्‍रा याःबु साःप्च्या मेःसागेन्दी ओःले अङ्‍गुरकीइ नीःङ्‍गार मीःथुङेन्दी यूहन्‍ना ओःङ्सी, ओःले खुङला खुङक्याइ हेन्डी जाक्योक मीः लाःसी।

१९ ओःले साःगेन्दी थुङेन्दी ङाः मीःइ पुःङ ओःङ्सी ओःले खुङक्याइ ङाःलादी, ‘दीखो टोःकेरे, छ्‍याङ्स्योरे ओःले च्याल्गो तुःगेन्दीक्या रा लाःयो पेःगेनक्याइ रोः इःङे’ लाःती माःताक्पा च्याःङ्सी। नावा याःबु इःङे लाःकेन ताम ओःखोइ लेःगालाःम्‍लेरा ङोःसेउए।”

सेमल्हुक मीलुगेन सहरकीइ मीःक्याला चेतावनी

(लूका १०:१३-१५)

२० काःखो काःखो सहरला येशुइ माःङ्बुरा याःमाछाककीइ लेःगाक्या पेःदी एःके, ओः सहरकीइ मीःक्याइ स्याबा पेःदी लाःयो पोःर्ती म्याःके। ओः सोङ्‍गारा येशुइ ओः सहरकीइ मीःक्याला एःन्डु लाःती केताङ्‍गा स्युःसी,

२१ “खोराजीन ओःले बेथसेदाइ मीःक्या, ख्योक्याला काःन्डुबा जीबालाःङ्‍जे च्योःङ्‍रा ओःङेन एः! चीलेलाःना ख्योक्याइ कील्‍ला पेःक्योक याःमाछाककीइ लेःगाक्या टुरोस ओःले सीदोन सहरक्याला पेःक्योक इःना, ओःलाइ मीःक्याइ माःङ्बुरा तोःङ्ला स्याबा पेःजे एःके ओःले राःदालगीइ केःला केःङ्दी ओःले जुबुला थाला टुःल्दी खुङक्याइ लाःयो पोःर्चे एःके।

२२ ङाः ख्याक्यला लाःके, न्यायइ ङीःमु टुरोस ओःले सीदोनगीइ मीःक्याइ तुःक्पुभन्दा ख्योक्याइ तुःक्पु छ्‍योम्बो ओःङेन एः।

२३ “ए कफर्नहुमगीइ मीःक्या, ची ख्योक्या नाःम्खालीङला लेप्के लाःती ठीवा साल्गुबा? ख्योक्या नी ङ्‍याल्वालारा लेप्केन एः, चीलेलाःना सदोमलाङ ख्योक्याला च्योःङ्‍रा याःमाछाककीइ लेःगाक्या तेःङ्क्योक एःना सदोम सहर ताःसेथुपाङ तेःचे एःके।

२४ ङाः ख्योक्याला लाःके, न्यायइ ङीःमाला सीदोनगीइ मीःक्याइ तुःक्पुभन्दा ख्योक्याइ तुःक्पु छ्‍योम्बो ओःङेन एः।”

थाङ छेक्योकक्या ङाःल सोक्योक

(लूका १०:२१-२२)

२५ ओः तेःकासु येशुइ लाःसी, “आबा कोन्ज्यो, नाःम्खालीङ ओःले साजाम्बुलीङगीइ ताःक्पु, ङाः ख्याला थुजीछे तेर्के चीलेलाःना नावा साल्बु ओःले च्याङ कार्पुक्यामीःजीक इप्‍ती ज्याक्योक ताम ख्याइ चीङ मासेक्योकक्याला सेगेन नावा लुतेर्ती एः।

२६ इःङे, आबा कोन्ज्यो, एःन्डु पेःजे ख्याला सेम थेसी।

२७ “ङाःइ आबा कोन्ज्योइ ङाःला थाम्जेर ताम तेर्ती एः। आबाइबाहेक पुःला सुयाङ ङोःमेसेए, ओःले पुःइबाहेक आबाला सुयाङ ङोःमेसेए, ओःले पुःइ दाम्क्योकक्याइयाङ आबा कोन्ज्योला ङोःसेउए।

२८ “ए खुर्पु चेन्दी खुर्ती थाङ छेक्योक्या थाम्जेर ङाःसाःला स्यो, ङाः ख्योक्याला ङाःल सोजे तेर्के।

२९ ङाःइ नेसीङ खुर्तो ओःले ङाःलाःम्‍ले लोप्‍तो चीलेलाःना ङाःइ सेम नेमु ओःले याङ्छाबु एः, ओःले ख्योक्याइ राःङगीइ मीःलीइ ङाःल सोजे ज्योर्केन एः।

३० चीलेलाःना ङाःइ नेसीङ तेःमु एः, ओःले ङाःइ खुर्पु याःङ्दी एः।”

ङाःल सोगेन ङीःमाइ ताःक्पु

(मर्कूस २:२३-२८; ३:१-६; लूका ६:१-११)

१२

१ ओः तेःकासु येशु यहुदीक्याइ ङाःल सोगेन ङीःमाला न्याः सीःङगीइ लाःम पेःदी डोदेरा एःके। तोःपा तोक्योक सोङ्‍गारा खुङगीइ लोबेनक्याइ न्याःइ नीमाल तुःदी साःगाला स्युःसी।†

२ दीखो थोङ्दी फारीसीक्याइ येशुला लाःसी, “तादो, ख्याइ लोबेनक्यादी ङाःल सोगेन ङीःमाला उःइ छेइ ठीमगीइ पेःमीःङे लाःक्योक लेःगारा पेःदेरा एः।”

३ येशुइ खुङक्याला लेःन लोदी लाःसी, “दाऊद ओःले खुङगीइ रोःक्या तोःपा तोक्योक बेला खुङगीइ ची पेःदी एःके? ची ख्याक्याइ छेइ पेज्या टोःदी म्याःपा?

४ खुङगीइ नी कोन्ज्योइ कोःरीनाःङ्ला स्युःदी कोन्ज्योला फुल्क्योक खुरा खुङगीइ रोःक्याङीमु डीक्‍ती साःदी एःके। छेइ ठीमगीइ च्योःङ्‍रा एःना ओःखो खुरा पुजाहारीक्याइ बाहेक राःङ्सा सुइयाङ साःजे मेयुङ्‍जेके।

५ ची ख्याक्याइ मोसाइ तेर्क्योक छेइ ठीमला टोःदी म्याःपा, कोन्ज्योइ मन्दिरला पुजाहारीक्याइ ङाःल सोगेन ङीःमाला तेन्दुरा लेःगा पेःउए। एःन्डुले खुङक्याइ ङाःल सोगेन ङीःमाइ ठीमला नोङ्‍गुए। एःनाङ खुङक्याला माःताक्पा मेःच्याःङए।

६ ङाः ख्याक्याला लाःके, दीला मेःन्दा चीग एः, खुङ कोन्ज्योइ मन्दिरभन्दाङ छ्‍योम्बो इःङे।

७ ओःले ‘ङाःला पशुक्याइ एः मेःको, तर ख्योक्याइ राःङ्साक्याला नीङ च्योःक्योक सेम थेकुए।’ लाःती कोन्ज्योइ छेला प्रुःक्योक ताम ख्याक्याइ सेक्योक एःना ख्याक्याइ ताःक्पा मीःक्याला माःताक्पा च्याःङ्जे म्याःके।

८ चीलेलाःना ङाः मीःइ पुः नी ङाःल सोगेन ङीःमाइदीङ प्रभु इःङे।”

९ ओःलाःम्‍ले येशु काःल्दी यहुदीक्याइ जोम्साखीमला काःल्सी।

१० ओःला मेःराङ चीग लाःक्पा काम्क्योक मीः एःके। ओःले येशुला माःताक्पा च्याःङेन ठीवाइ फारीसीक्याइ टीःसी, “ची उःइ ठीमला ङाःल सोगेन ङीःमाला टाःच्युजे ओःङ्‍गुबा?”

११ येशुइ लेःन लोदी लाःसी, “ख्याक्यानाःङ्ला सुइदीङ लुःक ङाःल सोगेन ङीःमाला होपला स्युःसीलाःना ओःखोला गेबुरा फीला मेतेङ्बारा?

१२ लुःकभन्दा नी मीः ताःरुङ माःङ्बु रीःनगीइदी इःङे। ओः सोङ्‍गारा उःइ छेइ ठीमगीइयाङ ङाःल सोगेन ङीःमाला याःबु लेःगा पेःजे याःबु इःङे लाःती एः।”

१३ ओः तीङ्ला येशुइ ओः लाःक्पा काम्क्योक मीःला लाःसी, “ख्याइ लाःक्पा स्याःङ्दो।” खुङगीइ लाःक्पा स्याःङ्सी, ओःले खुङगीइ लाःक्पा टाःदी राःङ्सा लाःक्पा च्योःङ्‍रारा याःबु काःल्सी।

१४ ओःले फारीसीक्या जोम्सा खीमनाःङ्ले थेङ्दी काःल्सी ओःले येशुला काःन्डुले सेका लाःती तेःदाम पेःगाला स्युःसी।

कोन्ज्योइ दाम्क्योक लाबु

(मर्कूस ३:७-१२; लूका ६:१७-१९)

१५ राःङगीइ विरुद्धला एःन्डुबा तेःदाम पेःक्योक छोर्ती येशु ओःलाःम्‍ले काःल्सी। माःङ्बुरा मीःक्या खुङगीइ तीङ्ला ओःङ्सी ओःले ओःला एःक्योक नेःपाक्याला थाम्जेरला खुङगीइ टाःच्युसी,

१६ तर येशुइ खुङगीइ बारेला सुलाङ माःलाप लाःती आज्ञा तेर्सी।

१७ कोन्ज्योइ खुङगीइ लेःङ्‍गो तेर्केन यशैयालाःम्‍ले लाःक्योक ताम पुरा डोजेला एःन्डुबा काःल्योक इःङे,

१८ “ङाःइ दाम्क्योक ओःले च्याःम्बु पेःक्योक ङाःइ लाबुला तादो,

खुङङीमु ङाः माःङ्बुरा केःदाङ एः।

खुङला ङाः राःङगीइ ला तेर्के,

ओःले खुङगीइरा थाम्जेर मीःक्याला न्यायइ बारेला लेःङ्‍गो टाःम्ङेन एः।

१९ खुङगीइ ठुक्पा मेःक्याःप्केन एः ओःले केमेताङेन एः, लाःमक्याला खुङगीइ के सुयाङ मेःकोगेन एः।

२० ख्योक्पे मीमा खुङगीइ मेच्यागेन एः,

ओःले खुङगीइ सीजे चाल्क्योक छेमीङ मेसेकेन एः।

खुङगीइ न्यायला क्याःल्च्युगेन एः,

२१ ओःले थाम्जेर मीःक्याइ खुङखाला आशा ज्यागेन एः।”

येशुखाला फारीसीक्याइ पाःकेन पेःक्योक

(मर्कूस ३:२०-३०; लूका ११:१४-२३)

२२ चीङ मीःक्याइ हेन्डी क्याःप्क्योक मेःन्दा चीग मी मेथोङेन्दी ओःले लेम्बा मीःला येशुसाःला ख्योङ्सी। येशुइ ओःखोला टाःच्युसी, ओःले खुङ मी थोङेन्दी ओःले ताम लाःखुगेन्दी काःल्सी।

२३ दीखो थोङ्दी थाम्जेर मीःक्या याःमाछाक नेतेरा एःन्डुबा ताम लाःकाला स्युःसी, “ची दीखो दाऊदकीइ छार्क्युफुर्क्यु, थार्च्युगेन क्याःल्बु का इःम्बा की?”

२४ दीखो कोःदी फारीसीक्याइ लाःसी, “दीखोइ नी हेन्डीइ क्याःल्बु बालजिबुलगीइ †ल्हेइ हेन्डीक्या तेङ्‍गुए।”

२५ तर येशुइ खुङक्याइ एःन्डुबा ठीवा साल्क्योक छोर्ती खुङक्याला लाःसी, “काःन्दीङ देशनाःङ्ला खुङक्या राःङ राःङरा ठुक्पा स्योर्लुङ चासीलाःना ओःखो राःङ्‍रा सीःङ्दाक डोउए। राःङ नाङ्लारा ठुक्पा स्योर्केन खीमक्याङ ओःले सहरक्याङ सीःङ्दाक डोउए।

२६ शैतानगीइ शैतानलारा तेङ्सी लाःना खुङक्यानाःङ्ला खाफ्याउए ओःले ओःखोइ क्याःल्खाप काःन्डुले तेःखुँरा?

२७ ख्याक्याइ ङाःला हेन्डीइ क्याःल्बु बालजिबुलगीइ ल्हेलाःम्‍ले ङाःइ हेन्डी तेङ्‍गुए लाःती लाःकुए। ओःन्डु एःना ख्याक्याइ लोबोनक्याइदी सुइ ल्हेलाःम्‍ले हेन्डीक्या तेङ्‍गुबा ले? ख्याक्याइ राःङगीइ लोबेनक्याइ पेःक्योक लेःगाइरा ख्याक्याइ डीक्पु पेःदी म्याः लाःती तेङ्‍गुए।

२८ तर कोन्ज्योइ लालाःम्‍ले ङाःइ हेन्डी तेङ्‍गुए लाःना कोन्ज्योइ क्याःल्खाप ख्याक्याइ कील्‍ला ओःङ्सीःङ्दी एः।

२९ फीर्च्या कोःदो, क्याःबा मीःइ खीमला स्युःदी खुङगीइ स्याःक्या खेर्चे तोःङ्ला खुङला ताकोःउए। ओःले चीग्रा खुङगीइ खीम कुजे खुउए।

३० “काःखो ङाःङीमु म्याःपा, ओःखो ङाःइ विरुद्धला एः, ओःले काःखोइ ङाःङीमु रुःप मेःजोपा, ओःखोइ टाम्गोइ।

३१ ओः सोङ्‍गारा ङाः ख्याक्याला लाःके, मीःक्याइ पेःक्योक थाम्जेर लाःयो ओःले खुङक्याइ लाःक्योक माःताक्पा तामक्या क्षमा ओःङ्‍खुगेन एः, तर चाङ्मा लाइ विरुद्धला लाःक्योक माःताक्पा तामक्यादी नाःमाङ क्षमा मेःयुङेन एः।

३२ सुइयाङ ङाः मीःइ पुःइ विरुद्धला चीङ लाःसी लाःना ओःखोला क्षमा तेर्खुगेन एः, तर सुइयाङ चाङ्मा लाइ विरुद्धला चीङ लाःसी लाःना ओःखोला दी तीःनामला ओःले ओःङेन तीःनामलाङ क्षमा मेःयुङेन एः।

तोःङ्बो ओःले ओःखोइ ब्रुम्दो

(लूका ६:४३-४५)

३३ “याःक्योक ब्रुम्दो कोःङ्जेला तोःङ्बोङ याःक्योकरा ओःङ्‍कोःउए। तोःङ्बो याःदी म्याः लाःना ब्रुम्दोङ मेःयाःए। तोःङ्बोला ओःखोला कोःङेन ब्रुम्दोलाःम्‍लेरा ङोःसेउए।

३४ ए प्रुःलगीइ छार्क्युफुर्क्युक्या, ख्याक्या राःङरा माःताक्पा एः, ओःले याःबु ताम काःन्डुले लाःचे खुउबा? चीलेलाःना सेमला एःक्योक तामक्यारा खालाःम्‍ले थेङ्‍गोइ।

३५ याःबु मीःइ राःङगीइ याःबु सेमलाःम्‍ले याःबुरा तामक्या लाःकुए। माःइबा मीःइ राःङगीइ माःइबा सेमलाःम्‍ले माःइबारा तामक्या लाःकुए।

३६ ङाः ख्याक्याला लाःके, मीःक्याइ ची काःजे लेःगा म्याःक्योक तामक्या लाःपा, ओः थाम्जेर तामक्याइ प्रुःदुक्पा खुङक्याइ न्यायइ ङीःमाला तेर्कोःन एः।

३७ ख्याक्याइ लाःक्योक तामक्याइरा न्यायइ ङीःमाला ताःक्पा की माःताक्पा च्याःङेन एः।”

योनाइ च्युःन्डुलगीइ बारेला

(मर्कूस ८:११-१२; लूका ११:२९-३२)

३८ चीङ धर्मगुरुक्या ओःले चीङ फारीसीक्या डीक्‍ती येशुला लाःसी, “ए गुरु, ख्याइ चुःन्डुल चीग तेङ्तेर्क्योक ताजे ङीःला सेम थेती एः।”

३९ येशुइ खुङक्याला लेःन लोदी लाःसी, “तीःङ्साङगीइ मीःक्या काःजे माःरीक्पा ओःले कोन्ज्योला सेमल्हुक मीलुगेन्दी एः! खुङक्याइ याःमाछाककीइ चुःन्डुल ताजे छोल्गोइ, तर कोन्ज्योइ लेःङ्‍गो तेर्केन्दी योनाला तेर्क्योक चुःन्डुल बाहेक दी मीःक्याइ राःङ्सा काःखोङ चुःन्डुल ताजे मेःज्योर्केन एः।

४० चीलेलाःना काःन्डुले योना छ्‍योम्बो ङ्‍याःइ टोःपा नाःङ्ला ङीःमा सुम रा कुःङ्मु सुम तेःती एःके, ओःन्डुलेरा ङाः मीःइ पुःङ सानाःङ्ला ङीःमा सुम रा कोःङ्मु सुम तेःकेन एः।

४१ न्यायइ ङीःमाला निनवे सहरकीइ मीःक्याइ लाःङ्दी तीङ्साङगीइ मीःक्याला माःताक्पा च्याःङेन एः, चीलेलाःना योनाइ कोन्ज्योइ लेःङ्‍गो प्रचार पेःगासुना खुङक्याइ राःङ राःङगीइ स्याबा पेःदी लाःयो पोःर्ती एःके। ओःले ङाः ख्याक्याला लाःके, योनाभन्दाङ छ्‍योम्बो मेःन्दा चीग दीला एः।

४२ न्यायइ ङीःमाला ल्होइ शेबा देशकीइ क्याःल्मु लाःङ्दी दाङ तीःरीङगीइ मीःक्याला माःताक्पा च्याःङेन एः, चीलेलाःना सोलोमन क्याःल्बुइ नावाइ ताम कोःजेला खुङ माःङ्बुरा थारीःङ्बुले ओःङ्दी एःके। ओःले ङाः ख्योक्याला लाःके, सोलोमनभन्दाङ छ्‍योम्बो मेःन्दा चीग दीला एः।

माःताक्पा लाः फीर्च्या लोःदी ओःङ्‍गोइ

(लूका ११:२४-२६)

४३ “काःन्दीङ मीःलाम्‍ले माःरीक्पा ला तेङ्‍मीःजीक ओः ला ङाःल सोदी तेःचेला काम्बु साक्याले पेःदी याःबु सा छोल्देरा डोउए, ओःले काःलाङ मेःज्योर एः।

४४ ओःले ओःखोइ एःन्डु लाःकुए, ‘ङाः तोःङ्ला तेःक्योक मीः नाःङ्लारा लोःदी डोगे।’ ओःला लोःदी ओःङ्‍गासुना ओःखोइ ओः मीःला तोःङ्‍राङ, याःबुले फ्यादी ओःले छेदी ज्याक्योक खीम च्योःङ्‍रा फ्रेकुए।

४५ दीखो थोङ्दी ओः ला डोउए ओःले राःङ भन्दाङ माःङ्बु माःरीक्पा राःङ्सा तीःनथाल लाक्या केक्याःप्‍ती ख्योङ्‍गुए, ओःले ओः थाम्जेर लाक्या ओः मीः नाःङ्ला स्युःदी ओःला तेःकोइ। ओःले ओः मीः तोःङ्ला भन्दा तीङ्ला ताःरुङ माःइबा ओःङ्‍गोइ। दाङ तीःरीङगीइ माःताक्पा मीःक्यालाङ ओःन्डुबारा ओःङेन एः।”

येशुइ आमा रा नोःक्या

(मर्कूस ३:३१-३५; लूका ८:१९-२१)

४६ येशु मीःइ पोर्चोमङीमु ताम लाःतेरा पेःगासुना, खुङगीइ आमा ओःले नोःक्या लेप्सी। खुङक्या येशुङीमु ताम लाःचे छोल्क्योक सोङ्‍गारा फीला लाःङ्दी तेःती एःके।

४७ ओः सोङ्‍गारा ओःलाइ मेःराङ चीग मीःइ येशुला लाःसी, “तादो, ख्याइ आमा रा नोःक्या ख्याङीमु ताम लाःचे एः लाःती फीला कुःदी तेःती एः।”

४८ येशुइ ओः मीःला लाःसी, “ङाःइ आःमा रा नोःक्या सु इःङे?”

४९ ओःले राःङगीइ लाःक्पाइ लोबेनक्याला तेङ्देरा खुङगीइ लाःसी, “तादो, ङाःइ आःमा रा नोःक्या दीखोक्यारा इःङे।

५० चीलेलाःना नाःम्खालीङला तेःकेन ङाःइ आबा कोन्ज्योइ लाःक्योक ङीःङेनक्यारा ङाःइ नोः, नोःमो ओःले आःमा इःङे।”

† 

१२:१ सीःङलाःम्‍ले डोदेरा पेःगासुना मीःक्याला तोःपा तोसी लाःना खुङक्याइ सीःङला कोःङ्क्योक स्याःक्या साःजे ओःङ्‍गुके। ओःखोला कुक्योक मेःलाप्के।

† 

१२:२४ बालजिबुलगीइ दीखो शैतानगीइ राःङ्सा मीःन इःङे।

सेन ताप्केन पेदाम

(मर्कूस ४:१-१२, २५; लूका ८:४-१०; १०:२३-२४)

१३

१ ओः ङीःमुरा येशु खीमलाःम्‍ले थेङ्दी गालील छोइ सुःर्ला काःल्सी ओःले मीःक्याला लोप्चेला साला तेःसी।

२ ओःले छ्‍योम्बो मीःइ पोर्चोम खुङगीइ छुरफारला जोम्सी। ओः सोङ्‍गारा खुङ टुःला जादी तेःसी, ओःले थाम्जेर मीःक्या छोइ सुःर्ला लाःङ्सी।

३ येशुइ ओः मीःक्याला माःङ्बुरा तामक्या पेदामक्यालाःम्‍ले लाःसी। खुङगीइ लाःसी, “मेराङ चीग मीः सीःङला सेन ताप्काला काःल्सी।

४ सेन ताप्कासुनारा चीङ सेनक्या लाःमला लेप्सी, ओःले च्याःज्युङ्‍माक्या ओःङ्दी ओःक्या साःतेर्सी।

५ काःजे सेनदी सेबी माःङ्बु म्याःक्योक तोःरोक सीःङक्याला लेप्सी। ओःले नाःङ्थुप म्याःक्योक सोङ्‍गारा सेन गेबुरा केसी,

६ तर नाःङथुप चार्ङे लुमाःखुगारा ङीःमा स्यार्लुङसाथ पुःङ्मा काम्सी।

७ काःजे सेनक्यादी छेर्माङक्याइ पुःङनाःङ्ला लेप्सी, ओःले ओः छेर्माङक्या छार्मीःजीक केक्योक सेनक्याला उप्‍ती सेतेर्सी।

८ ओःले काःजे सेन लाःना याःबु सेबीला लेप्सी ओःले लाःलेइ पुःङगीइ क्याःचीग ब्रुम्दो, लाःलेइला खालसुम ब्रुम्दो ओःले लाःलेइला खालचीग रा च्यु ब्रुम्दो कोःङ्च्युसी।

९ कोगेन नाम्ज्यो एः लाःना कोःदो।”

१० ओःले लोबेनक्या येशुसाःला ओःङ्दी टीःसी, “ख्याइ चीले मीःक्याला लोप्कासुना पेदामक्यालाःम्‍ले लोप्कुबा?”

११ येशुइ खुङक्याला लाःसी, “ख्योक्यालादी नाःम्खालीङगीइ क्याःल्खाप नाःङगीइ तामक्या सेगेन नावा तेर्ती एः, तर खुङक्याला तेर्ती म्याः।

१२ चीलेलाःना काःखोङीमु एःपा, ओःखोला ताःरुङ तेर्केन एः ओःले खुङङीमु कोःकेन भन्दाङ माःङ्बु ओःङेन एः। तर काःखोङीमु म्याःपा, ओःखोङीमु तीबी चीग एःक्योकक्याङ फ्रोगेन एः।

१३ ओः सोङ्‍गारा ङाःइ खुङक्याला लोप्कासुना पेदामक्यालाःम्‍लेरा लोप्क्योक इःङे, चीलेलाःना खुङक्याइ ताजे नी ताउए, तर खुङक्याइ मेःथोङ एः, ओःले कोःजे नी कोःउए, तर खुङक्याइ मेसेए।

१४ कोन्ज्योइ लेःङ्‍गो तेर्केन यशैयाइ लाःक्योक ताम दी खुङक्याङीमु डीक्‍कोइ,

‘दी मीःक्याइ कोःजे नी कोःगेन एः, तर मेसेगेन एः,

खुङक्याइ ताजे नी ताउए, तर मेःथोङेन एः।

१५ चीलेलाःना दी मीःक्याइ सेम थुक्पु काःल्दी एः,

खुङक्याइ नाम्ज्योक्या मेःकोःगेन्दी काःल्दी एः,

ओःले खुङक्याइ मी चुम्दी एः।

मीःङे लाःना नी खुङक्याइ थोङ्जे एःके ओःले कोःजे एःके ओःले नावाइ सेजेके,

ओःले खुङक्याइ राःङगीइ सेम ङाःछ्‍योले लोजे एःके,

ओःले ङाः खुङक्याला टाःच्युजे एःके।’

१६ “तर ख्योक्याइदी मोलाम ज्योर्ती एः, चीलेलाःना ख्योक्याइ मीइ थोङ्‍गुए, ओःले ख्योक्याइ नाम्ज्योइ कोःउए।

१७ तेःन्दामरा ङाः ख्योक्याला लाःके, ख्योक्याइ थोङ्क्योक ओःले कोःक्योक दी तामक्या कोन्ज्योइ लेङ्‍गो तेर्केन माःङ्बुरा मीःक्याइ ओःले खुङगीइ ताःक्पा मीःक्याइ थोङ्जेला ओःले कोःजेला माःङ्बुरा सेम पेःदी एःके, तर खुङक्याइ थोङ्जेङ माःज्योर, ओःले कोःजेङ माःज्योर।

सेन ताप्केन पेदामगीइ लेःन

(मर्कूस ४:१३-२०; लूका ८:११-१५)

१८ “ताः सेन ताप्केन पेदामगीइ लेःन कोःदो ओःले सेदो।

१९ काँःदी मीःक्याइ नाःम्खालीङगीइ क्याःल्खापकीइ बारेला लेःङ्‍गो कोःदी मेसेबा ओः मीःक्यादी लाःमला लेप्क्योक सेनक्या च्योःङ्‍रा इःङे। शैतान ओःङ्‍गुए ओःले ओःक्याइ सेमला एःक्योक लेःङ्‍गो तेङ्दी खेर्कुए।

२० तोःरोक सीःङला लेप्क्योक सेनक्या लाःक्योकदी लेःङ्‍गो कोःलुङम्याःपा केःदाङ पेःदी सेमला लुगेन मीःक्या इःङे।

२१ तर ओः लेःङ्‍गो खुङक्याइ सेमला याःपेःदी नाःङ्थुप मालेप्क्योक सोङ्‍गारा ओःखो याःम्बा चीगथुप चीग्रा तेःकुए। ओः लेःङ्‍गोइ पेःगासुना खुङक्याइ काःबु ओःले तुःक्पु ज्योर्लुङम्याःपा खुङक्याइ सेमल्हुक लुजे पोःर्कुए।

२२ छेर्माङगीइ पुःङला लेप्क्योक सेन लाःक्योकदी ओः मीःक्या इःङे, काःखोइ लेःङ्‍गो कोःजे नी कोःउए, तर दी मीःलीइ कोःकेन क्युःक्याइ तुःङालगीइ पेःगासुना ओःले नोःर क्युःक्या काःन्डुले जोजे लाःकेन तुःङालगीइ पेःसुना लेःङ्‍गोला उप्‍तेर्कुए, ओःले खुङक्यालाःम्‍ले चीङ ब्रुम्दो कोःङ्मीच्युए।

२३ ओःले याःबु सेबीला लेप्क्योक सेन लाःक्योकदी लेःङ्‍गोला कोःदी सेगेन मीःक्या च्योःङ्‍रा इःङे। खुङक्याइ लाःलेइला क्याः चीग गुणा, लाःलेइला खालसुम गुणा ओःले लाःलेइला खालचीग रा च्यु गुणा ब्रुम्दो कोःङ्च्युउए।”

सामाइ पेदाम

२४ येशुइ खुङक्याला फीर्च्या राःङ्सा पेदाम लाःसी, “तादो, नाःम्खालीङगीइ क्याःल्खाप राःङगीइ सीःङला याःबु सेन ताप्केन मेःराङ चीग मीः च्योःङ्‍रा इःङे।

२५ कुःङ्मु चीग थाम्जेर ङ्‍याःल्क्योक बेला टाःलाङ चीग ओःङ्सी ओःले ओः न्याः ताप्क्योक सीःङला सामाइ सेन ताप्‍तेर्ती काःल्सी।

२६ न्याः छार्ती नीमाल लुगासुना सामाङ छार्तेरा ओःङ्क्योक थोङ्सी।

२७ “ओःले लाःबुक्या ओःङ्दी सीःङगीइ ताःक्पुला लाःसी, ‘हजुर, ख्याइ सीःङला याःबु सेन ताप्‍क्योक मीःङे रा? दी सामा काःलाःम्‍ले ओःङ्बा?’

२८ खुङगीइ लाःसी, ‘काःन्दीङ टाःलाङगीइ एःन्डु पेःतेर्क्योक इःङे।’ ओःले ओः लाबुक्याइ टीःसी, ‘ङीः काःल्दी ओः सामाक्या पोतेर्का ले?’

२९ “तर सीःङगीइ ताःक्पुइ लाःसी, ‘मीःङे, ताःसे मापो, चीलेलाःना सामा पोगासुना गोल्दी न्याःङ पोगेन एः।

३० डु तुःगेन बेला माःकालथुप ङीक्‍कारला छार्चे तेर, ओःले डु तुःगेन बेलाला ङाः लेःमीक्याला तोःङ्ला सामा रुःप जोदी मेःला साजेला पेःन ताःम्च्युगे, ओः तीङ्ला न्याःदी तुःदी योःङला ज्याच्युगे।’”

पाल्गाइ सेन ओःले खमिरकीइ पेदाम

(मर्कूस ४:१-१२, २५; लूका ८:४-१०; १०:२३-२४)

३१ येशुइ फीर्च्या राःङ्सा पेदामलाःम्‍ले लोप्काला स्युःसी, “नाःम्खालीङगीइ क्याःल्खाप पाल्गाइ सेन च्योःङ्‍रा इःङे। मेःराङ चीग मीःइ ओः पाल्गाइ सेन खेर्ती राःङगीइ सीःङला ताप्कोइ।

३२ थाम्जेर सेनक्याभन्दा छीमी एःनाङ केमीःजीक ओःखो सीःङला एःक्योक पुःङ्माभन्दा छ्‍योम्बो ओःङ्‍गोइ, ओःले च्याःज्युङ्माक्या ओःङ्दी याःल्गाला छाङ जोदी तेःकोइ।”

३३ येशुइ खुङक्याला राःङ्सा पेदाम लाःसी, “नाःम्खालीङगीइ क्याःल्खाप खुरा फोर्च्युगेन खमिर च्योःङ्‍रा इःङे। मेःराङ चीग पेःन पीःजाइ ओः तीबी चीगा खमिर खेर्ती पाइ सुम चाम्बाला सेउए ओःले थाम्जेर चाङ्बा फोर्ती ओःङ्‍गोइ।”

३४ येशुइ मीःक्याला थाम्जेर ताम पेदामलाःम्‍लेरा लाःसी। येशुइ खुङक्याला पेदाम माःलाप्पा चीयाङ मेलोप्कुके।

३५ कोन्ज्योइ खुङगीइ लेःङ्‍गो तेर्केन्दीलाःम्‍ले लाःक्योक ताम एःन्डुले पुरा काःल्सी,

“ङाः खुङक्याला पेदामक्यालाःम्‍ले ताम लाःके,

ओःले ङाः खुङक्याला जाम्बुलीङ जोमीःजीक इप्‍ती ज्याक्योक तामक्या लाःके।”

सामाइ पेदामगीइ लेःन

३६ ओःले येशुइ ओः मीःक्याला पोःर्ती खीमला काःल्सी, ओःले खुङगीइ लोबेनक्या खुङसाःला ओःङ्दी लाःसी, “सीःङगीइ सामाइ पेदामगीइ लेःन ङीःला लोप्‍तेर।”

३७ येशुइ खुङक्याला लाःसी, “याःबु सेन ताप्केन मीःदी ङाः मीःइ पुः इःङे।

३८ सीःङदी जाम्बुलीङ इःङे, ओःले याःबु सेनक्यादी नाःम्खालीङगीइ क्याःल्खापखीइ मीःक्या इःङे, ओःले सामाक्यादी शैतानगीइ मीःक्या इःङे।

३९ ओःले सामा ताप्केन टाःलाङदी शैतान इःङे। ओःले डु तुःगेन बेला लाःक्योकदी जाम्बुलीङगीइ अन्त्य इःङे। लेःमीक्या लाःक्योकदी स्वर्गदुतक्या इःङे।

४० सामा मेःला साजेला पोदी रुःप जोक्योक च्योःङ्‍रारा दी जाम्बुलीङगीइ अन्त्यङ ओःन्डुबारा ओःङेन एः।

४१ ओः ङीःमु ङाः मीःइ पुःइ ङाःइ स्वर्गदुतक्याला ताङेन एः ओःले खुङक्याइ ङाःइ क्याःल्खापला लाःयो पेःगेनक्या ओःले पेःच्युगेनक्या थाम्जेर मीःक्याला रुःप चीःगेन एः,

४२ ओःले खुङक्याइ ओः मीःक्याला मेःनाःङ्ला लुतेर्केन एः। ओःला खुङक्याइ सो मुःर्तेरा ङुःगेन एः।

४३ तर कोन्ज्योइ तोःङ्ला ताःक्पा एःकेनक्यादी राःङगीइ आबा कोन्ज्योइ क्याल्खापला ङीःमा च्योःङ्‍रारा स्यार्केन एः। कोगेन नाम्ज्यो एः लाःना कोःदो।

इप्‍ती ज्याक्योक नोःर क्युः ओःले मोतीइ पेदाम

४४ “नाःम्खालीङगीइ क्याःल्खापदी साला इप्‍ती ज्याक्योक छेन्दी रीःनगीइ नोःर क्युः च्योःङ्‍रा इःङे। मेःन्दा चीग मीःइ ओःखोला ज्योर्कोइ ओःले फीर्च्या उप्‍ती ज्याउए, ओःले खुङ केःदाङ पेःदेरा काःल्दी राःङङीमु एःक्योक थाम्जेर नोःर क्युःक्या चोङ्दी ओः सीःङ ङ्‍योःउए।

४५ “नाःम्खालीङगीइ क्याःल्खापदी याःबु मोतीक्या छोल्देरा डोगेन मेःराङ चीग छोङ्बा च्योःङ्‍राङ इःङे।

४६ ओःले खुङगीइ माःङ्बुरा छेन्दी रीःन पेःगेन मोती चीग फ्रेमीःजीक राःङङीमु एःक्योक थाम्जेर नोःर स्याःक्या चोङ्‍गुए ओःले ओः मोती ङ्‍योःउए।

ङ्‍याः जुम्ङेन जालगीइ पेदाम

४७ “फीर्च्याङ नाःम्खालीङगीइ क्याःल्खाप नी छोला क्याःप्क्योक जाल च्योःङ्‍रा इःङे। दीखोला थाम्जेर खालगीइ ङ्‍याःक्या पार्तीउए।

४८ ङ्‍याःइ काःङ्मीःजीक जाल क्याःप्केनक्याइ ओःखोला सुःर्ला ख्योङ्‍गोइ ओःले याःबु रा माःइबा ङ्‍याः† दाम्गोइ। याःबु याःबु ङ्‍याःलादी खुङक्याइ राःङगीइ नेकीला ज्याउए ओःले माःइबा ङ्‍याःक्यालादी क्युर्तेकोइ।

४९ दी जाम्बुलीङगीइ अन्त्यइ ङीःमाङ ओःन्डुबारा ओःङेन एः। स्वर्गदुतक्या ओःङ्दी ताःक्पा मीःक्यालाःम्‍ले माःताक्पा मीःक्याला दाम्ङेन एः,

५० ओःले मेःनाःङ्ला क्युर्तेर्केन एः। ओःला खुङक्याइ सो मुःर्तेरा ङुःगेन एः।”

५१ येशुइ लोबेनक्याला टीःसी, “ची ख्याक्याइ दी थाम्जेर तामक्या सेबाले?” खुङक्याइ लाःसी, “सेसी प्रभु।”

५२ ओःले येशुइ खुङक्याला लाःसी, “ओः सोङ्‍गारा नाःम्खालीङगीइ क्याःल्खापकीइ शिक्षा ज्योर्क्योक धर्मगुरुदी मेःराङ चीग खीमगीइ ताःक्पु च्योःङ्‍रा इःङे, ओःखोइ राःङगीइ योःङलाःम्‍ले सेम्बा रा नीङ्बा छेन्दी रीःनगीइ स्याःक्या फीला तेङ्‍गोइ।”

नासरतला येशुला इन्कार पेःक्योक

(मर्कूस ६:१-६; लूका ४:१६-३०)

५३ दी पेदामक्या लाःसीःङ्मीजीक येशु ओःलाःम्‍ले काःल्सी,

५४ ओःले राःङ छार्क्योक युःल नासरतला काःल्सी। खुङगीइ जोम्साखीमला लोप्सी, ओःले खुङगीइ लोप्क्योक कोःगेनक्या याःमाछाक नेती लाःसी, “एःन्डुबा नावा दीखोइ काःलाःम्‍ले ज्योर्तुबा? एःन्डुबा याःमाछाककीइ लेःगाक्या काःन्डुले पेःउबा?

५५ दीखो नी सीङगीइ लेःगा पेःगेन्दीइ पुः मीःङे रा? ची खुङगीइ आमा मरियम ओःले खुङगीइ नोःक्या याकूब, योसेफ, यहुदा ओःले सिमोन मीःङे रा?

५६ खुङगीइ नोःमोक्याङ उःक्याङीमु दीलारा एः। दीखोइ दी थाम्जेर नावा ओःले ल्हे काःलाःम्‍ले ज्योर्पा?”

५७ ओःले खुङक्याइ येशुइ ताम कोःजे पोःर्सी। तर येशुइ खुङक्याला लाःसी, “कोन्ज्योइ लेःङ्‍गो तेर्केन मीःला राःङगीइ युःलगीइ मीःक्याइ ओःले राःङगीइ फेबेक्याइ बाहेक राःङ्सा थाम्जेर ठाउँगीइ मीःक्याइ खुङला सेःसा पेःउए।”

५८ ओःले खुङक्याइ सेमल्हुक मालुक्योक सोङ्‍गारा, येशुइ ओः ठाउँला माःङ्बुरा याःमाछाककीइ लेःगाक्या माःबे।

† 

१३:४८ माःइबा ङ्‍याः यहुदीक्याइ लागी माःइबा ङ्‍याः लाःक्योकदी खुङक्याइ छेइ ठीमगीइ साःजे मेःयोङे लाःक्योक ङ्‍याःक्या इःङे।

बप्‍तिस्मा तेर्केन यूहन्‍ना सीक्योक

(मर्कूस ६:१४-२९; लूका ९:७-९)

१४

१ ओः तेःकासु गालील प्रदेशकीइ शासक हेरोद एन्टिपासकीइ येशुइ बारेला कोःसी।

२ ओःले खुङगीइ राःङगीइ लाबुक्याला लाःसी, “दीखो नी बप्‍तिस्मा तेर्केन यूहन्‍नारा इःङे! खुङ सीक्योकलाःम्‍ले सोम्बो लोःदी ओःङ्क्योक इःङे। ओः सोङ्‍गारा नी याःमाछाककीइ लेःगाक्या पेःगेन एःन्डुबा ल्हे ज्योर्ती एः।”

३ चीलेलाःना तोःङ्ला हेरोदकीइ राःङगीइ नोः फीलिपकीइ पेःमे हेरोदियासकीइ पेःगासुना यूहन्‍नाला ताःम्दी चेङाङला कादी एःके।

४ चीलेलाःना यूहन्‍नाइ हेरोदला एःन्डु लाःती एःके, “ख्याइ राःङगीइ नोःइ पेःमे एःन्डुले याःर्का क्याःप्चे उःइ छेइ ठीमअनुसार डीक्पु मीःङे।”

५ एःन्डु लाःक्योक सोङ्‍गारा हेरोदकीइ यूहन्‍नाला सेचेङ छोल्दी एःके। तर खुङ मीःक्या थोङ्दी जीउके चीलेलाःना खुङक्याइ यूहन्‍नाला कोन्ज्योइ लेःङ्‍गो तेर्केन्दी इःङे लाःती सेःसा पेःउके।

६ हेरोदकीइ केक्योक ङीःमा ओःङ्सी, ओःले हेरोदियासकीइ पोःमोइ खुङक्या थाम्जेरकीइ तोःङ्ला याःपेदी छ्‍याम्दी तेङ्तेर्सी। दीखो थोङ्दी हेरोद माःङ्बुरा केःदाङ काःल्सी।

७ ओः सोङ्‍गारा खुङगीइ हेरोदियासकीइ पोःमोला ची लाङ्नाङ तेर्के लाःती ताःम्ज्या पेःसी।

८ तर ओःखोइ आमाइ लाःक्योक च्योःङ्‍रारा ओःखोइ लाःसी, “ङाःला बप्‍तिस्मा तेर्केन यूहन्‍नाइ गो ताःसेरा दी तेःर्माला ना।”

९ दीखो कोःदी क्याःल्बुला तुःङाल लाःङ्सी, तर राःङगीइ डोम्बोक्याइ तोःङ्ला ताःम्ज्या पेःदी लाःक्योक सोङ्‍गारा खुङगीइ ओःन्डुरा पेःगेन हुकुम तेर्सी,

१० ओःले खुङगीइ यूहन्‍नाइ गो चेङाङलारा तुप्च्युसी।

११ ओःले गो तेःर्माला ख्योङ्दी ओः पेःन्पीःजाला तेर्सी, ओःले ओः पेःन्पीःजाइ राःङगीइ आमासाःला खेर्ती काःल्सी।

१२ ओः तीङ्ला यूहन्‍नाइ लोबेनक्या ओःङ्दी खुङगीइ फुम्बुला खेर्ती तीप्सी, ओःले खुङक्या काःल्दी दी ताम येशुला लाःतेर्सी।

येशुइ हजार ङा मीःक्याला साःच्युक्योक

(मर्कूस ६:३०-४४; लूका ९:१०-१७; यूहन्‍ना ६:१-१४)

१३ दीखो लेःङ्‍गो कोःमीजीक येशु टुःला जादी एकान्त ठाउँछ्‍योले काःल्सी। तर येशु काःला डोदेरा एःपा लाःकेन ताम छोर्मीःजीक मीःक्या युःल-युःललाःम्‍ले थेङ्दी काङ्बाइरा काःल्दी खुङला ब्य्राङ्सी।

१४ येशु टुःलाःम्‍ले पाःप्कासुःना मीःक्याइ पोर्चोमगीइ राःङला कुःदी तेःक्योक थोङ्सी। ओः मीःइ पोर्चोमला थोङ्दी खुङला नीङ च्योःदी ओःङ्सी, ओःले खुङगीइ ओःला एःक्योक नेःपाक्याला टाःच्युसी।

१५ कुःङ्से काःल्मीजीक लोबेनक्या ओःङ्दी खुङला लाःसी, “ताःसे कुःल्बु काःल्सीःङ्सी, ओःले दीला नी चीयाङ म्याः। दी मीःक्याला ताङ्तेर ओःले खुङक्या युःलक्याला काःल्दी खुङक्या राःङगीइ लागी साःगेन स्याःक्या ङ्‍योःदी साःज्युक।”

१६ तर येशुइ खुङक्याला लाःसी, “खुङक्या डोमेःको, ख्योक्याइरा खुङक्याला साःजे तेर।”

१७ खुङक्याइ लाःसी, “ङीःङीमु नी ङाथाल खुरा ओःले ङीथाल ङ्‍याः चीग्रा एः।”

१८ येशुइ लाःसी, “खुरा रा ङ्‍याः ङाःसाःला खेर्च्योले।”

१९ येशुइ मीःक्याला चाला तेःच्युसी। ओः तीङ्ला खुङगीइ ङाथाल खुरा रा ङीथाल ङ्‍याः लेःङ्सी, ओःले नाःम्खालीङछ्‍योले तादेरा कोन्ज्योला थुजीछे तेर्सी। खुङगीइ खुराक्या च्यासी ओःले लोबेनक्याला तेर्सी, ओःले लोबेनक्याइ खेर्ती मीःक्याला केःतेर्सी।

२० थाम्जेरकीइ डाङेन पेःदी साःसी। ओःले लोबेनक्याइ लाःक्योक पुःजुपक्या पाती चीङ्‍ङी तुःसी।

२१ ओःला साःगेनक्या पेःन्पीःजा रा पीःजाबाहेक ख्य्वा पीःजा चीग्रा हजार ङा जे एःके।

येशु छ्‍युखाला काःल्क्योक

(मर्कूस ६:४५-५६; यूहन्‍ना ६:१५-२१)

२२ ओः लेःगा पेःदी सीःङ्लुङम्याःपा येशुइ राःङगीइ लोबेनक्याला टुःला जादी खुङभन्दा तोःङ्ला फार्केनछ्‍योले सुङ लाःती लाःसी। तर खुङदी मीःइ पोर्चोमला बिदा मातेरथुप ओःलारा तेःसी।

२३ मीःक्याला बिदा तेर्मीःजीक खुङ राःङ चीग्रा रेःम्जेला काःङला काःल्सी। कुङ्मु छेसीमीःजीक येशु चीग्रा काःङला एःके।

२४ ओः तेःकासुथुप टुःदी सुःरलाःम्‍ले छोला तोबारा फार्ला लेप्‍ती एःके। तर टुःइ तोःङ्लाःम्‍ले ल्हाबा ओःङ्क्योक सोङ्‍गारा छ्‍युइ हादीइ टुःला छुर्ला रा फार्ला योःङ्सी।

२५ ङामु नुःपला येशु छ्‍युखाला डोदेरा लोबेनक्यासाःला ओःङ्सी।

२६ लोबेनक्याइ खुङला छ्‍युखाला काःल्क्योक थोङ्मीःजीक, खुङक्या माःङ्बुरा जीसी ओःले “दीखो नी हेन्डी इःङे!” लाःती जीबाइ चीरे तेङ्सी।

२७ ओःले येशुइ खेप चीगलारा लाःसी, “माःजी, ङाः इःङे, नासी पेःदो।”

२८ दीखो कोःदी पत्रुसकीइ लाःसी, “प्रभु, दीखो तेःन्दामरा ख्या इःङे लाःना, ङाःलाङ ख्यासाःलारा छ्‍युखाला ओःङेन आज्ञा ना।”

२९ येशुइ लाःसी, “स्यो ना ले!” पत्रुस टुःलाःम्‍ले पाःप्‍ती छ्‍युखाले पेःदी येशुसाःला डोगाला स्युःसी।

३० तर छ्‍योम्बो ल्हाबा ओःङ्क्योक थोङ्दी खुङ जीसी ओःले खुङ बीङ्‍गाला स्युःसी, ओःले “प्रभु, ङाःला सेन्च्युदो!” लाःती केताङ्सी।

३१ येशुइ खुङला खेप चीगलारा जुम्दी लाःसी, “खोइ ख्योइ सेमल्हुक लुक्योक, चीले पाःकेन पेःक्योक?”

३२ ओः तीङ्ला येशु पत्रुसङीमुरा टुःला जासी ओःले ल्हाबा छ्‍याबे तेःसी।

३३ टुःला एःक्योक लोबेनक्या थाम्जेरकीइ खुङगीइ तोःङ्ला खाप्लु क्याःप्‍ती लाःसी, “तेःन्दामरा ख्या नी कोन्ज्योइ पुः इःङे!”

३४ येशु लोबेनक्याङीमु छो तार्तीदी गनेसरेत लाःकेन ठाउँला पाःप्सी।

३५ ओःला ख्य्वापीःजाक्याइ येशुरा इःङे लाःती ङोःसेदीहाल्तीसी। ओः सोङ्‍गारा खुङक्याइ छुरफारकीइ थाम्जेर युःलक्याला लेःङ्‍गो ताङ्सी ओःले मीःक्याइ नेःपाक्याला येशुसाःला ख्योङ्सी।

३६ ओःले खुङक्याइ येशुला एःन्डु लाःतेरा वासी पेःसी, “ओः नेपाक्याला राःङगीइ केःलाइ सुःर चीग्रा एःनाङ देजे तेर।” ओःले खुङगीइ केःला देगेनक्या थाम्जेर टाःसी।

रीम ठीमक्याइ बारेला लोप्क्योक

(मर्कूस ७:१-१३)

१५

१ चीङ फारीसीक्या ओःले धर्मगुरुक्या यरूशलेम सहरलाःम्‍ले ओःङ्दी येशुला टीःसी,

२ “ख्याइ लोबेनक्याइ उःक्याइ फाफामुमीःजीक ङीःन्दी ओःङ्क्योक रीम ठीमक्या चीले मीःङीःन्बा? चीलेलाःना खुङक्याइ साःजे तोःङ्ला याःबुले लाःक्पा मीःठुए।”

३ येशुइ लेःन लोदी लाःसी, “ओःले ख्याक्यादी चीले कोन्ज्योइ आज्ञाला मीःङीन्बा ओःले राःङगीइ रीम ठीमला ङीःन्दी तेःकुबा?

४ चीलेलाःना कोन्ज्योइ एःन्डु लाःती एः, ‘राःङगीइ आबा आमाला सेःसा पेःदो’ ओःले ‘काँःदीइ राःङगीइ आबा आमाला खाम्सी क्याःप्‍पा, ओःखोला सेराकोःउए।’

५ तर ख्याक्याइ एःन्डु लाःकोइ, सुइयाङ राःङगीइ आबा आमाला, ‘तादो ख्याक्याला तेर्कोःन ताम ङाःइ कोन्ज्योला तेर्सीःङ्दी एः’ लाःसी लाःना,

६ खुङगीइदी राःङगीइ आबा आमाला सेःसा पेःमेःकोःउए। एःन्डुले ख्याक्या राःङगीइ रीम ठीमला ङीःन्दी कोन्ज्योइ आज्ञाला लेःगा म्याःक्योक जोउए।

७ ए खोक्नाक्या! कोन्ज्योइ लेःङ्‍गो तेर्केन यशैयाइ लाःक्योक ताम ख्याक्याला डीक्‍कोए,

८ ‘दी मीःक्याइ ङाःला खाइ चीग्रा सेःसा पेःउए,

तर खुङक्याइ सेमदी ङाःलाःम्‍ले माःङ्बुरा थारीङ्बु एः।

९ दीखुङक्याइ ङाःला तेःमेला मेःबा पेःउए,

चीलेलाःना खुङक्याइ मीःक्याइ जोक्योक ठीमक्या चीग्रा लोप्कोइ।’”

मीःक्याला असुद्ध जोगेन तामक्या

(मर्कूस ७:१४-२३)

१० ओः तीङ्ला येशुइ मीःइ पोर्चोमला के क्याःप्‍ती लाःसी, “ङाःइ ताम याःपेदी कोःदो ओःले सेदो।

११ मीःक्याइ खालाःम्‍ले साःगेन साःप्च्याइ खुङक्याला असुद्ध मेःजोए, तर खुङक्याइ खालाःम्‍ले थेङेन माःइबा तामक्याइ खुङक्याला असुद्ध जोउए।”

१२ ओःले लोबेनक्या खुङसाःला ओःङ्दी लाःसी, “ची ख्याइ छोर्पा, ख्याइ लाःक्योक तामगीइ पेःगासुना फारीसीक्या सीःताङ पेःदी एः?”

१३ येशुइ लाःसी, “नाःम्खालीङला तेःकेन ङाःइ आबा कोन्ज्योइ माचुक्योक थाम्जेर पुःङ चार्ङेमीःजीकरा पोगेन एः।

१४ खुङक्याइ बारेला तुःङाल माःबे, खुङक्या नी स्याःर्नाकक्याला तोःङ क्याःप्केन स्याःर्नाकक्या इःङे। स्याःर्नाक चीगकीइ राःङ्सा स्याःर्नाकला तोःङ क्याःप्सी लाःना ङीक्‍कार होपला स्युःउए।”

१५ पत्रुसकीइ लाःसी, “मीःक्याइ खालाःम्‍ले साःगेन साःप्च्याइ खुङक्याला असुद्ध मेःजोए लाःकेन पेदामगीइ लेःन ची इःम्बा ङीःला लोप्‍तेर।”

१६ येशुइ लाःसी, “ची ख्याक्या ताःरुङ मेसेबा?

१७ ची ख्याक्याइ छोर्ती म्याःपा रा, मीःइ खालाःम्‍ले साःगेन स्याः नी ओःखो टोःपाला लेप्कोइ ओःले ओः तीङ्ला ओःखो जुबुनाःङ्ले फीला थेङ्दी डोउए?

१८ तर मीःइ खालाःम्‍ले थेङेन तामक्या खुङगीइ सेम नाःङ्ले थेङ्‍गोइ। दीखोरा तामगीइ मीःला असुद्ध जोउए।

१९ चीलेलाःना मीःइ सेम नाःङ्ले माःरीक्पा ठीवाक्या, मीः सेचे, थाम्जेर खालेइ व्यभिचार पेःजे, कुजे, स्योप क्याःप्चे ओःले राःङ्साक्याइ बारेला माःरीक्पा ताम लाःचे माःताक्पा च्याःङ्जे च्योःङ्‍रा तामक्या थेङ्‍गुए।

२० दी तामक्याइरा मीःला असुद्ध जोउए। तर लाःक्पा माःठुबा साःगासुना नी मीः असुद्ध मेःयुङए!”

कानानी पेःन्पीःजा चीगकीइ सेमल्हुक लुक्योक

(मर्कूस ७:२४-३०)

२१ येशु ओः ठाउँ पोर्ती टुरोस रा सीदोन सहरकीइ छुरफारला काःल्सी।

२२ ओःला तेःकेन मेःन्दा चीग कानानी पेःन्पीःजा ओःङ्दी केताङ्देरा लाःसी, “ए प्रभु, दाउदकीइ पुः, ङाःला नीङ च्योःदो! ङाःइ पोःमोला हेन्डीइ माःङ्बुरा तुःक्पु तेर्ती एः।”

२३ तर येशुइ खुङला चीङ लेःन मालो। ओःले खुङगीइ लोबेनक्या ओःङ्दी खुङला वासी पेःसी, “दीखो पेःन्पीःजाला ताङ्तेर। खुङ नी केताङ्देरा उःइ तीङ तीङ्ला ओःङ्देरा एः!”

२४ येशुइ लाःसी, “ङाःला नी तोर्क्योक लुःकक्या च्योःङ्‍रा काःल्क्योक इस्राएली क्युःपाइ मीःक्याइ लागी चीग्रा ताङ्क्योक इःङे।”

२५ तर दीखो कोःदी ओः पेःन्पीःजा येशुइ तोःङ्ला खाप्लु क्याःप्‍ती लाःसी, “ए प्रभु, ङाःला रोः पेःदो।”

२६ तर येशुइ लाःसी, “राःङगीइ पीःजाक्याइ साःगेन स्याः फ्रोदी खीक्याला† क्युर्तेर्चे डीक्पु मीःङे।”

२७ ओःले ओः पेःन्पीःजाइ लाःसी, “इःङे प्रभु, तर खीक्याइयाङ नी राःङगीइ ताःक्पुइ च्योर्तेनखाले ताःप्क्योक पुःजुक्या साःउए।”

२८ ओःले येशुइ खुङला लाःसी, “ए आजी, ख्याइ सेमल्हुक छ्‍योम्बो दु। ख्योइ सेम पेःक्योक च्योःङ्‍रारा ख्योइ लागी काःल्ज्युक।” ओः तीङ्ला ओः तेःकासुरा खुङगीइ पोःमो टाःसी।

येशुइ माःङ्बुरा मीःक्याला टाःच्युक्योक

२९ येशु ओः ठाउँ पोर्ती गालील छोइ सुःरले पेःदी काःल्सी। ओःले खुङ याःर्ला काःङ् चीगला काःल्सी ओःले साला तेःसी।

३० मीःइ छ्‍योम्बो पोर्चोम चीग खुङसाःला ओःङ्सी, ओःले खुङक्याइ स्याःल्ठाकक्या, मी मेःथेङेन्दी, चा खोङ्क्योकक्या, लेम्बा ओःले राःङ्सा माःङ्बुरा नेःपाक्या ख्योङ्दी ओःङ्सी। खुङक्याइ ओः नेःपाक्याला येशुइ तोःङ्ला ज्यातेर्सी ओःले येशुइ खुङक्याला टाःच्युसी।

३१ लेम्बाक्या ताम लाःकाला स्युःसी, चा खोङ्क्योकक्या याःबु काःल्सी, स्याःल्ठाक्याकक्या डोगाला स्युःसी ओःले मी मेःथोङेनक्या थोङेन्दी काःल्सी। दीखो थोङ्‍दी मीःक्या याःमाछाक नेसी ओःले खुङक्याइ इस्राएगीइ कोन्ज्योला प्रशंसा पेःसी।

येशुइ हाजार सीः मीःक्याला साःजे तेर्क्योक

(मर्कूस ८:१-१०)

३२ येशुइ राःङगीइ लोबेनक्याला केक्याःप्‍ती लाःसी, “दी मीःक्याला थोङ्दी ङाःला निङ च्योःसी। दीखोक्या ङाःङीमु तेःक्योक तीःरीङ ङीःमा सुम काःल्सीःङ्सी, ताः दी खुङक्याइ साःगेन स्याःक्याङ सीःङ्दी एः। दी खुङक्याला तोःपा तोबारा ताङ्जेला ङाःला सेम थेती म्याः, मीःङे लाःना नी खुङक्या खीमला डोदेरा पेःगासुना लाःमलारा तोःपा तोबाइ लुङला डोडो।”

३३ लोबेनक्याइ लाःसी, “एःजेइ छ्‍योम्बो मीःइ पोर्चोमला साःजे तेर्चेला दी काम्बु साला काःलाःम्‍ले साःप्च्या ख्योङेन्दी?”

३४ येशुइ खुङक्याला लाःसी, “ख्योक्याङीमु काःजे थाल खुरा एःपा?” खुङक्याइ लाःसी, “तीःनथाल खुरा ओःले तीबीचीग छीमीछीमी ङ्‍याः एः।”

३५ ओःले येशुइ मीःक्याला थाङला तेःच्युसी।

३६ खुङगीइ ओः तीःनथाल खुरा ओःले ङ्‍याःक्या लेःङ्दी कोन्ज्योला थुजीछे तेर्मीःजीक च्यादी लोबेनक्याला तेर्सी, ओःले लोबेनक्याइ मीःक्याला केःतेर्सी।

३७ खुङक्या थाम्जेरकीइ डाङेनथुप साःसी। ओःले ल्हाक्योक पुःजुपक्या लोबेनक्याइ पाती तीःन तुःसी।

३८ ओःला साःगेन्दी पेःन्पीःजा रा पीःजाक्याबाहेक ख्य्वा पीःजाक्या चीग्रा हजार सीः एःके।

३९ ओः तीङ्ला येशुइ ओः मीःक्याला बिदा तेर्सी। ओःले खुङदी टुःला जादी मगादान लाःकेन क्षेत्रला काःल्सी।

† 

१५:२६ खीक्याला दीला “पीःजाक्या” लाःती यहुदी मीःक्याला लाःक्योक इःङे। ओःले ओः तेःकासु, यहुदीक्याइ खुङक्याइ छीबा क्युःपाइ मीःक्याला “खीक्या” लाःती लाःकुके।

याःमाछाककीइ चुःन्डुल लाङ्क्योक

(मर्कूस ८:११-१३; लूका १२:५४-५६)

१६

१ चीङ फारीसीक्या ओःले सदुकीक्या येशुसाःला ओःङ्सी ओःले खुङला जाँज लेःङ्जेला नाःम्खालीङलाःम्‍ले चुःन्डुल चीग तेङ्तेर लाःती लाःङ्सी।

२ तर येशुइ खुङक्याला लेःन लोदी लाःसी, “कुःङ्से काःल्मीःजीक ख्याक्याइ लाःकोइ, ‘ङार्तो ङीःमा स्यार्केन दुबा लाःती लाःकोइ, चीलेलाःना नाःम्सार्गा माःर्मु एः।’

३ ओःले ङामुरा ख्योक्याइ लाःकुए, ‘नाःम्सार्गा माःर्मु रा नाकचुःक दु, तीःरीङ नी नाम क्याःप्केन दु’ लाःकोइ। एःन्डुले ख्याक्याइ नाःम्सार्गा तादी ङीःमा काःन्डुबा ओःङेन दुबा सेखुउए लाःना, ताःसे ची काःल्देरा एःपा ओः तामक्याइ लेःन चीले मासेक्योक?

४ दाङ तीःरीङगीइ दी मीःक्या काःजे माःताक्पा ओःले सेम ल्हुक मीलुगेन्दी एः! ख्याक्याइ ङाःला चुःन्डुल लाःङ्‍गुए, तर कोन्ज्योइ लेःङ्‍गो तेर्केन्दी योनाला काःल्क्योक चुःन्डुलबाहेक राःङ्सा चुःन्डुल ख्योक्याइ ताजे मेःज्योर्केन एः।” ओः तीङ्ला येशुइ खुङक्याला पोःर्ती ओःलाःम्‍ले काःल्सी।

फारीसी रा सदुकीक्याइ खमिर

(मर्कूस ८:१४-२१)

५ येशु ओःले खुङगीइ लोबेनक्या छोइ फार्केनला लेप्कासुना खुङगीइ लोनेनक्याइ खुरा ख्योङ्जे टेःम्बा चेःतु।

६ येशुइ खुङक्याला लाःसी, “फारीसीक्या ओःले सदुकीक्याइ खमिरलाःम्‍ले च्यागाताःक्पु पेःदी तेः।”

७ लोबेनक्याइ चीगकीइ राःङ्साङीमु ताम लाःकाला स्युःसी, “उःइ खुरा माःख्योङ्‍गारा खुङगीइ एःन्डु लाःक्योक इःङ्स्वाँ।”

८ राःङगीइ लोबेनक्याइ एःन्डुले ताम लाःक्योक छोर्मीःजीक येशुइ खुङक्याला लाःसी, “ख्योक्याइ खुरा माःख्योङ लाःती चीले चीगकीइ राःङ्साङीमु ताम लाःकुबा? खोइ ख्योक्याइ सेमल्हुक लुक्योक?

९ ख्योक्याइ ताःरुङ सेदी म्याःपा? हजार ङा मीःला ङाथाल खुरा च्यादी साःजे तेर्कासुना ल्हाक्योक पुःजुपक्या ख्योक्याइ पाती काःजे तुःदी एःके? ची ओःखो टेःम्बा चेःपा?

१० ओःले तीःनथाल खुरा हजार सीः मीःक्याला साःजे तेर्कासुना ल्हाक्योक पुःजुपक्या पाती काःजे तुःबा? ची ओःखो टेःम्बा चेःपा?

११ ङाःइ ख्योक्याला खुराइ बारेला लाःक्योक मीःङे लाःती ख्योक्या चीले मेसेबा? तर फारीसीक्या ओःले सदुकीक्याइ खमिरलाःम्‍ले थेजुप पेःदो लाःती लाःक्योक इःङे।”

१२ ओःलेका लोबेनक्याइ सेसी, खुङगीइ खुरा फोर्च्युगेन खमिरलाःम्‍ले थर्ती तेः लाःक्योक मीःङेनदुबा तर खुङगीइ नी फारीसीक्या ओःले सदुकीक्याइ लोप्केन शिक्षालाःम्‍ले का थार्ती तेः लाःक्योक दुबा।

येशु सु इःम्बा?

(मर्कूस ८:२७-३०; लूका ९:१८-२१)

१३ येशु कैसरिया फिलिप्पीइ छेत्रला ओःङ्‍मीःजीक, खुङगीइ राःङगीइ लोबेनक्याला टीःसी, “मीःक्याइ ङाः मीःइ पुःला सु इःङे लाःती लाःकुदुबा?”

१४ लोबेनक्याइ लाःसी, “लाःलेगीइ ख्याला बप्‍तिस्मा तेर्केन यूहन्‍ना इःङे लाःकुदु, काःजेइदी एलिया इःङे लाःकुदु, ओःले काःजेइदी यर्मिया इःन्स्वाँ की कोन्ज्योइ लेःङ्‍गो तेर्केन्दी काःन्दीङ इःङ्स्वाँ लाःकुदु।”

१५ येशुइ लाःसी, “ओःले ख्योक्याइदी ङाःला सु इःङे लाःकुबाले?”

१६ सिमोन पत्रुसकीइ लाःसी, “ख्या सोम्बो कोन्ज्योइ पुः, थार्च्युगेन ख्रीष्ट इःङे।”

१७ येशुइ खुङला लाःसी, “ए योनाइ पुः सिमोन, ख्योइ काःजे मोलाम ज्योर्ती एः! दी ताम ख्योइ मीःलाःम्‍ले कोःदी लाःक्योक मीःङे, दीखो नी नाःम्खालीङला तेःकेन ङाःइ आबा कोन्ज्योइ ख्योला तेर्क्योक इःङे।

१८ ताः ङाः ख्योला लाःके, ख्यो पत्रुस† इःङे। ङाः ङाःइ कोःम्सा दी चट्टानखाला जोगे, ओःले ङ्‍याल्वाइ ल्हेइ दीखोला क्याःल्जे मीःखुगेन एः।

१९ नाःम्खालीङगीइ क्याःल्खापकीइ दीमीकक्या ङाः ख्योइ लाःक्पाला तेर्के। ख्योइ दी साजाम्बुलीङला ची ताःम्बा, ओःखो नाःम्खालीङलाङ ताःम्ङेन एः, ओःले ख्योइ दी साजाम्बुलीङला ची ताङ्बा ओःखो नाःम्खालीङलाङ ताङेन एः।”

२० ओः तीङ्ला खुङगीइ लोबेनक्याला खुङ थार्च्युगेन ख्रीष्ट इःङे लाःती सुलाङ माःलाप लाःती चोक्पो आज्ञा तेर्सी।

येशुइ राःङ सीगेन बारेला लाःक्योक

(मर्कूस ८:३१-३३; लूका ९:२२)

२१ ओःमीःजीक तीङ्ला येशुइ राःङगीइ खुर्कोन तुःक्पुइ बारेला राःङगीइ लोबेक्याला थेकारा लाःकाला स्युःसी। खुङगीइ लाःसी, “ङाः यरूशलेमला डोराकोःउए ओःले छेस्यो मीःक्यालाःम्‍ले, छेस्यो पुजाहारीक्या ओःले धर्मगुरुक्यालाःम्‍ले माःङ्बुरा तुःक्पु ज्योर्केन एः। ओःले ङाःला सेकेन एः, तर ङीःमा सुम तीङ्ला ङाः सीक्योकलाःम्‍ले सोम्बो लोःगेन एः।”

२२ पत्रुसकीइ खुङला छ्‍योचीगले खेर्ती केताङ्‍गाला स्युःसी, “कोन्ज्योइ एःन्डु माःबेज्युक, प्रभु! ख्याला ओःन्डुबा नाःमाङ माःयोःङ्ज्युक।”

२३ तर येशु पत्रुसछ्‍योले लोःदी लाःसी, “ए शैतान, ङाःइ तोःङ्लाःम्‍ले सुङ! ख्यो ङाःइ लागी बाधा इःङे, चीलेलाःना ख्योइ कोन्ज्योइ च्योःङ्‍रा ठीवा मेसालए, तर मीःइ च्योःङ्‍रा ठीवा साल्गुए।”

लोबेनगीइ खुर्कोन तुःक्पु

(मर्कूस ८:३४–९:१; लूका ९:२३-२७)

२४ ओःले येशुइ राःङगीइ लोबेनक्याला लाःसी, “सुङ ङाःइ लोबेन ओःङेन सेम पेःउए लाःना, खुङगीइ राःङलारा टेःम्बा साल्ज्युक, ओःले राःङगीइ क्रुस खुर्ती† ङाःइ तीङ्ला ओःङ्ज्युक।

२५ चीलेलाःना काःखोइ राःङगीइ मीःली सेन्च्युजे छोल्गुबा, ओःखोइ मेःपोन मीःली सीच्युगेन एः, तर काःखोइ राःङगीइ मीःली ङाःइ लागी सीच्युबा, ओःखोइ मेःपोन मीःली ज्योर्केन एः।

२६ मीःइ थाम्जेर जाम्बुलीङरा राःङगीइ लाःक्पाला लेःङ्नाङ राःङगीइ मेःपोन मीःलीदी सीच्युसी लाःना, खुङला ची क्युःक्सो काःल्बा रा? चीलेलाःना खुङगीइ सीच्युक्योक मेःपोन मीःली फीर्च्या लोदी ख्योङ्जेला राःङ्सा चीङ ताम एःपा रा?

२७ चीलेलाःना ङाः मीःइ पुः ङाःइ आबाइ महिमाला ङाःइ स्वर्गदुतक्याङीमु ओःङेन एः, ओःले ओः तेःकासु ङाःइ थाम्जेर मीःक्याला खुङक्या राःङ राःङगीइ पेःक्योक लेःगाअनुसार तेर्केन एः।

२८ तेःन्दामरा ङाः ख्योक्याला लाःके, दीला एःक्योक मेःन्दा काःजेइ ङाः मीःइ पुःला ङाःइ क्याःल्खापला ओःङ्क्योक माःथोङथुप खुङक्या मीसीगेन एः।”

† 

१६:१८ पत्रुस पत्रुस लाःक्योकदी छ्‍योम्बो तोः इःङे।

† 

१६:२४ क्रुस खुर्ती क्रुस खुर्चे लाःक्योकदी येशुइ लागी तुःक्पु खुर्चे ओःले सीकोःनाङ सीजे तयार डोगेन्दी इःङे।

येशुइ जुबु राःङ्सारा काःल्क्योक

(मर्कूस ९:२-१३; लूका ९:२८-३६)

१७

१ ङीःमा टुःक तीङ्ला येशुइ पत्रुस, याकुब ओःले खुङगीइ नोः यूहन्‍नाला राःङङीमुरा खेर्ती खुङक्या चीग्रा थोम्बो काःङ्ला काःल्सी।

२ युःला लेःप्मीःजीक लोबेनक्याइ तासुना तासुनारा येशुइ जुबु राःङ्सारा काःल्सी। खुङगीइ छेन्दा ङीःमा च्योःङ्‍रा चाम्कीइ तीगाला स्युःसी ओःले खुङगीइ केःलाङ मीरा खेर्केन पेःदी कार्मु काःल्सी।

३ ओःले खेपचीगलारा मोशा रा एलिया थोङ्सी ओःले खुङक्या येशुङीमु ताम लाःकाला स्युःसी।†

४ दीखो थोङ्दी पत्रुसकीइ येशुला लाःसी, “ए प्रभु, उः दीला एःक्योक याःबु काःल्दु। ख्याला सेम एःना ङाः दीला सुमथाल कोःरी जोगे, चीग ख्याला, चीग मोशाला ओःले चीग एलीयाला।”

५ खुङ एःन्डुले ताम लाःतेरा एःकासुना चम्किलो मुक्पा ओःङ्सी ओःले ओःखोइ टीःप्सोककीइ खुङक्याला उप्सी, ओःले मुक्पालाःम्‍ले एःन्डुबा के ओःङ्सी, “दीखो ङाःइ च्याःम्बु पेःक्योक पुः इःङे, दीखोङीमु ङाः माःङ्बुरा केःदाङ एः। खुङगीइ लाःक्योक कोःदो ओःले ङीःन्दो।”

६ लोबेनक्याइ दी के कोःमीःजीक, खुङक्या माःङ्बुरा जीसी ओःले साला खाप्लु क्याःप्सी।

७ तर येशु ओःङ्दी खुङक्याला देदी लाःसी, “याःर्ला लोःङ, माःजी।”

८ ओःले खुङक्या याःर्ला तागासुना नी ओःला येशु बाहेक राःङ्सा सुलाङ माःथोङ।

९ काःङलाःम्‍ले थुलला पाःप्‍तेरा एःकासुना येशुइ खुङक्याला लाःसी, “तादो, ङाः मीःइ पुः सीक्योकलाःम्‍ले सोम्बो माःलोथुप ख्योक्याइ थोङ्क्योक दी तामगीइ बारेला सुलाङ माःलाप।”

१० लोबेनक्याइ येशुला टीःसी, “धर्मगुरुक्याइ चीले एलिया थार्च्युगेन ख्रीष्टभन्दा तोःङ्ला ओःङ्‍कोःउए लाःकुबा?”

११ खुङगीइ लोबेनक्याला लाःसी, “एलिया तेःन्दामरा ओःङ्‍कोःउए, ओःले खुङगीइ थाम्जेर तामक्या फीर्च्या टीगेन एः।

१२ तर ङाः ख्योक्याला लाःके, एलिया तोःङ्लारा ओःङ्सीःङ्दी एः, ओःले मीःक्याइ खुङला ङोःमासे, तर खुङक्याइ एलियाला ची सेम थेपा ओःखोरा पेःसी। ओःन्डुलेरा ङाः मीःइ पुःलाङ खुङक्याइ तुःक्पु तेर्केन एः।”

१३ ओः तीङ्ला येशुइ बप्‍तिस्मा तेर्केन यूहन्‍नाइ बारेला ताम लाःक्योक दुबा लाःती लोबेनक्याइ सेसी।

येशुइ हेन्डी क्याःप्क्योक स्याराला टाःच्युक्योक

(मर्कूस ९:१४-२९; लूका ९:३७-४३)

१४ ओःले येशु राःङगीइ मेःन्दा सुम लोबेनक्याङीमु मीःइ पोर्चोम एःक्योक ठाउँला लोःदी ओःङ्‍गासुना, मेःराङ चीग मीःइ येशुइ तोःङ्ला पीमु चुसी,

१५ ओःले लाःसी, “प्रभु, ङाःइ पुःखाला नीङ च्योःतेर, चीलेलाःना ओःखोला छारे नाःजा क्याःप्‍ती एः, ओःले माःङ्बुरा तुःक्पु ज्योर्तेरा एः। ओःखो नाःम चीग मेःला स्युःउए, नाःम चीग छ्‍युला स्युःउए।

१६ ङाःइ खोला ख्याइ लोबेनक्यासाःला ख्योङ्सी, तर खुङक्याइ ओःखोला टाःच्युमाःखु।”

१७ येशुइ लाःसी, “ए सेमल्हुक मीलुगेन्दी ओःले माःताक्पा मीःक्या, नाःमथुप ङाः ख्याक्याङीमु तेःचे? नाःमथुप ङाःइ ख्याक्याङीमु साइतीगा? ओःखोला दीला ङाःसाःला खेर्च्यो।”

१८ येशुइ ओः हेन्डीला हाप्स्याल तेङ्सी, ओःले हेन्डी ओःखोलाःम्‍ले थेङ्दी काःल्सी। ओःले ओःखो स्यारा ओः तेकासुरा टाःसी।

१९ ओःले लोबेनक्या येशुसाःला ओःङ्सी ओःले खाजुम्बाले टीःसी, “ङीःक्याइ ओः हेन्डीला चीले तेङ्जे माःखुबा?”

२० येशुइ लाःसी, “ख्योक्याइ माःङ्बु सेमल्हुक मालुक्योक सोङ्‍गारा इःङे। तेःन्दामरा ङाः ख्योक्याला लाःके, ख्योक्याङीमु पाल्गाइ बुदी चीगजे छ्‍योम्बो सेम ल्हुक लुसीलाःना दी काःङ्ला दीलाःम्‍ले फार्ला सुङ लाःसी लाःनाङ, दीखो डोगेन एः। ख्योक्याइ चीङ पेःजे खुगेन एः।

२१ [तर एःन्डुबा खालगीइ हेन्डीदी प्रार्थना ओःले खाचाङ्मा तेःती चीग्रा तेङ्जे खुउए।”]†

येशुइ फीर्च्या राःङ सीगेन बारेला लाःक्योक

(मर्कूस ९:३०-३२; लूका ९:४३-४५)

२२ येशु ओःले थाम्जेर लोबेनक्या गालील क्षेत्रला जोम्मीःजीक, येशुइ खुङक्याला लाःसी, “ताः ङाः मीःइ पुःला जुम्दी मीःक्याइ लाःक्पाला तेर्केन एः।

२३ खुङक्याइ ङाःला सेकेन एः, तर ङीःमा सुम तीङ्ला ङाः फीर्च्या सीक्योकलाःम्‍ले सोम्बो ओःङेन एः।” दीखो ताम कोःदी लोबेनक्याइ सेमला माःङ्बुरा तुःङाल काःल्सी।

येशुइ मन्दिरकीइ च्याल्गो च्याल्क्योक

२४ येशु ओःले खुङगीइ लोबेनक्या कफर्नहुमला ओःङ्मीःजीक, कोन्ज्योइ मन्दिरकीइ च्याल्गो तुःगेनक्याइ ओःङ्दी पत्रुसला टीःसी, “ची ख्याक्याइ गुरुइ कोन्ज्योइ मन्दिरकीइ च्याल्गो मेच्याल्बा?”†

२५ खुङगीइ लाःसी, “चीले मेच्याल्गेरा, च्याल्गोइ।”

पत्रुस खीमला स्युःमीःजीक येशुइ तोःङ्ला लाःसी, “सिमोन, ख्योइ ची ठीवा साल्गुबा? जाम्बुलीङगीइ क्याःल्बुक्याइ च्याल्गो सुलाःम्‍ले तुःउबा? राःङगीइ खीमगीइ फेबेक्यालाःम्‍ले की राःङ्सा मीःक्यालाःम्‍ले†?”

२६ पत्रुसकीइ लेःन लोदी लाःसी, “राःङ्सा मीःक्यालाःम्‍ले।” येशुइ खुङला लाःसी, “ओःन्डु इःङे लाःना खुङगीइ राःङगीइ खीमगीइ फेबेक्याइ नी च्याल्मेःकोन दु।

२७ तर खुङक्या उःक्याङीमु सीःताङ माःबेज्युक। ओः सोङ्‍गारा छोला सुङ ओःले बल्छी क्योःप, ओःले तोःङ्ला पार्तीक्योक ङ्‍याः तेङ्दी ओःखोइ खा फ्यादो, ओःले ख्योइ ङुलगीइ टाङ्‍गा चीग डेबा ज्योर्केन एः। ओःखो खेर्ती ख्यो रा ङाः ङीक्‍कारकीइ च्याल्गो च्याल्तेर।”

† 

१७:३ कोन्ज्योइ मोसाला इस्राएलीक्याला तेर्चेला छेइ ठीम तेर्सी। ओःले एलियादी कोन्ज्योइ लेःङ्‍गो तेर्केनक्यानाःङ्ला थाम्जेर भन्दा छ्‍योम्बो एःके। ओः मेःन्दा ङीःइ कोन्ज्यो राःङ ओःले मीःक्याइ कील्‍ला पेःक्योक तोःङगीइ ताःम्ज्या इःङे, ओः ताःम्ज्या दी छेइ ठीम ओःले कोन्ज्योइ लेःङ्‍गो तेर्केनक्या।

† 

१७:२१ काःजे ग्रीक तामगीइ तोःङ्‍गीइ कोन्ज्योइ छेला दीखो पद म्याः।

† 

१७:२४ थाम्जेर यहुदी ख्य्वापीःजाक्याइ यरूशलेमला एःक्योक कोन्ज्योइ मन्दिरला कोःकेन खर्चइ लागी च्याल्गो च्याल्कोःउके।

† 

१७:२५ राःङ्सा मीःक्यालाःम्‍ले ओः तेःकासु, क्याःल्बुक्याइ राःङगीइ क्याःल्खापकीइ मीःक्या ओःले क्याःल्दी ख्योङ्क्योक क्याःल्खापकीइ मीःइक्यालाःम्‍ले च्याल्गो तुःउके। तर खुङक्याइ नाःमाङ राःङगीइ खीमगीइ फेबेक्यालाःम्‍ले मीःतुके।

थाम्जेरभन्दा छ्‍योम्बो सु इःङे?

(मर्कूस ९:३३-३७; लूका ९:४६-४८)

१८

१ ओः तेःकासु लोबेनक्या येशुसाःला ओःङ्‍दी टीःसी, “नाःम्खालीङगीइ क्याःल्खापला थाम्जेरभन्दा छ्‍योम्बो सु इःङे?”

२ खुङगीइ छीमी पीःजा चीगला केक्याःप्‍ती खुङक्याइ किल्‍ला लाःङ्च्युसी,

३ ओःले लाःसी, “तेःन्दामरा ङाः ख्योक्याला लाःके, राःङगीइ सेम दी छीमी पीःजाइदी च्योःङ्‍रा माःजोथुप, ख्योक्या नाःमाङ नाःम्खालीङगीइ क्याःल्खापला स्युःजे मेःज्योर्केन एः।

४ ओः सोङ्‍गारा राःङला दीखो पीःजा च्योःङ्‍रा याङ्छाबु जोगेन मीःरा नाःम्खालीङगीइ क्याःल्खापला थाम्जरेभन्दा छ्‍योम्बो ओःङेन एः।

५ ओःले ङाःइ मीःनला एःन्डुबा पीःजाला तोःङ्ज्याङ पेःगेन्दीइ ङाःलाङ तोःङ्ज्याङ पेःउए।

लाःयोला फासाइतीगेन तामक्या

(मर्कूस ९:४२-४८; लूका १७:१-२)

६ “सुइयाङ ङाःला सेमल्हुक लुगेन दी छ्‍यामेक्याला लाःयो पेःच्युसी लाःना, ओःखोइ जीङ्बाला छ्‍योम्बो लाःगोर प्याङ्दी चाङ्बुला क्युर्तेर्ना याःबु ओःङे।

७ दी जाम्बुलीङला धिक्‍कार, चीलेलाःना मीःक्याला लाःयो पेःच्युगेन तामक्या दीला माःङ्बुरा एः। लाःयो पेःच्युगेन एःन्डुबा तामक्या नी ओःङ्‍गोइ, तर काःखोइ राःङ्साला लाःयोला फासाइतीबा ओःखोला काःन्डुबा जीबालाःङ्जे च्योःङ्‍रा ओःङेन एः!

८ “ख्योइ लाःक्पा की काःङ्बाइ ख्योला लाःयो पेःच्युए लाःना ओःखोला तुप्‍ती क्युर्तेर। ङीक्‍कार लाःक्पा काङ्बा एःती ङ्‍याल्वाइ नाःमाङ मीसीगेन मेःला लेप्चेभन्दा नी लाःक्पा चीग ओःले काङ्बा चीग एःती मेःपोन मीःलीला स्युःजे ख्योइ लागी याःबु इःङे।

९ ख्योइ मीइ ख्योला लाःयो पेःच्युए लाःना ओःखोला तेङ्दी क्युर्तेर। ङीक्‍कार मी एःती ङ्‍याल्वाला स्युःजेभन्दा मी चीग एःती मेःपोन मीःलीला स्युःजे ख्योइ लागी याःबु इःङे।

तोर्क्योक लुःककीइ पेदाम

(लूका १५:३-७)

१० “च्यागाताःक्पु पेःदी तेः, ख्याक्याइ दी छीमीक्या नाःङ्ला मेःराङ चीगलाङ ङ्‍याप्च्युक माःबे, चीलेलाःना ङाः ख्याक्याला लाःके, खुङक्याला ताजेला स्वर्गदुतक्या नाःम्खालीङला तेःकेन ङाःइ आबा कोन्ज्योइ तोःङ्लारा एः।

११ चीलेलाःना ङाः मीःइ पुः नी तोर्क्योक मीःक्याला थार्च्युजेला ओःङ्क्योक इःङे।†

१२ “ख्याक्याइ ची ठीवा साल्गुबा? क्याः चीग लुःक एःकेन मीःइ चीग तोर्सीलाःना ओःखोइ ची पेःउस्वाँ? ओःखोइ खाल सीः रा चीर्कुःथाल लुःकक्याला छोसालारा पोःर्ती ओः तोर्क्योकला माःफ्रेथुप मेःछोल्बा रा?

१३ ओःखोला फ्रेमीःजीक खाल सीः रा चीर्कुःथाल मातोर्क्योक लुःकक्याइ लागी भन्दाङ फ्रेक्योक लुःक चीगकीइ लागी खुङ माःङ्बुरा केःदाङ ओःङेन एः।

१४ एःन्डुलेरा नाःम्खालीङला तेःकेन ख्याक्याइ आबा कोन्ज्योइयाङ दीखो छीमीक्या नाःङ्ला सुङ मातोर्च्युक लाःकोइ।

सुइयाङ लाःयो पेःगासुना

(लूका १७:३)

१५ “प्रभुला सेमल्हुक लुगेन मेःन्दा चीगकीइ ख्योइ विरुद्धला लाःयो पेःसी लाःना, खुङ चीग्रा चीग एःकासु खुङगीइ लाःयो पेःदी एः लाःती लाःतेर। खुङगीइ ख्योइ ताम कोःसीलाःना, खुङ ख्यो राःङगीइदी काःल्सी।

१६ तर ओःखोइ ख्योइ ताम माःको लाःना राःङङीमु राःङ्सा मेःन्दा चीग-ङी मीःक्या ङीमुरा खेर्ती सुङ चीलेलाःना छेइ पेज्याला लाःक्योक च्योःङ्‍रारा, थाम्जेर च्याःङ्क्योक माःताक्पाक्यादी तेःन्दामरा इःङे लाःती मेःन्दा ङी सुम साक्षीक्याइ प्रमाण तेर्कोःउए।

१७ ओःजे पेःदीङ ख्योक्याइ ताम खोइ माःको लाःना, कोःम्साला काःल्दी ख्योइ थाम्जेर ताम लाःतेर। ओःले खुङक्याइ तामाङ ओःखोइ माःको लाःना खोला कोन्ज्योला सेमल्हुक मीलुगेन्दी ओःले च्याल्गो तुःगेन्दीला च्योःङ्‍रा पेःदी पोःर्तेर।

१८ “तेःन्दामरा ङाः ख्याक्याला लाःके, ख्योक्याइ दी साजाम्बुलीङला ची ताःम्बा, ओःखो नाःम्खालीङलाङ ताःम्ङेन एः। ओःले ख्योक्याइ दी साजाम्बुलीङला ची ताङ्बा, ओःखो नाःम्खालीङलाङ ताङेन एः।

१९ ओःले ङाः ख्योक्याला फीर्च्या लाःके, दी साजाम्बुलीङला ख्योक्या मेःन्दा ङी डीक्‍ती चीङ लाङ्सी लाःना, ओःखो नाःम्खालीङला तेःकेन ङाःइ आबा कोन्ज्योइ ख्योक्याला ओःखो तेर्केन एः,

२० चीलेलाःना काःला मेःन्दा ङी सुम ङाःइ मीःनला जोम्बा, ङाः खुङक्याइ ङीमु ओःङेन एः।”

क्षेमा मेतेर्केन लाबुइ पेदाम

(लूका १७:४)

२१ ओःले पत्रुस येशुसाःला ओःङ्दी लाःसी, “प्रभु, सुइयाङ ङाःइ विरुद्धला माःताक्पा पेःदीरा तेःसी लाःना ओःखोला ङाःइ काःजे खेप क्षमा तेर्कोःउबा? खेप तीःनथुप?”

२२ येशुइ खुङला लाःसी, “ङाः ख्योला लाःके, खेप तीःन मीःङे, तर खालसुम रा च्युप्‍तीःन खेप क्षमा तेर्कोःउए।

२३ चीलेलाःना नाःम्खालीङगीइ क्याःल्खाप मेराःङ चीग क्याःल्बु च्योःङ्‍रा इःङे, खुङगीइ राःङगीइ लाबुक्याङीमु हिसाब लेःङेन सेम पेःसी।

२४ ओः क्याःल्बुइ हिसाब लेङ्जेला हजार च्यु सेरकीइ टाङ्‍गा डेबा पेःलेन खेर्केन मेःराङ चीगला खुङसाःला ख्योङ्सी।

२५ तर ओः मीःङीमु पेःलेन च्याल्गेन डेबा म्याःके। ओः सोङ्‍गारा ओः क्याःल्बुइ खोला, खोइ पेःमे, पुःपोःमोक्या ओःले खोङीमु एःक्योक थाम्जेर क्युःक्या चोङ्दी खोइ च्याल्कोःन पेःलेन लाङ्दो लाःती राःङगीइ लाबुक्याला आज्ञा तेर्सी।

२६ ओः मीःइ क्याःल्बुइ तोःङ्ला पीमु चुदी वासी पेःसी, ‘ताःक्पु, चीङ ङीःमाथुप कुःतेर्ना, ङाः थाम्जेर पेःलेन च्याल्गे।’

२७ क्याःल्बुइ सेमला नीङ च्योःदी ओःङ्सी ओःले खुङगीइ खोइ थाम्जेर पेःलेनक्या माफ पेःतेर्सी ओःले खुङला ताङ्तेर्सी।

२८ “तर ओः मीः थेङ्दी डोगासुना राःङगीइ रोः लाबुक्या नाःङ्ला मेःराङ चीगला फ्रेसी, खुङला ओःखोइ क्याः चीग ङुलगीइ टाङ्‍गा डेबाइ पेःलेन एःके। ओः मीःइ खुङला जीङ्बाला जुम्दी लाःसी, ‘ख्योइ ङाःइ पेःलेन ताःसेरा च्याल्दो!’

२९ ओः लाबु रोःइ पीमु चुदी वासी पेःदेरा खुङला लाःसी, ‘चीङ ङीःमाथुप कुःतेर्ना, ङाः ख्याइ थाम्जेर पेःलेन च्याल्गे।’

३० तर खोइ माःङीन। पेःलेन माच्यालथुप खुङगीइ रोःला चेङाङला लुतेर्सी।

३१ “राःङ्सा लाबुक्याइ ओः थाम्जेर ताम थोङ्दी खुङक्या माःङ्बुरा तुःङाल पेःसी। ओःले खुङक्याइ क्याःल्बुसाःला काःल्दी दी थाम्जेर ताम खुङला लाःतेर्सी।

३२ ओःले क्याःल्बुइ ओः लाबुला केक्याःप्‍ती लाःसी, ‘ए माःरीक्पा लाबु, ख्योइ ङाःङीमु वासी पेःसी, ओःले ङाःइ ख्योला ख्योइ पेःलेन माफ पेःतेर्सी।

३३ ङाःइ ख्योला नीङ च्योःक्योक च्योःङ्‍रारा ख्योयाङ राःङङीमु लेःगा पेःगेन रोःला नीङ च्योःमेःको रा?’

३४ ओःले क्याःल्बुला माःङ्बुरा सीःताङ लाःङ्सी ओःले ओः लाबुइ च्याल्कोःन पेःलेन थाम्जेर माच्यालथुप खोला दण्ड तेर्ती च्याल्गाङला कागेन आज्ञा तेर्सी।”

३५ ओः तीङ्ला येशुइ लोबेनक्याला लाःसी, “ख्योक्याइ राःङगीइ सेममीःजीक थाम्जेरला क्षेमा मातेर लाःना नाःम्खालीङला तेःकेन ङाःइ आबा कोन्ज्योइयाङ ख्योक्याला ओःन्डुरा पेःगेन एः।”

† 

१८:११ काःजे ग्रीक तामगीइ तोःङ्‍गीइ कोन्ज्योइ छेला दीखो पद म्याः।

ख्योबो-छ्‍युङ्मा खाफ्यागेन बारेला येशुइ लोप्क्योक

(मर्कूस १०:१-१२)

१९

१ येशुइ दी तामक्या लाःसीःङमीःजीक खुङ गालीललाःम्‍ले यर्दन चाङ्बुइ फार्केनला यहुदिया छेत्रला काःल्सी।

२ मीःइ छ्‍योम्बो पोर्चोम येशुइ तीङ्ला ओःङ्सी ओःले खुङगीइ नेःपा एःकेनक्याला ओःला टाःच्युसी।

३ ओःले चीङ फारीसीक्या ओःङ्दी खुङला जाँच पेःजेला टीःसी, “ची उःइ ठीमगीइ काःन्दीङ ख्य्वापीःजाइ राःङगीइ पेःमेला ची तेःन्दाला पोःर्चे तेर्कुबा?”

४ येशुइ लेःन लोदी लाःसी, “ची ख्याक्याइ क्षेइ पेःज्या टोःदी म्याःपा? तोःङमीःजीकरा कोन्ज्योइ मीःइ क्युःपाला ख्य्वापीःजा रा पेःन्पीःजा पेःदी जोसी।

५ ओःले कोन्ज्योइ लाःसी, ‘ओः सोङ्‍गारा मीःइ राःङगीइ आबा आमाला पोःर्ती राःङगीइ पेःमेङीमु डीक्‍ती तेःकोइ, ओःले ओःखो ङी डीक्‍ती चीग्रा ओःङ्‍गोइ।’

६ ताः खुङक्या जुबु ङीइदी मीःङे, तर जुबु चीगकीइदी ओःङ्‍गोइ। ओः सोङ्‍गारा कोन्ज्योइ थीक्योक मीःक्याला सुइयाङ खामाःफ्याज्युक।”

७ फारीसीक्याइ खुङला टीःसी, “ओःन्डु इःङेलाःना, पेःमेला पोःर्केन ख्य्वापीःजाइ राःङगीइ पेःमेला पोःर्केन इःगी प्रुःदी तेर ओःले पोःर्तो लाःती मोसाइ चीले ठीम तेर्पा ले?”

८ येशुइ खुङक्याला लाःसी, “ख्याक्याइ सेम ताःम्बु एःक्योक सोङ्‍गारा पेःमेला इःगी प्रुःदी पोःर्केन अनुमति ख्याक्याला मोशाइ तेर्क्योक इःङे। तर तोःङ्मीःजीकरा नी एःन्डुबा म्याःके।

९ ङाः ख्याक्यला लाःके, काःन्दीङ ख्य्वापीःजाइ व्याभिचार बाहेक राःङ्सा तामगीइ पेःगासुना राःङगीइ पेःमेला पोःर्ती राःङ्साङीमु याःर्का क्याःप्‍पा, ओःखोइयाङ व्यभिचार पेःउए।”

१० लोबेनक्याइ खुङला लाःसी, “ख्योबो छ्‍युङ्‍माइ कील्‍ला एःन्डुबा ओःङ्‍गोइ लाःना नी याःर्का मेःक्याःप्चेरा याःबु इःङे।”

११ येशुइ खुङक्याला लेःन लोदी लाःसी, “थाम्जेरकीइ दी ताम सेमला लेःङ्जे मीःखुए, कोन्ज्योइ काःखोला तेर्ती एःपा ओःखोइ चीग्रा दी ताम सेमला लेःङ्जे खुउए।

१२ याःर्का मेःक्याःप्केन्दी माःङ्बुरा कारणक्या ओःङ्‍गुए। चीलेलाःना काःजेदी केबुमीःजीकरा नपुंसक ओःङ्‍गोइ, काःजेलादी राःङ्सा मीःक्याइ नपुंसक जोक्योक ओःङ्‍गोइ ओःले काःजेइदी नाःम्खालीङगीइ क्याःल्खापकीइ लागी याःर्का मेःक्याप्केन्दीङ ओःङ्‍गोइ। काँःदीइ दी ताम सेमला लेःङ्जे खुउबा, ओःखोइ ओःन्डुबारा पेःज्युक।”

येशुइ छीमी पीःजाक्याला मोलाम तेर्क्योक

(मर्कूस १०:१३-१६; लूका १८:१५-१७)

१३ येशुइ पीःजाक्याखाला राःङगीइ लाःक्पा ज्यादी प्रार्थना पेःतेर्च्युक लाःती मीःक्याइ राःङगीइ छ्‍यामे पीःजाक्याला खुङसाःला ख्योङ्सी। दीखो थोङ्दी लोबेनक्याइ ओः मीःक्याला केतेङ्सी।

१४ तर येशुइ लाःसी, “पीःजाक्याला ङाःसाःला ओःङ्जे तेर, खुङक्याला माका, चीलेलाःना नाःम्खालीङगीइ क्याःल्खाप दीखोक्या च्योःङ्‍राइ लागीरा इःङे।”

१५ ओःले खुङगीइ ओः पीःजाक्याखाला लाःक्पा ज्यादी मोलाम तेर्सी ओःले खुङ काःल्सी।

छ्‍युक्पु स्यारा मीः

(मर्कूस १०:१७-३१; लूका १८:१८-३०)

१६ मेःराङ चीग मीः येशुसाःला ओःङ्सी ओःले लाःसी, “ए गुरु, मेःपोन मीःली ज्योर्चेला ङाःइ ची याःबु लेःगा पेःकोउबा?”

१७ खुङगीइ ओः मीःला लाःसी, “याःबु लेःगाइ बारेला ख्याइ चीले ङाःला टीःउबा? याःबु नी मेःन्दा चीग्रा चीग एः। ख्याइ मेःपोन मीःली ज्योर्चेला कोन्ज्योइ आज्ञाक्या ङीःन्दो।”

१८ खुङगीइ टीःसी, “काःखो आज्ञाक्या लाःक्योक?” येशुइ लाःसी, “मीः मासे, व्यभिचार माःबे, माकु, राःङ्साला स्योप क्युःर्ती माःताक्पा माःच्याङ,

१९ राःङगीइ आबा आमाला सेःसा पेःदो ओःले राःङगीइ टोःङ्‍रीला राःङला च्योःङ्‍रा च्याःम्बु पेःदो।”

२० ओः स्यारा मीःइ खुङला लाःसी, “दी थाम्जेर नी ङाःइ ङीःन्दीरा एः। ङाःइ राःङ्सा ची पेःकोउबा?”

२१ येशुइ खुङला लाःसी, “ख्या तेःन्दामरा सिद्ध डोजे छोल्गोइ लाःना काःल्दी ख्याङीमु एःक्योक थाम्जेर नोःरक्युःक्या चोङ्दो ओःले ओः डेबा प्राङ्नाक्याला तेर, ओःले ख्याइ नाःम्खालीङला नोःर ज्योर्केन एः। ओः तीङ्ला ओःङ्दी ङाःला ब्य्राङ्दो।”

२२ दी ताम कोःदी ओः स्यारा मीःइ सेम सुःक्याप्‍तेरा काःल्सी, चीलेलाःना खुङ माःङ्बुरा छ्‍युक्पु एःके।

२३ ओःले येशुइ राःङगीइ लोबेनक्याला लाःसी, “तेःन्दामरा ङाः ख्योक्याला लाःके, छ्‍युक्पु मीः नाःम्खालीङगीइ क्याःल्खापला स्युःजेला माःङ्बुरा काःबु एः।

२४ ङाः ख्योक्याला फीर्च्या लाःके, छ्‍युक्पु मीः कोन्ज्योइ क्याःल्खापला स्युःजेभन्दा ऊँट खापकीइ सुपलाःम्‍ले स्युःजेला तेःमु एः।”

२५ दीखो ताम कोःदी लोबेनक्याइ ताःरुङ याःमाछाक नेती टीःसी, “ओःन्डु एःना सुइदी थार्चे ज्योर्खुउबाले?”

२६ येशुइ खुङक्याला तादी लाःसी, “मीःक्याइ लागी नी दीखो पेःरामीःखुगेन लेःगा इःङे, तर कोन्ज्योइ लागी मीःङे, चीलेलाःना कोन्ज्योइ पेःमीःखुगेन लेःगा चीङ म्याः।”

२७ ओःले पत्रुसकीइ लाःसी, “तादो, ङीःक्याइ नी थाम्जेर तामक्या पोःर्ती ख्याला ब्य्राङ्दी एः। ङीःक्याइदी ची ज्योर्के ले?”

२८ येशुइ खुङक्याला लाःसी, “तेःन्दामरा ङाः ख्योक्याला लाःके, ङाः मीःइ पुः सेम्बा क्याःल्खापला महिमाइ ङाःइ छेसाला तेःकेन एः। ओः तेःकासु ङाःला ब्य्राङेन्दी ख्योक्याङ चीङङीथाल छेसाक्याला तेःकेन एः, ओःले ख्योक्याइ इस्राएलगीइ चीङ्‍ङीरा कुलक्याखाला क्याःल्खाप पेःगेन एः।

२९ ङाःइ लागी राःङगीइ खीम, आबा आमा, आतानोःक्या, आजीनोःमोक्या, पुःपोःमोक्या, सीःङ्क्या पोःर्केन्दीइ दीखोभन्दा क्याः चीग गुणा माःङ्बु ओःले मेःपेन मीःली ज्योर्केन एः।

३० तर ताःसे तोःङ्ला एःकेन माःङ्बुरा मीःक्या तीङ्ला ओःङेन एः, ओःले ताःसे तीङ्ला एःकेन माःङ्बुरा मीःक्यादी तोःङ्ला ओःङेन एः।”

लेःमीक्याइ पेदाम

२०

१ येशुइ लाःतेरा काःल्सी, “नाःम्खालीङगीइ क्याःल्खाप एःन्डुबा इःङे, मेःन्दा चीग अङ्‍गुर सीःङगीइ तोःप्‍ता ङामुरा राःङगीइ सीःङला लेःमीक्याला ला तेर्ती लेःगा पेःच्युजेला पाङ्ला थेङ्सी।

२ ओःले खुङगीइ ङीःमा चीगकीइ ला ङुलगीइ टाङ्‍गा चीग डेबा तेर्के लाःती चीङ लेःमीक्याला लेःगा पेःच्युसी।

३ कुः बाजेक्या खुङ फीर्च्या छोङ्साला डोगासुना खुङगीइ चीङ मीःक्याला लेःगा म्याःकारा ओःजेबारा लाःङ्दी तेःक्योक थोङ्सी।

४ खुङगीइ ओः मीःक्याला लाःसी, ‘ख्याक्याङ ङाःइ अङ्‍गुर सीःङला लेःगा पेःगाला सुङ, ङाः ख्याक्याइ ज्योर्कोःन ला तेर्के।’

५ ओःले खुङक्या लेःगाला काःल्सी। फीर्च्या खुङगीइ चीङ्‍ङी बाजेक्या ओःले सुम बजेक्याक्या ओःन्डुरा पेःदी राःङ्सा मीःक्यालाङ लेःगा पेःच्युसी।

६ ङा बजेक्या खुङ छोङ्साला डोगासुङ खुङगीइ ताःरुङ चीङ मीःक्याला लेःगा म्याःपाइ ओःजेबारा लाःङ्दी तेःक्योक थोङ्सी। खुङगीइ ओः मीःक्याला टीःसी, ‘ख्याक्या दीला चीले ङीःमाकाःङ ओःजेबारा लाःङ्दी तेःक्योक?’

७ खुङक्याइ लेःन लोदी लाःसी, ‘खोइ ङीःला सुइयाङ लेःगा पेःमाच्यु।’ ओःले खुङगीइ लाःसी, ‘ख्याक्याङ ङाःइ अङ्‍गुर सीःङला लेःगा पेःगाला सुङ ना ले।’

८ “ओःले कुःङ्मु छेमीःजीक ओः अङ्‍गुर सीःङगीइ ताःक्पुइ राःङगीइ लेःगा पेःगेनक्याइ नाइकेला लाःसी, ‘लेःमीक्याला केक्याःप्‍ती खुङक्याइ लेःगा पेःक्योककीइ ला तेर। ला थाम्जेरभन्‍दा तीङ्ला ओःङेन्दीलाःम्‍ले छुदी तोःङ्ला ओःङेनक्याला तेर।’

९ ओःले ङा बाजे लेःगाला स्युःगेनक्याला तोःङ्ला केक्याःप्‍ती थाम्जेरला ङुलगीइ टाङ्‍गा रेः-रेः तेर्सी।

१० ओः तेःकासु थाम्जेरभन्दा तोःङ्ला लेःगाला स्युःगेनक्याइदी माःङ्बुरा ज्योर्टो लाःती ठीवा चेसी। तर खुङक्याइयाङ ङुलगीइ टाङ्‍गा रेः-रेः चीग्रा ज्योर्सी।

११ खुङक्याइ राःङ राःङगीइ ला खेर्ती सीःङगीइ ताःक्पुसाःला काःल्दी ङेन ङेन पेःगाला स्युःसी।

१२ खुक्याइ एःन्डु लाःकाला स्युःसी, ‘तादो, दी तीङ्ला ओःङेनक्याइ नी घण्टा चीग चीग्रा लेःगा पेःसी, ङीःइ नी ङीःमा काःङ चार्पु ङीःमाला लेःगा पेःसी। तर ख्याइ नी खुङक्यालाङ ङीःला चेरा ला तेर्सी।’

१३ तर ताःक्पुइ खुङक्यानाःङ्ला मेःराङ चीगला लेःन लोदेरा लाःसी, ‘तादो रोः, ङाःइ ख्याक्याला अन्याय पेःदी म्याः। ख्याइ ङुलगीइ टाङ्‍गा चीगला ङीःमा काःङ लेःगा पेःगे लाःती ङीःन्क्योक मीःङे रा?

१४ ख्या राःङगीइ ज्योर्क्योक डेबा खेर्ती खीमला सुङ। दीला तीङ्ला लेःगाला ओःङेनदीलाःङ ख्याला चेरा तेर्के।

१५ ङाःइ डेबा ङाःला सेम थेक्योक मीःक्याला तेर्केन आङ्ज्या ङाःङीमु म्याःपारा? ङाःइ तेर्क्योक थोङ्दी ख्यो चीले मीफामु पेःगेन्दी?’”

१६ ओःले येशुइ लाःसी, “ओः सोङ्‍गारा तीङ्ला एःकेनक्या तोःङ्ला ओःङेन एः ओःले तोःङ्ला एःकेनक्या तीङ्ला ओःङेन एः।”

येशुइ फीर्च्या राःङ सीगेन बारेला लाःक्योक

(मर्कूस १०:३२-३४; लूका १८:३१-३४)

१७ येशु यरूशलेमछ्‍योले डोदेरा एःकासुना, खुङगीइ राःङगीइ चीङ्‍ङीरा लोबेनक्याला छ्‍योचीगले केक्याःप्सी ओःले लाःसी,

१८ “तादो, उःक्या यरूशलेमला डोदेरा एः, ओःला ङाः मीःइ पुःला छेस्यो पुजाहारीक्या ओःले धर्मगुरुक्याइ लाःक्पाला तेर्केन एः। खुङक्याइ ङाःला मृत्युदण्ड तेर्कोः लाःती माःताक्पा च्याःङेन एः।

१९ ओःले राःङ्सा क्युःपाइ मीःक्याइ लाःक्पाला तेर्केन एः। खुङक्याइ ङाःला ङ्‍याप्च्युक पेःगेन एः, कोर्रा क्याःप्केन एः ओःले क्रुसला प्याङ्दी सेकेन एः। तर ङीःमा सुम तीङ्ला ङाः सीक्योकलाःम्‍ले सोम्बो लोःगेन एः।”

आमा चीगकीइ वासी

(मर्कूस १०:३५-४५; लूका २२:२४-२७)

२० ओः तीङ्ला जब्दियाइ पेःमे राःङगीइ पुः ङीःला ख्योङ्दी येशुसाःला ओःङ्सी। खुङ येशुइ तोःङ्ला पीमु चुसी ओःले वासी पेःसी।

२१ येशुइ खुङला टीःसी, “ख्योइ ची छोल्क्योक?” खुङगीइ लाःसी, “ख्या क्याःल्बु डोगासुना ङाःइ दी पुः ङीला चीगला ख्याइ च्याःबु लाःक्पा छ्‍योले, ओःले राःङ्सादीला ख्याइ योमा लाःक्पाछ्‍योले तेःचे तेर।”

२२ येशुइ लाःसी, “ख्योक्याइ ची लाङ्देरा एःपा, ओःखो ख्योक्याइ छोर्तीरा म्याः। ची ङाःइ थुङ्‍कोःन तुःक्पुइ मेःन्ज्यालाःम्‍ले ख्योक्याङ थुङखु?” खुङक्याइ लाःसी, “ङीः खुगे।”

२३ येशुइ खुङक्याला लाःसी, “ङाःइ थुङ्‍कोःन तुःक्पुइ मेःन्ज्यालाःम्‍ले ख्योक्याइयाङ थुङेन एः, तर ङाःइ च्याःबु ओःले ङाःइ योमा लाःक्पाछ्‍योले तेःचे तेर्केन आङ्ज्यादी ङाःइ लाःक्पाला म्याः। दी ठाउँक्या नी ङाःइ आबाइ सुइ लागी तयार जोदी एःपा, खुङगीइ ओःखोक्यालारा तेर्केन एः।”

२४ दीखो ताम कोःदी राःङ्सा मेःन्दा च्यु लोबेनक्यादी ओः मेःन्दा ङी आतानोःङीमु सीःताङ पेःसी।

२५ तर येशुइ खुङक्या थाम्जेरला ठाउँ चीगला केक्याःप्‍ती लाःसी, “ख्योक्याइ छोर्तीरा एः, राःङ्सा क्युःपाइ क्याःल्बुक्याइ खुङक्याइ मीःक्याखाला राःङला सेम थेक्योक लेःगा पेःउए, ओःले छ्‍योम्बो मीःक्याइदी राःङ्सा मीःक्याखाला आङ्ज्या पेःउए।

२६ तर ख्योक्यादी एःन्डुबा ओःङ्जे मेःयुङे। ख्योक्या नाःङ्ला काःखोदी छ्‍योम्बो ओःङ्जे छोल्बा, ओःखोइ राःङ्सा थाम्जेरकीइ मेःबा पेःकोःउए।

२७ ओःले ख्योक्या नाःङ्ला काःखोदी थाम्जेरभन्दा तोःङ्ला ओःङ्जे छोल्बा, ओःखोदी थाम्जेरकीइ लाबु ओःङेन एः।

२८ ओःन्डुलेरा ङाः मीःइ पुःङ राःङ्सालाःम्‍ले मेःबा ज्योर्चेला मीःङे, तर राःङ्साला मेःबा पेःजेला ओःले माःङ्बुरा मीःक्याला थार्च्युजेइ लागी राःङगीइ मीःली तेर्चेला ओःङ्क्योक इःङे।”

येशुइ मेःराङ ङी स्याःर्नाकला टाःच्युक्योक

(मर्कूस १०:४६-५२; लूका १८:३५-४३)

२९ येशु ओःले खुङगीइ लोबेनक्या यरीहो सहरलाःम्‍ले डोदेरा एःकासुना, मीःइ छ्‍योम्बो पोर्चोम खुङक्याइ तीङ्ला ओःङ्सी।

३० लाःमगीइ सुःरला मेःराङ ङी मी मेःथोङेन मीःक्या तेःती एःके। येशु ओः लाःमलेरा पेःदी डोदेरा पेःक्योक छोर्ती खुङक्याइ केताङ्देरा लाःसी, “प्रभु, दाउदकीइ पुः, ङीखाला नीङ च्योःतेर!”

३१ मीःक्याइ ओःखोला खाजुम तेः लाःती केतेङ्सी। तर खुङगीइ ताःरुङ छ्‍योम्बो के तेङ्दी लाःसी, “प्रभु, दाऊदकी पुः, ङीःखाला नीङ च्योःदो!”

३२ येशु ठीङे लाःङ्दी खुङक्याला केक्योःप्सी ओःले टीःसी, “ख्योक्याइ लागी ङाः ची पेःतेर्का?”

३३ खुङक्याइ लाःसी, “प्रभु, ङीःला मी थोङ्‍खुगेन्दी जोतेर!”

३४ येशुइ सेमला खुङक्याइ लागी नीङ च्योःदी ओःङ्सी ओःले खुङक्याइ मीला देतेर्सी। ओः तेःकासुरा खुङक्या मी थोङ्‍खुगेन्दी काःल्सी, ओःले खुङक्याइ येशुला ब्य्राङ्दी काःल्सी।

यरूशलेमला मीःक्याइ येशुला सेःसा पेःदी तोःङ्ज्याङ पेःक्योक

(मर्कूस ११:१-११; लूका १९:२८-४०; यूहन्‍ना १२:१२-१९)

२१

१ येशु ओःले खुङगीइ लोबेक्या येरूशलेमगीइ थामाला एःकासुना खुङक्या जैतुन काःङगीइ बेथफागे युःलला लेप्सी। ओःले येशुइ ङीथाल लोबेनक्याला एःन्डु लाःती तोःङ्लारा ताङ्सी,

२ “ख्योक्याइ सुःरकीइ ओः फार्च्यो युःलला सुङ। ख्योक्या ओः युःल्‍ला स्युःगासुना ख्योक्याइ ओःला पुःङ्‍गु चीग ओःले ओःखोइ सुःरला ओःखोइ पीःब्रुला तादी ज्याक्योक फ्रेकेन एः। ओःक्याला ताङ्दी ङाःसाःला खेर्च्यो।

३ सुइयाङ चीङ लाःसी लाःना खुङक्याला, ‘प्रभुला दीक्या कोःती एः’ लोःप ओःले खुङगीइ ओः तेःकासुरा ख्योक्याला ओःखोला खेर्चे तेर्केन एः।”

४ कोन्ज्योइ लेःङ्‍गो तेर्केन्दीइ लाःक्योक ताम पुरा डोज्युक लाःती एःन्डुबा काःल्योक इःङे,

५ “येरूशलेमगीइ मीःक्याला लाःतेरा,

‘तादो, ख्योक्याइ क्याःल्बु ख्योक्यासाःला ओःङ्देरा एः,

खुङ याङ्छाबु काःल्दी पुःङ्‍गुखाला जादी ओःङ्देरा एः,

खुङ पुःङ्‍गुइ पीःब्रुखाला जादी ओःङ्देरा एः।’”

६ ओः मेःन्दा ङी लोबेनक्या काःल्सी ओःले येशुइ लाःक्योक च्योःङ्‍रारा पेःसी।

७ खुङक्याइ पुःङ्‍गु ओःले ओःखोइ पीःब्रु ख्योङ्सी, ओःले ओःक्याखाला राःङ राःङगीइ केःला तीङ्सी, ओःले येशु ओःखाला जासी।

८ मीःक्याइ छ्‍योम्बो पोर्चोमगीइ राःङ-राङगीइ केःलाक्या लाःमला तीङ्तेर्ती खुङला तोःङ्ज्याङ पेःसी। काःजे मीःक्याइदी तोःङ्बोइ याःल्गाक्या तुप्‍ती ख्योङ्दी लाःमला तीङ्तेर्सी।

९ येशुइ तोःङ रा तीङ्ला डोगेन थाम्जेर मीःक्याइ एःन्डु लाःतेर केताङ्‍गाला स्युःसी, “दाऊदकीइ पुःइदी प्रशंसा काःल्ज्युक! प्रभुइ मीःनला ओःङेन्दीइ काःजे मोलाम ज्योर्ती एः! थाम्जेरभन्दा चोवाला नाःम्खालीङला तेःकेन आबा कोन्ज्योइदी प्रशंसा काःल्ज्युक!”

१० येशु यरूशलेम सहरला स्युःगासुना सहरकाःङ्‍रा हल्‍ला काःल्सी, ओःले मीःक्याइ टीःगाला स्युःसी, “दीखो सु इःङे?”

११ मीःक्याइ पोर्चोमगीइ लेःन लोदी लाःसी, “दीखो गालीलगीइ नासरतकीइ कोन्ज्योइ लेःङ्‍गो तेर्केन्दी येशु इःङे।”

येशु कोन्ज्योइ मन्दिरला काःल्क्योक

(मर्कूस ११:१५-१९; लूका १९:४५-४८; यूहन्‍ना २:१३-२२)

१२ येशु कोन्ज्योइ मन्दिरकीइ इल्दोकला काःल्सी ओःले खुङगीइ मन्दिरला छोङ पेःगेनक्याला ओःलाःम्‍ले त्याःगाला स्युःसी। खुङगीइ डेबा चेःगेन मीःक्याइ† च्योर्तेनक्या रील्तेर्सी ओःले पुःर्कालीङ चोङेनक्याइ तेःसाक्या रोम्तेर्सी।

१३ येशुइ खुङक्याला लाःसी, “कोन्ज्योइ पेज्याला एःन्डुबा प्रुःदी एः, ‘ङाःइ मन्दिर रेःम्साइ खीम ओःङेन एः।’ तर ख्योक्याइ नी दीखोला च्याःक्पाक्या इःप्केन ठाउँ जोदी एः।”

१४ ओः तीङ्ला मी मेःथेङनक्या ओःले स्याःल्ठाकक्या मन्दिरला येशुसाःला ओःङ्सी ओःले येशुइ खुङक्याला टाःच्युसी।

१५ तर छेस्यो पुजाहारीक्या ओःले धर्मगुरुक्या खुङगीइ पेःक्योक दी याःमाछाककीइ लेःगाक्या थोङ्दी ओःले पीःजाक्याइ मन्दिरकीइ इल्कोकला केताङ्देरा “दाऊदकीइ पुःइदी प्रशंसा काःल्ज्युक!” लाःक्योक कोःदी खुङक्या सीःताङ पेःसी।

१६ ओः सोङ्‍गारा खुङक्याइ येशुला लाःसी, “दीखुङक्याइ ची लाःतेरा एःपा, ची ख्योइ कोःदेरा एःपा?” ओःले येशुइ खुङक्याला लाःसी, “इःङे, कोःदेरा एः। ची ख्याक्याइ छेइ पेज्याला टोःदीम्याःपा, ‘पीःजाक्या ओःले ङ्‍याल्दुङ पीःजाक्याला ख्याइ प्रशंसा पेःच्युउए’?”

१७ ओःले येशुइ सहरला पोःर्ती काःल्सी ओःले बेथानिया युःलला काःल्सी ओःले ओः कुङ्मु ओःलारा तेःसी।

ब्रुम्दो म्याःक्योक नेभाराइ तोःङ्बो

(मर्कूस ११:१२-१४, २०-२४)

१८ ङार्तो च्योःङ्‍रा ङामुरा खुङक्या यरूशलेम लोःदी डोदेरा एःकासुना येशुला तोःपा तोसी।

१९ खुङगीइ लाःमगीइ सुःर्ला नेभाराइ तोःङ्बो चीग थोङ्दी ब्रुम्दो दुबा की लाःती खुङ तागाला काःल्सी, तर ओःखो तोःङ्बोला लाःप्‍ती बाहेक राःङ्सा चीङ माःज्योर। ओःले खुङगीइ ओःखो तोःङ्बोला लाःसी, “ताःमीःजीक ख्योला नाःमाङ ब्रुम्दो माःकोङ्ज्यु!” ओः नेभाराइ तोःङ्बो नी ओः तेःकासुरा काम्सी।

२० दीखो थोङ्दी लोबेनक्याइ याःमाछाक नेतेरा लाःसी, “दी नेभाराइ तोःङ्बो काःन्डुले एःजे गेबु काम्दुबा?”

२१ येशुइ लेःन लोदी खुङक्याला लाःसी, “तेःन्दामरा ङाः ख्योक्याला लाःके, ख्योक्याइ पाःकेन माःबेबा पेःदी सेमल्हुक लुसी लाःना नेभाराइ तोःङ्बोला ङाःइ पेःक्योक च्योःङ्‍रा पेःजे खुउए, ओःले एःजे चीग्रा मीःङे, तर ख्योक्याइ दी काःङ्ला ‘दीलाःम्‍ले लाःङ्दी चाङ्बुला ताःप्‍तो’ लाःसी लाःनाङ ओःन्डुबारा ओःङेन एः।

२२ ख्योक्याइ सेमल्हुक लुसीलाःना, ख्योक्याइ प्रार्थना पेःदी ची लाङ्बा ओःखोरा ज्योर्केन एः।”

येशुइ आङ्ज्याइ बारेला टीःक्योक

(मर्कूस ११:२७-३३; लूका २०:१-८)

२३ येशु कोन्ज्योइ मन्दिरला लोःदी ओःङ्सी, ओःले खुङगीइ लोप्काला स्युःगासुना छेस्यो पुजाहारीक्या ओःले छेस्यो मीःक्या खुङसाःला ओःङ्सी ओःले टीःसी, “ख्योइ काःलाःम्‍ले आङ्ज्या ज्योर्ती दी लेःगा पेःदेरा एःपा, दी आङ्ज्या ख्योला सुइ तेर्पा?”

२४ येशुइ खुङक्याला लेःन लोदी लाःसी, “ङाःङ ख्याक्याला ताम चीग टीःगे। ङाःला ओःखोइ लेःन तेर्सीलाःना, ङाःइ काःलाःम्‍ले आङ्ज्या ज्योर्ती दी लेःगा पेःदेरा एःपा, ओःखो ख्याक्याला लाःके।

२५ यूहन्‍नाइ बप्‍तिस्मा तेर्केन आङ्ज्या काःलाःम्‍ले ज्योर्पा? कोन्ज्योलाःम्‍ले की मीःलाःम्‍ले?” खुङक्यानाःङ्लारा एःन्डुले ताम लाःकाला स्युःसी, “ताः उः ची लाःका ले? कोन्ज्योलाःम्‍ले लाःका लाःना ‘ख्याक्याइ चीले यूहन्‍नाला सेमल्हुक मालुक्योक ले?’ लाःती खुङगीइ टीःउए।

२६ ओःले मीःलाःम्‍ले लाःका लाःना, ङीःला मीःक्याइ सेके की लाःती जीबा एः चीलेलाःना खुङक्याइ यूहन्‍ना कोन्ज्योइ लेःङ्‍गो तेर्केन्दी मीः एःके लाःती सेमल्हुक लुउए।”

२७ ओः सोङ्‍गारा खुङक्याइ येशुला लाःसी, “ङीः मेसेए।” ओःले येशुइ लाःसी, “ओःन्डु एःना ङाःइ काःलाःम्‍ले आङ्ज्या ज्योर्तीमारा दी थाम्जेर लेःगा पेःदेरा एःपा, ङाःङ ख्याक्याला मेःलाप।”

पुः ङीक्याइ पेदाम

२८ येशुइ लाःसी, “ख्योक्या ची ठीवा चेकुबा? मेःराङ चीग मीःइदी पुः ङी एःके। खुङ छेस्यो पुःसाःला काःल्दी लाःसी, ‘ए पुः, तीःरीङ ख्यो अङ्‍गुर सीःङ्ला काःल्दी लेःगा पेःदो।’

२९ ओःखोइ लाःसी, ‘ङाः नी मेःन्डो।’ तर तीङ्ला खोइ सेम लोःसी ओःले लेःगा पेःगाला काःल्सी।

३० ओःले आबा छीङ्स्यो पुःसाःला काःल्दी ओःन्डुरा लाःसी। ओःखोइ लेःन लोदी लाःसी, ‘ङाः डोगे’ तर खुङ माःकाल।

३१ ताः दी पुः ङीला काँःदीइदी आबाइ आज्ञा ङीःन्बा?” खुङक्याइ लेःन लोदी लाःसी, “छेस्योदीइ।” येशुइ खुङक्याला लाःसी, “तेःन्दामरा ङाः ख्याक्याला लाःके, च्याल्गो तुःगेन्दी रा क्याःलाम लेःगा पेःगेनक्या ख्याक्याभन्दा तोःङ्ला कोन्ज्योइ क्याःल्खापला स्युःगेन एः।

३२ चीलेलाःना बप्‍तिस्मा तेर्केन यूहन्‍ना तेःन्दामगीइ लाःम तेङ्जेला ख्याक्यासाःला ओःङ्सी, तर ख्याक्याइ खुङला सेमल्हुक मालु, तर च्याल्गो तुःगेन्दी ओःले क्याःलाम लेःगा पेःगेनक्याइदी खुङला सेमल्हुक लुसी। दी तामक्या थोङ्दीङ ख्याक्याइ स्याबा पेःदी लाःयो माःपोर ओःले खुङला सेमल्हुक मालु।”

माःताक्पा किसानक्याइ पेदाम

(मर्कूस १२:१-१२; लूका २०:९-१९)

३३ येशुइ लाःसी, “राःङ्सा पेःदाम कोःदो। तीःनाम चीगला मेःराङ चीग सीःङगीइ ताःक्पु एःके। खुङगीइ ओः सीःङला अङ्‍गुर चुसी, ओःले ओःखोइ छुरफारले वाःरा क्याःप्‍सी। ओःले ओःला खुङगीइ अङ्‍गुर चीर्केन ओःप चीग कोसी, ओःले पालीप चीग जोसी। खुङगीइ ओः सीःङ किसानक्याला पीमाला तेर्सी, ओःले राःङ्सा देशला कोर्काला काःल्सी।

३४ अङ्‍गुर छेमीःजीक खुङगीइ मेःन्दा चीग लाबुला राःङगीइ बो लेःङ्‍गाला ओः किसानक्यासाःला ताङ्सी।

३५ तर ओः किसानक्याइ ओः लाबुक्याला जुम्सी, मेःन्दा चीगला रोप्‍सी, राःङ्सादीला तोः क्याःप्सी ओःले राःङ्सादीला सेतेर्सी।

३६ फीर्च्या ओः सीःङगीइ ताःक्पुइ तोःङ्ला भन्दा माःङ्बुरा लाबुक्याला किसानसाःला ताङ्सी। तर खुङक्यालाङ किसानक्याइ तोःङ्‍गीइ लाबुक्याला च्योःङ्‍रारा पेःसी।

३७ “थाम्जेरभन्दा तीङ्लादी खुङगीइ राःङगीइ पुःलारा एःन्डुबा ठीवा साल्दी ताङ्सी, ‘ङाःइ पुःला नी खुङक्याइ तेःन्दामरा सेःसा पेःडो।’

३८ तर ओः किसानक्याइ खुङला थोङ्दी खुङक्या एःन्डु लाःकाला स्युःसी, ‘दीखो नी सीःङगीइ तोःप्‍ताइ पुः इःङे। उः दीखोला सेका ओःले दीखोइ नोःर स्याःक्या उःइदीरा ओःङेन एः।’

३९ ओःले खुङक्याइ ओः तोःप्‍ताइ पुःला अङ्‍गुर सीःङगीइ फीला टीःती खेर्सी ओःले सेसी।”

४० येशुइ टीःसी, “ताः ओः अङ्‍गुर सीःङगीइ तोःप्‍ता ओःङ्‍गासुना खुङगीइ खुङक्याला ची पेःडो ले?”

४१ खुङक्याइ लाःसी, “खुङगीइ ओः माःताक्पा किसानक्याला सेकेन एः ओःले राःङगीइ ज्योर्केन बो डीक्पु समयला तेर्केन राःङ्सा किसानक्याला ओः सीःङ पीमा तेर्केन एः।”

४२ ओःले येशुइ खुङक्याला लाःसी, “ची ख्याक्याइ छेइ पेज्याला प्रुःक्योक तामक्या नाःमाङ टोःदी म्याःपा?

‘खीम जोगेन्दीइ लेःगा म्याः लाःती क्युर्क्योक तोःरा

ओःखो तोःरा खीमगीइ चारकीइ मुल तोः काःल्सी।

दीखो प्रभुलाःम्‍ले काःल्क्योक इःङे,

ओःले उःइ तोःङ्ला दीखो याःमाछाककीइ ताम इःङे।’

४३ “ओः सोङ्‍गारा ङाः ख्याक्याला लाःके, कोन्ज्योइ क्याःल्खाप ख्योक्यालाःम्‍ले फ्रोगेन एः ओःले याःबु ब्रुम्दो कोःङ्च्युगेन देशला तेर्केन एः।

४४ ओः तोःखाला ताःप्केन्दी थाम्जेर केःती सीगेन एः, ओःले काःखो मीःखाला ओः तोः ताःक्पा, ओःखोइ ओः मीःला चाम्बा जोगेन एः।”

४५ येशुइ लाःक्योक दी पेदामक्या छेस्यो पुजारीक्या ओःले फारीसीक्याइ कोःसी ओःले दी तामक्या खुङक्याला लाःक्योक इःङे लाःती छोर्सी।

४६ ओः सोङ्‍गारा खुङक्याइ येशुला जुम्जे छोल्सी, तर खुङक्या मीःक्या थोङ्दी जीबा पेःसी चीलेलाःना मीःक्याइ येशुला कोन्ज्योइ लेःङ्‍गो तेर्केन मीः इःङे लाःती ठीवा साल्गुके।

† 

२१:१२ डेबा चेःगेन मीःक्याइ ओः तेःकासु, कोन्ज्योइ खीमला एः तेर्चेला ओःङेन मीःक्याइ डेबा कोन्ज्योइ खीमला चलाइतीगेन डेबाङीमु चेःउके, चीलेलाःना ओःखो डेबाइ चीग्रा एः तेर्केन च्याः चीःवाक्या ङ्‍योःजे ज्युर्कुके।

याःर्का क्याःप्साइ डेनगीइ पेदाम

(लूका १४:१५-२४)

२२

१ येशुइ फीर्च्या यहुदीक्याइ गोछेस्योक्याला पेदामलाःम्‍ले एःन्डु लाःसी,

२ “नाःम्खालीङगीइ क्याःल्खाप नी मेःराङ चीग क्याःल्बुङीमु कार्का, ओःखोइ राःङगीइ पुःइ याःर्काइ डेन जोसी।

३ ओः क्याःल्बुइ डोम्बोक्या केक्याःप्काला राःङगीइ लाबुक्या ताङ्सी, तर खुङक्या ओःङ्जे माःङीन।

४ ओः सोङ्‍गारा खुङगीइ राःङ्सा लाबुक्याला एःन्डु लाःती ताङ्सी, ‘डोम्बोक्याला एःन्डु लोःप, ङाःइ डेन तयार जोदी एः, ङाःइ लाङक्या ओःले क्याःबा क्याःबा च्या चीःवाक्या सेती एः, ओःले थाम्जेर स्याःक्या तयार जोदी एः। याःर्काइ डेनला स्यो।’

५ तर खुङक्याइ ङीःन्थेरा माःबेबा पेःदी मेःराङ चीग राःङगीइ सीःङछ्‍योले, राःङ्सादी राःङगीइ छोङ पेःसाले फार काःल्सी।

६ राःङ्सा लीःक्योकक्याइदी क्याःल्बुइ लाबुक्याला जुम्दी रोप्सी ओःले खुङक्याला सेतेर्सी।

७ ओः क्याःल्बु सीःताङगीइ मेःरा काःल्सी ओःले खुङगीइ राःङगीइ माकमीःक्या ताङ्दी ओः मीःक्सेरक्याला सेच्युसी ओःले खुङक्याइ सहरला मेः ताङ्तेर्सी।

८ “ओःले खुङगीइ राःङगीइ लाबुक्याला लाःसी, ‘याःर्काइ डेन तयार एः, तर केक्याःप्क्योक डोम्बोक्या साःजेला डीक्पु मीःन्दु।

९ ओः सोङ्‍गारा ख्याक्या सहरकीइ लाःमक्याला सुङ, ओःले काःजेला फ्रेपा खुङक्याला याःर्काइ डेन साःजेला केक्योःप।’

१० ओःले लाबुक्या सहरकीइ लाःमक्याला काःल्सी ओःले फ्रेक्योक जति याःबु माःइबा थाम्जेर मीःक्याला केक्याप्‍ती ख्योङ्सी। एःन्डुले याःर्काइ खीम डोम्बोइ काःङ्सी।

११ “ओःले क्याःल्बुइ डोम्बोक्याला ताजे लाःती नाःङ्ला ओःङ्सी, ओःले मेःराङ चीगकीइ याःर्काला केःङ्‍कोःन केःला माःकेःङ्बा ओःङ्क्योक मीःला थोङ्सी।

१२ क्याःल्बुइ खुङला टीःसी, ‘ए रोः, ख्या याःर्काइ केःला माःकेङ्बा काःन्डुले नाःङ्ला स्युःबा?’ तर ओः मीःइ चीङ लेःन तेर्चे माःखु।

१३ ओःले क्याःल्बुइ लाबुक्याला लाःसी, ‘दीखोइ लाःक्पा काङ्बा ताःम्दी खोला फीला नाक्जुकला क्युर्तेर। ओःला खुङ ङुःगेन एः ओःले सो मुःर्केन एः।’”

१४ येशुइ ताम सीःङ्देरा एःन्डु लाःसी, “माःङ्बुरा मीःक्याला केःक्याःप्सी, तर दाम्क्योकक्यादी तीबी चीग्रा एः।”

च्याल्गो च्याल्गेन बारेला टीःक्योक

(मर्कूस १२:१३-१७; लूका २०:२०-२६)

१५ फारीसीक्या काःल्सी ओःले येशुला काँःदी तामला फसाइतीगा लाःती तेःदाम पेःसी।

१६ खुङक्याइ राःङगीइ चीङ लोबेनक्याला हेरोद क्याःल्बुइ मीःक्याङीमुरा येशुसाःला ताङ्सी। खुङक्या काःल्दी येशुला टीःसी, “ए गुरु, ख्याइ तेःन्दामगीइ ताम लाःकोइ लाःती ङीःइ छोर्ती एः। ख्याला मीःक्याइ ची लाःटो लाःती ङीःन्थेरा मेःबेबा ख्याइ कोन्ज्योइ तेःन्दामगीइ लाःमा लोप्कुए। ख्याइ नी सुइदीङ खा तादी ताम मेःलाप एः।

१७ ताः ङीःला लोःप, उःइ छेइ ठीमअनुसार रोमी क्याःल्बु कैसरला उःइ च्याल्गो च्याल्जे डीक्पु एःपा?”

१८ तर येशुइ खुङक्याइ माःताक्पा ठीवा छोर्सी ओःले खुङक्याला लाःसी, “ए खोक्नाकक्या, ख्योक्या ङाःला चीले फासाइतीजे छोल्गुबा?

१९ खोइ च्याल्गो च्याल्गेन्दी टाङ्‍गा डेबा ङाःला तेङ्दो।” खुङक्याइ येशुला टाङ्‍गा डेबा ख्योङ्दी तेङ्तेर्सी।

२० ओःले येशुइ खुङक्याला टीःसी, “दी छेन्दा ओःले मीःन सुइदी इःङे?”

२१ खुङक्याइ लाःसी, “कैसरकीइदी।” ओःले येशुइ खुङक्याला लाःसी, “ओः सोङ्‍गारा ची कैसरकीइदी इःङे, ओःखो कैसरलारा तेर, ओःले ची कोन्ज्योइदी इःङे ओःखो कोन्ज्योलारा तेर।”

२२ येशुइ ताम कोःदी खुङक्या याःमाछाक नेसी ओःले खुङला पोःर्ती राःङ राःङगीइ लाःम काःल्सी।

सीक्योकलाःम्‍ले सोम्बो लोःगेन बारेला टीःक्योक

(मर्कूस १२:१८-२७; लूका २०:२७-४०)

२३ ओः ङीःमालारा चीङ सदुकीक्या येशुसाःला ओःङ्सी। खुङक्याइदी मीःक्या सीमीःजीक फीर्च्या सोम्बो मेःयोःङए लाःकुके। ओःले खुङक्याइ येशुला टीःसी,

२४ “ए गुरु, मोशाइ उःला प्रुःतेर्क्योक ठीमच्योःङ्‍राले सुइदीङ आता पुःपोःमोरा माःकाःल्बा सीसीलाःना, आताइ लागी पुःपोःमो काःल्ज्युक लाःती नोःइ नामाला याःर्का क्याःप्कोःउए।

२५ ताः मेःन्दा तीःन आतानोःक्या एःके। छेस्योइ याःर्का क्याःप्सी ओःले खुङ पीःजा माकेबारा सीसी। ओः सोङ्‍गारा पाःर्पा नोःइ नामाला याःर्का क्याःप्सी।

२६ ओःले खुङाङ पीःजारा माकेबा सीसी। ओःले पाःर्केबा नोःइ नामाला याःर्का क्याःप्सी। पाःर्केबा नोःलाङ ओःन्डुबारा काःल्सी ओःले ओःन्डुरा पेःदी ओः पीन तीःनगीइ ओः नामाला याःर्का क्याःप्सी ओःलेङ पीःजारा माकेबा सीसी।

२७ तीङ्ला ओः पेःन्पीःजाङ सीसी।

२८ ओः सोङ्‍गारा मीःक्या सीक्योकलाःम्‍ले सेन्गासुना ओः पेःन्पीःजा सुइ पेःमे ओःङ्‍गुबा? खुङला नी मेःन्दा तीःनगीइरा याःर्का क्याःप्‍ती एःके।”

२९ येशुइ खुङक्याला लेःन लोदी लाःसी, “ख्याक्याइ लाःक्योक थाम्जेर डीक्पु म्याः, चीलेलाःना ख्याक्याइ नाः कोन्ज्योइ पेज्याइ बारेला सेदी एःपा नाः कोन्ज्योइ ल्हेइ बारेला सेदी एःपा।

३० चीलेलाःना सीक्योकलाःम्‍ले सेन्गासुना मीःक्याइ याःर्का मेःक्याःपए, तर खुङक्या नी नाःम्खालीङला तेःकेन स्वर्गदुतक्या च्योःङ्‍रा ओःङ्‍गुए।

३१ तर सीक्योकक्या सेन्गुए लाःकेन तामगीइ बारेला कोन्ज्योइ ख्योक्याला ची लाःती एःपा, ओःखो ख्याक्याइ टोःदी म्याःपा?

३२ कोन्ज्योइ एःन्डु लाःती एः, ‘ङाः अब्राहामगीइ कोन्ज्यो, इसहाककीइ कोन्ज्यो ओःले याकूबकीइ कोन्ज्यो इःङे।’ खुङ नी सीक्योकक्याइ कोन्ज्यो मीःङे†, तर सोम्बोक्याइ कोन्ज्यो इःङे।”

३३ एःन्डुले खुङगीइ लोप्क्योक थोङ्दी थाम्जेर मीःक्या याःमाछाक नेसी।

थाम्जेरभन्दा छ्‍योम्बो आज्ञा

(मर्कूस १२:२८-३४; लूका १०:२५-२८)

३४ येशुइ सदुकीक्याला खाजुम तेःच्युसी लाःक्योक ताम कोःदी फारीसीक्या खुङसाःला ओःङ्सी।

३५ खुङक्यानाःङ्ले मेःराङ चीग धर्मगुरुइ येशुला फासाइतीगेन ठीवाइ टीःसी,

३६ “ए गुरु, छेइ ठीमला प्रुःक्योक थाम्जेरभन्दा छ्‍योम्बो आज्ञादी काःखो इःङे?”

३७ येशुइ खुङला लाःसी, “‘ख्योइ प्रभु राःङगीइ कोन्ज्योला राःङगीइ थाम्जेर सेमगीइ, थाम्जेर मीःलीइ ओःले थाम्जेर नावाइ च्याःम्बु पेःदो।’

३८ थाम्जेरभन्दा तोःङगीइदी ओःले छ्‍योम्बो आज्ञादी दीखोरा इःङे।

३९ ओःले राःङ्सा छ्‍योम्बो आज्ञादी दीखोरा इःङे, ‘राःङगीइ टोःङ्‍रीला राःङला च्योःङ्‍रारा च्याःम्बु पेःदो।’

४० मोशाइ थाम्जेर छेइ ठीम ओःले कोन्ज्योइ लेःङ्‍गो तेर्केनक्याइ लोप्क्योक तामक्या दी ङीथाल आज्ञाक्यालाःम्‍ले ओःङ्क्योक इःङे।”

थार्च्युगेन ख्रीष्ट सुइ पुः इःङे?

(मर्कूस १२:३५-३७; लूका २०:४१-४४)

४१ ओःले ओःला जोम्क्योक फारीसीक्याला येशुइ टीःसी,

४२ “थार्च्युगेन ख्रीष्टकीइ बारेला ख्याक्या ची ठीवा चेकुबा ले? खुङ सुइ छार्क्युफुर्क्यु इःङे?” खुङक्याइ येशुला लाःसी, “खुङ नी दाऊदकीइ छार्क्युफुर्क्यु इःङे।”

४३ येशुइ खुङक्याला लाःसी, “ओःन्डु इःङे लाःना चीले दाऊदला कोन्ज्योइ लालाःम्‍ले खुङला ‘प्रभु’ लाःच्युबाले? चीलेलाःना दाऊद राःङगीइरा एःन्डु लाःती एः,

४४ प्रभुइ ङाःइ प्रभुला लाःसी,

‘ङाःइ ख्योइ टाःलाङक्याला ख्याइ स्याःप्टावाःला मानेमथुप

ख्यो ङाःइ च्याःबु लाःक्पाछ्‍योले तेः।’

४५ “एःन्डुले दाऊद राःङगीइरा थार्च्युगेन ख्रीष्टला ‘प्रभु’ लाःमीःजीक काःन्डुले ख्रीष्टला दाऊदकीइ छार्क्युफुर्क्यु लाःकेन्दी?”

४६ ओःले सुइयाङ चीङ लेःन लोजे माःखु। ओः ङीःमुमीःजीक सुइयाङ खुङला राःङ्सा चीङ ताम टीःजेला आक्याःप्चे माःखु।

† 

२२:३२ सीक्योकक्याइ कोन्ज्यो मीःङे दीखो लाःक्योकदी कोन्ज्यो सीक्योक मीःक्याइ कोन्ज्यो इःङ्‍रा मीःङे लाःक्योक मीःङे। दीखो लाःक्योकदी थाम्जेर मीःक्या खुङगीइ लागी सेन्गुए लाःक्योक इःङे।

धर्मगुरुक्या ओःले फारीसीक्याइ विरुद्धला चेतावनी

(मर्कूस १२:३८-३९; लूका ११:४३, ४६; २०:४५-४६)

२३

१ ओःले येशुइ मीःइ पोर्चोम ओःले राःङगीइ लोबेनक्याला एःन्डु लाःसी,

२ “धर्मगुरुक्या ओःले फारीसीक्याइ मोशाइ छेइ ठीम लोप्केन आङ्ज्या ज्योर्ती एः।

३ ओः सोङ्‍गारा खुङक्याइ लाःक्योक थाम्जेर ताम ङीःन्दो ओःले पेःदो। तर खुङक्याइ ची पेःबा ओःखोदी माःबे चीलेलाःना खुङक्याइ राःङ्साला नी लोप्कोइ, तर राःङदी मेःबेए।

४ खुङक्याइ राःङ्सालादी चेन्दी ओःले खुर्रा मीःखुगेन खुर्पु ताःम्दी क्याःपला काल्तेरकोइ, तर खुङक्या राःङदी ओःखो लाङ्जेला थेबु चीगकीयाङ मेःदेए।

५ तर खुङक्याइ राःङगीइ थाम्जेर लेःगा मीःक्याला तेङ्जेला पेःउए। चीलेलाःना खुङक्या राःङगीइ प्रालाला ओःले पुङ्बाला छेइ ठीमगीइ आज्ञाक्या एःक्योक काःल्ज्युमक्या छ्‍योम्बो छ्‍योम्बो जोदी केःङ्‍गुए, ओःले राःङगीइ केःलाइ झुम्काक्या रीःङ्बु जोउए।

६ डेनक्याला खुङक्याला सेःसाइ ठाउँ ओःले जोम्साखीमक्याला थाम्जेरभन्दा छ्‍योम्बो तेःसाक्या सेम थेकोइ।

७ छोङ्साक्याला युःगासुना मीःक्याइ खुङक्याला सेःसा पेःदी फ्या छाल्ज्युक ओःले ‘गुरु’ लाःच्युक लाःती खुङक्याइ सेम थेकोइ।

८ “तर ख्योक्याला सुयाङ ‘गुरु’ माःलाप्च्युक चीलेलाःना ख्योक्याइ गुरु मेःराङ चीग्रा चीग एः, ओःले ख्योक्या थाम्जेर आतानोःक्या इःङे।

९ दी साजाम्बुलीङला ख्योक्याइ सुलाङ ‘आबा’ माःलाप चीलेलाःना ख्योक्याइ आबादी चीग्रा चीग एः ओःले खुङ नाःम्खालीङला एः।

१० ख्योक्या सुलाङ ‘ताःक्पु’ माःलाप्च्युक, चीलेलाःना ख्योक्याइ ताःक्पुदी थार्च्युगेन ख्रीष्ट चीग्रा इःङे।

११ ख्योक्यानाःङ्ला काःखोदी थाम्जेरभन्दा छ्‍योम्बो एःपा, ओःखोइ थाम्जेरकीइ मेःबा पेःकोःउए।

१२ काःखोइ राःङला छ्‍योम्बो जोउबा, ओःखोला छीमी जोगेन एः, ओःले काःखोइ राःङला याङ्छाबु जोउबा, ओःखोला छ्‍योम्बो जोगेन एः।

खोक्नाकक्याइ विरुद्धला चेतावनी

(मर्कूस १२:४०; लूका ११:३९-४२, ४४, ५२; २०:४७)

१३ “ए धर्मगुरुक्या ओःले फारीसीक्या, ख्याक्याला काःन्डुबा जीबा लाःङ्जे च्योःङ्‍रा ओःङेन एः! ख्याक्या नी खोक्नाकक्या इःङे। ख्याक्याइ मीःक्याइ तोःङ्लारा नाःम्खालीङगीइ क्याःल्खापकीइ कोःला दीमीक क्याःप्‍ती एः। ख्याक्या राःङाङ नाःङ्ला मीःस्युए ओःले नाःङ्ला स्युःजे छोल्गेनक्यालाङ स्युःजे मेतेर एः।

१४ [“ए धर्मगुरुक्या ओःले फारीसीक्या, ख्याक्याला काःन्डुबा जीबा लाःङ्जे च्योःङ्‍रा ओःङेन एः! ख्याक्या नी खोक्नाकक्या इःङे। ख्योक्याइ मोःराङ्‍मुक्याइ खीमक्या फ्रोउए ओःले मीःक्याला तेङ्जेइ लागी रीःङ्बु प्रार्थना पेःउए। ओः सोङ्‍गारा राःङ्सा मीःक्याइ भन्दा ख्योक्याइ ताःरुङ छ्‍योम्बो दण्ड ज्योर्केन एः।]

१५ “ए धर्मगुरुक्या ओःले फारीसीक्या, ख्याक्याला काःन्डुबा जीबा लाःङ्जे च्योःङ्‍रा ओःङेन एः! ख्याक्या नी खोक्नाकक्या इःङे। ख्योक्या राःङ्सा मीःक्याला राःङगीइ धर्मला ख्योङ्जेला जाम्बुलीङ काःङ्‍रा कोर्ती डोउए, ओःले ओः मीःक्याला ख्याक्याइ धर्मला ख्योङ्मीःजीक खुङक्याला ख्योक्या राःङभन्दा ङीगुणा माःङ्बु ङ्‍याल्वाइ मेःला डोगेन रीःक्पु जोउए।

१६ “ए स्याःर्नाक तोःङ क्याःप्केनक्या, ख्याक्याला काःन्डुबा जीबा लाःङ्जे च्योःङ्‍रा ओःङेन एः! ख्याक्याइ मीःक्याला एःन्डुले लोप्कोइ, ‘कोन्ज्योइ मन्दिरकीइ मीःनला ख्योक्याइ ना लुगासुनादी चीङ मेःयोङे, तर मन्दिरकीइ सेरकीइ मीःनला ना लुसीलाःनादी ना सुःउए।’

१७ ख्याक्या काःन्डुबा स्याःर्नाक ओःले आक्याक्पा दुबा! छ्‍योम्बो तामदी काँःदी इःङे, सेर की सेरला चाङ्मा जोगेन कोन्ज्योइ मन्दिर?

१८ ख्योक्याइ एःन्डुलेङ लोप्कोइ, ‘वेदीइ मीःनला ना लुसीलाःना चीङ मेःयुङे, ओःले वेदीला फुल्क्योक भेटीइ मीःनला ना लुसीलाःनादी ना सुःउए।’

१९ ए स्याःर्नाकक्या! वेदीला फुल्क्योक भेटी छ्‍योम्बो इःङे की भेटीला चाङ्मा जोगेन वेदी छ्‍योम्बो इःङे?

२० वेदीला देदी ना लुगेन्दीइ नी वेदी ओःले ओःला फुल्क्योक थाम्जेर भेटीक्याइ मीःनला ना लुउए।

२१ ओःन्डुरा पेःदी मन्दिर देदी ना लुगेनदीइ मन्दिर रा मन्दिरला तेःकेन कोन्ज्योइला देदी ना लुउए।

२२ नाःम्खालीङगीइ मीःन लेङ्दी सुइयाङ ना लुसीलाःना, ओःखोइ कोन्ज्योइ छेसा ओःले ओःला तेःकेन कोन्ज्योइ मीःन लेःङ्दी ना लुउए।

२३ “ए धर्मगुरुक्या ओःले फारीसीक्या, ख्याक्याला काःन्डुबा जीबा लाःङ्जे च्योःङ्‍रा ओःङेन एः! ख्याक्या नी खोक्नाकक्या इःङे। ख्याक्या बाबरी, सुप रा जीरा कोःङ्क्योकलाःम्‍ले बो च्युलाःम्‍ले बो चीग कोन्ज्योला फुल्गोइ। तर न्याय पेःजे, नीङ च्योःजे ओःले सेमल्हुक लुजे च्योःङ्‍रा छेइ ठीमगीइ छ्‍योम्बो तामक्यादी ख्याक्या सेमरा मेतेरए। ख्योक्याइ ओःखो तामक्या ङीमुङीमुरा राःङ्सा तामक्याङ ङीःन्कोःउए।

२४ ए स्याःर्नाक तोःङ क्याःप्केनक्या, ख्याक्या भुसुना चीग लेप्नाङ चादी तेङ्‍गोइ, तर उँटलादी ङीःक्‍कोइ!

२५ “ए धर्मगुरुक्या ओःले फारीसीक्या, ख्याक्याला काःन्डुबा जीबा लाःङ्जे च्योःङ्‍रा ओःङेन एः! ख्याक्या नी खोक्नाकक्या इःङे। ख्याक्या तेःर्मा ओःले मेःन्ज्याइ पाःङलाःम्‍ले ताःर्ती चाङ्मा जोउए, तर ख्योक्या नाःङछ्‍योले लाःना स्वार्थ रा फाङ्क्योक ओःङ्‍गोइ।

२६ स्याःर्नाक फारीसीक्या, तोःङ्ला तेःर्मा रा मेःन्ज्याइ नाःङछ्‍योले चाङ्मा जोदो, ओःले ओःखोइ फीलाःम्‍लेङ चाङ्मा ओःङेन एः।

२७ “ए धर्मगुरुक्या ओःले फारीसीक्या, ख्याक्याला काःन्डुबा जीबा लाःङ्जे च्योःङ्‍रा ओःङेन एः! ख्याक्या नी खोक्नाकक्या इःङे। ख्याक्या नी कार्मु सेबीइ थेल्योक तुःर्सा† च्योःङ्‍रा इःङे, ओः तुःर्सा फीलाःम्‍ले तागासुना नी याःबु थोङ्‍गोइ, तर नाःङ्ले लाःना सीक्योक मीःक्याइ रेःकोकक्या ओःले थाम्जेर असुद्ध तामक्याइ काःङ्क्योक ओःङ्‍गोइ।

२८ ओःन्डुलेरा ख्याक्याङ फीलाःम्‍ले तागासुनादी मीःइ तोःङ्ला ताःक्पा थोङ्‍गोइ, तर नाःङ्ला लाःना खोक्नाक ओःले लाःयोइ काःङ्क्योक ओःङ्‍गोइ।

माःताक्पा मीःक्याइ दण्ड

(लूका ११:४७-५१)

२९ “ए धर्मगुरुक्या ओःले फारीसीक्या, ख्याक्याला काःन्डुबा जीबा लाःङ्जे च्योःङ्‍रा ओःङेन एः! ख्याक्या नी खोक्नाकक्या इःङे। ख्याक्याइ कोन्ज्योइ लेःङ्‍गो तेर्केनक्याइ लागी याःबु याःबु तुःर्साक्या जोउए ओःले ताःक्पा मीःक्याइ तुःर्साक्या छेदी ज्याउए।

३० ओःले ख्याक्याइ लाःकुए, ‘उःक्या राःङगीइ फाफामुक्याइ तीःनामला एःक्योक एःना नी, उःक्याइ फाफामुक्याइ पेःक्योक च्योःङ्‍रा कोन्ज्योइ लेःङ्‍गो तेर्केन मीःक्याइ ठा बागाइतीजे म्याःके।’

३१ एःन्डु लाःती ख्याक्या राःङगीइरा कोन्ज्योइ लेःङ्‍गो तेर्केनक्याला सेकेन्दीइ छार्क्युफुर्क्यु इःङे लाःती स्वीकार पेःउए।

३२ ओः सोङ्‍गारा ख्याक्याइ फाफामुक्याइ छुक्योक लेःगाक्या ख्याक्याइ पुरा पेःदो!

३३ “ख्याक्या राःङ्सा चीङ मीःङे, तर ख्याक्या नी प्रुःलक्या ओःले विषालु प्रुःलगीइ छार्क्फुर्क्युक्या इःङे। ख्याक्या काःन्डुले ङ्‍याल्वाला डोजेलाःम्‍ले थार्खुगे?

३४ ताः याःपेःदी कोःदो, ङाः ख्याक्यासाःला कोन्ज्योइ लेःङ्‍गो तेर्केनक्या, नावा साल्बु मीःक्या ओःले धर्मगुरुक्याला ताङे। खुङक्यानाःङ्ला ख्याक्याइ काःजेला सेकेन एः, काःजेलादी क्रुसला प्याङेन एः ओःले काःजेलादी जोम्सा खीमक्याला कोर्रा क्याःप्केन एः ओःले सहर चीगले राःङ्सा सहरला त्याःगेन एः।

३५ ओःखोइ पेःगासुना, ताःक्पा हाबिलमीःजीक कोन्ज्योइ मन्‍दिर रा वेदीइ कील्‍ला सेक्योक बेरेक्‍याहइ पुः जकरियाथुपकीइ थाम्जेर ताःक्पा मीःक्याला सेक्योककीइ माःताक्पा ख्योक्याखाला लेप्केन एः।

३६ तेःन्दामरा ङाः ख्याक्याला लाःके, ओः थाम्जेर माःताक्पा लेःगाक्याइ दण्ड तीःङ्साङगीइ मीःक्याइ ज्योर्केन एः।

यरूशलेमगीइ मीःक्याइ लागी येशुइ तुःङाल पेःक्योक

(लूका १३:३४-३५)

३७ “यरूशलेमगीइ मीःक्या, ए यरूशलेमगीइ मीःक्या! ख्योक्या कोन्ज्योइ लेःङ्‍गो तेर्केन्दी मीःक्याला सेकोइ ओःले कोन्ज्योइ ताङ्क्योक मीःक्याला तोः क्याःप्कोइ। च्याःमु योमाइ राःङगीइ चीःप्रुक्याला राःङगीइ स्योक्पा वाःला उप्चेला रुःप चीःक्योक च्योःङ्‍रारा, ङाःइ काःजे थाङ्‍मा ख्योक्याला रुःप चीःजे सेम थेसी, तर ख्योक्याइ ङाःला ओःन्डु पेःजे मातेर।

३८ तादो, ख्योक्याइ मन्दिर उजाड ओःङेन एः।

३९ ङाः ख्योक्याला लाःके, ताःमीःजीक तीङ्ला ख्योक्याइ ‘प्रभुइ मीःनला ओःङेन्दीइ काःजे मोलाम ज्योर्ती एः’ लाःती माःलापथुप ख्योक्याइ ङाःला फीर्च्या नाःमाङ मेःथोङेन एः।”

† 

२३:२७ कार्मु सेबीइ थेल्योक तुःर्सा ओः तेःकासु, इस्राएलगीइ मीःक्याइ सीक्योक मीःला तीःप्‍मीःजीक ओःखोइ तुःर्साइ थोइ बो कार्मु सेबीइ थेल्गुके, ओः सोङ्‍गारा ओः तुःर्साखाला कुःङ्मु सुङ मेःन्डोके। चीलेलाःना सुङ मीः ओः तुःर्साखाला काःल्सीलाःना ओःखो असुद्ध डोउके, ओःले खुङ राःङ्सा मीःक्याइ ङीःमु तेःती प्रार्थना पेःजे मेःयोङ्‍के।

कोन्ज्योइ मन्दिर रोःम्ङेन बारेला येशुइ लाःक्योक

(मर्कूस १३:१-१३; लूका २१:५-१९)

२४

१ येशु कोन्ज्योइ मन्दिरलाःम्‍ले थेङ्दी डोदेरा एःकासुना, खुङगीइ लोबेनक्या खुङला मन्दिरकीइ खीमक्या तेङ्जे लाःती खुङगीइ सुःर्ला ओःङ्सी।

२ ओःले येशुइ खुङक्याला लाःसी, “ख्योक्याइ दी खीमक्या थोङ्देरा एः, मीःङे? तेःन्दामरा ङाः ख्योक्याला लाःके, दी खीमक्याइदी तोः चीगखाला राःङ्सा तोःङ माःपोर्पा थाम्जेर रोम्दी क्युर्केन एः।”

३ येशु जैतुन काःङला तेःकासुना लोबेनक्या खाजुम्बाले खुङसाःला ओःङ्दी टीःसी, “ङीःला लोःप, दी थाम्जेर तामक्या नाःम ओःङेन एःपा? ओःले ख्या ओःङ्जे छोल्दी एः ओःले जाम्बुलीङगीइ अन्त्य ओःङ्जे छोल्दी एः लाःती छोर्चेला ची चुःन्डुल थोङ्‍गुबा?”

४ येशुइ खुङक्याला लाःसी, “च्यागाताःक्पु पेःदी तेः, ओः सोङ्‍गारा सुइयाङ ख्योक्याला स्योप माःक्युःर्च्युक!

५ चीलेलाःना माःङ्बुरा मीःक्या ङाःइ मीःनला ‘थार्च्युगेन ख्रीष्ट ङाःरा इःङे’ लाःतेरा ओःङेन एः ओःले खुङक्याइ माःङ्बुरा मीःक्याला स्योप क्युःर्केन एः।

६ ख्योक्याइ माकक्या क्याःप्क्योक ओःले थारीःङ्बुइ माकक्याइ बारेला हल्‍लाक्या कोःगेन एः, तर ओः तेःकासु माःजी। ओः थाम्जेर तामक्या ओःङ्‍रा कोःउए, तर ओः तेःकासुरादी जाम्बुलीङगीइ अन्त्य मेःयोःङेन एः।

७ देश चीगकीइ राःङ्सा देशला माक क्याःप्केन एः, क्याःल्खाप चीगकीइ राःङ्सा क्याःल्खापला माक क्याःप्केन एः। थाम्जेरछ्‍योले सायुक्या डोगेन एः ओःले माःङ्बुरा ठाउँक्याला मुःगी क्याःप्केन एः।

८ तर दी थाम्जेर तामक्या नी तुःक्पु छुजे तोःङ्‍गीइ तामक्या चीग्रा इःङे।

९ “ओः तेःकासु खुङक्याइ ख्याक्याला जुम्ङेन एः, दण्ड तेर्केन एः ओःले सेकेन एः। ङाःला सेमल्हुक लुक्योक सोङ्‍गारा थाम्जेर मीःक्याइ ख्याक्याला ङ्‍याप्च्युक पेःगेन एः।

१० ओः तेःकासु माःङ्बुरा मीःक्याइ सेमल्हुक लुजे पोःर्केन एः, खुङक्या चीगकीइ राःङ्साला तुःक तेर्केन एः, ङ्‍याप्च्युक पेःगेन एः।

११ स्योप क्युर्ती कोन्ज्योइ लेःङ्‍गो तेर्केन मीःक्या माःङ्बुरा थेङेन एः ओःले माःङ्बुरा मीःक्याला स्योप क्याःप्केन एः।

१२ काःनाथेते माःइबा तामक्या फेल्देरा डोगेन एः ओःले माःङ्बुरा मीःक्याइ चीगकीइ राःङ्साला च्याःम्बु पेःजे पोर्केन एः।

१३ तर तीङथुपरा ङाःला सेमल्हुक लुदी तेःकेनक्यालादी थार्च्युगेन एः।

१४ थाम्जेर मीःक्याइ लागी साक्षी काःल्ज्युक लाःती नाःम्खालीङगीइ क्याःल्खापकीइ बारेला दीखो याःबु लेःङ्‍गो साजाम्बुलीङ काःङ्‍रा कोःच्युगेन एः। ओः तीङ्ला साजाम्बुलीङगीइ अन्त ओःङेन एः।

जीबा लाःङ्जे च्योःङ्‍रा तीःनाम

(मर्कूस १३:१४-२३; लूका २१:२०-२४)

१५ “कोन्ज्योइ लेःङ्‍गो तेर्केन दानिएलगीइ लाःक्योक च्योःङ्‍रारा मन्दीरकीइ चाङ्मा ठाउँला ‘क्युक टोःजे च्योःङ्‍रा स्याः’ लाःङ्दी तेःक्योक ख्योक्याइ थोङेन एः। (दीखोइ लेःन टोःगेनक्याइरा सेज्युक।)

१६ ओः तेःकासु यहुदियाला एःकेनक्या काःङक्याछ्‍योले छ्‍योङ्ज्युक।

१७ खीम पाङ्ला एःकेनक्या खीमनाःङ्ला एःक्योक छेगाक्या लेःङ्‍गाला माःस्युबारा छ्‍योङ्ज्युक।

१८ सीःङला एःकेनक्या केःङेन केःला लेःङ्‍गाला खीमनाःङ्ला माःन्डोज्युक।

१९ ओः ङीःमाक्याला जुबु ङीःपाक काःल्क्योक पेःन्पीःजाक्या ओःले ङ्‍याल्दुङ पीःजाइ आमाक्याला छ्‍योम्बो काःबु ओःङेन एः।

२० ख्योक्या सेर्काइ दावाक्याला की ङाःल सोगेन ङीःमाला छ्‍योङ माःकोःज्युक लाःती कोन्ज्योला प्रार्थना पेःदो।

२१ चीलेलाःना ओः ङीःमाक्याला ओःङेन च्योःङ्‍रा तुःक्पु नी कोन्ज्योइ जाम्बुलीङ जोमीःजीक ताःसेथुप नाःमाङ काःल्दी म्याः ओःले तीङ्लाङ नाःमाङ मेःयुङेन एः।

२२ तर कोन्ज्योइ ओः ङीःमाक्या घटाइतीदी एः, मीःङे लाःना नी सुङ सेन्जे मीःखुजेके। राःङगीइ दाम्क्योक मीःक्याइ पेःगासुना खुङगीइ ओः ङीःमाक्या घटाइतेर्ती एः।

२३ “ओः तेःकासु ख्योक्याला सुइयाङ ‘तदो, थार्च्युगेन ख्रीष्ट नी दीला एः!’ की ‘खुङ ओःला एः!’ लाःसी लाःना ओः तामला सेमल्हुक मालु।

२४ चीलेलाःना स्योप क्युःर्केन थार्च्युगेन ख्रीष्टक्या ओःले स्योप क्युःर्ती कोन्ज्योइ लेःङ्‍गो तेर्केन मीःक्या थोङेन एः, ओःले खुङक्याइ छ्‍योम्बो छ्‍योम्बो चुःन्डुलक्या तेःङेन एः ओःले याःमाछाककीइ लेःगाक्या पेःगेन एः ओःले कोन्ज्योइ दाम्क्योक मीःक्यालाङ खुबाथुप स्योप क्युःर्चे छोल्गेन एः।

२५ “ओः सोङ्‍गारा कोःदो, ङाःइ ख्योक्याला थाम्जेर ताम तोःङ्‍मीःजीकरा लाःतेर्ती एः।

२६ मीःक्याइ ख्योक्याला ‘तादो, खुङ उजाड ठाउँला एः’ लाःसी लाःनाङ ख्योक्या ओःला माःन्डो। खुङक्याइ ‘तादो, खुङ नी नाःङ्ला कोठाला इःप्‍ती तेःती एः’ लाःसी लाःनाङ ख्योक्या ओः तामला सेमल्हुक मालु।

२७ चीलेलाःना ङाः मीःइ पुः ओःङेन ङीःमाला स्यार ओःले नुःपला बिजुली चम्कीइतीक्योक च्योःङ्‍रारा ङाः ओःङेन एः।

२८ काःला सीनु एःपा, ओःलारा गिद्धक्याङ जोम्गोइ।†

मीःइ पुः ओःङेन ङीःमाक्या

(मर्कूस १३:२४-२७; लूका २१:२५-२८)

२९ “ओः तुःक्पुइ ङीःमाक्या सीःङ्‍मीःजीक आमा ङीःमा नाक्जुक ओःङेन एः ओःले दागार्मु मेस्यार्केन एः, कार्माक्या नाम्सार्गालाःम्‍ले ताःप्केन एः ओःले नाम्सार्गाला एःक्योक ल्हेक्याङ योःङेन एः।

३० “ओः तीङ्ला नाम्सार्गाला ङाः मीःइ पुः ओःङेन चीःन्डुल थोङेन एः। ङाः मीःइ पुःला मुक्पाला ल्हे ओःले छ्‍योम्बो महिमाला ओःङ्देरा पेःक्योक मीःक्याइ थोङ्दी जाम्बुलीङगीइ थाम्जेर क्युःपाइ मीःक्या ङुःगेन्दी एः।

३१ ओःले तुरही फुगेन एः, ओःले ङाः ङाःइ स्वर्गदुतक्याला जाम्बुलीङगीइ थाम्जेरछ्‍योले ताङ्तेर्केन एः, ओःले खुङक्याइ कोन्ज्योइ दाम्क्योक मीःक्याला रुःप चीःगेन एः।

नेभाराइ तोःङ्बोलाःम्‍ले सेकोःन ताम

(मर्कूस १३:२८-३१; लूका २१:२९-३३)

३२ “नेभाराइ तोःङ्बोलाःम्‍ले चीङ ताम लोप्‍तो। दीखोइ याःल्गाक्याइ टुसा बुगाला स्युःमीःजीक ओःले लाःप्‍ती लुगाला स्युःमीःजीक, छेपाइ दावाक्या ओःङ्जे छोल्दु लाःती ख्योक्याइ छोर्कोइ।

३३ एःन्डुलेरा ङाःइ लाःक्योक दी तामक्या ओःङ्देरा पेःक्योक थोङ्‍गासुना ख्योक्याइ ङाः ओःङेन तीःनाम ओःङ्जे छोल्दु लाःती सेगेन एः।

३४ तेःन्दामरा ङाः ख्योक्याला लाःके, दी थाम्जेर तामक्या माःकालथुप दी तीःनामगीइ मीःक्या मीसीगेन एः।

३५ नाःम्खालीङ ओःले जाम्बुलीङ तोर्ती डोगेन एः, तर ङाःइ लाःक्योक ताम नाःमाङ मेतोर्केन एः।

च्यागाताःक्पु पेःदी तेः

(मर्कूस १३:३२-३७; लूका १७:२६-३०, ३४-३६)

३६ “ओः ङीःमा रा बेला नाःम ओःङेन इःम्बा, ओःखो सुइयाङ छोर्ती म्याः, नाः नाःम्खालीङगीइ स्वर्गदुतक्याइ नाः कोन्ज्योइ पुःइ छोर्ती एःपा, ओःखो नी आबा कोन्ज्योइ चीग्रा छोर्ती एः।

३७ ङाः मीःइ पुः ओःङ्जे छ्‍योल्क्योक ङीःमाक्याला नोआइ तीःनामला काःल्क्योक च्योःङ्‍रारा ओःङेन एः।

३८ चीलेलाःना हेन ओःङ्जे तोःङ्‍गीइ ङीःमाक्यामीःजीक नोआ टुःला स्युःगेन ङीःमाथुपाङ मीःक्याइ साःदेरा एःके, थुङ्देरा एःके ओःले याःर्का क्याःप्‍तेरा एःके।

३९ ओःले हेन ओःङ्दी थाम्जेरला छ्‍यामदाक जोदी माःखेरथुप खुङक्या काँःदीइयाङ माःछोर। ङाः मीःइ पुः ओःङ्‍गासुनाङ ओःन्डुबारा ओःङेन एः।

४० ओः तेःकासु मेःराङ ङी सीःङला लेःगा पेःदेरा पेःगासुना कोन्ज्योइ मेःराङ चीगला खेर्केन एः ओःले राःङ्सादीला पोःर्केन एः।

४१ लाःगोर थादी तेःक्योक मेःराङ ङी पेःन्पीःजाक्या नाःङ्ला कोन्ज्योइ मेःन्दा चीगला खेर्केन एः ओःले राःङ्सादीला पोःर्केन एः।

४२ “ओः सोङ्‍गारा च्यागाताःक्पु पेःदी तेः चीलेलाःना ख्योक्याइ प्रभु काँःदी ङीःमु ओःङेन इःम्बा, ओःखो ख्योक्याइ छोर्ती म्याः।

४३ तर दी ताम टेःम्बा साल्दी तेः, कुःङ्मु कुमेन ओःङेन बेला खीमगीइ ताःक्पुइ छोर्क्योक एःना नी खुङ माःङ्‍याल्बा पेःदी तेःचे एःके ओःले कुमेनला खीमला स्युःजे तेर्चे म्याःके।

४४ ओः सोङ्‍गारा ख्योक्याङ च्यागाताःक्पु पेःदी तेः, चीलेलाःना ङाः मीःइ पुः ख्योक्याइ टेःम्बा माःसल्क्योक बेलाला ओःङेन एः।

याःबु ओःले माःइबा लाबुक्या

(लूका १२:४१-४८)

४५ “काःखो लाबुइदी सेमसाङा ओःले नावा साल्बु एःपा, ओःखोला खोइ ताःक्पुइ राःङ्सा लाबुक्याला डीक्पु डीक्पु समयला साःजे थुङ्जे तेर्केन लेःगा जीम्‍मा तेर्कोइ।

४६ ओः खीमगीइ तोःप्‍ता लोःदी ओःङ्‍गासुना ओः लाबुइ ओःन्डुरा पेःदी तेःक्योक फ्रेसीलाःना खुङला काःजे मोलाम तेर्केन एः।

४७ तेःन्दामरा ङाः ख्योक्याला लाःके, तोःप्‍ताइ ओःखो लाबुला थाम्जेर नोःर क्युःक्याइ जीम्मा तेर्केन एः।

४८ तर ओःखो लाबु माःरीक्पा एः लाःना ओःखोइ राःङ्लारा एःन्डु लाःकेन एः, ‘ङाःइ तोःप्‍ता गेबुरा लोःदी मेःयोःङेन एः’

४९ ओःले खुङगीइ राःङङीमुरा लेःगा पेःगेन राःङ्सा लाबुक्याला रोप्केन एः ओःले छ्‍याङ्‍सेरेक्याङीमु साःजे थुङ्जे पेःगेन एः।

५० ओःले ओःखोइ तोःप्‍तादी खोइ टेःम्बा मासल्क्योक ङीःमाला की बेलाला लेप्केन एः।

५१ ओःखोला खोइ तोःप्‍पाइ चोक्पो दण्ड तेर्केन एः ओःले खोक्नाकक्या एःक्योक ङ्‍याल्वा च्योःङ्‍रा ठाउँला खुङला क्युर्तेर्केन एः। ओःला खोइ सो मुर्तेरा ङुःगेन एः।”

† 

२४:२८ गिद्धक्या काःन्डुले सीनु एःसाला थोङ्‍गुबा, ओःन्डुलेरा मीःइ पुः ओःङ्क्योक मीःक्याइ थोङेन एः।

मेःराङ च्यु कन्या स्यार्माक्याइ पेदाम

२५

१ येशुइ ताःरुङ लाःसी, “नाःम्खालीङगीइ क्याःल्खापदी छेमी थेप्‍ती माःक्पा सेम्बाला फ्रेकाला काःल्क्योक मेःराङ च्यु कन्या स्यार्माक्याङीमु कार्चे खुउए।

२ ओः मेःराङ च्युनाःङ्ला मेःराङ ङादी नावा साल्बु एःके ओःले मेःराङ ङादी आक्याक्पा एःके।

३ ओः आक्याक्पा स्यार्माक्याइ राःङगीइ छेमीक्या खुर्सी, तर खुङक्याङीमु जाकेर्ना माःर्कुदी माःखुर।

४ तर नावा साल्बुक्याइ दी राःङगीइ छेमीक्या ङीमुङीमुरा जाकेर्ना माःर्कुङ खुर्सी।

५ माःक्पा सेम्बा ओःङ्जेला कुःल्बु काःल्क्योक सोङ्‍गारा खुङक्या थाम्जेर ङीच्युइ जीदी ङ्‍याल्गाला स्युःसी।

६ “तर नुःप फेला ‘तादो, माःक्पा सेम्बा दीला एः, खुङला फ्रेकाला स्यो’ लाःतेरा केताङ्क्योक के कोःसी!

७ ओःले थाम्जेर कन्या स्यार्माक्या लाःङ्दी राःङ राःङगीइ छेमीक्या तयार जोसी।

८ ओःले आक्याक्पा कन्या स्यार्माक्याइदी नावा साल्बुक्याला लाःसी, ‘ख्याक्याइ माःर्कु ङीःलाङ तीबी चीग ना ना, चीलेलाःना ङीःइ छेमी नी सेजेरा छोल्सी।’

९ तर नावा साल्बुक्याइ एःन्डु लाःती लेःन लोदी लाःसी, ‘ख्याक्यालाङ दाङेन जाकेर्ना माःर्कु ङीःङीमु म्याः, ख्याक्या छोङ्साला काःल्दी ङ्‍योःदी खेर्च्यो ना।’

१० “ओःले खुङक्या माःर्कु ङ्‍योःगाला डोगासुना माःक्पा सेम्बा लेप्सी, ओःले तयार एःकेनक्या खुङङीमु याःर्काइ डेनला नाःङ्ला स्युःसी, ओःले कोः चेसी।

११ “तीङ्ला ओः राःङ्साक्याङ लेप्सी ओःले लाःकाला स्युःसी, ‘प्रभु, प्रभु, ङीःइ लागी कोः फ्यातेर ना!’

१२ तर माःक्पा सेम्बाइ नाःङ्ले लाःसी, ‘तेःन्दामरा ङाः ख्याक्याला लाःके, ङाः ख्याक्याला ङोः मेसेए।’”

१३ ओःले येशुइ लाःसी, “ओः सोङ्‍गारा च्यागाताःक्पु पेःदी तेः चीलेलाःना मीःइ पुः काँःदी ङीःमाला की काःजे बेला ओःङेन इःम्बा, ओःखो ख्याक्याइयाङ छोर्ती म्याः।”

मेःन्दा सुम लाबुक्याइ पेदाम

(लूका १९:११-२७)

१४ येशुइ फीर्च्या लाःसी, “नाःम्खालीङगीइ क्याःल्खाप एःन्डुबा इःङे। मेःन्दा चीग मीः राःङ्सा देसला कोर्काला डोजे छोल्दी एःके। ओःखोइ खुङगीइ लाबुक्याला केक्याःप्‍ती राःङगीइ नोःर क्युः खुङक्याइ जीम्‍मा तेर्सी।

१५ ओः मीःइ राःङगीइ लाबुक्याइ ची पेःजे खुउबा लाःती सेउके। ओः सोङ्‍गारा खुङगीइ लाबु चीगला हजार ङा टाङ्‍गा तेर्सी, राःङ्सा मेःराङ चीगला हजार ङी टाङ्‍गा ओःले राःङ्सा मेःराङ चीगला हजार चीग टाङ्‍गा तेर्सी। ओःले खुङ राःङ्सा देशला काःल्सी।

१६ हजार ङा टाङ्‍गा डेबा ज्योर्केन लाबु काःल्दी ओः डेबाइ छोङ पेःसी ओःले खुङगीइ ओःखोलाःम्‍ले राःङ्सा हजार ङा टाङ्‍गा डेबा जोसी।

१७ ओःन्डुलेरा हजार ङी टाङ्‍गा ज्योर्केन्दी राःङ्सा हजार ङी टाङ्‍गा डेबा जोसी।

१८ तर हजार चीग टाङ्‍गा ज्योर्केन्दीइ काःल्दी सा कोसी ओःले राःङगीइ ताःक्पुइ डेबा इप्‍ती ज्यासी।

१९ “माःङ्बुरा लोः तीङ्ला ओः लाबुक्याइ ताःक्पु लोःदी ओःङ्सी ओःले खुङक्याङीमु राःङगीइ हीसाब लेःङ्सी।

२० हजार ङा टाङ्‍गा डेबा ज्योर्केन्दीइ ओःङ्दी लाःसी, ‘ताःक्पु, ख्याइ ङाःला हजार ङा टाङ्‍गा तेर्ती एःके, ओःखोलाःम्‍ले ङाःइ राःङ्सा हजार ङा टाङ्‍गा कामाइतीदी ख्योङ्दी एः।’

२१ ताःक्पुइ लाःसी, ‘याःबु पेःसी, ख्यो याःबु ओःले सेमल्हुक लुजे डीक्पु एः! ख्यो छीमी तामक्यालाङ सेमल्हुक लुजे डीक्पु एःक्योक सोङ्‍गारा ङाः ख्योला माःङ्बुरा तामक्याइ जीम्‍मा तेर्के। ख्यो ओःङ्दी ङाःङीमु केःदाङ पेःदो।’

२२ ओः तीङ्ला हजार ङी टाङ्‍गा डेबा ज्योर्केन्दीइ नाःङ्ला ओःङ्दी लाःसी, ‘ताःक्पु, ख्याइ ङाःला हजार ङी टाङ्‍गा डेबा तेर्ती एःके। तादो, ङाःइ राःङ्सा हजार ङी टाङ्‍गा कामाइतीदी ख्योङ्दी एः।’

२३ ताःक्पुइ लाःसी, ‘याःबु पेःसी, ख्यो याःबु ओःले सेमल्हुक लुजे डीक्पु एः! ख्योइ छीमी तामक्यालाङ सेमल्हुक लुजे डीक्पु एःक्योक सोङ्‍गारा ङाः ख्योला माःङ्बुरा तामक्याइ जीम्‍मा तेर्के। ख्यो ओःङ्दी ङाःङीमु केःदाङ पेःदो।’

२४ “ओः तीङ्ला हजार चीग टाङ्‍गा डेबा ज्योर्केन्दीइ ओःङ्दी लाःसी, ‘ताःक्पु, ङाःला टेःम्बा एः ख्याइ सेम सेन्दी एः, ख्याइ राःङगीइ माचुक्योक सीःङले डुक्या तुःदी ख्योङ्‍गोइ ओःले राःङगीइ सेन माताप्क्योक सीःङले डुक्या रुःप चीःदी ख्योङ्‍गोइ।

२५ ओः सोङ्‍गारा ङाःला जीबा लाःङ्सी ओःले काःल्दी ङाःइ नी ख्याइ टाङ्‍गा डेबा होपला इप्‍ती ज्यासी। तादो, ख्याइ डेबा दीला एः।’

२६ ओःखोइ ताःक्पुइ खोला लाःसी, ‘ए माःरीक्पा ओःले छेर्सी पेःगेन लाबु! माचुक्योक ठाउँला तुप्कोइ, ओःले सेन मातापक्योक ठाउँलाःम्‍ले डु रुःप चीःउए लाःती ख्योइ सेदीरा एःके लाःना,

२७ ख्योइ ङाःइ डेबा चीले पीःर्नाङला मातेर्क्योक ले? ख्योइ ओःन्डु पेःक्योक एःना ङाः लोःदी ओःङ्‍गासुना पीःर्नाङङीमुरा डेबा ज्योर्चे एःके।’

२८ “ओःले ओः ताःक्पुइ लाःसी, ‘ओः सोङ्‍गारा ओः लाबुलाःम्‍ले ङाःइ डेबा फ्रोदो, ओःले काःखोङीमु हजार च्यु टाङ्‍गा एःपा ओःखोला तेर।

२९ चीलेलाःना काःखोङीःमु एःपा ओःखोला ताःरुङ माःङ्बु तेर्केन एः, ओःले ओःखोङीमु कोःकेन भन्दाङ माःङ्बु ओःङेन एः। तर काःखोङीमु म्याःपा, ओःखोङीमु एःक्योक तीबी रेःरेङ खुङलाःम्‍ले फ्रोगेन एः।

३० ताः दी लेःगा म्याःक्योक लाबुला फीला नाक्जुकला क्युर्तेर। ओःला खुङ ङुःदेरा सो मुःर्केन एः।’

न्यायइ ङीःमा

३१ “ङाः मीःइ पुः छ्‍योम्बो माहिमाला ङाःइ थाम्जेर स्वर्गदुतक्याङीमु ओःङ्दी ङाःइ महिमाइ छेसाला तेःकेन एः।

३२ ओः तेःकासु साजाम्बुलीङगीइ थाम्जेर मीःक्या ङाःइ तोःङ्ला जोम्गेन एः, ओःले कोःरालुइ राःक्यानाःङ्ले लुःकक्याला खाफ्याक्योक च्योःङ्‍रा ङाः ओः मीःक्यालाङ खाफ्यादी छोबा ङी जोगे।

३३ ङाः ताःक्पा मीःक्याला ङाःइ च्याःबु लाःक्पाछ्‍योले ओःले राःङ्सा मीःक्याला ङाःइ योमा लाःक्पाछ्‍योले ज्यागे।

३४ ओःले ङाः क्याःल्बुइ ङाःइ च्याःबु लाःक्पाछ्‍ले एःक्योक मीःक्याला लाःकेन एः, ‘ख्योक्या ङाःइ आबाइ मोलाम तेर्क्योक मीःक्या इःङे! स्यो, जाम्बुलीङ जोगासुनामीःजीक ख्योक्याइ लागी तयार जोक्योक क्याःल्खापला स्युःदो।

३५ ङाः तोःपा तोदी एःके, ओःले ख्योक्याइ ङाःला साःजे तेर्सी। ङाःला कोम्जे लाःङ्दी एःके, ओःले ख्योक्याइ थुङ्जे तेर्सी। ङाःला सुइयाङ ङोःमेसे एःके, तर ख्योक्याइ ङाःला तेःचे तेर्सी।

३६ ङाः चीःनाङ्मु एःके, ओःले ख्योक्याइ ङाःला केःला केङ्तेर्सी। ङाः नेःपा एःके, ओःले ख्योक्याइ ङाःला याःबुले तासी। ङाः चेङाङला एःके, ओःले ख्योक्या ङाःला फ्रेकाला ओःङ्सी।’

३७ “ओःले ताःक्पा मीःक्याइ ङाःला लेःन लोदी लाःकेन एः, ‘ए प्रभु, ङीःक्याइ ख्याला नाःम तोःपा तोक्योक थोङ्बारा, ओःले ख्याला साःजे तेर्पा? ङीःक्याइ ख्याला नाःम कोम्जे लाःङ्क्योक थोङ्बा, ओःले थुङ्जे तेर्पा?

३८ ख्याला सुइयाङ ङोःमेसेगासुना ङीःक्याइ ख्याला नाःम थोङ्बा, ओःले ख्याला तेःचे तेर्पा? ओःले ङीःक्याइ ख्याला नाःम चीःनाङ्मु थोङ्बारा, ओःले ख्याला केःला केःङ्तेर्पा?

३९ नाःम ङीःइ ख्याला नेःपा थोङ्बारा, ख्याला तागाला ओःङ्बा? ओःले ङीःइ ख्याला चेङाङला थोङ्बारा, ङीःइ ख्याला फ्रेकाला ओःङ्बा?’

४० ओःले ङाः क्याःल्बुइ खुङक्याला लाःकेन एः, ‘तेःन्दामरा ङाः ख्योक्याला लाःके, ख्योक्याइ ङाःइ दी छीमी नोःक्या नाःङ्ला थाङ्जेरभन्दा छीमी मेःराङ चीगला ची काःजे पेःबा, ओःखो ख्योक्याइ ङाःलारा पेःसी।’

४१ “ओः तीङ्ला ङाः ङाःइ योमा लाःक्पाछ्‍योले एःकेन मीःक्याला लाःकेन एः, ‘ए कोन्ज्योइ खाम्सी सुःक्योक मीःक्या, ङाःलाःम्‍ले थारीङ्बु सुङ! शैतान ओःले खोइ दुतक्याइ तयार जोदी ज्याक्योक नाःमाङ मीगेन मेःला सुङ।

४२ ङाःला तोःपा तोदी एःके, तर ख्योक्याइ ङाःला साःजे मातेर। ङाःला कोम्जे लाःङ्दी एःके, तर ङाःला ख्योक्याइ थुङ्जे मातेर।

४३ ङाःला सुइयाङ ङोःमेसे एःके, तर ख्योक्याइ ङाःला तेःचे मातेर। ङाः चीःनाङ्मुरा एःके, तर ख्योक्याइ ङाःला केःला केःङ्जे मातेर। ङाः नेःपा एःके ओःले चेङाङला एःके, तर ख्योक्याइ ङाःला फ्रेकाला माःयुङ।’

४४ “ओःले खुङक्याइयाङ ङाःला एःन्डु लाःकेन एः, ‘प्रभु, नाःम ङीःइ ख्याला तोःपा तोक्योक, कोम्जे लाःङ्क्योक, सुइयाङ ङोःमासेक्योक, चीःनाङ्मु एःक्योक, नेःपा काःल्क्योक की चेङाङला एःक्योक थोङ्बारा, ओःले ङीइ ख्याइ मेःबा माःबेबा?’

४५ ओःले ङाः क्याःल्बुइ खुङक्याला लाःकेन एः, ‘तेःन्दामरा ङाः ख्योक्याला लाःके, ङाःइ दी छीमी नोःक्या नाःङ्ला थाम्जेरभन्दा छीमी मेःन्दा चीगला ख्योक्याइ रोः माःबेबा, ओःखो ख्योक्याइ ङाःला रोः माःबे।’

४६ ओःले खुङक्यादी तेन्दुइ लागी दण्ड ज्योर्केन एः, तर ताःक्पा मीःक्याइदी नाःमाङ मीसीगेन मीःली ज्योर्केन एः।”

येशुला सेकेन टेः पेःक्योक

(मर्कूस १४:१-२; लूका २२:१-२; यूहन्‍ना ११:४५-५३)

२६

१ येशुइ दी थाम्जेर ताम लोप्सीःङ्मीःजीक राःङगीइ लोबेनक्याला लाःसी,

२ “ख्योक्याइ छोर्ती एः, ताःइ ङीःमा ङी तीङ्ला निस्तार मेःलीङ ओःङ्‍गोइ, ओःले मीःइ पुःला क्रुसला प्याङ्जेला जुम्ङेन एः।”

३ ओः तेःकासु छेस्यो पुजाहारीक्या ओःले छेस्यो मीःक्या चोइ पुजाहारी कैयाफाइ क्याःल्खाङला जोम्सी,

४ ओःले खुङक्याइ येशुला खाजुम्बाले काःन्डुले जुम्जे ओःले सेचे लाःती टेः पेःसी।

५ तर खुङक्याइ लाःसी, “मेःलीङगीइ बेलाला दी लेःगा पेःजे मेःयुङे, मीःङे लाःना नी मीःक्याइ कील्‍ला ठुक्पा लाःङेन एः।”

पेःन्पीःजा चीगकीइ येशुइ गोला सीःम्बु टीःमा तेर्केन माःर्कु टुःल्तेर्क्योक

(मर्कूस १४:३-९; यूहन्‍ना १२:१-८)

६ येशु जे नाःजालाःम्‍ले टाःक्योक सीमोनगीइ खीमला बेथानियाला एःके।

७ येशु तो साःदेरा एःकासुना, पेःन्पीःजा चीगकीइ सिङ्‍गमरमरकीइ नेःकीला माःङ्बुरा छेन्दी रीःनगीइ सीःम्बु टीःमा तेर्केन माःर्कु ख्योङ्दी येशुसाःला ओःङ्सी, ओःले खुङगीइ येशुइ गोला पुङ्तेर्सी।

८ दीखो थोङ्दी लोबेनक्याला सीःताङ लाःङ्सी, “एःजे माःङ्बु माःर्कु चीले खाती पेःक्योक?

९ बरु दीखोला माःङ्बुरा डेबाला चोङ्दी प्राङ्नाक्याला केःतेर्क्योक एःना ओःङ्जे एःके नी।”

१० खुङक्याइ एःन्डुबा ताम कोःदी येशुइ खुङक्याला लाःसी, “चीले ख्योक्या दीखोला तुःक्पु तेर्कुबा? दीखोइ ङाःइ लागी याःबु लेगा पेःदी एः।

११ चीलेलाःना प्राङ्नाक्या ख्याक्याङीमु तेन्दुरा ओःङेन एः, तर ङाः नी ख्याक्याङीमु तेन्दुरा मेःतेए।

१२ खुङगीइ दी माःर्कु ङाःइ जुबुला टुःल्दी ङाःला कुम्जेला तयार जोदी एः।

१३ तेःन्दामरा ङाः ख्योक्याला लाःके, जाम्बुलीङ काःङ्‍रा दी याःबु लेःङ्‍गो काः-काःला टाःम्बा, ओः-ओःला दी पेःन्पीःजाइ पेःक्योक लेःगाइदीङ टेःम्बा ओःङेन एः।”

यहुदाइ येशुला तुःक तेर्चेला ङीःन्क्योक

(मर्कूस १४:१०, ११; लूका २२:३-६)

१४ ओः तीङ्ला मेःराङ चीङ्‍ङी लोबेनक्यानाःङ्ला यहुदा इस्करियोत लाःकेन्दीदी छेस्यो पुजाहारीक्यासाःला काःल्सी,

१५ ओःले लाःसी, “ङाःइ येशुला जुम्दी ख्याक्याला तेर्सीलाःना ख्याक्याइ ङाःला ची तेर्के?” ओःले खुङक्याइ यहुदाला दी लेःगाइ लागी खाल चीग रा च्यु ङुलगीइ टाङ्‍गा डे†बा तेर्सी।

१६ ओःमीःजीक तीङ्ला यहुदाइ येशुला जुम्दी ओः खुङक्याला तेर्केन लाःम तागाला स्युःसी।

तीङ्‍गीइ डेन

(मर्कूस १४:१२-२६; लूका २२:७-२३; यूहन्‍ना १३:२१-३०; १ कोरिन्थी ११:२३-२५)

१७ खमिर मालुक्योक खुरा साःगेन निस्तार मेःलीङगीइ तोःङ्‍गीइ ङीःमाला लोबेनक्या येशुसाःला ओःङ्दी टीःसी, “ख्याइ लागी निस्तार मेःलीङगीइ साःप्च्या ङीः काःला जोगा?”

१८ खुङगीइ लाःसी, “सहरला मेःराङ चीग मीःसाःला सुङ, ओःले खुङला लोःप, ‘गुरुइ एःन्डु लाःती एः– ङाःइ बेला ओःङ्दी एः। ङाः राःङगीइ लोबेनक्याङीमु ख्याइ खीमला निस्तार मेःलीङगीइ डेन साःगे।’”

१९ लोबेनक्या काःल्दी येशुइ लाःक्योक च्योःङ्‍रा पेःसी ओःले खुङक्याइ निस्तार मेःलीङगीइ डेन तयार जोसी।

२० कुःङ्मु काःल्मीःजीक येशु मेःराङ चीङ्‍ङीरा लोबेनक्याङीमु साःजेला तेःसी।

२१ साःदेरा एःकासुना येशुइ लाःसी, “तेःन्दामरा ङाः ख्योक्याला लाःके, ख्योक्यानाःङ्ला मेःराङ चीगकीइ ङाःला जुम्दी टाःलाङक्याइ लाःक्पाला तेर्केन एः।”

२२ दी ताम कोःदी लोबेनक्याला माःङ्बुरा तुःक्पु नेसी ओःले थाम्जेरकीइ खुङला मेःन्दा रेःरे पेःदी टीःगाला स्युःसी, “प्रभु, ची ओःखो ङाः इःङे?”

२३ येशुइ खुङक्याला लाःसी, “ताःसे मेःन्ज्याला ङाःङीमुरा खुरा पागेन्दीइ ङाःला जुम्दी तेर्केन एः।

२४ छेइ पेःज्याला प्रुःक्योक च्योःङ्‍रा ङाः मीःइ पुः नी सीराकोःउए। तर ङाः मीःइ पुःला जुम्दी तेर्केन मीःला काःन्डुबा जीःबा लाःङ्जे च्योःङ्‍रा एः। ओःखो नी बरु केरा माकेक्योक एःना याःबु ओःङ्जे एःके।”

२५ खुङला जुम्दी तेर्केन यहुदाइयाङ टीःसी, “गुरु, ची ओःखो ङाः इःङे?” येशुइ खुङला लाःसी, “ख्यो राःङगीइरा लाःसी।”

२६ खुङक्याइ डेन साःदेरा पेःगासुना येशुइ खुरा चीग लेःङ्सी ओःले कोन्ज्योला थुजीछे तेर्मीःजीक खुङगीइ खुरा च्यासी ओःले लोबेनक्याला तेर्सी ओःले लाःसी, “दीखो लेःङ्दी सोः, दीखो ङाःइ जुबु इःङे।”

२७ ओः तीङ्ला मेःन्ज्याङ लेःङ्सी ओःले कोन्ज्योला थुजीछे तेर्ती लोबेनक्याला तेर्तेरा लाःसी, “दीखो ख्योक्या थाम्जेरकीइ थुङ्दो।

२८ दीखो ङाःइ ठा इःङे, दीखोइ कोन्ज्योङीमु पेःक्योक ताःम्ज्याला ताःम्गुए। दी ठा माःङ्बुरा मीःक्याइ लाःयो क्षमा काःल्ज्युक लाःती स्याःल्गेन एः।

२९ ङाः ख्योक्याला लाःके, ङाःइ आबाइ क्याःल्खापला ख्योक्याङीमु सेम्बा नीःङ्‍गार माःथुङथुप ङाः फीर्च्या दी नीःङ्‍गार मीःथुङेन एः।”

३० ओःले खुङक्याइ भजनगीइ लु चीग† लेःङ्सी ओःले खुङक्या जैतुन काःङला काःल्सी।

पत्रुसकीइ येशुला इन्कार पेःउए लाःती येशुइ लाःक्योक

(मर्कूस १४:२७-३१; लूका २२:३१-३४; यूहन्‍ना १३:३६-३८)

३१ ओःले येशुइ लोबेनक्याला लाःसी, “तीःरीङ कुःङ्मु ख्योक्या थाम्जेरकीइ ङाःला पोःर्ती छ्‍योङेन एः, चीलेलाःना छेइ पेज्याला एःन्डुबा प्रुःदी एः,

‘ङाः कोःरालुला सेकेन एः,

ओःले लुःकक्या पाःरास्यारा ओःङेन एः।’

३२ “तर सीक्योकलाःम्‍ले सोम्बो लोःमीःजीक ङाः ख्याक्याभन्दा तोःङ्ला गालीलला डोगेन एः।”

३३ पत्रुसकीइ खुङला लाःसी, “थाम्जेरकीइ पोःर्ती छ्‍योङ्नाङ ङाःदी ख्याला नाःमाङ मेःपोर्केन एः।”

३४ येशुइ खुङला लासी, “तेःन्दामरा ङाः ख्योला लाःके, तीःरीङ कुङ्मु च्याःबु प्रेःचे तोःङ्ला ख्योइ ङाःला ङोःमेसेए लाःती थाङ्मा सुम लाःकेन एः।”

३५ पत्रुसकीइ खुङला लाःसी, “ङाः ख्याङीमुरा सीकोःनाङ ङाः ख्याला नाःमाङ ओःन्डु मेःलाप।” ओःले राःङ्सा थाम्जेर लोबेनक्याइयाङ ओःन्डुरा लाःसी।

गेतसमनीला येशुइ रेःम्क्योक

(मर्कूस १४:३२-४२; लूका २२:३९-४६)

३६ ओः तीङ्ला येशु गेतसमनी लाःकेन ठाउँला लोबेनक्याङीमु काःल्सी, ओःले खुङक्याला लाःसी, “ख्योक्या दीलारा तेः, ङाःदी तीबी चीग फार्ला काःल्दी रेःम्ङे।”

३७ ओःले खुङगीइ राःङङीमु पत्रुस रा जब्दियाइ पुः ङीला खेर्सी। खुङगीइ सेम तुःङालगीइ माःङ्बुरा छाबाछुबे काःल्सी।

३८ ओःले येशुइ खुङक्याला लाःसी, “ङाःइ सेम तुःङालगीइ छाबाछुबे काःल्दी नीङरा केःटोरारा काःल्दी एः। ख्योक्या दीलारा ङीचु माःलोबा तेः।”

३९ ओःले खुङदी तीबी चीग फार्ला काःल्दी साला खाप्लु क्याःप्‍ती एःन्डु लाःतेरा रेःम्गाला स्युःसी, “ए ङाःइ आबा, ओःङ्‍खुउए लाःना दी तुःक्पुइ मेःन्ज्या ङाःलाःम्‍ले तेङ्तेर। एःनाङ ङाःइ सेम थेक्योक मीःङे, तर ख्याइ सेम थेक्योक ताम काःल्ज्युक।”

४० येशु लोःदी ओःङ्‍गासुना ओः मेःन्दा सुम लोबेनक्या ङीचु लोःदी तेःक्योक फ्रेसी। खुङगीइ पत्रुसला लाःसी, “ची ख्योक्या घण्टा चीगकाङ ङाःङीमु ङीचु माःलोबा तेःमाःखुबा?

४१ च्यागाताःक्पु पेःदी तेः ओःले परीक्षाला मालेप्च्युक लाःती प्रार्थना पेःदो। ख्योक्याइ याःबु पेःजे नी सेम थेती एः, तर ख्योक्याइ जुबु कम्जोर एः।”

४२ येशु फीर्च्या काःल्सी ओःले प्रार्थना पेःसी, “ए ङाःइ आबा, दीखो तुःक्पुइ मेःन्ज्याला ङाःइ माःथुङ्बा मेःयुङे लाःना, ख्याइ सेमरा पुरा काःल्जुक।”

४३ ओःले खुङ फीर्च्या लोबेनक्यासाःला लोःदी ओःङ्‍गासुना खुङक्या फीर्च्या ङीचु लोःदी तेःक्योकरा फ्रेसी, चीलेलाःना खुङक्या माःङ्बुरा ङाःल छेती एःके।

४४ फीर्च्या येशुइ खुङक्याला ओःजेबारा पोःर्ती काःल्सी ओःले फीर्च्या तोःङ्ला च्योःङ्‍रा रेःम्सी।

४५ ओः तीङ्ला खुङ लोबेनक्यासाःला ओःङ्दी लाःसी, “ख्योक्या ताःरुङ ङ्‍याःल्दीरा ओःले ङाःल सोदेरा एःपा? तादो, बेला ओःङ्सीःङ्दी एः, ओःले मीःइ पुःला माःताक्पाक्याइ लाःक्पाला तेर्केन एः।

४६ ताः लोःङ, ओःले डोगा। तादो, ङाःला जुम्दी तेर्केन मीः ओःङ्देरा एः।”

येशुला जुम्क्योक

(मर्कूस १४:४३-५०; लूका २२:४७-५३; यूहन्‍ना १८:३-१२)

४७ येशु ताम लाःतेरा एःकासुना चीङ्‍ङी लोबेनक्या नाःङ्ले यहुदा लाःकेन मेःन्दा चीग लोबेनदी पोर्चोम चीग मीःक्याङीमु ओःला ओःङ्सी। खुङक्याइ तरवारक्या ओःले पेःर्काक्या खुर्ती एःके, ओःले खुङक्याला छेस्यो पुजाहारीक्या ओःले छेस्यो मीःक्याइ ताङ्दी एःके।

४८ येशुला तुःक तेर्केन यहुदाइ ओः मीःक्यला एःन्डु लाःती एःके, “काःखोला ङाःइ च्य्वाक पेःबा ओःखोरा येशु इःङे, ओःखोलारा जुम्दो।”

४९ ओःले खेप चीगलारा यहुदा येशुसाःला ओःङ्सी ओःले “टासिदेले, गुरु” लाःती खुङगीइ डाम्बाला च्य्वाक पेःसी।

५० येशुइ ओःखोला लाःसी, “रोः, ख्याइ ची पेःगाला ओःङ्क्योक इःम्बा, ओःखो पेःदीहाल्तीदो।” ओःले खुङक्याइ येशुला जुम्सी।

५१ दीखो थोङ्दी येशुइ मेःराङ चीग लोबेनगीइ तरवार तेङ्सी ओःले चोइ पुजाहारीइ लाबुला क्याःप्‍ती खुङगीइ नाम्ज्यो तुप्‍ती चेतेर्सी।

५२ येशुइ खुङला लाःसी, “ख्योइ तरवार स्युपला लुदो, चीलेलाःना तरवार क्याःप्केनक्या थाम्जेर तरवारकीइ सीःङ्दाक थागेन एः।

५३ ची ख्योला टेःम्बा म्याःपा, ङाःइ लाःङ्क्योक एःना ङाःइ आबाइ खेप चीगलारा पल्टल चीङ्‍ङीभन्दाङ माःङ्बु स्वर्गदुतक्या ताङ्तेर्चे म्याःके रा?

५४ तर ङाःइ एःन्डुले लाङ्सीलाःना नी छेला एःन्डुबा ओःङ्‍राकोःउए लाःती प्रुःक्योक ताम काःन्डुले पुरा ओःङेन्दी रा?”

५५ ओः तीङ्ला येशुइ खुङला जुम्जेला ओःङेनक्याला लाःसी, “ची ङाः च्याःक्पा इःङेरा ख्योक्याइ ङाःला जुम्जेला तरवारक्या ओःले पेःर्काक्या खुर्ती ओःङ्क्योक? ङाःइ ङीःमारी टाःङ्‍मा कोन्ज्योइ मन्दिरला लोप्कुके, एःनाङ ख्योक्याइ ङाःला जुम्जे माःछोल।

५६ तर कोन्ज्योइ लेःङ्‍गो तेर्केनक्याइ छेला प्रुःक्योक ताम पुरा काःल्ज्युक लाःतीरा दी थाम्जेर काःल्योक इःङे।”

ओः तेःकासुरा लोबेनक्या थाम्जेरकीइ येशुला पोःर्ती छ्‍योङ्सी।

महासभाइ तोःङ्ला येशु

(मर्कूस १४:५३-६५; लूका २२:५४-५५, ६३-७१; यूहन्‍ना १८:१३-१४, १९-२४)

५७ येशुला जुम्ङेनक्याइ खुङला चोइ पुजाहारी कैयाफाइ खीमला खेर्सी। धर्मगुरुक्या ओःले राःङ्सा छेस्यो मीःक्या ओःला जोम्दी एःके।

५८ पत्रुसदी थारीङ्बुलेरा येशुला ब्य्राङ्देरा चोइ पुजाहारीइ खीमगीइ इल्दोकनाःङ्ला स्युःसी, ओःले येशुला ची पेःउदुबा लाःती ताजेला खीम ह्रुङेनक्याङीमु तेःसी।

५९ छेस्यो पुजाहारीक्या ओःले थाम्जेर महासभाइ मीःक्याइ येशुला सेचेला खुङला स्योप क्युःर्ती माःताक्पा च्याःङ्जे छोल्सी।†

६० माःङ्बुरा मीःक्या ओःङ्दी येशुइ विरुद्धला माःताक्पा च्याःङ्सी, तर खुङक्याइ लाःक्योक तामक्याइ प्रमाण चीगकाङ माःफ्रे। थाम्जेरभन्दा तीङ्ला मेःराङ ङी तोःङ्ला ओःङ्सी,

६१ ओःले लाःसी, “दी मीःइ ‘ङाः कोन्ज्योइ मन्दिर रोम्दी ङीःमा सुमला दीखोला जोखु’ लाःती लाःसी।”

६२ ओःले चोइ पुजाहारी लाःङ्सी ओःले येशुला टीःसी, “ची दी मीःक्याइ ख्योइ विरुद्धला च्याःङ्क्योक माःताक्पाइ बारेला लाःचेला ख्योङीमु चीङ लेःन म्याःपा?”

६३ तर येशु खाजुमरा तेःसी ओःले खुङगीइ चीङ लेःन मालो। फीर्च्या चोइ पुजाहारीइ खुङला टीःसी, “सोम्बो कोन्ज्योइ मीःनला ना लुदी लोःप, ची ख्यो तेःन्दामरा कोन्ज्योइ पुः थार्च्युगेन ख्रीष्ट इःङे?”

६४ येशुइ खुङला लाःसी, “ख्या राःङगीइरा ओःन्डु लाःतेरा एः। तर ङाः ख्याला लाःके, गेबुरा ख्याइ ङाः मीःइ पुःला छ्‍योम्बो ल्हे एःक्योक कोन्ज्योइ च्याःबु लाःक्पाछ्‍योले तेःक्योक ओःले नाःम्खालीङलाःम्‍ले मुक्पाला ओःङ्देरा पेःक्योक थोङेन एः।”

६५ दी ताम कोःदी चोइ पुजाहारी सीःताङ पेःसी ओःले राःङगीइ केःला राल्सी ओःले लाःसी, “दीखोइ नी कोन्ज्योला निन्दा पेःसी। ताः उःला राःङ्सा प्रमाण ची कोःपा रा? तादो, ख्याक्या दीखोइ कोन्ज्योला पेःक्योक निन्दा ख्याक्याइ कोःसी।

६६ लो लोःप, ख्याक्याइदी ची ठीवा चेपाले?” ओःले खुङक्या थाम्जेरकीइ लाःसी, “दीखो मीः माःताक्पा इःङे, खुङला सेराकोः।”

६७ ओःले खुङक्याइ येशुइ तोःङ्बाला छेल्दोर क्याःप्‍सी, रोप्सी ओःले मेःन्दा काःजेइदी खुङला प्याःर्तुङ तेर्तेरा

६८ एःन्डु लाःसी, “लो ङीःला लोःप ले, ख्यो थार्च्युगेन ख्रीष्ट इःङे लाःना, ख्योला सुइ रोप्पा?”

पत्रुसकीइ येशुला ङोःमेसेए लाःक्योक

(मर्कूस १४:६६-७२; लूका २२:५६-६२; यूहन्‍ना १८:१५-१८, २५-२७)

६९ ओः तेःकासुथुप पत्रुस फीला इल्दोकलारा तेःती एःके। मेःराङ चीग पेःन्पीःजा लाबु ओःङ्दी खुङला टीःसी, “ख्याङ नी गालीलगीइ येशुङीमुरा एःके नी, मीःङे रा?”

७० तर पत्रुसकीइ थाम्जेरकीइ तोःङ्ला इन्कार पेःदेरा लाःसी, “ख्याइ ची लाःतेरा एःपा, दी ताम ङाः मेसेए।”

७१ ओःले खुङ इल्दोकीइ कोःछ्‍योले काःल्सी। कोःइ सुःर्ला राःङ्सा लाबु पेःन्पीःजाइ ओःला एःक्योक मीःक्याला लाःसी, “दी मीःङ नी नासरतकीइ येशुङीमुरा एःके नी।”

७२ फीर्च्या पत्रुसकीइ ना लुदी लाःसी, “ङाः नी ओः मीःला ङोःरा मेसेए!”

७३ इःक्पु चीग तीङ्ला ओःलाइ मीःक्याइ पत्रुससाःला ओःङ्दी लाःसी, “तेःन्दामरा ख्याङ खुङङीमुरा एःके, चीलेलाःना ख्याइ ताम लाःक्योक थोङ्‍सुनारा छोर्कुए नी।”

७४ ओःले फीर्च्याङ पत्रुसकीइ ना लुदी लाःसी, “ङाःइ स्योप क्युःर्तु लाःना कोन्ज्योइ ङाःला दण्ड तेर्च्युक। ङाः नी ओः मीःला ङोःरा मेसेए!”

ओःन्डु लाःलुङम्याःपा च्याःबु प्रेःसी।

७५ ओःले “च्याःबु प्रेःचे तोःङ्ला ङाःला थाङ्मा सुम ख्योइ ङोःरा मेसेए” लाःती येशुइ लाःक्योक ताम पत्रुसकीइ टेःम्बा साल्सी। ओःले खुङ फीला काःल्दी क्वाँ क्वाँ ङुःगाला स्युःसी।

† 

२६:१५ खाल चीग रा च्यु ङुलगीइ टाङ्‍गा डे खाल चीग रा च्यु ङुलगीइ टाङ्‍गा डेबा लाःक्योकदी मेःन्दा चीग मीःइ दावा ङा लेःगा पेःगासुना ज्योर्केन डेबाचे ओःङ्‍गुके।

† 

२६:३० भजनगीइ लु चीग यहुदीक्याइ मेःलीङगीइ साःप्च्या साःसीःङ्मीःजीक, भजन ११५ मीःजीक ११८ ला प्रुःक्योक लुक्यालाःम्‍ले लु लेःङ्‍गुके।

† 

२६:५९ मोसाइ तेर्क्योक छेइ ठीमला काःन्दीङ मीःला माःताक्पा च्याःङ्दी सेचे तोःङ्ला, मेःन्दा ङी मीःक्या लाःङ्दी ओः मीःइ ओः ताम पेःक्योक थोङ्क्योक की कोःक्योक इःङे लाःती साक्षी तेर्कोःउके। तर मेःन्दा चीग साक्षीइ चीग्रा मेःयोङ्‍के।

येशुला पिलातससाःला खेर्क्योक

(मर्कूस १५:१; लूका २३:१-२; यूहन्‍ना १८:२८-३२)

२७

१ ङामु नुःपलारा थाम्जेर छेस्यो पुजाहारी ओःले छेस्यो मीःक्याइ येशुला सेकेन तेःदाम पेःसी।

२ ओःले खुङक्याइ येशुला ताःम्दी रोमी हाकिम पिलातससाःला खेर्सी।

यहुदा सिक्योक

(प्रेरित १:१८-१९)

३ येशुला सेकेन दण्ड काःल्क्योक ताम कोःमीःजीक खुङला जुम्दी तेर्केन युहुदाला पछुतो काःल्सी। ओः सोङ्‍गारा खुङगीइ ओः ङुलगीइ खाल चीगरा च्यु टाङ्‍गा डेबा खेर्ती छेस्यो पुजाहारीक्या ओःले छेस्यो मीःक्याला लोतेर्चेला काःल्सी।

४ ओःले खुङगीइ लाःसी, “नाःमाङ माःइबा लेःगा चीगकाङ माःबेक्योक मीःला जुम्दी तेर्ती ङाःइ लाःयो पेःसी।” खुङक्याइ खोला लेःन लोदी लाःसी, “ओःले ङीःला ची मतलब ले? ओःखो नी ख्योइ ताम इःङे।”

५ दी ताम कोःदी यहुदाइ ओः डेबा मन्दिर नाःङ्ला क्युर्तेसी ओःले ओःलाःम्‍ले काःल्दी ओःखो प्याङ्दी सीसी।

६ छेस्यो पुजाहारीक्याइदी ओः डेबा तुःदी लाःसी, “दी डेबाला कोन्ज्योइ मन्दिरकीइ ढुकुटीला ज्याजे डीक्पु मीःङे, चीलेलाःना दी डेबा नी मीः सेचेला तेर्क्योक डेबा इःङे।”

७ ओः सोङ्‍गारा खुङक्याइ टेः पेःसी ओःले ओः डेबाइ विदेशीक्याइ फुम्बु तीप्चेला सेबीइ नेकी जोगेन मीःइ सीःङ ङ्‍योःसी।

८ ओः सोङ्‍गारा तीःङ्साङथुपाङ ओः सीःङला “ठाइ सीःङ” लाःकुए।

९ एःन्डुले कोन्ज्योइ लेःङ्‍गो तेर्केन यर्मियाइ लाःक्योक ताम पुरा काःल्सी, “इस्राएलगीइ मीःक्याइ खुङगीइ लागी पेःक्योक रीःनदी ङुःलगीइ टाङ्‍गा खाल चीग रा च्यु एःके। ओःले ओःखो खुङक्याइ लेःङ्सी,

१० ओःले प्रभुइ ङाःला लाःक्योक च्योःङ्‍रारा, खुङक्याइ ओः डेबाइ सेबीइ नेकी जोगेन्दीइ सीःङ ङ्‍योःसी।”

पिलातसकीइ तोःङ्ला येशु

(मर्कूस १५:२-१५; लूका २३:३-५, १३-२५; यूहन्‍ना १८:२९–१९:१६)

११ येशु रोमी हाकिमगीइ तोःङ्ला लाःङ्सी, ओःले खुङगीइ येशुला टीःसी, “ची ख्यो यहुदीक्याइ क्याःल्बु इःङे?” येशुइ लेःन लोदी लाःसी, “ओःखो नी ख्या राःङगीइरा लाःतेरा एः।”

१२ छेस्यो पुजाहारीक्याइ ओःले छेस्यो मीःक्याइ येशुला माःङ्बुरा तामक्याला माःताक्पा च्याःङ्सी, तर खुङगीइ चीङ लेःन मालो।

१३ ओः सोङ्‍गारा पिलातसकीइ खुङला लाःसी, “खुङक्याइ ख्योला दीजेइ माःताक्पा च्याःङ्क्योक ख्योइ मेःकोःबा?”

१४ तर येशुइ चीङ लेःन मालो, ओः सोङ्‍गारा हाकिम याःमाछाक नेसी।

१५ तेन्दुरा निस्तार मेःलीङगीइ बेलाला मीःक्याइ दाम्क्योक मेःराङ चीग कैदीला रोमी हाकिमगीइ पोःर्तेकेन्दी पेःउके।

१६ ओः बेला थाम्जेरकीइ ङोःसेक्योक बारब्बा मीःन पेःक्योक मेःराङ चीग कैदी चेङाङला एःके।

१७ ओःले पिलातसकीइ जोम्क्योक मीःक्याला टीःसी, “लो लोःप, ङाः ख्योक्याइ लागी काँःदीला पोःर्तेर्का? बारब्बाला की थार्च्युगेन ख्रीष्ट लाःकेन येशुला?”

१८ छेस्यो पुजाहारीक्याइ मीसेर पेःदी येशुला खुङसाःला ख्योङ्क्योक इःङे लाःकेन ताम पिलातसकीइ याःबुले छोर्ती एःके।

१९ पिलातस न्याय आसनला तेःतेरा पेःगासुना खुङगीइ पेःमेइ खुङला एःन्डु लाःती लेःङ्‍गो ताङ्सी, “चीङ माःताःक्पा म्याःक्योक मीःला चीङ माःबे चीलेलाःना तीःरीङ कुःङ्मु ङाःइ खुङगीइ बारेला मीलाम थोङ्दी माःङ्बुरा तुःक्पु ज्योर्ती एः।”

२० तर छेस्यो पुजाहारीक्याइ ओःले छेस्यो मीःक्याइ बारब्बाला पोःर्तेर ओःले येशुला सेचेला लाःङ्दो लाःती मीःक्याला क्यासी।

२१ रोमी हाकिमगीइ फीर्च्या टीःसी, “दी मेःन्दा ङी नाःङ्ला सुलादी ङाः ख्याक्याइ लागी पोःर्तेर्का?” खुङक्याइ लाःसी, “बारब्बालारा पोःर्तेर!”

२२ ओःले पिलातसकीइ खुङक्याला फीर्च्या टीःसी, “ओःन्डु एःना थार्च्युगेन ख्रीष्ट लाःकेन येशुलादी ङाः ची पेःगा ले?” खुङक्या थाम्जेरकीइ लाःसी, “ओःखोला क्रुसला प्याङ्दो!”

२३ पिलातसकीइ टीःसी, “चीले, दीखोइ ची माःताक्पा पेःदी एःपा रा?” तर खुङक्या ताःरुङ केताङ्देरा लाःसी, “ओःखोला क्रुसला प्याङ्दो!”

२४ पिलातसकीइ ताः राःङगीइ चीङ पेःमीःखुगेन्दी थोङ्सी। ओःले मीःक्याइ खैलाबैला पेःडो लाःकेन जीबाइ खुङगीइ छ्‍यु लेःङ्सी ओःले पोर्चोमगीइ तोःङ्ला राःङगीइ लाःक्पा ठुदेरा लाःसी, “तादो, दी मीःला सेक्योक माःताक्पादी ङाःला मीःङे, तर ख्याक्यालारा क्याःप्च्युक।”

२५ ओःले थाम्जेर मीःक्याइ खुङला लाःसी, “दीखोला सेक्योक माःताक्पा ङीः ओःले ङीःइ छार्क्यु फुर्क्युक्याखालारा लेप्च्युक।”

२६ ओःले पिलातसकीइ बारब्बला खुङक्याइ लागी पोःर्तेर्सी। येशुलादी खुङगीइ कोर्रा क्याःप्च्युसी ओःले क्रुसला प्याङ्जेला थेक्याइ लाःक्पाला क्याप च्योल्सी।

थेक्याइ येशुला ङ्‍याप्च्युक पेःक्योक

(मर्कूस १५:१६-२०; यूहन्‍ना १९:२-३)

२७ ओः तीङ्ला पिलातसकीइ थेक्याइ येशुला क्याःल्खाङ नाःङ्ला खेर्सी ओःले राःङ्सा थेक्याला केक्याःप्सी।

२८ खुङक्याइ येशुइ केःला पीतेर्सी ओःले क्याःल्बुइ केःङेन च्योःङ्‍रा माःर्मु केःला केङ्तेर्सी।

२९ खुङक्याइ छेर्माङगीइ मुकुट जोदी खुङगीइ गोला केङ्तेर्सी, ओःले खुङगीइ च्याःबु लाःक्पाला पेःर्का चीग तेर्सी, ओःले खुङगीइ तोःङ्ला पीमु चुदी ङ्‍याप्च्युक पेःदेरा लाःसी, “यहुदीक्याइ क्याःल्बुइदी जय काःल्ज्युक!”

३० ओः तीङ्ला खुङक्याइ येशुला छेल्दोर क्याःप्सी, ओःले ओः पेःर्का लेःङ्दी खुङगीइ गोला रोप्सी।

३१ खुङक्याइ येशुला एःन्डुले ङ्‍याप्च्युक पेःसीङमीःजीक माःर्मु केःला पीती खुङगीइ राःङगीइ केःला केःङ्तेर्सी। ओः तीङ्ला खुङक्याइ येशुला क्रुसला प्याङ्‍गाला खेर्सी।

येशुला क्रुसला प्याङ्क्योक

(मर्कूस १५:२१-३२; लूका २३:२६-४३; यूहन्‍ना १९:१७-२७)

३२ खुङक्या लाःमला डोगासु डोगासुनारा सिमोन मीःन पेःक्योक मेःराङ चीग कुरेनी देशकीइ मीःला फ्रेसी। थेक्याइ सिमोनला जबरजस्ती येशुइ क्रुस खुर्च्युसी।

३३ ओःले खुङक्या गलगाथ लाःकेन ठाउँला लेप्सी। गलगथा लाःक्योकदी रीःसीलगीइ ठाउँ इःङे।

३४ ओःला लेःप्‍ती खुङक्याइ येशुला खेन्दी मेन सेक्योक अङ्‍गुरकीइ नीःङ्‍गार तेर्सी। तर येशुइ चाख्तीमीःजीक खुङगीइ थुङ्जे माःङीन।

३५ ओः तीङ्ला खुङक्याइ येशुला काँटी तीःप्सी ओःले क्रुसला प्याङ्सी। ओःले खुङक्याइ येशुइ केःलाइ काःखो बो काँःदीइ ज्योर्केन्दी लाःती बो जोजेला चीट्‍ठा लुसी।

३६ ओः तीङ्ला खुङक्याइ येशुला ह्रुङ्दी तेःसी।

३७ खुङला माःताक्पा च्याःङ्क्योक ताम खुङगीइ गोइ थोला क्रुसला एःन्डुले प्रुःदी एःके, “दीखो यहुदीक्याइ क्याःल्बु येशु इःङे।”

३८ खुङक्याइ येशुङीमुरा मेःराङ ङी च्याःक्पाक्यालाङ चीगला खुङगीइ च्याःबुछ्‍योले ओःले राःङ्सादीला योमाछ्‍योले क्रुसला प्याङ्सी।

३९ ओः लाःम पेःदेरा डोगेन मीःक्याइ गो योङ्देरा येशुला ङ्‍याप्च्युक पेःदेरा

४० एःन्डु लाःसी, “कोन्ज्योइ मन्दिर रोम्दी फीर्च्या ङीःमा सुमलारा जोगे लाःकेन मीः ख्यारा मीःङे? ख्यो कोन्ज्योइ पुः इःङे लाःना राःङलारा सेन्च्युदो ओःले क्रुसले माःर्ला पाःप्‍ती स्यो!”

४१ ओःन्डुलेरा छेस्यो पुजाहारीक्या, धर्मगुरुक्या ओःले छेस्यो मीःक्याइयाङ येशुला ङ्‍याप्च्युक पेःसी।

४२ खुङक्याइ लाःसी, “खोइ राःङ्साला नी सेन्च्युसी, तर राःङलारादी सेन्च्युमाःखु! दीखो इस्राएलगीइ क्याःल्बु मीःङे रा? खुङ ताःसेरा क्रुसलाःम्‍ले पाःप्‍ती ओःङ्ज्युक, ओःले उः खुङला सेमल्हुक लुगा।

४३ दीखोइ कोन्ज्योला सेमल्हुक लुउए। ओःले कोन्ज्योला सेम थेसी लाःना खुङगीइ दीखोला ताःसेरा थार्च्युज्युक, चीलेलाःना दीखोइ राःङला कोन्ज्योइ पुः इःङे लाःकुके।”

४४ येशुङीमुरा क्रुसला प्याङ्क्योक मेःन्दा ङी च्याःक्पाक्याइयाङ खुङला एःन्डुलेरा ङ्‍याप्च्युक पेःसी।

येशु सीक्योक

(मर्कूस १५:३३-४१; लूका २३:४४-४९; यूहन्‍ना १९:२८-३०)

४५ ङीःमा फेमीःजीक घण्ट सुमथुप देशकाःङरा नाक्जुक काःल्सी।

४६ सुम बज्तीसुना येशुइ छ्‍योम्बो के तेङ्दी लाःसी, “इलोइ, इलोइ, लामा सबखथनी?”† दीखो लाःक्योकदी, “ङाःइ कोन्ज्यो, ए ङाःइ कोन्ज्यो, ङाःला चीले त्यग्तीक्योक?”

४७ ओःला लाःङ्दी तेःक्योक मीःक्यानाःङ्ला चीङ मीःक्याइ येशु एःन्डुले केताङ्क्योक कोःसी ओःले एःन्डु लाःसी, “कोःदो ले, दीखोइ नी कोन्ज्योइ लेःङ्‍गो तेर्केन्दी एलियाला का केक्याःप्कुदु।”

४८ ओःले खेप चीगलारा खुङक्यानाःङ्ले मेःराङ चीग छ्‍योङ्देरा काःल्दी रुवा लेःङ्दी कीर्पु अङ्‍गुरकीइ नीःङ्‍गार पासी ओःले मीमाइ च्योदोकला ज्यादी येशुला थुङ्जे तेर्सी।

४९ तर राःङ्साक्याइ लाःसी, “कुःदो, कुःदो, दीखोला थार्च्युजेला एलीया ओःङ्‍गुदुबा की तागा!”

५० ओः तीङ्ला फीर्च्या येशुइ छ्‍योम्बो के तेङ्सी ओःले खुङगीइ उ काःल्सी।

५१ ओः तेःकासुरा कोन्ज्योइ मन्दिरनाःङ्ला प्याङ्क्योक पर्दा† थोमीःजीक वाःथुप कील्‍ला राःल्दी बो ङी काःल्सी। सायु काःल्सी ओःले तोःक्या केःसी।

५२ तुःर्साक्याइ कोः फ्यासी ओःले सीःक्योक कोन्ज्योइ मीःक्या मीःलीला सोम्बो काःल्दी लाःङ्सी।

५३ येशु सीक्योकलाःम्‍ले सोम्बो लोःमीःजीक खुङक्या तुःर्सालाःम्‍ले पाङ्ला थेङ्दी चाङ्मा सहर यरूशलेमला काःल्सी ओःले माःङ्बुरा मीःक्यासाःला थोङ्सी।

५४ सायु काःल्क्योक ओःले ओःला काःल्योक थाम्जेर तामक्या थोङ्दी येशुला ह्रङ्दी तेःक्योक थेक्या ओःले खुङक्याइ कप्‍तान माःङ्बुरा जीसी। ओःले खुङक्याइ लाःसी, “तेःन्दामरा दीखो नी कोन्ज्योइ पुः इःङेन दुबा!”

५५ माःङ्बुरा पेःन्पीःजाक्याङ थारीःङ्बुलेरा लाःङ्दी तादी तेःती एःके। खुङक्याइ येशुला गालीलमीःजीक† ब्य्राङ्देरा ओःङ्दी ओःले रोः पेःदी एःके।

५६ खुङक्यानाःङ्ला मरीयम मग्दलिनी, याकूब ओःले योसेफकीइ आमा मरीयम, ओःले जाब्दियाइ पेःमे एःके।

येशुला तुःर्साला ज्याक्योक

(मर्कूस १५:४२-४७; लूका २३:५०-५६; यूहन्‍ना १९:३८-४२)

५७ कुःङ्मु काःल्मीःजीक योसेफ मीःन पेःक्योक मेःराङ चीग अरिमाथिया सहरकीइ छ्‍युक्पु मीः ओःला ओःङ्सी। खुङाङ येशुइ लोबेनरा एःके।

५८ खुङ पिलातससाःला काःल्सी ओःले येशुइ फुम्बु लाःङ्सी, ओःले पिलातसकीइयाङ येशुइ फुम्बु खेर्चे तेर्सी।

५९ योसेफकीइ येशुइ फुम्बुला याःबु सुतीइ केःलाइ टीःल्सी।

६० ओःले ओः फुम्बुला टाःक तुप्‍ती राःङगीइ लागी जोक्योक सेम्बा तुःर्साला ज्यासी, ओःले छ्‍योम्बो तोः चीगकीइ तुःर्साइ कोः कादी खुङ ओःलाःम्‍ले काःल्सी।

६१ मरीयम मग्दलिनी ओःले याकूब रा योसेफकीइ आमा मरियम तुःर्साइ तोःङ्लारा तेःती एःके।

थेक्याइ येशुइ तुःर्सा ह्रुङ्क्योक

६२ ङार्तो च्योःङ्‍रा ङाःल सोगेन ङीःमाला छेस्यो पुजाहारीक्या ओःले फारीसीक्या पिलातससाःला काःल्सी

६३ ओःले लाःसी, “हजुर, ङीःइ टेःम्बा साल्दी ज्यादी एः, ओः स्योप क्युःर्केनदीइ सोम्बो एःकासुना ‘ङाः सीक्योककीइ ङीःमा सुमला फीर्च्या सोम्बो लोःगे’ लाःतेरा डोउके।

६४ ओः सोङ्‍गारा ङीःमा सुमथुप ओः तुःर्सा याःपेःदी ह्रुङ्च्युदो। मीःङे लाःना खुङगीइ लोबेनक्या ओःङ्दी खुङगीइ फुम्बु कुदी खेर्ती ‘खुङ नी सीक्योकलाःम्‍ले सोम्बो लोःदी एः’ लाःती मीःक्याला स्योप क्युःर्टो ओःले तीङ्ला स्योप क्युःर्क्योक दी ताम तोःङ्‍गीइभन्दा† ताःरुङ माःइबा ओःङेन एः।”

६५ पिलातसकीइ खुङक्याला लाःसी, “थेक्या खेर्ती सुङ ओःले ख्याक्याइ खुबाथुप याःपेःदी तुःर्सा ह्रुङ्च्युदो।”

६६ ओःले खुङक्या काःल्दी तुःर्साइ कोः उप्केन तोःला छाप क्याःप्सी† ओःले मीःक्याइ ओःखोला माःफ्याज्युक लाःती थेक्याला ह्रुङ्च्युसी।

† 

२७:४६ येशुइ दी ताम भजन २२:१ लाःम्‍ले अरामाइक तामलाःम्‍ले लाःक्योक इःङे।

† 

२७:५१ पर्दा दी पर्दा चाङ्मा ठाउँ ओःले माःङ्बुरा चाङ्मा ठाउँगीइ कील्‍ला एःके, ओःलादी चोइ पुजाहारी चीग्रा लोःला खेप चीग डोजे ज्योर्कुके। कोन्ज्योइ दी पर्दा राल्तेर्ती ताः चोइ पुजाहारी चीग्रा मीःङे तर थाम्जेर मीःक्या ओःला डोजे खुउए लाःती तेर्तेर्क्योक इःङे।

† 

२७:५५ गालीलमीःजीक गालीलदी येशुइ प्रचार पेःजे छुगेन छेत्र इःङे।

† 

२७:६४ तोःङ्‍गीइभन्दा येशुरा थार्च्युगेन ख्रीष्ट इःङे लाःकेन तामदी तोःङगीइ खेप स्योप क्युःर्क्योक ताम लाःती खुङक्याइ ठीवा चेती एःके।

† 

२७:६६ छाप क्याःप्सी खुङक्याइ ओः कोःइ तोःला थाक्पाइ ताःम्गुके ओःले सेबीइ थेल्गुके ओःले रोमीइ छाप क्याःप्कुके, ओःले ओःखोला सुइयाङ देसीलाःना खुङक्याइ छोर्कुके।

येशु सीक्योकलाःम्‍ले सोम्बो लोःक्योक

(मर्कूस १६:१-११; लूका २४:१-१२; यूहन्‍ना २०:१-१८)

२८

१ ङाःल सोगेन ङीःमाइ ङार्तो च्योःङ्‍रा साङीःमाइ ङामु नुःपला मरीयम मग्दलिनी ओःले राःङ्सा मरीयम येशुला ज्याक्योक तुःर्सा तागाला काःल्सी।

२ खेप चीगलारा ओःला छ्‍योम्बो सायु काःल्सी, चीलेलाःना प्रभुइ स्वर्गदुत चीग नाःम्खालीङलाःम्‍ले माःर्ला ओःङ्सी, ओःले तोः फार्ला रील्दी ओः खाला तेःसी।

३ खुङगीइ छेन्दा बिजुली चम्कीइतीक्योक च्योःङ्‍रा एःके ओःले खुङगीइ केःला खावा च्योःङ्‍रा कार्मु एःके।

४ तुःर्सा ह्रुङेनक्या जीबाइ दार्सी, ओःले खुङक्या सीक्योक मीःक्या च्योःङ्‍रा काःल्सी।

५ तर स्वर्गदुतकीइ ओः पेःन्पीःजाक्याला लाःसी, “माःजी, ङाःइ छोर्ती एः, ख्याक्या क्रुसला प्याङ्क्योक येशुला छोल्देरा एः।

६ खुङ दीला म्याः, चीलेलाःना खुङगीइ लाःक्योक च्योःङ्‍रा खुङ सीक्योकलाःम्‍ले सोम्बो लोःदी एः। स्यो, खुङला ज्याक्योक ठाउँ तादो।

७ गेबु सुङ ओःले खुङगीइ लोबेनक्याला लोःप, ‘येशु नी सीक्योकलाःम्‍ले सोम्बो लोःदी एः, खुङ ख्याक्याभन्दा तोःङ्ला गालीलला डोदेरा एः। ख्याक्याइ खुङला ओःला थोङेन एः।’ ङाःइ ख्याक्याला लाःक्योक ताम टेःम्सा साल्दो।”

८ ओः पेःन्पीःजाक्याला जीबाङ लाःङ्सी ओःले केःदाङाङ काःल्सी। खुङक्या गेबु गेबु तुःर्सालाःम्‍ले थेङ्दी काःल्सी ओःले लोबेनक्याला लेःङ्‍गो तेर्चेला छ्‍योङ्देरा काःल्सी।

९ येशुइ खुङक्याला एक्‍कासी फ्रेसी ओःले लाःसी, “टासीदेले!” ओः तेःकासुरा खुङक्याइ पीमु चुदी खुङगीइ काङ्बा देसी ओःले खुङला फ्या छाल्सी।

१० येशुइ खुङक्याला लाःसी, “माःजी, ख्योक्या काःल्दी ङाःइ लोबेनक्याला गालीलला सुङ लाःतेर। ओःलारा खुङक्याइ ङाःला थोङेन एः।”

थेक्याइ ख्योङ्क्योक लेःङ्‍गो

११ ओः पेःन्पीःजाक्या काःल्सीःङ्मीःजीक तुःर्सा ह्रुङेन थेक्याङ सहरला लोःदी काःल्सी ओःले तुःर्साला थाम्जेर काःल्क्योक तामक्या छेस्यो पुजाहारीक्याला लाःसी।

१२ छेस्यो पुजाहारीक्या ओःले छेस्यो मीःक्या जोम्दी टेः पेःसी। खुङक्याइ थेक्याला माःङ्बुरा डेबा तेर्ती लाःसी,

१३ “ख्योक्याइ लोःप, ‘कुःङ्मु ङीः ङ्‍याःल्क्योक बेलाला येशुइ लोबेनक्या ओःङ्दी खुङगीइ फुम्बु कुदी खेर्तु लोःप।’

१४ काःलेङ दी ताम रोमी हाकिमगीइ नाम्ज्योला लेप्‍तु लाःना, ङीः खुङङीमु टीगे ओःले ख्योक्याला थार्च्युगे।”

१५ ओः तुःर्सा ह्रुङेनक्याइ डेबा लेःङ्सी ओःले छेस्यो पुजाहारीक्याइ लोप्क्योक च्योःङ्‍रारा लाःसी। ओः सोङ्‍गारा तीःङ्साङथुपाङ यहुदीक्याइ कील्‍ला दी तामरा लाःकुए।

येशुइ तेर्क्योक छ्‍योम्बो आज्ञा

(मर्कूस १६:१४-१८; लूका २४:३६-४९; यूहन्‍ना २०:१९-२३; प्रेरित १:६-८)

१६ मेःन्दा च्युजीग लोबेनक्या येशुइ खुङक्याला सुङ लाःक्योक गालीलगीइ काःङ्ला काःल्सी।

१७ खुङक्याइ येशुला थोङ्दी फ्या छाल्सी, तर काःजेइदी पाःकेन पेःसी।

१८ ओःले येशु खुङक्याइ सुःरला ओःङ्दी लाःसी, “तादो, नाःम्खालीङ रा जाम्बुलीङलागीइ थाम्जेर आङ्ज्या ङाःला तेर्ती एः।

१९ ताः ख्योक्या काःल्दी थाम्जेर क्युःपाइ मीःक्याला लोबेन जोदो। खुङक्याला आबाइ मीःनला, पुःइ मीःनला ओःले चाङ्मा लाइ मीःनला बप्‍तिस्मा तेर।

२० ङाःइ ख्याक्याला आज्ञा तेर्क्योक थाम्जेर ताम ङीःन्जेला खुङक्याला लोप्‍तो। कोःदो, ङाः जाम्बुलीङ माःसीःङ्थुपरा तेन्दुरा ख्योक्याङीमु ओःङेन एः।”

मर्कूसकीइ प्रुःक्योक

याःबु लेःङ्‍गोइ पेज्या

पेज्याइ ङोःसी

दी याःबु लेःङ्‍गोइ पेज्याला मर्कूसकीइ एःन्डुले प्रुःदी छुदी एः, “दीखो कोन्ज्योइ पुः येशु ख्रीष्टकीइ बारेला याःबु लेःङ्‍गो इःङे।” दी याःबु लेःङ्‍गोला येशु ख्रीष्टकीइ पेःक्योक लेःगा ओःले खुङगीइ आङ्ज्याइ बारेला प्रुःदी एः। खुङ आङ्ज्या ज्योर्क्योक मीः इःङे लाःकेन ताम खुङगीइ लोप्कासुना, हेन्डीक्या तेङ्‍गासुना ओःले मीःक्याइ तीःक्पाक्या क्षमा पेःतेर्कासुना थोङ्‍गोइ। येशुइ मीःक्याला खुङक्याइ तीःक्पाक्यालाःम्‍ले थार्च्युजेला राःङगीइ मीःली तेर्चेला ओःङ्क्योक “मीःइ पुः” लाःती राःङगीइ बारेला लाःती एः।

दी पेज्याला मर्कूसकीइ येशुइ लाःक्योक ताम ओःले खुङगीइ लोप्क्योक तामलाभन्दाङ खुङगीइ पेःक्योक लेःगाक्याला माःङ्बु सेम तेर्ती प्रुःदी एः। बप्‍तिस्मा तेर्केन यूहन्‍ना, येशुइ बप्‍तिस्मा लेःङ्क्योक ओःले खुङगीइ परीक्षाइ बारेला तीबीरेःरे प्रुःमीःजीक मर्कूसकीइ येशुइ मीःक्याला टाःच्युक्योक ओःले मीःक्याला लोप्क्योककीइ बारेला प्रुःदी एः। समय बित्तीदेरा डोगासुना, खुङगीइ लोबेनक्याइ खुङला ताःरुङ माःङ्बु याःबुले ङोःसेसी, तर खुङगीइ विरोधीक्यादी खुङङीमु ताःरुङ माःङ्बु टाःलाङ पेःगाला स्युःसी। दी पेज्याइ तीङ्लादी येशुइ तीङगीइ ङीःमाक्याइ बारेला प्रुःदी एः; खुङला क्रुसला प्याङ्दी सेक्योक ओःले खुङ फीर्च्या सीक्योकलाःम्‍ले सोम्बो काःल्क्योककीइ बारेला प्रुःदी एः।

थीमी सूची

याःबु लेःङ्‍गो छुक्योक १:१-१३

येशुइ गालीलला पेःक्योक लेःक्याक्या १:१४–९:५०

गालीलमीःजीक यरूशलेमथुप १०:१-५२

यरूशलेमला तीङगीइ हप्‍ता ११:१–१५:४७

येशु सीक्योकलाःम्‍ले सेन्क्योक १६:१-८

सेन्मीःजीक येशु फीर्च्या थोङ्क्योक ओःले नाःम्खालीङला काःल्क्योक १६:९-२०

मर्कूसकीइ प्रुःक्योक

याःबु लेःङ्‍गोइ पेज्या

बप्‍तिस्मा तेर्केन्दी यूहन्‍नाइ लेःङ्‍गो टाःम्क्योक

(मत्ती ३:१-१२; लूका ३:१-१८; यूहन्‍ना १:१९-२८)

१

१ कोन्ज्योइ पुः येशु ख्रीष्टकीइ बारेला याःबु लेःङ्‍गो एःन्डुले छुउए।

२ कोन्ज्योइ लेःङ्‍गो तेर्केन्दी यशैयाइ पेज्याला एःन्डुले प्रुःदी एः:

“कोन्ज्योइ लाःतेरा एः, तादो, ङाः ख्याइ तोःङ तोःङ्ला ङाःइ लेःङ्‍गो तेर्केन्दीला ताङ्तेर्के

ओःले खुङगीइ ख्याइ लाःम तयार जोगेन एः।†

३ कोःदो, उजाड ठाउँला मेःन्दा चीग मीःइ छ्‍योम्बो के तेङ्दी एःन्डु लाःतेरा एः,

‘प्रभु ओःङेन लाःम तयार जोदो,

खुङ डोगेन लाःमक्या थेका जोदो!’†”

४ ओःले बप्‍तिस्मा तेर्केन्दी यूहन्‍ना उजाड ठाउँला थोङ्सी। खुङगीइ मीःक्याला एःन्डुले प्रचार पेःसी, “ख्याक्या स्याबा पेःदी लाःयो पोःर्तो ओःले बप्‍तिस्मा लेःङ्दो ओःले कोन्ज्योइ ख्याक्याइ लाःयो क्षमा पेःतेर्केन एः।”

५ यहुदिया क्षेत्र ओःले यरूशलेम सहरकीइ थाम्जेर मीःक्या यूहन्‍नासाःला काःल्सी। खुङक्याइ राःङगीइ लाःयो ङीःन्दी पोःर्सी ओःले यूहन्‍नाइ खुङक्याला यर्दन चाङ्बुला बप्‍तिस्मा तेर्सी।

६ यूहन्‍नाइ उँटकीइ पुलाःम्‍ले थाक्योक केःला केःङ्‍गुके, ओःले केपाला च्या चीःवाइ कोबाइ कारा चीङ्‍गुके, ओःले खुङगीइ पेबाक बु ओःले रीःइ ङार्मु साःउके।

७ खुङगीइ मीक्याला एःन्डु लाःसी, “ङाःइ तीङ्ला मेःराङ चीग ओःङ्देरा एः, खुङ ङाःलेङ छ्‍योम्बो इःङे। ङाः नी कुःदी खुङगीइ लेखाम पीचेलाङ रीःक्पु म्याः।

८ ङाःइ ख्याक्याला छ्‍युइ बप्‍तिस्मा तेर्कुएः, तर खुङगीइ ख्याक्याला चाङ्‍मा लाइ बप्‍तिस्मा तेर्केन एः।”

येशुइ बप्‍तिस्मा लेःङ्क्योक

(मत्ती ३:१३–४:११; लूका ३:२१-२२; ४:१-१३)

९ यूहन्‍नाइ एःन्डुले प्रचार पेःदेरा एःकासुना, येशु गालील क्षेत्रइ नासरत युःललाःम्‍ले ओःङ्सी ओःले खुङगीइयाङ यूहन्‍नाइ लाःक्पालाःम्‍ले यर्दन चाङ्बुला बप्‍तिस्मा लेङ्सी।

१० येशु छ्‍युलाःम्‍ले थेङ्लुङसाथ खुङगीइ नाःम्खालीङ फ्याक्योक ओःले चाङ्‍मा ला तुङ्‍कुकुरकीइ छेन्दाला राःङखाला माःर्ला ओःङ्देरा पेःक्योक खुङगीइ थोङ्सी।

११ ओःले नाःम्खालीङलाःम्‍ले एःन्डु लाःक्योक के कोःसी, “ख्यो ङाःइ माःङ्बुरा च्याःम्बु पेःक्योक पुः इःङे, ख्योङीमु ङाः माःङ्बुरा केःदाङ एः।”

१२ ओः तीङ्ला इःक्पु चीगलारा कोन्ज्योइ लाइ येशुला उजाड ठाउँला डोच्युसी।

१३ ओःला शैतानगीइ खुङला ङीःमा खालङीथुप लाःयोला फसाइ तीजेला परीक्षा पेःसी। ओःला रीःदाकक्याङ एःके तर स्वर्गदुतक्या ओःङ्दी खुङगीइ सेवा पेःसी।

मेःराङ सीः जालहारीक्याला येशुइ केक्याःप्क्योक

(मत्ती ४:१२-२२; लूका ४:१४-१५; ५:१-११)

१४ यूहन्‍नाला चेङाङला कामीःजीक येशुइ गालीलला काःल्दी कोन्ज्योइ याःबु लेःङ्‍गो तेर्काला स्युःसी।

१५ खुङगीइ एःन्डु लाःतेरा प्रचार पेःसी, “ताः डीक्पु तीःनाम ओःङ्दी एः, कोन्ज्योइ क्याःल्खाप थामालारा एः। ओः सोङ्‍गारा ख्योक्या स्याबा पेःदी लाःयो पोःर्तो, ओःले याःबु लेःङ्‍गोला सेमल्हुक लुदो।”

१६ येशु गालील छोइ सुःरलाःम्‍ले डोदेरा एःकासु खुङगीइ सीमोन ओःले खुङगीइ नोः अन्द्रियासला जाल क्याःप्‍ती तेःक्योक थोङ्सी। चीलेलाःना खुङक्या ङ्‍याः सेकेनक्या एःके।

१७ येशुइ खुङक्याला लाःसी, “ङाःला ब्य्राङ्दो, ङाः ख्याक्याला ङ्‍याः जुम्गेन च्योःङ्‍रारा मीःक्याला जुम्गेन्दी ज्योगे।”

१८ दीखो कोःलुङसाथ खुङक्याइ राःङगीइ जालक्या पोःर्ती येशुइ तीङ्ला काःल्सी।

१९ ताःरुङ तोःङ्ला डोदेरा एःकासुना येशुइ जब्दियाइ मेःन्दा ङी पुःक्या याकूब ओःले खुङगीइ नोः यूहन्‍नाला थोङ्सी। खुङक्या टुःला तेःती जाल तयार जोदेरा एःके।

२० येशुइ खुङक्यालाङ थोङ्लुङसाथ केक्याःप्सी ओःले खुङक्याइ राःङगीइ आबा जब्दियाला लेःमीक्याङीमु टुःलारा पोःर्ती येशुइ तीङ्ला काःल्सी।

येशुइ मेःन्दा चीग हेन्डी क्याःप्क्योक मीःला टाःच्युक्योक

(लूका ४:३१-३७)

२१ येशु ओःले खुङगीइ लोबेनक्या कफर्नहुम युःलला काःल्सी ओःले येहुदीक्याइ ङाःल सोगेन ङीःमाला येशुइ जोम्साखीमला लोप्काला स्युःसी।

२२ खुङगीइ लोप्क्योक कोःदी मीःक्या याःमाछाक काःल्सी चीलेलाःना खुङगीइ राःङ्सा धर्मगुरुक्याइ च्योःङ्‍रा पेःदी मीःङे तर आङ्ज्या पेःदी लोप्सी।

२३ ओः तेःकासुरा जोम्साखीमनाःङ्ला मेःराङ चीग हेन्डी क्याःप्क्योक मीः ओःङ्सी ओःले केतेङ्देरा लाःसी,

२४ “ए नासरतकीइ येशु, ख्याइ ङीःक्याला ची पेःजे छोल्क्योक? ची ख्या ङीःक्याला सीःङ्च्युजेला ओःङ्क्योक इःङे? ख्या कोन्ज्योइ ताङ्क्योक चाङ्‍मा मीः इःङे लाःती ङाःइ ङोःसेउए।”

२५ येशुइ ओः हेन्डीला हाप्स्याल तेङ्दी लाःसी, “खाजुम तेः, ओःले दी मीःलाम्‍ले थेङ्दी सुङ!”

२६ ओःले हेन्डीइ ओः मीःला बोल्च्युदी ओः हेन्डी छ्‍योम्बो केइ केलोक तेङ्दी काःल्सी।

२७ दीखो थोङेन मीःक्या थाम्जेर याःमाछाक काःल्सी ओःले लाःकाला स्युःसी, “मीःङे, दी ची इःम्बा? खुङगीइ नी ल्हे एःक्योक सेम्बा ताम लोप्कुदु ओःले हेन्डीक्याइयाङ खुङगीइ हुकुम ङीःन्गुदु।”

२८ ओःले गालील क्षेत्रइ थाम्जेरछ्‍योले येशुइ बारेला गेबु गेबु लेःङ्‍गो फेल्सी।

येशुइ माःङ्बुरा नेःपाक्याला टाःच्युक्योक

(मत्ती ८:१४-१७; लूका ४:३८-४१)

२९ जोम्साखीमले थेङ्लुङसाथ येशु याकूब रा यूहन्‍नाङीमु सीमोन रा आन्द्रियासकीइ खीमछ्‍योले काःल्सी।

३० सीमोनगीइ क्युःमु छावा केदी तेनला एःके ओःले येशु ओःङ्लुङसाथ खीमगीइ मीःक्याइ दीखो ताम खुङला लाःसी।

३१ येशु सुःरलारा काःल्दी नेःपाइ लाःक्पा जुम्दी खुङला लाङ्सी ओःले छावाइ खुङला पोःर्सी। ओःले खुङगीइ येशु ओःले खुङगीइ लोबेनक्याला साःजे थुङ्जे तेर्काला स्युःसी।

३२ ओः कुःङ्सेला ङीःमा डुप्मीःजीक† मीःक्याइ थाम्जेर नेःपाक्या ओःले हेन्डी क्याःप्क्योक मीःक्याला येशुसाःला ख्योङ्सी।

३३ युःलगीइ थाम्जेर मीःक्या खीमगीइ इल्दोकला रुःप काःल्सी।

३४ येशुइ माःङ्बुरा खाले नाःजाक्या क्याःप्क्योक मीःक्याला टाःच्युसी ओःले माःङ्बुरा मीःक्यालाःम्‍ले हेन्डीक्याला तेङ्सी। येशु सु इःङे लाःती ओः हेन्डीक्याला टेःम्बा एःके, ओः सोङ्‍गारा खुङगीइ ओः हेन्डीक्याला तामरा लाःमाच्यु।

येशुइ गालील क्षेत्रला लोप्काला स्युःक्योक

(लूका ४:४२-४४)

३५ ङार्तो च्योःङ्‍रा ङामु नाःमरा माःलाःङ्बा येशु लाःङ्दीङ सुङ म्याःक्योक ठाउँला काःल्दी प्रार्थना पेःसी।

३६ तर सीमोन ओःले खुङगीइ रोःक्या डीक्‍ती खुङला छोल्गाला काःल्सी।

३७ खुङक्याइ येशुला फ्रेमीःजीक एःन्डु लाःसी, “थाम्जेरकीइ ख्याला छोल्देरा एः।”

३८ तर येशुइ खुङक्याला लाःसी, “उः छुर फारकीइ राःङ्सा युःलक्याला डोगा। ओः युःलक्यालाङ ङाःइ याःबु लेःङ्‍गो लाःकोःउए चीलेलाःना ङाः दी लेःगाइ लागीरा ओःङ्क्योक इःङे।”

३९ ओःले येशु जोम्साखीमक्याला प्रचार पेःदेरा काःल्सी ओःले हेन्डीक्या तेङ्देरा गालील क्षेत्रकाःङ्‍रा कोर्तेरा काःल्सी।

येशुइ जे नाःजा थेङ्क्योक मीःला टाःच्युक्योक

(मत्ती ८:१-४; लूका ५:१२-१६)

४० मेःन्दा चीग जे नाःजा थेङ्क्योक मीः येशुसाःला ओःङ्सी ओःले खुङगीइ तोःङ्ला पीमु चुदी लाःसी, “ख्याइ सेम थेसीलाःना ङाःला टाःच्युखुउए ओःले चाङ्‍मा जोखुउए।”

४१ दीखो कोःदी येशुइ सेम नीङ च्योःसी ओःले खुङखाला लाःक्पा ज्यादी लाःसी, “ङाः सेम पेःगे, ख्यो टाःज्युक।”

४२ ओः तेःकासुरा खुङ जे नाःजालाःम्‍ले टाःसी ओःले चाङ्मा काःल्सी।

४३ ओःले येशुइ ओः मीःला चोक्पो आज्ञा तेर्ती एःन्डु लाःती गेबुरा ताङ्तेर्सी,

४४ “कोःदो, दी ताम ख्योइ सुलाङ माःलाप! तर पूजाहारीसाःला काःल्दी ख्यो राःङला जाँच पेःच्युदो। ओःले मोशाइ आज्ञा तेर्क्योक च्योःङ्‍रारा एः तेर्ती राःङ चाङ्‍मा काःल्योक प्रमाण थाम्जेरला तेर।”†

४५ तर ओः मीः काःल्दी राःङ चाङ्‍मा काःल्योक ताम थाम्जेर मीःक्याला लाःतेर काःसी। ओः तीङ्ला येशु फीर्च्या ताःम्साङले शहरला स्युःजे माःखु। ओः सोङ्‍गारा येशु एकान्त ठाउँला तेचेला काःल्सी। तर ओःलाङ मीःक्या थाम्जेरछ्‍योले खुङसाःला ओःङ्सी।

† 

१:२ मलाकी ३:१

† 

१:३ यशैया ४०:३

† 

१:३२ ङीःमा डुप्मीःजीक यहुदीक्याइ ङाःल सोगेन ङीःमालादी सुइयाङ चीङ लेःगा पेःजे मेःयोःङ्‍के। तर ङीःमा डुप्मीःजीकदी खुङक्याइ ङाःल सोगेन ङीःमा सीःङ्‍गुके ओःले खुङक्याइ सेम थेक्योक चीङ लेःगा पेःजे ज्योर्कुके, नेःपा मीःक्याला खुर्ती ख्योङ्जे ज्योर्कुके।

† 

१:४४ ओः तेःकासु यहुदीक्या मीःक्यालादी सुलाङ जे नाःजा थेङ्दी एः लाःना खुङ राःङ्सा मीःक्याङीमु तेःचे मेःज्योर्के। खुङला युःललाःम्‍ले पाङ्ला ज्याउके। ओःले खुङ टाःक्योक रा माःटाःक्योक तामदी पुजाहारीइ चीग्रा जाँच पेःजे ज्योर्कुके। ओःले खुङ टाःसीःङ्मीःजीक राःङ्सा मीःक्याङीमु तेःचे तोःङ्ला खुङगीइ मोशाइ तेर्क्योक छेइ ठीमला तेर लाःक्योक एः तेर्कोःउके।

येशुइ चा खोङ्क्योक मीःला टाःच्युक्योक

(मत्ती ९:१-८; लूका ५:१७-२६)

२

१ चीङ ङीःमा तीङ्ला येशु कफर्नहुमला लोःसी ओःले खुङ खीमलारा एः लाःक्योक लेःङ्‍गो थाम्जेरकीइ कोःसी।

२ ओः सोङ्‍गारा एःजे माःङ्बु मीःक्या खुङसाःला ओःङ्सी की ओः पोर्चोमगीइ पेःगासुना फी नाःङ काःलाङ ठाउँ म्याःके। येशुइ मीःक्याला याःबु लेःङ्‍गो टाःम्देरा एःके।

३ ओः तेःकासुरा मेःन्दा सीः मीःक्याइ मेःन्दा चीग चा खोङ्क्योक मीःला खुर्ती चीङ मीःक्या ओःला लेप्सी।

४ मीःक्याइ पोर्चोमगीइ पेःगासुना खुङक्याइ नेःपाला नाःङ्ला येशुसाःला क्यालमाःखु। ओः सोङ्‍गारा खुङक्या येशु तेःक्योक खीमगीइ तुःङ्सोखाला जासी येशु एःसाइ थोलाःम्‍ले सुप चीग जोसी ओःले ओः मीःला तेनङीमुरा खुङगीइ तोःङ्ला पाप्‍तेर्सी।

५ खुङक्याइ सेमल्हुक लुक्योक थोङ्दी ओः चा खोङ्क्योक मीःला लाःसी, “ए पुः, ख्योइ लाःयोइ क्षमा ज्योर्सीःङ्दी एः।”

६ दीखो ताम कोःदी ओःला तेःक्योक धर्मगुरुक्याइ सेम सेमलारा लाःसी,

७ “दी मीःइ चीले एःन्डुबा ताम लाःतेरा एःपा? दीखो मीःइ नी कोन्ज्योइ निन्दा का पेःउदु! कोन्ज्योइ बाहेक राःङ्सा सुइ लाःयो क्षमा पेःजे खुउबा रा?”

८ ओः तेःकासुरा येशुइ खुङक्याइ सेमगीइ ताम सेदी खुङक्याला लाःसी, “ख्याक्या चीले एःन्डुबा ठीवा चेकुबा?

९ दी नेःपाला ‘ख्याइ लाःयो क्षमा ज्योर्ती एः’ लाःचे रा ‘लोःङ ओःले तेन खुर्ती सुङ’ लाःचेला काँःदीदी तेःमु एःपा?

१० तर ङाः मीःइ पुःला जाम्बुलीङला लाःयो क्षमा पेःगेन आङ्ज्या एः लाःकेन तामगीइ प्रमाण ङाः ख्याक्याला तेर्के।” ओःले येशुइ ओः चा खोङ्क्योक मीःला लाःसी,

११ “ङाः ख्याला लाःके, ताः लोःङ, राःङगीइ तेन खुर्ती खीमला सुङ।”

१२ थाम्जेरकीइ तासुना तासुनारा ओः मीः लाःङ्दी तेन खुर्ती काःल्दीहाल्तीसी। थाम्जेर मीःक्या याःमाछाक काःल्सी ओःले कोन्ज्योइ प्रशंसा पेःदेरा लाःकाला स्युःसी, “एःन्डुबा नी उःइ नाःमाङ थोङ्दी म्याःके!”

येशुइ लेवीला केक्याःप्क्योक

(मत्ती ९:९-१३; लूका ५:२७-३२)

१३ येशु फीर्च्या गालील छोइ सुःरला काःल्सी। ओःले माःङ्बुरा मीःक्याइ पोर्चोम खुङसाःला ओःङ्सी, ओःले खुङगीइ खुङक्याला लोप्काला स्युःसी।

१४ खुङ ओःलाःम्‍ले डोदेरा पेःगासुना खुङगीइ मेःराङ चीग च्याल्गो तुःगेन्दी मीःला च्याल्गो तुःगेन ठाउँला तेःतीरहीतीक्योक थोङ्सी। खुङ अल्फायसकीइ पुः लेवी एःके। ओःले येशुइ खुङला लाःसी, “ङाःला ब्य्राङ्दो।” दीखो कोःदी लेवी लाःङ्दीङ येशुइ तीङ्ला काःल्सी।

१५ तीङ्ला येशु लेवीइ खीमला डोम्बो काःल्दी लोबेनक्याङीमु साःप्च्या साःगाला स्युःदी एःके। ओःला माःङ्बुरा च्याल्गो तुःगेनक्या ओःले राःङ्सा लाःयो पेःगेनक्याङ येशुङीमुरा साःजेला तेःसी, चीलेलाःना खुङला ब्य्राङेन ओःन्डुबा मीःक्या माःङ्बुरा एःके।

१६ येशुइ लाःयो पेःगेनक्या ओःले च्याल्गो तुःगेनक्याङीमु तेःती साःक्योक थोङ्दी फारीसी छोबाइ धर्मगुरुक्याइ खुङगीइ लोबेनक्याला लाःसी, “खुङगीइ चीले च्याल्गो तुःगेनक्या ओःले लाःयो पेःगेनक्याङीमु† तेःती साःक्योक?”

१७ दीखो ताम कोःदी येशुइ खुङक्याला लाःसी, “नेःपा मेःन्डोनक्याला मेन्ज्यु पेःगेनक्या मेःकोःए, नेःपाक्याला चीग्रा कोःउए। ओःन्डुलेरा ङाः ताःक्पाक्याइ लागी मीःङे, तर माःताक्पाक्याला केक्याःप्काला ओःङ्क्योक इःङे।”

खा चाङ्‍मा तेःकेन बारेला टीःक्योक

(मत्ती ९:१४-१७; लूका ५:३३-३९)

१८ बप्‍तिस्मा तेर्केन यूहन्‍नाइ लोबेनक्या ओःले फारीसीक्या खा चाङ्‍मा तेःतेरा ओःले प्रार्थना पेःदेरा एःके। चीङ मीःक्या ओःङ्सी ओःले येशुला लाःसी, “यूहन्‍नाइ लोबेनक्या ओःले फारीसीक्याइ लोबेनक्या खा चाङ्‍मा तेःकोइ ओःले प्रार्थना पेःउए, तर ख्याइ लोबेनक्यादी चीले खा चाङ्मा मेःतेबा?”

१९ येशुइ लेःन लोदी लाःसी, “ची याःर्का क्याःप्साइ डेनला माःक्पा सेम्बा ङीमुरा एःथुप जन्तीक्या खा चाङ्‍मा तेःकुबा रा? मीःङे, माःक्पा सेम्बा खुङक्याङीमु एःथुप खुङक्या खा चाङ्मा मेःतेए।

२० तर ओःन्डुबा ङीःमाक्याङ ओःङेन एः, काःखोङीःमु माःक्पा सेम्बा खुङक्यालाःम्‍ले खा फ्याच्युगेन एःपा, ओःले का जन्तीक्या खा चाङ्‍मा तेःकेन एः।

२१ “काःखोङ मीःइ सेम्बा केःला राल्दी नीङ्बा केःलाला लेःम्बा मेःक्याःप एः। चीङ पेःदी एःन्डुबा पेःसीलाःना, सेम्बा केःला खोङ्दी नीङ्बा केःला राल्गुए ओःले ताःरुङ छ्‍योम्बो सुप जोतेर्कुए।

२२ “ओःले सुइयाङ सेम्बा अङ्‍गुरकीइ नीःङ्‍गार नीङ्बा कोबाइ काःल्दाला मेःज्याए। चीङ पेःदी ज्यासीलाःना काःल्दा केःकुए ओःले नीःङ्‍गार पुःङ्‍गुए ओःले कोबाइ काःल्दा नोःङ्‍गुएङ। तर सेम्बा नीःङ्‍गारदी सेम्बा काःल्दालारा ज्याकोःउए।”†

यहुदीक्याइ ङाःल सोगेन ङीःमाइ बारेला टीःक्योक

(मत्ती १२:१-८; लूका ६:१-५)

२३ यहुदीक्याइ ङाःल सोगेन ङीःमा चीग येशु न्याः सीःङगीइ लाःम पेःदेरा डोदेरा एःके। खुङक्या डोदेरा एःकासुना खुङगीइ लोबेनक्याइ न्याःइ नीमाल तुःदी लाःक्पाइ मुर्तेरा साःगाला स्युःसी।†

२४ दीखो थोङ्दी फारीसीक्याइ खुङला लाःसी, “तादो, यहुदीक्याइ ङाःल सोगेन ङीःमाला कोन्ज्योइ छेइ ठीमगीइ पेःमीःङे लाःक्योक लेःगाङ ख्याइ लोबेनक्याइ चीले पेःदेरा एःपा?”

२५ येशुइ खुङक्याला लेःन लोदी लाःसी, “दाऊद ओःले खुङगीइ रोःक्या तोःपा तोक्योक बेला खुङगीइ ची पेःदी एःके? ची ख्याक्याइ छ्‍येला टोःदी म्याःपा?

२६ अबियाथार चोइ पुजाहारी एःकासुना दाऊदकीइ कोन्ज्योइ कोःरीनाःङ्ला स्युःदी कोन्ज्योला फुल्क्योक खुरा तेङ्दी ख्योङ्सी ओःले खुङगीइ रोःक्याङीमु डीक्‍ती साःसी। कोन्ज्योइ छेइ ठीमगीइ च्योःङ्‍रा एःना ओःखो खुरा पुजाहारीक्याइ चीग्रा साःजे ओःङ्‍गुके।”

२७ ओःले येशुइ ताम सीःङ्च्युदेरा लाःसी, “मीःक्या ङाःल सोगेन ङीःमाइ लागी जोक्योक मीःङे, मीःक्याइ लागीरा ङाःल सोगेन ङीःमा ज्याक्योक इःङे।

२८ ओःन्डुलेरा ङाः मीःइ पुः ङाःल सोगेन ङीःमाइदीङ प्रभु इःङे।”

† 

२:१६ लाःयो पेःगेनक्याङीमु यहुदीक्याइ छेस्योक्याइ लाःयो पेःगेन मीःक्यालादी असुद्ध लाःकुके। ओःले काःन्दीङ मीःइ खुङक्याङीमु तेःती साःसीलाःना ओःखो मीःलाङ असुद्ध ओःङ्‍गुए लाःकुके।

† 

२:२२ अङ्‍गुरकीइ ख्वा नीःङ्‍गार डोगासुना ओःखो फोर्कुए ओःले ओःखो ज्याक्योक कोबाइ काःल्दा तन्काइतीउए। ओःले ओः कोबा नीङ्बा एः लाःना ओःखो राःल्गुए।

† 

२:२३ मीःक्या सीःङलाःम्‍ले डोदेरा पेःगासुना तोःपा तोसीलाःना सीःङ्ला एःक्योक डुक्या थुदी साःजे ज्योर्कुके। ओःन्डुले साःसुना कुक्योक मेःलाप्के।

लाःक्पा काम्क्योक मीः टाःक्योक

(मत्ती १२:९-१४; लूका ६:६-११)

३

१ येशु फीर्च्या जोम्साखीमला डोसुना ओःला मेःराङ चीग लाःक्पा काम्क्योक मीः एःके।

२ ओः ङीःमा यहुदीक्याइ ङाःल सोगेन ङीःमा सोङ्‍गारा येशुइ ओः मीःला टाःच्युदुबा ना लाःती खुङला माःताक्पा च्याःङ्जेला खुङला तागेन मीःक्याङ एःके।

३ येशुइ लाःक्पा काम्क्योक मीःला लाःसी, “ख्यो तेला स्यो ओःले थाम्जेरकीइ तोःङ्ला लोःङ।”

४ ओःले येशुइ खुङक्याला लाःसी, “ताः लोःप, ङाःल सोगेन ङीःमाला उःइ ठीमगीइ ची पेःजे डीक्पु एः लाःकुबा? याःथाक्‍चे पेःदो ना माःइबा पेःदो? सेन्च्युदो ना सेतो?” तर मीःक्याइ चीङ लेःन लोमाःखु।

५ ओःले येशुला सीःताङ लाःङ्दी छ्‍योसीःराछ्‍योले थाम्जेरला तासी ओःले ओः मीःक्याइ ताःम्बु सेमला थोङ्दी खुङला माःङ्बुरा तुःङाल नेसी। ओःले खुङगीइ ओः मीःला लाःसी, “ख्योइ लाःक्पा स्याःङ्दो!” खुङगीइ लाःक्पा स्याःङ्सी ओःले खुङगीइ लाःक्पा टाःसी।

६ ओः सोङ्‍गारा फारीसीक्या जोम्साखीमलाःम्‍ले थेङ्दी हेरोद क्याःल्बुइ मीःक्याङीमु येशुला काःन्डुले सेकेन्दी लाःती टेः पेःसी।

७ येशु ओःले खुङगीइ लोबेनक्या ओःलाःम्‍ले गालील छोइ सुःरला काःल्सी, मीःक्याइ छ्‍योम्बो पोर्चोमगीइ येशुला ब्य्राङ्दी एःके। ओः मीःक्या गालीललाःम्‍ले,

८ यहुदियालाःम्‍ले ओःले यरूशलेम शहरलाःम्‍ले, इदुमिआ रा यर्दन चाङ्बुइ फार्केनलाःम्‍ले ओःले टुरोस रा सीदोनगीइ सुःरकीइ युःलक्यालाःम्‍ले ओःङ्दी एःके। येशुइ पेःक्योक याःमाछाककीइ लेःगाक्याइ बारेला कोःदी ओः मीःक्या ओःला ओःङ्दी एःके।

९ मीःइ पोर्चोम माःङ्बुरा छ्‍योम्बो एःके, ओः सोङगारा राःङला मानेम्जुक लाःती येशुइ राःङगीइ लोबेनक्याला राःङगीइ लागी टुः चीग तयार जोच्युसी।

१० खुङगीइ माःङ्बुरा मीःक्याला टाःच्युक्योक सोङ्‍गारा नाःजा क्याःप्योक थाम्जेरकीइ खुङला देजेला फुल्दाक तेर्तेरा एःके।

११ हेन्डी क्याःप्योक मीःक्याइ खुङला थोङ्लुङसाथ खुङगीइ तोःङ्ला खाप्लु क्याःप्‍ती एःन्डु लाःतेरा चीरे तेङ्सी, “ख्या कोन्ज्योइ पुः इःङे!”

१२ तर येशुइ खुङ सु इःङे लाःती मीःक्याइ माछोर्च्युक लाःती ओः हेन्डीक्याला चोक्पो पेःदी केताङ्सी।

येशुइ मेःन्दा चीङ्‍ङी प्रेरितक्याला दाम्क्योक

(मत्ती १०:१-४; लूका ६:१२-१६)

१३ ओःले येशु काःङ चीगला काःल्सी ओःले राःङला कोःकेन चे लोबेनक्याला केक्याःप्सी, ओःले लोबेनक्या खुङसाःला ओःङ्सी।

१४-१५ राःङङीमुरा तेःच्युक ओःले मीःक्याला याःबु लेःङ्‍गो लाःकाला डोज्युक ओःले हेन्डीक्या तेङेन आङ्ज्या ज्योर्च्युक लाःती खुङगीइ मेःन्दा चीङ्‍ङी लोबेनक्याला दाम्सी ओःले प्रेरित लाःती मीःन तेर्सी।

१६ दाम्क्योक मेःन्दा चीङ्‍ङी दी मीःक्यारा इःङे: सीमोन (खुङला येशुइ पत्रुस मीःन ज्यातेर्सी),

१७ जब्दियाइ पुः ङी याकूब ओःले यूहन्‍ना (दीखुङक्याइ मीःन येशुइ बोअनर्गेस ज्यातेर्सी, ओःखो लाःक्योकदी गर्जनगीइ छार्क्युफुर्क्यु इःङे),

१८ अन्द्रियास, फिलिप, बारथोलोमाइ, मत्ती, थोमा, याकूब (अल्फायसकीइ पुः), थेदियस, सिमोन (देशभक्‍ति)

१९ ओःले यहुदा इस्कारीयोत (तीङ्ला खुङगीइ येशुला जुम्जेला रोः पेःसी)।

येशु ओःले बालजिबुल

(मत्ती १२:२२-३२; लूका ११:१४-२३; १२:१०)

२० ओः तीङ्ला येशु खीमला काःल्सी। फीर्च्या मीःक्याइ छ्‍योम्बो पोर्चोम जोम्क्योक सोङ्‍गारा खुङ ओःले खुङगीइ लोबेनक्याइ साःप्च्या साःगेन समयङ माःज्योर।

२१ ओः ताम येशुइ फेबेक्याइ कोःमीःजीक, खुङक्या येशुला लेःङ्‍गाला काःल्सी चीलेलाःना खुङक्याइ येशुला “खुङ ङ्‍योदी एः!” लाःतेरा एःके।

२२ यरूशलेमलाःम्‍ले ओःङ्क्योक धर्मगुरुक्यादी “दीखोला बालजिबुल† लाःकेन हेन्डी जादी एः, दी हेन्डीइ क्याःल्बुइ ल्हेइ पेःगासुना दीखोइ हेन्डीक्या त्याःदेरा एः।” लाःकाला स्युःसी।

२३ ओः सोङ्‍गारा येशुइ खुङक्याला राःङसाःला केक्याःप्‍ती ओः तामगीइ बारेला पेदामक्यालाःम्‍ले लाःसी, “शैतानगीइ शैतानलारा काःन्डुले तेङ्जे खुउबा रा?

२४ काःन्दीङ देशकीइ मीःक्या खुङक्या राःङ राःङगीइ कील्‍ला ठुक्पा स्योर्सीलाःना ओःखो राःङ्‍रा सीःङ्दाक डोउए।

२५ राःङ नाङ्लारा ठुक्पा स्योर्केन फेबेक्याङ सीःङ्दाक डोउए।

२६ ओःन्डुलेरा शैतानगीइ क्याःल्खापलाङ खुङक्या राःङ राःङरा ठुक्पा स्योर्ती खाफ्यासीलाःना ओःखोइ क्याःल्खाप सीःङ्दाक डोउए।

२७ सुइयाङ क्याःबा मीःइ खीमला स्युःदी छेगाक्या खेर्चे तोःङ्ला ओः क्याबा मीःला थाक्पाइ ताकोःउए। ओःले चीग्रा खुङगीइ खीमला स्युःदी छेगाक्या कुजे खुउए।

२८ “तेःन्दामरा, ङाः ख्याक्याला लाःके, मीःक्याइ पेःगेन थाम्जेर लाःयो ओःले खुङक्याइ लाःकेन माःरीक्पा तामक्याङ क्षमा ओःङेन एः,

२९ तर चाङ्‍मा लाइ विरुद्धला माःरीक्पा लाःकेन्दीला नाःमाङ क्षमा मेःयोःङेन एः, चीलेलाःना खुङ नाःमाङ मीःसीःङेन लाःयोइ दोषी ओःङेन एः।”

३० मीःक्याइ येशुला हेन्डी जादी एः लाःक्योक सोङ्‍गारा येशुइ दी ताम खुङक्याला लाःक्योक इःङे।

येशुइ आमा ओःले नोःक्या

(मत्ती १२:४६-५०; लूका ८:१९-२१)

३१ ओः तेःकासु येशुइ आमा ओःले नोःक्या ओःला ओःङ्सी, ओःले खुङक्या फीलारा कुःदी येशुला केक्याःप्चेला मीःक्याला ताङ्सी।

३२ येशुइ छुरफारले मीःइ पोर्चोम तेःतीरहीतीदी एःके ओःले खुङक्याइ येशुला लाःसी, “ख्याइ आमा ओःले नोःक्या फीला ख्याला कुःतेःती एः।”

३३ येशुइ लाःसी, “ङाःइ आमा ओःले नोःक्या सु इःङे?”

३४ राःङगीइ छुरफारले तेःतीरहीतीक्योक मीःक्याला तादी खुङगीइ लाःसी, “ङाःइ आःमा ओःले नोःक्या दीक्यारा इःङे।

३५ चीलेलाःना काँःदीइ कोन्ज्योला सेम थेकेन लेःगा पेःउबा ओःखोरा ङाःइ नोः, नोःमो ओःले आःमा इःङे।”

† 

३:२२ बालजिबुल बालजिबुलदी शैतानगीइ राःङ्सा मीःन इःङे।

सेन चुगेन पेदाम

(मत्ती १३:१-२३; लूका ८:४-१५)

४

१ येशु फीर्च्या गालील छोइ सुःरला लोप्काला स्युःदी एःके। खुङगीइ छुरफारले मीःइ छ्‍योम्बो पोर्चोम ओःङ्क्योक सोङ्‍गारा खुङ टुः चीगला जादी सुःरलाःम्‍ले तीबीचीग फार्ला काःल्सी ओःले ओःखोला तेःसी। मीःक्यादी छोइ सुःरलारा तेःसी।

२ ओःले खुङगीइ मीःक्याला माःङ्बुरा तामक्या पेदामलाःम्‍ले लोप्सी। खुङगीइ एःन्डु लाःसी,

३ “कोःदो! मेःराङ चीग मीः सीःङ्ला सेन ताप्काला काःल्सी।

४ सीःङला सेन ताप्सुना ताप्सुनारा चीङ सेनक्या लाःमला लेप्सी ओःले च्याःज्युङ्‍माक्याइ ओःङ्दी साःतेर्सी।

५ काःजे सेनक्यादी तीबीचीग सेबी एःक्योक छ्‍योम्बो तोःखाला लेप्सी। ओः सेनक्या गेबुरा केसी चीलेलाःना ओः सेबी ओःपतीःङ म्याःके।

६ तर चार्पु ङीःमा स्यार्ती ओः पुःङ्माक्या काम्सी ओःले चार्ङे चावाथुप म्याःकारा गेबुरा सीसी।

७ काःजे सेनक्यादी छेर्माङक्याइ पुःङनाःङ्ला लेप्सी ओःले छेर्माङक्याइ पुःङ छ्‍योम्बो काःल्सी ओःले ओः पुःङक्याला चीप्चे ओःले डु कोःङ्जे मातेर।

८ तर काःजे सेन लाःना याःबु नेमु सेबीला लेप्सी ओःले ओःक्या केसी, चीप्सी ओःले डु कोःङ्सी। लाःलेइ पुःङ्माला खालचीग रा च्यु गुणा, लाःलेइला खालसुम गुणा ओःले लाःलेइला क्याः चीग गुणा ल्हामा डु कोःङ्सी।”

९ ओःले येशुइ लाःसी, “काःखोक्याइदी कोःगेन नाम्ज्यो एःपा, ओःखोक्याइ कोःज्युक।”

१० ओःले येशु चीग्रा एःसुना मेःन्दा चीङ्‍ङी लोबेनक्या ओःले खुङगीइ छ्‍योसीःले एःक्योक चीङ मीःक्याइ खुङला ओः पेदामगीइ लेःन ची इःङे लाःती टीःसी।

११ येशुइ खुङक्याला लाःसी, “ख्योक्यालादी कोन्ज्योइ क्याःल्खाप नाःङगीइ तामक्या सेजे तेर्ती एः, तर राःङ्सा मीःक्यालादी थाम्जेर ताम पेदामलारा लाःकोःउए,

१२ ओःले खुङक्याइ ताजे नी ताउए तर मेःथोङए,

कोःजे नी कोःउए तर खुङक्याइ मेसेए।

मीःङेलाना नी खुङक्याइ स्याबा पेःदी लाःयो पोःर्ती कोन्ज्योछ्‍योले ओःङ्जेके

ओःले कोन्ज्योइ खुङक्याला क्षमा तेर्चेके।”†

१३ येशुइ खुङक्याला टीःसी, “ख्योक्याइ दी पेदामगीइ लेःन नी ङोःमासे लाःना राःङ्सा पेदामक्याइ लेःन काःन्डुले सेडो?

१४ सेन ताप्केनदीइ कोन्ज्योइ वचन ताप्कोइ।

१५ मेःन्दा काःजे मीःक्यादी लाःमक्याला लेप्क्योक सेन च्योःङ्‍रारा ओःङ्‍गोइ। खुङक्याइ लेःङ्‍गो कोःलुङसाथ शैतान ओःङ्दी खुङक्याइ सेमलाःम्‍ले ओः लेःङ्‍गो तेङ्दीङ खेर्कोइ।

१६ मेःन्दा काःजे मीःक्यादी तीबीचीग सेबी एःक्योक छ्‍योम्बो तोःखाला लेप्क्योक सेन च्योःङ्‍रारा ओःङ्‍गोइ। खुङक्याइ लेःङ्‍गो कोःलुङसाथ केःदाङ पेःदी खुङला लेःङ्‍गुए।

१७ तर खुङक्याइ चार्ङे नाःङथुप म्याःकारा ओः लेःङ्‍गो माःङ्बु ङीःमाथुप खुङक्याइ सेमला मेःतेए। तर ओः लेःङ्‍गोला सेमल्हुक लुक्योक सोङ्‍गारा तुःक्पु ओःले सतावट ओःङ्‍गासुना खुङक्याइ सेमल्हुक लुजे पोःर्कुए।

१८ राःङ्सा मीःक्यादी छेर्माङगीइ पुःङ्‍मानाःङ्ला लेप्क्योक सेनक्या च्योःङ्‍रा इःङे। खुङक्याइ लेःङ्‍गो कोःउए,

१९ तर मीःलीइ तुःङाल, नोःर क्युःक्या फाङ्जेइ पेःसुना ओःले राःङ्सा माःङ्बुरा तामक्याइ सेःम्बाइ पेःगासुना ओः लेःङ्‍गो तोर्ती डोउए ओःले खुङक्याइ चीङ ब्रुम्दो कोःङ्‍मीच्युए।

२० तर राःङ्सा मीःक्यादी नेमु सेबीला लेप्क्योक सेनक्या च्योःङ्‍रा इःङे। खुङक्याइ लेःङ्‍गो कोःउए, लेःङ्‍गुए ओःले ब्रुम्दो कोःङ्च्युउए, लाःलेइ खालचीग रा च्यु गुणा, लाःलेइ खालसुम गुणा ओःले लाःलेइ क्याः चीग गुणा ब्रुम्दो कोङ्च्युउए।”

छेमीइ साङ्बु

(लूका ८:१६-१८)

२१ येशुइ खुङक्याला लाःसी, “सुइयाङ छेमी थेप्‍ती नेकीइ मीउपए, नाः फाम्रीवाःला इप्‍ती ज्याउबा! छेमी नी खीमनाःङ्ला ओःङेनक्याला साङ्बु ओःङ्ज्युक लाःती थोम्बो ठाउँला ज्याउए!

२२ एःन्डुलेरा इप्‍ती ज्याक्योक तामक्या ची काःजे एःपा, ओः थाम्जेर थोङेन्दी एः, ओःले उप्‍ती ज्याक्योक तामक्या ची काःजे एःपा, ओः थाम्जेर साङ्बुला ख्योङेन्दी एः।

२३ काःखोक्याइदी कोःगेन नाम्ज्यो एःपा, ओःखोक्याइ कोःज्युक!”

२४ येशुइ खुङक्याला लाःसी, “ख्याक्याइ ची कोःबा, ओःखोला सेम तेर। चीलेलाःना ख्याक्याइ काँःदीइ माःङ्बु कोःबा ओःखोइ माःङ्बुरा सेगेन एः ओःले ताःरुङ माःङ्बु पेःदी सेगेन एः।

२५ चीलेलाःना सुङीमु एःपा, ओःखोला ताःरुङ तेर्केन एः, ओःले सुङीमु चीङ म्याःपा, ओःखोङीमु तीबीरेःरे एःक्योकक्याङ फ्रोगेन एः।”

सेन केगेन्दीइ बारेला पेदाम

२६ येशुइ फीर्च्या लाःसी, “कोन्ज्योइ क्याःल्खाप एःन्डुबा एः– मेःराङ चीग मीःइ राःङगीइ सीःङला सेन चुउए।

२७ खुङ कुःङ्‍मु ङीःमाला ङ्‍याःल्नाङ लाःङ्नाङ सेनक्या केउए ओःले बढ्तीदेरा डोउए। तर दीखो काःन्डुले काःल्बा लाःती खुङगीइ मेःर्छोए।

२८ सेबी राःङगीइरा पुङ्‍माक्या केच्युउए ओःले ब्रुम्दो कोःङेन्दी जोउए। तोःङ्ला नुनु मुना थेङ्‍गोइ, बर्तीउए ओःले नीमाल लुउए।

२९ ओःले डु छेसीःङ्‍मीःजीक लाःना ओःखोइ सोःर्च्युङगीइ तुप्काला स्युःउए चीलेलाःना छेक्योक डुक्या तुःगेन बेला ओःङ्दी एः।”

पाल्गाइ सेनगीइ पेदाम

(मत्ती १३:३१-३२, ३४; लूका १३:१८-१९)

३० येशुइ ताःरुङ लाःतेरा काःल्सी, “कोन्ज्योइ क्याःल्खाप ची च्योःङ्‍रा एःपा? ओःखोला ङाः काःखो पेदामङीमु कार्का?

३१ ओःखो नी पाल्गाइ सेन चीग च्योःङ्‍रा इःङे, ओःखो थाम्जेर सेनक्याभन्दा छ्‍यामे इःङे। ओःखो मेःन्दा चीग मीःइ खेर्तीङ राःङगीइ सीःङला चुसी।

३२ ओःखो बढ्तीसी ओःले थाम्जेरभन्दा छ्‍योम्बो पुःङ्‍मा काःल्सी ओःले ओःखोइ याःल्गाक्याला च्याःज्युङ्‍माक्याइ छाङ जोसी।”

३३ मीःक्याइ ङाःक्ला लुखुथुप येशुइ एःन्डुबा माःङ्बुरा पेदामक्यालाःम्‍ले कोन्ज्योइ लेःङ्‍गो लाःसी।

३४ मीःक्याला लोप्कासुना खुङगीइ पेदाम मालाप्‍पा नाःमाङ मेलोप्के। तर राःङगीइ लोबेनक्या चीग्रा एःक्योक बेलादी खुङगीइ पेदामगीइ लेःनाङ लाःतेर्कुके।

येशुइ ल्हाबालुजुपला छ्‍याबे जोक्योक

(मत्ती ८:२३-२७; लूका ८:२२-२५)

३५ ओः ङीःमाइ कुःङ्सेला येशुइ राःङगीइ लोबेनक्याला लाःसी, “स्यो, उः छोइ फार्केनछ्‍योले डोगा।”

३६ लोबेनक्या मीःइ पोर्चोमला पोःर्ती येशु जाक्योक टुःला जासी ओःले खुङला खेर्ती फार्केनछ्‍योले डोगाला स्युःसी। राःङ्सा टुःक्याङ खुङक्याङीमुरा एःके।

३७ छोला इःक्पु चीगलारा छ्‍योम्बो ल्हाबालुजुप ओःङ्सी ओःले छ्‍युइ हादी टुःला स्युःगाला स्युःसी ओःले ओःखो छ्‍युइ काःङ्जे छोल्सी।

३८ येशुदी ङ्‍याबुल लुदी टुःइ क्याःपछ्‍योले ङी लोदी तेःती एःके। ओःले लोबेनक्याइ खुङला लाङ्दी लाःसी, “गुरु, उः नी सीजे छोल्सी, ख्याला चीङ तुःङाल म्याःपा?”

३९ येशु याःर्ला लाःङ्दी ल्हाबालुजुपला ओःले छ्‍युइ हादीला हाप्स्याल तेङ्देरा लाःसी, “छ्‍याबे तेः! रोकतीदो!” ओः तेःकासुरा ल्हाबालुजुप रोक्‍तीसी ओःले थाम्जेर छ्‍याबे काःल्सी।

४० येशुइ लोबेनक्याला लाःसी, “ख्योक्या चीले जीक्योक? ची ख्योक्याइ ङाःला ताःरुङ सेमल्हुक मीलुबा?”

४१ खुङक्या माःङ्बुरा जीःसी ओःले याःमाछाक्‍का काःल्सी, ओःले एःन्डुले राःङ-राःङलारा ताम लाःकाला स्युःसी, “खुङ सु इःम्बा? छ्‍यु रा ल्हाबाइयाङ खुङगीइ लाःक्योक ङीःन्गुदु!”

† 

४:१२ यशैया ६:९-१०

हेन्डी क्याःप्क्योक मीः टाःक्योक

(मत्ती ८:२८-३४; लूका ८:२६-३९)

५

१ येशु ओःले खुङगीइ लोबेनक्या गालील छोइ फार्केनगीइ गेरासेनसक्याइ क्षेत्रला लेप्सी।

२ येशु टुःलाःम्‍ले पाःप्लुङसाथ मेःन्दा चीग हेन्डी क्याःप्क्योक मीः तुःर्साइ† छेत्रले छ्‍योङ्देरा खुङला फ्रेचेला ओःङ्सी।

३ ओः मीः तुःर्साइ फुकक्याला तेःकुके। खुङला सुइयाङ ताःम्दी ज्यामीखुके, च्याल्दाइयाङ ताःम्दीङ ज्यामीःखुके।

४ माःङ्बुरा खेप खुङगीइ लाःक्पा काङ्बा च्याल्दाइ तादी ज्याउके, तर खुङगीइ च्याल्दारा चेती छ्‍योङेन्दी पेःउके। सुयाङ खुङला काबुला ज्याजे मीःखुके।

५ कुःङ्‍मु ङीःमाला खुङ चीरे तेङ्देरा ओःले राःङगीइ जुबुला तोःइ चीथार्तीदेरा तुःर्साक्या ओःले देपक्याला हीर्ती तेःकुके।

६ खुङगीइ येशुला थारीःङ्बुलेरा थोङ्सी ओःले छ्‍योङ्देरा ओःङ्दी खुङगीइ तोःङ्ला पीमु चुसी,

७ ओःले छ्‍योम्बो केइ चीरे तेङ्दी लाःसी, “हे येशु, थाम्जेरलेङ छ्‍योम्बो कोन्ज्योइ पुः, ख्याइ ङाःला ची पेःजे चाल्क्योक? कोन्ज्योइ मीःनला ङाः ख्याला वासी पेःगे, ङाःला तुःक्पु मातेर!”

८ ओः मीःइ एःन्डु लाःसी चीलेलाःना येशुइ ओःखोला तोःङ्लारा एःन्डु लाःती एःके, “ए माःताक्पा ला, ओः मीःलाःम्‍ले थेङ्दी स्यो!”

९ ओःले येशुइ खुःङ्ला टीःसी, “ख्योइ मीःन ची इःम्बा?” ओःखोइ येशुला लाःसी, “ङाःइ मीःन फौज इःङे, ङीःक्या माःङ्बुरा एः।”

१० ओःले ओः हेन्डीइ येशुला ओः ठाउँलाःम्‍ले खुङक्याला त्याःमातेर लाःती वासी पेःदीरा तेःसी।

११ ओःखो काःङगीइ देपला छोबा चीग फाक्या† चा सादेरा एःके।

१२ ओःले ओः हेन्डीइ येशुला वासी पेःदी लाःसी, “ङीःक्याला ओः फाक्यासाःला डोजे तेर, ओःले ङीःक्या ओः नाःङ्ला स्युःगे।”

१३ येशुइ ओः हेन्डीक्याला डोगेन अनुमति तेर्सी। ओः हेन्डीक्या ओः मीःलाःम्‍ले थेङ्दी फाक्यानाःङ्ला स्युःसी। ओःले ओः हेन्डीक्या फाइ पोर्चोमला स्युःलुङसाथ हजार ङीचे फाक्या प्य्राःलाःम्‍ले माःर्ला छ्‍योङ्देरा काःल्दी छोला ताःप्‍ती बीङ्दी सीसी।

१४ एःन्डुबा थोङ्दी फा छोगेनक्या छ्‍योङ्सी ओःले खुङक्याइ ओः ताम ओः युःल ओःले सहरकाःङ्‍रा टाःम्सी। ओःले माःङ्बुरा मीःक्या ची काःल्दुबा लाःती ताजेला येशुसाःला ओःङ्सी।

१५ तोःङ्ला हेन्डीक्या क्याःप्क्योक मीः ताःसे नावा याःबु काःल्दी केःला केःङ्दी येशुइ काङ्बाइ सुःरला तेःतीरहीतीक्योक खुङक्याइ थोङ्सी। दीखो थोङ्दी खुङक्या माःङ्बुरा जीःसी।

१६ दीखो थोङेनक्याइ ओः मीः काःन्डुले टाःक्योक ताम ओःले फाक्याइ बारेला थाम्जेर ताम राःङ्साक्याला लाःसी।

१७ एःन्डुबा ताम कोःदी ओः क्षेत्रइ थाम्जेर मीःक्याइ येशुला ओःलाःम्‍ले सुङ लाःती वासी पेःसी।

१८ येशु टुःला जादेरा एःकासुना ओः टाःक्योक मीःइ येशुला वासी पेःदी लाःसी, “ङाःलाङ ख्याइङीमुरा खेर्ती सुङ!”

१९ तर येशुइ खुङला ओःङ्जे मातेर, बरु एःन्डु लाःसी, “ख्यो राःङगीइ खीमला सुङ ओःले प्रभुइ ख्योला काःन्डुले नीङ च्योःदी एःपा ओःले खुङगीइ ख्योला पेःक्योक थाम्जेर ताम राःङ्साक्याला लोःप।”

२० ओःले ओः मीः काःल्दी सहर च्युइ मीःक्याला येशुइ राःङगीइ लागी पेःक्योक लेःगा थाम्जेरला लाःसी। ओःले कोःगेन मीःक्या याःमाछाक काःल्सी।

याइरसकीइ पोःमो ओःले मेःन्दा चीग नेःपा पेःन्पीःजा

(मत्ती ९:१८-२६; लूका ८:४०-५६)

२१ येशु लोःदीमाराङ छोइ छुर्केनछ्‍योले ओःङ्सी। ओःला छोइ सुःरछ्‍योले एःकासुना मीःइ पोर्चोमगीइ खुङला जोम्सी।

२२ याइरस लाःकेन मेःराङ चीग यहुदीक्याइ जोम्साखीमगीइ छेस्यो मीः ओःङ्दी येशुइ तोःङ्ला पीमु चुसी

२३ ओःले वासी पेःदी लाःसी, “ङाःइ छीमी पोःमो सीजे छोल्दी एः। ख्या ओःङ्दी खुङला देतेर ओःले खुङ टाःदी सेन्जे एः।”

२४ ओःले येशु याइरसङीमु काःल्सी। माःङ्बुरा मीःक्या खुङगीइ तीङ तीङ्ला ओःङ्दी छ्‍योसीःरालाःम्‍ले पोर्चोम काःल्सी।

२५ ओः मीःइ पोर्चोमला लोः चीङ्‍ङी तोःङ्मीःजीक ठा डोगेन नाःजालाःम्‍ले तुःक्पु ज्योर्क्योक मेःराङ चीग पेःन्पीःजाङ एःके।

२६ खुङला काःखोइयाङ टाःच्युदी म्याःके। एःक्योक थाम्जेर नोःर क्युक्या ओः नाःजालारा क्याःदी एःके, तर टाःजे नी ची ताःरुङ नाःजाइ स्युःसेर माःङ्बु काःल्दी एःके।

२७ खुङगीइ येशुइ बारेला राःङ्सा मीःक्यालाःम्‍ले कोःदी एःके। ओः सोङ्‍गारा खुङ येशुइ तीङ्लाःम्‍ले पोर्चोमला ओःङ्सी ओःले खुङगीइ केःला देसी,

२८ चीलेलाःना खुङगीइ सेम सेमलारा लाःती एःके, “खुङगीइ केःला चीग्रा देजे ज्योर्सीलाःनाङ ङाः टाःजे एःके।”

२९ येशुइ केःलाइ सुःरला देलुङसाथ, ओः तेःकासुरा खुङगीइ ठा डोजे पोःर्सी ओःले राःङगीइ जुबुइ नाःजा टाःक्योक खुङगीइ छोर्सी।

३० ओः तेःकासुरा येशुइ राःङलाःम्‍ले ल्हे थेङ्दी काःल्क्योक छोर्सी। खुङ मीःक्याइ पोर्चोमछ्‍योले लोःसी ओःले टीःसी, “ङाःइ केःलाला सुइ देबा?”

३१ खुङगीइ लोबेनक्याइ लाःसी, “तादो! एःजे मीःक्याइ पोर्चोमगीइ ख्याला फुल्देरा एः, ओःलेङ ख्याला सुइ देबा लाःती काःन्डुले टीःखुउबा?”

३२ तर येशुइ राःङला सुइ देबा लाःती छुरफारला तासी।

३३ ओः पेःन्पीःजाइ राःङला काःल्क्योक ताम छोर्कारा जीबाइ दार्तेरा ओःङ्सी ओःले येशुइ काङ्बा तोःङ्ला पीमु चुसी ओःले खुङ ओः तेःकासुरा काःन्डुले टाःबा ओः ताम येशुला लाःसी।

३४ ओःले येशुइ पेःन्पीःजाला लाःसी, “आजी, ख्योइ सेमल्हुककीइ पेःसुना ख्योला टाःच्युदी एः, ताः खाम्साङ्बुले सुङ ओःले ख्योइ नाःजा टाःज्युक।”

३५ येशुइ एःन्डु लाःसुना लाःसुनारा याइरसकीइ खीमले चीङ मीःक्या ओःङ्दी याइरसला लाःसी, “ख्याइ पोःमो नी सीसीःङ्सी, ताः गुरुला चीले तुःक्पु तेर्केन्दी?”

३६ खुङक्याइ लाःक्योक ताम येशुइ कोःसी ओःले याइरसला लाःसी, “ख्यो माःजी, सेमल्हुक चीग्रा लुदो।”

३७ येशुइ पत्रुस, याकूब ओःले याकूबकीइ नोः यूहन्‍नाला बाहेक राःङ्सा सुलाङ राःङङीमु डोजे मातेर।

३८ खुङक्या याइरासकीइ खीमाला लेप्कासुना थाम्जेर ङुःदेरा ओःले तुःङाल पेःदेरा पेःक्योक थोङ्सी।

३९ येशु नाःङ्ला स्युःदी खुङक्याला लाःसी, “चीले ङुःदेरा ओःले तुःङाल पेःदेरा एःपा? दी पीःजा नी ङी चीग्रा लोःदी एः, सीदी म्याः!”

४० तर दीखो ताम कोःदी खुङक्याइ येशुला केःमु क्याःप्सी। ओः सोङ्‍गारा येशुइ थाम्जेरला फीला तेङ्सी ओःले पीःजाइ आःबा आमा ओःले राःङगीइ मेःराङ सुम लोबेनक्याला खेर्ती नाःङ्ला पीःजा एःक्योक कोठाला काःल्सी।

४१ येशुइ पीःजाइ लाःक्पाला जुम्दी लाःसी, “तालिता कुमी!†” दीखो लाःक्योकदी, “एः पीःजा लोःङ!”

४२ ओःले पीःजा जुरुक्‍क लाःङ्सी ओःले छुरफारला डोगाला स्युःसी (खुङ लोः चीङ्‍ङीइदी एःके)। दीखो थोङ्दी थाम्जेर माःङ्बुरा याःमाछाक काःल्सी।

४३ तर येशुइ खुङक्याला ओःखो ताम सुलाङ माःलाप लाःती चोक्पो आज्ञा तेर्सी। ओःले येशुइ ओः पीःजाला चीङ साःगेन स्याः तेर लाःती लाःसी।

† 

५:२ तुःर्साइ दी तुःर्साक्यादी टाःकला सुप तोल्दी जोक्योक फुक च्योःङ्‍रा इःङे।

† 

५:११ फाक्या यहुदीक्याइ लागी फाक्यादी असुद्ध च्या चीःवा इःङे ओःले खुङक्याइ फाइ स्या नाःमाङ मेःसाके। दीला फाइ बारेला ताम लाःतेरा एःक्योक सोङ्‍गारा दी ठाउँदी यहुदीक्या मेःतेकेन ठाउँ एःके।

† 

५:४१ तालिता कुमी! तालिता कुमी लाःक्योकदी आरामाइक तामला लाःकुके। दी तामदी येशुइ तीःनामगीइ बेला इस्राएलला लाःकुके।

नासरतकीइ मीःक्याइ येशुला सेमल्हुक मालुक्योक

(मत्ती १३:५३-५८; लूका ४:१६-३०)

६

१ येशु ओः ठाउँ पोःर्ती राःङ छाक्‍र्योक शहर नासरतला ओःङ्सी। खुङगीइ लोबेनक्याङ खुङङीमुरा ओःङ्सी।

२ खुङगीइ यहुदीक्याइ ङाःल सोगेन ङीःमाला जोम्साखीमला लोप्काला स्युःसी। खुङगीइ लोप्क्योक कोःगेन माःङ्बुरा मीःक्या याःमाछाक काःल्दी लाःसी, “खुङगीइ दी थाम्जेर काःलाःम्‍ले ज्योर्पा? खुङला तेर्क्योक एःन्डुबा नावा ची इःम्बा? खुङगीइ काःन्डुले एःन्डुबा याःमाछाककीइ लेःगाक्या पेःखुउबा?

३ दीखो नी सीङगीइ लेःगा पेःगेन्दी मरियमगीइ पुः मीःङे रा? ची दीखो याकूब, योसेफ, यहुदा ओःले सिमोनगीइ आता मीःङे रा? खुङगीइ नोःमोक्याङ उःक्याङीमु दीलारा एः।” ओः सोङ्‍गारा खुङला मीःक्याइ सेमल्हुक मालु।

४ ओःले येशुइ खुङक्याला लाःसी, “कोन्ज्योइ लेःङ्‍गो तेर्केन मीःक्याला राःङगीइ युःल शहरकीइ मीःक्याइ, राःङगीइ छ्‍योरीक्याइ ओःले राःङगीइ फेबेक्याइ बाहेक राःङ्सा ठाउँगीइ मीःक्याइ खुङक्यालाला सेःसा पेःउए।”

५ येशुइ ओःला चीङ नेःपाक्याला लाःक्पा ज्यादी टाःच्युजे बाहेक राःङ्सा चीङ याःमाछाककीइ लेःगाक्या पेःमाःखु।

६ राःङगीइ ठाउँगीइ मीःक्याइ सेमल्हुक मालुक्योक थोङ्दी येशुला याःमाछाक नेसी।

येशुइ लोबेनक्याला याःबु लेःङ्‍गो टाःम्च्युजेला ताङ्क्योक

(मत्ती १०:५-१५; लूका ९:१-६)

ओःले येशु युःल युःलक्याला लोप्‍तेरा काःल्सी।

७ येशुइ चीङ्‍ङीरा लोबेनक्याला खुङसाःला केक्याःप्सी ओःले खुङक्याला हेन्डी तेङेन्दी ल्हे तेर्सी। ओःले खुङगीइ मेःन्दा ङी ङी पेःदी खुङक्याला ताङ्तेर्सी।

८ येशुइ खुङक्याला एःन्डु लाःसी, “लाःम्ज्याङगीइ लागी पेःर्का चीग बाहेक राःङ्सा साःप्च्या, काःल्दा ओःले डेबा चीङ माःखुर।

९ लेखाम केःङ्दो तर राःङ्सा फेर्तीगेन केःला माःखुर।

१० काःखो खीमगीइ मीःक्याइ ख्याक्याला तोःङ्ज्याङ पेःबा, ओः युःल माःपोर्थुप ओःखो खीमलारा तेः।

११ काःखोङ ठाउँगीइ मीःक्याइ ख्योक्याला तोःङ्ज्याङ माःबेलाःना ओःले ख्योक्याइ ताम माःकोलाःना ओः मीःक्याला कोन्ज्योइ पेःगेन न्यायइ चेतावानी तेर्चेला ख्योक्याइ राःङगीइ स्याःप्टाइ तुःल प्रुदी† ओः ठाउँला पोःर्तेर!”

१२ ओः तीङ्ला ओः लोबेनक्या लाःम स्युःसी ओःले युःल युःलला काःल्दी स्याबा पेःदी लाःयो पोःर्तो ओःले कोन्ज्योछ्‍योले लोःदो लाःती मीःक्याला लाःकाला स्युःसी।

१३ खुङक्याइ हेन्डी क्याःप्क्योक माःङ्बुरा मीःक्यालाःम्‍ले हेन्डी तेङ्सी ओःले माःङ्बुरा नेःपा मीःक्याला माःर्कु टुःल्तेर्सी ओःले टाःच्युसी।

बप्‍तिस्मा तेर्केन्दी यूहन्‍ना सीक्योक

(मत्ती १४:१-१२; लूका ९:७-९)

१४ येशुइ मीःन छ्‍योसीःछ्‍योराले फेल्क्योक सोङ्‍गारा हेरोद क्याःल्बुइयाङ खुङगीइ बारेला कोःसी। चीङ मीःक्याइ एःन्डु लाःतेरा एःके, “बप्‍तिस्मा तेर्केन यूहन्‍ना सीक्योकलाःम्‍ले सेन्दी एः। ओः सोङ्‍गारा नी खुङगीइ एःन्डुबा ल्हेइ लेःगाक्या पेःदी एः।”

१५ काःजेइदी लाःकुके, “खुङ कोन्ज्योइ लेःङ्‍गो तेर्केन्दी एलिया इःङे।” ओःले राःङ्साक्याइ लाःकुके, “खुङ नी तोःङ्‍गीइ कोन्ज्योइ लेःङ्‍गो तेर्केन्दी मीःक्यानाःङ्‍गीइ मेःन्दा चीग च्योःङ्‍रा इःङे।”

१६ तर दी ताम हेरोदकीइ कोःमीःजीक खुङगीइ लाःसी, “बप्‍तिस्मा तेर्केन्दी यूहन्‍नाइ गो नी ङाःइरा तुप्च्युक्योक इःङे, तर ओःखो ताःसे सीक्योकलाःम्‍ले सेन्दु।”

१७ हेरोद राःङगीइरा चीङ समय तोःङ्ला यूहन्‍नाला जुम्दी ताःम्दीमाराङ चेङाङला काच्युदी एःके। हेरोदकीइ एःन्डु पेःसी चीलेलाःन हेरोदोकीइ राःङगीइ नोः फिलिपकीइ छ्‍युङ्‍मा हेरोदियासला याःर्का क्याःप्‍ती एःके।

१८ बप्‍तिस्मा तेर्केन्दी यूहन्‍नाइ हेरोदला एःन्डु लाःतीरा तेःसी, “राःङगीइ नोःइ पेःमे ख्योङ्दी ज्याजे डीक्पु मीःङे।”

१९ ओः सोङ्‍गारा हेरोदियासला यूहन्‍नाङीमु सीःताङ लाःङ्दी एःके ओःले खुङगीइ यूहन्‍नाला सेचे छोल्दी एःके तर क्याःल्बु हेरोदकीइ पेःगासुना खुङगीइ चीङ पेःखुदी म्याःके।

२० हेरोद यूहन्‍नाङीमु जीउके चीलेलाःना यूहन्‍ना ताःक्पा ओःले चाङ्‍मा मीः एःके लाःती खुङगीइ छोर्ती एःके, ओः सोङ्‍गारा खुङला याःबु पेःदी ज्यादी एःके। यूहन्‍नाइ लोप्क्योक ताम कोःदी खुङ जोल्नाङ खुङगीइ केःदाङ पेःदीरा कोःउके।

२१ तर हेरोदियासकीइ बदला लेःङेन मौका ज्योर्सी। हेरोदकीइ केबुइ ङीःमाला छ्‍योम्बो डेन जोदी एःके। डेनला खुङगीइ गालील क्षेत्रइ छ्‍योम्बो छ्‍योम्बो शासकक्या, थेक्याइ कप्‍तानक्या छेस्यो मीःक्याला केक्याःप्‍ती एःके।

२२ हेरोदियासकीइ पोःमो नाःङ्ला ओःङ्सी ओःले छ्‍याम्सी। खुङगीइ छ्‍याम्क्योक थोङ्दी क्याःल्बु ओःले खुङगीइ डोम्बोक्या थाम्जेर केःदाङ काःल्सी। ओःले क्याःल्बुइ खुङला लाःसी, “ङाःला ख्योइ ची सेम थेती एःपा ओःखो लाङ्दो ओःले ङाः ख्योला ओःखो तेर्के।”

२३ क्याःल्बुइ ना लुदी ओःखोला लाःसी, “ख्याइ ङाःङीमु ची लाङ्बा ङाः ओःखोरा तेर्के। ङाःइ क्याःल्खापकीइ फे लाङ्सी लानाङ तेर्के।”

२४ ओःले ओःखोइ फीला थेङ्दी राःङगीइ आमाला टीःसी, “ङाः ची लाङ्‍गा?” खुङगीइ आमाइ लाःसी, “बप्‍तिस्मा तेर्केन्दी यूहन्‍नाइ गो लाङ्दो।”

२५ खुङ गेबु गेबु क्याःल्बुसाःला काःल्दी लाःसी, “ङाःला ताःसेरा बप्‍तिस्मा तेर्केन यूहन्‍नाइ गो तेःर्माला ज्यादी ना!”

२६ दीखो कोःदी क्याःल्बु माङ्बुरा तुःङाल पेःसी, तर ओःजेइ डोम्बोक्याइ तोःङ्ला ना लुदी तेर्के लाःक्योक सोङ्‍गारा मेतेर लाःमाःखु।

२७ ओः सोङ्‍गारा खुङगीइ यूहन्‍नाइ गो तुप्‍ती खेर्च्यो लाःती राःङगीइ थेला हुकुम तेर्सी। थे चेङाङला काःल्दी यूहन्‍नाइ गो तुप्सी,

२८ ओःले ओःखोइ गो तेःर्माला ख्योङ्दी पेःन्पीःजाला तेर्सी। खुङगीइ ओःखो खेर्ती राःङगीइ आमाला तेर्सी।

२९ दी ताम कोःदी यूहन्‍नाइ लोबेनक्या ओःङ्दी खुङगीइ रोः तुःर्साला खेर्ती तीःप्सी।

येशुइ हजार ङा मीःक्याला साःच्युक्योक

(मत्ती १४:१३-२१; लूका ९:१०-१७; यूहन्‍ना ६:१-१४)

३० मेःन्दा चीङ्‍ङी प्रेरितक्या लोःदी ओःङ्दी येशुङीमु जोम्सी ओःले राःङगीइ पेःक्योक ओःले लोप्क्योक थाम्जेर तामक्या खुङला लाःसी।

३१ ओःले येशुइ खुङक्याला लाःसी, “उः सुङ म्याःक्योक ठाउँला काःल्दी चीङ समय ङाःल सोगा।” चीलेलाःना माःङ्बुरा मीःक्या ओःङेन डोगेन पेःक्योक सोङ्‍गारा खुङ ओःले खुङगीइ लोबेनक्याला साःगेन समयथुपाङ म्याःके।

३२ ओः सोङ्‍गारा खुङक्या टुःला जादी सुङ म्याःक्योक ठाउँला काःल्सी।

३३ तर माःङ्बुरा मीःक्याइ खुङक्याला डोदेरा पेःक्योक थोङ्सी ओःले ङोःसेसी, ओःले खुङक्या सहरक्यालाःम्‍ले काङ्बाइरा छ्‍योङ्देरा काःल्दी ओः ठाउँला येशु ओःले खुङगीइ लोबेनक्या भन्दाङ तोःङ्ला लेप्सी।

३४ येशु टुःलाःम्‍ले पाःप्‍तेरा पेःगासुना मीःक्याइ छ्‍योम्बो पोर्चोमगीइ राःङला कुःदी तेःक्योक थोङ्दी येशुइ सेमला नीङ च्योःदी ओःङ्सी चीलेलाःना खुङक्या कोःरालु म्याःक्योक लुःकक्याच्योःङ्‍रा एःके। ओः सोङ्‍गारा येशुइ खुङक्याला माःङ्बुरा तामक्याइ बारेला लोप्काला स्युःसी।

३५ नाःम छेचे चाल्मीःजीक खुङगीइ लोबेनक्याइ खुङला लाःसी, “ताः नाःम छेचे चाल्सीःङ्सी ओःले दीखो एकान्त ठाउँ एः।

३६ दी मीःक्याला ताङ्‍तेर ओःले खुङक्या छुर फारकीइ युःल खीमक्याला काःल्दी राःङला साःजेला चीङ स्याःक्या ङ्‍योःज्युक।”

३७ येशुइ लेःन लोदी लाःसी, “ख्योक्याइरा खुङक्याला साःजे तेर।” लोबेनक्याइ लाःसी, “ची ख्याइ ङीःला क्याःङी ङुलगीइ टाङ्‍गा† डेबा खर्च पेःदी दीखुङक्याला खुरा साःजे तेर लाःती ख्या लाःकुबा?”

३८ येशुइ खुङक्याला टीःसी “ख्याक्याङीमु काःजे थाल खुरा एःपा? सुङ ओःले तादो ले।” खुङक्याइ तासी ओःले खुङला लाःसी, “ङाथाल खुरा रा ङीथाल ङ्‍याः दु।”

३९ ओः तीङ्ला येशुइ लोबेनक्याला मीःक्याला छोबा छोबा पेःदी ङोम्बो चाला तेःच्युदो लाःसी।

४० ओः सोङ्‍गारा मीःक्या क्याः रेःरे ओःले खालङी रा च्युच्युइ छोबाक्या पेःदी तेःसी।

४१ ओःले येशुइ ओः ङाथाल खुरा ओःले ङीथाल ङ्‍याः लेःङ्दी नाःम्खालीङछ्‍योले तादी कोन्ज्योला थुजीछे तेर्सी। ओःले खुङगीइ खुरा च्यादीमाराङ मीःक्याला केःतेर लाःती लोबेनक्याला तेर्सी। ओःन्डुलेरा खुङगीइ ओः ङीथाल ङ्‍याःङ केःतेर्सी।

४२ थाम्जेरकीइ डाङेनथुप साःसी।

४३ ओःले लोबेनक्याइ ल्हाक्योक खुरा ओःले ङ्‍याःइ पुःजुपक्या तुःगासुना पती चीङ्‍ङी काःङ्सी।

४४ ओःला साःगेन्दी ख्यापीःजाक्या चीग्रा हजार ङा एःके।

येशु छ्‍युखाला काःल्योक

(मत्ती १४:२२-३६; यूहन्‍ना ६:१५-२१)

४५ ओः तीङ्ला येशुइ खुङगीइ लोबेनक्याला टुःला काल्दी छोइ फार्केनला बेथसेदाला खुङभन्दा तोःङ्ला ताङ्सी। तर खुङदी मीःक्याला ताङ्तेर्चेला ओःलारा तेःसी।

४६ मीःक्याला बिदा पेःसीङमीःजीक येशु प्रार्थना पेःजेला काःङला काःल्सी।

४७ नाःम छेकासुना टुः छोइ कील्‍ला एःके, ओःले खुङदी चीग्रा चीग देपला एःके।

४८ लोबेनक्याला टुः चालाइतीजे काःबु काःल्क्योक खुङगीइ थोङ्सी, चीलेलाःना ल्हाबा खुङक्याइ तोःङ्‍लाःम्‍ले ओःङ्दी एःके। ङामु सुम बजेक्या येशु लोबेनक्याछ्‍योले ओःङ्सी। खुङ छ्‍युखाला डोदेरा एःके ओःले खुङक्याभन्दा तोःङ्ला डोजे छोल्सी।

४९ तर खुङक्याइ येशु छ्‍युखाला डोदेरा पेःक्योक थोङ्दी खुङ नी हेन्डी का दुबा लाःती खुङक्याइ चीरे तेङ्सी।

५० चीलेलाःना खुङला थोङ्दी खुङक्या थाम्जेर जीसी। तर येशुइ गेबु गेबु खुङक्याला लाःसी, “जीबा माःबे! ङाः इःङे, आक्याःप्‍तो।”

५१ ओःले येशु खुङक्याङीमु टुःनाःङ्ला जासी, ओःले ल्हाबा छ्‍याबे तेःसी। ओःले लोबेनक्या माःङ्बुरा याःमाछाक काःल्सी,

५२ चीलेलाःना येशुइ हजार ङा मीःक्याला साःच्युक्योक थोङ्दीङ खुङक्याइ ओःखोइ लेःन सेखुदी म्याःके चीलेलाःना खुङक्याइ सेम माःङ्बुरा ताःम्बु काःल्दी एःके।

५३ येशु लोबेनक्याङीमु चाङ्बु तर्तीदी फार्केनला गनेसरेतला लेप्सी ओःले खुङक्याइ टुः चाङ्बुइ सुःरछ्‍योले ज्यासी।

५४ टुःलाःम्‍ले खुङक्या पाःप्लुङसाथ मीःक्याइ येशुला ङोःसेसी।

५५ ओः सोङ्‍गारा खुङक्या छ्‍योसीःछ्‍योले छ्‍योङ्देरा काःल्दी येशु ओःङ्क्योक लेःङ्‍गो फेल्सी। ओःले मीःक्याइ नेःपाक्याला खुर्ती येशुसाःला ख्योङ्‍गाला स्युःसी।

५६ युःल, सहर ओःले बस्ती काःकाःला येशु काःल्बा, ओःलाइ छोङ्साक्याला मीःक्याइ नेःपाक्या खुर्ती ख्योङ्‍गुके। खुङक्याइ येशुला खुङगीइ केःलाइ सुःरला चीग्रा एःनाङ ओः नेःपाक्याला देजे तेर लाःती वासी पेःउके ओःले येशुइ केःलाला देगेनक्या थाम्जेर टाःउके।

† 

६:११ स्याःप्टाइ तुःल प्रुदी स्याःप्टाइ तुःल प्रुजे लाःक्योकदी ओःखो ठाउँगीइ मीःक्याइ येशुइ बारेइ याःबु लेःङ्‍गोला सेमल्हुक मालुक्योक सोङ्‍गारा खुङक्याला इन्कार पेःक्योक इःङे।

† 

६:३७ ङुलगीइ टाङ्‍गा ङुलगीइ टाङ्‍गा चीगदी लेःगा पेःगेन मेःन्दा चीग मीःइ ङीःमा चीगला ज्योर्केन ला इःङे।

ठीमक्याइ बारेला लोप्क्योक

(मत्ती १५:१-९)

७

१ यरूशलेम सहरलाःम्‍ले ओःङ्क्योक फारीसीक्या ओःले धर्मगुरुक्या येशुइ छुरफारले जोम्सी।

२ ओःले येशुइ लोबेनक्या काःजेइदी लाःक्पा माःठुबारा साःप्च्या साःक्योक खुङक्याइ थोङ्सी।

३ (चीलेलाःना फारीसीक्याइ ओःले राःङ्सा यहुदीक्याइयाङ राःङगीइ फाफामुमीःजीक पेःदी ओःङ्क्योक ठीमगीइ लाःक्योक च्योःङ्‍राले लाःक्पा माःठुबाइ साःप्च्या मेःसाःए।

४ खुङक्या छोङ्सालाःम्‍ले ओःङ्‍मीःजीक राःङला जुबु ठुदी चाङ्मा माःजोबाइ चीङ मेःसाए। खुङक्याइदी एःन्डुबा राःङ्सा माःङ्बुरा ठीमक्या एः, खुङक्याइ बोङ्नेक्या, साःङ्बुङक्या ओःले तीःकक्या ठुदी चाङ्‍मा जोउए।)

५ ओः सोङ्‍गारा फारीसीक्या ओःले धर्मगुरुक्याइ टीःसी, “चीले ख्याइ लोबेनक्याइ उःइ फाफामुमीःजीक पेःदी ओःङ्क्योक ठीम माःङीःनबाइ लाःक्पारा माःठुबा साःउबा?”

६ येशुइ खुङक्याला लाःसी, “कोन्ज्योइ लेःङ्‍गो तेर्केन्दी यशैयाइ प्रुःक्योक दी ताम ख्या खोक्‍नाकक्याला डीक्‍कुए,

‘कोन्ज्योइ लाःकुए, दी मीःक्याइ ङाःला खाइ चीग्रा सेःसा पेःउए, तर खुङक्याइ सेम लाःना ङाःछ्‍योले म्याः।

७ दीखुङक्याइ ङाःला तेःमेला सेवा पेःउए, चीलेलाःना दीखुङक्याइ लोप्क्योक ताम मीःक्याइ जोक्योक ठीमक्या चीग्र इःङे।’†

८ “ख्याक्याइ कोन्ज्योइ आज्ञा मीःङीन एः ओःले मीःक्याइ ठीमक्यादी ङीःन्गुए।”

९ येशुइ खुङक्याला लाःसी, “ख्याक्या राःङगीइ ठीमक्या ङीःन्जेला काःजे च्याङ्बु चादी कोन्ज्योइ आज्ञाक्या इन्कार पेःउए।

१० चीलेलाःना मोशाइ लाःती एः, ‘राःङगीइ आबा आमाला सेःसा पेःदो,’† ओःले ‘काँःदीइ राःङगीइ आबा आमाला खाम्सी क्याःप्‍पा ओःखोला सेराकोःउए।’†

११ तर ख्याक्याइ मीक्याला खुङक्याइ आबा आमाला एःन्डु लोःप लाःती लोप्कुए, ‘ख्याक्याइ ङाःलाःम्‍ले ज्योर्कोःन थाम्जेर ताम कुर्बान इःङे।’ (कुर्बान लाःक्योकदी कोन्ज्योला फुल्क्योक भेटी इःङे)।

१२ एःन्डुले ख्योक्याइ खुङक्याला राःङगीइ आबा आमाइ लागी चीङ पेःजे मेतेरए।

१३ ओः सोङ्‍गारा ख्याक्याइ लोप्क्योक ठीमक्या थार्च्युजेला कोन्ज्योइ आज्ञालादी इन्कार पेःउए। ओःले ख्याक्याइ एःन्डुबा माःङ्बुरा राःङ्सा लेःगाक्याङ पेःउए।”

मीःक्याला असुद्ध जोगेन तामक्या

(मत्ती १५:१०-२०)

१४ येशुइ फीर्च्या मीःक्याला केक्याःप्‍ती लाःसी, “ख्याक्या थाम्जेरकीइ सेम लुदी ङाःइ ताम कोःदो ओःले सेदो।

१५ मीःक्याइ खालाःम्‍ले साःगेन साःप्च्याइ खुङक्याला असुद्ध मेःजोए तर खुङक्याइ सेमलाःम्‍ले थेङेन तामक्याइ खुङक्याला असुद्ध जोउए।

१६ [काःखोक्याइदी कोःगेन नाम्ज्यो एःपा, ओःखोक्याइ कोःज्युक!]†”

१७ येशुइ मीःक्याला पोःर्ती खीमनाःङ्ला स्युःमीःजीक खुङगीइ लोबेनक्याइ खुङगीइ लाःक्योक तामगीइ लेःन ची इःम्बा लाःती टीःसी।

१८ येशुइ खुङक्याला लाःसी, “ची ख्योक्याइ ताःरुङ मासेबा? मीःइ खालाःम्‍ले साःगेन साःप्च्याइ मीःला असुद्ध मेःजोए लाःती ख्योक्याइ सेकोःन्दी।

१९ चीलेलाःना दीखो मीःइ सेमला मेःन्डोए, तर दीखो टोःपा नाःङ्ला स्युःउए ओःले फीला थेङ्दी डोउए।” (एःन्डु लाःती येशुइ थाम्जेर साःगेन स्याः सुद्ध इःङे लाःतेर्सी।)

२० येशुइ ताःरुङ लाःसी, “मीःक्याइ सेमनाःङले थेङ्क्योक तामगीइ मीःक्याला असुद्ध जोउए।

२१ चीलेलाःना मीःइ सेम नाःङ्ले थेङ्क्योक माःरीक्पा ठीवाक्याइ पेःगासुना व्यभिचार पेःजे, कुजे, मीः सेचे, व्यभिचार पेःजे,

२२ लोभ पेःजे, माःरीक्पा लेःगा पेःजे, स्योप क्युःर्चे, छ्‍याल्जे, मीफामु पेःजे, माःताक्पा च्याःङ्जे, खोक्नाक पेःजे ओःले मुर्ख लेःगा पेःजे च्योःङ्‍रा माःइबा लेःगाक्या पेःउए।

२३ दी थाम्जेर तामक्यादी मीःइ सेमनाःङ्लेरा थेङ्‍गोइ ओःले दी तामक्याइरा मीःला असुद्ध जोउए।”

राःङ्सा क्युःपाइ पेःन्पीःजाइ सेमल्हुक

(मत्ती १५:२१-२८)

२४ ओः तीङ्ला येशु ओः ठाउँ पोःर्ती टुरोस रा सीदोन सहर सुःरक्याला एःक्योक छेत्रला काःल्सी। खुङ मेःराङ चीगकीइ खीमला स्युःसी ओःले खुङ ओःला एः लाःकेन ताम सुइयाङ माःछोर्च्युक लाःती खुङ सेम पेःउके। तर मीःक्याइ ओः ताम छोर्तीहाल्तीसी।

२५ ओः तेःकासुरा मेःराङ चीग पेःन्पीःजाइ खुङगीइ बारेला कोःलुङसाथ खुङसाःला ओःङ्दी खुङगीइ तोःङ्ला पीमु चुदी तेःसी। ओः पेःन्पीःजाइ पोःमोलादी हेन्डी क्याःप्‍ती एःके।

२६ ओः पेःन्पीःजा सीरीयाइ फोनीकेला केक्योक राःङ्सा क्युःपाइ ग्रीक पेःन्पीःजा एःके। ओः पेःन्पीःजाइ राःङगीइ पोःमोलाःम्‍ले हेन्डी तेङ्तेर लाःती येशुला वासी पेःसी।

२७ तर येशुइ लाःसी, “तोःङ्ला पीःजाक्याला डाङ्जेथुप साःजे तेर्कोः। खुङक्याइ साःगेन स्याः फ्रोदी खीक्याला तेर्चे डीक्पु मीःङे।”

२८ ओःले पेःन्पीःजाइ लाःसी, “इःङे प्रभु, तर खीक्याइयाङ नी पीःजाक्याइ टेबुलवाःला ताःप्च्युक्योक पुःजुपक्या साःजे ज्योर्कुए नी!”

२९ येशुइ ओः पेःन्पीःजाला लाःसी, “ख्योइ एःन्डु लाःक्योक सोङ्‍गारा ताः ख्यो खीमला सुङ। ख्योइ पोःमोलाःम्‍ले हेन्डी थेङ्दी काःल्सीःङ्दी एः।”

३० खुङ खीमला लोःदी लेप्कासुना राःङगीइ पोःमो तेनला ङ्‍याःल्दी तेःक्योक फ्रेसी ओःले खुङलाःम्‍ले हेन्डी थेङ्सीःङ्दी एःके।

येशुइ नाम्ज्यो मेःकोःगेन मीःला टाःच्युक्योक

३१ येशु टुरोस क्षेत्रलाःम्‍ले काःल्सी ओःले सीदोन सहर पेदेरा सहर च्युइ लाःम पेःदी गालील चाङ्बुला काःल्सी।

३२ ओःला मीःक्याइ मेःराङ चीग नाम्ज्यो मेःकोगेन्दी ओःले याःबुले ताम लाःमीःखुगेन मीःला येशुसाःला ख्योङ्सी, ओःले खुङक्याइ येशुला ओःखोखाला लाःक्पा ज्यातेर लाःती वासी पेःसी।

३३ येशुइ खोला मीःइ पोर्चोमलाःम्‍ले तीबीचीग फार्ला सुङ म्याःसाला खेर्सी। ओःले येशुइ ओःखोइ नाम्ज्योला राःङगीइ थेबु लुसी ओःले खुङगीइ थेबुला छेमाक क्युर्ती ओःखोइ चेला देसी।

३४ ओःले येशुइ नाम्सार्गाछ्‍योले तासी ओःले रीःङ्बु उ स्याङ्दी ओः मीःला “इफ्फाता!†” लाःसी। ओःखो लाःक्योकदी “फ्याज्युक!” इःङे।

३५ ओः तेःकासुरा ओः मीःइ नाम्ज्यो कोःसी ओःले याःबुले ताम लाःखुगेन्दी काःल्सी।

३६ येशुइ खुङक्या थाम्जेरला ओः ताम सुलाङ माःलाप लाःती आज्ञा तेर्सी। तर खुङगीइ काःजे माःलाप लाःकेन आज्ञा तेर्पा, मीःक्याइ ताःरुङ माःङ्बु लाःतेरा डोउके।

३७ दीखो ताम कोःगेन थाम्जेर मीःक्या माःङ्बुरा याःमाछाक्‍का काःल्दी लाःसी, “खुङगीइ थाम्जेर लेःगाक्या याःबु पेःदी एः। खुङगीइ नाम्ज्यो मेःकोःगेन्दीलाङ कोःच्युउए ओःले लेम्बालाङ ताम लाःच्युउए।”

† 

७:७ यशैया २९:१३

† 

७:१० प्रस्थान २०:१२; व्यवस्था ५:१६

† 

७:१० प्रस्थान २१:१७; लेवी २०:९

† 

७:१६ काःजे ग्रीक तामगीइ तोःङ्‍गीइ कोन्ज्योइ छ्‍येक्याला दीखो पद म्याः।

† 

७:३४ इफ्फाता! इफ्फाता लाःक्योकदी आरामाइक तामगीइ शब्द इःङे। दी ताम येशुइ तीःनामला इस्राएलला लाःकुके।

येशुइ हजार सीः मीःक्याला साःच्युक्योक

(मत्ती १५:३२-३९)

८

१ चीङ ङीःमा तीङ्ला फीर्च्याङ मीःइ छ्‍योम्बो पोर्चोम जोम्दी एःके। खुङक्याङीमु साःगेन स्याःक्या चीङ म्याःके ओः सोङ्‍गारा येशुइ लोबेनक्याला केक्याःप्‍ती लाःसी,

२ “दी मीःक्याला ङाः नीङ च्योःगे, चीलेलाःना दीखुङक्या ङाःङीमु तेःक्योक ङीःमा सुम काःल्सी ओःले खुङक्याङीमु साःजेला चीङ म्याः।

३ ओःले ङाःइ दीखुङक्याला तोःपा तोबारा ताङ्सीलाःना नी खुङक्या लाःमला लेम्बा ब्वागे ओःङेन एः चीलेलाःना मेःराङ काःजेदी माःङ्बुरा थारीःङ्बुले ओःङ्दी एः।”

४ लोबेनक्याइ खुङला टीःसी, “दी उजाड ठाउँला एःजेइ मीःक्याला साःजे तेर्चेला साःप्च्या काःलाःम्‍ले ख्योङेन्दी?”

५ येशुइ टीःसी, “ख्योक्याङीमु काःजे थाल खुरा एःपा?” खुङक्याइ लाःसी, “ङीःङीमु नी तीःनथाल खुरा एः।”

६ ओःले येशुइ मीःक्याला थाङला तेःच्युसी। ओः तीङ्ला येशुइ ओः तीःनथाल खुरा लेङ्दी कोन्ज्याला थुजीछे तेर्सी ओःले खुरा च्यादी मीःक्याला केःतेर लाःती लोबेनक्याला तेर्सी, ओःले खुङक्याइ मीःक्याला केःतेर्सी।

७ खुङक्याङीमु तीबीचीग ङ्‍याक्याङ एःके। येशुइ ङ्‍याःइ लागीङ कोन्ज्योला थुजीछे तेर्सी ओःले लोबेनक्याला केःच्युसी।

८ थाम्जेरकीइ डाङेनथुप साःसी ओःले लोबेनक्याइ ल्हाक्योक पुःजुपक्या तुःगासुना पाती तीःन काःल्सी।

९ ओःला साःगेन मीःक्या हजार सीःजे एःके। ओःले येशुइ ओः मीःक्याला ताङ्तेर्सी।

१० ओःले खुङ ओः तेःकासुरा लोबेनक्याङीमु टुःला जादी दलमनुथा क्षेत्रला काःल्सी।

फारीसीक्याइ चुःन्डुल लाङ्क्योक

(मत्ती १६:१-४)

११ फारीसीक्या येशुसाःला ओःङ्दी टाःटे पेःगाला स्युःसी। खुङक्याइ येशुला जाँच लेःङ्जेला नाःम्खालीङलाःम्‍ले ओःङेन चुःन्डुल चीग लाङ्सी।

१२ दीखो कोःदी येशुइ रीःङ्बु उ स्याङ्दी लाःसी, “दाङ तीःरीङगीइ दी मीःक्याइ चीले चुःन्डुल लाङ्‍गुबा? तेःन्दामरा ङाः ख्याक्याला लाःके, एःन्डुबा मीःक्याइ काःन्दीङ चुःन्डुल थोङ्जे मेःज्योर्केन एः।”

१३ ओःजे लाःती येशुइ खुङक्याला ओःलारा पोःर्ती टुःला जादी छोइ फार्केनछ्‍योले काःल्सी।

फारीसीक्या रा हेरोदकीइ खमीर

(मत्ती १६:५-१२)

१४ लोबेनक्याइ खुङक्याङीमु खुरा खुर्चे टेःम्बा चेःतु, ओःले टुःला खुङक्याङीमु चीग्रा चीग खुरा एःके।

१५ ओःले येशुइ खुङक्याला चेतावनी तेर्तेरा लाःसी, “ख्याक्या फारीसीक्या ओःले क्याःल्बु हेरोदकीइ खुरा फोर्च्युगेन खमीरलाःम्‍ले च्यागाताःक्पु पेःदी तेः।”

१६ उःङीमु खुरा म्याःकारा एःन्डु लाःक्योक इःम्बा की लाःती लोबेनक्याइ चीगकीइ राःङ्साङीमु ताम लाःकाला स्युःसी।

१७ येशुइ दी ताम छोर्कारा खुङक्याला लाःसी, “ख्योक्याङीमु खुरा म्याः लाःती चीले ख्योक्या ताम लाःकुबा? ची ख्योक्याइ ताःरुङ मेःथोङ्बा ओःले मेसेबा? ख्योक्याइ सेम चीले ताःरुङ ताःम्बु पेःक्योक?

१८ ख्योक्याइ मी एःतीङ मेःथोङ्बा? ओःले नाम्ज्यो एःतीङ मेःकोबा? ची ख्योक्याला टेःम्बा म्याःपा,

१९ ङाःइ ङाथाल खुरा च्यादी हजार ङा मीःक्याला साःच्युगासुना ख्योक्याइ ल्हाक्योक खुराइ पुःजुपक्या पाती काःजे तुःबा?” खुङक्याइ लाःसी, “पाती चीङ्‍ङी”

२० येशुइ फीर्च्या टीःसी, “ओःले ङाःइ तीःनथाल खुरा च्यादी हजार सीः मीःक्याला साःच्युगासुना ख्योक्याइ ल्हाक्योक खुराइ पुःजुप पाती काःजे तुःबा?” खुङक्याइ लाःसी, “पाती तीःन।”

२१ येशुइ खुङक्याला टीःसी, “ओःले ख्योक्याइ ताःरुङ सेदी म्याःपा?”

येशुइ मी मेःथेङेन मीःला टाःच्युक्योक

२२ येशु लोबेनक्याङीमु बेथसेदाला ओःङ्सी, ओःले ओःला मीःक्याइ मेःराङ चीग मी मेःथोङेन मीःला येशुसाःला ख्योङ्सी ओःले ओःखोला देतेर लाःती वासी पेःसी।

२३ येशुइ ओः मी मेःथोङेन मीःइ लाःक्पा जुम्दी युःललाःम्‍ले पाङ्ला ख्योङ्सी। येशुइ ओःखोइ मीला छेमाक क्युर्सी ओःले खुङखाला लाःक्पा ज्यादी टीःसी, “ख्योइ चीङ थोङ्‍खुबा?”

२४ ओः मीःइ याःर्ला तादी लाःसी, “ङाःइ मीःक्याला थोङ्सी तर खुङक्या नी डोदेरा पेःक्योक तोःङ्बोक्याच्योःङ्‍रा थोङ्‍गुए।”

२५ येशुइ फीर्च्या ओःखोइ मीला राःङगीइ लाःक्पाइ देसी। ओःले ओः मीःइ याःबु पेःदी तासी ओःले खुङगीइ मी थोङ्सी, ओःले खुङगीइ थाम्जेर साङ्बुले थोङ्सी।

२६ ओः तीङ्ला येशुइ खुङला एःन्डु लाःती ताङ्सी, “दी युःलला सुःरा माःस्युःबा सारासार खीमला सुङ।”

येशु सु इःम्बा?

(मत्ती १६:१३-२०; लूका ९:१८-२१)

२७ ओः तीङ्ला येशु लोबेनक्याङीमु कैसरिया फिलिप्‍पी सहरकीइ छुरफारला एःक्योक युःलक्याला काःल्सी। लाःमला खुङगीइ लोबेनक्याला टीःसी, “मीःक्याइ ङाःला सु इःङे लाःकुदुबा?”

२८ खुङक्याइ लाःसी, “लाःलेइ बप्‍तिस्मा तेर्केन यूहन्‍ना लाःकुदु, लाःलेइ एलीया लाःकुदु ओःले राःङ्साक्याइदी कोन्ज्योइ लेःङ्‍गो तेर्केन मीःक्यालाःम्‍ले मेःन्दा चीग इःङे लाःकुदु।”

२९ येशुइ खुङक्याला टीःसी, “तर ख्योक्याइदी ङाःला सु इःङे लाःकुबा ले?” पत्रुसकीइ लेःन लोदी लाःसी, “ख्या थार्च्युगेन ख्रीष्ट इःङे।”

३० ओःले येशुइ खुङक्याला खुङगीइ बारेला सुलाङ माःलाप लाःती चोक्पो आज्ञा तेर्सी।

येशुइ फीर्च्या राःङ सीगेन ङीःमाइ बारेला लाःक्योक

(मत्ती १६:२१-२३; लूका ९:२२)

३१ ओः तीङ्ला येशुइ लोबेनक्याला राःङगीइ बारेला एःन्डु लाःकाला स्युःसी, “ङाः मीःइ पुःइ माःङ्बुरा तुःक्पु ज्योर्कोःउए। ओःले ङाःला छेस्यो मीःक्याइ, छेस्यो पुजाहारीक्याइ ओःले धर्मगुरुक्याइ इन्कार पेःगेन एः, ओःले सेकेन एः, तर ङीःमा सुम तीङ्ला ङाः फीर्च्या सोम्बो काःल्दी लाःङेन एः।”

३२ एःन्डुले खुङगीइ लोबेनक्याला दी ताम साङ्बुले लाःतेर्सी। ओः सोङ्‍गारा पत्रुसकीइ खुङला छ्‍योचीगला खेर्सी ओःले केतेङ्सी।

३३ तर येशु लोःदी राःङगीइ लोबेनक्याला तादी, पत्रुसला हाप्साल तेङ्दी लाःसी, “ए शैतान, ङाःलाःम्‍ले थारीःङ्बु सुङ! चीलेलाःना ख्योइ ठीवा कोन्ज्योलाःम्‍ले ओःङ्क्योक मीःङे, तर मीःलाःम्‍ले ओःङ्क्योक इःङे।”

लोबेनगीइ पेःकोःन लेःगा

(मत्ती १६:२४-२८; लूका ९:२३-२७)

३४ ओः तीङ्ला येशुइ राःङगीइ लोबेक्या ओःले ओःला एःक्योक मीःक्याला केक्याःप्सी ओःले लाःसी, “तदो, सुङ ङाःइ लोबेन ओःङेन सेम पेःउए लाःना खुङगीइ राःङगीइ सेःम्बाक्या इन्कार पेःज्युक ओःले तेन्दुरा खुङगीइ क्रुस खुर्ती† ङाःला ब्य्राङ्ज्युक।

३५ चीलेलाःना राःङगीइ मीःली सेन्च्युजे छोल्गेन्दीइ ओःखो सीच्युगेन एः, तर राःङगीइ मीःली ङाःइ लागी ओःले याःबु लेःङ्‍गोइ लागी सीच्युगेन्दीइदी ओःखो सेन्च्युगेन एः।

३६ मीःइ थाम्जेर जाम्बुलीङरा राःङगीइ लाःक्पाला लेःङनाङ राःङगीइ मीःलीदी† सीच्युसी लाःना खुङला ची क्युःक्सो काःल्बा रा?

३७ ची मीःइ राःङगीइ मेःपोन मीःली ज्योर्चेला खुङगीइ कोन्ज्योला तेर्केन्दी चीङ ताम एःपा रा?

३८ दी माःताक्पा ओःले व्यभिचारी पुस्ताला काःखोइ ङाः ओःले ङाःइ लोप्क्योकला ङोःछा पेःउबा, खुङला ङाः मीःइ पुःइयाङ राःङगीइ आबाइ महिमा ख्योङ्दी चाङ्मा स्वर्गदुतक्याङीमु ओःङ्‍गासुना राःङ्‍गीइदी लाःचे ङोःछा पेःगे।”

† 

८:३४क्रुस खुर्ती क्रुस खुर्चे लाःक्योकदी येशुइ लागी तुःक्पु खुर्चे ओःले सीकोःनाङ सीजे तयार डोगेन्दी इःङे।

† 

८:३६ मीःलीदी दीला मीःली लाःती नाःमाङ मेःपोन मीःलीला लाःक्योक इःङे।

९

१ ओःले येशुइ ताःरुङ लाःसी, “तेःन्दामरा, ङाः ख्याक्याला लाःके, कोन्ज्योइ क्याःल्खाप छ्‍योम्बो ल्हेला ओःङ्क्योक माःथोङथुप तेला लाःङ्दी तेःकेनक्यानाःङ्ला मेःन्दा काःजेदी मीसीगेन एः।”

येशुइ जुबु राःङ्सारा काःल्क्योक

(मत्ती १७:१-१३; लूका ९:२८-३६)

२ दी ताम लाःक्योक ङीःमा टुःक तीङ्ला पत्रुस, याकूब ओःले यूहन्‍नाला खेर्ती येशु थोम्बो काःङ चीगला काःल्सी ओःले ओःला खुङक्याचीग्रा एःके। ओःले लोबेनक्याइ तासुना तासुनारा येशुइ छेन्दा राःङ्सा काःल्सी।

३ खुङगीइ केःला कार्मु ओःले माःङ्बुरा छ्‍य्वामे काःल्सी, एःन्डुबा की जाम्बुलीङला सुयाङ ठुदी ओःजेबा कार्मु ज्योमीःखुए।

४ ओःला खुङक्याइ एलिया ओःले मोशा येशुङीमु ताम लाःतेरा पेःक्योक थोङ्सी।

५ दीखो थोङ्दी पत्रुसकीइ येशुला लाःसी, “गुरुज्यु, दीला ङीः एःक्योक नी याःबु काःल्दु। दीला सुमथाल कोःरी जोगा, चीग ख्याला, चीग मोशाला ओःले चीग एलीयाला।”

६ खुङ ओःले राःङ्सा लोबेनक्या माःङ्बुरा जीक्योक सोङ्‍गारा खुङगीइ ची लाःका ची काःल्दी एःके।

७ ओःले मुक्पा ओःङ्सी ओःले ओःखोइ टीःप्सुककीइ खुङक्याला उप्सी। ओःले मुक्पालाःम्‍ले एःन्डुबा के ओःङ्सी, “दीखो ङाःइ राःङगीइ माःङ्बुरा च्याःम्बु पेःक्योक पुः इःङे, खुङगीइ लाःक्योक कोःदो ओःले ङीःन्दो।”

८ एःन्डुबा लाःक्योक कोःदी लोबेनक्याइ छुरफारला तासी तर येशु बाहेक राःङ्सा सुलाङ माःथोङ।

९ खुङक्या काःङलाःम्‍ले थुलला पाःप्‍तेरा एःकासुना येशुइ लोबेनक्याला लाःसी, “ङाः मीःइ पुः सीक्योकलाःम्‍ले सोम्बो माःकाःल्थुप तीःरीङ थोङ्क्योक ताम ख्योक्याइ सुलाङ माःलाप।”

१० ओः सोङ्‍गारा खुङक्याइ येशुइ लाःक्योक ताम ङीःन्सी तर सीक्योकलाःम्‍ले सेन्जे लाःक्योकदी ची इःम्बा लाःती खुङक्यानाःङ्ला टेः पेःगाला स्युःसी।

११ ओःले खुङक्याइ येशुला एन्डुबा लाःती टीःसी, “धर्मगुरुक्याइ चीले एलियारा तोःङ्ला ओःङ्‍कोःउए लाःती लाःक्योक?”

१२ येशुइ लाःसी, “तेःन्दामरा इःङे, एलिया ओःङ्दी थाम्जेर तामक्या जोकोःउए। तर चीले ङाः मीःइ पुःइ माःङ्बुरा तुःक्पु खुर्कोःउए ओःले खुङला इन्कार पेःकोःउए लाःती कोन्ज्योइ छ्‍येला प्रुःक्योक इःङे?

१३ ङाः ख्योक्याला लाःके, एलिया नी ओःङ्सीःङ्दी एः ओःले खुङगीइ बारेला पेज्याला प्रुःक्योक च्योःङ्‍रारा मीःक्याइ खुङला ची सेम थेपा ओःखोरा पेःसी।”

येशुइ हेन्डी क्याःप्क्योक स्याराला टाःच्युक्योक

(मत्ती १७:१४-२१; लूका ९:३७-४३)

१४ खुङक्या राःङ्सा लोबेनक्या एःक्योक ठाउँला लेप्कासुना खुङक्याइ छुरफारले मीःइ पोर्चोम ओःले धर्मगुरुक्या लोबेनक्याङीमु टाःटे पेःदेरा पेःक्योक थोङ्सी।

१५ मीःक्याइ येशुला थोङ्लुङसाथ यामाछाक नेसी, ओःले खुङसाःला छ्‍योङ्देरा काःल्दी खुङला तोःङ्ज्याङ पेःसी।

१६ ओःले येशुइ राःङगीइ लोबेनक्याला टीःसी, “ख्योक्या खुङक्याङीमु ची तामगीइ बारेला टाःटे पेःदेरा एःपा?”

१७ ओःले मीःक्याइ पोर्चोमलाःम्‍ले मेःराङ चीगकीइ येशुला लेःन लोदी लाःसी, “गुरु, ङाःइ पुः ख्यासाःला ख्योङ्दी एः चीलेलाःना खुङला हेन्डी क्याःप्क्योक सोङ्‍गारा तामरा लाःमीःखुए।

१८ खुङला हेन्डीइ उप्मीःजीक खुङला साला क्युर्कुए। खुङगीइ खालाःम्‍ले प्वाः तेःङ्‍गुए, सो मुःर्कुए ओःले दह्रो ओःङ्‍गुए। ङाःइ ख्याइ लोबेनक्याला ओः हेन्डी तेङ्तेर लाःती वासी पेःसी, तर खुङक्याइ तेङ्‍माःखु।”

१९ ओःले येशुइ लेःन लोदी लाःसी, “ए सेमल्हुक मीलुगेनक्या! ख्याक्याङीमु ङाः ङीःमा काःजेथुप तेःका ओःले सइतीगा? ख्याइ पुःला दीला खेर्च्यो।”

२० खुङक्याइ ओः स्याराला येशुसाःला ख्योङ्सी। ओः हेन्डीइ येशुला थोङ्लुङसाथ ओः स्याराला साला रील्सी ओःले खाला प्वाः तेङ्देरा छुरफार बोल्गाला स्युःसी।

२१ ओःले येशुइ आबादीला टीःसी, “दीखोला एन्डुबा काःल्क्योक काःजे काःल्बा?” आबाइ लाःसी, “खुङ पीःजा एःकासुना मीःजीकरा एःन्डुबा काःल्क्योक इःङे।

२२ हेन्डीइ खोला इःक्पु इःक्पुलारा की मेःला की छ्‍युला लुदी सेचे छोल्गोइ। ख्याइ खुउएलाःना ङीःखाला नीङ च्योःदी रोः पेःतेर।”

२३ येशुइ खुङला लाःसी, “ख्योइ चीले ‘ख्याइ खुउएलाःना’ लाःती लाःकुबा? सेमल्हुक लुगेन्दीइ नी थाम्जेर ताम पेःखुउए।”

२४ दीखो ताम कोःलुङसाथ आबादीइ केताङ्देरा लाःसी, “ङाः सेमल्हुक लुगे। तर ङाःइ सेमला एःक्योक पाःकेन माःयोङ्ज्युक लाःती रोः पेःतेर।”

२५ मीःक्या राःङछ्‍योले जोम्देरा ओःङ्क्योक थोङ्दी येशुइ हेन्डीला हाप्स्याल तेङ्दी लाःसी, “ए लेम्बा ओःले नाम्ज्यो मेःकोगेन हेन्डी, दी स्यारालाःम्‍ले थेङ्दी स्यो ओःले फीर्च्या खोनाःङ्ला नाःमाङ माःस्यु!”

२६ ओःले ओः हेन्डी केतेन्देरा ओः स्याराला माःङ्बुरा बोल्च्युदी थेङ्दी काःल्सी। ओः स्यारा सीक्योक रोःच्योःङ्‍रारा काःल्सी ओःले थाम्जेरकीइ “ला स्यारा नी सीसी!” लाःकाला स्युःसी।

२७ तर येशुइ ओःखोइ लाःक्पा जुम्दी क्यासी ओःले स्यारा जुरुक्‍का लाःङ्सी।

२८ येशु खीमनाःङ्ला स्युःमीःजीक ओःला राःङ्सा सुङ म्याःक्योक बेला लोबेनक्याइ येशुला टीःसी, “ङीःक्याइदी ओः हेन्डीला चीले तेङ्‍माःखुबा?”

२९ येशुइ लाःसी, “ओःन्डुबा हेन्डीदी प्रार्थना पेःदी चीग्रा तेङ्‍खुउए।”

येशुइ फीर्च्या राःङ सीगेन ङीःमाइ बारेला लाःक्योक

(मत्ती १७:२२-२३; लूका ९:४३-४५)

३० येशु ओःले खुङगीइ लोबेनक्या ओः ठाउँ पोःर्ती गालीलगीइ लाःम पेःदेरा काःल्सी। खुङ ओःला एः लाःकेन ताम सुइयाङ माःछोर्च्युक लाःकेन्दी खुङगीइ सेम एःके,

३१ चीलेलाःना खुङ राःङगीइ लोबेनक्याला लोप्‍तेरा एःके। येशुइ खुङक्याला लाःसी, “ङाः मीःइ पुःला जुम्दीमाराङ मीःक्याइ लाःक्पाला तेर्केन्दी एः। खुङक्याइ ङाःला सेकेन एः, तर सीक्योककीइ ङीःमा सुम तीङ्ला सोम्बो काःल्दी लाःङेन एः।”

३२ तर लोबेनक्याइ दी तामगीइ लेःन सेमाःखु ओःले खुङला टीःजेलाङ जीबा पेःसी।

थाम्जेरभन्दा छ्‍योम्बो सु इःङे?

(मत्ती १८:१-५; १०:४२; लूका ९:४६-५०)

३३ खुङक्या कफर्नहुम युःलला लेप्सी ओःले खीमनाःङ्ला स्युःमीःजीक येशुइ लोबेनक्याला टीःसी, “लाःमला ओःङ्‍गासुना ख्योक्याइ ची तामला टाःटे पेःदेरा एःके?”

३४ तर खुङक्याइ चीङ माःलाप चीलेलाःना खुङक्या खुङक्यानाःङ्ला सुदी छ्‍योम्बो इःङे लाःती टाःटे पेःदी एःके।

३५ ओःले येशु साला तेःसी ओःले चीङ्‍ङीरा लोबेनक्याला केक्याप्‍ती लाःसी, “थाम्जेरभन्दा छ्‍योम्बो ओःङ्जे छ्‍योल्गेन्दीइ थाम्जेरभन्दा छीमी काःल्दी थाम्जेरकीइ सेवा पेःकोःउए।”

३६ ओः तीङ्ला खुङगीइ पीःजा चीगला लेःङ्सी ओःले खुङक्याइ तोःङ्ला ज्यासी। खुङगीइ ओः पीःजाला राःङगीइ फाङ्बाला लेःङ्दी लोबेनक्याला लाःसी,

३७ “सुइ ङाःइ मीःनला पीःजाला तोःङ्ज्याङ पेःउबा, ओःखोइ ङाःलाङ तोःङ्ज्याङ पेःउए, ओःले सुइ ङाःला तोःङ्ज्याङ पेःउबा ओःखोइ ङाःला चीग्रा मीःङे तर ङाःला ताङेन ङाःइ आबालाङ तोःङ्ज्याङ पेःउए।”

३८ यूहन्‍नाइ खुङला लाःसी, “गुरुज्यु, मेःन्दा चीग मीःइ ख्याइ मीःनला हेन्डीक्या तेङ्देरा पेःक्योक ङीःइ थोङ्सी ओःले ङीःइ खुङला ओःन्डुबा माःबे लाःती लाःसी, चीलेलाःना खुङ उःइ छोबाइ मीः म्याःके।”

३९ येशुइ लेःन लोदी लाःसी, “खुङला माका। चीलेलाःना ङाःइ मीःनला यामाछाककीइ लेःगा पेःगेन्दीइ तुरुन्त ङाःइ विरुद्धला माःरीक्पा ताम लाःमीःखुए।

४० चीलेलाःना उःला विरोध मेःबेगेन्दी उःइदीरा इःङे।

४१ तेःन्दामरा ङाः ख्याक्याला लाःके, सुइयाङ ख्योक्या थार्च्युगेन ख्रीष्टकीइदी इःङे लाःती ख्योक्याला ङाःइ मीःनला मेःन्ज्या काःङ छ्‍यु चीग्रा थुङ्जे तेर्सीलाःनाङ ओःखोइ इनाम ज्योर्केन एः।”

लाःयोलाःम्‍ले काःन्डुले थार्केन्दी?

(मत्ती १८:६-९; लूका १७:१-२)

४२ येशुइ फीर्च्या लाःसी, “सुइयाङ ङाःला सेमल्हुक लुगेन छ्‍यामेक्याला लाःयो पेःच्युसी लाःना, ओःखोइ जीङ्बाला छ्‍योम्बो लाःगोर प्याङ्दी चाङ्बुला क्युर्तेर्ना याःबु ओःङेन एः।

४३ ख्योइ लाःक्पाइ ख्योला लाःयो पेःच्युए लाःना ओःखोला तुप्‍तेर। ङीक्‍कार लाःक्पा एःती ङ्‍याल्वाला नाःमाङ मीसीगेन मेःला लेप्चेभन्दा नी लाःक्पा चीग एःती मेःपोन मीःलीला स्युजे ख्योइ लागी याःबु इःङे।

४४ [ओः ङ्‍याल्वाला खुर्कोःन तुःक्पु नाःमाङ मीःसीःङ एः ओःले ओःलाइ मेः नाःमाङ मीसीए।]†

४५ ओःले ख्योइ काङ्बाइ ख्योला लाःयो पेःच्युए लाःना, ओःखोला तुप्‍तेर। ङीक्‍कार काङ्बा एःती ङ्‍याल्वाला स्युःजेभन्दा नी काङ्बा चीग एःती मेःपोन मीःलीला स्युःजे ख्योइ लागी याःबु इःङे।

४६ [ओः ङ्‍याल्वाला खुर्कोःन तुःक्पु नाःमाङ मीःसीःङ एः ओःले ओःलाइ मेः नाःमाङ मीसीए।]

४७ ओःन्डुलेरा ख्योइ मीइ ख्योला लाःयो पेःच्युए लाःना ओःखोला तेङ्तेर। ङीक्‍कार मी एःती ङ्‍याल्वाला स्युःजेभन्दा मी चीग एःती कोन्ज्योइ क्याःल्खापला स्युःजे ख्योइ लागी याःबु इःङे।

४८ ओः ङ्‍याल्वाला खुर्कोःन तुःक्पु नाःमाङ मीःसीःङ एः ओःले ओःलाइ मेः नाःमाङ मीसीए।

४९ “छाइ बलिदानला चाङ्‍मा जोक्योक च्योःङ्‍रारा थाम्जेर मीःला मेःइ चाङ्‍मा जोगेन एः।

५० छा याःबु इःङे तर छाइ प्व्राः तोर्सीलाःना ओःखोला ख्योक्याइ फीर्च्या काःन्डुले छालोक जोगेन्दी? ख्योक्या छा च्योःङ्‍रा काःल्ज्युक ओःले खाम्साङ्बुले डीक्‍ती तेः।”

† 

९:४४ काःजे ग्रीक तामगीइ तोःङ्‍गीइ कोन्ज्योइ छेला ४४ ओःले ४६ पदक्या म्याः।

ख्योबो छ्‍युङ्‍मा खाफ्यागेन बारेला येशुइ ताम

(मत्ती १९:१-१२; लूका १६:१८)

१०

१ ओःले येशु ओःखो ठाउँ पोःर्ती यहुदियाइ क्षेत्र ओःले यर्दन चाङ्बुइ फार्केनछ्‍योले काःल्सी। माःङ्बुरा मीःक्याइ पोर्चोम फीर्च्याङ जोम्सी ओःले येशुइ तेन्दु च्योःङ्‍रारा खुङक्याला लोप्सी।

२ चीङ फारीसीक्या ओःङ्दी येशुला फसाइतीजे छोल्सी। खुङक्याइ येशुला टीःसी, “ची काःन्दीङ ख्य्वापीःजाइ राःङगीइ पेःमेला पोःर्चे उःइ ठीमला डीक्पु एःपा की म्याःपा?”

३ येशुइ खुङक्याला टीःसी, “मोशाइ ची आज्ञा तेर्ती एःपा?”

४ खुङक्याइ लाःसी, “मोशाइ नी ख्य्वापीःजाइ त्यागपत्र प्रुःदी राःङगीइ पेःमेला पोःर्ना ओःङे लाःती एः।”†

५ तर येशुइ खुङक्याला लाःसी, “ख्याक्याइ सेम ताःम्बु एःक्योक सोङ्‍गारा खुङगीइ दीखो आज्ञा तेर्क्योक इःङे।

६ तर सृष्‍टि छुगासुना मीःजीकरा कोन्ज्योइ मीःइ क्युःपाला ख्य्वापीःजा रा पेःनपीःजा पेःदी जोसी।†

७ ‘ओः सोङ्‍गारा मीःइ राःङगीइ आबा आमाला पोःर्ती राःङगीइ पेःमेङीमु डीक्‍कोइ,

८ ओःले खुङक्या जुबु चीगकीइदी ओःङ्‍गोइ।’† ओः सोङ्‍गारा खुङक्या जुबु ङीइदी मीःङे, तर जुबु चीगकीइदी इःङे।

९ ओः सोङ्‍गारा कोन्ज्योइ थीक्योक मीःक्याला सुइयाङ खा माःफ्याज्युक।”

१० खुङक्या खीमला लोःमीःजीक लोबेनक्याइ येशुला दीखो तामगीइ बारेला फीर्च्या टीःसी।

११ येशुइ खुङक्याला लाःसी, “काःन्दीङ ख्य्वापीःजाइ राःङगीइ पेःमेला पोःर्ती राःङ्सा पेःन्पीःजाला याःर्का क्याःप्सीलाःना ओःखोइ राःङगीइ पेःमेइ विरुद्धला व्यभिचार पेःउए।

१२ ओःन्डुलेरा राःङगीइ ख्योबोला पोःर्ती राःङ्सा ख्य्वापीःजाङीमु याःर्का क्याःप्केन पेःन्पीःजाइयाङ व्यभिचार पेःउए।”

येशुइ पीःजाक्याला मोलाम तेर्क्योक

(मत्ती १९:१३-१५; लूका १८:१५-१७)

१३ येशुइ राःङगीइ लाःक्पा ज्यादी मोलाम तेर्च्युक लाःती मीःक्याइ राःङगीइ छ्‍यामे पीःजाक्याला खुङसाःला ख्योङ्सी। तर लोबेनक्याइ ओः मीःक्याला केतेङ्सी।

१४ येशुइ ओःन्डु लाःक्योक थोङ्दी राःङगीइ लोबेनक्याला केताङ्दी लाःसी, “पीःजाक्याला ङाःसाःला ओःङ्जे तेर, खुङक्याला माका, चीलेलाःना कोन्ज्योइ क्याःल्खाप दीखोक्या च्योःङ्‍राइ लागीरा इःङे।

१५ तेःन्दामरा ख्योक्याला ङाः लाःके, कोन्ज्योइ क्याःल्खापला पीःजाक्याइ च्योःङ्‍रा पेःदी माःलेःङथुप सुङ ओः नाःङ्ला स्युःजे मेःज्योर एः।”

१६ ओःले खुङगीइ पीःजाक्याला राःङगीइ फाङ्बाला लेःङ्सी ओःले खुङक्याखाला लाःक्पा ज्यादी मोलाम तेर्सी।

छ्‍युक्पु मीः

(मत्ती १९:१६-३०; लूका १८:१८-३०)

१७ येशु ओःलाःम्‍ले डोजे छोल्सुना मेःराङ चीग मीः छ्‍योङ्देरा ओःङ्सी ओःले खुङगीइ तोःङ्ला पीमु चुदी टीःसी, “हे याःबु गुरु, ङाःइ मेःपोन मीःली ज्योःर्चेला ङाःइ ची पेःकोउबा?”

१८ येशुइ खुङला लाःसी, “ख्योइ ङाःला चीले याःबु लाःकुबा? कोन्ज्यो चीग्रा याःबु एः राःङ्सा सुङ म्याः।

१९ कोन्ज्योइ छेइ ठीमगीइ आज्ञाक्या ख्योइ सेदीरा एः, ‘मीः मासे, व्यभिचार माःबे, माकु, राःङ्साक्याला स्योःप क्युःर्ती माःताक्पा माःच्याङ, ठाग्माती ओःले आःबा आःमाला सेःसा पेःदो।’†”

२० ओः मीःइ लेःन लोदी लाःसी, “गुरु, दी थाम्जेर आज्ञा नी ङाःइ छ्‍यामेमीःजीकरा ङीःन्दी एः।”

२१ येशुइ खुङला च्याःम्बु पेःदी तासी ओःले लाःसी, “ख्योइ ताःरुङ लेःगा चीग पेःजे लीःती एः। ख्योङीमु एःक्योक थाम्जेर स्याःक्या चोङ्दी प्राङ्नाक्याला केःतेर ओःले ख्याइ नाःम्खालीङला नोःर ज्योर्केन एः, ओः तीङ्ला स्यो ओःले ङाःला ब्य्राङ्दो।”

२२ दीखो ताम कोःदी खुङला तुःक्पु नेसी ओःले खुङ काःल्सी, चीलेलाःना खुङ माःङ्बुरा छ्‍युक्पु मीः एःके।

२३ येशुइ छुरफारला तादी लोबेनक्याला लाःसी, “छ्‍युक्पु मीःला कोन्ज्योइ क्याःल्खापला स्युःजेला माःङ्बुरा काःबु एः।”

२४ येशुइ ताम कोःदी लोबेनक्याला याःमाछाक नेसी। तर येशुइ फीर्च्या खुङक्याला लाःसी, “ङाःइ नोःक्या, कोन्ज्योइ क्याःल्खापला स्युःजेला माःङ्बुरा काःबु एः।

२५ छ्‍युक्पु मीः कोन्ज्योइ क्याःल्खापला स्युःजेभन्दा ऊँट खापकीइ सुपलाःम्‍ले स्युःजे तेःमु एः।”

२६ दीखो ताम कोःदी लोबेनक्या ताःरुङ याःमाछाक नेती चीगकीइ राःङ्साला टीःसी, “ओःन्डु एःना सुइदी थार्चे ज्योर्खुउबाले?”

२७ येशुइ खुङक्याला तादी लाःसी, “मीःक्याइ लागी नी दीखो पेःरामीःखुगेन लेःगा इःङे, तर कोन्ज्योइ लागी मीःङे, चीलेलाःना कोन्ज्योइ नी थाम्जेर लेःगा पेःखुउए।”

२८ ओःले पत्रुसकीइ लाःसी, “तादो, ङीःक्याइ नी थाम्जेर तामक्या पोःर्ती ख्याला ब्य्राङ्दी एः।”

२९ येशुइ लाःसी, “तेःन्दामरा ङाः ख्याक्याला लाःके, ङाःइ लागी ओःले याःबु लेःङ्‍गोइ लागी राःङगीइ आबा आमा, आतानोःक्या, आजीनोःमोक्या, पुःपोःमोक्या, खीम, सीःङ्क्या पोःर्केन्दीइ

३० सतावट रा तुःक्पु ङीमुङीमुरा दीखोभन्दा क्याः चीग गुणा माःङ्बु आबा आमा, आतानोःक्या, आजीनोःमोक्या, पुःपोःमोक्या, खीमक्या ओःले सीःङक्या ज्योर्केन एः ओःले तीङ्ला ओःङेन तीःनामला मेःपोन मीःली ज्योर्केन एः।

३१ तर ताःसे तोःङ्ला एःकेनक्यादी तीङ्ला ओःङेन एः ओःले ताःसे तीङ्ला एःकेनक्यादी तोःङ्ला ओङेन एः।”

येशुइ फीर्च्या राःङ सीगेन ङीःमाइ बारेला लाःक्योक

(मत्ती २०:१७-१९; लूका १८:३१-३४)

३२ खुङक्या यरूशलेमछ्‍योले डोदेरा एःके, ओःले येशु खुङक्याइ तोःङ तोःङ्ला डोदेरा एःके। लोबेनक्या याःमाछाक नेती एःके, ओःले राःङ्सा तीङ तीङ्ला ओःङेनक्यादी जीबा पेःदी एःके। ओःले खुङगीइ लोबेनक्याला फीर्च्या छ्‍योचीगछ्‍योले खेर्ती राःङखाला ओःङेन तुःक्पुइ बारेला लाःसी।

३३ खुङगीइ लाःसी, “कोःदो, उः यरूशलेमला डोदेरा एः। ओःला लेप्मीःजीक ङाः मीःइ पुःला छेस्यो पुजाहारीक्या ओःले धर्मगुरुक्याइ लाःक्पाला तेर्केन एः, मृत्युदण्ड तेर्केन एः ओःले खुङला राःङ्सा रोमी छेस्यो मीःक्याइ लाःक्पाला तेर्केन एः।

३४ खुङक्याइ ङाः मीःइ पुःला ङ्‍याप्च्युक पेःगेन एः, छेमाक क्याःप्केन एः, कोर्राइ क्याःप्केन एः ओःले सेकेन एः। तर ङीःमा सुम तीङ्ला ङाः सीक्योकलाःम्‍ले सोम्बो ओःङेन एः।”

याकूब रा यूहन्‍नाइ वासी

(मत्ती २०:२०-२८)

३५ ओः तीङ्ला जब्दियाइ पुः याकूब रा यूहन्‍ना येशुसाःला ओःङ्दी खुङला लाःसी, “गुरु, ङीःइ सेम थेक्योक ताम ख्याइ पेःतेर लाःती ङीः वासी पेःगाला ओःङ्क्योक इःङे।”

३६ येशुइ टीःसी, “ख्योक्याइ लागी ङाःइ ची पेःतेर्का?”

३७ खुङक्याइ लेःन लोदी लाःसी, “ख्या महिमाइ छेसाला तेःकासुना ङीः आतानोःला ख्याइ च्याबु रा योमा लाःक्पाछ्‍योले तेःचे सेम थेती एः।”†

३८ येशुइ लाःसी, “ख्योक्याइ ची लाङ्देरा एःपा, ओःखो ख्योक्याइ छोर्तीरा म्याः। ची ङाःइ थुङ्‍कोःन तुःक्पुइ मेःन्ज्यालाःम्‍ले ख्योक्याङ थुङ्‍खु? ची ङाःइ लेःङ्‍कोःन बप्‍तिस्मा ख्योक्याङ लेःङ्‍खु?”

३९ खुङक्याइ येशुला लाःसी, “ङीः खुगे।” येशुइ खुङक्याला लाःसी, “ङाःइ थुङ्‍कोःन तुःक्पुइ मेःन्ज्यालाःम्‍ले ख्याक्याइयाङ थुङेन एः ओःले ङाःइ लेःङ्‍कोःन बप्‍तिस्मा ख्याक्याइयाङ लेःङेन एः।

४० तर ङाःइ च्याःबु ओःले ङाःइ योमा लाःक्पाछ्‍योले तेःचे तेर्केन तामदी ङाःइ लाःक्पाला म्याः। कोन्ज्योइ दी ठाउँक्या नी सुइ लागी तयार जोदी एःपा, खुङगीइ ओःखोक्यालारा तेर्केन एः।”

४१ दीखो ताम कोःदी राःङ्सा मेःन्दा च्यु लोबेनक्यादी याकूब रा यूहन्‍नाङीमु सीःताङ पेःसी।

४२ ओःले येशुइ खुङक्या थाम्जेरला ठाउँ चीगला केक्याःप्‍ती लाःसी, “ख्योक्याइ छोर्तीरा एः, जाम्बुलीङगीइ क्याःल्बुक्याइ मीःक्याखाला राःङला सेम थेक्योक लेःगा पेःउए, ओःले छ्‍योम्बो मीःक्याइदी राःङ्सा मीःक्याखाला आङ्ज्या पेःउए।

४३ तर ख्योक्यादी ओःन्डुबा ओःङ्जे मेःयोःङे। ख्योक्या नाःङ्ला छ्‍योम्बो ओःङ्जे छोल्गेन्दीइ राःङ्सा थाम्जेरकीइ सेवा पेःकोःउए।

४४ ओःले थाम्जेरभन्दा तोःङ्ला ओःङ्जे छोल्गेन्दीइ थाम्जेरकीइ लाबु पेःकोःउए।

४५ चीलेलाःना ङाः मीःइ पुःङ राःङ्सालाःम्‍ले सेवा ज्योर्चेला मीःङे, तर राःङ्साइ सेवा पेःजेला ओःले माःङ्बुरा मीःक्याला थार्च्युजेइ लागी राःङगीइ मीःली तेर्चेला ओःङ्क्योक इःङे।”

येशुइ मी मेःथोङेन बारतिमैला टाःच्युक्योक

(मत्ती २०:२९-३४; लूका १८:३५-४३)

४६ येशु लोबेनक्याङीमु यरीहो सहरला ओःङ्सी, ओःले खुङक्या ओःखो सहर पोःर्ती डोदेरा एःकासुना माःङ्बुरा मीःक्या खुङक्याला ब्य्राङ्देरा ओःङ्सी। लाःमगीइ सुःरला तिमैगीइ पुः बारतिमै लाःकेन मेःराङ चीग मी मेःथोङेन मीः लाङ्देरा तेःती एःके।

४७ नासरतकीइ येशु ओःङ्देरा पेःक्योक छोर्काराङ खुङगीइ छ्‍योम्बो के तेङ्दी लाःसी, “हे दाऊदकीइ पुः† येशु, ङाःखाला नीङ च्योःदो!”

४८ माःङ्बुरा मीःक्याइ ओःखोला खाजुम तेः लाःती केतेङ्सी। तर खुङगीइ ताःरुङ छ्‍योम्बो के तेङ्दी लाःसी, “हे दाऊदकी पुः, ङाःखाला नीङ च्योःदो!”

४९ येशु ठीङे लाःङ्दी लाःसी, “खुङला एला केक्योःप।” खुङक्याइ ओः मी मेःथोङेन्दीला केक्याःप्‍ती लाःसी, “ख्यो केःदाङ पेःदो, येशुइ ख्योला केक्याःप्‍तेरा एः, गेबु स्यो!”

५० ओःले ओः मीःइ राःङगीइ फोँस्योक क्युर्सी ओःले लाङ्दी येशुसाःला ओःङ्सी।

५१ येशुइ खुङला टीःसी, “ख्योइ लागी ङाःइ ची पेःगा?” खुङगीइ लाःसी, “गुरु, ङाःइ मी थोङ्‍खुज्युक।”

५२ येशुइ लाःसी, “सुङ, ख्योइ सेमल्हुक लुक्योक सोङ्‍गारा ख्यो टाःदी एः।” ओः तेःकासुरा खुङ मी थोङेन्दी काःल्सी ओःले लाःमला येशुइ तीङ्ला ब्य्राङ्सी।

† 

१०:४ व्यवस्था २४:१-४

† 

१०:६ उत्पत्ति १:२७; ५:२

† 

१०:८ उत्पत्ति २:२४

† 

१०:१९ प्रस्थान २०:१२-१६; व्यवस्था ५:१६-२०

† 

१०:३७ क्याःल्बुइ च्याबु रा योमाछ्‍योलेदी ओः क्याःल्खापकीइ थाम्जेरभन्दा छ्‍योम्बो ल्हे एःक्योक मीःक्या तेःचे ज्योर्कुके।

† 

१०:४७ दाऊदकीइ पुः यहुदीक्याइ थार्च्युगेन क्याःल्बु दाऊदकीइ छार्क्यु फुर्क्युलाःम्‍ले ओःङेन एः लाःती ठीवा चेकुके। ओः सोङ्‍गारा थार्च्युगेन ख्रीष्टलादी “दाऊदकीइ पुः” लाःतीङ लाःकुके।

यरूशलेमला येशुला तोःङ्ज्याङ पेःक्योक

(मत्ती २१:१-११; लूका १९:२८-४०; यूहन्‍ना १२:१२-१९)

११

१ खुङक्या यरूशलेमगीइ थामाला जैतुन काःङगीइ बेथफागे ओःले बेथानिया युःलगीइ थामाला लेप्कासुना येशुइ ङीथाल लोबेनक्याला एःन्डु लाःती तोःङ्लारा ताङ्सी,

२ “ओः फार्च्यो युःलला सुङ। ख्योक्या ओः युःल्‍ला स्युःगासुना ख्योक्याइ नाःमाङ सुङ माःजाक्योक पुःङ्‍गुइ पीःब्रुला तादी ज्याक्योक फ्रेकेन एः। ओःखोला ताङ्दी तेला खेर्च्यो।

३ सुइयाङ ‘दीखोला ची पेःक्योक?’ लाःती टीःसीलाःना, एःन्डु लोःप, ‘दीखो प्रभुला कोःती एः, खुङगीइ गेबुरा लोतेर्केन एः।’”

४ खुङक्या काःल्सी ओःले खुङक्याइ ओः पुःङ्‍गुइ पीःब्रुला फीला लाःमला खीम चीगकीइ कोःइ फीला तादी ज्याक्योक फ्रेसी। खुङक्याइ ओःखोला ताङ्देरा पेःगासुना,

५ ओःला लाःङ्दी तेःक्योक मीःक्याइ खुङक्याला टीःसी, “ओःखो पीःब्रुला चीले ताङ्जे छोल्क्योक?”

६ येशुइ लाःक्योक च्योःङ्‍रा लोबेनक्याइ लेःन लोदी लाःसी, ओःले ओःला एःक्योक मीःक्याइ पुःङ्‍गुइ पीःब्रुला खेर्चे तेर्सी।

७ खुङक्याइ ओः पुःङ्‍गुइ पीःब्रुला येशुसाःला ख्योङ्सी ओःले राःङगीइ चीङ केःलाक्या पीःब्रुखाला ज्यादी येशु ओःखाला जासी।

८ माःङ्बुरा मीःक्याइ राःङगीइ केःलाक्या पीती लाःमला तीङ्तेर्सी ओःले राःङ्सा काःजेइदी सीःङलाःम्‍ले तोःङ्बोइ याःल्गाक्या ख्योङ्दी लाःमला तीङ्तेर्सी।†

९ येशुइ तोःङ्ला ओःले तीङ्ला एःक्योक माःङ्बुरा मीःक्या केताङ्देरा एःन्डु लाःसी, “कोन्ज्योइदी प्रशंसा काःल्ज्युक! प्रभुइ मीःनला ओःङेन्दीला कोन्ज्योइ मोलाम तेर्च्युक!

१० कोन्ज्योइ उःइ फामा दाऊद क्याःल्बुइ ओःङ्देरा पेःक्योक क्याःल्खापला मोलाम तेर्च्युक! नाःम्खालीङला तेःकेन कोन्ज्योइदी महिमा काःल्ज्युक!”

११ येशु यरूशलेमला ओःङ्दी कोन्ज्योइ मन्दिरनाःङ्ला स्युःसी ओःले खुङगीइ छुरफारकीइ थाम्जेर स्याःक्याला तासी। तर खुङक्याला कुःल्बु काःल्सीःङ्क्योक सोङ्‍गारा मेःन्दा चीङ्‍ङी लोबेनक्याङीमु येशु बेथानियाला काःल्सी।

येशुइ नेभाराइ तोःङ्बोला खाम्सी क्याःप्क्योक

(मत्ती २१:१८-१९)

१२ ङार्तो च्योःङ्‍रा ङामु खुङक्या बेथानियालाःम्‍ले यरूशलेम डोदेरा एःकासुना येशुला तोःपा तोसी।

१३ येशुइ तीबीचीग फार्च्योला लाःप्‍तीइ काःङ्क्योक नेभाराइ तोःङ्बो चीग थोङ्सी। तर खुङ ब्रुम्दो दुबा की लाःती तागाला डोगासुना ओःखो तोःङ्बोला लाःप्‍ती बाहेक राःङ्सा चीङ माःज्योर, चीलेलाःना ओः बेला नेभाराइ ब्रुम्दो कोःङेन बेला काःल्दी म्याःके।

१४ येशुइ ओः तोःङ्बोला लाःसी, “ताःमीःजीक ख्योलाःम्‍ले सुयाङ ब्रुम्दो साःजे माःज्योर्च्युक!” ओःले दीखो ताम खुङगीइ लोबेनक्याइ कोःसी।

येशु कोःम्साला काःल्क्योक

(मत्ती २१:१२-१७; लूका १९:४५-४८; यूहन्‍ना २:१३-२२)

१५ येशु यरूशलेम लेप्मीःजीक खुङ कोन्ज्योइ मन्दिरला काःल्सी ओःले खुङगीइ ओःला छोङ पेःगेनक्याला ओःलाःम्‍ले त्याःगाला स्युःसी। खुङगीइ डेबा चेःगेन मीःक्याइ† च्योर्तेनक्या रील्तेर्सी ओःले पुःर्कालीङ चोङेनक्याइ तेःसाक्या रोम्तेर्सी।

१६ खुङगीइ कोन्ज्योइ मन्दिरकीइ लाःम पेःदी सुलाङ छोङ् पेःगेन क्युःक्या खेर्केन्दी ख्योङेन्दी पेःजे मातेर।

१७ ओः तीङ्ला खुङगीइ मीःक्याला लोप्‍तेरा लाःसी, “कोन्ज्योइ पेज्याला एःन्डु प्रुःदी एः, ‘ङाःइ खीम थाम्जेर क्युःपाइ मीःक्याइ लागी प्रार्थनाइ खीम ओःङेन एः।’ तर ख्योक्याइ नी दीखोला च्याःक्पाक्याइ फुक जोदी एः।”

१८ दीखो ताम छेस्यो पुजाहारीक्या ओःले धर्मगुरुक्याइ कोःसी ओःले येशुला सेकेन लाःम छोल्गाला स्युःसी। तर खुङक्या येशुला थोङ्दी जीउके, चीलेलाःना येशुइ लोप्क्योक थोङ्दी थाम्जेर मीःक्या याःमाछाक नेकुके।

१९ नाःम छेमीःजीक येशु राःङगीइ लोबेनक्याङीमु यरूशलेम सहरलाःम्‍ले थेङ्दी काःल्सी।

नेभाराइ तोःङ्बोलाःम्‍ले लोप्क्योक

(मत्ती २१:२०-२२)

२० ङार्तो च्योःङ्‍रा ङामुरा लाःमला डोगासु डोगासुरा खुङक्याइ ओः नेभाराइ तोःङ्बोला थोङ्सी। ओःखो नी चार्ङेथुपरा काम्क्योक थोङ्सी।

२१ येशुइ ओः तोःङ्बोला लाःक्योक ताम पत्रुसकीइ टेःम्बा साल्सी ओःले खुङगीइ येशुला लाःसी, “तादो गुरुज्यु, ख्याइ खाम्सी तेर्क्योक तोःङ्बो नी सीदु!”

२२ ओःले येशुइ लोबेनक्याला लाःसी, “कोन्ज्योला सेमल्हुक लुदो।

२३ तेःन्दामरा ङाः ख्याला लाःके, सुइयाङ सेमला तीबीचीगकाङ पाःकेन माःबेलाःना तर राःङगीइ लाःक्योक ताम पुरा ओःङ्‍गोइ लाःती सेमल्हुक लुसीलाःना, दीखो काःङला ‘दीलाःम्‍ले थेङ्दी चाङ्बुला ताःप्‍तो’ लाःसी लाःना खुङगीइ लाःक्योक ओःङेन एः।

२४ ओः सोङ्‍गारा ङाः ख्योक्याला लाःके, ख्योक्याइ प्रार्थना पेःदी ची लाङ्बा, ओःखो ख्योक्याइ ज्योर्सीःङ्दी एः लाःती सेमल्हुक लुदो ओःले ख्याक्याइ लाङ्क्योक ताम ज्योर्केन एः।

२५ ओःले ख्योक्या प्रार्थना पेःगासुना ख्योक्याइदी सुलाङ सीःताङ एः लाःना खुङला क्षमा तेर। ओःले नाःम्खालीङला तेःकेन ख्योक्याइ आबा कोन्ज्योइयाङ ख्योक्याइ लाःयो क्षमा पेःतेर्केन एः।

२६ [तर राःङ्साला क्षमा मातेरलाःना नाःम्खालीङला तेःकेन ख्योक्याइ आबा कोन्ज्योइयाङ ख्योक्याइ लाःयो क्षमा मेःबेगेन एः।]†”

येशुइ आङ्ज्याइ बारेला टीःक्योक

(मत्ती २१:२३-२७; लूका २०:१-८)

२७ येशु राःङगीइ लोबेनक्याङीमु फीर्च्या यरूशलेमला ओःङ्सी। कोन्ज्योइ मन्दिरला डोदेरा पेःगासु छेस्यो पुजाहारीक्या, धर्मगुरुक्या ओःले राःङ्सा छेस्यो मीःक्या येशुसाःला ओःङ्सी

२८ ओःले खुङला टीःसी, “ख्योइ काःलाःम्‍ले आङ्ज्या ज्योर्ती दी लेःगाक्या पेःदेरा एःपा? दीखो आङ्ज्या ख्योला सुइ तेर्पा?”

२९ येशुइ खुङक्याला लाःसी, “ङाःङ ख्याक्याला ताम चीग टीःगे। ख्याक्याइ ङाःला लेःन लोसीलाःना ङाःइ काःलाःम्‍ले आङ्ज्या ज्योर्ती दी लेःगा पेःदेरा एःपा, ओःखो ख्याक्याला लाःके।

३० यूहन्‍नाइ बप्‍तिस्मा तेर्केन्दी आङ्ज्या काःलाःम्‍ले ज्योर्पा? कोन्ज्योलाःम्‍ले की मीःलाःम्‍ले?”

३१ खुङक्यानाःङ्लारा एःन्डुले ताम लाःकाला स्युःसी, “कोन्ज्योलाःम्‍ले लाःका लाःना ‘ख्याक्याइ चीले यूहन्‍नाला सेमल्हुक मालुक्योक ले?’ लाःती खुङगीइ टीःउए।

३२ ओःले मीःलाःम्‍ले लाःका लाःना काःन्डुले लाःकेन्दी?” खुङक्या एःन्डु लाःचेला जीसी चीलेलाःना मीःक्याइ यूहन्‍ना कोन्ज्योइ लेःङ्‍गो तेर्केन्दी मीः इःङे लाःती सेमल्हुक लुउके।

३३ ओः सोङ्‍गारा खुङक्याइ येशुला लाःसी, “ङीःइ छोर्ती म्याः।”

येशुइ खुङक्याला लाःसी, “ओःन्डु एःना ङाःइ काःलाःम्‍ले आङ्ज्या ज्योर्ती दी थाम्जेर लेःगा पेदेरा एःपा, ङाङ ख्याक्याला मेःलाप।”

† 

११:८ यहुदीक्याइ खुङक्याइ सहरला छ्‍योम्बो मीःला तोःङ्ज्याङ पेःगासुना एःन्डु पेःउके।

† 

११:१५ डेबा चेःगेन मीःक्याइ दी डेबा चेःगेन मीःक्याइदी रोमी टाङ्‍गा डेबाङीमु कोन्ज्योइ मन्दिरला चलाइतीगेन टाङ्‍गा डेबा चेःतेर्कुके, चीलेलाःना यहुदीक्याइ छेस्यो मीःक्याइ ओः टाङ्‍गा डेबाक्याइ बाहेक राःङ्सा डेबाक्याइ कोन्ज्योइ मन्दिरला च्याल्गो च्याल्जे ओःले एः तेर्केन च्या चीःवाक्या ङ्‍योःजे मेतेर्के।

† 

११:२६ काःजे ग्रीक तामगीइ तोःङ्‍गीइ कोन्ज्योइ छ्‍येक्याला दीखो पद म्याः।

माःताक्पा किसानक्याइ पेदाम

(मत्ती २१:३३-४६; लूका २०:९-१९)

१२

१ ओः तीङ्ला येशुइ यहुदीक्याइ छेस्यो मीःक्याला दीखो पेदाम लाःसी, “मेःन्दा चीग मीःइ राःङगीइ सीःङ्ला अङ्‍गुर चुदी ओः अङ्‍गुर सीःङगीइ छुरफारले वाःरा क्याःप्सी, ओःले अङ्‍गुर चीर्चेला होप चीग कोसी ओःले थोम्बो पालीप चीग जोसी। ओःले खुङगीइ ओः अङ्‍गुर सीःङ किसानक्याला पीमाला तेर्सी, ओःले खुङदी राःङ्सा देशला काःल्सी।

२ अङ्‍गुर छेमीःजीक खुङगीइ मेःन्दा चीग लाबुला राःङगीइ बो लेःङ्‍गाला ओः किसानक्यासाःला ताङ्सी।

३ तर ओः किसानक्याइ ओःखोला रोप्‍ती चीङ मातेर्पा लोताङ्सी।

४ खुङगीइ राःङ्सा लाबुला ताङ्सी। तर किसानक्याइ खुङलाङ गोला रोप्सी ओःले ङोःछाबु जोसी।

५ ओः तीङ्ला खुङगीइ राःङ्सा मेःन्दा चीग लाबुला ताङ्सी तर ओःखोला नी खुङक्याइ सेतेर्सी। खुङक्याइ राःङ्सा माःङ्बुरा लाबुक्यालाङ ओःन्डुलेरा रोप्सी ओःले काःजेलादी सेसी।

६ ताः ताङ्जेला खुङगीइ च्याःम्बु पेःक्योक राःङगीइ पुः चीग्रा एःके। थाम्जेरभन्दा तीङ्ला खुङगीइ ‘ङाःइ पुःला नी खुङक्याइ सेःसा पेःडो।’ लाःती राःङगीइ पुःला खुङक्यासाःला ताङ्सी।

७ “तर ओः किसानक्याइ खुङला थोङ्दी एःन्डु लाःकाला स्युःसी, ‘दीखो नी सीःङगीइ तोःप्‍ताइ पुः इःङे। उः दीखोला सेका ओःले खुङगीइ ज्योर्केन दी अंश उःइदीरा ओःङेन एः।’

८ ओः सोङ्‍गारा खुङक्याइ ओः तोःप्‍ताइ पुःला जुम्दी सेसी ओःले अङ्‍गुर सीःङगीइ फीला खेर्ती क्युर्तेर्सी।”

९ येशुइ खुङक्याला टीःसी, “ताः ओःखो सीङगीइ तोःप्‍ताइ ची पेःडो ले? खुङ राःङरा ओःङ्दी ओः माःताक्पा किसानक्याला सेकेन एः ओःले राःङगीइ सीःङ राःङ्सा किसानक्याला पीमा तेर्केन एः।

१० ची ख्याक्याइ कोन्ज्योइ पेज्याला प्रुःक्योक दी तामक्या टोःदी म्याःपा?

‘खीम जोगेन्दीइ लेःगा म्याः लाःती क्युर्क्योक तोःरा

ओःखो तोःरा खीमगीइ चारकीइ मुल तोः काःल्सी।

११ दीखो प्रभुइ पेःक्योक इःङे,

ओःले तागासुना दीखो काःजे यामाछाककीइदी एः।’”

१२ यहुदीक्याइ छेस्यो मीःक्याइ येशुइ दी ताम खुङक्याइ विरुद्धला लाःक्योक इःङे लाःती छोर्ती एःके। ओः सोङ्‍गारा खुङक्याइ येशुला जुम्जे छोल्सी, तर मीःइ पोर्चोमगीइ जीबाइ पेःगासुना खुङक्याइ येशुला जुम्जे माःखु। ओः सोङ्‍गारा खुङक्याइ येशुला पोःर्ती काःल्सी।

च्याल्गो च्याल्गेन्दी की मेच्याल्गेन्दी?

(मत्ती २२:१५-२२; लूका २०:२०-२६)

१३ ओः तीङ्ला खुङक्याइ येशुला तामला फसाइतीदो लाःती चीङ फारीसीक्या ओःले हेरोद क्याःल्बुइ चीङ मीःक्याला ताङ्सी।

१४ खुङक्या येशुसाःला ओःङ्दी लाःसी, “गुरु, ख्याला मीःक्याइ ची लाःटो लाःती वास्तारा माःबेबा तेःन्दामगीइ ताम लाःकुए लाःती ङीःला टेःम्बा एः। ख्याइ सुइदीङ खा तादी लेःगा मेःबेए तर ख्याइ कोन्ज्योइ तेःन्दामगीइ लाःम लोप्कुए। ताः ङीःला लोःप, उःइ रोमी क्याःल्बु कैसरला च्याल्गो च्याल्जे डीक्पु एःपा की म्याःपा?

१५ उःइ च्याल्गो च्याल्गा की माच्याल्गा?”

तर खुङक्या च्याङ्बु चाक्योक छोर्ती येशुइ खुङक्याला लाःसी, “ख्योक्या ङाःला चीले फासाइतीजे छोल्गुबा? रोमी टाङ्‍गा डेबा चीग खेर्च्यो ओःले ताजे ना।”

१६ खुङक्याइ येशुला टाङ्‍गा चीग डेबा ख्योङ्दी तेर्सी। ओःले येशुइ खुङक्याला टीःसी, “दीला सुइदी छेन्दा ओःले मीःन एःपा?” खुङक्याइ लाःसी, “दीखो नी क्याःल्बु कैसरकीइदी इःङे।”

१७ ओःले येशुइ लाःसी, “ओःन्डु एःना ची क्याःल्बु कैसरकीइदी इःङे ओःखो क्याःल्बु कैसरलारा तेर ओःले ची कोन्ज्योइदी इःङे ओःखो कोन्ज्योलारा तेर।” येशुइ एःन्डुबा लेःन कोःदी खुङक्याला याःमाछाक नेसी।

सीक्योकलाःम्‍ले सेन्गेन्दीइ बारेला टीःक्योक

(मत्ती २२:२३-३३; लूका २०:२७-४०)

१८ ओः तीङ्ला चीङ सदुकीक्या येशुसाःला ओःङ्सी। खुङक्याइदी मीःक्या सीमीःजीक फीर्च्या मेसेन एः लाःती सेमल्हुक लुउके। ओःले खुङक्याइ येशुला टीःसी,

१९ “ए गुरु, मोशाइ उःला प्रुःतेर्क्योक ठीमच्योःङ्‍राले, ‘सुइदीङ आताइदी पुःपोःमोरा माःकाःल्बा सीसीलाःना, आताइ लागी पुःपोःमो काःल्ज्युक लाःती नोःइ नामाला याःर्का क्याःप्कोःउए।’

२० “तीःनाम चीगला मेःन्दा तीःन आतानोःक्या एःके। छेस्योइ याःर्का क्याःप्सी ओःले खुङ पीःजा माकेबारा सीसी।

२१ ओः सोङ्‍गारा पाःर्पा नोःइ नामाला याःर्का क्याःप्सी, ओःले खुङाङ पीःजारा माकेबा सीसी। ओःले पाःर्केबा नोःङ ओःन्डुरा पेःदी सीसी।

२२ थाम्जेर मेःन्दा तीःनगीइरा ओः नामाला याःर्का क्याःप्सी ओःलेङ पीःजारा माकेबा सीसी। ताम्जेरभन्दा तीङ्ला ओः पेःन्पीःजाङ सीसी।

२३ ओः सोङ्‍गारा मीःक्या सीक्योकलाःम्‍ले सेन्गासुना ओः पेःन्पीःजा सुइ पेःमे ओःङ्‍गुबा? खुङला नी मेःन्दा तीःनगीइरा याःर्का क्याःप्‍ती एःके।”

२४ येशुइ खुङक्याला लेःन लोदी लाःसी, “ख्याक्या छ्‍योम्बो भुलला एः चीलेलाःना ख्याक्याइ नाः कोन्ज्योइ पेज्याइ बारेला सेदी एःपा नाः कोन्ज्योइ ल्हेइ बारेला सेदी एःपा।

२५ चीलेलाःना सीक्योकलाःम्‍ले सेन्गासुना मीःक्याइ याःर्का मेःक्याःपए, तर खुङक्या नी नाःम्खालीङला तेःकेन स्वर्गदुतक्या च्योःङ्‍रा ओःङ्‍गुए।

२६ सीक्योकक्या सेन्गुए लाःकेन तामगीइ बारेला ख्योक्याइ मोशाइ प्रुःक्योक पेज्याला टोःदी म्याःपा? बार्ती तेःक्योक पुःङ्माइ पेदामलाःम्‍ले कोन्ज्योइ मोशाला लाःसी, ‘ङाः अब्राहामगीइ कोन्ज्यो, इसहाककीइ कोन्ज्यो ओःले याकूबकीइ कोन्ज्यो इःङे।’†

२७ खुङ नी सीक्योकक्याइ कोन्ज्यो मीःङे, तर सोम्बोक्याइ कोन्ज्यो इःङे। ख्याक्या छ्‍योम्बो भूलला एः।”†

थाम्जेरभन्दा छ्‍योम्बो आज्ञा

(मत्ती २२:३४-४०; लूका १०:२५-२८)

२८ मेःन्दा चीग धर्मगुरुइ ओःला लाःक्योक थाम्जेर ताम कोःदी तेःती एःके। येशुइ सदुकीक्याला याःबु लेःन लाःक्योक थोङ्दी खुङगीइयाङ येशुला टीःसी, “थाम्जेर आज्ञाक्यानाःङ्ला थाम्जेरभन्दा छ्‍योम्बोदी काःखो इःङे?”

२९ येशुइ लाःसी, “थाम्जेरभन्दा छ्‍योम्बो आज्ञादी दीखोरा इःङे ‘हे इस्राएलीक्या, कोःदो! उःइ प्रभु कोन्ज्यो चीग्रा प्रभु इःङे।

३० ख्योइ राःङगीइ प्रभु कोन्ज्योला राःङगीइ थाम्जेर सेमगीइ, थाम्जेर मीःलीइ, थाम्जेर नावाइ, थाम्जेर ल्हेइ च्याःम्बु पेःदो।’

३१ ओःले राःङ्सा छ्‍योम्बो आज्ञादी दीखोरा इःङे, ‘राःङगीइ टोःङ्‍रीला राःङला च्योःङ्‍रारा च्याःम्बु पेःदो।’ दी ङीथालभन्दा राःङ्सा छ्‍योम्बो आज्ञा म्याः।”

३२ दी ताम कोःदी धर्मगुरुइ येशुला लाःसी, “गुरु, तेःन्दामरा ख्याइ डीक्पु लाःसी, ख्याइ लाःक्योक च्योःङ्‍रारा कोन्ज्यो नी चीग्रा चीग एः, खुङ बाहेक राःङ्सा सुङ म्याः।

३३ ओः सोङ्‍गारा कोन्ज्योला राःङगीइ थाम्जेर सेमगीइ, राःङगीइ थाम्जेर नावाइ ओःले राःङगीइ थाम्जेर ल्हेइ च्याःम्बु पेःजे ओःले राःङगीइ टोःङ्‍रीला राःङला च्योःङ्‍रारा च्याःम्बु पेःजेदी तेःन्दामरा याःबु इःङे। दी ङीथाल आज्ञाक्यादी थाम्जेर होमबलिक्या ओःले बलिक्या भन्दाङ छ्‍योम्बो इःङे।”

३४ खुङगीइ नावासाल्बुइ लेःन लोक्योक कोःदी येशुइ लाःसी, “ख्या कोन्ज्योइ क्याःल्खापलाःम्‍ले थारीःङ्बु म्याः।” ओः तीङ्ला सुइयाङ येशुला चीङ टीःजेला आक्याःप्चे माःखु।

थार्च्युगेन ख्रीष्टकीइ बारेला टीःक्योक

(मत्ती २२:४१-४६; २३:१-३६; लूका २०:४१-४७)

३५ ओःले कोन्ज्योइ मन्दिरला लोप्‍तेरा एःकासुना येशुइ लाःसी, “थार्च्युगेन ख्रीष्ट काःन्डुले दाऊदकीइ छार्क्युफुर्क्यु इःङे लाःती धर्मगुरुक्याइ लाःकुबा?

३६ कोन्ज्योइ चाङ्‍मा लालाःम्‍ले दाऊद राःङगीइरा नी एःन्डु लाःती एःके,

‘प्रभुइ ङाःइ प्रभुला लाःसी,

ङाःइ ख्याइ टाःलाङक्याला ख्याइ स्याःप्टावाला मानेमथुप

ख्या ङाःइ च्याःबु लाःक्पाछ्‍योले तेः।’

३७ “दाऊद राःङगीइरा ख्रीष्टला ‘प्रभु’ लाःमीःजीक काःन्डुले ख्रीष्टला दाऊदकीइ छार्क्युफुर्क्यु लाःकेन्दी?” मीःक्याइ पोर्चोमगीइ येशुइ लोप्क्योक तामला केःदाङ पेःदेरा कोःसी।

३८ फीर्च्या लोप्‍तेरा येशुइ लाःसी, “धर्मगुरुक्या थोङ्दी च्यागाताःक्पु पेःदो। खुङक्या रीःङ्बु फोँस्योक केःङ्दी छुरफारला कोर्चेला सेम थेकुए, छोङ्साक्याला मीःक्याइ राःङला सेःसा पेःज्युक लाःती सेम पेःउए,

३९ ओःले जोम्साखीमक्याला ओःले डेनक्याला छ्‍योम्बो ठाउँक्या सेम थेकुए।

४० खुङक्याइ मोःराङ्‍मुक्याइ खीमक्या फ्रोउए ओःले मीःक्याइ राःङला ताःक्पा लाःच्युक लाःती रीःङ्बु प्रार्थना पेःउए। एःन्डुबा मीःक्याइ नी ताःरुङ छ्‍योम्बो सजाय ज्योर्केन एः।”

मोःराङ्‍मुइ फुल्क्योक भेटी

(लूका २१:१-४)

४१ येशु कोन्ज्योइ मन्दिरला एःन लुगेन काःमगीइ सुःरला तेःती मीःक्याइ डेबा लुदेरा पेःक्योक तासी। माःङ्बुरा छ्‍युक्पु मीःक्याइ माःङ्बु डेबा लुसी।

४२ ओःले मेःन्दा चीग प्राङ्ना मोःराङ्‍मुइयाङ ओःङ्दी साःङ्‍गीइ छ्‍यामे टाङ्‍गा ङी डेबा लुसी।

४३ ओःले येशुइ राःङगीइ लोबेनक्याला केक्याःप्‍ती लाःसी, “तेःन्दामरा ङाः ख्याक्याला लाःके, दी प्राङ्ना मोःराङ्‍मुइ राःङ्सा थाम्जेरकीइ भन्दा छ्‍योम्बो भेटी ओः काःमला लुदी एः।

४४ चीलेलाःना राःङ्साक्याइ नी राःङगीइ ल्हाक्योक नोःरलाःम्‍ले तीबीचीग लुदी एः, तर दी मोःराङ्‍मुइ नी प्राङ्ना एःनाङ राःङगीइ साःदी सेन्कोःन नोःर थाम्जेर लुदी एः।”

† 

१२:२६ प्रस्थान ३:६

† 

१२:२७ येशुइ एःन्डु लाःती टाःटे पेःदेरा एःके, माःङ्बुरा तोःङ्ला जाम्बुलीङला तेःकेन दी मेःन्दा सुम मीःक्याइ कोन्ज्योला आराधना पेःउए लाःना, खुङक्या ताःरुङ सोम्बोरा ओःङ्‍कोः, चीलेलाःना खुङ सीक्योकक्याइ कोन्ज्यो मीःङे तर सोम्बोक्याइ कोन्ज्यो इःङे।

अन्तिम ङीःमाइ चुःन्डुल

(मत्ती २४:१-१४; लूका २१:५-१९)

१३

१ येशु कोन्ज्योइ मन्दिरलाःम्‍ले थेङ्देरा पेःगासुना मेःराङ चीग लोबेनगीइ लाःसी, “तादो ले गुरु, काःजे छ्‍योम्बो छ्‍योम्बो तोःक्या! काःजे याःबु खीमक्या!”

२ ओःले येशुइ लाःसी, “ख्योक्याइ दी खीमक्या थोङ्देरा एः, मीःङे? दी खीमक्याइदी तोः चीगखाला राःङ्सा तोःङ माःपोर्पा थाम्जेर रोःम्ङेन एः।”

३ येशु कोन्ज्योइ मन्दिरकीइ फार्केनछ्‍योले जैतुन काःङला तेःतीरहीतीदी एःके। ओः तेःकासु पत्रुस, याकूब, यूहन्‍ना ओःले अन्द्रियास राःङ्सा सुङ म्याःक्योक बेला खुङसाःला ओःङ्दी टीःसी,

४ “ङीःला लोःप, दी थाम्जेर तामक्या नाःम ओःङेन एःपा? ओःले दी थाम्जेर तामक्या पुरा ओःङ्जेरा छोल्दी एः लाःती छोर्चेला ची चुःन्डुल थोङ्‍गुबा?”

५ येशुइ खुङक्याला लाःसी, “च्यागाताःक्पु पेःदी तेः! सुइयाङ ख्योक्याला स्योप क्युःर्चे मातेर।

६ माःङ्बुरा मीःक्या ङाःइ मीःनला ‘थार्च्युगेन ख्रीष्ट ङाःरा इःङे।’ लाःतेरा ओःङेन एः ओःले खुङक्याइ माःङ्बुरा मीःक्याला स्योप क्युःर्केन एः।

७ ख्योक्याइ माकक्या क्याःप्क्योक ओःले माकक्याइ बारेला हल्‍लाक्या कोःगेन एः, तर ओः तेःकासु माःजी। ओः थाम्जेर तामक्या ओःङ्‍रा कोःउए, तर ओःतेःकासुरादी अन्त्य मेःयोःङेन एः।

८ देश देशकीइ कील्‍ला माक क्याःप्केन एः। क्याःल्खाप चीगकीइ राःङ्सा क्याःल्खापला माक क्याःप्केन एः। थाम्जेरछ्‍योले सायुक्या डोगेन एः ओःले माःङ्बुरा ठाउँक्याला मुःगी क्याःप्केन एः। दी तामक्या नी पीःजामा नाःजाइ तोःङगीइ तुःक्पु चीग्रा इःङे।

९ “ख्योक्यादी च्यागाताःक्पु पेःदी तेःराकोःउए। चीलेलाःना मीःक्याइ ख्योक्याला जुम्गेन एः ओःले अदालतला खेर्केन एः। ख्योक्याला यहुदीक्याइ जोम्साखीमक्याला खेर्ती रोप्केन एः। ङाःइ मीःनगीइ पेःगारा ख्योक्याला क्याःल्बु ओःले हाकिमक्याइ तोःङ्ला ङाःइ साक्षी तेर्चेला लाःङ्च्युगेन एः।

१० “अन्त्य ओःङ्जे तोःङ्ला थाम्जेर क्युःपाइ मीःक्याला याःबु लेःङ्‍गो कोःच्युकोःन एः।

११ खुङक्याइ ख्योक्याला जुम्दी खेर्सुना ची लाःकेन्दी लाःती तोःङ्लारा तुःङाल माःबे। तर ओः तेःकासु ख्योक्याला ची तेर्पा, ओःखोरा लोःप, चीलेलाःना लाःकेन्दी ख्योक्या मीःङे, तर चाङ्‍मा ला इःङे।

१२ “ओः तेःकासु मीःक्याइ राःङगीइ आतानोःक्याला सेचेइ लागी जुम्दी तेर्केन एः। आबाइ पुःपोःमोला ओःले पुःपोःमोइ आबा आमाला विरोद पेःदी सेच्युगेन एः।

१३ ख्योक्याइ ङाःला सेमल्हुक लुक्योक सोङ्‍गारा ख्योक्याला थाम्जेरकीइ घृणा पेःगेन एः। तर तीङथुपरा ङाःला सेमल्हुक लुदी तेःकेनक्यालादी सेन्च्युगेन एः।

जीबा लाङ्जेच्योःङ्‍रा तीःनामगीइ बारेला

(मत्ती २४:१५-२८; लूका २१:२०-२४)

१४ “ओःङ्‍रा मेःयोःङेन ठाउँला† ख्योक्याइ क्युक टोःजे च्योःङ्‍रा ताम थोङेन एः।” (दीखोइ लेःन टोःगेन्दीइरा सेज्युक!) “ओः तेःकासु यहुदियाला एःकेनक्या काःङ्क्यला छ्‍योङ्ज्युक।

१५ खीम पाङ्ला एःकेनक्या खीमनाःङ्ला एःक्योक छेगाक्या नेःङ्‍गाला माःस्युबारा छोङ्ज्युक।

१६ सीःङला एःकेनक्या केःङेन फोँस्योक लेःङ्‍गाला खीमनाःङ्ला माःन्डोज्युक।

१७ ओः ङीःमाक्याला जुबु ङीःपाक काःल्क्योक पेःन्पीःजाक्या ओःले पीःजाक्याला ओःमा थुङ्च्युगेन पेःन्पीःजाक्याला छ्‍योम्बो काःबु ओःङेन एः।

१८ दी तामक्या सेर्काइ दावाक्याला माःयोङ्ज्युक लाःती कोन्ज्योला प्रार्थना पेःदो।

१९ चीलेलाःना ओः ङीःमाक्याला ओःङेन च्योःङ्‍रा तुःक्पु नी कोन्ज्योइ जाम्बुलीङ जोमीःजीक ताःसेथुप नाःमाङ काःल्दी म्याः ओःले तीङ्लाङ नाःमाङ मेःयोङेन एः।

२० तर कोन्ज्योइ ओः ङीःमाक्या घटाइतेर्ती एः, मीःङे लाःना नी सुङ मेसेन्गेन एः। राःङगीइ दाम्क्योक मीःक्याइ पेःगासुना खुङगीइ ओः ङीःमाक्या घटाइतेर्ती एः।

२१ “ओः तेःकासु ख्योक्याला सुइयाङ ‘तदो, थार्च्युगेन ख्रीष्ट नी दीला एः!’ की ‘खुङ ओःला एः!’ लाःसी लाःना ओः तामला सेमल्हुक मालु।

२२ चीलेलाःना स्योप क्युःर्केन ख्रीष्ट ओःले स्योप क्युःर्केन कोन्ज्योइ लेःङ्‍गो तेर्केन मीःक्या थोङेन एः। ओःले खुङक्याइ छ्‍योम्बो छ्‍योम्बो चुःन्डुलक्या ओःले याःमाछाककीइ लेःगाक्या पेःगेन एः ओःले खुङक्याइ कोन्ज्योइ दाम्क्योकक्यालाङ खुउएलाःना स्योप क्युःर्चे छोल्गेन एः।

२३ ओः सोङ्‍गारा च्यागाताःक्पु पेःदी तेः! ङाःइ ख्योक्याला थाम्जेर ताम तोःङ्‍मीःजीकरा लाःतेर्ती एः।”

मीःइ पुः ओःङेन ङीःमाक्या

(मत्ती २४:२९-३१; लूका २१:२५-२८)

२४ “ओः तुःक्पुइ ङीःमाक्या सीःङ्‍मीःजीक आमा ङीःमा नाक्जुक ओःङेन एः ओःले दागार्मु मेस्यार्केन एः,

२५ कार्माक्या नाम्सार्गालाःम्‍ले ताःप्केन एः ओःले नाम्सार्गाला एःक्योक ल्हेक्याङ योःङेन एः।

२६ ओः तीङ्ला ङाः मीःइ पुःला मुक्पाला छ्‍योम्बो ल्हे ओःले महिमाला ओःङ्देरा पेःक्योक मीःक्याइ थोङेन एः।

२७ ओःले ङाः ङाःइ स्वर्गदुतक्याला जाम्बुलीङ ओःले नाम्सार्गाइ थाम्जेरछ्‍योले कोन्ज्योइ दाम्क्योक मीःक्याला रुःप चीःजेला ताङेन एः।”

नेभाराइ तोःङ्बोलाःम्‍ले सेकोःन ताम

(मत्ती २४:३२-३५; लूका २१:२९-३३)

२८ येशुइ ताःरुङ लाःसी, “नेभाराइ तोःङ्बोलाःम्‍ले चीङ ताम लोप्‍तो। दीखोइ याःल्गाक्याइ टुसा बुगाला स्युःमीःजीक ओःले लाःप्‍ती लुगाला स्युःमीःजीक, छेपाइ दावाक्या ओःङ्जे छोल्दु लाःती ख्योक्याइ छोर्कुए।

२९ एःन्डुलेरा ङाःइ लाःक्योकदी तामक्या ओःङ्देरा पेःक्योक थोङ्सुना ख्योक्याइ ङाः ओःङेन तीःनाम ओःङ्जे छोल्दु लाःती सेगेन एः।

३० तेःन्दामरा ङाः ख्योक्याला लाःके, दी थाम्जेर ताम पुरा माःकालथुप दी तीःनामगीइ मीःक्या मीसीगेन एः।

३१ नाम्सार्गा ओःले जाम्बुलीङ तोर्ती डोगेन एः, तर ङाःइ लाःक्योक ताम नाःमाङ मेतोर्केन एः।

च्यागाताःक्पु पेःदी तेः

(मत्ती २४:३६-४४; लूका १२:३८, ४०)

३२ “ओः ङीःमा रा बेला नाःम ओःङेन इःम्बा, ओःखो याःबु पेःदी सुइयाङ छोर्ती म्याः। नाःम्खालीङगीइ स्वर्गदुतक्याइयाङ ओःले कोन्ज्योइ पुःइयाङ छोर्ती म्याः। दीखो तामदी आबा कोन्ज्योला चीग्रा टेःम्बा एः।

३३ ओः सोङ्‍गारा च्यागाताःक्पु पेःदी तेः चीलेलाःना ओः समय नाःम ओःङेन इःम्बा, ख्योक्याइ छोर्ती म्याः।

३४ “दीखो नी खीमगीइ तोःप्‍ताइ राःङगीइ लाबुक्या थाम्जेरला राःङ राःङगीइ लेःगा तेर्ती ओःले खीम ह्रुङेन मीःला याःबुले खीम तादो लाःती कोर्काला काःल्क्योक तोःप्‍ता च्योःङ्‍रा ओःङेन एः।

३५ ओः सोङ्‍गारा च्यागाताःक्पु पेःदी तेः चीलेलाःना तोःप्‍ता काःजे बेला लोःदी ओःङेन इःम्बा, ख्योक्याइ मेःछोर्केन एः। खुङ नी कुःङ्सेला की नुःप फेला की नुःपला की ङामुरा काःन्दीङ बेला ओःङ्‍खुउए।

३६ खुङ एक्‍कासी ओःङ्सीलाःना ख्योक्या ङ्‍याःल्दी तेःक्योक माःफ्रेच्युक।

३७ ङाःइ ची ख्योक्याला लाःपा ओःखो थाम्जेरला लाःके, ‘च्यागाताःक्पु पेःदी तेः!’”

† 

१३:१४ ठाउँला मीःक्याइ दी ठाउँला कोन्ज्योइ मन्दिरला असुद्ध जोगेन क्युक टोःजे च्योःङ्‍रा ताम थोङेन एः, ओः सोङ्‍गारा ओः तीङ्ला मीःक्या ओःला कोन्ज्योला आराधना पेःगाला डोमीःखुगेन एः।

येशुला सेकेन तेःदाम

(मत्ती २६:१-५; लूका २२:१-२; यूहन्‍ना ११:४५-५३)

१४

१ निस्तार मेःलीङ ओःले खमीर मालुक्योक खुरा साःगेन मेःलीङगीइ ङीःमा ङी तोःङ्ला छेस्यो पुजाहारीक्याइ ओःले धर्मगुरुक्याइ येशुला खाजुम्जुबाले जुम्दी सेकेन लाःम छोल्देरा एःके।

२ तर खुङक्याइ एःन्डुबा लाःतेरा एःके, “मेःलीङगीइ बेलालादी उःइ दी लेःगा पेःजे मेःयोङे, मीःङे लाःना मीःक्याइ छ्‍योम्बो गोल माल ओःङेन एः।”

बेथानियाला येशुला अभिषेक पेःक्योक

(मत्ती २६:६-१३; यूहन्‍ना १२:१-८)

३ येशु बेथानीया युःलला जे नाःजा थेङ्क्योक सीमोनगीइ खीमला एःके। खुङगीइ साःदेरा एःकासुना मेःराङ चीग पेःन्पीःजाइ नेकी† चीगला माःङ्बुरा छेन्दी रीःनगीइ सीःम्बु टीःमा तेर्केन माःर्कु ख्योङ्दी ओःङ्सी। खुङगीइ ओःखो नेकीइ खाप्च्यु च्यासी ओःले ओः जटामसीलाःम्‍ले जोक्योक माःर्कु येशुइ गोला लुतेर्सी।

४ तर काँःदी काँःदीइदी सीःताङ पेःदी लाःकाला स्युःसी, “दी माःर्कु चीले खाती पेःक्योक?

५ चीलेलाःना दी माःर्कु चोङ्क्योक एःना क्याःसुम भन्दा माःङ्बु ङुलगीइ डेबा ओःङ्जे एःके ओःले ओः डेबा प्राङ्नाक्याला तेर्पाना ओःङ्जे एःके।” ओःले खुङक्याइ ओः पेःन्पीःजाला केताङ्सी।

६ तर येशुइ लाःसी, “खुङला पोःर्तेर! ख्योक्या चीले खुङला केताङ्क्योक? खुङगीइ नी ङाःइ लागी माःङ्बुरा याःबु लेगा पेःदी एः।

७ चीलेलाःना प्राङ्नाक्या नी ख्योक्याङीमु तेन्दुरा तेःकोइ, ओःले ख्योक्याला नाःम सेम थेपा ओः बेला खुङक्याला याःबु पेःजे खुउए। तर ङाः नी ख्योक्याङीमु तेन्दुरा मेःतेःए।

८ दी पेःन्पीःजाइ ची पेःखुउबा ओःखोरा पेःदी एः। खुङगीइ ङाःइ जुबुला ङाः सीजेतोःङ्लारा तीःप्चेइ लागी तयार जोदी एः।†

९ तेःन्दामरा ङाः ख्योक्याला लाःके, जाम्बुलीङ काःङ्‍रा काःला काःला दी याःबु लेःङ्‍गो प्रचार पेःबा, दी पेःन्पीःजाइ पेःक्योक लेःगाइ बारेलाङ मीःक्याइ टेःम्बा साल्गेन एः।”

यहुदाइ येशुला तुःक तेर्चेला ङीःन्क्योक

(मत्ती २६:१४-१६; लूका २२:३-६)

१० ओःले मेःन्दा चीङ्‍ङी लोबेनक्या नाःङ्ला यहुदा इस्करियोत लाःकेन लोबेनदी छेस्यो पुजाहारीक्यासाःला काःल्दी येशुला जुम्जेला रोः पेःतेर्केन टेः पेःसी।

११ यहुदाइ ताम कोःदी छेस्यो पुजाहारीक्या माःङ्बुरा केःदाङ काःल्दी खुङला डेबा तेर्केन ताःम्ज्या पेःसी। ओः सोङ्‍गारा यहुदाइ येशुला जुम्दी खुङक्याला तेर्केन लाःम छोल्गाला स्युःसी।

येशुइ राःङगीइ लोबेनक्याङीमु अन्तिम डेन साःक्योक

(मत्ती २६:१७-३०; लूका २२:७-२३; यूहन्‍ना १३:२१-३०; १ कोरिन्थी ११:२३-२५)

१२ खमीर मालुक्योक खुरा साःगेन मेःलीङगीइ तोःङ्‍गीइ ङीःमा ओःङ्सी। ओःखो ङीःमाला निस्तार मेःलीङगीइ लुःककीइ रीःउ लाःप्स्युर तेर्कोःउके। येशुइ लोबेनक्याइ खुङला टीःसी, “ङीः काःला काःल्दी ख्याइ लागी मेःलीङगीइ डेन जोगा?”

१३ येशुइ मेःराङ ङी लोबेनक्याला लाःसी, “ख्योक्या सहरला सुङ, ओःला ख्याक्याइ साःङ्बुङला छ्‍यु खुर्क्योक मेःन्दा चीग मीःला फ्रेकेन एः। खुङ स्युःगेन खीमथुप खुङगीइ

१४ तीङ तीङ्ला सुङ। ओःले ख्योक्याइ ओः खीमगीइ तोःप्‍ताला लोःप, ‘ङीःइ गुरुइ एःन्डु लाःती एः, ङाःइ लोबेनक्याङीमु तेःती निस्तार मेःलीङगीइ डेन साःगेन कोठा काःला एःपा?’

१५ खुङगीइ ख्योक्याला तेङ्‍खाला डेनगीइ लागी छेदी ज्याक्योक छ्‍योम्बो कोठा चीग तेङ्तेर्केन एः। ख्योक्याइ उःइ लागी ओःलारा डेन जोदो।”

१६ खुङक्या सहरला काःल्सी ओःले थाम्जेर ताम येशुइ लाःक्योक च्योःङ्‍रारा ज्योर्सी ओःले खुङक्याइ निस्तार मेःलीङगीइ डेन जोसी।

१७ कुःङ्‍मु काःल्मीःजीक येशु मेःन्दा चीङ्‍ङी लोबेनक्याङीमु ओःङ्सी।

१८ डेन साःदेरा पेःगासुना येशुइ लाःसी, “तेःन्दामरा ङाः ख्योक्याला लाःके, ख्योक्या नाःङ्ला ङाःङीमु साःदेरा पेःक्योक मेःराङ चीगकीइ ङाःला तुःक तेर्केन एः।”

१९ दी ताम कोःदी लोबेनक्याला तुःक्पु नेसी ओःले मेःन्दा रेःरेः पेःदी खुङक्याइ येशुला टीःगाला स्युःसी, “ची ओःखो ङाः इःङे?”

२० येशुइ लाःसी, “ओःखो ख्योक्या मेःन्दा चीङ्‍ङीनाःङ्ला मेःन्दा चीग इःङे, ओःखोइदी ङाःङीमुरा मेःन्ज्याला खुरा पादी साःदेरा एः।

२१ पेज्याला प्रुःक्योक च्योःङ्‍रारा ङाः मीःइ पुः नी सीरा कोःउए, तर ङाःला तुःक तेर्केन मीःला काःन्डुबा जीबा लाःङ्जे च्योःङ्‍रा ओःङेन एः! ओःखो नी बरु केरामाकेक्योक एःना याःबु ओःङ्जे एःके!”

२२ खुङक्या साःदेरा एःकासुना येशुइ खुरा चीग लेःङ्दी कोन्ज्योङीमु मोलाम लाङ्सी ओःले च्यादीमाराङ लोबेनक्याला केःदी तेर्तेरा लाःसी, “दीखो लेःङ्दो, दीखो ङाःइ जुबु इःङे।”

२३ ओः तीङ्ला खुङगीइ मेःन्ज्या लेःङ्सी, कोन्ज्योला थुजीछे तेर्सी ओःले लोबेनक्याला तेर्सी ओःले खुङक्या थाम्जेरकीइ ओःलाःम्‍ले थुङ्सी।

२४ ओःले येशुइ लाःसी, “दीखो ङाःइ ठा इःङे, दी ठाइ कोन्ज्यो रा खुङगीइ मीःक्याइ कील्‍ला पेःक्योक ताःम्ज्याला ताःम्गुए। दी ठा माःङ्बुरा मीःक्याइ लागी बागाइतीगेन एः।

२५ तेःन्दामरा ङाः ख्योक्याला लाःके, ङाःइ कोन्ज्योइ क्याःल्खापला अङ्‍गुरकीइ सेम्बा नीःङ्‍गार माःथुङथुप फीर्च्या दी आङ्‍गुरकीइ नीःङ्‍गार मीःथुङेन एः।”

२६ ओः तीङ्ला खुङक्याइ भजन चीग लेःङ्सी ओःले जैतुङ काःङला काःल्सी।†

येशुइ खुङला पत्रुसकीइ इन्कार पेःउए लाःक्योक

(मत्ती २६:३१-३५; लूका २२:३१-३४; यूहन्‍ना १३:३६-३८)

२७ येशुइ लोबेनक्याला लाःसी, “ख्योक्या थाम्जेरकीइ ङाःला पोःर्ती छ्‍योङेन एः चीलेलाःना पेज्याला एःन्डुले प्रुःदी एः,

‘ङाः कोःरालुला सेकेन एः,

ओःले लुःकक्या थाम्जेर थार्साम थोर्सुम ओःङेन एः।’

२८ “तर सीक्योकलाःम्‍ले सोम्बो लोःमीःजीक ङाः ख्योक्याभन्दा तोःङ्ला गालीलला डोगे।”

२९ पत्रुसकीइ खुङला लाःसी, “थाम्जेरकीइ पोःर्ती छ्‍योङ्नाङ ङाःदी ख्याला नाःमाङ पोःर्ती मेःन्डो।”

३० येशुइ पत्रुसला लाःसी, “तेःन्दामरा ङाः ख्योला लाःके, ङार्तो ङामु थाङ्‍मा ङी च्याःबु प्रेःचे तोःङ्ला ख्योइ थाङ्‍मा सुम ङाःला ङोःमेसेए लाःकेन एः।”

३१ तर पत्रुसकीइ ताःरुङ माःङ्बु डेपी पेःदी लाःसी, “ङाः ख्याङीमुरा सीकोःनाङ ख्याला ङोःमेसेए लाःती नाःमाङ मेःलाःप्केन एः।” ओःले राःङ्सा थाम्जेर लोबेनक्याइयाङ ओःन्डुरा लाःसी।

येशुइ गेतसमनीला प्रार्थना पेःक्योक

(मत्ती २६:३६-४६; लूका २२:३९-४६)

३२ ओः तीङ्ला येशु राःङगीइ लोबेनक्याङीमु गेतसमनी मीःन पेःक्योक ठाउँला काःल्सी। ओःला लेप्‍ती येशुइ लोबेनक्याला लाःसी, “ङाः काःल्दी प्रार्थना पेःमाःसीःङ्थुप ख्योका दीलारा तेः।”

३३ तर पत्रुस, याकूब ओःले यूहन्‍नालादी येशुइ राःङङीमुरा खेर्सी। खुङगीइ सेम तुःङालगीइ माःङ्बुरा छाबाछुबे काःल्सी।

३४ ओःले येशुइ लोबेनक्याला लाःसी, “ङाःइ सेम तुःङालगीइ छाबाछुबे काःल्दी नीङरा केःटोरारा काःल्देरा एः। ख्योक्या दीलारा ङीचु माःलोबा तेः।”

३५ ओःले येशु तीबीचीग फार्ला काःल्दी पीमु चुसी ओःले ओःङ्‍खुउए लाःना खुङगीइ खुर्कोःन तुःक्पु खुङलाःम्‍ले तेङ्तेर लाःती कोन्ज्योला प्रार्थना पेःसी।

३६ खुङगीइ एःन्डुले प्रार्थना पेःसी, “ए आबा, ए ङाःइ आबा, ख्याइ थाम्जेर ताम पेःखुए। दीखो तुःक्पुइ मेःन्ज्या ङाःलाःम्‍ले तेङ्तेर। तर ङाःइ सेम थेक्योक ताम मीःङे, ख्याइ सेम थेक्योक ताम पेःदो।”

३७ येशु लोःदी ओःङ्‍गासुना मेःन्दा सुम लोबेनक्या ङीचु लोःदी तेःक्योक फ्रेसी। खुङगीइ पत्रुसला लाःसी, “सिमोन, ची ख्यो ङीचु लोःक्योक? ख्यो घण्टा चीगकाङ ङीचु माःलोबा तेःमाःखुबा?

३८ च्यागाताःक्पु पेःदी तेः ओःले परीक्षाला मालेप्च्युक लाःती प्रार्थना पेःदो। ख्योक्याइ याःबु पेःजे नी सेम थेती एः, तर ख्योक्याइ जुबु कम्जोर एः।”

३९ येशु फीर्च्या लोःदी काःल्सी ओःले ओःन्डुलेरा प्रार्थना पेःसी।

४० ओःले फीर्च्या लोबेनक्या एःक्योक ठाउँला लोःदी ओःङ्‍गासुना खुङक्या फीर्च्या ङीचु लोःदी तेःक्योकरा फ्रेसी। खुङक्याइ ङीचुइ पेःगासुना मी तारामाःखु ओःले खुङक्याइ लेःन तेर्चेला चीङ ताम माःसे।

४१ खेप सुमगीइ पाली लोबेनक्या एःक्योक ठाउँला लोःदी ओःङ्‍गासुना येशुइ लाःसी, “ची ख्याक्या ताःरुङ ङ्‍याल्देरा ओःले ङाःल सोदेरा एःपा? ताः दाङ्सी। ङाः मीःइ पुःला जुम्दी माःताक्पा मीःक्याइ लाःक्पाला तेर्केन बेला काःल्सीःङ्दी एः।

४२ ताः लोःङ, डोगा! तदो, ङाःला तुःक तेर्केन मीः ओःङ्सीःङ्दी एः।”

येशुला जुम्क्योक

(मत्ती २६:४७-५६; लूका २२:४७-५३; यूहन्‍ना १८:३-१२)

४३ येशु ताम लाःतेरा एःकासुना चीङ्‍ङी लोबेनक्या नाःङ्ले यहुदा लाःकेन मेःन्दा चीग लोबेनदी पोर्चोम चीग मीःक्याङीमु ओःला ओःङ्सी। खुङक्याइ पेःर्काक्या रा तरवारक्या खुर्ती एःके, ओःले खुङक्याला छेस्यो पुजाहारीक्या, धर्मगुरुक्या ओःले छेस्यो मीःक्याइ ताङ्दी एःके।

४४ येशुला तुःक तेर्केन यहुदाइ ओः मीःक्यला एःन्डु लाःती एःके, “काःखोला ङाःइ च्य्वाक पेःबा ओःखोरा येशु इःङे, ओःखोलारा जुम्दो ओःले याःबुले ताःम्दी खेर।”

४५ यहुदा लेप्लुङसाथ सरासर येशुसाःला काःल्दी “गुरु!” लाःती खुङगीइ डाम्बाला च्य्वाक पेःसी।

४६ ओः सोङ्‍गारा खुङक्याइ येशुला जुम्सी।

४७ तर थामालारा लाःङ्दी तेःक्योकक्या नाःङ्ले मेःन्दा चीग लोबेनगीइ तरवार तेङ्सी ओःले चोइ पुजाहारीइ लाबुला क्याःप्‍ती खुङगीइ नाम्ज्यो तुप्‍ती चेतेर्सी।

४८ येशुइ खुङक्याला लाःसी, “ची ङाः च्याःक्पा इःङे रा ख्योक्याइ ङाःला जुम्जेला तरवारक्या ओःले पेःर्काक्या खुर्ती ओःङ्क्योक?

४९ ङाः ङीःमारी टाःङ्‍मा कोन्ज्योइ मन्दिरला ख्योक्याला लोप्‍तेरा एःके, ओःलेङ ख्योक्याइ ङाःला जुम्जे माःछोल। तर कोन्ज्योइ पेज्याला प्रुःक्योक ताम पुरा ओःङ्‍रा कोःउए।”

५० ओःले थाम्जेर लोबेनक्याइ येशुला पोःर्ती छ्‍योङ्सी।

५१ राःङगीइ जुबुला सुतीइ केःला चीग्रा केःङ्क्योक मेःराङ चीग स्यारा मीः येशुइ तीङ्ला ओःङ्सी ओःले खुङक्याइ ओःखोलाङ जुम्जे छोल्सी।

५२ तर खुङगीइ राःङगीइ केःलारा पोःर्ती चीःनाङ्‍मुरा छ्‍योङ्सी।

महासभाइ तोःङ्ला येशु

(मत्ती २६:५७-६८; लूका २२:५४-५५, ६३-७१; यूहन्‍ना १८:१३-१४, १९-२४)

५३ खुङक्याइ येशुला चोइ पुजाहारीइ खीमला खेर्सी। ओःले छेस्यो पुजाहारीक्या, धर्मगुरुक्या ओःले राःङ्सा छेस्यो मीःक्या ओःला जोम्सी।

५४ पत्रुसदी थारीङ्बुलेरा येशुला ब्य्राङ्देरा छेस्यो पुजाहारीइ खीमगीइ इल्दोकनाःङ्ला स्युःसी ओःले खीम ह्रुङेनक्याङीमु तेःती मेः तुःगाला स्युःसी।

५५ छेस्यो पुजाहारीक्या ओःले थाम्जेर महासभाइ मीःक्याइ येशुला सेचेला खुङगीइ विरुद्धला प्रमाणक्या छोल्गाला स्युःसी। तर खुङक्याइ प्रमाण चीगकाङ फ्रेमाःखु।

५६ येशुइ विरुद्धला माःङ्बुरा साक्षी मीःक्याइ येशुइ विरुद्धला स्योप क्युःर्सी, तर खुङक्याइ लाःक्योक ताम माःडीक।

५७ ओः तीङ्ला काःजे मीःक्यादी लाःङ्दी येशुइ विरुद्धला माःताक्पा च्याःङ्‍गाला स्युःसी। खुङक्याइ एःन्डु लाःसी,

५८ “दीखोइ एःन्डु लाःक्योक ङीःइ कोःसी, ‘मीःइ लाःक्पाइ जोक्योक कोन्ज्योइ मन्दिर ङाः रोम्ङे, ओःले ङाः राःङ्सा मन्दिर मीःक्या बिनारा ङीःमा सुमला जोसीःङे।’”

५९ दीखुङक्याइ लाःक्योक तामाङ माःडीक।

६० ओःले चोइ पुजाहारी थाम्जेरकीइ तोःङ्ला लाःङ्सी ओःले येशुला टीःसी, “ची ख्योङीमु चीङ लेःन म्याःपा? दी मीःक्याइ ख्योइ विरुद्धला च्याःङ्क्योक माःताक्पा ची इःम्बा?”

६१ तर येशु खाजुमरा तेःसी ओःले खुङगीइ चीङ लेःन मालो। फीर्च्या चोइ पुजाहारी खुङला टीःसी, “ची ख्यो तेःन्दामरा चाङ्‍मा कोन्ज्योइ पुः थार्च्युगेन ख्रीष्ट इःङे?”

६२ येशुइ लेःन लोदी लाःसी, “ङाः इःङे, ओःले ख्याक्याइ ङाः मीःइ पुःला छ्‍योम्बो ल्हे एःक्योक कोन्ज्योइ च्याःबु लाःक्पाछ्‍योले तेःक्योक ओःले नाःम्खालीङलाःम्‍ले मुक्पाङीमु ओःङ्क्योक थोङेन एः।”

६३ दी ताम कोःदी चोइ पुजाहारीइ सीःताङगीइ राःङगीइ केःला राल्सी ओःले लाःसी, “ताः उःला राःङ्सा प्रमाण ची कोःपा रा?

६४ दीखोइ नी कोन्ज्योइ विरुद्धला इश्‍वर निन्दा पेःक्योक ख्याक्याइ कोःसी। ख्याक्याइदी ची ठीवा चेपाले?” ओःले खुङक्या थाम्जेरकीइ येशुला मृत्युदण्ड तेर्कोः लाःकेन तामला डीक्सी।

६५ ओःले खुङक्यानाःङ्ला मेःन्दा काःजेइदी खुङला छेमाक क्याःप्‍तेरा खुङगीइ मी केःला चीगकीइ कातेर्सी ओःले रोप्‍तेरा लाःसी, “ख्यो कोन्ज्योइ लेःङ्‍गो तेर्केन्दी इःङे लाःना, ङीःला लोःप ले, ख्योला सुइ रोप्‍पा।” ओःले थेक्याइ खुङला खेर्सी ओःले रोप्सी।

पत्रुसकीइ येशुला इन्कार पेःक्योक

(मत्ती २६:६९-७५; लूका २२:५६-६२; यूहन्‍ना १८:१५-१८, २५-२७)

६६ पत्रुस ताःरुङ वाःला इल्दोकला एःकासुनारा चोइ पुजाहारीइ मेःन्दा चीग पेःन्पीःजा लाःबु खुङगीइ सुःरला ओःङ्सी।

६७ ओःले खुङगीइ पत्रुसला मेः तुःदी तेःक्योक थोङ्दी याःबुले तासी ओःले लाःसी, “ख्याङ नी नासरतकीइ येशुङीमुरा एःके, मीःङे रा?”

६८ पत्रुसकीइ लेःन लोदी लाःसी, “ख्योइ चीइ बारेला ताम लाःतेरा एःपा, ङाः नी चीङ मेसेए।” ओः तीङ्ला पत्रुस इल्दोककीइ कोःछ्‍योले काःल्सी ओःले ओःजेरा बेला च्याःबु प्रेःसी।

६९ पत्रुसला कोःइ सुःरला थोङ्दी ओः लाबु पेःन्पीःजाइ फीर्च्या ओःला लाःङ्दी तेःक्योक मीःक्याला लाःसी, “दीखो मीः तेःन्दामरा खुङक्यानाःङगीइ मेःन्दा चीग इःङे!”

७० तर पत्रुसकीइ फीर्च्याङ मीःङे लाःसी। चीङ बेर तीङ्ला ओःला लाःङेन मीःक्याइ पत्रुसला लाःसी, “ख्यो तेःन्दामरा खुङक्यानाःङगीइ मेःन्दा चीग इःङे चीलेलाःना ख्योङ गालीललाःम्‍लेरा ओःङ्क्योक इःङे।”

७१ फीर्च्या पत्रुसकीइ ना लुदी लाःसी, “ङाःइ ख्याक्याला स्योप क्युःर्तुलाःना कोन्ज्योइ ङाःला दण्ड तेर्च्युक! ख्याइ लाःक्योक मीःला नी ङाःइ ङोःरामेसे एः!”

७२ ओःन्डु लाःलुङसाथ राःङ्सा थाङ्मा च्याःबु प्रेःसी ओःले येशुइ खुङला एःन्डु लाःक्योक ताम टेःम्बा साल्सी, “थाङ्मा ङी च्याःबु पेःचे तोःङ्ला ख्याइ ङाःला थाङ्मा सुमथुप ङोःमेसेए लाःती लाःकेन एः।” ओःले खुङ क्वाँ क्वाँ ङुःगाला स्युःसी।

† 

१४:३ नेकी दीखो नेकीदी सिलखडी लाःकेन्दी तोःलाम्‍ले जोक्योक इःङे।

† 

१४:८ ओः तेःकासु यहुदीक्याइ सीक्योक मीःइ जुबुला माःर्कु टुःल्गुके। ओः सोङ्‍गारा ओः जुबु कुङ्जे तोःङ्ला याःबु टीःमा तेर्कुके।

† 

१४:२६ यहुदीक्याइ डेनगीइ साःप्च्या साःमीःजीक खुङक्याइ भजनसंग्रहइ ११५ मीःजीक ११८ थुपला प्रुःक्योकलाःम्‍ले भजन चीग लेःङ्‍गुके।

येशुला पिलातसकीइ तोःङ्ला ख्योङ्क्योक

(मत्ती २७:१-२, ११-२६; लूका २३:१-५, १३-२५; यूहन्‍ना १८:२८–१९:१६)

१५

१ ङाःमु नुःपलारा छेस्यो पुजाहारीक्या, छेस्यो मीःक्या, धर्मगुरुक्या ओःले थाम्जेर महासभाइ मीःक्या जोम्सी ओःले टेः पेःसी। खुङक्याइ येशुला ताःम्दी रोमी हाकिम पिलातससाःला खेर्सी।

२ पिलातसकीइ खुङला टीःसी, “ची ख्या यहुदीक्याइ क्याःल्बु इःङे?” येशुइ लेःन लोदी लाःसी, “ओःखो नी ख्या राःङगीइरा लाःतेरा एः।”

३ छेस्यो पुजाहारीक्याइ येशुला माःङ्बुरा तामक्याला माःताक्पा च्याःङ्सी।

४ ओः सोङ्‍गारा पिलातसकीइ खुङला फीर्च्या टीःसी, “लेःन लोजेला ख्याङीमु चीङ म्याःपा? तादो ले खुङक्याइ ख्याला काःजे माःङ्बु माःताक्पा च्याःङ्देरा एः।”

५ तर येशुइ चीङ लेःन मालो, ओः सोङ्‍गारा पिलातस याःमाछाक नेसी।

६ निस्तार मेःलीङगीइ बेलाला मीःक्याइ दाम्क्योक मेःराङ चीग कैदीला पिलातसकीइ पोःर्तेकेन्दी पेःउके।

७ ओः बेला बारब्बा मीःन पेःक्योक मेःराङ चीग मीः ओःले राःङ्सा चीङ मीःक्या चेङाङला एःके। ओः खुङक्याइ आन्दोलनला मीः सेती एःके।

८ ओःले मीःक्याइ पोर्चोमगीइ पिलातससाःला ओःङ्सी ओःले ङीःइ लागी तेन्दुइ च्योःङ्‍रारा मेःन्दा चीग कैदीला पोःर्तेर लाःती खुङला वासी पेःगाला स्युःसी।

९ पिलातसकीइ खुङक्याला टीःसी, “ची ङाः ख्याक्याइ लागी यहुदीक्याइ क्याःल्बुला पोःर्तेर्का ले?”

१० छेस्यो पुजाहारीक्याइ सीःताङगीइरा येशुला खुङसाःला जुम्दी ख्योङ्क्योक इःङे लाःकेन ताम पिलातसकीइ याःबुले छोर्ती एःके।

११ तर छेस्यो पुजाहारीक्याइ येशुला मीःङे, बारब्बालारा पोःर्तेर लाःती मीःक्याला लाःच्युसी।

१२ पिलातसकीइ मीःक्याला फीर्च्या टीःसी, “ख्याक्याइ यहुदीक्याइ क्याःल्बु लाःकेन्दीलादी ङाः ची पेःगा?”

१३ खुङक्याइ केताङ्देरा लाःसी, “ओःखोला क्रुसला प्याङ्दो!”

१४ पिलातसकीइ टीःसी, “दीखोइ ची माःताक्पा पेःदी एःपा?” तर खुङक्याइ ताःरुङ माःङ्बु केताङ्दी लाःसी, “ओःखोला क्रुसला प्याङ्दो!”

१५ पिलातसकीइ पोर्चोमला केःदाङ जोतेर्का लाःती बारब्बाला पोःर्तेसी। ओःले खुङगीइ येशुलादी कोर्रा क्याःप्च्युसी ओःले क्रुसला प्याङ्जेला थेक्याला क्याप च्योल्सी।

थेक्याइ येशुला ङ्‍याप्च्युक पेःक्योक

(मत्ती २७:२७-३१; यूहन्‍ना १९:२-३)

१६ थेक्याइ येशुला छ्‍योम्बो हाकिमगीइ क्याःल्खाङनाःङ्‍गीइ इल्दोकला खेर्सी ओःले खुङक्याइ छोबाइ राःङ्सा थाम्जेर थेक्याला केक्याप्‍ती ख्योङ्सी।

१७ खुङक्याइ येशुला बैजनी रङगीइ फोँस्योक† केङ्तेर्सी ओःले छेर्मागीइ मुकुट जोदी गोला केङ्तेर्सी।

१८ ओः तीङ्ला खुङक्याइ येशुला ङ्‍याप्च्युक पेःसी ओःले केताङ्दी लाःकाला स्युःसी, “यहुदीक्याइ क्याःल्बुइदी जय काःल्ज्युक!”

१९ ओःले खुङक्याइ माःङ्बुरा थाङ्मा येशुइ गोला नीमाइ पेःर्काइ रोप्सी, खुङला छेमाक क्याःप्सी ओःले पीमु चुदी ङ्‍याप्च्युक पेःदेरा खुङला फ्या छाल्सी।

२० एःन्डुले ङ्‍याप्च्युक पेःसीःङ्‍मीःजीक खुङक्याइ ओः बैजनी रङगीइ फोँस्योक पीती खुङगीइ राःङगीइ केःला केङ्तेर्सी। ओः तीङ्ला खुङक्याइ येशुला क्रुसला प्याङ्जेला पाङ्ला खेर्सी।

येशुला क्रुसला प्याङ्क्योक

(मत्ती २७:३२-४४; लूका २३:२६-४३; यूहन्‍ना १९:१७-२७)

२१ खुङक्या लाःमला डोदेरा पेःगासुना सिमोन लाःकेन मेःन्दा चीग मीः सहरछ्‍योले ओःङ्देरा पेःक्योक फ्रेसी। थेक्याइ खुङला येशुइ क्रुस जबरजस्ती खुर्च्युसी। (खुङ कुरेनी सहरकीइ मीः एःके ओःले खुङ अलेक्जेन्डर रा रुफसकीइ आबा एःके।)

२२ ओःले खुङक्याइ येशुला गलगथा लाःकेन ठाउँला ख्योङ्सी। (गलगथा लाःक्योकदी रीःसीलगीइ ठाउँ इःङे।)

२३ ओःला लेःप्‍ती खुङक्याइ येशुला मुर्र लाःकेन मेन सेक्योक अङ्‍गुरकीइ नीःङ्‍गार तेर्सी। तर येशुइ माःथुङ।

२४ ओः तीङ्ला खुङक्याइ येशुला क्रुसला प्याङ्सी। ओःले खुङक्याइ येशुइ केःलाइ काःखो बो काँःदीइ ज्योर्केन्दी लाःती बो जोजेला चीट्‍ठा लुसी।

२५ येशुला क्रुसला प्याङ्सुना ङामुइ कुः बाज्तीदी एःके।

२६ खुङला माःताक्पा च्याःङ्क्योक ताम क्रुसला एःन्डुले प्रुःदी एःके “यहुदीक्याइ क्याःल्बु”।

२७ येशुला क्रुसला प्याङ्सुना खुङक्याइ मेःराङ ङी च्याःक्पाक्यालाङ चीगला येशुइ च्याःबुछ्‍योले ओःले राःङ्सादीला योमाछ्‍योले क्रुसला प्याङ्सी।

२८ [“खुङला माःताक्पा मीःक्याङीमुरा टाःङ्सी” लाःती कोन्ज्योइ पेज्याला प्रुःक्योक ताम एःन्डुले पुरा काःल्सी।]

२९ ओः लाःम पेःदेरा डोगेनक्याइ गो योङ्देरा येशुला ङ्‍याप्च्युक पेःदेरा लाःसी, “लो तादो ले! कोन्ज्योइ मन्दिर रोम्दी फीर्च्या ङीःमा सुमलारा जोगेन्दी!

३० ओःन्डु एःना क्रुसलाःम्‍ले पाःप्‍तो ओःले राःङला सेन्च्युदो!”

३१ ओःन्डुलेरा छेस्यो पुजाहारीक्या ओःले धर्मगुरुक्याइयाङ येशुला ङ्‍याप्च्युक पेःसी। खुङक्याइ राःङ राःङरा लाःलुङ चासी, “खोइ राःङ्साला नी सेन्च्युसी, तर राःङलारादी सेन्च्युमाःखु!

३२ दीखो इस्राएलगीइ क्याःल्बु, थार्च्युगेन ख्रीष्ट क्रुसलाःम्‍ले पाःप्‍ती ओःङ्ज्युक, ओःले ङीःइ ओःखो थोङे ओःले सेमल्हुक लुगे।” येशुङीमुरा क्रुसला प्याङ्क्योक मेःन्दा ङी च्याःक्पाक्याइयाङ खुङला ङ्‍याप्च्युक पेःसी।

येशु सीक्योक

(मत्ती २७:४५-५६; लूका २३:४४-४९; यूहन्‍ना १९:२८-३०)

३३ ङीःमा फेमीःजीक घण्ट सुमथुप देशकाःङरा नाक्जुककीइ उप्सी।

३४ सुम बज्तीसुना येशुइ छ्‍योम्बो के तेङ्दी लाःसी, “इलोइ, इलोइ लामा सबखथनी?” दीखोइ लेःन इःङे, “ङाःइ कोन्ज्यो, ए ङाःइ कोन्ज्यो, ङाःला चीले त्यग्तीक्योक?”

३५ चीङ मीःक्याइ येशु एःन्डुले केताङ्क्योक कोःसी ओःले एःन्डु लाःसी, “कोःदो ले! दीखोइ नी एलियाला का केक्याःप्कुदु।”

३६ ओःले मेःराङ चीग छ्‍योङ्देरा काःल्दी रुवाला कीर्पु अङ्‍गुरकीइ नीःङ्‍गार पादी नीमाइ च्योदोकला ज्यादी येशुइ खाला ज्यातेर्सी ओःले लाःसी, “कुःदो, कुःदो, काःलेङ एलीया ओःङ्दी दीखोला क्रुसलाःम्‍ले पाप्कुदुबा की तागा!”

३७ तर ओः बेलारा येशुइ छ्‍योम्बो के तेङ्सी ओःले खुङगीइ उ काःल्सी।

३८ ओः तेःकासुरा कोन्ज्योइ मन्दिरनाःङ्ला प्याङ्क्योक पर्दा थोमीःजीक वाःथुप कील्‍ला राःल्दी बो ङी काःल्सी।

३९ येशुइ उ एःन्डुले काःल्योक थोङ्दी क्रुसकीइ तोःङ्ला लाःङ्दी तेःक्योक रोमी कप्‍तानगीइ लाःसी, “तेःन्दामरा दी मीः नी कोन्ज्योइ पुः इःङेन दुबा!”

४० ओःला थारीःङ्बुले तादी तेःकेन चीङ पेःन्पीःजाक्या एःके। खुङक्यानाःङ्ला मरीयम मग्दलिनी, छ्‍यामे याकूब रा योसेफकीइ आमा मरीयम ओःले सलोमी एःके।

४१ येशु गालीलला एःकासुना खुङक्याइ येशुला ब्य्राङ्दी एःके ओःले खुङला सेवा पेःदी एःके। येशुङीमु यरूशलेमला ओःङ्क्योक राःङ्सा माःङ्बुरा पेःन्पीःजाक्याङ ओःला एःके।

येशुला तुःर्सानाःङ्ला ज्याक्योक

(मत्ती २७:५७-६१; लूका २३:५०-५६; यूहन्‍ना १९:३८-४२)

४२ दीखो ङीःमादी ङार्तो च्योःङ्‍रा यहुदीक्याइ ङाःल सोगेन ङीःमाइ लागी तयारी पेःगेन ङीःमा एःके। नुःप छेसीःङ्क्योक सोङ्‍गारा,

४३ अरिमाथिया सहरकीइ योसेफकीइ जीरा माःजीबा पिलातससाःला काःल्दी येशुइ फुम्बु लाःङ्सी। खुङदी यहुदीक्याइ महासभाला सेःसा पेःक्योक मीः एःके ओःले खुङगीइ कोन्ज्योइ क्याःल्खापकीइ लाःम तादी तेःती एःके।

४४ येशु सीसीःङ्दु लाःक्योक कोःदी पिलातसला याःमाछाक नेसी। खुङगीइ रोमी कप्‍तानला केक्याःप्‍ती येशु सीसीःङ्क्योकरा इःङे लाःती टीःसी।

४५ येशु सीसीःङ्क्योक ताम पिलातसकीइ कप्‍तानलाःम्‍ले कोःमीःजीक योसेफला येशुइ फुम्बु खेर्चे तेर्सी।

४६ योसेफकीइ याःबु सुतीइ केःला ङ्‍योःदी ख्योङ्सी ओःले येशुइ फुम्बु क्रुसलाःम्‍ले पाप्‍ती ओः केःलाला तुम्सी ओःले ओःखोला टाःक तुप्‍ती जोक्योक फुक च्योःङ्‍रा तुःर्साला ज्यासी। ओः तीङ्ला खुङगीइ छ्‍योम्बो तोः रील्दी तुःर्साइ कोः कातेर्सी।

४७ मरीयम मग्दलिनी ओःले योसेफकीइ आमा मरियमगीइ येशु तुःर्साला ज्याक्योक तादी तेःती एःके।

† 

१५:१७ बैजनी रङगीइ फोँस्योक ओः तेःकासु ओःम्डुबा बैजनी रङगीइ केःला क्याःल्बुइ केःङ्‍गुके।

येशु सीक्योकलाःम्‍ले फीर्च्या सेन्क्योक

(मत्ती २८:१-८; लूका २४:१-१२; यूहन्‍ना २०:१-१०)

१६

१ ङाःल सोगेन चाङ्‍मा ङीःमा सीःङ्‍मीःजीक ओःखो कुःङ्मु मरीयम मग्दलिनी, याकूबकीइ आमा मरीयम ओःले सलोमीइ येशुइ फुम्बुला टुःल्जेला सीःम्बु टीःमा तेर्केन माःर्कु ङ्‍योःसी।

२ साताइ तोःङ्‍गीइ ङीःमाला ङामु ङीःमा थेङ्लुङसाथ खुङ्क्या तुःर्साला काःल्सी।

३ लाःमला डोदेरा एःकासुना चीगकीइ राःङ्साला टीःसी, “तुःर्साइ खाला उप्क्योक तोःदी सुइ तेङ्तेर्टो?”

४ तर तुःर्साला लेप्‍ती तागासुना नी ओःछेइ छ्‍योम्बो तोः तोःङ्लारा तुःर्साइ खालाःम्‍ले तेङसीःङ्क्योक थोङ्सी।

५ खुङक्या तुःर्सानाःङ्ला स्युःदी तासुना ओःला मेःराङ चीग कार्मु केःला केःङ्क्योक स्यारा मीः तुःर्साइ च्याःबुछ्‍योले तेःतीरहीतीदी एःके। दीखो थोङ्दी खुङक्या ङाङ्सी।

६ तर ओः स्यारा मीःइ खुङक्याला लाःसी, “माःजी, ख्योक्या क्रुसला प्याङ्क्योक नासरतकीइ येशुला छोल्देरा एः। खुङ नी दीला म्याः, खुङ नी सोम्बो काःल्सीःङ्सी! तादो, खुङला ज्याक्योक ठाउँ दीखोरा इःङे।

७ तर ताः काःल्दी खुङगीइ लोबेनक्याला ओःले पत्रुसला लोःप, ‘येशु ख्याक्याभन्दा तोःङ्ला गालीलला डोदेरा एः। खुङगीइ ख्याक्याला लाःक्योक च्योःङ्‍रारा ख्याक्याइ खुङला ओःला थोङेन एः।’”

८ खुङक्या जीबा पेःदेरा ओःले दार्तेरा तुःर्सालाःम्‍ले फीला थेङ्सी ओःले छ्‍योङ्सी। खुङक्याइ सुलाङ चीङ माःलाप चीलेलाःना खुङक्या माःङ्बुरा जीदी एःके।

येशु लोबेनक्यासाःला थोङ्क्योक

(मत्ती २८:९-२०; लूका २४:१३-५३; यूहन्‍ना २०:११-२३; प्रेरित १:४-११)

९ [येशु साङीःमाइ ङामुरा सीक्योकलाःम्‍ले सोम्बो लोःमीःजीक थाम्जेरभन्दा तोःङ्ला मरीयम मग्दलिनीसाःला थोङ्सी। मरियमलाःम्‍लेदी तीःनथाल हेन्डीक्या तेङ्दी एःके।

१० मरीयम लोबेनक्यासाःला काःल्सी ओःले खुङगीइ येशुला थोङ्क्योक ताम खुङक्याला लाःतेर्सी। खुङक्या तुःङाल पेःदेरा ओःले ङुःदेरा एःके।

११ तर मरीयमगीइ येशु सोम्बो लोःक्योक ताम ओःले खुङगीइ येशुला थोङ्क्योक ताम खुङक्याला लाःसुना खुङक्याइ सेमल्हुक मालु।

१२ ओः तीङ्ला युःलछ्‍योले डोदेरा पेःक्योक मेःराङ ङी लोबेनक्यासाःला येशु राःङ्सारा छेन्दा पेःदी थोङ्सी।

१३ खुङक्याइयाङ ओःङ्दी दी ताम राःङ्सा लोबेनक्या लाःसी। तर लोबेनक्याइ खुङक्याइ लाःक्योक तामला सेमल्हुक मालु।

१४ ओः तीङ्ला मेःन्दा च्युजीक लोबेनक्या साःप्च्या साःगेन बेलाला येशु खुङक्याइ कील्‍ला थोङ्सी। येशुइ खुङक्याला केतेङ्सी चीलेलाःना खुङक्याइ सेम ताःम्बु जोदी खुङ सीक्योकलाःम्‍ले सोम्बो काःल्मीःजीक खुङला थोङेनक्याइ तामला सेमल्हुक लुदी म्याःके।

१५ ओःले येशुइ खुङक्याला लाःसी, “जाम्बुलीङगीइ थाम्जेरछ्‍योले सुङ ओःले थाम्जेर मीःक्याला याःबु लेःङ्‍गो प्रचार पेःदो।

१६ सेमल्हुक लुदी बप्‍तिस्मा लेःङेनक्या थार्केन एः, तर सेमल्हुक मीलुगेन्दीदी कोन्ज्योइ तोःङ्ला दोषी ओःङेन एः।

१७ ओःले सेमल्हुक लुगेनक्याला याःमाछाककीइ लेःगाक्या पेःगेन ल्हे तेर्केन एः। खुङक्याइ ङाःइ मीःनला हेन्डीक्या तेङेन एः ओःले सेम्बा तामक्या लाःकेन एः,

१८ प्रुःलक्याला जुम्ङेन एः ओःले विषरा थुङ्नाङ खुङक्याला चीङ मेःन्डोगेन एः। खुङक्याइ नेःपाक्याखाला लाःक्पा ज्यासुना खुङक्या टाःगेन एः।”

१९ प्रभु येशुइ लोबेनक्याङीमु एःन्डुले ताम लाःसीःङ्‍मीःजीक खुङला याःर्ला नाःम्खालीङला खेर्सी ओःले खुङ कोन्ज्योइ च्याःबु लाःक्पाछ्‍योले तेःसी।

२० ओः लोबेनक्या काःल्दी थाम्जेर ठाउँक्याला लेःङ्‍गो प्रचार पेःसी। प्रभुइ खुङक्यालाःम्‍ले लेःगा पेःसी ओःले खुङक्याइ टाःम्क्योक लेःङ्‍गोक्या तेःन्दामगीइदी इःङे लाःती खुङक्याइ पेःक्योक याःमाछाककीइ लेःगाक्यालाःम्‍ले तेङ्तेर्सी।]†

† 

१६:२० काःजे ग्रीक तामगीइ तोःङ्‍गीइ कोन्ज्योइ छ्‍येक्याला ९ पद मीःजीक २० पदथुप म्याः।

लूकाइ प्रुःक्योक

याःबु लेःङ्‍गो

पेज्याइ ङोःसी

दीखो पेज्यादी लूका लाःकेन्दी मीः चीगकीइ प्रुःक्योक इःङे। खुङदी मेन मेन्ज्यु पेःगेन्दी मेःन्दा चीग डाक्टर एःके। खुङगीइ येशुइ बारेला काःल्क्योक तामक्या लाःचेला थीयोफीलस लाःकेन मीःला दी याःबु लेःङ्‍गोइ पेज्या प्रुःदी ताङ्दी एःके। दीखो याःबु लेःङ्‍गोइ पेज्याला येशुइ बारेला एःन्डुले प्रुःदी एः- येशु इस्राएलीक्या नाःङ्ला दी साजाम्बुलीङला केसी ओःले खुङगीइ याःबु चेपा, खुङगीइ लाःक्योक ताम, खुङगीइ पेःक्योक याःमाछाककीइ लेःगाक्या, खुङ सीक्योक ओःले फीर्च्या सीक्योकलाःम्‍ले सेन्क्योक तामगीइरा खुङ कोन्ज्योइ पुः ओःले थार्च्युगेन ख्रीष्ट एःके लाःकेन ताम तेङ्तेर्ती एः। खुङ नी तुःक्सी ओःले प्राङ्ना थाम्जेर मीःक्याला याःबु लेःङ्‍गो लाःचेला आबा कोन्ज्योइ दी साजाम्बुलीङला ताङ्दी एःके। दीखो याःबु लेःङ्‍गोदी ची लाःना येशुला सेमल्हुक लुगेनक्याइ राःङ राःङगीइ लाःयोइ क्षमा ज्योर्च्युक ओःले सीमीःजीक तीङ्ला नाःम्खालीङला कोन्ज्योङीमुरा तेन्दुइ लागी तेःचे ज्योर्च्युक लाःती खुङगीइ ठा बगाइतीसी।

दीखो पेज्याला याःबु लेःङ्‍गोइ तामक्या माःङ्बुरा प्रुःदी एः, दीखो पेज्याइ तोःङ्‍गीइ बोक्याला येशु केक्योक ताम ओःले तीङ्‍गीइ बोक्याला खुङ नाःम्खालीङला काःल्क्योक तामक्या प्रुःदी एः। येशु नाःम्खालीङला काःल्मीःजीक खुङला सेमल्हुक लुगेन मीःक्या बड्‍तीदेरा काःल्क्योक ओःले थाम्जेरछ्‍योले फेल्देरा काःल्क्योक तामक्या लूकाइ “प्रेरितक्याइ लेःगा” लाःकेन पेज्याला प्रुःदी एः। दीखो पेज्याइ ङी रा टुःककीइ बोक्याला एःन्डुबा पेदामक्या प्रुःदी ए, ओः पेदामक्या दीखो याःबु लेःङ्‍गोइ पेज्याला चीग्रा एः। ओः पेदामक्यादी- स्वर्गदुतकीइ लेःङ्क्योक लु रा येशु केगासुना कोःरालुक्याइ खुङला तागाला ओःङ्क्योक (लूका २:८-२०), येशु पीःजा एःकासुना कोःम्साला काःल्क्योक (लूका २:४१-५०), याःबु सामारी (लूका १०:२५-५०) ओःले तोर्क्योक पुःइ पेदाम (लूका १५:११-३१)। दी पेदामक्या थाम्जेर याःबु लेःङ्‍गो इःङे।

दी पेज्याला एःक्योक छ्‍योम्बो तामक्या

ङोःसी १:१-४

बप्‍तिस्मा तेर्केन्दी यूहन्‍नाइ केबु, येशुइ केबु ओःले खुङ पीःजा एःकासुनाइ तामक्या १:५-२; ५२

बप्‍तिस्मा तेर्केन्दी यूहन्‍नाइ पेःक्योक लेःगाइ बारेला ३:१-२०

येशुइ बप्‍तिस्मा लेःङ्क्योक ओःले खुङगीइ परीक्षा ३:२१–४:१३

गालीलला येशुइ पेःक्योक लेःगाइ बारेला ४:१४–९:५०

गालीलमीःजीक यरूशलेमथुप ९:५१–१९:२७

यरूशलेमला अन्तीम हप्‍ता १९:२८–२३:५६

येशु सीक्योकलाःम्‍ले सेन्दी नाःम्खालीङला काःल्क्योककीइ बारेला २४:१-५३

लूकाइ प्रुःक्योक

याःबु लेःङ्‍गो

लूकाइ येशुइ बारेला प्रुःक्योक लेःङ्‍गो

१

१ माःङ्बुरा मीःक्याइ उःक्याइ कील्‍ला येशुइ बारेला काःल्क्योक तामक्याइ बारेला खुङक्याइ प्रुःदी एः।

२ ओः प्रुःक्योक तामक्यादी तोःङमीःजीकरा राःङगीइ मीइ थोङेन्दी ओःले दीखोइ बारेलारा याःबु लेःङ्‍गो टाःम्ङेन्दी मीःक्याइ उःक्याला लाःती एःके।

३ ओःले थीयोफीलसज्यु, ङाःइयाङ दीखोइ बारेला तोःङमीःजीकरा याःबुले छोल्दी एः ओःले ख्याला दीखोइ बारेला मेलोइरा प्रुःजेला ङाःला डीक्पु नेसी।

४ ताः दीखो पेज्या टोःदी ख्याला लोप्क्योक तामक्या थाम्जेर तेःन्दामरा एःकेन दुबा लाःती ख्याला टेःम्बा ओःङेन एः।

स्वर्गदुतकीइ बप्‍तिस्मा तेर्केन्दी यूहन्‍नाइ केबुइ बारेला लाःक्योक

५ यहुदिया क्षेत्रइ क्याःल्बु हेरोदकीइ पालोला जकरीया मीःन पेःक्योक पुजाहारी एःके। खुङ अबीया लाःकेन पुजाहारी छोबाइ मीः एःके, ओःले खुङगीइ पेःमे हारूनगीइ छार्क्युफुर्क्यु एःके। खुङगीइ मीःन एलीशीबा एःके।

६ खुङक्या ङीक्‍कार कोन्ज्योइ तोःङ्ला ताःक्पा एःके, ओःले खुङक्याइ प्रभु कोन्ज्योइ थाम्जेर आज्ञाक्या ओःले ठीमक्या ङीःन्गुके।

७ खुङक्याइदी पीःजाक्या म्याःके चीलेलाःना एलीशीबा पीःजा केमीःखुन्दी काःल्दी एःके, ओःले खुङक्या माःङ्बुरा काःपु काःमु काःल्दी एःके।

८ थाङ्‍मा चीग जकरीया राःङगीइ छोबाइ पालोला कोन्ज्योइ मन्दिरला पुजाहारीइ लेःगा पेःदेरा एःके।

९ पुजाहारीइ चलनच्योःङ्‍राले चीट्‍ठा लुगासुना कोन्ज्योइ कोःम्साला वेदीला साङ च्युगेन लेःगा जकरीयाइ ज्योर्ती एःके।

१० साङ च्युगेन बेलाला माःङ्बुरा मीःक्याइ पोर्चोम फीला प्रार्थना पेःदेरा एःके।

११ ओःजेरा बेला प्रभु कोन्ज्योइ स्वर्गदुत साङ च्युगेन ठाउँगीइ च्याःबु छ्‍योले लाःङ्दी तेःक्योक थोङ्सी।

१२ स्वर्गदुतला थोङ्दी जकरीया जीबाइ हालेसी।

१३ तर स्वर्गदुतकीइ खुङला लाःसी, “ए जकरीया, ख्या माःजी, कोन्ज्योइ ख्याइ वासी कोःदी एः। ख्याइ पेःमे एलीशीबाइ पुः चीःग केगेन्दी एः। ख्याइ खुङगीइ मीःन यूहन्‍ना ज्यो।

१४ ओः तेःकासु ख्याला केःदाङ ओःले खाम्साङ्बु ओःङेन एः ओःले माःङ्बुरा मीःक्याङ खुङगीइ केबुला केःदाङ पेःगेन एः,

१५ चीलेलाःना खुङ कोन्ज्योइ तोःङ्ला छ्‍योम्बो मीः ओःङेन एः। खुङगीइ अङ्‍गुरकीइ नीःङ्‍गार ओःले राःङ्सा डुइ आराक मीःथुङेन एः, ओःले राःङगीइ आमाइ टोःपाला एःकासुनारा खुङ चाङ्‍मा लाइ काःङेन एः।

१६ खुङगीइ इस्राएली क्युःपाइ माःङ्बुरा मीःक्याला प्रभु कोन्ज्योछ्‍योले लोगेन एः।

१७ खुङगीइ मीःलीला ओःले ल्हेला एलीयाच्योःङ्‍रा प्रभुइ तोःङ्ला ओःङ्दी खुङगीइ लाःम जोगेन एः। खुङगीइ आबाक्याइ सेम पुःपोःमोक्याछ्‍योले लोगेन एः ओःले कोन्ज्योला मीःनीङेनक्याला ताःक्पाक्याइ नावाछ्‍योले लोगेन एः। एःन्डुले खुङगीइ मीःक्याला प्रभुइ लागी तयार जोगेन एः।”

१८ जकरीयाइ स्वर्गदुतला लाःसी, “दीखो ताम तेःन्दामरा इःङे लाःती ङाःइ काःन्डुले छोर्चे? ङाः काःपु काःल्सीःङ्दी एः ओःले ङाःइ पेःमेङ काःमु काःल्सीःङ्दी एः।”

१९ स्वर्गदुतकीइ लेःन लोदी लाःसी, “ङाः गाब्रिएल इःङे, ङाः कोन्ज्योङीमु तेःकुए। खुङगीइरा ङाःला ख्याङीमु ताम लाःचेला ओःले दीखो याःबु लेःङ्‍गो लाःचेला ताङ्क्योक इःङे।

२० ङाःइ लाःक्योक ताम राःङगीइ समयला पुरा ओःङेन एः। तर ङाःइ लाःक्योक तामला ख्याइ सेमल्हुक मालुक्योक सोङ्‍गारा दीखो ताम माःकालथुप ख्याइ के मेःथेङेन एः।”

२१ कोन्ज्योइ मन्दिरकीइ फीला इल्दोकला मीःक्या जकरीयाला कुःदी तेःती एःके ओःले जकरीयाइ चीले कुःल्बु पेःबा लाःती मीःक्या याःमाछाक नेती एःके।

२२ जकरीया फीला ओःङ्‍गासुना खुङ मीःक्याइङीमु ताम लाःमाःखु। ओःले खुङक्याइ जकरीयाइ कोन्ज्योइ मन्दिरनाःङ्ला दर्शन थोङ्दुबा लाःती छोर्सी। खुङगीइ ताम लाःमाःखुगारा ओः मीःक्याला लाःक्पाइ लाःदाप पेःसी।

२३ खुङगीइ पुजा पेःगेन पालो सीःङ्‍मीःजीक खुङ खीमला काःल्सी।

२४ चीङ ङीःमा तीङ्लारा खुङगीइ पेःमे एलीशीबा जुबु ङीःपाक काःल्सी। ओः तीङ्ला खुङगीइ पेःमे दावा ङाःथुप काःलाङ माःकाःल्बा खीमलारा तेःसी, ओःले एःन्डु लाःसी,

२५ “प्रभुइ ङाःला नीङ च्योःदी एः, चीलेलाःना पुःपोःमो मेकेगेन्दी लाःकेन ङाःइ मीःन खुङगीइ तेङ्तेर्ती एः।”

येशुइ केबुइ बारेला लाःक्योक

२६ एलीशीबा जुबु ङीःपाक काःल्क्योक दावा टुःक डोगासुना कोन्ज्योइ गाब्रिएल स्वर्गदुतला गालील क्षेत्रइ नासरत लाःकेन सहरला ताङ्सी।

२७ खुङ मेःन्दा चीग कन्या पेःन्पीःजासाःला काःल्दी ओःखोइ याःर्का क्याःप्केन ताम दाऊदकीइ छार्क्यु फुर्क्युइ मेःन्दा चीग योसेफ लाःकेन मीःङीमु टीसीःङ्दी एःके। ओः पेःन्पीःजाइ मीःन मरीयम एःके।

२८ ओः स्वर्गदुत ओः पेःन्पीःजासाःला काःल्सी ओःले लाःसी, “टासीदेले! प्रभु कोन्ज्योइ ख्याला माःङ्बुरा सेम थेती एः। खुङ ख्याङीमु एः।”

२९ स्वर्गदुतकीइ लाःक्योक तामगीइ खुङ हालेःसी ओःले स्वर्गदुतकीइ ची लाःचे छोल्क्योक इःन्स्वाँ लाःती ठीवा साल्गाला स्युःसी।

३० ओःले स्वर्गदुतकीइ लाःसी, “मरीयम, माःजी, कोन्ज्योइ ख्याला माःङ्बुरा नीङ च्योःदी एः।

३१ ताः कोःदो, ख्या जुबु ङीःपाक ओःङेन एः ओःले पुः चीग केगेन एः। ओः पुःइ मीःन येशु ज्योः।

३२ खुङ छ्‍योम्बो मीः ओःङेन एः ओःले खुङला थाम्जेर भन्दा छ्‍योम्बो कोन्ज्योइ पुः लाःकेन एः। प्रभु कोन्ज्योइ खुङला खुङगीइ फामा दाऊद च्योःङ्‍रारा क्याःल्बु जोगेन एः।

३३ ओःले खुङगीइ इस्राएलखाला तेन्दुइ लागी राज्य पेःगेन एः, ओःले खुङगीइ क्याःल्खाप नाःमाङ मीःसीःङेन एः।”

३४ दीखो कोःदी मरीयमगीइ स्वर्गदुतला लाःसी, “ङाः कन्यारा एः, ओःले दीखो काःन्डुले ओःङ्‍गुबा?”

३५ स्वर्गदुतकीइ लाःसी, “कोन्ज्योइ चाङ्‍मा ला ख्याखाला ओःङेन एः, ओःले प्रभु कोन्ज्योइ ल्हेइ टीःप्सुक ख्याखाला लेप्केन एः। ओः सोङ्‍गारा केगेन पीःजाला चाङ्‍मा ओःले कोन्ज्योइ पुः लाःती लाःकेन एः।

३६ फीर्च्या कोःदो, ख्याइ छ्‍योरी एलीशीबा काःमु काःल्दी एःनाङ खुङ जुबु ङीःपाक काःल्दी एः। मीःक्याइ खुङला पीःजा केमीःखुन्दी लाःनाङ खुङगीइ टोःपाला दावा टुःककीइ पुः एः।

३७ चीलेलाःना कोन्ज्योइ पेःमीःखुन्दी ताम चीङ म्याः।”

३८ ओःले मरीयमगीइ लाःसी, “तादो, ङाः प्रभु कोन्ज्योइ लाबु इःङे, ख्याइ लाःक्योक च्योःङ्‍रारा ङाःला काःल्ज्युक।” ओःले ओः स्वर्गदुतकीइ खुङला पोःर्ती काःल्सी।

मरीयम एलीशीबाला फ्रेकाला काःल्क्योक

३९ चीङ ङीःमा तीङ्ला मरीयम गेबु गेबु यहुदिया क्षेत्रला एःक्योक काःङ्‍गीइ युःल चीगला काःल्सी।

४० ओःला खुङ जकरीयाइ खीमनाःङ्ला काःल्दी एलीशीबाला टासीदेले लाःसी।

४१ मरीयमगीइ दीखो लाःक्योक कोःसुनारा एलीशीबाइ टोःपाला एःक्योक पीःजा फीर्काला स्युःसी, ओःले एलीशीबा चाङ्‍मा लाइ काःङ्सी।

४२ ओःले खुङगीइ छ्‍योम्बो के तेङ्दी लाःसी, “पेःन्पीःजाक्या नाःङ्ला ख्याइ काःजे मोलाम ज्योर्ती एः, ओःले ख्यालाःम्‍ले केगेन पीःजाइ काःजे मोलाम ज्योर्ती एः!

४३ ङाःला कोन्ज्योइ एःन्डुबा नीङ च्योःदी एः की ङाःइ प्रभुइ आमाङ ङाः च्योःङ्‍राला फ्रेकाला ओःङ्दी एः।

४४ ख्याइ ङाःला टासीदेले लाःसुना ङाःइ टोःपाला एःक्योक पीःजा केःदाङगीइ फीर्सी।

४५ “प्रभु कोन्ज्योइ ख्याला लाःक्योक ताम ओःङ्‍गुए लाःती सेमल्हुक लुगेन्दी ख्याइ काःजे मोलाम ज्योर्ती एः!”

मरीयमगीइ प्रशंसाइ लु

४६ ओःले मरीयमगीइ लाःसी,

“ङाःइ सेमगीइ प्रभु कोन्ज्योइदी प्रशंसा पेःउए

४७ ओःले ङाःइ लाइ ङाःला थार्च्युगेन्दी कोन्ज्योङीमु केःदाङ पेःउए।

४८ चीलेलाःना खुङगीइ ङाःच्योःङ्‍रा याङ्छाबु लाबुलाङ नीङ च्योःदी एः।

ताःमीःजीक थाम्जेर मीःक्याइ ङाःला मोलाम ज्योर्क्योक लाःकेन एः।

४९ चीलेलाःना छ्‍योम्बो ल्हे एःक्योक कोन्ज्योइ ङाःइ लागी छ्‍योम्बो लेःगा पेःतेर्ती एः।

खुङगीइ मीःन चाङ्‍मा एः।

५० ओःले खुङला जीबा पेःगेन थाम्जेर मीःक्याला खुङगीइ नीङ च्योःउए।

५१ खुङगीइ लाःक्पाइ छ्‍योम्बो ल्हेइ लेःगा पेःदी एः। खोक्‍नाकक्याला खुङगीइ थार्साम-थुर्सुम जोदी एः।

५२ खुङगीइ छ्‍योम्बो ल्हे एःक्योक क्याःल्बुक्याला छेसालाःम्‍ले पाप्‍ती एः,

तर याङ्छाबुक्याला खुङगीइ चोला क्यादी एः।

५३ खुङगीइ तोःपा तोक्योकक्याला याःबु स्याःक्या तेर्ती डाङ्च्युदी एः,

तर खुङगीइ छ्‍युक्पुक्यालादी तोङ्‍राङ लाःक्पा लोताङ्दी एः।

५४ कोन्ज्योइ नीङ च्योःगेन ताःम्ज्या पेःक्योक टेःम्बा साल्दी

खुङगीइ राःङगीइ लाबु इस्राएलला रोः पेःदी एः।

५५ ओःले खुङगीइ अब्राहाम ओःले अब्राहामगीइ छार्क्यु फुर्क्युक्याला

तेन्दुइ लागी नीङ च्योःदी एः।”

५६ मरीयम एलीशीबाङीमु दावा सुम जे तेःसी ओःले खुङ खीमला लोःसी।

बप्‍तिस्मा तेर्केन्दी यूहन्‍ना केक्योक

५७ ताः एलीसीबाइ पीःजा केगेन्दी ङीःमा ओःङ्सी ओःले खुङगीइ पुः केसी।

५८ प्रभु कोन्ज्योइ खुङला एःजे माःङ्बु नीङ च्योःक्योक थोङ्दी खुङगीइ छ्‍योरीक्या ओःले टोःङ्‍रीक्या खुङङीमु केःदाङ पेःसी।

५९ पीःजा ङीःमा केः लेप्मीःजीक खुङगीइ खतना पेःजेला थाम्जेर टोःङ्‍रीक्या ओःले छ्‍योरीक्या ओःङ्सी, ओःले खुङगीइ मीःन खुङगीइ आबाइ मीःन च्योःङ्‍रारा जकरीया ज्याजे छोल्दी एःके।

६० तर खुङगीइ आमाइ लाःसी, “मीःङे, दीखोइ मीःन नी यूहन्‍ना ज्याकोः।”

६१ खुङक्याइ एलीशीबाला लाःसी, “ख्याइ छ्‍योरीक्या नाःङ्ला नी एःन्डुबा मीःन एःक्योक सुङ म्याः।”

६२ ओः सोङ्‍गारा खुङक्याइ पीःजाइ आबाला पीःजाइ मीःन ची ज्यागेन्दी लाःती लाःक्पाइ लाःदाप पेःसी।

६३ खुङगीइ प्रुःगेन पाटी चीग लाङ्सी ओःले “दीखोइ मीःन यूहन्‍नारा ज्याकोः” लाःती प्रुःतेर्सी। खुङक्या थाम्जेर याःमाछाक्‍का काःल्सी।

६४ ओः तेःकासुरा खुङगीइ के थेङ्सी ओःले खुङ ताम लाःकाला स्युःसी ओःले खुङगीइ कोन्ज्योइ प्रशंसा पेःगाला स्युःसी।

६५ दी थाम्जेर थोङ्दी टोःङ्‍रीक्या याःमाछाक्‍का काःल्देरा कोन्ज्योला जीबा पेःसी। ओः तीङ्ला दी तामक्याइ बारेला यहुदिया क्षेत्रइ काःङछ्‍योइ युःलक्याला टाःम्सी।

६६ एःन्डुबा ताम कोःगेनक्या थाम्जेरकीइ सेम सेमलारा लाःसी, “दीखो पीःजा तीङ्ला काःन्डुबा ओःङ्‍गुस्वाँ?” चीलेलाःना प्रभु कोन्ज्योइ ल्हे खुङङीमु एःके।

जकरीयाइ प्रशंसाइ लु

६७ यूहन्‍नाइ आबा जकरीया चाङ्‍मा लाइ काःङ्सी ओःले कोन्ज्योलाःम्‍ले लेःङ्‍गो लाःकाला स्युःसी,

६८ “इस्राएलगीइ प्रभु कोन्ज्योइदी प्रशंसा काःल्ज्युक,

चीलेलाःना खुङ राःङगीइ मीःक्याला थार्च्युजेला ओःङ्दी एः।

६९ खुङगीइ उःइ लागी राःङगीइ लाबु दाऊदकीइ छार्क्यु फुर्क्युलाःम्‍ले

मेःन्दा चीग छ्‍योम्बो ल्हे एःक्योक थार्च्युगेन्दी ताङ्दी एः।

७०-७१ खुङगीइ उःला उःइ टाःलाङगीइ लाःक्पालाःम्‍ले

ओःले उःला हेला पेःगेनक्याइ लाःक्पालाःम्‍ले थार्च्युगेन एः

लाःकेन ताम राःङगीइ लेःङ्‍गो तेर्केन्दी चाङ्‍मा मीःक्यालाःम्‍ले ताःम्ज्या पेःसीःङ्दी एःके।

७२ खुङगीइ उःइ फाफामुक्याङीमु पेःक्योक चाङ्‍मा ताःम्ज्या टेःम्बा साल्दी

उःला नीङ च्योःदी एः।

७३ ओः ताःम्ज्या खुङगीइ उःइ फामा अब्राहामङीमु पेःदी

७४ उःला टाःलाङगीइ लाःक्पालाःम्‍ले थार्च्युजेला, ओःले जीबा माःबेबा

७५ उःइ थाम्जेर ज्याथुपरा चाङ्‍मा पेःदी ओःले ताःक्पा पेःदी खुङगीइ सेवा पेःच्युजेला ओः ताःम्ज्या पेःदी एःके।”

७६ “हे ङाःइ पुः, ख्याला थाम्जेर भन्दा छ्‍योम्बो कोन्ज्योइ लेःङ्‍गो तेर्केन्दी लाःकेन एः।

चीलेलाःना ख्या प्रभुइ लाःम तयार जोजेला खुङगीइ तोःङ तोःङ्ला डोगेन एः।

७७ ओःले ख्याइ प्रभुइ मीःक्याला लाःयोलाःम्‍ले क्षमा ज्योर्तीमाराङ थार्चे ज्योर्केन एः लाःती लोप्केन एः।

७८ चीलेलाःना उःइ कोन्ज्यो नीङ च्योःगेन्दी ओःले च्याःम्बु पेःगेन्दी इःङे।

ओः सोङ्‍गारा खुङगीइ मुक्‍तीइ साङ्बु नाःम्खालीङलाःम्‍ले उःसाःला ताङेन एः

७९ ओःले नाक्जुकला तेःकेन्दीक्या ओःले सीजेइ जीबाला तेःकेन्दीक्याला साङ्बु तेर्केन एः,

ओःले ओः साङ्बुइ उःइ काङ्बा खाम्साङ्बुइ लाःमला खेर्केन एः।”

८० ओःले ओः पीःजा जुबुला छार्तेरा ओःले लाला राःम्बु काःल्देरा काःल्सी ओःले इस्राएलीक्याइ कील्‍ला प्रचार पेःगाला माःस्युःथुप खुङ उजाड ठाउँलारा तेःसी।

येशुइ केबु

(मत्ती १:१८-२५)

२

१ ओः तेःकासु रोमी क्याःल्खापकीइ छ्‍योम्बो क्याःल्बु अगस्तसकीइ क्याःल्खापला एःक्योक थाम्जेर मीःक्या टाःङ्जेला मीःन प्रुःको लाःती हुकुम तेर्सी।†

२ दी हुकुम दी तोःङ्‍गीइ थाङ्‍माइदी एःके ओःले ओः तेःकासु सीरीयाइ हाकिमदी कुरेनीयस एःके।

३ क्याःल्बुइ हुकुमराःरा थाम्जेर मीःक्या राःङ राःङगीइ केक्योक युःल शहरला मीःन प्रुःजेला काःल्सी।

४ ओः तेःकासु योसेफदी गालीलगीइ नासरत लाःकेन शहरला तेःकुके। तर खुङ मीःन प्रुःजेलादी क्याःल्बु दाऊद केक्योक यहुदियाइ शहर बेथलेहेमला काःल्सी चीलेलाःना योसेफदी दाऊदकीइ छार्क्युफुर्क्यु एःके।

५ योसेफ रा मरीयमगीइदी याःर्का क्याःप्केन ताम टीसीःङ्दी एःके ओःखो सोङ्‍गारा योसेफकीइ मरीयमलाङ ङीमुरा खेर्सी। ओः तेःकासु मरीयमदी जुबु ङीःपाक काःल्दी एःके।

६ खुङक्या बेथलेहेमला एःकासुनारा मरीयमला पीःजा केगेन नाःजा क्याःप्सी।

७ ओःले खुङगीइ छेस्यो पुः केसी ओःले ओः पीःजाला केःलाइ तुम्दी बस्तुइ साःगेन नेकीला ज्यासी चीलेलाःना ओःला खुङक्याला तेःचेला लोजक्याला ठाउँ माःज्योर।

स्वर्गदुतक्या ओःले लुःक कोःरालुक्या

८ बेथलेहेम शहरकीइ थामालारा थाङला कोःरालुक्याइ कुःङ्‍मु लुःक रुःङ्दी तेःती एःके।

९ कोन्ज्योइ स्वर्गदुत चीग कोःरालुक्याइ तोःङ्ला थोङ्सी ओःले कोन्ज्योइ साङ्बु खुङक्याइ छ्‍योसीःराछ्‍योले थोङ्सी। दीखो थोङ्दी लुःक कोःरालुक्या जीबाइ माःङ्बुरा दार्सी।

१० तर स्वर्गदुतकीइ खुङक्याला लाःसी, “माःजी, चीलेलाःना ङाः थाम्जेर मीःक्याला माःङ्बुरा खाम्साङगीइ याःबु लेःङ्‍गो ख्योङ्दी ख्याक्याइ तोःङ्ला ओःङ्दी एः।

११ कोःदो, दाऊद केक्योक शहरला तीःरीङ थार्च्युगेन्दी केदी एः, खुङरा ख्रीष्ट प्रभु इःङे।

१२ ख्याक्याइ ओः पीःजाला केःलाइ तुम्दी बस्तुइ साःगेन नेकीला ङ्‍याल्दी ज्याक्योक फ्रेकेन एः ओःले दीखोलाःम्‍लेरा ख्याक्याइ खुङला ङोःसेगेन एः।”

१३ ओः तेःकासुरा माःङ्बुरा राःङ्सा स्वर्गदुतक्याङ थोङ्सी ओःले कोन्ज्योला प्रशंसा पेःदेरा लु लेःङ्दी लाःसी,

१४ “थाम्जेरलेङ थोला नाःम्खालीङला तेःकेन कोन्ज्योइदी

जयजयकार एःच्युक,

ओःले जाम्बुलीङला काँःदी मीःक्याइङीमु खुङ केःदाङ एःपा, खुङक्याला खाम्साङ्बु ज्योर्च्युक।”

१५ कोन्ज्योइ स्वर्गदुतक्या नाःम्खालीङछ्‍योले लोःमीःजीक कोःरालुक्याइ चीगकीइ राःङ्साला लाःसी, “ताः, उः बेथलेहेमला डोगा ओःले कोन्ज्योइ लाःक्योक च्योःङ्‍रा ताम काःल्दी तागा।”

१६ खुङक्या गेबु पेःदी बेथलेहेमला काःल्सी। ओःला खुङक्याइ मरीयम, योसेफ ओःले बस्तुइ साःगेन नेकीला ङ्‍याल्ज्याक्योक पीःजाला थोङ्सी।

१७ ओःले कोःरालुक्याइ पीःजाला थोङ्दी पीःजाइ बारेला स्वर्गदुतकीइ लाःक्योक थाम्जेर ताम थाम्जेरला लाःतेर्सी।

१८ कोःरालुक्याइ लाःक्योक दीखो ताम कोःगेनक्या थाम्जेर याःमाछाक काःल्सी।

१९ तर मरीयमगीइदी दीखो थाम्जेर ताम याःबुले ठीवा चेती राःङ्‍गीइ सेम नाःङ्लारा ज्यासी।

२० ओःले ओः कोःरालुक्याइ स्वर्गदुतकीइ लाःक्योक च्योःङ्‍रा थाम्जेर ताम कोःजे ओःले थोङ्जे ज्योर्काराङ कोन्ज्योला महिमा ओःले प्रशंसा पेःदेरा लोःदी काःल्सी।

पीःजाइ मीःन येशु ज्याक्योक

२१ ङीःमा केःइ ङीःमु पीःजाला खतना पेःसी ओःले खुङगीइ मीःन येशु ज्यासी, ओःखो मीःनदी खुङगीइ आमा जुबु ङीःपाक डोजे तोःङ्लारा स्वर्गदुतकीइ ज्यो लाःती लाःक्योक एःके।

येशुला कोःम्साला क्याप च्योल्क्योक

२२ मोशाइ तेर्क्योक ठीमच्योःङ्‍रा मरीयम चाङेन† ङीःमा काःल्सी ओःले योसेफ रा मरीयम ङीक्‍कारकीइ पीःजाला यरूशलेमगीइ कोन्ज्योइ मन्दिरला कोन्ज्योला क्याप च्योल्जेला ख्योङ्सी

२३ चीलेलाःना कोन्ज्योइ ठीमला प्रुक्योक एः, “थाम्जेरकीइ छेस्यो पुः कोन्ज्योला क्याप च्योल्‍रा कोःउएः।”

२४ ओःन्डुलेरा कोन्ज्योइ ठीमगीइ लाःक्योक च्योःङ्‍रा छ्‍याप चीग तुःङ्‍कुःकुर की पुःर्कालीङगीइ ङीथाल पीःप्रु एः तेर्र्कोःउके।

२५ ओः तेःकासु सीमीयोन लाःकेन मीः येरुसालेमला तेःकुके। खुङ याःबु मीः एःके। ओःले खुङगीइ कोन्ज्योला च्याःम्बु पेःउके। खुङ इस्राएलीक्याला सेन्च्युगेन्दी मीःइ लाःम तादी तेःकुके ओःले चाङ्‍मा ला खुङङीमु एःके।

२६ “कोन्ज्योइ ताङेन्दी थार्च्युगेन ख्रीष्टला माःथोङ्बाइ ख्या मीसीए” लाःती चाङ्‍मा लाइ खुङला तोःङ मीःजीकरा तेङ्दी एःके।

२७ खुङ चाङ्‍मा लाइ पेःदी कोन्ज्योइ मन्दिरला काःल्सी। योसेफ ओःले मरीयमगीइ कोन्ज्योइ ठीमला प्रुःक्योक च्योःङ्‍राले येशुला कोन्ज्योला क्याप च्योल्जेला कोन्ज्योइ मन्दिरला ख्योङ्सी।

२८ ओः तेःकासु सीमीयोनगीइ पीःजाला खुङगीइ पाःङ्ज्याला खुर्सी ओःले कोन्ज्योला प्रशंसा पेःदेरा लाःसी,

२९ “हे प्रभु, ख्याइ राःङ्‍गीइ ताःम्ज्या पेःक्योक च्योःङ्‍रा,

ताः राःङ्‍गीइ लाबुला खाम्साङ्बुले सीजे तेर।

३० चीलेलाःना ख्याइ ताङ्क्योक थार्च्युगेन्दीला ङाःइ थोङ्जे ज्योर्सी।

३१ ख्याइ खुङला थाम्जेर मीःक्याइ थोङ्ज्युक लाःती ताङ्क्योक इःङे,

३२ खुङरा यहुदीक्याभन्दा राःङ्सा क्युःपाइ मीःक्याला

ख्याइ लाःम तेङेन्दी ज्योति इःङे।

ओःले ख्याइ इस्राएलीक्याइ महिमा पेःच्युगेन्दी खुङरा इःङे।”

३३ पीःजाइ बारेला सीमीयोनगीइ लाःक्योक ताम कोःदी खुङगीइ आबा रा आमा याःमाछाक काःल्सी।

३४ सीमीयोनगीइ खुङक्याला मोलाम तेर्ती पीःजाइ आमा मरीयमला लाःसी, “कोःदो, दी पीःजा इस्राएलला माःङ्बुरा मीःक्याइदी उद्धार ओःले सीःङ्दाककीइ नीम्ती कोन्ज्योइ दाम्क्योक इःङे। कोन्ज्योइ खुङला चुःन्डुलगीइ नीम्ती ताङ्दी एः तर माःङ्बुरा मीःक्याइ खुङगीइदी विरोध पेःगेन एः।

३५ ओःले माःङ्बुरा मीःक्याइ सेमला ठीवा चेक्योक तामक्या थोङेन एः। ओःले ख्याइ सेम लाःना नोम्बो टीःइ सुर्क्योक च्योःङ्‍रा तुःक्पुइ काःङेन्दी एः।”

३६ कोःम्साला हान्‍ना लाःकेन मेःन्दा चीग कोन्ज्योइ लेःङ्‍गो तेर्केन्दी पेःन्पीःजा एःके। खुङ आसेर फोलाइ फानुएलगीइ पोःमो एःके। याःर्का क्याःप्क्योकीइ लोः तीःनलारा खुङ मोःराङ्‍मु काःल्दी एःके।

३७ ओः तेःकासु खुङ लोः खालसीः रा सीःजे काःल्दी एःके। खुङगीइ नाःमाङ कोन्ज्योइ मन्दिर मेःपोर्कुके, खुङ माःङ्बु च्योःङ्‍रा खा चाङ्‍मा तेःती कुःङ्‍मु ङीःमाला कोन्ज्योला प्रार्थना पेःदेरा पीमु चुदी फ्या छाल्दी तेःकुके।

३८ ओः तेःकासु खुङगीइयाङ मरीयम रा योसेफकीइ सुःरला ओःङ्दी कोन्ज्योला थुजीछे लाःसी ओःले यरूशलेमला ताःम्साङ जोजेला कोन्ज्योइ लाःम तागेन थाम्जेर मीःक्याला येशुइ बारेला लाःसी।

३९ कोन्ज्योइदी ठीमगीइ लाःक्योक च्योःङ्‍रा पेःकोन्दी चे थाम्जेर लेःगा पेःसीःङ्दी योसेफ रा मरीयमगीइ पीःजा येशुला खेर्ती राःङगीइ गालीलगीइ नासरत लाःकेन शहर लोःसी

४० पीःजा येशु ल्हे ओःले नावाइ काङ्दी छ्‍योम्बो काःल्देरा काःल्सी ओःले कोन्ज्योइ मोलामदी खुङखाला एःके।

पीःजा येशु कोःम्साला

४१ लोःरी टाःङ्‍मा येशुइ आबा आमा यरूशलेमला निस्तार मेःलीङला डोगेन पेःउके।

४२ तेन्दुरी च्योःङ्‍रा येशु लोः चीङ्‍ङी लेप्कासुना खुङक्याइ येशुला ङीमुरा मेःलीङला खेर्ती काःल्सी।

४३ मेःलीङगीइ ङीःमा सीःङमीःजीक खुङक्या खीमछ्‍योले लोःसी तर येशुदी यरूसलेमलारा तेःसी। दीखो तामदी खुङ्‍गीइ आमा आबाइ छोर्रा माःछोर।

४४ येशु राःङ्सा रोःक्याङीमुङीमुरा एःस्य्वाँ लाःती ठीवा साल्दी खुङ्क्या ङीःमा काःङगीइ लाःम काःल्सी। कुःङ्से काःल्मीःजीक खुङक्याइ ङेनपेन रा रोःक्याइ कील्‍ला खुङला छोल्गाला स्युःसी।

४५ खुङला काःलाङ माःफ्रेमीःजीक खुङ्क्या येशुला छोल्जेला फीर्च्या यरूसलेमछ्‍योले लोःसी।

४६ येशुइ आबा आमाइ छोल्सुना छोल्सुना ङीःमा सुम तीङ्ला खुङला कोन्ज्योइ मन्दिरला धर्मगुरुक्याङीमु तेःती खुङ्क्याइदी ताम कोःदेरा ताम टीःदी तेःक्योक फ्रेसी।

४७ येशुइ नावा रा खुङगीइ लेःन लोक्योक थोङ्दी थाम्जेर मीःक्या याःमाछाक काःल्सी।

४८ ओःन्डुले येशुला ओःला थोङ्सुना खुङगीइ आबा आमा याःमाछाक काःल्सी, ओःले खुङ्‍गीइ आमाइ लाःसी, “पुः, ख्याइ ङीःक्याला दीखो ची पेःक्योक? तादो ख्याइ आबा रा ङाः तुःङाल पेःदेरा ख्याला छोल्देरा एःके!”

४९ “ख्याक्याइ ङाःला चीले छोल्क्योक? ङाः राःङगीइ आबाइ खीमला† ओःङ्‍कोःउए लाःकेन ताम टेःम्बा म्याःके?” लाःती येशुइ लेःन लोसी।

५० तर खुङगीइ लाःक्योक तामगीइ लेःन मरीयम रा योसेफकीइ सेमाःखु।

५१ ओः तीङ्ला येशु आबा आमाङीमु नासरतला लोःसी ओःले खुङक्याइ लाःक्योक ताम ङीःन्दी तेःसी। खुङगीइ आमा मरीयमगीइदी दी थाम्जेर तामक्या टेःम्बा माःचेबाइ राःङगीइ सेमलारा ज्यासी।

५२ ओःले येशुदी कोन्ज्यो ओःले मीः ङीक्‍कारकीइदी मोलाम ज्योर्ती जुबु ओःले नावाला छार्तेरा काःल्सी।

† 

२:१ दी मीःन प्रुःगेन हुकुमदी थाम्जेर मीःक्याइ रोमी क्याःल्बुला च्याल्गो च्याल्ज्युक लाःती तेर्ती एःके।

† 

२:२२ चाङेन मोशाइ तेर्क्योक ठीमच्योःङ्‍रा पीःजा केमीःजीःक ङीःमा खालङीइ ङीःमु पीःजाइ आमा चाङ्जेला चीङ चीज कोःम्साला क्याप च्योल्कोःउके।

† 

२:४९ आबाइ खीम आबाइ खीम लाःक्योकदी कोन्ज्योइदी खीम इःङे। दीला कोन्ज्योइदी खीम लाःती कोःम्साला लाःक्योक इःङे।

बप्‍तिस्मा तेर्केन्दी यूहन्‍नाइ प्रचार

(मत्ती ३:१-१२; मर्कूस १:१-८; यूहन्‍ना १:१९-२८)

३

१ रोमीइ छ्‍योम्बो क्याःल्बु तीबेरीआसकीइ राज्य पेःक्योक लोः चेङा काःल्दी एःके। ओः तेःकासु पन्तीयस पीलातस यहुदिया क्षेत्रइ छ्‍योम्बो हाकिम एःके। ओः तेःकासु हेरोदकीइ गालील क्षेत्रला राज्य पेःउके ओःले खुङगीइ नोः फिलिपकीइ इतुरीया ओःले त्राखोनीतीस क्षेत्रला राज्य पेःउके। ओःले अबीलेन क्षेत्रला लुसानीयास लाःकेन मीःइ राज्य पेःउके।

२ ओःले चोइ पुजाहारीक्यादी हन्‍नास रा कैयाफा एःके। ओःजेरा बेला उजाड ठाउँला तेःकेन्दी जकरीयाइ पुः यूहन्‍नाला कोन्ज्योलाःम्‍ले लेःङ्‍गो ओःङ्सी।

३ यूहन्‍नाइ यर्दन चाङ्बुइ छुरफारकीइदी थाम्जेर क्षेत्रछ्‍योले काःल्दी मीःक्याला एःन्डुले प्रचार पेःगाला स्युःसी, “थाम्जेरकीइ स्याबा पेःदी लाःयो पोःर्तो ओःले बप्‍तिस्मा लेःङ्दो ओःले कोन्ज्योइ ख्याक्याइ पेःक्योक लाःयो क्षमा पेःगेन एः।”

४ एःन्डुले कोन्ज्योइ लेःङ्‍गो तेर्केन्दी यसैयाइ पेज्याला दी तामक्या प्रुःदी एः,

“कोःदो, उजाड ठाउँला मेःराङ चीगकीइ छ्‍योम्बो के तेङ्दी एःन्डु लाःतेरा एः,

‘प्रभु ओःङेन लाःम तयार जोदो,

खुङ डोगेन लाःमक्या थेका जोदो।

५ थाम्जेर ओःप साक्या काङ्‍कोःउए,

काःङ्दोकक्या ओःले प्य्राःक्या थाङ जोकोःउए, इक्‍र्योक लाःम थेका ओःले काःबु लाःम तेःमु जोकोःउए

६ ओःले थाम्जेर मीःक्याइ कोन्ज्योइ ताङ्क्योक मुक्‍ती थोङेन्दी एः।’”

७ माःङ्बुरा मीःक्या यूहन्‍नासाःला बप्‍तिस्मा लेःङ्‍गाला ओःङ्सी। तर यूहन्‍नाइ खुङक्याला लाःसी, “ए विषालु प्रुःलगीइ छार्क्युक्या! ‘कोन्ज्योइ पेःगेन न्यायलाःम्‍ले उःक्या स्योर्खुडो’ लाःती ख्याक्याला सुइ लोप्‍पा?

८ ख्याक्याइ तेःन्दामरा स्याबा पेःदी लाःयो पोःक्‍र्योक इःङे लाःना ओः च्योःङ्‍रारा पेःदो। ओःले ‘उःक्या अब्राहामगीइ छार्क्युफुर्क्यु इःङे’ लाःतीमाराङ ख्याक्या लाःयोलाःम्‍ले स्योर्खुए लाःती टेःम्बा मासाल। ङाः ख्याक्याला लाःके, कोन्ज्योइ अब्रहामला छार्क्यु फुर्क्युक्यादी दी तोःक्यालाःम्‍लेङ केच्युखुए।

९ तोःङ्बोइ डाकला तारी फोजे छोल्सीःङ्दी एः। याःबु ब्रुम्दो मेःकोङेन्दी थाम्जेर तोःङ्बोक्याला तुप्‍ती मेःला क्युर्केन्दी एः।”

१० मीःक्याइ यूहन्‍नाला टीःसी, “ओःन्डु एःना उःक्याइ ची पेःकोःन्दी ले?”

११ यूहन्‍नाइ खुङक्याला लेःन लोदी लाःसी, “ङीथाल केःला एःकेन्दीइ केःला म्याःकेन्दीला चीग तेर्च्युक। ओःन्डुलेरा साःगेन स्याः एःकेन्दीइ म्याःकेन्दीला तेर्च्युक।”

१२ च्याल्गो तुःगेन मीःक्याङ बप्‍तिस्मा लेःङ्जेला ओःङ्सी ओःले यूहन्‍नाला टीःसी, “गुरुज्यु, ङीःक्याइदी ची पेःकोःन्दी ले?”

१३ खुङक्याला यूहन्‍नाइ लाःसी, “सरकारकीइ लाःक्योक भन्दा लाःक्पु च्याल्गो मालाङ।”

१४ थेक्याइयाङ टीःसी, “ङीःक्याइ ची पेकोःउबा?” यूहन्‍नाइ खुङक्याला लाःसी, “ग्याक पेःदी ओःले स्योप क्युःर्ती माःताक्पा च्याःङ्दी सुङङीमु डेबा माःलेःङ। ख्याक्याइ ज्योःक्‍र्योक लाइ डेबालारा सेम ज्यो।”

१५ मीःक्या थार्च्युगेन ख्रीष्टला ज्योर्केन सेमला एःके ओःले खुङक्याइ “यूहन्‍नारा ख्रीष्ट इःङे ना?” लाःती ठीवा साल्देरा एःके।

१६ ओःले यूहन्‍नाइ थाम्जेरला लाःसी, “ङाः ख्याक्याला छ्‍युइ बप्‍तिस्मा तेर्के। तर ङाःलेङ छ्‍योम्बो मेःराङ चीग ओःङ्देरा एः। ङाः नी खुङगीइ लेःखाम पीचेलाङ रीःक्पु म्याः। खुङगीइ ख्याक्याला चाङ्‍मा ला रा मेःइ बप्‍तिस्मा तेर्कुएः।

१७ तादो, खुङगीइ डु टाप्चेला लोमा लाःक्पाला लेङ्सीःङ्दी एः। टाप्‍तीसीःङ्दी डुदी योःङला ज्यागेन एः, तर पोलादी नाःमाङ मीसीगेन मेःला सातेर्केन एः।”

१८ एःन्डुबा राःङ्सा माःङ्बुरा अर्तीक्या तेर्तेरा यूहन्‍नाइ मीःक्याला याःबु लेःङ्‍गो लाःतेर्सी।

१९ क्याःल्बु हेरोदकीइ राःङ्‍गीइ नोःइ पेःमे हेरोदीयासला ज्याक्योक सोङ्‍गारा यूहन्‍नाइ खुङला हाप्स्याल तेङ्सी ओःले खुङगीइदी राःङ्सा माःङ्बुरा लाःयोक्याङ तेङ्तेर्सी।

२० ओःखो सोङ्‍गारा हेरोदकीइ यूहन्‍नाला चेङाङला काक्योक सोङ्‍गारा खुङगीइ छ्‍योम्बो माःरीःक्पा लेःगा पेःसी।

येशुइ बप्‍तिस्मा लेःङ्क्योक

(मत्ती ३:१३-१७; मर्कूस १:९-११; यूहन्‍ना १:३२-३४)

२१ थाम्जेर मीःक्याइ बप्‍तिस्मा लेःङ्देरा पेःगासुना येशुइयाङ बप्‍तिस्मा लेःङ्सी ओःले खुङगीइ कोन्ज्योला रेःम्दी तेःकासुना नाःम्खालीङ फ्यासी।

२२ ओःले चाङ्‍मा ला तुःङ्‍कुःकुरकीइ छेन्दाला माःर्ला ओःङ्दी येशुखाला तेःसी, ओःले नाःम्खालीङले एःन्डुबा के ओःङ्सी, “ख्या ङाःइदी च्याःम्बु पुः इःङे, ख्याङीमु ङाः माःङ्बुरा केःदाङ काल्दी एः।”

येशु ख्रीष्टकीइ फामाक्या

(मत्ती १:१-१७)

२३ येशुइ कोन्ज्योइ लेःगा छुसुना खुङ लोः खालचीग रा च्युइदी काःल्दी एःके। मीःक्याइ योसेफलारा खुङगीइ आबा लाःती टेःम्बासाल्गुके। योसेफकीइ आबादी एली एःके,

२४ एलीइ आबा मत्तात, मत्तातकीइ आबा लेबी, लेबीइ आबा मल्की, मल्कीइ आबा यान्‍ना, यान्‍नाइ आबा योसेफ,

२५ एःन्डुलेरा योसेफकीइ आबा मत्ताथीयास, मत्ताथीयासकीइ आबा आमोस, आमोसकीइ आबा नहुम, नहुमगीइ आबा इसली, इसलीइ आबा नग्‍गै,

२६ नग्‍गैइदी आबा माथ, माथकीइ आबा मत्ताथीयास, मत्ताथीयासकीइ आबा सेमैन, सेमैनगीइ आबा योसेख ओःले योसेखकीइ आबा योदा,

२७ योदाइ आबा योआनन, योआननगीइ आबा रेसा, रेसाइ आबा यरुबाबेल, यरुबाबेलगीइ आबा सालतीएल, सालतीएलगीइ आबा नेरी,

२८ नेरीइ आबा मल्की, मल्कीइ आबा अद्‍दी, अद्‍दीइ आबा कोसाम, कोसामगीइ आबा एलमादम, एलमादमगीइ आबा एर्,

२९ एर्कीइ आबा यहसु, यहसुइ आबा एलीएजर, एलीएजरकीइ आबा योरीम, योरीमगीइ आबा मत्तात, मत्तातकीइ आबा लेबी,

३० लेबीइ आबा सीमीयोन, सीमीयोनगीइ आबा यहुदा, यहुदाइ आबा योसेफ, योसेफकीइ आबा योनान, योनानगीइ आबा एल्याकीम,

३१ एल्याकीमगीइ आबा मलेआ, मलेआइ आबा मीन्‍ना, मीन्‍नाइ आबा मत्ताथा, मत्ताथाइ आबा नातान, नातानगीइ आबा दाऊद,

३२ दाऊदकीइ आबा यीसै, यीसैगीइ आबा ओबेद, ओबेदकीइ आबा बोअज, बोअजकीइ आबा सल्मोन, सल्मोनगीइ आबा नहसोन,

३३ नहसोनगीइ आबा अम्मीनादाब, अम्मीनादाबकीइ आबा आदमीन, आदमीनगीइ आबा आराम, आरामगीइ आबा हेस्रोन, हेस्रोनगीइ आबा फारेस, फारेसकीइ आबा यहुदा,

३४ यहुदाइ आबा याकूब, याकूबकीइ आबा इसहाक, इसहाककीइ आबा अब्राहाम, अब्राहामगीइ आबा तेरह, तेरहइ आबा नाहोर,

३५ नाहोरकीइ आबा सरूग, सरूगगीइ आबा रऊ, रऊगीइ आबा पेलेक, पेलेककीइ आबा एबेर, एबेरकीइ आबा सेलह,

३६ सेलहइ आबा केनान, केनानगीइ आबा अर्पक्षद, अर्पक्षदकीइ आबा सेम, सेमगीइ आबा नोआ, नोआइ आबा लेमेख,

३७ लेमेखकीइ आबा मतूसेलह, मतूसेलहगीइ आबा हनोक, हनोककीइ आबा येरेद, येरेदकीइ आबा महलालेल, महलालेलगीइ आबा केनान,

३८ केनानगीइ आबा एनोस, एनोसकीइ आबा सेत, सेतकीइ आबा आदम एःके ओःले आदमगीइ आबा कोन्ज्यो एःके।

शैतानगीइ येशुला लाःयोला फसाइतीजे छोल्क्योक

(मत्ती ४:१-११; मर्कूस १:१२-१३)

४

१ येशु चाङ्‍मा लाइ काःङ्दी यर्दन चाङ्बुलाःम्‍ले लोःदी ओःङ्सी। चाङ्‍मा लाइ खुङ्ला उजाड ठाउँला खेर्ती काःल्सी।

२ ओःला शैतानगीइ येशुला ङीःमा खालङीथुप परीक्षाला पर्तीदी लाःयोला फसाइतीजे छोल्सी। ओः ङीःमा खालङीथुप येशुइ च्याङ साःदीम्याःके। ओः सोङ्‍गारा खुङला माःङ्बुरा तोःपा तोदी एःके।

३ ओःले शैतानगीइ येशुला लाःसी, “ख्या कोन्ज्योइ पुः इःङे लाःना दीखो तोःला खुरा काःल्ज्युक लाःती लोःप ओःले खुरा ओःङेन्दी एः।”

४ येशुइ एःन्डुले लेःन लोदी लाःसी, “कोन्ज्योइ पेज्याला एःन्डुबा प्रुःदी एः, ‘मीः साःगेन स्याःइ चीग्रा मेसेन एः।’”

५ ओः तीङ्ला शैतानगीइ येशुला थोम्बो काःङला खेर्ती इःक्पु चीगलारा जाम्बुलीङगीइ थाम्जेर क्याःल्खापक्या तेङ्देरा खुङला लाःसी,

६ “ङाः ख्याला दी थाम्जेर क्याःल्खापकीइदी ओःले दी थाम्जेर नोःर क्युःक्याइदी क्याःल्बु जोखुँ चीलेलाःना दी थाम्जेर ङाःइ लाःक्पाला एः ओःले ङाःला सेम थेक्योक सुलाङ ङाः तेर्खुँ।

७ ख्याइ ङाःला पीमु चुदी फ्या छाल्सीलाःना ङाः दी थाम्जेर ख्याला तेर्के।”

८ येशुइ खुङ्ला लेःन लोदी लाःसी, “कोन्ज्योइ पेज्याला एःन्डुबा प्रुःदी एः, ‘ख्याइ प्रभु, राःङगीइ कोन्ज्योला चीग्रा पीमु चुदी फ्या छाल्दो ओःले खुङ्‍गीइदी चीग्रा सेवा पेःदो।’”

९ ओःले शैतानगीइ येशुला यरूसलेमला खेर्सी ओःले कोन्ज्योइ मन्दिरकीइ च्योदोकला क्याल्दी लाःसी, “तेःन्दामरा ख्या कोन्ज्योइ पुः इःङेलाना ताः ख्या दीखाले मुःला फीर्तो,

१० चीलेलाःना कोन्ज्योइ पेज्याला एःन्डुले प्रुःदी एः,

‘ख्याला रुःङ्जेला कोन्ज्योइ स्वर्गदुतक्याला ताङ्तेर्केन्दी एः

११ ओःले ख्याइ काङ्बा तोःला माःफोज्युक लाःती

खुङक्याइ ख्याला लाःक्पा लाःक्पालारा सेःकेन्दी एः।’”

१२ येशुइ लेःन लोदी लाःसी, “कोन्ज्योइ छेइ ठीमला एःन्डुबाङ लाःती एः, ‘ख्याइ परमप्रभु राःङगीइ कोन्ज्योला परीक्षा माःलेङ।’”

१३ शैतानगीइ येशुला थाम्जेर परीक्षा लेःङ्मीःजीक फीर्च्या राःङ्सा मौका माःज्योरथुपकीइ लागी पोःर्ती काःल्सी।

येशुइ गालीलला कोन्ज्योइ लेःगा पेःगाला स्युःक्योक

(मत्ती ४:१२-१७; मर्कूस १:१४-१५)

१४ चाङ्‍मा लाइ ल्हे ज्योर्ती येशु गालीलला लोःसी ओःले येशुइ लेःङ्‍गो छुर फारकी ठाउँक्याला टाःम्सी।

१५ खुङगीइ ओःलाइ यहुदीक्याइ जोम्साखीमक्याला लोप्काला स्युःसी ओःले थाम्जेरकीइ खुङला प्रशंसा पेःसी।

नासरतकीइ मीःक्याइ येशुला सेमल्हुक मालुक्योक

(मत्ती १३:५३-५८; मर्कूस ६:१-६)

१६ येशु राःङ छाक्‍र्योक शहर नासरतला ओःङ्सी। तेन्दुराःरा खुङ यहुदीक्याइ ङाःल सोगेन ङीःमाला यहुदीक्याइ जोम्साखीमला काःल्सी ओःले कोन्ज्योइ पेज्या टोःजेला लाःङ्सी।

१७ खुङला कोन्ज्योइ लेःङ्‍गो तेर्केन्दी यसैयाइ प्रुःक्योक पेज्या टोःजेला तेर्सी ओःले ओःखो पेज्या फ्यादी खुङगीइ एःन्डुबा प्रुःक्योक ठाउँ ज्योर्ती टोःसी,

१८ “कोन्ज्योइ राःङगीइ ला ङाःखाला ज्यादी एः,

चीलेलाःना प्राङ्नाक्याला याःबु लेःङ्‍गो कोःच्युजेला खुङ्‍गीइ ङाःला अभीसेक पेःदी ताङ्क्योक इःङे।

काक्योकक्याला ताःम्साङगीइ लेःङ्‍गो तेर्चेला, स्याःर्नाकक्याला थोङेन्दी जोजेला,

नेम्क्योकक्याला ताःम्साङ जोजेला

१९ ओःले मीःक्याला थार्च्युगेन ङीःमा ओःङ्दी एः लाःचेला

कोन्ज्योइ ङाःलारा दाम्क्योक इःङे।”

२० ओः तीङ्ला येशुइ पेज्या लोतेर्सी ओःले तेःसी। यहुदीक्याइ जोम्साखीमला एःक्योक थाम्जेर मीःक्याइ खुङला तातेःती एःके

२१ ओःले येशुइ खुङक्याला लाःसी, “पेज्याइ दी ताम तीःरीङ ख्याक्याइ कोःसुना कोःसुनारा काःल्सीःङ्दी ए।”

२२ थाम्जेर मीःक्याइ खुङगीइदी प्रशंसा पेःसी। खुङगीइ लाःक्योक याःबु तामक्या कोःदी खुङक्या याःमाछाक काःल्दी एःन्डुबा लाःसी, “दीखो योसेफकीइ पुः मीःङे रा?”

२३ ओःले खुङक्याला येशुइ लाःसी, “तेःन्दामरा ताः ख्याक्याइ ङाःला दीखो उखान लाःकुएः, ‘ए मेन्ज्यु पेःगेन्दी! ख्या राःङलारा टाःच्युदो।’ ख्याक्याइ ङाःला ‘कफर्नहुमला पेःक्योक च्योःङ्‍रारा राःङगीइ युःललाङ याःमाछाककीइ लेःगा पेःदो।’ लाःकेन एः।”

२४ खुङगीइ लाःसी, “तेःन्दामरा ङाः ख्याक्याला लाःके, काःखोङ कोन्ज्योइ लेःङ्‍गो तेर्केन्दी मीःला राःङगीइ युःल शहरकीइ मीःक्याइ स्वीकार मेःबेएः।

२५ राःङ्सा ताम चीगकाङ ङाः ख्याकाला लाःके, कोन्ज्योइ लेःङ्‍गो तेर्केन्दी एलीयाइ समयला लोः सुम रा फे नाम माःक्याप्‍पाइ छ्‍योम्बो मुःगी क्याःप्‍ती एःके। ओः तेःकासु इस्राएलला माःङ्बुरा मोःराङ्‍मुक्या एःके।

२६ कोन्ज्योइ एलीयाला ओः काःखोङ मोःराङ्‍मुसाःला माताङ तर सीदोनगीइ सुःरला एःक्योक सारपात† शहरला मेःन्दा चीग मोःराङ्‍मु साःला चीग्रा ताङ्सी।

२७ ओःन्डुलेरा एलीसा कोन्ज्योइ लेःङ्‍गो तेर्केन्दी एःकासुना इस्राएलला माःङ्बुरा जे नाःजा थेङ्क्योक मीःक्या एःके। तर खुङक्या नाःङ्लाङ सीरीया देसकीइ नामान लाःकेन मीःबाहेक राःङ्सा सुङ माःटा।”

२८ दी ताम कोःदी यहुदीक्याइ जोम्साखीमगीइ थाम्जेर मीःक्या माःङ्बुरा सीःताङगीइ मार्थुम थुल्सी।

२९ खुङक्या लाःङ्सी ओःले येशुला टीःतेरा शहरलाःम्‍ले फीला तेङ्सी। खुङक्याइ दीखो शहर काःङला जोदी एःके ओःले खुङक्याइ येशुला प्य्राःइ च्योदोकलाःम्‍ले माःर्ला क्युर्केन सेम पेःसी।

३० तर येशु मीःक्याइ पोर्चोमगीइ कील्‍ले काःल्दी राःङगीइ लाःम स्युःसी।

हेन्डी क्याःप्क्योक मीः टाःक्योक

(मर्कूस १:२१-२८)

३१ ओः तीङ्ला येशु गालील क्षेत्रइ कफर्नहुम लाःकेन युःलला ओःङ्सी। ओःला खुङगीइ यहुदीक्याइ ङाःल सोगेन ङीःमाला मीःक्याला लोप्सी।

३२ येशुइ लोप्क्योक कोःदी ओःला एःक्योक मीःक्या याःमाछाक काःल्सी चीलेलाःना खुङगीइ आङ्ज्या पेःदी लोप्कुके।

३३ जोम्साखीमला मेःराङ चीग हेन्डी क्याःप्क्योक मीः एःके। ओः मीःइ छ्‍योम्बो केइ चीरे तेङ्दी लाःसी,

३४ “हे नासरतकीइ येशु, ख्याइ ङीःला ची पेःजे चाल्क्योक? ची ख्या ङीःक्याला सीःङ्च्युजेला ओःङ्क्योक इःङे? ख्या सु इःङे लाःती ङाः ङोःसेउए। ख्या कोन्ज्योइ ताङ्क्योक चाङ्‍मा मीः इःङे।”

३५ दीखो कोःदी येशुइ ओः हेन्डीला हाप्स्याल तेङ्दी लाःसी, “खाजुम तेः ओःले दीखो मीःलाःम्‍ले थेङ्दी सुङ!” ओः हेन्डीइ ओः मीःला थाम्जेरकीइ तोःङ्ला रील्दी थेङ्दी काःल्सी, तर ओः मीःला च्याङ ङेःन माःकाल।

३६ थाम्जेर मीःक्या याःमाछाक काःल्दी ताम लाःकाला स्युःसी, “दीखो मीःइ तामला काःन्डुबा आङ्ज्या एःकेन दुबा। खुङगीइ हाप्स्याल तेङ्‍मीःजीक हेन्डीक्याङ थेङ्दी छ्‍योङेन दुबा!”

३७ ओःले कफर्नहुम युःलगीइ छ्‍योसीः छ्‍योलेरा येशुइ लेःङ्‍गो टाःम्सी।

येशुइ माःङ्बुरा मीःक्याला टाःच्युक्योक

(मत्ती ८:१४-१७; मर्कूस १:२९-३४)

३८ यहुदीक्याइ जोम्साखीमले थेङ्दी येशु सीमोनगीइ खीमला काःल्सी। ओः तेःकासु सीमोनगीइ क्युःमु छावा केदी नेःपा काःल्दी एःके। खीमगीइ मीःक्याइ “खुङला टाःच्युतेर” लाःती येशुला वासी पेःसी।

३९ येशुइ खुङगीइ सुःरलारा काःल्दी छावाला हाप्स्याल तेङ्सी ओःले छावाइ खुङला पोःर्तीयाल्तीसी। ओःले खुङ लाःङ्दी येशु ओःले खुङगीइ लोबेनक्याला साःप्च्या जोगाला स्युःसी।

४० ङीःमा डुप्मीःजीक मीःक्याइ माःङ्बुरा खाले नेःपाक्या येशुसाःला ख्योङ्सी।† येशुइ खुङक्याखाला लाःक्पा ज्यादी थाम्जेरला टाःच्युसी।

४१ माःङ्बुरा मीःलाःम्‍ले हेन्डीक्या थेङ्देरा चीरे तेङ्दी लाःसी, “ख्या कोन्ज्योइ पुः इःङे।” तर येशुइ ओः हेन्डीक्याला तीबीचीगकाङ तामरा लाःमाच्यु चीलेलाःना खुङ थार्च्युगेन ख्रीष्ट इःङे लाःती खुङक्याइ ङोःसेउके।

येशुइ याःबु लेःङ्‍गो टाःम्देरा काःल्सी

(मर्कूस १:३५-३९)

४२ नाःम लाःङ्मीःजीक येशु सुङ मीःक्या म्याःक्योक ठाउँला काःल्सी। मीःक्याइ खुङला छोल्गाला स्युःसी। येशुला फ्रेमीःजीक खुङक्याइ “ङीःला पोःर्ती माःकाल” लाःती काजे छोल्सी।

४३ तर येशुइ खुङक्याला लाःसी, “ङाःइ कोन्ज्योइ क्याःल्खापकीइ याःबु लेःङ्‍गो राःङ्सा ठाउँक्यालाङ कोच्युकोःउए, चीलेलाःना कोन्ज्योइ ङाःला दीखो लेःगा पेःजेला ताङ्क्योक इःङे।”

४४ एःन्डुले खुङगीइ यहुदिया क्षेत्रइ यहुदीक्याइ जोम्साखीमक्याला काःल्दी याःबु लेःङ्‍गो टाःम्सी।

† 

४:२६ सारपात दीखो शहरलादी यहुदीक्याभन्दा राःङ्सा क्युःपाइ मीःक्या तेःकुके।

† 

४:४० यहुदीक्याइ ङाःल सोगेन ङीःमालादी सुइयाङ चीङ लेःगा पेःजे मेःयोःङ्‍के। तर ङीःमा डुप्मीःजीकदी खुङक्याइ ची लेःगा पेःनाङ ओःङ्‍गुके। ओः सोङ्‍गारा मीःक्याइ नेःपाक्याला ङीःमा डुप्मीःजीक चीग्रा येशुसाःला ख्योङ्सी।

येशुइ तोःङ्‍गीइ लोबेनक्याला केक्याःप्क्योक

(मत्ती ४:१८-२२; मर्कूस १:१६-२०)

५

१ ङीःमा चीग येशु गनेसरेत लाःकेन छोइ सुःरला लाःङ्दी तेःती एःके। कोन्ज्योइ ताम कोःजेला माःङ्बुरा मीःक्याइ पोर्चोमगीइ खुङला फुल्सी।

२ येशुइ छोइ सुःरला ङीथाल टुः थोङ्सी। ङ्‍याः सेकेनक्याइ टुः पोःर्ती जाल ठुगाला स्युःदी एःके।

३ टुः चीगदी सीमोनगीइदी एःके। येशुइ ओःखोरा टुःला जादी सीमोनला लाःसी, “टुः सुःरलाःम्‍ले तीबीचीग फारला खेर।” ओःले खुङ टुःला तेःतीमाराङ मीःक्याला लोप्काला स्युःसी।

४ लोप्सीःङ्‍मीःजीक येशुइ सीमोनला लाःसी, “टुः ओःपछ्‍योले खेर ओःले जाल क्योःप!”

५ दीखो कोःदी सीमोनगीइ येशुला लाःसी, “गुरु, ङीःइ नी कुःङ्‍मुकाःङ जाल क्याःप्सी ओःलेङ ङ्‍याः चीगकाङ माःज्योर। तर ख्याइ लाःक्योक सोङ्‍गारा ङाः जाल क्याःप्‍तेर्के।”

६ जाल क्याःप्सुना नी एःजे माःङ्बु ङ्‍याः ज्योर्सी ओः सोङ्‍गारा खुङक्याइ जालरा राःल्गाला स्युःसी

७ ओःले खुङक्याइ राःङ्सा टुःला एःक्योक रोःक्याला ङ्‍याः तुःजे रोः पेःजेला लाःक्पाइ केक्याःप्सी। ओःले खुङक्या ओःङ्दी ङयाः तुःगाला स्युःसी। तुःगासुना तुःगासुनारा ङीक्‍कार टुःला ङ्‍याः एःजे काःल्सी ओः सोङ्‍गारा टुःरा बीङ्जे छोल्सी।

८ दीखो थोङ्दी सीमोन पत्रुसकीइ येशुइ काङ्बा तोःङ्ला पीमु चुदी लाःसी, “हे प्रभु, ङाः लाःयो पेःगेन मीः इःङे, ङाःइ सुःरला माःयुङ!”

९ चीलेलाःना एःजे माःङ्बु ङ्‍याः ज्योर्कारा सीमोन ओःले खुङगीइ रोःक्या याःमाछाक काःल्सी

१० ओःले सीमोनङीमु डीक्‍ती लेःगा पेःगेन जबदीयाइ पुःक्या याकूब रा यूहन्‍नालाङ माःङ्बुरा याःमाछाक नेती एःके। येशुइ सीमोनला लाःसी, “माःजी, ताःमीःजीक ख्या ङ्‍याःला मीःङे, मीःक्याला जुम्दी ङाःसाःला ख्योङेन्दी ओःङेन एः।”

११ दीखो कोःदी खुङक्याइ टुः टीःती पाङ्ला ख्योङ्सी ओःले खुङक्याइ थाम्जेर लेःगा पोःर्ती येशुला ब्य्राङ्सी।

येशुइ जे नाःजा क्याःप्क्योकला टाःच्युक्योक

(मत्ती ८:१-४; मर्कूस १:४०-४५)

१२ थाङ्‍मा चीग येशु युःल चीगला एःके। ओः युःलला जुबुकाःङ जे थेङ्क्योक मेःराङ चीग मीः एःके। येशुला थोङ्दी ओःखो मीःइ येशुइ तोःङ्ला खाप्लु क्याःप्‍ती वासी पेःदी लाःसी, “प्रभु, ख्याइ सेम थेसीलाःना ङाःला टाःच्युखुउए ओःले चाङ्‍मा जोखुउए।”†

१३ येशुइ खुङखाला लाःक्पा ज्यादी लाःसी, “ङाः सेम पेःगे, ख्यो टाःज्युक।” ओःले ओः तेःकासुरा ओः मीःइ जे नाःजा टाःसी।

१४ ओःले येशुइ ओःखो मीःला लाःसी, “दी ताम सुलाङ माःलाप, तर पुजाहारीसाःला काःल्दी राःङला तेङ्दो ओःले मोशाइ लाःक्योक च्योःङ्‍रारा एः तेर्ती ख्या चाङ्‍मा काःल्क्योक प्रमाण थाम्जेरला तेर।”†

१५ ओः ङीःमामीःजीक येशुइ लेःङ्‍गो ताःरुङ माःङ्बु टाःम्सी ओःले माःङ्बुरा मीःक्या खुङगीइ ताम कोःजेला ओःले टाःजेला ओःङ्‍गाला स्युःसी।

१६ तर खुङदी साङ्सुङ ठाउँक्याला काःल्दी प्रार्थना पेःउके।

येशुइ चा खोङ्क्योक मीःला टाःच्युक्योक

(मत्ती ९:१-८; मर्कूस २:१-१२)

१७ ङीःमा चीग येशु मीःक्याला लोप्‍तेरा एःके। ओःला गालील रा यहुदियाइ थाम्जेर युःल ओःले यरूशलेमलाःम्‍ले ओःङ्क्योक फारीसीक्या रा धर्मगुरुक्या खुङगीइ सुःरला तेःती एःके। कोन्ज्योइ टाःच्युगेन ल्हे खुङङीमु एःके।

१८ ओःले मीःक्याइ मेःराङ चीग चा खोङ्क्योक नेःपाला तेनरा ङीमु खुर्ती ख्योङ्सी। खुङक्याइ नेःपाला खीमनाःङ्ला खेर्चे छोल्सी ओःले येशुइ तोःङ्ला ज्यातेर्चे छोल्सी।

१९ तर मीःक्याइ पोर्चोमगीइ पेःगासुना खुङला येशुसाःला क्याल्गेन लाःमरा माःज्योर। दीखो सोङ्‍गारा खुङक्याइ ओः नेःपाला खीमगीइ तुःङ्सोखाला खेर्सी ओःले ओःला काप्क्योक तोः तेङ्दीमाराङ ओःलाःम्‍ले माःर्ला नेःपाला कोःलेले तेनरा ङीमु येशुइ तोःङ्ला पाप्सी।†

२० ओः मीःक्याइ एःन्डुबा सेमल्हुक लुक्योक थोङ्दी येशुइ ओः नेःपाला लाःसी, “ए नोः, ख्याइ लाःयोक्या क्षमा काःल्दी एः।”

२१ येशुइ लाःक्योक दीखो ताम कोःदी धर्मगुरु रा फारीसीक्याइ राःङ राःङलारा लाःकाला स्युःसी, “कोन्ज्योइ निन्दा पेःगेन्दी दीखो सु इःङे? कोन्ज्योइ चीग्रा लाःयो क्षमा पेःखुउए।”

२२ खुङक्याइ सेमगीइ ताम येशुइ सेसी ओःले खुङगीइ लाःसी, “ख्याक्या चीले एःन्डुबा ठीवा चेकुबा?

२३ ओः चा खोङ्क्योक मीःला ‘ख्याइ लाःयो क्षमा काःल्सी’ लाःचे रा ‘लाःङ्दी डो’ लाःचेला काःखोदी तेःमु एःस्वाँ, लो लोःप?

२४ तर, तादो दीखो साजाम्बुलीङला ङाः मीःइ पुःङीमु मीःइ लाःयो क्षमा पेःगेन आङ्ज्या एः लाःकेन तामगीइ प्रमाण ङाः ख्याक्याला तेङ्तेर्के।” ओःले येशुइ ओःखो चा खोङ्क्योक नेःपाला लाःसी, “ङाः ख्याला लाःके, ताः लोःङ ओःले राःङगीइ तेन खुर्ती खीमला सुङ।”

२५ ओःखो मीः ओः तेःकासुरा खुङक्या थाम्जेरकीइ तोःङ्ला लाःङ्सी ओःले राःङगीइ तेन खुर्ती कोन्ज्योइ प्रशंसा पेःदेरा खीमला काःल्सी।

२६ खुङक्या थाम्जेरला माःङ्बुरा याःमाछाक नेसी ओःले कोन्ज्योइ एःन्डुबा छ्‍योम्बो ल्हे थोङ्दी जीःसी। खुङक्याइ कोन्ज्योइ प्रशंसा पेःदेरा लाःसी, “तीःरीङ उःइ नी काःन्डुबा याःमाछाककीइ ताम थोङ्सी!”

येशुइ लेवीला केक्याःप्क्योक

(मत्ती ९:९-१३; मर्कूस २:१३-१७)

२७ ओः तीङ्ला येशु डोदेरा एःकासुना लेवी† लाःकेन मेःराङ चीग च्याल्गो तुःगेन्दी मीःला चेङाङला तेःतीरहीतीक्योक थोङ्सी। येशुइ खुङला लाःसी, “ङाःला ब्य्राङ्दो।”

२८ लेवी लाःङ्सी ओःले थाम्जेर पोःर्तीमाराङ येशुला ब्य्राङ्सी।

२९ ओः तीङ्ला लेवीइ येशुला राःङगीइ खीमला डेन साःगाला केक्याःप्सी। ओः डेनला च्याल्गो तुःगेन्दीक्या माःङ्बुरा एःके ओःले माःङ्बुरा मीःक्याङ एःके।

३० फारीसी ओःले फारीसीइ धर्मगुरुक्याइ येशुइ लोबेनक्याला विरोध पेःदेरा लाःसी, “ख्याक्या चीले च्याल्गो तुःगेन्दीक्या ओःले माःताक्पाक्याङीमु तेःती साःगेन्दी थुङेन्दी पेःउबा हाँ?”

३१ येशुइ खुङक्याला लेःन लोदी लाःसी, “डाक्टर नी मेःनाःगेनक्याला मीःङे, नाःगेनक्याला का कोःउए!

३२ ओःन्डुलेरा ङाः ताःक्पाक्याला केक्याःप्काला ओःङ्क्योक मीःङे, तर माःताक्पाक्याला स्याबा पेःदी लाःयो पोःर्तो ओःले कोन्ज्योछ्‍योले लोःदो लाःती केक्याःप्काला ओःङ्क्योक इःङे।”

खा चाङ्‍मा तेःकेन बारेला टीःक्योक

(मत्ती ९:१४-१७; मर्कूस २:१८-२२)

३३ मीःक्याइ येशुला लाःसी, “यूहन्‍नाइ लोबेनक्या तेन्दुराःरा खा चाङ्‍मा तेःकुएः ओःले प्रार्थना पेःउए। फारीसीक्याइ लोबेनक्याङ ओःन्डुरा पेःउए, तर ख्याइ लोबेनक्यादी साःगेन्दी थुङेन्दी चीग्रा पेःउए।”

३४ येशुइ लेःन लोदी लाःसी, “ची याःर्का क्याःप्साइ डेनला माःक्पा सेम्बा ङीमुरा एःथुप जन्तीक्याला खा चाङ्‍मा ज्याउबा रा?

३५ तर ओःन्डुबा ङीःमाक्याङ ओःङ्‍गुए, काःखोङीःमु माःक्पा सेम्बा खुङक्यालाःम्‍ले खा फ्याच्युगेन एः, ओःले का जन्तीक्या खा चाङ्‍मा तेःकेन एः।”

३६ येशुइ खुङक्याला पेदाम चीगकाङ लाःसी, “काःखोङ मीःइ सेम्बा केःला राल्दी नीङ्बा केःलाला लेःम्बा मेःक्याःप एः। चीङ पेःदी एःन्डुबा पेःसीलाःना, सेम्बा केःला नोःङ्‍गुए ओःले सेम्बा केःला नीङ्बा केःलाङीमु मीःडीक एःङ।

३७ “ओःले सेम्बा अङ्‍गुरकीइ नीःङ्‍गार नीङ्बा कोबाइ काःल्दाला सुइ ज्याउबा रा? चीङ पेःदी ज्यासीलाःनाङ काःल्दा केःकुए ओःले नीःङ्‍गार पुःङ्‍गुए ओःले कोबाइ काःल्दा नोःङ्‍गुए।†

३८ सेम्बा अङ्‍गुरकीइ नीःङ्‍गारदी सेम्बा कोबाइ काःल्दालारा ज्याकोःउए।

३९ इःङ्जे नी सुइयाङ नीङ्बा अङ्‍गुरकीइ नीःङ्‍गार थुङ्दी सेम्बा अङ्‍गुरकीइ नीःङ्‍गार थुङ्जे मेःछोलए। चीलेलाःना खुङगीइ लाःकुए, ‘नीङ्बा दी सीःम्बु ओःङ्‍गुए।’”

† 

५:१२ यहुदीक्याइ ठीमच्योःङ्‍राले एःना, नेःपा काःल्क्योक मीःलादी असुद्ध लाःकुके ओःले राःङ्सा मीःक्याइ सुःरला ओःङ्जे मेःयोःङ्‍के ओःले खुङक्याला देजेङ मेःयोःङ्‍के।

† 

५:१४ यहुदीक्याइ ओः तीःनामलादी जे नाःजा थेङ्क्योक मीः राःङ्सा मीःक्याङीमु तेःचे मेःयोःङ्‍के। खुङलादी खुङक्याइ युःललाःम्‍ले पाङ्ला तेःच्युउके। ओःन्डुबा नाःजा क्याःप्क्योक मीः टाःबा की माःटाःबा लाःती पुजाहारीइ चीग्रा ताजे ज्योर्कुके। ओःले ओः मीः ओःङ्दी राःङ्सा मीःक्याइङीमु तेःचे तोःङ्ला मोशाइ ठीमगीइ लाःक्योक च्योःङ्‍रा खुङगीइ कोन्ज्योइ मन्दिरला काःल्दी एः तेर्कोःउके।

† 

५:१९ ओः तीःनामला इस्राएलगीइ खीमक्याइ तुःङ्सोदी थाङ च्योःङ्‍रा सम्म एःके। खीमगीइ तुःङ्सोखालादी मीःक्या जाजे ओःङ्‍गुके ओःले छुर फार ताजे ओःङ्‍गुके।

† 

५:२७ लेवी खुङला मत्तिङ लाःकुके।

† 

५:३७ ओः तीःनामला यहुदीक्याइ आराकदी कोबाइ काःल्दाला ज्याउके।

यहुदीक्याइ ङाःल सोगेन ङीःमाइ बारेला टीःक्योक

(मत्ती १२:१-८; मर्कूस २:२३-२८)

६

१ यहुदीक्याइ ङाःल सोगेन ङीःमाला येशु न्याः सीःङगीइ लाःम पेःदेरा डोदेरा एःके। खुङगीइ लोबेनक्याइ न्याःइ नीमाल तुःदी लाःक्पाइ मुर्तेरा साःगाला स्युःसी।†

२ दीखो थोङ्दी फारीसीक्याइ खुङक्याला लाःसी, “यहुदीक्याइ ङाःल सोगेन ङीःमाला कोन्ज्योइ छेइ ठीमगीइ पेःमीःङे लाःक्योक लेःगाङ ख्याक्या चीले पेःदेरा एःपा?”

३ येशुइ खुङक्याला लेःन लोदी लाःसी, “दाऊद ओःले खुङगीइ रोःक्या तोःपा तोक्योक बेला खुङगीइ ची पेःदी एःके? ची ख्याक्याइ टोःदी म्याःपा?

४ खुङगीइ नी कोन्ज्योइ कोःरीनाःङ्ला स्युःदी कोन्ज्योला फुल्क्योक खुरा तेङ्दी ख्योङ्सी ओःले खुङगीइ रोःक्याङीमु डीक्‍ती साःसी। कोन्ज्योइ छेइ ठीमगीइ च्योःङ्‍रा एःना ओःखो खुरा पुजाहारीइ चीग्रा साःजे ओःङ्‍गुके।”

५ ओःले येशुइ ताम सीःङ्देरा लाःसी, “ङाः मीःइ पुः नी यहुदीक्याइ ङाःल सोगेन ङीःमाइदीङ प्रभु इःङे।”

लाःक्पा काम्क्योक मीः टाःक्योक

(मत्ती १२:९-१४; मर्कूस ३:१-६)

६ फीर्च्या यहुदीक्याइ ङाःल सोगेन राःङ्सा ङीःमा चीग येशुइ जोम्साखीमला काःल्दी लोप्‍तेरा एःके। ओःला च्याःबु लाःक्पा काम्क्योक मीःङ एःके।

७ धर्मगुरुक्या ओःले फारीसीक्याइ येशुला माःताक्पा पेःगेन ताम छोल्देरा एःके। ओःन्डा एःसुना ओःखो मीःइ लाःक्पा येशुइ यहुदीक्याइ ङाःल सोगेन ङीःमाला टाःच्युदुबा ना लाःती खुङक्याइ तादेरा एःके।

८ खुङक्याइ सेमगीइ ताम सेगारा येशुइ लाःक्पा काम्क्योक मीःला लाःसी, “ख्या लाःङ्दी तेला स्यो ले!” ओः तेःकासुरा ओः मीः लाःङ्दी तोःङछ्‍योले काःल्सी

९ ओःले येशुइ खुङक्याला लाःसी, “ताः लोःप, उःइ ठीमगीइ यहुदीक्याइ ङाःल सोगेन ङीःमाला ची पेःजे डीक्पु एः लाःकुबा? याःथाक्‍चे पेःदो ना माःइबा पेःदो? सेन्च्युदो ना सेतो?”

१० ओःले येशुइ थाम्जेरला छ्‍योसीःलेरा तादी ओः मीःला लाःसी, “ख्याइ लाःक्पा स्याःङ्दो!” खुङगीइ लाःक्पा स्याःङ्सी ओःले खुङगीइ लाःक्पा टाःसी।

११ दीखो थोङ्दी फारीसीक्या ओःले धर्मगुरुक्या सीःताङ्‍गीइ मार्थुम खील्सी ओःले येशुला ची पेःकोःन्दी इःङे लाःती खुङक्या ताम लाःकाला स्युःसी।

येशुइ मेःन्दा चीङ्‍ङी प्रेरितक्याला दाम्क्योक

(मत्ती १०:१-४; मर्कूस ३:१३-१९)

१२ ङीःमा चीग येशु कोन्ज्योङीमु प्रार्थना पेःजेला काःङ्ला काःल्सी, ओःले कुःङ्‍मुकाःङ कोन्ज्योङीमु प्रार्थना पेःदी तेःसी।

१३ ङामु काःल्मीःजीक खुङगीइ लोबेनक्याला केक्याःप्सी ओःले खुङक्यानाःङ्ले मेःन्दा चीङ्‍ङीला दाम्सी ओःले प्रेरितक्या लाःती राःङ्सा मीःन तेर्सी।

१४ दाम्क्योक मेःन्दा चीङ्‍ङी दी मीःक्यारा इःङे: सीमोन (खुङला येशुइ पत्रुस मीःन ज्यातेर्सी), आन्द्रीयास (सीमोनगीइ नोः), याकूब, यूहन्‍ना, फिलिप, बारथोलोमाइ,

१५ मत्ती, थोमा, याकूब (अल्फयसकीइ पुः), सीमोन (खुङलादी देशभक्त लाःकुके),

१६ यहुदा (याकूबकीइ पुः) ओःले यहुदा इस्कारीयोत (खुङगीइ तीङ्ला येशुला तुःक तेर्सी)।

येशुइ माःङ्बुरा मीःक्याला टाःच्युक्योक

(मत्ती ४:२३-२५)

१७ येशु प्रेरितक्याङीमुरा काःङलाःम्‍ले पाःप्कासुना खुङक्या थाङ चीगला लेप्सी। ओःला माःङ्बुरा लोबेनक्या ओःले राःङ्सा मीःक्याइ छ्‍योम्बो पोर्चोम काःल्दी एःके। ओः मीःक्यादी यहुदिया क्षेत्रइदी थाम्जेरछ्‍योले, यरूशलेमलाःम्‍ले ओःले चाङ्बुइ सुःरक्याला एःक्योक टुरोस ओःले सीदोन शहरलाःम्‍ले ओःङ्दी ओःला जोम्दी एःके।

१८ खुङक्या येशुइ ताम कोःजेला ओःले नाःजालाःम्‍ले टाःजेला ओःङ्दी एःके। हेन्डीक्या क्याःप्‍ती तुःक्पु ज्योर्क्योक मीःक्याङ टाःसी।

१९ थाम्जेर मीःक्याइ खुङला देजे छोल्सी चीलेलाःना खुङलाःम्‍ले थेङ्क्योक ल्हेइ थाम्जेर मीःक्या टाःसी।

कीपु ओःले तुःक्पु

(मत्ती ५:१-१२)

२० ओः तीङ्ला येशुइ राःङगीइ लोबेनक्याला तादेरा लाःसी,

“हे प्राङ्नाक्या, ख्याक्याइ काःजे मोलाम ज्योर्ती एः

चीलेलाःना कोन्ज्योइ क्याःल्खाप ख्याक्याइदीरा इःङे!

२१ हे तोःपा तोगेनक्या, ख्याक्याइ काःजे मोलाम ज्योर्ती एः

चीलेलाःना ख्याक्या डाङेन एः!

हे ङुःगेनक्या, ख्याक्याइ काःजे मोलाम ज्योर्ती एः

चीलेलाःना ख्याक्या केःदाङ ओःङेन्दी एः!

२२ “ङाः मीःइ पुःखाला सेमल्हुक लुक्योक सोङ्‍गारा मीःक्याइ ख्याक्याला हेला पेःसीलाःना, युःल्बालाःम्‍ले तेङ्सी लाःना, ङ्‍याप्च्युक पेःसीलाःना ओःले ख्याक्याइ बारेला माःइबा लाःसी लाःना ख्याक्याइ मोलाम ज्योर्केन एः।

२३ ओः तेःकासु ख्याक्या केःदाङ पेःदो ओःले खाम्साङ्बुले छ्‍याम्दो चीलेलाःना ख्याक्याइ लागी नाःम्खालीङला छ्‍योम्बो इनाम ज्यादी एः। ताःङ्बुइ कोन्ज्योइ लेःङ्‍गो तेर्केन्दीक्यालाङ ख्याक्याला तुःक्पु तेर्केनक्याइ फाफामुइ ओःन्डुरा पेःदी तुःक्पु तेर्ती एःके।”

२४ “तर ताःसे छ्‍युक्पु एःकेनक्या, ख्याक्याला काःन्डुबा तुःक्पु ओःङेन एः,

चीलेलाःना ख्याक्याइ कीपु ओःले केःदाङ ज्योःर्सीःङ्दी एः!

२५ ताःसे डाङेनक्या, ख्याक्याला काःन्डुबा तुःक्पु ओःङेन एः,

चीलेलाःना ख्याक्या तोःपा तोबारा तेःकेन्दी एः!

ताःसे केःमु स्योर्केनक्या, ख्याक्याला काःन्डुबा तुःक्पु ओःङेन एः,

चीलेलाःना ख्याक्याइ तुःक्पु ज्योर्केन एः ओःले ङुःदी तुःङाल पेःगेन एः!

२६ ताःसे मीःलाःम्‍ले प्रशंसा ज्योर्केनक्या, ख्याक्याला काःन्डुबा तुःक्पु ओःङेन एः,

चीलेलाःना एःन्डुबा प्रशंसा नी दी मीःक्याइ फाफामुक्याइ स्योप क्युःर्केन कोन्ज्योइ लेःङ्‍गो तेर्केन्दीक्यालाङ तेर्ती एःके।”

टाःलाङलाङ च्याःम्बु पेःको

(मत्ती ५:३८-४८; ७:१२)

२७ “तर ङाःइ ताम कोःगेन्दी ख्याक्याला ङाः लाःके, टाःलाङला च्याःम्बु पेःदो ओःले राःङला हेला पेःगेन्दीला याःबु पेःदो।

२८ ख्याक्याला खाम्सी क्याःप्केनक्याला मोलाम तेर। ख्याक्याला सुइयाङ माःइबा पेःसीलाःना खुङगीइ याःबुइ लागी प्रार्थना पेःदो।

२९ सुइयाङ ख्याक्याला डाम्बा चीगला रोप्सी लाःना राःङ्सा डाम्बाङ सेःतेर। ख्याइ फोँस्योक खेर्चे छोल्गेन्दीला लबीताङ खेर्चे तेर।

३० ख्याक्याला लाङेनक्याला तेर, ओःले खेर्केनक्याङीमु फीर्च्या मालाङ।

३१ राःङ्साइ ख्याक्याला ची पेःतेर्क्योक सेम थेकुबा, ओःन्डुरा ख्याक्याइयाङ राःङ्साक्याला पेःदो।

३२ “ख्याक्याला च्याःम्बु पेःगेनक्याला चीग्रा ख्याक्याइ च्याःम्बु पेःउए लाःना ख्याक्याइ ची छ्‍योम्बो लेःगा पेःबा रा? ओःन्डु नी लाःयो पेःगेनक्याइयाङ राःङला च्याःम्बु पेःगेन्दीक्याला पेःउए।

३३ ओःले राःङला याःबु पेःगेन्दीक्याला चीग्रा याःबु पेःउए लाःना ख्याक्याइ ची छ्‍योम्बो लेःगा पेःबा रा? लाःयो पेःगेनक्याइयाङ नी ओःन्डुरा पेःउए!

३४ “ओःले च्याल्खुगेन्दीला चीग्रा पेःलेन तेर्कुएः लाःना ख्याक्याइ ची छ्‍योम्बो लेःगा पेःबा रा? लाःयो पेःगेनक्याइयाङ नी च्याल्खुगेन लाःयो पेःगेन्दीक्याला पेःलेन तेर्कुए।

३५ “ओःन्डु मीःङे, टाःलाङक्याला च्याःम्बु पेःदो, खुङक्याइदी याःथाक पेःदो ओःले पेःलेन लाङेनक्याला फीर्च्या लेःङेन सेम माःबेबारा पेःलेन तेर। ओःन्डु पेःसीलाःना ख्याक्याइ छ्‍योम्बो इनाम ज्योर्केन एः ओःले ख्याक्या नाःम्खालीङगीइ कोन्ज्योइ पुः-पोःमोक्या ओःङेन एः। चीलेलाःना कोन्ज्योइ नी टीःलेन मेःथोङेन्दी ओःले माःताक्पाक्यालाङ च्याःम्बु पेःउए।

३६ आबा कोन्ज्योइ काःन्डुले नीङ च्योःदी एःपा, ख्योक्याइयाङ ओःन्डुलेरा नीङ च्योःगेन्दी पेःदो।”

राङसाला माःताक्पा माःच्याङ

(मत्ती ७:१-५)

३७ “राङसाला माःताक्पा माःच्याङ ओःले कोन्ज्योइयाङ ख्याक्याला माःताक्पा मेःच्याङ एः। राःङ्साइदी गल्ती छोल्गेन्दी माःबे ओःले कोन्ज्योइयाङ ख्याक्याइदी गल्ती मेःछोल एः। राःङ्साला क्षमा तेर ओःले कोन्ज्योइयाङ ख्याक्याला क्षमा तेर्केन एः।

३८ राःङ्साला तेर ओःले कोन्ज्योइयाङ ख्याक्याला तेर्केन एः। खुङगीइ नी तीःङ्दी तीःङ्दी च्युःरु जोदी पुःङपुङथुप तेर्केन एः। ख्याक्याइ राःङ्साक्याला काःजे ताःप्‍ती तेर्पा, ओःजेरा ताःप्‍ती ख्याक्याइयाङ ज्योर्केन एः।”

३९ येशुइ खुङक्याला पेदाम लाःतेरा एःन्डुले लाःसी, “ची मी मेःथोङेन मीःइ राःङ्सा मी मेःथोङेन मीःला लाःम तेङ्दी खेर्खुउबा? चीङ पेःदी खेर्सी लाःना ङीक्‍कार होपला मीःस्युःबा रा?

४० काःन्दीङ लोबेन राःङगीइ गुरुलेङ छ्‍योम्बो मेःयोःङ एः, तर लोप्सीःङ्दी लाःना खुङ गुरु च्योःङ्‍रारा ओःङ्‍गुए।

४१ “राःङ्साइ गोखाला सीक थोङेन्दीइ राःङगीइ जुबुइ माःइ चीले मेःथोङ्बा?

४२ राःङगीइ जुबुइ माःइ मेःथोङेन्दीइ राःङ्साला काःन्डुले लाःचे खुउबा, ‘खोइ खोइ, ङाः ख्याइ गोइ सीक तेङ्तेर्के।’ ए खोक्‍नाकक्या! तोःङ्ला राःङगीइ गोइ माःइ तेङ्दी त्याःदो ओःले का राःङ्साइ गोइ सीक तेःमुलेरा तेङ्‍खुउए ओःले सेखुउए।

तोःङ्बो ओःले ओःखोइ ब्रुम्दो

(मत्ती ७:१६-२०; १२:३३-३५)

४३ “याःबु तोःङ्बोला माःइबा ब्रुम्दो मेःकोःङए, ओःन्डुलेरा काःन्दीङ माःइबा तोःङ्बोला याःबु ब्रुम्दो मेःकोःङए।

४४ काःखोङ तोःङ्बो ओःखोइ ब्रुम्दोलाःम्‍ले ङोःसेउए। चीलेलाःना छेर्माङगीइ पुःङलाःम्‍ले सुइयाङ नेभारा मीःतुए नाः ओः पुःङलाःम्‍ले अङ्‍गुर तुःउबा।

४५ याःबु मीःइ राःङगीइ सेमला एःक्योक तामलाःम्‍ले याःबु तामरा तेङ्‍गुए। माःइबा मीःइ राःङगीइ सेमला एःक्योक माःइबा तामरा तेङ्‍गुए चीलेलाःना सेमला ची एःपा, ओःखोरा ताम मीःइ लाःकुए।”

ङी खाले खीम जोगेन्दी मीः

(मत्ती ७:२४-२७)

४६ “ङाःइ लाःक्योक ताम मीःङीनए लाःना ख्याक्या चीले ङाःला ‘प्रभु, प्रभु’ लाःकुबा?

४७ ङाःसाःला ओःङ्दी ङाःइ ताम कोःगेन्दी ओःले ङाःइ लाःक्योक ङीःङेन्दी मीःदी काःन्डुबा इःङे, ङाः ख्याक्याला लाःके।

४८ ओःखो मीः खीम जोगेन्दी च्योःङ्‍रा इःङे, ओःखोइ होपथुप कोदी राःङगीइ खीमगीइ चार तोःखाला जोसी। ओःले छ्‍योम्बो नाम क्याःप्‍ती हेन ओःङ्दी ओः खीमला क्याःप्सी, ओःले ओःखो खीमला च्याङ माःकाल चीलेलाःना ओःखो खीम राःम्बुले जोदी एःके।

४९ तर ङाःइ ताम कोःदी ओः च्योःङ्‍रा मेःबेगेन्दीदी चार मालुबा खीम जोगेन्दी मीःच्योःङ्‍रारा इःङे। हेन ओःङ्सी ओःले ओःखोइ खीम रोःम्दी सीःङ्दाक काःल्सी।”

† 

६:१ मीःक्या सीःङलाःम्‍ले डोदेरा एःकासुना तोःपा तोसीलाःना सीःङ्ला कोःङ्क्योक ब्रुम्दो ओःले डुक्या थुदी साःजे ज्योर्कुके। ओःन्डुले साःसीलाःना ओःखोला कुदी साःक्योक मेःलाप्के। व्यवस्था २३:२४-२५

रोमी कप्‍तानगीइ सेमल्हुक

(मत्ती ८:५-१३)

७

१ येशुइ मीःइ पोर्चोमला लोप्सीःङमीःजीक खुङ कफर्नहुम युःलला काःल्सी।

२ ओःला रोमी कप्‍तानगीइ माःङ्बुरा च्याःम्बु पेःक्योक लाबु नेःपा काःल्दी सीजेरा छोल्दी एःके।

३ येशुइ बारेला कोःमीःजीक ओः कप्‍तानगीइ तीबीचीग येहुदीक्याइ छेस्यो मीःक्याला “ओःङ्दी ङाःइ लाबुला टाःच्युतेर” लाःकेन वासी पेःजेला ताङ्सी।

४ ओः छेस्यो मीःक्याइ येशुसाःला ओःङ्दी वासी पेःदेरा लाःसी, “रोमी कप्‍तान तेःन्दामरा ख्याइ ग्वारी ज्योर्कोन मीः इःङे।

५ खुङगीइ उःइ क्युःपाला च्याःम्बु पेःउए ओःले उःइ लागी यहुदीक्याइ जोम्साखीम चीगकाङ जोतेर्ती एः।”

६ एःन्डुबा वासी पेःक्योक कोःदी येशु खुङक्याङीमुरा काःल्सी। येशु खीम सुःरला लेप्कासुना कप्‍तानगीइ राःङगीइ रोःक्याला येशुला एःन्डुबा लेःङ्‍गो लाःचेला ताङ्सी, “प्रभु, ख्या तुःक्पु माःबे, ख्याला राःङगीइ खीमनाःङ्ला च्युजेला ङाः लायककीइदी म्याः

७ नाः ङाः राःङाङ ख्याइ सुःरला ओःङेन लायककीइदी एः। तर ख्याइ आज्ञा तेर ओःले ङाःइ लाबु टाःदीहाल्ती।

८ ङाः राःङाङ छ्‍योम्बो हाकिमक्याइ आङ्ज्याला तेःती एः, ओःले ङाःइ आङ्ज्यालाङ थेक्या एः। चीगला ‘सुङ’ लाःसी, ओःखो डोउए, राःङ्साला ‘स्यो’ लाःसी ओःखो ओःङ्‍गुए ओःले राःङगीइ लाबुलाङ ‘एःन्डु पेःदो’ लाःसी, ओःखोइ पेःदीहाल्तीउए।”

९ दीखो ताम कोःदी येशु याःमाछाक काःल्सी ओःले राःङला ब्य्राङ्दी ओःङ्क्योक मीःक्याइ पोर्चोमछ्‍योले तादी खुङगीइ लाःसी, “ङाः ख्याक्याला लाःके, एःजे छ्‍योम्बो सेमल्हुक लुगेन मीः नी ङाःइ इस्राएलीक्या नाःङ्लाङ थोङ्दी म्याः।”

१० ओःखो लेःङ्‍गो ख्योङेन्दी रोःक्या खीम लोःसुना ओः लाबुदी टाःसीःङ्दी एःके।

येशुइ मोःराङ्‍मुइ सीक्योक पुःला सेन्च्युक्योक

११ चीङ ङीःमा तीङ्ला येशु नाइन लाःकेन शहरला काःल्सी। खुङगीइ लोबेनक्या ओःले राःङ्सा माःङ्बुरा मीःक्याङ खुङ ङीमुरा काःल्सी।

१२ येशु शहरकीइ कोःला लेप्कासुना सीक्योक रोः चीग खुर्ती रोःक्यालक्या डोदेरा एःके। सीक्योक मीःदी मेःराङ चीग मोःराङ्‍मुइ चीग्रा चीग पुः एःके। ओः मोःराङ्‍मुङीमु शहरकीइ माःङ्बुरा मीःक्याङ एःके।

१३ मोःराङ्‍मुइ तुःङाल थोङ्सुना प्रभुइ सेम नीङ च्योःदी ओःङ्सी ओःले खुङला लाःसी, “ख्या माःङु!”

१४ ओःले तोःङ्ला काःल्दी येशुइ टोःमला देसी ओःले रोःक्यालक्या टक्‍क अडीइतीसी। ओःले येशुइ सीक्योक पीःटुकला लाःसी, “ए पीःटुक, ङाः ख्याला लाःके, लोःङ!”

१५ ओःजेरा बेला सीक्योक पीःटुक लाःङ्दी तेःसी ओःले ताम लाःकाला स्युःसी। ओःले येशुइ ओःखो पीःटुकला खुङगीइ आमाला तेर्सी।

१६ कोन्ज्योइ एःन्डुबा ल्हे थोङ्दी थाम्जेरकीइ खुङला जीबा पेःसी ओःले कोन्ज्योइदी प्रशंसा पेःदेरा लाःसी, “मेःराङ चीग छ्‍योम्बो कोन्ज्योइ लेःङ्‍गो तेर्केन्दी उः नाःङ्ला थोङ्दी एः! कोन्ज्यो राःङगीइ मीःक्याला सेन्च्युजेला ओःङ्दी एः!”

१७ येशुइ ओः पीःटुकला सेन्च्युक्योक लेःङ्‍गो यहुदियाकाःङ ओःले ओःखोइ छुर फारकीइ थाम्जेर क्षेत्रक्याला टाःम्सी।

यूहन्‍नाइ येशुइ बारेला ताम सेजेला ताङ्क्योक मीःक्या

(मत्ती ११:२-१९)

१८ यूहन्‍नाइ लोबेनक्याइ खुङला येशुइ पेःक्योक दी थाम्जेर ताम लाःसी ओःले यूहन्‍नाइ राःङगीइ ङीथाल लोबेनक्याला केक्याःप्‍ती

१९ प्रभु येशुसाःला एःन्डु लाःती टीःगाला ताङ्सी, “उःइ कुःदी तेःक्योक थार्च्युगेन्दी ख्रीष्ट ख्यारा इःङे ना उःइ राःङ्साइदीरा लाःम ताकोःन्दी इःम्बा?”†

२० ओःले खुङक्याइ येशुसाःला ओःङ्दी टीःसी, “ङीःइ कुःदी तेःक्योक थार्च्युगेन्दी ख्रीष्ट ख्यारा इःङे ना ङीः राःङ्साइदीरा लाःम तागा? दीखो ताम बप्‍तिस्मा तेर्केन्दी यूहन्‍नाइ ख्याला टीःजेला ङीःला ताङ्क्योक इःङे।”

२१ ओःजेरा बेला येशुइ माःङ्बुरा मीःक्याला नाःजाक्यालाःम्‍ले, नेःपाक्यालाःम्‍ले ओःले हेन्डीक्यालाःम्‍ले टाःच्युदेरा एःके ओःले माःङ्बुरा मी मेःथोङेन्दी मीःक्याङ मी थोङेन्दी काःल्सी।

२२ येशुइ यूहन्‍नाइ लोबेनक्याला लाःसी, “ख्याक्याइ ची ची थोङ्दी एःपा ओःले कोःदी एःपा, काःल्दी ओःखो तामरा यूहन्‍नाला लाःतेर: मी मेःथोङेनक्या थोङ्देरा एः, स्याःल्ठाकक्या डोखुउए, जे नाःजा थेङ्क्योकक्या चाङ्‍मा जोक्योक एः, नाःदीङक्याइ कोःदेरा एः, सीक्योकक्या सेन्देरा एः ओःले तुःक्सी-प्राङ्नाक्याइ कोन्ज्योइ याःबु लेःङ्‍गो कोःजे ज्योर्तेरा एः।

२३ ङाःइ बारेला पाःकेन मेःबेगेन्दी मीःइ तेःन्दामरा मोलाम ज्योर्ती एः!”

२४ यूहन्‍नाइ लोबेनक्या लोःमीःजीक येशुइ मीःक्याला यूहन्‍नाइ बारेला लाःसी, “ख्याक्या उजाड ठाउँला ची तागाला काःल्दी एःके? ची ल्हाबाइ योङ्देरा पेःक्योक मीमाला?

२५ सुलादी तागाला काःल्क्योक? ची याःबु-याःबु केःला केःङ्क्योक मीःला? याःबु-याःबु केःला केःङेन मीः नी क्याःल्खाङला छ्‍याम्डाल पेःदी तेःक्योक ओःङ्‍गुए।

२६ तेःन्दामरा लोःप ले, ख्याक्या ची तागाला काःल्दी एःके? ची काःन्दीङ कोन्ज्योइ लेःङ्‍गो तेर्केन्दीला मीःला? इःङे, तेःन्दामरा ङाः लाःके ख्याक्याइ कोन्ज्योइ लेःङ्‍गो तेर्केन्दीलेङ छ्‍योम्बो मेःराङ चीगला थोङ्दी एः

२७ चीलेलाःना यूहन्‍नाइ बारेला कोन्ज्योइ पेज्याला कोन्ज्योइ एःन्डुले लाःती एः:

‘तादो, ङाः ख्याभन्दा तोःङ तोःङ्ला ङाःइ लेःङ्‍गो तेर्केन्दीला ताङ्देरा एः।

ओःले खुङगीइ ख्याइ लागी लाःम जोगेन एः।’

२८ “ङाः ख्याक्याला लाःके, दी जाम्बुलीङला केक्योकक्या नाःङ्ला यूहन्‍नाभन्दा छ्‍योम्बो मीः सुङ म्याः। तर कोन्ज्योइ क्याःल्खापला काःखो थाम्जेरभन्दा छीमी एःपा, ओःखो खुङभन्दा ताःरुङ छ्‍योम्बो इःङे।”

२९ एःन्डुले थाम्जेर मीःक्याइ ओःले च्याल्गो तुःगेनक्याइयाङ येशुइ ताम कोःसी ओःले कोन्ज्योइ लाःम याःबु एः लाःती ङीःन्सी, चीलेलाःना खुङक्याइ यूहन्‍नालाःम्‍ले बप्‍तिस्मा लेःङ्दी एःके।

३० तर फारीसी ओःले धर्मगुरुक्याइदी कोन्ज्योइ तेःदाम माःङीन, चीलेलाःना खुङक्याइ यूहन्‍नालाःम्‍ले बप्‍तिस्मा लेःङ्दी म्याःके।

३१ येशुइ लाःसी, “तीःङ्साङ्‍गीइ मीःक्याला सुङीमु कार्का ले? खुङक्या काःन्डुबा एःपा?

३२ खुङक्या नी छोङ्साला केतेङ्देरा तेःकेन पीःजाक्या च्योःङ्‍रा इःङे। चीगकीइ राःङ्साला एःन्डुले लाःकुएः:

‘ङीःइ ख्याक्याइ लागी लेमु फुतेर्सुना ख्याक्या माःछ्‍याम।

ङीःइ तुङालगीइ लु लेःङ्‍गासुना ख्याक्या माःङु।’

३३ “चीलेलाःना बप्‍तिस्मा तेर्केन्दी यूहन्‍ना ओःङ्सी, ओःले खुङ खा चाङ्‍मा तेःती अङ्‍गुरकीइ नीःङ्‍गार माःथुङ। ओःले ख्याक्याइ खुङला लाःसी, ‘खुङला हेन्डी क्याःप्‍ती एः।’

३४ साःगेन्दी ओःले थुङेन्दी ङाः मीःइ पुः ओःङ्सी ओःले ङाःला दी ख्याक्याइ ‘तादो, ओःखो ङ्‍यागुरे ओःले छ्‍याङ्स्योरे, च्याल्गो तुःगेन्दी ओःले लाःयो पेःगेनक्याइ रोः!’ लाःती माःताक्पा च्याःङ्देरा एः।

३५ तर नावा डीक्पु इःङे लाःकेन ताम नावा च्योःङ्‍राले डोगेनक्याइरा तेङेन्दी पेःउए।”

येशु सीमोन फारीसीइ खीमला काःल्क्योक

३६ मेःराङ चीग फारीसीइ येशुला साःप्च्या साःगाला केक्याःप्सी। येशु काःल्दीमाराङ खुङगीइ खीमनाःङ्ला स्युःदी साःप्च्या साःजेला तेःसी।

३७ ओः शहरला मेःराङ चीग क्याःलाम लेःगा पेःगेन्दी पेःन्पीःजा एःके। ओः पेःन्पीःजाइ फारीसीइ खीमला येशु साःप्च्या साःगाला ओःङ्क्योक एः लाःती छोर्सी। ओःले ओः पेःन्पीःजाइ नेकी† चीगला छेन्दी अत्तर ख्योङ्दी ओः खीमलारा ओःङ्सी।

३८ खुङ क्याःपलाःम्‍ले ओःङ्दीमाराङ येशुइ काङ्बाइ सुःरला लाःङ्दी ङुःगाला स्युःसी ओःले मीज्युइ येशुइ काङ्बा ठुतेर्सी। खुङगीइ येशुइ काङ्बा टाइ फ्यादेरा च्य्वाक पेःदी काङ्बाला अत्तर पुङ्तेर्सी।

३९ दीखो थोङ्दी येशुला केक्याःप्केन फारीसीइ सेम सेमलारा लाःसी, “येशु तेःन्दामरा कोन्ज्योइ लेःङ्‍गो तेर्केन्दी इःङे लाःना नी खुङला देगेन्दी पेःन्पीःजा काःन्डुबा खाले लाःयो पेःगेन्दी पेःन्पीःजा इःङे लाःती ङोःसेजेके।”

४० ओः तेःकासु येशुइ ओः फारीसीला लाःसी, “सीमोन, ङाःइ ख्याला चीङ ताम लाःकोउए।” खुङगीइ लाःसी, “गुरुज्यु, लोःप्ना!”

४१ “कोःदो, मेःन्दा चीग मीःलाःम्‍ले मेःराङ ङी मीःइ पेःलेन खेर्ती एःके। चीगकीइ क्याःङाथाल ओःले राःङ्साइ खालङी रा च्युथाल ङुलगीइ डेबा खेर्ती एःके।

४२ खुङक्या काःखोइयाङ पेःलेन च्याल्माःखुगारा केःम्बाइ ङीक्‍कारला पेःलेन च्याल्मेःको लाःती लाःसी। ताः लोःप ले, काःखोइदी केःम्बाला माःङ्बु च्याःम्बु पेःडो?”

४३ सीमोनगीइ लाःसी, “ङाःइ ठीवाला माःङ्बु पेःलेन च्याल्मेःकोःन्दीइ च्याःम्बु पेःडो।” येशुइ लाःसी, “ख्याइ डीक्पु लाःसी।”

४४ येशुइ पेःन्पीःजाछ्‍योले तादी सीमोनला लाःसी, “दीखो पेःन्पीःजाला तादो ले। ङाः ख्याइ खीमला ओःङ्सी, ओःले ख्याइ ङाःला काङ्बा ठुगेन छ्‍युथुपाङ मातेर। तर दी पेःन्पीःजाइ नी ङाःइ काङ्बा मीज्युइ ठुतेर्सी ओःले राःङगीइ टाइ फ्यासी।

४५ ख्याइ ङाःला च्य्वाक पेःदी तोःङ्ज्याङ माःबे, तर दीखो पेःन्पीःजाइ नी ङाःला ओःङ्‍मीःजीकरा काङ्बाला च्य्वाक पेःदीतेःती एः।

४६ ख्याइ ङाःइ गोला माःर्कु टुःल्मातेर,† तर दीखो पेःन्पीःजाइ नी ङाःइ काङ्बाला अत्तरथुप पुङ्तेर्सी।

४७ दीखो पेःन्पीःजाइ चीले एःन्डुबा पेःदी एःपा लाःती ङाः ख्याला लाःके, दीखोइदी माःङ्बुरा लाःयोक्या क्षमा काःल्सीःङ्दी एः। ओः सोङ्‍गारा दीखोइ ङाःला माःङ्बुरा च्याःम्बु पेःसी। तर तीबी लाःयो क्षमा काःल्क्योक मीःइदी तीबीरा च्याःम्बु पेःउए।”

४८ येशुइ पेःन्पीःजाला लाःसी, “ख्याइ लाःयो क्षमा काःल्सीःङ्दी एः।”

४९ ओःला साःप्च्या साःजेला तेःक्योक मीःक्याइ लाःकाला स्युःसी, “लाःयो क्षमा पेःखुँ लाःकेन्दी दीखो सु इःङे?”

५० तर येशुइ ओः पेःन्पीःजाला लाःसी, “ख्याइ ङाःला सेमल्हुक लुक्योक सोङ्‍गारा कोन्ज्योइ ख्याला सेन्च्युदी एः। ताः खाम्साङ्बुले सुङ।”

† 

७:१९ दीला खुङक्याइ कोन्ज्योइ लेःङ्‍गो तेर्केन मीःक्याइ माःङ्बुरा तोःङ्ला खुङक्याला लाःक्योक थार्च्युगेन्दी येशु राःङ्‍रा इःङे ना राःङ्सारा एःपा लाःती येशुला टीःगाला ओःङ्क्योक इःङे।

† 

७:३७ नेकी दीखो नेकीदी सिलखडी लाःकेन्दी तोःलाम्‍ले जोक्योक इःङे।

† 

७:४६ यहुदीक्याइ खीमला डोम्बोक्या ओःङ्सीलाःना खुङक्याइ काङ्बा ठुजेला छ्‍यु तेर्कोःउके, खुङक्याइ डाम्बाला च्य्वाक पेःकोःउके ओःले खुङक्याइ गोला माःर्कु टुःल्तेर्कोःउके।

येशुला रोः पेःगेन्दी पेःन्पीःजाक्या

८

१ चीङ ङीःमा तीङ्ला येशु कोन्ज्योइ क्याःल्खापकीइ बारेला याःबु लेःङ्‍गो टाःम्देरा शहर-शहर ओःले युःल युःलला काःल्सी। चीङ्‍ङी थाल लोबेनक्याङ खुङ ङीमुरा काःल्सी।

२ हेन्डीक्यालाःम्‍ले टाःक्योक ओःले नाःजाक्यालाःम्‍ले टाःक्योक चीङ पेःन्पीःजाक्याङ खुङगीइ तीङ्ला काःल्सी। खुङक्यानाःङ्ला मरीयम मग्दलीनी लाःकेन्दी तीःनथाल हेन्डी क्याःप्‍ती टाःच्युक्योक पेःन्पीःजाङ एःके;

३ हेरोद क्याःल्बुइ नोःर क्युःक्या तागेन्दी खुजासकीइ पेःमे योआन्‍ना, ओःन्डुलेरा सुसन्‍ना ओःले राःङ्सा माःङ्बुरा पेःन्पीःजाक्याङ एःके, दीखुङक्याइ येशु ओःले खुङगीइ लोबेनक्याला नोःरक्या तेर्ती रोः पेःउके।

सेन चुगेन पेदाम

(मत्ती १३:१-९; मर्कूस ४:१-९)

४ युःल-युःललाःम्‍ले मीःक्या ओःङ्दीरा तेःसी। माःङ्बुरा मीःक्या रुःप काःल्मीःजीक येशुइ खुङक्याला एःन्डुबा पेदाम लाःसी:

५ “मेःराङ चीग मीःइ काःल्दी सीःङ्ला सेन ताप्सी। सेन ताप्सुना ताप्सुनारा च्याङ सेनक्या लाःमला लेप्सी ओःले मीःक्याइ नेम्सी ओःले च्याःज्युङ्‍माक्याइ ओःङ्दी साःतेर्सी।

६ काःजे सेनक्यादी तोः चीग्रा एःक्योक साला लेप्सी। ओःला केजेनी केसी, तर चीःम्बा सेबी म्याःकाराङ काम्दीहाल्तीसी।

७ काःजे सेनक्यादी छेर्माङक्याइ पुःङनाःङ्ला लेप्सी ओःले छेर्माङक्याइ पुःङ ङीमुरा केसी ओःले ओः छेर्माङ्‍गीइ पुःङ छ्‍योम्बो काःल्दी ओः पुःङक्याला चीप्चे मातेर।

८ ओःले काःजे सेन लाःना याःबु नेमु सेबीला लेप्सी ओःले केदीमाराङ क्याःलेङ ल्हामा गुणा ब्रुम्दो कोःङ्सी।” एःजे लाःप्मीःजीक येशुइ लाःसी, “काःखोक्याइदी कोःगेन नाम्ज्यो एःपा, ओःखोक्याइ कोःज्युक।”

पेदामगीइ लेःन

(मत्ती १३:१०-२३; मर्कूस ४:१०-२०)

९ येशुइ लोबेनक्याइ खुङला दीखो पेदामगीइ लेःन ची इःङे लाःती टीःसी।

१० येशुइ खुङक्याला लाःसी, “ख्याक्यालादी कोन्ज्योइ क्याःल्खापकीइ नाःङगीइ तामक्या सेगेन नावा तेर्ती एः। तर राःङ्साक्यालादी दी तामक्या पेदाम लाःतीमाराङरा लाःकुएः ओः सोङ्‍गारा खुङक्याइ ताजे नी ताउए तानाङ मेःथोङ एः ओःले कोःजे नी कोःउए कोःनाङ मेसेए।

११ “दीखो पेदामगीइ लेःन दीखो इःङे, सेन लाःक्योक कोन्ज्योइ ताम इःङे।

१२ लाःमला लेप्क्योक सेन लाःक्योकदी खुङक्याइ कोन्ज्योइ ताम कोःजे नी कोःउएः, तर सेमल्हुक लुदी सेन्जे माःज्योर्च्युक लाःती शैतान ओःङ्‍गुए ओःले खुङक्याइ सेम नाःङ्ले कोन्ज्योइ ताम खेर्तीहाल्तीउए।

१३ तोःला लेप्क्योक सेन लाःक्योकदी खुङक्याइ कोन्ज्योइ ताम कोःदी केःदाङ पेःदेरा लेःङ्‍गुएः तर ओःखोइदी नाःङ्थुप चार्ङे मेःयोङए। खुङक्याइ सेमल्हुक याःम्‍बाचीगला चीग्रा ओःङ्‍गुए ओःले काःबु रा तुःक्पु ज्योर्कासुना सेमल्हुक तोर्कुएः।

१४ छेर्माङगीइ पुःङला लेप्क्योक सेन लाःक्योकदी खुङक्याइ कोन्ज्योइ ताम नी कोःउए तर जाम्बुलीङगीइ, नोःर क्युःक्याइ ओःले कीपुइ तुःङालगीइ पेःसुना खुङक्यालाःम्‍ले च्याङ ब्रुम्दो मेःकोःङएः।

१५ नेमु सेबीला लेप्क्योक सेन लाःक्योकदी मेःन्दा काःजेइ कोन्ज्योइ ताम कोःउएः ओःले ङेरी पेःदी कोःक्योक तामला याःबुले सेमला ज्याउए ओःले ब्रुम्दो माःकोःङ्थुपरा खुङक्या सेमल्हुक लुदी तेःकुएः।”

छेमीइ साङ्बु

(मर्कूस ४:२१-२५)

१६ “सुइयाङ छेमी थेप्‍ती नेकीइ मीउपए, नाः फाम्रीवाःला इप्‍ती ज्याउबा। छेमी नी खीमनाःङ्ला ओःङेनक्याला साङ्बु ओःङ्ज्युक लाःती थोम्बो ठाउँला ज्याउए।

१७ एःन्डुलेरा इप्‍ती ज्याक्योक तामक्या ची काःजे एःपा, ओः थाम्जेर तेङ्न्दी एः ओःले उप्‍ती ज्याक्योक तामक्या ची काःजे एःपा, ओः थाम्जेर साङ्बुला ख्योङेन्दी एः ओःले थाम्जेरकीइ सेगेन एः।

१८ ओःन्डा एःसुना ख्याक्याइ कोःक्योक तामक्याला याःबुले सेम तेर चीलेलाःना सुङीमु एःपा, ओःखोला ताःरुङ तेर्केन एः, तर सुङीमु म्याःपा, ओःखोङीमु एःक्योककाङ फ्रोगेन एः।”

येशुइ आमा ओःले नोःक्या

(मत्ती १२:४६-५०; मर्कूस ३:३१-३५)

१९ ङीःमा चीग येशुइ नोःक्या ओःले आमा खुङला फ्रेचेला ओःङ्सी। ओःले मीःक्याइ पोर्चोमगीइ पेःसुना खुङक्याइ येशुला फ्रचे माःखु।

२० मेःराङ चीग काँःदीइ येशुला लाःसी, “ख्याइ आःमा ओःले नोःक्या ख्याला फ्रचेला फीला कुःतेःती एः।”

२१ तर येशुइ खुङक्याला लाःसी, “कोन्ज्योइ ताम कोःगेनक्या ओःले ङीःङेनक्यारा ङाःइ आःमा ओःले नोःक्या इःङे!”

येशुइ ल्हाबालुजुपला छ्‍याबे जोक्योक

(मत्ती ८:२३-२७; मर्कूस ४:३५-४१)

२२ ङीःमा चीग येशु लोबेनक्याङीःमु टुःला जासी ओःले खुङक्याला येशुइ लाःसी, “उः छोइ फार्केनछ्‍योले डोगा।” ओःले खुङक्या टुःला जादी डोगाला स्युःसी।

२३ डोसुना डोसुनारा येशु ङी लोःसी। छोला इःक्पु चीगलारा छ्‍योम्बो ल्हाबालुजुप ओःङ्सी ओःले छ्‍युइ हादी टुःला स्युःगाला स्युःसी ओःले खुङक्याला छ्‍योम्बो काःबु काःल्सी।

२४ ओःन्डु एःसुना लोबेनक्याइ येशुला लाङ्सी ओःले लाःकाला स्युःसी, “गुरुज्यु, गुरुज्यु, उःक्या नी बीङ्जे छोल्सीःङ्सी।” दीखो कोःदी येशु लाःङ्सी ओःले ओः ल्हाबालुजुपला ओःले छ्‍युइ हादीला हाप्स्याल तेङ्सी। ओःजेरा बेला ओः ल्हाबालुजुप ओःले ओः छ्‍युइ हादी छ्‍याबे तेःसी।

२५ येशुइ लोबेनक्याला लाःसी, “खोइ, ख्योक्याइ सेमल्हुक लुक्योक?” खुङक्या जीःसी ओःले याःमाछाक्‍का काःल्सी, ओःले एःन्डुले राःङ-राःङलारा ताम लाःकाला स्युःसी, “खुङ सु इःम्बा? खुङगीइ हाप्स्याल तेङ्‍मीःजीक नी छ्‍यु रा ल्हाबाइयाङ खुङगीइ ताम ङीःङेन दुबा।”

हेन्डी क्याःप्क्योक मीः टाःक्योक

(मत्ती ८:२८-३४; मर्कूस ५:१-२०)

२६ येशु ओःले खुङगीइ लोबेनक्या गालील छोइ फार्केनगीइ गेरासेनसकीइ देसला लेप्सी।

२७ येशु टुःलाःम्‍ले पाःप्सुना ओः सहरकीइ मेःन्दा चीग हेन्डी क्याःप्क्योक मीः खुङला फ्रेचेला ओःङ्सी। ओः मीःइ माःङ्बुरा ङीःमामीःजीक केःला मेःकेःङ्‍के ओःले खीमलाङ माःतेपा तुःर्साइ† फुकक्याला तेःकेन पेःउके।

२८ येशुला थोङ्दी खुङगीइ छ्‍योम्बो के तेङ्सी ओःले खुङगीइ तोःङ्ला खाप्लु क्याःप्‍तेरा छ्‍योम्बो केइ लाःसी, “हे येशु, थाम्जेरलेङ छ्‍योम्बो कोन्ज्योइ पुः, ख्याइ ङाःला ची पेःजे चाल्क्योक? वासी एः, ङाःला तुःक्पु मातेर!”

२९ येशुइ हेन्डीला मीःलाःम्‍ले थेङेन आज्ञा तेर्क्योक सोङ्‍गारा ओः मीःइ एःन्डुबा लाःती एःके। माःङ्बुरा थाङ्‍मा ओः हेन्डीइ ओः मीःला जुम्दी एःके। च्याल्दाइ खुङगीइ लाःक्पा काङ्बा ताःम्दी ज्यासुनाङ खुङ हेन्डीइ ल्हेइ पेःगासुना च्याल्दा चेतीमाराङ उजाड ठाउँछ्‍योले छ्‍योङ्‍गुके।

३० येशुइ खुङला टीःसी, “ख्योइ मीःन ची इःङे?” खुङगीइ लाःसी, “फाउज” चीलेलाःना खुङला माःङ्बुरा हेन्डीक्या क्याःप्‍ती एःके।

३१ हेन्डीक्याइ येशुङीमु वासी पेःसी, “ङीःला ओःप्‍तीःङ होपला† डोगेन आज्ञा मातेर।”

३२ ओःलाइ काःङगीइ देपला पोर्चोम चीग फाक्या साःदेरा एःके। ओःले ओः हेन्डीक्याइ येशुङीमु ओः फाइ पोर्चोमला स्युःगेन आज्ञा लाङ्सी। येशुइ खुङक्याला लाःसी, “सुङ।”

३३ ओः हेन्डीक्या ओः मीःलाःम्‍ले थेङ्दी फाक्यानाःङ्ला स्युःसी। ओः तेःकासुरा फाइ पोर्चोम प्य्राःलाःम्‍ले माःर्ला छ्‍योङ्देरा काःल्दी छोला ताःप्‍ती बीङ्दी सीसी।

३४ एःन्डुबा थोङ्दी फा छोगेनक्या छ्‍योङ्सी ओःले ओःखो ताम ओः युःलकाःङ ओःले राःङ्सा सुःरकीइ युःलक्याला टाःम्सी।

३५ माःङ्बुरा मीःक्याइ ची काःल्दी दुबा लाःती ताजेला येशुसाःला ओःङ्सी। तोःङ्ला हेन्डीक्या क्याःप्क्योक मीः ताःसे नावा याःबु काःल्दी केःला केःङ्दी येशुइ काङ्बाइ सुःरला तेःतीरहीतीक्योक खुङक्याइ थोङ्सी। दीखो थोङ्दी खुङक्या माःङ्बुरा जीःसी।

३६ दीखो थोङेनक्याइ ओः मीः काःन्डुले टाःक्योक थाम्जेर ताम राःङ्साक्याला लाःसी।

३७ ओः तीङ्ला ओः क्षेत्रइ थाम्जेर मीःक्याइ येशुला लाःसी, “ख्या दीलाःम्‍ले सुङ।” चीलेलाःना खुङक्या माःङ्बुरा जीबा पेःदी एःके। ओःन्डु एःसुना येशु लोःदी डोजेला टुःला जासी।

३८ ओः तेःकासु हेन्डीक्या तेङ्क्योक ओः मीःइ येशुला वासी पेःदी लाःसी, “हजुर ङाःलाङ ख्याइङीमुरा खेर्ती सुङ।” तर येशुइ खुङला एःन्डु लाःती ताङ्सी,

३९ “ख्या राःङगीइ खीमला सुङ ओःले कोन्ज्योइ ख्याला ची पेःदी एःपा, ओः ताम राःङ्साक्याला लोःप।” येशुइ खुङला पेःक्योक तामगीइ बारेला ओः मीःइ युःलकाःङरा लाःतेरा काःल्सी।

याइरसकीइ पोःमो ओःले मेःन्दा चीग नेःपा पेःन्पीःजा

(मत्ती ९:१८-२६; मर्कूस ५:२१-४३)

४० येशु लोःदीमाराङ ओःङ्‍गासुना मीःइ पोर्चोमगीइ खुङला तोःङ्ज्याङ पेःसी, चीलेलाःना खुङक्या खुङला कुःदी तेःक्योक एःके।

४१ याःम्बाचीग तीङ्ला याइरस लाःकेन मेःराङ चीग यहुदीक्याइ जोम्साखीमगीइ छेस्यो मीः ओःङ्दी येशुइ तोःङ्ला पीमु चुदी वासी पेःदी लाःसी, “ङाःइ खीमला ओःङ्तेर।

४२ चीलेलाःना ङाःइ लोः चीङ्‍ङीइ चीग्रा चीग पोःमो सीजे छोल्दी एः।” खुङगीइ वासी कोःदी येशु खुङङीमु काःल्सी। येशु डोदेरा पेःगासुना मीःक्याइ खुङला छ्‍योसीःलेरा फुल्देरा एःके।

४३ ओः मीःइ पोर्चोमला लोः चीङ्‍ङीमीःजीक ठा डोगेन नाःजालाःम्‍ले तुःक्पु ज्योर्क्योक मेःराङ चीग पेःन्पीःजाङ एःके। खुङला काःखोइयाङ टाःच्युदी म्याःके।†

४४ खुङ क्याःपलाःम्‍ले ओःङ्दी येशुइ केःलाइ सुःरला देसी, ओः तेःकासुरा खुङगीइ ठा डोगेन नाःजा टाःदीहाल्तीसी।

४५ येशुइ टीःसी, “ङाःला सुइ देबा?” ओःले थाम्जेरकीइ लाःसी, “ङाःइ नी देदी म्याः।” ओःले पत्रुसकीइ लाःसी, “गुरुज्यु, ख्याला नी मीःक्याइ पोर्चोमगीइरा फुल्देरा एः।”

४६ तर येशुइ लाःसी, “मीःङे, काःखोइ ङाःला देक्योकरा इःङे चीलेलाःना ङाःलाःम्‍ले ल्हे थेङ्दी काःल्क्योक ङाःइ छोर्ती एःके।”

४७ ताः इःप्‍ती तेःचे मीःखुए लाःती छोर्मीःजीक ओः पेःन्पीःजा जीबाइ दार्तेरा ओःङ्सी ओःले येशुइ काङ्बा तोःङ्ला पीमु चुसी। खुङगीइ येशुला चीले देबा ओःले खुङ ओः तेःकासुरा काःन्डुले टाःबा ओः ताम थाम्जेरकीइ तोःङ्ला लाःसी।

४८ येशुइ पेःन्पीःजाला लाःसी, “ख्याइ सेमल्हुककीइ पेःसुना ख्याला टाःच्युदी एः, ताः खाम्साङ्बुले सुङ।”

४९ येशुइ एःन्डु लाःसुना लाःसुनारा याइरसकीइ खीमले मेःन्दा चीग मीः ओःङ्दी याइरसला लाःसी, “ख्याइ पोःमो नी सीसीःङ्सी, ताः गुरुला तुःक्पु मातेर।”

५० तर दीखो ताम कोःदी येशुइ याइरसला लाःसी, “ख्यो माःजी, सेमल्हुक चीग्रा लुदो, ओःले ख्याइ पोःमो सेन्गेन एः।”

५१ याइरसकीइ खीमला लेप्‍ती येशुइ पत्रुस, याकूब, यूहन्‍ना ओःले पेःन्पीःजाइ आबा आमाला चीग्रा नाःङ्ला ओःङ्जे तेर्सी ओःले राःङ्साक्या सुलाङ नाःङ्ला स्युःजे मातेर।

५२ ओःला रुःप काःल्क्योक थाम्जेरकीइ पेःन्पीःजा सीक्योक सोङ्‍गारा ङुःदी तुःङाल पेःदेरा एःके। येशुइ खुङक्याला लाःसी, “माःङु, खुङ नी ङी चीग्रा लोःदी एः, सीदी म्याः।”

५३ दीखो ताम कोःदी खुङक्याइ येशुला केःमु क्याःप्सी चीलेलाःना खुङक्याला ओः पेःन्पीःजा सीक्योकरा इःङे लाःती टेःम्बा एःके।

५४ तर येशुइ पेःन्पीःजाइ लाःक्पा जुम्दी लाःसी, “ए पीःजा, लोःङ!”

५५ पेःन्पीःजाइ मीःली फीर्च्या लोःदी ओःङ्सी ओःले ओः पीःजा ओः तेःकासुरा लाःङ्सी। येशुइ लाःसी, “दीखो पेःन्पीःजाला चीङ साःगेन स्याः तेर।”

५६ पेःन्पीःजाइ आबा आमा याःमाछाक्‍क काःल्सी। तर येशुइ खुङक्याला आज्ञा तेर्तेरा लाःसी, “दीखो ताम सुलाङ माःलाप!”

† 

८:२७ तुःर्सा दी तुःर्साक्यादी छ्‍योम्बो तोःनाङ्ला जोदी एःके। दी तुःर्साक्या मीःक्याइ तोः तुप्‍ती फुक च्योःङ्‍रा जोदी एःके।

† 

८:३१ ओःप्‍तीःङ होप ओःप्‍तीःङ्‍ होपलादी हेन्डीक्याला अन्तिम सजाय मातेर्थुप कादी ज्याउए लाःती ठीवा साल्गुके।

† 

८:४३ चीङ कोन्ज्योइ पेज्याक्याला एःन्डुबा प्रुःदी एः “खुङगीइ एःक्योक नोःर क्युःक्या मेन मेन्ज्युइ लागी सीःङ्नाङ काःखोइयाङ खुङला टाःच्युदी म्याःके।”

येशुइ लोबेनक्याला याःबु लेःङ्‍गो टाःम्च्युजेला ताङ्क्योक

(मत्ती १०:५-१५; मर्कूस ६:७-१३)

९

१ येशुइ चीङ्‍ङीरा लोबेनक्याला ठाउँ चीगलारा केक्याःप्सी। खुङक्याला हेन्डी तेङेन्दी ओःले नेःपाक्याला टाःच्युगेन्दी ल्हे ओःले आङ्ज्या तेर्सी।

२ ओःले खुङगीइ कोन्ज्योइ क्याःल्खापकीइ बारेला लेःङ्‍गो टाःम्जेला ओःले नेःपाक्याला टाःच्युजेला खुङक्याला ताङ्सी।

३ येशुइ खुङक्याला लाःसी, “लाःमगीइ लागी चीङ माःखुर। पेःर्का, काःल्दा, चेःप्सुर केःला, डेबा ओःले साःगेन स्याःक्याङ माःखुर।

४ काःखो खीमगीइ मीःक्याइ ख्याक्याला तोःङ्ज्याङ पेःबा, ओः युःल माःपोरथुप ओःखो खीमलारा तेः।

५ काःखोङ ठाउँगीइ मीःक्याइ ख्याक्याला तोःङ्ज्याङ माःबेलाःना ओः मीःक्याला कोन्ज्योइ पेःगेन न्यायइ चेतावानी तेर्चेला ख्याक्याइ राःङगीइ स्याःप्टाइ तुःल प्रुदी ओः ठाउँला पोःर्तेर।”†

६ ओःले ओः लोबेनक्या लाःम स्युःसी ओःले युःल युःलला काःल्दी याःबु लेःङ्‍गो लाःतेरा नेःपाक्याला टाःच्युसी।

क्याःल्बु हेरोद जोल्क्योक

(मत्ती १४:१-१२; मर्कूस ६:१४-२९)

७ गालील क्षेत्रला राज्य पेःगेन्दी हेरोदकीइ येशुइ पेःक्योक थाम्जेर तामक्याइ बारेला कोःमीःजीक खुङ जोल्सी, चीलेलाःना चीङ मीःक्याइ यूहन्‍ना सीक्योकलाःम्‍ले सेन्दी एः लाःती लाःकुके।

८ काःजेइदी लाःकुके, “एलीया थोङ्दी एः” ओःले राःङ्साक्याइ लाःकुके, “तोःङ्‍गीइ कोन्ज्योइ लेःङ्‍गो तेर्केन्दी मीःक्यालाःम्‍ले मेःन्दा चीग फीर्च्या सेन्दी एः।”

९ तर हेरोदकीइ लाःसी, “बप्‍तिस्मा तेर्केन्दी यूहन्‍नाइ गो नी ङाःइरा तुप्च्युक्योक इःङे। तर दीखो मीः सु इःङे ओःखोइ बारेला एःन्डुबा तामक्या ङाः कोःदेरा एः?” ओःले खुङगीइ येशुला फ्रेकेन सेम पेःदेरा एःके।

येशुइ हजार ङा मीःक्याला साःच्युक्योक

(मत्ती १४:१३-२१; मर्कूस ६:३०-४४; यूहन्‍ना ६:१-१४)

१० ओःले प्रेरितक्या लोःमीःजीक खुङक्याइ पेःक्योक थाम्जेर लेःगाक्या येशुला लाःसी। ओःले येशुइ खाजुम्बाले खुङक्याला चीग्रा ङीमुरा खेर्ती बेथसेदा लाःकेन युःलला काःल्सी।

११ तर दीखो ताम छोर्तीमाराङ मीःक्याइ पोर्चोमगीइ खुङला ब्य्राङ्सी। खुङगीइ मीःक्याइ पोर्चोमला तोःङ्ज्याङ पेःसी ओःले कोन्ज्योइ क्याःल्खापकीइ बारेला लाःसी ओःले नेःपाक्याला टाःच्युसी।

१२ ङीःमा डुप्चे छोल्सुना ओः चीङ्‍ङी थाल प्रेरितक्या ओःङ्दी खुङला लाःसी, “पोर्चोमला ताङ्‍तेर, ओःले खुङक्या छुर फारकीइ युःल खीमक्याला काःल्दी तेःसा साःसाक्या छोल्ज्युक, चीलेलाःना दीखो ठाउँला चीङ म्याः।”

१३ तर येशुइ खुङक्याला लाःसी, “ख्याक्याइरा दी खुङक्याला साःजे तेर।” खुङक्याइ लेःन लोदी लाःसी, “ङीःङीमु नी ङाथाल खुरा ओःले ङीथाल ङ्‍याः चीग्रा एः। दी थाम्जेर मीःक्याला साःजे तेर्केन्दी एःना नी ङीः काःल्दी साःगेन स्याः ङ्‍योःकोःन्दी एः।”

१४ ओःला हजार ङा जे ख्य्वापीःजाक्या एःके। येशुइ लोबेनक्याला लाःसी, “मीःक्याला मेःन्दा खालङी रा च्यु-युइ छोबा जोदी तेःच्युदो।”

१५ खुङक्याइ मीःक्याला ओःन्डुरा पेःदी तेःच्युसी।

१६ ओःले येशुइ ओः ङाथाल खुरा ओःले ङीथाल ङ्‍याः लेःङ्दी नाःम्खालीङछ्‍योले तादी मोलाम लाङ्सी, ओःले च्यादीमाराङ मीःक्याला केःतेर लाःती लोबेनक्याला तेर्सी।

१७ थाम्जेरकीइ डाङेनथुप साःसी। ल्हाक्योक खुरा ओःले ङ्‍याःइ पुःजुपक्या तुःगासुना पती चीङ्‍ङी काःङ्सी।

येशु थार्च्युगेन्दी ख्रीष्ट

(मत्ती १६:१३-२३; मर्कूस ८:२७-३३)

१८ थाङ्‍मा चीग येशु चीग्रा चीग प्रार्थना पेःदी तेःती एःके, लोबेनक्याङ खुङगीइ सुःरला एःके। ओःले येशुइ खुङक्याला टीःसी, “मीःक्याइ ङाःला सु इःङे लाःकुबा?”

१९ खुङक्याइ लाःसी, “लाःलेइ बप्‍तिस्मा तेर्केन्दी यूहन्‍ना लाःकुए, लाःलेइ एलीया, ओःले राःङ्साक्याइदी तोःङ्‍गीइ कोन्ज्योइ लेःङ्‍गो तेर्केन्दीक्यालाःम्‍ले फीर्च्या मेःन्दा चीग सेन्दी एः लाःकुए।”

२० येशुइ खुङक्याला लाःसी, “तर ख्याक्यादी ङाःला सु इःङे लाःकुबा?” पत्रुसकीइ लेःन लोदी लाःसी, “कोन्ज्योइ ताङ्क्योक थार्च्युगेन ख्रीष्ट इःङे!”

२१ ओःले येशुइ खुङक्याला दीखो ताम सुलाङ माःलाप लाःती चोक्पो आज्ञा तेर्सी।

२२ ओःले खुङगीइ लाःसी, “ङाः मीःइ पुःइ माःङ्बुरा तुःक्पु ज्योर्कोःउए। ओःले ङाःला छेस्यो मीःक्याइ, छेस्यो पुजाहारीक्याइ ओःले धर्मगुरुक्याइ इन्कार पेःगेन एः, ओःले सेकेन एः, तर ङीःमा सुम तीङ्ला सोम्बो काःल्दी लाःङेन एः।”

राःङगीइ क्रुस खुर्ती येशुला ब्य्राङ्दो

(मत्ती १६:२४-२८; मर्कूस ८:३४–९:१)

२३ ओःले येशुइ थाम्जेरला लाःसी, “सुङ ङाःइ लोबेन ओःङेन सेम पेःउए लाःना खुङगीइ राःङलारा च्याःम्बु पेःजे पोःर्च्युक ओःले तेन्दुरा राःङगीइ क्रुस खुर्ती† ङाःला ब्य्राङ्ज्युक।

२४ चीलेलाःना राःङगीइ मीःली सेन्च्युजे छोल्गेन्दीइ ओःखो सीच्युगेन एः, तर राःङगीइ मीःली ङाःइ लागी सीच्युगेन्दीइदी ओःखो सेन्च्युगेन एः।

२५ मीःइ थाम्जेर जाम्बुलीङरा राःङगीइ लाःक्पाला लेःङनाङ राःङगीइ मीःलीदी सीच्युसी लाःना खुङला ची क्युःक्सो काःल्बा रा?

२६ काःखोइ ङाःइ मीःन ओःले ङाःइ लोप्क्योकला ङोःछा पेःउबा, खुङला ङाः मीःइ पुःइयाङ ङाःइदी ओःले कोन्ज्योइदी ओःले चाङ्‍मा स्वर्गदुतक्याइदी महिमाला ओःङ्‍गासुना ओःखोला राःङ्‍गीइदी लाःचे ङोःछा पेःगे।

२७ ङाः तेःन्दामरा ख्याक्याला लाःके, कोन्ज्योइ क्याःल्खाप माःथोङथुप दीला लाःङ्दी तेःक्योकक्यानाःङ्ला मेःन्दा काःजेदी मीसीगेन एः।”

येशुइ जुबु राःङ्सारा काःल्क्योक

(मत्ती १७:१-८; मर्कूस ९:२-८)

२८ दी ताम लाःक्योक ङीःमा केःजे तीङ्ला पत्रुस, यूहन्‍ना ओःले याकूबला खेर्ती येशु काःङला प्रार्थना पेःजेला काःल्सी।

२९ खुङ प्रार्थना पेःदेरा एःकासुना खुङगीइ छेन्दा राःङ्सारा काःल्सी ओःले खुङगीइ केःला कार्मु ओःले माःङ्बुरा छ्‍य्वामे काःल्सी।

३० ओःले खुङङीमु मेःन्दा ङी मीःक्या ताम लाःतेरा एःके, खुङक्या मोशा ओःले एलीया एःके।

३१ खुङक्या नाःम्खालीङगीइ महिमाला एःके ओःले यरूशलेमला येशु सीकोःन तामगीइ बारेला खुङङीमु ताम लाःतेरा एःके।

३२ पत्रुस ओःले खुङगीइ रोःक्या ङीपुछेला एःके, तर ङी छेमीःजीक खुङक्याइ येशुइ महिमा ओःले खुङङीमु लाःङ्दी तेःक्योक ओः मेःन्दा ङी मीःक्याला थोङ्सी।

३३ ओःले ओः ङीथाल मीःक्याइ येशुला पोःर्ती डोजे छोल्सुना पत्रुसकीइ येशुला लाःसी, “गुरुज्यु, दीला ङीः एःक्योक नी याःबु काःल्दु। दीला सुमथाल कोःरी जोगा, चीग ख्याला, चीग मोशाला ओःले चीग एलीयाला।” तर खुङ ची लाःतेरा एःके खुङला टेःम्बारा म्याःके।

३४ खुङ दीखो लाःतेरा एःकासुना मुक्पा चीग ओःङ्दी खुङक्याला उप्सी ओः सोङ्‍गारा खुङक्या माःङ्बुरा जीःसी।

३५ ओःले मुक्पालाःम्‍ले एःन्डुबा के ओःङ्सी, “दीखो ङाःइ पुः इःङे, खुङला ङाःइ दाम्क्योक इःङे! खुङगीइ लाःक्योक कोःदो ओःले ङीःन्दो।”

३६ ओः के लाःसीःङ्‍मीःजीक लोबेनक्याइ येशुला चीग्रा थोङ्सी। खुङक्या खारोक्पा तेःसी, ओःले राःङगीइ थोङ्क्योक थाम्जेर तामक्या ओः तेःकासु सुलाङ माःलाप।

येशुइ हेन्डी क्याःप्क्योक स्याराला टाःच्युक्योक

(मत्ती १७:१४-१८; मर्कूस ९:१४-२७)

३७ ङार्तो च्योःङ्‍रा येशु लोबेनक्याङीमुरा काःङलाःम्‍ले पाःप्‍तेरा एःसुना माःङ्बुरा मीःक्याइ छ्‍योम्बो पोर्चोमगीइ खुङला फ्रेकाला ओःङ्सी।

३८ पोर्चोमलाःम्‍ले मेःन्दा चीगकीइ केतेङ्देरा लाःसी, “गुरुज्यु, ङाः ख्याला वासी पेःगे, ङाःइ पुःला नीङ च्योःदी तातेर। चीलेलाःना दीखो ङाःइ चीग्रा चीग पीःजा इःङे।

३९ खुङला याःम्बा याःम्बा चीगलारा हेन्डीइ उप्कुए ओःले चीरे तेङ्‍गुए, खुङला साला बोल्गुए ओःले खालाःम्‍ले प्वाः तेःङ्च्युउए। खुङला माःङ्बुरा मागा जोदीमारा याःम्‍बाचीगला चीग्रा पोःर्कुए।

४० ओः हेन्डीला तेङ्तेर लाःती ङाःइ ख्याइ लोबेनक्याला वासी पेःसी, तर खुङक्याइ तेङ्‍माःखु।”

४१ ओःले येशुइ लेःन लोदी लाःसी, “ए सेमल्हुक मीलुगेनक्या ओःले भ्रमला एःक्योकक्या! ख्याक्याङीमु ङाः ङीःमा काःजेथुप तेःका ओःले सइतीगा? ख्याइ पुःला दीला खेर्च्यो।”

४२ ओःले ओः स्याराला ख्योङ्सुना ख्योङ्सुनारा खुङला हेन्डीइ उप्‍ती साला रील्सी ओःले थाम्जेर जुबु दार्च्युसी। तर येशुइ ओः हेन्डीला हाप्स्याल तेङ्सी ओःले ओः स्याराला टाःच्युदी खुङगीइ आबाला तेर्सी।

४३ कोन्ज्योइ एःन्डुबा छ्‍योम्बो ल्हे थोङ्दी थाम्जेर मीःक्या याःमाछाक्‍का काःल्सी।

येशुइ फीर्च्या राःङ सीगेन ङीःमाइ बारेला लाःक्योक

(मत्ती १७:२२-२३; मर्कूस ९:३०-३२)

४४ थाम्जेर मीःक्या येशुइ पेःक्योक लेःगाला याःमाछाक्‍का काःल्क्योक थोङ्दी येशुइ खुङगीइ लोबेनक्याला लाःसी, “ङाःइ लाःचे छोल्क्योक ताम टेःम्बा माःचे: ङाः मीःइ पुःला तुःक तेर्तीमाराङ मीःक्याइ लाःक्पाला तेर्केन्दी एः।”

४५ तर लोबेनक्याइ दीखो ताम सेमाःखु। चीलेलाःना दीखो ताम खुङक्याइ सेमाःखुज्युक लाःती खुङक्यालाःम्‍ले इप्‍ती ज्यादी एःके, ओःले दीखोइ बारेला येशुला टीःजेला खुङक्या जीबा पेःसी।

थाम्जेरभन्दा छ्‍योम्बो सु इःङे?

(मत्ती १८:१-५; मर्कूस ९:३३-४०)

४६ ओःले लोबेनक्याइ कील्‍ला सुदी छ्‍योम्बो इःङे लाःती ठुक्पा स्योर्काला स्युःसी।

४७ तर येशुइ खुङक्याइ सेमगीइ ताम सेगारा पीःजा चीगला लेःङ्दी राःङगीइ सुःरला ज्यासी,

४८ ओःले खुङक्याला लाःसी, “काँःदीइ ङाःइ मीःनला एःन्डुबा पीःजाला स्वीकार पेःउबा, ओःखोइ ङाःलाङ स्वीकार पेःउए, ओःले काँःदीइ ङाःला स्वीकार पेःउबा, ओःखोइ ङाःला ताङेन्दीला स्वीकार पेःउए। चीलेलाःना ख्याक्यानाःङ्ला थाम्जेरभन्दा छ्‍यामे सु एःपा, ओःखोरा छ्‍योम्बो इःङे।”

४९ यूहन्‍नाइ लाःसी, “गुरुज्यु, मेःन्दा चीग मीःइ ख्याइ मीःनला हेन्डीक्या तेङ्देरा पेःक्योक ङीःइ थोङ्सी ओःले ङीःइ खुङला एःन्डुबा माःबे लाःती लाःसी, चीलेलाःना खुङ उःइ छोबाइ मीः मीःङे।”

५० येशुइ खुङक्याला लाःसी, “खुङला ओःन्डुबा माःलाप, चीलेलाःना सुइ ख्याक्याला विरोध मेःबेबा, ओःखो ख्याक्याइदीरा इःङे।”

सामारीक्याइ येशुला इन्कार पेःक्योक

५१ येशु नाःम्खालीङला डोगेन ङीःमा ओःङ्जे छोल्गारा खुङ यरूशलेमछ्‍योले डोगेन्दीरा सेम पेःसी।

५२ ओःले खुङगीइ लेःङ्‍गो खेर्केन्दी मीःक्याला तोःङ्लारा ताङ्सी। खुङक्या काःल्सी ओःले खुङगीइ लागी थाम्जेर तामक्या तयार पेःजेला सामारीक्याइ युःल चीगला स्युःसी।

५३ तर खुङ यरूशलेमछ्‍योले डोदेरा एः लाःकेन ताम छोर्काराङ ओः युःलगीइ मीःक्याइ सुइयाङ येशुला तोःङ्ज्याङ माःबे।

५४ दीखो थोङ्दी खुङगीइ लोबेनक्या याकूब ओःले यूहन्‍नाइ येशुला लाःसी, “प्रभु, ची ङीःइ नाःम्खालीङलाःम्‍ले मेः केक्याःप्‍ती दी खुङक्याला सीःङ्च्युतेर लाःती ख्याइ सेम पेःउबा?”

५५ तर खुङक्याइ ओःन्डु लाःकारा येशुइ लोःदीमाराङ खुङक्याला हाप्स्याल तेङ्सी। [ओःले एःन्डुले लाःसी, “ख्याक्यानाःङ्ला एःक्योक सेम ख्याक्याइ ङोःमेसेए। ङाः मीःइ पुः नी मीःक्याला सीःङ्दाक जोजेला ओःङ्क्योक मीःङे, बरु खुङक्याला थार्च्युजेला ओःङ्क्योक इःङे।”]†

५६ ओः तीङ्ला खुङक्या थाम्जेर राःङ्सा युःलछ्‍योले काःल्सी।

येशुला ब्य्राङ्जेला काःबु एः

(मत्ती ८:१९-२२)

५७ येशु ओःले खुङगीइ लोबेनक्या डोदेरा एःकासुना, मेःन्दा चीग मीः ओःङ्दी येशुला लाःसी, “ख्या काःला काःल्बा ङाः ख्याइ तीङ तीङ्लारा ओःङे।”

५८ ओःले येशुइ ओः मीःला लेःन लोदी लाःसी, “लुःन्डीक्याइदी इःप्केन्दी फुकक्या एः, च्याःज्युङ्‍माक्याइदी छाङक्या एः, तर ङाः मीःइ पुःइदी लाःना ङ्‍याःल्गेन्दी सा चीगकाङ म्याः।”

५९ ओःले राःङ्सा मेःन्दा चीग मीःला येशुइ लाःसी, “ङाःला ब्य्राङ्दो।” तर ओः मीःइ लाःसी, “प्रभु, तोःङ्ला ङाःइ आबाइ रोःला होपला तीःप्चेला ङाःला डोजे तेर।”

६० खुङला येशुइ लाःसी, “रोःक्याला रोःक्याइरा होपला तीःप्च्युक। तर ख्यादी काःल्दी कोन्ज्योइ क्याःल्खापकीइदी प्रचार पेःदो।”

६१ ओःले राःङ्साइ लाःसी, “प्रभु, ङाः ख्याला ब्य्राङे, तर तोःङ्ला राःङगीइ खीमला काःल्दी लाःती ओःङ्जे तेर।”

६२ खुङलादी येशुइ लाःसी, “लाङ मोगासुना क्याःपछ्‍योले लोःदी तागेन्दी मीःदी कोन्ज्योइ क्याःल्खापकीइ लागी चीङ लेःगा म्याः।”

† 

९:५ यहुदीक्यादी यहुदीक्या बाहेक राःङ्सा मीःइ मीःक्याइ युःलक्याला ओःले सहरक्याला काःल्मीःजीक खुङक्याइ स्याःप्टाइ तुःल प्रुउके, चीलेलाःना खुङक्याइ राःङ्सा क्युःपाइ मीःक्याला असुद्ध लाःकुके। येशुइयाङ राःङगीइ लोबेनक्याला तोःङ्ज्याङ मेःबेगेन युःलक्याइ मीःक्याला ओःन्डुरा पेःदो लाःसी।

† 

९:२३ क्रुस खुर्ती क्रुस खुर्चे लाःक्योकदी येशुइ लागी तुःक्पु खुर्चे ओःले सीकोःनाङ सीजे तयार डोगेन्दी इःङे।

† 

९:५५ चीङ कोन्ज्योइ पेज्याक्यालादी दीखो पदकीइ बोक्या म्याः।

येशुइ मेःन्दा खालसुम रा चीङ्‍ङी थाल लोबेनक्याला ताङ्क्योक

१०

१ ओः तीङ्ला येशुइ मेःन्दा खालसुम रा चीङ्‍ङी† थाल मीःक्याला दाम्सी ओःले खुङक्याला ङी-ङीथाल पेःदी राःङ डोजे छोल्क्योक थाम्जेर युःल ओःले ठाउँक्याला राःङभन्दा तोःङ्ला ताङ्सी।

२ येशुइ खुङक्याला लाःसी, “सीःङ्ला छेक्योक डुक्या नी माःङ्बुरा एः, तर लेःमीक्या लाःना तीबी एः। ओः डुक्याइ ताःक्पुला डु तुःगेन लेःमीक्या ताङ्‍तेर लाःती वासी पेःदो।

३ ताः ख्याक्या सुङ! तादो, लुःककीइ रीःउक्याला फाराक्याइ कील्‍ला ताङ्क्योक च्योःङ्‍रा ङाः ख्याक्याला माःइबा मीःक्याइ कील्‍ला ताङ्देरा एः।

४ ख्याक्याइ डेबा, काःल्दा, लेखाम चीङ माःखुर। लाःमला सुङीमुङ ताम लाःती कुःल्बु माःबेबा सुङ।

५ “ख्याक्या काःखो खीमला स्युःउबा, तोःङ्ला लोःप, ‘दीखो खीमगीइ मीःक्याला खाम्साङ्बु काःल्ज्युक।’

६ ओः खीमला खाम्साङ्बु सेम थेकेन्दी मीः दु लाःना ओःखोइ खाम्साङ्बु ज्योर्केन एः, मीःन्दु लाःना ओः खाम्साङ्बु ख्याक्यालारा लोःदी ओःङेन एः।

७ ख्याक्या ओः खीमलारा तेः ओःले खुङक्याइ ची तेर्पा ओःखोरा साःगेन थुङेन पेःदो, चीलेलाःना लेःमीइ ला ज्योर्रा कोःउएः। खीम खीमला स्युदी तेःकेन्दी माःबे।

८ “ख्याक्या काःखोङ युःलला डोगासुना ओःलाइ मीःक्याइ तोःङ्ज्याङ पेःदी साःजे तेर्क्योक साःप्च्या सोः।

९ युःलला एःक्योक नेःपाक्याला टाःच्युदो, ओःले खुङक्याला लोःप, ‘कोन्ज्योइ क्याःल्खाप ख्याक्याइ सुःरला ओःङ्दी एः।’

१० तर काःखोङ युःलला डोगासुना ओःलाइ मीःक्याइ ख्याक्याला तोःङ्ज्याङ माःबे लाःना लाःमला थेङ्दो ओःले लोःप,

११ ‘ङीःइ काङ्बाला गेक्योक ख्याक्याइ युःलगीइ तुःलाङ ङीः ख्याक्याइ विरुद्धला प्रुगे। तर ख्याक्या दीखो टेःम्बा साल्दो, कोन्ज्योइ क्याःल्खाप थामालारा ओःङ्सीःङ्दी एः।’

१२ ङाः ख्याक्याला लाःके, न्यायइ ङीःमाला सदोम शहरकीइदी भन्दा ओः युलगीइ मीःक्याइ तुःक्पु माःङ्बु ओःङेन एः।

सेमल्हुक मीलुगेन्दी मीःक्याइ युःल

(मत्ती ११:२०-२७; १३:१६-१७)

१३ “खोराजीन ओःले बेथसेदाइ मीःक्या, ख्याक्याला काःन्डुबा तुःक्पु ओःङेन एः! चीलेलाःना ख्याक्याइ कील्‍ला पेःक्योक याःमाछाककीइ लेःगाक्या टुरोस ओःले सीदोन सहरक्याला पेःक्योक एःना ओःलाइ मीःक्याइ माःङ्बुरा तोःङ्ला राःदालगीइ केःला केःङ्दी थाला टुःल्दी स्याबा पेःदी लाःयो पोःर्चे एःके।

१४ तर न्यायइ ङीःमु टुरोस ओःले सीदोनगीइ तुःक्पुभन्दा ख्याक्याइ तुःक्पु छ्‍योम्बो ओःङेन एः।

१५ ओःले कफर्नहुमगीइ मीःक्या, ची ख्याक्या नाःम्खालीङला लेप्के लाःती ठीवा साल्गुबा? ख्याक्या नी ङ्‍याल्वाला लेप्केन एः।”

१६ येशुइ लोबेनक्याला लाःसी, “काःखोइ ख्याक्याइ ताम कोःबा, ओःखोइ ङाःइ ताम कोःउएः, काःखोइ ख्याक्याला स्वीकार माःबेबा, ओःखोइ ङाःला स्वीकार मेःबेएः, ओःले काःखोइ ङाःला स्वीकार माःबेबा, ओःखोइ ङाःला ताङेन्दी कोन्ज्योला स्वीकार मेःबेएः।”

मेःन्दा खालसुम रा चीङ्‍ङी लोबेनक्या लोःदी ओःङ्क्योक

१७ येशुइ ताङ्क्योक ओः खालसुम रा चीङ्‍ङी† थाल मीःक्या लोःदी ओःङ्सी ओःले केःदाङ काःल्दी प्रभुला लाःसी, “प्रभु, ख्याइ मीःनगीइ ल्हेइ हेन्डीक्याङ ङीःक्याइ आङ्ज्याला ओःङ्सी।”

१८ येशुइ खुङक्याला लेःन लोदी लाःसी, “ङाःइ शैतानला नाःम्खालीङले बीजुली चम्कीतीक्योक च्योःङ्‍राले ताःप्क्योक थोङ्सी!

१९ ताः कोःदो, ङाःइ ख्याक्याला प्रुःल ओःले बीच्छीला नेम्दी डोगेन्दी ल्हे तेर्ती एः ओःले टाःलाङक्याइदी थाम्जेर ल्हेला क्याःल्गेन्दी आङ्ज्या तेर्ती एः। ख्याक्याला चीङयाङ मेनोङेन एः।

२० ओःन्डु एःनाङ हेन्डीक्या ख्याक्याइ आङ्ज्याला एः लाःती केःदाङ माःबे, बरु ख्याक्याइ मीःन नाःम्खालीङला प्रुःदी एः लाःती केःदाङ पेःदो।”

२१ ओः तेःकासुरा येशु चाङ्‍मा लालाःम्‍ले खाम्साङ्बुइ काःङ्दी लाःसी, “हे आबा कोन्ज्यो, नाःम्खालीङ ओःले जाम्बुलीङगीइ ताःक्पु, ङाः ख्याला थुजीछे तेर्के चीलेलाःना ख्याइ सेबु ओःले च्याङ्बु मीःक्यालाःम्‍ले इप्‍ती ज्याक्योक ताम चीङ मेसेगेन्दी पीःजाक्या च्योःङ्‍रा मीःक्याला तेङ्तेर्सी। हे आबा, चीलेलाःना ख्याला दीखोरा सेम थेसी।

२२ “ङाःइ आबाइ थाम्जेर ताम ङाःला तेर्ती एः। पुः सु इःङे लाःती आबाइ बाहेक सुइयाङ ङोःमेसेएः। ओःन्डुलेरा आबा सु इःङे लाःती पुःइ बाहेक, ओःले पुःइ ङोःसेच्युक्योक मीःक्याइ बाहेक राःङ्सा सुइयाङ ङोःमेसेएः।”

२३ ओः तीङ्ला येशु लोबेनक्याछ्‍योले लोःदी खुङक्याला खाजुम्माले लाःसी, “तीःरीङ काःल्क्योक दी थाम्जेर थोङ्जे ज्योर्केन्दी ख्याक्याइ मोलाम ज्योर्ती एः।

२४ ङाः ख्याक्याला लाःके, माःङ्बुरा कोन्ज्योइ लेःङ्‍गो तेर्केन्दीक्याइ ओःले क्याःल्बुक्याइ ख्याक्याइ थोङ्क्योक दी तामक्या थोङ्जे ओःले कोःजे सेम पेःदी एःके, तर थोङ्जे ओःले कोःजे माःज्योर।”

याःबु टोःङ्‍री

(मत्ती २२:३५-४०; मर्कूस १२:२८-३४)

२५ मेःन्दा चीग कोन्ज्योइ छेइ ठीमलाःम्‍ले लोप्केन्दी मीः ओःङ्दी येशुला परीक्षा लेःङ्जेला टीःसी, “गुरुज्यु, ङाःइ मेःपोन मीःली ज्योर्चेला ची पेःकोःउबा?”

२६ येशुइयाङ खुङला टीःसी, “दीखोइ बारेला कोन्ज्योइ छेइ ठीमला ची प्रुःदी एःपा? ओःखोला ख्याइ ची टोःदी एःपा?”

२७ खुङगीइ लाःसी, “‘ख्योइ राःङगीइ कोन्ज्योला राःङगीइ थाम्जेर सेमगीइ, थाम्जेर मीःलीइ, थाम्जेर ल्हेइ, थाम्जेर नावाइ च्याःम्बु पेःदो’ ओःले ‘राःङगीइ टोःङ्‍रीला राःङला च्योःङ्‍रारा च्याःम्बु पेःदो।’”

२८ येशुइ लाःसी, “ख्याइ लाःक्योक डीक्सी। ओःन्डुरा पेःदो ओःले ख्या सेन्गेन्दी एः।”

२९ तर ओः मीःइ राःङला याःबु तेङ्जेला लाःसी, “ओःन्डु एःना ङाःइ टोःङ्‍रीदी सु इःङे ले?”

३० येशुइ खुङला पेःदाम चीग लाःती लेःन लोदी लाःसी, “मेःराङ चीग मीः यरूशलेमलाःम्‍ले यरीहो सहरछ्‍योले डोदेरा एःके। ओः मीःला लाःमला च्याःक्पाक्याइ फ्रेसी ओःले खोङीमु एःक्योक थाम्जेर छेगाक्या फ्रोसी ओःले खुङगीइ केःला पीती रोप्‍ती सीःजे ना सेन्जे जोदी पोःर्ती काःल्सी।

३१ ओः लाःमलेरा यहुदीक्याइ पुजाहारी चीग माःर्ला पाःप्‍तेरा एःके। ओःले ओःखो मागा मीःला थोङ्दी ओः पुजाहारी थारीङ्बुलेरा क्योदी काःल्सी।

३२ ओःन्डुरा पेःदी मेःन्दा चीग लेबी ओः लाःमलेरा ओःङ्सी। ओःखोङ ओः मागा मीःला थोङ्दी थारीङ्बुलेरा क्योदी काःल्सी।

३३ तर मेःराङ चीग सामरी ओः लाःमलेरा ओःङ्सी। ओःखो मागा काःल्क्योक मीःला थोङ्दी खुङगीइ सेमला नीङ च्योःदी ओःङ्सी

३४ ओःले खुङ मागा मीःसाःला काःल्सी। खुङगीइ ओःखोइ स्य्वाला मेन टुःल्दी केःला चीगकीइ ताःम्तेर्सी। ओःले राःङगीइ पुःङ्‍गुला काल्दी लोज चीगला खेर्सी ओःले कुःङ्‍मुकाःङ ओःखोला याःबुले तासी।

३५ ङार्तो च्योःङ्‍रा डोगेन बेला ओः लोजकीइ तोःप्‍ताला ङुलगीइ ङीथाल डेबा तेर्ती लाःसी, ‘दीखो मीःला याःबुले तादो। खुङगीइ लागी माःङ्बु ला काःल्सीलाःना तीङ्ला ङाः ओःङ्दी च्याल्गे।’”

३६ दीखो पेदाम लाःप्मीःजीक येशुइ ओः कोन्ज्योइ छेइ ठीमलाःम्‍ले लोप्केन्दी मीःला टीःसी, “ओः मेःराङ सुम मीःक्या नाःङ्ला सुइदी ओः च्याःक्पाक्याइ लाःक्पाला लेप्क्योक मीःला राःङगीइ टोःङ्‍रीला च्योःङ्‍रा पेःबा?”

३७ ओःखोइ लाःसी, “नीङ च्योःगेन्दी मीःइ।” ओःले येशुइ लाःसी, “सुङ, ख्याइयाङ ओःन्डुरा पेःदो।”

येशुइ मार्था ओःले मरीयमला फ्रेक्योक

३८ येशु ओःले खुङगीइ लोबेनक्या डोदेरा एःकासुना युःल चीगला लेप्सी। ओःला मार्था मीःन पेःक्योक पेःन्पीःजा चीगकीइ खुङला राःङगीइ खीमला तोःङ्ज्याङ पेःसी।

३९ ओः पेःन्पीःजाइदी मरीयम मीःन पेःक्योक नोःमो चीग एःके। ओः नोःमोइ येशुइ काङ्बाइ सुःरला तेःती येशुइ लोप्क्योक ताम कोःसी।

४० तर मार्थादी डोम्बो सोगेन लेःगालारा ज्योल्दी एःके। खुङगीइ येशुसाःला ओःङ्दी लाःसी “प्रभु, ख्याइ थोङ्दीरा एः, थाम्जेर लेःगाक्या ङाःइरा पेःकोःउए, नोःमोदी चीङ मेःबेएः, ङाःला लेःगा पेःजेला रोः पेःतेर लाःती लाःतेर ना!”

४१ ओःले येशुइ लेःन लोदी लाःसी, “मार्था नोःमो, ख्या माःङ्बुरा तामक्याइ लागी तुःङाल पेःउए,

४२ तर कोःकेन तामदी चीग्रा चीग इःङे, ओःखोरा मरीयमगीइ दाम्दी एः। खुङला ङाःइ ताम कोःजेलाःम्‍ले सुइयाङ कामीःखुए।”

† 

१०:१ खालसुम रा चीङ्‍ङी काँःदी काँःदी ग्रीक तामगीइ लूकाइ पेज्याक्याला मेःन्दा खालसुम रा च्यु लोबेनक्या लाःती प्रुःदी एः।

† 

१०:१७ खालसुम रा चीङ्‍ङी दीखोइ बारेला लूका १०:१ लाङ प्रुःदी एः।

येशुइ लोप्क्योक प्रार्थना

(मत्ती ६:९-१३; ७:७-११)

११

१ थाङ्‍मा चीग येशु ठाउँ चीगला प्रार्थना पेःदेरा तेःती एःके। प्रार्थना पेःसीःङ्‍मीःजीक खुङगीइ लोबेन चीगकीइ लाःसी, “प्रभु, यूहन्‍नाइ राःङगीइ लोबेनक्याला प्रार्थना पेःजे लोप्क्योक च्योःङ्‍रा ङीःलाङ प्रार्थना पेःजे लोप्ना।”

२ येशुइ खुङक्याला लाःसी, “ख्याक्याइ एःन्डुले प्रार्थना पेःदो,

‘हे आबा कोन्ज्यो,

ख्याइ मीःन चाङ्‍मा एःच्युक,

ख्याइ क्याःल्खाप ओःङ्ज्युक,

३ ङीःमारी टाःङ्‍मा कोःकेन साःप्च्या ङीःला ङीःमारी टाःङ्‍मा ना।

४ ङीःइ पेःक्योक लाःयोक्या क्षमा पेःतेर,

चीलेलाःना ङीःइ विरुद्धला लाःयो पेःगेन्दीक्याला ङीःङ क्षमा पेःउए।

ओःले ङीःला लाःयो पेःजेलाःम्‍ले थार्च्युतेर।’”

५ ओःले येशुइ लोबेनक्याला लाःसी, “लाःकाना, ख्याक्या सुइदीङ मेःन्दा चीग रोः एः। नुःप फेला ओः रोःसाःला काःल्दी लाःकुए, ‘ए रोः, ङाःला सुमथाल खुरा कीम्बा ना ना।

६ चीलेलाःना ङाःइ मेःन्दा चीग रोः माःङ्बुरा थारीःङ्बुले ओःङ्दी एः, ओःले ङाःङीमु खुङला साःजे तेर्चेला चीङ म्याः।’

७ ओः रोःइ नाःङ्लाःम्‍लेरा लाःसी, ‘ङाःला तुःक्पु मातेर। कोः चेसीःङ्दी एः, ओःले पीःजाक्याङीमु ङाः तेनला एः। ताःसे ङाः लाःङ्दी ख्याला चीङ तेर्मीःखुँ।’”

८ एःजे लाःसीःङ्‍मीःजीक येशुइ खुङक्याला लाःसी, “ङाः ख्याक्याला लाःके, रोः लाःतीमाराङ खुङगीइ ख्याला चीङ मातेर लाःनाङ ख्याइ लाङ्दीरा तेःसी लाःना खुङ लाःङेन एः ओःले ख्याइ लाङ्क्योक चे थाम्जेर तेर्केन एः।

९ “ओः सोङ्‍गारा ङाः ख्याक्याला लाःके, लाङ्दो ले ज्योर्केन एः, छोल्दो ले फ्रेकेन एः, कोः तुःङ्दो ले ख्याक्याइ लागी कोः फ्यागेन एः।

१० चीलेलाःना काःखोइ लाङ्‍गुबा ओःखोइ ज्योर्कोइ, काःखोइ छोल्गुबा ओःखोइ फ्रेकोइ ओःले काःखोइ कोः तुःङ्‍गुबा ओःखोइ लागी कोः फ्याउए।

११ ख्याक्यानाःङ्ला सुदी एःन्डुबा आबा एःस्वाँ, ख्याइ पुःइ ङ्‍याः लाङ्सुना प्रुःल तेर्कुबा,

१२ ओःले च्याःम्कोःङा लाङ्सुना बीच्छी तेर्कुबा?

१३ ख्याक्या माःताक्पा एःनाङ राःङगीइ पुःपोःमोला याःबु ताम तेर्चे सेउए लाःना, ताःरुङ ख्याक्या भन्दाङ नाःम्खालीङला एःक्योक आबाइ खुङङीमु लाङेनक्याला चाङ्‍मा ला तेर्कुए।”

येशु ओःले हेन्डीक्याइ क्याःल्बु

(मत्ती १२:२२-३०, ४३-४५; मर्कूस ३:२०-२७)

१४ येशुइ मेःन्दा चीग ताम लाःमीःखुन्दी मीःलाःम्‍ले हेन्डी तेङ्देरा एःके। हेन्डी थेङ्‍मीःजीक ओः मीः ताम लाःकाला स्युःसी, ओःले दीखो थोङ्दी पोर्चोमला एःक्योक मीःक्या याःमाछाक्‍का काःल्सी।

१५ तर मेःन्दा काःजेइ लाःसी, “दीखोइ नी हेन्डीइ क्याःल्बु बालजिबुलगीइ† ल्हेलाःम्‍ले हेन्डी तेङ्‍गुए।”

१६ काःजेइदी खुङला परीक्षा लेःङ्जे छोल्देरा लाःसी, “दीखो लेःगा कोन्ज्योइ ल्हेलाःम्‍ले पेःक्योक इःङेलाःना ङीःक्याला नाःम्खालीङलाःम्‍ले चुःन्डुल चीग तेङ्दो।”

१७ तर खुङक्याइ ताम छोर्ती येशुइ खुङक्याला लाःसी, “काःन्दीङ देशनाःङ्ला खुङक्या राःङ राःङरा ठुक्पा स्योर्सीलाःना ओःखो राःङ्‍रा नास डोउए। राःङ नाङ्लारा ठुक्पा स्योर्केन खीममाङ सीःङ्दाक डोउए।

१८ ओःन्डुलेरा शैतानगीइ राज्यालाङ खुङक्या राःङ राःङरा ठुक्पा स्योर्सीलाःना ओःखोइ राज्य काःन्डुले तेःखुँरा? चीलेलाःना ख्याक्याइ ङाःला हेन्डीइ क्याःल्बु बालजिबुलगीइ ल्हेलाःम्‍ले ङाःइ हेन्डी तेङ्‍गुए लाःती लाःकुए।

१९ ङाःइ बालजिबुलगीइ ल्हेलाःम्‍ले हेन्डीक्या तेङ्‍गुए लाःना ख्याक्याइ लोबोनक्याइदी सुइ ल्हेलाःम्‍ले तेङ्‍गुबा ले? ख्याक्याइ राःङगीइ लोबोनक्याइ पेःक्योक लेःगाइरा ख्याक्याइ लाःक्योक तामक्या डीक्पु मीःङे लाःती तेङ्तेर्केन एः।

२० तर ङाःइ कोन्ज्योइ ल्हेलाःम्‍ले हेन्डी तेङ्‍गुए लाःना कोन्ज्योइ राज्य ख्याक्याइ कील्‍ला ओःङ्सीःङ्दी एः।

२१ टीः जेक्‍र्योक क्याःबा मीःइ खुङगीइ राःङगीइ खीम ह्रुङ्सीलाःना थाम्जेर क्युःक्या सुरक्षीत ओःङ्‍गुए।

२२ तर खुङभन्दा क्याःबा मीः ओःङ्सीलाःना खुङला क्याःल्गुए ओःले खुङगीइ राःङ्साला क्याःल्जेला खुक्‍र्योक थाम्जेर टीःक्या फ्रोउए ओःले ओः क्याःल्गेन क्याःबा मीःइ थाम्जेर क्युःक्या फ्रोदी खेर्ती राःङगीइ रोःक्याङीमु केःउए।

२३ काःखोदी ङाःइ लाःक्योक मीःङीन्बा, ओःखोदी ङाःइ विरोधी इःङे। ओःले काःखोइ ङाःङीमु लेःगा मेःबेबा, ओःखोइ ङाःइ विरुद्धला लेःगा पेःउए।

२४ “काःन्दीङ मीःलाम्‍ले हेन्डी थेङ्‍मीःजीक ओः हेन्डी ङाःल सोदी तेःचेला काम्बु साक्या छोल्देरा डोउए ओःले काःलाङ मेःज्योर एः। ओःले ओःखोइ लाःकुए, ‘ङाः तोःङ्ला तेःक्योक मीः नाःङ्लारा लोःदी डोगे।’

२५ ओःला लेप्कासुना ओःखोइ तोःङ्‍गीइ मीःला याःबुले फ्यादी ओःले छेदी ज्याक्योक खीमच्योःङ्‍रा फ्रेकुए।

२६ दीखो थोङ्दी ओःखोइ राःङ्सा तीःनथाल राःङ भन्दाङ माःङ्बु माःरीक्पा हेन्डीक्याला केक्याःप्‍ती ख्योङ्‍गुए ओःले ओः थाम्जेर हेन्डीक्या ओः मीः नाःङ्ला स्युःदी ओःला तेःकुए। ओःले ओः मीः तोःङ्ला भन्दा तीङ्ला ताःरुङ माःइबा ओःङ्‍गुए।”

तेःन्दामरा केःदाङ एःक्योक मीःक्या

२७ येशुइ ताम लाःसुना लाःसुनारा मीःक्याइ पोर्चोमलाःम्‍ले मेःन्दा चीग पेःन्पीःजाइ केताङ्दी लाःसी, “ख्याला केगेन्दी ओःले ओःमा थुङ्च्युगेन्दी आमाइ काःजे मोलाम ज्योर्ती एः।”

२८ दीखो कोःदी येशुइ लाःसी, “बरु काःखोक्याइ कोन्ज्योइ ताम कोःउबा ओःले ङीःन्गुबा, ओःखोक्याइ का मोलाम ज्योर्ती एः।”

मीःक्याइ कोन्ज्योलाःम्‍ले याःमाछाककीइ चुःन्डुल लाङ्क्योक

(मत्ती १२:३८-४२)

२९ मीःक्याइ पोर्चोम छ्‍योम्बो काःल्देरा पेःसुना येशुइ लाःसी, “तीःङ्साङगीइ मीःक्या काःजे माःरीक्पा एः। खुङक्याइ याःमाछाककीइ चुःन्डुल ताजे छोल्गुए, तर कोन्ज्योइ लेःङ्‍गो तेर्केन्दी योनाला तेर्क्योक चुःन्डुल बाहेक दी मीःक्याइ राःङ्सा काःखोङ चुःन्डुल मेःज्योर्केन एः।

३० चीलेलाःना काःन्डुले योना नीनवे सहरकीइ मीःक्याइ लागी चुःन्डुल एःके, ओःन्डुलेरा ङाः मीःइ पुःङ तीःङ्साङगीइ मीःइ लागी चुःन्डुल इःङे।

३१ न्यायइ ङीःमाला शेबाइ क्याःल्मु लाःङ्दीमाराङ तीःङ्साङगीइ मीःक्याला माःताक्पा लाःकेन एः, चीलेलाःना सोलोमोन क्याःल्बुइ नावाइ ताम कोःजेला खुङ माःङ्बुरा थारीःङ्बुले ओःङ्दी एःके। तर कोःदो, सोलोमोन भन्दाङ छ्‍योम्बो मेःन्दा चीग दीला एः।

३२ न्यायइ ङीःमाला नीनवे सहरकीइ मीःक्या लाःङ्दी तीःङ्साङगीइ मीःक्याला माःताक्पा च्याःङेन एः चीलेलाःना योनाइ कोन्ज्योइ ताम प्रचार पेःगासुना खुङक्याइ राःङ राःङगीइ स्याबा पेःदी लाःयो पोःर्सी। ओःले तादो, योनाभन्दाङ छ्‍योम्बो मेःन्दा चीग दीला एः।

मीःलीइ साङ्बु

(मत्ती ५:१५; ६:२२-२३)

३३ “छेमी थेप्‍ती सुइयाङ पातीइ मीउपए ओःले इप्‍तीङ मेःज्याए। बरु नाःङ्ला ओःङेन मीःक्याला साङ्बु काःल्ज्युक लाःती थोम्बो साला ज्यातेर्कुए।

३४ ख्याक्याइ जुबुइ छेमीदी ख्याक्याइ मी इःङे। मी याःबु एः लाःना थाम्जेर जुबु साङ्बु ओःङ्‍गुए, तर ख्याक्याइ मी माःइबा एः लाःना ख्याक्याइ जुबुङ नाक्जुक ओःङ्‍गुए।

३५ ओः सोङ्‍गारा थेजुप पेःदो, ख्याक्याङीमु एःक्योक साङ्बु नाक्जुक माःकाल्ज्युक।

३६ ख्याक्याइ सेम साङ्बुइ काःङ्दी एः लाःना ओःले नाक्जुक म्याः लाःना छेमीइ साङ्बु तेर्क्योक च्योःङ्‍रा ख्याक्याइ सेम साङ्बु ओःङेन एः।”

फारीसीक्या ओःले धर्मगुरुक्याला येशुइ माःताक्पा च्याःङ्क्योक

(मत्ती २३:१-३६; मर्कूस १२:३८-४०)

३७ येशुइ दीखो ताम लाःसीःङ्‍मीःजीक मेःन्दा चीग फारीसीइ खुङला खुङगीइ खीमला साःप्च्या साःजेला केक्याःप्सी। येशु ओः फारीसीइ खीमला काःल्सी ओःले साःप्च्या साःजेला तेःसी।

३८ तर येशुइ लाःक्पा माःठुबारा साःक्योक थोङ्दी ओः फारीसी याःमाछाक काःल्सी।

३९ ओःले प्रभुइ खुङला लाःसी, “ख्या फारीसीक्या तेःर्मा रा मेःन्ज्याइ फीछ्‍योले नी ताःर्ती चाङ्‍गुए, तर ख्याक्याइ नाःङ्लादी फाङ्क्योक ओःले माःरीक्पाइ काःङ्क्योक एः।

४० ए आक्याक्पाक्या! ची फीइ जुबु जोगेन कोन्ज्योइ नाःङ्‍गीइ सेमाङ जोक्योक मीःङे रा?

४१ तर मेःन्ज्या ओःले तेःर्माला एःक्योक स्याःक्या प्राङ्नाला तेर ओःले ख्याक्याइ फी ओःले नाःङ थाम्जेर चाङ्‍मा ओःङेन एः।

४२ “ख्या फारीसीक्याला काःन्डुबा तुःक्पु ओःङेन एः! पुदीना, आरुद ओःले राःङ्सा जडीबुटीक्याइ दशांसा तेर्कुए, तर न्याय ओःले कोन्ज्योला च्याःम्बु पेःगेन तामलादी वास्तारा मेःबेए। ओः राःङ्सा तामक्याइ वास्ता ङीमुङीमुरा ख्याक्याइ न्याय ओःले च्याःम्बु पेःगेन पेःदो।

४३ “ख्या फारीसीक्याला काःन्डुबा तुःक्पु ओःङेन एः! चीलेलाःना ख्याक्या येहुदीक्याइ जोम्साखीमक्याला छ्‍योम्बो छ्‍योम्बो आसनला तेःचे छोल्गुए ओःले छोङ्साक्याला राःङ्साक्याइ फ्या छाल्क्योक सेम थेकुए।

४४ ख्याक्याला काःन्डुबा तुःक्पु ओःङेन एः! चीलेलाःना ख्याक्या नी मेःथोङेन तुःर्साक्या† च्योःङ्‍रा एः। ओःन्डुबा मेःथोङेन तुःर्साखाले नी मीःक्या टेःम्बारा मासाल्बा डोउए।”

४५ मेःन्दा चीग धर्मगुरुइ येशुला लाःसी, “गुरुज्यु, एःन्डु लाःती नी ख्याइ ङीःक्याइदीङ ङोलाकाःङ्स्यार पेःदेरा एः।”

४६ येशुइ लेःन लोदी लाःसी, “ख्या धर्मगुरुक्यालाङ काःन्डुबा तुःक्पु ओःङेन एः! चीलेलाःना ख्याक्याइ धर्म कर्मइ ठीमगीइ चेन्दी खुर्पु मीःक्याला काल्गुए, फीर्च्या ख्याक्या राःङदी थेबु चीगकीइयाङ ओः खुर्पु मेःदेए।

४७ “ख्याक्याला काःन्डुबा तुःक्पु ओःङेन एः! चीलेलाःना ख्याक्याइ राःङगीइ फाफामुक्याइ सेक्योक कोन्ज्योइ लेःङ्‍गो तेर्केन्दी मीःक्याइ लागी याःबु याःबु तुःर्साक्या जोउए।

४८ एःन्डुले ख्याक्याइ राःङगीइ फाफामुक्याइ पेःक्योक लेःगा ख्याक्याइ थोङ्दी एः ओःले ङीःन्दी एः, चीलेलाःना खुङक्याइ सेक्योक कोन्ज्योइ लेःङ्‍गो तेर्केन्दी मीःक्याइ तुःर्सा ख्याक्याइ जोदी एः।

४९ ओः सोङ्‍गारा कोन्ज्योइ नावाइयाङ तोःङमीःजीकरा लाःती एः, ‘ङाः खुङक्यासाःला ङाःइ लेःङ्‍गो तेर्केन्दी मीःक्या ओःले प्रेरितक्या ताङ्तेर्के। फीर्च्या खुङक्याइ काःजेला सेकेन एः ओःले काःजेला तुःक्पु तेर्केन एः।’

५० ओः सोङ्‍गारा जाम्बुलीङ जोसुना मीःजीक ताःसेथुप कोन्ज्योइ लेःङ्‍गो तेर्केन्दी मीःक्याला सेकेन्दीक्याइ ज्योर्कोःन दण्ड ताःसेइ मीःक्याइ ज्योर्केन एः।

५१ इःङे, ङाः ख्याक्याला लाःके, हाबीलला† सेमीःजीक कोःम्सा ओःले वेदीइ कील्‍ला सेक्योक जकरीयाथुपकीइ† कोन्ज्योइ लेःङ्‍गो तेर्केन्दी मीःक्याइ ठाइ दण्ड ताःसेइ मीःक्याइ ज्योर्केन एः।

५२ “ख्या धर्मगुरुक्याला काःन्डुबा तुःक्पु ओःङेन एः! चीलेलाःना ख्याक्याङीमु नावा ज्योर्केन दीमीक नी एः, तर ख्याक्या राःङाङ नाःङ्ला माःस्यु ओःले राःङ्साक्यालाङ स्युःजे मातेर।”

५३ येशु ओःलाःम्‍ले काःल्मीःजीक धर्मगुरुक्याइ ओःले फारीसीक्याइ खुङला माःङ्बुरा विरोध पेःगाला स्युःसी ओःले खुङङीमु माःङ्बुरा तामक्या टीःगाला स्युःसी।

५४ खुङगीइ लेःन लोगासुना काःलाङ चीङ गल्ती फ्रेके की लाःती खुङक्याइ खुङला जुम्गेन लाःम पेःसी।

† 

११:१५ बालजिबुल बालजिबुल लाःक्योकदी शैतानगीइ राःङ्सा मीःन इःङे।

† 

११:४४ मेःथोङेन तुःर्साक्या ओः तीःनामलादी यहुदीक्याइ तुःर्साक्यालादी सुइयाङ मानेम्ज्युक लाःती चिन्ह ज्याउके, चीलेलाःना सुइयाङ ओः तुःर्साला नेम्सीलाःना खुङक्या असुद्ध डोउके।

† 

११:५१ हाबील कोन्ज्योइ वचनला हाबीलदी थाम्जेरभन्दा तोःङ्ला सेक्योक मीः इःङे।

† 

११:५१ जकरीया ओःले कोन्ज्योइ वचनला थाम्जेरभन्दा तीङ्ला सेक्योक मीःदी जकरीया इःङे।

खोक्‍नाकक्याला चेतावनी

(मत्ती १०:२६-२७)

१२

१ माःङ्बुरा हजार मीःक्याइ पोर्चोम रुःप काःल्क्योक सोङ्‍गारा चीगकीइ राःङ्साला नेम्गाला स्युःसी। ओःले तोःङ्ला येशुइ राःङगीइ लोबेनक्याला लाःसी, “ख्याक्या फारीसीक्याइ खोक्‍नाक सेमलाःम्‍ले थारीःङ्बुरा तेः। ओः खोक्‍नाक सेम लाःक्योकदी खुरा फोर्च्युगेन खमीर च्योःङ्‍रा इःङे।

२ चीलेलाःना उप्‍ती ज्याक्योक ताम काःजे एःपा, ओः थाम्जेर थोङेन एः ओःले इप्‍ती ज्याक्योक ताःम काःजे एःपा, ओः थाम्जेर छोर्केन एः।

३ ख्याक्याइ नाक्जुकला लाःक्योक ताम ङीःमाकार्पुला कोःगेन एः। सुङ म्याःक्योक कोठाला लाःक्योक ताम खीमगीइ च्योदोकलाःम्‍ले छ्‍योम्बो केइ लाःकेन एः।

सुङीमु जीबा पेःको

(मत्ती १०:२८-३३; १२:३२)

४ “ए ङाःइ रोःक्या, ङाः ख्याक्याला लाःके, मीःक्याङीमु माःजी। खुङक्याइ नी ख्याक्याइ जुबुला चीग्रा सेखुउए, तर ओः तीङ्ला राःङ्सा चीङ पेःमीःखुए।

५ तर सुङीमुदी जीबा पेःकोः लाःती ङाः ख्याक्याला लाःके- जुबुला सेमीःजीक ङ्‍याल्वाला क्युर्खुगेन ल्हे एःक्योक कोन्ज्योङीमुरा जीबा पेःकोः। इःङे, खुङङीमुरा जीबा पेःदो।

६ ची ङाथाल भङ्‍गेरा ङीथाल ङुलगीइ डेबाला चोङ्‍गुए, मीःङे रा? ओः भङ्‍गेरा एःजे खेमु एःनाङ कोन्ज्योइ ओःखोक्या चीगलाङ टेःम्बा मेःचे एः।

७ कोन्ज्योइ ख्याक्याइदी नी गोइ टाथुपाङ टाःङ्दी एः। ओः सोङ्‍गारा माःजी, ख्याक्या नी माःङ्बुरा भङ्‍गेरा भन्दाङ माःङ्बु रीःनगीइदी इःङे।

८ “ङाः ख्याक्याला लाःके, काःखोइ ङाःला मीःइ तोःङ्ला प्रभु लाःती स्वीकार पेःबा, ङाः मीःइ पुःइयाङ स्वर्गदुतकीइ तोःङ्ला ओःखोला राःङगीइदी इःङे लाःती स्वीकार पेःगे।

९ तर काःखोइ ङाःला मीःइ तोःङ्ला अस्वीकार पेःबा, ङाः मीःइ पुःइयाङ कोन्ज्योइ स्वर्गदुतकीइ तोःङ्ला ओःखोला अस्वीकार पेःगे।

१० ङाः मीःइ पुःइ विरुद्धला लाःक्योक ताम क्षमा ओःङेन एः, तर चाङ्‍मा लाइ विरुद्धला लाःक्योक माःरीक्पा तामदी नाःमाङ क्षमा मेःओःङेन एः।

११ “मीःक्याइ ख्याक्याला जुम्दी यहुदीक्याइ जोम्साखीमगीइ छेस्योक्यासाःला, हाकिमक्यासाःला ओःले अधिकारीक्यासाःला खेर्कासुना ख्याक्याइ काःन्डुले ओःले ची लेःन लोगेन्दी लाःती तुःङाल माःबे,

१२ चीलेलाःना ओः तेःकासुरा ख्याक्याइ ची लाःकोःन्दी इःम्बा चाङ्‍मा लाइ ख्याक्याला लोप्केन एः।”

आक्याक्पा छ्‍युक्पु मीःइ पेदाम

१३ मीःइ पोर्चोमलाःम्‍ले मेःन्दा चीग मीःइ येशुला लाःसी, “गुरुज्यु, ङाःइ आताला अंश केःदीतेर लाःतेर ना।”

१४ येशुइ खुङला लाःसी, “नोः, ङाःला सुइ ख्याक्याइ न्याय पेःगेन्दी ओःले अंश केःगेन्दी जोबा?”

१५ ओःले येशुइ थाम्जेर मीःइ पोर्चोमला लाःसी, “थेजुप पेःदो! थाम्जेर खालेइ लोभ पेःजेलाःम्‍ले थार्ती तेः, चीलेलाःना नोःर क्युःक्या काःजेरा एःनाङ ओःखोइ मीःला याःबु मीःली मेतेरए।”

१६ ओः तीङ्ला येशुइ खुङक्याला पेदाम चीग लाःसी, “मेःन्दा चीग छ्‍युक्पु मीःइ सीःङला माःङ्बुरा डु कोःङ्सी।

१७ खुङगीइ सेम सेमलारा ठीवा साल्सी, ‘दी थाम्जेर डु काःला ज्याजे? ताः ची पेःजे, दी डु ज्यागेन ठाउँरा म्याः?

१८ ताः ङाः एःन्डु पेःगे, छ्‍यामे योःङक्या रोम्दी ताःरुङ छ्‍योम्बो जोगे ओःले ओःलारा ङाःइ थाम्जेर डु ओःले क्युःक्या ज्यागे।

१९ ओःले ङाः राःङलारा लाःके, “ख्याइ माःङ्बुरा लोःथुप दाङेन पेःदी डु ओःले नोःरक्या जोदी एः। ताः कीपु पेःदी तेः, सोः, थुङ ओःले छ्‍याम्डाल च्युदी तेः।”’

२० “फीर्च्या कोन्ज्योइ ओः मीःला लाःसी, ‘ए आक्याक्पा, तीःरीङगीइ कुःङ्‍मुरा ख्योइ मीःली ख्योलाःम्‍ले खेर्केन एः ओःले ख्योइ जोज्याक्योक ओः नोःर क्युःक्या सुइ साःगे?’”

२१ ओःले येशुइ दीखो पेदाम सीःङ्च्युदेरा लाःसी, “कोन्ज्योला सेमल्हुक मीलुगेन्दी ओःले राःङगीइ लागी चीग्रा नोःर जोदी ज्यागेन्दी मीःइ हालत एःन्डुबारा ओःङ्‍गुए।”

तुःङाल पेःजे मेःयोःङे

(मत्ती ६:२५-३४)

२२ ओः तीङ्ला येशुइ राःङगीइ लोबेनक्याला लाःसी, “ओः सोङ्‍गारा ङाः ख्याक्याला लाःके, सेन्जेइ लागी साःप्च्या ओःले केःङ्जेइ लागी केःलाइ तुःङाल माःबे।

२३ चीलेलाःना साःगेन स्याः भन्दा मीःलीरा छ्‍योम्बो ओःले केःला भन्दा जुबुरा छ्‍योम्बो इःङे।

२४ च्याःरोकक्याला तादो! खुङक्याइ सेन मीचुए, डु मीःथुए ओःले योःङला ज्याङ मेःज्याए। ओःन्डु एःनाङ कोन्ज्योइ खुङक्याला साःच्युदीरा एः। ख्याक्या नी ओः च्याःज्युङ्‍माक्या भन्दा काःजे माःङ्बु रीःनगीइदी एः।

२५ “ख्याक्यानाःङ्ला सुइदी तुःङाल पेःदी राःङगीइ मीःली तीबीचीग रीःङ्बु जोखुउबा?

२६ ख्याक्या एःजे छ्‍यामे लेःगाङ पेःमीःखुए लाःना राःङ्सा तामगीइदी तुःङाल चीले पेःउबा?

२७ रीःइ मेःन्दोक्याला तादो, खुङक्याइ नी लेःगाङ मेःबेए, केःङ्जेला केःलाङ मेःथाए। फीर्च्या ङाः ख्याक्याला लाःके, सोलोमोन क्याःल्बुङीमु ओःजेइ नोःर क्युःक्या एःकासुनाङ खुङगीइ ओः मेःन्दोक्याइ च्योःङ्‍रा छेदी म्याःके।

२८ तीःरीङ एःकेन्दी ओःले ङार्तो काम्मीःजीक मेःला सागेन मेःन्दोला नी कोन्ज्योइ एःन्डुले छेदी एः लाःना ची ताःरुङ खुङगीइ ख्याक्याला केःङेन केःला मेतेर्पा रा? खोइ ख्याक्याइ सेमल्हुक लुक्योक?

२९ ओः सोङ्‍गारा ची साःगा ओःले थुङ्‍गा लाःती चाल्माःते ओःले तुःङालाङ माःबे।

३० कोन्ज्योला ङोःमासेक्योक मीःक्याइ का एःन्डुबा तुःङाल पेःउए। दी थाम्जेर ताम ख्याक्याला कोःउए लाःती आबा कोन्ज्योला टेःम्बा एः।

३१ बरु कोन्ज्योइ क्याःल्खाप चाल्दो ओःले खुङगीइ दी थाम्जेर स्याःक्या ख्याक्याला पाःतेर्केन एः।”

नाःम्खालीङगीइ नोःर क्युःक्या

(मत्ती ६:१९-२१)

३२ येशुइ फीर्च्या राःङगीइ लोबेनक्याला लाःसी, “ए छ्‍यामे छोबा, माःजी! चीलेलाःना ख्याक्याला आबा कोन्ज्योइ राःङगीइ क्याःल्खापकीइ मीःक्या जोजेला खुङ केःदाङ काःल्दी एः।

३३ ख्याक्याइ राःङगीइ क्युःक्या चोङ्दी ओःङ्क्योक डेबा प्राङ्नाक्याला तेर। ओःन्डुले राःङगीइ लागी नाःमाङ मेःराःल्गेन्दी काःल्ज्युमक्या जोदो ओःले नाःमाङ मीःसीःङेन नोःर नाःम्खालीङला रुःप चीःदो। ओःला कुमेन मेःयोःङ एः ओःले बुइयाङ मेःसाए।

३४ चीलेलाःना काःला ख्याक्याइ नोःर एःपा, ख्याक्याइ सेमाङ ओःलारा तेःकुए।”

च्यागाताःक्पु पेःदी तेः

३५ ओः तीङ्ला येशुइ लाःसी, “सेवा पेःजेला ख्याक्याइ केपा ताःम्दी तेः ओःले ख्याक्याइ छेमी थेप्‍ती ज्यो।

३६ याःर्का क्याःप्साइ डेनलाःम्‍ले लोःदी ओःङेन ताःक्पुइ लाःम तादी तेःकेन्दी लाबुक्या च्योःङ्‍रा पेःदी ख्याक्या तेः। ताःक्पु ओःङ्दी कोः तुःङ्लुङसाथ खुङक्याइ कोः फ्यातेर्कुए।

३७ ताःक्पु लोःदी ओःङ्‍गासुना ङी माःलोबारा तेःतीरहीतीक्योक ओः लाबुक्याइ स्याबासी ज्योर्केन एः। तेःन्दामरा ङाः ख्याक्याला लाःके, ओः ताःक्पुइ डोम्बोला च्योःङ्‍रा डेन जोगेन एः ओःले ओः लाबुक्याला तेःच्युगेन एः ओःले डेन साःच्युगेन एः।

३८ “ओः ताःक्पु नुःप फेला की नुःपला ओःङ्‍गासुना राःङगीइ लाबुक्याला ङी माःलोःक्योकरा फ्रेसीलाःना खुङगीइ ताःरुङ माःङ्बु स्याबासी तेर्केन एः।”

३९ “तर दीखो टेःम्बा साल्दीज्यो, कुमेन ओःङेन समय छोक्‍र्योक एःना खीमगीइ ताःक्पुइ कुमेनला खीमला स्युःजेरा तेर्चे म्याःके।

४० ओः सोङ्‍गारा तेन्दुरा च्यागाताःक्पु पेःदी तेः, चीलेलाःना ङाः मीःइ पुः ख्याक्याइ चीताइमातीक्योक बेलाला ओःङेन एः।”

सेम साङा एःक्योक ओःले म्याःक्योक लाबुक्या

(मत्ती २४:४५-५१)

४१ ओःले पत्रुसकीइ येशुला टीःसी, “प्रभु, ख्याइ दीखो पेदाम ङीःला चीग्रा लाःक्योक इःङे की राःङ्सा थाम्जेरलाङ इःङे?”

४२ प्रभुइ खुङक्याला लाःसी, “काःखो लाबु सेम साङा ओःले नावा साल्बु एःपा, ओःखोला खोइ ताःक्पुइ खीमगीइ थाम्जेर लेःगाक्याइदी जीम्मा तेर्मीःजीक ओः लाबुइ राःङ्सा लाबुक्याला डीक्पु डीक्पु समयला साःजे थुङ्जे तेर्कुए।

४३ ओः खीमगीइ तोःप्‍ता लोःदी ओःङ्‍गासुना ओः लाबुइ ओःन्डुरा पेःदी लेःगा पेःदी तेःक्योक फ्रेसीलाःना खुङला स्याबासी तेर्केन एः।

४४ तेःन्दामरा ङाः ख्याक्याला लाःके, तोःप्‍ताइ ओःखो लाबुला थाम्जेर नोःर क्युःक्या जीम्मा तेर्केन एः।

४५ तर ओःखो लाबुइ ‘ङाःइ तोःप्‍ता कुःल्बु पेःदी ओःङ्‍गुए’ लाःती राःङ्सा ख्य्वापीःजा ओःले पेःन्पीःजा लाबुक्याला रोप्‍ती ओःले साःदी थुङ्दी जीसीलाःना,

४६ ओःखोइ तोःप्‍तादी खोइ टेःम्बा मासल्क्योक बेलाला लेप्केन एः ओःले खोला तुप्‍ती ङीथाल जोगेन एः ओःले खोइ दशादी सेम साङा म्याःक्योक मीःक्याइ च्योःङ्‍रारा ओःङेन एः।

४७ “राःङगीइ तोःप्‍ताइ सेम ङोःसेदीङ तयार मेःन्डोगेन्दी ओःले पेःकोःन लेःगा मेःबेगेन लाबुलादी तोःप्‍ताइ छ्‍योम्बो सजाय तेर्केन एः।

४८ “फीर्च्या तोःप्‍ताइ सेम ङोःमासेबा तुःक्पु ज्योर्केन लेःगा पेःगेन लाबुलादी खुङगीइ तीबी सजाय तेर्केन एः। काःखोला माःङ्बु तेर्ती एःपा ओःखोला माःङ्बु लाःङेन एः, ओःन्डुलेरा काःखोला माःङ्बु जीम्मा तेर्ती एःपा ओःखोलाःम्‍ले ताःरुङ माःङ्बु नेःङेन एः।”

खाम्साङ्बु मीःङे, तुःक्पु

(मत्ती १०:३४-३६)

४९ येशुइ लाःसी, “ङाः साजाम्बुलीङला मेः पार्चेला ओःङ्क्योक इःङे ओःले तोःङ्‍मीःजीकरा पार्क्योक एःना नी याःबु ओःङ्जे एःके!

५० ङाःइ तुःक्पुइ बप्‍तिस्मा लेःङ्‍कोःउए, ओःले ओःखो बप्‍तिस्मा माःलेङथुप ङाःला शान्ति मेःयोःङ एः।

५१ ची ख्याक्याइ ङाः जाम्बुलीङला मीःक्याला डीक्च्युजेला ओःङ्क्योक इःङे लाःती ठीवा साल्गुबा? मीःङे, ङाः नी खुङक्यानाःङ्ला खा फ्याच्युजेलाका ओःङ्क्योक इःङे।

५२ ताःमीःजीक मेःन्दा ङाइ फेबेला ठुक्पा ओःङेन एः। मेःन्दा सुम मेःन्दा ङीइ विरुद्धला ओःले मेःन्दा ङी मेःन्दा सुमगीइ विरुद्धला लाःङेन एः।

५३ आबाइ पुःला ओःले पुःइ आबाला, आमाइ पोःमोला ओःले पोःमोइ आमाला, ओःन्डुलेरा क्युःमुइ नामाला ओःले नामाइ क्युःमुला विरोध पेःगेन एः।”

तीःनामगीइ चुःन्डुल

(मत्ती १६:२-३; ५:२५-२६)

५४ येशुइ मीःइ पोर्चोमला लाःसी, “ख्याक्या नुःपछ्‍योले मुक्पा सोदेरा ओःङ्क्योक थोङ्सी लाःना ख्याक्याइ लाःकुए, ‘ताः नाम क्याःप्कुए’ ओःले ओःन्डुरा ओःङ्‍गुए।

५५ ओःले ल्होलाःम्‍ले ल्हाबा ओःङ्‍गासुना ख्याक्याइ लाःकुए, ‘ताः माःङ्बुरा छेपा ओःङ्‍गुए’ ओःले ओःन्डुरा ओःङ्‍गुए।

५६ ए खोक्‍नाकक्या! ख्याक्या जाम्बुलीङ ओःले नाम्सार्गाला तादी नाम क्याःप्कुबा की मेःक्याःप्कुबा लाःती ङोःसेखुउए, तर ताः ओःङेन तीःनामगीइ तामक्याइ चुःन्डुलदी ख्याक्या चीले ङोःमेसेबा?

५७ काःखो तामदी डीक्पु इःङे लाःती ख्याक्या राःङरा चीले मेसेबा?

५८ “सुइयाङ ख्याक्याला सीःन्दा लुदी न्यायाधीशसाःला खेर्चे छोल्सीलाःना लाःमलारा ओःखोङीमु डीक्‍तो। मीःङे लाःना ओःखोइ ख्याला न्यायाधीशसाःला टीःती खेर्कुए, ओःले न्यायाधीशकीइ ख्याला थेइ लाःक्पाला तेर्कुए, ओःले ओः थेइ ख्याला चेङाङला लुतेर्कुए।

५९ ङाः ख्याला लाःके, ख्याइ जरिवानाइ थाम्जेर रेःमुक माच्यालथुप ख्याला ओःलारा ज्यागेन एः।”

स्याबा पेःदी लाःयो पोःर्तो ओःले कोन्ज्योछ्‍योले लोःदो

१३

१ ओः तेःकासु ओःला चीङ मीःक्या एःके ओःले खुङक्याइदी येशुला गालीलीक्याइ बारेला लाःसी, ओः गालीलीक्यादी कोःम्साला एः तेर्तेरा पेःगासुना खुङक्याला पीलातसकीइ सेती खुङक्याइ ठा एः तेर्क्योक च्या चीःवाइ ठाङीमु सेतेर्ती एःके।

२ येशुइ खुङक्याला लाःसी, “एःन्डुले सेक्योक ओः गालीलगीइ मीःक्या ची थाम्जेर राःङ्सा गालीलगीइ मीःक्या भन्दा माःताक्पा एःके लाःती ख्याक्या ठीवा साल्गुबा?

३ ङाः ख्याक्याला लाःके, ओःन्डुबा मीःङे! राःङ राःङगीइ स्याबा पेःदी लाःयो माःपोःरलाःना ख्याक्याङ ओःन्डुलेरा सीःङ्दाक ओःङेन एः।

४ ओःले सीलोआमगीइ धरहरा रीःल्दी सेक्योक ओः च्याप्केथाल मीःक्या यरूशलेमगीइ थाम्जेर राःङ्सा मीःक्या भन्दा माःताक्पा एःके लाःती ख्याक्या ठीवा साल्गुबा?

५ ओःन्डुबा मीःङे! ङाः ख्याक्याला लाःके, ख्याक्याङ राःङ राःङगीइ स्याबा पेःदी लाःयो माःपोःरलाःना ख्याक्याङ ओःन्डुलेरा सीःङ्दाक ओःङेन एः।”

ब्रुम्दो मेःकोःङेन तोःङ्बो

६ ओः तीङ्ला येशुइ खुङक्याला पेदाम चीग लाःसी, “मेःन्दा चीग मीःइ राःङगीइ अङ्‍गुर सीःङ्ला नेभाराइ तोःङ्बो चीग चुदी एःके। खुङ ओः तोःङ्बोला ब्रुम्दो कोःङ्बा की लाःती तागाला ओःङ्‍गासुना ब्रुम्दो माःज्योर।

७ ओः सोङ्‍गारा ओःखोइ ओः सीःङगीइ कोःरालु पेःगेन लाबुला लाःसी, ‘तादो, लोः सुममीःजीक दीखो तोःङ्बोला ब्रुम्दो कोःङ्दुबा ना लाःती तागाला ओःङ्देरा एः, ओःले ङाःइ ब्रुम्दो चीगकाङ ज्योर्ती म्याः। ओःले ताः दीखोला एःन्दाराङ चीले ठाउँ साःच्युगेन्दी? दीखोला तुप्‍ती क्युर्तेर।’

८ फीर्च्या लाबुइ लाःसी, ‘हजुर, ताःरुङ लोः चीग लाःम तागा। ङाः दीखोइ छुर फारला कोदी छ्‍या लुतेर्के।

९ ओःले ब्रुम्दो कोःङ्सी लाःना याःबुरा काःल्सी, माःकोःङ लाःना तुप्‍ती क्युर्तेर्का।’”

येशुइ नेःपाला टाःच्युक्योक

१० थाङ्‍मा चीग यहुदीक्याइ ङाःल सोगेन ङीःमाला येशुइ यहुदीक्याइ जोम्साखीमला लोप्‍तेरा एःके।

११ ओःला मेःन्दा चीग लोः च्याप्के मीःजीक हेन्डी क्याःप्‍ती केपा कुःक्योक पेःन्पीःजा एःके। ओःले ओःखोइ राःङगीइ केपा लाङ्‍मीःखुके।

१२ येशुइ ओः पेःन्पीःजाला थोङ्दी तोःङ्ला केक्याःप्‍ती लाःसी, “ए पेःन्पीःजा, ताः ख्या नाःजालाःम्‍ले टाःसीःङ्दी एः।”

१३ खुङगीइ ओः पेःन्पीःजाखाला ङीःक्‍कार लाःक्पा ज्याःसी ओःले ओः तेःकासुरा खुङगीइ केपा लाङ्सी ओःले कोन्ज्योइ प्रशंसा पेःगाला स्युःसी।

१४ ओः पेःन्पीःजाला ङाःल सोगेन ङीःमाला टाःच्युक्योक थोङ्दी जोम्साखीमगीइ छ्‍योम्बो छेस्योका सीःताङ पेसी। खुङक्याइ मीःक्याला लाःसी, “लेःगा पेःजेला साताइ ङीःमा टुःक एः। ङाःल सोगेन ङीःमाला चीले टाःजेला ओःङ्‍गुबा? ची दीखो ङीःमा बाहेक राःङ्सा ङीःमा म्याःपा रा?”

१५ प्रभुइ खुङला एःन्डुले लेःन लोदी लाःसी, “ए खोक्‍नाकक्या! ची ङाःल सोगेन ङीःमाला ख्याक्याइ लाङ, पाःलाङ ओःले पुःङ्‍गुक्याला ताङ्दी छ्‍यु थुङ्च्युजेला मेःखेर्पा रा?

१६ दी अब्राहामगीइ पोःमोला शैतानगीइ लोः च्याप्केथुप जीँङ्थाकला ज्यादी एःके, ची ङाःल सोगेन ङीःमा लाःती खुङला हेन्डीलाःम्‍ले ताःम्साङ जोजे मेःयोःङ्बा रा?”

१७ खुङगीइ एःन्डुबा लेःन कोःदी विरोधीक्या ङोःछारे काःल्सी। राःङ्सा मीःक्या लाःना खुङगीइ पेःक्योक याःमाछाककीइ लेःगा थोङ्दी केःदाङ काःल्सी।

पाल्गाइ सेनगीइ पेदाम

(मत्ती १३:३१-३३; मर्कूस ४:३०-३२)

१८ येशुइ ताःरुङ लाःतेरा काःल्सी, “कोन्ज्योइ क्याःल्खाप ची च्योःङ्‍रा एःपा? ओःखोला ङाः चीङीमु कार्का?

१९ ओःखो नी पाल्गाइ सेन चीग च्योःङ्‍रा इःङे, ओःखो मेःन्दा चीग मीःइ खेर्तीङ राःङगीइ सीःङला ताप्सी। ओःखो छ्‍योम्बो काःल्दी तोःङ्बो चीग काःल्सी ओःले ओःखोइ याःल्गाक्याला च्याःज्युङ्‍माक्याइ छाङ जोसी।”

२० येशुइ फीर्च्या लाःसी, “कोन्ज्योइ क्याःल्खापला ङाः चीःङीमु कार्का?

२१ दीखो नी खमीर लुक्योक खुरा च्योःङ्‍रा इःङे। पेःन्पीःजा चीगकीइ पाइ सुम चाम्बाला ओः खमीर तीबीचीग सेःउए ओःले थाम्जेर चाम्बा फोर्ती ओःङ्‍गुए।”

छीमी कोः

(मत्ती ७:१३-१४, २२-२३; ८:११-१२)

२२ येशु यरूशलेम डोदेरा एःकासुना खुङ सहर सहर ओःले युःल युःलक्याला स्युःदेरा मीःक्याला लोप्‍तेरा काःल्सी।

२३ ओः तेःकासु मेःन्दा चीग मीःइ खुङला टीःसी, “प्रभु, ची तीबीचीग मीःक्या चीग्रा थार्केन एःपा?” येशुइ खुङला लाःसी,

२४ “छ्‍यामे कोःलाःम्‍ले स्युःजे छोल्गेन्दी पेःदो, चीलेलाःना ङाः ख्याक्याला लाःके, माःङ्बुरा मीःक्या स्युःजे छोल्गेन एः, फीर्च्या मीःखुगेन एः।

२५ ओःजे बेला खीमगीइ ताःक्पु लाःङ्दी कोः चेतेर्केन एः ओःले ख्याक्याइदी फीलाःम्‍ले कोः तुःङ्देरा लाःकेन एः, ‘हजुर, ङीःला कोः फ्यादोना।’ खुङगीइ लाःकेन एः, ‘ख्याक्या सु इःम्बा ओःले काःलाःम्‍ले ओःङ्क्योक इःम्बा ङाः ङोःमेसेए!’

२६ ख्याक्याइ लाःकेन एः, ‘ङीःक्या ख्याङीमुरा तेःती साःउके ओःले थुङ्‍गुके ओःले ख्याइ ङीःक्याइ युःल खीमला लोप्कुके।’

२७ फीर्च्या खुङगीइ लाःकेन एः, ‘ख्याक्या काःले ओःङ्क्योक ङाः ङोःमेसेए। ए माःरीक्पा लेःगा पेःगेनक्या, दीलाःम्‍ले सुङ!’

२८ ओःले ख्याक्याइ फाफामु अब्राहाम, इसहाक, याकूब ओःले थाम्जेर कोन्ज्योइ लेःङ्‍गो तेर्केन्दी मीःक्याला कोन्ज्योइ क्याःल्खाप नाःङ्ला थोङ्‍गासुना ओःले राःङलादी फीला क्युर्तेर्कासुना ख्याक्या सो मुःर्तेरा ङुःगेन एः।

२९ मीःक्या स्यार, नुःप, च्याःङ ओःले ल्हो छ्‍योसीःरालाःम्‍ले ओःङ्दी कोन्ज्योइ क्याःल्खापला डेन साःजेला तेःकेन एः।

३० फीर्च्या ताःसे तीङ्ला एःकेनक्या तोःङ्ला ओःङेन एः ओःले ताःसे तोःङ्ला एःकेनक्या तीङ्ला ओःङेन एः।”

येशु यरूशलेमला टेःम्बा साल्दी तुःङाल पेःक्योक

(मत्ती २३:३७-३९)

३१ ओः तेःकासुरा चीङ फारीसीक्या येशुसाःला ओःङ्दी लाःसी, “दीलाःम्‍ले थेङ्दी सुङ चीलेलाःना हेरोद क्याःल्बुइ ख्याला सेचेला छोल्देरा एः।”

३२ येशुइ खुङक्याला लाःसी, “काःल्दी ओः लुःन्डीला लाःतेर, ‘तीःरीङ रा ङार्तो हेन्डी तेङे ओःले मीःक्याला टाःच्युगेन लेःगा पेःगे, ओःले ङीःमा सुमगीइ ङीःमुदी ङाःइ लेःगा सीःङेन एः।’

३३ इःङे, तीःरीङ, ङार्तो ओःले नाङ ङाः ङाःइ लाःम डोदीरा तेःकोःउए, चीलेलाःना यरूशलेमबाहेक राःङ्सा ठाउँला कोन्ज्योइ लेःङ्‍गो तेर्केन मीःला सेकुबा रा?

३४ “यरूशलेमगीइ मीःक्या, ए यरूशलेमगीइ मीःक्या! ख्योक्या कोन्ज्योइ लेःङ्‍गो तेर्केन्दी मीःक्याला सेकुए ओःले कोन्ज्योइ ताङ्क्योक मीःक्याला तोः क्याःप्कुए। च्याःमु योमाइ राःङगीइ चीःप्रुक्याला उप्क्योक च्योःङ्‍रा ङाःइ काःजे थाङ्‍मा ख्योक्याइ पुःपोःमोक्याला रुःप चीःजे छोल्सी, फीर्च्या ख्योक्याइ माःङीःन।

३५ तादो, कोन्ज्योइ ख्योक्याइ कोःम्सा पोःर्केन एः। ङाः ख्योक्याला लाःके, नाःमथुप ख्योक्याइ ‘प्रभु कोन्ज्योइ मीःनला ओःङेन्दीइ काःजे मोलाम ज्योर्ती एः’ लाःती मेःलाप एःपा, ओःथुप ख्योक्याइ ङाःला मेःथोङेन एः।”

येशुइ नेःपा ख्य्वा पीःजाला टाःच्युक्योक

१४

१ यहुदीक्याइ ङाःल सोगेन ङीःमा चीग येशु मेःन्दा चीग छेस्यो फारीसीइ खीमला साःप्च्या साःगाला काःल्सी। ओःला एःक्योक मीःक्याइ येशुइ ची पेःउदुबा लाःती याःबुले तादेरा एःके।

२ ओःलारा मेःन्दा चीग लाःक्पा काङ्बा टाङ्क्योक मीः येशुइ तोःङ्ला तेःती एःके।

३ येशुइ धर्मगुरु ओःले फारीसीक्याला टीःसी, “उःइ ठीमच्योःङ्‍राले ङाःल सोगेन ङीःमाला नेःपाला टाःच्युजे ओःङ्‍गुबा ना मेःयोःङ्बा?”

४ फीर्च्या खुङक्याइ चीङ माःलाप। येशुइ ओः नेःपाला देदी टाःच्युसी ओःले खुङला ताङ्तेर्सी।

५ ओः तीङ्ला येशुइ खुङक्याला लाःसी, “ख्याक्या काःखोइदी पुःपोःमो की लाङ पाःलाङ ङाःल सोगेन ङीःमाला कुवाला ताःप्सीलाःना, ची ख्याक्याइ ओःखोला गेबु गेबु मेतेङ्बा?”

६ फीर्च्याङ खुङक्याइ चीङ लाःमाःखु।

७ ओःले डेनला ओःङेन डोम्बोक्याइ छ्‍योम्बो छ्‍योम्बो तेःसाक्या दाम्क्योक थोङ्दी येशुइ खुङक्याला पेदाम चीग लाःसी,

८ “ख्या याःर्का क्याःप्साइ डेनला डोगासुना छ्‍योम्बो ठाउँ दाम्दी माःते। ख्याभन्दाङ छ्‍योम्बो मीःला केक्याःप्क्योक एःस्वाँ।

९ खुङ लेप्मीःजीक खुङला ओःले ख्याला केक्याःप्केन मीःइ ओःङ्दी ‘दीखो मीःला तेःचे तेर’ लाःती ख्याला तेःक्योक ठाउँलाःम्‍ले लाःङ्डो। ओः तेःकासु ख्या ङोःछारे काःल्दी थाम्जेरभन्दा वाःइ ठाउँला तेःकोडो।

१० बरु डेनला डोगासुना तीङछ्‍योले काःल्दी तेः ओःले केक्याःप्केन मीः ओःङ्दी ख्याला ‘ए रोः, याःर्ला काःल्दी तेः ना’ लाःती छ्‍योम्बो ठाउँला ज्यासीलाःना, ओः तेःकासु थाम्जेरकीइ तोःङ्ला ख्याइदी छ्‍योम्बो इज्जत ओःङेन एः।

११ चीलेलाःना राःङरा छ्‍योम्बो ओःङ्जे छोल्गेनक्या थाम्जेर छ्‍यामे ओःङेन एः, ओःले राःङला छ्‍यामे लाःकेनक्यादी छ्‍योम्बो ओःङेन एः।”

१२ येशुइ खुङला केक्याःप्केन मीःला लाःसी, “ख्याइ एःन्डुले डेन पेःगासुना, राःङगीइ रोःक्याला, राःङगीइ आतानोःक्याला, छ्‍योरीक्याला ओःले छ्‍युक्पु टोःङ्‍रीक्याला चीग्रा केमाःक्याप। चीलेलाःना खुङक्याइयाङ कीम्बा च्याल्जेला ख्याला केक्याःप्‍ती ख्याइ टीःलेन च्याल्गेन एः।

१३ बरु ख्याइ डेनक्या जोदी तेर्सुना प्राङ्नाक्याला, चा खोङ्क्योकक्याला, स्याःल्ठाकक्याला ओःले मी मेःथोङेन्दीक्याला केक्योःप।

१४ ओःले ख्याइ मोलाम ज्योर्केन एः, चीलेलाःना खुङक्याइ ख्याइ टीःलेन लोमीःखुगेन एः। फीर्च्या ताःक्पा मीःक्या सीक्योकलाःम्‍ले सेन्गासुना कोन्ज्योइरा ख्याक्याला ओःखो लोतेर्केन एः।”

छ्‍योम्बो डेनगीइ पेदाम

(मत्ती २२:१-१०)

१५ येशुइ ताम कोःदी खुङङीमुरा साःजेला तेःक्योक मेःन्दा चीगकीइ लाःसी, “कोन्ज्योइ क्याःल्खापला डेन साःजे ज्योर्केनक्याइ काःजे मोलाम ज्योर्ती एः।”

१६ येशुइ खुङला एःन्डुले लेःन लोदी लाःसी, “काःन्दीङ मेःन्दा चीग मीःइ माःङ्बुरा मीःक्याला निम्तो तेर्सी ओःले छ्‍योम्बो डेनगीइ तयारी पेःसी।

१७ डेन साःगेन बेला काःल्मीःजीक खुङगीइ मेःन्दा चीग लाबुला ‘साःगेन बेला काःल्सी’ लाःती केक्याःप्काला ताङ्सी।

१८ फीर्च्या ओः मीःक्याइ ताःम रेःरे जोदेरा ओःङ्जे माःङीन। चीगकीइ लाःसी, ‘ङाःइ सीःङ ङ्‍योःदी एः, ङाः ओःला माःकाल्बाइ मेःयोःङ एः। सीःताङ माःबे, ङाः ओःङ्‍मीःखु।’

१९ राःङ्साइ लाःसी, ‘ङाःइ हल ङाः लाङ ङ्‍योःदी एः, ङाः ओःखोक्याला मोदी ताकोःउए। ङाःला क्षमा पेःतेर।’

२० ओःले राःङ्सादीइ लाःसी, ‘ङाःइ ताःसेरा याःर्का क्याःप्‍ती एः, ओः सोङ्‍गारा ङाः ओःङ्‍मीःखु।’

२१ ओः लाबु लोःदी ओःङ्दी थाम्जेर ताम ताःक्पुला लाःसी। ओःले ओः ताःक्पु सीःताङ पेःदी राःङगीइ लाबुला लाःसी, ‘शहरक्याइ छ्‍योम्बो ओःले छ्‍यामे लाःमक्याला सुङ ओःले प्राङ्नाक्या, नेःपाक्या, स्याःल्ठाकक्या ओःले मी मेःथोङेन्दीक्याला केक्याःप्‍ती खेर्च्यो।’

२२ “ओःले ओः लाबुइ लाःसी, ‘हजुर, ख्याइ लाःक्योक थाम्जेरला ङाःइ केक्याःप्‍ती ख्योङ्सी। फीर्च्या ताःरुङ ठाउँ नी मार्थाङ एः।’

२३ “फीर्च्या ताःक्पुइ लाःसी, ‘ख्या मुल लाःमक्याला ओःले युःलगीइ लाःमक्याला काःल्दी मीःक्याला ग्याक कुःदेरा ख्योङ्दी स्यो ओःले ङाःइ खीम मीःक्याइ काःङ्ज्युक।

२४ चीलेलाःना ङाः ख्याक्याला लाःके, तोःङ्ला ङाःइ केक्याःप्क्योक नाःङ्ला सुइयाङ ङाःइ डेनगीइ प्व्राः ताजे मेःज्योर्केन एः।’”

लोबेनगीइ पेःकोन तुःक्पु

(मत्ती १०:३७-३८)

२५ थाङ्‍मा चीग मीःक्याइ छ्‍योम्बो पोर्चोम येशुङीमु डोदेरा एःके। येशुइ खुङक्याला लोःदी लाःसी,

२६ “ङाःइ तीङ्ला ओःङ्जे छोल्गेन्दीइ राःङगीइ आबा आमा, खुङगीइ पेःमे, पुः-पोःमो, आता-नोः, आजी-नोःमो ओःले राःङला भन्दाङ माःङ्बु ङाःला च्याःम्बु मेःबेए लाःना ओःखो ङाःइ लोबेन ओःङ मीःखुए।

२७ ओःले राःङगीइ क्रुस खुर्ती† ङाःला मेःब्य्राङेनक्यादी ङाःइ लोबेन ओःङ मीःखुए।

२८ “सुइयाङ धरहरा जोजे छोल्गुए लाःना ओःखो जोसीःङ्जे तोःङ्लारा काःजे रेःमुक कोःउबा लाःती हीसाब पेःउबा की मेःबेबा?

२९ ओःन्डु माःबे लाःना, खुङगीइ धरहराइ चार लुदीमाराङ जोसीःङ्‍माःखु लाःना मीःक्याइ खुङला ङ्‍याप्च्युक पेःदी एःन्डु लाःकेन एः,

३० ‘दीखो मीःइ जोजेला छुजे नी छुसी, फीर्च्या सीःङ्च्युजे माःखु।’

३१ काःखोङ क्याःल्बुइ राःङ्सा क्याःल्बुङीमु लडाइँ पेःगाला डोगासुना राःङङीमु एःक्योक हजार च्यु थेक्याइ राःङ्सा क्याःल्बुङीमु एःक्योक हजार ङीःस्यु थेक्याला क्याःल्खुँ की मीःखुँ लाःती तोःङ्लारा ठीवा चेकोःउए।

३२ क्याःल्मीःखुएः लाःना ओः राःङ्सा क्याःल्बु थारीःङ्बुले ओःङ्देरा एःकासुनारा खुङगीइ राःङगीइ लेःङ्‍गो तेर्केनक्याला डीक्‍चेला ताङ्‍गुए।

३३ ओःन्डुलेरा ख्याक्यानाःङ्ला सुइ ङाःइ लागी थाम्जेर मेःपोःर्पा, खुङ ङाःइ लोबेन ओःङ मीःखुए।

प्व्राः म्याःक्योक छा

(मत्ती ५:१३; मर्कूस ९:५०)

३४ “छा याःबु इःङे, फीर्च्या छाइ प्व्राः तोर्सीलाःना ओःखोला फीर्च्या चीइ छालोक जोगेन्दी?

३५ ओःखो नाः सीःङला नाः छ्‍याइ उरुङला लेःगा ओःङ्‍गुबा। मीःक्याइ ओःखोला क्युर्तेर्कुए। काःखोक्याइदी कोःगेन नाम्ज्यो एःपा, ओःखोक्याइ कोःज्युक।”

† 

१४:२७ क्रुस खुर्ती क्रुस खुर्चे लाःक्योकदी येशुइ लागी तुःक्पु खुर्चे ओःले सीकोःनाङ सीजे तयार डोगेन्दी इःङे।

तोर्क्योक लुःककीइ पेदाम

(मत्ती १८:१२-१४)

१५

१ ङीःमा चीग माःङ्बुरा च्याल्गो तुःगेनक्या ओःले राःङ्सा लाःयो पेःगेनक्या येशुइ लोप्क्योक कोःजेला खुङगीइ सुःरला ओःङ्देरा एःके।

२ तर फारीसी ओःले धर्मगुरुक्या एःन्डुले गनगनाइतीगाला स्युःसी, “दीखो मीःइ नी लाःयो पेःगेनक्यालाङ लेःङ्‍गुए ओःले खुङक्या ङीमुरा तेःती साःउए।”

३ ओः सोङ्‍गारा येशुइ खुङक्याला दीखो पेदाम चीग लाःसी,

४ “ख्याक्या सुइदीङ क्याः चीग लुःकक्या एःस्वाँ, ओःखोइ क्याः चीग लुःकक्यालाःम्‍ले चीग तोर्सीलाःना खालसीः रा चीर्कुःथाल लुःकक्याला छोसालारा पोःर्ती ओः तोर्क्योकला माःफ्रेथुप मेःछोल्बा रा?

५ ओःले ओः तोर्क्योक लुःकला फ्रेमीःजीक केःदाङ काःल्देरा ओःखोला राःङगीइ सोःबाला खुर्ती खीमला ख्योङ्‍गुए,

६ ओःले राःङगीइ रोःक्याला ओःले टोःङ्‍रीक्याला केक्याःप्‍ती एःन्डु लाःकेन एः, ‘स्यो, ङाःङीमु केःदाङ पेःगा चीलेलाःना ङाःइ तोर्क्योक लुःक फ्रेती एः!’

७ ङाः ख्याक्याला लाःके, मेःन्दा खालसीः रा चीर्कु स्याबा पेःमेःकोःन ताःक्पा मीःक्याइ लागी भन्दा स्याबा पेःदी लाःयो पोःर्केन्दी मेःन्दा चीगकीइ लागी नाःम्खालीङला माःङ्बु केःदाङ पेःगेन एः।”

तोर्क्योक ङुलगीइ डेबाइ पेदाम

८ येशुइ खुङक्याला राःङ्सा पेदाम लाःसी, “च्युथाल ङुलगीइ डेबा एःक्योक पेःन्पीःजाइदी चीग डेबा तोर्सीलाःना छेमी थेप्‍ती डेबा माःफ्रेथुप खीम फ्यादेरा मेःछोल्बा रा?

९ ओःले ओः तोर्क्योक डेबा फ्रेमीःजीक खुङगीइ राःङगीइ रोःक्याला ओःले टोःङ्‍रीक्याला केक्याःप्‍ती एःन्डु लाःकुए, ‘ङाःइ तोर्क्योक ङुलगीइ डेबा ङाःइ फ्रेसी! ताः स्यो, उः केःदाङ पेःगा।’

१० ङाः ख्याक्याला लाःके, एःन्डुरा पेःदी स्याबा पेःदी लाःयो पोःर्केन्दी मेःन्दा चीग लाःयो पेःगेन्दीला नाःम्खालीङला कोन्ज्यो राःङगीइ स्वर्गदुतक्याइ तोःङ्ला केःदाङ पेःउए।”

तोर्क्योक पुःइ पेदाम

११ येशुइ फीर्च्या राःङ्सा पेदाम लाःसी, “काःखोङ मीःइदी मेःन्दा ङी पुःक्या एःके।

१२ ङीःमा चीग छीङ्स्यो पुःइ आबाला लाःसी, ‘आःबा, ङाःइ ज्योर्कोःन नोःर क्युःक्याइ अंश ङाःला ना।’ ओः सोङ्‍गारा आबाइ राःङगीइ नोःर क्युःक्या ङीक्‍कार पुःक्याला केःतेर्सी।

१३ “चीङ ङीःमा तीङ्ला छीङ्स्यो पुःइ राःङगीइ ज्योर्क्योक थाम्जेर नोःर क्युःक्या खुर्ती थारीःङ्बुइ देशला काःल्सी। ओःला खुङगीइ ओः नोःर क्युःक्या छ्‍याम्डाल च्युदेरा सीःङ्सी।

१४ खुङगीइ थाम्जेर नोःर क्युःक्या सीःङ्‍मीःजीक ओः देशला छ्‍योम्बो मुःगी क्याःप्सी ओःले खुङङीमु साःजेला चीङ म्याःके।

१५ ओःले खुङ ओः देशकीइ मेःन्दा चीग मीःसाःला लेःगा पेःगाला काःल्सी। ओः मीःइ खुङला फा छोगेन लेःगाला† खुङगीइ सीङला ताङ्सी।

१६ खुङगीइ फाइ साःप्च्या साःदी एःनाङ राःङगीइ टोःपा काङ्जे छोल्गुके। फीर्च्या खुङला सुइयाङ साःगेन स्याः मातेर।

१७ “ओः तेःकासु खुङ टेःन्सी, ओःले राःङलारा लाःसी, ‘ङाःइ आबाइदी नी लाबुक्याइ डाङेनथुप साःदीङ ल्हाउए, ओःले ङाःदी दीला तोःपा तोदी सीजे छोल्दी एः।

१८ ताः ङाः आःबासाःला काःल्दी एःन्डु लाःके, “आःबा, ङाःइ नाःम्खालीङगीइ कोन्ज्यो ओःले ख्याइ विरुद्धला लाःयो पेःदी एः।

१९ ताः नी ङाःला ख्याइ पुः लाःचेङ मीःडीकए। फीर्च्या ङाःला नीङ च्योःदी मेःन्दा चीग लाबु च्योःङ्‍रा पेःदी ज्यो।”’

२० ओःले खुङ लाःङ्सी ओःले आबासाःला लोःदी काःल्सी। ओःले पुः थारीःङ्बुले ओःङ्देरा एःकासुनारा आबाइ थोङ्सी, ओःले खुङगीइ सेम नीङ च्योःदी ओःङ्सी ओःले खुङ पुःला फ्रेकाला छ्‍योङ्देरा काःल्दी पुःला पाःङ्ज्या लुदी डाम्बाला च्य्वाक पेःसी।

२१ “ओःले खुङगीइ पुःइ लाःसी, ‘आःबा, ङाःइ कोन्ज्यो ओःले ख्याइ विरुद्धला लाःयो पेःदी एः। ताः ङाःला ख्याइ पुः लाःचेङ मीःडीकए।’

२२ फीर्च्या आबाइदी राःङगीइ लाबुक्याला केक्याःप्‍ती लाःसी, ‘गेबु पेःदी थाम्जेर भन्दा याःबु केःला, सीःप्‍तुर ओःले लेखाम ख्योङ्दी दीखोला केङ्तेर।

२३ ओःले क्याःबा जोज्याःक्योक च्या चीःवा चीग सेतो, ओःले उः साःदी केःदाङ पेःगा।

२४ चीलेलाःना दीखो ङाःइ पुः सीदी एःके, ओःले ताःसे सेन्दी एः, तोर्ती एःके, ओःले फ्रेती एः।’ ओःले खुङक्या केःदाङ पेःगाला स्युःसी।

२५ “ओः तेःकासु छेस्यो पुःदी सीःङला एःके। ओःले खुङ खीम सुःरला लेप्कासुना खुङगीइ बाजा तुःङ्दी छ्‍याम्देरा पेःक्योक कोःसी।

२६ ओःले मेःन्दा चीग लाबुला केक्याःप्‍ती, ‘दीला ची काःल्देरा एःपा?’ लाःती टीःसी।

२७ ओःले ओः लाबुइ लाःसी, ‘ख्याइ छीङ्स्यो नोः चीङ माःकाल्बा याःबुले लोःदी ओःङ्दी एः, ओः सोङ्‍गारा ख्याइ आःबाइ क्याःबा च्या चीःवा चीग सेच्युदी डेन्ज्याङ पेःदेरा एः।’

२८ दीखो कोःदी ओः आतादी माःङ्बुरा सीःताङ पेःसी ओःले नाःङ्ला डोजेङ माःङीन, ओःले आबा फीला ओःङ्दी खुङला नाःङ्ला डोजेला वासी पेःसी।

२९ “तर खुङगीइ आबाला एःन्डुले लेःन लोसी, ‘एःजेइ लोःथुप ङाःइ ख्याइ लाबु च्योःङ्‍रा पेःदी लेःगा पेःदी एः ओःले ख्याइ लाःक्योक थाम्जेर ताम ङीःन्दी एः। फीर्च्या ख्याइ ङाःलादी रोःक्याङीमु तेःती साःजेला रीःउ चीगकाङ नाःमाङ मातेर।

३० “‘तर ख्याइ नोःर क्युःक्या क्याःलामक्याङीमु सीःङेन्दी पुः ओःङ्‍गासुनादी ख्याइ सोदी ज्याक्योक क्याःबा च्या चीःवा खोइ लागी सेसी।’

३१ आबाइ खुङला लाःसी, ‘तादो पुः, ख्यो नी नाःमाङ ङाःङीमुरा एः, ओःले ङाःङीमु एःक्योक थाम्जेर नोःर क्युःक्या ख्योइदीरा इःङे।

३२ तर उःइ डेन पेःदी केःदाङ पेःजे डीक्पु एःके चीलेलाःना दीखो ख्योइ नोः सीदी एःके, फीर्च्या सेन्दी एः, खो तोर्ती एःके, ताः खोला फ्रेती एः।’”

† 

१५:१५ फा छोगेन लेःगा यहुदी धर्मला फाइ स्या साःजे ओःले फाला देजेङ याःबु मीःङे। यहुदी मीःइ फा छोगेन लेःगा पेःसीलाःनादी ओःखो ङोःछारे ताम इःङे।

च्याङ्बु नाइके

१६

१ येशुइ राःङगीइ लोबेनक्याला लाःसी, “मेःन्दा चीग छ्‍युक्पु मीःइ लेःगा पेःगेनक्याइदी मेःन्दा चीग नाइके एःके। ओः नाइकेइ राःङगीइ ताःक्पुइ नोःर सीःङ्देरा एः लाःती खुङला माःताक्पा च्याःङ्दी एःके।

२ खुङगीइ ओः लाबुला केक्याःप्‍ती टीःसी, ‘ङाःइ ख्योइ बारेला दीखो ची कोःदेरा एःपा? ख्योइ थाम्जेर हिसाब किताप ङाःला ना। ताःमीःजीक ख्यो ङाःइ नाइके मेःयोःङे।’

३ ओःले ओः नाइकेइ सेम सेमलारा लाःसी, ‘ङाःइ ताःक्पुइ ङाःला लेःगालाःम्‍ले तेङ्तेर्केन काःल्सी, ताः ङाः ची पेःजे? तोजी कोदी साःगा लाःना ल्हेरा म्याः, लाङ्दी साःगा लाःना ङाःला ङोःछा लाःङ्‍गुए।

४ ताः ङाःला दी लेःगालाःम्‍ले तेःङ्नाङ मीःक्याइ ङाःला काःन्डुले खुङक्याइ खीमला केक्याःप्केन्दी जोकोः लाःती ङाःइ ठीवा चेसीःङ्दी एः।’

५ ओः तीङ्ला खुङगीइ ताःक्पुलाःम्‍ले पेःलेन खेर्केनक्या थाम्जेरला रेःरेः पेःदेरा केक्याःप्सी। खुङगीइ तोःङ्‍गीइदीला टीःसी, ‘ङाःइ ताःक्पुइ पेःलेन ख्याला काःजे एःपा?’

६ खुङगीइ लाःसी, ‘हजार सुम लीटर जैतुनगीइ माःर्कु।’ ओःले ओः नाइकेइ खुङला लाःसी, ‘ख्याइ तमसुक दीःला खेर्च्यो, ओःले गेबु पेःदी क्याः चेङा लीटर चीग्रा प्रुःदो।’

७ ओःले राःङ्साला टीःसी, ‘ख्याइ काःजे च्याल्कोःन्दी एःपा?’ खुङगीइ लाःसी, ‘हजार चीग काःल्दा न्याः।’ ओः नाइकेइ खुङला लाःसी, ‘ख्याइ सीउ खेर्च्यो, ओःले काःल्दा क्याःकेः न्याः प्रुःदो।’

८ “दीखो ताम छोर्मीःजीक ओः ताःक्पुइ ओः नाइकेइ च्याङ्बु चाक्योक थोङ्दी खुङला प्रशंसा पेःसी। चीलेलाःना कोन्ज्योला सेमल्हुक मीलुगेन मीःक्याइ राःङगीइ रोःक्याङीमु पेःगेन व्यवहारला कोन्ज्योला सेमल्हुक† लुगेन मीःक्याभन्दा ताःरुङ माःङ्बु च्याङ्बु ओःङ्‍गुए।

९ “ङाः ख्याक्याला लाःके, जाम्बुलीङगीइ नोःरकीइ रोःक्या जोदो ओःले ओः नोःरक्या सीःङ्‍मीःजीक ओः नोःरक्याइ ख्याक्याला नाःमाङ मीःसीःङेन खीमला तोःङ्ज्याङ पेःगेन एः।

१० “ओःले काःखो मीः छ्‍यामे तामलाङ थेका एःपा, ओःखो छ्‍योम्बो तामलाङ थेका ओःङ्‍गुए, ओःले काःखो मीः छ्‍यामे तामलाङ बेइमान एःपा, ओःखो मीः छ्‍योम्बो तामलाङ बेइमानरा ओःङ्‍गुए।

११ ओः सोङ्‍गारा ख्याक्या जाम्बुलीङगीइ नोःरला थेका म्याः लाःना, नाःम्खालीङगीइ नोःरकीइ जीम्मा ख्याक्याला सुइ तेर्के रा?

१२ ओःले ख्याक्या राःङ्साइ नोःरला थेका म्याः लाःना ख्याक्याइ ज्योर्कोःन नोःर ख्याक्याला सुइ तेर्कुबा रा?

१३ “काःन्दीङ लाबुइदी ङीथाल ताःक्पुक्या ओःङ्‍मीःखुए, चीलेलाःना खुङगीइ चीगला हेला पेःउए ओःले राःङ्साला च्याःम्बु पेःउए की खुङगीइ चीगकीइ लाःक्योक ङीःन्गुए ओःले राःङ्साइ लाःक्योक मीःङीन एः। ओःन्डुलेरा ख्योक्याइयाङ कोन्ज्यो ओःले नोःर ङीःक्‍कारकीइ लेःगा थाङ्‍मा चीगलारा पेःमीःखुए।”

येशुइ राःङ्सा तामक्या

(मत्ती ११:१२-१३; ५:३१-३२)

१४ दी थाम्जेर तामक्या कोःदी फारीसीक्याइ येशुला ङ्‍याप्च्युक पेःसी। चीलेलाःना खुङक्याला रेःमुकरा सेम थेकुके।

१५ ओःले येशुइ खुङक्याला लाःसी, “ख्याक्या मीःक्याइ तोःङ्ला ताःक्पा साङ्बु तेङ्जे छोल्गुए, फीर्च्या कोन्ज्योइ ख्याक्याइ सेमगीइ ताम सेउए। चीलेलाःना मीःक्याइ तोःङ्ला काःखो ताम छ्‍योम्बो एःपा, ओःखो कोन्ज्योइ तोःङ्ला क्युक टोःजे च्योःङ्‍रा एः।

१६ “बप्‍तिस्मा तेर्केन्दी यूहन्‍नाइ समयथुप मोशाइ तेर्क्योक ठीम ओःले कोन्ज्योइ लेःङ्‍गो तेर्केन्दी मीःक्याइ तामक्या ङीःन्कोःउके। ओःमीःजीक कोन्ज्योइ क्याःल्खापकीइ याःबु लेःङ्‍गो प्रचार पेःदी एः, ओःले थाम्जेर मीःक्या ओः क्याःल्खाप नाःङ्ला जबरजस्ती स्युःजे छोल्गुए।

१७ नाम्सार्ग ओःले जाम्बुलीङ तोर्ती डोखुउए, फीर्च्या कोन्ज्योइ ठीमगीइ ताम चीगकाङ मेतोरए।

१८ राःङगीइ पेःमेला पोःर्ती राःङ्सा याःर्का क्याःप्केन ख्य्वा पीःजाइ व्यभिचार पेःउए ओःले ख्योबोइ पोःर्क्योक पेःन्पीःजाला याःर्का क्याःप्केन ख्य्वा पीःजाइयाङ व्यभिचार पेःउए।”

छ्‍युक्पु मीः ओःले लाजरस

१९ येशुइ फीर्च्या लाःसी, “मेःन्दा चीग छ्‍युक्पु मीः एःके, ओःखोइ माःङ्बु रीःन पेःगेन केःला केःङ्‍गुके ओःले ङीःमारी टाःङ्‍मा सीःम्बु सीःम्बु साःप्च्या साःदी तेःकुके।

२० फीर्च्या खुङगीइ कोःइ सुःरला लाजरस लाःकेन मीःला ख्योङ्दी ज्यातेर्कुके। खुङगीइ जुबु स्य्वा रा स्य्वाइ काःङ्दी एःके।

२१ छ्‍युक्पु मीःइ साःसुना ताःप्क्योक पुःजुपक्या साःजे ज्योर्के की लाःती खुङ तादी तेःकुके। खीक्याङ ओःङ्दी खुङगीइ स्य्वाक्या दातेर्कुके।

२२ “ङीःमा चीग ओः प्राङ्ना लाजरस सीसी, ओःले स्वर्गदुतक्याइ खुङला खेर्ती अब्राहामगीइ सुःरला ज्यातेर्सी ओःले ओः छ्‍युक्पु मीःङ सीसी ओःले होपला कुङ्सी।

२३ ओःले ओः छ्‍युक्पु मीः ङ्‍याल्वाला काःल्सी ओःले माःङ्बुरा तुःक्पु खुर्तेरा एःके। ओः तेःकासु खुङगीइ याःर्ला तासी ओःले अब्रहामगीइ सुःरला लाजरसला थोङ्सी।

२४ खुङगीइ केताङ्दी लाःसी, ‘हे आःबा अब्राहाम, ङाःला नीङ च्योःदो। लाजरसला ताङ्‍तेर ओःले खुङगीइ थेबु चीग छ्‍युला बीङ्दी ङाःइ चेला थीक्पाङ चीग छ्‍यु थीच्युतेर्च्युक, चीलेलाःना ङाः दीखो मेःला माःङ्बुरा तुःक्पु ज्योर्तेरा एः।’

२५ फीर्च्या अब्रहामगीइ खुङला लाःसी, ‘पुः, ची ख्याला टेःम्बा म्याःपा? ख्या जाम्बुलीङला एःकासुना कीपुला एःके ओःले लाजरसदी तुःक्पुला एःके, ताःसे खुङ कीपुला एः ओःले ख्यादी तुःक्पुला एः।

२६ दी थाम्जेर ताम भन्दाङ, काःखोङ दीलाःम्‍ले ओःला ओःले ओःलाःम्‍ले दीला ओःङ्जे डोजे माःखुज्युक लाःती ख्या रा ङीःइ कील्‍ला छ्‍योम्बो ओःप जोदी एः।’

२७ ओः छ्‍युक्पु मीःइ लाःसी, ‘ओःन्डु एःना हे आःबा, ङाः वासी पेःगे, लाजरसला ङाःइ आःबाइ खीमला ताङ्‍तेर।

२८ चीलेलाःना ङाःइदी मेःन्दा ङाः आतानोःक्या एः, ओःले खुङ काःल्दी खुङक्याला चेतावनी तेर्च्युक ओःले खुङक्या दी ङ्‍याल्वाला माःयोङ्ज्युक।’

२९ अब्राहामगीइ लाःसी, ‘खुङक्याङीमु मोशा ओःले राःङ्सा कोन्ज्योइ लेःङ्‍गो तेर्केन्दीक्याइ प्रुःक्योक पेज्याक्या एः, ख्याइ आतानोःक्याइ ओःखो पेज्याला ची प्रुःदी एःपा खुङक्याइ ओःखो ङीःन्ज्युक।’

३० छ्‍युक्पु मीःइ लाःसी, ‘मीःङे आःबा अब्राहाम, ओःजेइ खुङक्याला मेःदाङ एः। तर सुङ सीक्योक मीः फीर्च्या सेन्दी खुङक्यासाःला काःल्सीलाःना नी खुङक्याइ राःङ राःङगीइ स्याबा पेःदी लाःयो पोःर्चे एःके।’

३१ तर अब्राहामगीइ लेःन लोदी लाःसी, ‘मोशा ओःले कोन्ज्योइ लेःङ्‍गो तेर्केन्दीक्याइ ताम मेःकोःगेनक्याइ सीक्योक मीःरा सेन्दी डोनाङ खुङक्याइ सेमल्हुक मीलुगेन एः।’”

† 

१६:८ दीखो तामलादी एःन्डुलेङ लाःकुए “चीलेलाःना दीखो जाम्बुलीङगीइ मीःक्याइ राःङ्सा मीःक्याङीमु पेःगेन व्यवहारला ज्योतिइ मीःक्याभन्दा ताःरुङ च्याङ्बु ओःङ्‍गुए।”

लाःयो ओःले क्षमा

(मत्ती १८:६-७, २१-२२; मर्कूस ९:४२)

१७

१ येशुइ राःङगीइ लोबेनक्याला लाःसी, “मीःक्याला लाःयो पेःच्युगेन तामक्या तेःन्दामरा ओःङेन एः। तर राःङ्साला लाःयो पेःच्युगेन मीःक्याइ काःजे तुःक्पु ज्योर्केन एः!

२ सुइयाङ दीखो सेमल्हुकला राःम्बु म्याःक्योक मीःला लाःयो पेःच्युबा, ओःखोला नी जीःङ्बाला लाःगोर प्याङ्दीमारा समुन्द्रला क्युर्तेर्ना याःबु ओःङेन एः।

३ ओः सोङ्‍गारा थेजुप पेःदो! ख्याइ नोःइ लाःयो पेःदी एः लाःना खुङला हाप्स्याल तेङ्दो, ओःले खुङगीइ स्याबा पेःदी लाःयो पोःर्सीलाःना खुङला क्षमा तेर।

४ “ख्योइ नोःइ ख्योइ विरुद्धला ङीःमा चीगला थाङ्‍मा तीःन लाःयो पेःसी लाःना ओःले खुङ थाङ्‍मा तीःनरा स्याबा पेःदी लाःयो पोःर्ती ख्योसाःला ओःङ्सीलाःना ख्योइ खुङला क्षमा तेर्रा कोःउए।”

५ प्रेरितक्याइ येशुला लाःसी, “प्रभु, ङीःइ सेमल्हुक छ्‍योम्बो जोतेर।”

६ येशुइ लेःन लोदी लाःसी, “ख्याक्याङीमु पाल्गाइ बुदी चीग जे सेमल्हुक एः लाःना दीखो छ्‍योम्बो तोःङ्बोला† ‘ख्यो पोःदी चाङ्बुला चुगाला सुङ’ लाःसी लाःना ओःखोइ ङीःङेन एः।

लाबुइ पेःकोःन लेःगा

७ “ख्याक्याइ सुइ राःङगीइ लाबु सीःङ मोदी की लुःक छोदी खीमला लोःदी ओःङ्‍गासुना ‘गेबु ओःङ्दी साःजेला तेः’ लाःकुबा रा?

८ बरु ख्याक्याइ एःन्डु का लाःटो, ‘ङाःइ लागी साःप्च्या जोदो, ओःले तयार पेःदो ओःले ङाःइ साःजे थुङ्जे माःसीःङ्थुप ङाःला सेवा पेदो ओःले ओः तीङ्ला चीग्रा ख्यो सोः।’

९ राःङगीइ पेःदो लाःक्योक ताम पेःसी लाःती ची ओः ताःक्पुइ ओः लाबुला थुजीछे तेर्कुबा रा?

१० ओःन्डुलेरा ख्याक्याइयाङ राःङला पेःदो लाःक्योक थाम्जेर लेःगा पेःसीःङ्‍मीःजीक लोःप, ‘ङीः नी नालायक लाबु इःङे, ङीःइ नी पेःदो लाःक्योक लेःगा चीग्रा पेःदी एः।’”

येशुइ मेःन्दा च्यु जे नाःजा थेङ्क्योकक्याला टाःच्युक्योक

११ येशु यरूशलेम डोदेरा एःकासुना खुङ सामरीया रा गालील क्षेत्रइ कोःर्साले काःल्सी।

१२ युःल चीगला स्युःगासुना मेःन्दा च्यु जे नाःजा थेङ्क्योक† ख्य्वापीःजाक्या खुङला फ्रेकाला ओःङ्सी। खुङक्या थारीःङ्बुलेरा लाःङ्दी

१३ छ्‍योम्बो के तेङ्दी लाःसी, “येशु गुरुज्यु, ङीःला नीङ च्योःदो!”

१४ येशुइ खुङक्याला तसी ओःले लाःसी, “ख्याक्या पुजाहारीक्यासाःला सुङ ओःले खुङक्याला ख्याक्याइ जे नाःजा ताच्युदो।” खुङक्या डोगासु डोगासुनारा लाःमलारा टाःसी।

१५ मेःन्दा चीगदी राःङ टाःक्योक छोर्तीमारा छ्‍योम्बो के तेङ्दी कोन्ज्योला प्रशंसा पेःदेरा लोःदी ओःङ्सी।

१६ ओःले येशुइ काङ्बाइ तोःङ्ला खाप्लु क्याःप्‍ती थुजीछे तेर्सी। ओः लोःदी ओःङेन मीःदी सामारी क्युःपाइ मीः एःके।

१७ ओःले येशुइ लाःसी, “मेःन्दा च्युरा टाःक्योक मीःङे रा? राःङ्सा मेःन्दा कुःदी काःला एःपा?

१८ दीखो सामारी क्युःपाइ मीःबाहेक राःङ्साक्यादी चीले कोन्ज्योला थुजीछे तेर्चेला माःयोङ्बा?”

१९ ओःले येशुइ ओः सामारीला लाःसी, “लोःङ ओःले सुङ, ख्योइ सेमल्हुककीइरा ख्योला टाःच्युदी एः।”

कोन्ज्योइ क्याःल्खाप

(मत्ती २४:२३-२८, ३७-४१)

२० ङीःमा चीग फारीसीक्याइ येशुला कोन्ज्योइ क्याःल्खाप नाःम ओःङ्‍गुबा लाःती टीःसी। येशुइ खुङक्याला लेःन लोदी लाःसी, “कोन्ज्योइ क्याःल्खाप थोङेन पेःदी मेःयोःङ एः।

२१ सुइयाङ ‘तादो, कोन्ज्योइ क्याःल्खाप दीला एः’ की ‘ओःखो नी ओःला एः’ लाःमीःखुए चीलेलाःना कोन्ज्योइ क्याःल्खाप नी दीला ख्याक्याङीमुरा एः।”

२२ ओः तीङ्ला येशुइ राःङगीइ लोबेनक्याला लाःसी, “ओः तीःनामाङ ओःङेन एः, ख्याक्याइ ङाः मीःइ पुःइ ङीःमा चीगकाङ ताजेला माःङ्बुरा सेम पेःगेन एः, तर ख्याक्याइ थोङ्जे मेःज्योर्केन एः।

२३ मीःक्याइ ख्याक्याला एःन्डु लाःकेन एः, ‘तादो, खुङ ओःला एः!’ की ‘तादो, खुङ दीला एः’ फीर्च्या ओः तेःकासु ख्याक्या खुङक्याइ तीङ्ला माःन्डो।

२४ चीलेलाःना ङाः मीःइ पुः ओःङेन ङीःमाला नाम्सार्गाइ छुरफार बीजुली चम्कीइतीक्योक च्योःङ्‍रा पेःदी ङाःला थोङेन एः।

२५ फीर्च्या एःन्डुबा ओःङ्जे तोःङ्ला ङाःइ माःङ्बुरा तुःक्पु खुर्कोःउए ओःले तीःङ्साङगीइ मीःक्याइ इन्कार पेःगेन एः।

२६ नोआइ† पालोला काःल्क्योक च्योःङ्‍रारा ङाः मीःइ पुःइ समयलाङ ओःन्डुबारा ओःङेन एः।

२७ नोआ टुःला स्युःगेन ङीःमाथुपाङ मीःक्याइ साःदेरा एःके, थुङ्देरा एःके ओःले याःर्का क्याःप्‍तेरा एःके। ओःले हेन ओःङ्सी, ओःले थाम्जेर मीःक्या बीङ्दी सीसी।

२८ माःङ्बुरा तोःङ्ला लोतकीइ समयलाङ ओःन्डुबारा काःल्दी एःके। मीःक्याइ साःदेरा एःके, थुङ्देरा एःके, छेगाक्या ङ्‍योःदेरा ओःले चोङ्देरा एःके, सेनक्या चुदेरा एःके ओःले खीमक्या जोदेरा एःके।

२९ फीर्च्या लोतकीइ सदोम युःल पोःर्केन ङीःमुरा नाःम्खालीङलाःम्‍ले मेः रा गन्धक पाप्‍ती थाम्जेरला सेसी।

३० ङाः मीःइ पुः फीर्च्या थोङेन बेलालाङ ओःन्डुबारा ओःङेन एः।

३१ “ओः तेःकासु खीमखाला† एःकेनक्या राःङगीइ नेकी छेगाक्या नेःङ्‍गाला खीमनाःङ्ला माःकाल्ज्युक। ओःन्डुलेरा सीःङला एःक्योकक्या खीमला लोःदी माःकाल्ज्युक।

३२ लोतकीइ पेःमेला† काःल्क्योक ताम टेःम्बा साल्दो!

३३ राःङगीइ मीःली सेन्च्युजे छोल्गेन्दीइ ओःखो सीच्युगेन एः। फीर्च्या राःङगीइ मीःली सीच्युगेन्दीइदी ओःखो सेन्च्युगेन एः।

३४ ङाः ख्याक्याला लाःके, ओः कुःङ्‍मु तेन चीगलारा ङ्‍याःल्क्योक मेःन्दा ङी मीःक्यालाःम्‍ले मेःन्दा चीग खेर्केन एः ओःले राःङ्सादीला पोःर्केन एः।

३५ ओःले ङीमुङीमुरा लाःगोर थादेरा पेःक्योक मेःन्दा ङी पेःन्पीःजालाःम्‍ले मेःन्दा चीगला खेर्केन एः ओःले राःङ्सादीला पोःर्केन एः।

३६ [ओःन्डुलेरा सीःङला लेःगा पेःदेरा एःक्योक मेःन्दा ङीलाःम्‍ले मेःन्दा चीगला खेर्केन एः ओःले राःङ्सादीला पोःर्केन एः।]”†

३७ लोबेनक्याइ येशुला टीःसी, “काःला प्रभु?” येशुइ लेःन लोदी लाःसी, “काःला सीनु एःपा, ओःलारा गिद्धक्या रुःप चीःगुए।”

† 

१७:६ छ्‍योम्बो तोःङ्बो दी तोःङ्बोदी किम्बुइ तोःङ्बो एःके। दीखो तोःङ्बोइ चार्ङेदी रीःङ्बो ओःले माःङ्बु एःके।

† 

१७:१२ जे नाःजा थेङ्क्योक मोशाइ ठीमलादी जे नाःजा थेङ्क्योक मीःइ राःङ्सा मीःक्याला देजे मेःयोःङे लाःती प्रुःदी एःके।

† 

१७:२६ नोआ नोआदी ताःक्पु मीः एःके ओःले खुङ माःङ्बुरा लोः तोःङ्ला तेःकुके। कोन्ज्योइ जाम्बुलीङला छ्‍युइ सीःङ्दाद ताङ्‍गासुना।

† 

१७:३१ खीमखाला लूका ५:१९ कीइ नोटला तादो।

† 

१७:३२ लोतकीइ पेःमे लोत ओःले खुङगीइ पेःमेलादी कोन्ज्योइ ओः सहरलाःम्‍ले छ्‍योङ्दो ओःले क्याःप लोःदी माता लाःती एःके। फीर्च्या ओः लोतकीइ पेःमेदी क्याःप लोःदी तासी चीलेलाःना खुङगीइ सेमदी खुङक्याइ पोःर्ती ओःङ्क्योक नोःर स्याःक्याछ्‍योले एःके। ओः सोङ्‍गारा कोन्ज्योइ खुङलादी छाइ मुर्ती जोतेर्सी (उत्पति १९:२६)।

† 

१७:३६ काःजे ग्रीक तामगीइ तोःङ्‍गीइ कोन्ज्योइ पेज्याला दीखो पददी म्याः।

मोःराङ्‍मु ओःले न्यायाधीशकीइ पेदाम

१८

१ ओः तीङ्ला येशुइ राःङगीइ लोबेनक्याला तेन्दुरा प्रार्थना पेःज्युक ओःले नाःमाङ हरेस माःसाःज्युक लाःती पेदाम चीग खुङक्याला लाःसी।

२ “सहर चीगला मेःन्दा चीग न्यायाधीश एःके। खुङगीइ कोन्ज्योला जीबा मेःबेके ओःले मीःलाङ वास्ता मेःबेके।

३ ओः सहरलारा मेःन्दा चीग मोःराङ्‍मुङ एःके। खुङ ओः न्यायाधीशसाःला ओःङ्दीरा तेःकुके ओःले लाःकुके, ‘ङाःला ङाःइ टाःलाङलाःम्‍ले न्याय पेःतेर।’

४ माङ्बुरा ङीःमाथुप नी खुङगीइ ओः मोःराङ्‍मुइ ताम कोःजे सेमरा माःबे। फीर्च्या तीङ्ला खुङगीइ सेम सेमलारा लाःसी, ‘ङाः कोन्ज्योइ जीबाङ मेःबेए ओःले मीःला वास्ताङ मेःबेए,

५ फीर्च्या दी मोःराङ्‍मुइ ङाःला माःङ्बुरा तुःक्पु तेर्कारा दीखोला न्याय पेःतेर्के, मीःङे लाःना दीखोइ ओःङ्दीरा तेःती ङाःला तुःक्पु तेर्केन एः!’”

६ ओःले प्रभुइ लाःसी, “ओः माःताक्पा न्यायाधीशकीइ लाःक्योक ताम कोःदो।

७ ओःन्डुलेरा कुःङ्‍मु ङीःमाला कोन्ज्योला ङुःदेरा वासी पेःगेन राःङगीइ मीःक्याला खुङगीइ अन्यायलाःम्‍ले न्याय मेतेर्पा रा? ची खुङगीइ ओः खुङक्याला रोः पेःजेला कुःल्बु पेःउबारा?

८ ङाः ख्याक्याला लाःके, कोन्ज्योइ खुङक्याला गेबुरा न्याय पेःतेर्केन एः। तर ङाः मीःइ पुः लोःदी ओःङ्‍गासुना ची ङाःइ जाम्बुलीङला कोन्ज्योला सेमल्हुक लुगेन मीःक्या फ्रेटो ले?”

प्रार्थना पेःगेन मेःराङ ङी मीःक्या

९ राःङला चीग्रा ताःक्पा टेःम्बा साल्गेन्दी ओःले राःङ्साक्यालादी तुच्छ लाःकेन्दी मीःक्याला येशुइ दीखो पेदाम लाःसी,

१० “मेःन्दा ङी मीःक्या यहुदीक्याइ कोन्ज्योइ मन्दिरला प्रार्थना पेःगाला काःल्सी। खुङक्या मेःन्दा चीग फारीसी एःके ओःले राःङ्सादी च्याल्गो तुःगेन्दी एःके।

११ “फारीसीइ लाःङ्दी राःङगीइ बारेला एःन्डुले प्रार्थना पेःसी, ‘हे कोन्ज्यो, ङाः ख्याला थुजीछे तेर्के चीलेलाःना ङाः राःङ्सा मीःक्या च्योःङ्‍रा ताःम्बु, माःइबा लेःगाक्या पेःगेन्दी ओःले व्यभिचार पेःगेन्दी च्योःङ्‍रा म्याः। ओःले ङाः दीखो च्याल्गो तुःगेन्दी च्योःङ्‍राङ म्याः।

१२ ङाः हप्‍ताला थाङ्‍मा ङी खा चाङ्‍मा तेःकुए ओःले ङाःइ ज्योर्क्योक थाम्जेरकीइ बो च्युइ बो चीग ङाः ख्याला तेर्कुए।’

१३ “फीर्च्या च्याल्गो तुःगेन्दी मीःइदी थारीङ्बुरा लाःङ्दी नाःम्खालीङ छ्‍योले मीङ माता, बरु प्राःङ्‍गोक तुःङ्दी ङुःदेरा एःन्डु लाःसी, ‘हे कोन्ज्यो, ङाः लाःयो पेःगेन्दीला नीङ च्योःदो!’”

१४ ओःले येशुइ लाःसी, “ङाः ख्याक्याला लाःके, ओः फारीसी मीःङे बरु च्याल्गो तुःगेन्दी मीःदी कोन्ज्योइ तोःङ्ला ताःक्पा काःल्दी खीमछ्‍योले लोःसी। चीलेलाःना काँःदीइ राःङला छ्‍योम्बो जोउबा, ओःखोदी याङ्छाबु ओःङेन एः, ओःले राःङलारा याङ्छाबु जोगेन्दीक्यादी छ्‍योम्बो ओःङेन एः।”

पीःजाक्याला मोलाम

(मत्ती १९:१३-१५; मर्कूस १०:१३-१६)

१५ येशुइ राःङगीइ लाःक्पा ज्यादी मोलाम तेर्च्युक लाःती मीःक्याइ राःङगीइ ओःङे पीःजाक्याला खुङसाःला ख्योङ्सी। दीखो थोङ्दी लोबेनक्याइ ओः मीःक्याला केतेङ्सी।

१६ तर येशुइ ओः पीःजाक्याला खुङसाःला केक्याःप्सी ओःले लोबेनक्याला लाःसी, “पीःजाक्याला ङाःसाःला ओःङ्जे तेर, खुङक्याला माका, चीलेलाःना कोन्ज्योइ क्याःल्खाप दीखोक्या च्योःङ्‍राइ लागीरा इःङे।

१७ तेःन्दामरा ख्योक्याला ङाः लाःके, ख्योक्या दी पीःजाक्याइ च्योःङ्‍रा सेम पेःदी कोन्ज्योइ क्याःल्खापला माःलेङथुप ख्योक्या ओः नाःङ्ला स्युःजे मेःज्योर एः।”

छ्‍युक्पु मीः

(मत्ती १९:१६-३०; मर्कूस १०:१७-३१)

१८ मेःन्दा चीग इस्राएली शासककीइ येशुला टीःसी, “हे याःबु गुरु, ङाःइ नाःमाङ मीसीगेन मीःली ज्योःर्चेला ङाःइ ची पेःकोउबा?”

१९ येशुइ खुङला लाःसी, “ख्याइ ङाःला चीले याःबु लाःकुबा? कोन्ज्यो चीग्रा याःबु एः राःङ्सा सुङ म्याः।

२० कोन्ज्योइ छेइ ठीमगीइ आज्ञाक्या ख्याइ सेदीरा एः, ‘व्यभिचार माःबे, मीः मासे, माकु, राःङ्साक्याइ बारेला स्योःप माक्युःर, ओःले आबा आमाला सेःसा पेःदो।’”

२१ ओः शासककीइ लेःन लोदी लाःसी, “दी थाम्जेर आज्ञा नी ङाःइ छ्‍यामेमीःजीकरा ङीःन्दी एः।”

२२ दीखो कोःदी येशुइ लाःसी, “ख्याइ ताःरुङ लेःगा चीग पेःजे लीःती एः, ख्याङीमु एःक्योक थाम्जेर स्याःक्या चोङ्दी प्राङ्नाक्याला केःदीतेर ओःले ख्याइ नाःम्खालीङला नोःर ज्योर्केन एः, ओः तीङ्ला स्यो ओःले ङाःला ब्य्राङ्दो।”

२३ दीखो ताम कोःदी खुङगीइ सेम सुःक्याःप्सी, चीलेलाःना खुङ माःङ्बुरा छ्‍युक्पु मीः एःके।

२४ खुङगीइ सेम सुःक्याःप्क्योक थोङ्दी येशुइ लाःसी, “छ्‍युक्पु मीःक्या कोन्ज्योइ क्याःल्खापला स्युःजेला माःङ्बुरा काःबु एः!

२५ छ्‍युक्पु मीः कोन्ज्योइ क्याःल्खापला स्युःजेभन्दा ऊँट खापकीइ सुपलाःम्‍ले स्युःजे तेःमु एः!”

२६ दीखो ताम कोःगेन्क्याइ खुङला टीःसी, “ओःन्डु एःना सुइदी थार्चे ज्योर्खुउबाले?”

२७ येशुइ लेःन लोदी लाःसी, “मीःक्याइ पेःरामीःखुगेन लेःगाक्या कोन्ज्योइ पेःखुउए।”

२८ ओःले पत्रुसकीइ लाःसी, “तादो, ङीःक्याइ खीम, पुः-पोःमो ओःले छ्‍युङ्‍मा पोःर्ती ख्याला ब्य्राङ्दी एः।”

२९ येशुइ खुङक्याला लाःसी, “तेःन्दामरा ङाः ख्याक्याला लाःके, कोन्ज्योइ क्याःल्खापकीइ लागी राःङगीइ आबा आमा, की आतानोः, की छ्‍युङ्‍मा, की पुःपोःमो की खीम पोःर्केन्दीइ

३० ताःसेरा ओः भन्दा माःङ्बु कोन्ज्योइ मोलाम ज्योःर्केन एः ओःले सीमीःजीक तीङ्ला नाःमाङ मीसीगेन मीःली खुङक्याइ ज्योर्केन एः।”

येशुइ फीर्च्या राःङ सीगेन ङीःमाइ बारेला लाःक्योक

(मत्ती २०:१७-१९; मर्कूस १०:३२-३४)

३१ येशुइ चीङ्‍ङीथाल लोबेनक्याला छ्‍योचीगला खेर्ती लाःसी, “कोःदो, उः यरूशलेमला डोदेरा एः। कोन्ज्योइ लेःङ्‍गो तेर्केन्क्याइ ङाः मीःइ पुःइ बारेला प्रुःक्योक थाम्जेर तामक्या ताः ओःला पुरा ओःङेन एः।

३२ चीलेलाःना ङाःला राःङ्सा क्युःपाइ मीःक्याइ लाःक्पाला तेर्केन एः। ओःले खुङक्याइ ङाःला ङ्‍याप्च्युक पेःगेन एः, बेइज्जत पेःगेन एः, ओःले ङाःइ छेन्दाला छेमाक क्याःप्केन एः।

३३ खुङक्याइ ङाःला कोर्राइ क्याःप्केन एः, ओःले सेकेन एः। तर ङीःमा सुमगीइ ङीःमु ङाः सीक्योकलाःम्‍ले सेन्ङेन एः।”

३४ तर लोबेनक्याइ दीखो काःन्दीङ तामक्या सेमाःखु, चीलेलाःना दीखो तामगीइ लेःन खुङक्यालाःम्‍ले इप्‍ती एःके। ओः सोङ्‍गारा दीखो ताम खुङक्याइ सेम नाःङ्ला माःकाल।

मेःराङ चीग मी मेःथोङेन मीः मी थोङेन्दी काःलक्योक

(मत्ती २०:२९-३४; मर्कूस १०:४६-५२)

३५ येशु यरीहो सहारला लेप्चे चाल्सुना मेःन्दा चीग मी मेःथोङेन्दी मीः लाःमगीइ सुःरला लाङ्दी तेःती एःके।

३६ मीःक्याइ पोर्चोम डोदेरा पेःक्योक कोःदी ओः मी मेःथोङेन मीःइ ची काःल्देरा दुबा लाःती टीःसी।

३७ मीःक्याइ ओःखोला लाःसी, “नासरतकीइ येशु दीखो लाःम्‍ले डोदेरा एः।”

३८ दीखो कोःदी ओः मी मेःथोङेन मीःइ छ्‍योम्बो के तेङ्दी लाःसी, “हे दाऊदकीइ पुः, येशु, ङाःखाला नीङ च्योःदो!”

३९ ओःले तोःङ तोःङ्ला डोगेन्दी मीःक्याइ ओःखोला खाजुम तेः लाःती केतेङ्सी, तर खुङगीइ ताःरुङ छ्‍योम्बो के तेङ्दी लाःसी, “हे दाऊदकी पुः, ङाःखाला नीङ च्योःदो!”

४० डोदेरा एःसुना येशु ठीङे लाःङ्दी ओःखो मीःला ओःला खेर्च्यो लाःसी। ओः मी मेःथोङेन मीः येशुइ सुःरला ओःङ्सी ओःले येशुइ टीःसी,

४१ “ख्योइ लागी ङाःइ ची पेःगा लाःती ख्यो सेम पेःउबा?” ओःखोइ लाःसी, “प्रभु, ङाःइ मी थोङ्‍खुज्युक।”

४२ येशुइ खुङला लाःसी, “ख्योइ मी थोङ्ज्युक। ख्योइ सेमल्हुक लुक्योक सोङ्‍गारा ख्यो टाःदी एः।”

४३ ओः तेःकासुरा खुङगीइ मी थोङ्सी ओःले कोन्ज्योला थुजीछे तेर्तेरा येशुइ तीङ्ला काःल्सी। दीखो थोङ्दी राःङ्सा मीःक्याइयाङ कोन्ज्योला प्रशंसा पेःसी।

च्याल्गो तुःगेन्दी जखायस

१९

१ येशु यरीहो सहरला स्युःसी ओःले खुङ ओः सहरलाःले पेःदी डोदेरा एःके।

२ ओः सहरला जखायस मीःन पेःक्योक छ्‍युक्पु मीः एःके। खुङ च्याल्गो तुःगेन्दीक्याइदी छेस्यो एःके।

३ येशु सु दुबा लाःती खुङगीइ ताजे छोल्दी एःके, तर खुङ थीमी एःक्योक सोङ्‍गारा ओःला एःक्योक पोर्चोमगीइ पेःसुना खुङगीइ चीङ माःथोङ।

४ ओः सोङ्‍गारा येशुला ताजेला तोःङ्ला छ्‍योङ्दी काःल्दी नेभाराइ† छ्‍योम्बो तोःङ्बो चीगला जासी। चीलेलाःना येशु ओः लाःम्‍लेरा पेःदी डोदेरा एःके।

५ ओःले येशु ओःला लेप्कासुना खुङ याःर्ला तादी लाःसी, “ए जखायस, ख्यो गेबु पाःप्‍ती स्यो! तीःरीङ ङाः ख्योइ खीमला बास तेःकोःउए।”

६ ओः सोङ्‍गारा खुङ केःदाङ पेःदी गेबु गेबु पाःप्‍ती येशुला खुङगीइ खीमला तोःङ्ज्याङ पेःसी।

७ दीखो थोङ्दी ओःला एःक्योक थाम्जेर मीःक्या एःन्डुले लेःप क्याःप्काला स्युःसी, “येशु नी लाःयो पेःगेन्दीइ खीमला बास तेःकाला काःल्सी।”

८ ओःले जखायस लाःङ्दी प्रभुला लाःसी, “कोःदो प्रभु, ताः ङाः राःङगीइ नोःर क्युःक्याइ बो फे प्राङ्नाक्याला केःतेर्के ओःले सुङलाःम्‍ले स्योप क्युःर्ती चीङ लेःङ्दी दु लाःना ङाः ओःखोइदी बो सीः लोतेर्के।”

९ ओःले येशुइ खुङला लाःसी, “तीःरीङ दीखो खीमगीइ फेबेक्या थार्ती एः, चीलेलाःना दीखो मीःङ अब्राहामगीइ छार्क्युफुर्क्यु इःङे।

१० चीलेलाःना ङाः मीःइ पुः तोर्क्योकक्याला छोल्गाला ओःले सेन्च्युगाला ओःङ्क्योक इःङे।”

सेरकी डेबाक्याइ पेदाम

(मत्ती २५:१४-३०)

११ ओः मीःक्याइ दी ताम कोःदेरा एःकासुना येशुइ पेदाम चीग लाःसी। खुङक्या यरूशलेमगीइ थामाला लेप्‍ती एःके, ओःले मीःक्यादी कोन्ज्योइ क्याःल्खाप ओःङ्जेरा छोल्दी एः लाःती ठीवा चेती एःके।

१२ येशुइ लासी, “मेःन्दा चीग छ्‍योम्बो मीः माःङ्बुरा थारीःङ्बुइ राःङ्सा देशला काःल्दी राःङ ओः देशकीइ क्याःल्बु काःल्दी लोःगेन्दी ठीवा चेती काःल्सी।

१३ डोजेतोःङ्ला खुङगीइ राःङगीइ लाबुक्यालाःम्‍ले मेःन्दा च्युला केक्याःप्सी ओःले ओः थाम्जेरला सेरकीइ टाङ्‍गा रेःरेः डेबा तेर्ती लाःसी, ‘ङाः लोःदी माःयोःङथुप दी डेबाइ छोङ पेःदो।’

१४ तर राःङगीइ देशकीइ मीःक्याइदी खुङला तेःन्दामरा सेम मेःथेके। ओः सोङ्‍गारा खुङ काःल्मीःजीक खुङक्याइ लेःङ्‍गो तेर्केन मीःक्याला खुङगीइ तीङ तीङ्ला एःन्डु लाःचेला ताङ्सी, ‘दीःखो मीः क्याःल्बु काःल्क्योक ङीःक्याला सेम मेःथेए।’

१५ “तर ओःखो मीः क्याःल्बु काःल्दीरा लोःसी, ओःङ्लुङ म्याःपा खुङगीइ डेबा तेर्क्योक लाबुक्याला छोङ पेःदी काःजे डेबा जोबा लाःती टीःजेला केक्याःप्सी।

१६ तोःङ्ला लाबु चीग ओःङ्दी लाःसी, ‘ङाःइ ताःक्पु, ख्याइ तेर्क्योक सेरकीइ टाङ्‍गा चीग डेबाइ ङाःइ टाङ्‍गा च्यु जोसी।’

१७ ओःले क्याःल्बुइ ओःखोला लाःसी, ‘याःबु पेःसी, ख्यो ङाःइ याःबु लाबु इःङे! ख्योला ङाः च्यु थाल सहरकीइ हाकिम जेगे चीलेलाःना छीमी तामलाङ ख्योइ सेमल्हुक लुदी लेःगा पेःसी।’

१८ ओःले राःङ्सा लाबु ओःङ्दी लाःसी, ‘ङाःइ ताःक्पु, ख्याइ तेर्क्योक सेरकीइ टाङ्‍गा चीग डेबाइ ङाःइ टाङ्‍गा ङा डेबा जोसी।’

१९ क्याःल्बुइ ओःखोला लाःसी, ‘ख्या ङाथाल सहरकीइ हाकिम ओःङेन्दी एः।’

२० तर राःङ्सा लाबु ओःङ्दी लाःसी, ‘ङाःइ ताःक्पु, ख्याइ तेर्क्योक टाङ्‍गा डेबा दीलारा एः। ओःखो डेबा ङाःइ केःलाइ तुम्दी इप्‍ती ज्यादी एःके।

२१ ङाःला ख्या ङीमु जीबा लाःङ्सी चीलेलाःना ख्या तोः च्योःङ्‍रा सेम एःक्योक मीः इःङे। ख्याइ मातेर्क्योक मीःक्याङीमु लेःङ्‍गुए ओःले राःङगीइ माचुक्योक बाली तुप्‍ती खेर्कुए।’

२२ क्याःल्बुइ ओःखोला लाःसी, ‘ए माःरीक्पा लाबु! ख्योइ लाःक्योक तामगीइरा ङाः ख्योला माःताक्पा जोगे। ङाः चोक्पो मीः इःङे, राःङगीइ मातेर्क्योक मीःक्याङीमु लेःङेन्दी ओःले राःङगीइ माचुक्योक बाली तुप्‍ती खेर्केन्दी लाःती ख्योइ छोर्तीरा एःके।

२३ ओःन्डु एःना ख्योइ ङाःइ टाङ्‍गा डेबा चीले पेःलेन खेर्केन्क्याला मातेर्क्योक? पेःलेन तेर्क्योक एःना ङाः लोःदी ओःङ्‍गासुना ओः डेबाङीमु पीःर्नाङ ज्योर्चेके।’

२४ ओः क्याःल्बुइ ओःला लाःङ्दी तेःक्योकक्याला लाःसी, ‘ओःखोलाःम्‍ले ओः सेरकीइ टाङ्‍गा डेबा फ्रोदी च्युथाल टाङ्‍गा डेबा एःकेन्दी लाबुला तेर।’

२५ खुङक्याइ लाःसी, ‘ताःक्पु, ओःखोङीमु नी टाङ्‍गा च्यु डेबा एःरा एः नी!’

२६ क्याःल्बुइ लाःसी, ‘ङाः ख्याक्याला लाःके, सुङीमु एःपा, ओःखोला ताःरुङ तेर्केन्दी एः। फीर्च्या सुङीमु म्याःपा, ओःखोङीमु एःक्योक तीबीचीगकाङ खुङलाःम्‍ले फ्रोगेन्दी एः।

२७ ताः ङाःला क्याःल्बु काःल्क्योक सेम मेथेकेन ङाःइ टाःलाङक्याला दीला ख्योङ्दी खुङक्याला ङाःइ तोःङ्लारा सेतो!’”

यरूशलेमला येशुला तोःङ्ज्याङ पेःक्योक

(मत्ती २१:१-११; मर्कूस ११:१-११; यूहन्‍ना १२:१२-१९)

२८ दी पेदाम लाःमीःजीक येशु खुङक्याइ तोःङ तोःङ्ला यरूशलेमछ्‍योले काःल्सी।

२९ बेथफागे ओःले बेथानिया युःलगीइ जैतुन काःङगीइ थामाला लेप्कासुना येशुइ ङीथाल लोबेनक्याला एःन्डु लाःती तोःङ्लारा ताङ्सी,

३० “ओः फार्च्यो युःलला सुङ। ख्याक्या ओः युःल्‍ला स्युःगासुना ख्याक्याइ नाःमाङ सुङ माःजाक्योक पुःङ्‍गुइ पीःब्रुला तादी ज्याक्योक फ्रेकेन एः। ओःखोला ताङ्दी तेला खेर्च्यो।

३१ सुइयाङ ‘दीखोला चीले ताङ्क्योक?’ लाःसी लाःना ‘प्रभुला कोःती एः’ लोःप।”

३२ ओः लोबेन ङी ओः युःलला काःल्सी ओःले येशुइ लाःक्योक च्योःङ्‍रारा पुःङ्‍गुइ पीःब्रुला फ्रेसी।

३३ खुङक्याइ ओः पीःब्रुला ताङ्जे छोल्सुना ओःखोइ तोःप्‍ताइ लाःसी, “चीले ताङ्क्योक हाँ?”

३४ खुङक्याइ लेःन लोदी लाःसी, “प्रभुला दीखो कोःती एः।”

३५ खुङक्याइ ओः पुःङ्‍गुइ पीःब्रुला येशुसाःला ख्योङ्सी ओःले राःङगीइ चीङ केःलाक्या पीःब्रुखाला ज्यादी येशुला ओःखाला काल्सी।

३६ येशु ओःखोला जादी डोगासुना मीःक्याइ राःङगीइ रीःङ्बु केःलाक्या लाःमला तीङ्तेर्सी।†

३७ येशु यरूशलेमगीइ थामाला जैतुन काःङगीइ थुलला लेप्सी। ओः तेःकासु येशुइ याःमाछाककीइ लेःगाक्या पेःक्योक थोङेन थाम्जेर लोबेनक्याइ पोर्चोमगीइ केःदाङ क्याःप्‍तेरा छ्‍योम्बो केइ कोन्ज्योला प्रशंसा पेःगाला स्युःसी,

३८ “प्रभु कोन्ज्योइ मीःनला ओःङेन क्याःल्बुइ

काःजे मोलाम ज्योर्ती एः!

नाःम्खालीङला खाम्साङ्बु एःच्युक

ओःले कोन्ज्योइदी महिमा एःच्युक।”

३९ मीःक्याइ पोर्चोमलाःम्‍ले फारीसीक्याइ येशुला लाःसी, “गुरुज्यु, ख्याइ लोबेनक्याला हाप्स्याल तेङ्दो!”

४० येशुइ लेःन लोदी लाःसी, “ङाः ख्याक्याला लाःके, दीखुङक्या खाजुम तेःसी लाःना नी तोःक्या का केताङेन एः।”

यरूशलेमगीइ लागी येशु ङुःक्योक

४१ ओःले येशु यरूशलेमगीइ थामाला लेप्सी ओःले राःङगीइ तोःङ्ला सहरला थोङ्दी ङुःसी,

४२ ओःले एःन्डु लाःसी, “काःखो तामगीइ शान्ति ख्योङ्‍गुबा लाःती तीःरीङ ख्योक्या यरूशलेमगीइ मीःक्याइ ङोःसेक्योक एःना ओःङ्जे एःके। तर ताः दीखो ख्योक्याइ मीलाःम्‍ले इःप्‍ती एः।

४३ ताः एःन्डुबा ङीःमाक्या ओःङेन एः, ओःले ख्याक्याइ टाःलाङक्याइ ख्याक्याइ छुरफारले पीःल तुम्गेन एः ओःले थाम्जेरछ्‍योले ख्याक्याला कादी ज्यागेन एः।

४४ खुङक्याइ ख्योइ चीःक्पा नाःङ्ला एःक्योक थाम्जेर मीःक्याला सेकेन एः। खुङक्याइ ख्योइ चीःक्पाक्या ओःले खीमक्या थाम्जेर सीःङ्दाक जोगेन एः ओःले तोः चीगखाला राःङ्सा तोःङ मेःपोर्केन एः, चीलेलाःना कोन्ज्योइ ख्योला थार्च्युजेला ओःङ्‍गासुना ख्योइ खुङला ङोःसेमाःखु।”

येशु कोन्ज्योइ मन्दिरला काःल्क्योक

(मत्ती २१:१२-१७; मर्कूस ११:१५-१९; यूहन्‍ना २:१३-२२)

४५ ओः तीङ्ला येशु कोन्ज्योइ मन्दिरला काःल्सी ओःले खुङगीइ कोन्ज्योइ मन्दिरला छोङ पेःगेनक्याला ओःलाःम्‍ले त्याःगाला स्युःसी।

४६ येशुइ खुङक्याला लाःसी, “कोन्ज्योइ पेज्याला एःन्डु प्रुःदी एः, ‘ङाःइ मन्दिर प्रार्थनाइ खीम ओःङेन एः।’ फीच्या ख्योक्याइ नी दीखोला च्याःक्पाक्याइ फुक जोदी एः।”

४७ ओः तीङ्ला येशुइ ङीःमारी टाःङ्‍मा कोन्ज्योइ मन्दिरला लोप्कुके। तर छेस्यो पुजाहारीक्या, धर्मगुरुक्या ओःले छेस्यो मीःक्या थाम्जेरकीइ खुङला सेकेन लाःम तादेरा एःके,

४८ तर खुङक्याइ येशुला सेकेन्दी काःन्दीङ लाःम फ्रेमाःखु, चीलेलाःना थाम्जेर मीःक्या खुङगीइ ताम कोःजेला माःङ्बुरा सेम थेकुके।

† 

१९:४ नेभारा दीला दीखो तोःङ्बोदी अञ्जीरकीइ तोःङ्बो इःङे। दीखो तोःङ्बो दी छ्‍योम्बो नेभाराइ तोःङ्बो इःङे।

† 

१९:३६ केःलाक्या लाःमला तीङ्तेर्सी एःन्डुले यहुदीक्याइ राःङगीइ केःलाक्यादी सुङ छ्‍योम्बो मीः खुङक्याइ सहरला ओःङ्सीलाःना तीङ्तेर्कुके।

येशुइ आङ्ज्याइ बारेला टीःक्योक

(मत्ती २१:२३-२७; मर्कूस ११:२७-३३)

२०

१ ङीःमा चीग येशु कोन्ज्योइ मन्दिरला मीःक्याला लोप्‍तेरा एःके ओःले कोन्ज्योइ याःबु लेःङ्‍गो लाःतेरा एःके। ओः तेःकासु छेस्यो पुजाहारीक्या, धर्मगुरुक्या ओःले छेस्यो मीःक्या डीक्‍ती खुङसाःला ओःङ्सी,

२ ओःले खुङला टीःसी, “ङीःला लोःप, ख्याइ काःलाःम्‍ले आङ्ज्या ज्योर्ती दी लेःगाक्या पेःउबा? दीखो आङ्ज्या ख्याला सुइ तेर्पा?”

३ येशुइ खुङक्याला लेःन लोदी लाःसी, “ङाःङ ख्याक्याला ताम चीग टीःगे। ङाःला लोःप ले,

४ यूहन्‍नाइ बप्‍तिस्मा तेर्केन्दी आङ्ज्या काःलाःम्‍ले ज्योर्पा, कोन्ज्योलाःम्‍ले की मीःलाःम्‍ले?”

५ खुङक्यानाःङ्लारा एःन्डुले ताम लाःकाला स्युःसी, “कोन्ज्योलाःम्‍ले लाःका लाःना ‘ख्याक्याइ चीले यूहन्‍नाला सेमल्हुक मालुक्योक ले?’ लाःती खुङगीइ टीःउए।

६ तर मीःलाःम्‍ले लाःका लाःना दी थाम्जेर मीःक्याइ उःला तोःइ क्याःप्‍ती सेकेन एः चीलेलाःना खुङक्याइ यूहन्‍ना कोन्ज्योइ लेःङ्‍गो तेर्केन्दी मीः एःके लाःती सेमल्हुक लुउए।”

७ ओः सोङ्‍गारा खुङक्याइ येशुला लाःसी, “ङीः मेसेए खुङगीइ सुलाःम्‍ले ज्योर्पा?”

८ ओःले येशुइ लाःसी, “ओःन्डु एःना ङाःइ काःलाःम्‍ले आङ्ज्या ज्योर्तीमारा दी थाम्जेर लेःगा पेःदेरा एः, ङाःङ ख्याक्याला मेःलाप।”

माःताक्पा किसानक्याइ पेदाम

(मत्ती २१:३३-४६; मर्कूस १२:१-१२)

९ ओः तीङ्ला येशुइ मीःक्याला दीखो पेदाम लाःसी, “मेःन्दा चीग मीःइ राःङगीइ सीःङ्ला अङ्‍गुर चुदी ओः अङ्‍गुर सीःङ किसानक्याला पीमाला तेर्सी, ओःले माःङ्बुरा लोः राःङ्सा देशला काःल्दी तेःसी।

१० अङ्‍गुर छेमीःजीक खुङगीइ मेःन्दा चीग लाबुला राःङगीइ बो लेःङ्‍गाला ओः किसानक्यासाःला ताङ्सी। तर ओः किसानक्याइ ओःखोला रोप्‍ती चीङ मातेर्पा लोताङ्सी।

११ खुङगीइ फीर्च्या राःङ्सा लाबुला ताङ्सी। किसानक्याइ खुङलाङ रोप्सी, ङोःछाबु जोसी ओःले तोङ्‍राङ लाःक्पा लोदी ताङ्सी।

१२ ओः तीङ्ला खुङगीइ राःङ्सा मेःन्दा चीग लाबुला ताङ्सी। ओःखोलाङ खुङक्याइ मागा जोदी क्युर्तेर्सी।

१३ “ओःले ओः अङ्‍गुर सीःङगीइ तोःप्‍ताइ लाःसी, ‘ताः ङाः ची पेःजे? ङाः राःङगीइ च्याःम्बु पेःक्योक पुःला ताङे। ङाःइ पुःला नी खुङक्याइ सेःसा पेःडो।’

१४ तर ओः किसानक्याइ खुङला थोङ्दी खुङक्या एःन्डु लाःकाला स्युःसी, ‘दीखो नी सीःङगीइ तोःप्‍ताइ पुः इःङे। उः दीखोला सेका ओःले दीखोइ नोःर स्याःक्या उःइदीरा ओःङेन एः।’

१५ ओःले खुङक्याइ ओः तोःप्‍ताइ पुःला अङ्‍गुर सीःङगीइ फीला टीःती खेर्सी ओःले सेसी।” येशुइ टीःसी, “ताः ओः अङ्‍गुर सीःङगीइ तोःप्‍ताइ खुङक्याला ची पेःडो ले?

१६ “खुङ राःङरा ओःङ्दी ओः माःताक्पा किसानक्याला सेकेन एः ओःले राःङगीइ सीःङ राःङ्सा किसानक्याला पीमा तेर्केन एः।” दीखो कोःदी मीःक्याइ लाःसी, “ओःन्डु नी नाःमाङ माःकाल्ज्युक!”

१७ ओःले येशुइ खुङक्याछ्‍योले तादी लाःसी, “ओःन्डु एःना कोन्ज्योइ पेज्याला प्रुःक्योक दी तामक्याइ लेःन ची इःङे ले?

‘खीम जोगेन्दीइ लेःगा म्याः लाःती क्युर्क्योक तोःरा

ओःखो तोःरा खीमगीइ चारकीइ मुल तोः काःल्सी।’

१८ “ओः तोःखाला ताःप्केन्दी थाम्जेर केःती सीगेन एः, ओःले काःखो मीःखाला ओः तोः ताःक्पा, ओःखोइ ओः मीःला चाम्बा जोगेन एः।”

च्याल्गो च्याल्गेन्दी की मेच्याल्गेन्दी?

(मत्ती २२:१५-२२; मर्कूस १२:१३-१७)

१९ धर्मगुरुक्या रा छेस्यो पुजाहारीक्याइ दी ताम खुङक्याइ विरुद्धला लाःक्योक इःङे लाःती छोर्सी ओःले येशुला ओःलारा जुम्गेन ठीवा चेसी, तर खुङक्या मीःक्याङीमु जीबा पेःसी।

२० ओः सोङ्‍गारा खुङक्याइ येशुला जुम्जेला लाःम तागाला स्युःसी। खुङक्याइ मीःक्याला रेःमुक तेर्ती ताःक्पा मीः च्योःङ्‍रा पेःच्युसी ओःले येशुला जुम्जेला ताङ्सी। खुङक्याइ येशुइ ताम जुम्दी खुङला रोमी हाकिमगीइ आङ्ज्याला तेर्चे सेम पेःसी।

२१ ओः मीःक्या काःल्दी येशुला टीःसी, “हे गुरु, ङीःला टेःम्बा एः ख्याइ लाःक्योक ताम ओःले ख्याइ लोप्क्योक डीक्पु एः। ख्याइ काःखोङ मीःला छ्‍योम्बो छ्‍यामे मेःबेए तर ख्याइ नी मीःक्याला कोन्ज्योइ तेःन्दामगीइ लाःम लोप्कुए।

२२ ताः लोःप, उःइ रोमी क्याःल्बु कैसरला च्याल्गो च्याल्जे डीक्पु एःपा की म्याःपा?”

२३ खुङक्या च्याङ्बु चाक्योक छोर्ती येशुइ खुङक्याला लाःसी,

२४ “ङाःला रोमी टाङ्‍गा डेबा चीग तेङ्दो ले। ओःला सुइ मीःन ओःले छेन्दा एःपा?” खुङक्याइ लाःसी, “कैसर क्याःल्बुइदी”

२५ ओःले येशुइ लाःसी, “ओः सोङ्‍गारा ची कैसरकीइदी इःङे ओःखो कैसरलारा तेर ओःले ची कोन्ज्योइदी इःङे ओःखो कोन्ज्योलारा तेर।”

२६ खुङक्याइ येशुला मीःक्याइ तोःङ्ला काःन्दीङ तामला जुम्माःखु ओःले खुङगीइ लेःन लोक्योक थोङ्दी खुङक्या याःमाछाक नेती खाजुम्बाले तेःसी।

सीक्योकलाःम्‍ले सेन्गेन्दीइ बारेला टीःक्योक

(मत्ती २२:२३-३३; मर्कूस १२:१८-२७)

२७ ओः तीङ्ला चीङ सदुकीक्या येशुसाःला ओःङ्सी। खुङक्याइदी मीःक्या सीमीःजीक फीर्च्या मेसेन एः लाःकुके।

२८ खुङक्याइ येशुला टीःसी, “हे गुरु, मोशाइ उःला प्रुःतेर्क्योक ठीमच्योःङ्‍राले सुइदीङ आता पुःपोःमोरा माःकाःल्बा सीसीलाःना, आताइ लागी पुःपोःमो काःल्ज्युक लाःती नोःइ नामाला याःर्का क्याःप्कोःउए।

२९ ताः मेःन्दा तीःन आतानोःक्या एःके। छेस्योइ याःर्का क्याःप्सी ओःले खुङ पीःजा माकेबारा सीसी।

३० ओः सोङ्‍गारा पाःर्पा नोःइ नामाला याःर्का क्याःप्सी, ओःले खुङाङ पीःजारा माकेबा सीसी।

३१ ओःले पाःर्केबा नोःइ नामाला याःर्का क्याःप्सी। ओःन्डुरा पेःदी ओः थाम्जेर मेःन्दा तीःनगीइ ओः नामाला याःर्का क्याःप्सी ओःलेङ पीःजारा माकेबा सीसी।

३२ तीङ्ला ओः पेःन्पीःजाङ सीसी।

३३ ओः सोङ्‍गारा मीःक्या सीक्योकलाःम्‍ले सेन्गासुना ओः पेःन्पीःजा सुइ पेःमे ओःङ्‍गुबा? खुङला नी मेःन्दा तीःनगीइरा याःर्का क्याःप्‍ती एःके।”

३४ येशुइ खुङक्याला लेःन लोदी लाःसी, “दीखो जाम्बुलीङला एःक्योक मीःक्याइ याःर्का क्याःप्कुए।

३५ तर सीक्योकलाःम्‍ले सेन्दी तीङ्ला ओःङेन कोन्ज्योइ क्याःल्खापला डोजेला डीक्पु काःल्क्योक मीःक्याइ नी याःर्का मेःक्याःपए।

३६ खुङक्या फीर्च्या मीसीगेन एः चीलेलाःना खुङक्या स्वर्गदुत च्योःङ्‍रारा ओःङेन एः। खुङक्या सीमीःजीक फीर्च्या सेन्क्योक सोङ्‍गारा कोन्ज्योइ पुःपोःमोक्या इःङे।

३७ ओःले सीक्योकक्या सेन्गोइ लाःकेन ताम मोशाइ याःबुले तेङ्तेर्सी। बार्ती तेःक्योक पुःङ्माइ पेदामला खुङगीइ प्रभु कोन्ज्योला ‘अब्राहामगीइ कोन्ज्यो, इसहाककीइ कोन्ज्यो ओःले याकूबकीइ कोन्ज्यो’ लाःती लाःसी।

३८ खुङ नी सीक्योकक्याइ कोन्ज्यो मीःङे, तर सोम्बोक्याइ कोन्ज्यो इःङे, चीलेलाःना थाम्जेर खुङगीइ लागीरा सोम्बो एः।”

३९ ओःले लाःले धर्मगुरुक्याइ लाःसी, “गुरुज्यु, ख्याइ डीक्पु लाःसी।”

४० ओः तीङ्ला ओः मीःक्याइ खुङला राःङ्सा चीङ टीःजेला आक्याःप्चे माःखु।

थार्च्युगेन ख्रीष्ट सुइ छार्क्युफुर्क्यु

(मत्ती २२:४१-४६; मर्कूस १२:३५-३७)

४१ येशुइ खुङक्याला टीःसी, “मीःक्याइ थार्च्युगेन ख्रीष्टला काःन्डुले दाऊदकीइ छार्क्युफुर्क्यु लाःकुबा?

४२-४३ चीलेलाःना दाऊदकीइ प्रुःक्योक भजनगीइ पेज्याला राःङगीइरा एःन्डुले लाःती एः,

‘प्रभु कोन्ज्योइ † ङाःइ प्रभुला लाःसी:

ङाःइ ख्याइ टाःलाङक्याला ख्याइ काङ्बाइ स्याःप्टावाःला माःख्युङथुप ख्या ङाःइ च्याःबु लाःक्पाछ्‍योले तेः।’

४४ “दाऊद राःङगीइरा ख्रीष्टला ‘प्रभु’ लाःमीःजीक काःन्डुले ख्रीष्टला दाऊदकीइ छार्क्युफुर्क्यु लाःकेन्दी?”

धर्मगुरुक्याङीमु थेजुप पेःदो

(मत्ती २३:१-३६; मर्कूस १२:३८-४०)

४५ ओःले थाम्जेर मीःक्याइ कोःदेरा एःकासुना येशुइ राःङगीइ लोबेनक्याला लाःसी,

४६ “धर्मगुरुक्यालाःम्‍ले थेजुप पेःदी तेः। खुङक्या नी छेन्दी केःलाक्या† केःङ्दी छुर फार डोजे सेम थेकुए, छोङ्साला मीःक्याइ राःङला सेःसा पेःदी फ्या छाल्ज्युक लाःती सेम पेःउए ओःले यहुदीक्याइ जोम्साखीमक्याला ओःले डेनक्याला चोइ तेःसा छोल्गुए।

४७ खुङक्याइ नी मोःराङ्‍मुक्याइ खीमक्या फ्रोउए ओःले मीःला तेङ्जेला चीग्रा रीःङ्बु प्रार्थना पेःउए। ओःन्डुबाक्याइ माःङ्बु सजाय ज्योर्केन एः।”

† 

२०:४२-४३ प्रभु कोन्ज्योइ दीला ग्रीक तामलादी प्रभु लाःती प्रुःदी एः।

† 

२०:४६ छेन्दी केःलाक्या दी केःलाक्यादी धर्मगुरुक्याइ केःङेन रीःङ्बु छेन्दी केःलाक्या एःके।

मोःराङ्‍मुइ फुल्क्योक भेटी

(मर्कूस १२:४१-४४)

२१

१ कोन्ज्योइ मन्दिरकीइ छुरफारला येशुइ तागासुना छ्‍युक्पु मीःक्याइ कोन्ज्योइ मन्दिरकीइ एःन लुगेन काःमला भेटी लुदेरा पेःक्योक थोङ्सी।

२ खुङगीइ मेःन्दा चीग प्राङ्ना मोःराङ्‍मुइयाङ साःङ्‍गीइ छ्‍यामे टाङ्‍गा ङी डेबा लुक्योक थोङ्सी।

३ दीखो थोङ्दी येशुइ लाःसी, “तेःन्दामरा ङाः ख्याक्याला लाःके, दी प्राङ्ना मोःराङ्‍मुइ राःङ्सा थाम्जेरकीइ भन्दा माःङ्बु भेटी लुदी एः।

४ चीलेलाःना राःङ्साक्याइ नी राःङगीइ ल्हाक्योक नोःरलाःम्‍ले तीबीचीग लुदी एः, तर दी मोःराङ्‍मुदी प्राङ्ना एःनाङ राःङगीइ साःदी सेन्कोःन नोःरलाःम्‍ले थाम्जेर लुदी एः।”

कोन्ज्योइ मन्दिर रोःम्गेन एः लाःती येशुइ लाःक्योक

(मत्ती २४:१-१४; मर्कूस १३:१-१३)

५ चीङ लोबेनक्याइ कोन्ज्योइ मन्दिरकीइ याःबु याःबु तोःक्या ओःले मीःक्याइ कोन्ज्योला फुल्क्योक भेटीक्याइ बारेला ताम लाःकाला स्युःसी। येशुइ खुङक्याला लाःसी,

६ “एःन्डुबा समय ओःङेन एः, ओः समयला ताःसे ख्याक्याइ थोङ्क्योक दी कोन्ज्योइ मन्दिरकीइ तोः चीगखाला राःङ्सा तोःचीगकाङ मीःलीकेन एः, थाम्जेर रोःम्गेन एः।”

७ खुङक्याइ टीःसी, “गुरुज्यु, दी थाम्जेर नाःम ओःङेन एःपा? ओःले एःन्डुबा ओःङ्जे छोल्गेन समयइ चुःन्डुलदी ची ओःङ्‍गुबा ले?”

८ येशुइ लाःसी, “च्यागा ताःक्पु पेःदो, ख्योक्याला सुइयाङ स्योप माःक्युःर्च्युक, चीलेलाःना माःङ्बुरा मीःक्या ङाःइ मीःनला ‘ख्रीष्ट ङाःरा इःङे’ लाःतेरा ओःङेन एः ओःले ‘तीःनाम ओःङ्दी एः’ लाःकेन एः, फीर्च्या खुङक्याइ तीङ्ला माःन्डो।

९ ओःले माकक्या ओःले सीःन्दाक्या कोःदी माःजी, सीःङ्जे तोःङ्ला ओः थाम्जेर तामक्या ओःङ्‍रा कोःउए। तर ओः तेःकासुरा नी जाम्बुलीङ मीःसीःङेन एः।”

१० ओःले येशुइ लाःसी, “देश देशकीइ कील्‍ला ठुक्पा ओःङेन एः, क्याःल्खाप चीगकीइ राःङ्सा क्याःल्खापला माक क्याःप्केन एः।

११ छ्‍योम्बो छ्‍योम्बो सायुक्या डोगेन एः, माःङ्बुरा ठाउँक्याला मुःगी क्याःप्केन एः, छ्‍योम्बो छ्‍योम्बो नाःजाक्या क्याःप्केन एः ओःले नाम्सार्गाला जीबा लाःङ्जे च्योःङ्‍रा ओःले याःमाछाककीइ चुःन्डुलक्या थोङेन एः।

१२ “तर दी थाम्जेर तामक्या ओःङ्जे तोःङ्ला मीःक्याइ ख्योक्याला जुम्गेन एः ओःले तुःक्पु तेर्केन एः, ओःले ख्योक्याला यहुदीक्याइ जोम्साखीमक्याला माःताक्पा च्याःङ्जेला खेर्तेर्केन एः ओःले चेङाङला लुगेन एः। ङाःइ मीःनगीइ पेःसुना ख्योक्याला क्याःल्बु ओःले हाकिमक्याइ तोःङ्ला लाःङ्च्युगेन एः।

१३ ओःखो ख्योक्याला ङाःइ बारेला लाःकेन मौका ओःङेन एः।

१४ ओःले ख्योक्या थार्चेला ची लाःकोःउबा लाःती तोःङ्लारा तुःङाल माःबे।

१५ चीलेलाःना ख्योक्याइ लाःकोःन ताम ओःले नावा ङाः ख्योक्याला तेर्के ओःले ख्योक्याला माःरीक्पा पेःगेनक्याइ ख्योक्याइ लाःक्योक तामला विरोध पेःमीःखुगेन एः।

१६ राःङगीइ आबा आमा, आतानोः, छ्‍योरीक्या ओःले रोःक्याइयाङ ख्योक्याला जुम्दी तेर्केन एः ओःले ख्योक्या लाःलेला नी खुङक्याइ सेचेला तेर्केन एः।

१७ ङाःइ पेःसुना थाम्जेरकीइ ख्याक्याला ङ्‍याप्च्युक पेःगेन एः।

१८ तर खुङक्याइ ख्योक्याइ गोइ टा चीगकाङ पोमीःखुगेन एः।

१९ ख्याक्या ङाःला सेमल्हुक लुदी तेः ओःले ख्याक्याइ नाःमाङ मीसीगेन मीःली ज्योर्केन एः।”

यरूशलेम सीःङ्दा चेकेन एः लाःती येशुइ लाःक्योक

(मत्ती २४:१५-२१; मर्कूस १३:१४-१९)

२० “ओःले ख्याक्याइ नाःम यरूशलेमला थेक्याइ पीःल तुम्क्योक थोङ्सीलाःना ताः दीखो सहरकीइ सीःङ्दा ओःङेन तीःनाम ओःङ्सी लाःती ख्याक्याइ सेदो।

२१ ओः तेःकासु यहुदिया क्षेत्रला एःकेनक्या काःङछ्‍योले छ्‍योङ्ज्युक, सहरनाःङ्ला एःकेनक्या सहर पोःर्च्युक ओःले युःलक्याला एःकेनक्या सहरला माःस्युःज्युक।

२२ चीलेलाःना ओः सजाय ज्योर्केन ङीःमाक्याला कोन्ज्योइ पेज्याला प्रुःक्योक थाम्जेर ताम पुरा ओःङेनरा एः।

२३ ओः ङीःमाक्याला जुबु ङीःपाक काःल्क्योक पेःन्पीःजाक्या ओःले पीःजाक्याला ओःमा थुङ्च्युगेन पेःन्पीःजाक्याला छ्‍योम्बो काःबु ओःङेन एः। देशकाःङरा जीबा लाःङ्जेराःरा तुःक्पु ओःङेन एः ओःले कोन्ज्योइ दण्ड दी मीःक्याखाला लेप्केन एः।

२४ खुङक्या लाःलेला तरवारकीइ तुप्‍ती सेकेन एः, ओःले लाःलेला कैदी जोदी देश देशक्याला खेर्केन एः। ओःले राःङ्सा क्युःपाइ मीःक्याइ समय माःसीःङथुप खुङक्याइ यरूशलेमला माःइबाले शासन पेःदी ज्यागेन एः।

मीःइ पुः ओःङेन ङीःमाक्या

(मत्ती २४:२९-३१; मर्कूस १३:२४-२७)

२५ “ङीःमा, दागार्मु ओःले कार्माक्याला याःमाछाककीइ चुःन्डुलक्या थोङेन एः। समुन्द्र केताङ्क्योक ओःले छ्‍योम्बो छ्‍योम्बो छालक्याइ पेःगासुना जाम्बुलीङला थाम्जेर राःङ्सा क्युःपाइ मीःक्या माःङ्बुरा जीबा ओःले तुःङाल पेःगेन एः।

२६ जाम्बुलीङला ओःङेन तामक्याइ जीबाइ मीःक्याइ ला तोर्केन एः चीलेलाःना नाम्सार्गाइ थाम्जेर ल्हेक्या कोन्ज्योइ दार्च्युगेन एः।

२७ ओः तीङ्ला ङाः मीःइ पुःला मुक्पाला छ्‍योम्बो ल्हे ओःले महिमाला ओःङ्देरा पेःक्योक मीःक्याइ थोङेन एः।

२८ दीखो तामक्या डोगाला स्युःमीःजीक लोःङ ओःले राःङगीइ गो क्यादी याःर्ला तादो, चीलेलाःना ख्याक्याला गेबुरा थार्च्युगेन एः।”

नेभाराइ तोःङ्बोलाःम्‍ले सेकोःन ताम

(मत्ती २४:३२-३५; मर्कूस १३:२८-३१)

२९ ओःले येशुइ खुङक्याला दीखो पेदाम लाःसी, “नेःभाराइ तोःङ्बो ओःले राःङ्सा थाम्जेर तोःङ्बोक्याला तादो,

३० ओःखोक्याला लाःप्‍ती बुगाला स्युःमीःजीक ख्याक्याइ यार्खुङ ओःङ्जेरा छोल्दु लाःती छोर्कुए।

३१ ओःन्डुलेरा ङाःइ लाःक्योकदी थाम्जेर तामक्या काःल्देरा पेःक्योक थोङ्‍गासुना कोन्ज्योइ क्याःल्खाप ओःङ्जेरा छोल्दु लाःती ख्याक्याइ छोर्केन एः।

३२ तेःन्दामरा ङाः ख्याक्याला लाःके, दी थाम्जेर ताम पुरा माःकाल्थुप दी तीःनामगीइ मीःक्या मीसीगेन एः।

३३ नाम्सार्गा रा जाम्बुलीङ सीःङेन एः, तर ङाःइ लाःक्योक तामक्या नाःमाङ मीःसीःङेन एः।

च्यागा ताःक्पु पेःदो

३४ “च्यागा ताःक्पु पेःदी तेः, माःङ्बु डेनज्याङ पेःगेन्दी माःबे, थुङेन्दी जीगेन्दी माःबे ओःले मीःलीइ तुःङाल माःबे। मीःङे लाःना नी ओः ङीःमा ख्याक्याखाला एक्‍कासी जीःङ्थाक च्योःङ्‍रा पेःदी ओःङ्डो।

३५ चीलेलाःना दीखो जाम्बुलीङला तेःकेन्दी थाम्जेर मीःक्याला ओःन्डुबारा ओःङेन एः।

३६ ओः सोङ्‍गारा च्यागा ताःक्पु पेःदी तेः, ओः थाम्जेर काःल्जे छोल्क्योक जीबा लाःङ्जे च्योःङ्‍रा तामक्यालाःम्‍ले सेन्जेला ओःले ङाः मीःइ पुःइ तोःङ्ला लाःङ्जेला लेःइ लागी कोन्ज्योङीमु तेन्दुरा प्रार्थना पेःदो।”

३७ ओः ङीःमाक्याला येशुइ छाकालला कोन्ज्योइ मन्दिरला ताम लोप्कुके ओःले कुःङ्मुदी सहरलाःम्‍ले थेङ्दी जैतुन काःङला तेःकाला डोउके।

३८ ओःले थाम्जेर मीःक्या ङामुरा कोन्ज्योइ मन्दिरला खुङगीइ लोप्क्योक ताम कोःजेला ओःङ्‍गुके।

येशुला सेकेन ताम

(मत्ती २६:१-५, १४-१६; मर्कूस १४:१-२, १०-११; यूहन्‍ना ११:४५-५३)

२२

१ ताः खमीर मालुक्योक खुरा साःगेन मेःलीङ ओःङ्जे छोल्दी एःके। दीखोला निस्तार मेःलीङ लाःकुके।

२ छेस्यो पुजाहारीक्या ओःले धर्मगुरुक्या येशुला सेचे छोल्गुके, तर खुङक्या मीःक्याइ जीबाइ खुङला खाजुम्बाले सेकेन लाःम तादेरा एःके।

३ ओः तेःकासुरा मेःन्दा चीङ्‍ङी लोबेनक्या नाःङ्ला यहुदा इस्करियोत लाःकेन लोबेनगीइ सेमला शैतान स्युःसी।

४ ओः लोबेन छेस्यो पुजाहारीक्या ओःले कोन्ज्योइ मन्दिर ह्रुङेनक्याइ कप्‍तानक्यासाःला काःल्दी येशुला खुङक्याइ लाःक्पाला काःन्डुले जुम्दी तेर्केन टेः पेःसी।

५ दीखो कोःदी खुङक्या केःदाङ क्याःप्‍ती ओःखोला रेःमुक तेर्केन ताःम्ज्या पेःसी।

६ यहुदा इस्कारीयोकीइ ओःखो तामला ङीःन्सी ओःले मीःक्याइ पोर्चोम ओःला म्याःकासुना येशुला खाजुम्बाले जुम्गेन लाःम तासी।

येशुइ राःङगीइ लोबेनक्याङीमु डेन साःक्योक

(मत्ती २६:१७-२५; मर्कूस १४:१२-२१; यूहन्‍ना १३:२१-३०; १)

७ खमीर मालुक्योक खुरा साःगेन मेःलीङगीइ ङीःमा ओःङ्सी, ओःखो ङीःमाला निस्तार मेःलीङगीइ लुःककीइ रीःउ लाःप्स्युर तेर्कोःउके।

८ येशुइ पत्रुस ओःले यूहन्‍नाला एःन्डु लाःती ताङ्सी, “सुङ ओःले उः ङीमुरा तेःती साःजेला निस्तार मेःलीङगीइ डेन जोदो।”

९ खुङक्याइ येशुला टीःसी, “ङीः दीखो डेन काःला जोगा?”

१० खुङगीइ लाःसी, “ख्याक्या सहरला स्युःलुङसाथ साःङ्बुङला छ्‍यु खुर्क्योक मेःन्दा चीग मीः फ्रेकेन एः। खुङ स्युःगेन खीमथुप खुङगीइ तीङ तीङ्ला सुङ।

११ ओःले ख्याक्याइ ओः खीमगीइ तोःप्‍ताला लोःप, ‘ङीःइ गुरुइ ख्याला एःन्डु लाःती एः, डोम्बो तेःकेन कोठा काःला एःपा? ओःला ङाः ङाःइ लोबेनक्याङीमु निस्तार मेःलीङगीइ डेन साःगेन एः।’

१२ खुङगीइ ख्याक्याला तेङ्‍खाला डेनगीइ लागी तयार एःक्योक छ्‍योम्बो कोठा तेङ्तेर्केन एः। ओःलारा डेन जोदो।”

१३ खुङक्या काःल्सी ओःले थाम्जेर ताम येशुइ लाःक्योक च्योःङ्‍रारा ज्योर्सी ओःले खुङक्याइ निस्तार मेःलीङगीइ डेन जोसी।

प्रभुइ डेन

(मत्ती २६:२६-३०; मर्कूस १४:२२-२६; १ कोरिन्थी ११:२३-२५)

१४ ओःले साःगेन बेला काःल्मीःजीक येशु राःङगीइ मेःन्दा चीङ्‍ङी लोबेनक्याङीमु साःजेला तेःसी।

१५ येशुइ खुङक्याला लाःसी, “ङाःइ तुःक्पु खुर्चे तोःङ्ला ख्याक्याङीमु तोःङ्‍मीःजीकरा निस्तार मेःलीङगीइ डेन साःगेन्दी छ्‍योम्बो सेम पेःदी एःके।

१६ चीलेलाःना ङाः ख्याक्याला लाःके, कोन्ज्योइ क्याःल्खापला दीखो डेनगीइ लेःन पुरा माःकाल्थुप ङाः फीर्च्या दीखो डेन मेःसागेन एः।”

१७ ओः तीङ्ला येशुइ अङ्‍गुरकीइ नीःङ्‍गारकीइ मेःन्ज्या लेःङ्सी ओःले कोन्ज्योला थुजीछे तेर्ती लाःसी, “तेखो लेःङ्दो ओःले ख्याक्या थाम्जेरला केःदो।

१८ चीलेलाःना ङाः ख्याक्याला लाःके, ताःमीःजीक कोन्ज्योइ क्याःल्खाप माःयोङथुप ङाः फीर्च्या अङ्‍गुरकीइ नीःङ्‍गार मीःथुङेन एः।”

१९ ओः तीङ्ला येशुइ खुरा लेःङ्सी ओःले कोन्ज्योला थुजीछे तेर्ती च्यासी ओःले लोबेनक्याला तेर्तेरा लाःसी, “ख्याक्याला तेर्क्योक दीखो ङाःइ जुबु इःङे।† ताःमीःजीक ङाःला टेःम्बा साल्जेला एःन्डुलेरा साःगेन पेःदो।”

२० ओःन्डुलेरा साःमीःजीक येशुइ मेःन्ज्या लेःङ्दी लोबेनक्याला तेर्तेरा लाःसी, “दीखो मेःन्ज्या कोन्ज्योइ ङाःइ ठाङीमु ताःम्क्योक सेम्बा ताःम्ज्या इःङे। दीखो ठा ख्याक्याइ लागी बगाइतीक्योक इःङे।

२१ “तर तादो, ङाःला तुःक तेर्केन मीःङ ङाःङीमुरा टेबुलला साःदेरा तेःती एः।

२२ चीलेलाःना ङाः मीःइ पुः तोःङ्‍मीःजीकरा कोन्ज्योइ लाःक्योक च्योःङ्‍राले सीरा कोःउए, तर ङाःला जुम्दी तेर्केन मीःला काःन्डुबा तुःक्पु ओःङेन एः।”

२३ दीखो ताम कोःदी लोबेनक्याइ “एःन्डुबा लेःगा पेःगेन्दी सु इःन्स्वाँ?” लाःती चीगकीइ राःङ्साला टीःगाला स्युःसी।

थाम्जेरभन्दा छ्‍योम्बो सु इःङे?

(मत्ती १९:२८; २०:२५-२८; मर्कूस १०:४२-४५)

२४ ओःले मेःन्दा चीङ्‍ङी लोबेनक्या नाःङ्ला थाम्जेरभन्दा छ्‍योम्बो सु इःङे लाःती ठुक्पा स्योर्काला स्युःसी।

२५ येशुइ खुङक्याला लाःसी, “राःङ्सा क्युःपाइ मीःक्याइ क्याःल्बुक्याइ राःङगीइ मीःक्याखाला राज्य पेःउए ओःले खुङक्याखाला आङ्ज्या पेःगेनक्याइ राःङला मीःक्याइ रोःक्या इःङे लाःकुए।

२६ तर ख्याक्यादी ओःन्डुबा ओःङ्जे मेःयोःङे। ख्याक्यानाःङ्ला थाम्जेरभन्दा छ्‍योम्बो एःकेन्दी थाम्जेरभन्दा छ्‍यामे च्योःङ्‍रा पेःदो ओःले तोःङ क्याःप्केन मीःदी लाबु च्योःङ्‍रा पेःदो।

२७ चीलेलाःना साःजेला तेःकेन्दी ताःक्पु छ्‍योम्बो की साःजे तेर्केन्दी लाबु? ताःक्पु मीःङे रा? तर तादो, ङाः नी ख्याक्याइ कील्‍ला साःजे तेर्केन्दी लाबु च्योःङ्‍रा काःल्दी एः।

२८ “ङाःइ थाम्जेर तुःक्पुला ख्याक्या ङाःङीमुरा तेःसी।

२९ ओःले ङाःइ आबाइ ङाःला राज्य पेःजेला आङ्ज्या तेर्क्योक च्योःङ्‍रारा ङाःङ ख्याक्याला ओःन्डुबा आङ्ज्या तेर्के।

३० ख्याक्या ङाःइ क्याःल्खापला ङाःङीमुरा तेःती साःगेन एः ओःले थुङेन एः ओःले छेसाक्याला तेःती इस्राएलगीइ कुल चीङ्‍ङीइदीरा न्याय पेःगेन एः।”

येशुइ पत्रुसकीइ खुङला इन्कार पेःगेन एः लाःती लाःक्योक

(मत्ती २६:३१-३५; मर्कूस १४:२७-३१; यूहन्‍ना १३:३६-३८)

३१ ओःले येशुइ लाःसी, “सीमोन, सीमोन! कोःदो, किसानगीइ पोलालाःम्‍ले न्याः टाप्‍ती तेङ्क्योक च्योःङ्‍रारा शैतानगीइ ङाःलाःम्‍ले ख्योक्याला तेङ्जेला टीःदी एः।

३२ तर ख्योइ सेमल्हुक मातोर्च्युक लाःती ङाःइ प्रार्थना पेःदी एः। ओःले ख्यो फीर्च्या ङाःसाःला लोःमीःजीक ख्योइ आतानोःक्यालाङ सेमल्हुकला राःम्बु जोदो।”

३३ पत्रुसकीइ लाःसी, “प्रभु, ङाः ख्याङीमुरा चेङाङला डोकोःनाङ ओःले सीकोःनाङ सीजे तयार एः।”

३४ फीर्च्या येशुइ लाःसी, “पत्रुस, ङाः ख्योला लाःके, ङार्तो ङामु च्याःबु प्रेःचे तोःङ्ला ख्योइ ङाःला ङोःमेसेए लाःती थाङ्‍मा सुम इन्कार पेःगेन एः।”

काःल्ज्युम, काःल्दा ओःले तरवार

३५ ओःले येशुइ खुङक्याला लाःसी, “ङाःइ ख्योक्याला काःल्दा, लेखाम ओःले काःल्ज्युम माःखुर्पारा ताङ्सुना, ख्योक्याला चीङ तामगीइदी तासुक काःल्बा?” खुङक्याइ लाःसी, “अहँ, माःकाल।”

३६ येशुइ खुङक्याला लाःसी, “तर ताःदी काःल्ज्युम एःकेन्दीइ काःल्ज्युम खुर्च्युक, काःल्दा एःकेन्दीइ काःल्दा खुर्च्युक ओःले तरवार म्याः लाःना राःङगीइ पाःङ्ले केःङ्क्योक केःला चोङ्दी एःनाङ तरवार ङ्‍योःज्युक।

३७ चीलेलाःना ङाः ख्योक्याला लाःके, कोन्ज्योइ पेज्याला ‘खुङला माःताक्पाक्याला च्योःङ्‍रा पेःसी’ लाःती प्रुःक्योक ताम ङाःइ मीःलीला ओःङ्‍रा कोःउए। चीलेलाःना ङाःइ बारेला प्रुःक्योक ताम काःल्देराङ एः।”

३८ लोबेनक्याइ लाःसी, “तादो प्रभु, दीला ङीथाल तरवार एः।” येशुइ लेःन लोदी लाःसी, “ओःजे एःना दाङे!”

जैतुन काःङला येशुइ प्रार्थना

(मत्ती २६:३६-४६; मर्कूस १४:३२-४२)

३९ तेन्दुरा च्योःङ्‍रा येशु सहर पोःर्ती जैतुन काःङला काःल्सी ओःले लोबेनक्याङ खुङङीमुरा काःल्सी।

४० ओः ठाउँला लेप्मीःजीक खुङगीइ लोबेनक्याला लाःसी, “ख्याक्या लाःयोला मालेप्च्युक लाःती प्रार्थना पेःदो।”

४१ ओःले येशु तीबीचीग फार्ला काःल्दी पीमु चुदी प्रार्थना पेःगाला स्युःसी,

४२ “हे आबा, ख्याइ सेम एः लाःना दीखो तुःक्पुइ मेःन्ज्या ङाःलाःम्‍ले तेङ्तेर। तर ङाःइ सेम थेक्योक ताम मीःङे, ख्याइ सेम थेक्योक ताम पेःदो।”

४३ ओःले नाःम्खालीङलाःम्‍ले स्वर्गदुत चीग ओःङ्दी खुङला ल्हे तेर्सी।

४४ खुङगीइ सेम माःङ्बुरा तुःक्पुइ काःङ्दी ओःङ्सी ओःले खुङगीइ ताःरुङ माःङ्बु प्रार्थना पेःसी। खुङगीइ ङुल्ज्यु ठाइ थीक्पाङ च्योःङ्‍रा साला ताःप्सी।†

४५ येशु प्रार्थनालाःम्‍ले लाःङ्दी राःङगीइ लोबेनक्या एःक्योक ठाउँला लोःदी ओःङ्‍गासुना खुङक्या राःङगीइ तुःङालगीइ थाङ छेती ङ्‍याःल्तेःक्योक थोङ्सी।

४६ येशुइ खुङक्याला लाःसी, “ख्याक्या चीले ङ्‍याःल्तेःती एःपा? लोःङ ओःले ख्याक्या परीक्षाला लेप्माःकोःज्युक लाःती प्रार्थना पेःदो।”

येशुला जुम्क्योक

(मत्ती २६:४७-५६; मर्कूस १४:४३-५०; यूहन्‍ना १८:३-११)

४७ येशुइ दीखो ताम लाःसुना लाःसुनारा पोर्चोम चीग मीःक्या ओःला ओःङ्सी। चीङ्‍ङी लोबेनक्या नाःङ्ला यहुदा लाःकेन मेःन्दा चीग लोबेनदी ओः मीःक्याइ तोःङ क्याःप्‍तेरा ओःङ्सी। खुङ येशुला च्य्वाक पेःजेला येशुइ सुःरला ओःङ्सी।

४८ येशुइ खुङला लाःसी, “यहुदा, ची च्य्वाक पेःदी ख्याइ ङाः मीःइ पुःला तुःक तेर्के।”

४९ ओःले ओःला ची ओःङ्‍गुए लाःती थोङ्‍गारा येशुइ लोबेनक्याइ लाःसी, “प्रभु, ङीःइ तरवारकीइ दीखुङक्याला तुप्‍तेर्का?”

५० मेःन्दा चीग लोबेनगीइ चोइ पुजाहारीइ लाबुला तरवार क्याःप्सी ओःले खुङगीइ च्याःबु नाम्ज्यो तुप्‍ती चेतेर्सी।

५१ तर येशुइ लाःसी, “दाङ्सी, ताः पोःर्तेर!” ओःले येशुइ ओः मीःइ नाम्ज्यो देदीमारा टाःच्युतेर्सी।

५२ ओःले येशुला जुम्गाला ओःङेन छेस्यो पुजाहारीक्याला, कोन्ज्योइ मन्दिर ह्रुङेनदीइ कप्‍तानक्याला ओःले छेस्यो मीःक्याला येशुइ लाःसी, “ची ङाः माःइबा पेःगेन्दी ओःले मीःक्याला भड्काइतीगेन्दी मीः इःङे रा ख्याक्याइ ङाःला जुम्जेला तरवारक्या ओःले पेःर्काक्या खुर्ती ओःङ्क्योक?

५३ ङाः ङीःमारी टाःङ्‍मा कोन्ज्योइ मन्दिरला ख्याक्याङीमुरा एःके, ओःलेङ ख्याक्याइ ङाःला जुम्जे माःछोल। तर ताः ख्याक्याइ लेःगा पेःगेन बेला ओःङ्सी ओःले नाक्जुककीइ ल्हेइ राज्य पेःउए।”

पत्रुसकीइ येशुला ङोःमेसेए लाःक्योक

(मत्ती २६:५७-५८, ६९-७५; मर्कूस १४:५३-५४, ६६-७२; यूहन्‍ना १८:१२-१८, २५-२७)

५४ ओःले ओः मीःक्याइ येशुला जुम्दी चोइ पुजाहारीइ खीमला खेर्सी। पत्रुसदी थारीङ्बुलेरा खुङक्याइ तीङ तीङ्ला काःल्सी।

५५ मीःक्याइ इल्दोककीइ कील्‍ला मेः फुदी तुःदी तेःती एःके ओःले पत्रुस ओःङ्दी खुङक्याङीमुरा तेःसी।

५६ मेःन्दा चीग पेःन्पीःजा लाबुइ पत्रुसला मेः तुःदी तेःक्योक थोङ्दी याःबुले तादेरा लाःसी, “दी मीःङ येशुङीमुरा एःके!”

५७ तर पत्रुसकीइ लाःसी, “ए पेःन्पीःजा, ङाः खुङला ङोःमेसेए!”

५८ याःम्बा चीग तीङ्ला राःङ्सा मेःन्दा चीगकीइ खुङला तादेरा लाःसी, “ख्याङ येशुइ मेःन्दा चीग लोबेन इःङे।” पत्रुसकीइ लाःसी, “मीःङे, ङाः नी मीःङे!”

५९ घण्टा चीग जे तीङ्ला राःङ्सा मेःन्दा चीग मीःइ लाःसी, “तेःन्दामरा दी मीःङ येशुङीमु एःके, चीलेलाःना दीखोङ गालीलगीइदीरा इःङे।”

६० तर पत्रुसकीइ लाःसी, “मीःङे, दी मीः ची लाःतेरा एःपा? ङाः खुङला ङोःमेसेए।” खुङगीइ एःन्डु लाःसुना लाःसुनारा च्याःबु प्रेःसी।

६१ ओःले प्रभुइ लोःदी पत्रुसला तासी। “ङार्तो ङामु च्याःबु पेःचे तोःङ्ला ख्याइ ङाःला थाङ्‍मा सुम ङोःरामेसेए लाःकेन एः।” लाःती प्रभुइ खुङला लाःक्योक ताम खुङगीइ टेःम्बा साल्सी।

६२ ओःले खुङ फीला काःल्दी क्वाँ क्वाँ ङुःसी।

येशुला ङ्‍याप्च्युक पेःक्योक ओःले रोप्क्योक

(मत्ती २६:५९-६७; मर्कूस १४:५५-६५; यूहन्‍ना १८:१९-२४)

६३ येशुला ह्रुङेन मीःक्याइ खुङला ङ्‍याप्च्युक पेःसी ओःले रोप्सी।

६४ ओःले खुङगीइ मी कातेर्सी ओःले रोप्‍तेरा लाःसी, “कोन्ज्योलाःम्‍ले कोःदी ङीःला लोःप ख्याला सुइ रोप्‍पा?”

६५ एःन्डुले खुङक्याइ येशुला माःङ्बुरा तामक्या लाःतेरा बेइज्जत पेःसी।

६६ ङामुरा छेस्यो मीःक्या, छेस्यो पुजाहारीक्या ओःले धर्मगुरुक्या थाम्जेर रुःप काःल्सी ओःले येशुला यहुदीक्याइ महासभाला ख्योङ्सी ओःले लाःसी,

६७ “ख्यो थार्च्युगेन ख्रीष्ट इःङे लाःना ङीःला लोःप।” येशुइ लेःन लोदी लाःसी, “ङाःइ ख्याक्याला लाःसी लाःनाङ ख्याक्याइ सेमल्हुक मीलुए।

६८ ओःले ङाःइ ख्याक्याला चीङ टीःसी लाःनाङ ख्याक्याइ ङाःला लेःन मेलोए।

६९ तर ताःमीःजीक तीङ्ला ङाः मीःइ पुः छ्‍योम्बो ल्हे एःक्योक कोन्ज्योइ च्याःबु लाःक्पाछ्‍योले तेःकेन एः।”

७० खुङक्या थाम्जेरकीइ लाःसी, “ओःन्डु एःना ची ख्यो कोन्ज्योइ पुः इःङे ले?” खुङगीइ लाःसी, “ख्याक्याइरा लाःतेरा एः ङाः खुङरा इःङे।”

७१ येशुइ ताम कोःदी खुङक्याइ लाःसी, “ताः उःला राःङ्सा ची प्रमाण कोःपा रा? खुङगीइ खालाःम्‍लेरा उःइ कोःदी एः!”

† 

२२:१९ तोःङ्‍गीइ चीङ पेज्याक्यालादी येशुइ लाःक्योक ताम “ख्याक्याला तेर्क्योक दीखो ङाःइ जुबु इःङे। ताःमीःजीक ङाःला टेःम्बा साल्जेला एःन्डुलेरा साःगेन पेःदो।” लाःती प्रुःदी म्याः। ओःले २० पदकीइ ताम थाम्जेररा प्रुःदी म्याः।

† 

२२:४४ तोःङ्‍गीइ माःङ्बुरा पेःज्याक्याला ४३ ओःले ४४ पदक्यादी म्याः।

येशुला पीलातसकीइ तोःङ्ला ख्योङ्क्योक

(मत्ती २७:१-२, ११-१४; मर्कूस १५:१-५; यूहन्‍ना १८:२८-३८)

२३

१ ओः तीङ्ला यहुदीक्याइ महासभाइ थाम्जेर मीःक्याइ येशुला रोमीइ हाकिम पीलातससाःला खेर्सी।

२ खुङक्याइ येशुला माःताक्पा च्याःङ्देरा लाःसी, “दीखोइ राःङलारा खुङ क्याःल्बु, थार्च्युगेन ख्रीष्ट, इःङे ओःले रोमी क्याःल्बु कैसारला च्याल्गो च्याल्मेःको लाःती उःइ देशकीइ मीःक्याला भड्काइतीदेरा पेःक्योक ङीःइ फ्रेसी।”

३ खुङक्याइ ताम कोःदी पीलातसकीइ येशुला टीःसी, “ची ख्या यहुदीक्याइ क्याःल्बु इःङे?” येशुइ लेःन लोदी लाःसी, “ख्यारा ओःन्डु लाःतेरा एः।”

४ पीलातसकीइ छेस्यो पुजाहारीक्या ओःले मीःक्याइ पोर्चोमला लाःसी, “ङाःइ दी मीःला चीङ माःताक्पा माःथोङ।”

५ तर खुङक्याइ ताःरुङ छ्‍योम्बो के तेङ्देरा लाःसी, “दीखोइ गालीललाःम्‍ले छुदी थाम्जेर यहुदिया ओःले दीलाङ राःङगीइ ताम लोप्‍तेरा मीःक्याला भड्काइतीदेरा एः।”

६ दीखो कोःदी पीलातसकीइ टीःसी, “ची दीखो मीः गालीलगीइदी इःङे?”

येशु हेरोदकीइ तोःङ्ला

७ ओःले येशु हेरोदकीइ राज्य पेःगेन क्षेत्रइदी इःङेन्दुबा लाःकेन ताम छोर्मीःजीक पीलातसकीइ खुङला हेरोदसाःला ताङ्तेर्सी। ओः तेःकासु हेरोदाङ यरूशलेमलारा एःके।

८ येशुला थोङ्जे ज्योर्सुना हेरोद केःदाङ काःल्सी चीलेलाःना खुङगीइ येशुइ बारेला कोःदी एःके ओःले माःङ्बुरा तोःङ्मीःजीक खुङला ताजे सेम पेःदी एःके। खुङ येशुइ चीङ याःमाछाककीइ लेःगाक्या पेःक्योक ताजे सेम पेःदी एःके।

९ खुङगीइ येशुला माःङ्बुरा तामक्या टीःसी, तर येशुइ चीङ लेःन मालो।

१० छेस्यो पुजाहारीक्या ओःले धर्मगुरुक्या ओःला लाःङ्सी ओःले येशुला माःङ्बुरा माःताक्पा च्याःङ्सी।

११ ओःले हेरोद ओःले खुङगीइ थेक्याइ येशुला केःमु क्याःप्‍तेरा खुङला अपमान पेःसी। खुङक्याइ येशुला क्याःल्बुइ केःङेन च्योःङ्‍रारा केःला केङ्तेर्ती पीलातससाःलारा लोताङ्सी।

१२ तोःङ्ला हेरोद रा पीलातस टाःलाङ एःनाङ ओः ङीःमामीःजीक खुङक्या रोः काःल्सी।

येशुला मृत्युदण्ड तेर्क्योक

(मत्ती २७:१५-२६; मर्कूस १५:६-१५; यूहन्‍ना १८:३९–१९:१६)

१३ ओः तीङ्ला पीलातसकीइ छेस्यो पुजाहारीक्या, छेस्यो मीःक्या ओःले राःङ्सा मीःक्याला केक्याःप्‍ती लाःसी,

१४ “मीःक्याला भड्काइतीसी लाःती ख्याक्याइ दीखो मीःला ङाःसाःला ख्योङ्सी। ताःसे ङाःइ ख्याक्याइ तोःङ्लारा दी मीःला माःङ्बुरा तामक्या टीःसी, तर ख्याक्याइ दीखो मीःला च्याःङ्क्योक माःताक्पा ङाःइ खुङङीमु चीङ माःथोङ।

१५ हेरोदकीइयाङ चीङ माःताक्पा माःज्योर्कारा दीखोला ङीःसाःलारा लोताङ्सी। तादो दीखो मीःइ मृत्युदण्ड ज्योर्कोःन लेःगा चीङ पेःदी म्याः।

१६ ताः ङाः दीखोला कोर्रा क्याःप्‍ती पोःर्तेर्के।”

१७ [ओःलाइ चलनच्योःङ्‍राले निस्तार मेःलीङला पीलातसकीइ मेःन्दा चीग कैदीला पोःर्तेर्कोःउके।]†

१८ तर थाम्जेर मीःक्याइ केताङ्देरा लाःसी, “दीखोलादी सेतो, ओःले ङीःइ लागी बारब्बाला पोःर्तेर।”

१९ बारब्बाइदी सहरला विद्रोह पेःक्योक सोङ्‍गारा ओःले मीःक्या सेक्योक सोङ्‍गारा चेङाङला कादी एःके।

२० येशुला पोःर्तेर्चे सेम थेती पीलातसकीइ मीःक्याला फीर्च्या लाःसी।

२१ फीर्च्या खुङक्या थाम्जेर एःन्डुले केताङ्दीरा तेःसी, “ओःखोला क्रुसला प्याङ्तेर, ओःखोला क्रुसला प्याङ्तेर!”

२२ तर थाङ्‍मा सुमगीइ पाली पीलातसकीइ खुङक्याला लाःसी, “चीले? दीखो मीःइ ची लाःयो पेःदी एःपा? ङाःइ नी दीखोला मृत्युदण्ड तेर्कोःन्दी चीङ माःताक्पा माःफ्रे। ओः सोङ्‍गारा ङाः दीखोला कोर्रा क्याःप्‍ती पोःर्तेर्के।”

२३ तर खुङक्याइ ताःरुङ छ्‍योम्बो के तेङ्देरा लाःसी, “ओःखोला क्रुसला प्याङ्‍रा कोःउए!” एःन्डुले मीःक्याइ केताङ्दीरा क्याःल्सी।

२४ ओः सोङ्‍गारा पीलातसकीइ खुङक्याइ लाःक्योक च्योःङ्‍रारा येशुला क्रुसला प्याङेन हुकुम तेर्सी।

२५ खुङगीइ खुङक्याइ सेम पेःक्योक बारब्बालादी पोःर्तेर्सी। ओःखोला विद्रोह पेःक्योक ओःले मीःक्या सेक्योक सोङ्‍गारा चेङाङला लुदी एःके। ओःले पीलातसकीइ येशुलादी खुङक्याइ चीरा पेःज्युक लाःती खुङक्याइ लाःक्पाला तेर्सी।

येशुला क्रुसला प्याङ्क्योक

(मत्ती २७:३२-४४; मर्कूस १५:२१-३२; यूहन्‍ना १९:१७-२७)

२६ येशुला खेर्ती डोदेरा एःकासुना खुङक्याइ कुरेनी लाःकेन ठाउँगीइ सीमोन मीःन पेःक्योक मीःला फ्रेसी। खुङ युःललाःम्‍ले सहरछ्‍योले ओःङ्देरा एःके। खुङक्याइ खुङला जुम्सी ओःले क्रुस खुर्च्युदी येशुइ तीङ तीङ्ला डोच्युसी।

२७ मीःक्याइ छ्‍योम्बो पोर्चोम येशुइ तीङ तीङ्ला ओःङ्देरा एःके। ओः पोर्चोमला पेःन्पीःजाक्याङ येशुइ लागी तुःङाल पेःदेरा ङुःदेरा एःके।

२८ खुङक्याछ्‍योले लोःदी येशुइ लाःसी, “ए यरूशलेमला तेःकेन पेःन्पीःजाक्या, ङाःइ लागी मीःङे, बरु राःङ ओःले राःङगीइ पीःजाक्याइ लागी ङुःदो।

२९ चीलेलाःना ओःन्डुबा ङीःमा ओःङेन एः, ओःले मीःक्याइ ‘पीःजा केमीःखुगेन पेःन्पीःजाक्या, पीःजा मेकेगेन पेःन्पीःजाक्या ओःले ओःमा थुङ्‍मीच्युगेन पेःन्पीःजाक्याइ काःजे मोलाम ज्योर्ती एः’ लाःकेन एः।

३० ओःले मीःक्याइ काःङक्यालाङ ‘ङीःखाला ताःप्‍तो’ ओःले प्य्राःक्याला ‘ङीःला उप्‍तो’ लाःकेन एः।

३१ चीलेलाःना तोःङ्बो ङोम्बो एःकासुना नी दीखुङक्याइ एःन्डु पेःउए लाःना ताःरुङ तोःङ्बो काम्सुना ची पेःडो?”

३२ खुङक्याइ मेःन्दा ङी माःताक्पाक्यालाङ येशु ङीमुरा सेचेला खेर्तेरा एःके।

३३ खुङक्या खप्‍परे लाःकेन ठाउँला लेप्सी। ओःला खुङक्याइ येशुला क्रुसला प्याङ्सी ओःले ओः मेःन्दा ङी माःताक्पाक्यालाङ चीगला येशुइ च्याःबुछ्‍योले ओःले राःङ्सालादी योमाछ्‍योले क्रुसला प्याङ्सी।

३४ ओःले येशुइ लाःसी, “हे आःबा, दीक्याला क्षमा पेःतेर चीलेलाःना दीक्याइ ची पेःदेरा एःपा, ओःखो दीक्याइ छोर्ती म्याः।” थेक्याइ चीट्‍ठा लुदी खुङगीइ केःला केःसी।†

३५ मीःक्याइ लाःङ्दी तादीतेःती एःके ओःले यहुदीक्याइ छेस्योक्याइदी खुङला ङ्‍याप्च्युक पेःदेरा लाःसी, “दीखोइ राःङ्साक्याला नी सेन्च्युसी। दीखो तेःन्दामरा कोन्ज्योइ दाम्क्योक थार्च्युगेन ख्रीष्टरा इःङे लाःना राःङलाङ सेन्च्युज्युक।”

३६ थेक्या ओःङ्दी येशुला केःमु क्याःप्‍तेरा कीर्पु अङ्‍गुरकीइ नीःङ्‍गार खाला लुतेर्सी,

३७ ओःले लाःसी, “ख्यो यहुदीक्याइ क्याःल्बु इःङे लाःना राःङलारा सेन्च्युदो।”

३८ खुङगीइ गोइ थोला क्रुसला “दीखो यहुदीक्याइ क्याःल्बु इःङे” लाःती प्रुःक्योक पाङ्लेक एःके।

३९ येशुङीमुरा प्याङ्क्योक मेःन्दा ङी माःताक्पाक्यालाःम्‍ले मेःन्दा चीगकीइ येशुला ङ्‍याप्च्युक पेःदेरा लाःसी, “ची ख्या थार्च्युगेन ख्रीष्ट मीःङे? ख्या राःङलारा ओःले ङीःलाङ सेन्च्युदो!”

४० तर राःङ्सा माःताक्पाइ ओःखोला हाप्स्याल तेङ्देरा लाःसी, “ख्योला कोन्ज्योइ जीबा मेःलाङ्बा? ख्योइयाङ नी खुङगीइ च्योःङ्‍रारा दण्ड ज्योर्ती एः।

४१ उःइ नी माःइबा लेःगा पेःगारा ज्योर्कोःन दण्ड ज्योर्सी, तर तादो, खुङगीइ नी चीङ माःइबा लेःगा पेःदी म्याःके।”

४२ ओःले खुङगीइ येशुला लाःसी, “हे येशु, ख्या राःङगीइ क्याःल्खापला ओःङ्‍गासुना ङाःलाङ टेःम्बा साल्दो!”

४३ येशुइ खुङला लाःसी, “ङाः ख्याला लाःके, तीःरीङरा ख्या ङाःङीमुरा नाःम्खालीङला ओःङेन एः।”

येशु सीक्योक

(मत्ती २७:४५-५६; मर्कूस १५:३३-४१; यूहन्‍ना १९:२८-३०)

४४-४५ छाकालगीइ चीङ्‍ङी बज्तीदी एःके, ओःले सुम बज्मातीथुप ङीःमा मास्यार ओःले देशकाःङरा नाक्जुककीइ उप्सी। ओःले कोन्ज्योइ मन्दिरला प्याङ्क्योक पर्दा कील्‍ला राःल्दी बो ङी काःल्सी।†

४६ ओःले छ्‍योम्बो केइ येशु केताङ्सी, “हे आःबा, ङाः ङाःइ ला ख्याइ लाःक्पाला तेर्के।” एःजे लाःती खुङगीइ उ काःल्सी।

४७ एःन्डुबा काःल्क्योक थोङ्दी रोमी थेक्याइ कप्‍तानगीइ कोन्ज्योला प्रशंसा पेःदेरा लाःसी, “तेःन्दामरा दी मीः ताःक्पा एःके।”

४८ दी थाम्जेर तागाला ओःङ्क्योक मीःक्याइ ओःला काःल्क्योक थाम्जेर तामक्या थोङ्सी ओःले प्राःङ्‍गोक तुःङ्देरा तुःङाल पेःदेरा खीमछ्‍योले लोःसी।

४९ थाम्जेर येशुला ङोःसेगेनक्याइ ओःले गालील क्षेत्रलाःम्‍ले खुङगीइ तीङ तीङ्ला ओःङेन पेःन्पीःजाक्याइ थारीःङ्बुलेरा लाःङ्दी ओः काःल्क्योक थाम्जेर तामक्या तादीतेःती एःके।

येशुला तुःर्सानाःङ्ला ज्याक्योक

(मत्ती २७:५७-६१; मर्कूस १५:४२-४७; यूहन्‍ना १९:३८-४२)

५०-५१ यहुदीक्याइ महासभाइ मीःक्यानाःङ्ला यहुदिया क्षेत्रइ अरिमाथिया सहरलाःम्‍ले ओःङ्क्योक मेःन्दा चीग योसेफ मीःन पेःक्योक मीः एःके। खुङ याःबु ओःले ताःक्पा मीः एःके ओःले खुङगीइ कोन्ज्योइ क्याःल्खापला कुःदी तेःती एःके। यहुदीक्याइ महासभाइ मीःक्याइ येशुला सेचेला पेःक्योक ठीवाला ओःले खुङक्याइ पेःक्योक लेःगाला खुङगीइ ङीःन्दी म्याःके।

५२ खुङगीइ पीलातससाःला काःल्दी येशुइ रोः खेर्चेला टीःसी।

५३ ओःले खुङगीइ येशुइ रोःला क्रुसलाःम्‍ले पाप्सी ओःले याःबु सुतीइ केःलाइ तुम्दी टाःक तुप्‍ती फुक च्योःङ्‍रा जोज्याक्योक तुःर्साला ज्यासी। ओः तुःर्साला तोःङ्ला सुइदीङ रोः ज्यादी म्याःके।

५४ ओः ङीःमादी यहुदीक्याइ ङाःल सोगेन ङीःमाइ तोःङ्‍गीइ ङीःमु एःके ओःले यहुदीक्याइ ङाःल सोगेन ङीःमा स्याम्जे छोल्दी एःके।

५५ गालील क्षेत्रलाःम्‍ले येशुला ब्य्राङ्दी ओःङ्क्योक पेःन्पीजाक्या योसेफकीइ तीङ तीङ्ला काःल्सी ओःले तुःर्साला रोः ज्याक्योक तासी।

५६ ओःले खुङक्या खीमला लोःसी ओःले रोःला टुःल्जेला याःबु टीःमा तेर्केन्दी मलम ओःले अत्तर तयार जोसी। ओःले मोशाइ ठीमच्योःङ्‍राले यहुदीक्याइ ङाःल सोगेन ङीःमाला खुङक्याइ ङाःल सोसी।

† 

२३:१७ तोःङ्‍गीइ चीङ पेज्याक्याला १७ पददी म्याः।

† 

२३:३४ यहुदीक्याइ चलन च्योःङ्‍राले काःन्दीङ काःबु निर्णय पेःकोःसी लाःना छ्‍यामे तोः की सीःङ्‍का क्युर्तीमारा निर्णय पेःउके।

† 

२३:४४-४५ ओःला प्याङ्क्योक पर्दादी चाङ्‍मा रा थाम्जेरभन्दा चाङ्‍मा ठाउँगीइ कील्‍ला एःके। आबा कोन्ज्योइ ओः पर्दादी बो ङीला राल्सी। ओः पर्दा राल्क्योककीइ मतलबदी ओःमीःजीक चोइ पुजाहारी चीग्रा मीःङे, थाम्जेर मीःक्या खुङगीइ सुःरला ओःङ्‍खुगेन एः।

येशु सीक्योकलाःम्‍ले फीर्च्या सेन्क्योक

(मत्ती २८:१-१०; मर्कूस १६:१-११; यूहन्‍ना २०:१-१०)

२४

१ साताइ तोःङगीइ ङीःमाला ङामुरा ओः पेःन्पीःजाक्या राःङगीइ तयार जोक्योक मलम खुर्ती येशुइ रोःला टुःल्जेला तुःर्साला काःल्सी।

२ ओःला लेप्कासुना खुङक्याइ तुःर्साला स्युःगेन कोः उप्केन तोः तेङ्ज्याक्योक फ्रेसी।

३ तुःर्सानाःङ्ला स्युःगासुना खुङक्याइ प्रभु येशुइ रोः माःफ्रे।

४ खुङक्या जोल्देरा एःकासुना एक्‍कासी छ्‍य्वामे केःला केःङ्क्योक मेःन्दा ङी मीःक्या खुङक्याइ सुःरला लाःङ्सी।

५ पेःन्पीःजाक्या जीबाइ साछ्‍योले गो रील्सी। तर ओः मेःन्दा ङी मीःक्याइ खुङक्याला लाःसी, “सेन्क्योक मीःला सीक्योकक्याइ तुःर्साला चीले चाल्देरा एःपा?

६ येशु दीला म्याः। खुङ सीक्योकलाःम्‍ले सेन्दी एः! गालीलला एःकासुना खुङगीइ ख्याक्याला ची लाःती एःके, ख्याक्याला टेःम्बा म्याःपा?

७ ‘ङाः मीःइ पुःला माःताक्पा मीःक्याइ लाःक्पाला तेर्केन एः, क्रुसला प्याङेन एः ओःले ङीःमा सुमगीइ ङीःमु फीर्च्या सीक्योकलाःम्‍ले सेन्गेन एः।’”

८ ओःले खुङक्याइ येशुइ लाःक्योक ताम टेःम्बा साल्सी।

९ ओः पेःन्पीःजाक्या तुःर्सालाःम्‍ले लोःदी ओःङ्दी राःङगीइ थोङ्क्योक थाम्जेर तामक्या मेःन्दा च्युजीक लोबेनक्याला ओःले राःङ्सा थाम्जेरला लाःतेर्सी।

१० ओः पेःन्पीःजाक्यादी मरीयम मग्दलीनी, याकूबकीइ आमा मरीयम, योआन्‍ना ओःले राःङ्सा चीङ पेःन्पीःजाक्या एःके। दी पेःन्पीःजाक्याइरा दीखो तामक्या च्युजीक लोबेनक्याला लाःतेर्सी।

११ तर खुङक्याइ ओः पेःन्पीःजाक्याइ लाःक्योक तामक्याला सेमल्हुक मालु। खुङक्याइ ओःखो नी म्याःक्योक ताम चीग्रा इःङे लाःसी।

१२ तर पत्रुसदी जुरुक्‍क लाःङ्दी तुःर्साला छ्‍योङ्देरा काःल्सी ओःले गो माःर्ला कुःदी तागासुना नी सुतीइ केःलाक्या बाहेक राःङ्सा चीङ माःथोङ। दीखो थोङ्दी खुङ याःमाछाक नेतेरा खीमछ्‍योले लोःसी।

येशु मेःन्दा ङी लोबेनक्यासाःला थोङ्क्योक

(मर्कूस १६:१२-१३)

१३ ओः ङीःमुरा येशुइ लोबेनक्यालाःम्‍ले मेःन्दा ङी लोबेनक्या यरूशलेमलाःम्‍ले च्युजीक किलोमिटर जे थारीःङ्बुला एःक्योक इम्माउस लाःकेन युःलछ्‍योले डोदेरा एःके।

१४ खुङक्याइ ओः बेला काःल्क्योक थाम्जेर तामक्याइ बारेला ताम लाःतेरा एःके।

१५ एःन्डुले ताम लाःतेरा ओःले टेः पेःदेरा एःकासुना येशु राःङ्‍रा खुङक्याइ सुःरला ओःङ्दी खुङक्याङीमु डोगाला स्युःसी।

१६ तर कोन्ज्योइ खुङक्याइ येशुला ङोःसेमीःखुन्दी जोतेर्सी।

१७ येशुइ खुङक्याला लाःसी, “ख्याक्या चीइ बारेला ताम लाःतेरा डोदेरा एःपा?” खुङक्या लाःङ्दी तेःसी ओःले खुङक्याइ तोःङ्बा नाःक्छील थोङ्‍गुके।

१८ ओः मेःन्दा ङीनाःङ्ले क्लेओपास लाःकेन्दीइ येशुला टीःसी, “फीलाःम्‍ले ओःङेन मीःक्यानाःङ्ला ख्याइ चीग्रा दीखो ताम छोर्ती मीःन्दु। दाङ तीःरीङ यरूशलेमला काःल्क्योक ताम ची ख्याइ कोःदी म्याःपा?”

१९ येशुइ टीःसी, “काःन्डुबा ताम?” खुङक्याइ लाःसी, “नासरतकीइ येशुइ बारेला काःल्क्योक ताम। खुङ कोन्ज्योइ लेःङ्‍गो तेर्केन्दी एःके, ओःले खुङङीमु कोन्ज्यो ओःले थाम्जेर मीःक्याइ तोःङ्ला छ्‍योम्बो लेःगा पेःगेन्दी ओःले याःबुले लोप्केन्दी ल्हे एःके।

२० तर उःइ छेस्यो पुजाहारीक्या ओःले शासकक्याइ खुङला मृत्युदण्ड तेर्चेला तेर्सी ओःले खुङक्याइ येशुला क्रुसला प्याङ्सी।

२१ खुङगीइरा इस्राएलीक्याला थार्च्युउए लाःती ङीःइ खुङगीइ लाःम तादी एःके। ओःले खुङला क्रुसला प्याङ्क्योकाङ ङीःमा सुम काःल्सी।

२२ ङीःइ छोबाइ मेःन्दा काःजे पेःन्पीःजाक्याइ लाःक्योक तामक्याइ ङीःला नी याःमाछाक्‍का जोसी। खुङक्या ङामुरा तुःर्साला काःल्सी,

२३ तर ओःला खुङक्याइ येशुइ जुबु माःज्योर। खुङक्या ओःङ्सी ओःले खुङक्याइ स्वर्गदुतक्या थोङ्क्योक ओःले ओः स्वर्गदुतक्याइ ‘येशु नी सोम्बोरा एः’ लाःक्योक ताम लाःसी।

२४ दीखो कोःदी ङीःइ चीङ रोःक्याङ तुःर्साला तागाला काःल्सी, खुङक्याइयाङ ओः पेःन्पीःजाक्याइ लाःक्योक च्योःङ्‍रारा थोङ्सी, तर येशुइ जुबुदी माःथोङ।”

२५ येशुइ खुङक्याला लाःसी, “ख्याक्याइ सेम काःजे थुक्पु दु! कोन्ज्योइ लेःङ्‍गो तेर्केन्दी मीःक्याइ लाःक्योक थाम्जेर तामक्याला सेमल्हुक लुजेलाङ ख्याक्याला काःजे काःबु काःल्दी दु।

२६ नाःम्खालीङगीइ महिमाला स्युःजे तोःङ्ला थार्च्युगेन ख्रीष्टकीइ दी तुःक्पु ज्योर्कोःउए लाःती टेःम्बा म्याःके रा?”

२७ मोशालाःम्‍ले छुदी थाम्जेर कोन्ज्योइ लेःङ्‍गो तेर्केन्दी मीःक्याइ प्रुःक्योक कोन्ज्योइ थाम्जेर पेज्याक्याला येशुइ बारेला प्रुःक्योक तामक्याइ बारेला येशुइ खुङक्याला लाःतेर्सी।

२८ खुङक्या डोदेरा पेःक्योक इम्माउस युःलगीइ थामालारा लेप्कासुना येशुदी ताःरुङ थारीःङ्बु डोजे छोल्क्योक च्योःङ्‍रा थोङ्‍गुके।

२९ तर ओः मेःन्दा ङीइ वासी पेःदी लाःसी, “नाःम छेचे छोल्सी, तीःरीङ ख्या ङीःङीमुरा तेः।” ओः सोङ्‍गारा येशु खुङक्याङीमुरा तेःचेला खीमनाःङ्ला स्युःसी।

३० साःप्च्या साःजेला तेःकासुना येशुइ खुरा लेःङ्सी ओःले मोलाम तेर्ती ओः खुरा च्यासी ओःले खुङक्याला तेर्सी।

३१ ओःले का कोन्ज्योइ खुङक्याला छोर्च्युसी ओःले खुङक्याइ येशुला ङोःसेसी। तर ओः तेःकासुरा खुङक्यालाःम्‍ले येशु तोर्सी।

३२ खुङक्या चीगकीइ राःङ्साला लाःसी, “खुङगीइ उःङीमु लाःमला ताम लाःतेरा उःला कोन्ज्योइ पेज्याइ तामक्याइ बारेला याःबुले लाःकासुना उःइ सेम खाम्साङ्बुइ काःङ्दी म्याःके रा?”

३३ ओःले खुङक्या थाङ्‍मा चीगलारा लाःङ्सी ओःले यरूशलेमछ्‍योले लोःदी काःल्सी। ओःला लेप्कासुना खुङक्याइ मेःन्दा च्युजीक लोबेनक्या ओःले खुङक्याङीमु रुःप काःल्क्योक मीःक्याइ

३४ एःन्डु लाःतेरा पेःक्योक फ्रेसी, “प्रभु तेःन्दामरा सीक्योकलाःम्‍ले सेन्दी एः, खुङ सीमोनसाःला थोङ्दी एः!”

३५ ओःले ओः मेःन्दा ङीइ लाःमला काःल्क्योक ताम ओःले येशुइ खुरा च्यासुना खुङला ङोःसेक्योक ताम खुङक्याला लाःसी।

येशु खुङगीइ लोबेनक्यासाःला थोङ्क्योक

(मत्ती २८:१६-२०; मर्कूस १६:१४-१८; यूहन्‍ना २०:१९-२३; प्रेरित १:४-८)

३६ दीखोइ बारेला खुङक्या ताम लाःतेरा एःकासुना येशु राःङरा खुङक्याइ कील्‍ला लाःङ्सी ओःले लाःसी, “ख्याक्याङीमु खाम्साङ्बु एःच्युक।”

३७ हेन्डी का थोङ्सी लाःती खुङक्या माःङ्बुरा हालेसी ओःले जीसी।

३८ तर येशुइ खुङक्याला लाःसी, “ख्याक्या एःन्डुले चीले जीउबा? चीले ख्याक्याइ सेमला एःन्डुबा पाःकेन ओःङ्‍गुबा?

३९ ङाःइ लाःक्पा ओःले काङ्बा तादो ओःले ख्याक्याइ ङाःला याःबुले ङोःसेउए।† ङाःला नुःम्दी तादो, हेन्डीइदी ङाःङीमु एःक्योक च्योःङ्‍रा रोःकोक रा स्या मेःयोःङ एः।”

४० एःन्डु लाःती येशुइ खुङक्याला राःङगीइ लाःक्पा ओःले काङ्बा तेङ्सी।

४१ खुङक्या माःङ्बुरा केःदाङ ओःले याःमाछाक काःल्दी दीखो तामला सेमल्हुकरा लुमाःखु। ओः सोङ्‍गारा येशुइ खुङक्याला लाःसी, “ख्याक्याङीमु चीङ साःगेन स्याः एःपा?”

४२ खुङक्याइ येशुला योक्योक तुःम्बु चीग ङ्‍याः तेर्सी।

४३ ओःले खुङगीइ ओः ङ्‍याः लेःङ्दी खुङक्याइ तोःङ्लारा साःसी।

४४ ओःले खुङक्याला लाःसी, “ङाः ख्याक्याङीमु एःकासुना मोशाइ प्रुःक्योक छेइ ठीमगीइ तामक्या, कोन्ज्योइ लेःङ्‍गो तेर्केन्दी मीःक्याइ पेज्याक्याला ओःले भजनगीइ पेज्याक्याला ङाःइ बारेला प्रुःक्योक थाम्जेर तामक्या पुरा ओःङेनरा एः लाःती ङाःइ लाःती एःके।”

४५ ओः तीङ्ला येशुइ खुङक्याला कोन्ज्योइ पेज्याला प्रुःक्योक तामक्या सेगेन ल्हे तेर्सी

४६ ओःले लाःसी, “कोन्ज्योइ पेज्याला एःन्डुले प्रुःदी एः, थार्च्युगेन ख्रीष्टकीइ तुःक्पु खुर्ती ङीःमा सुमगीइ ङीःमु फीर्च्या सीक्योकलाःम्‍ले सेन्गेन एः।

४७ ओःले खुङगीइ मीःनला स्याबा पेःदी लाःयो पोःर्सीलाःना लाःयोइ क्षमा ज्योर्कुए लाःकेन ताम यरूशलेमलाःम्‍ले छुदी थाम्जेर क्युःपाक्याइ मीःक्याला कोःच्युकोःउए।

४८ ख्याक्याइरा दी थाम्जेर काःल्क्योक तामक्या राःङ्सा मीःक्याला लाःकोःउए।

४९ ओःले कोःदो, ङाः ङाःइ आःबाइ ख्याक्यासाःला ताङ्तेर्के लाःक्योक चाङ्‍मा ला ताङ्तेर्के। तर चाङ्‍मा ला ख्याक्याखाला ओःङ्दी नाःम्खालीङगीइ ल्हेइ माःकाःङथुप ख्याक्या दीखो सहरलारा कुःदी तेः।”

येशु नाःम्खालीङला काःल्क्योक

(मर्कूस १६:१९-२०; प्रेरित १:९-११)

५० ओःले येशुइ लोबेनक्याला सहरलाःम्‍ले बेथानिया युःलछ्‍योले खेर्सी, ओःला लेप्‍ती खुङगीइ राःङगीइ लाःक्पा क्यादी खुङक्याला मोलाम तेर्सी।

५१ मोलाम तेर्तेरा एःकासुना येशु खुङक्यालाःम्‍ले खाफ्यासी ओःले नाःम्खालीङला खेर्सी।

५२ खुङक्याइ येशुला पीमु चुदी फ्या छाल्सी ओःले माःङ्बुरा खाम्साङ्बु पेःदेरा यरूशलेमला लोःसी।

५३ ओःले खुङक्या तेन्दुरा कोन्ज्योइ मन्दिरला जोम्गुके ओःले कोन्ज्योला प्रशंसा पेःउके।

† 

२४:३९ येशुइ दीखो लाःती खुङगीइ लाःक्पा काङ्बाला काँटी तीःप्क्योक डाम तेःङ्जेला लाःक्योक इःङे। ओः सोङ्‍गारा खुङक्याइ येशुला खुङरा इःङेन्दुबा लाःती ङोःसेज्युक लाःती लाःक्योक इःङे।

यूहन्‍नाइ प्रुःक्योक

याःबु लेःङ्‍गो

पेज्याइ ङोःसी

दीखो यूहन्‍नाइ प्रुःक्योक याःबु लेःङ्‍गोइ पेज्या इःङे। दी पेज्याला येशुला कोन्ज्योइ नाःमाङ मीसीगेन वचन इःङे लाःती प्रुःदी एः, ओः वचन मीः काःल्सी ओःले उःइ कील्‍ला तेःकुए लाःती प्रुःदी एः। येशुरा कोन्ज्योइ पुः ओःले ताःम्ज्या पेःक्योक थार्च्युगेन ख्रीष्ट इःङे। दी याःबु लेःङ्‍गो टोःगेनक्याइ येशुला ओःन्डुलेरा सेमल्हुक लुज्युक ओःले ओः सेमल्हुकलाःम्‍ले खुङक्याइ मीःली ज्योर्च्युक लाःती प्रुःक्योक इःङे।

दी पेज्याइ तोःङ्ला कोन्ज्योइ वचन ओःले येशु चीग्रा इःङे लाःती एः। दी याःबु लेःङ्‍गोइ पेज्याइ तोःङ्‍गोइ बोला येशुरा कोन्ज्योइ पुः ओःले ताःम्ज्या पेःक्योक थार्च्युगेन ख्रीष्ट इःङे लाःती तेङेन याःमाछाककीइ लेःगाक्याइ बारेला प्रुःदी एः। ओः तीङ्ला प्रभुइ पेःक्योक याःमाछाककीइ लेःगाक्याइ बारेला प्रुःदी एः। दी बोला चीङ मीःक्याइ येशुला सेमल्हुक लुदी खुङगीइ लोबेक्या काःल्सी, तर राःङ्साक्याइदी खुङला टाःलाङ पेःसी ओःले खुङला सेमल्हुक मालु लाःती प्रुःदी एः। अध्याय च्युक्सुम मीःजीक च्युप्‍तीःनथुप येशुइ राःङ ताःम्दी डोगेन कुःङ्मु लोबेक्याङीमु पेःक्योक संगति ओःले क्रुसला सीजेतोःङ्ला खुङगीइ लोबेनक्याला तयार पेःगेन तामक्या ओःले उत्साह तेर्केन तामक्या लाःक्योक बारेला प्रुःदी एः। तीङ्‍गीइ अध्यायक्याला येशु ताःम्दी काःल्क्योक, खुङ क्रुसला सीक्योक, फीर्च्या सीक्योकलाःम्‍ले सोम्बो काःल्क्योक ओःले ओः तीङ्ला खुङ राःङगीइ लोबेनक्यासाःला थोङ्क्योकीइ बारेला प्रुःदी एः।

नाःमाङ मीसीगेन मीःली ज्योर्केन वरदान येशुलाःम्‍ले ज्योर्कोइ। दी वरदानदी येशुला लाःम, तेःन्दाम ओःले मीःली इःङे लाःती खुङसाःला ओःङेक्याइ ज्योर्कोइ। दी पेज्याइ याःबु तामदी ची एः लाःना, मीःलीइ तामक्या लोप्चेला छ्‍यु, खुरा, ज्योति, कोःरालु ओःले खुङगीइ लुःक, ओःले अङ्‍गुर ओःले ओःखोइ ब्रुम्दोक्या च्योःङ्‍रा उःला कोःकेन तामक्याला लेःङ्दी पेदामक्याला लाःती एः।

थीमी सूची

ङोःसी (१:१-१८)

बप्‍तीस्मा तेर्केन यूहन्‍ना ओःले येशुइ तोःङ्‍गीइ लोबेनक्या (१:१९-५१)

येशुइ लेःगाक्या (२:१–१२:५०)

यरूशलेमगीइ छुरफारला अन्तिम ङीःमाक्या (१३:१–१९:४२)

येशु सीक्योकलाःम्‍ले सेन्क्योक ओःले खुङला थोङ्क्योक (२०:१-३१)

खुङला गालीलला फीर्च्या थोङ्क्योक (२१:१-२५)

यूहन्‍नाइ प्रुःक्योक

याःबु लेःङ्‍गो

कोन्ज्योइ वचन मीः काःल्क्योक

१

१ थाम्जेरभन्दा तोःङ्ला वचन एःके। वचन कोन्ज्योङीमु एःके ओःले वचन कोन्ज्यो रा एःके।

२ थाम्जेर जोजे तोःङ्ला खुङ कोन्ज्योङीमु एःके।

३ वचनलाःम्‍लेरा कोन्ज्योइ थाम्जेर स्याःक्या जोसी। जोक्योक स्याःक्यानाःङ्ला खुङबिना चीगकाङ जोदी म्याःके।

४ खुङला मीःली एःके, ओःले ओः मीःलीरा मीःक्याइ ज्योति एःके।

५ ओः ज्योति नाक्जुकला स्यार्कुए। नाक्जुककीइ नाःमाङ ज्योतिला क्याःल्मीःखुए।

६ कोन्ज्योइ ताङ्क्योक मेःराङ चीग मीः एःके, ओःखोइ मीःनदी यूहन्‍ना† एःके।

७ थाम्जेर मीःक्याइ ओः ज्योतिला ङोःसेज्युक ओःले सेमल्हुक लुज्युक लाःती कोन्ज्योइ खुङला ज्योतिइ बारेला लाःचेला ताङ्दी एःके।

८ यूहन्‍ना राःङरादी ओः ज्योति म्याःके, तर ओः ज्योतिला मीःक्याला ङोःसेच्युजेला खुङ ओःङ्दी एःके।

९ थाम्जेर मीःक्याला तेःन्दामगीइ ताम तेङ्तेर्केन तेःन्दामगीइ ज्योति जाम्बुलीङला ओःङ्देरा एःके।

१० खुङ जाम्बुलीङला एःके, जाम्बुलीङ खुङलाःम्‍लेरा जोसी, जोनाङ जाम्बुलीङगीइ मीःक्याइ खुङला ङोःमासे।

११ खुङ राःङगीइ मीःक्यासाःलारा ओःङ्सी, तर खुङगीइ राःङगीइ मीःक्याइ खुङला ग्रहण माःबे।

१२ तर काःजेइ खुङला ग्रहण पेःबा ओःले खुङगीइ मीःनला सेमल्हुक लुबा, ओःखोक्याला खुङगीइ कोन्ज्योइ छार्क्युफुर्क्यु ओःङेन आङ्ज्या तेर्सी।

१३ खुङक्या ठालाःम्‍ले, जुबुइ सेमलाःम्‍ले, ओःले काःन्दीङ मीःइ सेमलाःम्‍ले मीःङे तर कोन्ज्यो राःङगीइरा खुङक्याला खुङगीइ छार्क्युफुर्क्यु जोक्योक इःङे।

१४ वचन मीः काःल्सी ओःले उःइ कील्‍ला तेःसी। खुङ अनुग्रह रा तेःन्दामगीइ काःङ्दी एःके। ङीःइ खुङगीइ छ्‍योम्बो महिमा थोङ्सी। दी महिमादी आबालाःम्‍ले ओःङ्क्योक चीग्रा चीग पुःइदी च्योःङ्‍रा एःके।

१५ यूहन्‍नाइ खुङगीइ बारेला गवाही तेर्तेरा छ्‍योम्बो केतेङ्दी लाःसी, “ङाःइ खुङगीइ बारेला लाःती एःके, ‘ङाःभन्दा तीङ्ला ओःङेन्दी खुङ ङाःभन्दा छ्‍योम्बो एः, चीलेलाःना खुङ ङाःभन्दा तोःङ्लारा एःके।’”

१६ खुङङीमु कोःकेन भन्दा माःङ्बुरा अनुग्रह एःक्योक सोङ्‍गारा उःइ माःङ्बु भन्दा माःङ्बु मोलाम ज्योर्ती एः।

१७ चीलेलाःना छेइ ठीम मोशालाःम्‍ले तेर्सी, तर अनुग्रह रा तेःन्दामदी येशु ख्रीष्टलाःम्‍ले ओःङ्सी।

१८ कोन्ज्योला सुइयाङ नाःमाङ थोङ्दी म्याः। आबाङीमुरा एःकेन चीग्रा चीग पुःइरा, खुङ राःङ्‍रा कोन्ज्योङ इःङे लाःती खुङला तेङ्तेर्ती एः।

बप्‍तिस्मा तेर्केन यूहन्‍नाइ तेर्क्योक लेःङ्‍गो

(मत्ती ३:१-१२; मर्कूस १:१-८; लूका ३:१-१८)

१९ यरूशलेमलाःम्‍ले यहुदीक्याइ पूजाहारीक्या ओःले लेवीक्याला यूहन्‍नासाःला “ख्या सु इःङे?” लाःती टीःगाला ताङ्सी।

२० खुङगीइ लेःन लोजेला इन्कार माःबे, तर थेकारा लाःसी, “ङाः थार्च्युगेन ख्रीष्ट मीःङे।”

२१ खुङक्याइ टीःसी, “ओःन्डु इःना ख्या सु इःङे ले? ची ख्या एलिया इःङे?”

यूहन्‍नाइ लाःसी, “ङाः मीःङे।”

खुङक्याइ टीःसी, “ची ख्या मोसाइ लाःक्योक कोन्ज्योइ लेःङ्‍गो तेर्केन मीः इःङे ले?”

यूहन्‍नाइ लेःन लोदी लाःसी, “मीःङे।”

२२ ओः सोङ्‍गारा खुङक्याइ यूहन्‍नाला फीर्च्या टीःसी, “ख्या सु इःङे? ङीःला लोःप ले, ङीःला ताङेनक्यासाःला ङीःइ लेःन खेर्कोइ। ख्या राःङगीइ बारेलादी ची लाःकुबा ले?”

२३ यूहन्‍नाइ लाःसी, “कोन्ज्योइ लेःङ्‍गो तेर्केन यशैयाइ लाःक्योक च्योःङ्‍रा ङाः ‘प्रभु ओःङेन लाःम तयार जोदो’ लाःती उजाड ठाउँला केताङेन के इःङे।”

२४ दी ताम टीःगाला ओःङ्क्योक मीःक्याला फारीसीक्याइ ताङ्दी एःके।

२५ खुङक्याइ यूहन्‍नाला टीःसी, “ख्या ख्रीष्टाङ मीःङे, एलियाङ मीःङे, ओः कोन्ज्योइ लेःङ्‍गो तेर्केन्दीङ मीःङेलाःना, चीले बप्‍तिस्मा तेर्कुबा ले?”

२६ यूहन्‍नाइ लेःन लोदी लाःसी, “ङाः नी छ्‍युइ बप्‍तिस्मा तेर्कुए, तर ख्याक्याइ कील्‍ला ख्याक्याइ ङोःमासेक्योक मेःराङ चीग एः।

२७ ङाःइभन्दा तीङ्ला ओःङेन्दी खुङरा इःङे। ङाः नी खुङगीइ लेखामगीइ टाःवा सीजेलाङ डीक्पु म्याः।”

२८ दी थाम्जेर ताम यर्दन लुःङ्बाइ फार्केनला यूहन्‍नाइ बप्‍तिस्मा तेर्तेरा पेःक्योक ठाउँ बेथानियाला काःल्दी एःके।

कोन्ज्योइ थुमा

२९ ङार्तोच्योःङ्‍रा येशुला राःङछ्‍योले ओःङ्देरा पेःक्योक थोङ्दी यूहन्‍नाइ लाःसी, “तादो, थाम्जेर जाम्बुलीङला लाःयोलाःम्‍ले थार्च्युगेन कोन्ज्योइ थुमा!

३० खुङगीइ बारेला ङाःइ लाःती एःके, ‘ङाःइ तीङ्ला मेःराङ चीग ओःङ्देरा एः, खुङ ङाःभन्दा छ्‍योम्बो एः चीलेलाःना खुङ ङाःभन्दा तोःङ्लारा एःके।’

३१ तोःङ्ला ङाःइ खुङला ङोःसेदी म्याःके, तर खुङला इस्राएलीक्याइ कील्‍ला ङोः सेच्युजेलारा ङाः छ्‍युइ बप्‍तिस्मा तेर्तेरा ओःङ्क्योक इःङे।”

३२ यूहन्‍नाइ एःन्डु लाःतेरा गवाही तेर्सी, “ङाःइ चाङ्मा लाला तुःङकुःकुर च्योःङ्‍रा नाःम्खालीङलाःम्‍ले पाःप्‍ती ओःङ्दी खुङखाला तेःक्योक थोङ्सी।

३३ दी तोःङ्ला ङाःइ खुङला ङोःसेदी म्याःके, तर काःखोइ ङाःला छ्‍युइ बप्‍तिस्मा तेर लाःती ताङ्बा, खुङगीइरा ङाःला लाःसी, ‘काःखोखाला चाङ्मा ला पाःप्‍ती ओःङ्दी तेःक्योक थोङ्बा, चाङ्मा लाइ बप्‍तिस्मा तेर्केन्दीदी खुङरा इःङे।’

३४ ङाःइ थोङ्दी एः ओःले खुङरा कोन्ज्योइ पुः इःङे लाःती गवाही तेर्ती एः।”

येशुइ तोःङगीइ लोबेनक्या

३५ ङार्तोच्योःङ्‍रा फीर्च्या यूहन्‍ना ओः ठाउँला राःङगीइ मेःराङ ङी लोबेनक्याङीमु लाःङ्दी तेःती एःके।

३६ खुङगीइ येशुला डोदेरा पेःक्योक थोङ्दी लाःसी, “तादो, कोन्ज्योइ थुमा!”

३७ खुङगीइ लाःक्योक दी ताम कोःदी ओः मेःराङ ङी लोबेनक्या येशुइ तीङ्ला काःल्सी।

३८ येशुइ लोःदी तासी, ओःले खुङक्या राःङला ब्य्राङ्देरा ओःङ्क्योक थोङ्दी खुङक्याला टीःसी, “ख्याक्या ची चाल्देरा एःपा?” खुङक्याइ लाःसी, “गुरु, ख्या काःला तेःकुबा?”

३९ येशुइ खुङक्याला लाःसी, “स्यो ओःङ्दी तादो।” खुङक्या येशु तेःकेन ठाउँला डोगासुना कुःङ्सेइ सीः बाज्तीसीःङ्दी एःके। ओःले खुङक्या ओः ङीःमु ओःलारा खुङङीमु तेःसी।

४० यूहन्‍नाइ लाःक्योक ताम कोःदी येशुला ब्य्राङेन ओः मेःराङ ङीनाःङ्ला मेःराङ चीग सिमोन पत्रुसकीइ नोः अन्द्रियास एःके।

४१ खुङगीइ थाम्जरे भन्दा तोःङ्ला राःङगीइ नोः सिमोनला फ्रेसी, ओःले खुङला लाःसी, “ङीःइ मसीहला फ्रेती एः।” (“मसीह” लाःक्योकदी थार्च्युगेन ख्रीष्ट इःङे।)

४२ खुङगीइ सिमोनला येशुसाःला ख्योङ्सी। येशुइ खुङला तादी लाःसी, “ख्यो योआनेसकीइ पुः सिमोन इःङे, ख्योइ मीःन केफास (दीखो लाःक्योकदी पत्रुस इःङे।) लाःकेन एः।”

येशुइ फिलिप रा नथानेलला केक्याःप्क्योक

४३ ङार्तोच्योःङ्‍रा येशुइ गालील क्षेत्रला डोगेन ठीवा चेसी। खुङगीइ फिलिपला फ्रेसी ओःले खुङला लाःसी, “ङाःइ तीङ्ला स्यो।”

४४ अन्द्रियास रा पत्रुसच्योःङ्‍रारा फिलीपाङ बेथसेदा सहरकीइ मीः एःके।

४५ फिलिपकीइ नथानेलला फ्रेती लाःसी, “मोशाइ छेइ ठीमला ओःले कोन्ज्योइ लेङ्‍गो तेर्केनक्याइयाङ प्रुःक्योक मीः उःइ फ्रेती एः। खुङ योसेफकीइ पुः नासरतकीइ येशु इःङे।”

४६ नथानेलगीइ खुङला लाःसी, “ची नासरतलाःम्‍ले चीङ याःबु ताम ओःङ्‍खुउबा रा?”

फिलिपकीइ खुङला लाःसी, “ओःङ्दी तादो।”

४७ येशुइ नथानेलला राःङसाःला ओःङ्देरा पेःक्योक थोङ्दी खुङगीइ नथानेलगीइ बारेला लाःसी, “तादो, खुङ तेःन्दामरा इस्राएली इःङे, खुङगीइ नाःमाङ स्योप मीःक्युःर्केन एः।”

४८ नथानेलगीइ येशुला टीःसी, “ख्याइ ङाःला काःन्डुले ङोःसेबा?”

येशुइ खुङला लाःसी, “फिलिपकीइ ख्याला केक्याःप्चे तोःङ्ला, नेभाराइ तोःङ्बो वाःला ङाःइ ख्योला थोङ्दी एःके।”

४९ नथनेलगीइ खुङला लाःसी, “गुरु, ख्या कोन्ज्योइ पुः इःङे, ख्या इस्राएलीक्याइ क्याःल्बु इःङे!”

५० येशुइ खुङला लाःसी, “ङाःइ ख्योला नेभाराइ तोःङ्बो वाःला थोङ्सी लाःक्योक सोङ्‍गारा ख्योइ सेमल्हुक लुक्योक इःङे? ख्याइ दीभन्दा ताःरुङ छ्‍योम्बो तामक्या थोङेन एः।”

५१ ओःले येशुइ खुङला लाःसी, “तेःन्दामरा, ङाः ख्याक्याला लाःके, ख्याक्याइ नाःम्खालीङ फ्याक्योक ओःले कोन्ज्योइ स्वर्गदुतक्या मीःइ पुःखाला जादेरा ओःले पाःप्‍तेरा पेःक्योक थोङेन एः।”

† 

1:6 यूहन्‍ना दी यूहन्‍ना दी पेज्या प्रुःगेन यूहन्‍ना मीःङे, तर बप्‍तीस्मा तेर्केन यूहन्‍ना इःङे।

काना सहरला काःल्क्योक याःर्का

२

१ नाङच्योःङ्‍राइ ताम इःङे, गालील क्षेत्रइ काना युःलला याःर्का एःके। येशुइ आमा ओः याःर्काला काःल्दी एःके।

२ येशु ओःले खुङगीइ लोबेनक्यालाङ ओः याःर्काला केःक्याःप्‍ती एःके।

३ याःर्काला तेर्केन अङ्‍गुरकीइ नीःङ्‍गार सीःङ्क्योक सोङ्‍गारा येशुइ आमाइ खुङला लाःसी, “खुङक्याङीमु अङ्‍गुरकीइ नीःङ्‍गार म्याः।”

४ येशुइ खुङला लाःसी, “आःमा, ङाःइ ची पेःकोःन्दी ङाःला माःलाप। ङाःइ समय ताःरुङथुप ओःङ्दी म्याः।”

५ ओः तीङ्ला येशुइ आमाइ लाबुक्याला लाःसी, “येशुइ ची लाःपा ओःखोरा पेःदो।”

६ ओः थामालारा तोःइ टुःकथाल छ्‍युगुमक्या एःके। ओःखोक्याला तेःमेइ क्याः रेः-रेः लिटर छ्‍यु स्योङ्‍गुके। एःन्डुबा छ्‍युगुमक्यादी यहुदीक्याइ राःङला चाङ्मा जोगेन लेःगाला चालाइतीउके।

७ येशुइ लाबुक्याला लाःसी, “छ्‍युगुमक्या छ्‍युइ काङ्दो।” खुङक्याइ छ्‍यगुमगीइ खाथुपरा छ्‍युइ काङ्तेर्सी।

८ ओः तीङ्ला येशुइ खुङक्याला लाःसी, “दी तीबी चीग खेर्ती डेनगीइ नाइकेला खेर्ती तेर।” खुङक्याइ तीबी चीग खेर्ती खुङला तेर्सी।

९ नाइकेइ छ्‍यु प्व्राः ताःगासुना नी ओःखो अङ्‍गुरकीइ नीःङ्‍गार काःल्सीःङ्दी एःके। तर ओः नीःङ्‍गार चीलाःम्‍ले जोदी एःके, ओः ताम खुङगीइ छोर्ती म्याःके। ओःखो नी ख्योङेन लाबुक्याइ चीग्रा छोर्ती एःके। ओः सोङ्‍गारा डेनगीइ नाइके माःक्पा सेम्बाला केक्याःप्सी,

१० ओःले लाःसी, “राःङसाक्याइ नी तोःङ्ला सीःम्बु नीःङ्‍गार थुङ्जे तेर्कोइ ओःले डोम्बोक्याइ माःङ्बुरा थुङ्सीःङ्मीःजीक चीग्रा माःसीःम्बा नीङ्‍गार तेर्कोइ, तर ख्याइ नी ताःसेथुप थाम्जेरभन्दा सीःम्बुदी ज्यादी दु।”

११ खुङगीइ याःमाछाककीइ चुःन्डुलक्यानाःङ्ला दीखो तोःङ्‍गीइ चुःन्डुल इःङे। खुङगीइ दी चुःन्डुल गालीलगीइ काना सहरला पेःसी। एःन्डुले खुङगीइ राःङगीइ महिमा प्रकट पेःसी, ओःले खुङगीइ लोबेनक्याइ खुङखाला सेमल्हुक लुसी।

१२ ओः तीङ्ला खुङ राःङगीइ आमा, नोःक्या ओःले लोबेनक्याङीमु कफर्नहुम युःलला काःल्सी, ओःले चीङ ङीःमा ओःला तेःसी।

येशुइ कोन्ज्योइ मन्दिर चाङ्मा जोक्योक

(मत्ती २१:१२-१३; मर्कूस ११:१५-१७; लूका १९:४५-४६)

१३ यहुदीक्याइ निस्तार मेःलीङ ओःङ्जे चाल्दी एःके। ओः तेःकासु येशु यरूशलेमला काःल्सी।

१४ खुङगीइ कोन्ज्योइ मन्दिरला लाङ, लुःक ओःले पुःर्कालीङ चोङेनक्या ओःले डेबा चेःगेनक्याइ छोङ पेःदेरा पेःक्योक फ्रेसी।

१५ दीखो थोङ्दी येशुइ थाक्पाक्यालाःम्‍ले कोर्रा जोसी ओःले ओःला एःक्योक थाम्जेर लाङक्याला ओःले लुःकक्याला कोन्ज्योइ मन्दिरलाःम्‍ले त्याःतेर्सी, ओःले डेबा चेःगेनक्याइ डेबा टाम्तेर्सी ओःले च्योर्तेनक्या रील्तेर्सी।

१६ पुःर्कालीङ चोङेनक्याला खुङगीइ लाःसी, “दीलाःम्‍ले दी थाम्जेरला खेर! ङाःइ आबाइ खीमला छोङ्साइ खीम माःजो!”

१७ खुङगीइ लोबेनक्याला छेइ पेज्याला प्रुःक्योक दी ताम टेःम्सुल काःल्सी, “हे कोन्ज्यो, ख्याइ खीमगीइ लागी ङाःइ जोस सेमनाःङ्ला मेःच्योःङ्‍रारा बार्ती एः।”

१८ ओःले यहुदीक्याइ गोछेस्योक्याइ खुङला टीःसी, “ची ख्याला एःन्डुबा पेःगेन आङ्ज्या एःपा? ख्याङीमु दी आङ्ज्या एः लाःती प्रमाण तेर्चेला ची ख्याइ काःन्दीङ याःमाछाककीइ चुःन्डुल चीग तेङ्जे खुउबा?”

१९ येशुइ लाःसी, “दी मन्दिरला रोम्दो ओःले ङाः दीखोला ङीःमा सुमला फीर्च्या जोगे।”

२० खुङक्याइ लाःसी, “ची ख्याइ ङीःमा सुमलारा जोजे खुउबा रा? दी मन्दिर जोजेला नी खाल ङीरा टुःक लोः लाग्तीदी एःके!”

२१ तर येशुइ लाःतेरा एःक्योक मन्दिरदी खुङगीइ राःङगीइ जुबुइ बारेला एःके।

२२ येशु सीक्योकलाःम्‍ले सोम्बो लोःमीःजीक खुङगीइ लोबेनक्याइ येशुइ लाःक्योक दी ताम टेःम्बा साल्सी। ओःले खुङक्याइ छेइ पेज्याला प्रुःक्योक ओःले येशुइ लाःक्योक तामला सेमल्हुक लुसी।

२३ येशु निस्तार मेःलीङगीइ डेनगीइ बेला यरूशलेमला एःकासुना, खुङगीइ पेःक्योक चुःन्डुलक्या थोङ्दी माःङ्बुरा मीःक्याइ खुङगीइ मीःनला सेमल्हुक लुसी।

२४ तर येशुइ खुङक्याखाला सेमल्हुक मालु, चीलेलाःना खुङगीइ थाम्जेर मीःक्याला याःपेःदी ङोः सेदी एःके।

२५ खुङगीइ मीःइ सेमगीइ ताम सेक्योक सोङ्‍गारा सुइयाङ खुङला मीःक्याइ बारेला लाःचेला आवश्याक म्याःके।

निकोदेमस येशुला फ्रेचेला ओःङ्क्योक

३

१ निकोदेमस मीःन पेःक्योक मेःराङ चीग फारीसी मीः एःके। खुङ यहुदीक्याइ महासभाइ मेःन्दा चीग एःके।

२ कुःङ्मु चीग खुङ येशुसाःला ओःङ्सी, ओःले खुङला लाःसी, “गुरुज्यु, ङीः सेउए, ख्या कोन्ज्योइ ताङ्क्योक गुरु इःङे, चीलेलाःना कोन्ज्यो ख्याङीमु म्याः लाःना ख्याइ पेःक्योक दी चुःन्डुलक्या सुयाङ पेःजे मीःखुए।”

३ येशुइ खुङला लाःसी, “तेःन्दामरा ङाः ख्याला लाःके, सुङ सेम्बा पेःदी माके लाःना खुङगीइ कोन्ज्योइ क्याःल्खाप थोङ्जे मीःखुए।”

४ निकोदेमसकीइ खुङला लाःसी, “मीः काःपु काःल्मीजीक काःन्डुले केजे खुउबा रा? ची ओःखो राःङगीइ आमाइ खोक्पाला फीर्च्या स्युःदी केजे खुउबा?”

५ येशुइ लेःन लोदी लाःसी, “तेःन्दामरा ङाः ख्याला लाःके, छ्‍यु रा लालाःम्‍ले माकेथुप सुङ कोन्ज्योइ क्याःल्खापला स्युःजे मीःखुए।

६ जुबुलाःम्‍ले केक्योक जुबु इःङे रा लाःलाःम्‍ले केक्योक ला इःङे।

७ ङाःइ ख्याला सेम्बा पेःदी केकोइ लाःसुना याःमाछाक माने।

८ ल्हाबा काःछ्‍योले डोनीतेबा ओःछ्‍योलेरा डोउए। ख्या ल्हाबाइ के कोःउए, तर ओःखो काःलाःम्‍ले ओःङ्‍गुबा ओःले काःछ्‍योले डोउबा, ओःखो मेसेए। लाःलाःम्‍ले केक्योक थाम्जेर ओःन्डुबारा ओःङ्‍गोइ।”

९ निकोदेमसकीइ खुङला टीःसी, “दीखो काःन्डुले ओःङ्‍खु रा?”

१० येशुइ खुङला लाःसी, “ख्या इस्राएलगीइ गुरु इःङे, ओःलेङ दी ताम मेसेबा?

११ तेःन्दामरा ङाः ख्याला लाःके, ङीःइ ची सेबा ओःखो लाःकोइ, ओःले ङीःइ ची थोङ्दी एःपा ओःखोइ गवाही तेर्कोइ, तर ख्याक्याइ ङीःइ लाःक्योक तामक्याला सेमल्हुक मीलुए।

१२ ङाःइ ख्याक्याला जाम्बुलीङगीइ ताम लाःकासुना नी ख्याक्याइ सेमल्हुक मीलुए लाःना, ख्याक्याला नाःम्खालीङगीइ ताम लाःसी लाःना काःन्डुले सेमल्हुक लुजे खुडो रा?

१३ नाःम्खालीङलाःम्‍ले पाःप्‍ती ओःङ्क्योक मीःइ पुःबाहेक सुङ नाःम्खालीङला काःल्दी म्याः।

१४ काःन्डुले मोशाइ उजाड ठाउँला पितलगीइ प्रुःलला क्याबा, ओःन्डुलेरा मीःइ पुःङ क्याकोइ।

१५ ओःले काःखो-काःखोइ खुङखाला सेमल्हुक लुबा, ओःखोइ नाःमाङ मीसीगेन मीःली ज्योर्केन एः।

१६ चीलेलाःना कोन्ज्योइ जाम्बुलीङगीइ मीःक्याला एःन्डुबा च्याःम्बु पेःसी, खुङगीइ राःङगीइ चीग चीग्रा चीग पुःलाङ तेर्सी, ओः सोङ्‍गारा खुङखाला सेमल्हुक लुगेनक्या सुङ सीःङ्दाक मेःन्डोगेन एः, तर ओःखोइ नाःमाङ मीसेगेन मीःली ज्योर्केन एः।

१७ चीलेलाःना कोन्ज्योइ जाम्बुलीङगीइ मीःक्याला माःताक्पा च्याःङ्जेला राःङगीइ पुःला ताङ्क्योक मीःङे, तर खुङक्याला सेन्च्युजेला ताङ्क्योक इःङे।

१८ काःखोइ खुङखाला सेमल्हुक लुउबा, ओःखोला माःताक्पा मेःच्याङेन एः, तर खुङखाला सेमल्हुक मीलुगेन्दीला तोःङ्लारा माःताक्पा च्याःङ्सीःङ्दी एः, चीलेलाःना ओःखोइ कोन्ज्योइ चीग्रा चीग पुःइ मीःनला सेमल्हुक लुदी म्याः।

१९ खुङक्याला माःताक्पा एःन्डुले क्याःप्कोइ, साङ्बुदी जाम्बुलीङला ओःङ्दी एः, तर मीःक्याइ साङ्बुला भन्दा नाक्जुकला सेम थेसी, चीलेलाःना खुङक्याइ लेःगा माःइबा एःके।

२० माःइबा लेःगा पेःगेन थाम्जेरकीइ साङ्बुला ङ्‍याप्च्युक पेःउए। खुङक्याइ पेःक्योक माःइबा लेःगाक्या साङ्बुला थोङ्‍गोइ लाःती जीबाइ साङ्बुला मेःयुङ एः।

२१ तर तेःन्दामगीइ लेःगा पेःगेन मीःदी साङ्बुला ओःङ्‍गोइ, ओः सोङगारा एःन्डुले खुङगीइ पेःक्योक लेःगा कोन्ज्योला पेःक्योक इःङे लाःकेन ताम प्रष्टारा थोङ्‍गोइ।”

येशु रा बप्‍तिस्मा तेर्केन यूहन्‍ना

२२ ओः तीङ्ला येशु रा खुङगीइ लोबेनक्या यहुदिया क्षेत्रला काःल्सी, ओःले ओःला खुङक्याङीमु चीङ ङीःमा तेःसी ओःले मीःक्याला बप्‍तिस्मा तेर्सी।

२३ यूहन्‍नाइयाङ सालीमगीइ सुःरला एःक्योक एनोनला बप्‍तिस्मा तेर्तेरा एःके, चीलेलाःना ओः ठाउँला माःङ्बुरा छ्‍यु एःके। ओःला मीःक्या ओःङ्दी तेःकुके ओःले बप्‍तिस्मा लेःङ्‍गुके।

२४ (ओः तेःकासुथुप यूहन्‍नाला च्याल्गाङला कादी म्याःके।)

२५ ओः तेःकासुरा यूहन्‍नाइ लोबेनक्याइदी मेःराङ चीग यहुदीङीमु चाङ्मा ओःङेन ठीमगीइ बारेला टाःटेः काःल्सी।

२६ ओः सोङ्‍गारा खुङक्या यूहन्‍नासाःला काःल्सी ओःले खुङला लाःसी, “गुरु, यर्दन लुःङ्बाइ फार्केनला एःकासुना ख्याङीमु मेःराङ चीग मीः एःके। ख्याइ ङीःला ओःखोइ बारेला गवाही तेर्सी। तादो, खुङगीइ बप्‍तिस्मा तेर्तेरा एः, ओःले थाम्जेर खुङसाःला डोदेरा एः।”

२७ यूहन्‍नाइ लेःन लोदी लाःसी, “कोन्ज्योइ मातेरथुप मीःइ चीयाङ ज्योर मीःखुए।

२८ ‘ङाः थार्च्युगेन ख्रीष्ट मीःङे, तर ङाः नी खुङभन्दा तोःङ्ला ताङ्क्योक इःङे’ लाःकेन ङाःइ गवाही ख्याक्या राःङगीइरा कोःदी एः।

२९ नामा सेम्बा माःक्पा सेम्बाइदी इःङे। माःक्पा सेम्बाङीमु तेःकेन खुङगीइ रोःइ माःक्पा सेम्बाइ के कोःदी खुङ केःदाङ क्याःप्कोइ। ओः सोङ्‍गारा ङाःइ खाम्साङ्बु ताः पुरा काःल्दी एः।

३० खुङ बढ्तीदेरा डोकोइ, तर ङाःदी घट्तीदेरा डोकोइ।”

नाःम्खालीङलाःम्‍ले ओःङ्क्योक पुः

३१ युःलाःम्‍ले ओःङेन्दीदी थाम्जेरभन्दा छ्‍योम्बो इःङे। जाम्बुलीङलाःम्‍ले एःकेन्दी जाम्बुलीङगीइदी इःङे ओःले जाम्बुलीङगीइ तामरा लाःकोइ। तर नाःम्खालीङलाःम्‍ले ओःङेन्दी थाम्जेरभन्दा चोइदी इःङे।

३२ खुङ राःगीइरा थोङ्क्योक ओःले कोःक्योक गवाही लाःकोइ। एःनाङ खुङगीइ लाःक्योक गवाहीला सुयाङ ग्रहण माःबे।

३३ तर काःखोइ खुङगीइ लाःक्योक गवाहीला ग्रहण पेःदी एःपा, ओःखोइ कोन्ज्यो तेःन्दाम इःङे लाःकेन तामगीइ प्रमाण तेर्कोइ।

३४ काःखोला कोन्ज्योइ ताङ्दी एःपा, ओःखोइ कोन्ज्योइ ताम चीग्रा लाःकोइ, चीलेलाःना कोन्ज्योइ खुङला माःङ्बु पेःदी चाङ्मा ला तेर्कोइ।

३५ आबाइ राःङगीइ पुःला च्याःम्बु पेःउए ओःले थाम्जेर थोक खुङगीइ लाःक्पाला तेर्ती एः।

३६ कोन्ज्योइ पुःला ङीःङेन थाम्जेरला खुङगीइ मेःपोन मीःली तेर्केन एः। काःखोइ खुङगीइ पुःखाला सेमल्हुक मालुबा ओःखोक्याला खुङगीइ नाःमाङ मेःपोःन मीःली मेतेर्केन एः, तर कोन्ज्योइ क्रोध खुङक्याखाला तेन्दुरा लेप्केन एः।

येशु रा सामरी पेःन्पीःजा

४

१ यूहन्‍नाइभन्दा येशुइ माःङ्बु लोबेन जोदेरा एः ओःले बप्‍तिस्माङ तेर्तेरा एः लाःती फारीसीक्याइ कोःर्सी।

२ (तेःन्दामरा येशु राःङगीइ नी मीःङे, तर खुङगीइ लोबेनक्याइ बप्‍तिस्मा तेर्कुके।)

३ फारीसीक्याइ एःन्डुबा ताम कोःदी एः लाःती येशुइ छोर्सी ओःले यहुदिया क्षेत्र पोःर्ती खुङ फीर्च्या गालील क्षेत्रला लोःसी।

४ खुङ गालीलला डोगासुना सामरिया क्षेत्रइ लाःम पेःदी डोकोःउके।

५ येशु सामरिया क्षेत्रइ सुखार लाःकेन युःलला लेप्सी। दी युःलदी याकुबकीइ राःङगीइ पुः योसेफला तेर्क्योक सीःङगीइ थामाला एःके।

६ ओःला याकुबकीइ ज्योक्योक इनार एःके। येशु डोगासु-डोगासुना थाङ छेक्योक सोङ्‍गारा ओः इनारकीइ सुःरला तेःती एःके। ओः तेःकासु ङीःमा फे काःल्दी एःके।

७ मेःराङ चीग सामरी पेःन्पीःजा छ्‍यु लेःङ्‍गाला ओःला ओःङ्सी। येशुइ खुङला लाःसी, “ङाःला छ्‍यु थुङ्जे ना।”

८ खुङगीइ लोबेनक्यादी साःगेन स्याः ङ्‍योःगाला ओः युःलला काःल्दी एःके।

९ ओःले सामरी पेःन्पीःजाइ खुङला लाःसी, “ख्या यहुदी काःल्दी ङाः सामरी पेःन्पीःजाइ लाःक्पालाःम्‍ले काःन्डुले छ्‌यु थुङ्जेला लाङ्‍गुबा?” (यहुदीक्याइ सामरीक्याला छ्‍यामे क्युःपा लाःकुके ओःले खुङक्याङीमु चीङ सम्बन्ध मेःज्याके।)

१० येशुइ ओः पेःन्पीःजाला लाःसी, “कोन्ज्योइ ख्याला ची तेर्कुबा लाःती ङोःसेक्योक एःना ओःले ख्याङीमु छ्‍यु लाङेन मीःला ङोःसेक्योक एःना ख्याइ खुङला लाःङ्जे एःके, ओःले खुङगीइ ख्याला सोम्बो छ्‍यु तेर्चे एःके।”

११ ओः पेःन्पीःजाइ खुङला लाःसी, “हजुर, ख्याङीमु छ्‍यु च्युगेन नेकीरा म्याः, ओःले इनार माःङ्बुरा होपतीःङ एः। ओःले ख्याइ काःलाःम्‍ले ओः सोम्बो छ्‍यु ख्योङेन्दी?

१२ दी इनार नी ङीःइ फाफामु याकुबकीइ जोक्योक इःङे। खुङ, खुङगीइ पुःपोःमो ओःले बस्तुक्या थाम्जेरकीइ दी इनारकीइ छ्‍यु थुङ्‍गुके। ख्या ङीःइ फाफामु याकुबभन्दाङ छ्‍योम्बो इःङे रा?”

१३ येशुइ ओः पेःन्पीःजाला लाःसी, “दी छ्‌यु थुङेन्दी फीर्च्या कोम्जे लाःङ्‍गोइ,

१४ तर काःखो-काःखोइ ङाःइ तेर्क्योक छ्‍यु थुङ्बा खुङक्याला नामाङ कोम्जे मेलाङेन एः। ङाःइ तेर्केन छ्‍यु खुङक्याइ लागी मेःपोन मीःलीइ लागी केगेन छ्‍युइ मुल ओःङेन एः!”

१५ ओः पेःन्पीःजाइ खुङला लाःसी, “हजुर, ङाःला ओःखोरा छ्‍यु ना, ओःले ङाःला नाःमाङ कोम्जे मेःलाङेन एः, ओःले दीला छ्‍यु लेःङ्‍गाला ओःङ्दीरा तेःमेःको।”

१६ येशुइ ओः पेःन्पीःजाला लाःसी, “सुङ, ओःले ख्याइ ख्योबोला केक्याःप्‍ती दीला खेर्च्यो।”

१७ ओः पेःन्पीःजाइ लाःसी, “ङाःइदी ख्योबो म्याः।” येशुइ ओः पेःन्पीःजाला लाःसी, “ख्याइ ख्योबो म्याः लाःती डीक्पु लाःसी।

१८ चीलेलाःना ख्याइदी मेःराङ ङा ख्योबो काःल्सीःङ्दी एः, ओःले काःखो ताःसे ख्याङीमु एःपा, ओःखो ख्याइ ख्योबो मीःङे। ख्याइ दीखो तेःन्दाम लाःती एः।”

१९ ओः पेःन्पीःजाइ खुङला लाःसी, “हजुर, ख्या नी कोन्ज्योइ लेङ्‍गो तेर्केन्दीका इःङेन दुबा लाःती ङाःइ ताः छोर्सी।

२० ङीःइ सामरी फाफामुक्याइ नी दी काःङ्ला कोन्ज्योला आराधना पेःउके, तर ख्या यहुदीक्यादी कोन्ज्योइ आराधना पेःसा ठाउँ यरूशलेमरा इःङे लाःती लाःकुए।”

२१ येशुइ ओः पेःन्पीःजाला लाःसी, “नोःमो, ङाःइ लाःक्योक तामला सेमल्हुक लुदो, ताः ओः तीःनाम ओःङ्देरा एः, ओः तीःनामला ख्याक्याइ आबा कोन्ज्योला नाः दी काःङ्ला नाः यरूशलेमला आराधना पेःगेन एः।

२२ ख्या सामरीक्याइ सुला आराधना पेःदेरा एःपा ओःखो ख्याक्याइ तेःन्दामरा सेदी म्याः। तर ङीः यहुदीक्याइ सुला आराधना पेःदेरा एःपा ओःखो ङीःइ सेउए, चीलेलाःना मीःला थार्च्युगेन्दीदी यहुदीक्यालाःम्‍लेरा ओःङ्‍गोइ।

२३ तर तीःनाम ओःङ्देरा एः ओःले ताःसेरा ओःङ्सीःङ्दी एः, कोन्ज्योइ लाइ ल्हेइ पेःगासुना मीःक्याइ आबा कोन्ज्योला तेःन्दामरा आराधना पेःगेन एः। चीलेलाःना एःन्डुले आराधना पेःगेन मीःक्यालारा आबा कोन्ज्योइ छोल्गोइ।

२४ आबा कोन्ज्यो ला इःङे, ओःले खुङगीइ लाइ ल्हेइ चीग्रा मीःक्याइ खुङला तेःन्दामरा आराधना पेःगेन एः।”

२५ ओः सामरी पेःन्पीःजाइ लाःसी, “ङाःइ छोर्ती एः, मसीह ओःङ्‍गोइ (खुङला थार्च्युगेन ख्रीष्ट लाःकेन एः), ओःले खुङ ओःङ्मीःजीक खुङगीइ ङीःला थाम्जेर ताम लाःकेन एः।”

२६ येशुइ लाःसी, “ख्याङीमु ताम लाःतेरा एःकेन्दी ङाः ओःखोरा इःङे।”

२७ ओः तेःकासुरा खुङगीइ लोबेनक्या ओःङ्सी, ओःले खुङला पेःन्पीःजा चीगङीमु ताम लाःती तेःक्योक थोङ्दी माःङ्बुरा याःमाछाक नेसी। तर खुङक्या सुइयाङ ओः पेःन्पीःजाला “ख्याला ची कोःपा?” की येशुला “ख्या चीले ओः पेःन्पीःजाङीमु ताम लाःकुबा?” लाःती सुयाङ माःटी।

२८ ओः तेःकासुरा सामरी पेःन्पीःजादी छ्‍युइ साःङ्बुङ ओःलारा पोःर्ती युःल्‍ला काःल्सी ओःले मीःक्याला लाःसी,

२९ “स्यो, मेःराङ चीग मीःला तादो, ओःखोइ ङाःइ पेःक्योक थाम्जेर लेःगा ङाःला लाःतेर्सी। काःलाङ खुङरा थार्च्युगेन ख्रीष्ट नी मीःङे?”

३० दी ताम कोःदी युःलगीइ मीःक्या युःल पोःर्ती येशुला ताजेला काःल्सी।

३१ लोबेनक्याइ येशुला साःगेन स्याः तेर्तेरा, “गुरुज्यु, चीङ साःगेन स्याः स्योः” लाःती वासी पेःसी।

३२ तर येशुइ खुङक्याला लाःसी, “ङाःङीमु साःजेला साःगेन स्याः एः, ओःखो ख्याक्याइ छोर्ती म्याः।”

३३ ओः सोङ्‍गारा लोबेनक्याइ राःङ राःङरा लाःलुङ चासी, “ची सुयाङ खुङला साःगेन स्याः ख्योङ्तेर्तुबा ना चीना?”

३४ येशुइ खुङक्याला लाःसी, “ङाःइ साःगेन स्याः लाःक्योकदी ङाःला ताङेन्दी सेम थेक्योक च्योःङ्‍रारा पेःजे ओःले खुङगीइ ङाःला तेर्क्योक लेःगा पुरा पेःजे इःङे।

३५ ख्याक्या एःन्डुले लाःकोइ, ‘डु छेचेला ताःरुङ दावा सीः एः ओःलेका डु तुप्केन बेला ओःङ्‍गुए’ तर ङाः ख्याक्याला लाःके, ख्याक्याइ मी फ्यादी याःबुले तादो, थाम्जेर बुसीःङ्‍गीइ डुक्या छेती तुप्केन बेला काःल्सीःङ्‍दी एः।

३६ काःखोइ डु तुःबा ओःखोइ ला ज्योर्कुए, ओःले नाःमाङ मीसीगेन मीःलीइ लागी ब्रुम्दो रुःप जोउए, ओः सोङ्‍गारा ताप्केन्दी ओःले तुःगेन्दी ङीक्‍कार ङीमुङीमुरा केःदाङ क्याःप्कोइ।

३७ चीलेलाःना ‘मेःराङ चीगकीइ ताप्कोइ, ओःले राःङ्साइ तुःउए’ लाःकेन ताम तेःन्दामरा इःङे।

३८ ङाःइ ख्योक्याला ख्योक्याइ माच्युक्योक सीःङ्ला डु थुजेला ताङ्सी। ओःला राःङ्साक्याइरा लेःगा पेःदी एःके ओःले खुङक्याइ पेःक्योक लेःगालाःम्‍ले कोःङ्क्योक ब्रुम्दो ख्याक्याइ ज्योर्ती एः।”

३९ सामरी पेःन्पीःजाइ “ङाःइ पेःक्योक थाम्जेर लेःगा खुङगीइ लाःतेर्सी” लाःती लाःक्योक सोङ्‍गारा ओः युःलला माःङ्बुरा सामरीक्याइ येशुखाला सेमल्हुक लुसी।

४० ओः सोङ्‍गारा सामरीक्या येशुसाःला ओःङ्सी, ओःले खुङक्याइ येशुला खुङक्याङीमु तेःचेला वासी पेःसी, ओःले खुङ ङीःमा ङी ओःला तेःसी।

४१ ओःले खुङगीइ लाःक्योक ताम कोःदी राःङ्सा माःङ्बुरा मीःक्याइ खुङखाला सेमल्हुक लुसी।

४२ ओः पेःन्पीःजाला खुङक्याइ लाःसी, “ताः ख्याइ लाःक्योक तामगीइ पेःगासुना चीग्रा ङीःइ सेमल्हुक लुक्योक मीःङे, तर ङीः राःङगीइ कोःक्योक सोङ्‍गारा तेःन्दामरा खुङ जाम्बुलीङगीइ थार्च्युगेन्दी इःङे लाःती ङीःइ सेदी एः।”

कर्मचारीइ पुः टाःक्योक

४३ ङीःमा ङी ओःला तेःमीःजीक येशु ओःलाःम्‍ले थेङ्दी गालीलला काःल्सी।

४४ कोन्ज्योइ लेःङ्‍गो तेर्कनक्याला राःङगीइ देशकीइ मीःक्याइरा सेःसा मेःबेए लाःती येशु राःङगीइरा लाःती एःके।

४५ खुङ गालीलला ओःङ्सी, ओःले ओःलाइ मीःक्याइ खुङला तोःङ्ज्याङ पेःसी चीलेलाःना खुङक्या निस्तार मेःलीङला यरूशलेमला काःल्दी एःके ओःले खुङगीइ मेःलीङला एःकासुना पेःक्योक याःमाछाकीइ लेःगाक्या खुङक्याइ थोङ्दी एःके।

४६ येशु फीर्च्या गालीलगीइ काना युःलला काःल्सी। ओः युःलला खुङगीइ छ्‍युला अङ्‍गुरकीइ नीःङ्‍गार जोदी एःके। येशु दी युःलला एःकासुना कफर्नहुम युःलला तेःकेन मेःराङ चीग सरकारी कर्मचरीइ पुः नेःपा एःके।

४७ येशु यहुदियालाःम्‍ले गालीलला ओःङ्दी एः लाःक्योक कोःदी खुङ येशुसाःला काःल्सी, ओःले खुङगीइ पुःला ओःङ्दी टाःच्युतेर लाःती खुङला वासी पेःसी चीलेलाःना खुङगीइ पुः सीजेरा छोल्दी एःके।

४८ येशुइ खुङला लाःसी, “याःमाछाककीइ लेःगा रा छ्‍योम्बो चुःन्डुलक्या माःथोङथुप ख्याक्याइ नाःमाङ सेमल्हुक मीलुए।”

४९ कर्मचारीइ लाःसी, “हजुर, ङाःइ पुः सीजेभन्दा तोःङ्लारा ओःङ्तेर।”

५० येशुइ खुङला लाःसी, “सुङ, ख्याइ पुः सेन्ङेन एः।” येशुइ खुङला लाःक्योक ताम खुङगीइ सेमल्हुक लुसी, ओःले राःङगीइ लाःम स्युःसी।

५१ खुङ डोदेरा एःकासु लाःमलारा खुङगीइ लाबुक्याइ खुङला फ्रेती “ख्याइ पुः सेन्सी!” लाःती खुङला लाःसी।

५२ खुङगीइ लाबुक्याला टीःसी, “ङाःइ पुः काःजे बजे टाःबा?” खुङक्याइ लाःसी, “दाङ ङीःमाइ चीग बाजे छावाइ खुङला पोःर्सी।”

५३ येशुइ “ख्याइ पुः सेन्ङेन एः” लाःक्योक मीःजीकरा टाःक्योक दुबा लाःती आबाइ छोर्सी। ओःले खुङ ओःले खुङगीइ थाम्जेर खीम फेबेइ येशुला सेमल्हुक लुसी।

५४ यहुदियालाःम्‍ले गालीलला ओःङ्दी येशुइ पेःक्योक दी चुःन्डुलदी खेप ङीइदी एःके।

पोखरीइ सुःरला नेःपा मीः टाःक्योक

५

१ ओः तीङ्ला यहुदीक्याइ मेःलीङ चीग एःके, ओःले येशु यरूशलेमला काःल्सी।

२ यरूशलेमला लुःक मीःन पेःक्योक कोःइ सुःरला पोखरी चीग एःके, ओःखोला हीब्रु तामला बेथस्दा लाःकोइ। ओः पोखरीइ छुरफारलेदी ङाथाल दलानक्या एः।

३ ओःला मी मेथेङेन्दी, स्याःल्ठाक ओःले चा खोङ्क्योक माःङ्बुरा नेःपाक्या ङ्‍याःल्दी तेःक्योक ओःङ्‍गुके। [खुङक्या काःजे बेला पोखरी छ्‍यु योःङ्डो लाःती कुःदी तेःकुके।

४ चीलेलाःना बेला-बेलाला प्रभुइ स्वर्गदुत ओःङ्दी पोखरीइ छ्‍यु योङ्तेर्कुके। छ्‍यु योःङ्क्योक बेला थाम्जेरभन्दा तोःङ्ला काःखो स्युःबा, ओःखोइदी काःन्डुबा रा नाःजा एःनाङ टाःउके।]†

५ ओःला लोः खाल चीग रा च्याप्केथुप नेःपा काःल्योक मेःराङ चीग मीः एःके।

६ येशुइ ओः मीःला ओःला ङ्‍याःल्दी तेःक्योक थोङ्सी। ओःले खो माःङ्बुरा लोःमीःजीक नेःपा काःल्योक छोर्ती येशुइ खुङला लाःसी, “ची ख्योला टाःगेन सेम एःपा?”

७ ओः नेःपाइ खुङला लाःसी, “हजुर, काःजे बेला छ्‍यु योःङ्बा ओःजे बेला ङाःला पोखरीला लुतेर्केन मीः सुङ म्याः। ङाः स्युःजे छोल्सुना छोल्सुनारा राःङ्सा मीः ओःला तोःङ्लारा स्युःदीहाल्तीउए।”

८ ओःले येशुइ खुङला लाःसी, “लोःङ ओःले राःङगीइ तेन खुर्ती डो।”

९ ओः तेःकासुरा ओः मीः टाःसी ओःले राःङगीइ तेन खुर्ती डोगाला स्युःसी।

तर ओः ङीःमु यहुदीक्याइ थाङ सोगेन ङीःमा एःके।

१० ओः सोङ्‍गारा यहुदीक्याइ गोछेस्योक्याइ ओः टाःक्योक मीःला लाःसी, “तीःरीङ उःइ थाङ सोगेन ङीःमा इःङे, ओःले उःइ छेइ ठीमअनुसार ख्योइ तेन खुर्चे मेःयुङे।”

११ तर ओःखोइ खुङक्याला लेःन लोदी लाःसी, “काःखोइ ङाःला टाःच्युबा, खुङगीइरा ङाःला लाःसी, ‘राःङगीइ तेन खुर्ती सुङ।’”

१२ खुङक्याइ ओःखोला टीःसी, “ख्योला तेन खुर्ती सुङ लाःकेन मीः सु इःङे?”

१३ तर राःङला टाःच्युगेन मीः सु इःम्बा, खोइ ङोःसेदी म्याःके, चीलेलाःना मीःइ पोर्चोम एःकारा येशु ओःलाःम्‍ले काःल्सीःङ्दी एःके।

१४ ओः तीङ्ला येशुइ खोला कोन्ज्योइ मन्दिरला फ्रेसी ओःले लाःसी, “तादो, ख्यो टाःदी एः। फीर्च्या लाःयो माःबे, मीःङेलाःना ख्योला तोःङ्ला भन्दाङ ताःरुङ माःइबा ओःङेन एः।”

१५ खोला टाःच्युगेन मीः नी येशु इःङेन दुबा लाःती ओः मीःइ यहुदीक्याइ छेस्योक्यासाःला काःल्दी लाःतेर्सी।

१६ ओः सोङ्‍गारा यहुदीक्याइ येशुला तुःक्पु तेर्काला स्युःसी, चीलेलाःना खुङगीइ दी लेःगा थाङ सोगेन ङीःमाला पेःदी एःके।

१७ तर येशुइ खुङक्याला लाःसी, “ङाःइ आबाइ तेन्दुरा लेःगा पेःउए। ओः सोङ्‍गारा ङाःङ लेःगा पेःदीरा तेःके।”

१८ दी ताम कोःदी यहुदीक्या ताःरुङ सीःताङगीइ लाःसी, “खोइ ङाःल सोगेन ङीःमाला लेःगा पेःजे मेःयुङे लाःकेन ठीमला चीग्रा तोड्तीदी म्याः, तर कोन्ज्योलाङ राःङगीइ आबा लाःती राःङला कोन्ज्योच्योःङ्‍रा जोदी एः। ओःखोला नी सेरा कोः।”

कोन्ज्योइ पुःइ आङ्ज्या

१९ ओः सोङ्‍गारा येशुइ खुङक्याला लेःन लोदेरा लाःसी, “तेःन्दामरा ङाः ख्याक्याला लाःके, पुः राःङगीइ चीङ पेःजे मीःखुए, तर आबाइ ची पेःक्योक थोङ्बा ओःखो चीग्रा पेःउए, चीलेलाःना आबाइ ची पेःबा पुःयाङ ओःन्डुरा पेःउए।

२० चीलेलाःना आबाइ पुःला च्याःम्बु पेःउए, ओःले खुङ राःङगीइ पेःदी तेःक्योक थाम्जेर लेःगा पुःला तेङ्तेर्कोइ। दीभन्दा छ्‍योम्बो लेःगा खुङगीइ पुःला तेङ्तेर्केन एः, ओःले ख्याक्या याःमछाक नेकेन एः।

२१ आबाइ सीक्योकक्याला सोम्बो लोदी नाःमाङ मीसीगेन मीःली तेर्क्योक च्योङ्‍रारा पुःयाङ राःङगीइ सेम थेक्योकक्याला नाःमाङ मीसीगेन मीःली तेर्केन एः।

२२ चीलेलाःना आबाइ सुइदीङ न्याय मेःबेए, तर थाम्जेर न्याय पेःगेन लेःगा पुःला तेर्ती एः।

२३ ओः सोङ्‍गारा थाम्जेरकीइ आबाला काःन्डुले सेःसा पेःउबा ओःन्डुलेरा पुःला सेःसा पेःगेन एः। तर पुःला सेःसा मेःबेगेन्दीइ खुङला ताङेन आबालाङ सेःसा मेःबेए।

२४ “ङाः ख्याक्याला तेःन्दामरा लाःके, काःखोक्याइ ङाःइ ताम कोःबा ओःले ङाःला ताङेन्दीला सेमल्हुक लुबा, खुङक्याङीमु नाःमाङ मीसीगेन मीःली ओःङ्‍गोइ। खुङक्याला माःताक्पा मेःच्याःङेन एः, तर खुङक्या सीसालाःम्‍ले मीःलीला काःल्सीःङ्क्योक ओःङ्‍गोइ।

२५ तेःन्दामरा ङाः ख्याक्याला लाःके, ओः तीःनाम ओःङ्देरा एः ओःले ओः तीःनामदी ओःङ्सीःम्दी ए, ओःले सीक्योकक्याइ कोन्ज्योइ पुःइ के कोःगेन एः, ओःले ओःखोला कोःगेनक्या सेन्ङेन एः।

२६ चीलेलाःना आबा कोन्ज्यो राःङङीमु मीःली एः ओःले ओःन्डुलेरा खुङगीइ राःङगीइ पुःलाङ मीःली तेर्केन आङ्ज्या तेर्ती एः।

२७ ओःले कोन्ज्योइ खुङला न्याय पेःगेन आङ्ज्या तेर्ती एः, चीलेलाःना खुङ मीःइ पुः इःङे।

२८ ख्याक्या ङाःइ ताम कोःदी याःमाछाक माने चीलेलाःना ओः तीःनाम ओःङ्देरा एः, ओः तीःनामला थाम्जेर सीक्योक मीःक्याइ मीःइ पुःइ के कोःगेन एः,

२९ ओःले खुङक्या सीक्योकलाःम्‍ले सोम्बो लोःगेन एः। याःबु लेःगा पेःगेनक्यादी सोम्बो लोःदी नाःमाङ मीसीगेन मीःली ज्योर्केन एः ओःले माःरीक्पा लेःगा पेगेनक्यादी सोम्बो लोःदी दण्ड ज्योर्केन एः।

३० “ङाः राःङगीइ नी चीङ पेःजे मीःखु। कोन्ज्योलाःम्‍ले ङाःइ ची कोःबा, ओःखोरा न्याय ङाः पेःगे, ओःले ङाःइ पेःक्योक न्यायदी डीक्पु एः, चीलेलाःना ङाः राःङला सेम थेक्योक च्योःङ्‍रा मेःबेए, तर ङाःला ताङेन्दीला सेम थेक्योक च्योःङ्‍रा लेःगा पेःउए।

३१ “ङाः राःङगीइ चीग्रा ङाःइ बारेला गवाही तेर्सीलाःना ङाःइ गवाहीला तेःन्दामगीइदी लाःती सुइयाङ मेःलापए।

३२ तर ङाःइ बारेला गवाही तेर्केन्दीदी आबा कोन्ज्योङ इःङे ओःले खुङगीइ ङाःइ बारेला ची लाःपा, ओःखो थाम्जेर तेःन्दाम इःङे लाःती ङाःइ छोर्ती एः।

३३ “ख्याक्याइ बप्‍तीस्मा तेर्केन यूहन्‍नासाःला ताम कोःजेला मीःक्याला ताङ्सी, ओःले खुङगीइ तेःन्दामगीइ गवाही तेर्ती एःके।

३४ ङाःइ बारेला मीःक्याइ गवाही तेर्चेला ङाःला मीःक्या कोःक्योक मीःङे, तर ख्याक्या थार्चे खुज्युक लाःती ङाःइ दी ताम लाःक्योक इःङे।

३५ यूहन्‍ना नी बार्ती तेःक्योक ओःले चम्कीइ तीक्योक छेमी च्योङ्‍रा साङ्बु एःके, ओःले ख्याक्याइ इःक्पु चीगकीइ लागी खुङगीइ साङ्बुला केःदाङ पेःजेला सेम पेःसी।

३६ “तर यूहन्‍नाइ तेर्क्योक गवाहीभन्दाङ ताःरुङ छ्‍योम्बो गवाही ङाःङीमु एः। ङाःइ आबाइ ङाःला पेःजेला तेर्क्योक लेःगाक्या ङाःइ पेःदेरा एः ओःले दी लेःगाक्याइरा ङाःइ आबाइ ङाःला ताङ्क्योक इःङे लाःती ङाःइ बारेला गवाही तेर्तेरा एः।

३७ ङाःला ताङेन आबा राःङगीइरा ङाःइ बारेला गवाही तेर्ती एः। खुङगीइ के ख्याक्याइ नाःमाङ कोःदी म्याः, ओःले खुङगीइ छेन्दा नाःमाङ थोङ्दी म्याः।

३८ खुङगीइ लेःङ्‍गोला ख्याक्याइ सेमला मेःज्याए चीलेलाःना ख्याक्याइ खुङगीइ ताङ्क्योक मीःला सेमल्हुक मीलुए।

३९ ख्याक्या छेइ पेज्या याःबुले टोःउए, चीलेलाःना ओःला नाःमाङ मीसीगेन मीःली ज्योर्कोइ लाःती ख्याक्याइ ठीवा साल्गुए। ओःले ओःखोरा छेइ पेज्याइ ङाःइ बारेला गवाही तेर्कुए।

४० तर नाःमाङ मीसीगेन मीःली ज्योर्चेला ख्याक्या ङाःसाःला ओःङ्जे सेम मेःबेए।

४१ “ङाः मीःक्याइ प्रशंसा पेःज्युक लाःती ङाः सेम मेःबे,

४२ तर ख्याक्याइ सेमला कोन्ज्योइ लागी च्याःम्बु म्याः लाःती ङाःइ छोर्ती एः।

४३ ङाः ङाःइ आबाइ आङ्ज्या ख्योङ्दी ओःङ्दी एः, एःनाङ ख्याक्याइ ङाःला ग्रहण मेःबेए। तर राःङगीइ आङ्ज्या ख्योङ्दी ओःङेन्दीलादी ख्याक्याइ ग्रहण पेःउए।

४४ ख्याक्याइ चीग्रा चीग कोन्ज्योलाःम्‍ले ज्योर्केन प्रशंसाला माःछोल्बा चीगकीइ राःङ्सालाःम्‍ले प्रशंसा छोल्गुए लाःना ख्याक्या काःन्‍डुले सेमल्हुक लुजे खुउबा रा?

४५ “एःनाङ ङाः ख्याक्याला ङाःइ आबाइ तोःङ्ला माःताक्पा च्याःङे लाःती टेःम्बा मासाल। ख्याक्याइ आशा पेःक्योक मोशाइरा ख्याक्याला माःताक्पा च्याःङेन एः।

४६ ख्याक्याइ मोशाला तेःन्दामरा सेमल्हुक लुक्योक एःना ख्याक्याइ ङाःलाङ सेमल्हुक लुजेके, चीलेलाःना खुङगीइ ङाःइ बारेला प्रुःदी एःके।

४७ तर ख्याक्याइ खुङगीइ प्रुःक्योक तामक्याला सेमल्हुक मीलुए लाःना ङाःइ लाःक्योक तामला काःन्डुले सेमल्हुक लुजे खुडो रा?”

† 

५:४ काःजे ग्रीक तामगीइ तोःङ्‍गीइ कोन्ज्योइ छेला दीखो पद म्याः।

येशुइ हजार ङा मीःक्याला साः च्युक्योक

(मत्ती १४:१३-२१; मर्कूस ६:३०-४४; लूका ९:१०-१७)

६

१ ओः तीङ्ला येशु गालील छो तार्तीदी फार्केनला काःल्सी। (ओः चाङ्बुला तिबेरियास चाङ्बुङ लाःती लाःकुके।)

२ मीःक्याइ पोर्चोम खुङगीइ तीङ्ला ओःङ्सी चीलेलाःना खुङगीइ नेःपाक्याला टाःच्युगासुना पेःक्योक याःमाछाककीइ चुःन्डुलक्या खुङक्याइ थोङ्दी एःके।

३ ओःले येशु काःङ चीगला जादी राःङगीइ लोबेनक्याङीमु साला तेःसी।

४ ओः बेला यहुदीक्याइ निस्तार मेःलीङ ओःङ्जे छोल्दी एःके।

५ ओःले येशुइ राःङगीइ छ्‍योसीःराछ्‍योले तागासुना छ्‍योम्बो मीःइ पोर्चोम राःङसाःला ओःङ्क्योक थोङ्दी फिलिपला लाःसी, “दी मीःक्याला साःजे तेर्चेला उःइ दाङेनथुप खुरा काःलाःम्‍ले ङ्‍योःगेन्दी?”

६ दी ताम येशुइ फिलिपकीइ सेम ताजेला टीःदी एःके। तर राःङगीइ ची पेःजे छोल्दी एःके लाःकेन ताम येशुइ तोःङलारा याःबुले छोर्ती एःके।

७ फिलिपकीइ लाःसी, “दीला एःकेन थाम्जेर मीःक्याला तीबी रेःरेः चीग्रा खुरा तेर्सीलाःनाङ उःला ङुलगीइ क्याः ङी टाङ्‍गा डेबाइयाङ† मेःदाङेन एः।”

८ खुङगीइ राःङ्सा लोबेन सिमोन पत्रुसकीइ नोः अन्द्रियासकीइ लाःसी,

९ “इःङ्जे नी, दीला पीःटुक चीगङीमु ङाथाल जौगीइ खुरा रा ङीथाल ङ्‍याः एः, तर दी थाम्जेर मीःक्याइ लागी ओःजेइ चीग्रा नी मेःदाङेन एः।”

१० येशुइ लोबेनक्याला लाःसी, “मीःक्याला साला तेःच्युदो।” ओःला छ्‌योम्बो थाङ एःके ओःले मीःक्या ओःलारा तेःसी। ओः पोर्चोमला ख्य्वापीःजा चीग्रा हजार ङाजे एःके।

११ येशुइ ओः ङाथाल खुरा लेःङ्दी कोन्ज्योला थुजीछे तेर्सी ओःले ओःला तेःक्योक मीःक्याइ साःज्युक लाःती लोबेनक्याला केःजेला तेर्सी। खुङगीइ ङ्‍याःलाङ ओःन्डुरा पेःदी केःच्युसी ओःले थाम्जेर मीःक्याइ डाङेनथुप साःसी।

१२ खुङक्याला डाङमीःजीक येशुइ लोबेनक्याला लाःसी, “ल्हाक्योक पुःजुपक्या रुःप जोदो, तीबी चीकाङ माक्युर।”

१३ ओःले मीःक्याइ साःक्योक ओः जौगीइ ङाःथाल खुराइ ल्हाक्योक पुःजुपक्या खुङक्याइ तुःगासुना पाती चीङ्‍ङी काःङ्सी।

१४ येशुइ पेःक्योक दी चुःन्डुल थोङ्दी ओः मीःक्याइ लाःसी, “जाम्बुलीङला ओःङ्‍कोःन कोन्ज्योइ लेःङ्‍गो तेर्केन्दी मीः तेःन्दामरा खुङरा इःङेन दुबा।”

१५ मीःक्या ओःङ्दी खुङला जबरजस्ती खेर्ती काःल्दी क्याःल्बु जोजे छोल्दी एः लाःकेन ताम येशुइ छोर्सी, ओः सोङ्‍गारा खुङ फीर्च्या चीग्रा चीग काःङछ्‍योले काःल्सी।

येशु छ्‍युखाला काःल्योक

(मत्ती १४:२२-३३; मर्कूस ६:४५-५२)

१६ कुःङ्से काःल्मीःजीक येशुइ लोबेनक्या माःर्ला चाङ्बुला काःल्सी,

१७ ओःले टुःला जादी खुङक्या चाङ्बु फार्केनला कफर्नहुमछ्‍योले डोगाला स्युःसी। ओः बेला नाकजुक काःल्दी एःके, ओःले येशु ताःरुङथुप खुङक्यासाःला ओःङ्दी म्याःके।

१८ ओःले छ्‍योम्बो ल्हाबा ओःङ्क्योक सोङ्‍गारा चाङ्बुइ छ्‍यु योःङ्‍गाला स्युःसी।

१९ लोबेनक्याइ ङा टुःक किलोमिटर टुः चालाइ तीदी काःल्सीःङ्दी एःके। ओः बेला खुङक्याइ येशुला छ्‍युखाला डोदेरा टुःछ्‍योले ओःङ्देरा पेःक्योक थोङ्सी। खुङक्या माःङ्बुरा जीसी।

२० तर येशुइ खुङक्याला लाःसी, “ङाः इःङे, माःजी।”

२१ एःन्डु लाःक्योक कोःदी लोबेनक्या केःदाङ पेःदेरा येशुला टुःला काल्सी ओःले ओः तेःकासुरा टुः खुङक्या डोदेरा पेःक्योक ठाउँला लेप्सी।

२२ ङार्तो च्योःङ्‍रा चाङ्बुइ फार्केनला एःक्योक मीःइ पोर्चोमगीइ ओःला चीगरा चीग टुः एःके लाःती छोर्सी। खुङक्याला टेःम्बा एःके की येशु राःङगीइ लोबेनक्याङीमु टुःला जादी म्याःके, तर खुङगीइ लोबेनक्या चीग्रा काःल्दी एःके।

२३ प्रभुइ थुजीछे तेर्ती मीःक्याला खुरा साःच्युक्योक ठाउँगीइ सुःरला तिबेरियास सहरलाःम्‍ले राःङ्सा टुःक्याङ ओःङ्सी।

२४ येशु रा खुङगीइ लोबेनक्याला काःलाङ माःथोङ्‍गारा ओः मीःक्या टुःक्याला जादी कफरनहुम युःलला खुङला छोल्गाला काःल्सी।

मीःलीइ खुरा

२५ ओः मीःक्याइ येशुला चाङ्बु फार्केनला फ्रेती खुङला टीःसी, “गुरु, ख्या दीला नाःम ओःङ्बा?”

२६ येशुइ खुङक्याला लेःन लोदी लाःसी, “तेःन्दामरा ङाः ख्याक्याला लाःके, ङाःइ तेङ्क्योक चुःन्डुलक्याइ लेःन सेदी मीःङे, तर डाङेनथुप खुरा साःजे ज्योर्कारा ख्याक्याइ ङाःला छ्‍योल्देरा एः।

२७ सीःङ्दी डोगेन साःप्च्याइ लागी लेःगा माःबे, तर नाःमाङ मीसीगेन मीःलीइ साःप्च्याइ लागी लेःगा पेःदो। ओः साःप्च्या मीःइ पुःइ ख्याक्याला तेर्केन एः, चीलेलाःना आबा कोन्ज्योइ खुङला दी लेःगा पेःगेन आङ्ज्या तेर्ती एः।”

२८ मीःक्याइ खुङला टीःसी, “ओःन्डु इःङेलाःना कोन्ज्योला सेम थेक्योक पेःजेला ङीःइ ची लेःगाक्या पेःकोउबा?”

२९ येशुइ खुङक्याला लाःसी, “कोन्ज्योइ ख्योक्याइ दीखोरा लेःगा पेःक्योक सेम थेकुए, काःखोला खुङगीइ ताङ्बा ओःखोखाला सेमल्हुक लुदो।”

३० ओः सोङ्‍गारा खुङक्याइ येशुला टीःसी, “ख्याइ काःन्डुबा चुःन्डुल तेङ्‍गुबा, ओःले ङीःइ तागा ओःले सेमल्हुक लुगा? ख्याइ ची पेःउबा?

३१ उःइ फाफामुक्याइ नी उजाड ठाउँला मन्‍न साःसी। ओःन्डुलेरा छेइ पेज्याला प्रुःदी एः, ‘कोन्ज्योइ खुङक्याला नाःम्खालीङगीइ खुरा साःजे तेर्सी।’”

३२ येशुइ खुङक्याला लाःसी, “तेःन्दामरा ङाः ख्याक्याला लाःके, मोशाइ ख्याक्याला नाःम्खालीगीइ खुरा तेर्क्योक मीःङे, तर नाःम्खालीङलाःम्‍ले ख्याक्याला तेःन्दामगीइ खुरा तेर्केन्दी ङाःइ आबा इःङे।

३३ चीलेलाःना नाःम्खालीङलाःम्‍ले पाःप्‍ती ओःङ्दी थाम्जेर मीःक्याला मेःपोन मीःली तेर्केन मीःरा कोन्ज्योइ तेर्केन खुरा इःङे।”

३४ खुङक्याइ येशुला लाःसी, “गुरु, दी खुरा ङीःला तेन्दुरा ना।”

३५ येशुइ खुङक्याला लाःसी, “मीःली तेर्केन खुरादी ङाःरा इःङे। ङाःसाःला ओःङेनक्या नाःमाङ तोःपा मेतोगेन एः, ओःले ङाःखाला सेमल्हुक लुगेनक्याला नाःमाङ कोम्जे मेःलाङेन एः।

३६ तर ङाःइ ख्याक्याला लाःती एः, ख्याक्याइ ङाःला थोङ्दी एः, एःनाङ ख्याक्याइ ङाःला सेमल्हुक मीलुए।

३७ आबाइ ङाःला तेर्केन्दी थाम्जेर ङाःसाःला ओःङेन एः, ओःले ङाःसाःला ओःङेन थाम्जेरला ङाः नाःमाङ लोदी मेताङ।

३८ चीलेलाःना ङाः राःङला सेम थेक्योक ताम पुरा पेःजेला मीःङे, तर ङाःला ताङेन्दीला सेम थेक्योक ताम पेःजेला ङाः नाःम्खालीङलाःम्‍ले ओःङ्क्योक इःङे।

३९ ङाःला ताङेन आबाइ सेम पेःक्योक ताम दीखोरा इःङे, खुङगीइ ङाःला तेर्क्योक मेःन्दा चीगकाङ सीःङ्दाक माःन्डोज्युक, तर अन्त्यइ ङीःमाला सीक्योकलाःम्‍ले सोम्बो लोःज्युक।

४० चीलेलाःना ङाःइ आबाइ सेम दीखोरा इःङे, पुःला थोङेन्दी ओःले खुङखाला सेमल्हुक लुगेन्दी थाम्जेरकीइ नाःमाङ मीसीगेन मीःली ज्योर्च्युक। ओःले ङाः खुङक्याला अन्त्यइ ङीःमाला सोम्बो ज्योगेन एः।”

४१ ओः सोङ्‍गारा यहुदीक्याइ खुङगीइ बारेला गनगन पेःसी, चीलेलाःना खुङगीइ एःन्डु लाःसी, “नाःम्खालीङलाःम्‍ले पाःप्‍ती ओःङ्क्योक खुरा ङाःरा इःङे।”

४२ खुङक्याइ लाःसी, “ची दीखो योसेफकीइ पुः, येशु मीःङे? दीखोइ आबा आमाला उःइ ङोःसेउए। ताःसे दीखोइ काःन्डुले खुङ नाःम्खालीङलाःम्‍ले पाःप्‍ती ओःङ्क्योक इःङे लाःती लाःखुउबा?”

४३ येशुइ खुङक्याला लेःन लोदी लाःसी, “ख्याक्यानाःङ्ला गनगन माःबे।

४४ ङाःला ताङेन आबाइ ङाःसाःला ओःङेन सेम मातेर लाःना सुङ ङाःसाःला ओःङ्जे मीःखुए, ङाःसाःला ओःङेनक्याला ङाः अन्त्यइ ङीःमाला खुङक्याला सोम्बो जोगेन एः।

४५ छेइ पेज्याला कोन्ज्योइ लेङ्‍गो तेर्केनक्याइ एःन्डुले प्रुःदी एः, ‘कोन्ज्योइरा थाम्जेर मीःलाक्याला लोप्केन एः।’ आबा कोन्ज्योइ लोप्क्योक कोःगेन्दी ओःले लोप्केन्दी थाम्जेर ङाःसाःला ओःङेन एः।

४६ आबाला काःन्दीङ मीःइ थोङ्दी म्याः। आबा कोन्ज्योलाःम्‍ले ओःङेन्दीइ चीग्रा खुङला थोङ्दी एः।

४७ “तेःन्दामरा ङाः ख्याक्याला लाःके, सेमल्हुक लुगेनङीमु नाःमाङ मीसीगेन मीःली एः।

४८ मीःली तेर्केन खुरा ङाःरा इःङे।

४९ ख्याक्याइ फाफामुक्याइ उजाड ठाउँला मन्‍न साःसी, एःनाङ खुङक्या सीदी काःल्सी।

५० तर नाःम्खालीङलाःम्‍ले पाःप्‍ती ओःङ्क्योक खुरा काःखोइ साःबा ओःखो नाःमाङ मीसीगेन एः।

५१ नाःम्खालीङलाःम्‍ले पाःप्‍ती ओःङ्क्योक सोम्बो खुरा ङाःरा इःङे। सुइयाङ दी खुरा साःसीलाःना ओःखो तेन्दुरा सेनङेन एः। ङाःइ जाम्बुलीङगीइ मीःक्याइ मीःली ज्योर्च्युक लाःती तेर्केन खुरादी ङाःइ जुबु इःङे।”

५२ दी तामगीइ पेःगासुना यहुदीक्याइ कील्‍ला ठुक्पा पेःगाला स्युःसी। खुङक्याइ लाःसी, “दीखो मीःइ उःला काःन्डुले राःङगीइ जुबु साःजे तेर्खुउबा रा?”

५३ येशुइ खुङक्याला लाःसी, “तेःन्दामरा ङाः ख्याक्याला लाःके, ख्याक्याइ मीःइ पुःइ जुबु माःसालाःना ओःले खुङगीइ ठा माःथुङ लाःना, ख्याक्याइ नाःमाङ मीसीगेन मीःली मेःज्योर्केन एः।

५४ ङाःइ जुबु साःगेनङीमु ओःले ङाःइ ठा थुङेनङीमु नाःमाङ मीसीगेन मीःली ओःङ्‍गोइ, ओःले अन्त्यइ ङीःमाला ङाः खुङक्याला सीक्योकलाःम्‍ले सोम्बो जोगे।

५५ चीलेलाःना ङाःइ जुबु तेःन्दामरा साःगेन स्याः इःङे, ओःले ङाःइ ठा तेःन्दामरा थुङेन क्युः इःङे।

५६ ङाःइ जुबु साःगेन्दी ओःले ङाःइ ठा थुङेन्दीदी ङाङीमु तेकोइ, ओःले ङाः ओःखोङीमु तेःके।

५७ सोम्बो आबा कोन्ज्योइ ङाःला ताङ्सी ओःले ङाः आबाइ पेःगासुनारा सोम्बो एः। ओःन्डुलेरा ङाःला साःगेनदीङ ङाःइ पेःगासुना सेनङेन एः।

५८ नाःम्खालीङलाःम्‍ले ओःङ्क्योक खुरा दीखोरा इःङे। दीखो ख्याक्याइ फाफामुक्याइ साःक्योक खुराच्योःङ्‍रा मीःङे। खुङक्याइ साःनाङ सीदी काःल्सी। तर ङाःइ तेर्केन खुरा साःगेन मीःदी नाःमाङ मीसीगेन मीःली ज्योर्ती तेन्दुरा सेनङेन एः।”

५९ दी तामक्या येशुइ कफर्नहुम युःलगीइ जोम्साखीमला लोप्कासुना लाःती एःके।

नाःमाङ मीसीगेन मीःलीइ शिक्षा

६० दी तामक्या कोःदी येशुइ लोबेनक्यानाःङ्ला माःङ्बुइ लाःसी, “दी शिक्षा नी माःङ्बुरा काःबु एः, दी सुइ कोःजे खुडो रा?”

६१ लोबेनक्याइ कील्‍ला दी तामगीइ बारेला लाःलुङ चादेरा एः लाःती छोर्ती येशुइ खुङक्याला लाःसी, “ची दी तामगीइ ख्याक्याला सेम सुःक्याःप्‍पा?

६२ ओःन्डु इःङे लाःना, ङाः मीःइ पुःला याःर्ला नाःम्खालीङला तोःङ्ला राःङ एःसाःला लोःक्योक थोङ्‍सीलाःना ख्याक्याइ ची ठीवा साल्डो ले?

६३ कोन्ज्योइ लाइ नाःमाङ मीसीगेन मीःली तेर्कोइ। मीःइ क्युःपाइ राःङगीइ ल्हेइ चीङ पेःजे मीःखुए। ङाःइ ख्याक्याला लाःक्योक तामक्यादी ला ओःले मीःली इःङे।

६४ तर ख्याक्यानाःङ्ला मेःन्दा काःजेइ ङाःला सेमल्हुकरा मीलुए।” (येशुइ दीखो लाःसी चीलेलाःना सेम ल्हुक मीलुगेनक्या सु-सु इःङे, ओःले खुङला तुःक तेर्केन्दी सु इःङे लाःती खुङगीइ तोङ्मीःजीकरा छोर्ती एःके।)

६५ ओःले खुङगीइ लाःसी, “ओः सोङ्‍गारा ङाःइ ख्याक्याला लाःक्योक इःङे, ‘आबाइ ओःङेन सेम तेर्ती म्याः लाःना काःन्दीङ मीः ङाःसाःला ओःङ्जे मीःखुए।’”

६६ ओः बेलामीःजीक येशुइ लोबेनक्यानाःङ्ला माःङ्बुइरा खुङला पोःर्ती काःल्सी, ओःले खुङङीमु डोजे पोःर्सी।

६७ ओः सोङ्‍गारा येशु मेःराङ चीङ्‍ङी लोबेनक्याला टीःसी, “ची ख्याक्याङ ङाःला पोःर्ती डोगेन्दी?”

६८ ओःले सिमोन पत्रुसकीइ लाःसी, “प्रभु, ङीः सुसाःला डोगा? नाःमाङ मीसीगेन मीःली तेर्केन वचन नी ख्याङीमु एः।

६९ ख्यारा कोन्ज्योइ ताङ्क्योक चाङ्मा मीः इःङे लाःती ङीःइ सेदीमारा ख्याला सेमल्हुक लुदी एः।”

७० येशुइ खुङक्याला लेःन लोदी लाःसी, “ची ङाः राःङगीइरा ख्याक्या मेःराङ चीङ्‍ङीला दाम्क्योक मीःङे रा? एःनाङ ख्याक्यानाःङला मेःराङ चीगकीइदी शैतानगीइ लाःक्योक ङीःन्गोइ!”

७१ येशुइ दी ताम सिमोन इस्करियोककीइ पुः यहुदाइ बारेला लाःती एःके। चीलेलाःना खुङ मेःराङ चीङ्‍ङी लोबेनक्या नाःङ्ला मेःन्दा चीग एःनाङ खुङगीइरा येशुला तीङ्ला तुःक तेर्चे छोल्दी एःके।

† 

६:७ ङुलगीइ क्याः ङी टाङ्‍गा डेबाइयाङ क्याः ङीः ङुलगीइ टाङ्‍गा डेबा मेःन्दा चीग मीःइ दावा केः लेःगा कमाइतीक्योक डेबा चे इःङे।

येशु ओःले खुङगीइ नोक्या

७

१ ओः तीङ्ला येशु गालीललारा युःदेरा तेःसी। खुङ यहुदीयाला डोजे माचाल चीलेलाःना यहुदीक्याइ गोछेस्योक्याइ खुङला सेचे छोल्देरा एःके।

२ ओः बेला यहुदीक्याइ पालीप जोदी मानाइ तीगेन मेःलीङ ओःङ्जे चाल्दी एःके।

३ ओः सोङ्‍गारा येशुइ नोःक्याइ खुङला लाःसी, “दी ठाउँ पोःर्ती यहुदियाला सुङ, ओःले ख्याइ पेःदेरा पेःक्योक लेःगाक्या ओःलाइ ख्याइ लोबेनक्याइयाङ थोङ्ज्युक।

४ मीःन ज्याजे छोल्गेन मीःइ राःङगीइ पेःदेरा पेःक्योक लेःगाक्या मीइपए। ओःन्डुलेरा ख्याइयाङ याःमाछाककीइ लेःगाक्या पेःदेरा एः ओःले ख्याइ दी लेःगाक्या जाम्बुलीङला थाम्जेरला छोर्च्युकोःउए।”

५ येशुइ नोःक्याइ दीखो लाःसी चीलेलाःना येशुला राःङगीइ नोःक्याइयाङ सेमल्हुक मीलुके।

६ येशुइ खुङक्याला लाःसी, “ङाःइ लागी डीक्पु तीःनाम ताःरुङ ओःङ्दी म्याः। तर ख्याक्याइ लागी नी थाम्जेर तीःनाम डीक्पु एः।

७ जाम्बुलीङगीइ मीःक्याइ ख्याक्याला ङ्‍याप्च्युक पेःजे मीःखुए, तर ङाःला नी ङ्‍याप्च्युक पेःउए, चीलेलाःना खुङक्याइ माःरीक्पा लेःगाक्या पेःउए लाःती ङाःइ लाःकुए।

८ ख्याक्या मेःलीङला सुङ, ङाःदी ताःसे मेःलीङला मेःन्डो चीलेलाःना ङाःइ लागी डीक्पु समय ताःरुङ ओःङ्दी म्याः।”

९ खुङक्याला एःन्डु लाःती खुङ गालीललारा तेःसी।

पालीप जोदी मानतीगेन मेःलीङ

१० येशुइ नोःक्या मेःलीङला काःल्सीःङ्मीःजीक खुङङाङ खाजुम्बाले सुइयाङ मेःछोर्केन पेःदी यरूशलेमला काःल्सी।

११ मेःलीङला यहुदीक्याइ गोछेस्योक्याइ खुङला छोल्देरा एःके, ओःले “खुङ काःला एःपा?” लाःती टीःदेरा एःके।

१२ माःङ्बुरा मीःक्याइ येशुइ बारेला ताम लाःतेरा एःके। लाःलेइ लाःकुके, “ओः मीः याःबु एः।” तर राःङ्साक्याइ लाःकुके, “मीःङे, ओःखोइ नी मीःक्याला स्योप क्युःर्कुए।”

१३ तर यहुदीक्याइ गोछेस्योक्याइ जीबाइ पेःगासुना खुङगीइ बारेला सुइयाङ खा फ्यादी ताम मेःलाप्के।

१४ येशु कोन्ज्योइ मन्दिरला काःल्दी लोप्काला स्युःगासुना दी मेःलीङ फे सीःङ्जे छोल्सीःङ्दी एःके।

१५ यहुदीक्याइ गोछेस्योक्याला माःङ्बुरा याःमाछाक नेसी ओःले लाःसी, “दीखो मीःइ नाःमाङ गुरुलाःम्‍ले टोःरा माःटोःबा काःन्डुले एःजे माःङ्बु सेगेन्दी काःल्बा?”

१६ ओःले येशुइ लेःन लोदी खुङक्याला लाःसी, “ङाःइ लोप्क्योक ताम ङाःइदी मीःङे, तर ङाःला ताङेन कोन्ज्योलाःम्‍ले ओःङ्क्योक इःङे।

१७ कोन्ज्योइ सेम थेकेन च्योःङ्‍राले लेःगा पेःजे छोल्गेन मीःक्याइ दी शिक्षा कोन्ज्योलाःम्‍ले ओःङ्क्योक इःङे की ङाः राःङलाःम्‍लेरा ओःङ्क्योक इःङे लाःकेन ताम सेउए।

१८ काःखोइ राःङगीइ सेमलाःम्‍ले लाःकुबा, ओःखोइ राःङगीइ सेःसा छोल्गोइ, तर काःखोइ राःङला ताङेन्दीइ सेःसा छोल्गुबा, ओःखो तेःन्दाम इःङे, ओःले खुङला स्योप्केरे ताम मेःयुङ एः।

१९ ची मोशाइ ख्याक्याला छेइ ठीम मातेर्पा रा? तर ख्याक्या सुइयाङ ओः छेइ ठीमला मीःङीनए। ख्याक्याइ चीले ङाःला सेचे चाल्गुबा?”

२० पोर्चोमला एःक्योक मीःक्याइ लाःसी, “ख्याला हेन्डी जादी एः! ख्याला सुइ सेचे छोल्बा रा?”

२१ येशुइ लाःसी, “ङाःइ याःमाछाककीइ लेःगा चीग पेःगासुना ख्याक्या थाम्जेर याःमाछाक नेसी।

२२ मोशाइ खतना पेःको लाःकेन आज्ञा तेर्सी।† इःङ्जे नी दी लेःगा मोशाइ छुक्योक मीःङे, दीखो नी ख्याक्याइ फाफामुइ छुदी एःके। ओः सोङ्‍गारा ङाःल सोगेन ङीःमालाङ ख्याक्याइ राःङगीइ पुःक्याइ खतना पेःउए।

२३ मोशाइ ठीम माःनोङ्ज्युक लाःती काःन्दीङ मीःइ ङाःल सोगेन ङीःमाला खतना पेःउए लाःना, ङाःइ मेःराङ चीग मीःला ङाःल सोगेन ङीःमाला थाम्जेर टाःच्युसी लाःती चीले ख्याक्या ङाःङीमु सीःताङ पेःउबा?

२४ ख्याक्याइ न्याय पेःगासुना मीःइ खा तादी मीःङे, तर तेःन्दामगीइ ताम ची इःङे ओःखोला याःपेःदी न्याय पेःदो।”

थार्च्युगेन ख्रीष्ट

२५ यरूशलेमगीइ काःजे मीःक्याइ लाःसी, “खुङक्याइ सेचे छोल्गेन मीः दीखोरा मीःङे रा?

२६ तादो, दीखोइ नी ताःम्साःङा पेःदी ताम लाःतेरा एः, तर खुङक्याइ दीखोला चीङ मेःलाप एः! ची दीखोरा थार्च्युगेन ख्रीष्ट इःङे लाःती गोछेस्योक्याइ तेःन्दामरा छोर्पाना चीना?

२७ तर दी मीः काःलाःम्‍ले ओःङ्‍क्योक इःङे लाःती उः थाम्जेरकीइ छोर्ती एः। थार्च्युगेन ख्रीष्ट ओःङ्‍गासुना नी खुङ काःलाःम्‍ले ओःङ्‍क्योक लाःती सुयाङ मेःछोर्केन एः।”

२८ ओःले येशुइ कोन्ज्योइ मन्दिरला लोप्‍तेरा एःकासुना, खुङगीइ छ्‍योम्बो केइ लाःसी, “ख्याक्याइ ङाःला ङोःसेउबा ओःले ङाः काःलाःम्‍ले ओःङ्क्योक इःङे? ङाः राःङगीइ आङ्ज्यालाःम्‍ले ओःङ्क्योक मीःङे, तर काःखोइ ङाःला ताङ्बा खुङ तेःन्दाम एः। ख्याक्याइ खुङला ङोः मेःसेए,

२९ तर ङाःइ खुङला ङोःसेउए, चीलेलाःना ङाः खुङलाःम्‍ले ओःङ्क्योक इःङे, ओःले खुङगीइ ङाःला ताङ्क्योक इःङे।”

३० ओः सोङ्‍गारा खुङक्याइ येशुला जुम्जे छोल्सी, तर सुयाङ खुङला जुम्जे माःखु, चीलेलाःना खुङगीइ तीःनाम ताःरुङ ओःङ्दी म्याःके।

३१ तर पोर्चोमला एःक्योक माःङ्बुरा मीःक्याइ खुङखाला सेमल्हुक लुसी। खुङक्याइ लाःसी, “थार्च्युगेन ख्रीष्ट ओःङ्‍गासुना, ची दीखोइ पेःक्योक चुःन्डुलक्याभन्दा माःङ्बु चुःन्डुल खुङगीइ पेःडो रा?”

येशुला जुम्जे छोल्क्योक

३२ येशुइ बारेला पोर्चोमला एःक्योक मीःक्याइ एःन्डुबा तामक्या कोःलेले लाःक्योक फारीसीक्याइ कोःसी। ओः सोङ्‍गारा खुङक्या छेस्यो पुजाहारीक्याङीमु डीक्‍ती येशुला जुम्जेला कोन्ज्योइ मन्दिर ह्रुङेन चीङ मीःक्याला ताङ्सी।

३३ ओःले येशुइ लाःसी, “ङाः ख्याक्याङीमु चीङ समयथुप चीग्रा तेःकेन एः ओःले ओः तीङ्ला ङाःला ताङेन्दीसाःला डोगेन एः।

३४ ख्याक्याइ ङाःला छोल्गेन एः, तर ख्याक्याइ मेःफ्रेकेन एः चीलेलाःना ङाः डोगेन ठाउँला ख्याक्या ओःङ्जे मीःखुए।”

३५ दी ताम कोःदी यहुदीक्याइ गोछेस्योक्या राःङ-राःङ्‍रा लाःलुङ चासी, “उःइ फ्रेमीःखुन पेःदी दी मीः काःला डोजे चाल्दुबा? ची दी मीः ग्रीकक्याइ कील्‍ला पाःरास्यारा काःल्दी तेःक्योक यहुदीक्यासाःला काःल्दी ग्रीकक्याला लोप्चे चाल्बा ची ना?

३६ दीखोइ लाःसी, ‘ख्याक्याइ ङाःला छोल्गेन एः, तर मेःफ्रेकेन एः, चीलेलाःना ङाः काःल्क्योक ठाउँला ख्याक्या ओःङ्जे मीःखुए लाःकोइ?’ दी मीःइ लाःचे छोल्क्योक ची इःम्बा?”

सोम्बो छ्‍यु

३७ ओःले मेःलीङगीइ थाम्जेरभन्दा तीङगीइ ओःले छ्‍योम्बो ङीःमाला येशुइ लाःङ्दी थाम्जेरकीइ कोःगेन पेःदी लाःसी, “ख्याक्यानाःङ्ला सुलाङ कोम्जे लाःङ्सी लाःना ङाःसाःला स्यो ओःले थुङ्दो।

३८ काःखोइ ङाःखाला सेमल्हुक लुबा, छेइ पेज्याला लाःक्योक च्योःङ्‍रा ‘खुङगीइ सेमलाःम्‍ले मीःली तेर्केन लुङ्बाक्या केगेन एः।’”

३९ दी तामदी येशुइ चाङ्मा लाइ बारेला लाःती एःके, ओः चाङ्मा ला येशुखाला सेमल्हुक लुगेनक्याइ ज्योर्चे छोल्दी एःके चीलेलाःना ओः बेलाथुप येशु राःङगीइ महिमाला नाःम्खालीङला माःलोक्योक सोङ्‍गारा कोन्ज्योइ चाङ्मा ला ताङ्दी म्याःके।

मीःक्याइ कील्‍ला खाफ्याक्योक

४० दी ताम कोःगेन काःजे मीःक्याइ लाःसी, “दी मीः नी तेःन्दामरा मोसाइ लाःक्योक कोन्ज्योइ लेःङ्‍गो तेर्केन मीः दुबा।”

४१ राःङ्साक्याइ लाःसी, “दीखो नी थार्च्युगेन ख्रीष्ट इःङे।” तर काँःदी-काँःदीइ लाःसी, “ची थार्च्युगेन ख्रीष्ट गालीललाःम्‍ले ओःङ्‍गुबा रा?

४२ ख्रीष्ट नी दाऊद क्याःल्बुइ छार्क्यु फुर्क्यु एः ओःले दाऊद तेःक्योक युःल बेथलेहेमला† केगेन एः लाःती ची छेइ पेःज्याला प्रुःदी म्याःपा रा?”

४३ एःन्डुले येशुइ पेःगासुना मीःक्याइ कील्‍ला खाफ्यासी।

४४ मेःन्दा काःजेइ खुङला जुम्जे छोल्सी, तर सुइयाङ खुङखाला लाःक्पा लुजे माःखु।

यहुदीक्याइ गोछेस्योक्याइ सेमल्हुक मालुक्योक

४५ येशुला जुम्जेला ताङ्क्योक कोन्ज्योइ मन्दिर ह्रुङेनक्या लोःमीःजीक छेस्यो पुजाहारीक्याइ ओःले फारीसीक्याइ खुङक्याला टीःसी, “खोइ, ख्याक्याइ येशुला चीले जुम्दी माःख्योङ्क्योक?”

४६ ह्रुङेनक्याइ लाःसी, “ओः मीःइ लाःक्योक च्योःङ्‍रा ताम ताःरुङथुप सुइयाङ लाःक्योक ङीःइ कोःदी म्याःके।”

४७ फारीसीक्याइ खुङक्याला लाःसी, “ख्याक्यालाङ ओःखोइ स्योप क्युःर्पा ना चीना?

४८ ची गोछेस्योक्या ओःले फारीसीक्यानाःङ्ला सुइयाङ खुङखाला सेमल्हुक लुदी एःपा?

४९ पोर्चोमला एःक्योक मीःक्याइ मोशाइ ठीम ङोःमेसेए, तर खुङक्याखाला नी कोन्ज्योइ खाम्सी लेप्सीःङ्दी एः।”

५० ओःला एःक्योक फारीसीक्यानाःङ्ला येशुला तोःङ्ला फ्रेकाला काःल्योक निकोदेमसकीइ लाःसी,

५१ “ची उःइ छेइ ठीमगीइ लाःक्योक च्योःङ्‍रा, माःताक्पा च्याङ्क्योक मीःइ लाःक्योक ताम माःकोबा ओःले खुङगीइ पेःक्योक लेःगा याःबु माःइबा ची एःपा पत्ता लगाइमातीबा खुङला माःताक्पा च्याःङ्जे डीक्‍पु मीःङे।”

५२ तर खुङक्याइ लाःसी, “ख्याक्याङ गालीलगीइ मीःक्या इःम्बा ना चीना? छेइ पेज्याला याःपेःदी टोःदो ओःले गालीललाःम्‍ले काःन्दीङ कोन्ज्योइ लेङ्‍गो तेर्केन्दी मेःयुङ एः लाःती ख्याइ छोर्केन एः।”

५३ [ओः तीङ्ला थाम्जेर मीःक्या खीमला काःल्सी।

† 

७:२२ मोसाइ तेर्क्योक छेइ ठीमला ख्य्वा पीःजा केमीःजीक ङीःमा तीःन तीङ्ला खतना पेःकोःउए लाःती प्रुःदी एः। खुङक्याइ खतना पेःगेन लेःगादी यहुदीक्याइ थाङ सोगेन ङीःमालारा एःनाङ पेःउके।

† 

7:42 बेथलेहेमला माःङ्बुरा यहुदीक्याला येशु बेथलेहेमला केक्योक एःके छोर्ती एःके। येशुदी गालीलला छार्क्योक सोङ्‍गारा खुङक्याइ येशु ओःलारा केक्योक इःन्स्वा लाःती ठीवा साल्गुके।

व्यभिचारी पेःन्पीःजा ओःले येशु

८

१ येशु जैतुन काःङला काःल्सी।

२ ङाःर्तोच्योःङ्‍रा ङामुरा येशु कोन्ज्योइ मन्दिरला फीर्च्या ओःङ्सी, ओःले थाम्जेर मीःक्या खुङसाःला ओःङ्सी, ओःले खुङ साला तेःसी ओःले खुङक्याला लोप्काला स्युःसी।

३ पेःन्पीःजा चीग व्यभिचार पेःदेरा पेःगासुना धर्मगुरुक्या ओःले फारीसीक्याइ खुङला फ्रेती ख्योङ्सी, ओःले थाम्जेर मीःक्याइ तोःङ्ला लाःङ्च्युसी।

४ खुङक्याइ येशुला टीःसी, “गुरु, दी पेःन्पीःजाइ व्यभिचार पेःदेरा एःकासु ङीःइ जुम्क्योक इःङे।

५ उःइ ठीमला मोशाइ एःन्डुबा पेःन्पीःजाला तोःइ क्याःप्‍ती सेकोः लाःती आज्ञा तेर्ती एः। ख्यादी दीखोइ बारेला ची लाःकुबा?”

६ खुङक्याइ येशुला माःताक्पा च्याःङ्जे ज्योर्के की लाःती एःन्डु लाःती एःके। तर येशु कुःदी साला थेबुइ प्रुःसी।

७ खुङक्याइ येशुला टीःदीरा तेःक्योक सोङ्‍गारा येशु याःर्ला लाःङ्सी ओःले खुङक्याला लाःसी, “ख्याक्यानाङ्ला काःखोइ लाःयो पेःदी म्याःपा, ओःखोइ दी पेःन्पीःजाला तोःङ्ला तोःइ क्याःप्च्युक।”

८ येशु फीर्च्या माःर्ला कुःदी खुङगीइ साःला प्रुःसी।

९ खुङक्याइ दी ताम कोःसी, ओःले छ्‍योम्बोमीःजीक छुदी छीमीथुप रेः-रेः पेःदी काःल्सी। ओःला ओः पेःन्पीःजा ओःले येशु चीग्रा लीःसी, ओःले ओः पेःन्पीःजादी येशुइ तोःङ्ला लाःङ्दीरा तेःसी।

१० येशु याःर्ला लाःङ्सी ओःले ओः पेःन्पीःजाला लाःसी, “ख्याला माःताक्पा च्याःङेनक्या खोइ? खुङक्यानाःङ्ला मेःन्दा चीगकीइयाङ ख्याला दण्ड मातेर्पा?”

११ ओः पेःन्पीःजाइ लाःसी, “प्रभु, सुयाङ मातेर।” येशुइ लाःसी, “ङाःङ ख्याला दण्ड मेतेर। सुङ, ओःले फीर्च्या लाःयो माःबे।”]†

जाम्बुलीङगीइ ज्योति येशु

१२ येशुइ फीर्च्या खुङक्याला लाःसी, “ङाः जाम्बुलीङगीइ ज्योति इःङे। ङाःला ब्य्राङेन्दीइ नाक्जुकला डोमेःकोन एः, तर ओःखोइ मीःलीइ ज्योति ज्योर्केन एः।”

१३ दी ताम कोःदी फारीसीक्याइ खुङला लाःसी, “ख्याइ नी राःङगीइ बारेला गवाही तेर्कुदु। ख्याइ गवाही तेःन्दाम ङीःङे।”

१४ येशुइ लाःसी, “ङाःइ राःङगीइ बारेला गवाही तेर्नाङ ङाःइ लाःक्योक ताम तेःन्दामरा एः। ङाः काःलाःम्‍ले ओःङ्क्योक इःङे ओःले ङाः काःला डोदेरा एःपा लाःकेन ताम ङाः सेउए। तर ङाः काःलाःम्‍ले ओःङ्बा ओःले काःला डोदेरा एः लाःती ख्याक्याइ मेसेए।

१५ ख्याक्याइ नी मीःक्याइ ठीवा चेकेन च्योःङ्‍राले न्याय पेःगुए तर ङाः नी सुलाङ न्याय मेःबेए।

१६ ङाःइ न्याय पेःसी लाःनाङ, ङाःइ पेःक्योक न्याय तेःन्दामरा ओःङ्‍गोइ। चीलेलाःना न्याय पेःगेन्दी ङाः चीग्रा चीग मीःङे, तर ङाःला ताङेन आबा ङाःङीमुरा एः।

१७ ख्याक्याइ ठीमलाङ मेःराङ ङीइ तेर्क्योक गवाही तेःन्दामरा ओःङ्‍गोइ लाःती प्रुःदी एः।

१८ ताः ङाःइ बारेला गवाही तेर्केन्दी मेःराङ चीगदी ङाःरा इःङे ओःले राःङ्सादी ङाःला ताङेन्दी आबा कोन्ज्यो इःङे।”

१९ खुङक्याइ येशुला लाःसी, “ख्याइ आबा काःला एःपा?”

येशुइ लेःन लोदी लाःसी, “ख्याक्याइ नाः ङाःला ङोःसेउबा नाः ङाःइ आबाला। ख्याक्याइ ङाःला ङोःसेक्योक एःना ङाःइ आबालाङ ङोःसेजेके।”

२० दी थाम्जेर ताम येशुइ कोन्ज्योइ मन्दिरकीइ भेटी तुःगेन काःमक्या एःक्योक ठाउँला लोप्कासुना लाःसी। तर सुइयाङ खुङला माःजुम चीलेलाःना खुङगीइ तीःनाम ओःङ्दी म्याःके।

येशुइ राःङगीइ बारेला लाःक्योक

२१ येशुइ फीर्च्या खुङक्याला लाःसी, “ङाः दी ठाउँलाःम्‍ले डोउए, ओःले ख्याक्याइ ङाःला छोल्गेन एः, तर ख्याक्या राःङगीइ लाःयोलारा सीगेन एः। चीलेलाःना ङाः काःल्क्योक ठाउँला ख्याक्या ओःङ्जे मीःखुए।”

२२ यहुदीक्याइ लाःसी, “दीखो नी राःङरा सीजे छोल्बा ना चीना? चीलेलाःना दीखोइ नी खो काःला काःल्बा, ओःला उः लेप्चे मीःखुए लाःकुदु।”

२३ ओःले येशुइ खुङक्याला लाःसी, “ख्याक्या नी दीला चाइदी इःङे, तर ङाः चोइदी इःङे। ख्याक्या जाम्बुलीङगीइदी इःङे, तर ङाः दी जाम्बुलीङगीइदी मीःङे।

२४ ओः सोङ्‍गारा ख्याक्या राःङगीइ लाःयोला सीगेन एः लाःती ङाःइ लाःक्योक चीलेलाःना ङाः ओःखोरा इःङे लाःती ख्याक्याइ सेमल्हुक मालु लाःना ख्याक्या राःङगीइ लाःयोलारा सीगेन एः।”

२५ खुङक्याइ येशुला टीःसी, “ख्या सु इःङे ले?”

येशुइ खुङक्याला लाःसी, “ङाःइ ख्याक्याला तोःङ्मीःजीकरा ङाः सु इःङे लाःती एःके ङाः ओःखोरा इःङे।

२६ ङाःइ ख्याक्याइ बारेला लाःचे ओःले ख्याक्याला न्याय पेःजे माःङ्बुरा एः। तर ङाःला ताङेन्दी तेःन्दामरा एः, ओःले खुङलाःम्‍ले ङाःइ ची कोःबा ओःखोरा तामक्या ङाः जाम्बुलीङगीइ मीःक्याला लाःके।”

२७ येशुइ आबा कोन्ज्योइ बारेला लाःतेरा एः लाःती खुङक्याइ मासे।

२८ ओः सोङ्‍गारा येशुइ लाःसी, “ख्याक्याइ मीःइ पुःला याःर्ला क्रुसला क्यागेन एः, ङाः ओःखोरा इःङे लाःती ख्याक्याइ छोर्केन एः, ओःले ङाः राःङगीइ ल्हेलाःम्‍ले चीङ पेःजे मीःखुए, तर आबाइ लोप्क्योक तामक्या चीग्रा लाःकोइ लाःती ख्याक्याइ सेगेन एः।

२९ ङाःला ताङेन्दी ङाःङीमुरा एः। खुङगीइ ङाःला चीग्रा चीग पोर्ती म्याः, चीलेलाःना ङाः तेन्दुरा खुङला केःदाङ ज्योगेन लेःगा पेःगे।”

३० येशुइ लाःक्योक दी ताम कोःमीःजीक माःङ्बुरा मीःक्याइ खुङखाला सेमल्हुक लुसी।

अब्राहामगीइ छार्क्यु फुर्क्युक्या

३१ येशुइ राःङखाला सेमल्हुक लुगेन यहुदीक्याला लाःसी, “ख्याक्याइ ङाःइ लोप्क्योक तामला ङीःन्सी लाःना ख्याक्या तेःन्दामरा ङाःइ लोबेनक्या ओःङेन एः।

३२ ओः तीङ्ला ख्याक्याइ तेःन्दामला ङोःसेगेन एः, ओःले ओः तेःन्दामगीइ ख्याक्याला ताःम्साङ जोगेन एः।”

३३ खुङक्याइ येशुला लाःसी, “ङीः अब्राहामगीइ छार्क्यु फुर्क्यु इःङे, ओःले ङीःक्याला ताःसेथुप सुइयाङ लाबु जोदी म्याः। ओःले ‘ख्याक्या ताःम्साङ ओःङेन एः’ लाःक्योकदी ची इःम्बा ले?”

३४ येशुइ खुङक्याला लाःसी, “तेःन्दमरा ङाः ख्याक्याला लाःके, लाःयो पेःगेन्दी थाम्जेर लाःयोइ लाबु इःङे।

३५ लाबु नी तेन्दुइ लागी खीमगीइ फेबे मेःयुङ एः, तर खीमगीइ पुःदी तेन्दुइ लागी खीमगीइ फेबे ओःङ्‍गोइ।

३६ ओःन्डुरा पेःदी पुःइ ख्याक्याला ताःम्साङ जोसीलाःना ख्याक्या तेःन्दामरा ताःम्साङ ओःङेन एः।

३७ ख्याक्या अब्राहामगीइ छार्क्यु फुर्क्यु इःङे लाःती ङाःइ छोर्ती एः। एःनाङ ख्याक्याइ ङाःइ लाःक्योक तामक्या सेमला ज्यामाःखुगारा ङाःला सेचे चाल्देरा एः।

३८ ङाःइ आबाङीमु एःकासुना ङाःइ थोङ्क्योक तामक्याइ बारेला लाःकोइ ओःले ख्याक्यादी ख्याक्या आबालाःम्‍ले कोःक्योक तामक्या पेःउए।”

३९ खुङक्याइ येशुला लाःसी, “ङीःइ आबा अब्राहाम इःङे।”

येशुइ खुङक्याला लाःसी, “ख्याक्या तेःन्दामरा अब्राहामगीइ छार्क्यु फुर्क्यु एःना नी खुङगीइ ची पेःबा ओःखोरा पेःजेके।

४० ङाःइ कोन्ज्योलाःम्‍ले कोःक्योक तेःन्दामगीइ ताम ख्याक्याला लाःती एः, तर ख्याक्यइ ङाःला सेचे छोल्देरा एः। अब्राहामगीइ एःन्डुबा लेःगा माःबे!

४१ ख्याक्याइ आबाइ ची पेःबा ख्याक्याइ ओः लेःगारा पेःउए।”

खुङक्याइ येशुला लाःसी, “ङीः व्यभिचारलाःम्‍ले केक्योक मीःङे! ङीःइ आबा चीग्रा चीग एः, खुङ कोन्ज्यो इःङे।”

४२ येशुइ खुङक्याला लाःसी, “कोन्ज्यो ख्याक्याइ आबा इःङे लाःना नी ख्याक्याइ ङाःला च्याःम्बु पेःजेके, चीलेलाःना ङाः दीला कोन्ज्योलाःम्‍ले ओःङ्क्योक इःङे। ङाः राःङगीइ सेमगीइ ओःङ्क्योक मीःङे, तर खुङगीइ ङाःला ताङ्सी।

४३ ङाःइ लाःक्योक तामक्या ख्याक्या चीले मेसेबा? चीलेलाःना ख्याक्याइ ङाःइ ताम कोःजे सेम मेःबेए।

४४ ख्याक्याइ आबा नी शैतान इःङे, ओःले ख्याक्या राःङगीइ आबाला सेम थेक्योक च्योःङ्‍रारा पेःजेला तयार एः। शैतान नी तोःङ्मीःजीकरा मीःक्सेर इःङे, ओःखो नी तेःन्दामगीइ तामला नाःमाङ तेःचे मीःखुए चीलेलाःना ओःखोला तेःन्दामरा म्याः। ओःखोइ नी तेन्दुरा राःङगीइ स्वभाव अनुसार स्योप्केरे ताम लाःकोइ। ओः सोङ्‍गारा ओःखो नी स्योप क्युःर्केन थाम्जेरक्याइ आबा इःङे।

४५ तर ङाः तेःन्दामगीइ ताम लाःके, ओः सोङ्‍गारा ख्याक्याइ ङाःला सेमल्हुक मीलुए।

४६ ख्याक्यानाःङ्ला सुइदी ङाःइ लाःयो पेःदी एः लाःती तेःङ्जे खुँ? ङाः तेःन्दामगीइ ताम लाःकोइ लाःना, चीले ख्याक्या ङाःखाला सेमल्हुक मीलुबा?

४७ कोन्ज्योइ छार्क्यु फुर्क्युइ नी कोन्ज्योइ ताम कोःउए, तर ख्याक्यादी कोन्ज्योइ छार्क्यु फुर्क्यु मीःङे ओः सोङ्‍गारा खुङगीइ ताम मेःकोःए।”

अब्राहामभन्दा येशु छ्‍योम्बो

४८ यहुदीक्याइ खुङला लाःसी, “ङीःइ लाःक्योक ताम डीक्पुरा इःङे! ख्यो सामरी इःङे ओःले ख्योला हेन्डी जादी एः!”

४९ येशुइ लाःसी, “ङाःला हेन्डी क्याःप्‍ती म्याः। ङाः ङाःइ आबाला सेःसा पेःउए, तर ख्याक्या लाःना ङाःला सेःसा मेःबेए।

५० ङाःला मीःक्याइ सेःसा पेःज्युक लाःती ङाःइ सेम पेःक्योक मीःङे, तर ङाःला मीःक्याइ सेःसा पेःज्युक लाःती सेम पेःगेन्दी मेःन्दा चीग एः ओःले खुङगीइ ङाःइ लागी न्याय पेःतेर्कुए।

५१ तेःन्दामरा ङाः ख्याक्याला लाःके, ङाःइ लाःक्योक ताम ङीङेन्दी नाःमाङ मीसीगेन एः।”

५२ यहुदीक्याइ खुङला लाःसी, “ताः ङीःइ तेःन्दामरा छोर्सी ख्याला हेन्डी क्याःप्क्योकरा इःङे! अब्राहाम सीसी, कोन्ज्योइ लेःङ्‍गो तेर्केनक्याङ सीसी, तर ख्याइ लाःकोइ, ‘ङाःइ लाःक्योक ताम ङीःङेन्दी नाःमाङ मीसीगेन एः।’

५३ ची ख्यो सीदी काःल्क्योक फाफमु अब्राहाम ओःले कोन्ज्योइ लेःङ्‍गो तेर्केनक्याभन्दाङ छ्‍योम्बो इःङे? ख्यो राःङलारा ची टेःम्बा साल्गुबा हँ?”

५४ येशुइ लाःसी, “ङाःइ राःङगीइ राःङलारा सेःसा छोल्क्योक एःना ओःखो लेःगा म्याःक्योक ओःङेन एः। तर ङाःला सेःसा पेःगेन्दी ङाःइ आबा इःङे, ओः आबालारा ख्याक्याइ राःङगीइ कोन्ज्यो लाःती लाःकोइ।

५५ ख्याक्याइ खुङला ङोःसेदी म्याः। तर ङाःइदी खुङला याःपेःदी ङोःसेदी एः। ङाःइ खुङला ङोःमेसेए लाःक्योक एःना, ङाःङ ख्याक्या च्योःङ्‍रारा स्योप्केरे ओःङ्जेके। तर ङाःइ खुङला ङोःसेउए ओःले खुङगीइ लाःक्योक तामला ङीःन्गुए।

५६ ख्याक्याइ फाफामु अब्राहामगीइ ङाः ओःङेन ङीःमा थोङ्जेला माःङ्बुरा सेम पेःदी एःके। ओःले खुङगीइ थोङ्दी माःङ्बुरा केःदाङ पेःसी।”

५७ ओः सोङ्‍गारा यहुदीक्याइ खुङला लाःसी, “ख्यो लोः खाल ङी रा च्युङ लेप्‍ती म्याः, ओःले काःन्डुले ख्योइ ङीःइ फाफामु अब्राहामला थोङ्बा?”

५८ ओःले येशुइ लाःसी, “तेःन्दामरा ङाः ख्याक्याला लाःके, अब्राहाम केजे तोःङ्लारा ङाः एःके।”

५९ ओःले खुङक्या येशुला क्याःप्चे लाःती तोः तुःसी, तर येशु इःप्सी ओःले कोन्ज्योइ मन्दिरलाःम्‍ले थेङ्दी काःल्सी।

† 

8:11 काःजे ग्रीक तामगीइ तोःङ्‍गीइ कोन्ज्योइ छेक्याला दीखो पदक्या म्याः।

केबुमीःजीकरा मी मेःथोङेन मेःन्दा चीग मीः टाःक्योक

९

१ येशु डोदेरा एःकासुना खुङगीइ मेःराङ चीग केसुना मीःजीकरा मी मेःथोङेन मेःन्दा चीग मीःला थोङ्सी।

२ खुङगीइ लोबेनक्याइ खुङला टीःसी, “गुरु, सुइ लाःयोइ पेःगासुना दी मीः केसुनामीःजीक मी मेःथोङेन्दी काःल्क्योक इःङे? आबा आमाइ लाःयोइ इःम्बा की खो राःङगीइरा पेःक्योक लाःयोइ पेःगासु इःङ्बा?”

३ येशुइ लाःसी, “खो राःङगीइ लाःयोइ पेःगासुनाङ मीःङे ओःले खोइ आबा आमाइ लाःयोइ पेःगासुनाङ मीःङे, तर कोन्ज्योइ लेःगा दीखो मीःलाःम्‍ले थोङ्ज्युक लाःतीरा खो मी मेःथोङेन्दी काःल्क्योक इःङे।

४ ङीःमा एःकासुनारा ङाःला ताङेन कोन्ज्योइ लेःगाक्या उःइ पेःको। ताः कुङ्मु छेचे छोल्दी एः, ओःले कुङ्मु छेमीःजीक सुइयाङ लेःगा पेःजे मीःखुए।

५ ङाः जाम्बुलीङला तेःकासुथुप ङाः जाम्बुलीङगीइ ज्योति इःङे।”

६ दी ताम लाःती येशुइ साला छेमाक क्युर्सी, ओःले छेमाककीइ सेबी च्योप्‍ती ओः मीःइ मीला टुःल्तेर्सी।

७ ओःले खुङला लाःसी, “सुङ सिलोआमगीइ पोखरीला काःल्दी तोःङ्बा ठुदो।” (सिलोआमगीइ लेःन लाःक्योक दी ताङ्क्योक इःङे।) ओःले ओः मीः ओःला काःल्दी राःङगीइ तोःङ्बा ठुसी ओःले खुङ मीः थोङेन्दी काःल्दी लोःदी ओःङ्सी।

८ खुङगीइ टोःङ्‍रीक्या ओःले तोःङ्ला खुङला लाङ्देरा पेःक्योक थोङेन मीःक्याइ लाःसी, “दीखो नी ओः लाङ्दी तेःकेन मीः मीःङे रा?”

९ काःजेइ लाःसी, “इःङे, दीखोरा इःङे।” राःङ्साक्याइ लाःसी, “इःङ्जे नी ओः मी मेःथेङेन्दी च्योःङ्‍रारा दु, तर ओःखो मीःङे।” ओः सोङ्‍गारा ओः मीः राःङगीइरा लाःसी, “इःङे, ङाः ओःखोरा मीः इःङे।”

१० खुङक्याइ टीःसी, “ख्यो काःन्डुले मी थोङेन्दी काःल्बा ले?”

११ खोइ लाःसी, “येशु मीःन पेःक्योक मीःइ सेबी च्योप्‍ती ङाःइ मीला टुःल्तेर्सी ओःले सिलोआमगीइ पोखरीला काःल्दी ठुदो लाःसी। ओः सोङ्‍गारा ङाः ओःला काःल्सी ओःले ठुलुङ म्याःपा ङाः मीः थोङेन्दी काःल्सी।”

१२ खुङक्याइ टीःसी, “येशु लाःकेन्दीदी काःला काःल्बा ले?” ओःखोइ लाःसी, “सुचे, ङाःइ माःछोर।”

१३ ओः तीङ्ला खुङक्याइ ओः मीःला फारीसीक्यासाःला खेर्सी।

१४ येशुइ सेबी च्योप्‍ती खोला टाःच्युक्योक ङीःमा ङाःल सोगेन ङीःमा एःके।

१५ फारीसीक्याइ खोला टीःसी, “ख्यो काःन्डुले थोङेन्दी काःल्बा?” ओःखोइ लाःसी, “खुङगीइ सेबी च्योप्‍ती ङाःइ मीला टुःल्तेर्सी ओःले ङाःइ तोःङ्बा ठुमीःजीक मीः थोङेन्दी काःल्सी।”

१६ काँःदी-काँःदी फारीसीक्याइ लाःसी, “दी टाःच्युगेन मीः कोन्ज्योलाःम्‍ले ओःङ्क्योक मीःङे चीलेलाःना ओःखोइ ङाःल सोगेन ङीःमाइ ठीमला ङीःन्दी म्याः।†” तर राःङ्साक्याइ लाःसी, “लाःयो पेःगेन मीःइ काःन्डुले एःन्डुबा चुःन्डुलक्या तेङ्जे खुउबा?” ओःले खुङक्याइ कील्‍ला खाफ्यासी।

१७ फारीसीक्याइ ओः मीःला फीर्च्या टीःसी, “ओःखोइ ख्योइ मी टाःच्युदी एः। ताः खुङगीइ बारेला ख्यो ची लाःकुबा?” खोइ लेःन लोदी लाःसी, “खुङ कोन्ज्योइ लेःङ्‍गो तेर्केन्दी इःङे।”

१८ यहुदीक्याइ ओः मीः तेःन्दामरा मीः मेःथोङेन्दी एःके ओःले खुङ ताःसे मी थोङेन्दी काःल्दी एःके लाःकेन तामला सेमल्हुक मालु। ओः सोङ्‍गारा खुङक्याइ ओः मीःइ आबा आमाला केक्याःप्सी,

१९ ओःले टीःसी, “दी ख्याइ पुः इःङे? ची दीखो केबुमीःजीकरा मी मेःथोङेन्दी एःके? ओःन्डु एःना दीखोइ काःन्डुले थोङेन्दी काःल्बा ले?”

२० खुङगीइ-आबा आमाइ लाःसी, “इःङे, दीखो ङीःइ पुः इःङे ओःले दीखो केबुमीःजीकरा मी मेःथोङेन्दी एःके।

२१ तर दीखो काःन्डुले थोङेन्दी काःल्बा ओःले सुइ दीखोइ मी टाःच्युबा, ओःखो नी ङीःइयाङ छोर्ती म्याः। ख्याक्याइरा खोला टीःदो, खो स्यारा काःल्सीःङ्दी एः ओःले खो राःङगीइयाङ लाःचे खुउए।”

२२ यहुदीक्याइ गोछेस्योक्याइ जीबाइ पेःगासुना ओःखोइ आबा आमाइ दी ताम लाःसी। चीलेलाःना सुइयाङ येशुला थार्च्युगेन ख्रीष्ट लाःती स्वीकार पेःसीलाःना, ओःखोला जोम्साखीमलाःम्‍ले तेङ्‍कोः लाःती यहुदीक्या तोःङ्लारा डीक्‍ती एःके।

२३ ओः सोङ्‍गारा ओःखोइ आबा आमाइ लाःसी, “खो स्यारा काःल्सीःङ्दी एः, खोलारा टीःदो।”

२४ ओःले यहुदीक्याइ ओः मीःला फीर्च्या केक्याःप्‍ती लाःसी, “तेःन्दामगीइ ताम लाःती कोन्ज्योला महिमा तेर। ओः मीः लाःयो पेःगेन्दी इःङे लाःती ङीःइ छोर्ती एः।”

२५ ओःले ओःखोइ लाःसी, “खुङ लाःयो पेःगेन्दी इःम्बा की मीःन्बा, ओःखोदी ङाः मेसे। तर ताम चीगदी ङाःइ सेदी एः, ङाः मी मेःथोङेन्दी एःके, तर ताः थोङेन्दी काःल्सी।”

२६ खुङक्याइ फीर्च्या टीःसी, “ओःखोइ ख्योला ची पेःबा? काःन्डुले ओःखोइ ख्योइ मी थोङेन्दी जोबा?”

२७ खुङगीइ लाःसी, “ङाःइ ख्याला ताःइरा लाःसीःङ्सी, तर ख्याक्याइ माःको। फीर्च्या चीले ओः ताम टीःदीरा तेःकुबा? ची ख्याक्याङ खुङगीइ लोबेन ओःङेन सेम एःपा ना चीना?”

२८ दी ताम कोःदी खुङक्याइ ओः मीःला केताङ्देरा लाःसी, “ख्यो का ओः मीःइ लोबेन इःङे, ङीः नी मोशाइ लोबेनक्या इःङे।

२९ मोशाङीमु नी कोन्ज्योइ ताम लाःती एःके लाःती ङीःइ छोर्ती एः। तर ओः मीःदी काःलाइदी इःम्बा, दीखो नी ङीःइ छोर्ती म्याः।”

३० ओः मीःइ लाःसी, “दी काःन्डुबा याःमाछाकीइ ताम इःङे! खुङ काःलाइ मीः इःङे लाःती ख्याक्याइ छोर्ती म्याः, तर खुङगीइ ङाःइ मी थोङेन्दी जोसी।

३१ कोन्ज्योइ लाःयो पेःगेन मीःइ ताम मेःकोए लाःती ङीःइ छोर्ती एः, तर खुङला सेःसा पेःगेन्दी ओःले खुङला सेम थेक्योक लेःगा पेःगेन मीःइ ताम खुङगीइ कोःउए।

३२ जाम्बुलीङगीइ तोःङ्मीःजीक ताःसेथुप केबुमीःजीकरा मी मेःथोङेन्दीला सुइयाङ टाःच्युक्योक नाःमाङ कोःदी म्याःके।

३३ खुङ कोन्ज्योइलाःम्‍ले ओःङ्क्योक मीः मीःङे लाःना नी खुङगीइ चीङ पेःजे मीःखुजे एःके।”

३४ खुङक्याइ ओः मीःला लाःसी, “ख्यो लाःयोला केदी लाःयोलारा छार्क्योक मीःइ ङीःला लोप्चे छोल्गुबा?” ओःले खुङक्याइ ओः मीःला जोम्साखीमलाःम्‍ले तेङ्तेर्सी।

सेमगीइ मी मेःथोङेन्दी

३५ खुङक्याइ ओः मीःला फीला तेङ्तेर्सी लाःकेन ताम येशुइ कोःसी, ओःले ओःखोला फ्रेती टीःसी, “ची ख्यो मीःइ पुःखाला सेमल्हुक लुउबा?”

३६ ओःखोइ लेःन लोदी लाःसी, “गुरू, खुङ सु इःङे ङाःला लोःप ओःले ङाः खुङखाला सेमल्हुक लुगे।”

३७ येशुइ ओःखोला लाःसी, “ख्योइ खुङला तोःङ्लारा थोङ्दी एः, ओःले ख्योङीमु ताम लाःकेन्दी खुङरा इःङे।”

३८ ओःखोइ लाःसी, “प्रभु, ङाः सेमल्हुक लुगे।” ओःले ओः मीःइ येशुला फ्या छाल्सी।

३९ ओःले येशुइ लाःसी, “मी मेःथोङेनक्याइ थोङ्ज्युक ओःले मी थोङेनक्याइ माःथोङ्ज्युक लाःती ङाः न्याय पेःजेला दी जाम्बुलीङला ओःङ्क्योक इःङे।”

४० खुङगीइ थामालारा एःक्योक चीङ फारीसीक्याइ दी ताम कोःसी ओःले खुङला टीःसी, “ची ङीःङ मी मेःथोङेन्दी इःङे ले?”

४१ येशुइ लाःसी, “ख्याक्या तेःन्दामरा मी मेःथोङेन्दी एःक्योक एःना लाःयोइ माःताक्पा मेःक्याःप्चेके, तर ख्याक्याइ मी थोङ्‍गोइ लाःकुए, ओः सोङ्‍गारा ख्याक्या ताःरुङ माःताक्पा एः।”

† 

9:16 ङाःल सोगेन ङीःमाइ ठीमला ङीःन्दी म्याः। ङाःल सोगेन ङीःमाइ ठीम ङीःन्जेलादी ओः ङीःमाला यहुदीक्याइ लेःगा पेःजे मेःयोःङ्‍के। येशुइ यहुदीक्याइ थाङ सोगेन ङीःमाला ओः मी मेःथोङेन मीःला टाःच्युसुना, फारीसीक्याइ ओःखो लेःगा इःङे ओःले ओःखो ङाःल सोगेन ङीःमाइ विरूद्धला इःङे लाःती लाःसी।

याःबु कोःरालु ओःले खुङगीइ लुःकक्या

१०

१ येशुइ लाःसी, “तेःन्दामरा ङाः ख्याक्याला लाःके, लुःककीइ कोःरीला कोःलाःम्‍ले माःस्युःबा राःङ्सालाःम्‍ले स्युःगेन मीःदी कुमेन ओःले च्याःक्पा इःङे।

२ तर कोःलाःम्‍ले स्युःगेन मीःदी लुःककीइ कोःरालु इःङे।

३ खुङला कोःरी ह्रुङेन्दीइ कोः फ्यातेर्कोइ। लुःकक्याइ खुङगीइ के कोःउए, ओःले खुङगीइ राःङगीइ लुःकक्याला मीःन तेःङ्दी केक्याःप्कुए ओःले खुङगीइ लुःकक्याला पाङ्ला तेङ्दी खेर्कुए।

४ खुङगीइ राःङगीइ लुःकक्या थाम्जेर पाङ्ला तेङ्मीःजीक खुङ तोःङ तोःङ्ला डोउए, ओःले लुःकक्यादी खुङगीइ तीङ तीङ्ला डोउए चीलेलाःना लुःकक्याइ खुङगीइ के ङोःसेउए।

५ कोःरालुइबाहेक राःङ्साइ केक्याःप्सी लाःना लुःकक्या खुङगीइ तीङ्ला मेःन्डोए। बरु ओःखोइ के ङोःमासेगारा लुःकक्या जीबाइ छ्‍योङ्‍गोइ।”

६ येशुइ दी पेदाम खुङक्याला लाःसी, तर खुङगीइ लाःचे छोल्क्योक दी ताम खुङक्याइ ङोःमासे।

तेःन्दामगीइ कोः

७ ओः तेःकासु येशुइ फीर्च्या खुङक्याला लाःसी, “ङाः ख्याक्याला तेःन्दामरा लाःके, लुःककीइ कोःरीला स्युःगेन कोः ङाःरा इःङे।

८ ङाःभन्दा तोःङ्ला ओःङेन्दी थाम्जेर कुमेनक्या ओःले च्याःक्पाक्या एःके, तर लुःकक्याइ खुङक्याइ ताम माःको।

९ कोः ङाःरा इःङे। काःन्दीङ मीःक्या ङाःलाःम्‍ले नाःङ्ला स्युःसी लाःना खुङक्या सेन्ङेन एः, ओःले खुङक्या फी नाःङ पेःजे ज्योर्केन एः, ओःले खर्कला चा साःजे ज्योर्केन एः।

१० कुमेन नी कुजेला, सेचेला ओःले सीःङ्दाक थाजेला चीग्रा ओःङ्‍गोइ। ङाः दी ख्याक्याइ नाःमाङ मीसीगेन मीःली ज्योर्च्युक ओःले ओःखो माःङ्बुरा पेःदी ज्योर्च्युक लाःती ओःङ्क्योक इःङे।

येशु याःबु कोःरालु

११ “याःबु कोःरालु ङाःरा इःङे। याःबु कोःरालु राःङगीइ लुःकक्याइ लागी सीजेलाङ तयार ओःङ्‍गोइ।

१२ तर लुःक ताजेला ज्याक्योक लाबुदी तेःन्दाम कोःरालु मीःङे। ओःखोइ फारा ओःङ्क्योक थोङ्सी लाःना लुःक पोःर्ती छ्‍योङ्‍गोइ चीलेलाःना लुःकक्या खुङगीइदी मीःङे। ओःले फाराइ लुःकक्याला थाप टाःप्कोइ ओःले लुःकक्याला पाःरास्यारा जोतेर्कुए।

१३ लुःक ताजेला ज्याक्योक लाबुदी लाबु चीग्रा इःङे, ओः सोङ्‍गारा खुङ छ्‍योङगोइ ओःले खुङला लुःकक्याइदी चीङ वास्ता मेःबेए।

१४-१५ “ङाः याःबु कोःरालु इःङे। आबाइ ङाःला ओःले ङाःइ आबाला ङोःसेक्योक च्योःङ्‍रारा, ङाः राङगीइ लुःकक्याला ङोःसेगे, ओःले ङाःइ लुःकक्याइ ङाःला ङोःसेउए। ओःले ङाः लुःकक्याइ लागी सीजेलाङ तयार एः।

१६ ङाःइदी राःङ्सा लुःकक्याङ एः, ओःखोदी दी कोःरीइदी मीःङे। ओः लुःकक्यालाङ ङाःइ ख्योङ्‍कोःन एः, ओःले खुङक्याइ ङाःइ के कोःगेन एः, ओःले थाम्जेर लुःकक्या छोबा चीग ओःङेन एः। ओःले थाम्जेर लुःकक्याइ कोःरालुदी चीग्रा चीग ओःङेन एः।

१७ “ङाःइ आबाइ ङाःला च्याःम्बु पेःउए चीलेलाःना राःङगीइ मीःली फीर्च्या लेःङेन पेःदी ङाःइ राःङगीइ मीःली क्याप च्योल्गे।

१८ सुइयाङ ङाःलाःम्‍ले ङाःइ मीःली खेर्चे मीःखुए, तर ङाः राःङगीइ सेमगीइ राःङगीइ मीःली क्याप च्योल्गे। राःङगीइ मीःली क्याप च्योल्गेन आङ्ज्या ङाःङीमु एः, ओःले फीर्च्या लेःङेन आङ्ज्याङ ङाःङीमु एः। ङाःइ आबाइ दीखोरा पेःदो लाःती ङाःला आज्ञा तेर्ती एः।”

१९ दी ताम कोःदी यहुदीक्याइ कील्‍ला फीर्च्या खाफ्यासी।

२० खुङक्या नाःङ्ला माःङ्बुरा मीःक्याइ एःन्डु लाःसी, “दीखोला हेन्डी क्याःप्‍ती एः, ओःले दी ङ्‍योदी एः। ख्याक्या दीखोइ ताम चीले कोःउबा?”

२१ तर राःङ्साक्याइ लाःसी, “हेन्डी क्याःप्क्योक मीःइ एःन्डुबा ताम लाःचे मीःखुए। हेन्डीइ मी मेःथेङेन मीःला काःन्डुले मी थोङेन्दी जोखुउबा रा?”

यहुदीक्याइ गोछेस्योक्याइ येशुला इन्कार पेःक्योक

२२ ओः तेःकासु सेर्काइ दावा एःके, ओःले यरूशलेमला कोन्ज्योइ मन्दिर क्याप च्योल्गेन मेःलीङ ओःङ्दी एःके।

२३ येशु कोन्ज्योइ मन्दिरनाःङ्ला सोलोमनगीइ दलानला डोदेरा एःके।

२४ यहुदीक्या खुङगीइ छ्‍योसीःराछ्‍योले जोम्सी ओःले खुङला टीःसी, “नाःमथुप ख्याइ ङीःला तोःपाःर्केला ज्याउबा? ख्यो थार्च्युगेन ख्रीष्ट इःङे लाःना ङीःला थेकारा लाःतेर।”

२५ येशुइ लाःसी, “ङाःइ तोःङ्लारा ख्याक्याला लाःसीःङ्दी एः, तर ख्याक्याइ ङाःला सेमल्हुकरा मीलुए। ङाःइ आबाइ मीःनला ङाःइ पेःक्योक लेःगाक्याइरा ङाः सु इःङे लाःती तेःङ्तेर्कोइ।

२६ तर ख्याक्या ङाःइ लुःक मीःङे, ओः सोङ्‍गारा ख्याक्याइ ङाःला सेमल्हुक मीलुए।

२७ ङाःइ लुःकक्याइदी ङाःइ केला कोःउए। ङाः ओः लुःकक्याला ङोःसेउए ओःले ओः लुःकक्याइ ङाःला ब्य्राङ्‍गोइ।

२८ ङाः खुङक्याला नाःमाङ मीसीगेन मीःली तेर्के। खुङक्या नाःमाङ मेसीगेन एः ओःले सुइयाङ खुङक्याला ङाःलाःम्‍ले फ्रोदी खेर्चे मीःखुगेन एः।

२९ ओः खुङक्याला ङाःइ लाःक्पाला तेर्केन ङाःइ आबा थाम्जेरभन्दा छ्‍योम्बो एः, ओःले आबाइ लाःक्पालाःम्‍ले नी खुङक्याला सुइयाङ फ्रोदी खेर्चे मीःखुगेन एः।

३० आबा रा ङाः चीग्रा इःङे।”

३१ यहुदीक्याइ खुङला क्याःप्चे लाःती फीर्च्या तोः तुःसी।

३२ येशुइ खुङक्याला लाःसी, “ङाःइ आबाइ पेःदो लाःक्योक माःङ्बुरा याःबु लेःगाक्या ङाःइ ख्याक्याइ तोःङ्ला पेःतेर्सी। ओः लेःगाक्या नाःङ्ला काँःदी लेःगाइ लागी ख्याक्याइ ङाःला तोःइ क्याःप्चे चाल्क्योक?”

३३ यहुदीक्याइ खुङला लेःन लोदी लाःसी, “ख्याइ पेःक्योक याःबु लेःगाइ लागी ङीः ख्याला तोः मेःक्याप, तर कोन्ज्योइ विरुद्धला माःताक्पा ताम लाःक्योक सोङ्‍गारा, चीलेलाःना ख्या मीः एःनाङ राःङला कोन्ज्यो लाःती लाःकुदु।”

३४ येशुइ खुङक्याला लेःन लोदी लाःसी, “ची ख्याक्याइ छेइ ठीमला कोन्ज्योइ एःन्डु लाःती म्याःपा रा, ‘ख्याक्या ल्हाक्या इःङे’?

३५ कोन्ज्योइ दीला सुःङीमु ताम लाःपा, खुङक्याला ल्हाक्या इःङे लाःती एः लाःना (छेइ पेज्याला प्रुःक्योक ताम तेन्दुरा तेःन्दाम एः)

३६ आबाइ ङाःला दाम्सी ओःले जाम्बुलीङला ताङ्क्योक सोङ्‍गारा ङाःइ ङाः कोन्ज्योइ पुः इःङे लाःकासुना काःन्डुले ङाःइ कोन्ज्योइ विरुद्धला लाःपा?

३७ ङाःइ पेःक्योक लेःगाक्या ङाःइ आबइदी मीःङे लाःना ख्याक्याइ ङाःला सेमल्हुक लुमेःको।

३८ तर ओः लेःगाक्या ङाःइ आबाइदी इःङे लाःना ख्याक्याइ ङाःला सेमल्हुक मीलुनाङ ओः लेःगाक्याला तादी सेमल्हुक लुदो, ओःले आबा ङाःमु एः ओःले ङाः आबाङीमु एः लाःकेन ताम ख्याक्याइ छोर्केन एः।”

३९ दी ताम कोःदी खुङक्याइ येशुला फीर्च्या जुम्जे छोल्सी, तर येशु खुङक्याइ लाःक्पालाःम्‍ले स्योर्सी।

४० येशु फीर्च्या यर्दन लुःङ्बाइ फार्केनला यूहन्‍नाइ तोङ्ला बप्‍तिस्मा तेर्केन ठाउँला काःल्सी ओःले खुङ ओःलारा तेःसी।

४१ माःङ्बुरा मीःक्या खुङसाःला ओःङ्सी, ओःले खुङक्याइ लाःसी, “यूहन्‍नाइ नी चीङ चुःन्डुलक्या मातेङ, तर खुङगीइ दी मीःइ बारेला ची काःजे लाःती एःके ओःखो तेःन्दामरा इःङेन दुबा।”

४२ एःन्डुले ओः ठाउँगीइ माःङ्बुरा मीःक्याइ खुङखाला सेमल्हुक लुसी।

लाजरस सीक्योक

११

१ बेथानिया युःलला लाजरस मीःन पेःक्योक मीः नेःपा काःल्दी एःके। ओः युःलला मरियम ओःले खुङगीइ आजी मार्था तेःकुके।

२ दी मरियमगीइरा येशुइ काङ्बाला तीङ्ला अत्तर टुःल्तेर्ती राःङगीइ टाइ काङ्बा फ्यातेर्ती एःके ओःले नेःपा काःल्क्योक लाजरसदी खुङगीइ नोः एःके।

३ दी आजी ङीइ येशुसाःला एःन्डु लाःती लेःङ्‍गो ताङ्सी, “प्रभु, ख्याइ च्याःम्बु पेःक्योक रोः नेःपा एः।”

४ तर दी लेःङ्‍गो कोःदी येशुइ लाःसी, “दी नेःपाइ खुङ मीसीगेन एः, तर कोन्ज्योइ महिमाइ लागी दी काःल्क्योक इःङे, ओःले दीलाःम्‍ले कोन्ज्योइ पुःइ महिमा ओःङेन एः।”

५ येशुइ मार्था, खुङगीइ नोःमो मरियम ओःले लाजरसला च्याःम्बु पेःउके।

६ लाजरस नेःपा एः लाःक्योक कोःमीःजीक खुङ राःङ एःक्योक ठाउँला ताःरुङ ङीःमा ङी ओःलारा तेःसी।

७ ओः तीङ्ला येशुइ लोबेनक्याला लाःसी, “ताः उः फीर्च्या यहुदियाला लोःदी डोगा।”

८ लोबेनक्याइ खुङला लाःसी, “गुरु, चीङ ङीःमा तोःङ्ला चीग्रा ओःलाइ मीःक्याइ ख्याला तोःइ क्याःप्चे सेम पेःदी एःके, ओःले फीर्च्या ख्या ओःलारा डोगेन्दी?”

९ येशुइ लाःसी, “ङीःमा चीगला घण्टा चीङ्‍ङी ओःङ्‍गोइ, मीःङे रा? ङीःमाला डोगेन मीःला ङाःर्तोक मेःक्यापए चीलेलाःना खुङगीइ दी जाम्बुलीङगीइ ज्योति थोङगुए।

१० तर कुङ्मु डोगेन्दीला ङाःर्तोक क्याःप्कोइ चीलेलाःना ओः मीःङीमु साङ्बु मेःयुङ एः।”

११ ओः तीङ्ला येशुइ लाःसी, “उःइ रोः लाजरस ङीचु लोःदी एः, तर खुङला ङीलाःम्‍ले लाङ्जेला ङाः ओःला डोगे।”

१२ लोबेनक्याइ खुङला लाःसी, “प्रभु, खुङ ङीचु लोःदी एः लाःना नी खुङ टाःगेन एः।”

१३ येशुइ लाजरस सीसीःङ्दी एः लाःचे छोल्क्योक एःके, तर लोबेनक्याइदी लाजरस तेःन्दामरा ङीचु चीग्रा लोःदी एः लाःती टेःम्बा साल्दी एःके।

१४ ओः सोङ्‍गारा येशुइ थेकारा लाःसी, “लाजरस सीसीःङ्दी एः।

१५ ख्याक्याइ माःङ्बु सेमल्हुक लुज्युक लाःती ङाः ओःला म्याःक्योकला ङाःला केःदाङ काःल्दी एः। ताः उः खुङसाःला डोगा।”

१६ ओःले जाँउले लाःकेन थोमाइ राःङगीइ लोबेन रोःक्याला लाःसी, “गुरुङीमुरा उः थाम्जेर डोगा ओःले खुङङीमुरा सीगा।”

येशुइ लाजरसला सोम्बो लोक्योक

१७ येशु बेथनियाला ओःङ्‍गासुना लाजरसला तुःर्साला ज्याक्योक ङीःमा सीः काःल्सीःङ्दी एःके।

१८ बेथानिया यरूशलेममीःजीक किलोमिटर सुमजे थारीङ्बुला एःके।

१९ यहुदिया क्षेत्रालाःम्‍ले माःङ्बुरा मीःक्या मार्था ओःले मरियमला नोः सीक्योककीइ तुःक्पुला सान्त्वना तेर्चेला ओःङ्दी एःके।

२० येशु ओःङ्देरा एः लाःक्योक कोःदी मार्था खुङला लाःमरा फ्रेचेला काःल्सी, तर मरियमदी खीमलारा तेःसी।

२१ येशुला फ्रेती मार्थाइ लाःसी, “प्रभु, ख्या दीला एःपाना नी ङाःइ नोः सीजे म्याःके।

२२ तर ताःसेङ ख्याइ कोन्ज्योला ची लाङ्बा, ओःखो खुङगीइ ख्याला तेर्कुए लाःती ङाःइ सेदी एः।”

२३ येशुइ मार्थाला लाःसी, “ख्योइ नोः फीर्च्या सोम्बो लोःगेन एः।”

२४ मार्थाइ लाःसी, “इःङे प्रभु, अन्त्यइ ङीःमाला थाम्जेर सोम्बो लोःगासुना खुङ सोम्बो लोगेन एः लाःती ङाःइ सेदी एः।”

२५ येशुइ लाःसी, “सीक्योक्याला सोम्बो लोगेन्दी ओःले मीःली तेर्केन्दी ङाःरा इःङे। ङाःला सेमल्हुक लुगेनक्या सीनाङ खुङक्या सोम्बो लोःगेन एः।†

२६ ओःले ङाःला सेमल्हुक लुमीःजीक सेनक्योकक्या नाःमाङ मीसीगेन एः। ची ख्या दी तामला सेमल्हुक लुउबा?”

२७ मार्थाइ लाःसी, “इःङे प्रभु, ख्या जाम्बुलीङला ओःङेन कोन्ज्योइ पुः थार्च्युगेन ख्रीष्ट इःङे लाःती ङाः सेमल्हुक लुगे।”

२८ एःजे लाःमीःजीक मार्था काःल्सी ओःले मरियमला खाजुम्माले केक्याःप्‍ती लाःसी, “गुरुज्यु ओःङ्दी एः, ओःले ख्योला केक्याःप्‍तेरा एः।”

२९ दी ताम कोःलुङ म्याःपा मरियम याःर्ला लाःङ्सी ओःले खुङला फ्रेचेला काःल्सी।

३० ओः बेलाथुप येशु युःलला लेःप्‍ती म्याःके। खुङ मार्थाइ फ्रेक्योक ठाउँलारा एःके।

३१ खीमला मरियमला सान्त्वना तेर्चेला ओःङ्क्योक यहुदीक्याइ खुङ गेबुरा लाःङ्दी फीला काःल्योक थोङ्दी, खुङ ओः तुःर्साला ङुःजेला काःल्क्योक इःङ्स्वाँ लाःती खुङगीइ तीङ्ला काःल्सी।

३२ मरियम येशु एःक्योक ठाउँला लेप्मीःजीक खुङगीइ येशुला थोङ्सी ओःले खुङगीइ तोःङ्ला पीमु चुदी लाःसी, “प्रभु, ख्या दीला एःक्योक एःना नी ङाःइ नोः सीजे म्याःके।”

३३ मरियम ङुःदी तेःती एःके ओःले खुङङीमु ओःङ्क्योक मीःक्याङ ङुःदेरा एःके। दीखो थोङ्दी येशुला सेममीःजीकरा माःङ्बुरा तुःक्पु नेसी।

३४ येशुइ खुङक्याला टीःसी, “ख्याक्याइ खुङला काःला ज्यादी एःपा?” खुङक्याइ लाःसी, “प्रभु, ओःङ्दी तादो।”

३५ ओः तेःकासु येशुङ ङुःसी।

३६ ओः सोङ्‍गारा मीःक्याइ लाःसी, “तादो, येशुइ खुङला काःजे च्याःम्बु पेःउके।”

३७ तर काँःदी-काँःदीइ लाःसी, “ची मी मेःथोङेन्दीला थोङेन्दी ज्योगेन्दी दीखोरा मीःङे रा? ची दीखोइ लाजरसला सीजेलाःम्‍ले थार्च्युजे मीःखुजेके रा?”

३८ येशुला फीर्च्या सेममीःजीकरा माःङ्बुरा तुःक्पु नेसी ओःले तुःर्साला काःल्सी। ओः तुःर्सा फुक चीगला एःके। ओःखोइ खा छ्‍योम्बो तोःइ कादी एःके।

३९ येशुइ लाःसी, “ओः तोः तेङ्दो।”

लाजरसकीइ आजी मार्थाइ खुङ्ला लाःसी, “ए प्रभु, दी बेलाथुपला नी ओःखो टीःमा खासीःङ्स्वाँ, चीलेलाःना खो सीक्योक ङीःमा सीः काःल्सीःङ्सी।”

४० येशुइ खुङला लाःसी, “सेमल्हुक लुसी लाःना ख्योइ कोन्ज्योइ महिमा थोङेन एः लाःती ङाःइ लाःक्योक मीःङे रा?”

४१ खुङक्याइ तुःर्साइ खालाःम्‍ले तोः तेङ्सी ओःले येशुइ नाःम्खालीङछ्‍योले तादी लाःसी, “थुजीछे एः आबा, ख्याइ ङाःइ वासीला कोःसी।

४२ ख्याइ ङाःइ ताम तेन्दुरा कोःउए लाःती ओःखो ङाःइ छोर्ती एः। तर ख्याइ ङाःला जाम्बुलीङला ताङ्क्योक इःङे लाःकेन ताम दीला एःक्योक मीःक्याइ सेमल्हुक लुज्युक लाःती ङाः ख्याला दी वासी पेःदेरा एः।”

४३ ओःले दी ताम लाःमीःजीक येशुइ छ्‍योम्बो केला केक्याःप्सी, “ए लाजरस, फीला स्यो!”

४४ ओःले सीक्योक लाजरस लाःङ्दी फीला ओःङ्सी। खुङगीइ लाःक्पा मीःजीक काङ्बाथुप रेःकीककीइ ताःम्दी एःके। येशुइ मीःक्याला लाःसी, “रेःकीक सीदी खुङला डोजे तेर।”

येशुला जुम्जे छोल्क्योक

४५ मरियमसाःला ओःङ्क्योक माःङ्बुरा यहुदीक्याइ येशुइ पेःक्योक लेःगा थोङ्दी खुङखाला सेमल्हुक लुसी।

४६ तर काःजेइदी फारीसीक्यासाःला काःल्दी येशुइ पेःक्योक लेःगाइ बारेला लाःतेर्सी।

४७ ओः सोङ्‍गारा छेस्यो पुजाहारीक्या ओःले फारीसीक्याइ महासभाइ मीःक्याला केक्याःप्‍ती खुङक्याला लाःसी, “ताः उः ची पेःगा? चीलेलाःना दी मीःइ नी माःङ्बुरा याःमाछाककीइ लेःगाक्या पेःदेरा एः।

४८ उःइ दीखोला एःन्डुरा पेःजे तेर्सीलाःना थाम्जेरकीइ दीखोखालारा सेमल्हुक लुगेन एः ओःले रोमी थेक्या ओःङ्दी उःइ मन्दिरला रोम्ङेन एः ओःले उःइ क्युःपालाङ नाश जोगेन एः।”†

४९ तर खुङक्यानाःङ्ला मेःराङ चीग कैयाफा मीःन पेःक्योक मीः एःके। खुङराःङरा ओः लोःइ चोइ पुजाहारी एःके। खुङगीइ लाःसी, “ख्याक्या चीङ मेसेए!

५० देशकीइ थाम्जेर मीःक्या नाश डोजेभन्दा नी मीःक्याइ लागी मेःराङ चीग सीजे याःबु इःङे लाःकेन ताम ख्याक्याइ छोर्ती म्याःपा?”

५१ दी ताम खुङगीइ राःङलाःम्‍ले लाःती म्याःके, तर खुङ ओः लोःइ चोइ पुजाहारी एःक्योक सोङ्‍गारा येशु यहुदी क्युःपाइ मीःक्याइ लागी सीगेन एः लाःकेन ताम खुङगीइ भविष्यवाणी पेःदी एःके।

५२ येशु यहुदीक्याइ लागी चीग्रा मीःङे, तर पाःरास्यारा काःल्योक कोन्ज्योइ मीःक्याला रुःप चीःजेला सीगेन एःके।

५३ ओः ङीःमामीःजीकरा खुङक्याइ येशुला सेकेन ठीवा चेसी।

५४ ओः सोङ्‍गारा येशु फीर्च्या यहुदीक्याइ कील्‍ला मीःक्याइ थोङेन पेःदी माःकाल, तर ओःलाःम्‍ले उजाड ठाउँगीइ थामाला एःक्योक एफ्राइम लाःकेन सहरला काःल्सी, ओःले ओःला लोबेनक्याङीमु तेःसी।

५५ यहुदीक्याइ निस्तार मेःलीङ ओःङ्जे चाल्दी एःके, रा युःल युःललाःम्‍ले माःङ्बुरा मीःक्या राःङला चाङ्मा जोजे लाःती मेःलीङ छुजे तोःङ्लारा यरूशलेमला काःल्सी।

५६ खुङक्याइ येशुला छोल्सी। खुङक्या कोन्ज्योइ मन्दिरला छुरफारले लाःङ्दी तेःकासुना चीगकीइ राःङ्साला लाःलुङ चासी, “ख्याक्याला ची नेकुबा? ची खुङ मेःलीङला ओःङ्डो ले?”

५७ छेस्यो पुजाहारीक्या ओःले फारीसीक्याइदी येशुला जुम्जेला खुङ काःला एःपा लाःती सुइयाङ छोर्सीलाःना लेःङ्‍गो ना लाःती आज्ञा तेर्ती एःके।

† 

11:25 मीःक्याला सीक्योकलाःम्‍ले सोम्बो जोगेन्दी ओःले मीःक्याला मीःली तेर्केन्दी ङाःरा इःङे लाःती येशुइ लाःचे छोल्क्योक।

† 

11:48 येशुला माःङ्बुरा मीःक्याइ ब्य्राङ्सीलाःना खुङक्याला यहुदीक्याइ छेस्योक्याइ नियन्त्रण पेःजे मीःखुए लाःती जीबा पेःउके। इस्राएलला रोमीक्याइ साशन पेःउके, ओः सोङ्‍गारा रोमी थेक्या ओःङ्दी यहुदीक्याला सीःङ्दाक जोगेन एः लाःती ठीवा साल्गुके।

येशु बेथानीयाला

(मत्ती २६:६-१३; मर्कूस १४:३-९)

१२

१ निस्तार मेःलीङगीइ ङीःमा टुःक तोङ्ला येशु बेथनिया युःलला ओःङ्सी। ओःला लाजरस तेःकुके, खोला येशुइ सीक्योकलाःम्‍ले सोम्बो जोदी एःके।

२ खुङक्याइ येशुइ लागी ओःला कुङ्मुइ डेन तयार जोसी। मार्थाइ सेवा-टहल पेःसी, ओःले लाजरसदी खुङङीमु साःजेला तेःकेनक्यानाःङ्ला मेःराङ चीग एःके।

३ ओः बेलाला मरियमगीइ माःङ्बुरा रीःन पेःगेन लिटर फे जटामसीइ सीःम्बु टीःमा तेर्केन अत्तर ख्योङ्दी येशुइ काङ्बाला टुःल्सी, ओःले खुङगीइ काङ्बा राःङगीइ टाइ फ्यासी, ओःले अत्तरकीइ टीःमाइ खीम काःङ्सी।

४ तर खुङगीइ मेःन्दा चीङ्‍ङी लोबेनक्या नाःङ्ला मेःराङ चीग यहूदा इस्‍करियोत लाःकेन लोबेनगीइ लाःसी (दी लोबेनगीइ तीङ्ला येशुला तुःक तेर्सी),

५ “दी अत्तर नी क्याः सुम ङुलगीइ टाङ्‍गा डेबाला† चोङ्दी ओः डेबा प्राङ्नाक्याला केःतेर्ना याःबु मेःयुङ्जेके रा?”

६ खोइ प्राङ्नाला च्याःम्बु पेःदी लाःक्योक मीःङे तर कुमेन सोङ्‍गारा एःन्डु लोःती एःके। डेबाइ काःल्ज्युम खोइरा ज्याउके, ओःले ओःलाःम्‍ले कुगेन्दी पेःउके।

७ येशुइ लाःसी, “दी मोःला चीङ माःलाप, ङाःला तीःप्केन ङीःमाइ लागी खुङगीइ ङाःला दी अत्तर टुःल्तेर्क्योक एःङे।

८ प्राङ्नाक्या नी तेन्दुरा ख्याक्याङीमु ओःङ्‍गोइ, तर ङाः नी ख्याक्याङीमु तेन्दुरा मेःतेए।”

९ येशु बेथानियाला एः लाःती छोर्मीजीक माःङ्बुरा मीःक्या ओःला ओःङ्सी। खुङक्या येशुला ताजेला चीग्रा मीःङे, तर खुङगीइ सीक्योकलाःम्‍ले सोम्बो लोक्योक लाजरसलाङ तागाला ओःङ्दी एःके।

१० ओः सोङ्‍गारा छेस्यो पुजाहारीक्याइ लाजरसलाङ सेकेन टेः पेःसी।

११ चीलेलाःना लाजरसकीइ पेःगासुनारा माःङ्बुरा मीःक्याइ खुङक्याला पोःर्ती येशुला सेमल्हुक लुगाला स्युःदी एःके।

यरूशलेमला येशुला तोःङ्ज्याङ पेःक्योक

(मत्ती २१:१-११; मर्कूस ११:१-११; लूका १९:२८-४०)

१२ ङार्तोच्योङ्‍रा निस्तार मेःलीङला ओःङ्क्योक छ्‍योम्बो पोर्चोमगीइ येशु येरूशलेमला ओःङ्देरा एः लाःक्योक कोःसी।

१३ खुङक्या खजुरकीइ याःल्गा लेःङ्दी खुङला तोःङ्ज्याङ पेःजेला छ्‍योम्बो के तेङ्देरा खुङला फ्रेकाला काःल्सी, “कोन्ज्योला प्रशंसा! प्रभुइ मीःनला ओःङेन्दीला कोन्ज्योइ मोलाम तेर्च्युक। इस्राएलगीइ क्याःल्बुला कोन्ज्योइ मोलाम तेर्च्युक!”

१४ ओःले पुःङ्‍गुइ पीःब्रु चीग फ्रेती येशु ओःखाला जासी, दीखोइ बारेला छेइ पेज्यालाङ एःन्डुबा प्रुःदी एः,

१५ “यरूशलेमगीइ मीःक्या, ख्योक्या माःजी!

तादो, ख्योक्याइ क्याःल्बु पुःङ्‍गुइ पीःब्रुखाला जादी ओःङ्देरा एः।”

१६ दी तामक्या खुङगीइ लोबेनक्याइ तोःङ्ला मासे। तर येशु नाःम्खालीङला महिमाला लोःदी काःल्मीःजीक दी ताम काःल्सी ओःले छेइ पेज्याला येशुइ बारेला प्रुःदी एःक्योक ताम पुरा डोजेला दीखो काःल्सी लाःती टेःम्बा साल्सी।

१७ येशुइ सीक्योक लाजरसला तुःर्सालाःम्‍ले केक्याःप्‍ती सोम्बो ज्योक्योक थोङेन मीःक्याइ दी ताम काःल्क्योक इःङे लाःतीरा तेःसी।

१८ खुङगीइ एःन्डुबा याःमाछाकीइ लेःगा पेःदी एः लाःती कोःक्योक सोङ्‍गाराङ माःङ्बुरा मीःक्याइ खुङला फ्रेकाला ओःङ्दी एःके।

१९ ओःले फारीसीक्याइ चीगकीइ राःङ्साला लाःकाला स्युःसी, “तादो, ख्योक्याइ चीङ पेःजे माःखु। थाम्जेर मीःक्या खुङगीइ तीङ्ला काःल्सीःङ्सी।”

चीङ ग्रीक मीःक्याइ यशुला फ्रेचे सेम पेःक्योक

२० येरूशलेमला मेःलीङगीइ बेला आराधना पेःजेला डोगेनक्यानाःङ्ला चीङ ग्रीक मीःक्याङ एःके।

२१ खुङक्या गालीलगीइ बेथसेदालाःम्‍ले ओःङ्क्योक फिलिपसाःला ओःङ्दी एःन्डु लाःती वासी पेःसी, “हजुर, ङीः येशुला फ्रेचे सेम थेती एः।”

२२ फिलिप काःल्दी अन्द्रियासला लाःसी, ओःले खुङक्या ङीःक्‍कार काःल्दी येशुला लाःसी।

२३ येशुइ खुङक्याला लाःसी, “ताः मीःइ पुःइ महिमा ओःङेन बेला ओःङ्जे चाल्दी एः।

२४ तेःन्दामरा ङाः ख्याक्याला लाःके, न्याःइ बुदी सेबीला लेप्‍ती मासी लाःना ओःखो ओःन्डुबारा तेःकोइ। तर ओःखो सीसी लाःना ओःखोइ माःङ्बुरा डु कोःङ्च्युउए।

२५ ओःन्डुरा पेःदी राःङगीइ मीःलीला च्याःम्बु पेःगेन्दीइ मीःली गुमाइतीगेन एः। तर राःङगीइ मीःलीला जाम्बुलीङला तुच्छा टेःम्बा साल्गेन्दीइ नाःमाङ मीसीगेन मीःली ज्योर्केन एः।

२६ ङाःइ लागी लेःगा पेःगेन्दी ङाःइ तीङ्ला ओःङ्‍कोःउए। काः-काःला ङाः काःल्बा, ओःखोङ ओःलारा ओःङेन एः। ङाःइ आबाइ ङाःइ लागी लेःगा पेःगेन्दीला सेःसा पेःगेन एः।

राःङ सीगेन बारेला येशुइ लाःक्योक

२७ “ङाःइ सेम छाबा छुबे काःल्दी एः, ओःले ङाः ची लाःचे? ‘ए आबा, दी तुःक्पुइ समयलाःम्‍ले सेनच्युदो’ लाःती वासी मेःबे, चीलेलाःना ङाः जाम्बुलीङला दी तुःक्पु खुर्काला ओःङ्क्योक इःङे।

२८ ए आबा, ख्याइ मीःनला महिमा पेःदो।” ओःले नाम्खालीङलाःम्‍ले एःन्डुबा के ओःङ्सी, “ङाःइ मीःनला महिमा पेःदी एः, ओःले ओः महिमा ङाः फीर्च्या पेःगे।”

२९ ओःला लाःङ्दी तेःक्योक चीङ मीःक्याइ पोर्चोमगीइ दीखो कोःदी लाःसी, “दीखो नाःम्खा दीर्क्योक इःङे!” तर राःङसाक्याइ लाःसी, “स्वर्गदुत खुङङीमु ताम लाःक्योक इःङ्स्वा!”

३० येशुइ खुङक्याला लाःसी, “दी के ङाःइ लागी मीःङे, तर ख्याक्याइ लागी लाःक्योक इःङे।

३१ ताः दी जाम्बुलीङगीइ न्याय ओःङ्‍गोइ। ताः दी जाम्बुलीङगीइ क्याःल्बुला तेङेन एः।

३२ ओःले ङाः साजाम्बुलीङलाःम्‍ले क्यामीःजीक थाम्जेर मीःक्याला राःङछ्‍योले ख्योङे।”

३३ खुङ काःन्डुले सीगेन्दी एःपा लाःती चुःन्डुल तेर्चेला खुङगीइ एःन्डु लाःती एःके।

३४ मीःइ पोर्चोमगीइ खुङला टीःसी, “उःइ ठीमगीइ थार्च्युगेन ख्रीष्ट नी तेन्दुरा सेन्दी तेःकेन एः लाःती एः। ओः सोङ्‍गारा मीःइ पुःला क्याकोःउए लाःती ख्याइ काःन्डुले लाःचे खुउबा? ख्याइ लाःक्योक मीःइ पुःदी सु इःङे?”

३५ येशुइ खुङक्याला लाःसी, “ज्योति ताःरुङ चीङ बेरथुप ख्याक्याइ कील्‍ला तेःकेन एः। ज्योति ख्याक्याङीमु एःकासुथुप राःङगीइ लाःमला सुङ मीःङेलाःना नाक्जुककीइ ख्याक्याला उप्केन एः। नाक्जुकला डोगेन्दीइ राःङ काःछ्‌योले डोदेरा एःपा लाःती मेःछोर एः।

३६ ख्याक्याङीमु ज्योति एःकासुनारा ओःखोला सेमल्हुक लुदो ओःले ख्याक्या ज्योतिइ छार्क्यु फुर्क्यु ओःङेन एः।”

एःजे लाःसीङमीःजीक येशु ओःलाःम्‍ले काःल्सी रा खुङक्यालाःम्‍ले इःप्‍ती तेःसी।

यहुदीक्याइ येशुला सेमल्हुक मालुक्योक

३७ येशुइ खुङक्याइ तोःङ्लारा ओःजेइ चुःन्डुलक्या तेङ्दी एःके, एःनाङ खुङक्याइ येशुखाला सेमल्हुक मालु।

३८ एःन्डुले कोन्ज्योइ लेःङ्‍गो तेर्केन यशैयाइ लाःक्योक दी ताम पुरा काःल्सी–

“प्रभु, ङीःइ लाःक्योक लेःङ्‍गोला सुइ सेमल्हुक लुबा?

ओःले सुला प्रभुइ ल्हे तेःङ्बा?”

३९ ओः सोङ्‍गारा खुङक्याइ सेमल्हुक लुजे माःखु, चीलेलाःना यशैयाइ फीर्च्या एःन्डु लाःती एः–

४० “कोन्ज्योइ खुङक्याइ मी कातेर्ती एः

ओःले खुङक्याइ सेम ताःम्बु ज्योतेर्ती एः,

ओः सोङ्‍गारा खुङक्याइ मीइ माःथोङ्ज्युक,

ओःले खुङक्याइ सेमगीइ मासेज्युक,

मीःङेलाःना नी खुङक्या ङाःछ्‍योले लोःजेके ओःले ङाःइ खुङक्याला टाःच्युजेके।”

४१ यशैयाइ एःन्डु लाःसी, चीलेलाःना खुङगीइ येशुइ महिमा थोङ्सी ओःले खुङगीइ बारेला लाःसी।

४२ एःनाङ माःङ्बुरा यहुदी गोछेस्योक्याइ येशुखाला सेमल्हुक लुसी। तर फारीसीक्याइ जीबाइ पेःगासुना खुङक्याइ दी ताम सुलाङ माःलाप चीलेलाःना राःङ्साइ छोर्क्योक एःना खुङक्याला यहुदीइ जोम्साखीमलाःम्‍ले तेङ्तेर्चेके।

४३ चीलेलाःना कोन्ज्योइ प्रशंसाभन्दा मीःइ प्रशंसा खुङक्याइ सेम थेकुके।

सेमल्हुक मीलुगेन्दी माःताक्पा ओःङ्‍गोइ

४४ येशुइ छ्‍योम्बो केइ लाःसी, “ङाःला सेमल्हुक लुगेन्दीइ ङाःला चीग्रा मीःङे, तर ङाःला ताङेन्दीखाला सेमल्हुक लुउए।

४५ काःखोइ ङाःला थोङ्बा, ओःखोइ ङाःला ताङेन्दीला थोङेन एः।

४६ ङाःखाला सेमल्हुक लुगेन्दी सुङ नाक्जुकला माःतेःच्युक लाःती ङाः जाम्बुलीङला ज्योति च्योःङ्‍रा काःल्दी ओःङ्सी।

४७ सुइयाङ ङाःइ ताम कोःसीलाःना ओःले ओःखो माःङीनलाःना, ङाः ओःखोइ न्याय मेःबे। चीलेलाःना ङाः जाम्बुलीङगीइ न्याय पेःजेला ओःङ्क्योक मीःङे, तर ङाः जाम्बुलीङला सेन्च्युजेला ओःङ्क्योक इःङे।

४८ ङाःइ लाःक्योक तामला ग्रहण मेःबेगेन्दी ओःले ङाःला इन्कार पेःगेन्दीइ लागी मेःन्दा चीग न्याय पेःगेन्दी एः। ङाःइ लाःक्योक तामगीइरा ओःखोला अन्त्यइ ङीःमाला माःताक्पा च्याङेन एः।

४९ चीलेलाःना दी ताम ङाःइ राःङगीइ सेमलाःम्‍ले लाःक्योक मीःङे, तर ङाःइ ची लाःकोःन्दी ओःले काःन्डुले लाःकोःन्दी लाःती ङाःला ताःङेन आबाइरा ङाःला आज्ञा तेर्ती एः।

५० खुङगीइ आज्ञाइ नाःमाङ मीसीगेन मीःली ज्योर्कुए लाःती ङाःइ छोर्ती एः। ओः सोङ्‍गारा, ङाःइ ची लाःपा, ओः ताम आबाइरा ङाःला लाःच्युक्योक इःङे।”

† 

१२:५ क्याः सुम ङुलगीइ टाङ्‍गा डेबाला एःजे डेबादी मेःन्दा चीग मीःइ लोः चीग लेःगा पेःदी ज्योर्केन ला चे इःङे।

येशुइ राःङगीइ लोबेनक्याइ काङ्बा ठुक्योक

१३

१ निस्तार मेःलीङ ओःङ्जे तोःङ्ला दी जाम्बुलीङ पोःर्ती आबासाःला डोगेन्दी खुङगीइ समय ओःङ्सी लाःती येशुइ छोर्सी। जाम्बुलीङला एःक्योक राःङगीइ मीःक्याला खुङगीइ तेन्दुरा च्याःम्बु पेःसी ओःले ताःसे येशुइ खुङक्याला तीङ्थुपरा च्याःम्बु पेःसी।

२ ओःले कुङ्मुइ डेन साःगेन बेलाला शैतानगीइ सिमोनगीइ पुः यहुदा इस्करियोतकीइ सेमला येशुला जुम्दी तेर्केन ठीवा तोःङ्लारा लुतेरसीःङ्दी एःके।

३ आबाइ राःङला थाम्जेर क्युःक्याखाला थाम्जेर आङ्ज्या तेर्ती एः लाःकेन ताम येशुइ छोर्ती एःके ओःले खुङ कोन्ज्योलाःम्‍ले ओःङ्क्योक ओःले फीर्च्या कोन्ज्योसाःलारा डोदेरा एः लाःकेन तामाङ खुङगीइ सेदी एःके।

४ ओःले खुङ साःगेन ठाउँलाःम्‍ले लाःङ्सी, ओःले फीछ्‍योइ केःला पीती छ्‍यो चीगला ज्यादी तौलिया राःङगीइ केपाला चीङ्सी।

५ ओःले खुङगीइ नेकीला छ्‌यु लुदी लोबेनक्याइ काङ्बा ठुगाला स्युःसी ओःले केपाला चीङ्क्योक तौलियाइ फ्यासी।

६ ओःले खुङ सिमोन पत्रुससाःला ओःङ्सी, पत्रुसकीइ खुङला लाःसी, “प्रभु, ची ख्याइ ङाःइ काःङ्बा ठुगेन्दी?”

७ येशुइ पत्रुसला लाःसी, “ङाःइ ची पेःदेरा एःपा ओःखो ख्योइ ताःसे मेसेए, तर ख्योइ तीङ्ला सेगेन एः।”

८ पत्रुसकीइ खुङला लाःसी, “ख्याइ ङाःइ काङ्बा नाःमाङ ठुजे मेःयुङे।”

येशुइ खुङला लाःसी, “ङाःइ ख्योइ काङ्बा माःठु लाःना ख्यो ङाःइ लोबेनरा मेःयुःङ एः।”

९ सिमोन पत्रुसकीइ खुङला लाःसी, “ओःन्डु इःङे लाःना प्रभु, ङाःइ काङ्बा चीग्रा मीःङे, तर लाःक्पा रा गोङ ठुतेर।”

१० येशुइ खुङला लाःसी, “ठुसीःङ्क्योक मीःला काङ्बाबाहेक राःङ्सा चीङ ठुमेःको, ओःखो थाम्जेर चाङ्मा एः। ख्याक्या चाङ्मा एः, तर थाम्जेर नी मीःङे।”

११ राःङला सुइ जुम्जे चल्दी एःपा, ओःखो येशुइ छोर्ती एःके। ओः सोङ्‍गारा येशुइ खुङक्या थाम्जेर चाङ्मा म्याः लाःती एःके।

१२ लोबेनक्याइ काङ्बा ठुसीःङ्मीजीक येशुइ राःङगीइ फीइ केःला केःङ्सी ओःले फीर्च्या साःजेला तेःसी ओःले लाःसी, “ङाःइ चीले ख्याक्याइ काङ्बा ठुक्योक, ख्याक्याइ सेबा?

१३ ख्याक्याइ ङाःला गुरु रा प्रभु लाःकोइ। दी ताम डीक्पुरा इःङे, ङाः ख्याक्याइ प्रभु रा गुरुरा इःङे।

१४ ङाः प्रभु रा गुरु एःनाङ ख्याक्याइ काङ्बा ठुदी एः लाःना, ख्याक्याइयाङ चीगकीइ राःङ्साइ काःङ्बा ठुकोःए।

१५ ङाःइ ख्योक्याला पेःक्योक च्योःङ्‍रा ख्याक्याइयाङ पेःज्युक लाःतीरा ङाःइ उदाहरण चीग तेङ्क्योक इःङे।

१६ तेःन्दामरा ङाः ख्याक्याला लाःके, ताःक्पुभन्दा लाबु छ्‍योम्बो मेःयुङ एः ओःले लेःङ्‍गो ताङेन्दीभन्दा लेःङ्‍गो ख्याङेन्दी छ्‍योम्बो मेःयुङ एः।

१७ ख्याक्याइ दी ताम सेमीःजीक, दीखो च्योःङ्‍रारा पेःसीलाःना कोन्ज्योइ ख्याक्याला मोलाम तेर्केन एः।

येशुला जुम्दी तेर्केन लोबेन

(मत्ती २६:२०-२५; मर्कूस १४:१७-२१; लूका २२:२१-२३)

१८ “ङाःइ ख्याक्या थाम्जेरकीइ बारेला लाःक्योक मीःङे, ङाःइ दाम्क्योकक्याला ङाः ङोःसेगे। तर छेइ पेज्याला ‘ङाःङीमुरा खुरा साःगेन मीःइ ङाःइ विरोधी काःल्सी’ लाःती प्रुःक्योक ताम पुरा डोराकोःउए।

१९ दी पुरा ओःङ्जे तोःङ्लारा ङाःइ ख्याक्याला लाःतेरा एः, ओः सोङ्‍गारा ओः ताम पुरा ओःङ्‍गासुना ख्याक्याइ ‘ङाः ओःखोरा इःङे’ लाःती ख्याक्याइ सेमल्हुक लुखुज्युक।

२० तेःन्दामरा ङाः ख्याक्याला लाःके, ङाःइ ताङ्क्योक मीःक्याला ग्रहण पेःगेनक्याइ ङाःलाङ ग्रहण पेःउए ओःले ङाःला ग्रहण पेःगेनक्याइ ङाःला ताङेन्दीला ग्रहण पेःउए।”

२१ येशुइ दी ताम लाःसीःङमीःजीक येशुइ सेम माःङ्बुरा सुःक्याःप्सी ओःले एःन्डु लाःसी, “तेःन्दामरा ङाः ख्याक्याला लाःके, ख्याक्यानाःङ्ला मेःराङ चीगकीइ ङाःला जुम्दी तेर्केन एः।”

२२ येशुइ दी ताम सुइ बारेला लाःक्योक इःङे लाःती लोबेनक्याइ मासे ओःले चीगकीइ राःङ्साइ छेन्दाला तालुङ चासी।

२३ येशुइ लोबेनक्या नाःङ्ला खुङगीइ च्याःम्बु पेःक्योक लोबेन खुङङीमुरा ज्यार्ती तेःती एःके।

२४ ओःले सिमोन पत्रुसकीइ खुङला लाःक्पाइ लाःदाप पेःदी टीःसी, “प्रभुइ दी ताम सुइ बारेला लाःक्योक इःम्बा, टीःदो ले।”

२५ ओः लोबेनगीइ येशुइ प्र्याःङ्‍गोगला ज्यार्ती टीःसी, “प्रभु, ओः मीः सु इःङे?”

२६ येशुइ लाःसी, “काःखोला ङाः खुराइ पुःजुप पादी तेर्पा, ओःखो रा इःङे।” ओःले खुङगीइ खुराइ पुःजुप पादी सिमोनगीइ इस्करियोतकीइ पुः यहूदाला तेर्सी।

२७ यहुदाइ खुरा लेःङ्लुङ म्याःपा खुङगीइ सेमला शैतान स्युःसी ओःले येशुइ खोला लाःसी, “ख्योइ ची पेःजे चाल्दी एःपा, ओःखो गेबुरा पेःदो।”

२८ तर खुङगीइ चीले खोला एःन्डु लाःपा लाःती डेन साःगाला तेःकेनक्या सुइयाङ मासे।

२९ डेबाइ काःल्ज्युमदी यहुदाइ ज्यागेन्दी सोङ्‍गारा, काःजे लोबेक्याइदी येशुइ खोला मेःलीङगीइ लागी खुङक्याला कोःकेन स्याःक्या ङ्‍योःगाला सुङ लाःक्योक इःङ्स्वाँ लाःती टेःम्बा साल्सी ओःले काःजेइदी प्राङ्नाक्याला चीङ तेर्चेला सुङ लाःक्योक इःङ्स्वाँ लाःती ठीवा चेसी।

३० यहुदादी खुराइ पुःजुप लेःङमीःजीक खुङ खेप चीगलारा फीला थेङ्सी। ओः बेला कुःङ्मु छेसीःङ्दी एःके।

येशुइ सेम्बा आज्ञा चीग तेर्क्योक

३१ यहुदा काःल्मीःजीक येशुइ लाःसी, “ताः मीःइ पुःइदी महिमा काःल्दी एः, ओःले कोन्ज्योइ महिमा खुङलाःम्‍ले थोङ्दी एः।

३२ मीःइ पुःखाला कोन्ज्योइ महिमा काःल्सी लाःना कोन्ज्योइ राःङगीइरा मीःइ पुःइ महिमा पेःगेन एः ओःले खुङगीइ दी लेःगा गेबुरा पेःगेन एः।

३३ “ङाःइ पीःजाक्या, ङाः ख्याक्याङीमु तीबीचीग समयथुप चीग्रा तेःकेन एः। ख्याक्याइ ङाःला छोल्गेन एः, तर ङाःइ यहुदीक्याइ गोछेस्योक्याला लाःक्योक च्योःङ्‍रारा ख्योक्यालाङ ताःसे लाःके, ‘ङाः काःला डोदेरा एःपा, ओःला ख्योक्या ओःङ्जे मीःखुए।’

३४ ताः ङाः ख्याक्याला सेम्बा आज्ञा चीग तेर्के– ख्याक्या चीगकीइ राःङ्साला च्याःम्बु पेःदो। ङाःइ ख्याक्याला काःन्डुले च्याःम्बु पेःदी एःपा, ख्याक्यायाङ चीगकीइ राःङ्साला ओःन्डुलेरा च्याःम्बु पेःगेन्दी पेःदो।

३५ ख्याक्याइ चीगकीइ राःङ्साला च्याःम्बु पेःसीलाःना ख्याक्या ङाःइ लोबेनक्या इःङे लाःती थाम्जेर मीःक्याइ ङोःसेगेन एः।”

पत्रुसकीइ येशुला इन्कार पेःउए लाःती येशुइ लाःक्योक

(मत्ती २६:३१-३५; मर्कूस १४:२७-३१; लूका २२:३१-३४)

३६ सिमोन पत्रुसकीइ येशुला टीःसी, “प्रभु, ख्या काःला डोदेरा एःपा?”

येशुइ लेःन लोदी लाःसी, “ङाः डोदेरा एःक्योक ठाउँला ख्यो ताःसे ङाःला ब्र्याङ्दी ओःङ्जे मीःखुए, तर तीङ्ला नी ख्योइ ङाःला ब्र्याङेन एः।”

३७ पत्रुसकीइ लाःसी, “प्रभु, ङाःइ चीले ताःसे ख्याला ब्र्याङ्जे मीःखुबा? ख्याइ लागी नी सीकोःनाङ ङाः सीजेला तयार एः!”

३८ येशुइ लेःन लोदी लाःसी, “ची ख्यो ङाःइ लागी तेःन्दामरा सीजेला तयार एःपा? ङाः ख्योला तेःन्दामरा लाःके, ङार्तो ङामु च्याःबु प्रेःचे तोःङ्ला थाङ्मा सुमथुप ख्योइ ङाःला ङोःमेसेए लाःती लाःकेन एः!”

लाःम, तेःन्दाम रा मीःली

१४

१ येशुइ लोबेनक्याला लाःसी, “ख्याक्या तुःङाल माःबे। कोन्ज्योखाला सेमल्हुक लुदो ओःले ङाःलाखालाङ सेमल्हुक लुदो।

२ ङाःइ आबाइ खीमाला माःङ्बुरा तेःकेन ठाउँक्या एः, ओःले ङाः ख्याक्याइ लागी ठाउँ तयार जोजेला डोदेरा एः। ओःन्डुबा म्याःक्योक एःना नीः ङाःइ ख्याक्याला एःन्डुबा ताम लाःचेरा म्याःके।

३ ख्याक्याइ लागी ठाउँ तयार जोसीःङमीजीक ङाः लोःदी ओःङे ओःले ख्याक्याला ङाः एःक्योक ठाउँला खेर्के ओःले ख्याक्या ङाःङीमुरा तेःकेन एः।

४ ङाः डोजे छोल्क्योक ठाउँगीइ लाःम नी ख्याक्याइ छोर्तीरा एः।”

५ थोमाइ खुङला लाःसी, “ए प्रभु, ख्या काःला डोदेरा एःपा ङीःइ मेसेए, ओःले ङीःइ लाःम काःन्डुले ङोः सेगेन्दी?”

६ येशुइ लाःसी, “लाःम, तेःन्दाम ओःले मीःली ङाःरा इःङे। ङाःलाःम्‍ले बाहेक सुङ आबा कोन्ज्योसाःला लेप्चे मीःखुए।

७ ख्याक्याइ ङाःला ङोःसेक्योक एःना ङाःइ आबालाङ ङोः सेजेके। ताःमीजीक ख्याक्याइ ङाःइ आबाला ङोः सेगेन एः चीलेलाःना ख्याक्याइ खुङला थोङ्सीःङ्दी एः।”

८ फीलिपकीइ येशुला लाःसी, “प्रभु, ङीःला आबा तेङ्तेर, ओःजे एःना ङीःला दाङे।”

९ येशुइ खोला लाःसी, “फिलिप, रीःङ्बु समयथुप ङाः ख्याक्याङीमुरा एः, ओःलेङ ख्योइ ङाःला ङोः मेसेबा? ङाःला थोङेन्दीइ आबाला थोङ्सीःङ्दी एः। ङाःला थोङ्दीङ ख्योइ ङाःला चीले आबा तेङ्तेर लाःकुबा?

१० ङाः आबाङीमु एः, ओःले आबा ङाःङीमु एः लाःती ची ख्योइ सेमल्हुक मीलुबा? ख्योक्याला लाःक्योक ताम ङाः राःङगीइ लाःक्योक मीःङे, तर ङाःङीमु तेःकेन आबाइ राःङगीइ लेःगा पेःउए।

११ ङाः आबाङीमु एः ओःले आबा ङाःङीमु एः लाःती सेमल्हुक लुदो। मीःङेलाःना ङाःइ पेःगेन लेःगा तादी ङाःला सेमल्हुक लुदो।

१२ “तेःन्दामरा, ङाः ख्याक्याला लाःके, काःखोइ ङाःला सेमल्हुक लुबा, ओःखोइ ङाःइ पेःगेन लेःगाङ पेःगेन एः, ओःले ओःभन्दा छ्‍योम्बो लेःगा पेःगेन एः, चीलेलाःना ङाः आबासाःला डोदेरा एः।

१३ ख्याक्याइ ङाःइ मीःनला ची लाङ्नाङ खुङगीइ पुः, ङाःलाःम्‍ले आबाइ महिमा काःल्ज्युक लाःती ङाः ख्याक्याइ लाङ्‍क्योक ताम पुरा पेःतेर्के।

१४ ख्याक्याइ काःन्दीङ ताम ङाःइ मीःनला लाङ्सीलाःना ङाः ख्योक्याइ लागी ओःखो पेःतेर्के।

चाङ्मा लाइ ताःम्ज्या

१५ “ख्याक्याइ ङाःला च्याःम्बु पेःउए लाःना ङाःइ आज्ञाक्या ङीःङेन एः।

१६ ओःले ङाः आबाङीमु वासी पेःगे, ओःले खुङगीइ ख्याक्याला मेःराङ चीग रोः पेःगेन्दी राःङ्सा तेर्केन एः, ओःले खुङदी तेन्दुरा ख्याक्याङीमु तेःकेन एः।

१७ खुङ तेःन्दामगीइ ला इःङे, तर जाम्बुलीगीइ मीःक्याइ खुङला ग्रहण पेःजे मीःखुए चीलेलाःना खुङक्याइ खुङला नाः थोङ्‍गुबा नाः ङोःरा सेउबा। ख्याक्याइ खुङला ङोःसेउए, चीलेलाःना खुङ ख्याक्याङीमु तेःकेन एः ओःले खुङ ख्याक्या नाःङ्ला ओःङेन एः।

१८ ङाः ख्याक्याला तोःजी च्योःङ्‍रा जोदी मेःपोर, ङाः फीर्च्या ख्याक्यासाःला ओःङे।

१९ ताः चीङ समय तीङ्ला जाम्बुलीङगीइ मीःक्याइ ङाःला नाःमाङ मेःथोङेन एः, तर ख्याक्याइ ङाःला थोङेन एः। ङाः सोम्बो एःक्योक सोङ्‍गारा, ख्याक्याङ सोम्बो तेःकेन एः।

२० ओः ङीःमु ङाः ङाःइ आबाङीमु एः ओःले ख्याक्या ङाःङीमु एः ओःले ङाः ख्याक्याङीमु एः लाःकेन ताम ख्याक्याइ सेगेन एः।

२१ ङाःला च्याःम्बु पेःगेन मीःक्याइ ङाःइ आज्ञाक्या कोःउए ओःले ङीःन्गुए। ओःले ङाःला च्याःम्बु पेःगेनक्याला ङाःइ आबाइयाङ च्याःम्बु पेःगेन एः, ङाःङ खुङक्याला च्याःम्बु पेःगे, ओःले ङाः राङ्‌रालारा खुङक्यासाःला तेङेन एः।”

२२ यहुदाइ (दीखो लोबेन दी यहुदा इस्कारियोत मीःङे) येशुला टीःसी, “प्रभु, ख्या राःङ चीले ङीःसाःला तेःङ्‍गुबा, तर जाम्बुलीङगीइ मीःक्यासाःला दी मेतेङ्बा?”

२३ येशुइ खुङला लेःन लोदी लाःसी, “काःखोइ ङाःला च्याःम्बु पेःबा, ओःक्याइ ङाःइ लोप्क्योक ताम ङीःन्ङेन एः। ङाःइ आबाइ खुङक्याला च्याःम्बु पेःगेन एः, ओःले ङाःइ आबा रा ङाः खुङक्यासाःला ओःङेन एः, ओःले खुङक्याङीमु तेःकेन एः।

२४ ङाःला च्याःम्बु मेःबेगेन्दीइ ङाःइ लोप्क्योक ताम मीःनीङेन एः। ओःले ङाःइ ख्याक्याला लोप्क्योक तामक्या ङाःइदी मीःङे, तर ङाःला ताङेन आबाइदी इःङे।

२५ “ङाः ख्याक्याङीमु एःकासुनारा ङाःइ दी ताम ख्याक्याला लाःतेर्ती एः।

२६ आबाइ ङाःइ मीःनला रोः पेःजेला ताङेन चाङ्मा लाइ ख्याक्याला थाम्जेर ताम लोप्केन एः ओःले ङाःइ लाःक्योक थाम्जेर तामगीइ टेःम्बा साल्च्युगेन एः।

२७ “ङाः ख्याक्याला खाम्साङ्बु तेर्ती डोगे। ङाः राःङगीइ खाम्साङ्बु ख्याक्याला तेर्के। दी जाम्बुलीङगीइ तेर्क्योक च्योःङ्‍रा खाम्साङ्बु ङाः ख्याक्याला मेतेर। राःङगीइ सेमला छाबा छुबे माःजो ओःले माःजी।

२८ ‘ङाः डोदेरा एः ओःले फीर्च्या ख्याक्यासाःला लोःदी ओःङेन एः’ लाःती ङाःइ लाःक्योक ताम नी ख्याक्याइ कोःसी। ख्याक्याइ ङाःला तेःन्दामरा च्याःम्बु पेःक्योक एःना, ङाः आबासाःला डोजे छोल्सुना ख्याक्या केःदाङ ओःङ्जेके चीलेलाःना ङाःभन्दा आबा छ्‍योम्बो इःङे।

२९ ताः दी तामक्या ओःङ्जे तोःङ्लारा ङाःइ ख्याक्याला लाःतेर्ती एः, ओः सोङ्‍गारा दी तामक्या पुरा ओःङ्‍गासुना ख्याक्याइ सेमल्हुक लुजे खुदो।

३० ङाःइ ख्याक्याङीमु राःङ्सा माःङ्बुरा ताम लाःचे मेःज्योर एः, चीलेलाःना दी जाम्बुलीगीइ क्याःल्बु† ओःङ्देरा एः। तर ओःखोइदी ङाःखाला चीङ ल्हे म्याः।

३१ तर ङाः आबाला च्याःम्बु पेःउए लाःकेन ताम जाम्बुलीङगीइ मीःक्याइ सेज्युक लाःती ङाःला आबाइ काःन्डुबा आज्ञा तेर्पा ओःन्डुबारा पेःउए। लोःङ, ओःले उः दीलाःम्‍ले डोगा।”

† 

14:30 जाम्बुलीगीइ क्याःल्बु दीखो लाःक्योकदी शैतान इःङे।

तेःन्दामगीइ अङ्‍गुरकीइ पुःङ

१५

१ “तेःन्दामगीइ अङ्‍गुरकीइ पुःङ ङाःरा इःङे आःले ङाःइ आबा किसान इःङे।

२ ङाःङीमु एःक्योक थाम्जेर याःल्गा काःखोइ ब्रुम्दो कोःङ्माच्युबा ओःखोला खुङगीइ तुप्कुए, ओःले ब्रुम्दो कोःङ्च्युगेन थाम्जेर याःल्गाला ताःरुङ माःङ्बु ब्रुम्दो कोःङ्ज्युक लाःती खुङगीइ छीमालतीउए।

३ ङाःइ ख्याक्याला लाःक्योक तामगीइ ख्याक्या तोःङ्लारा छीमाल्तीक्योक तोःङ्बो च्योःङ्‍रा चाङ्मा काःल्सीःङ्दी एः।

४ ख्याक्या ङाःङीमु तेः ओःले ङाः ख्याक्याङीमु तेःके। काःखोङ याःल्गा पुःङला ज्यार्ती माःतेलाःना ओःखोइ ब्रुम्दो कोःङ्च्युजे मीःखुए, ओःन्डुलेरा ख्याक्याङ ङाःङीमु माःतेलाःना, ख्याक्याइ ब्रुम्दो कोःङ्च्युजे मीःखुए।

५ “अङ्‍गुरकीइ पुःङ ङाःरा इःङे, ओःले ख्याक्यादी याःल्गाक्या इःङे। सुङ ङाःङीमु तेःसीलाःना, ङाः खुङङीमु तेःकेन एः, ओःले ओःखोइ माःङ्बुरा ब्रुम्दो कोःङ्च्युउए, चीलेलाःना ङाःलाःम्‍ले थारीःङ्बु तेःती ख्याक्याइ चीङ पेःजे मीःखुए।

६ सुङ मीः ङाःङीमु माःतेलाःना, ओःखोला याःल्गा च्योःङ्‍रा फीला क्युर्कोइ, ओःले ओःखो काम्गोइ। एःन्डुबा याःल्गाक्या रुःप जोगेन एः, ओःले मेःला क्युर्तेकोइ, ओःले ओःखो छीदी डोउए।

७ ख्याक्या ङाःङीमु तेःसी लाःना, ओःले ङाःइ लाःक्योक ताम ख्याक्या नाःङ्ला तेःसी लाःना, ख्याक्याला सेम थेक्योक ताम लाङ्दो, ओःले ओःखो ख्याक्याइ लागी पेःगेन एः।

८ ख्याक्याइ माःङ्बुरा ब्रुम्दो कोःङ्च्युदी ङाःइ लोबेन इःङे लाःती प्रमाण तेर्केन एः। दी लेःगालाःम्‍लेरा ङाःइ आबाइ महिमा ओःङेन एः।

९ “काःन्डुले ङाःइ आबाइ ङाःला च्याःम्बु पेःबा, ओःन्डुलेरा ङाःइयाङ ख्याक्याला च्याःम्बु पेःदी एः। ताः ख्याक्या ङाःइ च्याःम्बुला तेः।

१० ङाःइ आबाइ आज्ञाक्या ङीःन्दी ङाः खुङगीइ च्याःम्बुला तेःक्योक च्योःङ्‍रारा, ख्याक्याइ ङाःइ आज्ञाक्या ङीःन्सी लाःना ख्याक्या ङाःइ च्याःम्बुला तेःकेन एः।

११ ङाःइ खाम्साङा ख्याक्याङीमु तेःच्युक ओःले ख्याक्याइ खाम्साङा पुरा डोज्युक लाःतीरा ङाःइ ख्याक्याला दी ताम लाःक्योक इःङे।

१२ “ङाःइ आज्ञा दीखोरा इःङे– काःन्डुले ङाःइ ख्याक्याला च्याःम्बु पेःदी एःपा, ओःन्डुलेरा ख्याक्याइयाङ चीगकीइ राःङ्साला च्याःम्बु पेःदो।

१३ राःङगीइ रोःक्याइ लागी राःङगीइ मीःली तेर्चेभन्दा छ्‍योम्बो च्याःम्बु राःङ्सा चीङ म्याः।

१४ ख्याक्याइ ङाःइ आज्ञा ङीःन्सी लाःना ख्याक्या ङाःइ रोःक्या इःङे।

१५ ताःमीःजीक ङाः ख्याक्याला लाबुक्या मेःलाप चीलेलाःना ताःक्पुइ ची पेःदेरा एःपा, ओःखो लाबुक्याइ मेसेए। ङाः ख्याक्याला रोःक्या लाःके चीलेलाःना ङाःइ आबालाःम्‍ले कोःक्योक थाम्जेर तामक्या ङाःइ ख्याक्याला लाःसीःङ्दी एः।

१६ ख्याक्याइ ङाःला दाम्क्योक मीःङे, तर ङाःइ ख्याक्याला दाम्सी, ओःले काःल्दी तेन्दुइ लागी तेःकेन ब्रुम्दो कोःङ्च्युदो लाःती दाम्दी एः। ओःले ङाःइ मीःनला ख्याक्याइ आबाङीमु ची लाङ्नाङ खुङगीइ ओःखो तेर्केन एः।

१७ ङाः ख्याक्याला दी आज्ञा तेर्के, ख्याक्याइ चीगकीइ राःङ्साला च्याःम्बु पेःदो।

जाम्बुलीङगीइ मीःइक्याइ लोबेनक्याला ङ्‍याप्च्युक पेःक्योक

१८ “जाम्बुलीङगीइ मीःक्याइ ख्याक्याला ङ्‍याप्च्युक पेःसीलाःना खुङक्याइ ख्याक्यालाभन्दा तोःङ्ला ङाःला ङ्‍याप्च्युक पेःदी एःके लाःती टेःम्बा साल्दो।

१९ ख्याक्या जाम्बुलीङगीइ मीः एःक्योक इःना नी खुङक्याइ ख्याक्याला राःङगीइदी टेःम्बा साल्दी च्याःम्बु पेःजेके। तर ङाःइ नी ख्याक्याला दी जाम्बुलीङलाःम्‍ले दाम्क्योक इःङे। ओः सोङ्‍गारा ख्याक्या दी जाम्बुलीङगीइदी मीःङे ओःले जाम्बुलीङगीइ मीःइ ख्याक्याला ङ्‍याप्च्युक पेःउए।

२० ङाःइ ख्याक्याला लाःक्योक ताम टेःम्बा साल्दो, ‘लाबुक्या ताःक्पुभन्दा छ्‍योम्बो मेःयुङ एः।’ खुङक्याइ ङाःला नी तुःक्पु तेर्सी लाःना ख्याक्यालाङ तुःक्पु तेर्केन एः। खुङक्याइ ङाःइ लोप्क्योक ताम ङीःन्सीलाःना ख्याक्याइ तामलाङ ङीःन्ङेन एः।

२१ ख्याक्या ङाःइदी एःक्योक सोङ्‍गारा खुङक्याइ ख्याक्याला तुःक्पु तेर्केन एः चीलेलाःना खुङक्याइ ङाःला ताङेन आबाला ङोःमेःसेए।

२२ “ङाः ओःङ्दी खुङक्याला दी तामक्या माःलाप्क्योक एःना खुङक्या लाःयोइ माःताक्पा ओःङजे म्याःके। तर ताः राःङगीइ लाःयोइ लागी खुङक्याङीमु बहाना पेःगेन ठाउँरा म्याः।

२३ ङाःला ङ्‍याप्च्युक पेःगेन्दीइ ङाःइ आबालाङ ङ्‍याप्च्युक पेःउए।

२४ राःङ्सा सुइयाङ नाःमाङ माःबेक्योक याःमाछाककीइ लेःगाक्या ङाःइ खुङक्याइ कील्‍ला माःबेक्योक इःना खुङक्या लाःयोइ माःताक्पा ओःङ्जे म्याःके। तर ङाःइ पेःक्योक याःमाछाककीइ लेःगाक्या थोङ्दीङ खुङक्याइ ङाः ओःले ङाःइ आबालाथुप ङ्‍याप्च्युक पेःदी एः।

२५ तर छेइ ठीमला प्रुःक्योक दी ताम पुरा डोजेलारा दीखो काःल्क्योक एःके, ‘खुङक्याइ ङाःला एःन्दाराङ ङ्‍याप्च्युक पेःसी।’

२६ “ख्याक्याला रोः पेःजेला ओःले कोन्ज्योइ बारेला तेःन्दामगीइ ताम तेङ्तेर्चेला ङाः आबालाःम्‍ले ला ताङ्तेर्के। खुङगीइ ङाःइ बारेला साक्षी तेर्केन एः।

२७ ओःले ख्याक्यादी ङाःइ लेःगा छुगासुना मीःजीकरा ङाःङीमु एःक्योक सोङ्‍गारा ख्याक्याइयाङ ङाःइ बारेला राःङ्साक्याला लाःकेन एः।”

१६

१ “ख्याक्याइ सेमल्हुक लुजे माःपोःर्च्युक लाःती ङाःइ दी थाम्जेर ताम लाःक्योक इःङे।

२ खुङक्याइ ख्याक्याला जोम्साखीमक्यालाःम्‍ले तेङ्तेर्केन एः। एःन्डुबा तीःनामाङ ओःङेन एः, ओःले ख्याक्याला सेकेन्दीइ कोन्ज्योइ सेवा पेःदेरा एः लाःती टेःम्बा साल्गेन एः।

३ खुङक्याइ आबाला ओःले ङाःला ङोःमासेक्योक सोङ्‍गारा एःन्डुबा पेःगेन एः।

४ तर दी ताम ङाःइ ख्याक्याला लाःसीःङ्दी एः, ओःले ओः तीःनाम ओःङ्‍गोइ, ओःले ङाःइ ख्याक्याला ची लाःती एःके ओःखो ख्याक्याइ टेःम्बा साल्गेन एः। तोःङ्लारा ङाःइ ख्याक्याला दी ताम माःलाप, चीलेलाःना ङाः ख्याक्याङीमुरा एःके।

चाङ्मा लाइ लेःगा

५ “ताः ङाः ङाःला ताङेन्दीसाःला डोदेरा एः। तर ख्याक्या सुइयाङ ङाःला, ‘ख्या काःला डोदेरा एःपा?’ लाःती माःटी

६ ङाःइ दी थाम्जेर ताम लाःक्योक सोङ्‍गारा ख्याक्याइ सेम तुःक्पुइ काःङ्दी एः।

७ तर ङाः तेःन्दामरा ख्याक्याला लाःके, ङाः दीलाःम्‍ले डोजेरा ख्याक्याइ लागी क्युःक्सो ओःङे चीलेलाःना ङाः माःकाल लाःना रोः पेःगेन चाङ्मा ला ख्याक्यासाःला मेःयुङेन एः। तर ङाः काःल्सी लाःना खुङला ख्याक्यासाःला ताङेन एः।

८ ओःले खुङ ओःङ्मीःजीक लाःयोइ बारेला, कोन्ज्योइ तोःङ्‍ला डीक्पु एःक्योक तामगीइ बारेला ओःले न्यायइ बारेला जाम्बुलीङगीइ मीःक्या गलत एः लाःती तेङ्तेर्केन एः।

९ ङाःला सेमल्हुक मीलुजेरा लाःयो इःङे लाःती खुङगीइ तेङ्तेर्केन एः

१० खुङगीइ कोन्ज्योइ तोःङ्ला ची डीक्पु एःपा ओःखोरा तेङ्तेर्केन एः, चीलेलाःना ङाः आबासाःला डोदेरा एः ओःले फीर्च्या ख्याक्याइ ङाःला मेःथोङेन एः।

११ खुङगीइ खुङक्याला कोन्जयोइ न्याय ची इःङे, ओःखोइ तेङ्तेर्केन एः चीलेलाःना जाम्बुलीङगीइ क्याःल्बु शैतानला तोःङ्लारा माःताक्पा च्याःङ्सीःङ्दी एः।

१२ “ङाःइ ख्याक्याला लाःकोःन ताम नी माःङ्बुरा एःके, तर ताःसे ख्याक्याइ दीभन्दा माःङ्बु सेजे मीःखुए।

१३ तर तेःन्दामगीइ ला ओःङ्मीःजीक खुङगीइरा तेःन्दाम ची इःङे लाःकेन ताम ख्याक्याला सेच्युगेन एः। खुङगीइ राःङलाःम्‍ले चीङ मेःलाप्केन एः, तर खुङगीइ ची कोःबा ओःखोरा ख्याक्याला लाःकेन एः, ओःले खुङगीइ तीङ्ला ओःङेन तामक्याङ ख्याक्याला लाःतेर्केन एः।

१४ ङाःइ लाःक्योक तामक्या खुङगीइ ख्याक्याला लाःतेर्ती खुङगीइ ङाःला महिमा पेःगेन एः।

१५ आबाङीमु ची काःजे एःपा, ओःखो ङाःइदी इःङे। ओः सोङ्‍गारा ङाःइ लाःसी, ‘ची ङाःइदी इःङे ओःखो ङाःलाःम्‍ले लेःङ्दी लाइ ख्याक्याला घोषणा पेःतेर्केन एः।’

तुःङालदी खाम्साङ्बु ओःङेन एः

१६ “याःम्बा चीग तीङ्ला ख्याक्याइ ङाःला मेःथोङेन एः, ओःले याःम्बा चीग तीङ्ला फीर्च्या ख्याक्याइ ङाःला थोङेन एः।”

१७ ओःले खुङगीइ काःन्दीङ लोबेनक्याइ चीगकीइ राःङ्साला लाःसी, “खुङगीइ उःक्याला लाःक्योक दी ताम ची इःङे? ‘याःम्बा चीग तीङ्ला ख्याक्याइ ङाःला मेःथोङेन एः, ओःले फीर्च्या याःम्बा चीग तीङ्ला ख्याक्याइ ङाःला थोङेन एः,’ ओःले ‘चीलेलाःना ङाः आबासाःला डोदेरा एः’”

१८ खुङक्याइ लाःसी, “खुङगीइ ‘याःम्बा चीग’ लाःक्योक ची दुबा? खुङ ची लाःतेरा एःपा उःइ मेसेए।”

१९ खुङक्याइ येशुला दी तामगीइ बारेला टीःगेन सेम पेःदेरा एः लाःती येशुइ छोर्सी। ओः सोङ्‍गारा खुङगीइ लाःसी, “‘इःक्पु चीग तीङ्ला ख्याक्याइ ङाःला मेःथोङेन एः, ओःले इःक्पु चीगला ङाःला थोङेन एः’ लाःक्योक तामगीइ लेःन ची इःङे लाःकेन बारेला ची ख्याक्या चीगकीइ राःङ्साला टीःलुङ चाक्योक मीःङेरा?

२० तेःन्दामरा ङाः ख्याक्याला लाःके, ख्याक्या ङुःगेन एः ओःले तुःङाल पेःगेन एः, तर जाम्बुलीङगीइ मीःक्यादी केःदाङ क्याःप्केन एः। ख्याक्याला तुःक्पु नेकेन एः, तर तीङ्ला ख्याक्या केःदाङ ओःङेन एः।

२१ पीःजा केगेन बेलाला पेःन्पीःजाला तुःक्पु ओःङ्‍गोइ चीलेलाःना खुङगीइ सुःक्याःप्सु नाकोःन समय ओःङ्क्योक ओःङ्‍गोइ, तर खुङगीइ पीःजा केसीःङ्मीःजीक ओः तुःक्पुला टेःम्बा चेःकुए चीलेलाःना जाम्बुलीङला पीःजा चीग केदी एः लाःकेन तामला खुङ केःदाङ पेःउए।

२२ ओःन्डुलेरा ताःसे ख्याक्याला तुःक्पु ओःङ्‍गोइ, तर ङाः फीर्च्या ख्याक्याला फ्रेकाला ओःङे, ओःले ख्याक्याइ सेम खाम्साङा ओःङेन एः। ओःले सुइयाङ ख्याक्याइ खाम्साङ ख्याक्यालाःम्‍ले फ्रोदी खेर्चे मीःखुए।

२३ ओः तेःकासु ख्याक्याइ ङाःला चीङ मीःटीःगेन एः। तेःन्दामरा ङाः ख्याक्याला लाःके, ख्याक्याइ ङाःइ मीःनला आबाङीमु ची लाङ्बा, खुङगीइ ओःखो ख्याक्याला तेर्केन एः।

२४ ताःसेथुप ख्याक्याइ ङाःइ मीःनला चीङ लाङ्दी म्याः। लाङ्दो, ओःले ख्याक्याइ ज्योर्केन एः। एःन्डुले ख्याक्याइ खाम्साङा पुरा डोज्युक।

येशुइ जाम्बुलीङला क्याःल्क्योक

२५ “दी ताम ङाःइ ख्याक्याला पेदामला लाःती एः। तर तीःनाम ओःङ्देरा एः, ङाः ख्याक्याङीमु फीर्च्या पेदामलाःम्‍ले मेःलाप्केन एः, तर आबाइ बारेला ख्याक्याला स्पष्ट लाःतेर्के।

२६ ओः ङीःमु ख्याक्याइ ङाःइ मीःनला लाङेन एः। ङाः ख्याक्याइ लागी आबाङीमु वासी पेःतेर्के लाःती ख्याक्याला मेःलाप,

२७ चीलेलाःना आबा राःङगीइरा ख्याक्याला च्याःम्बु पेःउए, चीलेलाःना ख्याक्याइ ङाःला च्याःम्बु पेःदी एः, ओःले ङाःङ कोन्ज्योलाःम्‍ले ओःङ्सी लाःती सेमल्हुक लुदी एः।

२८ ङाः आबालाःम्‍ले जाम्बुलीङला ओःङ्सी, ओःले ताःसे ङाः जाम्बुलीङला पोःर्ती फीर्च्या आबासाःला डोदेरा एः।”

२९ खुङगीइ लोबेनक्याइ लाःसी, “ताः ख्याइ पेदामला मीःङे, स्पष्‍ट ताम लाःतेरा एः।

३० ताः ङीःइ सेसी, ख्या थाम्जेर ताम सेउए, ओःले ख्याला सुइयाङ टीःकोःजे म्याः। ओः सोङ्‍गारा ख्या कोन्ज्योलाःम्‍ले ओःङ्क्योक इःङे लाःती ङीः सेमल्हुक लुगे।”

३१ येशुइ लेःन लोदी लाःसी, “ची ख्याक्याइ ताः तेःन्दामरा ङाःला सेमल्हुक लुउबा?

३२ तादो, तीःनाम ओःङ्देरा एः, ओःले तेःन्दामरा ओःङ्सीःङ्सी, ताः ख्याक्या पाःरा स्याःरा काःल्दी राःङगीइ ठाउँला डोगेन एः ओःले ङाःला चीग्रा चीग पोःर्केन एः। तर ङाः चीग्रा चीग म्याः चीलेलाःना आबा ङाःङीमु एः।

३३ “ङाःङीमु डीक्‍ती ख्याक्याला खाम्साङा काःल्ज्युक लाःती ङाःइ दी तामक्या लाःतेरा एः। दी जाम्बुलीङला माःङ्बुरा तुःक्पु ज्योर्कोइ। तर साहस पेःदो, ङाःइ जाम्बुलीङला क्याःल सीःङ्दी एः।”

येशुइ प्रार्थना पेःक्योक

१७

१ दी ताम लाःसीःङ्मीःजीक येशुइ नाःम्खालीङला तादी लाःसी, “ए आबा, ताः समय ओःङ्दी एः, ख्याइ महिमा तेङ्जे खुज्युक लाःती ख्याइ पुःला महिमित जोदो।

२ चीलेलाःना ख्याइ खुङला तेर्क्योक थाम्जेर मीःक्याला मेःपोन मीःली तेर्च्युक लाःती ख्याइ खुङला थाम्जेर मीःक्याखाला आङ्ज्या तेर्ती एः।

३ ख्या चीग्रा चीग तेःन्दामगीइ कोन्ज्यो ओःले ख्याइ ताङ्क्योक येशु ख्रीष्टला ङोःसेजेरा मेःपोन मीःली इःङे।

४ ख्याइ ङाःला तेर्क्योक लेःगा ङाःइ पुरा पेःदी ख्याला साजाम्बुलीङला महिमा पेःदी एः।

५ ताः आबा, जाम्बुलीङ जोजे तोःङ्ला ङाः ख्याङीमु एःकासुना ङाःइ महिमा एःके, ओः महिमा फीर्च्या ख्या एःक्योक ठाउँला ङाःला ना।

६ “जाम्बुलीङलाःम्‍ले ख्याइ ङाःला तेर्क्योक मीःक्याला ङाःइ ख्याला ङोःसेच्युदी एः। खुङक्या ख्याइदीरा एःके, ओःले ख्याइ ङाःला तेर्सी। ओःले खुङक्याइ ख्याइ लोप्क्योक ङीःन्दी एः।

७ ख्याइ ङाःला तेर्क्योक थाम्जेर ताम ख्यालाःम्‍लेरा ओःङ्क्योक इःङे लाःती ओःखो ताः खुङक्याइ छोर्ती एः।

८ चीलेलाःना ख्याइ ङाःला तेर्क्योक लेःङ्‍गो ङाःइ खुङक्याला तेर्ती एः, ओःले खुङक्याइ ओःखोला ङीःन्दीङ एः। ङाः तेःन्दामरा ख्यालाःम्‍ले ओःङ्क्योक इःङे लाःती खुङक्याइ सेदी एः। ओःले ख्याइ ङाःला ताङ्क्योक इःङे लाःती खुङक्याइ सेमल्हुक लुदी एः।

९ “ङाः खुङक्याइ लागी प्रार्थना पेःगे, जाम्बुलीङगीइ लागी ङाः प्रार्थना मेःबे, तर ख्याइ ङाःला तेर्क्योक मीःक्याइ लागीरा प्रार्थना पेःगे चीलेलाःना खुङक्या ख्याइदीरा इःङे।

१० ङाःङीमु एःक्योक थाम्जेर ख्याइदीरा इःङे ओःले ख्याइदी थाम्जेर ङाःइदी इःङे, ओःले खुङ्क्यालाःम्‍ले ङाःइ महिमा काःल्दी एः।

११ ताः ङाः ख्यासाःला ओःङ्देरा एः। ङाः माःङ्बुरा बेर दी जाम्बुलीङला मेःते, तर दी खुङक्या लाःना दी जाम्बुलीङला तेःकोइ। चाङ्मा आबा, ख्याइ ङाःला तेर्क्योक ख्याइ मीःनगीइ ल्हेइ खुङक्याला थार्च्युदी ज्यो, ओःले उः चीग काःल्क्योक च्योःङ्‍रारा खुङक्याङ चीग काःल्ज्युक।

१२ खुङक्याङीमु एःकासुना ख्याइ ङाःला तेर्क्योक ख्याइ मीःनगीइ ल्हे ङाःइ खुङक्याला थार्च्युदी ज्यासी। खुङक्यानाःङ्ला नाश डोकोःन मेःन्दा चीग† बाहेक राःङ्साला ङाःइ नाश डोजे मातेर चीलेलाःना छेइ पेज्याला प्रुःक्योक ताम पुरा डोजेला दीखो ओःङ्‍रा कोःउके।

१३ “ताः ङाः ख्यासाःला ओःङ्देरा एः ओःले खुङक्याइ सेम ङाःइ खाम्साङाइ काःङ्ज्युक लाःती दी तामक्या जाम्बुलीङला एःकासुःरा लाःतेरा एः।

१४ ङाःइ खुङक्याला ख्याइ शिक्षा तेर्सी ओःले जाम्बुलीङगीइ मीःक्याइ खुङक्याला हेला पेःसी, चीलेलाःना ङाः च्योःङ्‍रारा खुङक्याङ दी जाम्बुलीङगीइदी मीःङे।

१५ ख्याइ खुङक्याला जाम्बुलीङलाःम्‍ले खेर लाःती ङाः वासी मेःबे, तर खुङक्याला शैतानलाःम्‍ले थार्च्युदी ज्यो।

१६ ङाः च्योःङ्‍रारा खुङक्याङ दी जाम्बुलीङगीइदी मीःङे।

१७ खुङक्याला तेःन्दामगीइ चाङ्मा जोतेर, ख्याइ ताम तेःन्दाम इःङे।

१८ ख्याइ ङाःला जाम्बुलीङला ताङ्क्योक च्योःङ्‍रा ङाःयाङ खुङक्याला जाम्बुलीङला ताङ्दी एः।

१९ ख्याइ तेःन्दामगीइ खुङक्या राःङ्‍लारा चाङ्मा जोखुज्युक लाःती ङाःइ खुङक्याइ लागी राःङलारा चाङ्मा जोसी।

२० “ङाः दीखुङक्याइ लागी चीग्रा प्रार्थना मेःबे, तर दी खुङक्याइ लेःङ्‍गो कोःदी ङाःला सेमल्हुक लुगेनक्याइ लागीङ प्रार्थना पेःदेरा एः।

२१ खुङक्या थाम्जेर चीग्रा डोजे खुज्युक लाःती ङाः वासी पेःदेरा एः। आबा, ख्या ङाःङीमु ओःले ङाः ख्याङीमु एःकारा उः चीग्रा काःल्योक च्योःङ्‍रारा खुङक्याङ चीग्रा डोजे खुज्युक ओःले ख्याइरा ङाःला ताङ्क्योक इःङे लाःती जाम्बुलीगीइ मीःक्याइ सेखुज्युक।

२२ ख्या रा ङाः चीग्रा काःल्क्योक च्योःङ्‍रारा खुङक्याङ चीग्रा काःल्ज्युक लाःती ख्याइ ङाःला तेर्क्योक महिमा ङाःइ खुङक्याला तेर्ती एः।

२३ ङाः खुङक्याङीमु ओःले ख्या ङाःङीमु एः। एःन्डुले खुङक्या पुरा रुपकीइ चीग्रा काःल्ज्युक। ओःले ङाःला ख्याइ ताङ्क्योक इःङे ओःले ख्याइ ङाःला च्याःम्बु पेःक्योक च्योःङ्‍रारा ख्याइ खुङक्यालाङ च्याःम्बु पेःउए लाःती जाम्बुलीगीइ मीःक्याइ सेज्युक।

२४ “ए आबा, ख्याइ ङाःला तेर्क्योक मीःक्या ङाः काःला काःल्बा खुङक्या ङाःङीमुरा ओःला तेःती ख्याइ ङाःला तेर्क्योक महिमा खुङक्याइ थोङ्जे खुज्युक लाःती ङाः वासी पेःगे। जाम्बुलीङ जोजे तोःङ्लारा ख्याइ ङाःला च्याःम्बु पेःक्योक सोङ्‍गारा ओः महिमा ख्याइ ङाःला तेर्ती एःके।

२५ “हे ताःक्पा आबा, जाम्बुलीङगीइ मीःक्याइ ख्याला ङोःमेसेए, तर ङाः ख्याला ङोःसेउए ओःले ख्याइरा ङाःला ताङ्क्योक इःङे लाःती दी लोबेनक्याइ ङोःसेउए।

२६ ख्याइ ङाःला पेःक्योक च्याःम्बु खुङक्यालाङ एःच्युक ओःले ङाः खुङक्याङीमु एःच्युक लाःती खुङक्याइ कील्‍ला ख्याला ङाःइ ङोःसेच्युसी ओःले ताःरुङ ङोःसेच्युदेरा तेःके।”

† 

17:12 नाश डोकोःन मेःन्दा चीग दीखो लाःक्योकदी येशुला तुःक तेर्केन यहुदा इस्कारियोतकीइ बारेला लाःक्योक इःङे।

येशुला जुम्क्योक

(मत्ती २६:४७-५६; मर्कूस १४:४३-५०; लूका २२:४७-५३)

१८

१ येशुइ एःन्डुले प्रार्थना पेःमीःजीक राःङगीइ लोबेनक्याङीमु किद्रोन लाःकेन उपत्यकाइ फार्केनला एःक्योक बगैंचाला काःल्सी ओःले ओः नाःङ्ला स्युःसी।

२ ओः ठाउँ येशुला जुम्दी तेर्केन यहुदालाङ टेःम्बा एःके चीलेलाःना येशु राःङगीइ लोबेनक्याङीमु ओःला डोगेन्दी पेःउके।

३ ओः बेला चीङ थेक्या ओःले छेस्यो पुजाहारीक्या रा फारीसीक्याइ ताङ्क्योक कोन्ज्योइ मन्दिर ह्रुङेन कोःरालुक्याला ख्योङ्दी यहुदा ओः बगैंचा नाःङ्ला ओःङ्सी। खुङक्याइ पुल्ठोक्या, छेमीक्या ओःले टीःक्या खुर्ती एःके।

४ राःङखाला ओःङ्जे चाल्क्योक थाम्जेर ताम येशुइ छोर्ती एःके। ओः सोङ्‍गारा तोःङ्ला काःल्दी खुङगीइ ओः मीःक्याला टीःसी, “ख्याक्याइ सुला छोल्देरा एःपा?”

५ खुङक्याइ येशुला लाःसी, “नासरतकीइ येशुला।” येशुइ खुङक्याला लाःसी, “ओःखो ङाः इःङे।” ओःले खुङला जुम्दी तेर्केन यहुदाङ खुङक्याङीमुरा लाःङ्दी तेःती एःके।

६ येशुइ खुङक्याला, “ङाः ओःखोरा इःङे।” लाःकासुना खुङक्या क्याःपछ्‍योले सर्तीसी, ओःले साला रीःल्सी।

७ फीर्च्या येशुइ खुङक्याला टीःसी, “ख्याक्याइ सुला छोल्देरा एःपा?” खुङक्याइ लाःसी, “नासरतकीइ येशुला।”

८ येशुइ लाःसी, “ङाःइ ख्याक्याला लाःसी ले, ङाः ओःखोरा इःङे। ओः सोङ्‍गारा ख्याक्याइ ङाःला छोल्देरा एः लाःना दी मीःक्यालादी डोजे तेर।”

९ “ख्याइ ङाःला तेर्क्योकक्या नाःङ्ला चीगलाङ ङाःइ गुमाइ माती” लाःती खुङगीइ लाःक्योक ताम पुरा काःल्ज्युक लाःती दीखो काःल्सी।

१० सिमोन पत्रुसकीइ राःङङीमु एःक्योक तरवार तेङ्दी छेस्यो पुजाहारीइ लाबुला क्याःप्सी ओःले खोइ च्याःबु नाम्ज्यो तुप्‍ती चेतेर्सी। ओः लाबुइ मीःन माल्खास एःके।

११ येशुइ पत्रुसला लाःसी, “तरवार स्युपला लुदो। ची ङाःला आबाइ तेर्क्योक तुःक्पुइ मेःन्ज्यालाःम्‍ले मीःथुङ्जे ले?”

हन्‍नासकीइ तोःङ्ला येशु

१२ ओः तीङ्ला थेक्या, खुङक्याइ कप्‍तान ओःले कोन्ज्योइ मन्दिर ह्रुङेनक्याइ येशुला जुम्सी ओःले खुङला ताःम्सी।

१३ तोःङ्ला खुङक्याइ येशुला हन्‍नाससाःला खेर्सी, खुङदी ओः लोःइ चोइ पुजाहारी कैयाफाइ क्युःबु एःके।

१४ दी कैयाफाइरा, “थाम्जेर मीःक्याइ साटो मेःन्दा चीग मीः सीजे याःबु इःङे” लाःती यहुदीक्याइ छेस्योक्याला लाःती एःके।

पत्रुसकीइ येशुला ङोः मेसेए लाःक्योक

(मत्ती २६:६९-७०; मर्कूस १४:६६-६८; लूका २२:५५-५७)

१५ सिमोन पत्रुस ओःले राःङ्सा मेःराङ चीग लोबेन येशुइ तीङ-तीङ्ला काःल्सी। ओः राःङ्सा लोबेगीइ चोइ पुजाहारीला याःपेःदी ङोःसेउके। ओः सोङ्‍गारा खुङ येशुङीमु चोइ पुजाहारीइ खीमगीइ इल्दोकला स्युःसी।

१६ तर पत्रुस फीला गेटला लाःङ्दी तेःती एःके। ओः राःङसा लेबेन फीला थेङ्दी गेटला ह्रुङ्दी तेःक्योक पेःन्पीःजाङीमु ताम लाःती पत्रुसला नाःङ्ला ख्योङ्सी।

१७ ओः पेःन्पीःजाइ पत्रुसला टीःसी, “ची ख्योङ ओः मीःइ लोबेन मीःङे रा?”

पत्रुसकीइ लाःसी, “ङाः मीःङे।”

१८ ख्यारी एःक्योक सोङ्‍गारा ओःला लाबुक्या ओःले पालेक्या मेः तुःदेरा लाःङ्दी तेःती एःके। ओःले पत्रुससाङ खुङक्याङीमु लाःङ्दी मेः तुःगाला स्युःसी।

चोइ पुजाहारीइ येशुला टीःक्योक

(मत्ती २६:५९-६६; मर्कूस १४:५५-६४; लूका २२:६६-७१)

१९ चोइ पुजाहारीइ येशुला खुङगीइ लोबेनक्याइ बारेला ओःले खुङगीइ लोप्क्योक तामक्याइ बारेला टीःसी।

२० येशुइ खुङला लेःन लोदी लाःसी, “ङाःइ थाम्जेरकीइ तोःङ्ला लाःसीःङ्दी एः। थाम्जेर यहुदीक्या जोम्ङेन जोम्साखीमक्याला ओःले कोन्ज्योइ मन्दिरला ङाःइ तेन्दुरा लोप्‍ती एः। ङाःइ खाजुम्माले चीङ लाःती म्याः।

२१ ङाःला ख्याइ चीले टीःदेरा एःपा? ङाःइ लोप्क्योक कोःगेनक्यालारा टीःदो ना। ङाःइ लाःक्योक तामक्या दी खुङक्याला टेःम्बा एः।”

२२ येशुइ दी तामक्या लाःकासुना थामाला लाःङ्दी तेःक्योक पालेक्या नाःङ्ला मेःराङ चीगकीइ खुङला प्याःर्तुङ क्याःप्सी ओःले एःन्डु लाःसी, “ची चोइ पुजाहारीला एःन्डुले लेःन तेर्कुबा?”

२३ येशुइ ओःखोला लाःसी, “ङाःइ गल्ती लाःती एः लाःना ओःन्डु लोःप, तर ङाःइ डीक्पु लाःती एः लाःना ङाःला चीले रोप्कुबा?”

२४ ओः बेला थुपआङ येशुला ताःम्दीरा ज्यादी एःके, ओःले हन्‍नासकीइ येशुला ओःन्डुलेरा चोइ पुजाहारी कैयाफासाःला ताङ्तेर्सी।

पत्रुसकीइ फीर्च्या येशुला ङोः मेसेए लाःती लाःक्योक

(मत्ती २६:७१-७५; मर्कूस १४:६९-७२; लूका २२:५८-६२)

२५ ओः बेला थुपाङ सिमोन पत्रुस लाःङ्दी मेः तुः तेःती एःके। खुङक्याइ पत्रुसला लाःसी, “ची खुङगीइ लोबेनक्यानाःङ्ला मेःराङ चीग ख्योङ मीःङे रा?” पत्रुसकीइ इन्कार पेःदी लाःसी, “ङाः मीःङे।”

२६ मेः तुःदी तेःकेनक्या नाःङ्ला पत्रुसकीइ नाम्ज्यो तुप्‍ती चेतेर्क्योक मीःइ छ्‍योरी चीग ओःला एःके। खुङङाङ चोइ पुजाहारीइ लाबु एःके। ओःले खुङगीइ पत्रुसला लाःसी, “ङाःइ ख्योला ओः मीःङीमु बगैंचाला थोङ्क्योक, मीःङे ले?”

२७ पत्रुसकीइ फीर्च्याङ मीःङे लाःती लेःन तेःर्सी। ओःले ओः तेःकासुरा च्याःबु प्रेःसी।

येशु पिलातसकीइ तोःङ्ला

(मत्ती २७:१-२, ११-३१; मर्कूस १५:१-२०; लूका २३:१-५, १३-२५)

२८ ङामु नाःम्सुङलारा खुङक्याइ येशुला कैयाफाइ खीमलाःम्‍ले रोमी हाकिमगीइ क्याःल्खाङला खेर्सी। यहुदीक्या क्याःल्खाङ नाःङ्ला माःस्यु चीलेलाःना निस्तार मेःलीगीइ डेन साःजे मेःज्योरए लाःती खुङक्याइ राःङला चाङ्मा ज्याउके।†

२९ ओः सोङ्‍गारा पिलातस फीला थेङ्दी खुङक्यासाःला काःल्सी ओःले टीःसी, “दी मीःइ विरुद्धला ख्याक्याइ चीइ माःताक्पा च्याःङ्दी एःपा?”

३० खुङक्याइ लाःसी, “दी मीःइ माःताक्पा माःबेक्योक एःना, चीले ख्यासाःला ख्योङ्जे एःके रा?”

३१ पिलातसकीइ खुङक्याला लाःसी, “ख्याक्या राःङ्‍रा दीखोला खेर, ओःले ख्याक्याइ राःङगीइ छेइ ठीम अनुसार दीखोला न्याय पेःदो।”

यहुदीक्याइ खुङला लाःसी, “काःन्दीङ मीःला मृत्युदण्ड तेर्केन आङ्ज्या ङीःला म्याः।”

३२ राःङ काःन्डुले सीकोःन्दी इःङे लाःती येशु राःङगीइरा लाःक्योक ताम पुरा डोजेला एःन्डुबा काःल्योक इःङे।

३३ पिलातस नाःङ्ला काःल्सी ओःले येशुला केक्याःप्‍ती टीःसी, “ची ख्यो यहुदीक्याइ क्याःल्बु इःङे?”

३४ येशुइ लाःसी, “ख्या राःङगीइ एःन्डु लाःक्योक इःम्बा की राःङ्सा सुइ ख्याला ङाःइ बारेला लाःक्योक इःङे?”

३५ पिलातसकीइ लाःसी, “ची ख्योइ ङाःला यहुदी इःङे लाःती टेःम्बा साल्गुबा? ख्योइ राःङगीइ क्युःपाइ मीःक्या ओःले छेस्यो पुजाहारीक्याइरा ख्योला ङाःइ लाःक्पाला तेर्ती एः। ख्योइ ची माःताक्पा पेःदी एःपा?”

३६ येशुइ लाःसी, “ङाःइ क्याःल्खाप नी दी जाम्बुलीङगीइ क्याःल्खापच्योःङ्‍रा मीःङे। ङाःइ क्याःल्खाप दी जाम्बुलीङगीइदी च्योःङ्‍रा इःङे लाःना नी ङाःला ब्य्राङेनक्याइ ङाःला यहुदीक्याइ लाःक्पालाःम्‍ले सेनच्युजेला राःगाम क्याःप्चेके। तर ङाःइ क्याःल्खाप दी जाम्बुलीङगीइदी मीःङे।”

३७ पिलातसकीइ खुङला टीःसी, “ओःन्डु इःङेलाःना ख्यो क्याःल्बुरा इःङे?”

येशुइ लेःन लोदी लाःसी, “ङाः क्याःल्बु इःङे लाःती ख्या राःङगीइरा लाःतेरा एः। ङाः तेःन्दामगीइ ताम लाःचेलारा दी जाम्बुलीङला केक्योक इःङे। तेःन्दामगीइ ताम सेम थेकेनक्या थाम्जेरकीइ ङाःइ ताम कोःउए।”

३८ पिलातसकीइ खुङला टीःसी, “तेःन्दम ची इःम्बा?”

एःजे लाःती खुङ यहुदीक्यासाःला फीला थेङ्दी काःल्सी, ओःले खुङक्याला लाःसी, “ङाःइ दण्ड तेर्चेला दी मीःला नी चीङ माःताक्पारा माःफ्रे।

३९ ख्याक्याइ रीम ठीम अनुसार लोःरी टाःङ्मा निस्तार मेःलीङला मेःराङ चीग कैदीला ख्याक्याइ लागी पोःर्कोइ। ओः सोङ्‍गारा ङाः ख्योक्याइ लागी दी पालो ची ओः यहुदीक्याइ क्याःल्बु लाःकेन्दीला पोःर्तेर्का?”

४० तर खुङक्या एःन्डु लाःतेरा केताङ्सी, “दीखोला मीःङे! बारब्बाला पोःर्तेर!” बारब्बादी बिद्रोही एःके।

† 

18:28 पिलातसदी यहुदी म्याःके, ओः सोङ्‍गारा यहुदीक्या खुङगीइ क्याःल्खाङला मीःस्युक्योक। खुङक्याइ ठीमला खुङक्या राःङ्सा क्युःपाइ मीःक्याइ खीमला स्युःसी लाःना खुङक्या असुद्ध ओःङ्‍गुए लाःकुके।

१९

१ ओः तीङ्ला पिलातसकीइ येशुला खेर्सी ओःले कोर्रा क्योःप लाःती थेक्याला हुकुम तेर्सी।

२ थेक्याइ छेर्माङगीइ मुकुट चीग जोसी ओःले येशुइ गोला केङ्तेर्सी, ओःले खुङक्याइ बैजनी रङ्‍गगीइ क्याःल्बुइ केःङेनच्योङ्‍रा केःला खुङला केःङ्तेर्सी।

३ ओःले ओः थेक्या खुङगीइ थामाला ओःङ्सी ओःले लाःसी, “यहुदीक्याइ क्याःल्बु, टासीदेले!” ओःले खुङक्याइ खुङला थाल्जे तेर्सी।

४ पिलातसकीइ फीर्च्या खेप चीग फीला थेङ्दी मीःक्याइ पोर्चोमला लाःसी, “तादो, ङाःइ दी मीःला दण्ड तेर्कोःन माःताक्पारा माःफ्रे। दी ताम ख्याक्याइ छोर्च्युक लाःती ङाःइ खुङला ख्याक्याइ तोःङ्ला ख्योङ्देरा एः।”

५ ओः सोङ्‍गारा येशु छेर्माङगीइ मुकुट ओःले बैजनी रङ्‍गगीइ केःला केङ्दीरा फीला ओःङ्सी। पीलातसकीइ खुङक्याला लाःसी, “लो तादो, दी मीःला!”

६ छेस्यो पुजाहारीक्या ओःले कोन्ज्योइ कोःम्सा ह्रुङेनक्याइ येशुला थोङ्लुङ म्याःपा ङाङ्‍रे तेङ्दी लाःसी, “ओःखोला क्रुसला प्याङ्दो, ओःखोला क्रुसला प्याङ्दो!”

पिलातसकीइ खुङक्याला लाःसी, “ख्याक्याइरा दीखोला खेर्ती क्रुसला प्याङ्दो, चीलेलाःना ङाःइ दीखोला चीङ माःताक्पा माःफ्रे!”

७ यहुदीक्याइ खुङला लेःन लोदी लाःसी, “ङीःइदी छेइ ठीम चीग एः, ओःले ओः ठीम अनुसार दीखोइ राःङला कोन्ज्योइ पुः इःङे लाःती लाःक्योक सोङ्‍गारा दीखोला सेराकोःउए।”

८ ओःन्डुबा ताम कोःदी पीलातस ताःरुङ जीसी।

९ खुङ फीर्च्या क्याःल्खाङनाःङ्ला स्युःसी ओःले येशुला टीःसी, “ख्यो काःलाइदी इःङे?” तर येशुइ चीङ लेःन मातेर।

१० पिलातसकीइ खुङला लाःसी, “ङाःङीमु चीले ताम मेःलाप्पा? ख्योला पोःर्तेकेन आङ्ज्या ङाःङीमु एः, ओःले ख्योला क्रुसला प्याङेन आङ्ज्याङ ङाःङीमु एः लाःती ख्योइ छोर्ती म्याःपा?”

११ येशुइ लेःन लोदी लाःसी, “ख्याला कोन्ज्योइ आङ्ज्या मातेर्क्योक एःना ख्याइदी ङाःखाला चीङ आङ्ज्या ओःजे म्याःके। ओः सोङ्‍गारा ङाःला ख्याइ लाःक्पाला तेर्केन्दीला ताःरुङ छ्‍योम्बो लाःयोइ माःताक्पा क्याःप्केन एः।”

१२ दी ताम कोःमीःजीक पिलातसकीइ फीर्च्या येशुला पोःर्तेर्चे छोल्सी। तर यहुदीक्याइ एःन्डु लाःतेरा केताङ्सी, “ख्याइ दी मीःला पोःर्तेर्सीलाःना ख्या कैसरकीइ रोः मीःङे। राःङला क्याःल्बु इःङे लाःती दाबी पेःगेन्दी काःन्दीङ मीः कैसरला टाः पेःक्योक ओःङ्‍गुए।”

१३ पीलातसकीइ दी ताम कोःदी येशुला फीला ख्योङ्सी, ओःले खुङ तोः तीङ्क्योक ठाउँला एःक्योक न्याय पेःगेन ठाउँला तेःसी। (ओः ठाउँला तोः तीङ्क्योक सोङ्‍गारा हिब्रु तामला गब्बथा लाःकोइ। गब्बथा लाःक्योक हिब्रु तामला “तोः तीङ्क्योक” लाःती ङोः सेउए।)

१४ ओः ङीःमा निस्तार मेःलीङ ओःङ्जेभन्दा ङीःमा चीग तोःङ्ला एःके। ओः बेला ङीःमाइदी तेःमेइ चीङ्‍ङी बज्तीदी एःके। पिलातसकीइ यहुदीक्याला लाःसी, “तादो, ख्याक्याइ क्याःल्बु!”†

१५ तर खुङक्याइ एःन्डु लाःतेरा ङाङ्‍रे तेङ्सी, “खेर, खेर, ओःखोला क्रुसला प्याङ्दो!”

पिलातसकीइ खुङक्याला टीःसी, “ची ङाः ख्याक्याइ क्याःल्बुला क्रुसला प्याङ्‍गा?”

छेस्यो पुजाहारीक्याइ लेःन तेर्सी, “कैसरबाहेक उःइदी राःङ्सा क्याःल्बु म्याः।”

१६ ओः ओःङ्‍गारा पिलातसकीइ येशुला क्रुसला प्याङ्जेला खुङक्याइ लाःक्पाला तेर्सी।

येशुला क्रुसला प्याङ्क्योक

(मत्ती २७:३२-४४; मर्कूस १५:२१-३२; लूका २३:२६-४३)

ओः सोङ्‍गारा थेक्याइ येशुला खेर्सी,

१७ ओःले खुङ राःङगीइ क्रुस राःङगीइरा खुर्ती रीःसीलगीइ ठाउ लाःकेन ठाउँला काःल्सी। (ओः ठाउँला हुब्रु तामला गलगाथा लाःकोइ।)

१८ ओःला खुङक्याइ येशुला क्रुसला प्याङ्सी ओःले खुङङीमु राःङ्सा मेःराङ ङीलाङ क्रुसला प्याङ्सी, चीगला खुङगीइ च्याबुछ्‍योले ओःले राःङ्सादीला योमाछ्‍योले, ओःले येशुलादी खुङक्याइ कील्‍ला प्याङ्सी।

१९ मीःक्याइ येशुला माःताक्पा च्याःङ्क्योक ताम पिलातसकीइ पाङ्लेक चीगला प्रुःच्युसी ओःले क्रुसखाला ज्याच्युसी। ओःखोला एःन्डुबा प्रुःदी एःके, “नासरतकीइ येशु, यहुदीक्याइ क्याःल्बु।”

२० माःङ्बुरा यहुदीक्याइ दी प्रुःक्योक तामला टोःसी, चीलेलाःना येशु क्रुसला प्याङ्क्योक ठाउँ सहरकीइ थामालारा एःके। ओः प्रुःक्योक ताम हिब्रु, ल्याटिन ओःले ग्रीक तामला प्रुःदी एःके।

२१ छेस्यो पुजाहारीक्याइ पिलातसला लाःसी, “‘यहुदीक्याइ क्याःल्बु’ लाःती मीःङे, तर ‘दीखोइ ङाः यहुदीक्याइ क्याःल्बु इःङे लाःसी’ लाःती प्रुःदो।”

२२ पिलातसकीइ लेःन तेर्सी, “ङाःइ ची प्रुःनाङ प्रुःसी।”

२३ थेक्याइ येशुला क्रुसला प्याङ्मीःजीक खुङगीइ केःला लेःङ्दी थाम्जेर थेक्याला बो रेःरेः ओःङेन पेःदी बो सीः ज्योसी। खुङक्याइ खुङगीइ फीछ्‍योइ केःलाङ लेःङ्सी, तर ओः केःलादी चेम्बु म्याःक्योक युःमीःजीक वाःथुपरा थाक्योक ज्वाक्‍रा एःके।

२४ ओः सोङ्‍गारा खुङक्याइ चीगकीइ राःङ्साला लाःसी, “दीदी माराल्गा, तर दी सुइदी ओःङेन्दी लाःती चिट्‍ठा लुगा।” छेइ पेज्याइ एःन्डुले प्रुःक्योक ताम पुरा काःल्ज्युक लाःतीरा दी काःल्दी एःके,

“खुङक्याइ ङाःइ केःला राःङ-राःङला केःसी, ओःले फीइ केःलाइ लागीदी चिट्‍ठा लुसी।”

ओः सोङ्‍गारा थेक्याइ दी लेःगा पेःसी।

२५ येशुइ क्रुसकीइ सुःरला खुङगीइ आमा, चीःची, क्लोपासकीइ पेःमे मरियम ओःले मरियम मग्दलिनी लाःङ्दी तेःती एःके।

२६ येशुइ राःङगीइ आमा ओःले राःङगीइ च्याःम्बु पेःक्योक लोबेनला थामालारा लाःङ्दी तेःक्योक थोङ्दी राःङगीइ आमाला लाःसी, “तादो आःमा, दीखो ख्याइ पुः इःङे।”

२७ ओःले खुङगीइ ओः लोबेनला लाःसी, “तादो, खुङ ख्योइ आमा इःङे।” ओः ङीःमामीःजीक ओः लोबेनगीइ येशुइ आमा मरियमला राःङगीइ खीमला खेर्सी।

येशु सीक्योक

(मत्ती २७:४५-५६; मर्कूस १५:३३-४१; लूका २३:४४-४९)

२८ येशुइ राःङगीइ थाम्जेर ताम ताः पेःदी सीःङ्सी लाःती छोर्सी ओःले छेइ पेज्याला पुःक्योक ताम पुरा काःल्ज्युक लाःती एःन्डु लाःसी, “ङाःला कोम्जे लाःङ्सी।”

२९ ओःला कीर्पु अङ्‍गुरकीइ नीःङ्‍गारकीइ काःङ्क्योक नेकी चीग एःके। ओः सोङ्‍गारा कीर्पु अङ्‍गुरकीइ नीःङ्‍गार रुवाला पादी हिसप लाःकेन पुःङ्माइ याःल्गा चीगला ज्यादी खुङक्याइ येशुइ खाला ज्यातेर्सी।

३० ओःले येशुइ ओः कीर्पु नीःङ्‍गार थुङ्सी, ओःले खुङगीइ लाःसी, “ताः ङाःइ लेःगा सीःङ्सी।” ओःले खुङगीइ गो कुःदी खुङ सीसी।

येशुला क्यामक्यामला भालाइ च्योक्योक

३१ दी ङीःमादी यहुदीक्याइ थाङ सोगेन ङीःमाइ तोःङ्‍गीइ ङीःमा एःके। ङार्तो च्योःङ्‍रादी थाङ सोगेन ङीःमा ओःले निस्तार मेःलीःङ एःके, ओःले यहुदीक्याइ छेस्योक्याला ओः फुम्बुक्या ओः ङीःमाला क्रुसला ज्याजे सेम माःबे। ओः सोङ्‍गारा खुङक्याइ पिलातसला ओः फुम्बुक्याइ काङ्बा च्यादी फुम्बुक्याला माःर्ला पाप्चेला वासी पेःसी।†

३२ ओः सोङ्‍गारा थेक्या ओःङ्दी येशुङीमुरा क्रुसला प्याङ्क्योकक्याइ काङ्बा च्यासी, तोःङ्ला चीगकीइदी, ओः तीङ्ला राःङसाइदी पेःदेरा च्यासी।

३३ तर खुङक्या येशुसाःला ओःङ्सी ओःले खुङगीइ काङ्बा ज्याजे छोल्गासुना खुङ नी तोःङ्लारा सीसीःङक्योक थोङ्सी ओःले खुङगीइ काङ्बा माच्या।

३४ तर थेक्यानाःङ्ला मेःराङ चीगकीइ खुङगीइ क्यामक्यामला भालाइ च्योसी, ओःले खेप चीगलारा क्यामक्यामले ठा रा छ्‍यु थेङ्सी।

३५ (ख्याक्याइयाङ सेमल्हुक लुखुज्युक लाःती दी थोङेन मीःइ दी तामक्या लाःतेर्ती एः। खुङगीइ लाःक्योक दी ताम तेःन्दाम इःङे ओःले खुङगीइ तेःन्दाम लाःतेरा एः लाःती सेदी एः।)

३६ “खुङगीइदी काःन्दीङ रेःकोक मेःछ्‍यागेन एः” लाःती छेइ पेज्याला प्रुःक्योक ताम पुरा काःल्ज्युक लाःती दी ताम काःल्सी।

३७ ओःले छेइ पेज्याइ राःङ्सा ठाउँला एःन्डुबा प्रुःदी एः, “भालाइ चोक्योक मीःला खुङक्याइ तागेन एः।”

येशुला तुःर्साला ज्याक्योक

(मत्ती २७:५७-६१; मर्कूस १५:४२-४७; लूका २३:५०-५६)

३८ ओः तीङ्ला अरिमाथिया सहरकीइ योसेफकीइ येशुइ फुम्बुला खेर्चे ज्योर्का लाःती वासी पेःसी। खुङ याहुदीक्याइ जीबाइ पेःगासुना सुइयाङ मेःछोर्केन पेःदी खाजुम्बाले येशुइ लोबेन काःल्दी एःके। पिकातसकीइ खुङला येशुइ फुम्बु खेर्चे तेर्क्योक सोङ्‍गारा खुङ ओःङ्दी ओःखोला खेर्सी।

३९ येशुला तोःङ्ला कुःङ्मु फ्रेकाला डोगेन निकोदेमससाङ खुङङीमुरा एःके। खुङगीइ मुर्र ओःले एलवाइ पुःङ्मालाःम्‍ले जोक्योक याःबु टीःमा तेर्केन खालसुम रा सुम किलोजे अत्तर ख्योङ्दी ओःला ओःङ्सी।

४० खुङक्याइ येशुइ फुम्बुला यहुदीक्याइ रीम ठीमअनुसार याःबु टीःमा तेर्केन अत्तर टुःल्दी सुतीइ केःलाला तुम्सी।

४१ येशुला क्रुसला प्याङ्क्योक ठाउँला बगैचा चीग एःके। ओः बगैँचाला नाःमाङ सुङलाङ माःतीःप्क्योक सेम्बा तुर्सा चीग एःके।

४२ यहुदीक्याइ थाङ सोगेन ङीःमादी छुजेरा छोल्दी एःके ओःले ओः तुःर्साङ थामालारा एःक्योक सोङ्‍गारा खुङक्याइ येशुइ फुम्बुला ओःला ज्यासी।

† 

19:14 दी कुःङ्सेइ समयलादी यहुदीक्याइ लुःककीइ रीःउला कोन्ज्योइ मन्दिरला निस्तार मेःलीङगीइ लागी डेन जोजेला सेकुके।

† 

19:31 काःन्दीङ मीःला क्रुसला प्याङ्मीःजीक खुङ उ स्याःङ्‍खुजेला राःङगीइ काङ्बाला लाःङ्‍कोःउके। ओः सोङ्‍गारा मीःला गेबुरा सीच्युजेला खुङक्याइ ओः प्याङ्क्योक मीःक्याइ काःङ्बा च्यातेर्कुके।

तोङ्‍राङ तुःर्सा

(मत्ती २८:१-८; मर्कूस १६:१-८; लूका २४:१-१२)

२०

१ साताइ तोःङगीइ ङीःमा ङामु नाःम्सुङ एःकासुनारा मरियम मग्दलिनी तुःर्सा एःक्योक फुकला ओःङ्सी, ओःले खुङगीइ फुककीइ खालाःम्‍ले तोः तेङ्सीःङ्क्योक थोङ्सी।

२ खुङ सिमोन पत्रुस ओःले येशुइ च्याःम्बु पेःगेन राःङ्सा लोबेनसाःला छ्‍योङ्दी काःल्सी ओःले खुङक्याला लाःसी, “खुङक्याइ प्रभुला तुःर्सालाःम्‍ले तेङ्दी खेर्तु, ओःले खुङला काःला ज्यादी एःपा ओःखो ङीः मेसे।”

३ ओः सोङ्‍गारा पत्रुस ओःले राःङ्सा लोबेन तुःर्साछ्‍योले काःल्सी।

४ ओः ङीक्‍कार ङीमु-ङीमुरा छ्‍योङ्सी, तर राःङ्सा लोबेन पत्रुसला क्याःल्दी तुःर्साला तोःङ्ला लेप्सी।

५ तुःर्सानाःङ्ला कुःदी तासुना, खुङगीइ सुतीइ केःलाक्या चीग्रा थोङ्सी, तर खुङ नाःङ्ला माःस्युः।

६ सिमोन पत्रुस खोइ तीङ तीङ्ला ओःङ्सी, ओःले तुःर्सानाःङ्ला स्युःसी ओःले खुङगीइयाङ सुतीइ केःलाक्या चीग्रा थोङ्सी।

७ खुङगीइ गोला ताःम्क्योक केःलादी सुतीइ केःलाक्याङीमु म्याःके, तर राःङ्सा ठाउँ चीगला पाटारतीदी ज्यादी एःके।

८ ओःले तोःङ्ला तुःर्साला लेप्केन राःङ्सा लोबेनाङ नाःङ्ला स्युःसी, ओःले ओःखो थोङ्दी खुङगीइ सेमल्हुक लुसी।

९ (चीलेलाःना खुङक्याइ येशु सीक्योकलाःम्‍ले सोम्बो काःल्दी लाःङ्‍कोइ लाःक्योक छेइ पेज्याइ ताम ओः बेलाथुपाङ सेदी म्याःके।)

१० ओः तीङ्ला ओः लोबेनक्या राःङगीइ खीमला लोःसी।

येशु मरियम मग्दलिनीसाःला थोङ्क्योक

(मत्ती २८:९-१०; मर्कूस १६:९-११)

११ मरियम तुःर्साइ फीला ङुःदेरा लाःङ्दी तेःती एःके। खुङगीइ ङुःदेरा तुःर्साछ्‍योले कुःदी तासी,

१२ ओःले येशुइ फुम्बुला जाक्योक ठाउँला कार्मु केःला केःङ्क्योक मेःराङ ङी स्वर्गदुतक्याला थोङ्सी, मेःराङ चीगला गोछ्‍योले ओःले राःङ्सादीला काङ्बाछ्‍योले तेःक्योक खुङगीइ थोङ्सी।

१३ स्वर्गदुतक्याइ खुङला लाःसी, “ख्या चीले ङुःदेरा एःपा?” खुङगीइ स्वर्गदुतक्याला लाःसी, “खुङक्याइ ङाःइ प्रभुला खेर्तु, ओःले खुङक्याइ खुङला काःला ज्यादी एःपा ङाःइ छोर्ती म्याः।”

१४ खुङगीइ दी लाःसीःङ्मीःजीक खुङ क्याःपछ्‍योले लोःसी ओःले खुङगीइ येशुला लाःङ्दी तेःक्योक थोङ्सी, तर खुङगीइ ओःखो येशुरा इःङे लाःती ङोःमासे।

१५ येशुइ खुङला लाःसी, “ए आजी, ख्या चीले ङुःदेरा एःपा? ख्याइ सुला छ्‌योल्क्योक?”

खुङगीइ ओः मीःला बगैँचाला लेःगा पेःगेन मीः इःङेन दुबा लाःती ठीवा साल्सी ओःले लाःसी, “हजुर, ख्याइ खुङला दीलाःम्‍ले खेर्क्योक इःङे लाःना, काःला ज्यादी एःपा ङाःला लोःप, ओःले ङाः खुङला खेर्के।”

१६ येशुइ खुङला लाःसी, “मरियम!” खुङ येशुछ्‍योले हिब्रु तामला लाःसी, “रब्बोनी!” दीखोइ लेःनदी “गुरुज्यु” इःङे।

१७ येशुइ खुङला लाःसी, “ङाःला माःदे, चीलेलाःना ङाः ताःसेथुप आबासाःला याःर्ला काःल्दी म्याः। तर ङाःइ लोबेनक्यासाःला काःल्दी लाःतेर, ‘ङाः ङाःइ आबा रा ख्याक्याइ आबा, ङाःइ कोन्ज्यो रा ख्याक्याइ कोन्ज्योसाःला डोदेरा एः।’”

१८ मरियम मग्दलिनी काःल्सी ओःले लोबेनक्याला लाःसी, “ङाःइ प्रभुला थोङ्दी एः!” ओःले खुङगीइ येशुइ लाःक्योक ताम लोबेनक्याला लाःतेर्सी।

येशु लोबेनक्यासाःला थोङ्क्योक

(मत्ती २८:१६-२०; मर्कूस १६:१४-१८; लूका २४:३६-४९)

१९ साङीःमाइ कुःङ्सेला लोबेनक्या यहुदीक्याइ गोछेस्योक्याइ जीबाइ पेःगासुना कोःक्याला दीमीक क्याःप्‍ती एःके। येशु खेपचीगलारा खुङक्याइ कील्‍ला थोङ्सी ओःले खुङक्याला लाःसी, “ख्याक्याला खाम्साङा काःल्ज्युक!”

२० एःजे लाःती येशुइ खुङक्याला राःङगीइ लाःक्पा ओःले क्यामक्याममाङ तेङ्तेर्सी।† प्रभुला थोङ्दी लोबेनक्या माःङ्बुरा केःदाङ काःल्सी।

२१ ओःले येशुइ फीर्च्या खुङक्याला लाःसी, “ख्याक्याला खाम्साङा काःल्ज्युक। ङाःला आबाइ ताङ्क्योक च्योःङ्‍रारा, ङाःयाङ ख्याक्याला ताङ्देरा एः।”

२२ ओःले एःजे लाःमीःजीक येशुइ खुङक्याखाला फुदेरा लाःसी, “चाङ्मा ला लेःङ्दो।

२३ ख्याक्याइ मीःक्याइ लाःयो क्षमा पेःसीलाःना, खुङक्याइ लाःयो क्षमा ओःङ्‍गोइ। ख्याक्याइ खुङक्याइ लाःयो क्षमा माःबेलाःना खुङक्याइ लाःयो क्षमा मेःयुङेन एः।”

येशु थोमासाःला थोङ्क्योक

२४ येशु ओःङ्‍गासुना मेःन्दा चीङ्‍ङी लोबेनक्या नाःङ्ला जाँउले लाःकेन थोमादी खुङक्याङीमु म्याःके।

२५ ओः सोङ्‍गारा राःङसा लोबेनक्याइ खुङला लाःसी, “ङीःइ प्रभुला थोङ्दी एः।” तर थोमाइ खुङक्याला लाःसी, “ङाःइ प्रभुइ लाःक्पाला तीःप्क्योक काँटीइ डोप माःथोङ्थुप, ओः काँटीइ डोपला ङाःइ थेबु मालुफुप, ओःले खुङगीइ क्यामक्याम नाःङ्ला ङाःइ लाःक्पाइ माःदेथुप, ङाः सेमल्हुक मीलु।”

२६ ङीःमा केः तीङ्ला खुङगीइ लोबेनक्या फीर्च्या खीमनाःङ्लारा एःके। थोमाङ खुङक्याङीमु एःके। कोःक्याला दीमीक क्याःप्‍ती एःके, तर येशु नाःङ्ला स्युःसी, ओःले खुङक्याइ कील्‍ला लाःङ्दी लाःसी, “ख्याक्याला खाम्साङा काःल्ज्युक!”

२७ ओःले खुङगीइ थोमाला लाःसी, “ख्योइ थेबु दीला ज्यो, ओःले ङाःइ लाःक्पाक्या तादो। ख्योइ लाःक्पा स्याःङ्दी ङाःइ क्याम क्यामला लुदो। पाःकेन माःबे, तर सेमल्हुक लुदो।”

२८ थोमाइ खुङला लाःसी, “ङाःइ प्रभु ओःले ङाःइ कोन्ज्यो!”

२९ येशुइ खुङला लाःसी, “ख्योइ ङाःला थोङ्क्योक सोङ्‍गारा ङाःखाला सेमल्हुक लुदी एः, तर ङाःला माःथोङ्बारा ङाःला सेमल्हुक लुगेनक्याइ मोलाम ज्योर्ती एः।”

दी पेज्या प्रुःक्योक कारण

३० येशुइ राःङ्सा माःङ्बुरा चुःन्डुलक्या लोबेनक्याइ तोःङ्ला पेःदी एःके, ओःखोदी दी पेज्याला प्रुःदी म्याः।

३१ तर ख्याक्याइ येशुरा थार्च्युगेन ख्रीष्ट ओःले कोन्ज्योइ पुः इःङे लाःती सेमल्हुक लुखुज्युक, ओःले खुङखाला सेमल्हुक लुदी ख्याक्याला मीःली ज्योर्च्युक लाःती दी तामक्या प्रुःक्योक इःङे।

† 

20:20 येशुइ लाःक्पाला तीःप्क्योक काँटीइ डोपक्या ओःले खुङगीइ क्यामक्यामला सुप तोल्क्योक थोङ्ज्युक लाःती एःन्डु पेःसी, ओः सोङ्‍गारा खुङक्याइ येशु तेःन्दामरा खुङरा इःङेन दुबा लाःती छोर्च्युक लाःती पेःसी।

येशु मेःन्दा तीःन लोबेनक्यासाःला थोङ्क्योक

२१

१ ओः तीङ्ला फीर्च्या येशु लोबेनक्यासाःला तिबेरियास लाःकेन छोइ† सुःरला थोङ्सी। खुङगीइ राःङला एःन्डुले तेङ्सी।

२ सिमोन पत्रुस, जाँउले लाःकेन थोमा, गालीलगीइ काना लाःकेन सहरकीइ नथानेल, जब्दियाइ पुः ङी ओःले येशुइ राःङ्सा मेःन्दा ङी लोबेनक्या जोम्दी एःके।

३ सिमोन पत्रुसकीइ खुङक्याला लाःसी, “ङाः ङ्‍याः सेकाला डोदेरा एः।” खुङक्याइ पत्रुसला लाःसी, “ङीःङ ख्याङीमु डोगे।” खुङक्या काःल्दी टुःला जासी, तर ओः कुःङ्मु खुङक्याइ ङ्‍या चीगकाङ जुम्जे माःखु।

४ नाःम लाःङ्जे छ्‍योल्दी एःके, येशु छोइ सुःरला लाःङ्दी तेःती एःके। तर लोबेनक्याइ खुङ येशुरा इःङे लाःती ङोःमासे।

५ येशुइ खुङक्याला लाःसी, “ए रोःक्या, ख्याक्याङीमु चीङ ङ्‍याः एःपा?” खुङक्याइ लाःसी, “म्याः।”

६ येशुइ खुङक्याला लाःसी, “जाल तोःइ च्याःबुछ्‍योले क्योःप, ओःले ख्योक्याइ चीङ ङ्‍याःक्या ज्योर्केन एः।” ओःले खुङक्याइ जाल क्याःप्सी, ओःले माःङ्बुरा ङ्‍याःक्या पर्तीक्योक सोङ्‍गारा खुङक्याइ जाल टीःचे माःखु।

७ येशुइ च्याःम्बु पेःगेन लोबेनगीइ पत्रुसला लाःसी, “खुङ नी प्रभु इःङेन दुबा!” “खुङ प्रभु इःङेन दुबा” लाःक्योक सिमोन पत्रुसकीइ कोःमीःजीक खुङगीइ राःङगीइ फीइ केःला केःङ्सी चीलेलाःना खुङगीइ ओःखो पीती एःके, ओःले खुङ चाङ्बुला फीर्सी।

८ राःङ्सा लोबेनक्या टुःलारा तेःती ङ्‍याःइ काःङ्क्योक जाल टीःतेरा ओःङ्सी चीलेलाःना खुङक्या सालाःम्‍ले माःङ्बुरा थारीःङ्बु म्याःके तर ओःन्डुबारा क्याः चीग मिटरचे थारीःङ्बु एःके।

९ खुङक्या चाङ्बुइ सुःर्ला पाःप्मीःजीक मेःखाला ङ्‍याःक्या ओःले खुराक्या थोङ्सी।

१० येशुइ खुङक्याला लाःसी, “ख्याक्याइ ताःसे जुम्क्योक चीङ ङ्‍याः खेर्च्यो।”

११ ओःले सिमोन पत्रुसकीइ टुःला जासी ओःले जाल साला टीःतेरा ख्योङ्सी। ओः जालला खाल तीःनरा च्युक्सुम थाल छ्‍योम्मो छ्‍योम्बो ङ्‍याःइ पर्तीदी एःके। तर ओःजे माःङ्बु ङ्‍या पर्तीनाङ जाल माःराल।

१२ येशुइ खुङक्याला लाःसी, “स्यो ओःले जारा सोः।” लोबेनक्यानाःङ्ला सुइयाङ “ख्या सु इःङे?” लाःती टीःजेला आक्याःप्चे माःखु, चीलेलाःना खुङक्याइ खुङ प्रभु इःङे लाःती ङोःसेसी।

१३ येशु ओःङ्सी ओःले खुरा लेङ्दी खुङक्याला तेर्सी, ओःले ओःन्डुरा पेःदी ङ्‍याःङ तेर्सी।

१४ सीक्योकलाःम्‍ले सोम्बो लोःमीःजीक येशु लोबेनक्यासाःला थोङक्योक दीखो थाङ्मा सुमगीइ पाली एःके।

येशु रा पत्रुस

१५ खुङक्याइ साःसीःङ्मीजीक, येशुइ सिमोन पत्रुसला लाःसी, “यूहन्‍नाइ पुः सिमोन, ची ख्याइ ङाःला दीखुङक्याइभन्दा माःङ्बु च्याःम्बु पेःउबा?”

पत्रुसकीइ खुङला लाःसी, “इःङे प्रभु, ङाः ख्याला च्याःम्बु पेःउए लाःती ख्याइ सेउए।”

येशुइ खुङला लाःसी, “ङाःइ रीःउक्याला साःच्युदो।”†

१६ खुङगीइ फीर्च्या थाङ्मा ङीइ पाली लाःसी, “यूहन्‍नाइ पुः सिमोन, ची ख्योइ ङाःला च्याःम्बु पेःउबा?”

पत्रुसकीइ खुङला लाःसी, “इःङे प्रभु, ङाः ख्याला च्याःम्बु पेःउए लाःती ख्याइ सेउए।”

येशुइ खुङला लाःसी, “ङाःइ लुःकक्याला याःपेःदी तादो।”

१७ खुङगीइ पत्रुसला थाङ्मा सुमगीइ पाली लाःसी, “यूहन्‍नाइ पुः सिमोन, ची ख्योइ ङाःला च्याःम्बु पेःउबा?”

पत्रुस तुःङाःल काःल्सी चीलेलाःना येशुइ खुङला “ची ख्योइ ङाःला च्याःम्बु पेःउबा?” लाःती थाङ्मा सुम लाःसी। पत्रुसकीइ खुङला लाःसी, “प्रभु, ख्याइ थाम्जेर ताम सेउए। ङाः ख्याला च्याःम्बु पेःउए लाःती ख्याइ छोर्ती एः।” येशुइ खुङला लाःसी, “ङाःइ लुःकक्याला साःच्युदो।

१८ तेःन्दामरा ङाः ख्योला लाःके, ख्यो स्यारा एःकासुना ख्यो राःङगीइ केःला राःङगीइरा केःङ्‍गुके, ओःले राःङला काःला सेम थेपा ओःलारा डोउके। तर ख्यो काःपु काःल्मीःजीक, ख्योइ राःङगीइ लाःक्पा स्याङेन एः, ओःले राःङ्सा मीःक्याइ ख्योला केःला केङ्तेर्केन एः, ओःले ख्योला सेम मेःथेकेन ठाउँला खुङक्याइ खेर्केन एः।”

१९ (कोन्ज्योला महिमा पेःजेला पत्रुस काःन्डुले सीकोःन एःपा लाःकेन ताम येशुइ लाःतेरा एःके।) ओः तीङ्ला खुङगीइ पत्रुसला लाःसी, “ङाःला ब्य्राङ्दो।”

येशुइ च्याःम्बु पेःक्योक लोबेन

२० पत्रुसकीइ तीङ्ला लोःदी तासुना येशुइ च्याःम्बु पेःक्योक लोबेनला खुङक्याइ तीङ तीङ्ला ओःङ्देरा पेःक्योक थोङ्सी। (दीखोइरा कुङ्मुइ डेनगीइ बेलाला येशुइ प्य्राःङ्‍गोकला ज्यार्ती, “प्रभु, ख्याला जुम्दी तेर्केन्दी सु इःङे?” लाःती टीःदी एःके।)

२१ पत्रुसकीइ खुङला थोङ्मीःजीक खुङगीइ येशुला लाःसी, “प्रभु, दीखोलादी ची ओःङेन एःपा?”

२२ येशुइ पत्रुसला लाःसी, “ङाः माःयुङथुप खुङ सेन्दी तेःच्युक लाःती ङाःला सेम थेनाङ ख्योला ची काःल्बा? ख्यो ङाःला ब्य्राङ्दो।”

२३ ओः सोङ्‍गारा ओः लोबेन मीसीए लाःकेन ताम राःङ्सा लोबेनक्याइ कील्‍ला फेल्सी। येशुइ खुङ मीसीए लाःती म्याःके, तर “ङाः माःयुङथुप खुङ सेन्दी तेःच्युक लाःती ङाःला सेम थेनाङ ख्योला ची काःल्बा?” लाःती एःके।

२४ दीखोरा लोबेनगीइ दी थाम्जेर तामक्या लाःतेरा एः, ओःले खुङगीइरा दी थाम्जेर प्रुःक्योक इःङे, ओःले खुङगीइ लाःक्योक थाम्जेर ताम तेःन्दाम इःङे लाःती ङीःइ सेउए।

अन्त्यला

२५ येशुइ राःङ्साङ माःङ्बुरा लेःगा पेःसी। ओः थाम्जेर लेःगाक्या रेः रेः पेःदी प्रुःगेन एःना, ङाःला एःन्डुबा नेकुए, खुङगीइ बारेला प्रुःक्योक पेज्याक्या जाम्बुलीङ काःङ्राङ मेस्योङ्जे एःके।

† 

21:1 तिबेरियास लाःकेन छोइ दी मीःनदी गालील छोइ राःङ्सा मीःन इःङे।

† 

21:15 येशुइ दीला रीःउ लाःती खुङला सेमल्हुक लुगेन मीःक्याइ बारेला लाःक्योक इःङे।

प्रेरितक्याइ

लेःगा

पेज्याइ ङोःसी

दीखो पेज्या लूकाइ प्रुःक्योक इःङे। दीखो पेज्याला खुङगीइ राःङगीइ प्रुःक्योक याःबु लेःङ्‍गोला लगातार प्रुःदेरा काःल्दी एः। दीखो पेज्याइ लाःचे छोल्क्योक छ्‍योम्बो तामदी येशुइ तोःङगीइ लोबेनक्याइ काःन्डुले चाङ्मा लालाःम्‍ले अगुवाइ ज्योर्पा ओःले खुङक्याइ काःन्डुले यरूशलेमला, थाम्जेर यहुदिया रा सामारिया छेत्रक्याला ओःले जाम्बुलीङगीइ थाम्जेरछ्‍योले येशुइ बारेला याःबु लेःङ्‍गो फेल्बा लाःकेन ताम लाःती एः। दीखो पेज्याला ख्रीष्टियानक्याइ सेमल्हुक लुगेन ताम यहुदीक्यालाःम्‍ले फेल्दी थाम्जेर जाम्बुलीङगीइ मीःक्याइ लागी सेमल्हुक लुगेन ताम काःल्क्योककीइ बारेला प्रुःदी एः।

प्रेरितक्याइ लेःगा बो सुमला केःखुउए: १) येशुला नाःम्खालीङला खेर्मीःजीक यरूशलेमला छुक्योक ख्रीष्टियान हलचल; २) इस्राएलगीइ राःङ्सा ठाउँक्याला लेःङ्‍गो फेल्क्योक; ३) भूमध्य चाङ्बुइ छुरफारगीइ देशक्याला ओःले रोमथुपरा लेःङ्‍गो फेल्देरा काःल्क्योक।

दीखो पेज्याइ छ्‍योम्बो तामदी चाङ्मा लाइ लेःगा इःङे, खुङ पेन्तिकोस मेःलीङगीइ ङीःमु यरूशलेमला प्रभुला सेमल्हुक लुगेनक्यासाःला ल्हेइ काःङ्दी ओःङ्सी ओःले कोःम्सा ओःले ओःलाइ तोःङ क्याःप्केन मीःक्याला दीखो पेज्याला एःक्योक घटनाक्याइ बारेला अगुवाइ पेःसी ओःले खुङक्याला सेमल्हुकला राःम्बु जोसी। तोःङ तोःङगीइ ख्रीष्टियान लेःङ्‍गोक्यादी दीखो पेज्याइ माःङ्बुरा उपदेशक्याला तेर्ती एः। दीखो पेज्याला प्रुःक्योक घटनाक्याइ प्रभुला सेमल्हुक लुगेनक्याइ मीःलीला ओःले खुङक्याइ संगतिला ओः लेःङ्‍गोइ ल्हे काःन्डुबा एःके लाःती तेङ्दी एः।

थीमी सूची

साक्षीइ लागी तयारी १:१-२६

क) येशुइ अन्तिम आज्ञा ओःले ताःम्ज्या १:१-१४

ख) यहुदाइ साटोला दाम्क्योक मीः १:१५-२६

साक्षीक्या यरूशलेमला २:१–८:३

यहुदिया ओःले सामारियाला साक्षी ८:४–१२:२५

पावलगीइ लेःङ्‍गो फेल्क्योक १३:१–२८:३१

क) तोःङ्‍गीइ खेपकीइ लेःङ्‍गो फेल्गेन यात्रा १३:१–१४:२८

ख) यरूशलेमला काःल्क्योक सम्मेलन १५:१-३५

ग) दोस्रो खेप लेःङ्‍गो फेल्गेन यात्रा १५:३६–१८:२२

घ) तेस्रो खेप लेःङ्‍गो फेल्गेन यात्रा १८:२३–२१:१६

ङ) यरूशलेम, कैसरिया ओःले रोमला पावल कैदी काःल्क्योक २१:१७–२८:३१

प्रेरितक्याइ

लेःगा

कोन्ज्योइ ताःम्ज्या पेःक्योक चाङ्मा ला

१

१-२ नीङच्योःमो थियोफिलसज्यु, येशुइ लेःगा पेःगाला स्युःमीःजीक खुङ नाःम्खालीङला माःखेरथुप खुङगीइ पेःक्योक थाम्जेर तामक्या ङाःइ ख्याला तोःङ्‍गीइ पेज्याला † प्रुःदी एः। येशुला नाःम्खालीङ खेर्चे तोःङ्ला खुङगीइ राःङगीइ दाम्क्योक प्रेरितक्याला चाङ्‍मा लालाःम्‍ले आज्ञाक्या तेर्सी।

३ खुङ सीक्योक ङीःमा खालङीथुप खुङ ची ची पेःदेरा काःजे खेप खुङक्यासाःला थोङ्सी ओःले माःङ्बुरा प्रमाणक्या तेर्ती राःङला सोम्बो एः लाःती तेङ्सी। खुङक्याइ येशुला थोङ्सी ओःले खुङगीइ खुङक्याङीमु कोन्ज्योइ क्याःल्खापकीइ बारेला ताम लाःसी।

४ खेप चीग, येशु खुङक्याङीमु रुःप काःल्दी साःप्च्या साःजेला तेःकासुना एःन्डुबा आज्ञा तेर्सी, “ख्योक्या यरूशलेमले काःलाङ माःकाल, तर ङाःइ आबाइ ताःम्ज्या पेःक्योक चाङ्‍मा लाला कुःदी तेः। दीखोइ बारेला ङाःइ ख्योक्याला तोःङ्लाङ लाःती एःके।

५ यूहन्‍नाइदी छ्‍युइ बप्‍तिस्मा तेर्कुके, तर चीङ ङीःमा तीङ्ला ख्योक्याइ चाङ्‍मा लालाःम्‍ले बप्‍तिस्मा ज्योर्केन एः।”

येशुला नाःम्खालीङला खेर्क्योक

६ प्रेरितक्या येशुङीमु रुःप डोगासुना खुङक्याइ येशुला टीःसी, “प्रभु, ची ख्याइ ताःसेरा इस्राएल क्याःल्खापला रोमी शासनलाःम्‍ले खाफ्यादी फीर्च्या जोगेन एःपा?”

७ येशुइ खुङक्याला लाःसी, “दीखोइ समय नी आबा कोन्ज्योइ चीग्रा तोक्‍तीदी एः ओःले ओःखो ताम ख्योक्याइ सेमेःकोःए।

८ तर चाङ्‍मा ला ख्योक्याखाला ओःङ्‍मीःजीक ख्योक्याइ ल्हे ज्योर्केन एः, ओःले ख्योक्या यरूशलेमला, थाम्जेर यहुदियाला, सामारियाला ओःले जाम्बुलीङगीइ गुगुक्याला ङाःइ साक्षीक्या ओःङेन एः।”

९ खुङगीइ दी ताम लाःमीःजीक, खुङक्याइ तासुना तासुनारा खुङला याःर्ला मुक्पाला क्यासी ओःले खुङक्याइ खुङला माःथोङ।

१० खुङक्याइ नाम्सार्गाला तादीरा तेःकासुना एक्‍कासी मेःन्दा ङी कार्मु केःला केःङ्क्योक मीःक्या खुङक्याइ सुःरला लाःङ्सी।

११ ओः मेःन्दा ङी मीःक्याइ लाःसी, “ए गालीलगीइ मीःक्या, ख्योक्या चीले दीला लाःङ्दी नाम्सार्गछ्‍योले तादेरा एःपा? येशुला नी नाःम्खालीङला खेर्ती एः। तर ख्याक्याइ खुङला काःन्डुले काःल्क्योक थोङ्बा, ओःन्डुरा पेःदी खुङ ङीःमा चीग जाम्बुलीङला फीर्च्या ओःङेन एः।”

यहुदाइ साटोला राःङ्सा प्रेरित दाम्क्योक

१२ ओः तीङ्ला प्रेरितक्या जैतुन काःङ पोःर्ती यरूशलेमला लोःदी काःल्सी। ओःलाःम्‍ले यरूशलेम किलोमिटर चीग जे थारीःङ्बु एः।

१३ यरूशलेमला लेप्मीःजीक खुङक्या तेःकेन तेङ्‍खाइ कोठाला खुङक्या काःल्सी। ओःला रुःप डोगेनक्या पत्रुस, यूहन्‍ना, याकूब, अन्द्रियास, फिलिप, थोमा, बारथोलोमाइ, मत्ती, अल्फयसकीइ पुः याकूब, देशभक्त सिमोन ओःले याकूबकीइ पुः यहुदा एःके।

१४ खुङक्या थाम्जेर रुःप चीःदी येशुइ आमा मरीयम, चीङ पेःन्पीःजाक्या ओःले येशुइ नोःक्याङीमु प्रार्थना पेःदीरा तेःकुके।

१५ चीङ ङीःमा तीङ्ला ओःला मेःन्दा क्याः चीग रा ङीःस्युजे येशुला सेमल्हुक लुगेन मीःक्या रुःप काःल्दी एःके। पत्रुसकीइ खुङक्याइ तोःङ्ला लाःङ्सी ओःले लाःसी,

१६ “आतानोःक्या, छ्‍येला प्रुःक्योक ताम तेःन्दामरा पुरा ओःङ्‍कोःचे एःके, ओः छेइ तामलादी चाङ्मा लाइ क्याःल्बु दाऊदलाःम्‍ले यहुदाइ बारेला माःङ्बुरा तोःङ्ला लाःती एःके। खुङगीइरा यहुदीक्याइ तोङ क्याःप्केन मीःक्याला तोःङ क्याःप्‍ती येशुला जुम्जेला रोः पेःसी।

१७ खुङ ङीःच्योःङ्‍रारा मेःन्दा चीग प्रेरित एःके ओःले ङीःइ च्योःङ्‍रारा प्रभुइ लेःगा पेःजेला खुङला दाम्दी एःके।”

१८ यहुदाइ माःताक्पा च्याःङ्दी ज्योर्क्योक डेबाइ सीःङ चीग ङ्‍योःसी। ओः सीःङ्लारा खुङ फीङ्ग्योलोक पेःदी ताःप्सी ओःले खुङगीइ टोःपा केःती क्युःमाक्या पाङ्ला थेङ्दी सीसी।

१९ दी ताम यरूशलेमगीइ थाम्जेर मीःक्याइ कोःसी ओःले खुङक्याइ ओः सीःङगीइ मीःन खुङक्याइ तामलाःम्‍ले “आखेल्दामा” लाःती ज्यासी। ओःखोइ लेःनदी ठाइ सीःङ इःङे।

२० पत्रुसकीइ फीर्च्या लाःसी, “भजनसंग्रहइ पेज्याला दाऊद क्याःल्बुइ एःन्डुले प्रुःदी एः,

‘ओःखोइ खीमाङ तोङ्‍राङ काःल्ज्युक,

ओःखोला सुङ माःतेच्युक।’

ओःखोला एःन्डुबाङ प्रुःदी एः,

‘खुङगीइ पेःगेन लेःगा राःङ्साइरा खेर्च्युक।’

२१-२२ “ओः सोङ्‍गारा येशु सीक्योकलाःम्‍ले सोम्बो काःल्क्योक तामगीइ बारेला उःङीमुरा साक्षी तेर्चेला उःक्यालाःम्‍ले मेःन्दा चीगला दाम्रा कोःउए। ओःखो मीःदी येशु ङीःक्याङीमु एःकासुना तेन्दुरी ङीःक्याङीमु तेःक्योक मीः कोःउए। खुङ यूहन्‍नाइ बप्‍तिस्मा तेर्केन समयमीःजीक प्रभु येशुला नाःम्खालीङला खेर्क्योक ङीःमाथुप ङीःङीमुरा तेःक्योक मीः कोःउए।”

२३ ओःले ओःला रुःप काःल्क्योक मीःक्याइ मेःन्दा ङीला तोःङ्ला ज्यासी। मेःन्दा चीगदी बारसाबास लाःकेन योसेफ एःके (खुङला युस्तसाङ लाःकुके) ओःले राःङ्सादी मतियास एःके।

२४-२५ खुङक्याइ एःन्डुले प्रार्थना पेःसी, “हे प्रभु, ख्याइ थाम्जेर मीःक्याइ सेमगीइ ताम ङोःसेउए। ओः सोङ्‍गारा ख्याइ दी मेःन्दा ङीलाःम्‍ले सुलादी प्रेरितकीइ लेःगा पेःजेला दाम्दी एःपा ओःखो ङीला तेङ्तेर। चीलेलाःना यहुदाइ दी लेःगा पोःर्ती खुङ काःलाइदी इःङे ओःलारा काःल्सी।”

२६ ओः तीङ्ला खुङक्याइ ओः मेःन्दा ङीइ मीःनला चीठ्‍ठा लुसी। चीठ्‍ठाला मतियासकीइ मीःन पर्तीसी ओःले खुङ मेःन्दा च्युजीक प्रेरितक्याङीमु पाःसी।

† 

१:१-२ तोःङ्‍गीइ पेज्याला तोःङ्‍गीइ पेज्या लाःती खुङगीइ लुकाइ प्रुःक्योक याःबु लेःङ्‍गोइ पेज्याला लाःक्योक इःङे।

चाङ्‍मा ला ओःङ्क्योक

२

१ पेन्तिकोस लाःकेन यहुदीक्याइ मेःलीङला येशुला सेमल्हुक लुगेन थाम्जेर मीःक्या ठाउँ चीगलारा रुःप काःल्दी एःके।

२ ओः तेःकासुरा एक्‍कासी नाःम्खालीङलाःम्‍ले छ्‍योम्बो ल्हाबाच्योःङ्‍रा के ओःङ्सी ओःले ओः केइ खुङक्या तेःक्योक खीम काःङ्सी।

३ ओःले खुङक्याइ मेःइ चेक्या च्योःङ्‍रा थोङ्सी ओःले ओः चेक्या बो बोक्याला केःदीमाराङ ओःला एःक्योक थाम्जेरखाला तेःसी।

४ खुङक्या थाम्जेर चाङ्‍मा लाइ काःङ्सी ओःले खुङक्याइ चाङ्‍मा लालाःम्‍लेरा ताम लाःकेन ल्हे ज्योर्ती राःङ्सा तामक्यालाःम्‍ले ताम लाःकाला स्युःसी।

५ ओः तेःकासु यरूशलेमला जाम्बुलीङगीइ थाम्जेर ठाउँक्यालाःम्‍ले ओःङ्क्योक ताःक्पा यहुदीक्या तेःकुके।

६ एःन्डुबा केतेङ्क्योक कोःदी ओःला छ्‍योम्बो मीःइ पोर्चोम रुःप काःल्सी। खुङक्या याःमाछाक काःल्सी चीलेलाःना ओः मीःक्या थाम्जेरकीइ खुङक्याइ राःङ राःङगीइ तामलाःम्‍ले ताम लाःतेरा एःके।

७ खुङक्या माःङ्बुरा याःमाछाक नेती एःन्डु लाःकाला स्युःसी, “ची दी ताम लाःकेन थाम्जेर मीःक्या गालीलीक्या मीःङे रा?

८ ओःले काःन्डुले खुङक्या थाम्जेरकीइ उःइ राःङगीइ तामलाःम्‍ले ताम लाःतेरा एःपा?

९ उःक्यादी पार्थीया, मादीया, एलामी, मेसोपोटामिया, यहुदिया, कापाडोकिया, पोन्टस, एशिया,

१० फ्रिगिया, पामफिलिया, मिश्र देश, कुरेनीइ सुःरकीइ लिबिया क्षेत्रक्या, रोम सहर,

११ क्रेट ओःले अरब देशलाःम्‍ले ओःङ्क्योक मीःक्या इःङे। (उःक्या काःजेदी यहुदीक्या इःङे ओःले काःजेदी यहुदी धर्म लेःङ्क्योक राःङ्सा क्युःपाइ मीःक्या इःङे।) एःनाङ कोन्ज्योइ पेःक्योक छ्‍योम्बो छ्‍योम्बो लेःगाक्याइ बारेला खुङक्याइ उःइ तामक्यालाःम्‍ले लाःक्योक उःइ कोःसी।”

१२ खुङक्या थाम्जेर याःमाछाक्‍का काःल्सी ओःले जोल्सी, ओःले चीगकीइ राःङ्साला एःन्डु लाःती टीःसी, “दीखो लाःक्योक ची इःम्बा?”

१३ तर मेःन्दा काःजेइदी खुङक्याला केःमु क्याःप्‍तेरा लाःसी, “खुङक्या नी अङ्‍गुरकीइ नीःङ्‍गार थुङ्दी जीःदी एः।”

पत्रुसकीइ लेःङ्‍गो

१४ ओःले पत्रुस राःङ्सा मेःन्दा च्युजीक प्रेरितक्याङीमु लाःङ्सी ओःले छ्‍योम्बो के तेङ्दी मीःइ पोर्चोमला लाःसी, “यहुदी ओःले थाम्जेर यरूशलेमला तेःकेन मीःक्या, ङाःइ तामला याःबुले कोःदो।

१५ ख्याक्याइ ठीवा चेक्योक च्योःङ्‍रा दी मीःक्या जीःक्योक मीःङे चीलेलाःना ताःसे नी ङामुइ कुः चीग्रा बज्तीदी एः।

१६ तर कोन्ज्योइ राःङगीइ लेःङ्‍गो तेर्केन्दी योएलला एःन्डु लाःती एः,

१७ ‘तीङगीइ ङीःमाक्याला ङाः थाम्जेर मीःक्याला ङाःइ ला तेर्के,

ओःले ख्योक्याइ पुःपोःमोक्याइ अगमवाणी लाःकेन एः,

स्याराक्याइ दर्शनक्या थोङेन एः

ओःले काःपुक्याइ मीलामक्या थोङेन एः।

१८ इःङे, ङाःइ लाबुक्याखालाङ, ख्य्वापीःजाक्या ओःले पेःन्पीःजाक्या ङीक्‍कारला,

ङाः ओः ङीःमाक्याला ङाःइ ला तेर्के,

ओःले खुङक्याइ अगमवाणी लाःकेन एः।

१९ ङाः याःरला नाम्सार्गाला याःमाछाककीइ लेःगाक्या तेङे

ओःले माःर्ला जाम्बुलीङला याःमाछाककीइ चुःन्डुलक्या तेःङे।

ठा, मेः ओःले तीःपाइ मुक्पा थोङेन एः।

२० प्रभुइ ओः छ्‍योम्बो ओःले महिमामय ङीःमा ओःङ्जे तोःङ्ला,

ङीःमा नाक्जुक ओःङेन एः

ओःले दागार्मु ठाच्योःङ्‍रा माःर्मु ओःङेन एः।

२१ ओःले प्रभुइ मीःन लेःङेनक्यादी सेन्च्युगेन एः।’

२२ “इस्राएली रोःक्या, ङाःइ ताम कोःदो। कोन्ज्योइ नासरतकीइ येशुलाःम्‍ले ख्याक्याइ कील्‍ला छ्‍योम्बो छ्‍योम्बो लेःगाक्या ओःले याःमाछाक्‍कीइ चुःन्डुलक्या तेङ्तेर्क्योक ख्योक्याला याःबुले टेःम्बा एः। ओः चुःन्डुलक्यालाःम्‍ले नासरतकीइ येशुला कोन्ज्योइ राःङगीइरा ताङ्क्योक इःङे लाःकेन प्रमाण तेर्सी।

२३ कोन्ज्योइ तोःङ्लारा पेःक्योक तेःदाम ओःले ठीवा चेक्योक अनुसाररा येशु ख्याक्याइ लाःक्पाला लेप्सी। ओःले ख्योक्याइ खुङला माःरीक्पा मीःक्याइ लाःक्पाला तेर्ती खुङला क्रुसला प्याङ्च्युसी।

२४ “तर कोन्ज्योइ खुङला मृत्युलाःम्‍ले थार्च्युदी एः ओःले सोम्बो जोदी एः, चीलेलाःना मृत्युइ खुङला राःङगीइ ल्हेला ज्यामाःखु।

२५ दाऊद क्याःल्बुइ खुङगीइ बारेला एःन्डु लाःती एःके,

‘ङाःइ प्रभुला तेन्दुरा ङाःङीमुरा थोङ्सी।

खुङ ङाःइ च्याःबु लाःक्पाछ्‍योले एः

ओःले ङाःइ ची तामलाङ जीमेःकोए।

२६ ओः सोङ्‍गारा ङाः सेम नाःङमीःजीकरा केःदाङ काःल्दी एः

ओःले केःदाङगीइ लु लेःङ्दी तेःकुए।

ङाःइ जुबुङ आशाला सेन्गुए।

२७ चीलेलाःना ख्याइ ङाःला पातालला मेःपोःर्केन एः।

ख्याइ राःङगीइ चाङ्‍मा लाबुइ जुबुला तुःर्साला रुःल्जे मेतेर एः।

२८ ख्याइ ङाःला मीःजीइ लाःम तेङ्दी एः,

ओःले ख्याङीमु एःकासुना ख्याइ ङाःला केःदाङ जोगेन एः।’

२९ “ङाःइ आतानोःक्या, उःक्याइ फाफामु क्याःल्बु दाऊदकीइ बारेला ङाः याःबुले लाःखुँ। खुङ सीसी ओःले खुङगीइ रोःला तुःर्साला ज्यासी, ओःले ओः तुःर्सा ताःरुङ उःङीमुरा एः।

३० दाऊद कोन्ज्योइ लेःङ्‍गो तेर्केन मीः एःक्योक सोङ्‍गारा खुङगीइ छार्क्यु फुर्क्युक्यानाःङ्ले मेःन्दा चीगला कोन्ज्योइ खुङ च्योःङ्‍रारा क्याःल्बु जोगेन एः लाःकेन ताम खुङला टेःम्बा एःके। कोन्ज्योइ खुङङीमु एःन्डुबा ताःम्ज्या पेःदी एःके।

३१ कोन्ज्योइ तीङ्ला पेःगेन लेःगा दाऊदकीइ तोःङ्‍मीःजीकरा थोङ्दी एःके। ओः सोङ्‍गारा खुङगीइ थार्च्युगेन ख्रीष्ट सीक्योकलाःम्‍ले सेन्गेन एः लाःती एःन्डु लाःसी,

‘कोन्ज्योइ खुङला तुःर्साला मेःपोःर्केन एः,

ओःले खुङगीइ जुबुङ ओःलारा रुःल्मीच्युगेन एः।’

३२ “ओः येशुलारा कोन्ज्योइ सीक्योकलाःम्‍ले सोम्बो जोदी एः, ओःले उःक्या थाम्जेर ओः तामगीइ साक्षी इःङे।

३३ आबा कोन्ज्योइ येशुला चोला क्यादी खुङला राःङगीइ च्याःबु लाःक्पाछ्‍योले ज्यासी ओःले ताःम्ज्या पेःक्योक च्योःङ्‍रारा राःङगीइ आबालाःम्‍ले चाङ्‍मा ला ज्योर्सी। ओः चाङ्‍मा लारा प्रभु येशुइ ङीःक्याला तेर्ती एः, ओःले ओःखोरा ख्याक्याइ ताःसे थोङ्देरा ओःले कोःदेरा एः।

३४ चीलेलाःना दाऊद खुङरा नी नाःम्खालीङला माःकाल। एःनाङ खुङगीइ एःन्डुले लाःसी,

‘प्रभुइ ङाःइ प्रभुला लाःसी,

ख्यो ङाःइ च्याःबु लाःक्पाछ्‍योले तेः

३५ ङाःइ ख्योइ टाःलाङक्याला ख्योइ स्याःप्टावाःला माक्याल्थुप।’

३६ “ओः सोङ्‍गारा इस्राएलगीइ थाम्जेर मीःक्याइ दी ताम सेकोःउए की ख्याक्याइ क्रुसला प्याङ्क्योक येशु ख्रीष्टला कोन्ज्योइ प्रभु ओःले थार्च्युगेन ख्रीष्ट जोदी एः।”

३७ पत्रुसकीइ लाःक्योक ताम कोःदी मीःक्याइ सेम सुःक्याःप्सी ओःले खुङक्याइ पत्रुस रा राःङ्सा प्रेरितक्याला टीःसी, “ए आतानोःक्या, ओःन्डु एःना ङीः ची पेःगा ले?”

३८ पत्रुसकीइ लाःसी, “ख्याक्या थाम्जेर स्याबा पेःदी लाःयो पोःर्तो ओःले लाःयोलाःम्‍ले क्षमा ज्योर्चेला येशु ख्रीष्टकीइ मीःनला बप्‍तिस्मा लेःङ्दो। ओःले कोन्ज्योइ ख्याक्याला चाङ्‍मा ला तेर्केन एः।

३९ चीलेलाःना कोन्ज्योइ ताःम्ज्या ख्याक्याइ लागी, ख्याक्याइ पुःपोःमोक्याइ लागी ओःले थारीःङ्बुक्याला तेःकेन थाम्जेरकीइ लागी इःङे। दी ताःम्ज्या उःइ प्रभु कोन्ज्योइ दाम्क्योक थाम्जेर मीःक्याइ लागी इःङे।”

४० पत्रुसकीइ खुङक्याला राःङ्सा माःङ्बुरा तामक्या लाःसी ओःले एःन्डु लाःसी, “ताःसेइ माःरीक्पा मीःक्याला ओःङेन दण्डलाःम्‍ले राःङला सेन्च्युदो।”

४१ माःङ्बुरा मीःक्याइ पत्रुसकीइ तामला सेमल्हुक लुसी ओःले बप्‍तिस्मा लेःङ्सी। ओः ङीःमु बप्‍तिस्मा लेःङेनक्या हजार सुम जे मीःक्या खुङक्याइ छोबाला पाःसी।

४२ खुङक्या तेन्दुरा प्रेरितक्याङीमु लोप्केन्दी, संगति पेःगेन्दी, साःप्च्या साःगेन्दी ओःले प्रार्थना पेःदी तेःकेन्दी पेःउके।

येशु प्रभुला सेमल्हुक लुगेनक्याइ संगति

४३ प्रेरितक्याइ माःङ्बुरा याःमाछाक्‍कीइ लेःगाक्या ओःले चुःन्डुलक्या तेङ्‍गुके। ओः सोङ्‍गारा थाम्जेर मीःक्याला याःमाछाक नेसी।

४४ प्रभुला सेमल्हुक लुगेनक्या थाम्जेर तेन्दुरा ठाउँ चीगला जोम्गुके ओःले खुङक्याइ क्युःक्या चीगकीइ राःङ्साङीमु केःउके।

४५ खुङक्याइ राःङगीइ नोःर क्युःक्या ओःले नेकी छेगाक्या चोङ्‍गुके, ओःले काःखोला कोःपा ओःखोला डेबा तेर्कुके।

४६ ङीःमारी टाःङ्‍मा खुङक्या कोन्ज्योइ मन्दिरला जोम्गुके ओःले थाम्जेर डीक्‍तीमारा केःदाङ पेःदेरा ओःले याङ्छाबु पेःदेरा खुङक्याइ खीमक्याला साःप्च्या साःउके

४७ ओःले तेन्दुरा कोन्ज्योला प्रशंसा पेःउके। राःङ्सा मीःक्याइयाङ खुङक्याला सेम थेकुके। ओःले प्रभुइ ङीःमारी टाःङ्‍मा थार्क्योक मीःक्या खुङक्याइ छोबाला पाःतेर्कुके।

मेःन्दा चीग स्याःल्ठाक टाःक्योक

३

१ ङीःमा चीग पत्रुस ओःले यूहन्‍ना ङीःमाइ सुम बज्तीगासुना कोन्ज्योइ मन्दिरला काःल्सी। दीखो प्रार्थना पेःगेन समय एःके।

२ कोन्ज्योइ मन्दिरकीइ ज्यामु लाःकेन कोःला मेःन्दा चीग केगासुना मीःजीकरा स्याःल्ठाक एःक्योक मीः तेःकुके। मीःक्याइ खुङला ङीःमारी टाःङ्‍मा खुर्ती ओःला ख्योङ्तेर्कुके ओःले कोन्ज्योइ मन्दिरला ओःङेन्दी डोगेन्दी पेःगेन मीःक्याला खुङगीइ डेबा लाङ्दी तेःकुके।

३ खुङगीइ पत्रुस रा यूहन्‍नाला कोन्ज्योइ मन्दिरला डोदेरा पेःक्योक थोङ्दी खुङक्यालाङ डेबा लाङ्सी।

४ खुङक्याइ ओःखोला याःबुले तासी ओःले पत्रुसकीइ लाःसी, “ङीःला तादो ले!”

५ दीखो कोःदी ओःखोइ चीङ ज्योर्के की लाःती खुङक्याला तासी।

६ तर पत्रुसकीइ लाःसी, “ङाःङीमु सेर ङुल नी म्याः, तर ङाःङीमु ची एःपा, ओःखो ङाः ख्योला तेर्के। नासरतकीइ येशु ख्रीष्टकीइ मीःना लाःङ्दी सुङ!”

७ ओःले खुङगीइ ओः मीःला च्याःबु लाःक्पाला जुम्दी लाङ्सी। ओः तेःकासुरा ओः मीःइ काङ्बा ओःले नाःर्कोक टाःसी।

८ ओःले खुङ होप लाःङ्सी ओःले डोगाला स्युःसी। खुङ डोदेरा ओःले फीर्तेरा कोन्ज्योइ प्रशंसा पेःदेरा खुङक्याङीमुरा कोन्ज्योइ मन्दिरला स्युःसी।

९ माःङ्बुरा मीःक्याइ खुङ डोदेरा ओःले कोन्ज्योला प्रशंसा पेःक्योक थोङ्सी।

१० कोन्ज्योइ मन्दिरकीइ ज्यामु कोःला तेःती लाःङेन मीः दीखोरा इःङे लाःती खुङक्याइ ओःखोला ङोःसेसी। ओःखोला काःल्क्योक तामगीइ पेःगासुना खुङक्या माःङ्बुरा याःमाछाक्‍का काःल्दी एःके।

कोन्ज्योइ मन्दिरला पत्रुसकीइ लेःङ्‍गो

११ ओः टाःक्योक मीः पत्रुस रा यूहन्‍नाइ लाःक्पाला जुम्दी सोलोमन लाःकेन दलानला काःल्क्योक थोङ्दी थाम्जेर मीःक्या याःमाछाक नेती छ्‍योङ्देरा ओःङ्सी।

१२ ओः मीःक्याला थोङ्दी पत्रुसकीइ लाःसी, “इस्राएली रोःक्या, ख्याक्या चीले दीखो तामला याःमाछाक्‍का नेती ङीःला तादी तेःक्योक? ची ख्याक्याइ दीखो मीःला ङीःइ राःङगीइ ल्हे ओःले भक्तिइ डोगेन्दी जोक्योक लाःती ठीवा साल्गुबा?

१३ उःक्याइ फाफामुक्या अब्राहाम, इसहाक ओःले याकूबकीइ कोन्ज्योइ राःङगीइ लाबु येशुला महिमित जोदी एः। तर ख्याक्याइदी खुङला जुम्दी शासकक्याला तेर्सी ओःले पिलातसकीइ खुङला पोःर्तेर्चे छोल्सुनाङ ख्याक्या माःङीन।

१४ खुङ नी चाङ्‍मा ओःले ताःक्पा एःके। तर ख्याक्याइ खुङगीइ साटोला मेःन्दा चीग मीःक्सेरला पोःर्तेर्चेला लाङ्सी।

१५ मीःली तेर्केन्दीलादी ख्याक्याइ सेसी। तर कोन्ज्योइ खुङला सीक्योकलाःम्‍ले सेन्च्युदी एः ओःले दी तामगीइ साक्षी ङीः इःङे।

१६ ख्याक्याइ ङोःसेक्योक दी स्याःल्ठाक मीःइ येशुला सेमल्हुक लुक्योक सोःङ्‍गारा खुङ टाःसी। येशुइ मीःनला सेमल्हुक लुक्योक सोङ्‍गारा दी याःबु काःल्क्योक ख्याक्याइ थोङ्देरा एः।

१७ “ङाःइ आतानोःक्या, ङाःला टेःम्बा एः, ख्याक्या ओःले ख्याक्याइ शासकक्याइ ची पेःदेरा एःके ख्याक्याइ छोर्ती म्याःके।

१८ तर थार्च्युगेन ख्रीष्टकीइ तुःक्पु खुर्कोःउए लाःती कोन्ज्योइ तोःङ्‍मीःजीकरा खुङगीइ लेःङ्‍गो तेर्केन्दी थाम्जेर मीःक्यालाःम्‍ले लाःती एःके ओःले खुङगीइ दी ताम एःन्डुले पुरा पेःसी।

१९ ओः सोङ्‍गारा स्याबा पेःदी लाःयो पोःर्तो ओःले कोन्ज्योछ्‍योले लोःदो, ओःले ख्याक्याइ लाःयो क्षमा ओःङेन एः।

२० ओःले ख्याक्याइ प्रभुलाःम्‍ले खाम्साङ्बु ओःले ल्हे ज्योर्केन एः। कोन्ज्योइ ख्याक्याइ लागी तोःङ्‍मीःजीकरा दाम्क्योक थार्च्युगेन ख्रीष्टला ताङ्तेर्केन एः।

२१ तर कोन्ज्योइ लेःङ्‍गो तेर्केन्दी चाङ्‍मा मीःक्याइ ताःङ्बुमीःजीकरा लाःक्योक च्योःङ्‍रारा कोन्ज्योइ थाम्जेर ताम सेम्बा जोगेन समय मायोःङ्थुप येशु नाःम्खालीङलारा तेःकेन एः।

२२ चीलेलाःना मोशाइ एःन्डुले लाःती एःके,

‘प्रभु कोन्ज्योइ ख्याक्याइ लागी ख्याक्याइ क्युःपालाःम्‍लेरा

ङाः च्योःङ्‍रारा मेःन्दा चीग कोन्ज्योइ लेःङ्‍गो तेर्केन्दीला ताङ्तेर्केन एः,

खुङगीइ ख्याक्याला पेःदो लाःक्योक थाम्जेर तामक्या ख्याक्याइ ङीःन्कोःउए।

२३ खुङगीइ ताम मेःकोःगेन काःन्दीङ मीःदी कोन्ज्योइ मीःक्यालाःम्‍ले खाफ्यागेन एः ओःले सीःङ्दाक थागेन एः।’

२४ “शमुएल ओःले खुङभन्दा तीङ्ला ओःङ्क्योक कोन्ज्योइ लेःङ्‍गो तेर्केन्दीक्याइयाङ तीःङ्साङ काःल्देरा एःक्योक तामक्याइ बारेला लाःती एःके।

२५ कोन्ज्योइ खुङगीइ लेःङ्‍गो तेर्केन्दीक्यालाःम्‍ले तेर्क्योक ताःम्ज्याक्या ख्याक्याइ लागीरा इःङे ओःले कोन्ज्योइ ख्याक्याइ फाफामुक्याङीमु ताःम्क्योक ताःम्ज्या ख्याक्याइ लागीरा इःङे। कोन्ज्योइ अब्राहामला एःन्डु लाःती ताःम्ज्या ताःम्दी एःके, ‘ख्योइ छार्क्यु फुर्क्युक्यालाःम्‍ले ङाः जाम्बुलीङगीइ थाम्जेर मीःक्याला मोलाम तेर्के।’

२६ कोन्ज्योइ राःङगीइ लाबु येशुला दाम्सी ओःले ख्याक्या इस्राएलगी मीःक्या थाम्जेरला ख्याक्याइ माःरीक्पा लेःगाक्यालाःम्‍ले लोदी मोलाम तेर्चेला खुङला तोःङ्ला ख्याक्यासाःलारा ताङ्सी।”

पत्रुस ओःले यूहन्‍नाला महासभाइ तोःङ्ला ख्योङ्क्योक

४

१ पत्रुस ओःले यूहन्‍ना मीःक्याङीमु एःन्डुले ताम लाःतेरा एःकासुना पुजाहारीक्या, कोन्ज्योइ मन्दिर ह्रुङेनक्याइ कप्‍तान ओःले सदुकीक्या खुङक्यासाःला ओःङ्सी।

२ खुङक्याला सीःताङ लाःङ्दी एःके चीलेलाःना ओः प्रेरितक्याइ येशु सीक्योकलाःम्‍ले सेन्क्योक च्योःङ्‍रारा मीःक्याङ सीमीःजीक सेन्गेन एः लाःती मीःक्याला लोप्‍तेरा एः।

३ खुङक्याइ पत्रुस ओःले यूहन्‍नाला जुम्सी। ओः तेःकासु कुःङ्से काःल्सीःङ्क्योक सोङ्‍गारा खुङक्याला ङार्तो ङामुथुपकीइ लागी च्याःल्गाङ्ला ज्यासी।

४ तर ओः प्रेरित ङीइ लेःङ्‍गो कोःगेनक्या माःङ्बुइरा सेमल्हुक लुसी ओःले सेमल्हुक लुगेन ख्य्वापीःजाक्या हजार ङा जे काःल्दी एःके।

५ ङार्तो च्योःङ्‍रा शासकक्या, छेस्यो मीःक्या ओःले धर्मगुरुक्या यरूशलेमला जोम्सी।

६ ओःला चोइ पुजाहारी हान्‍नास ओःले कैयाफा, यूहन्‍ना, अलेक्जेन्डर ओःले चोइ पुजाहारीइ फेबेक्याइ राःङ्सा सदस्यक्या एःके।

७ खुङक्याइ पत्रुस ओःले यूहन्‍नाला खुङक्याइ तोःङ्ला ख्योङ्सी ओःले टीःसी, “ख्योक्याइ सुइ ल्हेलाःम्‍ले ओःले सुइ मीःनलाःम्‍ले दी लेःगा पेःक्योक?”

८ चाङ्‍मा लाइ काःङ्दीमारा पत्रुसकीइ लाःसी, “मीःक्याइ शासकक्या ओःले छेस्यो मीःक्या,

९ ख्याक्याइ तीःरीङ ङीःला ङीःइ पेःक्योक याःबु लेःगाइ पेःदी ओःले ङीःइ दीखो स्याःल्ठाकला काःन्डुले टाःच्युबा लाःती ङीःला दीला ख्योङ्क्योक इःङेलाःना,

१० ख्याक्या थाम्जेर ओःले इस्राएलगीइ थाम्जेर मीःक्याइ सेदो, ख्याक्याइ क्रुसला प्याङ्क्योक तर कोन्ज्योइ सीक्योकलाःम्‍ले सेन्च्युक्योक नासरतकीइ येशु ख्रीष्टकीइ मीःनलाःम्‍लेरा दीखो मीः टाःदी ख्याक्याइ तोःङ्ला लाःङ्दी एः।

११ पेज्याइ दी ताम येशुइ बारेलारा प्रुःक्योक इःङे,

‘काःखो तोःला खीम जोगेन मीःक्याइ लेःगा म्याः लाःती क्युर्ती एःके,

ओःखो तोःरा खीमगीइ चारकीइ मुल तोः काःल्सी।’

१२ “येशु बाहेक राःङ्सा सुइयाङ मीःक्याला थार्च्युमीःखुए। खुङगीइ मीःनगीइ बाहेक जाम्बुलीङला राःङ्सा काःन्दीङ मीःनगीइ उःला थार्च्युमीःखुए।”

१३ पत्रुस ओःले यूहन्‍ना माःङ्बु माःटोःक्योक साधारण मीःक्या एःनाङ खुङक्याइ नासी थोङ्दी महासभाइ मीःक्या याःमाछाक्‍का काःल्सी। ओःले खुङक्याइ दी मेःन्दा ङीः मीःक्या येशुङीमु एःके लाःकेन ताम छोर्सी।

१४ तर ओः टाःक्योक मीःला पत्रुस रा यूहन्‍नाङीमुरा लाःङ्तेःक्योक थोङ्दी खुङक्याइ चीङ लाःमाःखु।

१५ ओः सोङ्‍गारा खुङक्याइ पत्रुस रा यूहन्‍नाला महासभालाःम्‍ले फीला सुङ लाःती आज्ञा तेर्सी ओःले खुङक्याइ एःन्डुले टेः पेःगाला स्युःसी,

१६ “ताः दी मीःक्याला ची पेःगा? यरूशलेमगीइ थाम्जेर मीःक्याइ खुङक्याइ पेःक्योक दी याःमाछाककीइ लेःगा छोर्ती एः। ताः दीखो तामला उःइ मीःङे लाःमीःखुए।

१७ तर दी ताम राःङ्सा मीःक्याइ कील्‍ला टाःम्जे तेर्मीःङे। ओः सोङ्‍गारा खुङक्याला फीर्च्या येशुइ मीःनगीइ बारेला सुङङीमु चीङ माःलाप लाःती आज्ञा तेर्का।”

१८ ओः तीङ्ला खुङक्याइ पत्रुस रा यूहन्‍नाला नाःङ्ला केक्याःप्सी ओःले येशुइ मीःनगीइ बारेला फीर्च्या नाःमाङ सुङङीमु चीङ ताम माःलाप ओःले मालोप लाःती आज्ञा तेर्सी।

१९ तर पत्रुस रा यूहन्‍नाइ खुङक्याला लेःन लोदी लाःसी, “कोन्ज्योइ लाःक्योक ताम ङीःन्जे की ख्याक्याइ लाःक्योक ताम ङीःन्जे, कोन्ज्योइ तोःङ्ला काःखोदी डीक्पु एःपा? ख्याक्या राःङ्‍रा टेः पेःदो।

२० चीलेलाःना ङीः नी राःङगीइ थोङ्क्योक ओःले कोःक्योक ताम माःलाःप्‍पा तेःमीःखुँ।”

२१ दीखो कोःदी महासभाइ मीःक्याइ खुङक्याला ताःरुङ माःङ्बु धम्की तेर्ती पोःर्तेर्सी। खुङक्याइ पत्रुस रा यूहन्‍नाला सजाय तेर्केन उपाय माःज्योर चीलेलाःना खुङक्याइ पेःक्योक याःमाछाककीइ लेःगा मीःक्याइ थोङ्क्योक सोङ्‍गारा थाम्जेर मीःक्याइ कोन्ज्योइ प्रशंसा पेःदेरा एःके।

२२ चीलेलाःना ओःन्डुबा याःमाछाक्‍काले टाःगेन मीःदी खालङीभन्दाङ माःङ्बु लोःमीःजीक स्याःल्ठाक काःल्दी एःके।

साहस ज्योर्चेला प्रार्थना पेःक्योक

२३ पत्रुस रा यूहन्‍ना ओःलाःम्‍ले थेङ्‍मीःजीक राःङगीइ रोःक्यासाःला लोःदी काःल्सी। खुङक्याइ छेस्यो पुजाहारीक्या ओःले छेस्यो मीःक्याइ लाःक्योक ताम राःङगीइ रोःक्याला लाःसी।

२४ खुङक्याइ दीखो कोःसी ओःले थाम्जेर डीक्‍ती कोन्ज्योला प्रार्थना पेःसी, “हे छ्‍योम्बो ल्हे एःक्योक प्रभु, ख्याइ नाःम्खालीङ, जाम्बुलीङ, चाङ्बु ओःले ओःक्याला एःक्योक थाम्जेर स्याःक्या जोसी।

२५ ख्याइ चाङ्मा लालाःम्‍ले ख्याइ लाबु ङीःइ फाफामु दाऊदकीइ खालाःम्‍ले एःन्डु लाःसी,

‘राःङ्सा क्युःपाक्या चीले सीःताङ पेःबा

ओःले मीःक्याइ चीले लेःगा म्याःक्योक तेःदामक्या जोबा?

२६ कोन्ज्यो ओःले खुङगीइ दाम्क्योक थार्च्युगेन ख्रीष्टकीइ विरुद्धला

जाम्बुलीङगीइ क्याःल्बुक्या ओःले शासकक्या जोम्दी एः।’

२७ “ओःन्डुबारा तामक्या दाङ तीःरीङ दीला यरूशलेमला काःल्दी एः। चीलेलाःना ख्याइ अभिषेक पेःक्योक ख्याइ चाङ्‍मा लाबु येशुइ विरुद्धला हेरोद रा पन्तियस पिलातस ओःले इस्राएलगीइ मीःक्या ओःले राःङ्सा क्युःपाक्या जोम्दी एःके।

२८ ओःले खुङक्याइ ख्याइ ल्हे ओःले नावाइ तोःङ्लारा टीक्योक ताम चीग्रा पेःसी।

२९ प्रभु, ताः खुङक्याइ तेर्क्योक ङाङ्‍रेक्याला सेम तेर। ओःले ख्याइ लेःङ्‍गो माःजीबा पेःदी टाःम्जेला ख्याइ लाबुक्याला ल्हे तेर।

३० ख्याइ चाङ्‍मा लाबु येशुइ मीःनला नेःपा मीःक्याला टाःच्युगेन्दी, याःमाछाककीइ लेःगाक्या पेःगेन्दी ओःले चुःन्डुलक्या तेङेन ल्हे तेर।”

३१ खुङक्याइ प्रार्थना पेःसीःङ्‍मीःजी खुङक्या जोम्क्योक ठाउँ योःङ्सी। खुङक्या थाम्जेर चाङ्‍मा लाइ काःङ्सी ओःले खुङक्याइ कोन्ज्योइ लेःङ्‍गो माःजीबारा लाःकाला स्युःसी।

थाम्जेर क्युःक्या पीमा

३२ येशुला सेमल्हुक लुगेनक्याइ सेम ओःले नावा थाम्जेरकीइदी चीग्रा काःल्दी एःके। खुङक्यानाःङ्ला सुइयाङ राःङगीइ नोःर क्युःक्या “दीखो ङाःइदी इःङे” मेःलाःप्के। तर खुङक्याङीमु एःक्योक थाम्जेर क्युःक्या पीमा एःके।

३३ छ्‍योम्बो ल्हेलाःम्‍ले ओः प्रेरितक्याइ प्रभु येशु सीक्योकलाःम्‍ले सेन्दी एः लाःती गवाही तेर्कुके ओःले खुङक्या थाम्जेरला कोन्ज्योइ छ्‍योम्बो मोलाम तेर्सी।

३४ खुङक्या सुलाङ चीङ तामगीइ ताःसुक म्याःके चीलेलाःना काःजेङीमु सीःङक्या ओःले खीमक्या एःके, खुङक्याइ ओःखो चोङ्दी ज्योर्क्योक डेबा ख्योङ्‍गुके,

३५ ओःले प्रेरितक्याला तेर्कुके। ओःले प्रेरितक्याइ ओः बेबा काँःदी काँःदीला कोःपा ओःखोला केःतेर्कुके।

३६ ओःले योसेफ लाःकेन मेःन्दा चीग मीः एःके। खुङ साइप्रसला केक्योक लेवी एःके। खुङला प्रेरितक्याइ बरनाबास लाःती केक्याःप्कुके (ओःखो लाःक्योकदी नासी तेर्केन मीः)।

३७ खुङगीइयाङ राःङगीइ सीङ चीग चोङ्दी ज्योर्क्योक डेबा प्रेरितक्याला तेर्सी।

हननिया ओःले सफीरा

५

१ तर हननिया लाःकेन मेःन्दा चीग मीः एःके। खुङगीइ छ्‍युङ्‍माइ मीःन सफीरा एःके। खुङक्याइयाङ राःङगीइ तीबीचीग सीःङ चोङ्सी।

२ ओःले खुङक्याइ टेः पेःदी ओःलाःम्‍ले ओःङ्क्योक तीबीचीग डेबा राःङगीइ लागी ज्यासी ओःले लीःक्योक डेबादी थाम्जेर इःङे लाःती स्योप क्युःर्ती हननियाइ प्रेरितक्याला खेर्तेर्सी।

३ ओःले पत्रुसकीइ खुङला लाःसी, “हननिया, ख्योइ सेम चीले शैतानला काङ्जे तेर्पा? ख्योइ चाङ्‍मा लाङीमु स्योःप क्युःर्सी ओःले सीःङ चोङ्दी ज्योर्क्योक डेबाइ चीङ बो ख्योङीमु ज्यासी।

४ ओः सीःङ मेचोङ्सुनाङ ख्योइदीरा एःके। चोङमीःजीक ज्योर्क्योक डेबाङ ख्योइदीरा एःके। ओःले चीले ख्योइ राःङगीइ सेमला एःन्डुबा स्योप क्युःर्केन ठीवा चेपा? ख्योइ मीःक्याङीमु चीग्रा मीःङे, तर ख्योइ कोन्ज्योङीमु स्योप क्युःर्ती एः!”

५ पत्रुसकीइ ताम कोःलुङम्याःपा हननिया साला रीःल्सी ओःले सीसी। दी ताम कोःगेनक्या थाम्जेरकीइ माःङ्बुरा जीबा पेःसी।

६ स्याराक्या ओःङ्दी हननियाइ रोः तुम्सी ओःले फीला खेर्ती कुम्तेर्सी।

७ घण्टा सुम तीङ्ला हननियाइ छ्‍युङ्‍मा नाःङ्ला ओःङ्सी। खुङगीइ राःङगीइ ख्योबो सीक्योक ताम छोर्ती म्याःके।

८ पत्रुसकीइ खुङला टीःसी, “ङाःला लोःप ले, ख्योक्याइ ओः सीःङ एःजेरा डेबाला चोङ्क्योक इःङे?” खुङगीइ लाःसी, “इःङे, ओःजेलारा चोङ्क्योक इःङे।”

९ ओःले पत्रुसकीइ लाःसी, “ख्योक्याइ चीले प्रभुइ लाला जाँचला पार्तीगेन ठीवा चेपा? तादो, ख्योइ ख्योबोला तीःप्चेला काःल्क्योक मीःक्या ताःसे कोःलारा लेप्‍ती एः, ओःले खुङक्याइ ख्योलाङ ओःन्डुलेरा खुर्ती खेर्केन एः।”

१० ओः तेःकासुरा खुङ पत्रुसकीइ काङ्बाइ तोःङ्ला रीःल्सी ओःले सीसी। ओः स्याराक्या नाःङ्ला ओःङ्सी ओःले खुङला सीक्योक थोङ्दी खुङगीइ रोःलाङ खुङगीइ ख्योबोइ सुःरलारा खुर्ती खेर्ती तीःप्‍तेर्सी।

११ एःन्डुबा ताम कोःदी कोःम्साइ मीःक्या ओःले दी ताम कोःगेन राःङ्सा थाम्जेर मीःक्या माःङ्बुरा जीसी।

याःमाछाककीइ लेःगाक्या ओःले चुःन्डुलक्या

१२ प्रेरितक्याइ मीःक्याइ कील्‍ला माःङ्बुरा याःमाछाककीइ लेःगाक्या पेःदेरा चुःन्डुलक्या तेङ्‍गुके। ओःले येशुला सेमल्हुक लुगेनक्या थाम्जेर कोन्ज्योइ मन्दिरकीइ सोलोमन लाःकेन दलानला जोम्गेन्दी पेःउके।

१३ राःङ्सा मीःक्यादी खुङक्याङीमु डीक्‍चेला आक्याःप्चे माःखु। तर मीःक्याइ खुङक्याला सेःसा पेःउके।

१४ प्रभुला सेमल्हुक लुगेन ख्य्वापीःजाक्या ओःले पेःन्पीःजाक्या ताःरुङ बढ्तीगाला स्युःसी।

१५ ओः सोङ्‍गारा मीःक्याइ नेःपाक्याला पत्रुस गल्‍लीक्यालाःम्‍ले डोगासुना टीःप्सोक चीग्रा एःनाङ ओः नेपाक्याला लेप्च्युक लाःती खुङक्याला ख्योङ्दी ओः गल्‍लीक्याला तेनला ङ्‍याल्दी ज्यातेर्कुके।

१६ यरूशलेमगीइ छुरफारक्याला एःक्योक युःलक्यालाःम्‍लेङ माःङ्बुरा मीःक्या ओःङ्सी। खुङक्याइ नेःपाक्या ओःले हेन्डी क्याःप्क्योक मीःक्याला ख्योङ्सी ओःले खुङक्या थाम्जेर टाःसी।

प्रेरितक्याला सतावट ओःङ्क्योक

१७ चोइ पुजाहारी ओःले खुङगीइ सदुकी रोःक्याइ प्रेरितक्याला माःङ्बुरा मीसेर पेःगाला स्युःसी।

१८ खुङक्याइ प्रेरितक्याला जुम्दी चेङाङला कातेर्सी।

१९ तर ओः कुःङ्‍मु प्रभुइ स्वर्गदुतकीइ चेङाङगीइ कोःक्या फ्यादी प्रेरितक्याला फीला ख्योङ्सी। स्वर्गदुतकीइ खुङक्याला लाःसी,

२० “कोन्ज्योइ मन्दिरला सुङ ओःले मीःक्याला दी सेम्बा मीःलीइ बारेला थाम्जेर लेःङ्‍गो लाःतेर।”

२१ दीखो कोःदी खुङक्या ङामुरा कोन्ज्योइ मन्दिरनाःङ्ला काःल्सी ओःले मीःक्याला लोप्काला स्युःसी।

चोइ पुजाहारी ओःले खुङगीइ रोःक्याइ इस्राएलीक्याइ थाम्जेर छेस्यो मीःक्याला महासभाला केक्याःप्सी ओःले प्रेरितक्याला चेङाङलाःम्‍ले ख्योङ्जेला मीःक्याला ताङ्सी।

२२ तर थेक्या चेङाङला काःल्दी तागासुना प्रेरितक्याला माःफ्रे। ओः सोङ्‍गारा खुङक्या लोःदी ओःङ्दी दीखो लेःङ्‍गो तेर्सी,

२३ “चेङाङ नी याःबुलेरा कोः क्याःप्‍ती दु ओःले चेङाङ ह्रुङेनक्याङ कोःला लाःङ्दी तेःती दु, तर कोः फ्यागासुना नाःङ्ला नी सुङ माःफ्रे।”

२४ दीखो कोःदी कोन्ज्योइ मन्दिरकीइ थेक्याइ कप्‍तान ओःले छेस्यो पुजाहारीक्या जोल्सी। खुङक्याइ ताः ची ओःङ्डो लाःती ठीवा चेखुदी म्याःके।

२५ ओःले मेःन्दा चीग मीः ओःङ्दी खुङक्याला लाःसी, “कोःदो! ख्याक्याइ चेङाङला काक्योक मीःक्या नी कोन्ज्योइ मन्दिरला मीःक्याला लोप्‍तेरा एः।”

२६ ओः सोङ्‍गारा कप्‍तान ओःले थेक्या काःल्दी प्रेरितक्याला लोदी ख्योङ्सी। खुङक्याइ जबरजस्ती माःबेबारा ख्योङ्सी चीलेलाःना मीःक्याइ खुङक्याला तोः क्याःप्टो लाःती जीदी एःके।

२७ खुङक्याइ प्रेरितक्याला महासभाइ तोःङ्ला लाःङ्च्युसी। चोइ पुजाहारी खुङक्याला टीःसी,

२८ “ङीःइ ख्योक्याला येशुइ बारेला फीर्च्या सुलाङ चीङ माःलाप लाःती चोक्पो आज्ञा तेर्ती एःके तर तादो ख्योक्याइ ची पेःदी एःपा! ख्योक्याइ नी मीःक्याला खुङगीइ बारेला लोप्‍ती यरूशलेम काःङ्‍रा फेल्दी एः ओःले ओः मीःला सेक्योक माःताक्पा ङीःखाला ख्योङ्देरा एः।”

२९ पत्रुस ओःले राःङ्सा प्रेरितक्याइ लेःन लोदी लाःसी, “ङीःइ कोन्ज्योइ लाःक्योक ताम ङीःन्कोःउए, मीःक्याइ लाःक्योक ताम मीःङे।

३० ख्याक्याइ क्रुसला प्याङ्दी सेक्योक येशुला उःइ फाफामुक्याइ कोन्ज्योइ खुङला फीर्च्या सोम्बो जोसी।

३१ इस्राएलगीइ मीःक्याइ स्याबा पेःदी लाःयो पोःर्च्युक ओःले क्षमा ज्योर्च्युक लाःती कोन्ज्योइ येशुला क्याःल्बु ओःले थार्च्युगेन्दी जोदी राःङगीइ च्याःबु लाःक्पाछ्‍योले ज्यासी।

३२ ङीः दीखोइ साक्षी इःङे ओःले कोन्ज्योइ राःङगीइ आज्ञा ङीःन्ङेनक्याला तेर्क्योक चाङ्‍मा लाइयाङ ओःखोइदीरा साक्षी तेर्कुए।”

३३ दीखो कोःदी छेस्योक्या सीःताङगीइ मार्थुम खील्सी ओःले प्रेरितक्याला सेचे सेम पेःसी।

३४ तर मेःन्दा चीग गमलिएल मीःन पेःक्योक फारीसी ओःला एःके, खुङदी थाम्जेरकीइ सेःसा पेःक्योक धर्मगुरु एःके। खुङ लाःङ्सी ओःले प्रेरितक्याला याःम्बा चीगकीइ लागी फीला खेर लाःती आज्ञा तेर्सी।

३५ ओःले खुङगीइ महासभाइ मीःक्याला लाःसी, “ए इस्राएलीक्या, ख्याक्याइ दी मीःक्याला ची पेःजे छोल्क्योक, थेजुप पेःदो।

३६ चीङ समय तोःङ्ला थुदास लाःकेन मेःन्दा चीग मीः राःङ छ्‍योम्बो मीः इःङे लाःकुके। तर खुङला सेसी ओःले खुङला ब्य्राङेन क्याःसीःजे मीःक्या थाम्जेर टाःम्सी ओःले खुङगीइ मीःन तोर्ती काःल्सी।

३७ ओः तीङ्ला मीःक्या टाःङेन समयला गालीलगीइ यहुदा लाःकेन मीः एःके। माःङ्बुरा मीःक्या खुङगीइ तीङ्ला ब्य्राङ्सी, तर खुङलाङ सेसी ओःले खुङला ब्य्राङेनक्या थाम्जेर टाःम्दी काःल्सी

३८ ओः सोङ्‍गारा दी मीःक्याला पोःर्तेर लाःती ङाः ख्याक्याला टेः तेर्के। खुङक्याला डोजे तेर चीलेलाःना खुङक्याइ दी लेःगा मीःक्यालाःम्‍ले तेःदाम पेःदी पेःक्योक एःना ओःखो राःङ्‍रा तोर्ती डोगेन एः।

३९ तर दीखो लेःगा कोन्ज्योलाःम्‍ले काःल्क्योक इःङे लाःना ख्याक्याइ दीखो मीःक्याला कादी कामीःखुगेन एः। मीःङे लाःना नी ख्याक्या कोन्ज्योइ विरुद्धला लाःङेन एः।”

४० खुङक्याइ गमलिएलगीइ लाःक्योक ताम ङीःन्सी ओःले खुङक्याइ प्रेरितक्याला नाःङ्ला केक्याःप्‍ती कोर्रा क्याःप्सी ओःले फीर्च्या नाःमाङ येशुइ मीःनला चीङ माःलाप लाःती आज्ञा तेर्सी ओःले खुङक्याला ताङ्तेर्सी।

४१ प्रेरितक्या महासभानाःङ्ले पाङ्ला थेङ्सी ओःले कोन्ज्योइ खुङक्याला येशुइ लागी तुःक्पु खुर्चेला लायाककीइदी जोसी लाःती केःदाङ पेःसी।

४२ ओः तीङ्ला खुङक्या ङीःमारी टाःङ्‍मा कोन्ज्योइ मन्दिरला ओःले मीःक्याइ खीमक्याला काःल्दी येशुरा थार्च्युगेन ख्रीष्ट इःङे लाःती याःबु लेःङ्‍गो लाःचे ओःले लोप्चे नाःमाङ माःपोर।

रोः पेःगेन मेःन्दा तीःन

६

१ ओः ङीःमाक्याला प्रभु येशुइ लोबेनक्या बढ्तीदेरा डोगासुना, ग्रीक ताम लाःकेन्दी ओःले हिब्रू ताम लाःकेन यहुदीक्याइ कील्‍ला ठुक्पा काःल्सी। ङीःमारी टाःङ्‍मा साःगेन स्याः केःगासुना खुङक्याइ मोःराङ्‍मुक्याला वास्ता माःबे लाःती ग्रीक ताम लाःकेन यहुदीक्याइ विरोध पेःदी एःके।

२ ओः सोङ्‍गारा चीङ्‍ङीरा प्रेरितक्याइ प्रभुइ लोबेनक्याला केक्याःप्‍ती लाःसी, “कोन्ज्योइ वचनला पोःर्ती मीःक्याला साःच्युगेन्दी थुङ्च्युङेन्दी लेःगाला जोल्दी तेःचे उःइ लागी डीक्पु म्याः।

३ ओः सोङ्‍गारा, ङाःइ आतानोःक्या, ख्याक्यानाःङ्ले चाङ्‍मा लाइ काःङ्क्योक ओःले नावा साल्बु एःक्योक मेःन्दा तीःन ख्य्वापीःजाक्या दाम्दो। ओःले ङीः दीखो लेःगा खुङक्याला तेर्के।

४ तर ङीःक्यादी ङीःइ थाम्जेर समय प्रार्थना ओःले प्रचार पेःगेन लेःगाला सीःङे।”

५ प्रेरितक्याइ पेःक्योक टेः थाम्जेरला सेम थेसी, ओः सोङ्‍गारा खुङक्याइ सेमल्हुक एःक्योक ओःले चाङ्‍मा लाइ काःङ्क्योक स्तिफनसला दाम्सी ओःले राःङ्साक्यादी फिलिप, प्रखरस, निकनोर, तीमोन, पर्मिनास ओःले यहुदी धर्म लेःङ्क्योक एन्टिओखिया सहरकीइ निकोलाउसलाङ दाम्सी।

६ खुङक्याइ दाम्क्योक ओः मेःन्दा तीःन मीःक्याला प्रेरितक्याइ तोःङ्ला ख्योङ्सी ओःले प्रेरितक्याइ खुङक्याला प्रार्थना पेःतेर्सी ओःले खुङक्याखाला लाःक्पा ज्यासी।

७ एःन्डुले कोन्ज्योइ लेःङ्‍गो टाःम्देरा काःल्सी। प्रभु येशुइ लोबेनक्या यरूशलेमला माःङ्बुरा बढ्तीदेरा काःल्सी ओःले माःङ्बुरा पुजाहारीक्याइ प्रभु येशुला सेमल्हुक लुसी।

स्तिफनसला जुम्क्योक

८ स्तिफनसकीइदी कोन्ज्योलाःम्‍ले माःङ्बुरा मोलाम ओःले ल्हे ज्योर्ती एःके। खुङगीइ मीःक्याइ कील्‍ला याःमाछाककीइ लेःगाक्या पेःदेरा चुःन्डुलक्या तेङ्‍गुके।

९ तर यहुदीक्याइ जोम्साखीमगीइ स्वतन्त्र लाःकेन दलगीइ मीःक्या खुङला विरोध पेःउके। खुङक्यादी कुरेनी ओःले अलेक्जेन्ड्रि सहरक्या ओःले किलिकिया रा एशियाइ इलाकाक्याइ यहुदीक्या एःके। खुङक्या थाम्जेर डीक्‍ती स्तिफनसङीमु वादविवाद पेःगाला स्युःसी।

१० तर चाङ्‍मा लाइ स्तिफनसला एःन्डुबा नावा तेर्सी की खुङगीइ ताम लाःमीःजीक राःङ्साक्याइ खुङला विवादरा पेःमाःखु।

११ ओः सोङ्‍गारा खुङक्याइ चीङ मीःक्याला वाःम्दी एःन्डु लाःच्युसी, “ङीःइ दी मीःइ मोशा ओःले कोन्ज्योइ विरुद्धला माःरीक्पा ताम लाःक्योक कोःदी एः।”

१२ एःन्डुले खुङक्याइ मीःक्याला, छेस्योक्याला ओःले धर्मगुरुक्यालाङ क्यासी। खुङक्याइ स्तिफनसला जुम्सी ओःले महासभाइ तोःङ्ला ख्योङ्सी।

१३ ओः तीङ्ला खुङक्याइ स्तिफनसकीइ बारेला स्योप क्युःर्चेला चीङ मीःक्याला ख्योङ्सी। ओः मीःक्याइ लाःसी, “दीखो मीःइ नी नाःमाङ उःइ चाङ्‍मा कोन्ज्योइ मन्दिर ओःले मोशाइ तेर्क्योक ठीमगीइ विरुद्धला ताम लाःकुए।

१४ दीखो मीःइ नासरतकीइ येशुइ दीखो कोन्ज्योइ मन्दिर रोम्ङेन एः ओःले मोशाइ उःक्याला तेर्क्योक रीमठीमक्याङ चेःतेर्केन एः लाःक्योक ङीःइ कोःसी।”

१५ ओः तेःकासु महासभाला तेःक्योकक्या थाम्जेरकीइ स्तिफनसला तादीरा तेःसी। खुङगीइ छेन्दादी स्वर्गदुतकीइ छेन्दाच्योःङ्‍रा थोङ्‍गुके।

स्तिफनसकीइ लेःङ्‍गो

७

१ चोइ पुजाहारीइ स्तिफनसला टीःसी, “ची दी तामक्या तेःन्दामरा इःङे?”

२ स्तिफनसकीइ लेःन लोदी लाःसी, “आतानोःक्या ओःले आबाक्या, ङाःइ लाःक्योक कोःदो! उःइ फाफामु अब्राहाम हारानला डोजेतोःङ्ला मेसोपोटामिया लाःकेन देशला तेःकुके। खुङ ओःला एःसुनारा खुङला महिमाइ कोन्ज्योइ खुङला दर्शन तेर्सी।

३ कोन्ज्योइ अब्राहामला लाःसी, ‘राःङगीइ देश ओःले छ्‍योरीक्याला पोःर्तो ओःले ङाःइ काःखो देशला तेङ्बा ओःलारा सुङ।’

४ ओः सोङ्‍गारा अब्राहाम राःङगीइ देशले थेङ्दी हारानला काःल्दी तेःसी। खुङगीइ आबा सीमीःजीक कोन्ज्योइ अब्राहामला ताःसे ख्याक्या तेःक्योक दीखो देशला ख्योङ्सी।

५ कोन्ज्योइ अब्राहामला दी देशला राःङगीइ काङ्बा ज्यागेन चे सीःङ नी मातेर। तर कोन्ज्योइ दी देश खुङ ओःले खुङगीइ छार्क्यु फुर्क्युक्याला तेर्के लाःती ताःम्ज्या पेःसी। दी ताःम्ज्या पेःगासुना अब्राहामगीइदी पुःपोःमोक्यारा म्याःके।

६ कोन्ज्योइ अब्राहामला ताःरुङ लाःसी, ‘ख्योइ छार्क्युफुर्क्युक्या विदेशला काःल्दी तेःकेन एः। ओःलाइ मीःक्याइ खुङक्याला लाबु जोगेन एः ओःले लोः क्याःसीःथुप माःङ्बुरा तुःक्पु तेर्केन एः।

७ तर खुङक्याला लाबु जोगेन मीःक्याला ङाः दण्ड तेर्के। ओःले ओः तीङ्ला ख्योइ छार्क्युफुर्क्युक्या ओः देशलाःम्‍ले थेङ्दी ओःङेन एः ओःले दीला ओःङ्दी ङाःला आराधना पेःगेन एः।’

८ “ओःले कोन्ज्योइ अब्राहामला ताःम्ज्या टेःम्बा साल्जेला खतना पेःगेन आज्ञा तेर्सी। ओःले अब्राहाम इसहाककीइ आबा काःल्सी ओःले इसहाक केमीःजीक ङीःमा तीःन तीङ्ला खुङला खतना पेःसी। ओःन्डुलेरा इसहाककीइ राःङगीइ पुः याकूबला ओःले याकूबकीइ राःङगीइ चीङ्‍ङीरा पुःक्यालाङ खतना पेःसी। ओः मेःन्दा चीङ्‍ङीरा उःइ चीङ्‍ङी कुलक्याइ फाफामुक्या इःङे।

९ “याकूबकीइ पुः योसेफलादी राःङगीइ आतानोःक्याइ मीसेर पेःउके। ओः सोङ्‍गारा खुङक्याइ योसेफला लाबु जोजेला मिश्र देशकीइ मीःक्याला चोङ्तेर्सी। तर कोन्ज्यो खुङङीमु एःके

१० ओःले कोन्ज्योइ खुङला थाम्जेर तुःक्पुलाःम्‍ले थार्च्युसी। मिश्र देशकीइ क्याःल्बु फारोइ सेम क्याःल्च्युजेला कोन्ज्योइ योसेफला नावा साल्बु जोसी। ओःले क्याःल्बुइ खुङला थाम्जेर मिश्र देश ओःले खुङगीइ खीमगीइ हाकिम जोसी।

११ “ओः तीङ्ला मिश्र देश ओःले कनान देशकाःङ्‍रा मुःगी क्याःप्सी। ओःखोइ पेःगासुना छ्‍योम्बो तुःक्पु काःल्सी ओःले उःइ फाफामुक्याइ साःजेला डुक्या चीङ माःज्योर।

१२ मिश्र देशला डु एः लाःक्योक कोःदी याकूबकीइ राःङगीइ पुःक्याला तोःङ्‍गीइ खेप खुङक्याला ओःला ताङ्सी।

१३ खुङक्या तीङ्‍गीइ खेप डोगासुनादी योसेफकीइ खुङला राःङगीइ आतानोःक्याङीमु ङोःसेच्युसी ओःले क्याःल्बु फारोइयाङ योसेफकीइ फेबेक्याइ बारेला छोर्सी।

१४ ओःले योसेफकीइ राःङगीइ आबा याकूबला थाम्जेर फेबेक्या ख्योङ्दी स्यो लाःती लेःङ्‍गो ताङ्सी। ओःला थाम्जेर मेःन्दा खालसुम रा चेङा एःके।

१५ ओःले याकूब मिश्र देशला काःल्सी ओःले ओःलारा सीसी, ओःले उःइ फाफामुक्याङ ओःलारा सीसी।

१६ खुङक्याइ फुम्बुक्यादी लोदी ख्योङ्दी शकेम लाःकेन ठाउँला एःक्योक तुःर्साला तीःप्सी। ओः तुःर्सादी अब्राहामगीइ हमोरकीइ फेबेक्याङीमु ङ्‍योःज्यादी एःके।

१७ “कोन्ज्योइ अब्राहामङीमु पेःक्योक ताःम्ज्या पुरा डोगेन बेला काःल्सीःङ्दी एःके। ओः तेःकासु उःइ इस्राएली मीःक्या मिश्र देशला बढ्तीदी माःङ्बुरा काःल्सीःङ्दी एःके।

१८ ओः तीङ्ला योसेफकीइ बारेलाला ङोःमेसेगेन मेःन्दा चीग सेम्बा क्याःल्बुइ मिश्र देशला राज्य पेःगाला स्युःसी।

१९ खुङगीइ उःइ फाफामुक्याला स्योप क्युःर्काला स्युःसी ओःले खुङक्याला अत्याचार पेःसी। खुङगीइ खुङक्याइ पीःजाक्या सीज्युक लाःती केलुङसाथ खीमलाःम्‍ले पाङ्ला ग्याक पेःदी ज्याच्युउके।

२० “ओः बेलारा मोशा केसी ओःले खुङ काःजे याःबु पीःजा एःके। खुङगीइ आबा आमाइ खुङला दावा सुमथुप खीमलारा सोसी।

२१ ओःले खुङला खीमलाःम्‍ले फीला ज्यामीःजीक फारोइ पोःमोइ खुङला खेर्ती काःल्सी ओःले राःङगीइ पुःच्योःङ्‍रारा पेःदी सोसी।

२२ मोशाला मिश्रीक्याइ थाम्जेर नावाक्याइ बारेला लोप्सी ओःले खुङ ताम लाःचेला ओःले लेःगा पेःजेला माःङ्बुरा शक्तिशाली काःल्सी।

२३ “मोशा लोः खालङी लेप्मीःजीक खुङ राःङगीइ इस्राएलगीइ मीःक्याला काःल्दी तागेन सेम पेःसी।

२४ ङीःमा चीग खुङगीइ मेःन्दा चीग मिश्रीइ मेःन्दा चीग इस्राएलीला रोप्‍तेरा पेःक्योक थोङ्सी। ओः सोङ्‍गारा खुङगीइ ओः इस्राएलीला थार्च्युसी ओःले ओः मिश्रीला सेती बदला लेःङ्सी।

२५ कोन्ज्योइ इस्राएलीक्याला मोशालाःम्‍लेरा थार्च्युगेन एः लाःती इस्राएलीक्याइ सेज्युक लाःती मोशाइ ठीवा चेती एःके। तर खुङक्याइ दी ताम मासे।

२६ “ङार्तो च्योःङ्‍रा खुङगीइ मेःन्दा ङी इस्राएलीक्यारा रोप्लुङ चादेरा पेःक्योक थोङ्सी। खुङक्याला डीक्च्युजे छोल्देरा खुङगीइ एःन्डु लाःसी, ‘ए मीःक्या, ख्योक्या आतानोः एःनाङ चीले एःन्डुले रोप्लुङ चाक्योक?’

२७ तर रोप्‍तेरा पेःगेनदीइ मोशाला फुल्तेर्सी ओःले लाःसी, ‘ख्योला सुइ ङीःखाला शासक ओःले न्यायाधीश जोदी ताङ्बा?

२८ दाङ ओः मिश्रीला सेक्योक च्योःङ्‍रारा ङाःलाङ सेचे छोल्क्योक?’

२९ एःन्डुबा ताम कोःमीःजीक मोशा मिश्र देशलाःम्‍ले छ्‍योङ्सी ओःले मिद्यान लाःकेन देशला काःल्दी तेःकाला स्युःसी। ओःला खुङगीइदी मेःन्दा ङी पुःक्या काःल्सी।

३० “लोः खालङी तीङ्ला सीनै काःङगीइ सुःरला उजाड ठाउँला बार्ती तेःक्योक पुःङ्माइ मेःला मेःन्दा चीग स्वर्गदुत मोशासाःला थोङ्सी।

३१ दीखो थोङ्दी मोशा याःमाछाक काःल्सी ओःले याःबुले ताजेला पुःङ्माइ सुःरला डोगासुना प्रभुइ एःन्डु लाःक्योक के कोःसी,

३२ ‘ङाः ख्योइ फाफामु अब्राहाम, इसहाक ओःले याकूबकीइ कोन्ज्यो इःङे।’ दीखो कोःदी मोशा जीबाइ दार्काला स्युःसी ओःले खुङगीइ ताजेला आक्याःप्चे माःखु।

३३ प्रभुइ मोशाला लाःसी, ‘ख्योइ लेखाम पीतो चीलेलाःना ख्यो लाःङ्क्योक सा चाङ्‍मा इःङे।

३४ मिश्र देशला एःक्योक ङाःइ मीःक्याइ माःङ्बुरा तुःक्पु खुर्क्योक ङाःइ थोङ्दी एः। खुङक्या तुःक्पुइ ङुःक्योक ङाःइ कोःदी एः ओःले खुङक्याला थार्च्युजेला ङाः पाःप्‍ती ओःङ्क्योक इःङे। ताः सुङ, ङाः ख्योला मिश्र देशला ताङ्तेर्के।’

३५ “मोशा दीखोरा इःङे, खुङला राःङगीइ क्युःपाइ मीःक्याइरा ‘सुइ ख्योला ङीःखाला शासक ओःले न्यायाधीश जोबा?’ लाःती इन्कार पेःदी एःके। बार्ती तेःक्योक पुःङ्माला खुङसाःला थोङ्क्योक स्वर्गदुतलाःम्‍ले कोन्ज्योइ खुङला शासक ओःले थार्च्युगेन्दी जोदी ताङ्सी।

३६ खुङगीइरा इस्राएलीक्याला मिश्र देशलाःम्‍ले पाङ्ला तेङ्सी, ओःले मिश्र देसला, माःर्मु चाङ्बुला ओःले उजाड ठाउँक्याला खुङगीइ लोः खालङीथुप याःमाछाककीइ लेःगाक्या ओःले चुःन्डुलक्या तेङ्सी।

३७ ओःखोरा मोशाइ इस्राएलीक्याला एःन्डु लाःती एःके, ‘कोन्ज्योइ ख्योक्याइ लागी ख्योक्या राःङगीइ मीःक्याइ कीललाःम्‍लेरा ङाःच्योःङ्‍रा मेःन्दा चीग खुङगीइ लेःङ्‍गो तेर्केन्दी ताङ्तेर्केन एः।’

३८ इस्राएलीक्या उजाड ठाउँला जोम्गासुना मोशा खुङक्याङीमु एःके, स्वर्गदुतकीइ खुङङीमु सीनै काःङ्ला ताम लाःकुके ओःले खुङगीइरा स्वर्गदुतलाःम्‍ले कोन्ज्योइ सोम्बो लेःङ्‍गो उःक्याला तेर्चेला ज्योर्सी।

३९ “तर उःइ फाफामुक्याइ खुङगीइ तामला कोःजेङ माःको ओःले माःङीनाङ। मोशाला पोःर्ती खुङक्या मिश्र देशलारा लोःगेन सेम पेःसी।

४० खुङक्याइ हारूनला एःन्डुले लाःसी, ‘ताः ङीःला तोःङ क्याःप्चेला ङीःइ लागी चीङ ल्हाक्या जोना। ङीःला मिश्र देशलाःम्‍ले खाफ्यादी ख्योङेन दीखो मोशाला ची काःल्बा ङीःइ छोर्ती म्याः।’

४१ “ओः तीङ्ला खुङक्याइ लाङ्डुककीइ मुर्ती चीग जोसी ओःले ओःखोला एः तेर्सी। राःङगीइ लाःक्पाइ जोक्योक मुर्तीला केःदाङ काःल्दी डेन साःसी।

४२ ओः सोङ्‍गारा कोन्ज्यो खुङक्यालाःम्‍ले लोःसी ओःले खुङक्याला नाम्सार्गाइ आमा ङीःमाला, दागार्मुला ओःले कार्माक्याला आराधना पेःज्युक लाःती पोःर्तेर्सी। ओःखोइ बारेला कोन्ज्योइ लेःङ्‍गो तेर्केन मीःक्याइ खुङक्याइ पेज्याला एःन्डुले प्रुःदी एः,

‘ए इस्राएलगीइ मीःक्या, ची ङाःइ लागी ख्योक्याइ लोः खालङीथुप उजाड ठाउँला एःक्या तेर्पा?

४३ ख्योक्याइ मोलेख लाःकेन ल्हाइ पाल खुर्ती ख्योङ्सी

ओःले रेफेन लाःकेन कार्मा ल्हाइ कु खुर्ती ख्योङ्सी।

ओःक्या ख्योक्याइरा जोक्योक मुर्तीक्या एःके।

ओः सोङ्‍गारा ङाः ख्योक्याला दण्ड तेर्चेला बेबिलोनभन्दाङ फार्ला ताङ्तेर्के।’

४४ “उजाड ठाउँला उःइ फाफामुक्याङीमु कोन्ज्यो तेःकेन चाङ्‍मा पाल एःके। मोशाइ ओः चाङ्‍मा पालदी कोन्ज्योइ खुङला जोदो लाःती तेङ्क्योक च्योःङ्‍रारा जोदी एःके।

४५ कोन्ज्योइ दी देशला तेःकेन राःङ्सा क्युःपाइ मीःक्याला त्याःसी ओःले यहोशुइ दी देशला क्याःल्दी ख्योङ्‍गासुना खुङक्याइ ओः चाङ्‍मा पाल दी देशला ख्योङ्सी। ओः तीङ्ला ओः पाल क्याःल्बु दाऊदकीइ पालोथुप खुङक्याङीमुरा एःके।

४६ क्याःल्बु दाऊदङीमु कोन्ज्यो केःदाङ काःल्दी एःके ओःले खुङगीइ याकूबकीइ कोन्ज्योइ† लागी तेःकेन ठाउँ चीग जोजेला कोन्ज्योला वासी पेःसी।

४७ तर क्याःल्बु सोलोमनगीइ कोन्ज्योइ लागी खीम चीग जोतेर्सी।

४८ “तर थाम्जेरभन्दा छ्‍योम्बो कोन्ज्यो नी मीःक्याइ जोक्योक खीमक्याला मेःतेए। कोन्ज्योइ लेःङ्‍गो तेर्केन मीःइयाङ ओःन्डुरा लाःती एः–

४९ प्रभुइ लाःसी, ‘नाःम्खालीङ ङाःइ छेसा इःङे,

ओःले जाम्बुलीङ ङाःइ काङ्बा चुसा इःङे।

ख्योक्याइ ङाःइ लागी काःन्डुबा खीम जोगेन्दी?

ङाःला ङाःल सोजेला ठाउँ काःला एःपा?

५० ची दी थाम्जेर क्युःक्या ङाःइरा जोक्योक मीःङे रा?’

५१ “ख्याक्याइ सेम राःङ्सा क्युःपाइ मीःक्याइ च्योःङ्‍रारा ताःम्बु काःल्दी एः ओःले ख्याक्या कोन्ज्योइ लेःङ्‍गो कोःजे सेम मेःथेए। ख्याक्याइ फाफामुक्याइ च्योःङ्‍रारा ख्याक्याइयाङ चाङ्‍मा लाला इन्कार पेःसी।

५२ ची ख्याक्याइ फाफामुक्याइ सताइमातीक्योक काःन्दीङ कोन्ज्योइ लेःङ्‍गो तेर्केन्दी मीः एःके रा? कोन्ज्योइ ताःक्पा लाबु ओःङ्देरा एः लाःती लेःङ्‍गो लाःकेन खुङगीइ मीःक्यालाङ खुङक्याइ सेसी। ओःले ताः ख्याक्याइदी ओः ओःङ्क्योक ताःक्पा लाबुला तुःक तेर्सी ओःले खुङला सेसी।

५३ ख्याक्याइ स्वर्गदुतक्यालाःम्‍ले कोन्ज्योइ ठीमक्या नी ज्योर्सी तर ओः ठीमक्या ख्याक्याइ माःङीन।”

स्तिफनसला तोःइ क्याःप्‍ती सेक्योक

५४ स्तिफनसकीइ ताम कोःदी महासभाला एःक्योक मीःक्या सीःताङगीइ मार्थुम खील्सी ओःले सीःताङगीइ सो मुःर्काला स्युःसी।

५५ तर स्तिफनस चाङ्‍मा लाइ काःङ्दी नाःम्खालीङछ्‍योले तासी। खुङगीइ कोन्ज्योइ महिमा थोङ्सी ओःले येशुला कोन्ज्योइ च्याःबुछ्‍योले लाःङ्दी तेःक्योक थोङ्सी।

५६ ओःले खुङगीइ लाःसी, “तादो, ङाःइ नाःम्खालीङ फ्याक्योक ओःले मीःइ पुःला कोन्ज्योइ च्याःबुछ्‍योले लाःङ्दी तेःक्योक थोङ्देरा एः।”

५७ तर महासभाइ मीःक्याइ केताङ्देरा राःङ राःङगीइ नाम्ज्यो लाःक्पाइ कासी ओःले थाम्जेर खुङखाला खेप चीगलारा थाप टाःप्सी।

५८ खुङक्याइ स्तिफनसला सहरलाःम्‍ले टीःतेरा फीला तेङ्सी ओःले खुङला तोः क्याःप्सी। साक्षीक्याइ राःङ राःङगीइ फोँस्योकक्या पीती शाऊल लाःकेन स्याराला जुम्जे तेर्सी।

५९ खुङक्याइ स्तिफनसला तोः क्याःप्‍तेरा पेःगासुना खुङगीइ प्रभुला प्रार्थना पेःदेरा लाःसी, “हे प्रभु येशु, ङाःइ ला लेःङ्दो।”

६० ओः तीङ्ला खुङगीइ पीमु चुदी छ्‍योम्बो के तेङ्दी लाःसी, “हे प्रभु, दी लाःयो खुङक्याला माःक्याःप्च्युक!” एःजे लाःतीङ खुङ सीसी।

† 

७:४६ याकूबकीइ कोन्ज्योइ यहुदीक्याइ खुङक्याइ कोन्ज्योला नाःम नाःम याकुबकीइ कोन्ज्यो लाःतीङ केक्याःप्कुके। याकुबदी खुङक्याइ फाफामु एःके, तीङ्ला खुङलादी इस्राएल लाःती मीःन ज्यासी।

८

१ मीःक्याइ स्तिफनसला एःन्डुले तोः क्याःप्‍ती सेकासुना शाऊलगीइयाङ ङीन्दी एःके।

शाऊलगीइ कोःम्साइ मीःक्याला सताइतीक्योक

ओः ङीःमामीःजीकरा यरूशलेमगीइ कोःम्साला छ्‍योम्बो तुःक्पु ओःङ्‍गाला स्युःसी। प्रेरितक्या बाहेक प्रभु येशुला सेमल्हुक लुगेनक्या थाम्जेर छ्‍योङ्दी यहुदिया ओःले सामरिया क्षेत्रक्याला काःल्दी छुरफारला टाःम्सी।

२ चीङ ताःक्पा मीःक्याइ स्तिफनसकीइ रोःला तुःर्साला कुम्तेर्सी ओःले खुङगीइ लागी माःङ्बुरा तुःङाल पेःसी।

३ तर शाऊलगीइदी कोःम्साला सीःङ्दा थाजे छोल्देरा एःके। खुङ खीम खीमला स्युःदेरा प्रभुला सेमल्हुक लुगेन ख्य्वापीःजा ओःले पेःन्पीःजाक्याला टीःतेरा खेर्ती चेङाङला लुतेर्कुके।

सामरिया क्षेत्रला याःबु लेःङ्‍गो टाःम्क्योक

४ टाःम्दी काःल्क्योक प्रभुला सेमल्हुक लुगेन मीःक्या थाम्जेरछ्‍योले काःल्दी प्रभुइ लेःङ्‍गो प्रचार पेःगाला स्युःसी।

५ फिलिपदी सामरियाइ सहर चीगला काःल्सी ओःले ओःला थार्च्युगेन ख्रीष्टकीइ बारेला प्रचार पेःसी।

६ फिलिपकीइ ताम कोःदी ओःले खुङगीइ पेःक्योक याःमाछाककीइ लेःगाक्या थोङ्दी मीःइ पोर्चोमगीइ खुङगीइ तामला सेम तेर्ती कोःसी।

७ माःङ्बुरा मीःक्यालाःम्‍ले हेन्डी चीरे तेङ्देरा थेङ्दी काःल्सी ओःले चा खोङ्क्योक माःङ्बुरा मीःक्या ओःले स्याःल्ठाकक्याङ टाःसी।

८ एःन्डुले सामरियाइ ओः सहरला छ्‍योम्बो केःदाङ काःल्सी।

९ ओः सहरला सिमोन मीःन पेःक्योक मेःन्दा चीग मीः एःके। खुङगीइ तोःङमीःजीकरा ओः सहरला जादु तेःङ्देरा ओःलाइ मीःक्याला याःमाछाक जोदी एःके ओःले राःङलारा ङाःरा इःम्बा चाउके।

१० सहरकीइ छ्‍योम्बो छ्‍यामे थाम्जेर मीःक्याइ एःन्डु लाःकुके, “दी मीःङीमु कोन्ज्योइ छ्‍योम्बो ल्हे एः।”

११ माःङ्बुरा तोःङमीःजीकरा मीःक्याला जादु तेङ्दी याःमाछाक जोक्योक सोङ्‍गारा थाम्जेरकीइ ओःखोला सेःसा पेःउके।

१२ तर फिलिपकीइ कोन्ज्योइ क्याःल्खापकीइ बारेला ओःले येशु ख्रीष्टकीइ बारेला याःबु लेःङ्‍गो लाःमीःजीक माःङ्बुरा मीःक्याइ फिलिपकीइ तामला सेमल्हुक लुसी, ओःले ख्य्वापीःजा रा पेःन्पीःजाक्या ङीक्‍कारकीइ बप्‍तिस्मा लेःङ्सी।

१३ सिमोनगीइयाङ सेमल्हुक लुसी ओःले बप्‍तिस्मा लेःङ्सी। ओः तीङ्ला खुङ तेन्दुरा फिलिपङीमु ङीमुरा डोगाला स्युःसी ओःले फिलिपकीइ पेःक्योक याःमाछाककीइ लेःगाक्या ओःले चुःन्डुलक्या थोङ्दी खुङला याःमाछाक नेकुके।

१४ सामरिया सहरकीइ मीःक्याइ कोन्ज्योइ वचन ज्योर्सी लाःक्योक कोःदी यरूशलेमला एःकेन प्रेरितक्याइ पत्रुस ओःले यूहन्‍नाला खुङक्यासाःला ताङ्सी।

१५ खुङक्या सामरिया सहरला लेप्मीःजीक खुङक्याइ प्रभुला सेमल्हुक लुगेन मीःक्याइ चाङ्‍मा ला ज्योर्च्युक लाःती प्रार्थना पेःसी।

१६ चीलेलाःना ओः बेलाथुप खुङक्या सुखालाङ चाङ्‍मा ला ओःङ्दी म्याःके। खुङक्याइ प्रभु येशुइ मीःनला बप्‍तिस्मा चीग्रा ज्योर्ती एःके।

१७ पत्रुस ओःले यूहन्‍नाइ राःङगीइ लाःक्पा प्रभुला सेमल्हुक लुगेन ओः मीःक्याखाला ज्यासी ओःले खुङक्याइ चाङ्‍मा ला ज्योर्सी।

१८ प्रेरितक्याइ खुङक्याखाला लाःक्पा ज्यातेर्सुना चाङ्‍मा ला ज्योर्क्योक सिमोनगीइ थोङ्सी। ओः सोङ्‍गारा खुङगीइ प्रेरितक्याला डेबा ख्योङ्दी तेर्चे छोल्देरा

१९ एःन्डु लाःसी, “मीःक्याखाला लाःक्पा ज्यासुना चाङ्‍मा ला ज्योर्केन ल्हे ङाःलाङ ना।”

२० तर पत्रुसकीइ लाःसी, “ख्योइ डेबा ख्योङीमुरा ङ्‍याल्वाला लेप्च्युक चीलेलाःना ख्योइ कोन्ज्योइ वरदानलाङ डेबाइ ङ्‍योःजे खुउए लाःती ठीवा चेसी!

२१ दी लेःगाला ख्योइदी चीङ बो म्याः चीलेलाःना ख्योइ सेम कोन्ज्योइ तोःङ्ला डीक्पु मीःन्दु।

२२ ओः सोङ्‍गारा ख्योइ सेमगीइ एःन्डुबा माःरीक्पा ठीवाक्याइ लागी स्याबा पेःदो ओःले ख्योइ सेमगीइ एःन्डुबा ठीवाला क्षमा पेःतेर लाःती प्रभुला प्रार्थना पेःदो।

२३ चीलेलाःना ख्योइ सेम मीसेर दु ओःले ख्योला माःरीक्पा ठीवाइ ताःम्दी ज्याक्योक ङाःइ थोङ्सी।”

२४ ओःले सिमोनगीइ पत्रुस ओःले यूहन्‍नाला लाःसी, “ख्याक्याइ लाःक्योक दी थाम्जेर ताम ङाःखाला माःयोःङ्ज्युक लाःती ख्याक्याइरा प्रभुला प्रार्थना पेःतेर ना।”

२५ खुङक्याइ गवाही ओःले प्रभुइ वचन लाःसीःङ्‍मीःजीक खुङक्या यरूशलेमला लोःसी। लोःदी ओःङ्‍गासुना लाःमला खुङक्याइ सामरीयाइ माःङ्बुरा युःलक्याला याःबु लेःङ्‍गो लाःतेरा ओःङ्सी।

फिलिप ओःले इथियोपियाइ मीः

२६ प्रभुइ मेःन्दा चीग स्वर्गदुतकीइ फिलिपला लाःसी, “लोःङ ओःले ल्होछ्‍योले काःल्दी यरूशलेमलाःम्‍ले गाजाछ्‍योले डोगेन लाःमगीइ उजाड ठाउँला सुङ।”

२७ ओः सोङ्‍गारा फिलिप लाःङ्सी ओःले काःल्सी। ओःले इथियोपिया देशकीइ क्याःल्मु कन्दाकीइ† नोःर क्युःक्या तागेन मेःन्दा चीग नपुंसक ओः लाःम पेःदेरा डोदेरा एःके। खुङ यरूशलेमला काःल्दी कोन्ज्योला आराधना पेःदी लोःदेरा एःके,

२८ ओःले खुङ राःङगीइ रथला तेःती कोन्ज्योइ लेःङ्‍गो तेर्केन मीः यशैयाइ प्रुःक्योक पेज्या टोःदेरा एःके।

२९ चाङ्‍मा लाइ फिलिपला लाःसी, “ओः रथकीइ सुःरला सुङ ओःले ओःखोइ सुःरले ङीमुङीमुरा सुङ।”

३० फिलिप छ्‍योङ्दी ओः रथकीइ सुःरला लेप्सी ओःले ओः मीःइ कोन्ज्योइ लेःङ्‍गो तेर्केन मीः यशैयाइ प्रुःक्योक पेज्यालाःम्‍ले टोःदेरा पेःक्योक कोःसी। फिलिपकीइ खुङला टीःसी, “ख्याइ टोःदेरा पेःक्योक ओः तामक्या सेउबा?”

३१ ओः मीःइ लाःसी, “काःन्दीङ मीःइ लोप्मातेरथुप ङाःइ काःन्डुले सेगे रा?” ओःले खुङगीइ फिलिपलाङ खुङङीमुरा रथला जादी तेःचेला केक्याःप्सी।

३२ खुङगीइ टोःदेरा पेःक्योक छेइ ताम दीखो एःके,

“खुङ सेचेला खेर्क्योक लुःकच्योःङ्‍रा एःके,

पाःल तुप्कासुना खाजुम तेःकेन रीःउ च्योःङ्‍रारा

खुङगीइ खालाःम्‍ले चीङ ताम माःलाप।

३३ खुङला एःजेथुप नेम्दी एःके की,

खुङगीइ याःबुले न्यायङ माःज्योर।

सुइ खुङगीइ छार्क्यु फुर्क्युक्याइ बारेला लाःखुडो?

चीलेलाःना खुङगीइ मीःली जाम्बुलीङलाःम्‍ले खेर्सी।”

३४ ओः नपुंसककीइ फिलिपला टीःसी, “ङाःला लोःप ले, दी ताम कोन्ज्योइ लेःङ्‍गो तेर्केन मीःइ सुइ बारेला लाःक्योक इःङे? राःङगीइ बारेलारा की राःङ्साइ बारेला?”

३५ ओःले फिलिपकीइ छेइ ओः बोलाःम्‍लेरा छुदी खुङला येशुइ बारेला याःबु लेःङ्‍गो लाःसी।

३६ खुङक्या डोदेरा एःकासुना चीङ छ्‍यु एःक्योक ठाउँला लेप्सी, ओःले ओः नपुंसककीइ फिलिपला लाःसी, “दीला छ्‍यु दु! ताः ङाःला बप्‍तिस्मा लेःङ्जेला चीइ काडो रा?”

३७ [फिलिपकीइ लाःसी, “ख्याइ येशुला सेममीःजीकरा सेमल्हुक लुउए लाःना ख्योइ बप्‍तिस्मा लेःङखुउए।” खुङगीइ लाःसी, “इःङे, येशु ख्रीष्ट कोन्ज्योइ पुः इःङे लाःती ङाः सेमल्हुक लुगे।”]†

३८ खुङगीइ रथ रोक्‍तीच्युसी ओःले खुङक्या ङीक्‍कार पाःप्‍ती छ्‍यु नाःङ्ला काःल्सी ओःले फिलिपकीइ खुङला बप्‍तिस्मा तेर्सी।

३९ खुङक्या छ्‍युलाःम्‍ले पाङ्ला थेङ्‍मीःजीक प्रभुइ लाइ फिलिपला जुम्दी खेर्सी। ओःले ओः नपुंसककीइ फिलिपला फीर्च्या माःथोङ तर खुङ केःदाङ काःल्देरा राःङगीइ लाःम काःल्सी।

४० फिलिपकीइ राःङला अश्दोद सहरला ज्योर्सी। खुङ कैसरिया सहरला मालेपथुप सहर सहरला याःबु लेःङ्‍गो लाःतेरा काःल्सी।

† 

८:२७ कन्दाकीइ इथियोपिया देशकीइ क्याःल्मुलादी कन्दाकी लाःती केक्याःप्कुके।

† 

८:३७ काःजे ग्रीक तामगीइ तोःङ्‍गीइ कोन्ज्योइ पेज्याक्याला दीखो पद ३७ म्याः।

शाऊल प्रभुला सेमल्हुक लुगेन्दी काःल्क्योक

(प्रेरित २२:६-१६; २६:१२-१८)

९

१ ओः बेलाथुपाङ शाऊलगीइ प्रभु येशुइ लोबेनक्याला सेकेन ङाःङ्‍रे तेर्तेरा एःके। खुङ चोइ पुजाहारीसाःला काःल्सी

२ ओःले प्रभुइ लाःमला सेमल्हुक लुगेन सुङ ख्य्वापीःजाक्या ओःले पेःन्पीःजाक्या फ्रेसीलाःना ताःम्दी यरूशलेमला ख्योङ्जे ज्योर्का लाःती दमस्कस सहरकीइ जोम्साखीमक्याइ छेस्योक्याइ लागी इःगीक्या प्रुःजे लाङ्सी।

३ शाऊल दमस्कस सहरकीइ सुःरला लेप्कासुना, खेप चीगलारा नाम्सार्गालाःम्‍ले ज्योतिचीग खुङगीइ छुरफार चम्कीइतीसी।

४ खुङ साला रीःल्सी ओःले खुङगीइ एःन्डु लाःक्योक के कोःसी, “शाऊल! ए शाऊल! ख्योइ चीले ङाःला सताइतीउबा?”

५ खुङगीइ टीःसी, “हे प्रभु, ख्या सु इःङे?” ओः केइ लाःसी, “ख्योइ सताइतीदेरा पेःक्योक ङाः येशु इःङे।

६ तर ताः लाःङ्दी सहरला सुङ ओःले ख्योइ पेःकोःन लेःगा ओःलारा लाःकेन एः।”

७ खुङङीमु डोगेन मीःक्या तामरा लाःमाःखुबा लाःङ्दी तेःती एःके। खुङक्याइ ओः के नी कोःसी तर सुलाङ माःथोङ।

८ शाऊल सालाःम्‍ले लाःङ्सी ओःले मी तागासुना खुङगीइ चीङ माःथोङ। ओः सोङ्‍गारा खुङक्याइ शाऊलगीइ लाःक्पाला जुम्दी दमस्कसथुप ख्योङ्सी।

९ ङीःमा सुमथुप खुङगीइ मी माःथोङ, साःप्च्याङ माःसा ओःले थुङाङ माःथुङ।

१० दमस्कसला हननिया लाःकेन मेःन्दा चीग प्रभुइ लोबेन एःके। खुङला प्रभुइ दर्शन चीग तेर्ती लाःसी, “ए हननिया!” खुङगीइ लाःसी, “हजुर प्रभु?”

११ प्रभुइ खुङला लाःसी, “लोःङ ओःले थेका लाःमला सुङ ओःले ओःला यहुदाइ खीमला टार्सस सहरकीइ शाऊल लाःकेन मीः एःपा लाःती टीःदो, खुङ ओःला प्रार्थना पेःदेरा एः।

१२ खुङगीइ राःङगीइ मी थोङ्ज्युक लाःती हननिया लाःकेन मीः ओःङ्दी राःङखाला लाःक्पा ज्यादेरा पेःक्योक दर्शन थोङ्दी एः।”

१३ हननियाइ लेःन लोदी लाःसी, “प्रभु, ओः मीःइ यरूशलेमला एःक्योक ख्याइ मीःक्याला माःङ्बुरा सताइतीक्योक ताम ङाःइ माःङ्बुरा मीःक्यालाःम्‍ले कोःदी एः।

१४ ओःले ख्याइ मीःन लेःङेनक्या थाम्जेरला जुम्ङेन आङ्ज्या खुङगीइ छेस्यो पुजाहारीक्यालाःम्‍ले ज्योर्ती दीला ओःङ्दी एः।”

१५ तर प्रभुइ लाःसी, “ख्यो सुङ, चीलेलाःना ङाःइ खुङला राःङ्सा क्युःपाक्या, क्याःल्बुक्या ओःले इस्राएलगीइ मीःक्याइ कील्‍ला ङाःइ मीःन फेल्जेला दाम्दी एः।

१६ ओःले ओःखोइ ङाःइ लागी काःजे तुःक्पु खुर्कोःन एःपा ओःखो ङाः खोला तेङ्तेर्के।”

१७ प्रभुइ लाःक्योक कोःदी हननिया काःल्दी ओः खीमला स्युःसी ओःले खुङखाला लाःक्पा ज्यादी लाःसी, “ए शाऊल नोः, ख्यो दीला ओःङ्‍गासुना लाःमला ख्योसाःला थोङ्क्योक प्रभु येशुइ ङाःला ताङ्क्योक इःङे। ख्योइ फीर्च्या थोङ्‍खुज्युक ओःले चाङ्‍मा लाइ काःङ्ज्युक लाःती खुङगीइ ङाःला दीला ताङ्क्योक इःङे।”

१८ ओः तेःकासुरा शाऊलगीइ मीलाःम्‍ले ङ्‍याःइ पाप्राच्योःङ्‍रा ताःप्सी ओःले खुङ फीर्च्या थोङ्‍खुगेन्दी काःल्सी। खुङ लाःङ्सी ओःले बप्‍तिस्मा लेःङ्सी,

१९ ओःले साःप्च्या साःमीःजीक खुङला फीर्च्या ल्हे ओःङ्सी।

शाऊलगीइ दमस्कसला लेःङ्‍गो टाःम्क्योक

चीङ ङीःमाथुप शाऊल दमस्कसला प्रभु येशुइ लोबेनक्याङीमुरा तेःसी।

२० ओःले खेप चीगलारा खुङ जोम्साखीमक्याला स्युःदी येशुरा कोन्ज्योइ पुः इःङे लाःती प्रचार पेःगाला स्युःसी।

२१ खुङगीइ ताम कोःगेनक्या थाम्जेर याःमाछाक्‍का काःल्देरा लाःसी, “ची यरूशलेमला येशुइ मीःन लेःङेन मीःक्याला सीःङ्दाक थाजे छोल्गेन मीः दीखोरा मीःङे? दीलाङ खुङ येशुइ लोबेनक्याला जुम्दी छेस्यो पुजाहारीक्यालासाःला खेर्चेला ओःङ्क्योक मीःङे रा?”

२२ तर शाऊलगीइ प्रचार ताःरुङ शक्तिशाली काःल्देरा काःल्सी ओःले येशुरा थार्च्युगेन ख्रीष्ट इःङे लाःती प्रमाण तेर्क्योक सोङ्‍गारा दमस्कसला एःक्योक यहुदीक्याइ चीङ लेःनरा लोमाःखु।

२३ माःङ्बुरा ङीःमा काःल्मीःजीक यहुदीक्या जोम्दी शाऊलला सेकेन टेः पेःसी।

२४ तर राःङला सेचे छोल्क्योक ताम शाऊलगीइ छोर्सी। यहुदीक्या खुङला सेचेला कुःङ्‍मु ङीःमाला दमस्कसकीइ कोःक्याला ज्याःप्‍ती तेःकुके।

२५ तर कुःङ्‍मु चीग खुङगीइ लोबेनक्याइ खुङला चेल्बाला लुसी ओःले सहरकीइ चीःक्पालाःम्‍ले माःर्ला पाप्‍तेर्सी।

शाऊल यरूशलेमला लोःक्योक

२६ शाऊल यरूशलेमला लोःमीःजीक खुङ प्रभु येशुइ लोबेनक्याङीमु डीक्‍चे छोल्सी। तर थाम्जेर लोबेनक्या खुङङीमु जीसी चीलेलाःना खुङ तेःन्दामरा प्रभुइ लोबेन इःङे लाःती खुङक्याइ सेमल्हुकरा लुखुदी म्याःके।

२७ तर बरनाबासकीइ शाऊलला राःङङीमुरा खेर्ती प्रेरितक्यासाःला खेर्सी। शाऊलगीइ लाःमला प्रभुला थोङ्क्योक ओःले प्रभुइ खुङङीमु ताम लाःक्योक ओःले ओः तीङ्ला खुङगीइ दमस्कसला जीबारा माःबेबा येशुइ मीःनला टाःम्क्योक थाम्जेर ताम बरनाबासकीइ खुङक्याला लाःसी।

२८ ओः सोङ्‍गारा शाऊल खुङक्याङीमुरा तेःसी ओःले यरूशलेम काःङ्‍रा जीबारा माःबेबा प्रभुइ मीःनला प्रचार पेःदेरा काःल्सी।

२९ खुङगीइ ग्रीक ताम लाःकेन यहुदीक्याङीमुङ वादविवाद पेःसी, तर खुङक्याइ खुङला सेचे छोल्सी।

३० दीखो छोर्ती प्रभुला सेमल्हुक लुगेनक्याइ शाऊलला कैसरिया सहरला खेर्सी ओःले ओःलाःम्‍ले टार्सस सहरला ताङ्सी।

३१ ओः तीङ्ला यहुदिया, गालील ओःले सामरिया क्षेत्रला एःक्योक थाम्जेर कोःम्साक्याला खाम्साङ्बु काःल्सी। प्रभुइ लोबेनक्याइ चाङ्‍मा लालाःम्‍ले ल्हे ज्योर्सी ओःले खुङक्या प्रभुला जीबा पेःदी तेःसी, ओःले कोःम्साला मीःक्या पाःदेरा काःल्सी।

पत्रुसकीइ एनियास रा डोरकासला टाःच्युक्योक

३२ पत्रुस छुरफार थाम्जेरछ्‍योले काःल्सी, ओःले खेप चीग खुङ प्रभुला सेमल्हुक लुगेन लुड्‍डाइ मीःक्यासाःला काःल्सी।

३३ ओःला पत्रुसकीइ एनियास लाःकेन मीःला फ्रेसी। खुङ चा खोङेन नाःजाइ पेःगासुना लोः केःथुप तेनलाःम्‍ले लाःङ्‍खुदी म्याःके।

३४ पत्रुसकीइ खुङला लाःसी, “एनियास, येशु ख्रीष्टकीइ ख्योला टाःच्युउए। लाःङ्दी राःङगीइ तेन तोःदो।” एनियास ओः तेःकासुरा लाःङ्सी ओःले डोखुगेन्दी काःल्सी।

३५ खुङ एःन्डुले टाःक्योक थोङ्दी लुड्‍डा ओःले शारोनला तेःकेन थाम्जेर मीःक्याइ प्रभुला सेमल्हुक लुसी।

३६ योप्‍पा सहरला तबीता लाःकेन मेःन्दा चीग प्रभुला सेमल्हुक लुगेन नोःमो एःके। (ग्रीक तामला खुङला डोरकास लाःकुके, ओःखो लाःक्योकदी योमा खेस्या इःङे।) खुङ तेन्दुरा राःङ्साइ याःथाक पेःउके ओःले प्राङ्नाक्याला रोः पेःउके।

३७ पत्रुस लुड्‍डाला एःकासुना ओः नोःमो नेःपा काःल्दी सीसी ओःले खुङगीइ फुम्बुला मीःक्याइ ठुदी† खीमगीइ तेङ्‍खाला कोठा चीगला ज्यासी।

३८ योप्‍पा लुड्‍डालाःम्‍ले माःङ्बुरा थारीःङ्बु म्याःके, ओः सोङ्‍गारा पत्रुस लुड्‍डाला एः लाःकेन ताम लोबेनक्याइ छोर्काराङ खुङक्याइ मेःन्दा ङी मीःक्याला पत्रुससाःला एःन्डुबा वासी पेःगाला ताङ्सी, “कुःल्बु माःबेबा ङीःसाःला ओःङ्तेर!”

३९ ओः सोङ्‍गारा पत्रुस लाःङ्दी खुङक्यासाःला काःल्सी। ओःला लेप्कासुना मीःक्याइ खुङला खीमगीइ तेङ्‍खाला खेर्सी। थाम्जेर मोःराङ्‍मुक्यादी पत्रुसकीइ छुरफारला तेःती ङुःदेरा तबीता सोम्बो एःकासुना जोक्योक केःला तेङ्सी।

४० पत्रुसकीइ खुङक्या थाम्जेरला कोठालाःम्‍ले पाङ्ला तेङ्सी, ओःले खुङ पीमु चुसी ओःले प्रार्थना पेःसी। ओःले सीक्योक पेःन्पीःजाछ्‍योले लोःदी लाःसी, “ए तबीता, लोःङ!” खुङगीइ मी तासी ओःले पत्रुसला थोङ्दी लाःङ्दी तेःसी।

४१ पत्रुसकीइ खुङगीइ लाःक्पा जुम्दी लाङ्सी। ओःले खुङगीइ प्रभुला सेमल्हुक लुगेनक्या ओःले मोःराङ्‍मुक्याला केक्याःप्‍ती खुङक्याला सोम्बो तबीता तेर्सी।

४२ दी ताम योप्‍पा सहरकाःङ्‍रा फेल्सी ओःले माःङ्बुरा मीःक्याइ प्रभुला सेमल्हुक लुसी।

४३ ओः तीङ्ला पत्रुस माःङ्बुरा ङीःमाथुप कोबाइ लेःगा पेःगेन सिमोनङीमु योप्‍पाला तेःसी।

† 

९:३७ फुम्बुला मीःक्याइ ठुदी यहुदीक्याइ रीमठीमलादी मीः सीमीःजीक ओःखोइ फुम्बुला तुःर्साला तीःप्चेतोःङ्ला ठुउए।

कर्नेलियसकीइ पत्रुसला केक्याःप्क्योक

१०

१ कैसरिया सहरला कर्नेलियस मीःन पेःक्योक मेःन्दा चीग मीः तेःकुके। खुङ रोमी थेक्याइ इटाली लाःकेन पल्टानगीइ कप्‍तान एःके।

२ खुङ कोन्ज्योला आराधना पेःगेन मीः एःके ओःले खुङगीइ थाम्जेर फेबेक्याङ कोन्ज्योला जीबा पेःउके। खुङगीइ कोःकेन मीःक्याला छ्‍योम्बो सेम पेःदी तेर्कुके ओःले तेन्दुरा कोन्ज्योङीमु प्रार्थना पेःउके।

३ ङीःमा चीग छाकालला सुम बज्तीजे छोल्सुना कर्नेलियसकीइ दर्शन चीग थोङ्सी। दर्शनला खुङगीइ कोन्ज्योइ स्वर्गदुत खुङसाःला ओःङ्देरा पेःक्योक साङ्बु पेःदी थोङ्सी। स्वर्गदुतकीइ खुङला लाःसी, “कर्नेलियस!”

४ कर्नेलियस जीबाइ स्वर्गदुतला तादीरा तेःसी ओःले लाःसी, “हजुर, दीखो चीम्बा?” स्वर्गदुतकीइ लाःसी, “ख्योइ पेःक्योक प्रार्थना कोन्ज्योइ कोःदी एः ओःले ख्योइ प्राङ्नाक्याला तेर्क्योक तामक्या कोन्ज्योइ टेःम्बा साल्दी एः।

५ ताः ख्योइ योप्‍पा सहरला एःक्योक पत्रुस लाःकेन सीमोनला केक्याःप्काला चीङ मीःक्या ताङ्‍तेर।

६ खुङ कोबाइ लेःगा पेःगेन सिमोनगीइ खीमला तेःती एः, खुङगीइ खीम चाङ्बुइ सुःरला एः।”

७ ओःले ओः स्वर्गदुत कर्नेलियसलाःम्‍ले काःल्सी, ओःले कर्नेलियसकीइ राःङगीइ मेःन्दा ङी लाबुक्याला ओःले कोन्ज्योला आराधना पेःगेन्दी मेःन्दा चीग थेला केक्याःप्सी।

८ खुङगीइ राःङगीइ थोङ्क्योक थाम्जेर ताम लाःसी ओःले खुङक्याला योप्‍पा सहरला ताङ्सी।

९ ङार्तो च्योःङ्‍रा ङीःमाफेला खुङक्या योप्‍पा सहरकीइ सुःरला लेप्सी। ओः तेःकासु पत्रुस प्रार्थना पेःजेला खीमखाला† काःल्सी।

१० खुङला तोःपा तोसी ओःले खुङगीइ चीङ साःगेन स्याः छोल्सी, ओःले राःङ्साक्याइ साःगेन स्याः जोदेरा एःकासुना खुङगीइ दर्शन चीग थोङ्सी।

११ खुङगीइ नाःम्खालीङ फ्याक्योक थोङ्सी ओःले ओःलाःम्‍ले छ्‍योम्बो तन्‍नाच्योःङ्‍रा सीःगार सुरला ताःम्दी जाम्बुलीङछ्‍योले ताःप्‍तेरा पेःक्योक थोङ्सी।

१२ ओः तन्‍नाला थाम्जेरखाले रीःदाकक्या, टोःपा टीःती डोगेन उइ क्युःपाक्या ओःले नाम्सार्गाइ थाम्जेर च्याःज्युङ्‍माक्या एःके।

१३ ओःले के चीगकीइ खुङला लाःसी, “ए पत्रुस, लोःङ ओःले दीक्याला सेती सोः।”

१४ तर पत्रुसकीइ लाःसी, “मीःङे प्रभु, उःइ छेइ ठीमला साःजे मेःयोङे लाःक्योक एःन्डुबा असुद्ध स्याःक्या ङाःइ नाःमाङ साःदी म्याः!”

१५ ओः केइ फीर्च्या लाःसी, “कोन्ज्योइ चाङ्‍मा जोक्योक स्याःक्याला ख्योइ असुद्ध माःलाप।”

१६ खेप सुमथुप एःन्डुबारा काःल्सी ओःले खेप चीगलारा ओः तन्‍ना नाःम्खालीङला खेर्सी।

१७ राःङगीइ थोङ्क्योक दी ताम मासेबाइ पत्रुस जोल्सी। ओः तेःकासुरा कर्नेलियसकीइ ताङ्क्योक मीःक्या सिमोनगीइ खीम फ्रेसी ओःले खुङक्या कोःला लाःङ्दी तेःसी।

१८ खुङक्याइ केक्याःप्‍तेरा लाःसी, “पत्रुस लाःकेन सिमोन दीला एःपा?”

१९ ओः तेःकासु पत्रुसदी राःङगीइ थोङ्क्योक दर्शन ची इःन्स्वा लाःती ताःरुङ ठीवा साल्देरा एःके। कोन्ज्योइ लाइ खुङला लाःसी, “कोःदो, ख्योला वाःला मेःन्दा सुम मीःक्याइ छोल्देरा एः।

२० लोःङ ओःले माःर्ला सुङ, ओःले चीङ काःबु माःबेबारा खुङक्याङीमु सुङ, चीलेलाःना खुङक्याला ङाःइ ताङ्क्योक इःङे।”

२१ पत्रुस माःर्ला पाःप्सी ओःले ओः मीःक्याला लाःसी, “ख्याक्याइ छोल्क्योक मीः ङाःरा इःङे। ख्याक्या दीला चीले ओःङ्क्योक?”

२२ खुङक्याइ लाःसी, “कप्‍तान कर्नेलियसकीइ ङीःला ताङ्क्योक इःङे। खुङ याःबु ओःले कोन्ज्योला जीबा पेःगेन मीः इःङे, ओःले खुङला थाम्जेर यहुदीक्याइयाङ सेःसा पेःउए। चाङ्‍मा स्वर्गदुत चीग खुङसाःला ओःङ्दी ख्याला खुङगीइ खीमला केक्योःप ओःले ख्याइ लाःक्योक ताम कोःदो लाःती ओः स्वर्गदुतकीइ खुङला लाःती एःके।”

२३ दीखो कोःदी पत्रुसकीइ ओः मीःक्याला नाःङ्ला केक्याःप्‍ती तोःङ्ज्याङ पेःसी ओःले खुङक्या ओः कुःङ्‍मु ओःलारा तेःसी।

ङार्तो च्योःङ्‍रा पत्रुस ओःले योप्‍पाला एःक्योक प्रभुला सेमल्हुक लुगेन चीङ आतानोःक्या ओः मीःक्याङीमुरा काःल्सी।

२४ नाङ च्योःङ्‍रा खुङक्या कैसरियाला लेप्सी। कर्नेलियसदी राःङगीइ छ्‍योरीक्या ओःले सुःरकीइ रोःक्याला केक्याःप्‍ती पत्रुसकीइ लाःम तादी तेःती एःके।

२५ पत्रुस ओःङ्दी खीमनाःङ्ला स्युःमीःजीक कर्नेलियसकीइ खुङगीइ काङ्बाइ तोःङ्ला पीमु चुसी ओःले खुङला फ्या छाल्सी।

२६ तर पत्रुसकीइ खुङला एःन्डु लाःतेरा याःर्ला लाङ्सी, “लोःङ, ङाःङ नी ख्योच्योःङ्‍रा मीःचीग्रा इःङे।”

२७ पत्रुस कर्नेलियसङीमु ताम लाःतेरा खीमनाःङ्ला स्युःसी। ओःला खुङगीइ माःङ्बुरा मीःक्या जोम्क्योक थोङ्सी।

२८ पत्रुसकीइ खुङक्याला लाःसी, “ङीः यहुदी मीःक्या राःङ्सा क्युःपाइ मीःक्याङीमु डीक्‍ती तेःचे ओःले खुङक्याङीमु फ्रेचे ङीःइ छेइ ठीमगीइ मेतेरए लाःकेन ताम ख्याक्या थाम्जेरकीइ छोर्तीरा एः। तर काःखोङ मीःला असुद्ध लाःचे मेःयोःङे लाःती कोन्ज्योइ ङाःला तेङ्दी एः।

२९ ओः सोङ्‍गारा ङाः ख्याक्याइ केक्याःप्कासुना काःबु माःबेबारा ओःङ्सी। ताः ङाःला लोःप, ख्याक्याइ ङाःला चीले केक्याःप्क्योक?”

३० कर्नेलियसकीइ लाःसी, “ङीःमा सीः तोःङ्‍गीइ ताम इःङे। छाकालगीइ सुम बज्तीदी एःकासुना ङाः खीमला प्रार्थना पेःदेरा एःके। एक्‍कासी कार्मु छ्‍य्वामे केःला केःङ्क्योक मीः ङाःइ सुःरला लाःङ्सी

३१ ओःले लाःसी, ‘कर्नेलियस, कोन्ज्योइ ख्योइ प्रार्थना कोःदी एः ओःले ख्योइ प्राङ्नाक्याला तेर्क्योक लेःगाक्या कोन्ज्योइ टेःम्बा साल्दी एः।

३२ ओः सोङ्‍गारा योप्‍पा सहरला पत्रुस लाःकेन सीमोनला केक्याःप्काला ताङ्दो। खुङ कोबाइ लेःगा पेःगेन सिमोनगीइ खीमला तेःती एः, खुङगीइ खीम चाङ्बुइ सुःरला एः।’

३३ ओः सोङ्‍गारा ङाःइ ओः तेःकासुरा ख्याला केक्याःप्काला ताङ्सी ओःले ख्या दीला ओःङ्दी याःबुरा काःल्सी। ताः प्रभुइ ख्याला आज्ञा पेःक्योक ताम कोःजेला ङीः थाम्जेर कोन्ज्योइ तोःङ्ला दीला जोम्दी एः।”

पत्रुसकीइ लेःङ्‍गो

३४ पत्रुसकीइ लाःसी, “ताः ङाःइ तेःन्दामरा छोर्ती एः, कोन्ज्योइ थाम्जेर मीःक्याला चीग्रा चेपा पेःउए।

३५ मीः काःखो क्युःपाइदीरा एःनाङ कोन्ज्योला सेःसा पेःगेन्दी ओःले डीक्पु लेःगा पेःगेन मीःला खुङगीइ सेम थेकुए।

३६ ख्याक्याइ छोर्तीरा एः, खाम्साङ्बु तेर्केन याःबु लेःङ्‍गो कोन्ज्योइ येशु ख्रीष्टलाःम्‍ले इस्राएलीक्याला ताङ्सी, ओःले दीखो येशुरा थाम्जेरकीइ प्रभु इःङे।

३७ यूहन्‍नाइ बप्‍तिस्माइ लेःङ्‍गो प्रचार पेःमीःजीक गालील क्षेत्रमीःजीक छुदी यहुदिया क्षेत्रकाःङ्‍रा काःल्क्योक तामक्याइ बारेला ख्याक्याइ छोर्तीरा एः।

३८ ख्याक्याइ छोर्तीरा एः, कोन्ज्योइ नासरतकीइ येशुला दाम्दी चाङ्‍मा ला ओःले ल्हे खुङखाला पुङ्तेर्सी। खुङगीइ याःबु लेःगा पेःदेरा काःल्सी ओःले शैतानगीइ तुःक्पु तेर्क्योक मीःक्याला टाःच्युदेरा थाम्जेरछ्‍योले काःल्सी, चीलेलाःना कोन्ज्यो खुङङीमु एःके।

३९ खुङगीइ यहुदिया क्षेत्र ओःले यरूशलेमला पेःक्योक थाम्जेर तामगीइ साक्षी ङीः इःङे। खुङक्याइ खुङला क्रुसला प्याङ्दी सेसी।

४० तर ङीःमा सुम तीङ्ला कोन्ज्योइ खुङला सीक्योकलाःम्‍ले सोम्बो जोसी ओःले कोन्ज्योइ खुङला मीःक्याइ तोःङ्ला थोङ्च्युसी।

४१ खुङला थाम्जेर मीःक्याइ नी थोङ्जे माःज्योर, तर कोन्ज्योइ तोःङ्लारा साक्षीइ लागी दाम्क्योक ङीःक्याइ चीग्रा थोङ्जे ज्योर्सी, ओःले कोन्ज्योइ खुङला सीक्योकलाःम्‍ले सोम्बो जोमीःजीक खुङङीमु साःजे थुङ्जे पेःगेन्दी ङीःक्यारा इःङे।

४२ खुङगीइ ङीःला प्रचार पेःजेला ओःले खुङला कोन्ज्योइ सोम्बो रा सीक्योकक्याइ न्याय पेःजेला दाम्क्योक इःङे लाःती मीःक्याला साक्षी तेर्चेला ङीःला आज्ञा तेर्ती एः।

४३ खुङला सेमल्हुक लुगेनक्या थाम्जेरकीइ खुङगीइ मीःनलाःम्‍ले लाःयो क्षमा ज्योर्केन एः लाःकेन ताम कोन्ज्योइ लेःङ्‍गो तेर्केन थाम्जेर मीःक्याइ खुङगीइ बारेला लाःती एःके।”

४४ पत्रुस ताःरुङ ताम लाःतीरा एःकासुना, खुङगीइ ताम कोःगेनक्या थाम्जेरखाला चाङ्‍मा ला ओःङ्सी।

४५ कोन्ज्योइ राःङगीइ चाङ्‍मा लाइ वरदान राःङ्सा क्युःपाइ मीःक्यालाङ तेर्क्योक थोङ्दी पत्रुसङीमु योप्‍पालाःम्‍ले ओःङ्क्योक प्रभुला सेमल्हुक लुगेन यहुदीक्या याःमाछाक काःल्सी।

४६ चीलेलाःना खुङक्याइ राःङ्सा तामक्यालाःम्‍ले ताम लाःक्योक ओःले कोन्ज्योला प्रशंसा पेःक्योक खुङक्याइ कोःसी। पत्रुसकीइ लाःसी,

४७ “ङीःइ च्योःङ्‍रारा दीखुङक्याइयाङ चाङ्‍मा ला ज्योर्ती एः। ताः दी मीःक्याला छ्‍युइ बप्‍तिस्मा लेःङ्जेला सुइ काखुगे?”

४८ ओःले पत्रुसकीइ खुङक्याला येशु ख्रीष्टकीइ मीःनला बप्‍तिस्मा लेःङ्दो लाःती आज्ञा तेर्सी। ओः तीङ्ला कर्नेलियसकीइ पत्रुसला चीङ ङीःमाथुप खुङक्याङीमुरा तेचेला वासी पेःसी।

† 

१०:९ खीमखाला ओः तीःनामला इस्राएलगीइ खीमक्याइ तुःङ्सोदी थाङ च्योःङ्‍रा सम्म एःके।

पत्रुसकीइ यरूशलेमगीइ कोःम्साला बयान तेर्क्योक

११

१ राःङ्सा क्युःपाइ मीःक्याइयाङ कोन्ज्योइ तामला सेमल्हुक लुसी लाःती प्रेरितक्याइ ओःले यहुदिया क्षेत्रला एःक्योक राःङ्सा आतानोःक्याइ कोःसी।

२ पत्रुस यरूशलेमला ओःङ्‍मीःजीक सेमल्हुक लुगेन चीङ यहुदीक्याइ खुङङीमु माःताक्पा च्याःङ्‍गाला स्युःसी ओःले एःन्डु लाःसी,

३ “ख्योइ नी खतना माःबेक्योक मीःक्याङीमुरा तेःसी ओःले खुङक्याङीमुरा साःसी।”

४ ओः सोङ्‍गारा तोःङ्ला ची ची ताम काःल्दीएःके ओःखो ताम पत्रुसकीइ खुङक्याला लाःकाला स्युःसी,

५ “ङाः योप्‍पा सहरला प्रार्थना पेःदेरा एःकासुना दर्शन चीग थोङ्सी। ङाःइ नाःम्खालीङलाःम्‍ले छ्‍योम्बो तन्‍नाच्योःङ्‍रा सुःरसीःलारा ताःम्दी माःर्ला पाप्‍तेरा पेःक्योक ङाःइ थोङ्सी ओःले ओःखो ङाः एःक्योक ठाउँला ओःङ्सी।

६ ङाःइ ओः नाःङ्ला याःबुले तासुना ओःला खीमला सोगेन च्या चीःवाक्या, रीःदाकक्या, टोःपा टीःती डोगेन च्या चीःवाक्या ओःले च्याःज्युङ्‍माक्या एःके।

७ ओः तीङ्ला ङाःइ एःन्डु लाःक्योक के चीग कोःसी, ‘ए पत्रुस, लोःङ ओःले दीक्याला सेती सोः।’

८ ङाःइ लाःसी, ‘मीःङे प्रभु! उःइ छेइ ठीमला साःजे मेःयोङे लाःक्योक एःन्डुबा असुद्ध स्याःक्या ङाःइ नाःमाङ साःदी म्याः!’

९ नाःम्खालीङलाःम्‍ले फीर्च्या एःन्डुबा के ओःङ्सी, ‘कोन्ज्योइ चाङ्‍मा जोक्योक स्याःक्याला ख्योइ असुद्ध माःलाप।’

१० खेप सुमथुप एःन्डुबा काःल्सी ओःले ओः तीङ्ला थाम्जेर स्याःक्या फीर्च्या नाःम्खालीङला खेर्सी।

११ ओः तेःकासुरा कैसरियालाःम्‍ले ङाःला केक्याःप्काला ताङ्क्योक मेःन्दा सुम मीःक्या ङाः तेःक्योक खीमला ओःङ्सी।

१२ चाङ्‍मा लाइ ओः मीःक्याङीमुरा तुःक्पु मानेबारा सुङ लाःती ङाःला लाःसी। प्रभुला सेमल्हुक लुगेन दीखो मेःन्दा टुःक आतानोःक्याङ ङाःङीमु ओःङ्सी ओःले ङीः थाम्जेर कर्नेलियसकीइ खीमनाःङ्ला काःल्सी।

१३ कर्नेलियसकीइ राःङगीइ खीमला स्वर्गदुत चीग थोङ्क्योक ताम ङीःला लाःसी। ओः स्वर्गदुतकीइ खुङला एःन्डुले लाःसी लो, ‘योप्‍पा सहरला एःक्योक पत्रुस लाःकेन सिमोनला केक्याःप्काला ताङ्दो।

१४ खुङगीइ ख्योला याःबु लेःङ्‍गो लाःकेन एः ओःले ओः लेःङ्‍गोलाःम्‍ले ख्यो ओःले ख्योइ थाम्जेर फेबेक्या थार्केन एः।’

१५ “ओःले ङाःइ ओः मीःक्याङीमु ताम लाःकाला स्युःदी एःके, तोःङ्ला काःन्डुले चाङ्‍मा ला उःक्याखाला ओःङ्दी एःके ओःन्डुलेरा खुङक्याखालाङ ओःङ्सी।

१६ ओःले प्रभुइ लाःक्योक ताम ङाःइ टेःम्बा साल्सी, ‘यूहन्‍नाइ नी छ्‍युइ बप्‍तिस्मा तेर्ती एःके, तर ख्योक्याइ लाःना चाङ्‍मा लाइ बप्‍तिस्मा ज्योर्केन एः।’

१७ उःक्याइ प्रभु येशु ख्रीष्टला सेमल्हुक लुसी ओःले कोन्ज्योलाःम्‍ले चाङ्‍मा ला ज्योर्सी। ओःन्डुलेरा ओः राःङ्सा क्युःपाइ मीःक्याइयाङ खुङखाला सेमल्हुक लुदी खुङलाःम्‍लेरा चाङ्‍मा ला ज्योर्सी। एःन्डुले कोन्ज्यो राःङगीइरा खुङक्याला चाङ्‍मा ला तेर्कोइ लाःना ङाःइ खुङला काःन्डुले कागेन्दी?”

१८ दी ताम कोःदी प्रभुला सेमल्हुक लुगेन यहुदी आतानोःक्याइ पत्रुसला माःताक्पा च्याःङ्जे पोःर्सी ओःले कोन्ज्योला एःन्डु लाःती प्रशंसा पेःसी, “ताः नी कोन्ज्योइ राःङ्सा क्युःपाइ मीःक्यालाङ स्याबा पेःदी लाःयो पोःर्चे ओःले मेःपोन मीःली ज्योर्केन मौका तेर्ती एः।”

एन्टिओखिया सहरकीइ कोःम्सा

१९ स्तिफनसला सेमीःजीक ओःङ्क्योक तुःक्पुइ पेःगासुना प्रभुला सेमल्हुक लुगेन चीङ मीःक्या छुरफारला टाःम्दी एःके। खुङक्या फोनिके, साइप्रस ओःले एन्टिओखियाथुप काःल्सी तर यहुदीक्याला चीग्रा लेःङ्‍गो लाःसी।

२० तर साइप्रस ओःले कुरेनीलाःम्‍ले ओःङ्क्योक प्रभुला सेमल्हुक लुगेन काःजे मीःक्यादी एन्टिओखियाला काःल्दी राःङ्सा क्युःपाइ मीःक्यालाङ प्रभु येशुइ बारेला लेःङ्‍गो लाःसी।

२१ प्रभुइ ल्हे खुङक्याङीमु एःके ओःले माःङ्बुरा मीःक्याइ सेमल्हुक लुसी ओःले प्रभुछ्‍योले लोःसी।

२२ दी लेःङ्‍गो यरूशलेमगीइ कोःम्साला लेप्मीःजीक खुङक्याइ बरनाबासला एन्टिओखियाला ताङ्सी।

२३ खुङ ओःला काःल्सी ओःले मीःक्याला कोन्ज्योइ काःजे मोलाम तेर्क्योक थोङ्दी खुङ केःदाङ काःल्सी, ओःले खुङक्या थाम्जेरला सेम नाःङ्मीःजीकरा प्रभुला सेमल्हुक लुदी तेःचेला उत्साह तेर्सी।

२४ बरनाबासदी चाङ्‍मा ला ओःले सेमल्हुककीइ काःङ्क्योक याःबु मीः एःके ओःले खुङगीइ पेःगासुना माःङ्बुरा मीःक्याइ प्रभुला सेमल्हुक लुसी।

२५ ओः तीङ्ला बरनाबास शाऊलला छोल्गाला टार्सस सहरला काःल्सी।

२६ खुङगीइ शाऊलला फ्रेमीःजीक एन्टिओखिया सहरला ख्योङ्सी। खुङक्या ङीक्‍कारकीइ लोः काःङ्‍रा कोःम्साइ मीःक्याङीमु फ्रेतेरा तेःसी ओःले मीःक्याइ छ्‍योम्बो छोबाला लोप्काला स्युःसी। एन्टिओखिया सहरलारा तोःङगीइ खेप प्रभुला सेमल्हुक लुगेनक्याला ख्रीष्टियान लाःती लाःसी।

२७ ओः तेःकासु कोन्ज्योइ लेःङ्‍गो तेर्केन चीङ मीःक्या यरूशलेमलाःम्‍ले एन्टिओखियाला काःल्सी।

२८ खुङक्यानाःङ्ला अगाबस मीःन पेःक्योक मेःन्दा चीग मीः एःके। चाङ्‍मा लाइ खुङला जाम्बुलीङ काःङ्‍रा मुःगी क्याःप्केन एः लाःती छोर्च्युदी एःके। खुङगीइ कोःम्साला लाःङ्दी दी ताम लाःतेर्सी। (ओः मुःगीदी तीङ्ला रोमी शासक क्लौडियाइ पालोला क्याःप्सी।)

२९ अगाबसकीइ लाःक्योक ताम कोःदी प्रभुइ लोबेनक्याइ यहुदिया क्षेत्रला एःक्योक आतानोःक्याला राःङ राःङगीइ काःजे खुबा ओःजे डेबा खुङक्याला ताङेन ठीवा चेसी।

३० खुङक्याइ डेबाक्या तुःसी ओःले ओः डेबा यरूशलेमगीइ कोःम्साइ छेस्योक्याला बरनाबास ओःले शाऊलगीइ लाःक्पाला ताङ्तेर्सी।

हेरोद क्याःल्बुइ तुःक्पु तेर्क्योक

१२

१ ओः ङीःमाक्याला हेरोद अग्रिपा क्याःल्बुइ कोःम्साइ चीङ आतानोःक्याला जुम्दी खुङक्याखाला तुःक्पु तेर्काला स्युःसी।

२ खुङगीइ यूहन्‍नाइ आता याकूबला तरवारकीइ सेच्युसी।

३ दी लेःगाइ पेःगासुना यहुदीक्या केःदाङ काःल्क्योक थोङ्दी खुङगीइ पत्रुसलाङ जुम्सी। दी तामदी खमीर मालुक्योक खुरा साःगेन मेःलीङगीइ बेलाला काःल्दी एःके।

४ हेरोदकीइ पत्रुसला चेङाङला लुसी ओःले मेःन्दा सीः सीः एःक्योक छोबा सीः थेक्याला खुङगीइ कोःरालु पेःच्युसी। हेरोदकीइ खुङला निस्तार मेःलीङ सीःङ्‍मीःजीक मीःक्याइ तोःङ्ला ख्योङ्दी न्याय पेःगेन सेम पेःदी एःके।

५ पत्रुस चेङाङला एःकासुना कोःम्साइ मीःक्याइ खुङगीइ लागी तेन्दुरा कोन्ज्योला प्रार्थना पेःदी तेःसी।

पत्रुस चेङाङलाःम्‍ले थेङ्क्योक

६ हेरोदकीइ पत्रुसला मीःक्याइ तोःङ्ला न्याय पेःजे छोल्गेन ङीःमाइ तोःङ्‍गीइ कुःङ्‍मु पत्रुस मेःन्दा ङी थेक्याइ कील्‍ला ङ्‍याःल्दी तेःती एःके। खुङला ङीथाल च्याल्दाइ ताःम्दी एःके ओःले थेक्या चेङाङगीइ कोःला रुःङ्दी तेःती एःके।

७ खेप चीगलारा प्रभुइ मेःन्दा चीग स्वर्गदुत ओःला थोङ्सी ओःले कोठा साङ्बु काःल्सी। स्वर्गदुतकीइ पत्रुसकीइ सोःबाला फुल्सी ओःले “गेबु लोःङ!” लाःती ङीचुलाःम्‍ले लाङ्सी। ओः तेःकासुरा खुङला ताःम्क्योक च्याल्दा खुङगीइ लाःक्पालाःम्‍ले सीःदी ताःप्सी।

८ ओःले स्वर्गदुतकीइ लाःसी, “कारा चीःदो ओःले लेखाम केःङ्दो।” पत्रुसकीइ ओःन्डुरा पेःसी ओःले स्वर्गदुतकीइ लाःसी, “फोँस्योक केःङ्दो ओःले ङाःङीमु स्यो।”

९ पत्रुस स्वर्गदुङीमुरा ब्य्राङ्दी काःल्सी, तर स्वर्गदुतकीइ पेःक्योक दी ताम तेःन्दामरा इःङे लाःती खुङगीइ छोर्ती म्याःके। खुङगीइ नी मीलामला दर्शन थोङ्देरा एः लाःती ठीवा चेती एःके।

१० खुङक्या छोबा ङी थेक्यालाःम्‍ले काःल्दी च्याइ मुल कोःला लेप्सी। ओः कोः राःङ्‍रा फ्यासी ओःले खुङक्या फीला थेङ्दी गल्‍ली चीगकीइ लाःमले काःल्सी, ओःले खेप चीगलारा स्वर्गदुतकीइ पत्रुसला पोःर्ती काःल्सी।

११ ओःले पत्रुसकीइ राःङला काःल्क्योक ताम छोर्सी ओःले लाःसी, “ताः ङाःइ छोर्सी दी ताम तेःन्दामरा इःङेन दुबा! प्रभुइ स्वर्गदुतला ताङ्दी ङाःला हेरोद क्याःल्बुइ लाःक्पालाःम्‍ले ओःले यहुदीक्याइ ची पेःजे सेम पेःदी एःके ओः थाम्जेरलाःम्‍ले ङाःला थार्च्युदी एः।”

१२ दी ताम छोर्मीःजीक खुङ मर्कूस लाःकेन यूहन्‍नाइ आमाइ खीमला काःल्सी। ओःला माःङ्बुरा मीःक्या जोम्दी प्रार्थना पेःदेरा एःके।

१३ पत्रुसकीइ कोः तुःङ्‍गासुना रोदा लाःकेन मेःन्दा चीग लाबु पेःन्पीःजा कोः फ्यागाला ओःङ्सी।

१४ खुङगीइ पत्रुसकीइ के ङोःसेमीःजीक केःदाङ काःल्दी कोःरा माःफ्याबा नाःङ्ला छ्‍योङ्देरा काःल्सी ओःले लाःसी, “पत्रुस कोःला लाःङ्दी तेःती एः।”

१५ खुङक्याइ ओः पेःन्पीःजाला लाःसी, “ख्यो ङ्‍योबा ना चीना?” तर ओः पेःन्पीःजाइ ओःखो पत्रुसरा इःङे लाःतीरा तेःसी। ओःले खुङक्याइ लाःसी, “ओःखो नी पत्रुसकीइ स्वर्गदुत इःन्स्वाँ।”

१६ तर पत्रुसकीइदी कोः तुःङ्दीरा तेःसी, ओःले खुङक्याइ कोः फ्यागासुना खुङलारा थोङ्दी खुङक्या याःमाछाक काःल्सी।

१७ पत्रुसकीइ खुङक्याला खाजुम तेः लाःती लाःक्पाइ लाःदाप पेःसी ओःले प्रभुइ खुङला काःन्डुले चेङाङलाःम्‍ले तेङ्दी ख्योङ्बा ओः थाम्जेर ताम खुङक्याला लाःसी। ओः ताम याकुब ओःले राःङ्सा आतानोःक्यालाङ लाःतेर लाःती खुङ ओःलाःम्‍ले काःल्सी।

१८ ङामु नाःम लाःङ्मीःजीक पत्रुसला ची काःल्दुबा लाःती चेङाङला कोःरालु पेःगेन थेक्यानाःङ्ला छ्‍योम्बो होहल्‍ला काःल्सी।

१९ हेरोदकीइ ओःखो छोर्मीःजीक खुङगीइ थेक्याला पत्रुसला छोल्च्युसी, तर खुङला फ्रेमाःखु। ओः सोङ्‍गारा खुङगीइ थेक्याला टीःगासुना खुङक्याइ चीङ लाःमाःखुरा खुङक्याला मृत्युदण्ड तेर्च्युसी।

हेरोद ङ्‍याःम्क्योक

ओः तीङ्ला हेरोद यहुदियालाःम्‍ले ओःङ्दी कैसरियाला काःल्सी ओःले ओःलारा तेःसी।

२० खुङला टुरोस ओःले सीदोनगीइ मीःक्याङीमु माःङ्बुरा सीःताङ लाःङ्दी एःके। ओः सोङ्‍गारा खुङक्या थाम्जेर हेरोद क्याःल्बुला फ्रेती डीक्‍चेला काःल्सी चीलेलाःना खुङक्याइ देशला साःगेन स्याःक्या हेरोद क्याःल्बुइ देशलाःम्‍ले खेर्कुके। तोःङ्ला खुङक्याइ क्याःल्बुइ मीः बलस्तसला खुङक्याइ लाःक्पाला लेःङ्सी ओःले क्याःल्बुङीमु ताम लाःकाला काःल्सी।

२१ दाम्क्योक ङीःमाला क्याःल्बुइ केःङेन केःला केःङ्दी हेरोद राःङगीइ छेसाला तेःसी ओःले मीःक्याला भाषण तेर्सी।

२२ मीःक्याइ केतेङ्देरा “दीखो लाःकेन्दी नी ल्हा इःङे, मीः मीःङे!” लाःतेरा क्याःल्बुला क्यासी।

२३ ओः तेःकासुरा प्रभुइ स्वर्गदुतकीइ हेरोदला माःङ्बुरा नेःपा जोतेर्सी चीलेलाःना खुङगीइ कोन्ज्योला सेःसा माःबे। ओःले खुङ बु क्याःप्‍ती सीसी।

२४ तर कोन्ज्योइ लेःङ्‍गोदी टाःम्देरा काःल्सी ओःले येशुला सेमल्हुक लुगेन मीःक्या बढ्तीदेरा काःल्सी।

२५ बरनाबास रा शाऊलगीइ यरूशलेमला सहयोगकीइ डेबा क्याल्मीःजीक एन्टिओखियाला लोःदी ओःङ्सी। खुङक्याइ मर्कुस लाःकेन यूहन्‍नालाङ खुङक्याङीमुरा ख्योङ्सी।

बरनाबास रा शाऊलला दाम्दी ताङ्क्योक

१३

१ एन्टिओखियाइ कोःम्साला कोन्ज्योइ लेःङ्‍गो तेर्केनक्या ओःले लोप्केन मीःक्या माःङ्बुरा एःके। खुङक्या बरनाबास, नाःक्पु लाःकेन शिमियोन, कुरेनीइ लुकियस, हेरोदङीमुरा छार्क्योक मनेन ओःले शाऊल एःके।

२ खुङक्या प्रभुला आराधना पेःदेरा ओःले खा चाङ्मा तेःतेरा एःकासुना, चाङ्मा लाइ खुङक्याला लाःसी, “कोःदो, बरनाबास रा शाऊलला ङाःइ काःखो लेःगाइ लागी दाम्दी एःपा, ओःखोरा लेगाइ लागीरा छुट्‍टाइतीदो।”

३ खुङक्या फीर्च्या खा चाङ्मा तेःसी ओःले प्रार्थना पेःसी, ओःले खुङक्याइ बरनाबास रा शाऊलखाला लाःक्पा ज्यासी ओःले खुङक्याला ताङ्तेर्सी।

बरनाबास रा शाऊल साइप्रसला

४ चाङ्मा लाइ ताङ्क्योक सोङ्‍गारा बरनाबास रा शाऊल सिलुकिया सहरला काःल्सी। ओःलाःम्‍ले खुङक्या जहाजला जादी साइप्रसला काःल्सी।

५ खुङक्या सलामिसला लेप्मीःजीक यहुदीक्याइ जोम्साखीमक्याला स्युःदी कोन्ज्योइ वचन प्रचार पेःगाला स्युःसी। खुङक्याइ मर्कुस लाःकेन यूहन्‍नालाङ खुङक्याला रोः पेःजेला खेर्ती एःके।

६ खुङक्या साइप्रसकीइ थाम्जेरछ्‍योले कोर्तेरा डोगासुना पाफोसला ओःङ्सी। खुङक्याइ ओःला बार-येशु लाःकेन मेःन्दा चीग जादु तेङेन यहुदीला फ्रेसी। खुङगीइ राःङला कोन्ज्योइ लेःङ्‍गो तेर्केन्दी मीः लाःकुके।

७ ओः जादु पेःगेन्दी हाकिम सर्गियस पौलसकीइ रोः एःके। खुङ नावा साल्बु मीः एःके। ओः हाकिमला कोन्ज्योइ वचन कोःगेन सेम एःक्योक सोङ्‍गारा खुङगीइ बरनाबास रा शाऊलला केक्याःप्काला ताङ्सी।

८ तर जादु पेःगेन्दी बार-येशुइ (ग्रीक तामला खुङगीइ मीःन एलुमास इःङे, ओःखोइ लेःन लाःक्योकदी जादु पेःगेन्दी इःङे) खुङक्याइ विरुद्धला ताम लाःसी ओःले खुङगीइ सर्गियस पौलसला प्रभु येशुला सेमल्हुक मालु लाःती वाःम्जे छोल्सी।

९ शाऊल (खुङला पावल लाःतीङ लाःकुके) चाङ्मा लाइ काःङ्दी एलुमासला थेकारा तासी ओःले लाःसी,

१० “ख्यो शैतानगीइ पीःजा इःङे, ओःले थाम्जेर याःबु तामगीइ टाःलाङ इःङे! ख्यो स्योप क्युःर्केन ताम ओःले माःताक्पा सेमगीइ काःङ्दी एः। ची ख्यो प्रभुइ तेःन्दामगीइ लेःङ्‍गोला क्योजे नाःमाङ मेःपोःर?

११ ताः तादो, ख्योला प्रभुइ सजाय तेर्केन एः ओःले ख्यो माःङ्बुरा ङीःमाथुप मी मेःथोङेन्दी काःल्दी आमा ङीःमाइ साङ्बुङ मेःथोङेन एः।” ओः तेकासुरा खोइ मीला नाःक्पु मुक्पाच्योःङ्‍राइ उप्सी ओःले खो मी मेःथोङेन्दी काःल्दीहाल्तीसी ओःले सुइयाङ खुङगीइ लाःक्पाला जुम्दी डोर्‍याइतेर्च्युक लाःती छुरफार डोगाला स्युःसी।

१२ हाकिमगीइ दीखो थोङ्दी प्रभु येशुला सेमल्हुक लुसी, चीलेलाःना खुङ प्रभुइ बारेइ शिक्षा थोङ्दी याःमाछाक काःल्सी।

पावल रा बरनाबास पिसिदियाइ एन्टिओखियाला

१३ पावल ओःले खुङगीइ रोःक्या पाफोसलाःम्‍ले जहाजला जादी पामफिलियाइ पर्गाला लेप्सी। ओःलाःम्‍ले मर्कुस लाःकेन यूहन्‍नाइ पावल ओःले बरनाबासला पोःर्ती यरूशलेमला लोःदी काःल्सी।

१४ पावल ओःले बरनाबासदी पर्गामीःजीक पिसिदि छेत्रयाइ एन्टिओखियाला काःल्सी ओःले यहुदीक्याइ ङाःल सोगेन ङीःमाला खुङक्या जोम्साखीमला काःल्दी तेःसी।

१५ मोशाइ तेर्क्योक ठीम ओःले कोन्ज्योइ लेःङ्‍गो तेर्केनक्याइ प्रुःक्योक पेज्याक्या टोःमीःजीक जोम्साखीमगीइ छेस्यो मीःक्याइ पावल ओःले बरनाबासला केक्याःप्‍ती लाःसी, “नोःक्या, ख्याक्याङीमु दी मीःक्याला नासी तेर्केन चीङ ताम एः लाःना लोःप।”

१६ ओःले पावल लाःङ्दी मीःक्याला छ्‍याबे तेः लाःती लाःक्पाइ लाःदाप पेःसी ओःले लाःकाला स्युःसी, “इस्राएली आतानोःक्या ओःले कोन्ज्योङीमु जीबा पेःगेन राःङ्सा क्युःपाइ मीःक्या, ङाःइ लाःक्योक कोःदो!

१७ इस्राएली मीःक्याइ कोन्ज्योइ उःइ फाफामुक्याला दाम्सी ओःले खुङक्या मिश्र देशला एःकासुना खुङक्याला छ्‍योम्बो क्युःपा जोसी। ओःले कोन्ज्योइ खुङगीइ छ्‍योम्बो ल्हेइ खुङक्याला ओः देशलाःम्‍ले तेङ्दी ख्योङ्सी।

१८ ओःले खुङक्या उजाड ठाउँला एःकासुना कोन्ज्योइ लोः खालङीथुप खुङक्याला याःबुले तासी।

१९ ओःले कोन्ज्योइ कनान देशकीइ तीःनथाल क्युःपाक्याला सीःङ्दाक थासी ओःले ओः देश उःइ फाफामुक्याला तेर्सी।

२० ओः तेःकासुथुपला लोः क्याःसीःरा खालङी रा च्यु जे काःल्सीःङ्दी एःके। ओः तीङ्ला कोन्ज्योइ खुङक्याइ कील्‍ला शासन पेःजेला न्यायाधीशक्या तेर्सी। न्यायाधीशक्याइ कोन्ज्योइ लेःङ्‍गो तेर्केन्दी शामुएलगीइ तीःनामथुप लेःगा पेःसी।

२१ ओः तीङ्ला खुङक्याइ क्याःल्बु चीग लाङ्सी, ओःले कोन्ज्योइ खुङक्याला बेन्यामिन कुलगीइ कीशकीइ पुः शाऊलला तेर्सी ओःले खुङगीइ लोः खालङीथुप राज्य पेःसी।

२२ कोन्ज्योइ खुङला छेसालाःम्‍ले तेङ्मीःजीक खुङगीइ दाऊदला क्याःल्बु जोसी। दाऊदकीइ बारेलादी कोन्ज्योइ एःन्डुले लाःती एः, ‘यिशैगीइ पुः दाऊद ङाःइ च्‍योःङ्‍रारा सेम एःक्योक मीः इःङे। खुङगीइ ङाःइ लागी ङाःइ सेम थेक्योक थाम्जेर लेःगा पेःगेन एः।’

२३ दाऊदकीइ छार्क्यु फुर्क्युक्यालाःम्‍लेरा कोन्ज्योइ ताःम्ज्या पेःक्योक थार्च्युगेन्दी येशुला उः इस्राएलीक्याइ लागी ताङ्तेर्सी।

२४ येशु ओःङ्जे तोःङ्ला बप्‍तिस्मा तेर्केन्दी यूहन्‍ना ओःङ्सी। खुङगीइ इस्राएलगीइ थाम्जेर मीःक्याला स्याबा पेःदी लाःयो पोःर्तो ओःले बप्‍तिस्मा लेःङ्दो लाःती प्रचार पेःसी।

२५ यूहन्‍नाइ राःङगीइ लेःगा सीःङ्देरा पेःगासुना खुङगीइ मीःक्याला एःन्डु लाःसी, ‘ख्योक्याइ ङाःला थार्च्युगेन ख्रीष्ट इःङे लाःकुस्वाँ, तर ङाः मीःङे। तर खुङ गेबुरा ओःङ्देरा एः, ओःले ङाः नी खुङगीइ लेःखाम पीचेलाङ रीःक्पु म्याः।’

२६ “ङाःइ आतानोःक्या, उःक्या अब्राहामगीइ छार्क्युफुर्क्युक्या एःनाङ ओःले कोन्ज्योङीमु जीबा पेःगेन राःङ्सा क्युःपाइ मीःक्या एःनाङ, कोन्ज्योइ उः मीःइ क्युःपाला सेन्च्युउए लाःती दी लेःङ्‍गो उःक्याइ लागीरा ताङ्क्योक इःङे।

२७ यरूशलेमला तेःकेन मीःक्याइ ओःले खुङक्याइ तोःङ क्याःप्केन मीःक्याइ येशुला थार्च्युगेन्दी लाःती ङोःसेमाःखु। खुङक्याइ ङाःल सोगेन ङीःमारी टाःङ्मा कोन्ज्योइ लेःङ्‍गो तेर्केन मीःक्याइ प्रुःक्योक तामक्या टोःगासुनाङ खुङक्याइ ओः तामक्या मासे, बरु येशुला माःताक्पा च्याःङ्दी खुङक्याइ ओः प्रुःक्योक तामक्या पुरा पेःसी।

२८ खुङला मृत्युदण्ड तेर्कोःन्दी चीङ माःताक्पा माःफ्रेसुनाङ खुङक्याइ येशुला सेराकोःउए लाःती पिलातसला वासी पेःसी।

२९ एःन्डुले छ्‍येला प्रुःक्योक थाम्जेर ताम खुङक्याइ पुरा पेःमीःजीक खुङक्याइ येशुला क्रुसलाःम्‍ले माःर्ला पाप्सी ओःले तुःर्साला ज्यासी।

३० तर कोन्ज्योइ खुङला सीक्योकलाःम्‍ले सोम्बो लोसी।

३१ ओःले माःङ्बुरा ङीःमाथुप गालील क्षेत्रलाःम्‍ले खुङङीमुरा यरूशलेमला ओःङ्क्योक मीःक्याइ खुङला थोङ्सी। ताः खुङक्या इस्राएलगीइ मीःक्याइ लागी खुङगीइ साक्षीक्या इःङे।

३२ ओःले कोन्ज्योइ उःइ फाफामुक्याङीमु पेःक्योक ताःम्ज्याइ बारेला याःबु लेःङ्‍गो ख्योङ्जेला ख्याक्यासाःला ङीःक्या ओःङ्दी एः।

३३ कोन्ज्योइ येशुला सीक्योकलाःम्‍ले सोम्बो लोदी ओः ताःम्ज्या खुङक्याइ छार्क्युफुर्क्यु उःक्याइ लागी पुरा पेःदी एः। दी ताम भजनसंग्रहइ ङीःला एःन्डुले प्रुःदी एः,

‘ख्यो ङाःइ पुः इःङे,

तीःरीङ ङाः ख्योइ आबा काःल्दी एः।’

३४ “कोन्ज्योइ ख्रीष्टला फीर्च्या नाःमाङ सीमेःकोःन पेःदी सीक्योकलाःम्‍ले सोम्बो जोसी। दीखोइ बारेलादी छ्‍येला एःन्डुले प्रुःदी एः,

‘ङाःइ दाऊदङीमु ताःम्ज्या पेःक्योक चाङ्मा मोलामक्या

ङाः ख्योक्याला तेर्के।’

३५ “ओःले राःङ्सा ठाउँलाङ एःन्डु लाःती एः,

‘ख्याइ राःङगीइ चाङ्मा मीःइ फुम्बु तुःर्साला रुःल्मीच्युगेन एः।’

३६ “दी ताम दाऊदकीइ राःङगीइ बारेला लाःक्योक मीःङे चीलेलाःना खुङ सोम्बो एःकासुना खुङगीइ कोन्ज्योला सेम थेक्योक च्योःङ्‍रारा लेःगा पेःदी सीसी ओःले खुङला राःङगीइ फाफामुक्याङीमुरा होपला तीःप्सी, ओःले खुङगीइ फुम्बु रुःल्दी काःल्सी।

३७ तर कोन्ज्योइ सीक्योकलाःम्‍ले सोम्बो लोक्योककीइ जुबुदी ओःन्डुले माःरुल।

३८ ओः सोङ्‍गारा ङाःइ आतानोःक्या, उःइ लाःयोक्याइ क्षेमादी कोन्ज्योइ येशुलाःम्‍ले तेर्खुउए लाःती ङीःइ दी लेःङ्‍गो ख्याक्याला लाःतेरा एः।

३९ येशुला सेमल्हुक लुगेनक्याला खुङक्याइ पेःक्योक थाम्जेर लाःयोक्यालाःम्‍ले कोन्ज्योइ छुटकारा तेर्ती एः। दी छुटकारादी मोशाइ तेर्क्योक छेइ ठीमगीइयाङ पेःखुदी म्याःके।

४० ओः सोङ्‍गारा च्यागाताःक्पु पेःदो, मीःङे लाःना कोन्ज्योइ लेःङ्‍गो तेर्केनक्याइ लाःक्योक तामक्या ख्योक्याखाला लेप्टो,

४१ ‘तादो ङ्‍याप्च्युक पेःगेनक्या, ख्योक्या याःमाछाक नेच्युक ओःले सीज्युक!

चीलेलाःना ख्योक्याइ तीःनामला ङाः एःन्डुबा लेःगा पेःगे,

ओःखो लेःगाइ बारेला सुइयाङ ख्योक्याला लाःसी लाःनाङ

ख्योक्याइ सेमल्हुक मीलुगेन एः।’”

४२ पावल ओःले बरनाबास जोम्साखीमलाःम्‍ले थेङ्दी डोदेरा पेःगासुना मीःक्याइ खुङक्याला राःङ्सा ङाःल सोगेन ङीःमाला ओःङ्दी दी तामक्याइ बारेला ताःरुङ माःङ्बु लाःतेर लाःती वासी पेःसी।

४३ सभा सीःङ्मीःजीक माःङ्बुरा यहुदीक्या ओःले यहुदी धर्म लेःङेन राःङ्सा क्युःपाइ मीःक्याइ पावल रा बरनाबासला ब्य्राङ्सी। ओःले पावल रा बरनाबासकीइ खुङक्याला तेन्दुरा कोन्ज्योइ अनुग्रहला तेः लाःती वासी पेःसी।

४४ राःङ्सा ङाःल सोगेन ङीःमाला सहरकीइ थाम्जेर च्योःङ्‍रा मीःक्या प्रभुइ लेःङ्‍गो कोःजेला ओःङ्सी।

४५ ओःजे छ्‍योम्बो मीःक्याइ पोर्चोम थोङ्मीःजीक यहुदीक्याइ पावल रा बरनाबासङीमु मीफामु पेःगाला स्युःसी, ओःले खुङक्याइ पावलगीइ लाःक्योक तामक्याला विरोध पेःदेरा खुङला केतेङ्सी।

४६ तर पावल रा बरनाबासकीइ माःजीबारा एःन्डुले लाःसी, “कोन्ज्योइ वचन थाम्जेरभन्दा तोःङ्ला ख्याक्याला कोःच्युकोःन्दी एःके। तर ख्याक्याइ ओःखोला इन्कार पेःक्योक सोङ्‍गारा ओःले मेःपोन मीःली ज्योर्चेला रीःक्पु म्याःकारा ताः ङीः राःङ्सा क्युःपाइ मीःक्यासाःला डोगेन एः।

४७ चीलेलाःना प्रभुइ ङीःला एःन्डुले आज्ञा तेर्ती एः,

‘जाम्बुलीङगीइ थाम्जेरछ्‍योइ मीःक्याइ थार्चे ज्योर्च्युक लाःती

ङाःइ ख्योक्याला राःङ्सा क्युःपाइ मीःक्याइ लागी बार्केन छेमी च्योःङ्‍रा जोदी एः।’”

४८ दी ताम कोःदी राःङ्सा क्युःपाइ मीःक्या केःदाङ पेःदेरा प्रभुइ तेर्क्योक लेःङ्‍गोला क्यागाला स्युःसी। ओःले मेःपोन मीःलीइ लागी दाम्क्योक थाम्जेरकीइ प्रभु येशुला सेमल्हुक लुसी।

४९ प्रभुइ लेःङ्‍गो ओः क्षेत्रला थाम्जेरछ्‍योले टाःम्सी।

५० तर चीङ यहुदीक्याइ छेस्योक्या ओः सहरकीइ चीङ तोःङ क्याःप्केन मीःक्यासाःला ओःले कोन्ज्योला आराधना पेःगेन्दी सेःसा पेःक्योक पेःन्पीःजाक्यासाःला काःल्दी खुङक्याला क्यासी। ओःले खुङक्याइ पावल रा बरनाबासला तुःक्पु तेर्काला स्युःसी, ओःले खुङक्याला ओः क्षेत्रलाःम्‍ले त्याःदी ताङ्सी।

५१ तर पावल रा बरनाबासकीइ ओः मीःक्याला कोन्ज्योइरा न्याय पेःगेन एः लाःती खुङक्याइ विरुद्धला राःङगीइ स्याःप्टाइ तुःल प्रुतेर्सी ओःले खुङक्या आइकोनियन सहरला काःल्सी।

५२ तर एन्टिओखियाला एःक्योक प्रभुला सेमल्हुक लुगेनक्याइदी खाम्साङ्बु पेःसी ओःले चाङ्मा लाइ काःङ्सी।

पावल रा बरनाबास आइकोनियन सहरला

१४

१ आइकोनियन सहरलाङ पावल रा बरनाबास यहुदीक्याइ जोम्साखीमला काःल्दी खुङक्याइ येशुइ बारेला माःङ्बुरा याःबुले लाःक्योक कोःदी माःङ्बुरा यहुदी ओःले राःङ्सा क्युःपाइ मीःक्याइ प्रभु येशुला सेमल्हुक लुसी।

२ तर सेमल्हुक मीलुगेन यहुदीक्याइदी राःङ्सा क्युःपाइ मीःक्याला क्यासी ओःले सेमल्हुक लुगेन मीःक्याला विरोध पेःगेन्दी जोतेर्सी।

३ तर पावल रा बरनाबास ओःला माःङ्बुरा ङीःमाथुप तेःसी ओःले खुङक्याइ माःजीबा पेःदी प्रभुइ लागी लाःसी। प्रभुइ खुङक्यालाःम्‍ले चुःन्डुलक्या तेङ्सी ओःले याःमाछाककीइ लेःगाक्या पेःदी खुङक्याइ लाःक्योक अनुग्रहइ लेःङ्‍गो तेःन्दामरा इःङे लाःती तेङ्तेर्सी।

४ तर ओः सहरकीइ मीःक्या खाफ्यासी। चीङ मीःक्या यहुदीक्याछ्‍योले काःल्सी ओःले चीङ मीःक्या प्रेरितक्याछ्‍योले ओःङ्सी।

५ ओःले राःङ्सा क्युःपाइ मीःक्या ओःले यहुदीक्या खुङक्याइ छेस्यो मीःक्याङीमु डीक्‍ती पावल रा बरनाबासला तोः क्याःप्‍ती सेकेन तेःदाम पेःसी।

६ तर पावल रा बरनाबासकीइ दी ताम कोःसी ओःले खुङक्या लुकोनिया क्षेत्रला एःक्योक लुस्त्रा रा डर्बी ओःले ओःक्याइ छुरफारकीइ ठाउँक्याला छ्‍योङ्सी।

७ खुङक्याइ ओः क्षेत्रक्यालाङ प्रभु येशुइ बारेला याःबु लेःङ्‍गो प्रचार पेःसी।

पावल रा बरनाबास लुस्त्रा ओःले डर्बीला

८ लुस्त्राला मेःन्दा चीग स्याःल्ठाक मीः तेःकुके। खुङ केगासुना मीःजीकरा स्याःल्ठाक एःक्योक सोङ्‍गारा खुङ नाःमाङ डोखुदी म्याःके।

९ पावलगीइ लाःकासुना खुङगीइ सेम तेर्ती कोःसी। पावलगीइ खुङला थेकारा तासी, ओःले खुङगीइदी टाःखुगेन सेमल्हुक थोङ्दी

१० छ्‍योम्बो केतेङ्दी लाःसी, “ख्यो राःङगीइ काङ्बाला थेका लोःङ!” ओःले खुङ जुरुक्‍क लाःङ्सी ओःले डोगाला स्युःसी।

११ पावलगीइ एःन्डुबा लेःगा पेःक्योक थोङ्दी ओःलाइ मीःक्याइ राःङगीइ लुकोनियाइ तामले छ्‍योम्बो केतेङ्दी लाःसी, “ल्हाक्यानी मीःइ छेन्दा लेःङ्दी उःक्यासाःला ओःङ्दी एः!”

१२ खुङक्याइ बरनाबासला जिउस लाःकेन ल्हा ओःले पावललादी हर्मेस लाःकेन ल्हा लाःती मीःन तेर्सी, चीलेलाःना पावलदी ताम लाःकेन्दी छेस्यो एःके।

१३ जिउस ल्हाइ मन्दिरदी ओः सहरकीइ सुःरलारा एःके। ओः मन्दिरकीइ पुजाहारी लाङ्डुकक्या ओःले मेःन्दोइ लुःङक्या ख्योङ्दी सहरकीइ कोःला ओःङ्सी। खुङक्याइ बरनाबास रा पावलला ओः लाङ्डुकक्या ओःले मेःन्दोक्या एः तेर्चे सेम पेःसी।

१४ दी ताम बरनाबास रा पावलगीइ छोर्मीःजीक खुङक्याइ निराशकीइ राःङगीइ केःलाक्या राल्सी ओःले मीःक्याइ कील्‍ला छ्‍योङ्देरा काःल्दी केतेङ्देरा लाःसी,

१५ “रोःक्या, ख्याक्याइ दी ची पेःक्योक? ङीःङ ख्याक्याच्योःङ्‍रारा मीः इःङे। ङीः नी ख्याक्याला एःन्डुबा लेःगा म्याःक्योक तामक्यालाःम्‍ले नाःम्खालीङ, जाम्बुलीङ, चाङ्बु ओःले ओःक्याला एःक्योक थाम्जेर क्युःक्या जोगेन सोम्बो कोन्ज्योछ्‍योले लोःदो लाःती याःबु लेःङ्‍गो लाःचेला चीग्रा दीला ओःङ्क्योक इःङे।

१६ तोःङगीइ थाम्जेर मीःक्याला नी कोन्ज्योइ राःङला ची सेम थेपा ओःखोरा पेःजे तेर्सी।

१७ ख्याक्याइ खुङला ङोःमेसेनाङ, थाम्जेर याःबु तामक्या तेर्केन्दी खुङरा इःङे लाःती खुङगीइ थाम्जेर मीःक्याला तेङ्तेर्ती एः। खुङगीइ डीक्पु समयला नाम्सार्गालाःम्‍ले नाम क्याःप्च्युए, सेनक्या कोःङ्च्युउए ओःले डुक्या छेच्युउए। खुङगीइ ख्याक्याला दाङेनथुप साःप्च्याक्या तेर्कुए ओःले ख्याक्याइ सेम केःदाङ काङ्तेर्कुए।”

१८ दी थाम्जेर ताम लाःती पावल रा बरनाबासकीइ खुङक्याला एः तेर्चेला ख्योङ्क्योक लाङ्डुकक्या ओःले मेःन्दोक्या काःबु पेःदी कासी।

१९ ओःले चीङ यहुदीक्या एन्टिओखिया रा आइकोनियनलाःम्‍ले ओःला ओःङ्सी। खुङक्याइ मीःइ पोर्चोमला खुङक्याछ्‍योले वाःम्सी ओःले पावलला तोः क्याःप्सी, ओःले खुङ सीसी लाःती सहरलाःम्‍ले पाङ्ला टीःतेरा खेर्सी।

२० तर लोबेनक्या ओःङ्दी खुङगीइ छुरफारले जोम्सी, ओःले खुङ याःर्ला लाःङ्सी ओःले फीर्च्या ओः सहरला काःल्सी। ङार्तो च्योःङ्‍रा खुङ बरनाबासङीमुरा डर्बी सहरला काःल्सी।

पावल रा बरनाबास सिरियाइ एन्टिओखियाला लोःदी काःल्क्योक

२१ पावल रा बरनाबासकीइ डर्बी सहरलाङ याःबु लेःङ्‍गो प्रचार पेःदी माःङ्बुरा लोबेनक्या जोसी। ओः तीङ्ला खुङक्या लुस्त्रा, आइकोनियन ओःले पिसिदियाइ एन्टिओखियाला लोःदी काःल्सी।

२२ खुङक्याइ ओःला एःक्योक लोबेनक्याला नासी तेर्सी ओःले तेन्दुरा सेमल्हुक लुदी तेः लाःसी। “कोन्ज्योइ क्याःल्खाप नाःङ्ला स्युःजे तोःङ्ला उःइ माःङ्बुरा तुःक्पुक्या खुर्कोःउए” लाःती लोप्सी।

२३ पावल रा बरनाबासकीइ थाम्जेर कोःम्साक्याला तोःङ क्याःप्केन छेस्योक्या दाम्सी ओःले खुङक्या खा चाङ्मा तेःती कोन्ज्योला प्रार्थना पेःसी ओःले ओः छेस्योक्या रा लोबेनक्याला खुङक्याइ सेमल्हुक लुक्योक प्रभुइ लाःक्पाला क्याप च्योल्सी।

२४ तीङ्ला खुङक्या पिसिदिया छेत्रले पेःदी काःल्दी पामफिलिया छेत्रला ओःङ्सी।

२५ ओःला खुङक्याइ पर्गा सहरला प्रभु येशुइ बारेला प्रचार पेःसी। ओः तीङ्ला खुङक्या अटालियाला काःल्सी।

२६ ओःले ओःलाःम्‍ले खुङक्या जहाजला जादी सिरियाइ एन्टिओखियाला लोःदी काःल्सी। ओःलाइ प्रभुला सेमल्हुक लुगेनक्याइरा पावल रा बरनाबासला कोन्ज्योइ अनुग्रहला क्याप च्योल्दी प्रचार पेःगेन लेःगाला ताङ्दी एःके ओःले ओः लेःगा सीःङ्दी खुङक्या ओःलारा लोःदी ओःङ्सी।

२७ खुङक्या एन्टिओखियाला लेप्मीःजीक खुङक्याइ कोःम्साइ थाम्जेर मीःक्याला केक्याःप्सी ओःले कोन्ज्योइ खुङक्यालाःम्‍ले पेःक्योक लेःगाक्याइ बारेला ओःले कोन्ज्योइ काःन्डुले राःङ्सा क्युःपाइ मीःक्याइ लागीङ सेमल्हुक लुजेला कोः फ्यातेर्पा ओः तामक्या लाःसी।

२८ ओः तीङ्ला खुङक्या माःङ्बुरा ङीःमाथुप एन्टिओखियाला प्रभुला सेमल्हुक लुगेन आतानोःक्याङीमु तेःसी।

यरूशलेमगीइ महासभा

१५

१ ओः तीङ्ला चीङ मीःक्या यहुदिया छेत्रलाःम्‍ले ओःङ्दी एन्टिओखियाइ प्रभुला सेमल्हुक लुगेनक्याला एःन्डुले लोप्काला स्युःसी, “मोशाइ तेर्क्योक छेइ ठीमगीइ लाःक्योक च्योःङ्‍राले खतना माःबेथुप ख्योक्या थार्चे मीःखुए।”

२ एःन्डुले लोप्क्योक थोङ्दी पावल रा बरनाबास खुङक्याङीमु ठुक्पा स्योर्सी। ओः सोङ्‍गारा ओःलाइ आतानोःक्याइ पावल, बरनाबासला ओःले राःङ्सा चीङ मीःक्याला दी तामगीइ बारेला प्रेरितक्या ओःले छेस्योक्याला टीःजेला यरूशलेमला ताङ्सी।

३ कोःम्साइ मीःक्याइ खुङक्याला ओःलाःम्‍ले ताङ्मीःजीक खुङक्या फोनिके ओःले सामरियाले पेःदेरा डोगासुना राःङ्सा क्युःपाइ मीःक्याइ प्रभुला सेमल्हुक लुक्योक तामक्या ओःलाइ सेमल्हुक लुगेन मीःक्याला लाःतेर्सी। दी ताम कोःदी ओःलाइ सेमल्हुक लुगेन थाम्जेर मीःक्या माःङ्बुरा केःदाङ काःल्सी।

४ खुङक्या यरूशलेमला लेप्मीःजीक ओःलाइ प्रेरितक्याइ, छेस्योक्याइ ओःले कोःम्साइ मीःक्याइ खुङक्याला तोःङ्ज्याङ पेःसी। ओःले पावल रा बरनाबासकीइ ओःला जोम्क्योक मीःक्याला कोन्ज्योइ खुङक्यालाःम्‍ले पेःक्योक थाम्जेर लेःगाक्याइ बारेला लाःतेर्सी।

५ तर प्रभुला सेमल्हुक लुगेन चीङ फारीसी छोबाइ मीःक्यादी लाःङ्दी एःन्डु लाःसी, “प्रभुला सेमल्हुक लुगेन राःङ्सा क्युःपाइ आतानोःक्याइयाङ खतना पेःराकोःउए ओःले मोशाइ तेर्क्योक छेइ ठीम ङीःन्कोःउए।”

६ प्रेरितक्या ओःले कोःम्साइ छेस्योक्या दी तामगीइ लागी जोम्दी टेः पेःसी।

७ माःङ्बुरा टाःटेः पेःमीःजीक पत्रुसकीइ लाःङ्दी लाःसी, “आतानोःक्या, ख्याक्याइ छोर्तीरा एः, राःङ्सा क्युःपाइ मीःक्याइ प्रभु येशुइ बारेला याःबु लेःङ्‍गो लाःती कोःज्युक ओःले सेमल्हुक लुज्युक लाःती कोन्ज्योइ ङाःला ख्याक्याइ कीललाःम्‍ले माःङ्बुरा तोःङ्ला दाम्क्योक इःङे।

८ थाम्जेरकीइ सेमगीइ ताम सेगेन कोन्ज्योइ उःक्याला तेर्क्योक च्योःङ्‍रारा राःङ्सा क्युःपाइ मीःक्याइ लागीङ चाङ्मा ला तेर्सी ओःले खुङक्याला राःङगीइदी लाःती स्वीकार पेःक्योक तेङ्तेर्सी।

९ खुङगीइ यहुदी ओःले राःङ्सा क्युःपाइ कील्‍ला भेदभाव मेःबेए। खुङक्याइ कोन्ज्योला सेमल्हुक लुक्योक सोङ्‍गारा खुङक्याइ लाःयो क्षमा पेःतेर्सी।

१० ओः सोङ्‍गारा चीले यहुदीक्याइ दी ठीम राःङ्सा क्युःपाइ मीःक्याला काल्दी कोन्ज्योला सीःताङ लाङेन्दी? ओः ठीम नाः उःइ फाफामुक्याइयाङ खुर्खुबा ओःले नाः उःइक्याइ खुर्खुबा।

११ तर उः सेमल्हुक लुउए, की उःक्याङयाङ प्रभु येशुइ अनुग्रहलाःम्‍ले खुङक्याइ च्योःङ्‍रारा थार्चे ज्योर्ती एः।”

१२ थाम्जेर जोम्क्योक मीःक्या छ्‍याबे तेःसी ओःले राःङ्सा क्युःपाइ मीःक्याइ कील्‍ला कोन्ज्योइ खुङक्यालाःम्‍ले पेःक्योक याःमाछाककीइ लेःगाइ बारेला पावल रा बरनाबासकीइ लाःकासुना याःबुले कोःदी तेःसी।

१३ खुङक्याइ लाःसीःङ्‍मीःजीक याःकुबकीइ लाःङ्दी लाःसी, “आतानोःक्या, ङाःइ ताम कोःदो।

१४ तोःङ्लारा कोन्ज्योइ राःङ्सा क्युःपाइ मीःक्यालाःम्‍ले चीङ मीःक्याला राःङगीइ मीः जोजेला दाम्क्योक ताम सीमोनगीइ लाःती एः।

१५ दी तामक्या कोन्ज्योइ लेःङ्‍गो तेर्केन मीःक्याइयाङ छ्‍येला प्रुःक्योक तामक्याङीमु डीक्‍कुए। खुङक्याइ एःन्डुले प्रुःदी एः,

१६ ‘ओः तीङ्ला ङाः लोःगे

ओःले रीःल्क्योक दाऊदकीइ खीम ङाः फीर्च्या जोगे।

ङाः ओः खीमगीइ रोःम्क्योक चीःक्पाक्या फीर्च्या ल्हादी याःर्ला लाङे

ओःले फीर्च्या ओःखोला राःम्बु जोगे।

१७ ओःले थाम्जेर राःङ्सा मीःक्याइ ङाःयोले सेम लोगेन एः,

ओःले ङाःइ दाम्क्योक थाम्जेर राःङ्सा क्युःपाइ मीःक्यालाङ ङाः राःङगीइदीरा लाःती केक्याःप्के। दी ताम लाःकेन्दी ङाः प्रभु इःङे।

१८ ङाःइ दी तामक्या माःङ्बुरा तोःङ्मीःजीकरा लाःसीःङ्दी एः।’”

१९ ओः सोङ्‍गारा याकुबकीइ फीर्च्या लाःकाला स्युःसी, “ङाःइ ठीवाला कोन्ज्योछ्‍योले सेम लोदी खुङला सेमल्हुक लुगेन्दी राःङ्सा क्युःपाइ मीःक्याला उःक्या तुःक्पु मातेर्का।

२० तर खुङक्याला एःन्डुबा इःगी प्रुःतेर्का, ‘कुला फुल्क्योक साःप्च्याक्या माःसा, व्यभिचार माःबे, जीङ्बा चीर्ती सेक्योक च्या चीःवाइ स्याक्या माःसा ओःले ठाक्याङ माःसा।’

२१ चीलेलाःना मोशाइ प्रुःक्योक छेइ ठीमक्या तोःङ्मीःजीकरा थाम्जेर सहरक्याला प्रचार पेःदी एः ओःले यहुदीक्याइ ङाःल सोगेन ङीःमारी टाःङ्मा खुङक्याइ जोम्साखीमक्याला दीखो टोःउए।”

प्रभुला सेमल्हुक लुगेन राःङ्सा क्युःपाइ मीःक्याला प्रुःक्योक इःगी

२२ ओः तीङ्ला प्रेरितक्या, कोःम्साइ छेस्योक्या ओःले कोःम्साइ थाम्जेर मीःक्या डीक्‍ती खुङक्यानाःङ्ले मेःन्दा ङी मीःक्याला दाम्दी पावल रा बरनाबासङीमु एन्टिओखियाला ताङ्तेर्केन ठीवा चेसी। ओः दाम्क्योक मेःन्दा ङी मीःक्यादी यहुदा (खुङला बारसाबास लाःतीङ लाःकुके) ओःले सिलास एःके। खुङक्या प्रभुला सेमल्हुक लुगेन आतानोःक्याइ कील्‍ला तोःङ क्याःप्केन मीःक्या एःके।

२३ खुङक्या मेःन्दा सीःइ लाःक्पाला एःन्डुबा प्रुःक्योक इःगी ताङ्तेर्सी,

“एन्टिओखिया, सिरिया ओःले किलिकियाला एःक्योक प्रभुला सेमल्हुक लुगेन राःङ्सा क्युःपाइ आतानोःक्याला, ङीः प्रेरितक्या ओःले कोःम्साइ छेस्योक्यालाःम्‍ले टासीदेले।

२४ ङीःक्यानाःङ्ले काःल्क्योक चीङ मीःक्याइ ख्याक्यासाःला ओःङ्दी ख्याक्याला तुःक्पु तेर्केन्दी ओःले ख्याक्याइ सेम छाबाछुबे जोगेन तामक्या लाःक्योक ङीःइ कोःसी। तर ओः मीःक्याला ङीःइ ताङ्क्योक मीःङे।

२५ ओः सोङ्‍गारा ङीःक्या थाम्जेर जोम्सी ओःले ङीःक्या थाम्जेर डीक्‍ती चीङ मीःक्याला दाम्दी उःइ च्याःम्बु बरनाबास रा पावलङीमु ख्याक्यासाःला ताङ्तेर्केन टेः पेःसी।

२६ बारनाबास रा पावलगीइ उःइ प्रभु येशु ख्रीष्टकीइ लागी राःङगीइ मीःलीलाङ खतराला क्याल्दी एः।

२७ ओः सोङ्‍गारा ङीःइ यहुदा रा सिलासला ताङ्तेर्ती एः। खुङक्याइयाङ ङीःइ प्रुःक्योक दी तामक्यारा ख्याक्याला लाःकेन एः।

२८ चीलेलाःना चाङ्मा ला ओःले ङीःक्याला दीखोरा डीक्पु नेसी की ख्याक्याला कोःकेन ठीमक्याबाहेक राःङ्सा ठीमक्या काल्दी तुःक्पु मातेर्का।

२९ ख्याक्याला कोःकेन तामक्यादी दीक्यारा इःङे–

कुला एः तेर्क्योक स्याःक्या माःसा,

ठा माःसा,

जीङ्बा चीर्ती सेक्योक च्याः चीःवाइ स्याक्या माःसा,

ओःले व्यभिचार पेःजेलाःम्‍ले थारीङ्बु तेः।

एःजे तामक्यादी ख्याक्याइ ङीःन्सीलाःना ख्याक्याला याःबु ओःङेन एः। लाःकोन तामक्या एःजेरा इःङे।”

३० ओः तीङ्ला ओः मेःन्दा सीः आतानोःक्याला दीखो इःगी तेर्ती एन्टिओखियाला ताङ्सी। ओःला खुङक्याइ कोःम्साइ थाम्जेर मीःक्याला केक्याःप्‍ती ओः इःगी तेर्सी।

३१ ओः इःगी टोःसीःङ्मीःजीक ओःला प्रुःक्योक साहसकीइ तामगीइ पेःगासुना खुङक्या थाम्जेर केःदाङ काःल्सी।

३२ यहुदा ओःले सिलास खुङक्या राःङरा कोन्ज्योइ लेःङ्‍गो तेर्केन मीःक्या एःके। खुङक्याइ कोन्ज्योला सेमल्हुक लुगेन आतानोःक्याला माःङ्बुरा वचनक्या तेर्ती नासी तेर्सी ओःले खुङक्याइ सेमल्हुक राःम्बु जोतेर्सी।

३३ खुङक्या ओःला चीङ ङीःमाथुप तेःसी। ओःले ओःलाइ आतानोःक्याइ खुङक्याला मोलाम तेर्तीमाराङ खुङक्याला ताङेन आतानोःक्यासाःला लोदी ताङ्सी।

३४ [तर सिलासदी ओःलारा तेःकेन सेम पेःसी।]†

३५ पावल रा बरनाबासदी चीङ ङीःमाथुप एन्टिओखियालारा तेःसी ओःले राःङ्सा माःङ्बुरा मीःक्याङीमु डीक्‍ती खुङक्याइ मीःक्याला लोप्सी ओःले प्रभु येशुइ बारेला प्रचार पेःसी।

पावल रा बरनाबास खाफ्याक्योक

३६ चीङ ङीःमा तीङ्ला पावलगीइ बरनाबासला लाःसी, “ताः उः लोःदी डोगा, ओःले प्रभुइ वचन उःइ टाःम्क्योक थाम्जेर सहरक्याला काःल्देरा ओःलाइ आतानोःक्या ची पेःदेरा दुबा तागा।”

३७ बरनाबासकीइ मर्कुस लाःकेन यूहन्‍नाला खुङक्याङीमुरा खेर्केन सेम पेःसी।

३८ तर पावलगीइदी खुङला ङीमुरा खेर्ती डोजे डीक्पु माने, चीलेलाःना खुङक्याइ लेःगारा माःसीःङ्बा मर्कूसकीइ खुङक्याला पामफिलियालाःम्‍ले पोःर्ती ओःङ्दी एःके।

३९ ओः तामला पावल रा बरनाबास माःङ्बुरा ठुक्पा स्योर्सी, ओः सोङ्‍गारा खुङक्या खाफ्यासी। बरनाबासकीइ मर्कुसला खेर्ती जहाजलाःम्‍ले साइप्रसछ्‍योले काःल्सी।

४० तर पावलगीइदी राःङङीमु खेर्चेला सिलासला दाम्सी। ओःले प्रभुला सेमल्हुक लुगेनक्याइ खुङक्याला प्रभुइ अनुग्रहला पोःर्तेर्सी ओःले खुङक्याला ताङ्तेर्सी।

४१ खुङक्या सिरिया ओःले किलिकियाले पेःदेरा डोगासुना ओःलाइ कोःम्साइ मीःक्याला सेमल्हुकला राःम्बु जोदेरा काःल्सी।

† 

१५:३४ काःजे ग्रीक तामगीइ तोःङ्‍गीइ कोन्ज्योइ पेज्याक्याला दीखो पद ३४ म्याः।

तिमोथीइ पावल रा सिलासला फ्रेक्योक

१६

१ पावल डर्बीला ओःले ओःलाःम्‍ले पेःदी लुस्त्राला काःल्सी। लुस्त्राला तिमोथी मीःन पेःक्योक प्रभुला सेमल्हुक लुगेन मेःन्दा चीग नोः तेःकुके। खुङगीइ आमादी प्रभुला सेमल्हुक लुगेन यहुदी एःके तर खुङगीइ आबादी ग्रीक एःके।

२ लुस्त्रा रा आइकोनियाला एःक्योक प्रभुला सेमल्हुक लुगेन थाम्जेर आतानोःक्याइ तिमोथीइ बारेला याःबु ताम लाःकुके।

३ पावलगीइ खुङला ङीमुरा खेर्चे सेम पेःसी ओःले यहुदीक्याला केःदाङ जोजेला खुङगीइदी खतना पेःतेर्सी, चीलेलाःना ओः ठाउँक्याला तेःकेन थाम्जेर यहुदीक्याइ तिमोथीइ आबा ग्रीक एःके लाःकेन ताम छोर्ती एःके।

४ ओःले खुङक्या सहर सहरक्याला काःल्दी प्रभुइ लोबेनक्याला यरूशलेमगीइ प्रेरितक्या ओःले कोःम्साइ छेस्योक्याइ ठीवा चेक्योक तामक्या ङीःन्दो लाःती लाःसी।

५ एःन्डुले कोःम्साइ मीःक्याइ सेमल्हुक राःम्बु काःल्देरा काःल्सी ओःले प्रभुला सेमल्हुक लुगेन मीःक्या ङीःमारी टाःङ्मा माःङ्बु काःल्देरा काःल्सी।

पावलगीइ त्रोआस सहरला थोङ्क्योक दर्शन

६ पावल रा खुङगीइ रोःक्या फ्रिगिया रा गलातियाइ छेत्रक्याले पेःदी काःल्सी चीलेलाःना चाङ्मा लाइ खुङक्याला एसियाइ छेत्रक्याला याःबु लेःङ्‍गो टाःम्जेला डोजे मातेर।

७ खुङक्या माइसियाइ कोःर्साला लेप्मीःजीक बिथिनियाइ क्षेत्रला डोगेन ठीवा चेसी। तर येशुइ लाइ खुङक्याला डोजे मातेर।

८ ओः सोङ्‍गारा खुङक्या माइसियाले पेःदी त्रोआसला काःल्सी।

९ ओः कुःङ्मु पावलगीइ प्रभुलाःम्‍ले दर्शन ज्योर्सी। खुङगीइ दर्शनला माकेडोनियाइ मेःन्दा चीग मीः लाःङ्दी खुङला एःन्डुले वासी पेःक्योक थोङ्सी, “माकेडोनियाला ओःङ्तेर ओःले ङीःला रोः पेःतेर।”

१० पावलगीइ ओःन्डुबा दर्शन ज्योर्मीःजीक ङीः तुरुन्त माकेडोनिया डोगेन ठीक पेःसी। चीलेलाःना कोन्ज्योइ ङीःला ओःलाइ मीःक्याला याःबु लेःङ्‍गो टाःम्च्युजेला केक्याःप्क्योक इःङेन दुबा लाःती ङीःइ ठीवा चेसी।

लिडियाइ सेमल्हुक लुक्योक

११ ङीः त्रोआसलाःम्‍ले जहाजला जादी फार्केनला सामोथ्राकेछ्‍योले काःल्सी, ओःले ङार्तो च्योःङ्‍रा ङीः नियापोलिसला लेप्सी।

१२ ओःलाःम्‍ले ङीः काङ्बाइ काःल्दी फिलिप्पीला लेप्सी। ओःखो माकेडोनियाइ प्रमुख सहर एःके ओःले ओः सहरदी रोमी शासनला एःके। ङीः ओः सहरला चीङ ङीःमाथुप तेःसी।

१३ यहुदीक्याइ ङाःल सोगेन ङीःमाला ङीः सहरलाःम्‍ले तीबीचीग पाङ्ला चाङ्बुइ सुःरला काःल्सी। ओःला यहुदीक्या जोम्दी प्रार्थना पेःगेन ठाउँ एःस्वाँ लाःती ङीःइ ठीवा चेसी। ओःले ङीः ओःला काःल्दी तेःसी ओःले जोम्दी तेःक्योक पेःन्पीःजाक्याङीमु ताम लाःकाला स्युःसी।

१४ ङीःइ ताम कोःगेनक्या नाःङ्ला लिडिया लाःकेन थियाटीरा सहरकीइ बैजनी रङगीइ छेन्दी केलाः चोङेन पेःन्पीःजाङ एःके। खुङ कोन्ज्योला सेवा पेःगेन राःङ्सा क्युःपाइ पेःन्पीःजा एःके। पावलगीइ लाःक्योक तामला सेम तेर्ती कोःजेला प्रभुइ खुङगीइ सेम फ्यातेर्सी।

१५ खुङ ओःले खुङगीइ खीमगीइ थाम्जेरकीइ बप्‍तिस्मा लेःङ्मीःजीक खुङगीइ ङीःला वासी पेःदी एःन्डु लाःसी, “ख्याक्याइ ङाःला प्रभुला सेमल्हुक लुगेन नोःमो लाःकुए लाःना ङाःइ खीमला ओःङ्दी तेःतेर।” ओः सोङ्‍गारा खुङगीइ ङीःला वाःम्सी।

पावल रा सिलासला चेङाङला काक्योक

१६ ङीःमा चीग ङीःक्या प्रार्थना पेःगेन ठाउँला डोदेरा एःकासुना ङीःइ हेन्डी क्याःप्क्योक स्यार्मा लाबु चीगला फ्रेसी। ओःखोइ पेःगासुना खुङगीइ मीःक्याइ मोः ताउके ओःले माःङ्बुरा डेबा जोदी खुङगीइ ताःक्पुक्याला तेर्कुके।

१७ खुङगीइ पावल रा ङीःला ब्य्राङ्देरा एःन्डुले केताङ्‍गाला स्युःसी, “दीखुङक्या नी थाम्जेरभन्दा चोइ कोन्ज्योइ लाबुक्या इःङे। खुङक्याइ काःन्डुले ख्योक्याइ थार्चे ज्योर्केन एःपा लाःती उःला लाःतेरा एः।”

१८ माःङ्बुरा ङीःमाथुप ओः स्यार्माइ ओःन्डुरा लाःती केतेङ्सी। तर पावलला माःङ्बुरा सीःताङ लाःङ्मीःजीक ओः स्यार्माछ्‍योले लोःदी ओः हेन्डीला लाःसी, “ङाः येशु ख्रीष्टकीइ मीःनला ख्योला खुङलाःम्‍ले थेङ्दी सुङ लाःती आज्ञा पेःगे।” ओःले ओः हेन्डी ओः तेःकासुरा खुङलाःम्‍ले थेङ्दी काःल्सी।

१९ तर ओःखोइ ताःक्पुक्याइ ओः स्यार्मालाःम्‍ले डेबा जोगेन लाःम सीःङ्सी लाःती छोर्मीःजीक खुङक्याइ पावल रा सिलासला जुम्सी ओःले टीःतेरा खेर्ती सहरकीइ शासकक्यासाःला खेर्सी।

२० ओःले खुङक्याइ पावल रा सिलासला सहरकीइ रोमी हाकिमक्याइ तोःङ्ला ख्योङ्दी एःन्डु लाःसी, “दी मीःक्या यहुदीक्या इःङे, दीखुङक्याइ उःइ सहरला तुःक्पु तेर्तेरा एः।

२१ खुङक्याइ उःक्या रोमीक्याइ ठीमला म्याःक्योक ओःले उःक्याइ ङीःन्जेला डीक्पु म्याःक्योक तामक्या मीःक्याला लोप्‍तेरा एः।”

२२ ओः तेःकासुरा मीःक्याइ पोर्चोम डीक्‍ती खुङक्याला रोप्सी। ओःले सहरकीइ हाकिमक्याइ पावल रा सिलासकीइ केःलाक्या राल्दी क्युर्तेर्सी ओःले खुङक्याला कोर्रा क्याःप्केन आज्ञा तेर्सी।

२३ माःङ्बुरा कोर्रा क्याःप्मीःजीक खुङक्याइ पावल रा सिलासला चेङाङला लुतेर्सी ओःले चेङाङगीइ हाकिमला ओः खुङक्या छ्‍योङ्मीःखुगेन पेःदी कातेर लाःती आज्ञा तेर्सी।

२४ एःन्डुबा आज्ञा ज्योर्मीःजीक हाकिमगीइ खुङक्याला चेङाङगीइ नाःङगीइ कोठाला खेर्सी ओःले खुङक्याइ काङ्बाला सीङगीइ ठींगुरो क्याःप्‍ती ज्यासी।

२५ नुःप फेला पावल रा सिलास प्रार्थना पेःदेरा कोन्ज्योइ लु लेःङ्देरा एःके, ओःले राःङ्सा कैदीक्यादी कोःदेरा एःके।

२६ ओः तेःकासुरा एक्‍कासी ओःला छ्‍योम्बो सायु ओःङ्सी ओःले चेङाङगीइ चारथुपरा योङ्सी। खेप चीगलारा थाम्जेर कोःक्या फ्यासी ओःले थाम्जेर कैदीक्याला ताःम्क्योक च्याल्दाक्या सीःसी।

२७ चेङाङगीइ हाकिम ङीचु छेसी ओःले थाम्जेर कोःक्या फ्याक्योक थोङ्सी। खुङगीइ थाम्जेर कैदीक्या छ्‍योङ्दुबा लाःती राःङलारा सुर्ती सीजेला राःङगीइ खुर्क्योक तरवार तेङ्सी।†

२८ दीखो थोङ्दी पावलगीइ केतेङ्देरा लाःसी, “कुःदो, ओःन्डु माःबे! ङीःक्या थाम्जेर दीलारा एः।”

२९ हाकिमगीइ छेमी थेप्च्युसी ओःले छ्‍योङ्देरा नाःङ्ला ओःङ्सी ओःले जीबाइ दार्तेरा पावल रा सिलासकीइ काङ्बा तोःङ्ला खाप्लु क्याःप्सी।

३० ओः तीङ्ला हाकिमगीइ खुङक्याला फीला तेङ्दी टीःसी, “ए हजुर, ङाःइ ची पेःगासुना थार्चे ज्योर्कुबा?”

३१ खुङक्याइ लाःसी, “प्रभु येशुला सेमल्हुक लुदो, ओःले ख्याइ थार्चे ज्योर्कुए। दी ताम ख्या ओःले ख्याइ फेबेक्याइ लागी तेःन्दामरा इःङे।”

३२ पावल रा सिलासकीइ खुङ ओःले खुङगीइ खीमला एःक्योक थाम्जेरला प्रभुइ वचन लाःसी।

३३ ओःले कुःङ्मु ओः तेकासुरा हाकिमगीइ खुङक्याला खेर्ती खुङक्याइ स्य्वा ठुतेर्सी। ओः तीङ्ला खुङ ओःले खुङगीइ खीमगीइ थाम्जेर फेबेक्याइ बप्‍तिस्मा लेःङ्सी।

३४ ओः तीङ्ला हाकिमगीइ पावल रा सिलासला राःङगीइ खीमला खेर्ती साःजे थुङ्जे तेर्सी। खुङ ओःले खुङगीइ थाम्जेर फेबेक्याइ कोन्ज्योला सेमल्हुक लुक्योक सोङ्‍गारा खुङक्या केःदाङ काःल्सी।

३५ ङार्तो ङामु च्योःङ्‍रा सहरकीइ शासकक्याइ पावल रा सिलासला पोःर्तेर लाःती थेक्याला चेङाङगीइ हाकिमसाःला ताङ्तेर्सी।

३६ ओः सोङ्‍गारा हाकिमगीइ पावलला लाःसी, “सहरकीइ शासकक्याइ ख्याला रा सिलासला पोःर्तेर लाःती लेःङ्‍गो ताङ्दी एः। ताः ख्याक्या खाम्साङ्बुले सुङ।”

३७ तर पावलगीइ लेःङ्‍गो ख्योङेन थेक्याला लाःसी, “ङीः रोमी मीःक्यारा एःनाङ रोमी शासकक्याइ ङीःला ङीःइदी गल्तीरा म्याःनाङ मीःक्याइ तोःङ्ला एःन्दाराङ कोर्रा क्याःप्सी, ओःले चेङाङला लुतेर्सी। ओःले तासे ङीःला खाजुम्बाले तेङ्जे छोल्गुदुबा? दीखो मेःयोङे! खुङक्या राःङरा ओःङ्ज्युक ओःले ङीःला तेङ्ज्युक।”

३८ पावलगीइ लाःक्योक ताम थेक्याइ काःल्दी शासकक्याला लाःतेर्सी। पावल रा सिलास रोमी मीःक्या इःङे लाःकेन ताम कोःदी खुङक्या जीसी।

३९ ओः सोङ्‍गारा खुङक्या ओःङ्दी पावल रा सिलासङीमु माफी लाङ्सी ओःले खुङक्याला चेङाङलाःम्‍ले पाङ्ला तेङ्दी खुङक्याला ओः सहर पोःर्ती सुङ लाःती वासी पेःसी।

४० पावल रा सिलास चेङाङलाःम्‍ले थेङ्‍मीःजीक खुङक्या लिडियाइ खीमला ओःङ्सी। ओःला खुङक्याइ प्रभुला सेमल्हुक लुगेन आतानोःक्याला फ्रेती साहस तेर्सी ओःले खुङक्या ओःलाःम्‍ले काःल्सी।

† 

१६:२७ ओः तीःनामलादी चीङ पेःदी कैदी छ्‍योङ्सी लाःना, ओः कैदीइ ज्योर्केन दण्डदी खुङला रुःङेन मीःइ ज्योर्कुके।

थेसलोनिकेला

१७

१ पावल रा सिलास अम्फिपोलिस ओःले अपोल्‍लोनिया सहरले पेःदी थेसलोनिकेला लेप्सी। ओःला यहुदीक्याइ जोम्साखीम चीग एःके।

२ तेन्दु च्योःङ्‍रारा पावल ओः जोम्साखीमलाङ काःल्सी ओःले यहुदीक्याइ ङाःल सोगेन ङीःमा सुमथुप खुङ छेइ तामक्याइ बारेला खुङक्याङीमु टाःटेः पेःसी।

३ खुङगीइ छेलाःम्‍ले प्रमाण तेर्ती खुङक्याला एःन्डुले लाःसी, “थार्च्युगेन ख्रीष्टकीइ तुःक्पु खुर्ती सीःकोःउके ओःले फीर्च्या सेन्कोःउके, ओःले ङाःइ लेःङ्‍गो टाःम्सुना लाःकेन येशुरा ओः थार्च्युगेन ख्रीष्ट इःङे।”

४ ओःला एःक्योक चीङ यहुदीक्याला दी तामगीइ सेम साःसी ओःले पावल रा सिलासङीमु डीक्सी। ओःन्डुलेरा कोन्ज्योला सेवा पेःगेन माःङ्बुरा ग्रीक मीःक्या ओःले मीःक्याइ सेःसा पेःक्योक माःङ्बुरा पेःन्पीःजाक्याइ खुङला सेमल्हुक लुसी।

५ तर राःङ्सा यहुदीक्याइदी खुङक्याला मीसेर पेःसी ओःले ओःलाइ छोङ्साक्याइ गुण्डाक्याला रुःप चीःदी सहरला खैलाबैला पेःच्युसी। ओःले खुङक्याइ पावल रा सिलासला मीःक्याइ तोःङ्ला ख्योङ्जेला यासोनगीइ खीमछ्‍योले काःल्सी।

६ तर खुङक्याइ पावल रा सिलासला ओःला माःफ्रे। ओः सोङ्‍गारा खुङक्याइ यासोन र प्रभुला सेमल्हुक लुगेन राःङ्सा आतानोःक्याला सहरकीइ हाकिमक्यासाःला टीःतेरा खेर्सी ओःले केताङ्देरा एःन्डु लाःसी, “जाम्बुलीङ काःङ्‍रा मीःक्याला तुःक्पु तेर्केन मीःक्या ताःसे उःइ सहरलाङ लेप्‍ती एः!

७ ओःले यासोनगीइ दीखुङक्याला खुङगीइ खीमला ज्यादी एः। दीखुङक्या थाम्जेरकीइ येशु लाःकेन मेःन्दा चीग राःङ्सारा क्याःल्बु एः लाःती कैसर क्याःल्बुइ हुकुमगीइ विरुद्ध लेःगा पेःउए।”

८ दीखो कोःदी सहरकीइ मीःक्या ओःले सहरकीइ हाकिमक्याला सीःताङ लाःङ्सी।

९ ओःले ओः हाकिमक्याइ यासोन रा राःङ्साक्याला जरिवाना लेःङ्दी पोःर्तेर्सी।

पावल रा सिलास बेरिया सहरला

१० नाःम छेलुङसाथ, प्रभुला सेमल्हुक लुगेन आतानोःक्याइ पावल रा सिलासला बेरिया सहरला ताङ्सी। ओःला लेप्मीःजीक खुङक्या यहुदीक्याइ जोम्साखीमला काःल्सी।

११ ओःलाइ मीःक्या थेसलोनिकेइ मीःक्याभन्दा सेम साङा एःके ओःले खुङक्याइ कोन्ज्योइ लेःङ्‍गोला केःदाङ पेःदेरा कोःसी। ओःले पावलगीइ लोप्क्योक तामक्या तेःन्दामरा इःङे की मीःङे लाःती खुङक्याइ ङीःमारी टाःङ्मा कोन्ज्योइ छ्‍ये टोःउके।

१२ ओः सोङ्‍गारा माःङ्बुरा यहुदीक्याइ प्रभुला सेमल्हुक लुसी ओःले छ्‍योम्बो ग्रीक ख्य्वापीःजाक्या ओःले पेःन्पीःजाक्याइयाङ सेमल्हुक लुसी।

१३ तर थेसलोनिकेला एःक्योक यहुदीक्याइ बेरियालाङ पावलगीइ कोन्ज्योइ लेःङ्‍गो टाःम्देरा एः लाःकेन ताम कोःसी ओःले खुङक्या बेरियाला ओःङ्दी मीःक्याला पावलगीइ विरुद्धला क्यातेर्सी।

१४ ओःजेरा बेला सेमल्हुक लुगेन आतानोःक्याइ पावलला चाङ्बुइ सुःरला ताङ्तेर्सी। तर सिलास ओःले तिमोथीदी ओःला बेरियालारा तेःसी।

१५ पावलला क्याल्गाला डोगेन आतानोःक्याइ खुङला एथेन्स सहरथुप क्याल्तेर्सी। ओःला लेप्मीःजीक पावलगीइ राःङला क्याल्गाला ओःङेन आतानोःक्याला सिलास रा तिमोथीला खुबाथुप गेबु खुङसाःला स्यो लाःती खुङक्याला बेरियाला लोःताङ्सी।

पावल एथेन्स सहरला

१६ पावल एथेन्स सहरला सिलास ओःले तिमोथीला कुःदी तेःकासुना ओः सहरकाःङ्‍रा कुरा कुइ काःङ्क्योक थोङ्दी खुङला तुःक्पु नेसी।

१७ ओः सोङ्‍गारा खुङ जोम्साखीमला काःल्दी यहुदीक्या ओःले कोन्ज्योला जीबा पेःगेन ग्रीक मीःक्याङीमु बसह पेःउके। ओःन्डुलेरा ङीःमारी टाःङ्मा सहरकीइ छोङ्साक्याला ओःङेन्दी डोगेन्दी मीःक्याङीमुङ बसह पेःउके।

१८ ओःला इपिक्युरी रा स्तोइकी गुरुक्याइयाङ पावललङीमु टाःटे पेःसी। खुङक्यानाःङ्ला काःजेइदी लाःसी, “दी तामगेरेइ ची लाकुबा?” काःजेइदी, “दीखोइ नी विदेशी ल्हाक्याइ बारेला लेःङ्‍गो फेल्देरा डु!” लाःसी। पावलगीइ येशुइ बारेला रा खुङ सीक्योकलाःम्‍ले सेन्क्योक लेःङ्‍गो फेल्क्योक सोङ्‍गारा खुङक्याइ एःन्डु लाःक्योक इःङे।

१९ ओः सोङ्‍गारा खुङक्याइ पावलला अरियोपागसगीइ छोबाला खेर्ती लाःसी, “दी ख्याइ लोप्‍तेरा पेःक्योक सेम्बा शिक्षाला ङीःयाङ कोःजेला सेम थेती एः।

२० ख्याइ लाःक्योक तामक्या नी ङीःक्याइ लागी सेम्बा तामक्या इःङे, ओःखोइ लेःन चीम्बा ङीःला लोःप।”

२१ चीलेलाःना एथेन्सकीइ मीःक्या ओःले ओःला तेःकेन विदेसीक्याइ सेम्बा सेम्बा तामक्या चीग्रा लाःतेरा ओःले कोःदेरा थाम्जेर ङीःमाक्या ताङ्‍गुके।

२२ ओः सोङ्‍गारा अरियोपागसकीइ छोबाइ कील्‍ला पावल लाःङ्दी खुङक्याला लाःसी, “एथेन्स सहरला तेःकेन आता नोःक्या, ख्याक्या नी माःङ्बुरा ताःक्पा डु लाःती ङाःइ छोर्सी।

२३ चीलेलाःना दी सहरला ङाः युःगासुना ख्याक्याइ पुजा पेःगेन ठाउँक्याङ तासी। वेदी चीगला ङाःइ ‘ङोःमासेक्योक कोन्ज्योला’ लाःती प्रुःक्योक थोङ्सी। ख्याक्याइ ङोःमासेबारा पुजा पेःगेन कोन्ज्योइ बारेलारा ताःसे ङाः प्रचार पेःदेरा एः।

२४ साजाम्बुलीङला एःक्योक थाम्जेर थोक जोगेन कोन्ज्यो रा नाःम्खालीङ रा साजाम्बुलीङगीइ तोःप्‍ता इःङे। खुङ मीःइ ज्योक्योक मन्दिरक्याला मेतेःए।

२५ मीःइ फुल्क्योक चीङ स्याःइदी कोन्ज्योला ताःसोक मेःयुङए। बरु कोन्ज्योइ मीःक्याला मीःजी, मीःली रा कोःकेन थाम्जेर स्याः तेर्कोःइ।

२६ साजाम्बुलीङ काःङ्‍रा मीःक्या तेःच्युक लाःती खुङगीइ मीः चीगलाःम्‍ले थाम्जेर क्युःपाक्याला सृष्‍टि पेःसी रा खुङक्याला साजाम्बुलीङ काःङ्‍रा तेःचे तेर्सी। खुङक्याइ सेन कोःन समय रा तेःकोःन ठाउँ खुङगीइ तोःङ्लारा तोकतीदी एः।

२७ मीःक्याइ खुङला छोल्जेला रा नुःम्सो क्याःप्‍ती ज्योर्के की लाःती खुङगीइ एःन्डु पेःसी। तर कोन्ज्यो उःक्या थाम्जेरलाःम्‍ले थारीःङ्बु म्याः।

२८ चीलेलाःना उः कोन्ज्योइ तेःनला छार्ती एः रा खुङगीइ तेःनलारा छुरफार पेःउए। दीखोइ बारेला ख्याक्याइ मेःन्दा काःजे कविक्याइयाङ एःन्डु लाःती एः, ‘तेःन्दामरा उः खुङगीइ छार्क्युफुर्क्यु इःङे’।

२९ ओःले उःक्या कोन्ज्योइ छार्क्युफुर्क्युक्या सोङ्‍गारा, कोन्ज्योला उःइ लाःक्पा ओःले सीपकीइ सेर, ङुल ओःले तोःलाःम्‍ले जोक्योक कु च्योःङ्‍रा इःङे लाःती टेःम्बा साल्मीःङे।

३० तोःङ्ला मीःक्याइ मासेबारा पेःक्योक लेःगाक्या कोन्ज्योइ ङीःन्थे माःज्या। तर ताः कोन्ज्योइ थाम्जेरछ्‍योइ थाम्जेर मीःक्याला राःङ राःङगीइ लाःयोला ङीःन्डी पोःर्तो लाःती आज्ञा तेर्ती एः।

३१ चीलेलाःना कोन्ज्योइ जाम्बुलीङगीइ थाम्जेर मीःक्याला न्याय पेःगेन ङीःमा तोक्‍तीसीःङ्दी एः ओःले ओः ङीःमु कोन्ज्यो राःङगीइरा दाम्क्योक मीःलाःम्‍ले थाम्जेरकीइ न्याय याःबुले पेःगेन एः। खुङला सीक्योकलाःम्‍ले सेन्च्युदी कोन्ज्योइ थाम्जेर मीःक्याला दीखोइ प्रमाण तेर्ती एः।”

३२ पावलगीइ सीक्योकक्या सोम्बो लोःउए लाःक्योक ताम कोःदी काःजे मीःक्याइदी खुङला केःमु क्याःप्सी। तर काःजेइदी एःन्डु लाःसी, “दीखोइ बारेला फीर्च्या राःङ्सा ङीःमुङ ङीः कोःगे।”

३३ ओःले पावल सभालाःम्‍ले थेङ्दी काःल्सी।

३४ तर काःजे मीःक्यादी पालङीमु ओःङ्दी येशु ख्रीष्टला सेमल्हुक लुसी। खुङक्यानाःङ्ला अरियोपागस सभाइ डियनुसियस, दामारिस मीःन पेःक्योक मेःराङ चीग पेःन्पीःजा ओःले राःङ्सा चीङ मीःक्या एःके।

कोरिन्थ सहरला

१८

१ ओः तीङ्ला पावल एथेनसलाःम्‍ले बिदा पेःदी कोरिन्थ सहरला काःल्सी।

२ ओःला खुङगीइ अकिलास मीःन पेःक्योक मेःराङ चीग यहूदीला फ्रेसी। खुङ पोन्टस इलाकाला केदी एःके ओःले राःङगीइ पेःमे प्रिस्किलाङीमु भर्खरा इटाली देशलाःम्‍ले ओःङ्दी एःके चीलेलाःन रोमी सम्राट क्लौडियसकीइ थाम्जेर यहुदीक्याला रोम सहरलाःम्‍ले थेङ्दी सुङ लाःती हुकुम तेर्ती एःके। पावल खुङक्याला फ्रेचेला काःल्सी,

३ ओःले खुङक्याङीमुरा तेःती लेःगा पेःसी, चीलेलाःना पावलगीइयाङ खुङक्याइ च्योःङ्‍रारा पाल जोगेन लेःगा पेःदी टोःपा सोउके।

४ पावल ङाःल सोगेन ङीःमारी टाःङ्मा यहूदीक्याइ जोम्साखीमाला काःल्दी यहुदीक्या ओःले ग्रीकक्याङीमु टेः पेःउके ओःले खुङक्याङ प्रभु येशुला सेमल्हुक लुज्युक लाःती खुङक्याला लोप्कुके।

५ सिलास रा तिमोथी माकेडोनिया इलाकालाःम्‍ले ओःङ्मीजीक पावलगीइदी खुङगीइ थाम्जेर समय याःबु लेःङ्‍गो फेल्गेन लेःगाला तेर्सी। खुङगीइ यहूदीक्याला येशुरा थार्च्युगेन ख्रीष्ट इःङे लाःती साक्षी तेर्सी।

६ तर खुङक्याइ पावलला विरोध पेःसी ओःले खुङगीइ बारेला माःताक्पा ताम लाःसी। पावलगीइ खुङक्याला चेतावनी तेर्चेला राःङगीइ केःलालाःम्‍ले तुःल प्रुदेरा लाःसी, “ख्योक्या नाश काःल्सीलाःना ख्योक्या राःङरा दोषी ओःङेन एः। ङाःलादी माःताक्पा मेःक्याःप्केन ए। ताःमीःजीक ङाः याःबु लेःङ्‍गो राःङ्सा क्युःपाक्यासाःला फेल्गाला डोगे।”

७ ओः सोङ्‍गारा पावल यहुदीक्याइ जोम्साखीमले थेङ्सी ओःले कोन्ज्योइ सेवा पेःगेन राःङ्सा क्युःपाइ मीः तितस युस्तसकीइ खीमला काःल्सी, खुङगीइ खीम ओः जोम्साखीमगीइ थामालारा एःके।

८ जोम्साखीमगीइ शासक क्रिस्पस ओःले खुङगीइ खीमगीइ फेबेक्याइ प्रभु येशुखाला सेमल्हुक लुसी, ओःले कोरोन्थि सहरकीइ राःङ्सा माःङ्बुरा मीःक्याइयाङ पावलगीइ लोप्क्योक कोःदी प्रभु येशुखाला सेमल्हुक लुसी ओःले बप्‍तिस्मा लेःङ्सी।

९ कुःङ्मु चीग प्रभुइ पावलला दर्शन तेर्ती लाःसी, “सु थोङ्दीङ माःजी, ओःले खाजुम माःते, तर याःबु लेङ्‍गो फेल्देरा सुङ।

१० ङाः ख्योङीमु एः, ओःले सुइयाङ ख्योला चीङ पेःमीःखुगेन एः, चीलेलाःना दी सहरकीइ माःङ्बुरा मीःक्या ङाःइदी इःङे।”

११ एःन्डुले पावलगीइ लोः चीग रा फेथुप कोरोन्थि सहरला कोन्ज्योइ ताम लोप्‍तेर तेःसी।

१२ ओःले गलियोनला अखैयाइ हाकिम जोमीःजीक, यहुदीक्या डीक्‍ती पावलला जुम्दी खुङला अदालतला ख्योङ्सी,

१३ ओःले एःन्डु लाःसी, “दीखो मीःइ उःइ छेइ ठीमङीमु मीःडीक्‍केन पेःदी कोन्ज्योला आराधना पेःच्युजेला मीःक्याला वाःम्देरा एः।”

१४ ओः सोङ्‍गारा पावलगीइ ताम लाःचे छोल्गासुरा, गलियोनगीइ ओः यहूदीक्याला लाःसी, “दीखो मीःइ चीङ माःइबा ओःले माःताक्पा लेःगा पेःक्योक एःना ङाःइ ख्याक्याइ ताम कोःदी खुङला न्याय पेःजे डीक्चेके।

१५ तर दीखो नी ख्याक्याइ छेइ ठीमगीइ तामक्याइ बारेला, मीःनक्याइ बारेला ओःले ख्याक्या राःङगीइ ठीमगीइ बारेला सोङ्‍गारा ख्याक्या राःङगीइरा दीखोइ न्याय पेःदो। ङाः एःन्डुबा तामक्याला न्याय मेःगे।”

१६ ओःले गलियोनगीइ थाम्जेरला अदालतलाःम्‍ले फीला ताङ्तेर्सी।

१७ ओःले खुङक्या थाम्जेरकीइ जोम्साखीमगीइ शासक सोस्थेनेसला जुम्दी अदालतकीइ तोङ्लारा रोप्सी। तर गलियोनगीइ ओः तामला चीङ सेमरा मातेर।

पावल एन्टिओखिया सहरला लोःक्योक

१८ पावल तोबारा ङीःमाथुप प्रभुला सेमल्हुक लुगेन आतानोःक्याङीमु कोरिन्थ सहरला तेःसी। ओःले खुङ बिदा पेःदी प्रिस्किला रा अकिलासङीमु जहाजला जादी सिरियाछ्‍योले काःल्सी। किंक्रियालाःम्‍ले डोजेतोःङ्ला पावलगीइ कोन्ज्योङीमु पेःक्योक ताःम्ज्या पुरा पेःसी लाःती तेङ्जेला खुङगीइ टा प्राःसी।

१९ खुङक्या एफिससला लेप्सी, ओःले पावलगीइ प्रिस्किला रा अकिलासला ओःला पोःर्सी। खुङ राःङदी एफिससकीइ जोम्साखीमला स्युःदी यहूदीक्याङीमु टाःटेः पेःगाला स्युःसी।

२० खुङक्याइ पावलला ताःरुङ चीङ ङीःमाथुप तेः लाःती वासी पेःसी, तर खुङ माःङीन।

२१ बरु खुङक्याङीमु खाफ्यादी डोजे छोल्सुना पावलगीइ लाःसी, “कोन्ज्योइ सेम दु लाःना ङाः फीर्च्या ख्याक्यासाःला लोदी ओःङे।” ओःले खुङ जहाजला जादी एफिससलाःम्‍ले काःल्सी।

२२ खुङ कैसरियाला लेप्सी ओःमीःजीक, खुङ यारूशलेमला काःल्सी ओःले ओःला कोःम्साइ मीःक्याला टासीदेले पेःसी। ओःले खुङ ओःलाःम्‍ले एन्टिओखिया सहरला काःल्सी।

२३ खुङ ओःला चीङ ङीःमाथुप तेःमीःजीक ओःलाःम्‍ले काःल्सी ओःले गलातिया रा फ्रिगियाइ इलाकाले काःल्दी प्रभु येशुला सेमल्हुक लुगेन थाम्जेरला सेमल्हुकला राःम्बु जोदेरा काःल्सी।

अपोल्‍लोस एफिसस सहरला

२४ अलेक्जेन्ड्रियाला केक्योक अपोल्‍लोस मीःन पेःक्योक मेःराङ चीग यहूदी एफिसससला ओःङ्सी। खुङ याःबु पेःदी ताम लाःखुगेन्दी मीः एःके ओःले खुङला छेइ बारेला याःबु नावा एःके।

२५ खुङगीइ प्रभु येशुइ बारेला शिक्षा ज्योर्ती एःके, ओःले जोशिलो पेःदी माःङ्बुरा याःबुले येशुइ बारेला तेःन्दामगीइ तामक्या डीक्पु पेःदी लोप्कुके। तर खुङगीइ यूहन्‍नाइ तेर्केन बप्‍तिस्माइ बारेला चीग्रा सेदी एःके।

२६ खुङगीइ यहुदीक्याइ जोम्साखीमाला जीबा माःबेबा पेःदी लोप्काला स्युःसी। खुङगीइ लोप्क्योक कोःमीःजीक प्रिस्किला रा अकिलासकीइ खुङला खुङक्याइ खीमला खेर्सी ओःले खुङक्याइ कोन्ज्योइ लाःमगीइ बारेला ताःरुङ याःपेःदी खुङला लोप्‍तेर्सी।

२७ ओः तीङ्ला अपोल्‍लोसकीइ अखैया इलाकाला डोगेन ठीवा चेसी। एफिससला एःक्योक प्रभुइ लोबेनक्याइ खुङला डोगेन उत्साह तेर्सी ओःले अपोल्‍लोसकीइ तोःङ्ज्याङ पेःदो लाःती ओःला तेःकेन लोबेनक्याला इःगी चीगकाङ प्रुःतेर्सी। खुङ अखैयाला लेप्मीःजीक कोन्ज्योइ अनुग्रहलाःम्‍ले सेमल्हुक लुगेनक्याला खुङगीइ माःङ्बुरा रोः पेःसी।

२८ चीलेलाःना ओःला एःक्योक यहुदीक्याङीमु खुङगीइ मीःक्याइ तोःङ्ला टाःटे पेःसी ओःले छेइ तामक्यालाःम्‍लेरा तेङ्दी येशुरा थर्च्युगेन ख्रीष्ट इःङे लाःती प्रमाण तेर्सी।

पावल एफिसस सहरला

१९

१ अपोल्‍लोस कोरिन्थ सहरला एःकासुना पावल एशिया इलाकाइ कीललाःम्‍ले एफिसस सहरला ओःङ्सी। ओःला पावलगीइ प्रभु येशुखाला सेमल्हुक लुगेन चीङ लोबेनक्या फ्रेसी।

२ पावलगीइ खुङक्याला टीःसी, “ची ख्याक्याइ प्रभु येशुला सेमल्हुक लुदी चाङ्मा ला ज्योर्पा?” खुङक्याइ लाःसी, “चाङ्मा ला एः लाःती ङीःइ कोःदीङ म्याःके।”

३ फीर्च्या पावलगीइ टीःसी, “ओःन्डु इःङेलाःना ख्याक्याइ काःन्डुबा बप्‍तिस्मा लेःङ्बाले?” खुङक्याइ लेःन लोदी लाःसी, “ङीःइ यूहन्‍नाइ बप्‍तिस्मा लेःङ्सी।”

४ ओःले पावलगीइ लाःसी, “यूहन्‍नाइ तेर्क्योक बप्‍तिस्मादी स्याबा पेःदी लाःयोलाःम्‍ले लोःगेनक्याइ लागी एःके, ओःले खुङगीइ इस्राएलीक्याला खुङभन्दा तीङ्ला ओःङेन्दीला सेमल्हुक लुदो लाःसी। खुङभन्दा तीङ्ला ओःङेन्दीदी येशु इःङे।”

५ दीखो ताम कोःमीःजीक खुङक्याइ प्रभु येशुइ मीःनला बप्‍तिस्मा लेङ्सी।

६ ओःले पावलगीइ राःङगीइ लाःक्पा खुङक्याखाला ज्यासी ओःले चाङ्मा ला खुङक्याखाला ओःङ्सी। ओः तेःकासु खुङक्याइ राःङ्सा तामक्यालाःम्‍ले ताम लाःसी ओःले अगमवाणी लाःकाला स्युःसी।

७ खुङक्या थाम्जेर मेःन्दा चीङ्‍ङी एःके।

८ पावल यहूदीक्याइ जोम्साखीमला काःल्सी ओःले दावा सुमथुप माःजीबा पेःदी मीःक्याला लोप्सी ओःले कोन्ज्योइ क्याःल्खापकीइ बारेला टेः पेःदेरा खुङक्याला सेमल्हुकला ख्योङेन कोसिस पेःसी।

९ तर काःजेइदी सेम ताःम्बु जोदी प्रभु येशुला सेमल्हुक मालु, बरु प्रभुइ लाःमगीइ बारेला थाम्जेरकीइ तोःङ्ला माःरीक्पा ताम लाःसी। ओः सोङ्‍गारा पावलगीइ खुङक्याइ पोःर्तेर्सी ओःले प्रभु येशुला सेमल्हुक लुगेन लोबेनक्याला राःङङीमुरा खेर्सी। ओः तीङ्ला पावलगीइ टुरान्‍नसकीइ टोःसाला ङीःमारी टाःङ्मा मीःक्याङीमु फ्रेती टेः पेःसी।

१० एःन्डुले लोः ङी काःल्सी ओःले एशिया इलाकाला तेःकेन यहुदीक्या ओःले राःङ्सा क्युःपाइ मीःक्या थाम्जेरकीइ प्रभु वचन कोःसी।

११ कोन्ज्योइ पावललाःम्‍ले याःमाछाककीइ लेःगाक्या पेःसी।

१२ पावलगीइ देक्योक रूमाल ओःले फोँस्योकक्या मीःक्याइ खेर्ती नेःपाक्याखाला ज्यातेर्कुके ओःले खुङक्या टाःउके, ओःले हेन्डी क्याःप्क्योक मीःक्यालाःम्‍ले हेन्डीक्या थेङ्‍गुके।

१३ ओःला युःदेर माःरीक्पा लाक्या तेङेन चीङ यहूदीक्याङ एःके। खुङक्याइ प्रभु येशुइ मीःन लेङ्दी एःन्डु लाःसी, “पावलगीइ लेङ्‍गो फेल्क्योक येशुइ मीःनला थेङ्दी सुङ लाःती ङाः ख्योला आज्ञा तेर्के!”

१४ स्केवास मीःन पेःक्योक मेःन्दा चीग यहूदी चोइ पुजाहारीइ मेःन्दा तीःन पुःक्याइ एःन्डुबा लेःगा पेःउके।

१५ ओःले हेन्डीइ खुङक्याला लाःसी, “येशुला ङाःइ ङोःसेउए, ओःले पावललाङ ङाः ङोःसेउए, तर ख्योक्यादी सु इःम्बा?”

१६ ओः माःरीक्पा ला क्याःप्क्योक मीः खुङक्याखाला ठाप ताःप्‍ती क्याःल्सी। ओःले खुङक्या चीःनाङ्मुरा पेःदी जुबुकाःङ स्य्वा काःल्दी ओःलाःम्‍ले छ्‍योङ्सी।

१७ दी ताम एफिससला एःकेन यहुदीक्या ओःले राःङ्सा क्युःपाइ मीःक्याइ कोःमीःजीक खुङक्या थाम्जेर जीसी, ओःले खुङक्याइ प्रभु येशुइ मीःनला छ्‍योम्बो सेःसा पेःसी।

१८ सेमल्हुक लुगेन माःङ्बुरा मीःक्या थाम्जेरकीइ तोःङ्ला ओःङ्सी ओःले खुङक्याइ पेःक्योक माःरीक्पा लेःगाक्या ङीःन्सी।

१९ खुङक्यानाःङ्ला जादु पेःगेन माःङ्बुरा मीःक्याइ खुङक्याइ राःङगीइ जादुइ पेज्याक्या ठाउँ चीगला ख्योङ्सी ओःले थाम्जेरकीइ तोःङ्ला सातेर्सी। साक्योक पेज्याइ रीःन अड्कल पेःगासुना तेःमेइ हजार खालङी रा च्यु ङुलगीइ टाङ्‍गा डेबा काःल्दु।

२० एःन्डुले प्रभुइ वचन फेल्देरा ओःले शक्तिशाली काःल्सी।

एफीसस सहरला हुल दङ्‍गा

२१ दी तामक्या काःल्मीःजीक पावल माकेडोनिया ओःले अखैयाले पेःदेरा यरूशलेम डोगेन सेम पेःसी। ओःले खुङगीइ लाःसी, “यरूशलेम काःल्मीःजीक ङाः रोम सहरलाङ डोराकोःउए।”

२२ ओः तीङ्ला खुङला रोः पेःगेगेनक्या तिमोथी रा इरास्तसला माकेडोनियाला ताङ्सी, तर खुङ राःङदी चीङ ङीःथुप एशिया इलाकालारा तेःसी।

२३ ओः तेःकासुरा प्रभुइ लाःमगीइ बारेला लेःङ्‍गो फेल्क्योक सोङ्‍गारा एफिससला छ्‍योम्बो हलचल काःल्सी।

२४ चीलेलाःना डेमेत्रियस मीःन पेःक्योक मेःराङ चीग ङुलगीइ शिल्पकारकीइ आर्तेमिस ल्हामुइ छ्‍यामे छ्‍यामे ङुलगीइ मन्दिरक्या जोउके ओःले ओः लेःगालाःम्‍ले कु जोगेन माःङ्बुरा मीःक्याला लेःगा तेर्ती एःके।

२५ ओः सोङ्‍गारा डेमेत्रियसकीइ थाम्जेर गु जोगेनक्याला ओःले खुङक्याइ च्योःङ्‍रारा लेःगा पेःगेन मीःक्या थाम्जेरला रुःप जोदी लाःसी, “नोःक्या, ख्योक्याइ छोर्तीरा एः, दीखो छोङलाःम्‍लेरा उःइ माःङ्बुरा डेबा जोदी एः।

२६ ओःले ख्योक्या राःङगीइरा थोङ्दी एः ओःले कोःदी एः, दी पावल लाःकेन मीःइ एफिससला चीग्रा मीःङे थाम्जेर एशिया इलाकाइ माःङ्बुरा मीःक्याला लाःक्पाइ जोक्योक कुक्या नी ल्हाक्या मीःङे लाःती वाःम्देरा एः।

२७ ओः सोङ्‍गारा उःइ लेःगा चीग्रा तोर्केन्दी मीःङे, तर छ्‍योम्बो आर्तेमिस ल्हामुइ मन्दिरकीइदी हेलाङ ओःङेन एः, ओःले एशिया रा जाम्बुलीइ काःङ्‍रा मीःक्याइ मान्तीदेरा ओङ्क्योक आर्तेमिस ल्हामुला खुङक्याइ मान्तीजे पोःर्केन एः।”

२८ दी ताम कोःदी खुङक्या सीःताङगीइ मार्थुम खील्सी, ओःले एःन्डु लाःती केताङ्‍गाला स्युःसी, “एफिससकीइ आर्तेमिस ल्हामु छ्‍योम्बो एः!”

२९ थाम्जेर सहरला हल्‍ला काःल्सी ओःले खुङक्याइ माकेडोनीयाला तेःकेन पावलगीइ रोःक्या गायस रा अरिस्तार्खसला जुम्दी रङ्‍गशाला नाःङ्ला तीःतेरा खेर्सी।

३० पावल राःङ्‍रा मीःइ पोर्चोमगीइ तोःङ्ला डोजे छोल्सी, तर प्रभुला सेमल्हुक लुगेन आतानोःक्याइ खुङला डोजे मातेर।

३१ एशियाइ चीङ छ्‍योम्बो मीःक्या पावलगीइ रोः एःके। खुङक्याइयाङ खुङला रङ्‍गशाला नाःङ्ला माःन्डो लाःती वासी पेःसी।

३२ ओःला मीःइ पोर्चोमला छ्‍योम्बो हल्‍ला काःल्दी एःके। चीङ मीःक्याइ ताम चीग लाःती केताङ्‍गुके ओःले राःङ्सा मीःक्याइ राःङ्सारा ताम लाःती केताङ्‍गुके, ओःले माःङ्बुरा मीःक्यादी खुङक्या चीले रुःप काल्क्योक इःम्बा, ओःखोङ छोर्ती म्याःके।

३३ चीङ यहूदीक्याइ अलेक्जेन्डर लाःकेन मीःला दी हल्‍ला चीले काःल्क्योक इःङे लाःती लाःचेला तोःङ्ला ताङ्सी। ओःले खुङगीइ लाःक्पाइ लाःदपकीइ थाम्जेरला छ्‍याबे तेःच्युसी ओःले चीङ ताम लाःचे छोल्सी।

३४ तर खुङक्याइ अलेक्जेन्डर यहूदी दुबा लाःती छोर्मीःजीक खुङक्या थाम्जेरकीइ के चीग्रा पेःदी तेःमेइ घण्टा ङीजे “एफीससकीइ आर्तेमिस ल्हामु छ्‍योम्बो इःङे!” लाःतेर केताङ्सी।

३५ ओःले सहरकीइ हाकिम चीगकीइ मीःक्याला छ्‍याबे तेःच्युसी ओःले एःन्डु लाःसी, “एफिससकीइ मीःक्या, एफिससकीइ सहरदी छ्‍योम्बो आर्तेमिस ल्हामुइ मन्दिर ओःले नाम्सार्गालाःम्‍ले ताःप्क्योक खुङगीइ मुर्तिइ रक्षक इःङे लाःकेन ताम थाम्जेरकीइ सेदीरा एः।

३६ सुयाङ दीखो ताम मीःङे लाःती लाःमीःखुए। ओः सोङ्‍गारा ख्याक्या छ्‍याबे तेः ओःले तुःक्पु ज्योर्केन चीङ लेःगा माःबे।

३७ चीलेलाःना ख्याक्याइ जुम्दी ख्योङ्क्योक दी मीःक्याइ मन्दिर कुदी म्याः ओःले उःइ ल्हामुइ बारेला माःताक्पा ताम लाःतीङ म्याः।

३८ ओः सोङ्‍गारा डेमेत्रिया ओःले खुङगीइ लेःगा पेःगेनक्याइदी काःन्दीङ मीःक्याइ विरुद्धला चीङ माःताक्पा एः लाःना अदालतला उजुर पेःज्युक।

३९ तर ख्याक्याला ओःभन्दाङ माःङ्बु कोःती एः लाःना, ओः ताम उःइ सभाला टीगेन एः।

४० ओः सोङ्‍गारा तीःरीङ पेःक्योक दी हल्‍ला उःइ पेःक्योक इःङे लाःती उःखाला माःताक्पा च्याःङेकी लाःती जीबा एः। चीलेलाःना दी हल्‍लाइ बारेला लाःचेला चीङ कारणरा म्याः।”

४१ एःजे लाःमीःजीक खुङगीइ मीःइ पोर्चोमला ताङ्तेर्सी।

पावल माकेडोनिया ओःले ग्रीसला

२०

१ ओः हल्‍ला छ्‍याबे काःल्मीःजीक पावलगीइ प्रभु येशुला सेमल्हुक लुगेन एफिससकीइ आतानोःक्याला रुःप चीःदी साहस तेर्सी। ओःले खुङ ओःलाःम्‍ले बिदा पेःदी माकेडोनियाछ्‍योले काःल्सी।

२ ओःला लेप्मीःजीक खुङगीइ ठाउँ ठाउँला काःल्दी मीःक्याला साहस तेर्केन लेःङ्‍गोक्या लाःसी। ओः तीङ्ला खुङ ग्रीस देशला काःल्सी,

३ ओःले दावा सुमथुप ओःलारा तेःसी। ओः तीङ्ला खुङ जहाजलाःम्‍ले सिरीया इलाका डोगेन ठीवा चेसी। एःन्डुले डोजे छ्‍योल्सुना चीङ यहुदीक्याइ खुङगीइ विरोधला जाल पेःदेरा एः लाःकेन ताम खुङगीइ छोर्सी। ओः सोङ्‍गारा खुङ माकेडोनियाले पेःदी लोःदी डोगेन ठीवा चेसी।

४ बेरिया सहरला तेःकेन पुरसकीइ पुः सोपात्रोस, थेसलोनिके सहरला तेःकेन अरिस्तार्खस रा सिकन्दस, डर्बी सहरला तेःकेन गायस, एशिया इलाकालाःम्‍ले ओःङ्क्योक तुखिकस रा त्रोफिमस, ओःले तिमोथी खुङङीमु काःल्सी।

५ खुङक्यादी ङीभन्दा तोःङ्लारा काःल्दी ङीःला त्रोआस सहरला कुःतेःती एःके।

६ ङीःदी निस्तार मेःलीङ सीःङ्मीःजीक फिलिप्‍पी सहरलाःम्‍ले जहाजला जादी काःल्सी, ओःले ङीःमा ङा तीङ्ला खुङक्याला त्रोआस सहरला फ्रेसी। ओःला ङीःक्या ङीःमा तीःनथुप तेःसी।

पावलगीइ मेःन्दा चीग स्याराला सीक्योकलाःम्‍ले सोम्बो जोक्योक

७ साङीःमाइ कुःङ्मु ङीः ओःला एःक्योक प्रभुइ लोबेनक्याङीमु प्रभुइ डेन साःजेला जोम्सी। पावललदी ङार्तो च्योःङ्‍रा डोकोःन्दी सोङ्‍गारा, खुङक्याङीमु नुःप फेथुप खुङ ताम लाःती तेःसी।

८ ङीः जोम्दी तेःक्योक तेङ्‍खाला माःङ्बुरा छेमीक्या थेप्‍ती एःके।

९ युटिकस लाःकेन पीःटुक चीगदी माःदाङला तेःती एःके। पावलगीइ ताम लाःतीरा एःकासुना ओः पीःटुक ङीचु लोःसी ओःले तेङ्‍खा सुमलाःम्‍ले साला ताःप्सी। खुङक्याइ ओः पीःटुकला याःर्ला लाङ्‍गासुना खो सीसीःङ्दी एःके।

१० तर पावल वाःला काःल्दी ओः पीःटुकखाला खाप्लु क्याःप्सी ओःले खोला पाःङ्ज्या ताप्‍ती एःन्डु लाःसी, “ख्याक्या हा माःले, चीलेलाःना खो सोम्बोरा एः।”

११ ओः तीङ्ला पावल तेङ्‍खाला जासी ओःले थाम्जेर डीक्‍ती प्रभुइ डेन साःसी। ओःले पावलगीइ नाःम माःलाङथुप खुङक्याङीमु ताम लाःमीःजीक खुङ ओःलाःम्‍ले काःल्सी।

१२ खुङक्याइ ओः पीःटुकला खीमला क्याल्तेर्सी ओःले ओः पीःटुक सेन्क्योक सोङ्‍गारा थाम्जेर केःदाङ काःल्सी।

त्रोआसलाःम्‍ले मिलेटसथुप

१३ ङीःक्यादी तोःङ्लारा जहाजला जादी अस्सोस सहरला काःल्सी। पावलदी अस्सोसथुप काङ्बाइरा डोगेन सेम पेःगारा ङीःइ खुङला अस्सोस सहरलाःम्‍ले चीग्रा जहाजला काल्गेन तेःदाम पेःसी

१४ खुङगीइ ङीःक्याला अस्सोसला फ्रेमीःजीक खुङलाङ ङीःइ जहाजला काल्सी ओःले ङीःक्या थाम्जेर मितिलेने सहरछ्‍योले काःल्सी।

१५ ङार्तो च्योःङ्‍रा ङीः जहाजला जादी खियस टापुइ सुःरला लेप्सी। नाङ च्योःङ्‍रा ङीः सामोस टापुला लेप्सी ओःले सेःइङीःमु च्योःङ्‍रादी ङीः मिलेटसला लेप्सी।

१६ एशियाइ इलाकाला समय मीक्युर्चेला पावल एफिसस सहरला माःस्युबारा डोगेन ठीवा चेती एःके, चीलेलाःना खुबाथुप खुङ पेन्तिकोस मेःलीङगीइ ङीःमुरा यरूशलेमला लेप्चेला फीसीःङ्दी एःके।

एफिससकीइ कोःम्साइ छेस्योक्याङीमु पावलगीइ बिदा

१७ मिलेटसलाःम्‍ले पावलगीइ एफिसस सहरकीइ कोःम्साइ छेस्योक्याला मिलेटसला खुङला फ्रेचेला स्यो लाःती लेःङ्‍गो ताङ्सी।

१८ खुङक्या लेप्मीःजीक पावलगीइ लाःसी, “एशियाला ओःङ्‍गाइ तोःङगीइ ङीःमामीःजीकरा ख्याक्याङीमु तेःसुना ङाःइ ओः ङीःमाक्या काःन्डुले ताङ्बा ओःखो ख्याक्याइ छोर्ती एः।

१९ यहुदीक्याइ जीङथाकक्याइ पेःगासुना काःजे खेप नी छ्‍योम्बो तुःक्पुला लेप्नाङ ङाः नम्र काःल्दी मीज्यु पाप्‍तेरा प्रभुइ लेःगा पेःसी।

२० ख्याक्याला याःथाक ओःङेन चीङ ताम ङाःइ सेमला माःज्याबारा ङाःइ मीःक्याइ तोःङ्ला ओःले खीम खीमला लोप्कासुना ख्याक्याला लाःतेर्सी।

२१ यहूदीक्याला ओःले ग्रीकक्याला खुङक्याइ लाःयोलाःम्‍ले कोन्ज्योछ्‍योले लोःदो ओःले उःइ प्रभु येशुला सेमल्हुक लुदो लाःती ङाःइ गवाही तेर्ती एः।

२२ “ताःसे ङाः चाङ्मा लाइ लाःक्योक ङीःन्डी यरूशलेमला डोदेरा एः। ओःला ङाःला ची ओःङेन इःम्बा ङाः चीङ मेसेए।

२३ तर एःजेदी सेदी एः, यरूशलेमला ङाःला चेङाङला लुगेन एः ओःले तुःक्पु ज्योर्केन एः लाःती चाङ्मा लाइ ङाःला थाम्जेर सहरक्याला तेङ्दी एः।

२४ तर ङाःइ जुबु चीङ रीःनगीइदी एः लाःती ङाः ठीवा मेचे। ङाः एःजे चीग्रा सेम पेःगे की प्रभु येशुइ ङाःला तेर्क्योक लेःगा पेःसीःङे, ओःखोदी कोन्ज्योइ तेर्क्योक अनुग्रहइ बारेला याःबु लेःङ्‍गो फेल्गेन लेःगा इःङे।

२५ ओःले ङाःला टेःम्बा एः की, ङाःइ ख्याक्या काँःदी काँःदीला कोन्ज्योइ क्याःल्खापकीइ लेःङ्‍गो फेल्बा, ख्याक्या सुइयाङ ङाःला फीर्च्या मेःथोङेन एः।

२६ ओः सोङ्‍गारा तीःरीङ ङाः ख्याक्याला गवाही तेर्तेरा लाःके, ख्याक्यानाःङ्ला सुङ सीःङ्दाक काःल्सीलाःना ओःखोइ माःताक्पा ङाःला मेःक्याःप्‍केन एः।

२७ चीलेलाःना कोन्ज्योइ थाम्जेर उद्देश्य ख्याक्याला लाःचेला ङाः क्याःप लोःदी म्याः।

२८ ओः सोङ्‍गारा ख्याक्या राःङगीइरा राःङगीइ कोःरालु पेःदो ओःले चाङ्मा लाइ ख्याक्याला जिम्मा तेर्क्योक थाम्जेर मीःक्याइदीङ कोःरालु पेःदो। कोन्ज्योइ कोःम्साइ याःबु कोःरालु पेःदो चीलेलाःना प्रभु येशुइ ओः मीःक्याला राःङगीइ ठा बागाइतीदी ङ्‍योःक्योक इःङे।

२९ ङाःइ छोर्ती एः, की ङाः काःल्मीःजीक जीबा लाःङ्जे च्योःङ्‍रा फाराक्या ख्याक्याइ कील्‍ला स्युःगेन एः, ओःले ख्याक्याला तुःक्पु तेर्चे मेःपोर्केन एः।

३० ख्याक्या नाःङ्‍लेराङ स्योप क्युःर्केन मीःक्या थेङेन एः ओःले खुङक्याइ प्रभुइ लोबेनक्याला राःङगीइ माःरीक्पा लाःमछ्‍योले खेर्चे छोल्गेन एः।

३१ ओः सोङ्‍गारा खुङक्याङीमु च्यागाताःक्पु पेःदी तेः, ओःले ङाःइ लोः सुमथुप कुःङ्मु ङीःमाला मीज्यु पाप्‍तेरा ख्याक्याला चेतावनी तेर्क्योक ताम टेःम्बा माःचे।

३२ “ताः ङाः ख्याक्याला कोन्ज्योइ लाःक्पाला जिम्मा तेर्के ओःले खुङगीइ अनुग्रहइ लेःङ्‍गोइ भरला पोःर्तेर्के। कोन्ज्योइ दी लेःङ्‍गोइ ख्याक्याला सेमल्हुकला राःम्बु जोजेला ओःले राःङगीइ मीःक्याला मोलामगीइ भागीदार जोजेला रोः पेःगेन एः।

३३ ङाःइ सुइदीङ सेर, ङुल ओःले केःलाइ मीफामु माःबे।

३४ ख्याक्या राःङगीइरा थोङ्दी एः, ङाःइ लाःक्पाइ लेःगा पेःदी ङाः ओःले ङाःइ रोःक्याला कोःकेन थाम्जेर स्याःक्या जुटाइतीसी।

३५ ङाःइ थाम्जेर तामला ख्याक्याला उदाहरण तेर्ती एः, की ख्याक्याइयाङ एःन्डुलेरा खुबाथुप लेःगा पेःदी ल्हे म्याःकेन मीःक्याला रोः पेःदो। प्रभु येशुइ राःङगीइरा लाःक्योक तामला टेःम्बा साल्दो, ‘लेःङ्जेभन्दा तेर्चे याःबु इःङे।’”

३६ ताम लाःसीःङ्‍मीःजीक पावलगीइ थाम्जेरङीमु पेमु चुसी ओःले प्रार्थना पेःसी।

३७ खुङक्या थाम्जेर ङुःसी, ओःले खुङक्याइ पावलला पाःङ्ज्या ताप्‍ती च्य्वाक पेःदेरा बिदा पेःसी।

३८ खुङक्याइ फीर्च्या पावलगीइ तोःङ्बा मेःथोङेन एः लाःती पावलगीइ लाःक्योक तामला खुङक्याइ माःङ्बुरा तुःङाल पेःसी। ओःले खुङक्याइ पावलला जहाजथुप क्याल्तेर्सी।

पावल यरूशलेमला काःल्क्योक

२१

१ एफिसस कोःम्साइ छेस्योक्याङीमु बिदा पेःमीःजीक ङीःक्या जहाजलाःम्‍ले थेकारा कोसला ओःङ्सी। ओःले ङार्तो च्योःङ्‍रा रोडस टापुला लेप्सी ओःले ओःलाःम्‍ले ङीःक्या पटारा सहरला काःल्सी।

२ ओःलाःम्‍ले ङीःक्याइ फोनिके इलाकाथुप डोगेन जहाज ज्योर्सी ओःले ओःखोला जादी काःल्सी।

३ ङीःइ साइप्रस टापुला थोङ्मीःजीक ओःखोइ लोःलाःम्‍ले ङीः सिरिया इलाकाछ्‍योले काःल्सी। टुरोस सहरला जहाजलाःम्‍ले क्युःक्या पाप्कोःन्दी सोङ्‍गारा ओःला जहाज रोक्‍तीसी ओःले ङीःङ पाःप्सी।

४ ओःले ङीःक्या ओःला तेःकेन प्रभुला सेमल्हुक लुगेन मीःक्यासाःला फ्रेकाला काःल्सी ओःले ङीःमा तीःनथुप खुङक्याङीमु तेःसी। चाङ्मा लाइ ल्हेलाःम्‍ले खुङक्याइ पावलला यरूशलेम माःन्डो लाःसी।

५ तर ङीःमा तीःन ओःला तेःमीःजीक ङीः खुङक्याङीमु बिदा पेःदी काःल्सी। ओःलाइ प्रभुला सेमल्हुक लुगेन आतानोःक्या, आजीनोःमोक्या ओःले पीःजाक्या थाम्जेरकीइ ङीःला सहरमीःजीक चाङ्बुइ सुःरथुप क्याल्गाला ओःङ्सी। ङीःक्या थाम्जेरकीइ चाङ्बुइ सुःरला पीमु चुदी प्रार्थना पेःसी।

६ ओः तीङ्ला ङीःक्यादी खाफ्यादी जहाजला जासी ओःले खुङक्यादी खीमछ्‍योले लोःसी।

७ ङीःक्या टुरोस सहरलाःम्‍ले टोलेमाइस सहरला लेप्मीःजीक जहाजलाःम्‍ले पाःप्सी। ङीःक्याइ ओःला प्रभुला सेमल्हुक लुगेन आतानोःक्याला टासीदेले लाःसी ओःले ङीःमा चीग खुङक्याङीमुरा तेःसी।

८ ङार्तो च्योःङ्‍रा ओःलाःम्‍ले बिदा पेःदी ङीः कैसरिया लेप्सी। ओःला ङीः लेःङ्‍गो प्रचार पेःगेन फिलिपकीइ खीमला तेःसी। फिलिपदी यरूशलेमला प्रेरितक्याला रोः पेःजेला दाम्क्योक मेःराङ तीःन नाःङ्ला मेःराङ चीग एःके।

९ खुङगीइदी कोन्ज्योइ अगमवाणी लाःकेन्दी मेःराङ सीः याःर्का माःक्याःप्क्योक पोःमोक्या एःके।

१० ङीःक्या चीङ ङीःमाथुप ओःला तेःकासुना यहुदिया क्षेत्रलाःम्‍ले अगाबस मीःन पेःक्योक मेःराङ चीग कोन्ज्योइ लेःङ्‍गो तेर्केन्दी ओःला ओःङ्सी।

११ खुङगीइ पावलगीइ कारा लेःन्दी राःङगीइ लाःक्पा रा काङ्बा ताःम्सी ओःले एःन्डु लाःसी, “चाङ्मा लाइ एःन्डु लाःकुए, ‘दी काराइ ताःक्पुला यरूशलेमगीइ यहुदी छेस्योक्याइ एःन्डुलेरा ताःम्ङेन एः ओःले राःङ्सा क्युःपाइ मीःक्याइ लाःक्पाला तेर्केन एः।’”

१२ दीखो ताम कोःदी ङीःक्या ओःले ओःला एःक्योक मीःक्याइ पावलला यरूशलेमला माःन्डो लाःती वासी पेःसी।

१३ तर पावलगीइ लाःसी, “एःन्डुले ङुःदी ख्याक्याइ चीले ङाःइ सेम छ्‍याछ्‍युबे जोउबा? ङाः यरूशलेमला ताःम्जेला चीग्रा मीःङे, तर ङाः प्रभु येशुइ लागी सीकोःनाङ सीजेला तोःङ्छेगे।”

१४ ओःले ङीःइ पावलला वाःम्जे माःखुमीःजीक “कोन्ज्योइ इच्छा पुरा काःल्ज्युक” लाःती खाजुम तेःसी।

१५ ओः तीङ्ला ङीःक्या राःङगीइ क्युःक्या तयारी पेःदी यरूशलेमगीइ लाःम स्युःसी।

१६ कैसरियाला प्रभुला सेमल्हुक लुगेन चीङ आतानोःक्याङ ङीःङीमुरा ओःङ्सी। खुङक्याइ ङीःला साइप्रस टापुलाःम्‍ले ओःङ्दी तेःक्योक प्रभुला तोबारा तोःङ्ला सेमल्हुक लुक्योक मनासोनगीइ खीमला बास तेःकाला क्याल्सी।

पावलगीइ याकूबला फ्रेक्योक

१७ ओःले ङीःक्या यरूशलेमला लेप्मीःजीक ओःलाइ आतानोःक्याइ ङीःला केःदाङ पेःदेरा तोःङ्ज्याङ पेःसी।

१८ ङार्तो च्योःङ्‍रा पावल ङीःक्याङीमु याकूबला फ्रेकाला काःल्सी। ओःला कोःम्साइ थाम्जेर छेस्योक्या जोम्दी एःके।

१९ पावलगीइ खुङक्याला टासीदेले लाःसी ओःले कोन्ज्योइ खुङलाःम्‍ले राःङ्सा क्युःपाइ मीःक्याइ कील्‍ला पेःक्योक थाम्जेर लेगाक्या खुङक्याला लाःतेर्सी।

२० पावलगीइ ताम कोःदी खुङक्याइ कोन्ज्योला प्रशंसा पेःसी। ओः तीङ्ला खुङक्याइ पावलला लाःसी, “तादो नोः, दीलाङ हजारौं यहूदीक्याइ प्रभुला सेमल्हुक लुदी एः ओःले मोशाइ तेर्क्योक ठीमगीइ तामक्याला याःबु पेःदी सेम तेर्ती एः।

२१ खुङक्याइ ख्याइ पेःक्योक बारेलाङ चीङ ताम कोःदी एः। ओःखो ची इःङेलाःना, ख्याइ राःङ्सा क्युःपाक्याइ कील्‍ला तेःकेन यहूदीक्याला मोशाइ ठीमला पोःर्तो ओःले खुङक्याइ पीःजाक्याला खतना माःबे ओःले यहुदीक्याइ ठीमक्या पालन माःबे लाःती लोप्‍ती एः लो।

२२ ख्या ओःङ्क्योक ताम खुङक्याइ तेःन्दामरा कोःदी एः। ताः उःक्या ची पेःगा ले?

२३ ओः सोङ्‍गारा ङीःइ लाःक्योक ङीःन्दो। दीला कोन्ज्योला ताःम्ज्या पेःगेन मेःन्दा सीः मीःक्या एः।

२४ ख्याइ खुङक्याङीमु कोन्ज्योइ मन्दिरला सुङ ओःले खुङक्याङीमुरा चाङ्मा ओःङेन ठीम पेःदो। खर्चक्यादी ख्याइ च्याल्तेर ओःले खुङक्याइ टा प्राःच्युदो। एःन्डुले ख्याइ मोसाइ तेर्क्योक ठीमक्या ङीःन्क्योक थोङ्दी ख्याला च्याःङ्क्योक थाम्जेर माःताक्पाक्या तेःन्दामरा मीःङेन्दुबा लाःती थाम्जेरकीइ छोर्केन एः।

२५ तर प्रभु येशुला सेमल्हुक लुगेन राःङ्सा क्युःपाइ मीःक्यालादी मूर्तिला फुल्क्योक साःगेन स्याःक्या चीङ माःसा, ठा माःसा ओःले जीङ्बा चीर्ती सेक्योक वास्तुइ स्या माःसा, ओःले व्यभिचार पेःजेलाःम्‍ले थारीःङ्बुरा तेः लाःती ङीःइ टेः पेःदी इःगी प्रुःदी ताङ्तेर्सीःङ्दी एः।”

२६ ङार्तो च्योःङ्‍रा पावल ओः मेःराङ सीः मीःक्याङीमुरा काःल्सी ओःले खुङक्याङीमुरा राःङ चाङ्मा ओःङेन ठीम पेःसी। ओःले चाङ्मा ओःङेन ङीःमा नाःम सीःङ्‍गुबा ओःले खुङक्या थाम्जेरकीइ लागी नाःम एः तेर्कोउबा लाःती पुजाहारीइ छोर्च्युक लाःती खुङ कोन्ज्योइ मन्दिरनाःङ्ला स्युःसी।

पावलला जुम्क्योक

२७ ङीःमा तीःन सीःङ्जेरा छोल्दी एःकासुना, एशिया इलाकालाःम्‍ले ओःङ्क्योक चीङ यहूदीक्याइ पावलला कोन्ज्योइ मन्दिरला थोङ्सी। खुङक्याइ मीःइ पोर्चोमला क्यासी ओःले पावलला जुम्सी,

२८ ओःले खुङक्या एःन्डु लाःतेरा केताङ्‍गालस स्युःसी, “इस्राएली आतानोःक्या, ङीःला रोः पेःदो! दीखो मीःरा इःङे, काःनाथेते काःल्दी उः इस्राएलीक्या, उःइ ठीम ओःले दी ठाउँगीइ विरुद्धला मीःक्याला लाःकेन्दी। ओःभन्दाङ माःङ्बु नी, दीखोइ राःङ्सा क्युःपाइ मीःक्याला कोन्ज्योइ मन्दिर नाङ्ला ख्योङ्सी ओःले दी चाङ्मा ठाउँलाङ असुद्ध जोदी एः।”

२९ खुङक्याइ दीखो चीले लाःक्योक लाःना खुङक्याइ एफिससलाःम्‍ले ओःङ्क्योक त्रोफिमसला पावलङीमुरा सहरला थोङ्दी एःके ओःले पावलगीइ खोला कोन्ज्योइ मन्दिर नाःङ्लारा खेर्स्वा लाःती खुङक्याइ ठीवा साल्दी एःके।

३० दी ताम सहरकाःङ्‍रा हल्‍ला काःल्सी ओःले थाम्जेर मीःक्या छ्‍योङ्देरा ओःङ्सी। खुङक्याइ पावलला टीःतेरा कोन्ज्योइ मन्दिर नाःङ्ले फीला ख्योङ्सी, ओःले खुङक्याइ खेप चीगलारा मन्दिरकीइ कोः चेतेर्सी।

३१ खुङक्याइ पावलला सेचेरा चाल्दी एःके, ओः तेःकासुरा यरूशलेम सहरला काःल्क्योक होहल्‍लाइ लेःङ्‍गो रोमी सेनापतिइ कोःसी।

३२ खुङगीइ खेप चीगलारा चीङ थेक्या ओःले कप्‍तानक्याला खेर्ती छ्‍योङ्देरा मीःक्याइ पोर्चोमछ्‍योले काःल्सी। खुङक्याइ सेनापतिला ओःले थेक्याला ओःङ्क्योक थोङ्दी खुङक्याइ पावलला रोप्चे पोःर्सी।

३३ ओः सेनापति ओःङ्दी पावलला जुम्सी ओःले ङीथाल च्याल्दाइ खुङला ताःम्च्युसी। ओःले खुङगीइ मीःइ पोर्चोमला सु इःम्बा ओःले ओःखोइ ची पेःबा लाःती टीःसी।

३४ चीङ मीःक्याइ ताम चीग लाःतेरा केताङ्सी ओःले राःङ्क्याइ राःङ्सारा ताम लाःतेरा केताङ्सी। छ्‍योम्बो होहल्‍लाइ पेःगासुना सेनापतिइ ओःखोइ कारण छोर्माःखु, ओः सोङ्‍गारा खुङगीइ पावलला खुङक्याइ छाउनीला खेर लाःती आज्ञा तेर्सी।

३५ थेक्याइ पावलला खेर्ती टेलापला लेप्‍कासुना मीःक्याइ छ्‍योम्बो होहल्‍ला पेःदी खुङला सेचे छोल्सी। ओः सोङ्‍गारा थेक्याइ पावलला खुर्ती खेर्सी।

३६ ओःले मीःक्या खुङक्याइ तीःङ तीःङ्ला ब्य्राङ्दी “ओः मीःला सेतो!” लाःती केतेङ्दीरा तेःसी।

पावलगीइ राःङगीइ बारेला लाःक्योक

३७ खुङक्याइ पावलला छाउनीनाःङ्ला क्याल्जे छोल्गासुःना खुङगीइ सेनापतिला लाःसी, “हजुर, ङाः ख्याला चीङ ताम लाःका?” सेनापतिइ लाःसी, “ख्योला ग्रीक ताम लाःचेङ ओःङ्‍गुबा?

३८ ची ख्यो ओः मिश्री मीःरा मीःङे, ओःखोइ चीङ समय तोःङ्ला विद्रोह मच्‍चाइतीदी हजार सीः विद्रोहीक्याला उजाड ठाउँला तोःङ क्याःप्‍ती खेर्ती एःके?”

३९ तर पावलगीइ लाःसी, “ङाः नी यहुदी इःङे, ओःले ङाः किलिकियाइ टार्सस सहरला केक्योक इःङे। ङाः ओःखोरा मीःन ताःक्योक सहरकीइ मेःराङ चीग मीः इःङे। ख्याला वासी एः, ङाःला दी मीःक्याइ तोःङ्ला चीङ ताम लाःचे ना।”

४० सेनापतिइ पावलला ताम लाःचे तेर्मीःजीक खुङ टेलापला लाःङ्दी मीःक्याला छ्‍याबे तेः लाःती लाःक्पाइ लाःदाप पेःसी। खुङक्या छ्‍याबे तेःमीःजीक पावलगीइ हिब्रु तामलाःम्‍ले एःन्डु लाःकाला स्युःसी–

२२

१ “आतानोःक्या ओःले आबाक्या, ख्याक्याइ तोःङ्ला ङाःइ राःङगीइ पक्षला लाःकोन ताम कोःदो।”

२ खुङगीइ हिब्रु तामलाःम्‍ले लाःक्योक कोःदी खुङक्या ताःरुङ खाजुम तेःसी।

ओःले पावलगीइ लाःसी,

३ “ङाः किलिकियाइ टार्सस सहरला केक्योक यहूदी इःङे, तर ङाः दीला यरूशलेमला गुरु गमलियलगीइ चरणला छार्सी। उःइ फाफामुमीःजीकरा ङीःन्दी ओःङ्क्योक छेइ ठीमक्या ङाःइ याःबुले सेदी एः। तीःरीङ ख्याक्याइ कोन्ज्योछ्‍योले काःजे उत्साह तेङ्दी एःपा, ङाःइयाङ ओःजेरा उत्साह तेङ्दी एःके।

४ प्रभुइ लाःमला सेमल्हुक लुगेनक्याक्याला ङाःइ सीगेन पेःदी सताइतीदी एःके, ओःले ङाःइ ख्य्वापीःजाक्या ओःले पेःन्पीःजाक्या ङीःक्‍कारला जुम्दी चेङाङला काच्युदी एःके।

५ ङाःइ लाःक्योक दी ताम तेःन्दामरा इःङे लाःती चोइ पुजाहारी ओःले उःइ सभाइ मीःक्याइयाङ लाःचे खुउए। खुङक्याइरा ङाःला दमस्कसला एःक्योक यहूदी आतानोःक्याइ मीःनला इःगीक्या तेर्ती एःके, ओः सोङ्‍गारा प्रभुला सेमल्हुक लुगेनक्याला जुम्दी यरूशलेमला ख्योङ्जेला ओःले सजाय तेर्चेला ङाः ओःला काःल्सी।

राःङ परिवर्तन काःल्क्योककीइ बारेला पावलगीइ लाःक्योक

(प्रेरित ९:१-१९; २६:१२-१८)

६ “ङाः दमस्कसकीइ सुःर्ला लेप्चे छोल्गासुना ङीःमा फे काःल्दी एःके। ओः तेःकासुरा नाम्सार्गालाःम्‍ले खेप चीगलारा ज्योतिचीग ङाःखाला चाम्कीइतीसी।

७ ङाः साला रीःल्सी ओःले एःन्डु लाःक्योक के चीग कोःसी, ‘शाऊल, ए शाऊल, ख्योइ चीले ङाःला सताइतीउबा?’

८ ङाःइ टीःसी, ‘हे प्रभु, ख्या सु इःङे?’ ओः केइ लाःसी, ‘ख्योइ सताइतीदेरा पेःक्योक ङाः नासरतकीइ येशु इःङे।’

९ ङाःङीमु एःकेन मीःक्याइ ओः ज्योतिला थोङ्सी, तर ङाःङीमु ताम लाःतेरा पेःक्योक केला खुङक्याइ सेमाःखु।

१० ङाःइ लाःसी, ‘हे प्रभु, ङाः ची पेःगा?’ प्रभुइ ङाःला लाःसी, ‘ताः लाःङ्दी दमस्कस सहरला सुङ, ओःले ख्योइ पेःकोःन लेःगा ओःलारा लाःकेन एः।’

११ ओः ज्योतिइ पेःगासुःना ङाः मी मेःथोङेन्दी काःल्सी, ओः सोङ्‍गारा ङाःङीमु एःकेन मीःक्याइ ङाःइ लाःक्पाला जुम्दी ङाःला दमस्कसला ख्योङ्सी।

१२ “ओः सहरला हननिया मीःन पेःक्योक मेःन्दा चीग मीः तेःकुके। खुङ मोशाइ तेर्क्योक ठीम ङीःन्ङेन्दी ताःक्पा मीः एःके ओःले दमस्कसला तेःकेन यहुदीक्या थाम्जेरकीइ खुङला सेःसा पेःउके।

१३ ओः मीःरा ङाःसाःला ओःङ्सी ओःले ङाःइ सुःर्ला लाःङ्दी ङाःला लाःसी, ‘शाउल नोः, ख्यो फीर्च्या मी थोङेन्दी काःल्ज्युक।’ खुङगीइ एःन्डु लाःलुङसाथ ङाः मी थोङेन्दी काःल्सी ओःले खुङला थोङ्सी।

१४ ओः तीङ्ला खुङगीइ ङाःला लाःसी, ‘उःइ फाफामुक्याइ कोन्ज्योइ खुङगीइ इच्छा ख्योला सेच्युजेला, खुङगीइ ताःक्पा मीःला थोङ्च्युजेला ओःले खुङगीइ लाःक्योक तामला कोःच्युजेला खुङगीइ ख्योला दाम्दी एः।

१५ चीलेलाःना ख्यो खुङगीइ साक्षी काःल्दी थाम्जेर मीःक्याइ लागी ख्योइ थोङ्क्योक ओःले कोःक्योक तामक्या लाःकोःउए।

१६ ओः सोङ्‍गारा चीले कुःल्बु पेःगेन्दी? लोःङ ओःले बप्‍तिस्मा लेःङ्दो ओःले येशुइ मीःन लेःङ्दी राःङगीइ लाःयो ठुदो।’

१७ “ओःले ङाः यरूशलेमला लोःदी ओःङ्दी कोन्ज्योइ मन्दिरला प्रर्थना पेःदेरा एःकासुना ङाःइ दर्शन चीग थोङ्सी,

१८ ओःले प्रभुइ ङाःला एःन्डु लाःसी, ‘गेबु पेःदी यरूशलेमलाःम्‍ले थेङ्दी सुङ चीलेलाःना ङाःइ बारेला ख्योइ लाःक्योक तामक्या दीलाइ मीःक्याइ मेःकोःगेन एः।’

१९ ङाःइ लाःसी, ‘हे प्रभु, ङाः जोम्साखीमक्याला काःल्दी ख्याला सेमल्हुक लुगेन मीःक्याला ङाःइ जुम्देरा रोप्क्योक ओःले चेङाङला काक्योक ताम खुङक्या थाम्जेरला याःबुले टेःम्बा एः।

२० ख्याइ बारेला लाःकेन्दी स्तिफनसला सेकासुःना, ङाः ओःलारा लाःङ्दी ङीःन्दी तेःती एःके। ङाः राःङाङ खुङला सेकेनक्याङीमु डीक्‍ती खुङक्याइ केःलाक्या रुःङ्दी तेःती एःके।’

२१ तर प्रभुइ ङाःला लाःसी, ‘ख्यो सुङ, ङाः ख्योला माःङ्बुरा थारीःङ्बुइ राःङ्सा क्युःपाक्यासाःला ताङ्तेर्के।’”

२२ पावलगीइ राःङ्सा क्युःपाक्या शब्द लाःसुनाथुप मीःक्याइ खुङगीइ ताम कोःदी तेःसी। तर ओः तीङ्ला खुङक्याइ केताङ्देरा लाःकाला स्युःसी, “दीखोला सेराकोः! दीखोला सोम्बो पोःर्चे मेःयोङे!”

२३ खुङक्याइ राःङ राःङगीइ फोँस्योकक्या पीती क्युर्तेरा ओःले याःर्ला तुःल उर्तेरा केताङ्‍गाला स्युःसी।

२४ दीखो थोङ्दी रोमी सेनापतिइ पावलला नाःङ्ला खेर्च्युसी ओःले पावलगीइ विरुद्धला चीले यहुदीक्या केताङ्क्योक दुबा लाःती छोर्चेला कोर्रा क्याःप्केन आज्ञा तेर्सी।

२५ ओःले थेक्याइ पावलला कोर्रा क्याःप्चेला थाक्पाइ तागासुना, खुङगीइ थामाला लाःङ्दी तेःक्योक कप्‍तानला पावलगीइ लाःसी, “ची रोमी मीःला माःताक्पा माःथोङथुप कोर्राइ क्याःप्चे ठीमङीमु डीक्पु एःपा?”

२६ कप्‍तानगीइ दी ताम कोःमीःजीक खुङ सेनापतिसाःला काःल्दी लाःसी, “ख्याइ दीखो ची पेःजे चाल्क्योक? दीखो मीः नी रोमगीइ मीः का दुबा!”

२७ दी ताम कोःदी सेनापति पावलसाःला काःल्दी टीःसी, “ङाःला लोःप ले, ची ख्यो रोमगीइ मीः इःङे?” पावलगीइ लाःसी, “इःङे!”

२८ सेनापतिइ लाःसी, “ङाः नी माःङ्बुरा डेबा च्याल्दी रोमगीइ मीः काःल्योक इःङे।” पावलगीइ लाःसी, “तर ङाः नी केबुमीःजीकरा रोमी मीः इःङे।”

२९ पावलला टीःजे छोल्गेन मीःक्या तुरुन्त तीङ सर्तीसी। ओःले सेनापतिइ पावल रोमगीइ मीः इःङेन्दुबा लाःती छोर्मीःजीक खुङ जीःसी चीलेलाःना खुङगीइ पावलला च्याल्दाइ ताःम्च्युदी एःके।

पावल छ्‍योम्बो छोबाइ तोःङ्ला

३० यहूदीक्याइ पावलला ची तामला माःताक्पा च्याःङ्क्योक दुबा, ओः ताम सेनापतिइ सेजे छोल्सी। ओः सोङ्‍गारा ङाःर्तो च्योःङ्‍रा खुङगीइ छेस्यो पुजाहारीक्याला ओःले महासभाइ थाम्जेर मीःक्याला जोम्गेन आज्ञा तेर्सी, ओःले खुङगीइ पावलला चेङाङलाःम्‍ले तेङ्दी ख्योङ्सी ओःले खुङला थाम्जेरकीइ तोःङ्ला लाःङ्च्युसी।

२३

१ पावलगीइ महासभाछ्‍योले याःबुले तादी लाःसी, “आतानोःक्या, तीःरीङगीइ ङीःमाथुप कोन्ज्योइ तोःङ्ला ङाःइ याःबु लेःगा पेःदी एः, ओःले ङाःला टेःम्बा एः, ङाः केमीःजीक ताःसेथुप चीङ माःडीक्पा पेःदी म्याः।”

२ पावलगीइ दी ताम लाःक्योक कोःदी छ्‍योम्बो पूजाहारी हननियाइ थामालारा लाःङ्क्योक मीःक्याला पावलगीइ खाला रोप्‍तो लाःती आज्ञा तेर्सी।

३ तर पावलगीइ हननियाला लाःसी, “ए माःरीक्पा सेम एःक्योक! ख्यालाङ कोन्ज्योइ रोप्केन एः। ख्या ओःला छेइ ठीमलाःम्‍ले ङाःइ न्याय पेःजेला तेःती एः, एःनाङ ख्याइ ओः ठीम माःङीन्बा ङाःला रोप्केन आज्ञा तेर्सी।”

४ पावलगीइ सुःरला लाःङेनक्याइ खुङला लाःसी, “ची ख्यो कोन्ज्योइ चोइ पुजाहारीलाङ केतेङ्‍गुबा?”

५ पावलगीइ लाःसी, “आतानोःक्या, खुङ चोइ पुजाहारी इःङे लाःती ङाःइ छोर्ती म्याःके। ङाःला टेःम्बा एः, राःङगीइ मीःक्याखाला आङ्ज्या पेःगेन शासककीइ विरुद्धला माःरीक्पा लाःमीःङे लाःती छ्‍येला प्रुःदी एः।”

६ पावलगीइ महासभाला चीङ मीःक्या सदुकी ओःले फारीसी छोबाइदी एःक्योक छोर्मीःजीक खुङगीइ छ्‍योम्बो के तेङ्दी लाःसी, “आतानोःक्या, ङाः फारीसीइ पुः फारीसीरा इःङे। सीक्योक मीः फीर्च्या सेनगोइ लाःकेन आशाइ पेःगासुना दीला ङाः परीक्षाला लेप्‍ती एः।”

७ पावलगीइ दी ताम लाःमीःजीक सदुकीक्या ओःले फारीसीक्या नाःङ्ला ठुक्पा काःल्सी, ओःले महासभाइ मीःक्या खाफ्यासी।

८ चीलेलाःना सदुकीक्याइ मीः सीमीमीःजीक फीर्च्या सेन्गोए लाःकेन तामला सेमल्हुक मीलुए, ओःले स्वर्गदुतक्या रा लाक्या एःरा म्याः लाःकोःए। तर फारीसीक्याइदी दी सुमगार तामला सेमल्हुक लुउए।

९ ओः सोङ्‍गारा महासभाला छ्‍योम्बो होहल्‍ला काःल्सी। फारीसी छोबाइ चीङ धर्मगुरुक्याइ लाःङ्दी सदुकीक्याला घोर विरोध पेःदेरा लाःसी, “ङीःइ नी दीखो मीःइदी चीङ माःताक्पारा माःथोङ। लाक्या ओःले स्वर्गदुतक्या दी मीःङीमु ताम लाःक्योक इःन्स्वा!”

१० खुङक्याइ ठुक्पा छ्‍योम्बो काःल्क्योक सोङ्‍गारा खुङक्याइ पावलला लुछलाछ पेःदी सेटो लाःती सेनापति जीसी। ओः सोङ्‍गारा खुङगीइ पावलला छोबालाःम्‍ले तेङ्दी छाउनीनाःङ्ला खेर लाःती थेक्याला आज्ञा तेर्सी।

११ ओः कुःङ्मु प्रभु पावलगीइ सुःरला ओःङ्दी लाःसी, “माःजी! दीला यरूशलेमला ख्योइ ङाःइ गवाही तेर्ती एः ओःले ख्योइ रोमलाङ ओःन्डुरा पेःकोःउए।”

पावलला सेचेला षड्‌यन्‍त्र पेःक्योक

१२ ङार्तो च्योःङ्‍रा ङामु चीङ यहुदीक्या जोम्दी पावलला सेकेन तेःदाम पेःसी। खुङक्याइ पावलला मासेथुप चीङ साःगेन्दी ओःले थुङेन्दी मेःबे लाःती ना लुसी।

१३ एःन्डुले डीक्‍ती तेःदाम पेःगेनक्या मेःन्दा खालङीभन्दाङ माःङ्बु एःके।

१४ ओः तीङ्ला खुङक्याइ छेस्यो पूजाहारी ओःले छेस्यो मीःक्यासाःला काःल्दी लाःसी, “ङीः थाम्जेरकीइ पावलला मासेथुप चीङ मेःसा लाःती ना लुदी एः।

१५ ताः ख्याक्या ओःले छोबाइ मीःक्या डीक्‍ती पावलला फीर्च्या महासभाला ख्योङ्दी स्यो लाःती सेनापतिला लेःङ्‍गो ताङ्‍तेर। खुङगीइ बारेला खुङला ताःरुङ माःङ्बु तामक्या टीःकोःन्दी एः लाःती बहाना पेःदो। तर खुङला ख्योङ्दी ओःङ्देरा पेःगासुना ङीःक्याइ लाःमलारा सेतेर्के।”

१६ तर ओः यहूदीक्याइ पावलला सेके लाःती षड्‌यन्‍त्र पेःक्योक ताम खुङगीइ छाउगीइ छोर्सी। ओः सोङ्‍गारा खुङ छाउनीनाःङ्ला काःल्दी दी ताम पावलला लाःसी।

१७ ओःले पावलगीइ मेःन्दा चीग कप्‍तानला केक्याःप्‍ती लाःसी, “दी पीःटुकला सेनापतिसाःला क्याल्तेर, दीखोइ खुङला चीङ ताम लाःकुए।”

१८ कप्‍तानगीइ पावलगीइ छाउला सेनापतिसाःला क्याल्दी लाःसी, “हजुर, कैदी पावलगीइ ङाःला केक्याःप्‍ती दी पीःटुककीइ ख्याङीमु वासी पेःगेन चीङ ताम एः लाःकारा दीखोला ख्यासाःला ख्योङ्तेर्ती एः।”

१९ सेनापतिइ ओः पीःटुककीइ लाःक्पाला जुम्दी छ्‍योचीगला खेर्सी ओःले टीःसी, “ख्योइ ङाःला लाःकेन ताम ची इःम्बा?”

२० ओः पीःटुककीइ लाःसी, “ङार्तो चीङ यहुदीक्या ओःङ्दी पावलगीइ बारेला राःङ्सा तामक्या बुज्तीजेन बहाना पेःदी खुङला फीर्च्या छ्‍योम्बो छोबाला खेर्चेला ख्यासाःला वासी पेःगाला ओःङेन टेः पेःदी एः।

२१ तर ख्याइ खुङक्याइ ताम माःको, चीलेलाःना मेःराङ खालङी भन्दा माःङ्बु यहूदीक्याइ पावलला मासेथुप खुङक्याइ चीङ मेःसागेन्दी ओःले मीःथुङेन्दी लाःती ना लुदी एः। खुङक्या ताः तयारी काःल्सीःङ्दी एः ओःले ख्याइ आज्ञा ज्योर्चेला चीग्रा कुःदी तेःती एः।”

२२ ओःले सेनापतिइ ओः पीःटुकला एःन्डु लाःसी, “दी ताम ख्योइ ङाःला लाःक्योक इःङे लाःती सुलाङ माःलाप।” ओःले खुङगीइ ओः पीःटुकला ताङ्तेर्सी।

पावलला कैसरियाला ताङ्क्योक

२३ ओः तीङ्ला सेनापतिइ मेःराङ ङी कप्‍तानला केक्याःप्‍ती लाःसी, “कैसरियाला डोजेला मेःन्दा क्याःङी थेक्या, खालसुम रा च्यु ताबु जागेन थेक्या ओःले क्या ङी भाला क्याःप्केन थेक्या तयार जोदो, ओःले ताःल्दा कुःङ्मु कुः बज्तीगासुना दीलाःम्‍ले डोजेला तयार पेःदो।

२४ ओःले पावल जाजेलाङ ताबुक्या तयार जोदो ओःले खुङला याःबुले हाकिम फेलिक्ससाःला क्याल्दो।”

२५ ओःले सेनापतिइ हाकिम फेलिक्सला इःगी चीग प्रुःसी–

२६ “आदरणीय हाकिम फेलिक्स, ङाः क्लौडियस लुसियसलाःम्‍ले टासीदेले!

२७ दीखो मीःला यहूदीक्याइ जुम्दी सेचे छोल्दी एःके, तर दीखो रोमगीइ मीः दुबा लाःती ङाःइ छोर्कारा ङाः थेक्याङीमु काःल्दी यहूदीक्यालाःम्‍ले थार्च्युदी ख्योङ्सी।

२८ दीखो मीःला ची लेःगा नोङ्दी खुङक्याइ माःताक्पा च्याङ्क्योक डुबा लाःती सेजेला ङाःइ दीखोला खुङक्याइ छ्‍योम्बो छोबा खेर्सी।

२९ खुङला मृत्युदण्ड तेर्चेला अथवा चेङाङला काजेला खुङगीइ चीङ लेःगा नोङ्दी मीःन्दु। खुङला माःताक्पा च्याःङ्क्योक तामदी खुङक्याइ छेइ ठीमगीइ तामगीइ बारेलारा दु।

३० यहुदीक्या दीखो मीःला सेकेन दाउ तादी तेःती एः लाःक्योक ताम ङाःइ कोःगारा दीखोला तुरुन्त ख्यासाःला ताङ्देरा एः। ङाःइ खुङला माःताक्पा च्याङेनक्यालाङ खुङला ची तामला माःताक्पा च्याःङ्क्योक इःम्बा ओःखो ख्याइ तोःङ्ला लोःप लाःती एः।”

३१ थेक्या सेनापतिइ आज्ञा ज्योर्ती पावलला खेर्ती काःल्सी, ओःले खुङक्याइ पावलला ओः कुःङ्‍मुरा एन्‍टिपाट्रिस सहरला क्याल्सी।

३२ ङाःर्तो च्योःङ्‍रा ताबुला जागेन थेक्याला पावलङीमु सुङ लाःती काःङ्बाइ डोगेन थेक्यादी छाउनीला लोःसी।

३३ खुङक्याइ पावलला कैसरियाला क्याल्सी ओःले हाकिमला इःगी तेर्ती पावललाङ खुङगीइ लाःक्पालारा तेर्सी।

३४ ओः इःगी टोःसीःङ्दी हाकिमगीइ पावलला काःखो छेत्रइ मीः इःङे लाःती टीःसी। खुङगीइ पावल किलिकिया छेत्रइ मीः दुबा लाःती छोर्मीःजीक,

३५ खुङगीइ लाःसी, “ख्योला माःताक्पा च्याःङेनक्या दीला ओःङ्मीजीक ङाः ख्योइ ताम कोःगे।” ओः तीङ्ला हाकिमगीइ पावलला याःबुले सुराक्षा पेःदी हेरोदकीइ क्याःल्खाङला ज्यो लाःती आज्ञा तेर्सी।

हाकिम फेलिक्सकीइ तोःङ्ला पावल

२४

१ ङीःमा ङा तीङ्ला चोइ पूजाहारी हननिया ओःले छेस्यो मीःक्या तर्तुल्‍लस लाःकेन वकिलला खेर्ती कैसरियाला लेप्सी। खुङक्या थाम्जेर हाकिम फेलिक्ससाःला काःल्दी पावलगीइ विरुद्धला उजुर लुसी।

२ पावलला नाःङ्ला केक्याःप्मीःजीक तर्तुल्‍लसकीइ खुङगीइ विरुद्धला एःन्डुले माःताक्पा च्याःङ्‍गाला स्युःसी, “आदरणीय फेलिक्स, ख्या नावा साल्बु हाकिम इःङे ओःले ख्याइ पेःगासुना तेन्दुरा ङीःक्याला माःङ्बुरा कीपु काःल्दी एः। उःइ देशकीइ लागी ख्याइ माःङ्बुरा याःथाककीइ लेःगाक्या पेःच्युदी एः।

३ ङीःइ दीखो तामला थाम्जेर ठाउँला तेन्दुरा ङीःन्दी एः ओःले ख्याइ पेःक्योक लेःगा टेःम्बा साल्गासुना ङीःइ ख्याला सेममीःजीक थुजीछे तेर्कुए।

४ ङाः ख्याइदी माःङ्बुरा समय मेःनेङ, ओः सोङ्‍गारा ङीःइ वासी पेःक्योक तीबीचीग तामला याःबुले कोःतेर।

५ दीखो मीः तुःक्पु तेर्केन खालगीइ मीः इःङे। दीखो मीःइ नासरी लाःकेन छोबाला तोःङ्क्याःप्केन चादी थाम्जेर ठाउँगीइ यहूदीक्याइ कील्‍ला हुल दङ्‍गा माचाइतीदेरा काःल्दी एः।

६ दीखो मीःइ कोन्ज्योइ मन्दिराङ असुद्ध जोजे चाल्सी ओःले ङीःइ दीखोला जुम्सी। [ङीःक्याइ राःङगीइ ठीमलाःम्‍लेरा दीखोइ माःताक्पा तेङेन ठीवा चेती एःके।

७ तर सेनापति लुसियस ओःङ्दी जबरजस्ती दीखोला ङीःलाःम्‍ले फ्रोदी खेर्सी,

८ ओःले खुङगीइ ङीःला ख्यासाःला उजुर पेःदो लाःकेन आज्ञा तेर्सी।]† ख्या राःङगीइरा दीखोला टीःसीलाःना ङीःइ माःताक्पा च्याःङ्क्योक थाम्जेर ताम ख्याइ ख्योलाःम्‍लेरा छोर्केन एः।”

९ ओःले राःङ्सा यहुदीक्याइयाङ माःताक्पा च्याःङ्क्योक ताम तेःन्दामरा इःङे लाःती लाःसी।

फेलिक्सकीइ तोःङ्ला पावलगीइ अपील

१० ओःले हाकिमगीइ पावलला ताम लोःप लाःती लाःदाप पेःसी, ओःले पावलगीइ एःन्डु लाःसी, “ङाःला टेःम्बा एः, ख्या माःङ्बुरा लोःमीःजीक दी देशकीइ न्यायाधीश इःङे, ओः सोङ्‍गारा ङाः ख्याइ तोःङ्ला ङाःइ राःङगीइ बयान तेर्चे ज्योर्कासुना ङाः केःदाङ काःल्दी एः।

११ ङाः यरूशलेमला कोन्ज्योइ आराधना पेःजेला काःल्क्योक ङीःमा चीङ्‍ङीभन्दा लाःक्पु काःल्दी म्याः लाःकेन ताम ख्याइ तेःमुरा पेःदी छोर्खुगेन एः।

१२ ङाःला माःताक्पा च्याःङेनक्याइ नाः ङाःला कोन्ज्योइ मन्दिरला, नाः जोम्साखीमक्याला नाः नी सहरक्याला मीःक्याङीमु टाःटे पेःक्योक ओःले खुङक्याला क्यादेरा पेःक्योक थोङ्बा।

१३ ओःले खुङक्याइ ङाःला माःताक्पा च्याःङ्क्योक तामक्यागीइ प्रमाण चीगकाङ खुङक्याङीमु म्याः।

१४ तर ङाः ख्याला लाःके, ङाःइ नी उःक्याइ फाफामुक्याइ सेवा पेःक्योक कोन्ज्योइ सेवा पेःदी एः। ङाःइ ब्य्राङ्क्योक प्रभुइ लाःमला दीखुङक्याइ माःरीक्पा लाःकुए। छेला एःक्योक यहुदीक्याइ ठीम ओःले कोन्ज्योइ लेःङ्‍गो तेर्केनक्याइ प्रुःक्योक पेज्याला एःक्योक थाम्जेर तामला ङाः सेमल्हुक लुउए।

१५ खुङक्याइ च्योःङ्‍रारा ङाःइयाङ ताःक्पा रा माःताक्पा ङीक्‍कार मीःक्या सीमीःजीक फिर्च्या सोम्बो लोःउए लाःकेन आशा कोन्ज्योला ज्यादी एः।

१६ ओः सोङ्‍गारा मीः ओःले कोन्ज्यो ङीक्‍कारकीइ तोःङ्ला ङाः राःङगीइ नावाला तेन्दुरा साङ्बु ज्याजे छोल्गे।

१७ “माःङ्बुरा लोः तीङ्ला ङाः राःङगीइ यहुदी आतानोःक्याला चीङ डेबाक्या तेर्चेला ओःले कोन्ज्योला भेटी फुल्जेला यरूशलेमला लोःदी काःल्दी एःके।

१८ ङाःइ कोन्ज्योइ मन्दिरला राःङ चाङ्मा ओःङेन ठीम पेःसीःङ्दी एःकासुना दीखुङक्याइ ङाःला फ्रेसी। ओःला ङाःङीमु मीःइ पोर्चोम म्याःके, ओःले होहल्‍लाङ पेःदी म्याःके। तर ओःला एशिया इलाकाइ चीङ यहुदीक्या एःके,

१९ ओःले खुङक्याङीमु ङाःइ विरुद्धला चीङ ताम एः लाःना खुङक्यारा ख्यासाःला ओःङ्दी उजुर पेःकोःन्दी एःके।

२० दी मीःक्याला ख्याइ टीःदो, की ङाः यहुदीक्याइ छ्‍योम्बो छोबाला लाःङ्‍गासुना खुङक्याइ ङाःला ची तामला माःताक्पा फ्रेपा।

२१ खुङक्याइ ङाःला ताम चीगला चीग्रा माःताक्पा च्याःङ्‍खुडो, ओःखोदी ची इःङेलाना, ‘सीक्योक मीः फीर्च्या सोम्बो लोःउए लाःकेन तामला ङाःइ सेम ल्हुल लुक्योक सोङ्‍गारा दीला ङाःला माःताक्पा च्याःङ्देरा दु’ लाःती ङाःइ खुङक्याइ तोःङ्ला छ्‍योम्बो केले केताङ्दी एःके।”

२२ हाकिम फेलिक्सकीइ प्रभुइ लाःमगीइ बारेला याःपेःदी छोर्ती एःके, ओः सोङ्‍गारा खुङगीइ ओः परीक्षाला सीःङ्च्युसी। खुङगीइ लाःसी, “ताः ख्याक्याइ उजुरी सेनापति लुसियस ओःङ्‍मीःजीक चीग्रा ठीवा चेके।”

२३ ओःले फेलिक्सकीइ कप्‍तानला आज्ञा तेर्ती लाःसी “पावलला याःपेःदी सुराक्षा तेर्ती ज्यो, तर खुङला माःङ्बुरा चोक्पो माःबे ओःले खुङला कोःकेन क्युःक्या ख्योङेन रोःक्यालादी माका।”

फेलिक्स रा द्रूसिल्‍लाइ तोःङ्ला पावल

२४ चीङ ङीःमा तीङ्ला फेलिक्स राःङगीइ पेःमे द्रूसिल्‍लाला ङीमुरा ख्योङ्दी ओःङ्सी, खुङगीइ पेःमेदी यहूदी एःके। खुङगीइ पावलला केक्याःप्सी ओःले येशु ख्रीष्टला सेमल्हुक लुगेनगीइ बारेला पावललाःम्‍ले कोःसी।

२५ तर पावलगीइ ताम लाःतेरा डोगासुना मीःक्या काःन्डुले ताःक्पा ओःङेन्दीइ बारेला, राःङगीइ सेम वशला ज्यागेन बारेला ओःले कोन्ज्योइ न्याय पेःगेन ङीःमाइ बारेला लाःमीःजीक हाकिम फेलिक्स जीसी, ओःले खुङगीइ लाःसी, “ताःसेला दाङ्सी! ताः ख्यो सुङ। ङाःला फुर्सद एःकासुना ख्योला फीर्च्या केक्याःप्काला ताङे।”

२६ फेलीक्सकीइ पावललाःम्‍ले चीङ डेबा ज्योर्के की लाःती आशा ज्यादी एःके, ओः सोङ्‍गारा खुङगीइ पावला घरीघरी केक्याःप्‍ती ताम लाःकेन्दी पेःउके।

२७ लोः ङी तीङ्ला फेलिक्सकीइ ठाउँला पर्किअस फेस्तस ओःलाइ हाकिम काःल्सी। तर यहूदीक्याला केःदान जोजेला फेलिक्सकीइ पावलला चेङाङलारा पोःर्तेर्सी।

† 

२४:८ काःजे ग्रीक तामगीइ तोःङ्‍गीइ कोन्ज्योइ पेज्याक्याला दीखो बोक्या म्याः।

पावलगीइ फेस्तसला अपिल पेःक्योक

२५

१ फेस्तस हाकिम काःल्मीःजीक राःङगीइ लेःगा पेःजेला खुङ यहुदीया क्षेत्रला ओःङ्क्योक ङीःमा सुम तीङ्ला कैसरियालाःम्‍ले येरूशलेम काःल्सी।

२ ओःला छेस्यो पुजाहारीक्याइ ओःले यहूदीक्याइ तोःङ क्याःप्केन मीःक्याइ पावलगीइ विरुद्धला उजुर लुसी,

३ ओःले पावलला यरूशलेम ताङ्‍तेर लाःती खुङक्याइ फेस्तसला वासी पेःसी चीलेलाःना खुङक्याइ पावलला लाःमला ओःङ्‍देरा पेःगासुना सेकेन तेःदाम पेःदी एःके।

४ तर फेस्तसकीइ खुङक्याला एःन्डुबा लेःन तेर्सी, “पावलला कैसरियालारा कादी ज्यादी एः ओःले ङाःङ गेबुरा ओःला डोदेरा एः।

५ ख्याक्याइ छेस्यो मीःक्यारा ङाःङीमु कैसरियाला डोज्युक, ओःले ओःखो मीःइ चीङ माःइबा पेःदी एः लाःना माःताक्पा च्याःङ्ज्युक।”

६ खुङक्याइ कील्‍ला फेस्तस ङीःमा केः च्युःजे ङीःमाक्या यरूशलेमला तेःमीःजीक खुङ कैसरियाला लोःसी। ङार्तो च्योःङ्‍रा खुङ न्याय आसनला तेःती पावलला खेर्च्यो लाःती हुकुम तेर्सी।

७ पावल लेप्मीःजीक यरूशलेमलाःम्‍ले ओःङ्क्योक यहुदीक्या खुङगीइ छुरफारले तेःसी ओःले खुङला छ्‍योम्बो छ्‍योम्बो माःङ्बुरा माःताक्पाक्या च्याःङ्सी। तर खुङक्याइ काःन्दीङ माःताक्पाइ प्रमाण तेर्चे माखु।

८ पावलगीइ खुङक्याला लेःन लोदी लाःसी, “ङाःइ यहुदीक्याइ ठीमगीइ विरुद्धला, कोन्ज्योइ मन्दिरकीइ विरुद्धला, की कैसर क्याःल्बुइ विरुद्धला चीङ माःइबा पेःदी म्याः।”

९ यहूदीक्याला केःदाङ जोगेन सेमगीइ फेस्तसकीइ पावलला लाःसी, “ङाः ख्योला यरूशलेम ताङ्तेर्के ओःले दी तामगीइ बारेला ङाः ख्याइ न्याय ओःलारा पेःगे, मेःयोङे रा?”

१० तर पावलगीइ लाःसी, “ङाः कैसर क्याःल्बुइ न्याय आसनगीइ तोःङ्ला लाःङ्दी एः, दीलारा ङाःइ न्याय ओःङ्‍कोःउए। ङाःइ यहुदीक्याइ विरुद्धला चीङ माःइबा पेःदी म्याः लाःती ख्या राःङगीइरा याःबुले छोर्ती एः।

११ ङाःइ मृत्युदण्ड ज्योर्केन चीङ लेःगा पेःदी दु लाःना सीकोःतुलाःङ ङाः सीतेर्के मेःबे। तर यहुदीक्याइ च्याःङ्क्योक काःन्दीङ माःताक्पा तेःन्दाम म्याः लाःना, ङाःला सुइयाङ खुङक्याइ लाःक्पाला तेर्चे मीःखुए। ङाः क्याःल्बुइ तोःङ्लारा अपिल पेःगे।”

१२ ओःले फेस्तसकीइ खुङला टेः तेर्केनक्याङीमु टेः पेःमीःजीक एःन्डु लाःसी, “ख्याइ क्याःल्बु कैसरसाःला डोगे लाःती वासी पेःक्योक सोङ्‍गारा ङाः ख्योला कैसरसाःलारा ताङ्तेर्के।”

फेस्तसकीइ क्याःल्बु अग्रिपासङीमु टेः पेःक्योक

१३ चीन ङीःमा तीङ्ला क्याःल्बु अग्रिपास ओःले खुङगीइ नोःमो बरनिकी फेस्तसला तोःङ्ज्याङ पेःजेला कैसरियाला लेप्सी।

१४ खुङक्या चीङ ङीःमा कैसरियाला तेःमीःजीक फेस्तसकीइ खुङक्याला पावलगीइ बारेला ताम एःन्डुले लाःसी, “दीला फेलिक्सकीइ कादी ज्याक्योक मेःराङ चीग मीः एः।

१५ ङाः येरूशलेमला काःल्क्योक बेला यहुदीक्याइ छेस्यो पुजाहारीक्या ओःले छेस्यो मीःक्याइ खुङगीइ विरुद्धला उजुरी लुदी एःके ओःले खुङला दण्ड तेर्को लाःती वासी पेःसी।

१६ तर ङाःइ खुङक्याला लाःसी, ‘ङीःइ रोमी ठीमला सुलाङ माःताक्पा ठहराइमातीथुप दण्ड तेर्केन चलन म्याः। माःताक्पा च्याःङ्क्योक मीःइ माःताक्पा च्याःङेन मीःइ तोःङ्ला राःङगीइ ताम ज्यागेन मौका ज्योर्कोःउए।’

१७ खुङक्या दीला ओःङ्‍मीःजीक ङाःइ कुःल्बु माःबेबा पेःदी ङार्तो च्योःङ्‍रारा पावलला न्याया आसनला ख्योङेन आज्ञा तेर्सी।

१८ खुङगीइ विरोधीक्या लाःङ्दी खुङला माःताक्पा च्याःङ्‍गाला स्युःसी, तर ङाःइ ठीवा चेक्योक चे छ्‍योम्बो माःताक्पादी खुङक्याइ माःच्याःङ।

१९ तर खुङक्याइ माःताक्पा च्याःङ्क्योक ताम नी खुङक्या राःङगीइ धर्म ओःले तोःङ्लारा सीसीःङ्क्योक येशु लाःकेन मीःइ बारेला चीग्रा दु। पावलगीइदी येशुला सोम्बोरा एः लाःक्योक दुबा।

२० दी तामगीइ बारेला काःन्डुले टीःगेन्दी लाःती ङाःइ सेदी म्याःके। ओः सोङ्‍गारा ङाः पावलला ‘यरूशलेमला काःल्दी ख्योइ न्याय ओःलारा पेःना ओःङे की?’ लाःती टीःसी।

२१ तर पावलगीइ खुङगीइ न्याय रोमी क्याःल्बुइ पेःज्युक लाःती वासी पेःसी ओःले ङाःइ खुङला क्याःल्बुसाःला माताङथुप खुङला याःबुले सुरक्षा तेर्ती दीलारा ज्यागेन आज्ञा तेर्ती एः।”

२२ ओःले अग्रिपासकीइ फेस्तसला लाःसी, “दीखो मीःइ ताम ङाः राःङगीइरा कोःजे सेम थेसी।” ओःले फेस्तसकीइ लाःसी, “खुङगीइ ताम ख्याइ ङार्तो कोगेन एः।”

पावल अग्रिपासकीइ तोःङ्ला

२३ ङार्तो च्योःङ्‍रा अग्रिपास ओःले बरनिकी छ्‍योम्बो रवाफङीमु सेनापतिक्या ओःले सहरकीइ तोङ्‍क्याःप्केन मीःक्याङीमु मीःक्या जोम्साला स्युःसी। ओःले फेस्तसकीइ आज्ञा तेर्मीःजीक पावलला जोम्साला ख्योङ्सी।

२४ फेस्तसकीइ लाःसी, “क्याःल्बु अग्रिपास ओःले दीला एःक्योक थाम्जेर मीःक्या, ख्याक्या थाम्जेरकीइ दीखो मीःला थोङ्दी एः। दीखो मीःला थाम्जेर यहुदीक्याइ यरूशलेमला ओःले दीलाङ सेराःकोःउए लाःती केतेङ्देरा एः।

२५ तर ङाःइ दीखो मीःला मृत्युदण्ड तेर्कोन्दी चीङ माःताक्पा माःफ्रे। तर खुङ राःङगीइरा रोमी क्याःल्बुसाःला डोजेला अपिल पेःक्योक सोङ्‍गारा ङाःइ खुङला रोमला ताङेन ठीवा चेसी।

२६ तर ङाःइ खुङगीइ बारेला क्याःल्बुला इःगी प्रुःगासुना ची प्रुःगेन्दी ङाःइ सेदी म्याः। ओः सोङ्‍गारा ङाःइ खुङला ख्याक्याइ तोःङ्ला ओःले खास पेःदी ख्या क्याःल्बु अग्रिपासकीइ तोःङ्ला ख्योङ्दी एः, ओःले ख्याक्याइ दीखोइ जाँच पेःमीःजीक लाःना ङाःइ प्रुःगेन ताम चीङ ज्योर्कुस्वाँ।

२७ चीलेलाःना कैदीइ च्याःङ्क्योक माःताक्पाक्या मातेङ्बारा खुङला ताङ्जे ङाःला याःबु माने।”

२६

१ ओः तीङ्ला अग्रिपासकीइ पावलला लाःसी, “ताः ख्याला राःङगीइ पक्षला लाःकेन अनुमति एः।” ओःले पावलगीइयाङ लाःक्पा फेल्दी राःङला सेनच्युजेला एःन्डुले लाःकाला स्युःसी,

२ “क्याःल्बु अग्रिपास, यहुदीक्याइ ङाःला माःताक्पा च्याःङ्क्योक थाम्जेर तामक्याइ बारेला ङाःइ तीःरीङ राःङगीइ ताम ख्याइ तोःङ्ला लाःचे ज्योर्कासुना ङाः राःङलारा भाग्‍यमानी टेःम्बा साल्दी एः।

३ ख्याला यहुदीक्याइ ठीमक्या ओःले तर्कवितर्क पेःगेन तामगीइ बारेला याःपेःदी टेःम्बा एःकारा ङाः राःङला ताःरुङ भाग्‍यमानी नेती एः। ओः सोङ्‍गारा ताः ख्याङीमु वासी पेःगे, ङाःइ ताम याःपेःदी कोःतेर।

४ “ङाः छ्‍यामेमीःजीकरा यहुदी रीमठीमनाःङ्‍ला राःङगीइ देशलारा ओःले यरूशलेम सहरला छार्क्योक इःङे। ओः सोङ्‍गारा यहुदीक्याइ ङाःला पीःजा एःकासुना मीःजीकरा याःपेःदी ङोःसेउए।

५ खुङक्याइ तोःङ्मीःजीकरा छोर्ती एः, की ङाः उःइ धर्मइ फारीसी लाःकेन कट्टर छोबाइ मीः काःल्दी मीःजी बिताइतीउके। खुङक्याला सेम थेसीलाःना दी ताम खुङक्या राःङगीइयाङ लाःचे खुउए।

६ कोन्ज्योइ उःइ फाफामुक्याला पेःक्योक ताःम्ज्याला ङाःइ हुप ज्याक्योक सोङ्‍गारा तीःरीङ ङाः एःन्डुले ख्याक्याइ तोःङ्ला न्याय आसनला लाःङ्‍कोःती एः।

७ दी ताःम्ज्या ज्योर्केन आशा पेःदी उःइ चीङ्‍ङी कुलक्याइ ङीःमारी टाःङ्‍मा कोन्ज्योला राःङगीइ सेम नाःङ्ले आराधना पेःउए। आदरणीय क्याःल्बु, ओःखोरा आशाइ लागी दी यहुदीक्याइ ङाःला तीःरीङ माःताक्पा च्याःङ्दी एः।

८ ख्याक्या चीले कोन्ज्योइ सीक्योकक्याला सेन्च्युउए लाःकेन तामला सेमल्हुक लुजे मीःखुबा?

९ “इःङ्जे नी, ङाःइयाङ खुबाथुप नासरतकीइ येशुइ विरोध पेःको लाःती टेःम्बा साल्दी एःके।

१० यरूशलेमला ङाःइ ओःन्डुबारा विरोध पेःसी। ङाःइ छेस्यो पुजाहारीक्यालाःम्‍ले आङ्ज्या ज्योर्ती प्रभु येशुला सेमल्हुक लुगेन्दी माःङ्बुरा मीःक्याला चेङाङला काच्युसी ओःले खुङक्याला सेकेन लेःगालाङ ङाः ङीःन्सी।

११ माःङ्बुरा खेप ङाः जोम्साखीमक्याला काःल्दी सजाय तेर्सी ओःले येशुला सेमल्हुक लुजे पोःर्च्युसी। ङाःला सीःताङगीइ मार्थुम खील्क्योक सोङ्‍गारा ङाः राःङ्सा देशक्याइ सहरक्यालाङ काःल्दी खुङक्यला सताइसी।

राःङ परिवर्तन काःल्योकबारे पावलगीइ ताम

(प्रेरित ९:१-१९; २२:६-१६)

१२ “ङीःमा चीग छेस्यो पुजाहारीक्याइ आङ्ज्या ओःले आज्ञा ज्योर्तीमाराङ ङाः दमस्कस सहरछ्‍योले डोदेरा एःके।

१३ आदरणीय क्याःल्बु, ओः ङीःमुइ ङीःमाला लाःमला डोदेरा पेःगासुना ङीःमाइ ज्योतिभन्दाङ चम्किलो ज्योतिचीग नाम्सार्गालाःम्‍ले ओःङ्दी ङाःखाला ओःले ङाःङीमुरा काःल्क्योक ङाःइ रोःक्याखाला चम्किइतीसी।

१४ ङीःक्या थाम्जेर साला रीःल्सी ओःले हिब्रू तामले एःन्डु लाःक्योक ङाःइ कोःसी, ‘शाउल, ए शाउल, ख्योइ ङाःला चीले सताइतीउबा? नोम्बो टीःला टोःक्टेइ क्याःप्सुना ख्योलारा सुःक्याःप्कोए।’

१५ ओःले ङाःइ लाःसी, ‘ए प्रभु, ख्या सु इःङे?’ प्रभुइ ङाःला लाःसी, ‘ख्योइ सताइतीक्योक ङाः येशु इःङे।

१६ ताः लोःङ, ख्योला ङाःइ लाबु ओःले ङाःइ गवाही तेर्केन मीः जोजेला ङाः ख्योसाःला थोङ्क्योक इःङे। ख्योइ ङाःइ बारेला थोङ्क्योक ताम ओःले तीङ्ला ङाः राःङ्‍रा ख्योसाःला थोङ्‍गासुना ख्योइ थोङेन तामक्या राःङ्सा मीःक्यला लाःकोउए।

१७ ङाः ख्योला यहूदीक्या ओःले राःङ्सा क्युःपाइ मीःक्या ङीक्‍कारलाःम्‍ले थार्च्युगे। ङाः ख्योला खुङक्यासाःला ताङ्तेर्के,

१८ ओःले ख्योइ खुङक्याइ मी फ्यादी खुङक्याला नाकजुकलाःम्‍ले साङ्बुला ओःले शैतानगीइ ल्हेलाःम्‍ले कोन्ज्योला ख्योङ्‍कोःउए। ओःन्डुले खुङक्याइ लाःयो क्षमा ज्योर्केन एः ओःले ङाःखाला सेमल्हुक लुक्योक सोङ्‍गारा, कोन्ज्यो राःङगीइरा दाम्क्योक मीःक्याङीमु तेःचे ज्योर्केन एः।’

१९ “क्याःल्बु अग्रिपास, नाःम्खालीङलाःम्‍ले थोङ्क्योक दर्शनला ङाःइ माःङीन्बाइ तेःचे माःखु।

२० तोःङ्ला दमस्कसला ओःले यरूशलेमला, ओः तीङ्ला इस्राएल देशकाःङ्‍रा ओःले राःङ्सा क्युःपाइ मीःक्यासाःला ङाः काःल्दी खुङक्याला स्याबा पेःदी लाःयो पोःर्तो ओःले कोन्ज्योछ्‍योले लोःदो लाःती लेःङ्‍गो टाःम्सी, ओःले याःबु लेःगाक्या पेःदी खुङक्याइ तेःन्दामरा स्याःबा पेःक्योक ताम तेङ्तेर लाःती लोप्सी।

२१ ओः सोङ्‍गारा यहुदीक्याइ ङाःला कोन्ज्योइ मन्दिरला जुम्सी ओःले सेचे छ्‍योल्सी।

२२ तर तीःरीङगीइ ङीःमाथुप कोन्ज्योइ ङाःला रोः पेःदी एः, ओः सोङ्‍गारा छ्‍यामेक्या ओःले छ्‍योम्बोक्या ङीक्‍कारला गवाही तेर्तेर ङाः दीला लाःङ्दी एः। कोन्ज्योइ लेःङ्‍गो तेर्केनक्याइ ओःले मोशाइ तीङ्ला ची ओःङेन एःपा लाःती एःके ओः बाहेक माःङ्बु राःङ्सा चीङ ताम ङाःइ लाःती म्याः।

२३ खुङक्याइ एःन्डु लाःती एःके, ‘थार्च्युगेन ख्रीष्टकीइ तुःक्पु खुर्राकोःउए, ओःले सीक्योकलाःम्‍ले सोम्बो ओःङेनक्यानाःङ्ला थाम्जेरभन्दा तोःङगीइदी ओःङेन एः ओःले खुङगीइ यहुदीक्याला ओःले राःङ्सा क्युःपाक्याला थार्च्युगेन ज्योतिइ बारेला प्रचार पेःगेन एः।’”

२४ पावलगीइ लाःक्योक दी ताम कोःदी फेस्तसकीइ खुङला केताङ्दी लाःसी, “पावल, ख्यो ङ्‍योदु! ख्योइ माःङ्बुरा तामक्या टोःक्योक सोङ्‍गारा ख्योला ङ्‍योबाक जोसी!”

२५ पावलगीइ लाःसी, “आदरणीय फेस्तस, ङाः ङ्‍योक्योक मीःङे, ङाः तेःन्दामगीइ तामक्या लाःतेरा एः।

२६ क्याःल्बु अग्रिपासकीइ दीखो थाम्जेर ताम छोर्ती एः, ओःले ङाः दी तामक्या खुङला माःजीबा पेःदी लाःखुँ। दी काःन्दीङ तामक्या खुङलाःम्‍ले इःप्‍ती म्याः, चीलेलाःना दीखो ताम माःछोर्पा पेःदी पेःक्योक मीःङे।

२७ क्याःल्बु अग्रिपास, ची ख्याइ कोन्ज्योइ लेःङ्‍गो तेर्केनक्याखाला सेमल्हुक लुउबा? ङाःला टेःम्बा एः ख्याइ ल्हुक लुउए।”

२८ अग्रिपासकीइ पावलला लाःसी, “ची ख्योइ ङाःला याःम्बा चीगलारा ख्रीष्टियान जोगेन सेम पेःउबा?”

२९ पावलगीइ लाःसी, “ताःसेरा डोनाङ या तीङ्ला डोनाङ, दी च्याल्दाक्या बाहेक, ख्या चीग्रा मीःङे तीःरीङ दीला ङाःइ ताम कोःदेरा एःक्योक थाम्जेर मीःक्या ङाः च्योःङ्‍रारा प्रभुला सेमल्हुक लुगेन्दी काःल्ज्युक लाःती ङाः कोन्ज्योला प्रार्थना पेःगे।”

३० ओःले क्याःल्बु अग्रिपास, हाकिम फेस्तस, बरनिकी ओःले राःङ्सा थाम्जेर मीःक्या लाःङ्सी।

३१ खुङक्या थाम्जेर पाङ्ला थेङ्‍मीःजीक खुङक्यानाःङ्ला एःन्डु लाःतेर ताम लाःसी, “दीखो मीःला चेङाङला काकोन्दी ओःले मृत्युदण्ड तेर्कोःन्दी चीङ लेःगा पेःदी मीःन्दु।”

३२ ओःले अग्रिपासकीइ फेस्तसला लाःसी, “दीखो मीःइ रोमी क्याःल्बुसाःला अपिल माःबेक्योक एःना नी पोर्तेनाङ ओःङ्जे एःके!”

पावल रोमला काःल्क्योक

२७

१ ङीःक्या इटाली देशला डोकोः लाःती हाकिमगीइ ठीवा चेमीःजीक खुङगीइ पावलला राःङ्सा कैदीक्याङीमु क्याःल्बुइ थेक्याइ कप्‍तान युलियसकीइ लाःक्पाला पोःर्तेर्सी।

२ एड्रामिटेनोस सहरलाःम्‍ले एशियाइ इलाकाक्याइ माःङ्बुरा बन्दरगाहक्या पेःदी डोडेन जहाजला ङीःक्या जादी काःल्सी। माकेडोनियाइ थेसलोनिके सहरलाःम्‍ले ओःङ्क्योक अरिस्तार्खस ङीःङीमुरा एःके।

३ ङार्तो च्योःङ्‍रा ङीः सीदोन सहरला लेप्‍सी। ओः ठाउँला कप्‍तान युलियसकीइ पावलला च्याःम्बु पेःदी राःङगीइ रोःक्यासाःला फ्रेती खुङला कोःकेन तामक्या लेःङ्जे तेर्सी।

४ ओःलाःम्‍ले ङीःक्या फीर्च्या लाःम स्युःसी। तर जहाजकीइ तोःङ्लाःम्‍ले ल्हाबा चाल्तीक्योक सोङ्‍गारा ल्हाबा काजेला ङीःक्या साइप्रस टापुइ सुःरी सुःर पेःदी काःल्सी।

५ किलिकिया ओःले पामफिलिया क्षेत्रइ सुःरला एःक्योक चाङ्बु तार्तीदी ङीः लुकीया क्षेत्रइ माइरा सहरला लेप्सी।

६ ओःलाःम्‍ले कप्‍तान युलियसकीइ इटाली देशला डोगे छोल्क्योक अलेक्जेन्ड्रियाइ जहाज फ्रेसी ओःले खुङगीइ ङीःला ओःखोलारा जाच्युसी।

७ ङीःइ माःङ्बुरा ङीःमाथुप कोःलेले जहाज चलाइतीसी ओःले क्नीडस सहरला लेप्सी। ल्हाबाइ ङीःला ओःलाःम्‍ले तोःङ्ला डोजे मातेर। ओः सोङ्‍गारा ङीः क्रेट टापुइ आड लेःङ्देरा सालमोने लाःकेन ठाउँगीइ सुःरलाःम्‍ले काःल्सी।

८ ङीः टापुइ सुःररी सुःर पेःदी काःल्सी ओःले माःङ्बुरा काःबु पेदी लासिया सहरकीइ थामाला एःक्योक सुन्दार बन्दरगाह लाःकेन ठाउँला लेप्सी।

९ ङीःक्याइ ओःला लेप्चेला माःङ्बुरा समय क्युर्सीःङ्दी एःके, ओःले ल्हाबालुजुप क्याःप्केन समय थामालारा ओःङ्देरा पेःक्योक सोङ्‍गारा ओःलाःम्‍ले तोःङ्ला डोजे उःइ लागी खतरा एःके। ओः सोङ्‍गारा पावलगीइ खुङक्याला एःन्डु लाःसी,

१० “रोःक्या, उःक्या दीलाःम्‍ले तोःङ्ला काःल्सीलाःना उःइ क्युःक्याला ओःले जहाजला माःङ्बुरा नोक्सान डोडो ओःले उःक्याङ सीडोरारा नेःसी।”

११ तर पावलगीइ लाःक्योक तामलाभन्दाङ जहाज चलाइ तीगेन्दी ओःले जहाजकीइ तोःप्‍ताइ लाःक्योक तामला कप्‍तानगीइ सेम तेर्सी।

१२ ख्याबुइ दावा बीताइतीजेला ओः बन्दरगाह याःबु म्याःके। ओः सोङ्‍गारा माःङ्बुच्योःङ्‍रा मीःक्या काःन्डुलेङ फोनिक्सला लेप्‍ती ख्याबुइ दावा बीताइतीगेन सेम पेःसी। क्रेट टापुला एःक्योक ओः फोनिक्स बन्दरगाहदी ल्हो-नुःप ओःले च्याःङ-नुःपछ्‍योले लोःदी एःके।

चाङ्बुला ल्हाबालुजुप ओःङ्क्योक

१३ ल्होलाःम्‍ले कोःलेले ल्हाबा क्याःप्काला स्युःसी, ओःले थाम्जेर मीःक्याइ ताः खुङक्या डोजे खुउए लाःती टेःम्बा साल्सी। ओः सोङ्‍गारा खुङक्याइ लाङ्‍गार तेङ्सी ओःले जहाजला क्रेट टापुइ सुःर सुःरलाःम्‍ले खेर्सी।

१४ तर इःक्पुचीग तीङ्लारा टापुलाःम्‍ले च्याःङ-स्यार लाःकेन छ्‍योम्बो ल्हाबालुजुप ओःङ्सी।

१५ ओःखोइ जहाजला क्याःप्सी ओःले ङीःक्याइ जहाजला ल्हाबालुजुपछ्‍योले खेर्चे माःखु, ओः सोङ्‍गारा ङीःइ जहाजला काःछ्‍योले डोनाङ डोज्युक लाःती पोःर्तेर्सी।

१६ ङीःक्या क्लौडा लाःकेन छ्‍यामे टापुला लेप्मीःजीक टापुइ ल्हाबालुजुपला तीबीचीग कातेर्सी। ओःला ङीःइ जहाजकीइ तीङछ्‍योले ताःम्दी ज्याक्योक टुःला काःबु पेःदी जोगाइतीसी।

१७ ओःखोला टीःती जहाज नाःङ्ला लुमीःजीक खुङक्याइ जहाजला वाःलेपेःदी थाक्पाक्याइ राःम्बुले ताःम्सी। लिबियाइ सुःरछ्‍योले काःलाङ पेःमाक्याला जहाज भासीइतीडो लाःती खुङक्याला जीबा काःल्सी, ओः सोङ्‍गारा जहाज कोःलेले काःल्ज्युक लाःती खुङक्याइ लङ्‍गर† चाङ्बुला पाप्‍तेर्सी ओःले जहाजला ल्हाबाइ भरलारा पोःर्तेसी।

१८ ओः जीबा लाःङ्जे च्योःङ्‍रा ल्हाबालुजुप चाल्तीदीरा तेःसी, ओः सोङ्‍गारा ङार्तो च्योःङ्‍रा खुङक्याइ जहाजला एःक्योक क्युःक्या चाङ्बुला क्युर्तेर्सी।

१९ नाङ च्योःङ्‍रा खुङक्याइ जहाज चालाइतीजेला कोःकेन क्युःक्याङ क्युर्तेर्सी।

२० माःङ्बुरा ङीःमाथुप ङीःइ नाः ङीःमा थोङ्बा नाः कार्माक्यारा थोङ्बा। ल्हाबालुजुप छ्‍योम्बोले चाल्तीदीरा तेःसी ओःले ङीःक्या सेन्गुस्वाँ ङीःइ आशा तोर्सी।

२१ मीःक्याइ साःप्च्या माःसाक्योक माःङ्बुरा ङीःमा काःल्सीःङ्दी एःके। ओःले पावलगीइ थाम्जेरकीइ तोःङ्ला लाःङ्दी लाःसी, “आतानोःक्या, ख्याक्याइ ङाःइ ताम कोःकोःन्दी एःके ओःले क्रेटलाःम्‍ले ओःङ्मेःकोःन्दी एःके, ओःले उःइ एःन्डुबा तुःक्पु ज्योर्चे म्याःके ओःले उःक्याइ क्युःक्याङ नाश मेःन्डोजे एःके।

२२ तर ताः ङाः ख्याक्याला वासी पेःगे, साहस पेःदो। ख्याक्यानाःङ्ला सुइदीन जुबुदी मीसीगेन एः, तर जहाजदी नष्ट ओःङेन एः।

२३ चीलेलाःना काःखो कोन्ज्योइदी ङाः इःङे ओःले काःखो कोन्ज्योला ङाःइ सेवा पेःउबा, ओःखोरा कोन्ज्योइ स्वर्गदुत चीग तीःरीङ कुःङ्मु ङाःसाःला ओःङ्सी

२४ ओःले लाःसी, ‘पावल, माःजी! ख्यो रोमी क्याःल्बुइ तोःङ्ला लाःङ्‍राकोःउए ओःले ख्याइ पेःगासुना कोन्ज्योइ ख्याङीमु डोगेन थाम्जेरकीइ जुबु सेन्च्युदी एः।’

२५ ओः सोङ्‍गारा ङाःइ आतानोःक्या, साहस पेःदो चीलेलाःना ङाः कोन्ज्योला सेमल्हुक लुगे, की ङाःला काःन्डुबा लाःपा ओःन्डुबारा ओःङेन एः।

२६ तर ताः उःइ जहाह टापुइ तोःला फ्रोगेन एः।”

जहाज चाराप चुरुप काःल्योक

२७ एःन्डुले एड्रियास चाङ्बुला ङीःइ जहाजला ल्हाबालुजुपकीइ फुल्क्योककाङ ङीःमा च्युप्सी काःल्सीःङ्दी एःके। नुःप फेला जहाज चालाइतीगेनक्याइ खुङक्यासाःला लेप्चे चाल्क्योक च्योःङ्‍रा नेसी।

२८ ओः सोङ्‍गारा खुङक्याइ छ्‍युइ ओःपतीःङ ताःप्काला ओःले ठु खाल सीःजे ओःपतीःङ फ्रेसी। तीबीचीग फार्ला लेप्मीःजीक फीर्च्या ताःप्कासुना ठु खालसुम जे ओःपतीःङ फ्रेसी।

२९ छ्‍यु ओःपतीःङ म्याःक्योक सोङ्‍गारा जहाज तोःला फोगे की लाःती खुङक्याला जीबा लाःङ्सी। ओः सोङ्‍गारा जहाजकीइ तीङछ्‍योइ सीःथाल लङ्‍गर खुङक्याइ पाप्‍तेर्सी ओःले नाःम लाःङ्ज्युक लाःती प्रार्थना पेःसी।

३० ओःले जहाजकीइ तोःङ्‍गीइ लङ्‍गर पाप्केन नीहुँ पेःदी छ्‍योङ्जेला चालाइतीगेनक्याइ टुःला जहाजलाःम्‍ले पाप्सी।

३१ तर पावलगीइ कप्‍तान ओःले थेक्याला लाःसी, “दी जहाज चालाइतीगेनक्या छ्‍योङ्सी लाःना उःक्या सुङ मेसेन्गेन एःस।”

३२ ओः सोङ्‍गारा थेक्याइ टुःला ताःम्क्योक थाक्पाक्या तुप्‍तेर्सी ओःले टुःला छ्‍युलारा पोःर्तेर्सी।

३३ नाःम लाःङ्जेरा छोल्गासुना, पावलगीइ मीःक्याला चीङ साःगेन स्याःक्या सोः लाःती वासी पेःसी, “जीबाइ पेःगासुना ख्याक्याइ चीङ माःसाःबारा तेःक्योक ङीःमा च्युप्सी काःल्सीःङ्सी।

३४ ताः ख्याक्याला ङाःइ वासी एः, चीङ साःगेन स्याःक्या सोः चीलेलाःना सेन्जेइ लागी नी साःराकोःउए। माःजी, उःक्या सुलाङ चीङ मेःयोङेन एः।”

३५ एःजे लाःती पावलगीइ खुरा लेन्सी ओःले थाम्जेरकीइ तोःङ्ला कोन्ज्योला थुजीछे तेर्सी ओःले च्यादीमारा साःगाला स्युःसी।

३६ राःङ्सा मीःक्याइ साहस ज्योर्सी ओःले चीङ साःगेन स्याःक्या साःसी।

३७ ओः जहाजला ङीःक्या मेःन्डा क्याःङी रा खालसुम रा च्युप्‍टुःक मीःक्या एःके।

३८ थाम्जेरकीइ डाङेन पेःदी साःमीःजीक जहाजला याःङ्दी जोजेला खुङक्याइ थाम्जेर न्याः चाङ्बुला क्युर्तेर्सी।

३९ नाःम लाःङ्मीःजीक जहाज चालाइतीगेनक्याइ चाङ्बुइ सुःरकीइ साला ङोःसेमाःखु। तर खुङक्याइ खाडी चीग ओःले चाङ्बुइ सुःरला पेःमा एःक्योक ठाउँ चीग थोङ्सी ओःले खुङक्याइ जहाजला ओःछ्‍योलेरा खेर्केन ठीवा चेसी।

४० खुङक्याइ लङ्‍गरक्या तुप्‍तेर्सी ओःले चाङ्बुलारा पोःर्तेर्सी। ओः तेःकासुरा खुङक्याइ पतवारक्याला ताःम्दी ज्याक्योक थाक्पाक्याङ सीतेर्सी ओःले तोःङ्छ्‍योइ पाल लाःङ्दी ल्हाबाछ्‍योले लोतेर्सी ओःले जहाजला चाङ्बुइ सुःरछ्‍योले खेर्सी।

४१ तर जहाज पेःमाला ठोक्‍तीदी ओःलारा भासीइतीसी। जहाजकीइ तोःङगीइ बो योःङ्‍रामीःखुगेन पेःदी ओःलारा अड्कीइतीसी, ओःले तीङ्‍गीइ बोदी छ्‍युइ छालगीइ फोगारा छ्‍यागाला स्युःसी।

४२ कैदीक्यादी पौडी चादी चाङ्बुइ सुःरला डोडो ओःले छ्‍योङ्डो लाःती थेक्याइ थाम्जेर कैदीक्याला सेकेन तेःदाम पेःसी।

४३ तर कप्‍तानगीइ पावलला सेन्च्युगेन सेम पेःदी एःके, ओः सोङ्‍गारा खुङगीइ सुलाङ सेचे मातेर। बरु खुङगीइ पौडी चाखुगेनक्यादी तोःङ्लारा जहाजलाःम्‍ले फीर्ती पौउ चादी चाङ्बुइ सुःरला सुङ लाःती आज्ञा तेर्सी,

४४ ओःले खुङगीइ राःङ्साक्यादी पाङ्लेकक्याला ओःले जहजगीइ छ्‍याक्योक टुक्राक्याला जुम्दी फार्केनला सुङ लाःसी। एःन्डुले ङीःक्या थाम्जेर याःपेदी चाङ्बुइ सुःरला लेप्सी।

† 

२७:१७ लङ्‍गर लङ्‍गर लाःक्योकदी जहाजला ताःम्क्योक छ्‍योम्बो पेःर्का इःङे। छ्‍योम्बो ल्हाबा ओःङ्‍गासुना छ्‍युइ हादीइ जहाजला छुरफार मालोज्युक लाःती जहाज चलाइतीगेन मीःइ ओः लङ्‍गरला चाङ्बुला पाप्‍तेर्कुए।

माल्टा टापुला

२८

१ एःन्डुले सेन्दी चाङ्बुइ सुःरला ओःङ्‍मीःजीक ओः टापुइ मीन माल्टा दुबा लाःकेन ताम ङीःइ छोर्सी।

२ ओःलाइ मीःक्या माःङ्बुरा डीक्पु दु। ओः तेकासु नाम क्याःप्‍ती ख्यारी काःल्क्योक सोङ्‍गारा खुङक्याइ मेः फुतेर्सी, ओःले ङीःक्या थाम्जेरला तोःङ्ज्याङ पेःसी।

३ पावलगीइ फाङ्बाकाःङ सीङ रुःप जोदी ख्योङ्सी ओःले मेःला लुसी। मेःइ टोःम्बोइ पेःगासुना प्रुःल चीग थेङ्दी ओःङ्सी, ओःले खुङगीइ लाःक्पाला ठील टीःल्दी मुतेर्सी।

४ ओःलाइ मीःक्याइ खुङगीइ लाःक्पाला प्रुःल ठील्क्योक थोङ्दी चीगकीइ राःङ्साङीमु एःन्डुबा ताम लाःकाला स्युःसी, “दीखो मीः पक्‍काङ मीःक्‍सेररा ओःङ्‍कोः। दीखो चाङ्बुलाःम्‍ले नी सेन्दी ओःङ्सी तर न्याय ल्हामुइ दीखोला सेन्जे मेतेर्केन एः।”

५ तर पावलगीइ राःङगीइ लाःक्पा योङ्दी प्रुःलला मेःला लुतेर्सी, ओःले खुङला चीङ माःकाल।

६ खुङक्याइ पावलगीइ लाःक्पा इःक्पु चीगला टाःङेन एः ओःले सीगेन एः लाःती तादी तेःसी। तर माःङ्बुरा बेर तीङ्लाङ खुङला चीङ माःकालमीःजीक खुङक्याला सेमला राःङ्सारा ठीवा चेसी ओःले एःन्डु लाःसी, “दीखो नी ल्हा का दुबा।”

७ ओः ठाउँलाःम्‍ले ओः टापुइ छेस्यो पब्लियसकीइ सीःङ थामालारा एःके। खुङगीइ ङीःक्याला राःङगीइ खीमला खेर्ती तोःङ्ज्याङ पेःसी ओःले ङीःमा सुमथुप ङीःक्या खुङगीइ खीमला डोम्बो चादी तेःसी।

८ पब्लियसकीइ आबाला छावा रा आउँगीइ नाःजाइ नेःपा काःल्दी एःके। ओः सोङ्‍गारा पावल पब्लियसकीइ आबाइ कोठाला काःल्सी ओःले प्रार्थना पेःदी राःङगीइ लाःक्पा नेःपाखाला ज्यामीःजीक खुङ टाःसी।

९ एःन्डुबा काःल्मीःजीक ओः टापुला एःक्योक थाम्जेर नेःपाक्या पावलसाःला ओःङ्सी ओःले खुङक्या थाम्जेर टाःसी।

१० खुङक्याइ ङीःक्याला माःङ्बुरा केगाक्या तेर्सी, ओःले ङीःक्या जहाजला जागेन बेला खुङक्याइ ङीःक्याला लाःमला कोःकेन क्युःक्या जहाजला लुतेर्सी।

माल्टालाःम्‍ले रोम

११ दावा सुम तीङ्ला, ङीःक्या अलेक्जेड्रियालाःम्‍ले जहाजला जासी। दी जहाज सेर्काला ओः टापुला एःके। जहाजकीइ तोःङ्‍गीइ बोला जुम्‍ल्याहा ल्हाइ छेन्दा खोप्‍तीक्योक एःके।

१२ ङीःक्या सुराकुसाई सहरला लेप्सी ओःले ओःला ङीःमा सुम तेःसी।

१३ ङीःक्या ओःलाःम्‍ले काःल्सी ओःले रेगियन सहरला लेप्सी। ङार्तो च्योःङ्‍रा ल्होलाःम्‍ले ल्हाबा क्याःप्काला स्युःसी, ओःले नाङ च्योःङ्‍रा ङीःक्या पटिओलीला लेप्सी।

१४ ओःला ङीःक्याइ प्रभु येशुखाला सेमल्हुक लुगेन आतानोःक्याला फ्रेसी, ओःले खुङक्याइ ङीक्याला ङीःमा तीःनथुप खुङक्याङीमु तेःचेला वासी पेःसी। ङीःक्या खुङक्याङीमु ङीःमा तीःनथुप तेःमीःजीक ङीःक्या रोम सहरला ओःङ्सी।

१५ ङीःक्या रोमला ओःङ्क्योक प्रभुला सेमल्हुक लुगेन ओःलाइ आतानोःक्याइ छोर्सी ओःले खुङक्या ङीःक्याला फ्रेचेला अप्पियसकीइ छोङ्साथुप ओःले तीन पाटी लाःकेन ठाउँथुपला ओःङ्सी। पावलगीइ खुङक्याला थोङ्मीःजीक खुङगीइ कोन्ज्योला थुजीछे तेर्सी ओःले हौसला ज्योर्सी।

पावल रोम सहरला

१६ ङीःक्या रोमला ओःङ्मीःजीक पावलला मेःन्दा चीग थेइ सुरक्षाला राःङगीइ कोठा लेःन्दी तेःचे तेर्सी।

१७ ङीःमा सुम तीङ्ला पावलगीइ यहुदीक्याइ तोःङ्क्याःप्केन मीःक्याला केक्याःप्सी। खुङक्या जोम्मीःजीक पावलगीइ लाःसी, “आतानोःक्या, ङाःइ उःइ क्युःपा ओःले उःइ फाफामुमीःजीक ङीःन्दी ओःङ्क्योक रीमठीमगीइ विरोधला चीङ मेःबेनाङ, यहूदी आतानोःक्याइ ङाःला यरूशलेमला जुम्सी ओःले रोमीक्याइ जिम्माला तेर्सी।

१८ रोमीक्याइ ङाःला छानबीन पेःमीःजीक खुङक्याइ ङाःला पोःर्तेर्चे सेम पेःसी चीलेलाःना खुङक्याइ ङाःला मृत्युदण्ड तेर्कोःन्दी चीङ माताःक्पा माःफ्रे।

१९ ङाःङीमु ङाःइ राःङगीइ क्युःपाइ मीःक्याइ विरुद्धला माःताक्पा च्याःङेन चीङ ताम म्याःनाङ, यहुदीक्याइ विरोध पेःमीःजीक ङाःइ कैसरसाःला अपिल पेःराकोःन काःल्सी।

२० ओः सोङ्‍गारा ङाःइ ख्याङीमु फ्रेती ताम लाःचेला ख्याक्याला केक्याःप्क्योक इःङे। चीलेलाःना इस्राएलगीइ मीःक्याइ आशा पेःक्योक थार्च्युगेन्दी मीः ओःङ्सीःङ्दी एः लाःती ङाःइ सेमल्हुक लुक्योक सोङ्‍गारा ङाःला एःन्डुले च्याल्दाइ ताःम्क्योक इःङे।”

२१ खुङक्याइ पावलला लाःसी, “ङीःइ नी ख्याइ बारेला यहुदियालाःम्‍ले चीङ इःगी ज्योर्ती म्याः ओःले सुङ आतानोःक्या ओःलाःम्‍ले ओःङ्दी ख्याइ बारेला चीङ माःइबा ताममाङ लाःतीङ म्याः।

२२ तर ख्याइ ठीवा साल्क्योक तामक्या ङीःला कोःजे सेम थेती एः चीलेलाःना ख्याइ छोबाइ विरोधला काःनाथेते ताम लाःक्योकदी ङीःइ छोर्ती एः।”

२३ ओः तीङ्ला खुङक्याइ पावलगीइ ताम कोःजेला ङीःमा तोक्‍तीसी। तोक्‍तीक्योक ङीःमाला माःङ्बुरा यहुदीक्या जोम्दी पावल तेःकेन ठाउँला ओःङ्सी। पावलगीइ खुङक्याला ङामुमीःजीक कुःङ्मुथुप कोन्ज्योइ क्याःल्खापकीइ बारेला लोप्सी। खुङगीइ मोशाइ तेर्क्योक ठीमक्याइ तामक्या ओःले कोन्ज्योइ लेःङ्‍गो तेर्केनक्याइ प्रुःक्योक पेज्याक्याइ तामक्या लेःन्दी येशुइ बारेला बुजाइतीगेन कोसिस पेःसी।

२४ मेःन्दा काःजेइदी खुङगीइ तामला ल्हुक लुसी, तर राःङ्साक्याइदी सेमल्हुक मालु।

२५ ओः सोङ्‍गारा खुङक्यानाःङ्लारा खुङक्याइ ताम माःडीक। ओःले पावलगीइ खुङक्या डोजेतोःङ्ला एःन्डु लाःसी, “चाङ्मा लाइ कोन्ज्योइ लेःङ्‍गो तेर्केन यशैयालाःम्‍ले ख्याक्याइ फाफामुक्याला लाःक्योक ताम तेःन्दामरा डीक्पु एःके! चीलेलाःना खुङगीइ एःन्डुले लाःती एःके,

२६ ‘दी मीःक्यासाःला सुङ ओःले लोःप,

ख्याक्याइ कोःजे नी कोःउए, तर मेसेए,

ख्याक्याइ ताजे नी ताउए, तर मेःथोङए।

२७ चीलेलाःना दीखो मीःक्याइ सेम ताःम्बु एः,

दीखुङक्याइ नाम्ज्यो थुक्पु काःल्दी एः

ओःले दीखुङक्याइ राःङगीइ मी चुम्दी एः!

मीःङे लाःना नी दीखुङक्याइ मीइ थोङ्जेके,

खुङक्याइ नाम्ज्योइ कोःजेके,

ओःले खुङक्याइ सेमगीइ सेजेके,

ओःले खुङक्याइ राःङगीइ सेम ङाःछ्‍योले लोजेके,

ओःले ङाः खुङक्याला टाःच्युजेके।’”

२८ ओःले पावलगीइ ताम सीःङ्च्युदेरा लाःसी, “ताः ख्योक्याइ दी ताम सेदो, कोन्ज्योइ थार्च्युगेन याःबु लेःङ्‍गो खुङगीइ राःङ्‍सा क्युःपाक्यासाःला ताङ्दी एः ओःले खुङक्याइ याःबुले कोःगेन एः।”

२९ [पावलगीइ दी ताम लाःसीःङ्‍मीःजीक खुङक्या चीगकीइ राःङ्साङीमु वादविवाद पेःदेरा काःल्सी।]†

३० लोः ङीथुप पावल ओः ठाउँला राःङगीइरा भाडाला लेङ्क्योक कोठाला तेःसी। ओःले खुङला फ्रेकाला ओःङेन थाम्जेर मीःक्याला खुङगीइ ओःला तोःङ्ज्याङ पेःउके।

३१ खुङगीइ जीबारा माःबेबा कोन्ज्योइ क्याःल्खापकीइ बारेला प्रचार पेःउके ओःले प्रभु येशु ख्रीष्टकीइ बारेला लोप्कुके। ओःले एःन्डुबा पेःजेलाःम्‍ले खुङला सुइयाङ मेकाके।

† 

२८:२९ काःजे ग्रीक तामगीइ तोःङ्‍गीइ कोन्ज्योइ पेज्याक्याला दीखो पद २९ म्याः।

थेसलोनिकाइ मीःक्याला

पावलगीइ प्रुःक्योक तोःङ्‍गीइ इःगी

इःगीइ ङोःसी

थेसलोनिका रोमीक्याइ क्याःल्खाप पेःगेन माकेडोनियाइ राजधानी सहर एःके। फिलिप्‍पीलाःम्‍ले काःल्मीःजीक पावलगीइ दी सहरला कोःम्सा छुदी एःके। तर ओःला यहुदीक्याइ खुङला विरोध पेःसी। यहुदी धर्म सेम थेकेन राःङ्सा क्युःपाइ मीःक्याइ पावलगीइ लाःक्योक ख्रीष्टियान लेःङ्‍गोला सेम पेःक्योक थोङ्दी यहुदीक्याला मीफामु काःल्दी एःके। एःन्डु पेःक्योक सोङ्‍गारा पावल थेसलोनिका पोःर्ती बेरियाला डोकोःसी। तीङ्ला खुङ कोरिन्थला लेप्कासुना, खुङङीमुरा लेःगा पेःगेन तिमोथीलाःम्‍ले थेसलोनिकाइ कोःम्साइ बारेला लेःङ्‍गो ज्योर्सी।

दी तोःङ्‍गीइ इःगी पावलगीइ थेसलोनिकाला एःक्योक प्रभुला सेमल्हुक लुगेन मीःक्याला उत्साह तेर्चेला ओःले भरोसा तेर्चेला प्रुःदी एःके। दी इःगीला खुङगीइ ओः मीःक्याइ लुक्योक सेमल्हुक ओःले खुङक्याइ पेःक्योक च्याःम्बुइ बारेला लेःङ्‍गो कोःक्योक सोङ्‍गारा थुजीछे तेर्कुए। खुङ ओः मीःक्याङीमु एःकासुना खुङगीइ काःन्डुबा मीःली सेन्दी एःके, ओःखो टेःम्बा साल्च्युउए ओःले ओः तीङ्ला खुङगीइ कोःम्साला ख्रीष्ट ओःङेन बारेला मीःक्याइ टीःक्योक तामगीइ लेःन तेर्कुए: ची तोःङ्लारा सीक्योक मीःक्याइ ख्रीष्ट ओःङ्‍गासुना ज्योर्केन मेःपोन मीःली ज्योर्चे खुउबा? ओःले ख्रीष्ट फीर्च्या नाःम ओःङेन इःम्बा? ओःले पावलगीइ खुङक्याला ख्रीष्ट ओःङेन ङीःमा कुःदी तेःकासुना खाजुम्बाले खुङगीइ लेःगा पेःदीरा तेः लाःती आज्ञा तेर्कुए।

थीमी सूची

ङोःसी १:१

थुजीछे ओःले प्रशंसा १:२–३:१३

ख्रीष्टियान मीःलीइ लागी आज्ञा ४:१-१२

ख्रीष्ट ओःङेन ङीःमाइ बारेला ४:१३–५:११

तीङ्‍गीइ आज्ञा ५:१२-२२

समाप्‍ति ५:२३-२८

थेसलोनिकाइ मीःक्याला

पावलगीइ प्रुःक्योक तोःङ्‍गीइ इःगी

१

१ दी इःगीदी पावल, सिलास ओःले तिमोथीलाःम्‍ले आबा कोन्ज्यो ओःले प्रभु येशु ख्रीष्टला सेमल्हुक लुगेन थेसलोनिका सहरकीइ कोःम्साक्याइ मीःक्याइ लागी इःङे। ख्याक्याला कोन्ज्योइ नीङ च्योःज्युक ओःले खाम्साङ्बु तेर्ती मोलाम तेर्च्युक लाःती ङीः प्रार्थना पेःगे।

थेसलोनिकाइ मीःक्याइ सेमल्हुक

२ ङीःक्याइ तेन्दुरा ख्याक्या थाम्जेरकीइ लागी कोन्ज्योला थुजीछे फुल्गुए ओःले तेन्दुरा प्रार्थना पेःगासुना ख्याक्या थाम्जेरला टेःम्बा साल्गुए।

३ चीलेलाःना उःइ कोन्ज्यो ओःले आबाइ तोःङ्ला ख्याक्याइ सेमल्हुककीइ लेःगा ओःले च्याःम्बु पेःदी पेःक्योक तुःक्पु ओःले उःइ प्रभु येशु ख्रीष्टला मेःबा पेःक्योक तामला ख्याक्याइ आशा पेःदी कुःदी तेःती एः लाःती ङीःइ तेन्दुरा टेःम्बा साल्दीरा एः।

४ कोन्ज्योइ च्याःम्बु पेःक्योक ङाःइ रोःक्या, ख्याक्याला कोन्ज्योइरा खुङगीइ मीःक्या जोजेला दाम्क्योक इःङे लाःती ङीःइ छोर्ती एः,

५ चीलेलाःना ङीःक्याइ ख्याक्याला कोःच्युक्योक याःबु लेःङ्‍गो ताम चीग्रा म्याःके। तर चाङ्मा ला ओःले ल्हेलाःम्‍ले कोःच्युक्योक तेःन्दामगीइ याःबु लेःङ्‍गो एःके। ङीःक्या ख्याक्याङीमु एःकासुना काःन्डुले ख्याक्याइ लागी तेःपा ओःखो ख्याक्याइ याःबुले छोर्तीरा एः।

६ ओःले ख्याक्याइ काःजेरा माःङ्बु तुःक्पु ज्योर्नाङ ख्याक्याइ याःबु लेःङ्‍गोला चाङ्मा लाइ खाम्साङ्बुइ पेःदी याःबुले लेःङ्जे खुसी। एःन्डुले ख्याक्याइ नी ङीःइच्योःङ्‍रा ओःले प्रभुइ च्योःङ्‍रा पेःदी एः।

७ ओः सोङ्‍गारा ख्याक्या नी माकेडोनिया ओःले अखैयाला एःक्योक प्रभुला सेमल्हुक लुगेन थाम्जेर मीःक्याइ लागी उदाहरण च्योःङ्‍रा काःल्दी एः।

८ ओःले ख्याक्याइ पेःगासुना प्रभुइ लेःङ्‍गो माकेडोनिया ओःले अखैयाला चीग्रा मीःङे, तर थाम्जेरछ्‍योले टाःम्दी एः। ताः ख्याक्याइ कोन्ज्योला सेमल्हुक लुक्योक ताम थाम्जेर जाम्बुलीङ काःङ्‍रा टाःम्दी एः, ओःले दीखोइ बारेला ङीःइ माःङ्बु लाःकोःचे म्याः।

९ चीलेलाःना ङीःक्या ख्याक्यासाःला ओःङ्‍गासुना ख्याक्याइ ङीःक्याला तोःङ्ज्याङ पेःसी ओःले कुक्याला पोःर्ती सोम्बो रा तेःन्दामगीइ कोन्ज्योला मेःबा पेःजेला ख्याक्या लोःसी। दी तामक्या नी थाम्जेर मीःक्याइरा लाःतेरा एः।

१० खुङक्याइ एःन्डुबाङ लाःतेरा एः, नाःम्खालीङलाःम्‍ले ओःङेन कोन्ज्योइ पुः येशुला ख्याक्या कुःदी तेःती एः। कोन्ज्योइरा खुङला सीक्योकलाःम्‍ले सोम्बो जोसी, ओःले न्यायाइ ङीःमाला येशुइरा उःला कोन्ज्योइ सीःताङलाःम्‍ले थार्च्युगेन एः।

थेसलोनिकाला पावलगीइ पेःक्योक लेःगा

२

१ ङाःइ रोःक्या, ङीः ख्याक्यासाःला एःकासुनाइ समय एःन्दाराङ खेरो माःकाल लाःकेन ताम ख्याक्यालाङ टेःम्बा एः।

२ ओःला ओःङ्जे तोःङ्ला फिलिप्पीइ मीःक्याइ ङीःला तुःक्पु तेर्सी ओःले ङीःला बेइज्जत पेःसी। दी तामआङ ख्याक्याइ छोर्तीरा एः। मीःक्याइ ङीःला माःम्बुरा टाः पेःनाङ, कोन्ज्योइ याःबु लेःङ्‍गो ख्याक्यासाःला फेल्जेला ङीःला कोन्ज्योइरा साहस तेर्ती एः।

३ चीलेलाःना ङीःइ ख्याक्याला लोप्क्योक तामक्या ङीः भुलला लेप्‍ती ओःले ङीःइ माःरीक्पा सेमलाःम्‍ले थेङ्क्योक मीःङे। ओःले ङीःइ सुलाङ स्योप क्युःर्चे छोल्क्योक मीःङे।

४ मीःक्याला याःबु लेःङ्‍गो टाःम्जेला कोन्ज्योइ ङीःला डीक्पु थोङ्सी। ओः सोङ्‍गारा ङीःक्या मीःक्याला केःदाङ जोजेला मीःङे, तर उःक्याइ सेम जाँच्तीगेन कोन्ज्योला केःदाङ जोगेन ताम लाःकुए।

५ ख्याक्याइ याःबुले छोर्ती एः, ङीः ख्याक्यासाःला ओःङ्‍गासुना मीःक्याला वाःम्ङेन तामक्या माःलाप। ओःले ङीःइ ख्याक्यालाःम्‍ले चीङ ज्योर्के की लाःती लोभ पेःदी दी ताम लाःक्योकाङ मीःङे। कोन्ज्योरा दी तामगीइ साक्षी इःङे।

६ ङीः ख्रीष्टकीइ प्रेरित एःक्योक सोङ्‍गारा ङीः राःङ्साला आज्ञा तेर्केन मीःक्या च्योःङ्‍रा पेःजे एःके, तर ङीःला ख्याक्याइयाङ ओःले राःङ्सा काःन्दीङ मीःक्याइयाङ प्रशंसा पेःज्युक लाःती ङीःइ सेम माःबे।

७ तर पीःजाक्याला राःङगीइ आमाइ ओःमा तेर्क्योक च्योःङ्‍रा पेःदी ख्याक्याइ कील्‍ला ङीःक्या नम्र काःल्सी।

८ तेःन्दामरा ख्याक्याला ङीःइ च्याःम्बु पेःदी एः। ख्याक्याला एःन्डुले माःङ्बुरा च्याःम्बु पेःक्योक सोङ्‍गारा ङीःइ ख्याक्याइ लागी कोन्ज्योइ याःबु लेःङ्‍गो चीग्रा मीःङे तर ङीःइ मीःलीङ ख्याक्याइ लागी तेर्चेला तयार काःल्दी एःके।

९ ङाःइ रोःक्या, ङीःइ ख्याक्याइ कील्‍ला काःजे माःङ्बु तुःक्पु पेःबा ओःखो नी ख्याक्याइ टेःम्बा साःल्दीरा एः। कोन्ज्योइ याःबु लेःङ्‍गो टाःम्गासुना ख्याक्या सुलाङ काःबु माःकाल्ज्युक लाःती ङीःइ कुःङ्मु ङीःमाला तुःक्पु पेःसी।

१० ख्याक्या सेमल्हुक लुगेनक्याङीमु ङीःक्या तेःकासुना चाङ्मा, ताःक्पा ओःले चीङ दोष म्याःपा पेःदी तेःसी। दी तामगीइ साक्षी कोन्ज्यो ओःले ख्योक्या राःङ्‍रा इःङे।

११ चीलेलाःना आबाइ राःङगीइ पीःजाक्याला काःन्डुले ताउबा ओःन्डुलेरा ङीःक्याइ ख्याक्याला तादी एःके लाःती ख्याक्याइ छोर्तीरा एः।

१२ ङीःइ ख्योक्याला कोन्ज्योइ तोःङ्ला डीक्पु एःक्योक मीःली सेन्दो लाःती ख्याक्याला लोप्सी, साहस तेर्सी, ओःले वासी पेःसी। चीलेलाःना कोन्ज्योइ ख्योक्याला खुङगीइ राःङगीइ क्याःल्खापला ओःले महिमाला केक्याःप्कुए।

१३ ओः सोङ्‍गारा ङीःइ ख्योक्याला कोन्ज्योइ वचन तेर्कासुना ख्योक्याइ दीखोला मीःइ वचन च्योःङ्‍रा मीःङे, तर तेःन्दामरा कोन्ज्योइ वचन इःङे लाःती लेःङ्सी। ओः वचनगीइ ख्याक्या सेमल्हुक लुगेनक्याइ कील्‍ला लेःगा पेःदेरा एः। ओः सोङ्‍गारा ङीः कोन्ज्योला थुजीछे तेर्तीरा तेःके।

१४ ङाःइ रोःक्या, ख्योक्याङ येशु ख्रीष्टला सेमल्हुक लुगेन यहुदियाला एःक्योक कोन्ज्योइ कोःम्साइ मीःक्या च्योःङ्‍रारा काःल्दी एः, चीलेलाःना यहुदियाइ कोःम्साइ मीःक्याइ यहुदीक्यालाःम्‍ले काःन्डुबा तुःक्पु खुर्पा ओःन्डुबारा तुःक्पु ख्योक्याइआङ राःङगीइ मीःक्यालाःम्‍ले खुर्सी।

१५ ओः यहुदीक्याइरा प्रभु येशुला ओःले कोन्ज्योइ लेःङ्‍गो तेर्केन मीःक्याला सेसी, ओःले ङीःलाङ त्याःसी। खुङक्याइ कोन्ज्योला सेम मेःथेकेन लेःगा पेःसी ओःले थाम्जेर मीःक्याला टाःलाङ पेःसी।

१६ राःङ्सा क्युःपाक्याइ मीःक्याइ थार्चे माःज्योर्च्युक लाःती खुङक्याइ ङीःला याःबु लेःङ्‍गो लाःचे मातेर। एःन्डुले खुङक्याइ कोन्ज्योइ तोःङ्ला खुङक्याइ राःङगीइ लाःयो रुःप चीःदेरा काःल्सी। ओःले थाम्जेर भन्दा तीङ्ला कोन्ज्योइ सीःताङ खुङक्याखाला लेप्‍ती एः!

पावलगीइ खुङक्याला फीर्च्या फ्रेकाला डोजे सेम पेःक्योक

१७ रोःक्या, चीङ समयइ लागी ङीःक्याला ख्याक्यालाःम्‍ले खाफ्यानाङ ङीःइ सेम ख्याक्यालाःम्‍ले खाफ्यादी म्याः। ख्याक्याला फीर्च्या फ्रेकाला ओःङ्जेला ङीःला छ्‍योम्बो सेम एःके।

१८ ङीः ख्याक्यासाःला ओःङ्जेला सेम थेती एः। ङाः पावल माःङ्बुरा खेप ख्याक्यासाःला ओःङेन सेम पेःसी तर शैतानगीइ ङीःला कासी।

१९ उःइ प्रभु येशु ओःङेन ङीःमाला, खुङगीइ तोःङ्ला ङीःइ सेःसा पेःदी ज्योर्केन आशा, खाम्साङ्बुइ मुकुट लाःक्योकरा ख्याक्या इःङे।

२० तेःन्दामरा, ङीःइ महिमा ओःले खाम्साङ्बु ख्योक्यारा इःङे।

तिमोथीला थेसलोनिकाला ताङ्क्योक

३

१ अन्तला ङीःक्याइ नाजेरा माःखुक्योक सोङ्‍गारा ङाः रा सिलास चीग्रा एथेन्स सहरला तेःकेन टेः पेःसी।

२ ख्याक्याला उत्साह तेर्ती सेमल्हुकला छार्च्युजेला ङीःइ नोः तिमोथीला ख्याक्यासाःला ताङ्सी। तिमोथी ङीःक्याङीमुरा ख्रीष्टकीइ याःबु लेःङ्‍गो लाःकेन्दी ओःले कोन्ज्योला मेःबा पेःगेन मीः इःङे।

३ दी तुःक्पुक्याइ पेःगासुना ख्याक्या सुङ प्रभुलाःम्‍ले सेमल्हुक लुजे माःपोःर्च्युक लाःती ङीःइ खुङला ताङ्सी। दी तुःक्पुक्याइ लागीरा प्रभुइ उःला दाम्क्योक इःङे लाःती ख्याक्याइ छोर्तीरा एः।

४ चीलेलाःना ङीः ख्याक्यासाःला एःकासुना उःक्याइ तुःक्पु खुर्कोःउए लाःती ङीःइ लाःती एःके। ओःले ङीःक्याइ लाःक्योक च्योःङ्‍रारा काःल्क्योक ताम ख्याक्याइ छोर्तीरा एः।

५ ओः सोङ्‍गारा, ङाःइ नाजे माःखुमीःजीक ङाःइ तिमोथीला ख्याक्याइ सेमल्हुक ताःरुङ राःम्बु एःपा की म्याःपा लाःती सेजेला ताङ्सी।

६ तर तिमोथी ख्याक्याला फ्रेती भर्खर ङीःसाःला ओःङ्दी एः। खुङगीइ ख्याक्याइ सेमल्हुक ओःले च्याःम्बुइ बारेला माःङ्बुरा याःबु लेःङ्‍गो ख्योङ्दी ओःङ्दी एः। ख्याक्याइ ङीःक्याला तेन्दुरा टेःम्बा साल्क्योक ताम खुङगीइ ङीःला लाःसी ओःले ङीःक्याइ च्योःङ्‍रारा ख्याक्याइयाङ ङीःक्याला फ्रेकेन छ्‍योम्बो सेम पेःदी दु।

७ ङाःइ रोःक्या, ख्याक्याइ लुक्योक सेमल्हुककीइ बारेला लेःङ्‍गो कोःगासुना निराश ओःले तुःक्पुला एःक्योक बेलाङ ङीःला खाम्साङ्बु काःल्दी एः।

८ चीलेलाःना ख्याक्याइ प्रभुला राःम्बु पेःदी सेमल्हुक लुक्योक सोङ्‍गारा ङीःक्याइ मीःलीला तेःन्दामरा खाम्साङ्बु काःल्सी।

९ ख्याक्याइ पेःगासुनारा ङीःक्याला कोन्ज्योइ तोःङ्ला खाम्साङ्बु काःल्दी एः। दीखोइ लागी कोन्ज्योला ङीःइ माःङ्बुरा थुजीछे तेर्कुए।

१० ख्याक्याङीमु फीर्च्या फ्रेचे ज्योर्च्युक लाःती ङीःइ कुःङ्मु ङीःमाला कोन्ज्योला प्रार्थना पेःदेरा एः। फ्रेचे ज्योर्सीलाःना ख्याक्याइ सेमल्हुकला ची काःजे तामक्या दाङ्दी मीःन्दुबा ओः तामक्या पुरा पेःजे ज्योर्चे एःके।

११ ताः उःइ आबा कोन्ज्यो राःङगीइरा ओःले उःइ प्रभु येशुइ ख्याक्यासाःला ओःङेन लाःम फ्यातेर्च्युक।

१२ ङीःक्याइ ख्याक्याला च्याःम्बु पेःक्योक च्योःङ्‍रारा ख्याक्याइयाङ चीगकीइ राःङ्साला ओःले थाम्जेर मीःक्याला ताःरुङ माःङ्बु च्याःम्बु पेःगेन सेम ख्याक्याला प्रभुइ तेर्च्युक।

१३ एःन्डुले खुङला सेमल्हुक लुगेन थाम्जेर मीःक्याङीमु उःइ प्रभु येशु ख्रीष्ट ओःङ्‍गासुना खुङगीइ उःइ आबा कोन्ज्योइ तोःङ्ला ख्याक्याइ सेमला राःम्बु जोदी चाङ्मा ओःले माःताक्पा म्याःक्योक जोगेन एः।

कोन्ज्योला सेम थेकेन मीःली

४

१ अन्त्याला ङाःइ रोःक्या, ख्याक्याइ कोन्ज्योला सेम थेकेन मीःली ङीःक्यालाःम्‍ले लोप्‍ती एः। तेःन्दामरा ख्योक्याइ मीःली कोन्ज्योला सेम थेकुए। ओःले ताःरुङ याःबु पेःदेरा सुङ लाःती प्रभु येशुइ मीःनला ङीः ख्याक्याला वासी पेःगे।

२ चीलेलाःना ङीःक्याइ ख्याक्याला प्रभु येशुइ आङ्ज्यालाःम्‍ले तेर्क्योक आज्ञाक्या ख्याक्याला टेःम्बारा एः।

३ ख्याक्या चाङ्मा काःल्ज्युक लाःकेन सेम कोन्ज्योइदी एः, ओः सोङ्‍गारा व्यभिचार पेःजेलाःम्‍ले थारीःङ्बु तेः।

४ ख्याक्या थाम्जेर चाङ्मा ओःले सेःसा पेःदी राःङगीइ पेःमेङीमु तेःकोः लाःती सेदो,

५ तर कोन्ज्योला ङोःमेसेगेन मीःक्याइ च्योःङ्‍रा कामवासना पेःदी माःते।

६ एःन्डुले दी तामला सुइयाङ प्रभुला सेमल्हुक लुगेन मीःक्याइ पेःमेङीमु व्यभिचार माःबेज्युक। एःन्डुबा लेःगा पेःगेन मीःक्याला प्रभुइ छ्‍योम्बो दण्ड तेर्कुए लाःती तोःङ्लारा ङीःइ ख्याक्याला चेतावानी तेर्ती एःके।

७ चीलेलाःना कोन्ज्योइ ङीःक्याला अशुद्ध डोजेला मीःङे तर चाङ्मा पेःदी मीःलीला सेन्जेला केक्याःप्क्योक इःङे।

८ ओः सोङ्‍गारा दी तामला मीःङीङेन मीःक्याइ मीःक्याला माःङीःन्क्योक मीःङे तर ख्याक्याला चाङ्मा ला तेर्केन कोन्ज्योला माःङीःन्क्योक इःङे।

९ ख्याक्याइ चीगकीइ राःङ्साला च्याःम्बु पेःकोः लाःकेन ताम ख्याक्याला प्रुःतेःचे मेःकोःए, चीलेलाःना कोन्ज्यो राःगीइरा ख्याक्याला चीगकीइ राःङ्साला च्याःम्बु पेःकोः लाःती लोप्‍तेर्ती एः।

१० ख्याक्याइ तेःन्दामरा माकेडोनियाइ सेमल्हुक लुगेन थाम्जेर मीःक्याला ओःन्डुलेरा च्याःम्बु पेःदी एः। तर ङाःइ रोःक्या, ख्याक्याइ ताःरुङ माःङ्बु पेःदी च्याःम्बु पेःदो लाःती ङीःक्या ख्याक्याला वासी पेःगे।

११ ङीःइ ख्याक्याला तोःङ्लारा लाःक्योक च्योःङ्‍रारा खाम्साङ्बुइ मीःलीला तेःचेला सेम पेःदो, ओःले राःङ राःङगीइ लेःगाक्याला सेम तेर ओःले राःङगीइ लागी राःङ्‍रा लेःगा पेःदो।

१२ एःन्डुले प्रभुला सेमल्हुक मीलुगेन मीःक्याइयाङ ख्याक्याला सेःसा पेःगेन एः, ओःले ख्याक्या सुखालाङ भर पार्तीमेःको।

प्रभु ओःङेन बारेला

१३ ङाःइ रोःक्या, प्रभुला सेमल्हुक लुदी सीसीःङ्क्योक मीःक्याइ बारेला तेःन्दामगीइ तामक्या ख्याक्याइ सेज्युक लाःती ङीः सेम पेःगे। ओःन्डु पेःसीलाःना ख्याक्या आशा म्याःक्योक मीःक्या च्योःङ्‍रा तुःङाल पेःमेःको।

१४ चीलेलाःना येशु सीसी ओःले सीक्योकलाःम्‍ले फीर्च्या सोम्बो काःल्सी लाःती उःक्याइ सेमल्हुक लुउए। ओःन्डुलेरा येशुला सेमल्हुक लुदी सीक्योक मीःक्याला कोन्ज्योइ सोम्बो लोगेन एः ओःले येशु लोःदी ओःङ्‍गासुना खुङङीमुरा ख्योङेन एः।

१५ प्रभु ओःङेन ङीःमाथुप उः सेन्ङेनक्याइ प्रभुला सेमल्हुक लुदी सीसीःङ्क्योक काःन्दीङ मीःक्याला क्याःल्दी तोःङ्ला डोजे मीःखुए लाःती प्रभुइ राःङगीइ वचनलाःम्‍लेरा ङीः ख्याक्याला लाःके।

१६ चीलेलाःना प्रभु राःङ्‍रा आज्ञाइ के, छेस्यो स्वर्गदुतकीइ के ओःले कोन्ज्योइ तुरहीगीइ के ङीमु नाःम्खालीङलाःम्‍ले ओःङेन एः, ओःले ख्रीष्टला सेमल्हुक लुदी सीक्योक मीःक्या थाम्जेर भन्दा तोःङ्ला सोम्बो ओःङेन एः।

१७ ओः तीङ्ला उः सेन्गेनक्या ओःले पोःर्क्योकक्या प्रभुला फ्रेचेला खुङक्या ङीमुरा मुक्पाला लाङ्दी खेर्केन एः, ओःन्डु पेःदी उः तेन्दुइ लागी प्रभु ङीमु ओःङेन एः।

१८ ओः सोङ्‍गारा दी तामक्याइ चीगकीइ राःङ्साला उत्साह तेर।

प्रभु ओःङेन लाःम कुःदी तेः

५

१ रोःक्या, दी तामक्या नाःम ओःले काःजे बेला ओःङेन इःम्बा लाःती ख्याक्याला इःगीला प्रुःदी तेःचे मेःको।

२ चीलेलाःना प्रभु ओःङेन ङीःमु खुङ कुःङ्मु कुमेन ओःङेन च्योःङ्‍रा एक्‍कासी ओःङेन एः लाःती ख्याक्याइ याःबुले छोर्ती एः।

३ मीःक्याइ “थाम्जेर ठाउँक्याला खाम्साङ्बु एः, ओःले उःला चीङ तामगीइदी जीबा म्याः” लाःती तेःकुसुना ओः तेःकासुरा खेप चीगलारा जुबु ङीःपाक पेःन्पीःजाला नाःजा क्याःप्क्योक च्योःङ्‍रारा खुङक्याखाला तुःक्पु ओःङेन एः ओःले खुङक्या काःन्दीङ स्योर्चे मीःखुगेन एः।

४ तर रोःक्या, ख्याक्या नाक्जुकला म्याः। ओः सोङ्‍गारा ओः ङीःमा कुमेन च्योःङ्‍रा ओःङ्‍गासुना ख्याक्याला याःमाछाक मेनेकेन एः।

५ चीलेलाःना ख्याक्या थाम्जेर ज्योति ओःले ङीःमाइ छार्क्यु फुर्क्युक्या इःङे। उःक्या कुःङ्मु ओःले नाक्जुककीइ छार्क्यु फुर्क्युक्या मीःङे।

६ ओः सोङ्‍गारा उःक्या राःङ्साक्या च्योःङ्‍रा ङ्‍याःल्दी माःतेका, तर उःक्या ङी छेती ओःले राःङला वशला ज्यादी तेःका।

७ चीलेलाःना ङ्‍याःल्गेनक्या कुःङ्‍मुरा ङ्‍याःल्गुए ओःले थुङ्दी जीगेन मीःक्याङ कुःङ्‍मुरा जीउए।

८ तर उःक्यादी ङीःमाइ छार्क्यु फुर्क्युक्या एःक्योक सोङ्‍गारा उःक्याइ राःङला वशला ज्याकोः। उःक्या सेमल्हुक ओःले च्याःम्बुइ पाता प्राःङ्‍गोकला केःङ्‍गा ओःले उःक्या तेःन्दामरा थार्ती एः लाःती उःला जोगाइतीजेला आशाइ ताकी केःङ्‍गा।

९ चीलेलाःना कोन्ज्योइ राःङगीइ सीःताङ उःक्याखाला पुङ्जेला दाम्क्योक मीःङे, तर उःक्याइ प्रभु येशु ख्रीष्टलाःम्‍ले उःक्याला थार्च्युजेला दाम्क्योक इःङे।

१० ख्रीष्ट ओःङ्‍गासुना उःक्या सीनाङ ओःले सेन्‍नाङ उःक्या खुङङीमुरा तेःचे ज्योर्च्युक लाःतीरा खुङ उःक्याइ लागी सीसी।

११ ओः सोङ्‍गारा ख्याक्याइ ताःसे पेःक्योक च्योःङ्‍रारा चीगकीइ राःङ्साला उत्साह तेर ओःले चीगकीइ राःङ्साला राःम्बु जोगेन्दी पेःदो।

तीङ्‍गीइ सल्‍लाह ओःले टासीदेले

१२ ङाःइ रोःक्या, ख्याक्याइ कील्‍ला माःङ्बुरा तुःक्पु पेःदी ख्याक्याला लाःयो माःबे लाःती लोप्केन गोछेस्योक्याला सेःसा पेःदो लाःती वासी पेःगे।

१३ ओःले खुङक्याइ पेःक्योक लेःगाइ लागी च्याःम्बु पेःदी छ्‍योम्बो सेःसा पेःदो। ख्याक्या चीगकीइ राःङ्साङीमु डीक्‍ती तेः।

१४ ङाःइ रोःक्या, छेर्सी पेःगेनक्याला लेःगा पेःदो लाःती चेतावनी तेर लाःती वासी पेःगे। जीबा पेःगेनक्याला उत्साह तेर ओःले मीःखुगेनक्याला रोः पेःदो, ओःले थाम्जेरङीमु धैर्य पेःदी तेः।

१५ ख्याक्याला सुइयाङ माःइबा पेःसी लाःकासुनारा ख्याक्याइयाङ खुङला माःइबा माःबेज्युक, तर तेन्दुरा चीगकीइ राःङ्साला ओःले थाम्जेरङीमु याःबु पेःगेन सेम पेःदो।

१६ तेन्दुरा खाम्साङ्बु पेःदो।

१७ तेन्दुरा प्रार्थना पेःदो।

१८ ची काःन्डुबारा डोनाङ कोन्ज्योला थुजीछे तेर, चीलेलाःना येशु ख्रीष्टलाःम्‍ले ख्याक्याइ एःन्डुबारा पेःक्योक कोन्ज्योला सेम थेकुए।

१९ चाङ्मा लाला ख्याक्याइ कील्‍ला लेःगा पेःजेलाःम्‍ले माका।

२० कोन्ज्योलाःम्‍ले ओःङ्क्योक अगमवाणीला हेला माःबे,

२१ तर थाम्जेर तामक्या याःबुले जाँच पेःदो, ओःले काःखो ताम याःबु एःपा ओःखो तामला लेःङ्दो।

२२ थाम्जेर खालेइ माःइबा तामक्यालाःम्‍ले थारीःङ्बु तेः।

२३ उःक्याला खाम्साङ्बु तेर्केन कोन्ज्योइ ख्याक्याला पुरा पेःदी चाङ्मा जोज्युक लाःती ङाः प्रार्थना पेःगे। ओःले कोन्ज्योइ ख्याक्याइ ला, सेम ओःले जुबु उःइ प्रभु येशु ख्रीष्ट माःयोङथुप चीङ माःताक्पा म्याःबा पेःदी ज्याज्युक।

२४ ख्याक्याला केक्याःप्केन कोन्ज्यो सेमल्हुक लुगेन खालगीइदी एः, ओःले खुङगीइ दीखो पेःगेन एः।

२५ रोःक्या, ङीःक्याइ लागी प्रार्थना पेःतेर।

२६ ओःला एःक्योक प्रभुला सेमल्हुक लुगेन थाम्जेर मीःक्याला च्याःम्बु पेःदी टासीदेले लाःतेर।

२७ ङाः ख्याक्याला प्रभुइ तोःङ्ला वासी पेःदी लाःके, दी इःगी सेमल्हुक लुगेन थाम्जेर मीःक्याला टोःतेर।

२८ उःइ प्रभु येशु ख्रीष्टकीइ अनुग्रह ख्याक्याङीमु एःच्युक।

थेसलोनिकाइ मीःक्याला

पावलगीइ प्रुःक्योक तीङ्‍गीइ इःगी

इःगीइ ङोःसी

थेसलोनिकाइ कोःम्साला ख्रीष्ट ओःङेन ङीःमाइ बारेला टाःटे काःल्दी एःके। दी टाःटे बढ्तिदेरा काःल्दी ओःला माःङ्बुरा याःरमाःर काःल्दी एःके। चीङ मीःक्याइ ख्रीष्ट ओःङेन ङीःमा नी तोःङ्लारा काःल्सीःङ्सी लाःती सेमल्हुक लुउके। पावलगीइ खुङक्याइ सेमल्हुक लुक्योक तामक्याला इन्कार पेःदेरा दी तीङ्‍गीइ इःगी प्रुःदी एःके। दी इःगीला पावलगीइ ख्रीष्ट ओःङ्जे तोःङ्ला ख्रीष्टला विरोध पेःगेन्दी “सीःङ्दाक डोकोन्दी माःताक्पा मीः” लाःकेन मीःइ तोःङ क्याःप्‍ती लाःयो क्याःप्केन लेःगाक्या ओःले माःताक्पा लेःगाक्या माःङ्बुरा बढ्तीगेन एः लाःती प्रुःदी एः।

पावलगीइ दी इःगी टोःगेनक्याला काःन्डुबारा तुःक्पु ओःले सतावट ओःङ्नाङ राःङगीइ लुक्योक सेमल्हुकला राःम्बु पेःदी तेः, कुङ्मु ङामु साःजेला पावल ओःले खुङगीइ रोःक्याइ पेःक्योक च्योःङ्‍रारा लेःगा पेःदो ओःले याःबु लेःगा तेन्दुरा पेःजे माःपोःर लाःती प्रुःदी एः।

थीमी सूची

ङोःसी १:१-२

प्रशंसा ओःले सिफारिस १:३-१२

ख्रीष्ट ओःङेन ङीःमाइ बारेला आज्ञा २:१-१७

ख्रीष्टियान मीःलीइ लागी आज्ञा ३:१-१५

समाप्‍ति ३:१६-१८

थेसलोनिकाइ मीःक्याला

पावलगीइ प्रुःक्योक तीङ्‍गीइ इःगी

१

१ दी इःगीदी पावल, सिलास ओःले तिमोथीलाःम्‍ले उःक्याइ आबा कोन्ज्यो ओःले प्रभु येशु ख्रीष्टला सेमल्हुक लुगेन थेसलोनिका सहरकीइ कोःम्साक्याइ मीःक्याइ लागी इःङे।

२ आबा कोन्ज्यो ओःले प्रभु येशु ख्रीष्टकीइ अनुग्रह ओःले खाम्साङ्बु ख्याक्याङीमु एःच्युक।

ख्रीष्टकीइ पेःगेन न्याय

३ ङाःइ च्याःम्बु पेःक्योक रोःक्या, ख्याक्याइ बारेला ङीःक्याइ तेन्दुरा कोन्ज्योला थुजीछे तेर्कुए। ख्याक्याइ सेमल्हुक माःङ्बुरा बढ्तीदेरा काःल्दी एः ओःले चीगकीइ राःङ्साला पेःगेन च्याःम्बु बढ्तीदेरा एः।

४ ओः सोङ्‍गारा ख्याक्याला काःन्डुबारा तुःक्पु ओःले सतावटक्या ओःङ्नाङ ख्याक्या स्थिर काःल्दी कोन्ज्योला सेमल्हुक लुदी तेःक्योक बारेला कोन्ज्योइ कोःम्साक्याइ मीःक्याला ङीः घमण्ड पेःदी लाःचे खुगे।

५ दी थाम्जेरकीइ तामगीइ कोन्ज्योइ थाम्जेर मीःक्याला डीक्पु पेःदी न्याय पेःगेन एः लाःती तेङ्‍गुए। ओःले ख्याक्याइ कोन्ज्योइ क्याःल्खापकीइ लागी ताःसे तुःक्पु खुर्तेरा पेःक्योक सोङ्‌गारा कोन्ज्योइ ख्याक्याला खुङगीइ क्याःल्खापला स्युःजेला ख्याक्या डीक्पु एः लाःती लाःकेन एः।

६ उःइ कोन्ज्योइ डीक्पु ची एःपा ओःखोरा पेःउए, ओः सोङ्‍गारा ख्याक्याला तुःक्पु तेर्केनक्याला खुङगीइरा सजाय तेर्केन एः।

७ ओःले ख्याक्या तुःक्पु ज्योर्केनक्याला ओःले ङीःक्याला खुङगीइ थाङ सोच्युगेन एः। ओःले प्रभु येशु नाःम्खालीङलाःम्‍ले छ्‍योम्बो ल्हे एःक्योक स्वर्गदूतक्याङीमु बार्तेरा पेःक्योक मेः नाःङ्ले पेःदी माःर्ला ओःङ्‍गासुना कोन्ज्योइ दी थाम्जेर उःक्याइ लागी पेःगेन एः।

८ ओःले कोन्ज्योला ङोःमेसेगेनक्या ओःले उःक्याइ प्रभु येशुइ याःबु लेःङ्‍गोला मीःङीःङेनक्याला खुङगीइ दण्ड तेर्केन एः।

९ ओःले खुङक्याइ तेन्दुइ लागी सीःङ्दाक डोगेन दण्ड ज्योर्केन एः, ओःले खुङक्या प्रभुलाःम्‍ले ओःले खुङगीइ ल्हेइ महिमालाःम्‍ले खाफ्यागेन एः।

१० प्रभु ओःङ्‍गासुना खुङगीइ राःङगीइ चाङ्मा मीःक्यालाःम्‍ले महिमा ज्योर्केन एः, ओःले खुङ ओःङेन एः ओःले खुङला सेमल्हुक लुगेनक्या थाम्जेर याःमाछाक डोगेन एः। ओः तेःकासु ख्याक्याङ खुङक्याङीमुरा ओःला ओःङेन एः, चीलेलाःना ङीःइ ख्याक्याला लाःक्योक याःबु लेःङ्‍गोला ख्याक्याइ सेमल्हुक लुसी।

११ ओः सोङ्‍गारा उःक्याइ कोन्ज्योइ ख्याक्याला काःखो मीःलीइ लागी केक्याःप्‍ती एःपा ओःखो मीःलीइ लागी ख्याक्या डीक्पु जोज्युक लाःती ङीःक्याइ ख्याक्याइ लागी तेन्दुरा प्रार्थना पेःउए। ओःले ख्याक्याला याःबु नेक्योक थाम्जेर तामक्या पेःजेला ओःले ख्याक्याइ सेमल्हुककीइ लेःगाक्या पुरा पेःजेला कोन्ज्योइ ख्याक्याला ल्हे तेर्च्युक।

१२ ओःले ख्याक्याइ एःन्डु पेःक्योक सोङ्‍गारा उःक्याइ प्रभु येशुइ मीःनला महिमा ओःङेन एः ओःले ख्याक्यालाङ खुङगीइ महिमा पेःगेन एः। दी थाम्जेर तामक्या उःक्याइ आबा कोन्ज्यो ओःले प्रभु येशु ख्रीष्टकीइ उःक्याला अनुग्रह पेःक्योक सोङ्‍गारा ओःङेन एः।

माःताक्पा मीः

२

१ ङाःइ रोःक्या, उःइ प्रभु येशु ख्रीष्ट फीर्च्या ओःङेन एः, ओःले खुङला फ्रेचेला उःक्या थाम्जेर खेप चीगलारा जोम्ङेन एः। ओः सोङ्‍गारा ङीःक्या ख्याक्याला वासी पेःगे,

२ ख्याक्याला सुइयाङ ङीःइ लाःक्योक लाःती प्रभुइ ङीःमा ओःङ्सीःङ्दी एः लाःती अगमवाणीलाःम्‍ले, वचनलाःम्‍ले ओःले इःगीलाःम्‍ले लाःसीःलाःना, ओः तामक्या कोःदी ख्याक्याइ सेम तेःमु पेःदी माःजीज्युक ओःले हामाःलेज्युक।

३ तर ख्याक्याला सुइयाङ चीङ पेःदीङ स्योप माःक्युःर्च्युक चीलेलाःना तोःङ्ला मीःक्याइ कोन्ज्योला विरोध पेःगेन एः। ओःले प्रभु ओःङ्जे तोःङ्ला सीःङ्दाक डोकोन्दी माःताक्पा मीः ओःङेन एः।

४ मीःक्याइ कोन्ज्यो लाःती आराधना पेःक्योक थाम्जेर तामक्याला ओःले मीःक्याइ चाङ्मा आराधना पेःक्योक थाम्जेर तामक्याला ओःखोइ टाःलाङ पेःदी थाम्जेर भन्दा छ्‍योम्बो चागेन एः। ओःले राःङलारा ङाः कोन्ज्यो इःङे लाःतेरा कोन्ज्योइ मन्दिरला तेःकेन एः।

५ ङाः ख्याक्याङीमु एःकासुनारा ङाःइ दी तामक्या ख्याक्याला लाःती एःके, ची ख्याक्याला ओःखो ताम टेःम्बा म्याःपा रा?

६ ओःखो राःङगीइ तीःनामला प्रकट काःल्ज्युक लाःती काःखोइ ओःखोला ताःसे कादी ज्यादी एःपा, ओःखो नी ख्याक्याइ छोर्ती एः।

७ ओः छेइ ठीम नोङेन्दी राःङगीइ लेःगाक्या नाःङ-नाःङ्ला छुसीङ्दी एः। ओःले ताःसेथुप ओःखोला कादी ज्यागेन्दीदी ओःखोइ लाःमले मातेङथुप ओःखोला कादीरा ज्यागेन एः।

८ ओः तीङ्ला लाःयोइ मीः थेङ्दी ओःङेन एः, ओःले खोला प्रभु येशुइ राःङगीइ उइ सीःङ्दाक जोगेन एः, खुङ ओःङ्‍गासुनाइ साङ्बु छेमीइ ओःखोला सीःङ्दाक जोगेन एः।

९ ओः माःताक्पा मीःइ शैतानगीइ ल्हे ख्योङ्दी ओःङेन एः ओःले ओःखोइ थाम्जेर खालगीइ छल पेःदी चुःन्डुलक्या तेङेन एः ओःले याःमाछाककीइ लेःगाक्या पेःगेन एः।

१० सीःङ्दाक काःल्दी डोगेनक्याला छल पेःजेला ओःखो थाम्जेर दुष्‍टक्याङीमु ओःङेन एः, चीलेलाःना खुङक्याइ तेःन्दाम तामला च्याःम्बु माःबे ओःले खुङक्याइ थार्चेङ ज्योर्माःखु।

११ ओः सोङ्‍गारा छल पेःक्योक तामक्याला खुङक्याइ सेम ल्हुक लुज्युक लाःती कोन्ज्योइ खुङक्याखाला छ्‍योम्बो ल्हेइ छल ताङेन एः।

१२ खुङक्याइ तेःन्दामगीइ तामला सेम ल्हुक मालु, तर माःइबा लेःगाक्या पेःजेलारा खुङक्याला सेम थेसी। ओः सोङ्‍गारा खुङक्याखाला दण्ड ज्योर्सी।

ख्याक्याला थार्च्युजेइ लागी दाम्क्योक इःङे

१३ प्रभुइ च्याःम्बु पेःगेन ङाःइ रोःक्या, ख्याक्याइ लागी ङीःइ तेन्दुरा थुजीछे तेर्राकोःउए चीलेलाःना तोःङ्‍मीःजीकरा चाङ्मा लाइ चाङ्मा जोगेन लेःगालाःम्‍ले ओःले तेःन्दाम तामखाला सेम ल्हुक लुदी सेन्जेला कोन्ज्योइ ख्याक्याला दाम्सी।

१४ दीखोइ लागीरा ङीःइ प्रचार पेःक्योक याःबु लेःङ्‍गोलाःम्‍ले उःइ प्रभु येशु ख्रीष्टकीइ महिमा ख्याक्याइ ज्योर्चे खुज्युक लाःती कोन्ज्योइ ख्याक्याला के क्याःप्क्योक इःङे।

१५ ओः सोङ्‍गारा ङाःइ रोःक्या, ङीःइ ख्याक्याला लाःक्योक तामक्याला ओःले इःगीलाःम्‍ले लोप्क्योक तामक्याला राःम्बु पेःदी तेः ओःले ङीःन्दी तेः।

१६ उःइ प्रभु येशु ख्रीष्ट ओःले आबा कोन्ज्योइ उःक्याला च्याःम्बु पेःसी ओःले खुङगीइ अनुग्रहलाःम्‍ले उःक्याइ नाःमाङ मीःसीङेन उत्साह ओःले याःबु आशा तेर्ती एः।

१७ खुङक्याइ ख्याक्याला ख्याक्याइ पेःक्योक थाम्जेर याःबु लेःगाक्याला ओःले याःबु तामक्याला साहस ओःले ल्हे तेर्च्युक।

ङीःइ लागी प्रार्थना पेःदो

३

१ अन्त्यला ङाःइ रोःक्या, ख्याक्याइ कील्‍ला प्रभुइ लेःङ्‍गो माःङ्बु पेःदी फेल्क्योक च्योःङ्‍रारा थाम्जेरछ्‍योले फेल्ज्युक ओःले छ्‍योम्बो सेःसा काःल्ज्युक लाःती ङाःइ लागी प्रार्थना पेःदो।

२ ओःले माःङ्बुरा मीःक्याइ सेमल्हुक मालुक्योक सोङ्‍गारा माःइबा ओःले माःताक्पा मीःक्यालाःम्‍ले थार्च्युज्युक लाःती ङीःइ लागी प्रार्थना पेःदो।

३ तर प्रभु सेमल्हुक लुजेला डीक्पु एःक्योक सोङ्‍गारा, खुङगीइ ख्याक्याला राःम्बु जोगेन एः ओःले शैतानलाःम्‍ले थार्च्युगेन एः।

४ ओःले ङीःक्याइ लोप्क्योक थाम्जेर तामक्या ख्याक्याइ पेःदेरा एः ओःले तीङ्लाङ पेःगेन एः लाःती ङीःइ प्रभुला सेमल्हुक लुदी एः।

५ प्रभुइ ख्याक्याला कोन्ज्योइ च्योःङ्‍रारा च्याःम्बु पेःगेन्दी ओःले ख्रीष्टकीइ च्योःङ्‍रारा धैर्य पेःखुगेन सेम तेर्च्युक लाःती ङाः प्रार्थना पेःगे।

थाम्जेरकीइ लेःगा पेःराकोःउए

६ ङाःइ रोःक्या, प्रभुला सेमल्हुक लुगेन थाम्जेर मीःक्या लेःगा मेःबेलाःना ओःले ङीःइ लोप्‍तेर्क्योक तामक्या मीःङीन एः लाःना खुङक्यालाःम्‍ले ख्याक्या थारीःङ्बु तेः लाःती उःइ प्रभु येशु ख्रीष्टकीइ मीःनला आज्ञा तेर्के।

७ चीलेलाःना ख्याक्याङीमु तेःकासुना ङीःक्या छेर्सी पेःदी माःते। ङीःक्याइ च्योःङ्‍रारा ख्याक्याइ पेःकोःउए लाःती ख्याक्याइ याःबुले सेदी एः।

८ ङीःइ सुइदीङ साःप्च्याक्या एःन्दाराङ माःसा। तर ख्याक्याला तुःक्पु माःकाल्ज्युक लाःती ङीःइ कुःङ्मु ङीःमाला खुबाथुप तुःक्पु पेःदी लेःगा पेःसी।

९ ङीःक्याइ लेःगारा मेःबेनाङ ख्याक्याइ ङीःक्याला रोः पेःकोःचे एःके, तर ख्याक्याइ काःन्डुले लेःगा पेःकोःउबा लाःती तेङ्तेर्चेला ङीःइ लेःगा पेःसी।

१० ङीःक्या ख्याक्याङीमु एःकासुना ङीःइ दीखो आज्ञा ख्याक्याला तेर्सी, “काःन्दीङ मीःइ लेःगा मेःबेए लाःना, ओःखोला साःजेङ मातेर।”

११ ख्याक्या नाःङ्ला मेःन्दा काःजेदी छेर्सी पेःगेन्दी ओःले लेःगा मेःबेगेन्दी, तर राःङ्साइ लेःगाला एःन्दाराङ लाःक्पा लुगेन्दी एः लाःक्योक ङीःइ कोःसी।

१२ ताः एःन्डुबा मीःक्याला प्रभु येशु ख्रीष्टकीइ मीःनला ङीःक्या आज्ञा ओःले चेतावनी तेर्के, खुङक्या खाजुम तेःती राःङगीइ लेःगा पेःज्युक ओःले राःङगीइ लाःक्पाइ कमाइतीदी साःज्युक।

१३ तर ङाःइ रोःक्या, ख्याक्यादी याःबु लेःगा पेःजेला नाःमाङ थाङ माःछे।

१४ दी इःगीला ङीःइ लाःक्योक तामक्या सुइयाङ माःङीन लाःना ओःन्डुबा मीःक्याला याःबुले ङोःसेदी ज्यो ओःले खुङक्याङीमु चीङ माःबे। ओःन्डु पेःसीलाःना खुङक्या राःङ्‍रा ङोछाबु डोगेन एः।

१५ तर खुङक्याला टाःलाङक्याला च्योःङ्‍रा चेपा माःबे, तर खुङक्याला प्रभुला सेमल्हुक लुगेन ख्याक्याइ रोःक्याला च्योःङ्‍रारा पेःदी चेतावनी तेर।

पावलगीइ थेसलोनिकाइ मीःक्याला प्रार्थना पेःतेर्क्योक ओःले टासीदेले लाःक्योक

१६ ताः खाम्साङ्बु तेर्केन प्रभुइ राःङगीइरा ख्याक्याला तेन्दुरा ओःले ख्याक्याइ थाम्जेर लेःगाक्याला खाम्साङ्बु तेर्च्युक लाःती ङाः प्रार्थना पेःगे। प्रभु ख्याक्या थाम्जरेङीमु एःच्युक।

१७ ङाः पावल राःङगीइरा दी टासीदेले प्रुःदेरा एः। ङाःइ प्रुःगेन थाम्जेर इःगीक्याइ चुःन्डुल दीखोरा इःङे, एन्डुरा पेःदी ङाः प्रुःगे।†

१८ उःइ प्रभु येशुइ अनुग्रह ख्याक्या थाम्जरेङीमु एःच्युक।

† 

3:17 ओः तीःनामला, काःन्दीङ मीःइ राःङ्सा मीःला इःगी प्रुःच्युसीलाःना, थाम्जेरभन्दा तीङ्ला खुङ राःङगीइरा कलम लेःङ्दी चीङ तामक्या राःङगीइरा प्रुःउके, ओःले दीखोइदी ओः इःगी दी मीःलाःम्‍लेरा ओःङ्क्योक इःङे लाःती तेङ्तेर्कुके।

तिमोथीला

पावलगीइ प्रुःक्योक तोःङ्‍गीइ इःगी

इःगीइ ङोःसी

तिमोथी लुस्त्रा लाःकेन सहरकीइ मेःन्दा चीग स्यारा मीः एःके। खुङगीइ आमा यहुदी ओःले खुङगीइ आबा ग्रीक एःके। प्रभुइ बारेला याःबु लेःङ्‍गो फेल्गासुना खुङ पावलङीमुरा डोगेन्दी ओःले खुङला रोः पेःगेन मीः काःल्सी। खुङला पावलगीइ दी इःगी ओः तामक्यारा टेःम्बा साल्दी प्रुःदी एःके।

दी इःगीला थाम्जेरभन्दा तोःङ्ला कोःम्साला एःक्योक स्योप क्युःर्ती लोप्केन शिक्षाइ विरुद्धला प्रुःदी एः। एःन्डुबा शिक्षा यहुदी ओःले राःङ्सा क्युःपाइ मीःक्याइ ठीवाक्या डीक्‍ती काःल्क्योक इःङे। दी शिक्षाइ एःन्डुबा तामक्या लोप्कुए: दी जाम्बुलीङ लाःयोइ काःङ्दी एः। मीःक्याइ विशेष गुप्‍त नावा माःज्योर्थुप, काःजे साःगेन स्याःक्या साःजे माःपोःर्थुप, याःर्का क्याःप्चे माःपोःर्थुप मीःक्याइ थार्चे मेःज्योरए लाःती लोप्कुए। दी इःगीला कोःम्साला काःन्डुले चलाइतीकोः, ओःला काःन्डुबा लेःगाक्या पेःको, काःन्डुबा खाले तोःङ क्याःप्केन मीःक्या ओःले खुङक्याला रोः पेःगेन मीःक्या ओःङ्‍कोः लाःती थाम्जेर आज्ञाक्या पावलगीइ तेर्ती एः। थाम्जेरभन्दा तीङ्ला खुङगीइ तिमोथीला कोःम्साइ लागी खुङगीइ पेःकोःन लेःगाइ बारेला ओःले काःन्डुले येशु ख्रीष्टला मेःबा पेःगेन याःबु मीः ओःङ्जे खुउबा लाःती टेः तेर्ती एः।

थीमी सूची

ङोःसी १:१-२

कोःम्साइ बारेला ओःले कोःम्साइ तोःङक्याःप्केन मीःक्याइ बारेला आज्ञाक्या १:३–३:१६

तिमोथीला खुङगीइ लेःगाइ बारेला आज्ञाक्या ४:१–६:२१

तिमोथीला

पावलगीइ प्रुःक्योक तोःङ्‍गीइ इःगी

१

१ उःला थार्च्युगेन्दी कोन्ज्यो ओःले आशा तेर्केन्दी येशु ख्रीष्टकीइ आज्ञाअनुसार येशु ख्रीष्टला प्रेरित काःल्क्योक ङाः पावलगीइ दी इःगी

२ सेमल्हुकला ङाःइ तेःन्दामगीइ पुः तिमोथीला प्रुःदेरा एः। आबा कोन्ज्यो ओःले उःइ प्रभु येशु ख्रीष्टकीइ ख्योला अनुग्रह तेर्च्युक, नीङ च्योःज्युक ओःले खाम्साङ्बु तेर्च्युक।

स्योप क्युःर्केन शिक्षालाःम्‍ले च्यागाताक्पु पेःदो

३ ङाः माकेडोनियाला डोदेरा पेःगासुना ङाःइ ख्योला एफिससलारा तेः लाःती लाःसी ओःले ओःला स्योप क्युःर्केन शिक्षा तेर्केन मीःक्याला कादो लाःसी।

४ ख्योइ खुङक्याला ओः ताःङ्बुइ पेदामक्याला ओःले फाफामुक्याइ मीःनक्याला जोल्दी तेःचे मातेर चीलेलाःना ओःन्डुबा तामक्याइ नी मीःक्याला ठुक्पा चीग्रा ख्योङ्‍गुए ओःले सेमल्हुकलाःम्‍ले सेगेन कोन्ज्योइ तेःदामगीइ लेःगाक्याला पाःकेन चीग्रा ख्योङ्‍गोइ।

५ उःइ तेर्क्योक दी शिक्षादी चाङ्मा सेम, याःबु नावा ओःले तेःन्दामगीइ सेमल्हुकलाःम्‍ले थेङेन च्याःम्बुला माःङ्बु जोजे इःङे।

६ काःजे मीःक्यादी दी तामला पोःर्ती लेःगा म्याःक्योक तामक्याला जोल्देरा एः।

७ खुङक्यादी छेइ ठीम लोप्केन्दी डोजे छोल्गुए, तर खुङक्या लाःक्योक तामक्या राःङगीइ सेउए लाःती ठीवा साल्नाङ खुङक्याइ लाःक्योक तामक्या खुङक्या राःङगीइरा मेसेए।

८ उःला टेःम्बा एः, डीक्पु पेःदी चलाइतीसीलाःना छेइ ठीम माःङ्बुरा याःबु ताम इःङे।

९ तेःन्दामरा दी ताम उःइ सेकोःउए, छेइ ठीम याःबु मीःक्याइ लागी जोक्योक मीःङे तर छेइ ठीम मीःङीङेनक्याइ लागी, लाःक्योक ताम मीःङीङेनक्याइ लागी, कोन्ज्योला सेःसा मेःबेगेनक्याइ लागी, लाःयो पेःगेनक्याइ लागी, चाङ्मा म्याःक्योकक्याइ लागी, कोन्ज्योला मीःङीङेनक्याइ लागी, राःङगीइ आबा आमाला सेकेनक्याइ लागी, मीः सेकेनक्याइ लागी,

१० व्यभिचार पेःगेनक्याइ लागी, ख्य्वापीःजाङीमु व्यभिचार पेःगेन ख्य्वापीःजाक्याइ लागी ओःले पेःन्पीःजाक्याङीमु व्यभिचार पेःगेन पेःन्पीःजाक्याइ लागी, अपहरण पेःगेनक्याइ लागी, स्योप क्याःप्केनक्याइ लागी, स्योप क्याःप्‍ती साक्षी तेर्केनक्याइ लागी ओःले तेःन्दामगीइ शिक्षाला विरोध पेःगेनक्याइ लागी जोक्योक इःङे।

११ उःक्याइ लोप्क्योक दी तामक्या उःला मोलाम तेर्केन महिमित कोन्ज्योइ याःबु लेःङ्‍गोइ पेज्याला ज्योर्कुए। ओःले ओः याःबु लेःङ्‍गो फेल्जेला कोन्ज्योइ ङाःला दाम्दी एः।

कोन्ज्योइ नीङ च्योःक्योककीइ लागी थुजीछे

१२ ङाःइ लेःगाला ङाःला ल्हे तेर्केन्दी उःइ प्रभु येशु ख्रीष्टला ङाः थुजीछे तेर्के। खुङगीइ ङाःला सेमल्हुक लुदीरा खुङगीइ राःङगीइ लेःगा पेःजेला दाम्सी।

१३ ङाःइ तोःङ्ला खुङगीइ बारेला माःताक्पा लाःसी, खुङगीइ मीःक्याला तुःक्पु तेर्सी ओःले खुङक्याला अपमान पेःसी। तर ओः तेःकासु ङाःइ प्रभु येशुला सेमल्हुक लुदी म्याःके ओःले ओः थाम्जेर तामक्या ङाःइ मासेबारा पेःक्योक सोङ्‍गारा खुङगीइ ङाःला नीङ च्योःसी,

१४ ओःले प्रभु येशुइ ङाःला कोःकेन भन्दा माःङ्बु अनुग्रह तेर्सी। ओःले कोन्ज्योइ ङाःला येशु ख्रीष्टलाःम्‍ले ओःङेन सेमल्हुक ओःले च्याःम्बुइ काङ्तेर्सी।

१५ येशु ख्रीष्ट लाःयो पेःगेनक्यालारा थार्च्युजेला दी जाम्बुलीङला ओःङ्क्योक इःङे, दी थाम्जेरकीइ ङीःन्कोःन तेःन्दामगीइ ताम इःङे। ओःले ओः लाःयो पेःगेनक्यानाःङ्ला थाम्जेरभन्दा माःङ्बु लाःयो पेःगेन्दी इःङे।

१६ तर ओःखोइ पेःगासुना ख्रीष्टकीइ ङाःला नीङ च्योःसी। ओःले लाःयो पेःगेनक्यानाःङ्ला थाम्जेरभन्दा छ्‍योम्बो ङाः एःनाङ ङाःलाःम्‍ले येशु ख्रीष्टकीइ राःङगीइ नाःमाङ मीःसीःङेन धैर्य तेङ्तेर्चेला खुङगीइ ङाःला उदाहरण जोतेर्सी। दी उदाहरण येशुखाला तीङ्ला सेमल्हुक लुगेनक्या ओःले मेःपोन मीःली जोर्केनक्याइ लागी इःङे।

१७ नाःमाङ मीसीगेन्दी ओःले थोङ्जे मीःखुगेन्दी तेन्दुइ क्याःल्बुला तेन्दुरा महिमा काःल्ज्युक। खुङ चीग्रा चीग कोन्ज्यो इःङे। आमेन।

१८ ङाःइ पुः, तिमोथी, तोःङमीःजीकरा कोन्ज्योलाःम्‍ले ख्योइ बारेला लाःक्योक तामअनुसार ख्योला दी आज्ञाक्या तेर्तेरा एः। ख्योइ दी तामक्या टेःम्बा साल्सीलाःना, ख्योइ याःबुले माक क्याःप्खुउए।

१९ ओःले ख्योइ राःङगीइ सेमल्हुक ओःले याःबु नावा माःपोर। नावाइ लाःक्योक माःङीन्गासुना चीङ मीःक्याइ नी सेमल्हुक लुजेरा पोःर्सी।

२० खुङक्यानाःङ्ला हुमेनियस ओःले अलेक्जेन्डर इःङे। कोन्ज्योइ बारेला खुङगीइ माःताक्पा तामक्या लाःचे पोःर्च्युक लाःती खुङक्याला ङाःइ शैतानगीइ लाःक्पाला तेर्ती एः।†

† 

1:20 खुङक्याला ङाःइ शैतानगीइ लाःक्पाला तेर्ती एः। दीखो लाःक्योकदी, पावलगीइ ओः मेःन्दा ङी मीःक्या सेमल्हुक लुगेन मीःक्याङीमु जोम्जे माःज्योर्च्युक लाःती खुङक्याला कोःम्सा पोःर्च्युक्योक इःङे।

थाम्जेर मीःक्याइ लागी प्रार्थना पेःदो

२

१ थाम्जेरभन्दा तोःङ्ला ङाः ख्योला लाःके, थाम्जेर मीःक्याइ लागी प्रार्थना पेःदो। खुङक्याला रोः पेःतेर लाःती ओःले मोलाम तेर लाःती कोन्ज्योला वासी पेःदो, ओःले खुङक्याइ लागी कोन्ज्योला थुजीछे तेर।

२ ओःले उः कीपु ओःले खाम्साङ्बुले कोन्ज्योइ तोःङ्ला चाङ्मा ओःले याःबु मीःली सेन्जे खुगा लाःती थाम्जेर क्याःल्बुक्याइ लागी ओःले शासकक्याइ लागी प्रार्थना पेःदो।

३ एःन्डु पेःजे याःबु ताम इःङे ओःले उःला थार्च्युगेन कोन्ज्योलाङ दीखोरा सेम थेकुए।

४ थाम्जेर मीःक्या थार्खुज्युक ओःले तेःन्दामगीइ ताम ङोःसेखुज्युक लाःती कोन्ज्योला सेम थेकुए।

५ कोन्ज्यो चीग्रा चीग एः ओःले मीःक्याला खुङसाःला ख्योङेन्दीङ चीग्रा चीग एः, ओःले ओःखो मीः येशु ख्रीष्ट इःङे।

६ थाम्जेर मीःक्याला थार्च्युजेला खुङ राःङ्‍रा बलि काःल्सी। ओःले कोन्ज्योइ थाम्जेर मीःक्या थार्च्युक लाःती सेम पेःउए लाःकेन प्रमाण दीखोइरा डीक्पु समयला तेःङ्तेर्सी।

७ ओः सोङ्‍गारा राःङ्सा क्युःपाइ मीःक्याला सेमल्हुक ओःले तेःन्दामगीइ लेःङ्‍गो लाःचेला ङाःला प्रचार पेःगेन्दी ओःले प्रेरित लाःती दाम्क्योक इःङे। ङाःइ स्योप क्युःर्ती लाःक्योक मीःङे, ङाःइ तेःन्दामरा लाःतेरा एः।

८ ओः सोङ्‍गारा थाम्जेर ठाउँक्याला ख्य्वापीःजाक्याइ सीःताङ माःबेबा ओःले ठुक्पा मास्योर्पा पेःदी राःङगीइ चाङ्मा लाःक्पा क्यादी प्रार्थना पेःज्युक लाःती ङाः सेम पेःगे।

९ ओःन्डुलेरा पेःन्पीःजाक्याइयाङ राःङला सुहाइतीगेन केःलाक्या केःङ्ज्युक। खुङक्या माःङ्बु पेःदी टा सेती, सेर, मोतीइ केःङ्ज्याक्या ओःले छेन्दी केःलाक्या केःङ्दी छेदी माःतेःच्युक,

१० तर कोन्ज्योला मेःबा पेःगेन पेःन्पीःजाक्याइ याःबु याःबु लेःगाक्या चीग्रा पेःज्युक।

११ पेःन्पीःजाक्याइ राःङगीइ कोःम्साइ छेस्योक्याइ आङ्ज्याला तेःती खाजुम्बा पेःदी लोप्च्युक।

१२ पेःन्पीःजाक्याइ ख्य्वापीःजाक्याखाला आङ्ज्या पेःजे ओःले लोप्चेला ङाः अनुमति मेतेर, तर खुङ खाजुम्बाले तेःच्युक।

१३ चीलेलाःना आदमला तोःङ्ला जोदी एःके, ओः तीङ्ला चीग्रा हव्वाला जोदी एःके।

१४ ओःले आदमला स्योप क्युःर्ती म्याःके, तर हव्वालादी शैतानगीइ स्योप क्युःर्ती एःके, ओःले खुङगीइ कोन्ज्योइ आज्ञाला माःङीन्बाइ लाःयो पेःदी एःके।

१५ तर पेःन्पीःजाक्याइ प्रभुला सेमल्हुक लुदी तेःसीलाःना, राःङ्सा मीःक्याला च्याःम्बु पेःसीलाःना ओःले राःङला चाङ्मा ज्यासीलाःना, खुङक्याइ पीःजा केदी कोन्ज्योइ खुङक्याला थार्च्युगेन एः।

कोःम्साइ तोःङक्याःप्केनक्या

३

१ दी ताम तेःन्दामरा इःङे, सुङ मीः कोःम्साइ पास्टर ओःङ्जे छोल्गुए लाःना, खुङगीइ सेम पेःक्योक ताम याःबु इःङे।

२ ओः सोङ्‍गारा पास्टर लेःगा पेःगेन मीःङीमुदी चीङ माःताक्पा ओःङ्जे मेःयोङे। खुङगीइदी चीग्रा चीग पेःमे† ओःङ्‍कोःउए। खुङ राःङगीइ राःङला वशला ज्याखुगेन्दी, राःङगीइ नावाला वशला ज्याखुगेन्दी, सेःसा पेःक्योक, डोम्बोला तोःङ्ज्याङ पेःगेन्दी, राःङ्साला लोप्खुगेन्दी,

३ छ्‍याङ्स्योरे ओःङ्जे मेःयोङे, राःगाम स्योर्केन्दी ओःङ्जे मेःयोङे, तर याङ्छेबु ओःङ्‍कोःउए, ठुक्पा मेस्योर्केन्दी, नोःरला मीफामु मेबेगेन्दी,

४ राःङगीइ खीम फेबेला याःबुले ता खुगेन्दी ओःले राःङला सेःसा पेःगेन्दी ओःले लाःक्योक ङीःङेन्दी पुःपोःमोक्या एःक्योक ओःङ्‍कोःउए।

५ चीलेलाःना खुङगीइ राःङगीइ खीम फेबेला याःबु पेःदी तामीःखुए लाःना कोन्ज्योइ कोःम्साला काःन्डुले ताजे खुउबा रा?

६ खुङ प्रभुला भर्खर सेमल्हुक लुक्योक मीः ओःङ्जे मेःयोङे। मीःङेलाःना नी खुङ घमण्डइ काःङ्दी शैतानगीइ ज्योर्केन दण्डला लेप्केन एः।

७ खुङदी कोःम्सा भन्दा पाङगीइ मीःक्यालाङ याःबु नेक्योक मीः कोःउए, ओःले चीग्रा खुङगीइ बारेला मीःक्याइ माःताक्पा मेःलाप एः ओःले खुङ शैतानगीइ जीङ्थाकला मेलेप एः।

डिकनक्या

८ ओःन्डुलेरा डिकनक्याङ सेःसा पेःकोःन खाले ओःङ्‍कोःउए ओःले तेःन्दामगीइ ताम लाःकेन्दी कोःउए। खुङक्या छ्‍याङ्स्योरे ओःङ्जे मेःयोङे ओःले माःताक्पा पेःदी डेबा जोगेन्दी ओःङ्जे मेःयोङे।

९ कोन्ज्योइ उःला तेङ्तेर्क्योक तेःन्दामगीइ लेःङ्‍गोला खुङक्याइ सेमल्हुक लुदीरा तेःकोःउए, ओःले खुङक्याइ नावाइ खुङक्याइ लाःयो पेःदी म्याः लाःती ठीवा चेकोःउए।

१० खुङक्याला डिकनक्या जोजेतोःङ्ला खुङक्याला जाँच लेःङ्‍कोःउए, ओःले खुङक्याइ चीङ गल्ती माःबेक्योक फ्रेसीलाःना चीग्रा खुङक्याला डिकनगीइ लेःगा पेःजे तेर्च्युक।

११ डीकनक्याइ पेःमेक्याङ याःबु चेपा एःक्योक ओःले राःङ्साइ बारेला माःइबा मेःलाप्केन्दी ओःङ्‍कोःउए। खुङक्या राःङगीइ सेमला वशला ज्याखुगेन्दी ओःङ्‍कोःउए ओःले थाम्जेर तामला राःङ्सा मीःक्याइ सेमल्हुक लुजे खुजेन्दी ओःङ्‍कोःउए।

१२ डीकनक्याइदी चीग्रा चीग पेःमे ओःङ्‍कोःउए। ओःले खुङक्याइ राःङगीइ पुःपोःमोक्या ओःले खीम फेबेक्याला याःबुले ताखुगेन्दी ओःङ्‍कोःउए।

१३ चीलेलाःना डिकनक्याइ याःबुले लेःगा पेःसीलाःना खुङक्याइ सेःसा ज्योर्कुए ओःले येशु ख्रीष्टला एःक्योक खुङक्याइ सेमल्हुककीइ बारेला राःङ्साक्यालाङ साहस पेःदी लाःचे खुउए।

छ्‍योम्बो रहस्यइ ताम

१४ ङाः ख्योसाःला गेबुरा ओःङेन आशा पेःदी एः, एःनाङ ङाः ख्योला दी इःगी ताःसे प्रुःदेरा एः।

१५ ओःले चीङ पेःदी ङाः ओःङ्जेला कुःल्बु काःल्सीलाःना, कोन्ज्योइ फेबेला उःक्याइ चेपा काःन्डुबा ओःङ्‍कोःउबा लाःती दी इःगीलाःम्‍लेरा सेदी ज्यो। कोन्ज्योइ फेबेदी सोम्बो कोन्ज्योइ कोःम्सा, तेःन्दामगीइ खम्बा ओःले चार इःङे।

१६ उःइ सेमल्हुक लुक्योक तामगीइ रहस्य माःङ्बुरा छ्‍योम्बो एः लाःती उः स्वीकार पेःउए:

येशु ख्रीष्ट मीःइ छेन्दाला ओःङ्सी,

चाङ्मा लाइ खुङ चाङ्मा एः लाःती तेङ्तेर्सी,

स्वर्गदुतक्याइ खुङला थोङ्सी,

ओःले खुङगीइ बारेला देश देशकीइ मीःक्याइ कोःसी,

जाम्बुलीङगीइ मीःक्याइ खुङला सेमल्हुक लुसी,

ओःले कोन्ज्योइ खुङला नाःम्खालीङला खेर्सी।

† 

3:2 चीग्रा चीग पेःमे ग्रीक तामला दीखो लाःक्योकदी, कोःम्साइ पास्टरकीइदी चीग्रा चीग पेःमे ओःङ्‍कोःउए, खुङ राःङगीइ पेःमेङीमु इमान्दार ओःङ्‍कोःउए, तर खुङ व्यभिचार पेःगेन्दी ओःले राःङगीइ पेःमेला पोःर्ती राःङ्सा पेःन्पीःजा याःर्का क्याःप्क्योक ओःङ्जे मेःयोङे।

स्योप क्युःर्ती लोप्केनक्या

४

१ चाङ्मा लाइ प्रष्टै पेःदी लाःकुए, तीङ तीङ्ला माःङ्बुरा मीःक्याइ सेमल्हुक लुजे पोःर्केन एः। खुङक्याइ स्योप क्युःर्केन लाक्याइ ताम कोःगेन एः ओःले हेन्डीइ लोप्क्योक तामक्या ङीःङेन एः।

२ एःन्डुबा तामक्यादी सेम माःइबा एःक्योक स्योप क्युःर्केन मीःक्यालाःम्‍ले ओःङ्‍गुए। खुङक्याइ नावादी टोःम्बो च्याइ डाम्तीक्योक† सीक्योक च्योःङ्‍रा ओःङ्‍गुए।

३ खुङक्याइ याःर्का क्याःप्चे मेःयोङे ओःले काःजे साःगेन साःप्च्याक्यादी साःजे मेःयोङे लाःती मीःक्याला लोप्कुए। तर सेमल्हुक लुगेन्दी ओःले तेःन्दामगीइ तामला ङोःसेगेनक्याइदी थुजीछे तेर्ती दी साःगेन स्याःक्या साःजे ओःङ्‍गुए चीलेलाःना कोन्ज्योइरा दी स्याःक्या जोक्योक इःङे।

४ कोन्ज्योइ जोक्योक थाम्जेर तामक्या याःबु एः। कोन्ज्योला थुजीछे तेर्ती साःसीलाःना चीङ स्याःक्याला इन्कार पेःमेःकोए।

५ चीलेलाःना कोन्ज्योइ वचन ओःले प्रार्थनाइरा ओः स्याःक्याला चाङ्मा जोउए।

६ ख्योइ राःङगीइ आतानोःक्या ओःले आजीनोःमोक्याइ कील्‍ला दी शिक्षाक्या लोप्‍तेर्सीलाःना, ख्योइ ङीःन्देरा ओःङ्क्योक तेःन्दामगीइ शिक्षा ओःले सेमल्हुककीइ वचनला छार्तेरा ख्यो येशु ख्रीष्टला मेःबा पेःगेन्दी याःबु मीः ओःङेन एः।

७ कोन्ज्यो म्याःक्योक ओःले तेःन्दाम म्याःक्योक पेदामक्यालाःम्‍ले थारीःङ्बुरा तेः। बरु कोन्ज्योला मेःबा पेःजेला तालीम पेःदो।

८ जुबुइ तालीम पेःगासुना तीबीरेःरे याःबु ओःङ्‍गुए तर कोन्ज्योला भक्ति पेःसीलाःना माःङ्बुरा याःबु ओःङ्‍गुए। चीलेलाःना कोन्ज्योला भक्ति पेःगासुना दी मीःलीला ओःले तीङ्ला ओःङेन मीःलीलाङ याःबु ओःङ्‍गुए।

९ दी ताम तेःन्दामरा इःङे ओःले थाम्जेरकीइ स्वीकार पेःकोःउए ओःले सेमल्हुक लुकोःउए।

१० ओः सोङ्‍गारा उःइ तुःक्पु पेःदी लेःगा पेःउए चीलेलाःना उःइ आशा सोम्बो कोन्ज्योखाला ज्यादी एः। ओःले खुङरा थाम्जेर मीःला थार्च्युगेन कोन्ज्यो इःङे ओःले खास पेःदी खुङला सेमल्हुक लुगेन मीःक्याइ लागी थार्च्युगेन कोन्ज्यो इःङे।

११ दी तामक्या लोप्‍तो ओःले थाम्जेर मीःक्याला ख्योइ लाःक्योक च्योःङ्‍रारा पेःदो लोःप।

१२ ख्यो स्यारा एःक्योक सोङ्‍गारा सुइयाङ ख्याला ङ्‍याप्च्युक माःबेज्युक। तर प्रभुला सेमल्हुक लुगेनक्याइ तोःङ्ला ख्योइ ताम, चेपा, च्याःम्बु, सेमल्हुकला ओःले राःङगीइ मीःजीला चाङ्मा ज्यादी उदाहरण तेङ्‍खुदो।

१३ ङाः ओःला माःयोङथुप ख्योइ मीःक्याला छेइ पेज्या टोःतेर्केन तामला सेम तेर, साहस तेर ओःले लोप्केन तामक्या लोप्‍तेर।

१४ ख्योइ ज्योर्क्योक वरदानला लेःगा म्याःक्योक च्योःङ्‍रा माने। ओः वरदान कोन्ज्योइ लेःङ्‍गो तेर्केनक्याइ लाःकासुना ओःले कोःम्साइ छेस्योक्याइ ख्योखाला मोलाम तेर्चेला लाःक्पा ज्यागासुना ज्योर्क्योक इःङे।

१५ दी तामक्याला सेम तेर ओःले दी तामक्यालारा ख्यो लाग्तीदी तेः। एःन्डु पेःसीलाःना ख्योइ उन्‍नती थाम्जेर मीःक्याइ थोङेन एः।

१६ राःङगीइ चेपाक्याइ बारेला ओःले राःङगीइ तेर्क्योक शिक्षाइ बारेला च्यागाताःक्पु पेःदो। दी तामला लाग्तीदीरा तेः, चीलेलाःना ओःन्डु पेःसीलाःना ख्यो राःङ ओःले ख्योइ ताम कोःगेनक्या थाम्जेरकीइ थार्चे ज्योर्कुए।

† 

4:2 टोःम्बो च्याइ डाम्तीक्योक उःक्याइ कोबा टोःम्बो च्याइ छीसीलाःना ओः कोबाइ चीङ तामक्या मेःछोरए, ओःन्डुबारा दी मीःक्याइ नावाङ टोःम्बो च्याइ छीक्योक च्योःङ्‍रा चीङ मेःछोर्केन्दी एः।

प्रभुला सेमल्हुक लुगेन मीःक्याइ लागी पेःकोन लेःगा

५

१ राःङ भन्दा छ्‍योम्बोला हाप्स्याल मातेङ, तर खुङला राःङगीइ आबा च्योःङ्‍रारा पेःदी वासी पेःदो, ओःले राःङभन्दा छ्‍यामेक्यालादी राःङगीइ नोःक्याला च्योःङ्‍रारा पेःदो।

२ ओःन्डुलेरा राःङ भन्दा छ्‍योम्बो पेःन्पीःजाक्याला राःङगीइ आमाला च्योःङ्‍रारा पेःदो ओःले राःङ भन्दा छ्‍यामेक्याला राःङगीइ नोःमोक्याला च्योःङ्‍रारा चाङ्मा सेम पेःदो।

३ राःङगीइदी सुङ म्याःक्योक मोःराङ्मुक्याला याःबुले तादो।

४ तर मोःराङ्मुक्याइदी पुःपोःमो ओःले नाती नातीनीक्या एः लाःना खुङक्याइरा ओः मोःराङ्मुक्याला ताज्युक। खुङक्याइ कोन्ज्योला सेमल्हुक लुउए लाःकेन ताम राःङगीइ खीमगीइ फेबेक्याला याःबुले तादी तेङ्तेरकोःउए ओःले ओःन्डुलेरा राःङगीइ आबा आमा ओःले इबी मेःमेःइ टीःलेन च्याल्कोःउए, चीलेलाःना दी तामगीइरा कोन्ज्योला केःदाङ जोउए।

५ ओःले राःङगीइदी सुङ म्याःक्योक मोःराङ्मुइदी राःङगीइ आशा कोन्ज्योला चीग्रा ज्याक्योक ओःङ्‍कोउए। ओःले खुङगीइ कुङ्मु ङीःमाला राःङला रोः पेःतेर्च्युक लाःती कोन्ज्योला वासी पेःउए।

६ तर खुङ मोज पेःदी चीग्रा तेःकुए लाःना, खुङ सोम्बोरा एःनाङ सीक्योक च्योःङ्‍रारा इःङे।

७ थाम्जेर मीःक्या माःताक्पा माःबेबा पेःदी तेःच्युक लाःती दी तामक्या खुङक्याला याःबुले लोप्‍तेर।

८ तर काँःदीइ राःङगीइ छ्‍योरीक्याला ओःले खास पेःदी राःङगीइ खीमगीइ फेबेक्यालाङ मेताबा, खुङक्याइ नी सेमल्हुक लुजेङ पोःर्ती एः ओःले सेमल्हुक मीलुगेनक्या भन्दाङ माःइबा काःल्दी एः।

९ खालसुम लोः लेप्क्योक मोःराङ्मुला चीग्रा मोःराङ्मुइ सुचीला ज्यो। ओःले खुङगीइ मेःन्दा चीग ख्योबोङीमु चीग्रा याःर्का क्याःप्क्योक ओःङ्‍कोःउए।

१० ओःले खुङगीइ याःबु लेःगाक्या पेःदी थाम्जेरकीइ खुङला सेःसा पेःक्योक ओःङ्‍कोःउए, राःङगीइ पुःपोःमोक्याला याःबुले छार्च्युक्योक ओःङ्‍कोःउए, डोम्बोक्याला तोःङ्ज्याङ पेःक्योक ओःङ्‍कोःउए, खुङगीइ कोन्ज्योइ मीःक्याला राःङगीइ खीमला तोःङ्ज्याइ पेःक्योक ओःङ्‍कोःउए, तुःक्पु ज्योर्क्योक मीःक्याला रोः पेःक्योक ओःङ्‍कोःउए ओःले एःन्डुबा माःङ्बुरा राःङ्सा याःबु लेःगाक्या पेःक्योक ओःङ्‍कोःउए।

११ तर खालसुम लोः मालेप्क्योक मोःराङ्मुक्यालादी मोःराङ्मुइ सुचीला माःज्या, चीलेलाःना खुङक्याइ राःङगीइ कामवासनाइ पेःगासुना खुङक्या ख्रीष्टलाःम्‍ले लोःगेन एः ओःले खुङक्याइ फीर्च्या याःर्का क्याःप्केन सेम पेःगेन एः।

१२ ओःले एःन्डु पेःदी खुङक्याइ ख्रीष्टङीमु तोःङ्ला पेःक्योक ताःम्ज्या† टेःम्बा चेःक्योक सोङ्‍गारा खुङक्या दोषी ओःङेन एः।

१३ ओःले खुङक्याला मोःराङ्मुक्याइ सुचीला ज्यासीलाःना, खुङक्या मीःइ खीम खीम कोर्केन्दी ओःले छेर्सी पेःगेन्दी ओःङ्‍गुए। ओःजे चीग्रा मीःङे तर खुङक्याइ राःङ्सा मीःक्याइ ताम तुप्केन्दी, राःङ्साइ लेःगाला लाःक्पा लुगेन्दी ओःले लाःचे मेःयोःङेन तामक्याङ लाःतेरा डोउए।

१४ ओः सोङ्‍गारा स्यार्मा मोःराङ्मुक्याइदी याःर्का क्याःप्च्युक, पुःपोःमोक्या केज्युक ओःले खीम याःबुले ताज्युक। ओःन्डुले शैतानगीइ उःक्याइ बारेला चीङ माःताक्पा लाःचे माःखुज्युक।

१५ चीलेलाःना चीङ मोःराङ्मुक्या तोःङ्लारा शैतानछ्‍योले लोःसीःङ्दी एः।

१६ कोन्ज्योला सेमल्हुक लुगेन पेःन्पीःजाइदी राःङगीइदी छ्‍योरीक्यानाःङ्ला सुङ मोःराङ्मुक्या एः लाःना खुङगीइ ओः मोःराङ्मुक्याला ताज्युक। एःन्डु पेःसीलाःना कोःम्साइ ओः मोःराङ्मुक्याइ लागी तुःक्पु पेःमेःकोःन एः। ओः सोङ्‍गारा राःङगीइदी सुङ म्याःलाःना चीग्रा कोःम्साइ ओः मोःराङ्मुक्याला ताकोःउए।

१७ याःबुले कोःम्साला तागेन एल्डरक्याला दोब्बर सेःसा पेःकोःउए। खास पेःदी कोन्ज्योइ वचन प्रचार पेःगेन्दी ओःले लोप्केन्दीक्याइ दी आदर ज्योर्कोःउए।

१८ चीलेलाःना छेइ पेज्याला एःन्डुले प्रुःदी एः, “दाइँ पेःगेन लाःङक्याइ खाला फुङ्लो माता” ओःले “लेःमीक्याइ खुङक्याइ ला ज्योर्राकोःउए।”

१९ मेःन्दा सुम सीः साक्षी म्याःपाथुप कोःम्साइ एल्डरक्याला च्याःङ्क्योक माःताक्पाला कोःरा माःको।

२० लाःयो पेःगेन एल्डरला थाम्जेरकीइ तोःङ्ला हाप्स्याल तेङ्दो, ओःले एःन्डु पेःसीलाःना राःङ्सा एल्डरक्याइ लाःयो पेःजे जीगेन एः।

२१ कोन्ज्यो, ख्रीष्ट येशु ओःले दाम्क्योक स्वर्गदुतक्याइ तोःङ्ला ङाः ख्योला चोक्पो आज्ञा तेर्के, ख्योइ सुलाङ भेदभाव ओःले पक्षपात माःबेबा पेःदी ख्योइ दी आज्ञा ङीःन्दो।

२२ हतार हतार पेःदी सुखालाङ लाःक्पा ज्यादी कोःम्साइ एल्डर माःजो। ओःले राःङ्सा मीःक्याइ पेःगेन लाःयोक्याइ लेःगाला लाःक्पा मालु। राःङगीइ मीःजी तेन्दुरा चाङ्मा ज्यो।

२३ तोःङ्ला च्योःङ्‍रा छ्‍यु चीग्रा थुङेन्दी माःबे, तर ख्योइ टोःपाइ लागी ओःला घरीघरी नेःपा डोगेन्दी सोङ्‍गारा तीबी रेःरे अङ्‍गुरकीइ नीःङ्‍गार थुङेन्दी पेःदो।

२४ काःजे मीःक्याइ लाःयोक्या नी साङ्बुले थोङेन्दी ओःङ्‍गुए, ओःले खुङक्या तोःङ्लारा दोषी ओःङ्‍गुए। तर काःजे मीःक्याइ लाःयोक्यादी तीङ तीङ्ला चीग्रा थोङ्देरा डोउए।

२५ ओःन्डुलेरा काःजे मीःक्याइ पेःक्योक याःबु लेःगाक्या तोःङमीःजीकरा साङ्बुले थोङ्‍गुए। तर साङ्बुले मेःथोङेन लेःगाक्याङ इःप्‍ती तेःचे मीःखुए।

† 

5:12 रीष्टङीमु तोःङ्ला पेःक्योक ताःम्ज्या चीङ मोःराङ्मुक्याइ फीर्च्या याःर्का माःक्याःप्‍पा पेःदी ख्रीष्टला सेम तेर्केन लाःती लाःकुके।

६

१ थाम्जेर लाबुक्याइ राःङगीइ ताःक्पुला थाम्जेर तामला सेःसा पेःकोःउए लाःती ठीवा साल्दो। ओःन्डु पेःसी लाःना चीग्रा सुइयाङ कोन्ज्योइ मीःन ओःले उःइ लोप्क्योक तामक्याला माःताक्पा लाःचे मीःखुए।

२ ताःक्पुक्या प्रभुला सेमल्हुक लुगेन्दी एः लाःना, खुङक्या प्रभुला सेमल्हुक लुगेन आतानोःक्यारा इःङे लाःती खुङक्याला सेःसा मेःबेगेन्दी माःबे। बरु खुङक्याला ताःरुङ माःङ्बु मेःबा पेःदो चीलेलाःना खुङक्याला क्युःक्सो डोजे लाःक्योक प्रभुला सेमल्हुक लुगेन आतानोःक्याला ओःले च्याःम्बु रोःक्याला क्युःक्सो डोजे इःङे।

स्योप क्युःर्ती लोप्केन शिक्षाक्या ओःले तेःन्दामगीइ नोःर

दी तामक्या लोप्‍तेर ओःले थाम्जेरकीइ दी तामक्या ङीःन्दो लाःती उत्साह तेर।

३ काःखोक्याइ स्योप क्युःर्ती शिक्षाक्या लोप्कुए लाःना ओः शिक्षाक्या उःइ प्रभु येशु ख्रीष्टकीइ लोप्क्योक तेःन्दामगीइ शिक्षाङीमु मीःडीकए ओःले खुङक्याइ कोन्ज्योला उःइ भक्ति पेःकोःन तामक्या मेलोपए।

४ खुङक्या घमण्ड पेःउए ओःले खुङक्याइ चीङ सेक्योक मेःयोङए। खुङक्याइ लेःगा म्याःक्योक तामक्याला विवाद पेःदेरा ठुक्पा स्योर्कुए। ओःले ओः तामगीइ डाह, ठुक्पा सीःन्दा, बदनाम ओःले माःइबा माःइबा पाःकेनक्या चीग्रा ख्योङ्‍गुए।

५ दी मीःक्याइ नी तेन्दुरा ठुक्पा सीःङ्दा ख्योङ्‍गुए। खुङक्याइ नावा भ्रष्ट एः ओःले खुङक्याइ तेःन्दामगीइ ताम मीःङीःनए, ओःले खुङक्याइ कोन्ज्योला सेमल्हुक लुजे लाःक्योकदी नोःर क्युः जोजे चीग्रा इःङे लाःती ठीवा साल्गुए।

६ राःङ ङीमु ची एःपा ओःदीलारा केःदाङ पेःदी कोन्ज्योला भक्ति पेःजे लाःक्योकरा छ्‍योम्बो खेइ ताम इःङे।

७ चीलेलाःना उः केगासुना दी जाम्बुलीङला चीङ माःख्योङ्बा ओःङ्सी ओःले उः दी जाम्बुलीङ पोःर्ती डोगासुनाङ चीङ खेर्ती डोजे मीःखुए।

८ तर उःला साःजेला ओःले केःङ्जेला ज्योर्सी लाःना उः दीखोलारा केःदाङ पेःकोः।

९ तर छ्‍युक्पु ओःङ्जे छोल्गेन मीःक्यादी परीक्षाला लेप्केन एः, ओःले लेःगा म्याःक्योक माःङ्बुरा इच्छाक्याला ओःले राःङला तुःक्पु ज्योर्केन इच्छाक्याला लेप्केन एः, ओःले ओःन्डुबा तामक्याइ मीःक्याला नोङ्‍गुए ओःले सीःङ्दाक जोउए।

१० चीलेलाःना थाम्जेर खाले माःइबा लेःगाक्याइ चार्ङेदी नोःरला च्याःम्बु पेःजे इःङे। चीङ मीःक्या नी नोःर क्युःक्याइ लोभला लेप्‍ती सेमल्हुक लुजे पोःर्ती एः। ओःले खुङक्याइ सेम तुःक्पुइ छाबाछुबे काःल्दी एः।

तिमोथीइ लागी शिक्षा

११ तर ख्यो तिमोथी, कोन्ज्योइ मीः, एःन्डुबा तामक्या पेःजेलाःम्‍ले थारीःङ्बुरा तेः। ख्यो धार्मिकताला, कोन्ज्योला क्याप च्योल्जेला, सेमल्हुकला, च्याःम्बुला, स्थिर तेःचेला ओःले राःङला याःङ्छाबु जोगेन तामक्याला राःङगीइ सेम तेर।

१२ सेमल्हुककीइ याःबु लाःमला छ्‍योङ्दो ओःले मेःपोन मीःलीला जुम्दी ज्यो। कोन्ज्योइ ख्योला ओः मेःपोन मीःलीइ लागी केक्याःप्‍ती एः ओःले माःङ्बुरा साक्षीक्याइ तोःङ्ला ख्योइ सेमल्हुकला याःबुले स्वीकार पेःसी।

१३ थाम्जेर स्याःक्याला मीःली तेर्केन कोन्ज्यो ओःले पन्तियस पिलातसकीइ तोःङ्ला तेःन्दामगीइ साक्षी तेर्केन येशु ख्रीष्टकीइ तोःङ्ला, ङाः ख्योला दी आज्ञा तेर्तेरा एः,

१४ उःइ प्रभु येशु ख्रीष्ट माःयोङ्थुप ख्योइ कोन्ज्योइ आज्ञाक्या याःबुले ङीःन्दो ओःले सुइयाङ ख्योला माःताक्पा च्याःङ्जे माःज्योर्च्युक।

१५ खुङला डीक्पु समयला फीर्च्या ताङेन एः। थाम्जेर चीजखाला शासन पेगेन्दी कोन्ज्यो चीग्रा इःङे ओःले खुङला प्रशंसा तेर्चेला डीक्पु एः, खुङरा क्याःल्बुक्याइ क्याःल्बु ओःले प्रभुक्याइ प्रभु इःङे।

१६ खुङ चीग्रा नाःमाङ मीसीए ओःले खुङ सुङ लेप्मीःखुगेन ज्योतिला तेःकुए। खुङला ताःसेथुप सुइयाङ थोङ्दी म्याः ओःले सुइयाङ खुङला थोङ्मीःखुगेन एः। थाम्जेर सेःसा ओःले ल्हे तेन्दुरा खुङला काःल्ज्युक! आमेन।

१७ दी जाम्बुलीङला छ्‍युक्पु एःकेनक्याला घमण्डी माःबे लाःती आज्ञा तेर। खुङक्याइ नोःर क्युःक्या तेन्दुरा मेःतेए तर उःइ कीपुइ लागी कोःकेन भन्दा माःङ्बु पेःदी थाम्जेर ताम तेर्केन कोन्ज्योला खुङक्याइ आशा ज्यो लाःती आज्ञा तेर।

१८ खुङक्याइ याःबु लेःगाक्या पेःज्युक, ओःले याःबु लेःगाक्याला खुङक्या छ्‍युक्पु काःल्ज्युक, नीङ च्योःगेन्दी ओःले राःङ्सा मीःक्याला तेर्चेला तेन्दुरा तयार काःल्दी तेः।

१९ एःन्डु पेःदी खुङक्याइ तीङ्ला ओःङेन मीःलीइ लागी नोःर क्युःक्या जोदी चार लुज्युक। ओःले खुङक्याइ तेःन्दामगीइ मीःली काःन्डुबा इःङे लाःती ङोसेखुज्युक।

२० तिमोथी, ख्योला तेर्क्योक तामक्या याःबुले ज्यो। मीःक्याइ पेःगेन लेःगा म्याःक्योक तामक्या ओःले ठुक्पाक्या थाम्जेर तेःन्दाम म्याःक्योक नावाक्या इःङे, ओः तामक्यालाःम्‍ले ख्यो थारीःङ्बुरा तेः।

२१ एःन्डुबा तामक्याइ तीङ्ला काःल्दी चीङ मीःक्या नी ख्रीष्टला लुक्योक सेमल्हुक लुजे पोःर्ती एः।

ख्योक्या थाम्जेरङीमु कोन्ज्योइ अनुग्रह एःच्युक।

तिमोथीला

पावलगीइ प्रुःक्योक तीङ्‍गीइ इःगी

इःगीइ ङोःसी

दी इःगी पावलगीइ प्रचार पेःगेन लेःगाला राःङभन्दा छीमी रोः तिमोथीला खुङगीइ राःङगीइ तर्फलाःम्‍ले तेर्क्योक सल्‍लाहइ बारेला इःङे। दी इःगीइ लाःचे छोल्क्योक थाम्जेरभन्दा छ्‍योम्बो ताम लाःक्योकरा सहीतीजे इःङे। तिमोथीला खुङ याःबु पेःदी येशु ख्रीष्टकीइ बारेला साक्षी तेर्तीरा तेः, येशुइ बारेला याःबु लेःङ्‍गो ओःले नीङ्बा करारकीइ तेःन्दामगीइ तामला सेमल्हुक लुदीरा तेः, तुःक्पु ओःले मीःक्याइ टाःलाङ पेःगासुनाङ खुङगीइ लोप्केन लेःगा ओःले प्रचार पेःगेन लेःगा पेःदीरा तेः लाःती पावलगीइ सल्‍लाह ओःले उत्साह तेर्ती एः।

तिमोथीला दी इःगीला खास पेःदी जाम्बुलीङगीइ आक्याक्पा तामक्यालाःम्‍ले थार्ती तेः लाःती चेतावनी तेर्ती एः। एःन्डुबा आक्याक्पा तामक्याइ कोःगेन मीःक्याला क्युःक्सो मेःयोःङए तर दीखोइ सीःङ्दाकला क्याल्गुए।

दी थाम्जेर तामक्याला तिमोथीला पावल खुङ राःङगीइ मीःली, राःङगीइ सेमल्हुक, राःङगीइ च्याःम्बु ओःले सतावटकीइ बारेला टेःम्बा साल्गुए।

थीमी सूची

ङोःसी १:१-२

प्रशंसा ओःले वासी १:३–२:१३

टेः ओःले चेतावनी २:१४–४:५

पावलगीइ राःङगीइ हालत ४:६-१८

समाप्‍ति ४:१९-२२

तिमोथीला

पावलगीइ प्रुःक्योक तीङ्‍गीइ इःगी

१

१ कोन्ज्योइ सेम पेःक्योक सोङ्‍गारा येशु ख्रीष्टङीमु एःक्योक मीःलीइ ताःम्ज्याइ बारेला लाःचेला ङाः पावल ख्रीष्ट येशुइ प्रेरीत काःल्क्योक इःङे।

२ ङाःइ नीङच्योःमो पुः तिमोथी, ख्योला दी इःगी प्रुःदेरा एः। आबा कोन्ज्यो ओःले उःइ प्रभु येशु ख्रीष्टकीइ ख्योला अनुग्रह तेर्च्युक, नीङ च्योःज्युक, ओःले खाम्साङ्बु तेर्च्युक।

सेमल्हुकला राःम्बु जोदी ज्याजेला उत्साह

३ ङाःइ फाफामुक्याइ पेःक्योक च्योःङ्‍रारा ङाः राःङगीइ चाङ्मा नावाइ कोन्ज्योइ लेःगा पेःगे। ख्याला टेःम्बा साल्देरा कुःङ्मु ङीःमाला प्रार्थना पेःगासुना ङाः ओःखोरा कोन्ज्योला ख्याइ लागी थुजीछे तेर्कुए।

४ उःक्या खा फ्यादी डोगेन बेला ख्योइ मीज्यु पाप्क्योक टेःम्बा साल्सुना ख्योला फ्रेकेन छ्‍योम्बो सेम ओःङ्‍गोइ। फ्रेचे ज्योर्ना नी ङाः काःजे केःदाङ ओःङ्जे एःके।

५ ङाःला ख्योइ तेःन्दामगीइ सेमल्हुक टेःम्बा एः। ओः सेमल्हुक तोःङ्ला ख्योइ इबी लोइसङीमु ओःले ख्योइ आःमा युनिसङीमुङ एःके, ओःले ताःसे ख्योइङीमुङ ओःन्डुबारा सेमल्हुक एः लाःती ङाःला टेःम्बा एः।

६ ओः सोङ्‍गारा ङाः ख्योला तोःङगीइ तामक्या टेःम्बा साल्देरा लाःके, ङाःइ ख्योखाला लाःक्पा ज्यागासुना† ख्योला कोन्ज्योइ तेर्क्योक वरदानला जोगाइतीदी ज्यो।

७ चीलेलाःना कोन्ज्योइ उःला जीबाइ ला मीःङे तर ल्हे, च्याःम्बु ओःले राःङला वशला ज्यागेन ला तेर्ती एः।

८ ओः सोङ्‍गारा ख्योक्या उःइ प्रभुइ बारेला राःङ्साक्याला लाःचेला ङोःछा माःबे ओःले ङाः ख्रीष्टकीइ लागी कैदी काःल्क्योक थोङ्दीङ ख्योक्या ङोःछा माःबे, बरु ख्योङ कोन्ज्योइ ल्हेइ याःबु लेःङ्‍गो लाःचेला तुःक्पु खुर्तो।

९ कोन्ज्योइरा उःक्याला थार्च्युसी, ओःले उःक्याला राःङगीइ मीःक्या जोजेला केक्याःप्सी। उःक्याइ पेःक्योक लेःगाइ पेःगासुना मीःङे तर खुङ राःङगीइ इच्छाइ ओःले अनुग्रहइ पेःगासुना खुङगीइ दीखो पेःसी। दी अनुग्रह खुङगीइ उःक्याला येशु ख्रीष्टलाःम्‍ले तीःनाम छुजेतोःङलारा तेर्ती एःके।

१० ओःले ओःखो अनुग्रह उःक्याला थार्च्युगेन येशु ख्रीष्ट ओःङ्मीःजीक ताःसे थोङ्दी एः। खुङगीइरा मृत्युइ ल्हेला नाश पेःसी ओःले याःबु लेःङ्‍गो लाःती उःक्या नाःमाङ मीसीगेन मीःलीला सेन्जे ज्योर्केन लाःम तेङ्तेर्सी।

११ दीखोरा याःबु लेःङ्‍गो टाःम्जेला ओःले लोप्चेला कोन्ज्योइ ङाःला प्रेरित जोसी।

१२ ओः सोङ्‍गारा ङाः दी तामक्याला तुःक्पु खुर्तेरा एः। तर दीखोइ लागी ङाः ङोःछा मेःबे चीलेलाःना ङाःइ सु खाला सेमल्हुक लुदी एःपा, ओःखो ङाःइ याःबुले छोर्ती एः। कोन्ज्योइ ङाःला तेर्क्योक तामक्या खुङगीइरा ख्रीष्ट ओःङेन ओः ङीःमाथुपकीइ लागी जोगाइतीदी ज्यागेन एः। दी तामला ङाः ढुक्‍का एः।

१३ ङाःइ ख्योला लोप्‍तेर्क्योक तेःन्दामगीइ तामक्याइ नमुनाला पालन पेःदो, ओःले येशु ख्रीष्टखाला एःक्योक ख्योइ सेमल्हुक ओःले च्याःम्बु पेःदीरा ज्यो।

१४ ख्योला जिम्मा तेर्क्योक तेःन्दामगीइ तामक्या उःनाःङ्ला तेःकेन चाङ्मा लाइ ल्हेइ याःपेःदी ज्यो।

१५ एशियाला एःकेनक्या थाम्जेर ङाःलाःम्‍ले क्योदी काःल्क्योक नी ख्योइयाङ छोर्तीरा एः, ओः नाःङ्लाङ फुगेलस ओःले हर्मोगेनस इःङे।

१६ प्रभुइ ओनेसिफरसकीइ खीम फेबेला नीङ च्योःज्युक, चीलेलाःना खुङगीइ ङाःला उत्साह तेर्कुके ओःले ङाः चेङाङला एःकासुना खुङ ङाःला फ्रेकाला ओःङ्जेला ङोःछा मेःबेके।

१७ तर खुङ रोमला ओःङ्मीःजीक, खुङगीइ ङाःला माःफ्रेथुप छोल्दीरा तेःसी।

१८ न्याय पेःगेन ङीःमाला प्रभुइ खुङला अनुग्रह पेःज्युक। ङाः एफिससला एःकासुना खुङगीइ ङाःला माःङ्बुरा मेःबा पेःदी एःके लाःकेन ताम ख्योइ याःबुले छोर्तीरा एः।

† 

1:6 ङाःइ ख्योखाला लाःक्पा ज्यागासुना ओः तेःकासु, काःन्दीङ मीः कोन्ज्योइ बारेला प्रचार पेःजेला ओःले लोप्‍चेला याःबु नेसीलाःना, एल्डक्याइ खुङक्याला मोलाम तेर्चेला खुङक्याखाला लाःक्पा ज्याउके ओःले खुङ्क्याइ ओःखो लेःगा पेःजे ज्योर्के लाःती तेङ्तेर्कुके।

येशु ख्रीष्टकीइ तेःन्दामगीइ माक्मीः

२

१ ओः सोङ्‍गारा, ए ङाःइ पुः, येशु ख्रीष्टला एःक्योक अनुग्रहला राःम्बु पेःदी तेः।

२ ङाःइ माःङ्बुरा मीःक्याइ तोःङ्ला ख्योला लोप्क्योक तामक्या थाम्जेर मीःक्याइ सेमल्हुक लुक्योक राःङ्सा मीःक्याला लोप्‍तेर ओःले खुङक्याइयाङ राःङ्सा मीःक्याला लोप्खुगेन्दी ओःङेन एः।

३ येशु ख्रीष्टकीइ तेःन्दामगीइ माक्मीःइ च्योःङ्‍रा ख्योङ तुःक्पु खुर्तो।

४ सेनाला भर्ना काःल्क्योक माक्मीः राःङ्सा लेःगाला जोल्दी मेःतेए, चीलेलाःना खुङ राःङगीइ कप्‍तानला केःदाङ जोजेला सेम तेर्कुए।

५ खेलला छ्‍योङेन मीःइ इनाम ज्योर्चेला छ्‍योङ्‍गुए, तर खुङ खेलगीइ ठीमअनुसार माःछ्‍योङ लाःना खुङगीइ इनाम मेःज्योरए।

६ माःङ्बुरा तुःक्पु पेःदी लेःगा पेःगेन किसानगीइ राःङगीइ बालीइ तोःङ्‍गीइ बो ज्योर्रा कोःउए।

७ ङाःइ लाःक्योक दी तामक्या ठीवा साल्दो, चीलेलाःना प्रभुइरा ख्योला दी थाम्जेर तामक्या सेगेन नावा तेर्केन एः।

८ सीक्योकक्यालाःम्‍ले सोम्बो काःल्क्योक येशु ख्रीष्टला टेःम्बा साल्दो। खुङ दाऊद क्याःल्बुइ छार्क्यु फुर्क्यु इःङे। ङाःइ टाःम्ङेन याःबु लेःङ्‍गो दीखोरा इःङे।

९ ओः याःबु लेःङ्‍गो टाःम्क्योक सोङ्‍गारा ङाःइ तुःक्पु खुर्तेरा एः। ओःजे चीग्रा मीःङे, तर माःताक्पाला च्योङ्‍रा च्याल्दाइ तादी चेङाङला कादी ज्यादी एः। तर कोन्ज्योइ बचनला नी सुइयाङ च्याल्दाइ तादी ज्याजे मीःखुए।

१० ओः सोङ्‍गारा कोन्ज्योइ दाम्क्योक मीःक्या थाम्जेरकीइ येशु ख्रीष्टलाःम्‍ले थार्चे ज्योर्च्युक ओःले नाःमाङ मीःसीङेन महिमा ज्योर्च्युक लाःती खुङक्याइ लागी ङाः थाम्जेर खालेइ तुःक्पुक्या खुर्के।

११ दी ताम तेःन्दामरा इःङे,

“उःक्या ख्रीष्टङीमुरा सीदी एः लाःना, उःक्या खुङङीमुरा सेन्ङेन एः।

१२ उःक्याइ नासी लाःना, उःक्या खुङङीमुरा क्याःल्खाप पेःगेन एः,

उःक्याइ खुङला इन्कार पेःसीलाना, खुङगीइयाङ उःला इन्कार पेःगेन एः।

१३ उःक्या सेमल्हुक लुजेला डीक्पु म्याःनाङ खुङ नी सेमल्हुक लुजेला डीक्पु एः,

चीलेलाःना खुङगीइ राःङलारा इन्कार पेःजे मीःखुए।”

ङी खाले लोप्केन मीःक्या

१४ दी तामक्या खुङक्याला टेःम्बा साल्च्युतेर, खुङक्याइ तामक्याइ बारेला वादविवाद माःबेज्युक लाःती प्रभुइ तोःङ्‍ला खुङक्याला आज्ञा तेर, ओःखोइ चीङ क्युःक्सो मेःयुङ्ए, तर ओःखोइ कोगेनक्याला नोङ्‍गुए।

१५ कोन्ज्योइ तेःन्दामगीइ लेःङ्‍गो याःबुले लाःकेन मीः च्योःङ्‍रा तेन्दुरा कोन्ज्योइ तोःङ्ला याःबु ओःङ्जे छोल्दो। एःन्डु पेःसीलाःना ख्योइ ङोःछा पेःमेकोःन एः।

१६ जाम्बुलीगीइ तेःन्दाम म्याःक्योक ओःले लेःगा म्याःपा लाःक्योक तामक्यालाःम्‍ले थारीःङ्बु तेः, चीलेलाःना दीखोइ नी मीःक्याला कोन्ज्योलाःम्‍ले ताःरुङ थारीङ्बु क्याल्गोइ।

१७ ओःन्डुबा तामक्या नी नाःमाङ मेःटाःगेन स्य्‍वाच्योःङ्‍रा फेल्दी डोउए। ओःन्डु पेःदी लोप्केनक्या नाःङ्ला हुमेनियस ओःले फिलेतस इःङे।

१८ सीक्योक मीःक्या तोःङ्लारा सीक्योकलाःम्‍ले सोम्बो लोःसीःङ्सी लाःती खुङक्याइ तेःन्दामगीइ लाःमला पोःर्ती एः। खुङक्याइ चीङ मीःक्याइ सेमल्हुकला सीःङ्दाक जोदी एः।

१९ तर कोन्ज्यो राःङगीइरा जोक्योक चार तेन्दुरा राःम्बु काःल्दी तेःकोइ। ओः चारला एःन्डुबा प्रुःदी छाप क्याःप्‍ती एः, “प्रभुइ राःङगीइ मीःक्याला ङोःसेउए” ओःले “प्रभुइ मीःन लेःङेनक्या थाम्जेर माःरीक्पा लेःगालाःम्‍ले थारीःङ्बु तेःच्युक।”

२० छ्‍योम्बो खीमला सेर ओःले ङुलगीइ नेकीक्या चीग्रा मेःयुङ्ए, तर सीङ ओःले सेबीलाःम्‍ले जोक्योक नेकीक्याङ ओःङ्‍गोइ, काःजे नेकीक्या छ्‍योम्बो छ्‍योम्बो लेःगाला चलाइतीउए लाःना काःजे नेकीक्यादी छ्‍यामे छ्‍यामे लेःगाक्याला चलाइतीउए।

२१ माःइबा लेःगाक्या पेःजेलाःम्‍ले मीःइ राःङगीइ राःङला चाङ्मा जोसी लाःना ओःखो सेःसा लेःगाइ लागी मेःन्दा चीग ओःङेन एः, ओःले खीमगीइ ताःक्पुइ लागी चाङ्मा ओःले लेःगा एःक्योक ओःङेन एः, ओःले काःदीङ याःबु लेःगाइ लागी डीक्पु ओःङेन एः।

२२ ओः सोङ्‍गारा ख्याक्या स्यारा स्यार्मा एःकासुना सेमला ओःङ्क्योक माःरीक्पा तामक्यालाःम्‍ले थारीःङ्बु तेः, ओःले चाङ्मा सेमगीइ प्रभुइ मीःन लेःङेन मीःक्याङीमु डीक्पु लेःगा पेःजेला, सेमल्हुक लुजेला, राःङ्साला च्याःम्बु पेःजेला ओःले राःङ्साक्याङीमु डीक्‍ती तेःचेला सेम तेर।

२३ तर आक्याक्पा ओःले मासेक्योक टाःटेलाःम्‍ले थारीङ्बु तेः। दी तामलाःम्‍ले नी ठुक्पा सीःङ्दा चीग्रा ओःङ्‍गोइ लाःती ख्योइ छोर्तीरा एः।

२४ प्रभुइ लागी लेःगा पेःगेन मीः ठुक्पा स्योर्केन्दी ओःङ्जे मेःयोङे। तर थाम्जेर मीःक्याला च्याःम्बु पेःगेन्दी, लोप्चे खुगेन्दी ओःले थाम्जेर तामक्या नाखुगेन्दी ओःङ्‍कोःउए।

२५ खुङ राःङला टाःलाङ पेःगेनक्याला नम्र पेःदी सुधार्तीजे खुगेन्दी ओःङ्‍कोःउए। एःन्डुले कोन्ज्योइ खुङक्याला स्याबा पेःगेन्दी जोडो ओःले तेःन्दामगीइ ताम सेजे खुगेन सेम तेर्केन एः।

२६ ओःले खुङक्या होसला ओःङेन एः ओःले शैतानगीइ जीङ्थाकलाःम्‍ले स्योर्केन एः चीलेलाःना खुङक्याला शैतानगीइ राःङला सेम थेक्योक च्योःङ्‍रारा पेःच्युजेला जुम्दी ज्यादी एः।

तीङगीइ ङीःमाक्या

३

१ तर दी सेदी ज्यो, तीङगीइ ङीःमाक्याला माःङ्बुरा काःबु तीःनामक्या ओःङेन एः।

२ चीलेलाःना मीःक्या राःङला चीग्रा च्याःम्बु पेःगेन्दी, नोःरकीइ मीफामु पेःगेन्दी, राःङ चीग्रा छ्‍योम्बो इःङे लाःती लाःकेन्दी, घमण्डा पेःगेन्दी, कोन्ज्योइ बारेला माःताक्पा लाःकेन्दी, आबा आमाला सेःसा मेःबेगेन्दी, टीःलेन मेःथोङेन्दी ओःले अपवित्र,

३ सुलाङ च्याःम्बु मेःगेन्दी, राःङ्साला क्षमा मेतेर्केन्दी, राःङ्साइ बारेला माःताक्पा लाःकेन्दी, राःङला वशला ज्यामीःखुगेन्दी, जीबा लाःङ्जे च्योःङ्‍रा, याःबु ताम सेम मेःथेकेन्दी,

४ राःङ्‍सा मीःक्याला तुःक तेर्केन्दी, याम्दार तोर्क्योक, घमण्ड पेःदी डोगेन्दी, कोन्ज्योलाभन्दा छ्‍याम्डाल क्याःप्‍ती मोज-मज्जा पेःजेला सेम पेःगेन मीःक्या ओःङेन एः।

५ खुङक्या राःङला ताःक्पा च्योःङ्‍रा तेङ्नाङ ओःखोइ ल्हेला लाःना इन्कार पेःउए। ओःन्डुबा मीःक्या थोङ्दी थारीःङ्बु तेः।

६ चीलेलाःना खुङक्यानाःङ्ला मेःराङ काःजेदी खीम खीमला स्युःदेरा काःल्दी लाःयोला लेप्क्योक ओःले लाःयो क्याःप्केन लेःगा पेःजेला सेम पेःगेन कमजोरी पेःनपीःजाक्याला राःङगीइ वशला ज्याजे छोल्गोइ।

७ ओः पेःन्पीःजाक्याइ तेन्दुरा सेम्बा ताम लोप्चेला सेम पेःउए, तर खुङक्याइ तेःन्दामगीइ ताम नाःमाङ सेजे मेःज्योर एः।

८ यान्‍नेस ओःले याम्ब्रेसकीइ† मोशाला टाःलाङ पेःक्योक च्योःङ्‍रारा, दी मीःक्याइयाङ तेःन्दामगीइ तामला टाःलाङ पेःउए। दी मीःक्याइ नावा नोःङ्‍क्योक ओःले खुङक्याइ सेमल्हुक तेःन्दामगीइदी म्याः।

९ तर खुङक्याइ तेन्दुरा ओःन्डु पेःदी तेःचे मीःखुए चीलेलाःना थाम्जेर मीःक्याइ यान्‍नेस ओःले याप्‍ब्रेसकीइ आक्याक्पा च्योःङ्‍रा खुङक्याइ आक्याक्पा मीःक्याइ छोर्केन एः।

पावलगीइ तिमोथिला आदेश तेर्क्योक

१० तर ख्योइ ङाःइ लोप्‍क्योक, ङाःइ डोलुङ तेःलुङ, ङाःइ मीःलीइ उद्देश्य, ङाःइ सेमल्हुक, ङाःइ धैर्य, ङाःइ च्याःम्बु ओःले ङाःइ धैर्य थोङ्दी एः।

११ एन्टिओखिया, अइकोनियन ओःले लुस्त्राला मीःक्याइ ङाःला तुःक्पु तेर्क्योक ओःले साताइतीक्योक ताम ख्योइ याःपेःदी सेदी एः। तर प्रभुइरा ङाःला ओः थाम्जेर खालेइ तुःक्पुक्यालाःम्‍ले थार्च्युसी।

१२ येशु ख्रीष्टला सेमल्हुक लुगेन्दी ओःले कोन्ज्योला सेम थेकेन तामक्या पेःगेन्दी थाम्जेर मीःक्याला सतावट ओःङेन एः।

१३ तर माःरीक्पा मीःक्या ओःले ठगतीगेन मीःक्याइ राःङ्सा मीःक्याला स्योप क्युःर्केन एः ओःले खुङक्यालाङ राःङ्साइ स्योप क्युःर्केन एः, ओःले खुङक्या ताःरुङ नोःङ्देरा डोगेन एः।

१४ तर ख्योइ नी सेक्योक ओःले सेमनाःङ्ले सेमल्हुक लुक्योक दी तामक्या पेःदीरा तेः, चीलेलाःना ख्योला दी ताम लोप्केनक्याला ख्योइ ङोःसेदी एः।

१५ ख्योइ छ्‍यामेमीःजीकरा चाङ्मा छेइ पेःज्याइ वचनक्या सेदी एः। दी वचनक्याइ येशु ख्रीष्टला सेमल्हुक लुसीलाःना कोन्ज्योइ ख्योला थार्च्युगेन एः लाःकेन ताम सेगेन नावा तेर्कुए।

१६ चाङ्मा छेइ पेःज्याइ थाम्जेर वचन कोन्ज्योइ लालाःम्‍ले तेर्क्योक इःङे, ओःले दी वचन मीक्याला तेःन्दामगीइ ताम लोप्चेला, अर्ती तेर्चेला, गल्तीक्या सच्याइतीजेला ओःले डीक्पु ताम ची इःङे ओःखो मीःक्याला पेःच्युजेला तालीम तेर्चेला डीक्पु एः।

१७ कोन्ज्योइ मीःक्याइ थाम्जेर खालेइ याःबु लेःगाक्या पेःखुगेन्दी काःल्ज्युक लाःतीरा कोन्ज्योइ छेइ पेज्या तेर्क्योक इःङे।

† 

3:8 यान्‍नेस ओःले याम्ब्रेसकीइ दी ङीःथाल मीःनक्यादी मिश्र देशकीइ मेःन्दा ङीः जादुगरकीइ मीःनक्या इःङे, खुङक्याइदी मोशाइ इस्रायलीक्याला मिश्र देशलाःम्‍ले तोःङ क्याःप्‍ती ख्योङ्जे छोल्गासुना टाःलाङ पेःदी एःके।

४

१ सीक्योक ओःले सोम्बो थाम्जेर मीःइ न्याय पेःगेन येशु ख्रीष्ट ओःले कोन्ज्योइ तोःङ्ला ङाः ख्योला जोड पेःदी लाःके। येशु ख्रीष्ट क्याःल्बु च्योःङ्‍रा पेःदी ओःङ्दी माराङ क्याःल्खाप पेःगेन्दी सोङ्‍गारा,

२ ङाः ख्योला कोन्ज्योइ याःबु लेःङ्‍गो प्रचार पेःदो लाःती आज्ञा तेर्के। याःबु समय एःच्युक की माःइबा समय एःच्युक, तेन्दुरा याःबु लेःङ्‍गो प्रचार पेःजेला तयारी तेः। धैर्य पेःदी ओःले शिक्षा तेर्तेरा खुङक्याला साम्जाइतीदो, केतेङ्दो ओःले उत्साह तेर।

३ चीलेलाःना ताः मीःक्याइ तेःन्दामगीइ वचन कोःजेला खुङक्याला सेम मेःथेकेन समय ओःङ्देरा एः। ओः समयला खुङक्या राःङगीइ कोःनी तेःक्योक तामक्या चीग्रा कोःजेला सेम पेःगेन एः ओःले राःङला सेम थेकेन तामक्या चीग्रा लोप्केन गुरुक्याला केक्याःप्‍ती ख्योङेन एः।

४ ओःले खुङक्याइ तेःन्दामगीइ तामक्याला मेःकोगेन एः, तर खुङक्याइ ताःङ्बुइ पेदामक्या कोःजेला सेम पेःगेन एः।

५ तर ख्योदी तेन्दुरा राःङला वशला ज्यादी तेः, तुःक्पु खुर्तो, याःबु लेःङ्‍गो फेल्गेन लेःगाक्या पेःदो, ओःले कोन्ज्योइ ख्योला तेर्क्योक लेःगाक्या पुरा पेःदो।

६ ङाःइ ख्योला दी आज्ञा तेर्तेरा एः, चीलेलाःना ताः ङाः सीगेन ङीःमा थामाला ओःङ्सीङ्दी एः। ङाःइ मीःली कोन्ज्योला फुल्क्योक बलि च्योःङ्‍रारा इःङे।

७ ङाःइ सेमल्हुककीइ याःबु माक क्याःप्‍ती एः। ङाःइ छ्‍योङ्‍कोःन लेःगा सीङच्युदी एः ओःले ङाःइ सेमल्हुकला ङाःइ जोगाइतीदी ज्यादी एः।

८ ताः ङाःइ लागी धार्मिकताइ मुकुट ज्यादी एः। ओःले ओःखो डीक्पु पेःदी न्याय पेःगेन प्रभुइ न्याय पेःगेन ङीःमाला ङाःला तेर्केन एः, ओःखो ङाःला चीग्रा मीःङे, तर खुङ जाम्बुलीङला लोःदी ओःङेन लाःम तादी तेःक्योक थाम्जेरला तेर्केन एः।

पावलगीइ राःङगीइ तामक्या

९ खुबाथुप गेबुरा ङाःला फ्रेकाला स्यो।

१० डेमासकीइ ङाःला पोःर्ती काःल्दी एः चीलेलाःना खुङगीइ दी जाम्बुलीङगीइ तामक्याला च्याःम्बु पेःउए ओःले खुङ थेसलोनिकेला काःल्दी एः। क्रेसेन्स गलातियाला कोन्ज्योइ लेःगा पेःजेला काःल्दी एः, ओःले तीतसदी दलमातियला काःल्दी एः।

११ ङाःङीमुदी ताःसे लुका चीग्रा एः। मर्कुसलादी ख्योङीमुरा ख्योङ्दी स्यो, चीलेलाःना खुङगीइ ङाःइ लेःगाला माःङ्बुरा रोः पेःजे खुगेन एः।

१२ तुखिकसला ङाःइ एफिससला ताङ्दी एः।

१३ ख्यो ओःङ्‍गासुना, त्रोआसला कार्पससाःला ङाःइ पोःर्ज्याक्योक गार्क्याङ ख्योङ्दी स्यो। ओःले ङाःइ पेज्याक्या ओःले खास पेःदी कोबाला पुःक्योक इःगीक्या ख्योङीमुरा ख्योङ्दी स्यो।

१४ च्याइ लेःगा पेःगेन अलेक्जेन्डरकीइ ङाःला माःङ्बुरा माःइमा पेःसी। खोइ पेःक्योक लेःगा अनुसार प्रभुइ खोला न्याय पेःगेन एः।

१५ ओःखो थोङ्दी ख्योङ च्यागाताःक्पु पेःदी तेः, चीलेलाःना खोइ उःइ प्रचार पेःक्योक याःबु लेःङ्‍गोला माःङ्बुरा विरोध पेःसी।

१६ तोःङगीइ खेप ङाःला मुद्ध लुगासुना, सुइयाङ ङाःला रोः पेःमातेर। थाम्जेरकीइ ङाःला पोःर्तेर्सी। ओःखोइ माःताक्पा खुङक्याला माःक्याप्च्युक!

१७ तर राःङ्सा क्युःपाइ थाम्जेर मीःक्याला ङाःइ थाम्जेर लेःङ्‍गो लाःखुज्युक लाःती प्रभु ङाःङीमु तेःसी ओःले ङाःला ल्हे तेर्सी। ओःले प्रभुइ ङाःला सिंहइ खालाःम्‍ले सेन्च्युसी।†

१८ प्रभुइ ङाःला तेन्दुरा थाम्जेर खालेइ माःइबा तामक्यालाःम्‍ले सेन्च्युगेन एः ओःले खुङगीइ ङाःला राःङगीइ नाःम्खालीङगीइ क्याःल्खापला याःबुले क्याल्गेन एः। खुङला तेन्दुरा महिमा काःल्ज्युक। आमेन।

१९ प्रिस्किला ओःले अकिलास ओःले ओनेसिफरसकीइ खीम फेबेला ङाःइ टासीदेले लाःती एः लाःतेर।

२० इरास्तस कोरिन्थ शहरलारा तेःसी। त्रोफिमसदी नेःपा एःक्योक सोङ्‍गारा ङाःइ खुङला मिलेटसलारा पोःर्ज्यासी।

२१ ख्यो खुबाथुप ख्यारी दावा स्युःजे तोःङ्लारा दीला लेप्केन पेःदी स्यो। युबुलस, पुडेस, लिनस, क्लौडिया ओःले थाम्जेर आतानोःक्या ओःले आजीनोःमोक्याइ ख्योला टासीदेले लाःती एः।

२२ प्रभु ख्योङीमु एःच्युक। कोन्ज्योइ ख्योक्याला मोलाम तेर्च्युक।

† 

4:17 दीखो लाःक्योकदी पावल सीजे छोल्गासुना प्रभुइ खुङला थार्च्युक्योक इःङे लाःक्योक।

तीतसला

पावलगीइ प्रुःक्योक इःगी

इःगीइ ङोःसी

दीखो पावलगीइ तीतसला प्रुःक्योक इःगी इःङे। तीतसदी ख्रीष्टियान काःल्क्योक राःङ्सा क्युःपाइ मीः एःके ओःले खुङ पावलला प्रचार पेःगेन लेःगाला रोः पेःगेन स्यारा एःके। पावलगीइ खुङला कोःम्साइ लेःगाक्या ताजेला क्रेटला पोःर्ती एःके। दी इःगीइ सुमथाल तामक्याइ बारेला लाःकुए।

तोःङगीइ तामदी, क्रेटला तेःकेन माःङ्बुरा मीःक्या माःताक्पा काःल्क्योक सोङ्‍गारा पावलगीइ तीतसला कोःम्साइ तोःङ क्याःप्केन मीःक्याङीमु काःन्डुबा चेपा ओःङ्‍कोःउए लाःकेन तामक्याइ बारेला ठीवा साल्च्युउए। राःङ्सा तामदी, तीतसला कोःम्साला एःक्योक छोबाक्याला, काःपु मीःक्याला, काःमु पेःन्पीःजाक्याला, स्याराक्याला ओःले लाबुक्याला काःन्डुले लोप्कोः लाःती टेः तेर्कुए। थाम्जेरभन्दा तीङ्लादी पावलगीइ तीतसला खाम्साङ्बुला ओःले डीक्‍ती तेःको, ख्रीष्टियान चालचलन लेःङ्‍कोः, दुश्मनी पेःजेलाःम्‍ले, ठुक्पासीःङ्दा लाःङ्जेलाःम्‍ले ओःले कोःम्साला खाफ्यागेन तामक्यालाःम्‍ले थारीःङ्बु तेः लाःती टेः तेर्कुए।

थीमी सूची

ङोःसी १:१-४

कोःम्साइ अधिकारीक्या १:५-१६

कोःम्साइ छोबाक्याइ पेःकोःन लेःगाक्या २:१-१५

टेः ओःले चेतावनी ३:१-११

तीङगीइ टेः ३:१२-१५

तीतसला

पावलगीइ प्रुःक्योक इःगी

१

१ ङाः पावल कोन्ज्योइ लाबु ओःले येशु ख्रीष्टकीइ प्रेरितकीइरा दी इःगी प्रुःदेरा एः। कोन्ज्योइ ङाःला दाम्सी ओःले खुङगीइ दाम्क्योक मीःक्याइ सेमल्हुक माःङ्बु जोजेला ओःले कोन्ज्योला सेम थेकेन मीःलीला सेन्जेला तेःन्दामगीइ शिक्षा सेच्युजेला खुङक्याला रोः पेःजेला ङाःला खाताइतीसी।

२ दी तेःन्दाम ओःले शिक्षाइ पेःगासुना खुङक्याला मेःपोन मीःली ज्योर्केन आशा ज्योर्कुए। नाःमाङ स्योप मीःक्युःर्केन कोन्ज्योइ जाम्बुलीङ सृष्टि पेःजे तोःङ्लारा उःला ओः मीःली तेर्के लाःती ताःम्ज्या पेःदी एःके।

३ ओःले खुङगीइ डीक्पु समयलारा दीखो खुङगीइ याःबु लेःङ्‍गो तेर्सी। दीखोरा याःबु लेःङ्‍गो राःङ्साक्याला लाःचेला उःला थार्च्युगेन कोन्ज्योइ आज्ञा तेर्ती ङाःला तेर्सी।

४ ङाःङीमु चीग्रा खालेइ सेमल्हुक एःक्योक ओःले तेःन्दामरा ङाःइ पुः च्योःङ्‍रा तीतसला दी इःगी प्रुःदेरा एः। आबा कोन्ज्योइ ओःले उःला थार्च्युगेन येशु ख्रीष्टकीइ ख्योला अनुग्रह ओःले खाम्साङ्बु तेर्च्युक।

क्रेटला तीतसकीइ लेःगा

५ क्रेटला लीःक्योक उःइ लेःगा पुरा पेःज्युक लाःती ओःले ङाःइ आज्ञा तेर्क्योक च्योःङ्‍रारा थाम्जेर सहरला एल्डरक्या दाम्जेला ङाःइ ख्योला क्रेटला पोःर्क्योक इःङे।

६ कोःम्साइ एल्डरक्याला सुइयाङ माःताक्पा च्याःङ्माःखुज्युक, खुङगीइदी चीग्रा चीग पेःमे† एःक्योक, खुङगीइ पुःपोःमोक्या माःइबा चेपाक्या म्याःक्योक ओःले लाःक्योक ङीःङेन्दी ओःले प्रभुला सेमल्हुक लुगेन्दी ओःङ्‍कोःउए।

७ कोःम्साइ तोःङक्याःप्केन मीःइदी कोन्ज्योइ लेःगाइ जीम्मा लेःङ्क्योक ओःङ्‍कोउए, ओः सोङ्‍गारा खुङ चीङ माःताक्पा म्याःक्योक मीः ओःङ्‍कोःउए। खुङ घमण्डी, गेबुरा सीःताङ पेःगेन्दी, छ्‍याङ्स्योरे, सेकेन्दी तुप्केन्दी ओःले माःताक्पा लेःगाक्यालाःम्‍ले डेबाइ जोगेन्दी ओःङ्जे मेःयोङे।

८ तर खुङ डोम्बोक्याला तोःङ्ज्याङ पेःगेन्दी, याःबु लेगा पेःजेला सेम थेकेन्दी, राःङला वशला ज्यागेन्दी, थेका, चाङ्मा ओःले अनुशासन एःक्योक ओःङ्‍कोःउए।

९ खुङ नी लोप्क्योक तेःन्दामगीइ लेःङ्‍गोला तेःरा कोःउए। ओःन्डुले खुङगीइ राःङ्साक्यालाङ तेःन्दामगीइ तामक्या लोप्‍ती उत्साह तेर्चे खुउए ओःले दी तामक्याला विरोध पेःगेनक्याइ गल्ती खुङगीइ तेङ्तेर्चे खुउए।

१० चीलेलाःना माःङ्बुरा मीःक्या कोःम्साइ तोःङक्याःप्केन मीःइ लाःक्योक तामला मीःङीङेनक्या एः, लेःगा म्याःक्योक तामक्या लाःकेनक्या ओःले स्योप क्युःर्केनक्या एः। खास पेःदी एःन्डुबा ताम लाःकेनक्या नाःङ्ला थार्चेला खतना पेःराःकोःउए लाःकेनक्या इःङे।

११ खुङक्याइ खाला खाप्च्यु माःक्याःप्‍पा मेःयोङे चीलेलाःना खुङक्याइ नी लोप्चेरा मेःयोङेन तामक्या लोप्‍ती थाम्जेर खीम फेबेक्याइ लुक्योक सेमल्हुकला नोङ्देरा एः। खुङक्याइ एःन्डुबा लेःगा डेबा जोजेला चीग्रा पेःक्योक इःङे।

१२ क्रेटकीइ मेःन्दा चीग छ्‍योम्बो गुरु एःन्डु लाःती एः, “क्रेटकीइ मीःक्या तेन्दुरा स्योप क्युःर्कुए। खुङक्या नी रीःदाकक्या च्योःङ्‍रा मीफामु ओःले छेर्सी पेःगेन्दी ङ्‍यागुरेक्या इःङे।”

१३ दी ताम तेःन्दाम इःङे। खुङक्याइ याःबुले सेमल्हुक लुखुज्युक लाःती खुङक्याला चोक्पो पेःदी हाप्स्याल तेङ्दो।

१४ खुङक्याइ यहुदीक्याइ ताःङ्बुइ पेदामक्याला कोःरा माःकोःज्युक ओःले तेःन्दामगीइ तामला सेमल्हुक मीलुगेन मीःक्याइ लाःक्योक आज्ञाक्याला कोःरा माःकोज्युक।

१५ चाङ्मा मीःक्याइ लागी थाम्जेर ताम चाङ्मा एः। तर असुद्ध ओःले सेमल्हुक मीलुगेन मीःक्याइ लागी चीङ ताम चाङ्मा म्याः चीलेलाःना खुङक्याइ सेम ओःले नावारा असुद्ध एः।

१६ खुङक्याइ कोन्ज्योला ङोःसेउए लाःती लाःकुए तर खुङक्याइ लेःगालाःम्‍लेदी कोन्ज्योला इन्कार पेःउए। खुङक्या नी क्युकटोःजे च्योःङ्‍रा ओःले अटेरी एः, ओःले चीङ याःबु लेःगा पेःजेला डीक्पु म्याः।

† 

1:6 चीग्रा चीग पेःमे ग्रीक तामला दीखो लाःक्योकदी, कोःम्साइ पास्टरकीइदी चीग्रा चीग पेःमे ओःङ्‍कोःउए, खुङ राःङगीइ पेःमेङीमु इमान्दार ओःङ्‍कोःउए, तर खुङ व्यभिचार पेःगेन्दी ओःले राःङगीइ पेःमेला पोःर्ती राःङ्सा पेःन्पीःजा याःर्का क्याःप्क्योक ओःङ्जे मेःयोङे।

तेःन्दामगीइ शिक्षा

२

१ तर तीतस, ख्योदी काःखो तामला तेःन्दाम एःपा ओःखो चीग्रा लोप्‍तो।

२ काःपु मीःला सीःताङ नाखुगेन्दी, राःङ्साइ सेःसा पेःजे खुगेन्दी, राःङला वशला ज्याखुगेन्दी, याःबुले सेमल्हुक लुगेन्दी, च्याःम्बु पेःगेन्दी ओःले धैर्य पेःखुगेन्दी ओःङ्‍कोः लाःती लोप्‍तो।

३ ओःन्डुलेरा काःमु पेःन्पीःजाक्याला कोन्ज्योला सेःसा ओःङेन मीःली सेन्दो लाःती लोप्‍तो। खुङक्याइ राःङ्साक्याला माःताक्पा च्याःङ्जे मेःयोङे ओःले आराककीइ जीगेन्दी ओःङ्जे मेःयोङे, बरु राःङ्साला याःबु तामक्या लोप्केन्दी ओःङ्‍कोःउए।

४ ओःले खुङक्याइ स्यार्मा पेःन्पीःजाक्याला राःङगीइ ख्योबोक्याला ओःले पीःजाक्याला च्याःम्बु पेःदो लाःती लोप्च्युक।

५ ओःले खुङक्याइ ओः स्यार्मा पेःन्पीःजाक्या राःङला वशला ज्यागेन्दी, चाङ्मा सेम एःक्योक, नीङ च्योःगेन्दी, खीम पेःदी साःगेन्दी ओःले ख्योबोइ लाःक्योक ङीःन्गेन्दी ओःङ्‍कोःउए लाःती लोप्च्युक। एःन्डु पेःसीलाःना कोन्ज्योइ लेःङ्‍गोला सुइयाङ माःताक्पा मेःलापए।

६ ओःन्डुलेरा स्यारा मीःक्याला राःङगीइ सेम वशला ज्यो लाःती लोप्‍तो।

७ ख्यो राःङगीइरा याःबु लेःगा पेःदी खुङक्याला तेङ्तेर। ख्योइ कोन्ज्योइ बारेला लोप्कासुना तेःन्दामगीइ ताम लोप्‍तो ओःले सेःसा ओःङेन तामक्या लोप्‍तो,

८ ओःले सुइयाङ ताम तुप्चे मीःखुगेन पेःदी लोप्‍तो। ओःन्डु पेःसी लाःना ख्योला विरोध पेःगेनक्याइ ख्योइ लोप्क्योक तामला चीङ माःताक्पा च्याःङ्जे मीःखुगेन एः ओःले खुङक्या ङोःछारे डोगेन एः।

९ लाबुक्याइयाङ राःङगीइ ताःक्पुक्याइ लाःक्योक थाम्जेर तामला इमान्दार पेःदी ङीःन्दो ओःले खुङक्याला केःदाङ जोदो लाःती लोप्‍तो। खुङक्याइ राःङगीइ ताःक्पुक्याला खाइ खा मालोज्युक।

१० खुङक्याइ कुगेन्दी माःबेज्युक, तर खुङक्या याःबु ओःले सेमल्हुक लुजे डीक्पु एःच्युक। खुङक्याइ काःखो तामलाङ उःला थार्च्युगेन कोन्ज्योइ शिक्षाइ सेःसा बढाइतीज्युक।

११ चीलेलाःना थाम्जेर मीःक्याइ थार्चे ज्योर्च्युक लाःतीरा कोन्ज्योइ अनुग्रह तेङ्तेर्ती एः।

१२ दी अनुग्रहइ पेःगासुना उःला कोन्ज्योला सेम मेःथेकेन माःइबा मीःली पोःर्ती ओःले जाम्बुलीङगीइ क्युःक्या पोःर्ती उः राःङलारा वशला ज्यादी दी जाम्बुलीङला तेःन्दाम ओःले कोन्ज्योइ तोःङ्ला ताःक्पा मीःली सेन्जे खुउए।

१३ एःन्डुले उःक्या येशु ख्रीष्ट छ्‍योम्बो महिमाला फीर्च्या दी जाम्बुलीङला ओःङेन ङीःमाला कुःदेरा पेःगासुना उःक्या खाम्साङ्बुइ आशाइ काःङ्दी एः। दी येशुरा उःक्याइ छ्‍योम्बो कोन्ज्यो ओःले उःक्याला लाःयोलाःम्‍ले थार्च्युगेन्दी इःङे।

१४ येशु ख्रीष्टकीइ उःला थाम्जेर खालेइ लाःयोलाःम्‍ले थार्च्युजेला खुङगीइ राःङगीइ मीःली उःक्याइ लागी तेर्सी। खुङगीइ उःक्याला चाङ्मा जोजेला उःक्याला राःङगीइ मीःक्या जोसी ओःले याःबु लेःगाक्या पेःजेला जोशिलो जोसी।

१५ ओःले ख्योइ दी तामक्यारा मीःक्याला लोप्‍तो। थाम्जेर आङ्ज्याइ खुङक्याला उत्साह तेर ओःले हाप्स्याल तेङ्दो। सुइयाङ ख्योला ङ्‍याप्च्युक पेःमाखुज्युक।

ची याःबु एःपा ओःखोरा पेःदो

३

१ सरकार ओःले सरकारी मीःक्याइ आङ्ज्या वाःला तेःकोः, खुङक्याइ लाःक्योक ङीःन्कोः, ओःले थाम्जेर खालेइ याःबु लेःगा पेःजेला तयारी ओःङ्‍कोः लाःती प्रभुला सेमल्हुक लुगेन मीःक्याला फीर्च्या टेःम्बा साल्दो।

२ खुङक्याइ सुलाङ माःताक्पा माःलाःप्च्युक ओःले ठुक्पाङ मास्योर्च्युक तर थाम्जेर मीःक्याङीमु याङ्छाबु ओःले याःबु चेपा पेःज्युक।

३ चीलेलाःना तोःङ्ला उःक्याङ आक्याक्पा एःके, अटेरी एःके ओःले आला ख्याम्दी एःके। उःक्या उःला पेःजे सेम थेकेन थाम्जेर खालेइ माःताक्पा लेःगाक्याइ लाबु काःल्दी एःके। उःक्याइ मीःली माःताक्पा लेःगा ओःले मीफामुइ काःङ्दी एःके, मीःक्याइ उःला ङ्‍याप्च्युक पेःउके ओःले उःक्याइयाङ खुङक्याला ङ्‍याप्च्युक पेःउके।

४ तर उःला थार्च्युगेन्दी कोन्ज्योइ उःक्याला याःबु ओःले च्याःम्बु तेङ्तेर्सी,

५ ओःले उःक्याला थार्च्युसी। उः राःङगीइरा चीङ याःबु लेःगा पेःक्योक सोङ्‍गारा एःन्डु पेःक्योक मीःङे, तर खुङगीइ उःला नीङ च्योःदी उःइ लाःयोक्या ठुतेर्सी ओःले चाङ्मा लालाःम्‍ले उःला सेम्बा मीःली तेर्सी।

६ थार्च्युगेन येशु ख्रीष्टलाःम्‍ले कोन्ज्योइ ओः चाङ्मा ला उःला कोःकेन भन्दा माःङ्बु पेःदी तेर्ती एः।

७ कोन्ज्योइ अनुग्रहइ पेःगासुना उःक्या खुङगीइ तोःङ्ला डीक्पु काःल्दी एः ओःले उःइ ज्योर्के लाःती आशा पेःक्योक मेःपोन मीःलीइ हकदार काःल्जे ज्योर्सी।

८ दी तेःन्दामगीइ ताम इःङे। कोन्ज्योला सेमल्हुक लुगेनक्याइ याःबु लेःगाक्या पेःज्युक लाःती ख्योइ दी तामक्याला जोड तेर्क्योक ङाः सेम पेःगे। चीलेलाःना दी तामक्या थाम्जेर मीःक्याइ लागी याःबु ओःले लेःगा एःक्योक तामक्या इःङे।

९ तर तेःन्दाम म्याःक्योक तामक्याला वादविबाद पेःगेन्दी, फाफामुक्याइ रीःङ्बु सूचीक्याला ओःले मोसाइ तेर्क्योक छेइ ठीमक्याइ बारेला ठुक्पा स्योर्केनक्यालाःम्‍ले थारीःङ्बुरा तेः, चीलेलाःना दी तामक्याइ चीङ क्युःक्सो मेःबेए ओःले दी तामक्या लेःगा म्याःक्योक तामक्या इःङे।

१० कोःम्साला खाफ्याच्युगेन मीःक्या एः लाःना, खुङक्याला खेप ङी चेताउनी तेर, ओःलेङ माःङीन लाःना खुङक्याङीमु रोः माचा।

११ दीखो ख्योइ छोर्तीरा एः, एःन्डुबा मीःक्या नोःङ्क्योक ओःले लाःयो पेःगेन्दी ओःङ्‍गुए ओःले राःङगीइ लाःयोइरा खुङक्याला माःताक्पा जोउए।

तीङगीइ टेः

१२ अर्तिमास की तुखिकसला ङाःइ ख्योसाःला ताङ्लुङम्याःपा ख्योदी निकोपोलिसला काःन्डुलेङ ङाःला फ्रेकाला स्यो, चीलेलाःना सेर्काकाःङ ङाः ओःलारा तेःकेन ठीवा चेती एः।

१३ जेनास वकिल ओःले अपोल्‍लोसला लाःमला चीङ तामगीइदी खाँचो माःकाल्ज्युक।

१४ उःइ मीःक्याइ याःबु लेःगा पेःजेला ओःले तुःक्पु नेक्योक मीःक्याला रोः पेःजे लोप्च्युक। एःन्डु पेःसीलाःला खुङक्या लेःगा म्याःक्योक मीःक्या मेःयोङेन एः।

१५ ङाःङीमु एःक्योक थाम्जेरकीइ ख्योला टासीदेले ताङ्दी एः। ओःले ङीःला च्याःम्बु पेःगेन्दी प्रभुला सेमल्हुक लुगेन थाम्जेर मीःक्याला ङीःइ टासीदेले एः लाःतेर। ख्योक्या थाम्जेरलाखाला कोन्ज्योइ अनुग्रह एःच्युक।

याकूब

पेज्याइ ङोःसी

दी पेज्या याकूबकीइ जाम्बुलीङला थाम्जेरछ्‍योले टाःम्दी तेःक्योक प्रभुला सेमल्हुक लुगेन मीःक्याइ लागी प्रुःक्योक इःङे। दी पेज्याला खुङगीइ प्रभुला सेमल्हुक लुगेन मीःक्याइ चालचलनला कोःकेन नावा ओःले तोःङ क्याःप्केन तामगीइ बारेला अर्तीक्या तेर्ती एः। ओः अर्तीक्या तेर्कासुना खुङगीइ नोःर क्युःक्या, तुःक्पु तुःङाल, परीक्षा, याःबु चालचलन, पक्षपात, सेमल्हुक ओःले लेःगाक्या, तह लाइतीकोःन चे, नावा, ठुक्पा सीःङ्दा, शेखी ओःले अपमान, राःङ्साइ बारेला माताक्पा लाःकेन्दी, घमण्ड, धैर्य ओःले प्रार्थनाइ बारेला लाःती एः।

दी पेज्याला तेःन्दामरा प्रभुला सेमल्हुक लुगेन मीःक्याइ सेमल्हुक ङीमु ङीमुरा लेःगाङ पेःकोःउए लाःकेन तामला जोड तेर्ती एः।

छीमी सूची

पेज्याइ ङोःसी १:१

सेमल्हुक ओःले नावा १:२-८

तुःक्पु तुःङाल ओःले नोःर क्युःक्या १:९-११

जाँच ओःले परीक्षा १:१२-१८

कोःजे ओःले पेःजे १:१९-२७

पक्षपातकीइ विरोधला चेतावनी २:१-१३

सेमल्हुक ओःले लेःगाक्या २:१४-२६

प्रभुला सेमल्हुक लुगेनक्या ओःले खुङक्याइ चे ३:१-१८

प्रभुला सेमल्हुक लुगेनक्या ओःले जाम्बुलीङ ४:१–५:६

राःङ्सा अर्तीक्या ५:७-२०

याकूब

१

१ कोन्ज्यो रा प्रभु येशू ख्रीष्टला मेःबा पेःगेन लाबु ङाः याकूबलाःम्‍ले जाम्बुलीङगीइ ठाउँ-ठाउँला टाःम्दी तेःक्योक कोन्ज्योइ मीःक्याला टासीदेले।

सेमल्हुक रा नावा

२ ङाःइ रोःक्या, ख्याक्याखाला थाम्जेर खालेइ तुःक्पु तुःङाल ओःङ्‍गासुना ओःखोला पूरा खाम्साङ्बु च्योःङ्‍रा टेःम्बा साल्दो।

३ चीलेलाःना ख्याक्याइ ओःन्डुबा तुःक्पुक्या ज्योर्कासुना ख्याक्याइ सेमल्हुक लुदीरा तेःसीलाःना ख्याक्याइ धैर्य पेःगेन सेम बढ्तीदेरा डोउए लाःती ख्याक्याइ छोर्ती एः।

४ ओःले ख्याक्या ल्हेला छार्क्योक ओःले चीङ खोट म्याःक्योक मीः ओःङ्जेइ लागी धैर्यला पुरा लेःगा पेःजे तेर।

५ ओःले ख्याक्यानाःङ्ला सुलाङ नावाइ ताःसुक एः लाना झार्कीइमातीबा तेर्केन कोन्ज्योङीमु लाङ्ज्युक, ओःले ख्याक्याला तेर्केन एः।

६ तर खोइ काःजेङ पाःकेन माःबेबा सेमल्हुक लुदी लाःङ्ज्युक। पाःकेन पेःगेन मीःदी चाङ्बुला ल्हाबाइ छुर्ला फार्ला योङेन छालच्योःङ्‍रारा इःङे।

७ ओःन्डुबा पाःकेन पेःगेन मीःइदी प्रभुलाःम्‍ले चीङ ज्योर्तो लाःती टेःम्बा मेसाल्नाङ ओःङे।

८ चीलेलाःना तोःपाःर्केइ सेम एःक्योक मीः खोइ थाम्जेर चालचलनला स्थिर मेःयुङए।

प्राङ्ना रा छ्‍युक्पु

९ प्राङ्ना एःक्योक आतानोःक्या ताः ख्याक्या केःदाङ पेःदो चीलेलाःना कोन्ज्योइ ख्याक्याला छ्‍योम्बो मीः जोदी एः।

१० ओःन्डुरा पेःदी छ्‍युक्पु आतानोःक्या, प्राङ्ना डोगासुना केःदाङ पेःदो, चीलेलाःना छ्‍युक्पु मीः नी ओइलीतीदी डोगेन रीःइ मेःन्डोच्योःङ्‍रारा इःङे।

११ चीलेलाःना चार्पु ङीःमा स्यार्ती खडेरी क्याःप्कासु मेःन्दोइ पुःङ्मा सीउए, ओःले ओःखोइ मेःन्दो ताःप्कुए ओःले ओःखोइ सुन्दरता तोर्ती डोउए। ओःन्डुरा पेःदी छ्‍युक्पु मीःक्याङ माःङ्बुरा लेःगाक्याला आल्जाइतीदी राःङगीइ मीःली सीच्युउए।

१२ काःदीङ तुःक्पु तुःङाल ओःङ्‍गासुना नादी तेःकेन मीःइ काःजे मोलाम ज्योर्ती एः, चीलेलाःना जाँच पेःगासुना राःम्बु पेःदी तेःकेन मीःलारा कोन्ज्योइ ताःम्ज्या पेःक्योक मेःपोन मीःली तेर्केन एः।

१३ उःक्या परीक्षाला एःकासुना सुयाङ, “कोन्ज्योइरा ङाःला परीक्षाला पार्तीक्योक इःङे” लाःती माःलाप्च्युक। चीलेलाःना माःरीक्पा तामगीइ परीक्षाला पार्तीजे मीःखुए, ओःले कोन्ज्योयाङ सुलाङ परीक्षाला पार्मीतीए।

१४ थाम्जेर मीः राःङगीइ माःरीक्पा सेमगीइ पेःगासुना परीक्षाला पार्तीउए।

१५ ओः सोङ्‍गारा राःङगीइ माःरीक्पा सेमगीइ लाःयो केउए। ओःले ओः लाःयो छार्ती ओःङ्दी मृत्युला क्याल्गोइ।

१६ ङाःइ च्याःम्बु आतानोःक्या ख्याक्या राःङगीइ राःङला टुःक मातेर।

१७ थाम्जेर याःबु दान रा दी चाङ्मा वरदान नाःम्खालीङलाःम्‍ले माःर्ला साङ्बुइ आबालाःम्‍ले ओःङ्‍गोइ। चेःदी तेःकेन तीःप्सोकच्योःङ्‍रा पेःदी खुङ नाःमाङ चेःदीमेःतेए।

१८ उःक्यादी खुङगीइ जोक्योकक्या नाःङ्ला थाम्जेरभन्दा महत्वपुर्ण ओःङ्‍खुज्युक लाःती खुङगीइ राःङगीइ तेःन्दामगीइ वचनलाःम्‍ले खुङ राःङगीइ इच्छाइरा उःक्याला सेम्बा मीःली तेर्सी।

कोःजे ओःले पेःजे

१९ ङाःइ च्याःम्बु आतानोःक्या, दी ताम टेःम्बा साल्दी ज्यो, ख्याक्या थाम्जेरकीइ राःङगीइ ताम लाःचे तोःङ्ला याःबुले कोःदो, ताम लाःकासुना कोःलेले लाःको ओःले सीःताङ चोक्पो माःबे।

२० चीलेलाःना मीःइ सीःताङगीइ पेःगासुना कोन्ज्योइ धार्मिता ज्योर्मीःखुए।

२१ ओः सोङ्‍गारा थाम्जेर माःरीक्पा लेःगा रा फोहोर हाताइतीदो। कोन्ज्योइ राःङगीइ वचन ख्याक्याइ सेमला ज्यातेर्ती एः, राःङगीइ सेम नम्र जोदी ओः वचन कोदो, चीलेलाःना ओः वचनगीइ ख्याक्याला सेन्च्युखुगेन ए।

२२ ख्याक्याइ दी वचन ङीःङेन्दी चीग्रा मीःङे वचनला ङीन्दी लेःगाङ पेःगेन्दी पेःदो। वचन चीग्रा कोःदी राःङगीइ राःङला टुःक मातेर।

२३ चीलेलाःना वचन कोःदी माःङीन लाःना ओः मीः राःङगीइ छेन्दा मेःलोङला तागेन च्योःङ्‍रा चीग्रा इःङे।

२४ खोइ राःङगीइ छेन्दा मेःलोङला तागासुना चीग्रा राःङ काःन्डुबा एःपा लाःती टेःम्बा साल्गोइ, तर मेःलोङ तासीङमीःजीक गेबुरा राःङ काःन्डुबा एःके लाःकेन ताम टेःम्बा चेःकोइ।

२५ तर काःखोइ मीःला ताःम्साङा तेर्केन चाङ्मा ठीमला ताउए रा ओःखोरा पेःउए, ओःले कोःदी टेःम्बा चेःकेन्दी मीःङे तर लेःगा पेःगेन्दीङ ओःङ्‍गोइ, ओःखोइदी राःङगीइ पेःक्योक लेःगाला मोलाम ज्योर्केन एः।

२६ काःदीङ मीःइ राःङगीइ राःङला धर्मी टेःम्बा साल्गोइ, ओःले राःङगीइ चेला लगाम लाइमीतीए, तर राःङगीइ राःङला तुःक तेर्कोइ लाःना नी ओः मीःइ धर्म व्यर्थ ओःङ्‍गोइ।

२७ आबा कोन्ज्योला सेम थेकेन तेःन्दाम धर्म-कर्मदी तुःक्पु ज्योर्क्योक मोःराङ्मु रा तोःजी पीःजाक्याला ताजे ओःले जाम्बुलीङगीइ माःइबा तामक्यालाःम्‍ले थारीःङ्बु तेःचे इःङे।

भेदभाव माःबे

२

१ ङाःइ आतानोः आजीनोःमोक्या, महिमाइ काःङ्क्योक उःइ प्रभु येशु ख्रीष्टला उःक्याइ सेमल्हुक लुक्योक सोङ्‍गारा, ख्याक्या सुइयाङ भेदभाव माःबे।

२ काःलेङ मेःन्दा चीग छ्‍युक्पु मीः सेरकीइ सीप्‍तुरक्या ओःले याःबु-याबु केःलाक्या केःङ्दी ख्याक्याइ जोम्साला ओःङ्सी लाःना, ओःले राःङ्सा मेःन्दा चीग प्राङ्ना मीः राःल्क्योक केःलाक्या केःङ्दी ओःङ्सी लाःना,

३ ओःले ख्याक्याइ ओः छ्‍युक्पुदीला सेःसा पेःदी “दी याःबु ठाउँला तेःका” लाःकोइ, तर ओः प्राङ्नालादी “ख्यो ओःला लोःङ की ङाःइ पीमुइ स्युरला तेः” लाःकोइ लाःना,

४ ख्याक्याइ राःङगीइ कील्‍ला भेदभाव पेःउए। ख्योक्या माःरीक्पा ठीवा एःक्योक न्यायकर्ता डोउए।

५ ङाःइ च्याःम्बु पेःक्योक आतानोःक्या ओःले आजीनोःमोक्या, याःबुले कोःदो। ची कोन्ज्योइ जाम्बुलीङगीइ प्राङ्नाक्याला सेमल्हुकला छ्‍युक्पु जोजेला ओःले राःङगीइ क्याःल्खापनाःङ्ला स्युःजे ज्योर्केन आङ्ज्या तेर्चेला दाम्क्योक मीःङेरा? दी क्याल्खाप कोन्ज्योइ खुङला च्याःम्बु पेःगेनक्याला तेर्के लाःती ताःम्ज्या पेःक्योक मीःङेरा?

६ तर ख्याक्याइ नी प्राङ्नाक्याला हेला पेःउए। ख्याक्याला तुःक्पु तेर्केन्दी ओःले न्याय पेःगेन ठाउँला खेर्ती डोगेन्दी नी छ्‍युक्पुक्यारा मीःङेरा?

७ खुङक्यारा इःङे ख्याक्याइ सेम ल्हुक लुक्योक येशु ख्रीष्टकीइ मीःनला सेःन्देल पेःगेन्दी।

८ तेःन्दामरा ख्याक्याइ, “राःङगीइ टोःङ्‍रीला राःङला च्योःङ्‍रारा च्याःम्बु पेःदो” लाःती छेइ पेज्याला प्रुःक्योक कोन्ज्योइ क्याःल्खापकीइ ठीमला ङीःन्सी लाःना ख्याक्याइ याःबुरा लेःगा पेःक्योक इःङे।

९ तर ख्याक्याइ मीःक्याला भेदभाव पेःसी लाःना ख्याक्याइ लाःयो पेःउए, ओःले ख्याक्याला कोन्ज्योइ ठीम माःङीन्क्योक माःताक्पा क्याःप्कुए।

१० चीलेलाःना काःखोइ कोन्ज्योइ थाम्जेर ठीम ङीन्गोइ तर ठीम नाःङगीइ चीग्रा चीग तामला नेम्सी लाःना थाम्जेर ठीम माःङीनक्योककीइ माःताक्पा क्याःप्केन एः।

११ चीलेलाःना काःखोइ “व्यभिचार माःबे” लाःती लाःपा खुङगीइरा, “मीः मासे” लाःतीङ लाःक्योक इःङे। ओः सोङ्‍गारा व्यभिचार पेःदी मेःन्डोनाङ मीः सेती काःल्सी लाःना ख्याक्याइ थाम्जेर ठीम माःङीनक्योक ओःङ्‍गोइ।

१२ ख्याक्याइ ताम ओःले चेपा उःक्याला ताःम्साङा तेर्केन ठीमलाःम्‍ले न्याय पेःगेन्दी च्योःङ्‍रा ओःङ्ज्युक।

१३ चीलेलाःना काःखोइ राःङ्सा मीःला नीङ च्योःमु माःबेमा, ओःखोला न्याय पेःगेन ङीःमाला कोन्ज्योइ ओःखोला नीङ मेःच्योःए। तर नीङ च्योःमु पेःगेन मीःइ न्यायलाङ क्याःल्जे खुउए।

सेमल्हुक रा लेःगा

१४ ङाइ आतानोःक्या ओःले आजीनोःमोक्या, काःदीङ मीःइ “ङाः सेमल्हुक लुउए” लाःकोइ, तर लेःगादी मेःबेए लाःना, ओः सेमल्हुक लुक्योक ची लेःगा काःल्बा रा? ची एःन्डुले सेमल्हुक लुदी खोला सेन्च्युजे खुउबारा?

१५ काःन्दीङ आतानोःक्या की आजी नोःमोक्याला केःङ्जेइ लागी केःलाक्या ओःले साःजेइ लागी साःगेन स्याःक्या कोःती एः लाःना,

१६ तर ख्याक्या नाःङ्ला सुइयाङ खुङक्याला, “ख्याक्याला कोन्ज्योइ मोलाम तेर्च्युक, टोःम्बो केःला केःङ्दी तेः ओःले टोःपाकाःङ सोः” चीग्रा लाःकोइ, तर ख्याक्याइ खुङक्याला कोःकेन्दी चीङ मेतेरए लाःना, ओः मीःक्याला ची क्युःक्सो काःल्बा रा?

१७ एःन्डुलेरा सेमल्हुक लुदी याःबु लेःगा मेःबेएलाःना ख्याक्याइ लुक्योक सेमल्हुकदी सीक्योक च्योःङ्‍रारा इःङे।

१८ तर सुइयाङ एःन्डु लाःसी लाःना, “ख्योइ सेमल्हुक लुउए, तर ङाः लेःगा पेःउए।” ङाः खोला लाःके, “लो, लेःगा माःबेबा पेःदी ख्योइ सेमल्हुक ङाःला तेङ्दो ले। ओःले ङाः ङाःइ लुक्योक सेमल्हुक ङाःइ लेःगालाःम्‍ले तेङ्तेर्के।”

१९ ख्याक्याइ कोन्ज्यो चीग्रा चीग ए लाःती सेमल्हुक लुउए, दी ताम याःबु इःङे। हेन्डीक्याइयाङ दी तामला सेमल्हुक लुउए, ओःले जीबाइ दार्कोइ।

२० ए आक्याक्पाक्या, सेमल्हुक लुक्योक आनुसार लेःगा माःबे लाःना ओःन्डुबा सेमल्हुकदी चीङ लेःगा मेःयुङए लाःक्योक ची ख्याक्याला प्रमाण तेङ्‍कोःउबा?

२१ उःइ फाफामु अब्राहामगीइ बारेला टेःम्बा साल्गा। ची खुङगीइ राःङगीइ पुः इसहाकला वेदीला एः तेर्चेला ज्यादीमारा कोन्ज्योइ तोःङ्ला खुङ ताःक्पा काःल्क्योक मीःङे रा?

२२ ची ख्याक्याइ मेःथोङ्बा? अब्राहामगीइ सेमल्हुक ङीमुङीमुरा लेःगाङ पेःसी ओःले ओः लेःगालाःम्‍लेरा खुङगीइ सेमल्हुक पूरा काःल्सी।

२३ ओःले चाङ्मा कोन्ज्योइ छेइ एःन्डु लाःक्योक ताम पुरा काःल्सी, “अब्रामगीइ प्रभुला सेमल्हुक लुसी। ओः सोङ्‍गारा प्रभु खुङङीमु केदाङ काःल्सी ओःले खुङला ताःक्पा मीः लाःती लेङ्सी।” ओः सोङ्‍गारा कोन्ज्योइ खुङला राःङगीइ रोः लाःती केक्याःप्सी।

२४ उःक्याइ सेमल्हुक चीग्रा लुदी मीःङे, तर लेःगाक्या पेःदी उःक्या कोन्ज्योइ तोःङ्ला ताःक्पा काःल्दी एः लाःकेन ताम ख्याक्याइ थोङ्सी।

२५ ओःन्डुलेरा, क्याःलाम राहाबकीइ जासुसी पेःगाला ओःङ्क्योक मेःन्दा ङी इस्राएलीक्याला तोःङ्ज्याङ पेःदी खुङक्याला सेन्च्युजेला राःङ्सारा लाःम ताङ्तेर्सी, ओःले खुङगीइ पेःक्योक दी लेःगालाःम्‍ले खुङ कोन्ज्योइ तोःङ्ला ताःक्पा काःल्क्योक इःङे।

२६ उ म्याःक्योक जुबु सीक्योक च्योःङ्‍रारा, लेःगा माःबेबा लुक्योक सेमल्हुक सीक्योक च्योःङ्‍रारा ओःङ्‍गोइ।

राःङगीइ चेला तहला ज्यागेन बारेला

३

१ ङाःइ आतानोःक्या ओःले आजीनोःमोक्या, ख्याक्यानाःङ्ला माःङ्बुरा मीः शिक्षा तेर्केन गुरु ओःङ्जे माचाल, चीलेलाःना शिक्षा तेर्केनक्याला राःङ्सा मीःक्याला भन्दा चोक्पो पेःदी न्याय पेःगेन एः लाःती ख्याक्याइ छोर्तीरा एः।

२ उःक्या थाम्जेरकीइ गल्ती पेःउए। काःन्दी मीःइ राःङगीइ लाःक्योक तामला गल्ती मेःबेबा, ओःखो मीः ताःक्पा इःङे, ओःले खुङगीइ राःङगीइ थाम्जेर जुबुला तहला ज्याजे खुउए।

३ ताबुला राःङगीइ काःछ्‍योले लाःपा ओःछ्‍योले खेर्चेला ताबुइ खाला लगाम लाइतीसी लाःना चीग्रा ओःखोइ जुबुला काःछ्‍योले सेम थेपा ओःछ्‍योले खेर्चे खुउए।

४ ओःन्डुरा पेःदी जहाजला तादो, ओःखोला छ्‍योम्बो ल्हाबाइ चलाइतीउए। ओः जहाज काःजेरा छ्‍योम्बो एःनाङ छ्‍यामे सीङगीइ स्योक्पा चीगकीइ ओःखोला जहाजकीइ कप्‍तानगीइ राःङ्ला सेम थेक्योक ठाउँला खेर्चे खुउए।

५ उःक्याइ चेङ ओःन्डुबारा इःङे। ओःखो छीमी एःनाङ छ्‍योम्बो छ्‍योम्बो ताम लाःती घमण्ड पेःजे खुउए।

छीमीभन्दा छीमी मेःइ लोःमाइ छ्‍योम्बो छ्‍यम्बो रीःक्याला मेःरा ताङ्‍खुउए।

६ चेङ मेः च्योःङ्‍रारा इःङे। दी जुबुइ अङ्‍गक्या नाःङ्ला लाःयोइ छाङरा इःङे। दीखोइ उःइ थाम्जेर जुबुलारा असुद्ध जोउए ओःले दीखोइ उःक्याइ मीःलीलारा मेः सल्काइतेर्कुए ओःले ओःखो राःङ्‍रा ङ्‍याल्वाइ मेःला साउए।

७ थाम्जेर खालेइ रीःइ रीःदाकक्या, च्याःचीःवाक्या, साला टोःपा टीःती डोगेन जन्तुक्या ओःले चाङ्बुइ जन्तुक्याला मीःइ तहला ज्याजे खुउए, ओःले ज्यादीङ एः।

८ तर चेला सुइयाङ तहला ज्याजे मीःखुए। चीलेलाःना चेदी जीबा लाःङ्जेच्योःङ्‍रा विषकीइ काःङ्क्योक चञ्चल ओःले माःताक्पा चिज इःङे।

९ ओःले दी चेइरा उःक्याइ प्रभु ओःले आबा कोन्ज्योला थुजीछे तेर्कोइ, ओःले दी चेइरा कोन्ज्योइ राःङगीइ छेन्दाला जोक्योक मीःक्याला उःक्याइ खाम्सी क्याःप्कोइ।

१० चीग्रा खालाःम्‍लेरा मोलाम ओःले खाम्सी तेर्कोइ। तर ङाःइ आतानोःक्या ओःले आजीनोःमोक्या, एःन्डुबा पेःजे मेःयोङे!

११ मुल चीगलेरा सीःम्बु छ्‍यु ओःले खेन्दी छ्‍यु केजे मीःखुए।

१२ ङाःइ आतानोःक्या ओःले आजीनोःमोक्या, नेःभाराइ पुःङला जैतुन ओःले अङ्‍गुरकीइ पुःङला नेःभारा कोःङ्जे मीःखुए। ओःन्डुरा पेःदी छालोक छ्‍यु ओःङेन मुहानलाःम्‍ले सीःम्बु छ्‍यु केजे मीःखुए।

ङी खालगीइ नावा

१३ ख्याक्याइ कील्‍ला नावा एःक्योक ओःले ताम सेगेन्दी सु एःपा, ख्याक्याइ याःबु मीःली सेन्दीमाराङ याःबु लेःगा पेःज्युक ओःले नम्र काःल्दी ओःले नावा साल्बु पेःदी लेःगाक्या पेःज्युक।

१४ तर ख्याक्याइ मीःक्याला माःङ्बुरा मीसेर पेःउए लाःना ओःले राःङगीइ लागी चीग्रा स्वार्थ एः लाःना तेःन्दामगीइ तामला उप्चेला ख्याक्याङीमु नावा एः लाकासुनारा स्योप क्याःप्‍ती ख्याक्याइ घमण्ड माःबे।

१५ एःन्डुबा नावादी कोन्ज्योलाःम्‍ले मेःयोङए, तर दीखो नी जाम्बुलीङगीइ मीःक्यालाःम्‍ले, मीःइ सेमलाःम्‍ले ओःले शैतानलाःम्‍ले ओःङ्‍गुए।

१६ चीलेलाःना मीःसेर पेःसा ओःले राःङगीइ लागी स्वार्थ एःसा ठाउँला ठुक्पा सीःङ्दा ओःङ्‍गोइ, ओःले माःङ्बुरा खालगीइ माःरीक्पा लेःगाक्या ओःङ्‍गोइ।

१७ तर कोन्ज्योलाःम्‍ले ओःङ्क्योक नावा एःक्योक मीःक्या नी थाम्जेरभन्दा तोःङ्ला चाङ्मा ओःङ्‍गोइ। खुङक्याइ खाम्साङ्बुला सेम थेकुए, खुङक्या थेका ओःले थाम्जेरङीमु डीक्‍ती तेःकेन्दी ओःङ्‍गुए, खुङक्याइ थाम्जेरला नीङ च्योःउए, खुङक्याइ नाःमाङ याःबु लेःगा पेःउए, खुङक्याइ सुलाङ पक्ष-पात मेःबेए ओःले खुङक्या खोक्नाक मेःयोङए।

१८ खाम्साङ्बुले डीक्‍ती तेःकेन्दी ओःले खाम्साङ्बुइ लागी लेःगा पेःगेन मीःक्याइ धार्मिकताइ ब्रुम्दो तुःगेन एः।

जाम्बुलीङङीमु रोः

४

१ ख्याक्याइ कील्‍ला ठुक्पा ओःले सीःङ्दा ची तामगीइ पेःगासुना ख्योङ्‍गुबा? ची दी थाम्जेर ख्याइ जुबुइ अङ्‍गक्याइ कील्‍ला ठुक्पा क्याःप्केन लोभक्यालाःम्‍ले ओःङ्क्योक मीःङे रा?

२ ख्याक्या सेम पेःउए, तर ओःखो मेःज्योरए। ओः सोङ्‍गारा ख्याक्या सेचे तुप्चे पेःउए। ख्याक्या मीसेर पेःउए तर ख्याक्याइ सेम पेःक्योक ताम मेःज्योरए, ओः सोङ्‍गारा ख्याक्या ठुक्पा सीःङ्दा पेःउए। ख्याक्याइ कोन्ज्योङीमु मालाङ्क्योक सोङ्‍गारा ख्याक्याइ सेम पेःक्योक ताम मेःज्योरए।

३ ख्याक्याइ कोन्ज्योला लाङ्‍गासुनाङ मेःज्योरए, चीलेलाःना ख्याक्याला सेम थेक्योक माःइबा तामक्या पेःजेला ख्याक्याइ लाङ्‍गोइ।

४ ए व्यभिचार पेःगेनक्या! जाम्बुलीङगीइ मीःक्याइ च्योःङ्‍रारा ख्योक्याइयाङ पेःसीलाःना ख्योक्याइ कोन्ज्योङीमु टाःलाङ पेःक्योक इःङे लाःकेन ताम टेःम्बा म्याःपा? काःखो मीःइ जाम्बुलीङगीइ तामक्याला सेम पेःउबा ओः मीःइ कोन्ज्योलादी टाःलाङ पेःउए।

५ “कोन्ज्योइ उः नाःङ्ला ज्यातेर्क्योक लाइ लागी खुङ माःङ्बुरा मीसेर पेःउए” लाःती छेइ पेज्याला प्रुःक्योक ताम एःन्दाराङ प्रुःक्योक इःङे लाःती ठीवा मासाल।

६ तर खुङगीइ पेःक्योक अनुग्रह ताःरुङ माःङ्बु छ्‍योम्बो एः। ओः सोङ्‍गारा छेइ पेज्याला एःन्डुबा प्रुःदी एः, “घमण्ड पेःगेन मीःक्याला कोन्ज्योइ विरोध पेःउए तर नम्र मीःक्याला अनुग्रह पेःउए।”

७ ओः सोङ्‍गारा ख्याक्या कोन्ज्योइ अधीनला तेः। शैतानला विरोध पेःदो, ओःले खो ख्याक्यालाःम्‍ले छ्‍योङ्दी डोगेन एः।

८ ख्याक्या कोन्ज्योइ सुःरला स्यो, ओःले कोन्ज्योङ ख्याक्याइ सुःरला ओःङेन एः। ए लाःयो पेःगेनक्या! ख्याक्या राःङगीइ लाःक्पा चाङ्मा जोदो। ए तोः पाःर्केला एःकेनक्या! राःङगीइ सेम चाङ्मा जोदो।

९ ख्याक्या स्याबा पेःदो, तुःङाल पेःदो ओःले ङुःदो। ख्याक्या केःमु क्याःप्चे भन्दा ङुःदो ओःले केःदाङ क्याःप्चे भन्दा तुःङाल पेःदो।

१० ख्याक्या प्रभुइ तोःङ्ला नम्र काःल्दी तेः, ओःले खुङगीइ ख्याक्याला चोला क्यागेन एः।

चीगकीइ राःङ्साइ बारेला माःताक्पा माःलाप

११ ङाःइ आतानोःक्या ओःले आजीनोःमोक्या, चीगकीइ राःङ्साइ बारेला माःताक्पा ताम माःलाप। काःखोइ राःङगीइ सेमल्हुक लुगेन आतानोःक्याला विरोध पेःदी खुङक्याइ बारेला माःताक्पा ताम लाःसीलाःना, ओःखोइ कोन्ज्योइ ठीमला विरोध पेःउए ओःले माःताक्पा लाःक्योक ओःङ्‍गोइ। ख्याक्याइ कोन्ज्योइ ठीमला माःताक्पा च्याःङ्सी लाःना ख्याक्या ठीम ङीःङेन मीःक्या मीःङे, तर ठीमला न्याय पेःगेन मीःक्या का ओःङ्‍गोइ।

१२ ठीम तेर्केन्दी ओःले न्याय पेःगेन्दी नी चीग्रा चीग एः, ओःखोदी कोन्ज्यो चीग्रा इःङे। सेन्च्युगेन्दी ओःले सीःङ्दा चेकेन आङ्ज्या कोन्ज्योङीमु चीग्रा एः। ओः सोङ्‍गारा, राःङसाला माःताक्पा च्याःङ्जे ख्याक्याइ लागी डीक्‍पु मीःङे।

घमण्ड माःबे

१३ “तीःरीङ की ङार्तोरा उः सहर चीगला काःल्दी ओःला लोः चीगजे तेःका ओःले छोङ पेःदी माःङ्बुरा नोःर जोगा” लाःती लाःकेनक्या ताः ङाःइ ताम कोःदो।

१४ ङार्तो ची ओःङे लाःकेन ताम ख्याक्याइ सेजे मीःखुए। ख्याक्याइ मीःली नी याःम्बा चीग थोङेन्दी ओःले तोर्ती डोगेन मुक्पा च्योःङ्‍रा इःङे

१५ एःन्डु लाःचे भन्द नी ख्याक्याइ बरु “प्रभुला सेम एः लाःना उः सेन्दी तेःका ओःले एःन्डु पेःगा ओःन्डु पेःगा” लाःती लाःकोन्दी एःके।

१६ तर ख्याक्या राःङगीइ जोक्योक तेःदामला धाक लाइतीउए। ओःले एःन्डुबा घमण्ड तेङ्जेदी माःरीक्पा ताम इःङे।

१७ ओः सोङ्‍गारा याःबु लेःगा पेःकोः लाःती सेदीङ काःखोइ मेःबेबा ओःखोइ लाःयो पेःक्योक ओःङ्‍गोइ।

छ्‍युक्पु मीःक्याला चेतावनी

५

१ ए छ्‍युक्पु मीःक्या, ङाःइ ताम कोःदो! ख्याक्याखाला ओःङेन तुःक्पुइ लागी ङुदेरा तुःङाल पेःदो।

२ ख्याक्याइ नोःर क्युः रुःल्सीःङ्दी एः ओःले ख्याक्याइ केःलाक्या बुइ साःसीङ्दी एः।

३ ख्याक्याइ सेर ङुलक्याला चा क्याःप्सीङ्दी एः। ओःले ओः चारा ख्याक्याइ माःरीक्पा लेःगा पेःक्योक इःङे लाःती साक्षी ओःङेन एः, आःले ओः चाइरा मेःइच्योःङ्‍रा पेःदी ख्याक्याइ जुबुलाङ साःगेन एः। अन्तिमगीइ ङीःमाक्या ओःङ्सीःङ्दी एः, ओःलेङ ख्याक्या ताःरुङ नोःर क्युःक्या रुःप चीदेरा एः।

४ ख्याक्याइ बुसीःङला लेःगा पेःगेनक्याला तेर्कोन ला ख्याक्याइ तेर्ती म्याः। खुङक्या ख्याक्याइ विरुद्धला ङुःदेरा एः। ओः खुङक्या ङुःक्योक छ्‍योम्बो ल्हे एःक्योक प्रभु कोन्ज्योइ नाम्ज्योथुप लेप्सीःङ्दी एः।

५ ख्याक्या साजाम्बुलीङला माःङ्बुरा मोज-मज्जा पेःदी तेःती एः। तुप्‍ती सेकेन ङीःमाइ लागी ख्याक्याइ राःङगीइ राःङ्लारा क्याःबा जोदी ज्यादी एः।

६ ख्याक्याला विरोध मेःबेगेन्दी ताःक्पा मीःक्यालाङ ख्याक्याइ माःताक्पा च्याःङ्दी सेती एः।

तुःक्पुक्याला धैर्य

७ ओः सोङ्‍गारा ङाःइ आतानोःक्या ओःले आजीनोःमोक्या, प्रभु फीर्च्या माःयुङथुप धैर्य पेःदी कुःदी तेः। सीःङला लेःगा पेःगेनक्याला उदाहरण तादो, ओःखोइ याःबु डु कोःङेन आशा पेःदी यार्का ओःले सेर्काइ नाम माःक्यापथुप कुःदी तेःकोइ।

८ ओःन्डुले सीःङ्ला लेःगा पेःगेनक्याइ च्योःङ्‍रारा धैर्य पेःदो ओःले आशा पेःदी तेः! चीलेलाःना प्रभु ओःङेन समय थामाला ओःङ्दी एः।

९ आतानोःक्या ओःले आजीनोःमोक्या, चीगकीइ राःङ्साला गनगन माःबे। मीःङेलाःना ख्याक्याला दोष क्याःप्केन एः। तादो, न्याय पेःगेन कोन्ज्यो कोःलारा एः।

१० आतानोःक्या ओःले आजीनोःमोक्या, धैर्य पेःगेन्दी ओःले तुःक्पु नागेनक्याइ उदाहरण काःन्डुबा ओःङ्‍कोःन्दी इःङे, ओःखो प्रभुइ मीःनला ताम लाःकेन कोन्ज्योइ लेःङ्‍गो तेर्केनक्याला टेःम्बा साल्दो।

११ धैर्य पेःदी तेःकेन मीःक्याला ङीः धन्यइदी लाःके। ख्याक्याइ अय्युबकीइ धैर्य पेःक्योक तामगीइ बारेला कोःदीरा एः। तीङ्ला प्रभुइ खुङला माःङ्बुरा पेःदी मोलाम तेर्सी, ओःले ओः ताम ख्याक्याइ छोर्तीरा एः। प्रभुइ मीःक्याला माःङ्बुरा च्याःम्बु पेःउए ओःले नीङ च्योःउए।

१२ ङाःइ आतानोःक्या ओःले आजीनोःमोक्या, थाम्जेर भन्दा छ्‍योम्बो तामदी ताःम्ज्या पेःगासुना ना मालु। नाःम्खालीङ, साजाम्बुलीङ ओःले राःङ्सा काःदीङ तामक्याइ मीःन लेङ्‍दी ना मालु। ख्याक्याइ इःङे लाःचे छोल्क्योक लाःना इःङे लोःप, मीःङे लाःचे छोल्क्योक लाःना मीःङे लोःप। ओःन्डु पेःसी लाःना ख्याक्याला माःताक्पा मेःक्याप्केन एः।

सेमल्हुक लुदी पेःक्योक प्रार्थना

१३ ची ख्याक्यानाःङ्ला काःन्दीङ तुःक्पुला एःपा? ओःखोइ प्रार्थना पेःज्युक। ची ख्याक्यानाःङ्ला सुङ केःदाङ एःपा? ओःखोइ कोन्ज्योला प्रशंसाइ लु लेःङ्ज्युक।

१४ ची ख्याक्यानाःङ्ला सुङ नेःपा एःपा? ओःखोइ कोःम्साइ एल्डरक्याला केक्याःप्च्युक। खुङक्याइ प्रभुइ मीःनला माःर्कुइ† अभिषेक पेःदी खोइ लागी प्रार्थना पेःज्युक।

१५ सेमल्हुक लुदी पेःक्योक प्रार्थनाइ नेःपा टाःउए, ओःले प्रभुइ नेःपाला टाःच्युगेन एः। खोइ लाःयो पेःदी एः लाःना प्रभुइ खोला क्षमा तेर्केन एः।

१६ ओः सोङ्‍गारा ख्याक्या चीगकीइ राःङ्साङीमु राःङ-राःङगीइ लाःयोला ङीन्दी स्याबा पेःदो, ओःले ख्याक्या टाःज्युक लाःती चीगकीइ राःङ्साइ लागी प्रार्थना पेःदो। ताःक्पा मीःइ पेःक्योक प्रार्थना ल्हेइ काःङ्क्योक ओःङ्‍गोइ ओःले दी प्रार्थनाइ छ्‍योम्बो लेःगा पेःउए।

१७ एलियाङ उःक्या च्योःङ्‍रारा मीः एःके। खुङगीइ नाम माःक्याःप्च्युक लाःती सेममीःजीकरा प्रार्थना पेःगासुना, इस्राएलला लोः सुम रा फेथुप नाम माःक्याप।

१८ फीर्च्या खुङगीइ प्रार्थना पेःसी, ओःले नाःम्खालाःम्‍ले नाम क्याःप्सी ओःले साजाम्बुलीङगीइ डु कोःङ्च्युसी।

१९ ङाःइ आतानोःक्या ओःले आजीनोःमोक्या, ख्याक्यानाःङ्ला काःन्दीङ मेःन्दा चीगकीइ कोन्ज्योइ बारेला तेःन्दाम ताम ङीःन्जे पोःर्ती काःल्सी लाःना खुङला लोदी खेर्च्यो।

२० ख्याक्याइ दी ताम ङीःन्थे ज्यो, काःखोइ लाःयो पेःगेन मेःन्दा चीग मीला माःइबा लाःमले लोदी ख्योङ्‍गुबा, ओःखोइ खुङला सीजेलाःम्‍ले सेनच्युगेन एः, ओःले ओःखोइ माःङ्बुरा लाःयोक्या कोन्ज्योइ क्षमा पेःतेर्केन एः।

† 

5:14 माःर्कुइ ओः तेःकासु, यहूदीक्याइ नेःपा मीःक्याला माःर्कु टुःल्दी टाःच्युउके।

पत्रुसकीइ

तोःङ्स्यो इःगी

पेज्याइ ङोःसी

दी इःगी पत्रुसकीइ एशिया माइनरकीइ च्याःङछ्‍योले एःक्योक इलाकाक्याला टाःम्दी तेःक्योक प्रभुला सेमल्हुक लुगेन मीःक्याला प्रुःक्योक इःङे। ओः मीःक्याला पत्रुसकीइ दी इःगीला “कोन्ज्योइ दाम्क्योक मीःक्या” लाःती प्रुःदी एः। येशु ख्रीष्टला सेमल्हुक लुक्योक सोङ्‍गारा खुङक्या तुःक्पु ओःले सतावटला लेप्क्योक सोङ्‍गारा दी इःगीलाःम्‍ले खुङक्याला साहस तेर्चेला दी इःगी प्रुःक्योक इःङे। एःन्डुले साहस तेर्कासुना पत्रुसकीइ खुङक्याला येशु ख्रीष्टकीइ बारेला याःबु लेःङ्‍गो, खुङ सीक्योक, खुङ फीर्च्या सेन्क्योक ओःले खुङ फीर्च्या ओःङेन तामगीइ बारेला टेःम्बा साल्च्युदेरा आशा तेर्कुए। तुःक्पु ओःले तुःङाल नी खुङक्याइ लुक्योक सेमल्हुक तेःन्दामगीइदी एःपा की म्याःपा लाःती जाँच पेःक्योक इःङे ओःले खुङक्याला “ख्रीष्ट ओःङेन ङीःमाला” इनाम तेर्केन एः लाःती सेमल्हुक लुदी तेःकोः लाःती खुङक्याइ ओः तुक्पु तुःङाल राःङगीइ मीःजीला खुर्कोःउए।

पत्रुसकीइ दी इःगी टोःगेनक्याला तुःक्पुइ बेला साहस तेर्तेरा खुङक्याला ख्रीष्टकीइ मीःक्याइ च्योःङ्‍रारा मीःजी सेन्जेला वासी पेःउए।

थीमी सूची

पेज्याइ ङोःसी १:१-२

कोन्ज्योइ तेर्क्योक थार्पाला टेःम्बा साल्क्योक १:३-१२

चाङ्मा मीःजी सेन्गेन अर्ती १:१३–२:१०

तुःक्पुइ बेलाला प्रभुला सेमल्हुक लुगेन मीःक्याइ पेःकोःन लेःगा २:११–४:१९

प्रभुला सेमल्हुक लुगेन मीःक्याइ नम्रता ओःले मेःबा ५:१-११

समाप्‍ति ५:१२-१४

पत्रुसकीइ

तोःङ्स्यो इःगी

१

१ येशू ख्रीष्टकीइ प्रेरित ङाः पत्रुसलाःम्‍ले पोन्टस, गलातिया, कापाडोकिया, यशिया रा बिथिनियाला राःङगीइ देशलाःम्‍ले काःल्दी टाःम्दी तेःक्योक कोन्ज्योइ मीःक्याला दी इःगी प्रुःदेरा एः।

२ आबा कोन्ज्योइ माःङ्बुरा तोःङ्लाःम्‍ले राःङगीइ योजनालाःम्‍ले ख्याक्याला राःङगीइ चाङ्मा मीःक्या जोजेला दाम्क्योक इःङे। येशु ख्रीष्टकीइ ठालाःम्‍ले चाङ्मा काःल्ज्युक लाःती ओःले खुङगीइ आज्ञाक्या ङीःन्जे खुज्युक लाःती कोन्ज्योइ ख्याक्याला चाङ्मा लालाःम्‍ले राःङगीइदी जोसी। ख्याक्याला कोन्ज्योइ अनुग्रह ओःले खाम्साङ्बु माःङ्बु पेःदी तेर्च्युक।

नाःमाङ मेःपोन मीःलीइ आशा

३ उःइ प्रभु येशु ख्रीष्टकीइ आबा कोन्ज्योला थुजीछे। कोन्ज्योइ येशु ख्रीष्टला सीक्योकलाःम्‍ले सोम्बो लोदी खुङगीइ उःला सेम्बा मीःली तेर्ती उःक्याला छ्‍योम्बो अनुग्रह पेःसी। ओः सोङ्‍गारा उःक्या थाम्जेर छ्‍योम्बो आशा पेःदी तेःती एः।

४ नाःम्खालीङला कोन्ज्योइ ख्याक्याइ लागी साँचतीदी ज्याक्योक उत्तराधिकार नाःमाङ नाश काःल्दी मेःन्डोगेन एः, नाःमाङ मेःनोङेन एः ओःले नाःमाङ मेतोर्केन एः।

५ ख्याक्याइ कोन्ज्योला सेमल्हुक लुक्योक सोङ्‍गारा ख्याक्या थार्चे माःज्योर्थुप खुङगीइ ल्हेइ ख्याक्याला रक्षा पेःदी ज्यादी एः। ओः थार्पा दी ख्याक्याइ लागी तयार पेःदी एः ओःले ओःखो तीङगीइ ङीःमाला थोङेन एः।

६ इःङ्जे नी ताःसे ख्याक्याइ चीङ ङीःमाइ लागी थाम्जेर खालगीइ तुःक्पुक्या खुर्कोःती एःनाङ, दी तामक्याइ लागी ख्याक्या केःदाङ एः।

७ ओः तुःक्पुक्या ख्याक्याइ चीले खुर्कोक्योक लाःसुना ओः तुःक्पुक्यालाःम्‍ले ख्याक्याइ कोन्ज्योला लुक्योक सेमल्हुक तेःन्दाम इःङेन दुबा लाःती तेङ्जेइ लागी इःङे। ङीःमा चीग नाश काःल्दी डोगेन सेरला नी मेःला खाराइतीदी चाङ्मा जोउए लाःना, ख्याक्याइ सेमल्हुक नी ओः सेर भन्दाङ माःङ्बु रीःनगीइदी एः। ओः सोङ्‍गारा ख्याक्याइ सेमल्हुकला तेःन्दामगीइदी जोजेला जाँचतीउए। ओःले दी तुःक्पुक्याला ख्याक्याइ सेमल्हुक लुदी तेःसीलाःना, येशु ख्रीष्ट ओःङेन ङीःमाला ख्याक्याइ प्रशंसा, महिमा ओःले सेःसा ज्योर्केन एः।

८ ख्याक्याइ येशु ख्रीष्टला नाःमाङ माःथोङ्क्योक एःनाङ ख्याक्याइ खुङला च्याःम्बु पेःउए। खुङला ख्याक्याइ ताःसे थोङ्जे मीःखुए, तर ख्याक्याइ खुङला सेमल्हुक लुउए। ओःले लाःती लाःचेरा मीःखुगेन छ्‍योम्बो खाम्साङ्बुइ ख्याक्याइ सेम काःङ्दी एः।

९ चीलेलाःना ख्याक्याइ येशु ख्रीष्‍टला सेमल्हुक लुक्योक सोङ्‍गारा ख्याक्याइ लाइ थार्चे ज्योर्ती एः।

१० ख्याक्याइ ज्योर्क्योक दी थार्पाइ बारेला सेजेला कोन्ज्योइ लेःङ्‍गो तेर्केनक्याइयाङ माःङ्बुरा सेम पेःदी छोल्सी, ओःले खुङक्याइ कोन्ज्योइ ख्याक्याला तेर्चे चाल्क्योक अनुग्रहइ बारेला माःङ्बुरा तोःङ्ला लाःती एःके।

११ ओः कोन्ज्योइ लेःङ्‍गो तेर्केनक्या नाःङ्ला एःक्योक ख्रीष्टकीइ लाइ ख्रीष्टकीइ खुर्कोःन तुःक्पुक्या ओःले तीङ्ला ओःङेन महिमाइ बारेला तोःङ्लारा खुङक्याला थोङ्च्युसीङ्दी एःके। ओः सोङ्‍गारा ओः लेःङ्‍गो तेर्केनक्याइ दी काःन्डुले ओःले काःला ओःङेन इःम्बा लाःती सेजे छोल्दी एःके।

१२ खुङक्याइ राःङगीइ लागी मीङे, तर ख्याक्याला मेःबा पेःदी एःके खुङक्याला दी तामक्या थोङ्च्युदी एःके। दी ताम नाःम्खालीङलाःम्‍ले ताःङ्क्योक चाङ्मा लालाःम्‍ले ख्याक्याला प्रचार पेःक्योक याःबु लेःङ्‍गो लाःकेनक्याइरा ताःसे ख्याक्याला प्रचार पेःदी एः। दी तामक्या स्वर्गदूतक्याइयाङ ताजेला छ्‍योम्बो सेम पेःदी एः।

चाङ्मा ओःङ्‍को

१३ ओः सोङ्‍गारा लेःगा पेःजेइ लागी ख्याक्या तयार पेःदो ओःले साङ्बु पेःदी ठीवा साल्दो। येशु ख्रीष्ट ओःङ्‍गासुना कोन्ज्योइ ख्याक्याला तेर्केन अनुग्रहखाला थाम्जेर आशा ज्यो।

१४ ख्याक्या कोन्ज्योइ आज्ञाक्या ङीःङेन पुःपोःमोक्या काःल्क्योक सोङ्‍गारा, तोःङ्ला मासेबा माःइबा लेःगाक्या पेःदी काःल्क्योक लाःमक्याला ताः माःन्डो।

१५ ख्याक्याला केक्याःप्केन कोन्ज्यो चाङ्मा एः, ओः सोङ्‍गारा ख्याक्याइ राःङगीइ पेःगेन थाम्जेर तामक्याला चाङ्मा ज्यो।

१६ चीलेलाःना छेइ पेज्याला एःन्डुबा प्रुःदी एः, “ख्याक्या चाङ्मा पेःदो, चीलेलाःना ङाः चाङ्मा एः।”

१७ सुलाङ पक्षपत माःबेबा मीःक्याइ लेःगा अनुसार न्याय पेःगेन्दीला आबा कोन्ज्यो लाःती सोल्गोइ लाःना, दी साजाम्बुलीङला तेःकाथुप राःङगीइ मीःजी एःथुप कोन्ज्योइ जीबा खुर्ती मीःजी सेन्दो।

१८ ख्याक्याला ख्याक्याइ फाफामुक्याइ लोप्‍ती ताङ्क्योक लेःगा म्याःक्योक रीम ठीमक्यालाःम्‍ले कोन्ज्योइ ची रीःन च्याःल्दी थार्च्युदी एःके ओःखो ख्याक्याइ सेदी एः। ख्याक्याला सीःङ्दी डोगेन सेर ओःले ङुलक्या च्योःङ्‍रा तामक्याइ रीःन च्याल्दी थार्च्युदी ख्योङ्क्योक मीःङे।

१९ तर चीङ लाःयो माःबेक्योक ओःले खोट म्याःक्योक लुःककीइ रीःउ† च्योःङ्‍रा ख्रीष्टकीइ रीःन छ्‍योम्बो एःक्योक ठालाःम्‍ले ख्याक्याला थार्च्युदी एः।

२० कोन्ज्योइ जाम्बुलीङला जोजे तोङ्लारा ख्रीष्टला उःक्याला थार्च्युजेला दाम्दी एःके, तर ख्याक्याइ लागी दी तीङगीइ ङीःमाला खुङ ओःङ्सी।

२१ खुङलाःम्‍लेरा ख्याक्याइ कोन्ज्योला सेमल्हुक लुउए, चीलेलाःना कोन्ज्योइ खुङला सीक्योकलाःम्‍ले सोम्बो लोसी ओःले खुङला महिमा तेर्सी, ओः सोङ्‍गारा ख्याक्याइ कोन्ज्योला सेमल्हुक लुउए ओःले आशा पेःउए।

२२ तेःन्दामगीइ वचनला ङीःन्दी ख्याक्याइ राःङला चाङ्मा जोक्योक ओःले ख्याक्याइ राःङगीइ आतानोःक्याला तेःन्दामरा च्याःम्बु पेःक्योक सोङ्‍गारा, चीगकीइ राःङ्साला सेम नाःङमीःजीकरा च्याःम्बु पेःदो।

२३ कोन्ज्योइ सोम्बो ओःले मीसीगेन वचनलाःम्‍ले ख्याक्या फीर्च्या सेम्बा पेःदी केदी एः। ख्याक्या सीःङ्दा चेती डोगेनक्याइ छार्क्यु फुर्क्यु मीःङे, तर ख्याक्या नी नाःमाङ मीसीगेन्दीइ छार्क्यु फुर्क्युक्या इःङे।

२४ चीलेलाःना छेइ पेज्याला प्रुःदी एः,

“थाम्जेर मीःक्या थाङगीइ चा च्योःङ्‍रा इःङे

ओःले खुङक्याइ महिमा रीःइ मेःन्दोक्या च्योःङ्‍रा इःङे।

चा काम्दी डोउए ओःले मेन्दोक्या प्रुःप्‍ती डोउए।

२५ तर प्रभुइ वचन नी तेन्दुरा तेःकोइ।”

ओःले दीखो लेःङ्‍गोरा ख्याक्याला प्रचार पेःक्योक याःबु लेःङ्‍गो इःङे।

† 

1:19 रीःउ दी रीःउदी निस्तार मेःलीङ्ला एः तेर्केन च्योःङ्‍रा इःङे।

सोम्बो च्यार्का तोः रा ताःक्पा मीःक्या

२

१ ओः सोङ्‍गारा ख्याक्याइ थाम्जेर खालगीइ माःरीक्पा लेःगाक्या पोःर्तो, स्योप माःक्याप, खोक्नाक माःबे, मीसेर माःबे ओःले राःङ्साइ बारेला माःताक्पा ताम माःलाप।

२ भर्खर केक्योक ओङे पीःजाइ आमाइ ओःमा थुङ्जे सेम पेःक्योक च्योःङ्‍रारा ख्याक्याङ कोन्ज्योइ तेःन्दामगीइ वचन सेजेला माःङ्बुरा सेम पेःदो, ओःले दी तामलाःम्‍लेरा ख्याक्या छार्तेरा डोज्युक ओःले थार्चे ज्योर्च्युक।

३ चीलेलाःना प्रभु नीङ च्योःगेन्दी एः लाःकेन ताम ख्याक्याइ छोर्सीङ्दी एः।

४ ख्याक्या प्रभुसाःला ओःङ्देरा एः। खुङ सोम्बो च्यार्का तोः इःङे। मीःक्याइ खुङला इन्कार पेःदी एःके, तर कोन्ज्योइ तोःङ्ला नी खुङ दाम्क्योक ओःले माःङ्बुरा रीःन एःक्योक एः।

५ ख्याक्याङ येशु ख्रीष्टलाःम्‍ले चाङ्मा पुजाहारीक्याइ च्योःङ्‍रा कोन्ज्योला आत्मिक ओःले खुङला सेम थेकेन बलिदान फुल्जेला आत्मिक खीम जोगेन सोम्बो च्यार्का तोःक्या च्योःङ्‍रा राःङला पेःदी स्यो।

६ चीलेलाःना छेइ पेज्याला एःन्डु प्रुःदी एः,

“तादो, ङाःइ माःङ्बुरा रीःन एःक्योक सुःर तोः दाम्दी एः,

ओःले ओःखोला सियोनला ज्यादी एः।

ओःले काःखोइ ओःखोला सेमल्हुक लुउबा ओःखो नाःमाङ ङोःछाबु मेःयोङेन एः।”

७ ओः सोङ्‍गारा ख्याक्या काःजेइ ओःखोला सेमल्हुक लुबा ख्याक्याइ लागी दी तोः माःङ्बुरा रीःनगीइदी एः, तर सेमल्हुक मीलुगेनक्याइ लागी नी,

“काःन्दी तोः खीम जोगेनक्याइ लेःगा म्याः लाःती क्युर्ती एःके,

ताःसे ओः तोः थाम्जेर भन्दा मूल तोः काःल्सी।”

८ छेइ पेज्याला एःन्डुबा प्रःदी एः,

“दी तोःइरा मीःक्याला ङाःर्तोक क्याःप्च्युउए

ओःले दी तोः च्यार्काइ पेःगासुना माःङ्बुरा मीःक्या रीःल्गेन एः।”

खुङक्याइ कोन्ज्योइ वचन माःङीःन्क्योक सोङ्‍गारा ङाःर्तोक क्याःप्कोइ ओःले रीःल्गोइ। दी ताम खुङक्याइ लागी कोन्ज्योइ तोःङ्लारा ठीवा चेसीःङ्दी एःके।

९ तर ख्याक्या नी दाम्क्योक मीःक्या, क्याःल्बुला मेःबा पेःगेन पुजारीक्या, चाङ्मा क्युःपाक्या ओःले कोन्ज्योइ मुःस्या मीःक्या इःङे। ख्याक्याइ कोन्ज्योइ पेःक्योक याःमाछाककीइ लेःगाक्या मीःक्याला लाःचे खुज्युक लाःती खुङगीइ ख्याक्याला नाक्जुकलाःम्‍ले याःमाछाककीइ ज्योतिला ख्योङ्सी।

१० तोःङ्ला नी ख्याक्या मीः म्याःके, तर ताःसे नी ख्याक्या कोन्ज्योइ मीःक्या काःल्दी एः। तोःङ्ला ख्याक्याइ कोन्ज्यो काःन्डुबा नीङ च्योःगेन्दी एः लाःती सेदी म्याःके, तर ताःसे ख्याक्याइ खुङ काःजे नीङ च्योःगेन्दी एः लाःती सेदी एः।

कोन्ज्योला मेःबा पेःगेन मीःक्या

११ ङाःइ च्याःम्बु पेःक्योक रोःक्या, दी जाङ्बुलीङला ख्याक्या पाङगीइ देशकीइ मीःक्या च्योःङ्‍रा ओःले प्रवासीक्या च्योःङ्‍रा इःङे। ङाः ख्याक्याला वासी पेःदी लाःके जुबुइ लाङेन काःना थेतेइ तामक्या पुरा पेःजे माछोल। एःन्डुबा तामक्याइ नाःमाङ लाइ विरुद्धला माक क्याःप्कोइ।

१२ ख्रीष्टला सेमल्हुक मीलुगेन मीःक्याइ कील्‍ला ख्याक्याइ डोलुङ तेःलुङ याःबु एःच्युक। ख्याक्याइ एःन्डु पेःसीलाःना, खुङक्याइ ख्याक्याइ विरुद्धला माःताक्पा तामक्या लाःनाङ, ख्याक्याइ पेःक्योक याःबु लेःगाक्या थोङ्दी खुङक्याइ कोन्ज्योइ न्याय पेःगेन ङीःमाला खुङला प्रशंसा पेःगेन एः।

१३ प्रभुइ लागी ख्याक्या थोला आङ्ज्या पेःगेन मीःक्याइ आधीनला तेः। ओःले थाम्जेरभन्दा छ्‍योम्बो अधिकार एःक्योक क्याःल्बुइ अधिनला तेः।

१४ ख्याक्याइ थाम्जेर हाकिमक्याइ लाःक्योक तामक्या ङीःन्दो, खुङक्याला माःइबा लेःगा पेःगेन मीःक्याला सजय तेर्चेला ओःले याःबु लेःगा पेःगेन मीःक्याइ बारेला याःबु लाःचेला क्याःल्बुइ ताङ्क्योक इःङे।

१५ चीलेलाःना याःबु लेःगा पेःदीरा ख्याक्याइ बारेला मासेबारा माःइबा लाःकेन आक्याक्पा मीःक्याला खाजुम तेःच्युकोः लाःती कोन्ज्योइ सेम पेःउए।

१६ ताःम्साङा मीःक्या च्योःङ्‍रा मीःजी ताङ्दो। तर राःङ ताःम्साङा एः लाःकासुनारा माःरीक्पा लेःगाक्यादी माःबे, बरु कोन्ज्योइ लाबुच्योङ्‍रा काःल्दी राःङगीइ मीःजी ताङ्दो।

१७ थाम्जेर मीःक्याला सेःसा पेःदो। प्रभुला सेमल्हुक लुगेन आतानोःक्याला ओःले आजीनोःमोक्याला च्याःम्बु पेःदो। कोन्ज्योङीमु जीबा पेःदो ओःले क्याःल्बुला सेःसा पेःदो।

ख्रीष्टकीइ तुःक्पु खुर्क्योक उदाहरण

१८ लाबुक्या, राःङगीइ ताःक्पुक्याइ लाःक्योक तामक्या ङीन्दो ओःले खुङक्याला सेःसा पेःदो। ख्योक्याला च्याःम्बु पेःगेन्दी ओःले याःबु ताम लाःकेन ताःक्पुक्याला चीग्रा मीःङे, तर चोक्पो ताःक्पुक्यालाङ सेःसा पेःदो।

१९ ख्याक्याइ काःन्दीङ गल्ती लेःगा माःबेबाङ कोन्ज्योला टेःम्बा साल्दी तुःक्पु खुर्सी लाःना कोन्ज्योइ ख्याक्याला मोलाम तेर्केन एः।

२० चीलेलाःना ख्याक्याइ माःरीक्पा लेःगाक्या पेःदी तुःङ्दाक साःसुना ख्याक्याइ नादी तेःसीलाःना ओःखो छ्‍योम्बो ताम मीःङे। तर ख्याक्याइ याःबु लेःगा पेःदीङ तुःक्पु खुर्कोःसीः लाःना ओःले नासी लाःना, कोन्ज्यो ख्याक्याङीमु केःदाङ ओःङेन एः।

२१ चीलेलाःना एःन्डुबारा लेःगाइ लागी ख्याक्याला कोन्ज्योइ दाम्क्योक इःङे। ख्रीष्टकीइ ख्याक्याइ लागी तुःक्पु खुर्सी, ओःले ख्याक्याइयाङ खुङगीइ च्योःङ्‍रारा पेःकोः लाःती खुङगीइ ख्याक्याइ लागी उदाहरण तेङ्तेर्सी।

२२ खुङगीइ लाःयो चीगाङ माःबे, ओःले खुङगीइ ताम चीगाङ स्योप क्युःर्ती माःलाप।

२३ सुइयाङ खुङला सेःन्डेल पेःगासुनाङ खुङगीइ खुङक्याला चीङ लेःन मालो। खुङगीइ तुःक्पु खुर्कासुना खुङक्याला बद्ला लेःङेन धम्की माःतेर। बरु डीक्पु पेःदी न्याय पेःगेन कोन्ज्योखाला खुङगीइ सेमल्हुक लुसी।

२४ उःक्याइ लाःयो पेःजे पोःर्च्युक ओःले कोन्ज्योला सेम थेकेन पेःदी मीःली सेन्ज्युक लाःती खीष्टकीइ उःक्याइ पेःक्योक लाःयोइ दण्ड खुङगीइ जुबुला खुर्ती क्रुसला सीसी। खुङगीइ स्य्वाइ पेःगासुना, ख्याक्या टाःदी एः।

२५ चीलेलाःना ख्याक्या आलाख्याम्क्योक लुःकक्या च्योःङ्‍रा एःके, तर ताःसे ख्याक्याइ लाला कोःरालु पेःगेन्दी ओःले रक्ष पेःगेन्दीसाःला ख्योक्या लोःदी ओःङ्दी एः।

ख्योबो रा छ्‍युङ्मा

३

१ ओःन्डुरा पेःदी, छ्‍युङ्माक्या, ख्याक्या राःङगीइ ख्योबोइ अधीनला तेः। एःन्डु पेःगासुना कोन्ज्योइ वचनला मीःङीङेन ख्योबोक्याइयाङ ख्याक्याइ डोलुङ तेःलुङ थोङ्दी खुङक्याइ सेम परिवर्तन डोजे खुउए। ख्याक्याइ खुङक्याला चीङ तामरा लाःचे मेःकोःए,

२ चीलेलाःना ख्याक्याइ चाङ्मा डोलुङ तेःलुङ ओःले मीःलीइ कोन्ज्योला सेःसा पेःक्योक थोङ्दी खुङक्याइ सेम परिवर्तन ओःङ्‍गुए।

३ ख्याक्या राःङगीइ गोइ टा मीलाइतीदी, सेरकीइ केःन्ज्याक्या तादी, ओःले माःङ्बु रीःनगीइ केःलाक्या केःङ्दी फीलाःम्‍ले ज्येबु थोङेन्दी माःबे,

४ बरु ख्याक्याइ नाःङगीइ सेमदी याःबु ओःङ्‍कोउए, ओःखो नाःमाङ ओइलीमीतीगेन नम्र ओःले खाम्साङ्बुइ लाइ छेदी ज्याक्योक ओःङ्‍कोःउए, ओःले ओःन्डुबा सेम कोन्ज्योइ तोःङ्ला माःङ्बुरा रीःनगीइदी ओःङ्‍गुए।

५ चीलेलाःना कोन्ज्योला सेमल्हुक लुगेन तोःङ तोःङगीइ चाङ्मा पेःन्पीःजाक्याइ राःङगीइ ख्योबोक्याइ लाःक्योक ङीःन्दीमारा राःङ्ला जेबु जोउके।

६ सारा ओःन्डुबारा एःके, खुङगीइ राःङगीइ ख्योबो अब्राहमगीइ लाःक्योक तामक्या ङीःन्गुके ओःले खुङला “ङाःइ ताःक्पु” लाःती लाःकुके। ख्याक्याइ काःन्दीङ तामला जीबारा माःबेबा याःबु लेःगाक्या पेःसी लाःना ख्याक्याङ साराइ पोःमोक्यारा च्योःङ्‍रा ओःङेन एः।

७ ओःन्डुरा पेःदी, ख्योबाक्या, ख्याक्या राःङगीइ छ्‍युमाक्याङीमु याःबु पेःदी तेः। खङक्याइ सेम कम्जोर ओःङ्‍गोइ लाःकेन ताम छोर्ती खुङक्याला सेःसा पेःदो ओःले ख्याक्याइ ङीमु ङीमुरा कोन्ज्योइ नीङ च्योःदी तेर्केन मेःपोन मीःलीइ वरदान ज्योर्केन एः। ख्याक्याइ एःन्डुबा पेःदो ओःले कोन्ज्योइ ख्याक्याइ प्रार्थना कोःगेन एः।

याःबु लेःगा पेःगासुना ओःङेन तुःक्पुक्या

८ थाम्जेरभन्दा तीङ्ला, ख्याक्या थाम्जेर सेम चीगकीइदी काःल्दी डीक्‍ती तेः। चीगकीइ राःङ्साला तदो ओःले राःङगीइ आतानोःक्याला च्योःङ्‍रारा चीगकीइ राःङ्साला च्याःम्बु पेःदो, ओःले चीगकीइ राःङ्साला नीङ च्योःदो ओःले नम्र पेःदो।

९ सुइयाङ ख्याक्याला माःइबा पेःसीलाःना, खुङक्यालाङ माःइबा पेःदी कीम्बा मालो, सुइयाङ ख्याक्याला अपमान पेःसीलाःना खुङक्यालाङ अपमान पेःदी कीम्बा मालो। बरु खुङक्याला मोलाम तेर, चीलेलाःना ख्याक्याइ एःन्डुरा पेःज्युक लाःती ओःले ख्याक्याइयाङ मोलाम ज्योर्च्युक लाःती कोन्ज्योइ ख्याक्याला दाम्क्योक इःङे।

१० चीलेलाःना छेइ पेज्याला एःन्डुबा प्रुःदी एः,

“काःखोइ मीःजीला च्याःम्बु पेःउबा

ओःले याःबु ङीःमाक्या थोङेन सेम पेःउबा,

ओःखोइ माःरीक्पा तामक्या माःलाःप्च्युक

ओःले स्योप्केरे तामक्या माःलाःप्च्युक।

११ खोइ माःरीक्पा तामक्या पेःजे पोःर्ती याःबु लेःगाक्या पेःज्युक

ओःले खुङ राःङगीइ सेमनाःङमीःजीकरा राःङ्सा मीःक्याङीङु याःबुले डीक्‍ती तेःच्युक।

१२ चीलेलाःना प्रभुइ ताःक्पा मीःक्याला ताउए,

ओःले प्रभुइ खुङक्याइ प्रार्थना कोःउए,

तर माःइबा लेःगा पेःगेनक्याला खुङगीइ विरोध पेःउए।”

१३ ख्याक्याला याःबु लेःगा पेःजे सेम थेकुए लाःना ख्याक्याला सुइ ची पेःखुउबारा?

१४ तर ख्याक्याइ याःबु लेःगा पेःगासुनाङ तुःक्पु खुर्कोसी लाःना ख्याक्याला कोन्ज्योइ मोलाम तेर्केन एः। ओः सोङ्‍गारा सुङीमुङ जीबा माःबे ओःले खुङक्याइ ची पेःडो लाःती तुःङाल माःबे।

१५ तर ख्रीष्टला चाङ्मा प्रभु इःङे लाःती सेःसा पेःदो। ख्याक्याइ ख्रीष्टला पेःक्योक आशाइ बारेला सुइयाङ टीःसीलाःना, खुङक्याला लेःन तेर्चेला नाःमाङ तयार पेःदी तेः। तर खुङक्याला लाःकासुना नम्र काःल्दी ओःले सेःसा पेःदी लोःप।

१६ ख्याक्याइ नावा नामाङ चाङ्मा ज्यो, ओःन्डु पेःसीलाःना ख्रीष्टला ब्र्याङ्दी ख्याक्याइ याःबु डोलुङ तेःलुङ थोङ्दी ख्याक्याइ बारेला माःताक्पा तामक्या लाःकेन मीःक्या खुङक्या राःङरा ङोःछाबु डोगेन एः।

१७ माःइबा लेःगा पेःदी तुःक्पु खुर्चे भन्दा नी, कोन्ज्योला सेम थेती एः लाःना याःबु लेःगा पेःदी तुःक्पु खुर्चे ताःरुङ याःबु इःङे।

१८ चीलेलाःना ख्याक्याला कोन्ज्योसाःला ख्योङ्जेला तेःन्दुइ लागी दाङेन पेःदी ख्रीष्टाङ उःक्याइ लाःयोक्याइ लागी खेप चीग सीसी। खुङ ताःक्पा मीः उःक्या लाःयो पेःगेन मीःक्याइ लागी जुबुला एःकासुना सीसी, तर खुङ लाला सोम्बो लोःसी।

१९ ओःले ख्रीष्ट काःल्दी कादी ज्याक्योक लाक्यालाङ प्रचार पेःसी।

२० दी लाक्यादी नोआइ टुः जोगेन समयला लाःयोक्यालाःम्‍ले लोःदी ओःङे की लाःती कोन्ज्योइ लाःम ताक्योक मीःक्याइ लाक्या एःके। तर खुङक्याइ कोन्ज्योला माःङीन। टुःनाःङ्ला तीबी चीग चीग्रा मीःक्या एःके, थाम्जेर पेःगासुना मेःन्दा केः मीःक्या एःके, ओः खुङक्या चीग्रा छ्‍युलाःम्‍ले सेन्दी एःके।

२१ दी छ्‍युइदी ताःसे मीःक्याला सेन्च्युजेला तेर्केन बप्‍तीस्मा च्योःङ्‍रा एःके। दी जुबुइ ङ्‍योक्पा स्याल्क्योक च्योःङ्‍रा मीःङे तर उःक्याइ सेम चाङ्मा जोजेला कोन्ज्योङीमु वासी पेःगेन ताम इःङे। ताःसेइ दी बप्‍तीस्माइ ख्याक्याला थार्चे तेर्कुए चीलेलाःना येशु ख्रीष्ट सीक्योकलाःम्‍ले सोम्बो काःल्दी एःके।

२२ खुङ नाःम्खालीङला काःल्सी ओःले ताःसे कोन्ज्योइ च्याःबु लाःक्पाछ्‍योले एः। ओःला खुङगीइ थाम्जेर स्वर्गदुतक्याला, आङ्ज्याक्या एःक्योक ओःले ल्हेक्या एःक्योक थाम्जेर लाक्याला राःङगीइ अधीनला ज्यादी तेःती एः।

कोन्ज्योइ लागी सेन्जे

४

१ ख्रीष्टकीइ राःङगीइ जुबुला काःन्डुले तुःक्पु खुर्पा, ओःखो ख्याक्याइ छोर्तीरा एः। ओः सोङ्‍गारा, ख्रीष्टकीइ काःन्डुले तुःक्पु खुर्पा ख्याक्याइयाङ खुङगीइ च्योःङ्‍रारा पेःदी ठीवा साल्दो ओःले राःङ्ला राःम्बु जोदो, चीलेलाःना काःखोइ जुबुला तुःक्पु खुर्पा, ओःखोइ लाःयो पेःजे पोःर्क्योक ओःङ्‍गोइ।

२ ताःमीःजीक तीङ्ला ख्याक्या दी जाम्बुलीङला सेनसेनथुप राःङगीइ जुबुला कोःकेन तामक्याइ लागी सेम पेःदी मीःङे, तर कोन्ज्योला सेम थेकेन तामक्याइ लागी सेन्ज्युक।

३ काःल्क्योक ङीःमाक्याला कोन्ज्योला सेमल्हुक मीलुगेन मीःक्याइच्योःङ्‍रा ख्याक्याइ व्यभिचार पेःउके, माःरीक्पा तामक्या सेम पेःउके, छ्‍याङ आराक थुङेन्दी पेःउके, छ्‍याम्डाल चादेरा थुङेन्दी पेःउके ओःले क्युक टोःजेच्योःङ्‍रा कुक्याला सोल्गुके।

४ ख्याक्या खुङक्याङीमु माःरीक्पा लेःगाक्या पेःजे पोःर्क्योक सोङ्‍गारा ताःसे खुङक्या ख्याक्या थोङ्दी याःमाछाक काःल्दी एः, ओःले खुङक्याइ ख्याक्याला सेःदेल पेःउए।

५ तर सोम्बो ओःले सीक्योक मीःक्याइ न्याय पेःजेला तयार काःल्क्योक कोन्ज्योइ तोःङ्‍ला दीखोइ बारेला खुङक्याइ लेखा तेर्कोःन एः।

६ ओः सोङ्‍गारा, ताःसे सीक्योक मीःक्यालाङ याःबु लेःङ्‍गो प्रचार पेःदी एःके। दी मीःजीला राःङ्सा मीःक्याला च्योःङ्‍रारा खुङक्यालाङ न्याय पेःदी एःके ओःले खुङक्याङ कोन्ज्यो च्योःङ्‍रारा लाला सेन्जे खुज्युक लाःती खुङक्याला याःबु लेःङ्‍गो प्रचार पेःदी एःके।

७ दी जाम्बुलीङला थाम्जेर तामक्या सीःङ्दी डोगेन समय थामाला ओःङ्सीङ्दी एः। ओः सोङ्‍गारा कोन्ज्योला प्रार्थना पेःजेला राःङगीइ सेमला साङ्बु ज्यो ओःले च्यागाताःक्पु पेःदी तेः।

८ थाम्जेरभन्दा छ्‍योम्बो तामदी चीगकीइ राःङ्साला सेम नाःङ्ले च्याःम्बु पेःदो चलेलाःना च्याःम्बुइरा माःङ्बुरा लाःयोक्याला उप्कोइ।

९ गणगण माःबेबा पेःदी चीगकीइ राःङसाला ख्याक्याइ खीमला तोःङ्‍ज्याङ पेःदो।

१० कोन्ज्योइ ख्याक्या थाम्जेरला रेः रेः लेःगा पेःगेन ल्हे तेर्ती एः। ओः सोङ्‍गारा ओः ल्हेलाःम्‍ले याःबुले राःङ्सा मीःक्याला रोः पेःदो।

११ वचन तेर्केन मीःक्याइ कोन्ज्योइ खुङक्याला ची लोःप लाःती लाःचे सेम पेःबा ओःखो लाःच्युक। राःङ्साला मेःबा पेःगेन मीःक्याइ कोन्ज्योइ खुङक्याला तेर्क्योक ल्हेलाःम्‍ले मेःबा पेःज्युक। ख्याक्याइ एःन्डु पेःसीलाःना येशु ख्रीष्टकीइ पेःगासुना ख्याक्याइ पेःक्योक थाम्जेर लेःगाक्यालाःम्‍ले मीःक्याइ कोन्ज्योला महिमा पेःगेन एः। खुङलारा महिमा ओःले ल्हे तेन्दुरा एःच्युक। आमेन।

ख्रीष्टकीइ खुर्क्योक च्योःङ्‍रारा तुःक्पु खुर्चे

१२ ङाःइ च्याःम्बु पेःक्योक रोःक्या, ख्याक्याला तुःक्पुइ काःङ्क्योक परीक्षाक्या ओःङ्‍गासुना ओःखोला याःमाछाककीइ ताम काःल्क्योक च्योःङ्‍रा माःबे।

१३ तर ख्रीष्टकीइ च्योःङ्‍रारा ख्याक्याइयाङ तुःक्पु ज्योर्तेःती एःक्योक सोङ्‍गारा माःङ्बुरा केःदाङ पेःदो। चीलेलाःना खुङ महिमाला ओःङ्‍गासुना ख्याक्याइ ताःरुङ छ्‍योम्बो खाम्साङा पेःजे ज्योर्केन एः।

१४ ख्याक्याइ ख्रीष्टला ब्र्याङ्क्योक सोङ्‍गारा ख्याक्याइ बारेला मीःक्याइ माःइबा ताम लाःकोइ लाःना कोन्ज्योइ ख्याक्याला तेःन्दामरा मोलाम तेर्कुए, चीलेलाःना महिमाइ काःङ्क्योक कोन्ज्योइ चाङ्मा ला ख्याक्याखाला तेःती एः।

१५ तर ख्याक्याइ तुःक्पु खुर्राकोःतु लाःनाङ मीःक्या सेती, कुदी, माःरीक्पा लेःगा पेःदी, राःङ्सा मीःक्याइ लेःगाला लाःक्पा लुदी तुःक्पु खुर्माःकोःज्युक।

१६ तर ख्रीष्टला सेमल्हुक लुगासुना ख्याक्याइ तुःक्पु खुर्कोःसी लाःना ओः तामला ङोःछाबु माःबे। तर ख्रीष्टकीइ मीःनलाःम्‍ले ख्याक्याला केक्याःप्क्योक सोङ्‍गारा, ख्याक्याइ कोन्ज्योला थुजीछे तेर।

१७ कोन्ज्योइ न्याय पेःगेन समय थामालारा ओःङ्सीङ्दी एः, ओःले खुङगीइ तोःङ्ला राःङगीइ मीःक्यालाःम्‍ले न्याय पेःजे छुगेन एः। कोन्ज्योइ उःक्याला नी तोःङ्‍ला न्याय पेःउए लाःना, खुङगीइ याःबु लेःङ्‍गोला मीःङीङेन मीःक्याला नी ताःरुङ माःङ्बुरा चोक्पो पेःदी न्याय पेःउए।

१८ छेइ पेःज्याला एःन्डु लाःती एः,

“ताःक्पा मीःक्याला नी थार्च्युजे काःजे काःबु ओःङ्‍गोइ लाःना

कोन्ज्योला सेमल्हुक मीलुगेन्दी ओःले लाःयो पेःगेन्दी मीःक्याइ हालात नी जीबा लाःङ्जे च्योःङ्‍रा ओःङ्‍गुए।”

१९ ओः सोःङ्‍गारा कोन्ज्योला सेम थेक्योक अनुसार ख्याक्याइ तुःक्पु खुर्कोःसीलाःना ख्याक्याइ थाम्जेर जुबु ओःले ला ख्याक्याला जोगेन कोन्ज्योला क्याप च्योल्दो ओःले याःबु लेःगा पेःदीरा तेः, चीलेलाःना कोन्ज्यो सेमल्हुक लुजेला डीक्‍पु ए।

एल्डरक्याला ओःले स्याराक्याला शिक्षा

५

१ ङाः कोःम्साइ एल्डर एःक्योक सोःङ्‍गारा, ओःले ख्रीष्टकीइ काःजे तुःक्पु खुर्पा ओःखो ङाःइ थोङ्क्योक सोङ्‍गारा, ओःले खुङगीइ राःङगीइ महिमा तेङेन ङीःमाला ङाःङ खुङङीमु साझेदारी ओःङेन एः, ङाः ख्याक्याला वासी पेःगे,

२ लुःग कोःरालुक्याइ राःङगीइ लुःगक्याइ छोबाक्याला ताक्योक च्योःङ्‍रा ख्याक्याइ जीम्‍माला एःक्योक कोन्ज्योइ मीःक्याला तादो। करकीइ मीःङे तर सेमनाःङमीःजीकरा कोन्ज्योला सेम थेकेन पेःदी तदो, नोःर जोर्केन लोप पेःदी मीःङे तर सेमनाःङ मीःजीकरा सेम थेती पेःदो।

३ ख्याक्याइ जिम्माला एःक्योक मीःक्याखाला आङ्ज्या पेःदी मीःङे तर खुङक्याला याःबु पेःदी ख्याक्याइ खुङक्याला उदाहरण तेङ्तेर।

४ ओःले लुःग कोःरालुक्याइ ताःक्पु राःङ्‍रा ओःङ्‍गासुना ख्याक्याइ नाःमाङ ओइलीतीदी मेःन्डगेन महिमाइ मुकुट ज्योर्केन एः।

५ ओःन्डुरा पेःदी ख्याक्या स्यारा मीःक्या, ख्याक्याइ कोःम्साइ एल्डरक्याइ लाःक्योक ङीःन्दो। ख्याक्या थाम्जेरकीइ थाम्जेर मीःक्याङीमु नम्र पेःदी चीगकीइ राःङ्साला रोः पेःदो। चीलेलाःना छेइ पेज्याला एःन्डु लाःती एः, “कोन्ज्योइ घमण्डी मीःक्याला विरोध पेःउए, तर नम्र मीःक्याला नीङ च्योःउए।”

६ ओः सोःङ्‍गारा छ्‍योम्बो ल्हे एःक्योक कोन्ज्योइ तोःङ्ला राःङला नम्र जोदो, ओःले कोन्ज्योइ ख्याक्याला डीक्‍पु समयला याःरला क्यागेन एः।

७ ख्याक्याइ थाम्जेर तुःङालक्या कोन्ज्योला क्याप च्योल्तेर, चीलेलाःना खुङगीइ ख्याक्याला वास्ता पेःउए।

८ साङ्बुले ठीवा साल्दो ओःले च्यागाताःक्पु पेःदी तेः। चीलेलाःना ख्याक्याइ टाःलाङ शैतान सुला फ्रेका ओःले साःगा लाःती ङाःर्ती डोगेन सिंहाइ च्योःङ्‍रा छोल्दी डोउए।

९ कोन्ज्योला सेमल्हुक लुदीरा तेः ओःले शैतानला विरोध पेःदो, चीलेलाःना जाम्बुलीङ काःङ्‍रा एःक्योक कोन्ज्योला सेमल्हुक लुगेन ख्याक्याइ आतानोःक्याइयाङ एःन्डुबारा तुःक्पु खुर्तेरा एः लाःकेन ताम ख्याक्याइ छोर्तीरा एः।

१० तर छ्‍योम्बो नीङ च्योःगेन कोन्ज्योइ ख्याक्याइयाङ ख्रीष्टङीमुरा नाःमाङ मीःसीङेन महिमा ज्योर्चेइ लागी ख्याक्याला केक्याःप्‍ती एः। ख्याक्याइ ताःसे तुःक्पु खुर्तेरा एः, तर चीङ ङीःमा तीङ्ला कोन्ज्योइ ख्याक्याला सेम्बा ज्योगेन एः, ओःले खुङगीइ ख्याक्याला स्थिर जोगेन एः, छ्‍योम्बो ल्हेइदी जोगेन एः ओःले सेमल्हुकला राःम्बु जोगेन एः।

११ खुङगीइ ल्हे तेन्दुइ लागी तेःकोइ। आमेन।

१२ सेमल्हुक लुजेला डीक्‍पु एःक्योक सिलास नोःइ रोः पेःदी ङाःइ दी थीमी इःगी ख्याक्याला प्रुःदेरा एः। कोन्ज्योइ उःक्याला तेःन्दामरा अनुग्रह तेर्कुए लाःती ख्याक्याला उत्साह तेर्चेला ओःले साक्षी तेर्चेला दी इःगी प्रुःदेरा एः। दी तामला ख्याक्या राःम्बु पेःदी तेः।

१३ बेबिलोनला एःक्योक कोःम्साइ मीःक्याइयाङ ख्याक्याला टासीदेले लाःती एः। खुङक्यालाङ ख्याक्याला च्योःङ्‍रारा कोन्ज्योइ खुङगीइ मीः जोजेला दाम्दी एः। ङाःइ पुः च्योःङ्‍रा च्याःम्बु पेःक्योक मर्कुसकीइयाङ ख्याक्याला टासीदेले लाःती एः।

१४ चीगकीइ राःङ्साला पाःङ्ज्या लुदी टासीदेले पेःदो। ख्रीष्टला सेमल्हुक लुगेन ख्याक्या थाम्जेरला कोन्ज्योइ खाम्साङ्बु तेर्च्युक।

पत्रुसकीइ प्रुःक्योक

ङीपा इःगी

पेज्याइ ङोःसी

दी इःगी पत्रुसकीइ थाम्जेरछ्‍योले टाःम्दी तेःक्योक प्रभुला सेमल्हुक लुगेन मीःक्याला प्रुःक्योक इःङे। दी पेज्याइ खास पेःदी स्योप क्युःर्ती लोप्केन मीःक्याइ पेःक्योक लेःगा ओःले खुङक्याइ लोप्क्योक तामक्याइ पेःगासुना ओःङ्क्योक माःइबा तामक्याला विरोध पेःजेला प्रुःक्योक इःङे।

येशु ख्रीष्टला थोङेनक्याइ ओःले खुङगीइ लोप्क्योक ताम कोःगेनक्याइ लोप्‍तेर्क्योक तेःन्दामगीइ नावाला ङीःन्दी दी थाम्जेर काःबु तामक्याला क्याःल्खुगेन एः। ओः स्योप क्युःर्ती लोप्केनक्याइ ख्रीष्ट फीर्च्या लोःदी मेःयोङए लाःती लोप्कुके। पत्रुसला दी तामगीइदीरा खास पेःदी तुःङाल एःके। खुङक्याइ लोप्क्योक तामला विरोध पेःदेरा पत्रुसकीइ ख्रीष्ट चीले ओःङ्जेला कुःल्बु पेःबा लाःती लाःकासुना, “कोन्ज्योइ ख्याक्यानाःङ्ला सुङ सीःङ्दाक माःन्डोज्युक लाःती खुङ सेम पेःउए, ओः सोङ्‍गारा ख्याक्या थाम्जेरकीइ स्याबा पेःदी लाःयो पोःर्च्युक लाःती खुङगीइ ख्याक्याला कुःदी तेःती एः।”

थीमी सूची

पेज्याइ ङोःसी १:१-२

प्रभुला सेमल्हुक लुगेनक्याला केक्याःप्क्योक १:३-२१

स्योप क्युःर्ती लोप्केनक्या २:१-२२

ख्रीष्ट फीर्च्या ओःङेन बेला ३:१-१८

पत्रुसकीइ प्रुःक्योक

ङीपा इःगी

१

१ येशु ख्रीष्टकीइ लाबु ओःले प्रेरित सिमोन पत्रुसलाःम्‍ले, उःइ कोन्ज्यो ओःले थार्च्युगेन येशु ख्रीष्टकीइ धार्मीकतालाःम्‍ले ङीःक्याइ च्योःङ्‍रारा छ्‍योम्बो सेमल्हुक लुगेनक्याला दी इःगी प्रुःदेरा एः।

२ कोन्ज्योइ ख्याक्याला नीङ च्योःज्युक ओःले ख्याक्याइ सेमला खाम्साङा तेर्च्युक चीलेलाःना ख्याक्याइ कोन्ज्योला ओःले उःइ प्रभु येशुला ङोःसेउए।

कोन्ज्योइ केक्याःप्क्योक ओःले दाम्क्योक मीःक्या

३ चाङ्मा मीःजी ताङ्जेला उःक्याला कोःकेन थाम्जेर तामक्या कोन्ज्योइ ल्हेलाःम्‍लेरा उःक्याइ ज्योर्क्योक इःङे चीलेलाःना राःङगीइ महिमा ओःले श्रेष्‍ठतालाःम्‍ले उःक्याला केक्याःप्केन कोन्ज्योला उःइ ङोःसेदी एः।

४ एःन्डुले खुङगीइ उःक्याला ताःम्ज्या पेःक्योक माःङ्बुरा रीःन एःक्योक ओःले छ्‍योम्बो वरदानक्या तेर्ती एः। दी जाम्बुलीङला ख्रीष्टला सेमल्हुक मीलुगेन मीःक्याइ माःरीक्पा तामक्या पेःगेन सेम पेःक्योक च्योःङ्‍रा ख्याक्याइ ओःन्डुबा पेःजेलाःम्‍ले थार्च्युक लाःती ओःले ख्याक्याङ कोन्ज्यो च्योःङ्‍रारा याःबु काःल्ज्युक लाःती खुङगीइ एःन्डुबा ताःम्ज्या पेःक्योक इःङे।

५ ओः सोःङ्‍गारा, ख्याक्याइ ख्रीष्टला सेमल्हुक लुक्योक एःकारा, ख्याक्याइ खुबाथुप नाःमाङ याःबु तामक्या पेःजे छोल्दो, ओःले याःबु तामक्याइ नावा पाःदो,

६ राःङगीइ राःङला वशला ज्यो, धैर्य पेःदो, ओःले कोन्ज्योला सेम थेकेन पेःदी मीःली सेन्दो,

७ आतानोःक्या ओःले आजीनोःमोक्याला च्याःम्बु पेःदो, ओःले चीङ खोट म्याःक्योक च्याःम्बु पाःदो।

८ चीलेलाःना ख्याक्याला कोःकेन गुणक्या दीखोरा इःङे, ओःले दी तामक्या ख्याक्याङीमु माःङ्बुरा पेःदी एः लाःना उःइ प्रभु येशु ख्रीष्टकीइ नावाला ख्याक्याइ माःङ्बुरा ब्रुम्दोक्या कोःङ्च्युगेन लेःगाक्या पेःजे खुगेन एः।

९ ओःले काःखो मीःक्याङीमु दी गुणक्या म्याःबा, खुङक्यादी याःबुले मी मेःथोङेन्दी की मीरा मेःथोङेन्दी मीःक्या च्योःङ्‍रा इःङे। खुङक्याइ राःङगीइ तोःङ्ला पेःक्योक लाःयोक्या कोन्ज्योइ क्षमा पेःतेर्क्योक तामक्याङ खुङक्याइ टेःम्बा चेःसीःङ्क्योक ओःङ्‍गोइ।

१० ओः सोङ्‍गारा, ङाःइ रोःक्या, कोन्ज्योइ ख्याक्याला केक्याःप्क्योक ओःले दाम्क्योक तामला ख्याक्या ताःरुङ माःङ्बु साङ्बु ओःङ्जे छोल्दो। ख्याक्याइ एःन्डु पेःसीलाःना ख्याक्या राःङगीइ सेमल्हुक लुजेला नाःमाङ मीःरील्गेन एः।

११ एःन्डुले उःइ प्रभु ओःले थार्च्युगेन येशु ख्रीष्टकीइदी नाःमाङ मीःसीङेन क्याःल्खापनाःङ्ला ख्याक्याला छ्‍योम्बो तोःङ्ज्याङ पेःदी केक्याःप्केन एः।

१२ इःङ्जे नी ख्याक्याइ दी तामक्या थाम्जेर सेदी एः ओःले ख्याक्याइ ज्योर्क्योक तेःन्दामगीइ वचनला ख्याक्या राःम्बु काःल्दी तेःतीङ एः, एःनाङ ङाः ख्याक्याला दी तामक्या तेन्दुरा टेःम्बा साल्च्युगे।

१३ तेःन्दामरा, ङाः सोम्बो एःथुप ङाःइ ख्याक्याला दी तामक्या टेःम्बा साल्च्युदीरा तेःचे ङाःला याःबु नेसी।

१४ ङाःइ दी तामाङ छोर्ती एः, ताः ङाः गेबुरा सीगेन एः चीलेलाःना दी ताम उःइ प्रभु येशु ख्रीष्टकीइ ङाःला साङ्बु पेःदी तेङ्तेर्ती एः।

१५ ङाः सीमीःजीकाङ ख्याक्याइ दी तामक्याला तेन्दुरा टेःम्बा साल्खुज्युक लाःती खुबाथुप ङाःइ ख्याक्याला दी तामक्या लोप्‍ती ज्यागे।

ख्रीष्टकीइ महिमाइ साक्षी

१६ ङीःइ ख्याक्याला उःइ प्रभु येशु ख्रीष्टकीइ ल्हेला ओःङेन ङीःमाइ बारेला लाःकासुना मीःक्याइ एःन्दाराङ जोक्योक पेदामक्या लाःती म्याः, तर ङीःइ राःङगीइ मीइ खुङगीइ छ्‍योम्बो महिमा थोङ्दी एः। दीखोइ साक्षी ङीःक्यारा इःङे।

१७ खुङगीइ आबा कोन्ज्योलाःम्‍ले सेःसा ओःले महिमा ज्योर्कासुना ङीः ओःलारा एःके, ओःले ओःला नाःम्खालीङलाःम्‍ले एःन्डुबा के खुङसाःला ओःङ्सी, “दी ङाःइ च्याःम्बु पेःक्योक पुः इःङे, खुङङीमु ङाः माःङ्बुरा केःदाङ काःल्दी एः।”

१८ ओः चाङ्मा काःङ्ला ङीः प्रभुङीमु एःकासुना नाःम्खालीङलाःम्‍ले ओःङ्क्योक दी के ङीः राःङगीइरा कोःदी एःके।

१९ ओः सोङ्‍गारा, कोन्ज्योइ लेःङ्‍गो तेर्केन मीःक्याइ येशु ख्रीष्टकीइ बारेला तेर्क्योक लेःङ्‍गो तेःन्दामरा इःङे लाःती ङीःक्याइ सेसी। ख्याक्याइ दी लेःङ्‍गोला सेम तेर्सी लाःना ख्याक्याइ याःबु पेःगेन एः, चीलेलाःना दी लेःङ्‍गोदी ख्याक्याइ सेमगीइ लागी नाःम माःलाङथुप नाक्जुकला बार्केन छेमी च्योःङ्‍रा इःङे ओःले ङामु स्यार्केन कार्माइ ज्योती च्योःङ्‍रा इःङे।

२० तर ख्याक्याइ दी ताम सेदो, छेइ पेज्याला कोन्ज्योइ लेःङ्‍गो तेर्केनक्याइ लाःक्योक ताम खुङक्याइ राःङगीइ सेमलाःम्‍ले एःन्दाराङ जोदी प्रुःक्योक मीःङे।

२१ चीलेलाःना कोन्ज्योइ लेःङ्‍गो तेर्केनक्याइ लाःक्योक लेःङ्‍गो मीःइ सेमलाःम्‍ले माःयुङ, तर खुङक्याइ चाङ्मा लालाःम्‍ले प्रेरणा ज्योर्ती कोन्ज्योलाःम्‍ले लाःक्योक लेःङ्‍गो इःङे।

स्योप क्याःप्‍ती लोप्केनक्या

२

१ ताःङ्बुइ इस्राएली मीःक्याइ कील्‍ला स्योप क्याःप्केन मीःक्या एःके, ओःले ओःन्डुलेरा ख्याक्याइ कील्‍लाङ स्योप क्याःप्‍ती लोप्केन मीःक्या ओःङेन एः। खुङक्याइ तेःन्दामगीइ ताम लोप्क्योक च्योःङ्‍रा पेःदी स्योप्केरे ताम लोप्केन एः। ओः लोप्केन मीःक्याइ राःङला थार्च्युगेन प्रभुलाङ खुङक्याइ इन्कार पेःगेन एः, ओःले ओःन्डु पेःदी खुङक्याइ राःङखाला गेबुरा नाश ख्योङेन एः।

२ माःङ्बुरा मीःक्या खुङक्याइ माःइबा लाःमक्याला स्युःगेन एः, ओःले खुङक्याइ पेःगासुना, तेःन्दामगीइ लाःमगीइ बारेला राःङ्सा मीःक्याइ माःताक्पा ताम लाःकेन एः।

३ लोभकीइ पेःगासुना खुङक्याइ स्योप्केरे पेदामक्या जोदी ख्याक्याला लाःकेन एः ओःले ख्याक्यालाःम्‍ले खे लाङेन एः। कोन्ज्योइ खुङक्याला सजाय तेर्केन ताम माःङ्बुरा तोःङ्‍ला ठीवा चेती एःके ओःले खुङ तयार काःल्दी एः। ओःले कोन्ज्योइ खुङक्याला तेःन्दामरा सीःङ्‍दाक थागेन एः।

४ स्वर्गदूतक्याइ लाःयो पेःगासुना कोन्ज्योइ खुङक्याला माःपोर, तर खुङक्याला ङ्‍याल्‍वाला क्युर्तेसी। कोन्ज्योइ न्याय पेःगेन ङीःमा थुपकीइ लागी खुङक्या ओःला नाक्जुकला ताःम्दी तेःकेन एः।

५ नोआइ तीःनामला जाम्बुलीङला तेःकेन लाःयो पेःगेन मीःक्यालाङ कोन्ज्योइ माःपोर। छ्‍योम्बो नाम क्याःप्चुदी कोन्ज्योइ खुङक्याला सीःङ्दाक चेसी तर मीःक्याला ताःक्पा मीःजी सेन्कोः लाःती लोप्केन नोआ ओःले खुङगीइ खीमफेबेक्याइ मेःराङ तीःनला चीग्रा कोन्ज्योइ सेन्च्युसी।

६ कोन्ज्योइ सदोम रा गमोरा शहरक्याला मेः ताःङ्दी सीःङ्दाक चेसी ओःले ओः खुङक्या छीदी थाला काःल्सी, ओःले एःन्डु पेःदी कोन्ज्योला मीःङीङेन मीःक्याइ हालत काःन्डुबा ओःङ्‍गुदुबा लाःती खुङक्याला उदाहरण तेःङतेर्सी।

७-८ लोत ताःक्पा मीः एःके। ओः तीःनामला माःरीक्पा मीःक्याइ पेःक्योक क्युक टोःजेच्योङ्‍रा लेःगाक्या थोङ्दी खुङगीइ सेम माःङ्बुरा तुःक्पु नेती एःके। खुङ ओःन्डुबा मीःक्याइ कील्‍ला तेःकासुना, ङीःमारी टाःङ्‍मा खुङक्याइ पेःक्योक माःइबा लेःगाक्या थोङ्सुना ओःले कोःसुना, खुङगीइ सेम छाबाछुबे ओःङ्‍गुके। ओः सोःङ्‍गारा, कोन्ज्योइ खुङला सेन्च्युसी।

९ एःन्डु पेःदी ताःक्पा मीःक्याला तुःक्पुलाःम्‍ले थार्च्युजेला ओःले माःताक्पा मीःक्याला न्याय पेःगेन ङीःमाथुप दण्डला ज्याजेला प्रभुइ सेउए,

१० खास पेःदी कोन्ज्योइ आङ्ज्याला ङ्‍याप्‍च्युक पेःगेन्दी ओःले छाडा पेःदी डोगेनक्याला खुङगीइ न्याय पेःगेन ङीःमाथुप साँचतीदी ज्यागेन एः।

एःन्डुबा स्योप क्याःप्‍ती लोप्केन मीःक्या मीःजीए ओःले घमन्ड तेङेन खालगीइदी ओःङ्‍गुए, ओःले खुङक्याइ नाःम्खालीङला एःकेनक्यालाःङ सेःसा मेःबेए, बरु खुङक्याला माःताक्पा च्याःङ्‍गुए।

११ स्वर्गदुतक्या दी स्योप क्याःप्‍ती लोप्केन मीःक्याभन्दा माःङ्बुरा गुणा क्याःबा ओःले छ्‍योम्बो ल्हेइदी एः, एःनाङ खुङक्याइ प्रभुइ तोःङ्ला ओः नाःम्खालीङला एःकेनक्याला बेइज्जत पेःदी माःताक्पा मेःच्याःङ्ए।

१२ तर दी मीःक्याइ राःङगीइ मासेक्योक तामक्याला माःरीक्पा लाःकुए। खुङक्या जुम्दीमारा सेच्युक लाःती केक्योक रीःदाकक्या च्योःङ्‍रा इःङे। दी लोप्केन मीःक्या ओः रीःदाकक्या च्योःङ्‍रारा सीःङ्दाक डोगेन एः।

१३ खुङक्याइ राःङ्सा मीःक्याला तुःक्पु तेर्क्योक सोङ्‍गारा खुङक्या राःङगीइयाङ तुःक्पु खुर्कोन एः। ओःले ङीःमा कार्पुलारा राःङला सेम थेक्योक मोजमज्जा पेःदेरा डोजे खुङक्याइ लागी खाम्साङाइ ताम इःङे लाःती ठीवा साल्गुए। खुङक्या ख्याक्याङीमु जोम्दी साःगेन थुङेन पेःजे लाःक्योक ख्याक्याइ लागी ङोःछाबु ओःले अपमानगीइ तामक्या इःङे। खुङक्या तेन्दुरा मीःक्याला स्योप क्युःर्ती डोजेला सेम थेकोइ।

१४ खुङक्या राःङ्सा चीङ पेःजे मेःछोलए, तर व्यभिचार पेःजेजला चीग्रा तादी तेःक्योक ओःङ्‍गुए, ओःले काःजे लाःयो पेःनाङ खुङक्याला मेःदाङ एः। खुङक्याइ चञ्चले सेम एःक्योक मीःक्याला फासाइतीउए। खुङक्याइ सेमला लोभ पेःगेन चेपा तेःसीङक्योक ओःङ्‍गोए। खुङक्या नी कोन्ज्योइ खाम्सी सुःक्योक मीःक्या इःङे।

१५ खुङक्याइ डीक्‍पु लाःमला पोःर्ती माराङ बओरकीइ पुः बालामगीइ लाःमला काःल्दी एः। बालामगीइदी माःइबा लेःगा पेःदी डेबा जोउके।

१६ दी लाःयोइ पेःगासुना खोइ खाप्च्या साःकोसी। ताम लाःचे मीःखुगेन पुःङ्‍गुइयाङ मीःइ च्योःङ्‍रा ताम लाःती ओः कोन्ज्योइ लेःङ्‍गो तेर्केन मीःइ ङ्‍योदी पेःक्योक च्योःङ्‍रा लेःगाक्याला कातेर्ती एःके।

१७ एःन्डुबा मीःक्या नी काम्क्योक छ्‍युइ मुलक्या च्योःङ्‍रा इःङे, ओःले ल्हाबाइ उर्केन मुक्पा च्योःङ्‍रा इःङे। खुङक्याइ लागी कोन्ज्योइ नाःङतीःङगीइ नाक्जुक ठाउँ ज्यादी एः।

१८ खुङक्या घमण्डइ तामक्या ओःले लेःगा म्याःक्योक तामक्या लाःकुए, ओःले भर्खार माःरीक्पा लेःगाक्या पोःर्क्योक मीःक्यालाङ राःङगीइ जुबुइ सेम थेक्योक क्युक टोःजे च्योःङ्‍रा लेःगाक्या पेःजे ओःङे लाःती फसाइतीउए।

१९ खुङक्याइ ओः मीःक्याला ताःम्साङा जोगे लाःती ताःम्ज्या पेःउए। तर खुङक्या राःङरा खुङक्याला सीःङ्दाक जोगेन जुबुइ लेःगाक्या पेःजेलाःम्‍ले खुङक्या ताःम्साङा काःल्जे खुदी म्याः। चीलालाःना उःला क्याःल्गेन काःन्दीङ तामगीइ उःला लाबु जोउए।

२० तर खुङक्याइ उःइ प्रभु ओःले थार्च्युगेन येशु ख्रीष्टला ङोःसेदीमाराङ ओःन्डुबा तामक्या पेःजे पोःर्ती फीर्च्याङ ओःन्डुबा लाःयोइ तामक्याला फस्तीउए ओःले ओःखोइ क्याःल्गुए लाःना, खुङक्याइ हालत तोङ्‍गीइदी भन्दा ताःरुङ माःइबा ओःङेन एः।

२१ कोन्ज्योला डीक्पु नेकेन लाःम खुङक्याइ छोर्तीमाराङ खुङक्याइ ज्योर्क्योक चाङ्मा आज्ञा मीःङीनए लाःना खुङक्याइ ओः लाःम नाःमाङ ङोःमासेक्योक एःना माःङ्बुरा याबु ओःङ्जे एःके।

२२ दी पेदामला प्रुःक्योक च्योःङ्‍रारा तामक्या खुङक्याला काःल्दी एः, “खीइ राःङगीइ क्युक्योक राःङगीइरा साःउए” ओःले “जुबु ठुतेर्क्योक फा फीर्च्याङ दाक्पालारा बोल्गाला डोउए।”

प्रभु ओःङेन बारेला ताःम्ज्या

३

१ ङाःइ रोःक्या, ख्याक्याला ङाःइ प्रुःक्योक दी ङीपा इःगी इःङे। दी ङीक्‍कार इःगीला ङाःइ ख्याक्याइ तोःङ्‍लारा सेसीःङक्योक काःजे तामक्या फीर्च्या टेःम्बा साल्च्युदी ख्याक्याइ सेमला चाङ्मा ठीवाक्या ओःङ्च्युजे छोल्क्योक इःङे।

२ माःङ्बुरा तोःङ्ला कोन्ज्योइ लेःङ्‍गो तेर्केन चाङ्मा मीःक्याइ तेर्क्योक वचनक्या ओःले ख्याक्याइ प्रेरितक्याइ लाःक्योक उःइ प्रभु ओःले थार्च्युगेनगीइ आज्ञाला ख्याक्याइ टेःम्बा साल्को।

३ थाम्जेरभन्दा तोःङ्ला ख्याक्याइ दी तामक्या सेकोउए, तीङगीइ ङीःमाक्याला राःङला सेम थेक्योक माःरीक्पा लेःगाक्या पेःगेन चीङ मीःक्या थेङ्दी ओःङेन एः। खुङक्याइ ख्याक्याला केःमु क्याःप्केन एः,

४ ओःले खुङक्याइ एःन्डु लाःकेन एः, “ची ख्रीष्टकीइ खुङ ओःङे लाःती ताःम्ज्या पेःक्योक मीःङेरा? खोइ खुङ काःला ओःङ्बा? उःइ आबाक्या सीदी काःल्सीःङ्सी, ओःले थाम्जेर तामक्या जाम्बुलीङ जोगासुना काःन्डुबा एःके ताःसेथुप ओः थाम्जेर तामक्या ओःन्डुबारा एः।”

५ कोन्ज्योइ माःङ्बुरा तोःङ्ला राःङगीइ वचनलाःम्‍लेरा आज्ञा तेर्ती नाःम्खालीङ रा जाम्बुलीङ जोसी। खुङगीइ जाम्बुलीङ छ्‍युइ जोसी ओःले छ्‍युलाःम्‍ले तेङ्दी ख्योङ्सी। ओःले दी खुङक्याइ दी तामक्या सेदीङ मासेक्योक च्योःङ्‍रा पेःउए।

६ ओःले छ्‍युलाःम्‍लेरा तोःङगीइ जाम्‍बुलीङगीइ मीःक्याला कोन्ज्योइ नाम छ्‍योम्बो क्याःप्च्युदी बीङदी सीःङ्दाक थादी एःके।

७ तर कोन्ज्योइ ताःसेइ नाःम्खालीङ ओःले जाम्बुलीङला न्याय पेःगेन ङीःमाथुपकीइ लागी खुङगीइ आज्ञा तेर्ती थार्च्युदी जादी एः। न्यायइ ङीःमाला दीक्या मेःइ सीःङ्दाक जोगेन एः, ओःले कोन्ज्योला सेमल्हुक मीलुगेन मीःक्या सीःङ्दाक डोगेन एः।

८ तर ङाःइ रोःक्या, प्रभुइ लागी हजार चीग लोः लाःक्योक ङीःमा चीग च्योःङ्‍रारा इःङे ओःले ङीःमा चीग लाःक्योकाङ हजार चीग लोः च्योःङ्‍रारा इःङे लाःती दी ताम टेःम्बा माःचे।

९ चीङ मीःक्याइ प्रभुइ राःङगीइ ताःम्ज्या पेःक्योक ताम पुरा पेःजेला कुःल्बु पेःउए लाःती लाःकुए, तर खुङगीइ कुःल्बु पेःदी म्याः। बरु, ख्याक्यानाःङ्ला सुङ सीःङ्दाक माःन्डोज्युक लाःती खुङ सेम पेःउए, ओः सोङ्‍गारा ख्याक्या थाम्जेरकीइ स्याबा पेःदी लाःयो पोःर्च्युक लाःती खुङगीइ ख्याक्याला कुःदी तेःती एः।

१० तर प्रभुइ ङीःमा नी कुमेनच्योःङ्‍रारा पेःदी, सुइयाङ चीताइमातीक्योक बेलाला ओःङेन एः। ओः ङीःमाला नाःम्खा छ्‍योम्बो के तेङ्दी तोर्ती डोगेन एः। नाःम्खाला एःक्योक ङीःमा, दागार्मु, कार्माक्या ओःले थाम्जेर मेःइ छीदी डोगेन एः। साजाम्बुलीङ ओःले साजाम्बुलीङला एःक्योक थाम्जेर स्याःक्या सीःङ्दा डोगेन एः।

११ दी थाम्जेर तामक्या एःन्डुले सीःङ्दाक डोउए लाःकेन ताम छोर्मीःजीक, ख्याक्या काःन्डुबा खाले मीःक्या ओःङ्‍कोःउबा? ख्याक्याइ मीःजी ताःक्पा ओःले कोन्ज्योला सेम थेकेन्दी ओःङ्‍कोःउए।

१२ कोन्ज्योइ न्याय पेःगेन ओः ङीःमाला ख्याक्या कुःदी तेःकुए ओःले ओः ङीःमा गेबुरा ओःङ्ज्युक लाःती ख्याक्याइ पेःकोःन लेःगाक्या पेःदो। ओः ङीःमाला नाःम्खाक्या छीदी सीङ्दाक ओःङेन एः ओःले नाःम्खाला एःक्योक थाम्जेर स्याःक्या मेःइ रापकीइ स्युःगेन एः।

१३ तर उःक्या नी कोन्ज्योइ ताःम्ज्या पेःक्योक सेम्बा नाःम्खा ओःले सेम्बा साजाम्बुलीङगीइ लागी कुःदी तेःती एः। ओःला थाम्जेर मीःक्याइ ताःक्पा लेःगा चीग्रा पेःगेन एः।

१४ ओः सोङ्‍गारा ङाःइ रोःक्या, ख्याक्या ओः ङीःमाइ लागी कुःदी तेःकासुना, कोन्ज्योइ तोःङ्ला राःङ चाङ्मा ओःले निर्दोष ओःङ्जेला ओःले खुङङीमु खाम्साङा पेःदी तेःचेला खुबाथुप प्रयास पेःदो।

१५ उःइ प्रभुइ धैर्य पेःगासुना मीःक्या थार्खुज्युक लाःती मौका तेर्क्योक इःङे लाःती टेःम्बा साल्दो। उःइ नीङच्योःमु नोः पावलगीइयाङ खुङला कोन्ज्योइ तेर्क्योक नावालाःम्‍ले ख्याक्याला दीखोरा तामक्या प्रुःसी।

१६ दीखोइ बारेला खुङगीइ एःन्डुबारा तामक्या राःङगीइ इःगीक्याला प्रुःदी एः। खुङगीइ प्रुःक्योक चीङ इःगीक्या सेजेला काःबु एः। याःबुले मासेक्योक ओःले स्थिर सेम म्याःक्योक मीःक्याइ दी इःगीक्याला गलत व्याख्या पेःउए। खुङक्याइ छेइ पेज्याला राःङ्सा ठाउँक्याला प्रुःक्योक तामक्यालाङ गलत व्याख्या पेःउए, ओःले एःन्डु पेःदी खुङक्याइ राःङखालारा दण्ड ख्योङ्‍गोइ।

१७ तर ङाःइ रोःक्या, ख्याक्याइ दी ताम ओःङ्‍गुए लाःती तोःङ्लारा छोर्ती एः। ओः सोङ्‍गारा, च्यागाताःक्पु पेःदो, ओःले ओःन्डु पेःसी लाःना माःरीक्पा मीःक्याइ लाःक्योक स्योप्केरे तामक्याइ ख्याक्याला जोल्जे मीच्युगेन एः ओःले ख्याक्याइ तेःन्दामगीइ तामक्याला सेमल्हुक लुजे मेःपोःर्केन एः।

१८ तर उःइ प्रभु ओःले थार्च्युगेन येशु ख्रीष्टकीइ अनुग्रह ओःले नावाला छार्तेरा सुङ। ताःसे ओःले तेन्दुरा खुङलारा महिमा काःल्ज्युक! आमेन।

यूहन्‍नाइ प्रुःक्योक

तोःङ्स्यो इःगी

इःगीइ ङोःसी

यूहन्‍नाइ प्रुःक्योक दी तोःङ्‍गीइ इःगी ङीथाल तामगीइ लागी प्रुःक्योक इःङे। तोःङगीइ तामदी दी इःगी टोःगेनक्याला कोन्ज्योइ ओःले खुङगीइ पुः येशु ख्रीष्टकीइ संगतिला मीःली सेन्जेला उत्साह तेर्चेला इःङे। राःङ्सा तामदी, दी संगतिला नोङ्जे छोल्गेन स्योप क्युःर्ती लोप्केन मीःक्याइ तामक्या माःङीन लाःती चेतावनी तेर्चेला इःङे। जाम्बुलीङगीइ क्युःक्याङीमु डीक्‍ती तेःकासुना माःइबा तामक्या थेङ्‍गुए ओःले कोन्ज्योइ पुः येशु ख्रीष्ट पुरा रुपले चाङ्मा एःक्योक सोङ्‍गारा मीःइ छेन्दाला ओःङ्क्योक मीःङे लाःती स्योप क्युःर्केन शिक्षाक्या फेल्दी एःके। स्योप क्युःर्ती लोप्केन ओः मीःक्याइ दी जाम्बुलीङगीइ तामक्याइ लागी तुःङाल पेःजे पोःर्सीलाःना उःक्या थार्चे ज्योर्कुए लाःती लोप्कुके, ओःले थार्चे ज्योर्चेला मीःइ चेपा ओःले राःङ्साला च्याःम्बु पेःजे मेःकोःए लाःती लोप्कुके।

यूहन्‍नाइ एःन्डुबा स्योप क्युःर्ती लोप्कने मीःक्याला विरोध पेःउए। खुङगीइ येशु ख्रीष्ट तेःन्दामरा मीः एःके लाःती याःबुले लाःतेर्सी ओःले येशुला सेमल्हुक लुगेन्दी ओःले कोन्ज्योला च्याःम्बु पेःगेन्दी थाम्जेर मीःक्याइ चीगकीइ राःङ्साला च्याःम्बु पेःको लाःती खुङगीइ उत्साह तेर्कुके।

थीमी सूची

ङोःसी १:१-४

ज्योति ओःले नाक्जुक १:५–२:२९

कोन्ज्योइ छार्क्युफुर्क्यु ओःले शैतानगीइ छार्क्युफुर्क्यु ३:१-२४

च्याःम्बु पेःजे ४:१-६

तेःन्दाम ओःले स्योप क्युःर्क्योक ४:७-२१

क्याःल्गेन सेमल्हुक ५:१-२१

यूहन्‍नाइ प्रुःक्योक

तोःङ्स्यो इःगी

मीःली तेर्केन ताम

१

१ तोःङमीःजीकरा काःल्क्योक, ङीःक्याइरा कोःक्योक, ङीःक्याइ मीइरा थोङ्क्योक, ङीःक्याइरा ताक्योक ओःले ङीःक्याइ लाःक्पाइरा देक्योक मीःली तेर्केन तामगीइ बारेला ङीःक्या प्रुःदेरा एः।

२ ओः मीःली ओःङ्सी, ओःले ङीःक्याइ ओःखो थोङ्सी ओःले ङीःक्याइ ओःखोइ बारेला लाःकुए। ताः ङीःक्या मेःपोन मीःलीइ बारेला ख्याक्याला लाःतेरा एः, ओः मीःली आबाङीमु एःके ओःले ङीःक्यासाःला थोङ्दी एः।

३ ओःले ख्याक्याइयाङ ङीःक्याङीमुरा संगति पेःज्युक लाःती ङीःक्याइ ची थोङ्बा ओःले कोःबा, ओःखो ख्याक्याला ताःतेर्के। ङीःक्याइ संगतिदी आबा कोन्ज्योङीमु ओःले खुङगीइ पुः येशु ख्रीष्टङीमु एः।

४ उःक्याइ खाम्साङ्बु पुरा काःल्ज्युक लाःती ङीःक्याइ दी ताम प्रुःदेरा एः।

कोन्ज्यो ज्योति इःङे

५ ताः ङीःक्याइ कोन्ज्योइ पुःलाःम्‍ले कोःक्योक लेःङ्‍गो ओःले ताःसे ख्याक्याला प्रचार पेःक्योक दीखोरा इःङे– कोन्ज्योरा ज्योति इःङे, ओःले खुङला तीबी चीगआङ नाक्जुक म्याः।

६ उःक्या कोन्ज्योङीमु संगति पेःउए लाःती लाःकुए, तर उःक्या नाक्जुकलारा डोदेरा तेःसी लाःना नी उःक्याइ स्योप क्युःर्क्योक ओःङ्‍गुए ओःले उःक्याइ तेःन्दामगीइ मीःली अनुसार सेन्क्योक मेःयोङए।

७ तर कोन्ज्यो ज्योतिला एःक्योक च्योःङ्‍रारा उःक्याङ ज्योतिला एः लाःना उःक्या चीगकीइ राःङ्साङीमु संगति ओःङ्‍गुए ओःले खुङगीइ पुः येशुइ ठाइ उःक्या थाम्जेरकीइ लाःयोक्याला चाङ्मा जोउए।

८ उःक्याइ राःङला लाःयो चीगकाङ म्याः लाःती लाःसीलाःना राःङगीइ राःङ्लारा स्योप क्युःर्कुए, ओःले उःक्याइ तेःन्दामगीइ ताम मेसेए।

९ उःक्याइ राःङगीइ पेःक्योक लाःयोक्या कोन्ज्योइ तोःङ्ला ङीःन्सी लाःना खुङगीइ उःक्याइ लाःयोक्या क्षमा पेःतेर्कुए, ओःले उःक्याइ पेःक्योक थाम्जेर माःताक्पाक्यालाःम्‍ले खुङगीइ चाङ्मा जोतेर्कुए, चीलेलाःना खुङ सेमल्हुक लुजेला डीक्पु एः ओःले खुङ ताःक्पा एः।

१० उःक्याइ लाःयो पेःदी म्याः लाःती लाःकुए लाःना नी उःक्याइ कोन्ज्योला स्योपकेरे जोउए, ओःले उःक्याङीमु कोन्ज्योइ ताम मेःयोङए।

येशुइ उःला रोः पेःउए

२

१ ङाःइ छ्‍यामे पीःजाक्या, ख्याक्याइ लाःयो माःबेज्युक लाःती ङाःइ दी इःगी ख्याक्याला प्रुःदेरा एः। तर सुइयाङ लाःयो पेःदीहाल्तीसी लाःनाङ उःक्याइ लागी आबाङीमु ताम लाःतेर्केन्दी मेःन्दा चीग एः, खुङदी ताःक्पा येशु ख्रीष्ट इःङे।

२ खुङ उःक्याइ लाःयो ठुजेला चीग्रा मीःङे तर जाम्बुलीङगीइ थाम्जेर मीःक्याइ लाःयोइ सजाय खुर्चेला खुङ बलिदान काःल्सी।

३ उःक्याइ कोन्ज्योइ आज्ञाक्या ङीःन्गुए लाःना तेःन्दामरा उःक्याइ खुङला ङोःसेक्योक ओःङ्‍गुए।

४ सुइयाङ कोन्ज्योला ङोःसेउए लाःती लाःकुए तर कोन्ज्योइ तेर्क्योक आज्ञाक्या मीःङीनए लाःना खुङगीइ स्योप क्युःर्क्योक ओःङ्‍गुए ओःले खुङगीइ तेःन्दामगीइ ताम मेसेए।

५ तर काःखोइ कोन्ज्योइ ताम ङीःन्गुबा, खुङगीइ तेःन्दामरा कोन्ज्योला च्याःम्बु पेःक्योक ओःङ्‍गुए। एःन्डुलेरा उःक्या कोन्ज्योङीमु एः लाःती सेजे खुउए।

६ काःदीङ मीःइ खुङ कोन्ज्योङीमु एः लाःती लाःकुए लाःना खुङगीइ येशुइ पेःक्योक च्योःङ्‍रारा डोजे थुङ्जे पेःकोःउए।

सेम्बा आज्ञा

७ ङाःइ नीङ्च्योःमो रोःक्या, ख्याक्याला प्रुःक्योक दीखो सेम्बा आज्ञा मीःङे। दीखो नी तोःङ्मीःजीकरा ख्याक्याङीमु एःक्योक आज्ञा इःङे। दी नीङ्बा आज्ञादी ख्याक्याइ कोःसीःङ्क्योक लेःङ्‍गो इःङे।

८ एःनाङ ङाः ख्याक्याला सेम्बा आज्ञा चीग प्रुःदेरा एः, दीखोइ तेःन्दामदी येशु ख्रीष्टला थोङ्दी एः ओःले ख्याक्यालाङ थोङ्दी एः, चीलेलाःना नाक्जुक तोर्तेरा काःल्दी एः ओःले तेःन्दामगीइ ज्योति तोःङ्मीःजीकरा चम्कीइतीदी एः।

९ सुइयाङ खुङ ज्योतिला एः लाःती लाःकुए तर खुङगीइ प्रभुला सेमल्हुक लुगेन मीःक्याला हेला पेःउए लाःना खुङ ताःरुङ नाक्जुकलारा एः।

१० तर सुइयाङ प्रभुला सेमल्हुक लुगेन मीःक्याला च्याःम्बु पेःउए लाःना खुङ ज्योतिला ओःङ्‍गुए, ओःले खुङगीइ मीःलीला राःङ्सा चीङ तामगीइ खुङला काजे मीःखुए।

११ तर प्रभुला सेमल्हुक लुगेन मीःक्याला हेला पेःगेन्दी ओःले नाक्जुकलारा डोगेन मीःइ खुङ काःला डोदेरा एःपा लाःती मेःछोरए, चीलेलाःना नाक्जुककीइ खुङला मी मेःथोङेन्दी जोक्योक ओःङ्‍गुए।

१२ ङाःइ छ्‍यामे पीःजाक्या, ङाः ख्याक्याला दीखो प्रुःदेरा एः,

चीलेलाःना येशु ख्रीष्टकीइ मीःन ख्याक्याइ लाःयोक्या क्षमा काःल्दी एः।

१३ ए आबाक्या, ङाः ख्याक्याला दी ताम प्रुःदेरा एः,

चीलेलाःना तोःङ्मीःजीकरा एःक्योक ख्रीष्टला ख्याक्याइ ङोःसेदी एः।

ए स्यारा स्यार्माक्या, ङाः ख्याक्याला दी ताम प्रुःदेरा एः,

चीलेलाःना ख्याक्याइ ओः शैतानला क्याःल्दी एः।

१४ एः ङाःइ छ्‍यामे पीःजाक्या, ङाःइ ख्योक्याला दी ताम प्रुःदी एः,

चीलेलाःना ख्याक्याइ आबा कोन्ज्योला ङोःसेदी एः।

ए आबाक्या, ङाः ख्याक्याला दी ताम प्रुःदेरा एः,

चीलेलाःना ख्याक्याइ तोःङ्मीःजीकरा एःक्योक ख्रीष्टला ङोःसेदी एः।

ए स्याराक्या, ङाःइ दी ताम ख्याक्याला प्रुःदेरा एः,

चीलेलाःना ख्याक्याङीमु ल्हे एः

ओःले कोन्ज्योइ वचन ख्याक्याइ सेमला एः,

ओःले ख्याक्याइ शैतानला क्याःल्दी एः।

१५ जाम्बुलीङ ओःले जाम्बुलीङला एःक्योक चीङ स्याःक्याला च्याःम्बु माःबे। सुइयाङ जाम्बुलीङला च्याःम्बु पेःउए लाःना खुङगीइ आबा कोन्ज्योला च्याःम्बु मेःबेए।

१६ चीलेलाःना मीःइ जाम्बुलीङला पेःगेन अभिलाषा, जुबुइ पेःगेन अभिलाषा ओःले मीःलीइ घमण्ड च्योःङ्‍रा थाम्जेर माःइबा तामक्या जाम्बुलीङगीइदी इःङे। दी तामक्या आबालाःम्‍ले मेःयोङए।

१७ जाम्बुलीङ ओःले जाम्बुलीङला मीःक्याइ पेःगेन थाम्जेर माःइबा सेमक्या सीःङ्दी डोगेन एः, तर कोन्ज्योला सेम थेकेन तामला सेम पेःदी तेःकेन मीःदी तेन्दुरा तेःकेन एः।

ख्रीष्टकीइ टाःलाङक्या

१८ ङाःइ पीःजाक्या, दीखो तीङ्‍गीइ समय इःङे। ख्रीष्टकीइ टाःलाङ ओःङ्‍देरा एः लाःती ख्याक्याइ कोःदी एः, ओःले ख्रीष्टला टाःलाङ पेःगेनक्या माःङ्बुरा थेङ्सीःङ्दी एः। ओः सोङ्‍गारा दीखो तीःङ्‍गीइ तीःनाम ओःङ्दी एः लाःती उःक्याइ छोर्ती एः।

१९ ओः मीःक्या उःइ छोबालाःम्‍लेरा काःल्क्योक मीःक्या इःङे चीलेलाःना खुङक्या उःइदी म्याःके। खुङक्या उःक्याइ छोबाइदी एःके लाःना खुङक्या उःक्याङीमुरा तेःचे एःके। खुङक्याइ उःक्याला पोःर्ती काःल्सी ओःले दी तामगीइरा खुङक्या उःक्याइदी म्याःके लाःती साङ्बु जोतेर्कुए।

२० तर ख्याक्यालादी ख्रीष्टकीइ चाङ्मा ला पुङ्तेर्ती एः ओःले तेःन्दाम ख्याक्या थाम्जेरकीइ सेदी एः।

२१ ख्याक्याइ तेःन्दामला ङोःमेसेए लाःती ङाःइ ख्याक्याला इःगी प्रुःक्योक मीःङे, तर ख्याक्याइ तेःन्दामला ङोःसेउए लाःती ख्याक्याला इःगी प्रुःदेरा एः। तेःन्दामलाःम्‍ले स्योप क्युःर्केन तामक्या मेःथेङ एः लाःकेन ताम ख्याक्याइ छोर्तीरा एः।

२२ स्योप क्याःर्केन्दी सु इःम्बा ले? येशुरा थार्च्युगेन ख्रीष्ट मीःङे लाःकेन मीःरा स्योप क्युःर्केन मीः इःङे। ओःन्डु लाःकेन मीःइ आबा कोन्ज्योला ओःले कोन्ज्योइ पुः येशुला इन्कार पेःउए। ओः मीःदी येशु ख्रीष्टकीइ टाःलाङ इःङे।

२३ कोन्ज्योइ पुःला मीःङीङेन मीःइ आबा कोन्ज्योलाङ मीःङीङेन एः, ओःले कोन्ज्योइ पुःला स्वीकार पेःगेन मीःइ आबा कोन्ज्योलाङ स्वीकार पेःउए।

२४ ओः सोङ्‍गारा ख्याक्याइ तोःङ्मीःजीकरा कोःक्योक तामला सेमला ज्यादी तेः। ख्याक्याइ कोःक्योक ताम ख्याक्याइ सेमला एः लाःना आबा कोन्ज्योङीमु ओःले कोन्ज्योइ पुःङीमु ख्याक्या ओःङेन एः।

२५ ओःले थार्च्युगेन ख्रीष्टकीइ ताःम्ज्या पेःदी उःक्याला तेर्के लाःक्योकदी मेःपोन मीःली इःङे।

२६ ख्याक्याला स्योप क्युःर्चे छोल्गेन मीःक्याइ बारेला दी तामक्या ङाःइ ख्याक्याला प्रुःदेरा एः।

२७ तर ख्याक्याखालादी थार्च्युगेन ख्रीष्टकीइ चाङ्मा ला पुङ्तेर्ती एः। ख्याक्याखाला चाङ्मा ला एःपाथुप ख्याक्याला सुइयाङ लोप्चे मेःकोए चीलेलाःना चाङ्मा लाइ ख्याक्याला थाम्जेर ताम लोप्कुए। चाङ्मा लाइ तेःन्दाम ताम लोप्कुए, स्योप क्युःर्ती मेलोपए। चाङ्मा लाइ लोप्क्योक तामला ङीःन्दी थार्च्युगेन ख्रीष्टङीमु तेःकेन पेःदो।

२८ ङाःइ पीःजाक्या, खुङ उःक्यासाःला थोङ्‍गासुना उःक्याइ साहस ज्योर्च्युक ओःले उःक्या खुङला फ्रेचेला जीबा पेःमाःकोःच्युक लाःती ख्याक्या खुङङीमु डीक्‍ती तेः।

२९ थार्च्युगेन ख्रीष्ट ताःक्पा एः लाःती ख्याक्याइ छोर्तीरा एः। ओःले डीक्पु लेःगा पेःगेन थाम्जेर मीःक्या कोन्ज्योइ छार्क्यु फुर्क्यु इःङे लाःकेन दी ताम ख्याक्याइ छोर्ती एः।

कोन्ज्योइ छार्क्यु फुर्क्यु

३

१ तादो, उःक्याला आबा कोन्ज्योइ काःजे च्याःम्बु पेःदी एः! खुङगीइ च्याःम्बु पेःक्योक सोङ्‍गारा उःक्याला खुङगीइ छार्क्युफुर्क्यु लाःती एः ओःले दीखो तेःन्दामरा इःङे। जाम्बुलीङगीइ मीःक्याइ कोन्ज्योला ङोःमासेक्योक सोङ्‍गारा उःक्यालाङ ङोःमेसेए।

२ ङाःइ नीङ्च्योःमु रोःक्या, ताः नी उःक्या कोन्ज्योइ छार्क्युफुर्क्यु इःङे, तर तीङ्ला उःक्या काःन्डुबा इःम्बा ओःखोइ बारेला नी कोन्ज्योइ उःक्याला छोर्च्युदी म्याः। तर ख्रीष्ट ओःङ्मीःजीक उःक्या खुङ च्योःङ्‍रारा ओःङेन एः चीलेलाःना खुङ काःन्डुबा एःपा, उःक्याइ खुङला ओःन्डुबारा थोङेन एः।

३ ओःले ख्रीष्टला आशा पेःगेन मीःक्याइ राःङला ख्रीष्टला च्योःङ्‍रा चाङ्मा पेःदी ज्याउए।

४ लाःयो पेःदीरा तेःकेनक्याला कोन्ज्योइ छेइ ठीम माःङीःन्क्योक दोष क्याःप्केन एः चीलेलाःना छेइ ठीम मीःङीःन्जेरा लाःयो पेःजे इःङे।

५ मीःक्याइ लाःयो हटाइतेर्चेला ख्रीष्ट ओःङ्क्योक इःङे लाःती ख्याक्याइ छोर्तीरा एः, ओःले खुङङीमु चीङ लाःयो म्याः।

६ ओः सोङ्‍गारा ख्रीष्टङीमु डीक्‍ती तेःकेन मीःइ लाःयो पेःदी मेःतेए। लाःयो पेःदी तेःकेन मीःइ ना ख्रीष्टला थोङ्क्योक ओःङ्‍गुबा ना ङोःसेक्योक ओःङ्‍गुबा।

७ ङाःइ पीःजाक्या, सुइयाङ ख्याक्याला स्योप माःक्युःर्च्युक। याःबु लेःगा पेःगेन मीःक्यारा ख्रीष्ट च्योःङ्‍रा ताःक्पा ओःङेन एः।

८ लाःयो पेःदी तेःकेन मीःदी शैतानगीइ मीः इःङे। शैतानगीइ तोःङमीःजीकरा लाःयो पेःदी ओःङ्दी एः। ओः सोङ्‍गारा शैतानगीइ लेःगाला सीःङ्दाक थाजेला कोन्ज्योइ पुः ओःङ्दी एः।

९ कोन्ज्योइ छार्क्यु फुर्क्यु काःल्क्योक मीःइ लाःयो पेःदी मेःतेए चीलेलाःना खुङ नाःङ्ला कोन्ज्योइ स्वभाव ओःङ्‍गुए। खुङगीइ लाःयो पेःदीरा तेःचे मीःखुए चीलेलाःना खुङ कोन्ज्योइ छार्क्यु फुर्क्यु इःङे।

१० कोन्ज्योइ छार्क्यु फुर्क्यु सु इःङे, ओःले शैतानगीइ छार्क्यु फुर्क्यु सु इःङे लाःती एःन्डुले छोर्चे खुउए– कोन्ज्योइ तोःङ्ला काःखो मीःइ राःङगीइ याःबु चालचलन मेःबेबा, ओःले कोन्ज्योला सेमल्हुक लुगेन आतानोःक्या ओःले आजीनोःमोःक्याला च्याःम्बु मेःबेबा ओःखो मीः कोन्ज्योइ छार्क्यु फुर्क्यु मीःङे।

चीगकीइ राःङ्साला च्याःम्बु पेःको

११ चीगकीइ राःङ्साला च्याःम्बु पेःको लाःकेन ताम ख्याक्याइ तोङ्मीःजीकरा कोःदी एः।

१२ उःक्या कयिन च्योःङ्‍रा ओःङ्जे मेःयोङे। खुङ शैतानगीइदी एःके ओःले राःङगीइ नोःला सेसी। ओःले खुङगीइ चीले राःङगीइ नोःला सेपा ले? चीलेलाःना खुङगीइ लेःगा डीक्पु म्याःके। तर खुङगीइ नोःइ लेःगादी डीक्पु एःके।

१३ ङाःइ रोःक्या, जाम्बुलीङगीइ मीःक्याइ ख्याक्याला हेला पेःगासुना याःमाछाक माने।

१४ उःक्याइ चीगकीइ राःङ्साला च्याःम्बु पेःक्योक सोङ्‍गारा उःक्या सीक्योकलाःम्‍ले मीःलीला काःल्सीःङ्दी एः लाःकेन ताम उःक्याला टेःम्बा एः। च्याःम्बु मेःबेगेनक्या ताःरुङाङ सीक्योकलारा एः।

१५ राःङ्साक्याला हेला पेःगेन मीःक्यादी मीःक्सेर इःङे। ओःले ओःन्डुबा मीःक्याङीमु मेःपोन मीःली मेःयोङ्ए लाःकेन ताम ख्याक्याइ छोर्तीरा एः।

१६ थार्च्युगेन ख्रीष्टकीइ उःक्याइ लाःगी राःङगीइ मीःली तेर्सी। दीलाःम्‍ले उःक्याइ च्याःम्बु ची इःङे लाःती ङोःसेदी एः। उःक्याइयाङ प्रभुला सेमल्हुक लुगेन आतानोःक्या ओःले आजीनोःमोक्याइ लागी राःङगीइ मीःली तेर्कोःउए।

१७ नोःर क्युःक्या एःकेन्दीइ राःङ्साला खाँचो एःकासुना राःङगीइ सेम ताःम्बु पेःदी ज्याउए लाःना, ओःन्डुबा मीःइ कोन्ज्योला च्याःम्बु मेःबेए।

१८ ङाःइ पीःजाक्या, उःक्याइ खाइ तामगीइ चीग्रा च्याःम्बु माःबेगा, तर तेःन्दामरा खुङक्याला रोः पेःदी च्याःम्बु पेःदो।

कोन्ज्योइ तोःङ्ला सहास

१९ उःक्याइ राःङ्साला च्याःम्बु एःन्डुले पेःसीलाःना उःक्या तेःन्दामगीइदी इःङे लाःती छोर्कुए ओःले उःक्या कोन्ज्योइ तोःङ्ला निर्धक्‍क ओःङेन एः।

२० उःक्याला राःङगीइ सेमगीइरा राःङला माःताक्पा तेङ्‍गुए लाःना कोन्ज्योइ नी उःक्याइ सेम भन्दा माःङ्बुरा छ्‍योम्बो एः, ओःले खुङला थाम्जेर ताम टेःम्बा एः।

२१ ङाःइ नीङ्च्योःमु रोःक्या, उःक्याइ राःङगीइ सेमगीइ राःङला माःताक्पा मानेलाःना, कोन्ज्योइ तोःङला डोजेला उःक्याला चीङ जीबा मेःयोङए।

२२ उःक्याइ खुङला ची लाङ्बा, ओःखो खुङलाःम्‍ले ज्योर्कुए चीलेलाःना उःक्या खुङगीइ आज्ञा ङीःन्गुए ओःले खुङला सेम थेकेन लेःगा पेःउए।

२३ कोन्ज्योइ पुः येशु ख्रीष्टकीइ मीःनला सेमल्हुक लुजे ओःले येशुइ लाःक्योक च्योःङ्‍रारा उःक्याइ चीगकीइ राःङ्साला च्याःम्बु पेःजे लाःक्योकरा कोन्ज्योइ आज्ञा इःङे।

२४ कोन्ज्योइ आज्ञाक्या ङीःङेन मीःक्या कोन्ज्योङीमुरा ओःङ्‍गुए ओःले खुङक्याङीमु कोन्ज्यो ओःङ्‍गुए। एःन्डुले कोन्ज्यो उःक्याङीमु ओःङ्‍गुए लाःकेन ताम खुङगीइ तेर्क्योक लालाःम्‍लेरा उःक्याइ छोर्खुउए।

तेःन्दाम ओःले स्योप क्युःर्केन ला

४

१ ङाःइ नीङ्च्योःमु नोःक्या, राःङङीमु चाङ्मा ला एः लाःकेनक्या थाम्जेरला सेमल्हुक मालु, तर खुङक्याङीमु कोन्ज्योइ ला एःपा की म्याःपा लाःती जाँच पेःदो चीलेलाःना स्योप क्युःर्ती कोन्ज्योइ लेःङ्‍गो तेर्केनक्या काःनाथेते काःल्दी एः।

२ येशु ख्रीष्ट मीःइ जुबु लेःङ्दी ओःङ्सी लाःकेन मीःङीमुरा कोन्ज्योइ ला ओःङ्‍गुए। दीलाःम्‍लेरा ख्याक्याइ कोन्ज्योइ ला एःक्योक मीःला ङोःसेजे खुउए।

३ येशु ख्रीष्ट मीःइ छेन्दाला ओःङ्क्योक बारेला स्वीकार मेःबेगेन मीः दी कोन्ज्योइ ला एःक्योक मीःङे।† दी मीः दी ख्रीष्टला टाःलाङ पेःगेन्दीइ ला एःक्योक मीः इःङे। ओःखो ओःङ्‍गुए लाःती ख्याक्याइ कोःदी एः ओःले ओःखो ताःसेरा जाम्बुलीङला ओःङ्सीःङ्दी एः।

४ ङाःइ पीःजाक्या, ख्याक्या कोन्ज्योइ छार्क्यु फुर्क्युक्या इःङे ओःले ख्याक्याइ स्योप क्युःर्ती कोन्ज्योइ लेःङ्‍गो तेर्केनक्याला क्याःल्दी एः चीलेलाःना ख्याक्या नाःङ्ला एःकेन चाङ्मा लादी जाम्बुलीङगीइ मीःक्याङीमु एःक्योक लाक्याभन्दा माःङ्बुरा ल्हे एःक्योक एः।

५ खुङक्या जाम्बुलीङगीइदी एःक्योक सोङ्‍गारा जाम्बुलीङगीइ तामक्यारा लाःकुए ओःले खुङक्याइ लाःक्योक ताम जाम्बुलीङगीइ मीःक्याइरा कोःउए।

६ तर उःक्या नी कोन्ज्योइदी इःङे ओःले काःखोइ कोन्ज्योला ङोःसेदी एःपा, ओःखोइ उःक्याइ ताम कोःउए। काःखो कोन्ज्योइ मीः मीःङे, ओःखोइ उःक्याइ ताम मेःकोःए। एःन्डुले उःक्याइ तेःन्दामगीइ ला ओःले स्योप क्युःर्केन ला ङोःसेजे खुउए।

कोन्ज्योइ च्याःम्बु ओःले उःक्याइ च्याःम्बु

७ ङाःइ नीङ्च्योःमु रोःक्या, उःक्याइ चीगकीइ राःङ्साला च्याःम्बु पेःकोःउए चीलेलाःना च्याःम्बु कोन्ज्योलाःम्‍ले ओःङ्क्योक इःङे। च्याःम्बु पेःगेनक्या कोन्ज्योइ पीःजाक्या इःङे ओःले खुङक्याइ कोन्ज्योला ङोःसेउए।

८ च्याःम्बु मेःबेगेन्दीइ कोन्ज्योला ङोःमेसेए चीलेलाःना कोन्ज्यो च्याःम्बु इःङे।

९ कोन्ज्योइ राःङगीइ पुःलाःम्‍ले उःक्याइ मेःपोन मीःली ज्योर्च्युक लाःती खुङगीइ राःङगीइ चीग्रा चीग पुःला दी जाम्बुलीङला ताङ्दी खुङगीइ उःक्याला च्याःम्बु तेङ्तेर्सी।

१० उःक्याइ कोन्ज्योला च्याःम्बु पेःक्योक सोःङ्‍गारा मीःङे, तर कोन्ज्योइ उःक्याला च्याःम्बु पेःक्योक सोङ्‍गारा उःक्याइ लाःयो क्षमा पेःजेला मीःजी तेर्चेला खुङगीइ राःङगीइ पुःला ताङ्सी। दीखोरा च्याःम्बु इःङे।

११ नीङ्च्योःमु रोःक्या, कोन्ज्योइ उःक्याला एःन्डुले च्याःम्बु पेःक्योक इःङे लाःना, उःक्याइयाङ चीगकीइ राःङ्साला च्याःम्बु पेःराकोःउए।

१२ सुइयाङ नाःमाङ कोन्ज्योला थोङ्दी म्याः। तर उःक्याइ चीगकीइ राःङ्साला च्याःम्बु पेःसीलाःना कोन्ज्यो उःक्यानाःङ्ला ओःङ्‍गुए ओःले खुङगीइ च्याःम्बु तेःन्दामरा उःक्याइ सेमला ओःङ्‍गुए।

१३ एःन्डुले उःक्या कोन्ज्योङीमु ओःङ्‍गुए ओःले खुङ उःक्याङीमु ओःङ्‍गुए लाःकेन ताम छोर्कुए चीलेलाःना कोन्ज्योइ उःक्याला राःङगीइ चाङ्मा ला तेर्ती एः।

१४ आबा कोन्ज्योइ राःङगीइ पुःला जाम्बुलीङला मीःक्याला थार्च्युजेला ताङ्क्योक इःङे लाःकेन ताम उःक्याइ थोङ्दी एः ओःले राःङ्साक्यालाङ लाःती एः।

१५ येशुरा कोन्ज्योइ पुः इःङे लाःकेन मीःङीमु कोन्ज्यो ओःङ्‍गुए ओःले खुङङीमु कोन्ज्योङीमु ओःङ्‍गुए।

१६ उःक्या राःङगीइरा कोन्ज्योइ उःक्याला च्याःम्बु पेःक्योक इःङे लाःकेन ताम छोर्सी ओःले सेमल्हुक लुदी एः। कोन्ज्यो च्याःम्बु इःङे, ओःले च्याःम्बु पेःदी तेःकेन मीः कोन्ज्योङीमु ओःङ्‍गुए ओःले कोन्ज्यो खुङङीमु ओःङ्‍गुए।

१७ चीलेलाःना उःक्याइ तेःन्दामरा राःङ्साक्याला च्याःम्बु पेःक्योक सोङ्‍गारा ओले ख्रीष्टकीइ च्योःङ्‍रारा मीःली सेनक्योक सोङ्‍गारा उःक्या न्यायइ ङीःमाइ लागी तुःङाल पेःमेःकोःउए।

१८ कोन्ज्योइ उःक्याला च्याःम्बु पेःउए लाःना उःक्याइ जीबा मेःबेए, तर तेःन्दामगीइ च्याःम्बुइ जीबाला त्याःउए। चीलेलाःना जीबाइ पेःगासुना सजाय ज्योर्कोःउए लाःती तेःङ्‍गुए ओःले जीबा पेःगेन मीःङीमु तेःन्दामगीइ च्याःम्बु मेःयोङए।

१९ कोन्ज्योइ उःक्याला तोःङ्ला च्याःम्बु पेःक्योक सोङ्‍गारा उःक्याइ खुङला च्याःम्बु पेःउए।

२० सुइयाङ कोन्ज्योला च्याःम्बु पेःउए लाःकुए ओःले राःङगीइ आतानोःला ओःले आजीनोःमोला हेला पेःउए लाःना ओःखो स्योप क्युःर्केन्दी इःङे। राःङगीइ थोङ्क्योक आतानोःला ओःले आजीनोःमोला च्याःम्बु मेःबेगेन मीः खुङगीइ माःथोङ्क्योक कोन्ज्योला च्याःम्बु पेःजे मीःखुए।

२१ काःखो मीःइ कोन्ज्योला च्याःम्बु पेःउबा ओःखोइ राःङगीइ आतानोःला ओःले आजीनोःमोला च्याःम्बु पेःकोःउए। दीखोरा ख्रीष्टकीइ उःक्याला तेर्क्योक आज्ञा इःङे।

† 

4:3 ओः तेःकासु चीङ मीःक्याइ येशु ख्रीष्टकीइ राःङ्सा मीःक्याइ च्योःङ्‍रा लाःयो माःबेक्योक सोङ्‍गारा खुङ मीःइ रुपला मीःङे लाइ रुपला ओःङ्क्योक इःङे लाःती लाःकुके। युहन्‍नाइ ओःन्डुबा स्योप क्युःर्ती लोप्क्योक शिक्षाक्याइ विरुद्धला चेतावनी तेर्चे छोल्क्योक इःङे।

कोन्ज्योइ पुःला सेमल्हुक लुजे

५

१ येशुला थार्च्युगेन ख्रीष्ट इःङे लाःती सेमल्हुक लुगेनक्या थाम्जेर कोन्ज्योइ छार्क्युफुर्क्यु इःङे। आबाला च्याःम्बु पेःगेन्दीइ खुङगीइ पीःजाक्यालाङ च्याःम्बु पेःउए।

२ कोन्ज्योला च्याःम्बु पेःदी ओःले खुङगीइ आज्ञाक्या ङीःन्दीरा खुङगीइ छार्क्युफुर्क्युक्याला उःक्याइ च्याःम्बु पेःउए लाःती छोर्चे खुउए।

३ चीलेलाःना कोन्ज्योइ आज्ञा ङीःन्जेरा खुङला च्याःम्बु पेःजे इङे। खुङगीइ आज्ञाक्या ङीःन्जेला ओःजे काःबु म्याः।

४ चीलेलाःना कोन्ज्योइ थाम्जेर छार्क्युफर्क्युक्याइ जाम्बुलीङला क्याःल्जे खुउए। उःक्याइ येशुला सेमल्हुक लुक्योक सोङ्‍गारा जाम्बुलीङला क्याःल्जे खुउए।

५ सुइ जाम्बुलीङला क्याःल्जे खुउबा? येशुला कोन्ज्योइ पुः इःङे लाःती सेमल्हुक लुगेन्दीइरा जाम्बुलीङला क्याःल्जे खुउए।

येशु ख्रीष्टकीइ साक्षीक्या

६ येशु ख्रीष्ट छ्‍युइ बप्‍तीस्मा लेःङ्दी ओःले क्रुसला ठा बगाइतीदी ओःङ्सी, खुङ छ्‍युलाःम्‍ले चीग्रा मीःङे तर ठालाःम्‍लेङ ओःङ्क्योक इःङे। दी ताम तेःन्दाम इःङे लाःती चाङ्मा लाइ उःक्याला तेङ्तेर्कुए चीलेलाःना चाङ्मा ला तेःन्दाम इःङे।

७ ओः सोङ्‍गारा, येशु ख्रीष्टकीइ बारेला तेःन्दाम ताम सेजेला सुमथाल तामक्या एः।

८ ओः तामक्यादी ला, छ्‍यु ओःले ठा इःङे। दी सुमगारकीइ चीग्रा साक्षी तेङ्तेर्कुए।

९ मीःक्याइ लाःक्योक तामला उःक्या सेमल्हुक लुउए। तर कोन्ज्योइ लाःक्योक ताम ओः तामक्याभन्दा छ्‍योम्बो इःङे। चीलेलाःना कोन्ज्योइरा राःङगीइ पुःइ बारेला उःक्याला लाःती एः।

१० कोन्ज्योइ पुःखाला सेमल्हुक लुगेन मीःक्याइ कोन्ज्योइ लाःक्योक तामला सेमल्हुक लुउए। तर काःखोइ दी तामला सेमल्हुक मीलुबा, ओःखोइ कोन्ज्योला स्योप क्युःर्केन्दी जोदी एः, चीलेलाःना राःङगीइ पुःइ बारेला कोन्ज्योइ लाःक्योक तामला खुङगीइ सेमल्हुक लुक्योक मेःयोङए।

११ कोन्ज्योइ उःक्याला लाःक्योक ताम दीखोरा इःङे, खुङगीइ उःक्याला मेःपोन मीःली तेर्ती एः, ओःले ओः मीःली खुङगीइ पुः येशु ङीमु एः लाःती कोन्ज्योइ लाःती एः।

१२ काःखोइ कोन्ज्योइ पुःला सेमल्हुक लुदी एःपा ओःखोङीमु मीःली ओःङ्‍गुए, तर काःखोइ कोन्ज्योइ पुःखाला सेमल्हुक लुदी म्याःपा ओःखोङीमु मीःली मेःयोङए।

मेःपोन मीःली

१३ ख्याक्याइ मेःपोन मीःली ज्योर्ती एः लाःकेन ताम छोर्च्युक लाःतीरा कोन्ज्योइ पुःखाला सेमल्हुक लुगेनक्याला दी ताम ङाःइ प्रुःदेरा एः।

१४ कोन्ज्योला सेम थेकेन तामक्या उःक्याइ खुङला लाङ्सी लाःना खुङगीइ तेर्कुए लाःकेन ताम उःक्याइ याःबुले छोर्ती एः।

१५ उःक्याइ कोन्ज्योला प्रार्थनाला लाङ्क्योक ताम खुङगीइ कोःउए लाःकेन ताम उःक्याइ छोर्ती एः लाःना, कोन्ज्योङीमु लाङ्क्योक ताम कोन्ज्योइ उःक्याला तेर्कुए लाःकेन ताम उःक्याइ तेःन्दामरा छोर्ती एः।

१६ ख्याक्या सुइयाङ राःङगीइ नोःइ की नोःमोइ लाःयो पेःक्योक थोङ्सी लाःना, ओःले ओः लाःयोइ पेःगासुना खुङक्याला कोन्ज्योलाःम्‍ले तेन्दुइ लागी खाफ्यामीच्युए लाःना खुङक्या थार्चे ज्योर्च्युक लाःती कोन्ज्योङीमु प्रार्थना पेःतेर, ओःले कोन्ज्योइ खुङक्याला थार्च्युगेन एः। तर एःन्डुबादी कोन्ज्योलाःम्‍ले तेन्दुइ लाःगी खाफ्यामीच्युगेन लाःयो पेःगेनक्याइ लागी चीग्रा प्रार्थना पेःतेर। कोन्ज्योलाःम्‍ले तेन्दुइ लागी खाफ्याच्युगेन लाःयोक्याङ एः। तर ङाः ख्याक्याला एःन्डुबा लाःयो पेःगेनक्याइ लागी प्रार्थना पेःतेर लाःती मेःलाप।

१७ थाम्जेर माःइबा लेःगाक्या लाःयो इःङे। तर थाम्जेर लाःयोइ कोन्ज्योलाःम्‍ले तेन्दुइ लागी खाफ्यामीच्युए।

१८ कोन्ज्योइ पीःजाइ लाःयो पेःदीरा मेःतेए चीलेलाःना कोन्ज्योइ पुःइ खुङला जोगाइतीउए ओःले शैतानगीइ खुङला चीङ नोङ्जे मीःखुए लाःती उःक्याइ छोर्ती एः।

१९ थाम्जेर जाम्बुलीङ शैतानगीइ लाःक्पाला एःनाङ उःक्यादी कोन्ज्योइ छार्क्युफुर्क्युक्या इःङे लाःती उःक्याइ छोर्ती एः।

२० कोन्ज्योइ पुः दी जाम्बुलीङला ओःङ्सी ओःले खुङगीइ उःक्याला तेःन्दामगीइ कोन्ज्योला ङोःसेच्युसी। दी ताम उःक्याइ छोर्ती एः। उःक्या कोन्ज्योइ पुः येशु ख्रीष्टङीमु एःक्योक सोङ्‍गारा उःक्या तेःन्दामगीइ कोन्ज्योङीमु एः। खुङ चीग्रा तेःन्दामगीइ कोन्ज्यो इःङे, ओःले खुङगीइ चीग्रा मीःक्याला मेःपोन मीःली तेर्कुए।

२१ ङाःइ पीःजाक्या, ख्याक्या कोन्ज्योइ साटोला कुक्याला आराधना माःबे।

यूहन्‍नाइ प्रुःक्योक

ङीपा इःगी

इःगीइ ङोःसी

दी यूहन्‍नाइ तीङगीइ इःगी “कोःम्साइ एल्डर” कीइ “पेःन्पीःजा ओःले खुङगीइ पुःपोःमोक्याला” प्रुःदी एःके। खुङगीइ दी ताम ओःलाइ कोःम्साइ मीःक्याला लाःक्योक इःन्स्वाँ। दी थीमी याःबु लेःङ्‍गोदी खुङगीइ चीगकीइ राःङ्साला च्याःम्बु पेःदो लाःचेला ओःले स्योप क्युःर्ती लोप्केन मीःक्याला ओःले खुङक्याइ शिक्षाक्याइ विरुद्धला चेतावनी तेर्चेला इःङे।

थीमी सूची

ङोःसी १-३

च्याःम्बुइ प्रमुखता ४-६

स्योप क्युःर्ती लोप्केन शिक्षाइ विरुद्धला चेतावनी ७-११

समाप्‍ति १२-१३

यूहन्‍नाइ प्रुःक्योक

ङीपा इःगी

१

१ कोन्ज्योइ दाम्क्योक पेःन्पीःजा ओःले ओः मोःइ पुः पुःमोक्याला† ङाः कोःम्साइ एल्डरकीइ दी इःगी प्रुःदेरा एः ओःले ङाः खुङक्याला तेःन्दामरा च्याःम्बु पेःगे, ओःखो ङाःइ चीग्रा मीःङे, तर तेःन्दामला ङोःसेगेन थाम्जेरकीइ ख्याक्याला च्याःम्बु पेःउए।

२ ङीःक्या ख्याक्याला च्याःम्बु पेःउए चीलेलाःना तेःन्दाम उःङीमु एः, ओःले ओः तेःन्दाम तेन्दुरा उःङीमु ओःङेन एः।

३ आबा कोन्ज्यो ओःले आबाइ पुः येशू ख्रीष्टकीइ उःक्याला अनुग्रह, कृपा ओःले खाम्साङ्बु तेर्च्युक। दी थाम्जेर उःङीमु तेःन्दामला ओःले च्याःम्बुला एःच्युक।

तेःन्दाम ओःले च्याःम्बु

४ ख्याइ पुःपुःमोक्यानाःङ्ला काःजेइदी आबा कोन्ज्योइ उःक्याला तेर्क्योक आज्ञाअनुसार तेःन्दामला काःल्क्योक फ्रेती ङाःला माःङ्बुरा केःदाङ काःल्सी।

५ ए ङाःइ नीङ्च्योःमु आजी, ङाःइ ख्याला चीङ सेम्बा आज्ञा प्रुःदी म्याः। उःङीमु तोःङ्मीःजीकरा एःक्योक आज्ञाइ बारेलारा ङाःइ प्रुःक्योक इःङे। उः थाम्जेरकीइ चीगकीइ राःङ्साला च्याःम्बु पेःगा।

६ कोन्ज्योइ आज्ञा ङीःन्दी डोजेरा च्याम्बु पेःजे इःङे। ख्याइ तोःङ्मीःजीकरा कोःक्योक आज्ञा दीखोरा इःङे, ओः सोङ्‍गारा ख्याक्याइ चीगकीइ राःङ्साला च्याःम्बु पेःराकोउए।

७ येशु ख्रीष्ट मीःइ छेन्दाला ओःङ्क्योक मीःङे लाःती छल पेःगेन मीःक्या जाम्बुलीङला माःङ्बुरा ओःङ्सीङ्दी एः। एःन्डुबा मीःक्यारा छल पेःगेन्दी ओःले ख्रीष्टला विरोध पेःगेन्दीइ ला एःक्योक इःङे।

८ ओः सोङ्‍गारा ख्याक्या च्यागाताःक्पु पेःदी तेः, उःक्याइ तुःक्पु पेःदी पेःक्योक लेःगाइ इनाम ख्योक्याइ एःन्दाराङ तोर्माच्यु तर ख्याक्या थाम्जेरकीइ इनाम ज्योर्केन मीःक्या ओःङ्जे खुज्युक।

९ ख्रीष्टकीइ शिक्षा भन्दा फीइ तामक्याला ङीःन्दी डोगेन मीःक्याङीमु कोन्ज्यो मेःतेए। तर ख्रीष्टकीइ शिक्षा ङीःङेन मीःक्याङीमुदी आबा रा पुः ङीक्‍कार तेःकेन एः।

१० ओः सोङ्‍गारा, दी शिक्षाबाहेक फीइ राःङ्सारा शिक्षाक्या ख्योङ्दी ओःङेन मीःक्याला ख्याक्याइ खीमला स्युःजेरा मातेर, ओःले खुङक्याला तासीदेलेङ माःलाप।

११ चीलेलाःना ओःन्डुबा मीःक्याला टासीदेले लाःचे लाःक्योकदी खोक्याइ माःइबा लेःगाला उःइ रोः पेःक्योकच्योःङ्‍रा इःङे।

१२ ङाःइ ख्याक्याला लाःकोःन तामक्या नी माःङ्बुरा एः, तर ङाः ख्याक्याला सीउ रा मासीलाःम्‍ले चीग्रा दी थाम्जेर मीःप्रु। बरु ख्याक्याला फ्रेतीरा थाम्जेर ताम लाःकेन आशा ज्यादी एः। ओः बेला उः काःजे केःदाङ ओःङेन एः।

१३ कोन्ज्योइ दाम्क्योक ख्याइ नोःमोइ पुःपोःमोक्याइयाङ† ख्याक्याला तासीदेले लाःती एः।

† 

1:1 कोन्ज्योइ दाम्क्योक पेःन्पीःजा ओःले ओः मोःइ पुः पुःमोक्याला “पेःन्पीःजा” लाःती युहन्‍नाइ दीला कोःम्साला लाःक्योक इःङे ओःले, खुङगीइ “पुःपोःमोक्या” लाःती प्रभुला सेमल्हुक लुगेन कोःम्साइ मीःक्याला लाःक्योक इःङे।

† 

1:13 ख्याइ नोःमोइ पुःपोःमोक्याइयाङ ख्याइ नोःमोइ पुःपोःमोक्या लाःती ओः तेःकासु युहन्‍ना एःकेन कोःम्साइ मीःक्याला लाःक्योक इःङे।

यूहन्‍नाइ प्रुःक्योक

सुम्बा इःगी

इःगीइ ङोःसी

यू्हन्‍नाइ तीङगीइ दी इःगी कोःम्साइ एल्डरकीइ गायस लाःकेन तोःङ क्याःप्केन मीःला प्रुःदी एःके। खुङगीइ गायसला याःबु लाःकुए चीलेलाःना गायसकीइ प्रभुला सेमल्हुक लुगेन राःङ्सा मीःक्याला रोः पेःदी एःके। खुङगीइ डियोत्रिफस लाःकेन मीःइ विरुद्धलादी चेतावनी तेर्कुए।

थीमी सूची

ङोःसी १-४

गायसला याःबु लाःक्योक ५-८

डियोत्रिफसला माःताक्पा लाःक्योक ९-१०

डेमेत्रियसकीइ बारेला साक्षी ११-१२

समाप्‍ति १३-१५

यूहन्‍नाइ प्रुःक्योक

सुम्बा इःगी

१

१ ङाःइ नीङ्च्योःमु रोः गायस, ङाः कोःम्साइ एल्डरकीइ ख्योला दी इःगी प्रुःदेरा एः, ङाःइ ख्योला तेःन्दामरा च्याःम्बु पेःदी एः।

२ ए ङाःइ नीङ्च्योःमु रोः, ख्यो थाम्जेर तामला याःबु ओःङ्जे खुज्युक, ओःले ख्योइ लाच्योःङ्‍रारा जुबुलाङ नाःजा म्याःक्योक ओःङ्जे खुज्युक लाःती ङाः कोन्ज्योङीमु प्रार्थना पेःगे।

३ ख्यो तेःन्दामगीइ लाःमला काःल्दी राःङगीइ चेपाक्या याःबु जोदी एः लाःकेन ताम कोन्ज्योला सेमल्हुक लुगेन चीङ मीःक्या ङाःसाःला ओःङ्दी ख्याइ बारेला लाःती एः। दी ताम कोःगासुना ङाः माःङ्बुरा केःदाङ काःल्सी।

४ राःङगीइ पुःपुःमोक्या† तेःन्दामगीइ लाःमला काःल्दी एः लाःक्योक ताम कोःजे ज्योर्कासुच्योःङ्‍रा खाम्साङा राःङ्सा ची ओःङ्जे खुउबारा?

५ ए ङाःइ नीङ्च्योःमु रोः, ख्योइ माःङ्बुरा तामक्या पेःदी प्रभुला सेमल्हुक लुगेन ङीःक्याइ नोःक्याला रोः पेःदी एः। ख्योइ ङोःमासेक्योक मीःक्यालाङ ख्योइ रोः पेःसी। दी तामगीइ ख्या ख्रीष्टला ब्य्राःङेन इमानदार मीः इःङे लाःती तेङ्तेर्कुए।

६ खुङक्याइ कोःम्साइ तोःङ्ला ख्योइ खुङक्याला तेङ्क्योक च्याःम्बुइ बारेला लाःती एः। खुङक्या राःङ्सा ठाउँक्याला डोगासुना खुङक्याला ची कोःती एःपा ओःखोक्या तेर्ती रोः पेःतेर्सीलाःना ख्योइ याःबु पेःउए, चीलेलाःना एःन्डुबा पेःक्योकरा कोन्ज्योला सेम थेकुए।

७ चीलेलाःना खुङक्या ख्रीष्टकीइ मीःनला याःबु लेःङ्‍गो टाःम्जेलारा लाःमला थेङ्क्योक इःङे ओःले खुङक्याइ प्रभुला सेम ल्हुक मीलुगेन मीःक्यालाःम्‍ले चीङ लेःङ्दी म्याः।

८ ओः सोङ्‍गारा उः कोन्ज्योला सेम ल्हुक लुगेन मीःक्याइ ओःन्डुबा मीःक्याला रोः पेःको। एःन्डु पेःदी खुङक्याइ कोन्ज्योइ तेःन्दामला फेल्गेन लेःगाला उःङ सहभागी ओःङ्जे खुउए।

९ ङाःइ दीखोइ बारेला कोःम्साला इःगी प्रुःदी एःके, तर खुङक्याइ कील्‍ला राःङगीइ राःङला ङाःरा इःम्बा चागेन डियोत्रिफसकीइ ङाःइ लाःक्योक तामला वास्तारा पेःदी म्याः।

१० ङाः ओःला ओःङ्‍गासुना ख्याक्या थाम्जेरला ओःखोइ ङाःइ विरुद्धला ची पेःबा, काःन्डुबा माःइबा तामक्या लाःपा, ओःखो थाम्जेर ख्याक्याला लाःके। ओःजे चीग्रा मीःङे, खुङगीइ कोन्ज्योइ लेःगा पेःगेन उःक्याइ रोःक्याला टाःलाङ पेःउए, ओःले खुङक्याला तोःङ्ज्याङ मेःबेए, ओःले खुङक्याला तोःङ्ज्याङ पेःजे छोल्गेन मीःक्यालाङ पेःजे मेतेरए ओःले खुङक्याला कोःम्सालाःम्‍ले तेङ्‍तेर्कोए।

११ ए ङाःइ नीङच्योःमो रोः, राःङ्साक्याइ पेःगेन माःइबा ताम पेःरामाःबे, तर याःबु ताम चीग्रा पेःदो। काःखोइ याःबु पेःउबा, ओःखो कोन्ज्योइदी इःङे। ओःले काःखोइ माःइबा पेःउबा, ओःखोइ कोन्ज्योला ङोः मासेक्योक ओःङ्‍गोइ।

१२ डेमेत्रियसकीइ बारेला मीःक्याइ याःबु लाःकोइ ओःले खुङगीइ थाम्जेर चेपाला कोन्ज्योला सेम थेकेन लेःगा पेःउए ओःले ओःलाःम्‍ले खुङ याःबु मीः इःङे लाःकेन ताम थोङ्‍गुए। ङीःइ खुङगीइ बारेला याःबु लाःकुए ओःले ङीःइ लाःक्योक ताम तेःन्दामरा इःङे लाःती ख्योक्याइ छोर्ती एः।

१३ ङाःइ ख्योला लाःकोन ताम नी माःङ्बुरा एः तर सीउ रा कालमलाःम्‍ले चीग्रा मीःङे,

१४ ताः ङाः ख्योङीमु गेबुरा फ्रेके ओःले उःक्या थाम्जेर तामक्या लाःके लाःती आशा ज्यादी एः।

१५ ख्योला खाम्साङ्बु काःल्ज्युक! दीला एःक्योक ख्याइ थाम्जेर रोःक्याइ ख्योला टासीदेले लाःती ताङ्दी एः। ओःले ओःला एःक्योक ङीःक्याइ रोःक्याला तासीदेले लाःतेर।

† 

1:4 पुःपुःमोक्या दी पुःपोःमोक्या लाःती युहन्‍नाइ खुङगीइ प्रभुला सेमल्हुक लुच्युजेला डोराइतीक्योक मीःक्याला लाःक्योक इःङे।

यहूदाइ प्रुःक्योक

इःगी

पेज्याइ ङोःसी

यहूदाइ दी इःगी स्योप क्युःर्ती लोप्केन मीःक्याइ विरुद्धला चेतवनी तेर्चेला प्रुःदी एःके। ओः लोप्केनक्याइ खुङक्या राःङ प्रभुला सेमल्हुक लुगेन मीःक्या इःङे लाःती लाःकुके। दी थीमी इःगीला पत्रुसकीइ प्रुःक्योक ङीपा इःगीला प्रुःक्योक तामक्या च्योःङ्‍रारा एः। यहूदाइ दी इःगी टोःगेनक्याला कोन्ज्योइ राःङगीइ मीःक्याला तेन्दुइ लागी खेप चीग तेर्क्योक सेमल्हुकला थार्च्युदी जाजेला सासह तेर्ती एः।

थीमी सूची

पेज्याइ ङोःसी १-२

स्योप क्युःर्ती लोप्केनक्याइ चालचलन, खुङक्याइ लोप्क्योक ताम ओःले खुङक्या सीःङ्दा ओःङेन ताम ३-१६

सेमल्हुकला थार्च्युदी जागेन चेतावनी १७-२३

मोलाम २४-२५

यहूदाइ प्रुःक्योक

इःगी

१

१ ङाः येशु ख्रीष्टकीइ लाबु ओःले याकूबकीइ नोः यहुदा इःङे।

कोन्ज्योइ दाम्दी च्याःम्बु पेःक्योक ओःले येशु ख्रीष्टकीइ लागी रक्षा पेःदी ज्याक्योक्याला ङाः दी इःगी प्रुःदेरा एः।

२ कोन्ज्योइ ख्याक्याला माःङ्बुभन्दा माःङ्बु कृपा ओःले खाम्साङ्बु तेर्च्युक ओःले च्याःम्बु पेःच्युक।

स्योप क्याःप्‍ती लोप्केनक्या

३ ङाःइ च्याःम्बु पेःक्योक रोःक्या, उः थाम्जेरकीइ ज्योर्क्योक थार्पाइ बारेला ख्याक्याला दी इःगी प्रुःजेला ङाःला याःबु नेती एःके। तर ताःसे ओःखोइ सट्टला कोन्ज्योइ राःङगीइ चाङ्मा मीःक्याला तेन्दुइ लागी खेप चीग उःक्याला डीक्पु नेती तेर्क्योक सेमल्हुकला थार्च्युदी ज्यो लाःती उत्साह तेर्ती दी इःगी प्रुःजेला याःबु नेसी।

४ चीलेलाःना दण्ड ज्योर्केन एः लाःती कोन्ज्योइ पेज्यला माःङ्बुरा तोःङ्ला प्रुःदी एःक्योक चीङ मीःक्या खाजुम्बाले ख्याक्याइ कील्‍ला स्युःसीङ्दी एः। खुङक्याइ कोन्ज्योला सेःसा मेःबेए, ओःले उःक्याइ कोन्ज्योइ अनुग्रहला माःताक्पा लेःगाक्या पेःजे ओःङ्‍गुए लाःती खुङक्याइ लाःकुए ओःले उःइ चीग्रा चीग ताःक्पु रा प्रभु, येशु ख्रीष्टला इन्कार पेःउए।

५ प्रभुइ राःङगीइ मीःक्याला मिश्र देशलाःम्‍ले थार्च्युदी ख्योःङ्सी, तर तीङ्ला खुङला सेमल्हुक मीलुगेनक्याला खुङगीइ नष्ट जोसी। ख्याक्याइ दी थाम्जेर तामक्या तोःङ्लारा सेदी एःके, एःनाङ ङाः ख्याक्याला दी तामक्या टेःम्बा साल्च्युगे।

६ ङाः ख्याक्याला स्वर्गदुतक्याइ बारेला टेःम्बा साल्च्युगे, खुङक्या कोन्ज्योइ आङ्ज्यानाःङ्ला तेःचे माःखु तर राःङ तेःकेन ठाउँला पोःर्ती काःल्सी। कोन्ज्योइ खुङक्याला न्याय पेःगेन ओः छ्‍योम्बो ङीःमाथुपकीइ लागी खुङक्याला नाःमाङ स्योर्चे मीखुगेन पेदी च्याल्दाइ ताःम्दी ज्यादी एः।

७ सदोम, गमोरा ओःले ओः सुःर साःरकीइ सहरक्याइ मीःक्याइ काःन्डुबा दण्ड ज्योर्ती एःके ओः ताम टेःम्बा साल्दो। खुङक्याइ व्यभिचार पेःसी ओःले राःङ्सा क्युक टोःजे च्योःङ्‍रा जुबुइ लेःगाक्या ओःले। माःताक्पा मीःक्याला कोन्ज्योइ काःन्डुले नाःमाङ मीसीगेन मेःइ दण्ड तेर्कुए लाःती चेतवानी तेर्चेला कोन्ज्योइ खुङक्याला उदाहरण च्योःङ्‍रा जोतेर्सी।

८ एःन्डुरा पेःदी दी मीःक्याइ मीलामला थोङ्दी राःङगीइ जुबुला असुद्ध जोउए, कोन्ज्योइ आङ्ज्याला इन्कार पेःउए, ओःले नाःम्खालीङला एःकेनक्याइ बारेला माःताक्पा लाःकुए।

९ तर गोछेस्यो स्वर्गदूत मिखाएलगीइयाङ मोशाइ फुम्बुइ बारेला शैतानङीमु टाःटे पेःगासुना खुङगीइ शैतानला बेइज्जत पेःदी माःताक्पा च्याःङ्जेला आँट पेःमाःखु, बरु “ख्योला प्रभुइ केताङ्‍गुए!” लाःती लाःसी।

१० तर दी मीःक्याइ खुङक्याइ मासेक्योक तामक्याइ बारेलाङ माःताक्पा लाःकुए। ओःले खुङक्याइ नावारा म्याःक्योक पशुइ च्योःङ्‍रारा राःङला ची ची सेम थेपा ओःन्डुबारा पेःगेन्दी सोङ्‍गारा दी तामगीइरा खुङक्या सीःङ्दाक डोगेन एः।

११ खुङक्याइ तेःन्दामरा दण्ड ज्योर्केन एः! चीलेलाःना खुङक्याइ कयिनगीइ च्योःङ्‍रारा लाःयो पेःदी एः। नोःरकीइ लागी बालामगीइ पेःक्योक च्योःङ्‍रारा खुङक्याइयाङ माःइबा लेःगाक्या पेःदी एः। खुङक्याइ कोहोरकीइ च्योःङ्‍रा विरोध पेःदी एः, ओःले खुङक्या कोहोर† च्योःङ्‍रारा सीःङ्दाक डोउए।

१२ ख्याक्याइ च्याःम्बुइ डेनला दी मीःक्या माःइबा दागक्या च्योःङ्‍रा इःङे, चीलेलाःना खुङक्या राःङ्सा मीःक्याक्याला वास्तारा माःबेबा राःङ चीग्रा साःजे थुङ्जे पेःउए। खुङक्या नी ल्हाबाइ उर्ती खेर्केन्दी नाम म्याःक्योक मुक्पाक्या च्योःङ्‍रा ओःले ब्रुम्दो मेःकोङेन पुःङक्या च्योःङ्‍रा इःङे। खुङक्या नी चार्ङेमीःजीकरा पोक्योक पुःङक्या च्योःङ्‍रा इःङे ओःले खुङक्या तेःन्दामरा सीसीःङ्क्योक ओःङ्‍गुए।

१३ खुङक्या नी चाङ्बुइ जीबा लाःङ्जेराःरा छालक्या च्योःङ्‍रा इःङे ओःले चाङ्बुइ प्वाः तेङ्क्योक च्योःङ्‍रा पेःदी खुङक्याइ राःङगीइ क्युक टोःजे च्योःङ्‍रा तामक्या तेःङ्‍गोइ। खुङक्या काःनाथेते कोर्ती डोगेन नाःम्खाइ कार्माक्या च्योःङ्‍रा इःङे, खुङक्याइ लागी नी कोन्ज्योइ तेन्दुइ लागी जीबा लाःङ्जेइ नाःक्जुक ठाउँ ज्यादी एः।

१४ आदमगीइदी पुस्ता तीःनला केक्योक हनोकीइयाङ दी मीःक्याइ बारेला तोःङ्लारा एःन्डु लाःती एःके, “तादो, प्रभु राःङगीइ टाःङ्‍रा मीःखुगेन चाङ्मा स्वर्गदूतक्याङीमु ओःङेन एः,

१५ खुङगीइ थाम्जेर मीःक्याला न्याय पेःगेन एः ओःले खुङगीइ लाःयो पेःगेनक्याइ पेःक्योक थाम्जेर खालगीइ माःइबा लेःगाक्या ओःले खुङगीइ विरुद्धला लाःक्योक थाम्जेर माःताक्पा तामक्याइ लागी दण्ड तेर्केन एः।”

१६ दी मीःक्या नाःमाङ गणगण पेःदी तेःकुए ओःले राःङ्साला माःताक्पा च्याःङ्दी तेःकुए। खुङक्या राःङगीइ माःताक्पा सेमगीइ तीङ्ला डोउए, राःङगीइ राःङ्लारा छ्‍योम्बो चाउए, ओःले राःङगीइ खेइ लागी राःङ्सा मीःक्याङीमु डेपु पेःउए।

सेमल्हुक लुदी तेः

१७ ङाःइ नीङच्योःमु रोःक्या, तोःङ्लारा उःइ प्रभु येशु ख्रीष्टकीइ प्रेरितक्याइ ख्याक्याला लाःक्योक तामक्या टेःम्बा साल्दो।

१८ खुङक्याइ ख्याक्याला एःन्डु लाःती एःके, “तीङगीइ ङीःमाक्याला ख्याक्याला ङ्‍याप्च्युक पेःगेन मीःक्या ओःङेन एः। खुङक्याइ कोन्ज्योला मेःबा मेःबेगेन एः ओःले राःङला ची पेःजे सेम थेपा ओःखोरा पेःदेरा डोगेन एः।”

१९ दी मीःक्याइरा ख्याक्यानाःङ्ला खाफ्याच्युउए। खुङक्याइ दी जाम्बुलीङगीइ तामक्याला चीग्रा सेम तेर्कुए ओःले खुङक्याङीमु चाङ्मा ला मेःयोङए।

२० तर ङाःइ नीङच्योःमु रोःक्या, ख्याक्यादी चाङ्मा सेमल्हुकला छार्तेरा सुङ ओःले चाङ्मा लाइ ल्हेलाःम्‍ले प्रार्थना पेःदो।

२१ ख्याक्याला नाःमाङ मीसीगेन मीःली तेर्केन उःइ प्रभु येशुइ कृपाला कुःदी तेःकासुना ख्याक्या राःङला कोन्ज्योइ च्याःम्बुला ज्यो।

२२ ओःले सेमल्हुक लुजेला पाःकेन पेःगेन मीःक्याला कृपा पेःदो।

२३ ङ्‍याल्वाइ मेःला लेप्चे चाल्क्योक राःङ्सा मीःक्याला टीःती तेङ्दी सेन्च्युदो। राःङ्सा मीःक्याला नीङ च्योःगासुना च्यागाताःक्पु पेःदो, ओःले खुङक्याइ मीःलीला एःक्योक खुङक्याइ पेःक्योक लाःयोक्याला घृणा पेःदो।

२४ ताः कोन्ज्योइरा ख्याक्याला लाःयोला लेप्चेलाःम्‍ले थार्च्युजे खुउए, ओःले खुङगीइरा ख्याक्याला निर्दोष जोदी ओःले खाम्साङ्बुइ काङ्दी खुङगीइ महिमाला ख्योङ्जे खुउए।

२५ खुङ चीग्रा तेःन्दामगीइ कोन्ज्यो इःङे, ओःले उःइ प्रभु येशु ख्रीष्टकीइ पेःक्योक लेःगालाःम्‍ले उःक्याला थार्च्युगेन्दी कोन्ज्यो खुङरा इःङे। कोन्ज्योलारा थाम्जेर महिमा, सेःसा, ल्हे ओःले आङ्ज्या तीःनाम तीःनाम तोःङ्मीःजीक ताःसेथुप ओःले तेन्दुइ लागी काःल्ज्युक। आमेन।

† 

1:11 कोहोर कोहोरगीइ इस्राएलीक्याला क्यादी मोशा ओःले हारूनला विरोध पेःच्युसी, गन्ती १६:१-३५।